[1A]༄༅། །འདུལ་བ་པ་པ་བཞུགས་སོ།།

[1B] །འདུལ་བ་གཞུང་དམ་པ་བམ་པོ་ཉེར་གསུམ་པ། མདོར་ན་ཁྱེའུ་གཉིས་
རྒལ་བ་གསུམ་པ་དང། །འཕྲིན་པ་དག་དང་དགེ་འདུན་ཞིང། །ཡོ་བྱད་རྣམས་དང་ཕུར་
བ་དང། །ཤིང་དང་བྱ་ཚང་རྣམ་གཉིས་སོ། །ཚེ་དང་ལྡན་པ་མོའུ་འགལ་གྱི་བུ་ཆེན་པོས་
ཁྱིམ་བདག་མགོན་མེད་ཟས་སྦྱིན་གྱི་བུ་རྣམས་ཐར་པར་བྱས་པ་ནི་རྒྱས་པར་རྣམ་པར་

[2A]༄༅། །འབྱེད་པ་ལས་ཇི་སྐད་འབྱུང་བ་བཞིན་ནོ། །ཁྱིམ་བདག་ཅིག་གིས་སངས་རྒྱས་ལ་སོགས་པ་
དགེ་སློང་གི་དགེ་འདུན་གདུགས་ཚོད་ལ་སྤྱན་དྲངས་ནས་སངས་རྒྱས་ལ་སོགས་པ་དགེ་སློང་གི་དགེ་འདུན་རྣམས་ནི། བྱོན་
གྱི༑ དགེ་སློང་ཞིག་གཙུག་ལག་ཁང་ན་འདུག་སྟེ་བསོད་སྙོམས་མནོས་སོ། །དེ་ན་ཁྱིམ་བདག་མགོན་མེད་ཟས་སྦྱིན་གྱི་ཁྱེའུ་
རྣམས་ཛེ་ཏའི་ཚལ་ན་རྩེ་བ་ལས། གཡོན་ཅན་དག་གིས་བརྐུས་པ་དགེ་སློང་དེས་མཐོང་སྟེ། དེས་སྔགས་བསླབ་ནས་རིང་
པོ་མ་ལོན་པར་དེས་འདི་སྙམ་དུ། མ་ལ་བདག་གིས་སྔགས་འདིས་སད་དོ། །སྙམ་དུ་བསམ་ནས་དེས་སྔགས་དེ་བརྗོད་པ་དང་

[2B]དག་གིས་ཁྱེའུ་དེ་རྣམས་བོར་ཏེ་བྲོས་སོ། །དེ་ལྟར་གྱུར་པ་དགེ་སློང་དག་གིས་
ཐོས་ནས་དེ་ལ་དགེ་སློང་དག་གིས་འདི་ནི། ཕས་ཕམ་པའི་ཉེས་པ་བྱུང་ངོ། །ཞེས་སྨྲས་པ་དང། དགེ་སློང་དེ་འགྱོད་པ་སྐྱེས་ནས་བཅོམ་ལྡན་འདས་
ཀྱིས༑ དགེ་སློང་ཁྱེད་ཀྱིས་ཇི་ལྟར་བསམ་སྟེ་ཁྱེའུ་རྣམས་ཐར་པར་བྱས་ཞེས་རྨས་པ་དང། སྔགས་སད་པར་བསམ་མོ། །ཞེས་གསོལ་ནས་བཅོམ་
ལྡན་འདས་ཀྱིས་བཀའ་སྩལ་པ། སྔགས་བརྗོད་པ་ལ་ཉེས་པ་མེད་དོ་།ལྗོངས་ཀོ་ས་ལར་དགེ་འདུན་གྱིས་ཆོས་གོས་བགོས་པ་དང། དགེ་
སློང་གཞི་བ་ཞིག་གྲོང་གཞན་དུ་སོང་བ་དང། དེ་ལ་ལྷན་ཅིག་སྤྱོད་པ་གཉིས་ཤིག་ཡོད་དེ། དེ་གཉིས་ཀྱིས་མཁན་པོའི་གོས་སོ་སོར་མནོས་
སོ༑ ༑དེ་གཉིས་ཀྱིས་མནོས་ཏེ་དོང་བ་དང། གཅིག་ལ་གཅིག་མཁན་པོའི་གོས་ཁྱོད་ཀྱིས་མནོས་སམ་ཞེས་དྲིས་སོ། །ཁྱོད་ཀྱིས་ཀྱང་མནོས་

[3A]༄༅། །ཁོ་བོས་ཀྱང་མནོས་ན། གང་གིས་མི་དབང་བར་མནོས་པས་ཕས་ཕམ་པ་བྱུང་བ་ནི། མི་ཤེས་སོ། །ཞེས་སྨྲས་པ་དང་
བཅོམ་ལྡན་འདས་ཀྱིས་བཀའ་སྩལ་པ། མནོས་པ་ལ་ཉེས་པ་མེད་དེ། འོན་ཀྱང་གཞན་ཤེས་པར་བྱོས་ཤིག་ལྗོངས་ཀོ་ས་ལར་དགེ་འདུན་
གྱིས་གོས་བགོས་པ་དང། དགེ་སློང་གཞི་བ་ཞིག་གྲོང་གཞན་དུ་སོང་ནས་དགེ་སློང་དེའི་མཛའ་བོ་ཞིག་ཡོད་དེ། དེས་དེའི་གོས་མནོས་ནས་
དེས་འོངས་པ་དང་འདི་སྐད་དུ། ཚེ་དང་ལྡན་པ། འདི་ནི། ཁྱེད་ཀྱི་གོས་ཡིན་ཏེ། ཁོ་བོས་མནོས་ནས་འོངས་སོ། །ཞེས་སྨྲས་པ་དང་ངས་ཁྱོད་ལ་མ་
བཅོལ་ཏོ། །ཞེས་སྨྲས་པ་དང། དགེ་སློང་དེ་འགྱོད་པ་སྐྱེས་ཏེ་བཅོམ་ལྡན་འདས་ཀྱིས་བཀའ་སྩལ་པ། ཕས་ཕམ་པའི་ཉེས་པ་མེད་དེ། མ་བཅོལ་
བར་རྙེད་པ་མ་ནོད་ཅིག་མནོས་ན། ཉེས་བྱས་སུ་འགྱུར་རོ། །ལྗོངས་ཀོ་ས་ལར་གོས་རྣམས་བགོས་པའི་ཚེ་དགེ་སློང་ཞིག་ན་བ་དང་དེའི་ནད་

[3B] དགེ་སློང་དེའང་དུས་ལས་འདས་ཏེ་དགེ་སློང་དེས་ཇི་ལྟར་བྱ་བ་མི་ཤེས་ནས་བཅོམ་ལྡན་འདས་ཀྱིས་བཀའ་སྩལ་པ། དེ་སྟེ་སྔར་དུས་ལས་
འདས་ལ་ཕྱིས་མནོས་ན་ནི། དེ་ཉིད་དུ་སླར་ཕུལ་ཅིག་འོན་ཏེ་སྔར་མནོས་ལ་ཕྱིས་དུས་ལས་འདས་ན་ནི། ཡོ་བྱད་གཞན་ཇི་ལྟ་བ་དེ་ལྟར་བྱོས་ཤིག་དགེ་སློང་ཞིག་གིས་དགེ་སློང་ཞིག་ལ་ཚེ་
དང་ལྡན་པ། ཚུར་ཤོག་ཆུང་ངུ་ཆུང་ངུ་ནས་མ་བྱིན་པར་བླངས་དང། ཉེས་པར་མི་འགྱུར་རོ། །ཞེས་སྨྲས་པ་དང། དགེ་སློང་དག་གིས་ཐོས་ནས་བཅོམ་ལྡན་འདས་ལ་གསོལ་ཏོ། །
བཅོམ་ལྡན་འདས་ཀྱིས་བཀའ་སྩལ་པ། སྦྱོར་བ་གཅིག་གིས་རིན་ཐང་བརྩི་བར་བྱའོ། །ཁྱིམ་བདག་ཅིག་དགེ་འདུན་གྱི་ཞིང་རྨེད་པ་དང་དེ་ལ་དགེ་སློང་གཞི་བ་ཞིག་འོངས་ནས་འདི་སྐད་
དུ༑ ཁྱིམ་བདག། ཡང་ན་ཤས་བྱིན་ཅིག་ཡང་ན་ཞིང་མ་རྨེད་ཅིག་།ཅེས་སྨྲས་ཀྱང་དེས་མ་མཉན་ཏེ་རྨོས་པ་དང། དགེ་སློང་དེས་ཐོང་བའི་རྩེ་མོར་ཉལ་ལོ། །དེ་ནས་ཁྱིམ་བདག་དེས་ཐོང་བ་བོར་ནས་
འདི་སྐད་དུ། དགེ་སློང་འདི་ལྟ་བུ་དང་བྲལ་བར་ཤོག་ཅིག་ཅེས་འཕྱ་ཞིང་སྤོང་སྟེ་མི་སྙན་པར་ཟེར་བ་དང། དགེ་སློང་དེ་འགྱོད་པ་སྐྱེས་ནས་བཅོམ་ལྡན་འདས་ཀྱིས་བཀའ་སྩལ་
པ༑ ཉེས་པ་མེད་དེ། ཕྱིན་ཆད་དགེ་སློང་གིས་འདི་ལྟར་ལུས་མི་སྡུག་པར་མ་བྱེད་ཅིག་དགེ་སློང་ཞིག་གིས་དགེ་སློང་ཞིག་ལ་འདི་སྐད་དུ། ཚེ་དང་ལྡན་པ། ཚུར་ཤོག་མཆོད་

[4A]༄༅། །རྟེན་གྱི་ནོར་བརྐུས་ཀྱང་བདག་ཅག་གཉིས་ལ་ཉེས་པར་མི་འགྱུར་རོ། །ཞེས་སྨྲས་པ་དང། བཅོམ་ལྡན་འདས་ཀྱིས་བཀའ་སྩལ་པ་དགེ་སློང་དག་མཆོད་
རྟེན་གྱི་ཡོ་བྱད་སྲུང་མ་ཡོད་པ་ལས་ནི། དེ་སྟེ་རིན་ཐང་ཚང་ན། ཕས་ཕམ་པར་འགྱུར་རོ། །དགེ་སློང་གཞི་པ་ཞིག་དགེ་འདུན་གྱི་ཞིང་རྨེད་དུ་བཅུག་པ་དང། དེ་ནས་ཤིན་ཏུ་མི་རིང་བ་
ཞིག་ན། ཁྱིམ་བདག་ཅིག་ཀྱང་ཞིང་རྨེད་དེ་ཁྱིམ་བདག་དེ་འོངས་ནས། བཙུན་པས་ཁོ་བོའི་ཞིང་མ་རྨོ་ཞིག་ཅེས་སྨྲས་པ་དང། འདི་ཁྱོད་ཀྱི་མ་ཡིན་ཏེ། དགེ་འདུན་གྱི་ཞིང་ངོ། །
བཙུན་པ་ཁོ་བོའི་དབང་དུ་མི་མ་ཡིན་པས་བསྟན་ཏོ། །ཞེས་སྨྲས་ནས། ཁྱིམ་བདག་དེས་སྔོན་མཚམས་སུ་ཕུར་པ་བཏབ་པ་དེ་བརྐོས་སོ་།དེ་བརྐོས་ནས་བསྟན་པ་དང། དེས་ཐོང་བ་
བོར་ནས་ཁྱིམ་བདག་དེ་སོང་བའི་འོག་ཏུ་དེས་དེའི་ཕུར་བ་ནང་དུ་བསྣུར་ཏེ་ཞིང་རྨོས་པ་དང། ཁྱིམ་བདག་དེ་སླར་འོངས་ནས་བཙུན་པ། ད་གཟོད་ཀྱང་ཁོ་བོ་རྒྱལ་ན། ཅིའི་ཕྱིར་ད་དུང་ཡང་
ཞིང་རྨེད་ཅེས་སྨྲས་པ་དང། དགེ་སློང་དེ་འགྱོད་པ་སྐྱེས་ནས་བཅོམ་ལྡན་འདས་ཀྱིས་བཀའ་སྩལ་པ། དེ་སྟེ་དངོས་པོ་ཚང་ན། ཕས་ཕམ་པར་འགྱུར་རོ། །དགེ་སློང་ཞིག་གིས་
ཁྱིམ་བདག་གི་མེ་ཏོག་གི་ཤིང་ཞིག་མ་བྱིན་པར་བླངས་པ་དང་དགེ་སློང་དེ་འགྱོད་པ་སྐྱེས་ནས་བཅོམ་ལྡན་འདས་ཀྱིས་བཀའ་སྩལ་པ། དེ་སྟེ་དངོས་པོ་ཚང་ན། ཕས་ཕམ་པར་

[4B] །འབྲས་བུའི་ཤིང་ཡང་དེ་བཞིན་ནོ། །དགེ་སློང་གི་འཆག་སར་ཤིང་ཞིག་སྐྱེས་ཏེ་དེ་ལ་འོལ་པའི་ཚང་འཆོས་ནས་དེས་དེ་དག་འཆག་པ་ལ་ཤིང་འདོར་ཞིང་སྐད་འབྱིན་པ་དང་
དེས་དེའི་ཚང་བཤིག་ནས་འོལ་པ་དེ་སྐད་འབྱིན་པ་དང། བཅོམ་ལྡན་འདས་ཀྱིས་དགའ་བོ་ལ་དགའ་བོ། འོལ་བ་ཅིའི་ཕྱིར་སྐད་འབྱིན་ཅེས་སྨྲས་པ་དང། དགེ་སློང་དག་གིས་འོལ་པའི་
ཚང་བཤིག་པའི་སླད་དུའོ། །འོལ་པའི་ཚང་མ་བཤིག་ཅིག། །སུས་བཤིག་པ་དེ་ལ་ཉེས་བྱས་སུ་འགྱུར་རོ། །དགེ་སློང་གིས་འོལ་པའི་ཚང་བཤིག་ནས་ཚོན་བསྐོལ་བ་དེ་ཡང་རྒྱས་པར་དེ་
བཞིན་ནོ། །མདོར་ན། ལ་ཕུག་སྡོང་བུ་འབྲས་བུ་དང། །འདབ་མ་མེ་ཏོག་རྣམ་གསུམ་དུ། །རྟ་དང་རྟ་ཞོན་བརྐུ་བ་དང། །གྲུ་རྒལ་བ་དང་ནོར་བུའོ། །མཉན་དུ་ཡོད་པ་ན་ཁྱིམ་བདག་ཅིག་ལ་ལ་ཕུག་
གི་ར་བ་ཞིག་ཡོད་དེ། དེར་དགེ་སློང་ཞིག་སོང་ནས་འདི་སྐད་དུ། ལ་ཕུག་བསླང་ཞེས་སྨྲས་པ་དང། བཙུན་པ། རིན་སྩོལ་ཅིག། རིན་མེད་དོ། །རིན་མེད་པར་ཇི་ལྟར་གསོལ། ཆོས་ཀྱི་ཕྱིར་རིན་
མེད་པར་བྱིན་ཅིག་བཙུན་པ། དེ་སྟེ་འདིར་འོངས་སོ་ཅོག་ལ་རིན་མེད་པར་བྱིན་ན། ཁོ་བོ་ཅག་གི་ཟས་དང་གོས་ཅུང་ཟད་ཀྱང་མེད་པར་འགྱུར་རོ། །ཞེས་སྨྲས་པ་དང། ཅི། ཅུང་ཟད་ཀྱང་མི་སྦྱིན་
ནམ༑ ཅུང་ཟད་ཀྱང་མི་གསོལ་ལོ། །ཞེས་སྨྲས་པ་དང། དེས་ལ་ཕུག་གི་ར་བ་དེ་སྔགས་ཀྱིས་བསྡམས་པ་དང། བཅོམ་ལྡན་འདས་ཀྱིས་བཀའ་སྩལ་པ། ཕས་ཕམ་པའི་ཉེས་པ་ནི་

[5A]༄༅། །མེད་མོད་ཀྱི་ཉེས་པ་སྦོམ་པོར་འགྱུར་རོ། །ལ་ཕུག་གི་ར་བ་ཇི་ལྟ་བ་བཞིན་དུ་སྡོང་བུའི་ར་བ་དང། ལོ་མའི་ར་བ་དང་འབྲས་བུའི་ར་བ་རྣམ་
ཀྱང་དེ་བཞིན་ནོ། །རྟ་ཞི་གི་རྩ་ཟ་ཞིང་འདུག་པ་དང། དགེ་སློང་ཞིག་གིས་རྩྭ་ཆང་བ་གང་བླངས་ནས་རྟའི་མདུན་དུ་བསྒྲེང་བ་དང། དེ་ཡང་དེའི་ཕྱི་བཞིན་དུ་འོངས་པར་གྱུར་ནས་དགེ་སློང་དེས་འདི་
ལྟར་བརྐུ་བར་བྱའོ། །སྙམ་སྟེ་ལུས་རྣམ་པར་བསྒྱུར་བ་དང། དེ་འགྱོད་པ་སྐྱེས་ནས་བཅོམ་ལྡན་འདས་ཀྱིས་བཀའ་སྩལ་པ། ཕས་ཕམ་པའི་ཉེས་པ་ནི། མེད་ཀྱི། ཉེས་པ་སྦོམ་པོར་
འགྱུར་རོ། །དགེ་སློང་ཞིག་ཚོང་པ་མགྲོན་པོ་མང་པོ་དག་ཅིག་དང་ལྷན་ཅིག་ལྗོངས་ཀོ་ས་ལར་དོང་ནས་མྱ་ངམ་གྱི་ལམ་ཞིག་ཏུ་ཕྱིན་པ་དང། ཚོང་པ་དེ་དག་རྟ་ལ་ཞོན་ནས་དེ་དག་གིས་
བཙུན་པ། མྱ་ངམ་གྱི་ལམ་འདི་ནི། འཇིགས་པ་དང་བཅས་ཀྱི། རྟ་ལ་བཅིབས་ལ་མྱུར་དུ་བཞུད་དོ། །ཞེས་སྨྲས་པ་དང། དགེ་སློང་དེ་དག་གིས་རྟ་ལ་ཞོན་ཏེ། དེ་དག་གིས་དེར་འདི་ལྟར་
བརྐུ་བར་བྱའོ། །སྙམ་ནས་ལུས་རྣམ་པར་བསྒྱུར་བ་དང། དགེ་སློང་དེ་འགྱོད་པ་སྐྱེད་ནས་བཅོམ་ལྡན་འདས་ཀྱིས་བཀའ་སྩལ་པ། ཕས་ཕམ་པའི་ཉེས་པ་ནི། མེད་དེ། ཉེས་པ་སྦོམ་པོར་
འགྱུར་རོ། །དགེ་སློང་ཞིག་རིན་པོ་ཆེས་གང་བའི་གྲུ་དང་ལྷན་ཅིག་རྒལ་བ་ལས། དེས་དེར་འདི་ལྟར་བརྐུ་བར་བྱའོ། །སྙམ་ནས་ལུས་རྣམ་པར་བསྒྱུར་བ་དང། དགེ་སློང་དེ་འགྱོད་པ་

[5B] ཕས་ཕམ་པའི་ཉེས་པ་མེད་དེ། ཉེས་པ་སྦོམ་པོར་འགྱུར་རོ། །ཚོང་བ་ཞིག་གི་གྲུ་རིན་པོ་ཆེས་གང་བ་ཆུས་བྱིང་བ་དང། དེ་བྲེལ་བས་རིན་པོ་ཆེའི་
སྒྲོམ་ཆུས་ཁྱེར་ཏེ། དགེ་སློང་དག་ཅིག་འོག་ན་ཆུ་ལ་འཁྲུ་ཞིང་འདུག་པ་དེ་དག་གིས་རིན་པོ་ཆེའི་སྒྲོམ་མཐོང་ནས་དེ་དག་གིས་དེ་ཕྱུང་བ་དང། ཚོང་པ་དེས་མཐོང་སྟེ་བཙུན་པ་དག། རིན་པོ་
ཆེའི་སྒྲོམ་འདི་ནི། བདག་གི་ལགས་སོ། །ཞེས་སྨྲས་པ་དང། འདི་ཆུས་ཁྱེར་བ་ལས་ངེད་ཀྱིས་རྙེད་དོ། །བཙུན་པ་དག་བདག་གི་གྲུ་རིན་པོ་ཆེས་གང་བ་ཆུར་བྱིང་སྟེ། དེ་ནས་ཁོ་བོ་བྲེལ་བ་དང་
རིན་པོ་ཆེའི་སྒྲོམ་འདི་ཆུས་ཁྱེར་ཏེ། རིན་པོ་ཆེའི་སྒྲོམ་འདི་ནི་བདག་གི་ལགས་སོ། །ཞེས་སྨྲས་པ་དང། དེ་སྟེ་ཁྱོད་ཀྱི་ཡིན་ན་ཁྱེར་ཅིག་དགེ་སློང་དེ་འགྱོད་པ་སྐྱེས་ནས་བཅོམ་ལྡན་འདས་
ཀྱིས་བཀའ་སྩལ་པ། ཉེས་པ་མེད་དོ། །དགེ་སློང་གཞི་བ་ཞིག་གིས་ཕྱོགས་བཞིའི་དགེ་འདུན་གྱི་ཡོ་བྱད་རྐུ་སེམས་ཀྱིས་གནས་ནས་གནས་སུ་སྤོས་པ་དང། དགེ་སློང་དགེ་འགྱོད་པ་སྐྱེས་
ནས་བཅོམ་ལྡན་འདས་ཀྱིས་བཀའ་སྩལ་པ། ཕས་ཕམ་པའི་ཉེས་པ་མེད་དེ་ཉེས་པ་སྦོམ་པོར་འགྱུར་རོ། །རྐུན་མ་དག་ཅིག་གིས་བ་ཞིག་ཁྲིད་དེ་དགོན་པའི་གནས་སུ་འཛེགས་ནས་དེ་དག་
གིས་དེར་བཏགས་ཏེ་དོང་བ་དང། གནས་དེར་དགེ་སློང་དག་ཉིན་པར་སྤྱོད་པའི་ཕྱིར་དོང་བ་དང། དེ་དག་གིས་བ་དེ་མཐོང་ནས་དེ་དག་གིས་སྙིང་རྗེ་སྟེ་བཏང་བ་དང། དེ་དག་འགྱོད་པ་སྐྱེས་ནས་

[6A]༄༅། །བཅོམ་ལྡན་འདས་ཀྱིས་བཀའ་སྩལ་པ། ཕས་ཕམ་པའི་ཉེས་པ་མེད་དེ། ཉེས་བྱས་སུ་འགྱུར་རོ། །མདོར་ན། རོ་དང་གསེར་གྱི་ཕྲེང་བ་དང། །བྱན་ལག་བྱི་བ་
རྣམ་པ་གཉིས། །རི་དགས་གསུམ་དང་ཀོག་ཚེ་གཉིས། །རྙི་དང་བྱ་རྒྱ་བྱ་ཚང་ངོ། །མཉན་དུ་ཡོད་པ་ན་གཞན་དག་རོ་ལ་གསོལ་བ་འདེབས་ཏེ། ཁྱིམ་བདག་དེས་ཀྱང་དགོས་པ་ཞིག་
གསོལ་ནས་དེའི་དགོས་པ་དེ་གྲུབ་པ་དང། དེས་དེ་ལ་རས་དཀར་པོ་ཞིག་གིས་གཡོགས་ཏེ་བཞག་པ་ལ། དགེ་སློང་ནག་པོ་དགའ་བོ་ཞེས་བྱ་བ་དེར་སོང་ནས་རས་དེ་བླངས་པ་དང། དེ་
ལ་དགེ་སློང་རྣམས་ཀྱིས་ཁྱོད་ལ་ཕས་ཕམ་པའི་ཉེས་པ་བྱུང་ངོ། །དངོས་པོ་གང་གི་ཕྱིར། ཁྱོད་ཀྱིས་རོའི་རས་མ་བྱིན་པར་བླངས་པའི་ཕྱིར་རོ། །ཞེས་སྨྲས་པ་དང། དེ་འགྱོད་པ་སྐྱེས་ནས་
བཅོམ་ལྡན་འདས་ཀྱིས་བཀའ་སྩལ་པ། ཕས་ཕམ་པའི་ཉེས་པ་མེད་དེ་ཉེས་པ་སྦོམ་པོར་འགྱུར་རོ། །གྲོང་ཁྱེར་ཡངས་པ་ཅན་ན་རོ་གསེར་གྱི་ཕྲེང་བ་བཏགས་པ་ཞིག་རང་ལ་སྲུང་
ཞིང་འདུག་གོ། ཞེས་དགེ་སློང་ནག་པོ་དགའ་བོ་ཞེས་བྱ་བ་དེས་ཐོས་ཏེ་དེ་དེར་སོང་ནས་རོ་དེ་ལ་ཐོགས་པ་ལས་རོ་དེ་སྨྲ་བ་དང། དེ་དཔའ་བ་ལ་ནུས་པས་ན། དེས་གསེར་གྱི་ཕྲེང་བ་འཕྲོག་
སྟེ་ཁྱེར་བ་དང། དགེ་སློང་རྣམས་ཀྱིས་ཐོས་ནས་དེ་བཞིན་དུ་རྒྱས་པར་རོ། །བུད་མེད་མང་ཞིག་ཆུ་བོ་ཨ་ཛི་ར་པ་ཏིའི་ངོགས་སུ་གོས་དང། རྒྱན་རྣམས་བཞག་སྟེ་ཁྲུས་བྱེད་པ་ན། སྤྲེའུ་

[6B]འཛེགས་པ་དང། དེ་དག་སླར་བྱུང་ནས་གོས་རྣམས་བགོས་ཏེ་རྒྱན་རྣམས་ཐོགས་ཞེས་བྱས་ན། མུ་ཏིག་གི་དོ་ཤལ་མེད་ནས་གང་
གི་ཚེ་མ་རྙེད་པ་དེའི་ཚེ་སླར་སོང་ངོ། །དེ་ནས་སྤྲེའུ་དེས་མུ་ཏིག་གི་དོ་ཤལ་དེ་དེ་ཉིད་དུ་སླར་བོར་བ་དང། དགེ་སློང་དག་ཅིག་ཤིན་ཏུ་མི་རིང་བ་ཞིག་ན་འཆག་ཅིང་འཁོད་པ་དེ་དག་གིས་མུ་
ཏིག་གི་དོ་ཤལ་དེ་མཐོང་ནས་བླངས་ཏེ་བུད་མེད་དེ་དག་ལ་བྱིན་ནོ་།བུད་མེད་དག་ན་རེ། ཁྱོད་ཀྱིས་མུ་ཏིག་གི་དོ་ཤལ་འདི་བརྐུས་སོ་།ཞེས་སྨྲས་པ་དང། ངེད་ཅག་གིས་མ་བརྐུས་ཀྱི་
ཁྱེད་ཅག་ཁྲུས་བྱེད་པ་ན་སྤྲེའུ་ཞིག་ཤིང་ལས་བབས་ནས་མུ་ཏིག་གི་དོ་ཤལ་འདི་བླངས་ཏེ་སླར་ཤིང་ལ་འཛེགས་སོ། །གང་གི་ཚེ་ཁྱོད་ཀྱིས་བཙལ་ཏེ་མ་རྙེད་ནས་དོང་བ་དེའི་ཚེ་སླར་བབས་
ཏེ་དེ་ཉིད་དུ་བཞག་གོ་དགེ་སློང་དེ་དག་འགྱོད་བ་སྐྱེས་ནས་བཅོམ་ལྡན་འདས་ཀྱིས་བཀའ་སྩལ་པ། ཉེས་པ་མེད་དོ། །དགེ་སློང་གིས་བྱན་ལག་གི་ཚང་བཤིག་སྟེ་སྒོ་ང་བླངས་པ་དང། བྱན་
ལག་དེ་སྒྲ་འབྱིན་ཏེ། དེ་བཞིན་རྒྱས་པར་རོ། །དགེ་སློང་མང་ཞིག་གཙུག་ལག་ཁང་ཞིག་ན་འཁོད་པ་དང། བྱི་བ་དག་ཅིག་བྱི་ཁུང་ནས་བྱུང་སྟེ་ནོར་དང་ཁ་ཟས་བརྐུས་ཤིང་བྱི་ཁུང་དུ་སླར་
སོང་བ་དང། དེ་དག་འདི་སྙམ་དུ་གྱུར་ཏོ། །བདག་ཅག་གི་ལ་རྐུ་བ་དེ་སུ་ཞིག་སྙམ་དུ་བསམ་སྟེ། དགེ་སློང་དག་གི་བསོད་སྙོམས་ལས་བསྐོར་ནས་གདུགས་ཚོད་སྡོད་ཅིང་འདུག་པ་དང་

[7A]༄༅། །བྱི་བ་དེ་ཡང་ཁུང་བུ་ནས་བྱུང་སྟེ་ཁ་ཟས་ཁྱེར་ནས་དེ་བཞིན་དུ་བྱི་ཁུང་དུ་སླར་སོང་བ་དང། དགེ་སློང་དེ་དག་འདི་སྙམ་དུ། བདག་ཅག་ལ་རྐུ་བ་ནི། འདི་ཡིན་ནོ། །སྙམ་དུ་
བསམ་ཏེ། དེ་དག་གིས་དེ་བཟུང་ནས་དགེ་སློང་དག་ལ་བསྟན་ཏེ་བདག་ཅག་ལ་རྐུ་བ་ནི། འདི་ཡིན་ནོ། །ཞེས་སྨྲས་པ་དང། དགེ་སློང་དེ་དག་གིས་སྨྲས་པ། ཁྱེད་ལ་ཕས་ཕམ་པའི་ཉེས་པ་
བྱུང་ངོ། །དངོས་པོ་གང་ལས། ཁྱེད་ཀྱིས་བྱི་བ་ལས་མ་བྱིན་པར་ལངས་སོ། །ཞེས་སྨྲས་པ་དང། དགེ་སློང་དེ་དག་འགྱོད་པ་སྐྱེས་ནས་བཅོམ་ལྡན་འདས་ཀྱིས་བཀའ་སྩལ་པ། ཉེས་པ་མེད་
ཀྱི༑ དགེ་སློང་རྣམས་ཀྱི་གང་ཡིན་པ་དེ་ལོངས་ཤིག་བྱི་བའི་གང་ཡིན་པ་དེ་ནི། མི་བླང་བར་བྱའོ། །བྱི་བས་བཅའ་བ་དང། བཟའ་བ་རྣམས་ཁྱེར་ཏེ་འོངས་ཤིང་དགེ་སློང་ཞིག་གི་མལ་
སྟན་གྱི་འོག་ཏུ་བཞག་པ་དང། དགེ་སློང་དེས་ནང་པར་སྔར་སོ་ཤིང་ཟོས། གདོང་བཀྲུས་ནས་བྱིན་ལེན་བྱས་ཏེ་དེ་ཟོས་པ་དང། དགེ་སློང་དེ་དག་གིས་ཚེ་དང་ལྡན་པ། ཁྱོད་རྟག་པར་ལག་
པ་དང། རྐང་པ་ལེགས་པར་བཀྲུས་ཀྱང་བསོད་སྙོམས་ལ་གྲོང་དུ་མི་འཇུག་ན། དེ་ཅིའི་ཕྱིར་ཞེས་སྨྲས་པ་དང། བདག་ནི། བྱི་བས་བཅའ་བ་དང། བཟའ་བ་ཁྱེར་ཏེ་འོངས་ཤིང་མལ་
སྟན་གྱི་འོག་ཏུ་འཇོག་སྟེ། བདག་གིས་སྔར་བྱིན་ལེན་བྱས་ནས་ཟོས་སོ། །ཞེས་སྨྲས་པ་དང། ཚེ་དང་ལྡན་པ། ཁྱོད་ནི། ཕས་ཕམ་པའི་ཉེས་པ་བྱུང་ངོ། །དངོས་པོ་གང་གི་ཕྱིར། ཁྱོད་

[7B] བཟའ་བ་མ་བྱིན་པར་བླངས་པའི་ཕྱིར་རོ། །དེ་ལྟར་གྱུར་པ་དགེ་སློང་དག་གིས་བཅོམ་ལྡན་འདས་ལ་གསོལ་པ་དང། བཅོམ་ལྡན་འདས་ཀྱིས་བཀའ་སྩལ་པ། དགེ་
སློང་དེ་ནི། ཚེ་སྔ་མ་ལ་བྱི་བའི་ཕ་ཡིན་ཏེ། དེ་ཕ་ལ་བྱམས་པས་ན། དགེ་སློང་དེ་ལ་ཁ་ཟས་ཁྱེར་ཏེ་འོངས་ཤིང་བྱིན་པས་ཉེས་པ་མེད་དོ། །རི་དྭགས་ཤིག་རྔོན་པས་བསྙགས་ནས་གཙུག་ལག་
ཁང་དུ་འོངས་པ་དང། རྔོན་པ་དེ་དག་གིས་བདག་ཅག་གི་རི་དྭགས་དེ་ནི། བསྙགས་ཏེ་གཙུག་ལག་ཁང་དུ་སོང་གི་སླར་བྱིན་ཅིག་ཅེས་སྨྲས་སོ། །དེ་དག་གིས་གང་གི་ཚེ་མ་ཐོབ་པ་དེའི་ཚེ་བོར་
དེ་དོང་བ་དང། དགེ་སློང་དེ་དག་འགྱོད་པ་སྐྱེས་ནས་བཅོམ་ལྡན་འདས་ཀྱིས་བཀའ་སྩལ་པ། ཉེས་པ་མེད་དོ། །རྔོན་པས་རི་དྭགས་མདས་ཕོག་པ་དེའང་དེ་བཞིན་དུ་རྒྱས་པར་བྱའོ། །རྔོན་
པས་རི་དྭགས་ཤིག་མདའ་དུག་ཅན་གྱིས་ཕོག་པ་གཙུག་ལག་ཁང་དུ་འོངས་པ་དང། རྔོན་པ་དེ་དག་གིས་བདག་ཅག་གི་རི་དྭགས་འདི་མདའ་དུག་ཅན་གྱིས་ཕོག་སྟེ་གདོན་མི་ཟ་བར་འཆིའི་
སླར་བྱིན་ཅིག་ཅེས་སྨྲས་པ་དང། དགེ་སློང་དེ་དག་གིས་སླར་མ་ཕྱིན་ནས་དེ་དག་གིས་བོར་ཏེ་དོང་ངོ། །དེ་དག་དོང་བའི་འོག་ཏུ་རི་དྭགས་དེའང་དུས་ལས་འདས་ནས་དགེ་སློང་དེ་དག་གིས་ཇི་ལྟར་
བྱ་མི་ཤེས་ནས་བཅོམ་ལྡན་འདས་ཀྱིས་བཀའ་སྩལ་པ། རྔོན་པ་དེ་དག་ལ་སླར་བྱིན་ཅིག་དགེ་སློང་གིས་རྔོན་པ་ལ་གནོད་པར་བྱ་བའི་ཕྱིར་ཀོག་ཚེ་བཅད་ན། ཉེས་པ་སྦོམ་པོར་འགྱུར་རོ། །

[8A]༄༅། །སྙིང་རྗེ་བས་བཅད་ན། ཉེས་བྱས་སུ་འགྱུར་རོ། །དེ་བཞིན་དུ་བྱའི་རྙི་ཡང་གནོད་པར་བྱ་བའི་ཕྱིར་བཅད་ན། ཉེས་པ་སྦོམ་པོར་འགྱུར་རོ། །སྙིང་རྗེ་བར་བསམ་
སྟེ་བཅད་ན། ཉེས་བྱས་སུ་འགྱུར་རོ། །དགེ་སློང་གིས་བྱ་རྒྱ་གནོད་པར་བྱ་བའི་ཕྱིར་བཅད་ན། ཉེས་པ་སྦོམ་པོར་འགྱུར་རོ། །སྙིང་རྗེ་བར་བསམ་ཚེ་བཅད་ན། ཉེས་བྱས་སུ་འགྱུར་རོ། །
བྱ་ཚང་ཡང་དེ་བཞིན་ནོ། །མདོར་ན། གོས་ཚོང་པ་དང་ཚོང་འདུས་དང། །བཅའ་བ་གྲུ་གསུམ་ཐུག་པ་དང། །ཟོང་དང་དངོས་པོ་ཆོས་གོས་སོ། །དགེ་སློང་ཞིག་གིས་གོས་ཚོང་པར་
རོ་བ་ཞིག་གིས་རས་ཤིག་བླངས་ནས་ཁྱེར་ཏེ་སོང་བ་དང། གོས་ཚོང་པས་མཐོང་ནས་དེས་དེ་ལ་རས་མ་རྐུ་ཞེས་སྨྲས་པ་དང་བསྟན་ནས་ཁྱེར་ཏེ་འོང་ངོ། །ཞེས་སྨྲས་སོ། །དགེ་སློང་དེ་
འགྱོད་པ་སྐྱེས་ནས་བཅོམ་ལྡན་འདས་ཀྱིས་བཀའ་སྩལ་པ། ཕས་ཕམ་པའི་ཉེས་པ་མེད་དེ། ཉེས་པ་སྦོམ་པོར་འགྱུར་རོ། །དགེ་སློང་ཞིག་གིས་ཚོང་འདུས་པ་ལ་སྐྱིན་པོར་མང་ཞིག་བླངས་
པ་དང། དེས་སྐྱིན་པ་བདས་ན། དེས་འདི་སྙམ་དུ། འདི་ལ་མི་སྦྱིན་ནོ། །སྙམ་དུ་བསམ་པ་དང། དེ་འགྱོད་པ་སྐྱེས་ནས་བཅོམ་ལྡན་འདས་ཀྱིས་བཀའ་སྩལ་པ། ཕས་ཕམ་པའི་
ཉེས་པ་མེད་དེ། ཉེས་པ་སྦོམ་པོར་འགྱུར་རོ། །དགེ་སློང་ཞིག་ན་བ་དང་དེ་ཁུར་བ་གྲུ་གསུམ་དང། ཐུག་པ་ལ་དད་ནས་དེས་འདི་སྙམ་དུ། ཁུར་བ་གྲུ་གསུམ་དང། ཐུག་པ་བྱས་ཏེ་དགེ་

[8B] བདག་ཀྱང་བཟའོ། །སྙམ་སྟེ། དེས་ནད་གཡོག་རྣམས་ལ་དགེ་འདུན་ལའང་གསོལ། ཁོ་བོ་ཡང་བཟའི། ཁུར་བ་གྲུ་གསུམ་དང། ཐུག་པ་ཡང་སྦྱོར་ཅིག་
ཅེས་སྨྲས་ནས་དེས་དེ་དག་ལ་རིན་བྱིན་པ་དང། དེ་དག་གིས་འདི་སྙམ་དུ། བདག་ཅག་ལ་ཁུར་བ་གྲུ་གསུམ་དང། ཐུག་པ་ཅི་དགོས་ཀྱི་འདི་གཅིག་པུ་ལ་ཁུར་བ་གྲུ་གསུམ་དང། ཐུག་
པ་བྱིན་ལ་རིན་དེ་བགོའོ། །སྙམ་དུ་བསམ་ནས་དེ་དག་གིས་དེ་ལ་ཁུར་བ་གྲུ་གསུམ་དང། ཐུག་པ་བྱིན་ཏེ་རིན་བགོས་པ་དང། དགེ་སློང་དེ་དག་འགྱོད་པ་སྐྱེས་ནས་བཅོམ་ལྡན་འདས་ཀྱིས་
བཀའ་སྩལ་པ། ཕས་ཕམ་པའི་ཉེས་པ་མེད་དེ། ཉེས་པ་སྦོམ་པོར་འགྱུར་རོ། །དགེ་སློང་ནད་པ་ཞིག་ཡོད་དེ། དེ་ལ་ཟོང་མང་དུ་ཡོད་པས་དེས་འདི་སྙམ་དུ། འདི་དག་ནི། བདག་ཤི་
བ་དང་དགེ་འདུན་གྱིས་བགོའོ། །སྙམ་དུ་བསམ་ནས། དེས་ནད་གཡོག་རྣམས་ལ་ཚེ་དང་ལྡན་པ་དག་ཁོ་བོ་ལ་སྲན་ཆུང་གི་ཚོད་མ་ཞིག་བྱིན་ཅིག་ཅེས་སྨྲས་ནས། དེ་དག་གིས་དེ་ལ་
སྲན་ཆུང་གི་ཚོད་མ་ཞིག་བྱས་ཏེ་ཕྱིན་པ་དང། ནད་གཡོག་དེ་དག་བྲེལ་བར་གྱུར་ནས་དེས་ཟོང་དང། སྲན་ཆུང་གི་ཚོད་མར་བསྲེས་ནས་འཐུངས་པ་དང། དེ་ཁ་ཟས་ལྕི་བས་དུས་ལས་འདས་ཏེ་
དགེ་སློང་དེ་དག་འདུས་ནས་དུར་ཁྲོད་དུ་བོར་རོ། །དེ་དག་གིས་དེ་བོར་ནས་ནད་གཡོག་རྣམས་ལ་སྨྲས་པ། དགེ་སློང་དེའི་ཟོང་མང་པོ་བགོ་བར་བྱའི། ཁྱེར་ཏེ་ཤོག་ཅེས་སྨྲས་པ་དང། དགེ་

[9A]༄༅། །སློང་དག་གིས་བཙལ་ནས་མ་རྙེད་དེ། དེ་དག་སྟན་ལས་ལངས་ཏེ་དོང་ངོ། །དེ་དགེ་སློང་དེ་གཅན་གཟན་གྱིས་ལྟོ་དྲལ་ཏེ་རྒྱུ་མ་དྲངས་སོ། །རྒྱུ་མ་དྲངས་པ་དང། ཟོང་
རྣམས་ས་ལ་བྱུང་ཞིང་འདུག་གོ་དགེ་སློང་ཞིག་དུར་ཁྲོད་དུ་མི་རོ་ལ་རྟོག་ཏུ་སོང་བ་དང་དེས་ཟོང་དེ་མཐོང་ནས་དེ་དག་ཁྱེར་ཏེ་དགེ་འདུན་ལ་ཕུལ་བ་དང། དགེ་སློང་དེ་འགྱོད་པ་སྐྱེས་ནས་
བཅོམ་ལྡན་འདས་ཀྱིས་བཀའ་སྩལ་པ། ཉེས་པ་མེད་དོ། །དགེ་སློང་ནད་པ་ཞིག་ཡོད་དེ། དེ་ལ་ཤིང་གི་དངོས་པོ་མང་དུ་ཡོད་པ་དང། དེས་ནད་གཡོག་རྣམས་ལ་ཚེ་དང་ལྡན་པ་དག་
དགེ་སློང་རྣམས་བོས་ཤིག་དགེ་འདུན་ལ་དབུལ་ལོ། །མཆོད་རྟེན་ལ་དབུལ་ལོ། །གང་ཟག་རྣམས་ལ་དབུལ་ལོ། །ཞེས་སྨྲས་པ་དང། ནད་གཡོག་རྣམས་འདི་སྙམ་དུ། དགེ་འདུན་
དང། མཆོད་རྟེན་ལ་ཕུལ་ན། བདག་ཅག་གིས་ཅུང་ཟད་ཀྱང་མི་ཐོབ་བོ། །སྙམ་ནས་དེ་དག་གིས་དགེ་སློང་མ་བོས་སོ། །དགེ་སློང་དེ་ཡང་དུས་ལས་འདས་ཏེ་དེ་དག་འགྱོད་པ་སྐྱེས་ནས་བཅོམ་
ལྡན་འདས་ཀྱིས་བཀའ་སྩལ་པ། ཉེས་པ་མེད་དེ། ནད་པ་དང་མི་མཐུན་པར་ནད་གཡོག་གིས་མ་བྱེད་ཅིག་ནད་པས་ཇི་ལྟར་བསྒོ་བ་དེ་བཞིན་དུ་དེ་དག་གིས་བསྒྲུབ་པར་བྱའོ། །འོན་
ཏེ་རྣམ་གྲངས་གཞན་ཞིག་ཏུ་འགོད་པར་གྱུར་ན་ཡང་ཇི་ལྟར་ནད་པས་བསྒོ་བ་དེ་ལྟར་བྱོས་ཤིག་དགེ་སློང་ནད་པ་ཞིག་ཡོད་དེ། དེ་ལ་ལྷུང་བཟེད་དང། ཆོས་གོས་མང་དུ་ཡོད་པ་དང། དེས་

[9B]མཆོད་རྟེན་ལ་དབུལ་ལོ། །དགེ་འདུན་ལ་དབུལ་ལོ། །གང་ཟག་ལ་དབུལ་ལོ། །ཞེས་སྨྲས་པ་ཡང། དེ་བཞིན་དུ་རྒྱས་པར་བརྗོད་པར་བྱའོ། །
མདོར་ན། ཙན་ད་ལ་ཀ་སོ་ད་ཡི། །སྦྱར་མ་དང་ནི་བརྙ་བ་དང་།སུ་ཤི་མ་དང་བཟང་སྦྱིན་དང། །རང་གིར་འདུ་ཤེས་ལྷུང་བཟེད་བླངས་པ་དང། །ཨ་ཛི་ཏ་དང་ཤ་ཤི་གུབ་ཏ་དང། །རང་གི་གོས་
རྣམས་བརྐུས་པའོ། །མདོ་ཚིགས་སུ་བཅད་པ་འདི་ནི། ཇི་ལྟར་རྣམ་པར་འབྱེད་པ་ལས་འབྱུང་བ་བཞིན་ནོ། །མདོར་ན། དགེ་སློང་མ་ཡང་གཉིས་ལྡན་དང། །མོའུ་དགལ་བུ་དང་གཞན་
ཡང་གཉིས། །པི་ལིནྡ་ཡི་གཉིས་པོ་དང། །ཉེ་དགའ་བོ་དང་སྤོང་བ་པའོ། །དགེ་སློང་མ་གཉིས་དང་ལྡན་པ་ནི། ཇི་ལྟར་འདུལ་བ་བཞིན་ནོ། །མཉན་དུ་ཡོད་པའི་ཚོང་པ་དག་ཅིག་གྲུ་བོ་ཆེར་
ཞུགས་ནས་རྒྱ་མཚོ་མཆིང་རྣམ་རྒལ་ཏེ། དེ་དག་རྒྱ་མཚོ་མཆིང་རྣམ་གྱི་ནང་ནས་དོང་བ་དང་གྲུ་བོ་ཆེ་ཀླུས་བཟུང་ནས་ལྷ་བྲན་རྣམས་ལ་གསོལ་ཀྱང་མ་བཏང་བ་དང། དེ་ན་ཚེ་དང་ལྡན་པ་
མོའུ་དགལ་གྱི་བུ་ཆེན་པོ་གྲོང་དུ་ཉེ་བར་འགྲོ་བའི་དགེ་བསྙེན་ཞིག་ཡོད་དེ། དེས་འདི་སྙམ་དུ། དེ་སྟེ་འཕགས་པ་མོའུ་དགལ་གྱི་བུ་ཆེན་པོས་དགོངས་ན་ནི། བཀྲ་ཤིས་པར་གྱུར་ཅིག་
ཅེས་བསམ་པ་དང། གནས་བརྟན་གྱིས་ཀྱང་དགོངས་ཏེ་ཇི་ལྟར་སེམས་སྙོམས་པར་ཞུགས་པས་བྱའི་རྒྱལ་པོ་ནམ་མཁའ་ལྡིང་དུ་གྱུར་ནས་གྲུའི་དངོར་འདུག་པར་གྱུར་པ་དེ་ལྟ་བུའི་ཏིང་ངེ་

[10A]༄༅། །འཛིན་ལ་སྙོམས་པར་བཞུགས་པ་དང། ཀླུ་དེ་དག་སྐྲག་སྟེ་གྲུ་བོ་ཆེ་དེ་བཏང་ནས་ཚོང་པ་རྣམས་བདེ་བར་མཉན་དུ་ཡོད་པར་ཕྱིན་ཏེ། ཐམས་ཅད་ནི་
འཕགས་པ་མོའུ་དགལ་གྱི་བུའི་མཐུའོ། །ཞེས་བརྗོད་ནས་དགེ་སློང་དག་གིས་འདི་ཇི་ལྟར་ཞེས་དྲིས་པ་དང། དེས་ཇི་ལྟར་གྱུར་པ་རྒྱས་པར་སྨྲས་ཏེ། དེ་ནས་དགེ་སློང་དག་གིས་ཚེ་དང་
ལྡན་པ་མོའུ་དགལ་གྱི་བུ་ཆེན་པོ་ལ་ནི། ཕས་ཕམ་པའི་ཉེས་པ་བྱུང་ངོ། །དངོས་པོ་གང་གི་ཕྱིར། ཀླུས་གྲུ་ཟིན་པ་མ་བྱིན་པར་བཏང་ངོ། །ཞེས་སྨྲས་པ་དང། དགེ་སློང་དེ་འགྱོད་པ་སྐྱེས་ནས་བཅོམ་
ལྡན་འདས་ཀྱིས་བཀའ་སྩལ་པ། མོའུ་དགལ་གྱི་བུ། ཁྱོད་ཀྱིས་ཇི་ལྟར་བསམ་སྟེ་བཏང་ཞེས་སྨྲས་པ་དང། རྫུ་འཕྲུལ་རྣམ་པར་འཕྲུལ་པར་བསམ་མོ། །མོའུ་དགལ་གྱི་བུས་རྫུ་འཕྲུལ་
གྱིས་བཏང་བ་ལ་ནི། ཉེས་པ་མེད་དོ། །མཉན་དུ་ཡོད་པའི་ཚོང་པ་དག་ཟོང་ཁྱེར་ཏེ་ལྗོངས་རྒྱུར་སོང་ནས་དེ་དག་མྱ་ངམ་གྱི་ནང་དུ་ཕྱིན་པ་དང་མགྲོན་པོ་མང་པོ་དེ་དག་རྐུན་པོས་བསྐོར་ནས་དེ་དག་
གིས་ལྷ་རྣམས་ལ་གསོལ་ཀྱང་མ་བཏང་བ་དང། དེ་དག་གི་ནང་ན་ཚེ་དང་ལྡན་པ་མོའུ་དགལ་གྱི་བུ་ཆེན་པོ་གྲོང་དུ་ཉེ་བར་འགྲོ་བའི་ཚོང་པ་ཞིག་ཡོད་པ་དེས་འདི་སྙམ་དུ། དེ་སྟེ་གནས་བརྟན་
གྱིས་དགོངས་ན་ནི། བཀྲ་ཤིས་པར་གྱུར་ཅིག་ཅེས་བསམ་པ་དང། གནས་བརྟན་གྱིས་ཀྱང་དགོངས་ནས་ཇི་ལྟར་སེམས་སྙོམས་པར་ཞུགས་པས་རྐུན་པོ་རྣམས་དཔུང་གི་ཚོགས་ཡན་ལག་

[10B]སྙོམས་པར་ཞུགས་པ་དང། རྐུན་པོ་དེ་དག་སྐྲག་པས་མགྲོན་པོ་མང་པོ་དག་བཏང་སྟེ་བྲོས་པ་དང། ཚོང་པ་དེ་དག་བཀྲ་ཤིས་ཤིང་བདེ་
བར་མཉན་དུ་ཡོད་པར་ཕྱིན་ཏོ། །དེ་དག་གིས་ཇི་ལྟར་གྱུར་པ་དགེ་སློང་རྣམས་ལ་རྒྱས་པར་སྨྲས་ཏེ། སྔ་མ་བཞིན་ནོ། །པི་ལིནྡའི་བུ་གཉིས་ནི། རྒྱས་པར་འདུལ་བ་ལས་ཇི་སྐད་འབྱུང་བ་བཞིན་ནོ། །
ཤཱཀྱའི་བུ་ཉེ་དགའ་བོ་དབྱར་གྱི་ཟླ་བ་ཐ་མ་ལ་གང་དུ་དགེ་སློང་ཇི་སྙེད་ཅིག་དབྱར་ཚུལ་དུ་ཞུགས། གང་དུ་དགེ་འདུན་གྱི་རྙེད་པ་ཇི་སྙེད་ཅིག་རྙེད་ཅེས་གཙུག་ལག་ཁང་དུ་རྒྱུ་ཞིང་སྤྱོད་དེ། དེ་གནས་
གང་དང་གང་དུ་ཕྱིན་པའི་དགེ་སློང་དེ་དག་གིས་ཚིག་སྙན་པས་བསུ་བ་དང། ཁྱོད་བདེ་བར་གནས་སམ་ཞེས་དྲིས་ཏེ་འདུག་ནས་དགེ་འདུན་གྱི་རྙེད་པ་ཅི་ཡོད་པ་འོན་ཅིག་དང་བགོས་ལ། གང་ཁོ་
བོའི་གོས་ཀྱི་སྐལ་བ་དེ་ནི། བཀུར་ཞེས་སྨྲས་པ་དང། དེ་དག་གིས་ཁྱེར་ཏེ་འོངས་ནས་དེའི་མདུན་དུ་བཞག་པ་དང། དེས་བགོས་ནས་དགེ་འདུན་གྱི་གནས་བརྟན་གྱི་གོས་ཀྱི་སྐལ་བ་ཁྱེར་ཏེ་ལངས་
པ་དང། དེས་ཡང་གནས་བརྟན་ད་དུང་མ་བཞུད་པར་བཞུགས་ཤིག་།ཅེས་སྨྲས་པ་དང། ཉེ་དགའ་བོ་ཡང་གཏམ་སྙན་པ། གཏམ་སྣ་ཚོགས་བདེ་བ་ལ་སྤོབས་པ་དང་ལྡན་ཏེ། རིག་པ་དང། གྲོལ་
བ་ལ་སྤོབས་པས་ན། དེས་ཇི་ལྟར་གནས་བརྟན་ལ་དད་པར་འགྱུར་པ་དེ་ལྟ་བུའི་ཆོས་བཤད་པ་དང། དེས་བདག་གིས་གོས་ཀྱི་སྐལ་བ་ཅི་ཡོད་པ་ཚེ་དང་ལྡན་པ་བཞེས་ཤིག་ཅེས་སྨྲས་པ་དང་

[11A]༄༅། །དེ་བཞིན་དུ་གནས་བརྟན་གཉིས་པ་དང། གནས་བརྟན་གསུམ་པ་དང། དགེ་སློང་དེ་དག་ལས་མང་ཞིག་གིས་གོས་དེ་ལ་བྱིན་ནས་དེས་གོས་དེ་དག་ཁུར་དུ་
ཁྱེར་ཏེ་ཛེ་ཏའི་ཚལ་དུ་ཞུགས་པ་དང། དགེ་སློང་དག་གིས་ཚེ་དང་ལྡན་པ་ཉེ་དགའ་བོ་ལ་གོས་འདི་དག་ག་ལས་རྙེད་ཅེས་དྲིས་ནས་དེས་དེ་དག་ལ་དེ་ལྟ་བུར་གྱུར་པ་རྒྱས་པར་སྨྲས་སོ། །དེ་ལྟ་
བུར་བྱུང་མོད་ཀྱི། སངས་རྒྱས་བཅོམ་ལྡན་འདས་ཀྱིས་ནི། ད་དུང་བསླབ་པའི་གནས་མ་བཅས་སོ། །རྒན་ཞུགས་གཉིས་ནི། རྒྱས་པར་ཇི་ལྟར་འདུལ་བ་ལས་འབྱུང་བ་བཞིན་ནོ། །
དགེ་སློང་གིས་གཞན་གྱི་དབྱར་གྱི་གོས་སྐལ་བ་མ་ལེན་ཅིག་སུས་བླངས་པ་དེ་ཉེས་བྱས་སུ་འགྱུར་རོ། །ཚེ་དང་ལྡན་པ་ཀུན་དགའ་བོའི་ལྷན་ཅིག་སྤྱོད་པ་སྤོང་བ་པོ་ཞེས་བྱ་བ། དེས་པ་
ཚུལ་ཁྲིམས་དང་ལྡན་པ་ཞིག་སྟེ། དེ་ཁྱིམ་བདག་གཞན་ཞིག་གྲོང་དུ་ཉེ་བར་འགྲོ་བ་ཡིན་ཏེ། དེ་ལ་བུ་གཉིས་ཤིག་ཡོད་དེ། ཁྱིམ་བདག་དེའང་ནད་ཀྱིས་བཏབ་བོ། །དེ་དེ་ལ་ནད་འདྲིར་
སོང་བ་དང། དེས་དེ་ལ་ནོར་བྱིན་ནོ། །གཉིས་པོས་ནི། ཅིའང་མ་ཐོབ་ནས་དེས་ཚེ་དང་ལྡན་པ་ཀུན་དགའ་བོ་ལ་འཁངས་པ་དང། ཚེ་དང་ལྡན་པ་ཀུན་དགའ་བོས་སྤོང་བ་པོ་ཆད་པས་
བཅད་པ་དང། དེ་སྔོན་སློབ་མ་ལས་རབ་ཏུ་བྱུང་བས་ན། དེས་སློབ་མ་ལྔ་བརྒྱ་ཙམ་ཞིག་གཟེངས་བསྟོད་དེ་བདག་གི་མཁན་པོ་ལ་བཟོད་པ་གསོལ་ཅིག་ཅེས་སྨྲས་པ་དང། ཁྱོད་ཀྱི་

[11B] ཁྱོད་ཀྱིས་ཁྱེའུ་རྣམས་ཁྲིད་ལ་མཁན་པོའི་དྲུང་དུ་དེངས་ཤིག་དང། དེས་ཁྱེད་ཅག་ལ་ཆོས་འཆད་པར་འགྱུར་གྱི། གང་གི་ཚེ་ཆོས་བཤད་ཟིན་པར་གྱུར་པ་དེའི་
ཚེ་ཁྱེའུ་དང། བུ་མོ་རྣམས་འོར་ལ་དེངས་ཤིག་དང། དེ་དག་ངུས་པས་བུ་མོ་དང། ཁྱེའུ་དེ་དག་ཁྲིད་དེ་དེངས་ཞེས་ཟེར་བ་དང། དེ་ལ་དེ་སྟེ་སྤོང་བ་པོ་ལ་ཡང་བཟོད་པར་མཛད་དམ་ཞེས་སྨྲོས་
ཤིག་ཅེས་སྨྲས་པ་དང། དེ་དག་གིས་ཇི་ལྟར་བསྒོ་བ་བཞིན་དུ་གང་གི་ཚེ་ཆོས་བཤད་ཟིན་པ་དེའི་ཚེ་ཁྱེའུ་དང། བུ་མོ་རྣམས་བོར་ཏེ་དོང་བ་དང། དེ་དག་རབ་ཏུ་ངུས་ནས་ཚེ་དང་ལྡན་པ་ཀུན་དགའ་
བོས་སྨྲས་པ། ཁྱེའུ་དང། བུ་མོ་འདི་དག་ཁྲིད་ལ་དེངས། འདི་དག་ཅི་ཕྱིར་དོར་ཞེས་སྨྲས་པ་དང། དེ་དག་གིས། དེ་སྟེ་སྤོང་བ་པོ་ལ་ཡང་བཟོད་པར་མཛད་དམ་ཞེས་སྨྲས་པ་དང། བཟོད་པ་
བྱའི༑ ཉེས་བྱས་ཀྱི་ཉེས་པ་བཤགས་པར་གྱིས་ཤིག་མདོར་ན། ཕག་དང་བུ་རམ་ཤིང་གི་སྡོང་བུ་དང། གང་དགའ་བོ་ཡི་ཆོས་གོས་དང། །མར་བྲེ་གང་དང་ཨ་ཀ་རུ། །གཟིག་དང་སེངྒེ་
ལྔ་པའོ། །ཕག་དང་བུ་རམ་ཤིང་གི་སྡོང་བུ་དང། གནག་དགའ་བོའི་ཆོས་གོས་རྣམས་ནི། རྒྱས་པར་ཇི་ལྟར་འདུལ་བ་ལས་འབྱུང་བ་བཞིན་ནོ། །དགེ་སློང་བསོད་ནམས་ཆེ་བ་ཚོང་བ་རྣམས་
ལ་གྲགས་པ་དེ་ལ་ཚོང་པ་གཞན་ཞིག་གིས་དེ་ལ་ཅི་དགོས་པ་དང་ཅི་མཁོ་བ་རྣམས་བདག་གིས་དབུལ་ལོ། །ཞེས་བསྟབས་པ་དང། དགེ་སློང་དེའི་ནད་གཡོག་དེས་འདི་སྙམ་དུ། ཚོང་པ་དེ་

[12A]༄༅། །ཡང་དང་ཡང་དུ་སྟོབས་ན། དེ་ལ་བདག་གིས་ཇི་ལྟར་སྙིང་ནས་སྟོབས་སམ། ཁ་མགྲོན་ཙམ་དུ་སྟོབས་བགམ་མོ་སྙམ་དུ་བསམ་ནས་དེའི་དྲུང་དུ་སོང་སྟེ། འདི་སྐད་
དུ་མཁན་པོ་ལ་མར་ཞིག་དགོས་སོ། །ཞེས་སྨྲས་པ་དང། དེ་ལ་མར་བྲེ་གང་བྱིན་ནས་ཡང་བཙུན་པ། སྲན་མའི་ཁུ་བའམ། ཤ་ཁུའང་རུང་སྟེ་ཅི་དགོས་པ་འདི་ནས་སྣོམས་ཤིག་ཅེས་སྨྲས་པ་དང་
དེ་ལྟར་བགྱིའོ། །ཞེས་སྨྲས་ནས་དགེ་སློང་དེས་མར་དེ་དགེ་སློང་དེའི་སྲན་མའི་ཁུ་བ་དང། ཤ་ཁུ་རྣམས་སུ་ཅུང་ཟད་བླུགས་སོ་།ཇི་ཙམ་ཞིག་ན་ཚོང་པ་དེས་དགེ་སློང་དེ་ལ་འཕགས་པ། ཁོ་བོས་ཁྱོད་ལ་
མར་ནི་སྔར་བཀུར་རོ། །དེ་སྟེ་གཞན་ཡང་སྲན་མའི་ཁུ་བའམ། ཤ་ཁུའང་རུང་སྟེ། ཅི་དགོས་པ་དེ་དག་ལོངས་ཤིག་ཅེས་སྤྲིང་པ་དང། དགེ་སློང་དེས་ནད་གཡོག་དེ་ལ་ཚོང་པ་འདི་ཞེས་བྱ་བ་
ལ་མར་བླངས་སམ་ཞེས་དྲིས་ནས་བླངས་སོ་ཞེས་སྨྲས་པ་དང། འོ་ན་ཕས་ཕམ་པའི་ཉེས་པ་བྱུང་ངོ། །མཁན་པོ་ལ་ཚོང་པ་དེ་ཡང་དང་ཡང་དུ་སྟོབས་ནས་བརྟག་ཅིང་བགམ་པའི་ཕྱིར་
བདག་གིས་བླངས་ནས་མཁན་པོ་ཡིར་བགྱིས་སོ། །ཞེས་སྨྲས་པ་དང་དགེ་སློང་དེ་འགྱོད་པ་སྐྱེས་ནས་བཅོམ་ལྡན་འདས་ཀྱིས་བཀའ་སྩལ་པ། ཉེས་པ་མེད་དེ་དེ་ནས་འདི་དང་འདི་བླང་ངོ། །
ཞེས་དྲིས་ཏེ་སོང་ཞིག་མདོར་ན། བདེ་བ་ལྡན་དང་འདུ་ཤེས་དང་།ཆུང་མ་གཉིས་དང་སྡིག་ཅན་ལྔ། །མངལ་ན་གནས་པ་བཅུར་བྱས་དང། །དགེ་སློང་མ་ཡིན་གཞན་ཡང་བཅུ། །སངས་

[12B]བཞུགས་ཏེ། ཀླུང་བདེ་ལྡན་གྱི་ངོགས་ཀྱི་དགེ་སློང་རྣམས་ལ་བསླབ་པའི་གནས་མ་བཅས་པས། ལས་དང་པོ་པ་རྣམས་ལ་ཉེས་པ་མེད་
པར་གྱུར་པ་ན། དགེ་སློང་དག་ཐེ་ཚོམ་དང། ཡིད་གཉིས་དང་འགྱོད་པ་རྣམས་སྐྱེས་ཏེ་བདག་ཅག་གིས་བསླབ་པའི་གནས་མ་བཅས་པར་དགེ་སློང་མང་ཞིག་ལ་འཆི་བར་བསྟབས་ན་
བདག་ཅག་གི་ལས་དང་པོ་པ་གང་ཡིན་སྙམ་པ་དང། བཅོམ་ལྡན་འདས་ཀྱིས་བཀའ་སྩལ་པ། ཀླུང་བདེ་ལྡན་གྱི་དྲུང་དུ་དགེ་སློང་དག་ལ་བསླབ་པའི་གནས་མ་བཅས་པ་ན། འདས་པ་དང་
བཅས་པ་ནི་ཐམས་ཅད་ལས་དང་པོ་པ་སྟེ། ལས་དང་པོ་པ་ལ་ཉེས་པ་མེད་དོ། །དགེ་སློང་གིས་མི་ལ་མི་མ་ཡིན་པར་འདུ་ཤེས་ཏེ་འཚོ་བ་དང་ཕྲལ་བ་དང། དགེ་སློང་དེ་འགྱོད་པ་སྐྱེས་ནས་
བཅོམ་ལྡན་འདས་ཀྱིས་བཀའ་སྩལ་པ། མི་ལ་མི་མ་ཡིན་པར་འདུ་ཤེས་ན། ཉེས་པ་སྦོམ་པོར་འགྱུར་རོ། །མི་མ་ཡིན་པ་ལ་མི་མ་ཡིན་པར་འདུ་ཤེས་ནའང་ཉེས་པ་སྦོམ་པོར་འགྱུར་རོ། །མི་
མ་ཡིན་པ་ལ་ཐེ་ཚོམ་ཟ་ནའང་ཉེས་པ་སྦོམ་པོར་འགྱུར་རོ། །དགེ་སློང་ཞིག་ཡུན་རིང་ཞིག་ཏུ་ནད་ཀྱིས་གཟིར་ནས་དེས་བདག་ལ་འདི་ཅི་དགོས་སྙམ་དུ་བསམ་ནས་དགེ་སློང་དེས་མཛའ་བོའི་དྲུང་དུ་
སོང་སྟེ་འདི་སྐད་དུ། གྲི་བྱིན་ཅེས་སྨྲས་པ་དང། ཁྱོད་ལ་གྲི་ཅིར་དགོས། རེ་ཞིག་བྱིན་ཅིག་ཅེས་སྨྲས་ནས། དེས་བྱིན་པ་དང། དེ་གནས་ཁང་དུ་ཞུགས་ཏེ་སྒོ་བཅད་དེ་གཏན་པ་བཅུག་ལ་

[13A]༄༅། །སྐྱིལ་མོ་ཀྲུང་བཅས་ཏེ་འདུག་ནས་བདག་ཉིད་ཀྱིས་སྲོལ་ཀོང་བཅད་དོ། །དེ་དེ་ལྟར་གྲི་ལག་ན་ཐོགས་བཞིན་དུ་དུས་ལས་འདས་པ་དང། དགེ་སློང་དེས་ཉི་མ་གཉིས་སམ་གསུམ་
ལོན་ནས་འདི་སྙམ་དུ། དགེ་སློང་དེས་གྲི་ཁྱེར་ཏེ་སོང་གི་སོང་ལ་བལྟའོ། །སྙམ་དུ་བསམ་ནས་དེ་དེའི་གནས་ཁང་དུ་སོང་བ་དང་དགེ་སློང་དེ་སྐྱིལ་མོ་ཀྲུང་བཅས་ཏེ་སྲོལ་ཀོང་བཅད་དེ་གྲི་
ཐོགས་བཞིན་དུ་དུས་ལས་འདས་པར་མཐོང་ནས་དགེ་སློང་དེ་འགྱོད་པ་བསྐྱེད་ནས་གང་ཅུང་ཟད་འདི་དུས་ལས་འདས་པ་ཐམས་ཅད་ནི། རྒྱུ་བདག་ལས་བྱུང་སྟེ། དེ་སྟེ་བདག་གིས་གྲི་མ་བྱིན་པར་གྱུར་
ན་ནི། འདི་ཡང་བདག་ཉིད་ཀྱིས་འཚོ་བ་དང་ཕྲལ་བར་མི་འགྱུར་རོ། །སྙམ་དུ་བསམ་པ་དང། བཅོམ་ལྡན་འདས་ཀྱིས་བཀའ་སྩལ་པ་ཉེས་པ་མེད་དེ། ཕྱིན་ཆད་ནད་པ་ལ་བབ་བབ་ཏུ་གྲི་མ་
སྦྱིན་ཅིག་དགེ་སློང་ཞིག་གྲོང་གཞན་ཞིག་གི་གྲོང་དུ་ཉེ་བར་སོང་ནས་དེ་གྲོང་དུ་ཕྱིན་པ་དང། དེའི་བུད་མེད་དེས་བཙུན་པ་ཚུར་སྤྱོན། མི་ཚངས་པར་སྤྱད་དོ། །ཞེས་སྨྲས་པ་དང། དགེ་སློང་
གིས་ཁྱོད་ཀྱི་ཁྱོ་དེ་ནི། ཁྲོ་ལ་མི་སྲུན་ནོ། །ཞེས་སྨྲས་པ་དང། དེས་བཙུན་པ། ཅི་ནས་ཁྲོ་ལ་མི་སྲུན་པར་མི་འགྱུར་བ་དེ་ལྟར་བགྱིའོ། །ཞེས་སྨྲས་ནས་དེས་དེ་ལ་དུག་བྱིན་པ་དང་ཁྱིམ་བདག་
དེ་དུས་ལས་འདས་སོ། །དགེ་སློང་དེ་ཞག་གཅིག་འདས་པ་དང། ཁྱིམ་དེར་སོང་བ་དང། བུད་མེད་དེས་བཙུན་པ། ཚུར་སྤྱོན། མི་ཚངས་པར་སྤྱད་དོ། །ཞེས་སྨྲས་པ་དང། སྲིང་མོ། དེ་སྐད་མ་ཟེར་

[13B]ཁོ་བོ་ནི། ཚངས་པར་སྤྱོད་པ་ཡིན་ནོ། །དེས་བཙུན་པ་གང་གི་ཚེ་ཁོ་མོས་ཁྱོ་འཚོ་བར་ང་ཕྲལ་བ་དེའི་ཚེ་གདོད་ཚངས་པར་སྤྱོད་དམ་ཞེས་སྨྲས་པ་དང། ཅི། ཁྱོད་ཀྱིས་ཁྱོ་འཚོ་བ་དང་ཕྲོལ་
ཅིག་ཅེས་ཁོ་བོས་སྨྲས་སམ། ཁྱོད་ཀྱིས་ཁྱོ་འདི་ཁྲོ་ལ་མི་སྲུན་པའོ། །ཞེས་མ་སྨྲས་སམ། ཅི། ཁོ་བོས་ཁྱོད་ཀྱི་ཁྱོ་འདི་ཁྲོ་ལ་མི་སྲུན་པའོ། །ཞེས་ནི། སྨྲས་ཀྱི། ཁྱོད་ཀྱིས་ཁྱོ་འདི་འཚོ་བ་དང་ཕྲོལ་ཅིག་
ཅེས་ནི། ཁོ་བོས་མ་སྨྲས་སོ། །དགེ་སློང་དེ་འགྱོད་པ་སྐྱེས་ནས་བཅོམ་ལྡན་འདས་ཀྱིས་བཀའ་སྩལ་པ། ཉེས་པ་མེད་དོ། །དགེ་སློང་གྲོང་གཞན་དུ་ཉེ་བར་སོང་ནས་བྱེད་པ་ལས་ཁྱོད་ཀྱི་ཁྱོ་འདི་ནའོ། །
ཞེས་བྱ་བ་ནི། རྒྱས་པར་རོ། །དགེ་སློང་ཞིག་གིས་གསད་པར་བསམ་སྟེ་བརྡེགས་པ་ལས་དུས་ལས་འདས་ན། ཕས་ཕམ་པར་འགྱུར་རོ། །དུས་ལས་མ་འདས་ན། ཉེས་པ་སྦོམ་པོར་འགྱུར་རོ། །དགེ་སློང་
ཞིག་གིས་མ་བསྲུང་བའི་ཕྱིར་མངལ་ན་གནས་པ་མཉེས་པ་ལས་མངལ་ན་གནས་པ་ཤི་ན། ཕས་ཕམ་པར་འགྱུར་རོ། །མ་ཤི་ན། ཉེས་པ་སྦོམ་པོར་འགྱུར་རོ། །གཉིས་ཀ་ཤི་ན། ཕས་ཕམ་པར་
འགྱུར་རོ། །གཉིས་ཀ་མ་ཤི་ན། ཉེས་པ་སྦོམ་པོར་འགྱུར་རོ། །མངལ་ན་གནས་པའི་མི་ཤི་བ་ཕྱུང་ན། ཉེས་པ་སྦོམ་པོར་འགྱུར་རོ་།བྱོལ་སོང་གི་མངལ་ན་གནས་པ་ཕྱུང་ནའང་ཉེས་པ་སྦོམ་པོར་
འགྱུར་རོ། །དེ་ལྟར་དགེ་སློང་མས་བྱས་ནའང་དེ་བཞིན་ནོ།། །།འདུལ་བ་གཞུང་དམ་པ་བམ་པོ་ཉེར་བཞི་པ། མདོར་ན། རྩབ་མོ་རྣམ་པ་ལྔ་པ་དང། །ལས་གསར་དག་དང་རྡོ་བ་དང།།

[14A]༄༅། །བ་ལང་རྭ་དང་ཝ་མོ་དང། །སྟན་དང་སྨྱོན་པར་གྱུར་བའོ། །དགེ་སློང་ཞིག་གིས་དགེ་འདུན་ལ་བཏུང་བ་རྩབ་མོ་བྲིམས་པ་དང། དེར་དགེ་སློང་མང་ཞིག་དུས་ལས་འདས་
སོ༑ ༑དགེ་སློང་དེ་འགྱོད་པ་སྐྱེས་པ་དང། བཅོམ་ལྡན་འདས་ཀྱིས་བཀའ་སྩལ་པ། ཉེས་པ་མེད་དོ། །དགེ་སློང་མཛའ་བོ་གཉིས་ཤིག་འཁོད་པ་ལས། གཅིག་ནད་ཀྱིས་བཏབ་སྟེ་ཉལ་ནས་
དེས་ནད་གཡོག་ལ་ཚེ་དང་ལྡན་པ། རྩབ་མོ་ཞིག་རྙེད་ན་ནི། ཁོ་བོ་བདེ་བར་འགྱུར་རོ། །ཞེས་སྨྲས་ཏེ། རྒྱས་པར་ནི། འདུལ་བ་ལས་ཇི་སྐད་འབྱུང་བ་བཞིན་ནོ། །བྲམ་ཟེ་ཞིག་ཀློག་པའི་ནད་
ཀྱིས་གཟིར་བ་དང། དེ་དགེ་སློང་ཞིག་གི་དྲུང་དུ་སོང་སྟེ་འདི་སྐད་དུ། བཙུན་པ། གལ་ཏེ་རྩབ་མོ་ཞིག་རྙེད་ན་ནི། བདེ་བར་འགྱུར་རོ། །ཞེས་སྨྲས་པ་དང། ཁྱེད་བྲམ་ཟེ་ལོག་པར་ལྟ་བ་
རྩབ་མོ་ཅིར་དགོས། བཙུན་པ། སྔོན་བདག་ནད་ཀྱིས་བཏབ་པ་ན་ཡང་རྩབ་མོ་ཞིག་འཐུངས་པས་བདག་བདེ་བར་གྱུར་ཏོ། །དགེ་སློང་དེས་རྩབ་མོ་བླུད་པ་དང་དེ་དུས་ལས་འདས་སོ། །དགེ་སློང་དེ་
འགྱོད་པ་སྐྱེས་ནས་བཅོམ་ལྡན་འདས་ཀྱིས་བཀའ་སྩལ་པ། ཉེས་པ་མེད་དོ། །དགེ་སློང་ཞིག་དུར་ཁྲོད་དུ་མི་རོ་ལ་རྟོག་ཏུ་སོང་བ་དང་དེ་ན་མི་ཞིག་གསལ་ཤིང་གིས་བཙུགས་ཤིང་འདུག་
པ་དང། དེས་དགེ་སློང་ལ་བཙུན་པ། དེ་སྟེ་ཁོ་བོ་ལ་རྩབ་མོ་ཞིག་བླུད་ན་ནི། བདེ་བར་འགྱུར་རོ། །ཞེས་སྨྲས་པ་དང། དགེ་སློང་དེས་དེ་ལ་རྩབ་མོ་བླུད་ནས་དེ་དུས་ལས་འདས་སོ། །དགེ་སློང་དེ་འགྱོད་

[14B] ཉེས་པ་མེད་དོ། །རྐུན་པོ་ལྔ་བརྒྱ་ཞིག་དགེ་སློང་མ་ཞིག་གིས་རྩབ་མོ་བླུད་པ་དང། དེ་དག་ཀྱང་དུས་ལས་འདས་ཏེ་རྒྱས་པར་ནི། འདུལ་བ་ལས་
ཇི་སྐད་འབྱུང་བ་བཞིན་ནོ། །དགོན་པ་གསར་ཅན་ཞེས་བྱ་བ་ན་གནས་ཁང་གསར་པ་ཞིག་བརྩིགས་པ་ལས། དགེ་སློང་ཞིག་གིས་ལག་པ་ནས་ཕ་གུ་ཞིག་ལྷུང་བ་དང། འོག་ན་ལས་བྱེད་པ་
ཞིག་འདུག་པ་དེའི་སྟེང་དུ་ལྷུང་ནས་དེ་དུས་ལས་འདས་སོ། །དགེ་སློང་དེ་འགྱོད་པ་སྐྱེས་ནས་བཅོམ་ལྡན་འདས་ཀྱིས་བཀའ་སྩལ་པ་ཉེས་པ་མེད་དེ། བག་ཡོད་པར་བྱོས་ལ་གྲོགས་གྱིས་ཤིག་
དགོན་པ་ལ་དགེ་འདུན་གྱི་གནས་ཁང་གསར་པ་ཞིག་བརྩིགས་པ་ན་དགེ་སློང་ཞིག་བླ་གབ་མེད་པའི་སྟེང་ནས་སོ་ཕག་འཇོག་པ་དེའི་ལག་པ་ནས་སྟེའུ་ལྷུང་སྟེ་འོག་ན་རྩིག་གུ་མཁན་ལས་
བྱེད་པའི་སྟེང་དུ་ལྷུང་ནས་དེ་དུས་ལས་འདས་སོ། །དགེ་སློང་དེ་འགྱོད་པ་སྐྱེས་ནས་བཅོམ་ལྡན་འདས་ཀྱིས་བཀའ་སྩལ་པ། ཉེས་པ་མེད་དེ། བག་ཡོད་པར་བྱོས་ལ་གྲོགས་གྱིས་ཤིག་དགོན་པར་
དགེ་འདུན་གྱི་དུགས་ཁང་བྱ་བའི་ཁང་པ་ཞིག་བརྩིགས་ཏེ། དགེ་སློང་དག་གདུང་མ་སྟེང་དུ་འདྲེན་པ་ལས། དགེ་སློང་ཉུང་ལ་ཁུར་ཆེ་ཞིང་ལྕི་བས་དེ་དག་གིས་བཏང་བ་དང། འོག་ན་ཤིང་
མཁན་ཤིང་འཇོག་པའི་སྟེང་དུ་ལྷུང་ནས་དེ་དུས་ལས་འདས་སོ། །དགེ་སློང་དེ་དག་ཀྱང་འགྱོད་པ་སྐྱེས་ནས་བཅོམ་ལྡན་འདས་ཀྱིས་བཀའ་སྩལ་པ། ཉེས་པ་མེད་དེ། ཉུང་ངུ་མས་ཁུར་ལྕི་བ་མ་གདེག་

[15A]༄༅། །ཅིག་སྐས་གདག་པའང་དེ་བཞིན་ནོ། །དགོན་པར་དུགས་བྱ་བའི་ཁང་པ་ཞིག་བརྩིགས་ཏེ། དེ་ན་དགེ་སློང་ཞིག་སེལ་པོའི་ནང་དུ་འཇིམ་པ་སྟེང་དུ་སྐྱེད་པ་
ན་ཐག་པ་ངན་ཏེ་ཆད་པས། འོག་ན་རྩིག་གུ་མཁན་ལས་བྱེད་པའི་སྟེང་དུ་འཇིམ་པའི་སེལ་པོ་ལྷུང་ནས་དེ་དུས་ལས་འདས་སོ། །དགེ་སློང་དེ་དག་འགྱོད་པ་སྐྱེས་ནས་བཅོམ་ལྡན་འདས་ཀྱིས་
བཀའ་སྩལ་པ། ཉེས་པ་མེད་ཀྱི། བག་ཡོད་པར་བྱོས་ལ་གྲོགས་གྱིས་ཤིག་བཅོམ་ལྡན་འདས་རྒྱལ་པོའི་ཁབ་ན་བཞུགས་སོ། །དགེ་སློང་ཞིག་རིའི་དྲུང་ན་སྐྱིལ་མོ་ཀྲུང་བཅས་ཏེ་
འདུག་པ་དང། དགེ་སློང་ཞིག་གིས་རིའི་རྩེ་མོ་ནས་རྡོ་བསྒྲིལ་བ་དགེ་སློང་དེའི་སྟེང་དུ་ལྷུང་ནས་དགེ་སློང་དེ་དུས་ལས་འདས་སོ་།དགེ་སློང་དེ་འགྱོད་པ་སྐྱེས་ནས་བཅོམ་ལྡན་འདས་ཀྱིས་བཀའ་
སྩལ་པ། ཤིན་ཏུ་རྟོགས་ལ་བག་ཡོད་པར་བྱོས་ཏེ། རྡོ་བསྒྲིལ་བར་བྱའོ། །དགེ་སློང་ཞིག་བ་ལང་གི་ནང་དུ་སོང་བ་དང། གླང་མི་སྲུན་པ་ཞིག་གིས་བརྡུངས་ནས་ཁྱེའུ་ཞིག་གི་སྟེང་
དུ་འགྱེལ་བ་དང། ཁྱེའུ་དུས་ལས་འདས་སོ། །དགེ་སློང་དེ་འགྱོད་པ་སྐྱེས་པ་དང། བཅོམ་ལྡན་འདས་ཀྱིས་བཀའ་སྩལ་པ། བག་ཡོད་པར་བྱོས་ལ་བ་ལང་གི་ནང་དུ་སོང་ཞིག་དགེ་སློང་
ཞིག་ནད་ཡུན་རིང་པོས་སྒུར་པོར་གྱུར་པ་དང། དེ་འདི་སྙམ་དུ་བདག་གསོན་ཏེ་ཅི་རུང་གི་སོང་ལ་བདག་ཉིད་གཡང་ས་ནས་མཆོང་ངོ། །སྙམ་དུ་བསམ་སྟེ། དེས་བདག་ཉིད་གཡང་

[15B] དྲུང་ན་ཝ་མོ་ཞིག་མི་རོ་ལ་ཟ་བ་དེའི་སྟེང་དུ་དགེ་སློང་ལྷུང་ནས་ཝ་མོ་དེ་ནི་དུས་ལས་འདས་སོ་།དགེ་སློང་དེ་ནི། དྲང་པོར་གྱུར་པ་དང། དགེ་སློང་དེ་འགྱོད་པ་སྐྱེས་ནས་བཅོམ་
ལྡན་འདས་ཀྱིས་བཀའ་སྩལ་པ། ཉེས་པ་མེད་དེ། དེ་ལྟར་ལུས་ཀྱིས་ལོག་པར་འགྱུར་བར་མ་བྱེད་ཅིག་དགེ་སློང་ནད་པ་ཞིག་སྟན་གྱི་སྟེང་ན་འདུག་པ་ལ། དེའི་ནད་གཡོག་གིས་ཚེ་དང་ལྡན་
པ་ལོངས་ཞེས་སྨྲས་པ་དང། དེས་ཀྱང་ཁོ་བོ་མ་བསླང་ཞིག་།ཤིང་འོང་ངོ། །ཞེས་སྨྲས་ཀྱང་ཚེ་དང་ལྡན་པ་ལོངས་ཞེས་སྨྲས་ནས་དེ་ལངས་པ་དང། དུས་ལ་འདས་སོ། །དགེ་སློང་དེ་འགྱོད་པ་སྐྱེས་
ནས་བཅོམ་ལྡན་འདས་ཀྱིས་བཀའ་སྩལ་པ། ཕས་ཕམ་པའི་ཉེས་པ་མེད་དེ། ཉེས་པ་སྦོམ་པོར་འགྱུར་རོ། །དགེ་སློང་གིས་སྨྱོན་པ་ཞིག་ལ་གསོད་སེམས་ཀྱིས་བརྡེགས་ཏེ་དེ་དུས་ལས་འདས་ན་ནི་
ཕས་ཕམ་པར་འགྱུར་རོ། །དུས་ལས་མ་འདས་ན་ནི། ཉེས་པ་སྦོམ་པོར་འགྱུར་རོ། །མདོར་ན། ཡོ་བྱད་མང་དང་མ་ཞུ་དང། །ཕོལ་མིག་གཉིས་དང་ཟས་མ་ཡིན། །སྨན་དང་ཟས་བཟང་སྤྱོད་ལམ་དང། །
ཉེས་པ་མེད་དེ་གཞན་ཡང་སྦྱོར། །དགེ་སློང་ཞིག་ནད་ཡུན་རིང་པོས་གཟིར་ནས་དེའི་ནད་གཡོག་སྐྱོ་སྟེ་དེ་ལ་ཁྱོད་མྱུར་དུ་འཆི་བར་འགྱུར་གྱི། ནད་གཡོག་མི་བྱའོ། །ཞེས་སྨྲས་ཏེ། དེས་ནད་གཡོག་
མ་བྱས་པས་དེ་དུས་ལས་འདས་སོ། །དགེ་སློང་དེ་འགྱོད་པ་སྐྱེས་ནས་བཅོམ་ལྡན་འདས་ཀྱིས་བཀའ་སྩལ་པ། ཕས་ཕམ་པའི་ཉེས་པ་མེད་དེ་ཉེས་པ་སྦོམ་པོར་འགྱུར་རོ། །དགེ་སློང་སྣོད་སྤྱད་དང་

[16A]༄༅། །ཡོ་བྱད་མང་པ་ཞིག་ན་བ་དེ་ལ་ཁྱོད་ཀྱི་ནད་གཡོག་མི་བྱའོ། །ཤི་ན་ཡང་དགེ་འདུན་གྱི་བགོ་བ་མང་པོར་འགྱུར་རོ། །ཞེས་སྨྲས་ནས་དེའི་ནད་གཡོག་མ་བྱས་
པ་དང། དེ་དུས་ལས་འདས་སོ། །དགེ་སློང་དེ་འགྱོད་པ་སྐྱེས་ནས་བཅོམ་ལྡན་འདས་ཀྱིས་བཀའ་སྩལ་པ། ཕས་ཕམ་པའི་ཉེས་པ་མེད་དེ་ཉེས་པ་སྦོམ་པོར་འགྱུར་རོ། །དགེ་སློང་ཞིག་
ཟས་མ་ཞུ་བར་འདུག་པ་དང། ནད་གཡོག་གིས་རེ་ཞིག་རྒྱོངས་ཤིག་ཅེས་སྨྲས་པ་དང། དེས་ནད་གཡོག་ལ་ཁོ་བོ་ཤིར་འོང་གི་མ་བརྒྱང་ཞིག་ཅེས་སྨྲས་པ་དང། ཚེ་དང་ལྡན་པ་རྒྱོངས་
ཤིག་ཅེས་སྨྲས་ནས་དེས་བརྒྱངས་པ་དང། དེ་དུས་ལས་འདས་སོ་།དགེ་སློང་དེ་འགྱོད་པ་སྐྱེས་ནས་བཅོམ་ལྡན་འདས་ཀྱིས་བཀའ་སྩལ་པ། ཕས་ཕམ་པའི་ཉེས་པ་མེད་དེ། ཉེས་པ་སྦོམ་
པོར་འགྱུར་རོ། །དགེ་སློང་གིས་ཕོལ་མིག་མ་སྨིན་པར་བརྟོལ་ཏེ། དེ་དུས་ལས་འདས་ན། ཉེས་པ་སྦོམ་པོར་འགྱུར་རོ། །སྨིན་པར་བརྟོལ་ན་ཉེས་པ་མེད་དོ། །དགེ་སློང་མས་ཕོལ་མིག་མ་སྨིན་
པར་བརྟོལ་ཏེ་དུས་ལས་འདས་ན། ཉེས་པ་སྦོམ་པོར་འགྱུར་རོ། །སྨིན་པར་བརྟོལ་ན་ཉེས་པ་མེད་དོ། །དགེ་སློང་ཞིག་ན་བ་དང། དེ་དང་འཕྲོད་པའི་ཟས་ནི། མ་རྙེད་ནས་དེའི་ནད་གཡོག་གིས་མི་
འཕྲོད་པའི་ཟས་ཤིག་བྱིན་ནས་ཚེ་དང་ལྡན་པ། འདི་ལས་ཅི་ཡོག་པ་ཟོ་ཞིག་དེས་ཟོས་ཏེ་དུས་ལས་འདས་ན། ཉེས་པ་སྦོམ་པོར་འགྱུར་རོ་།དེ་དང་འཕྲོད་པའི་ཟས་ཤིག་བྱིན་པ་ལས་དུས་ལས་

[16B] ཉེས་པ་མེད་དོ། །དགེ་སློང་ཞིག་ན་བ་དང། དེ་དང་འཕྲོད་པའི་སྨན་མ་རྙེད་ན། དེའི་ནད་གཡོག་ཀྱང་དེ་བཞིན་ནོ་།དགེ་སློང་ནད་བ་ཞིག་གིས་ནད་གཡོག་ལ་ཚེ་དང་ལྡན་པ་ནད་གཡོག་
ཁོ་བོ་གནས་ཁང་ནས་ཕྱིར་ཕྱུང་ཞིག་ཕྱིས་ཤིག་ཁྲུས་ཤིག་།ཁོ་བོ་ནང་དུ་ཁྲིད་ཅིག་འདུག་ཏུ་ཆུག་ཅིག་ཅེས་སྨྲས་ནས་འདུག་ཏུ་ཡང་བཅུག་བརྙེས་སུ་ཡང་བཅུག་པ་ལས་དུས་ལས་འདས་
ན༑ ཐམས་ཅད་ལའང་ཉེས་པ་མེད་དོ། །མདོར་ན། འཁར་བ་ཕོ་ལོང་ཆུ་རྣམས་དང། །དགོན་པ་གཉིས་དང་བླ་གཏུན་དང། ཁྲོས་པ་ཐལ་མོ་བརྣངས་པའོ། །དགེ་སློང་ཞིག་འདུག་པ་ན་ཡུར་ཏེ་
དགེ་སློང་གིས་དེ་ལ་འཁར་བས་བསྐྱོད་པ་དང་དེ་དུས་ལས་འདས་སོ་།དགེ་སློང་དེ་འགྱོད་པ་སྐྱེས་ནས་བཅོམ་ལྡན་འདས་ཀྱིས་བཀའ་སྩལ་པ། ཉེས་པ་མེད་དེ། དེའི་ཚེ་ན་དེ་ལ་མཚོན་ལྟ་བུ་ཞེས་བྱ་
བའི་རླུང་བྱུང་ངོ། །གཞན་ཡང་ཕོ་ལོང་གིས་ཕོག་སྟེ་དུས་ལས་འདས་པ་དང། གཞན་ཡང་ཆུས་ཕོག་སྟེ་དུས་ལས་འདས་པ་འདི་དག་ཀྱང་དེ་བཞིན་རྒྱས་པར་བཤད་དོ། །བཅུ་བདུན་སྡེ་རྣམས་ཀྱང་རྒྱས་
པར་ནི། རྣམ་པར་འབྱེད་པ་ལས་ཇི་སྐད་འབྱུང་བ་བཞིན་ནོ། །ཁྱིམ་བདག་གཞན་ཞིག་གསར་དུ་དད་དེ། དེས་དུས་གསར་བའི་འབྲུ་གསར་པ་དང། འབྲས་བུ་གསར་པ་དེ་དང་དེ་དག་དགེ་འདུན་
ལ་ཕུལ་ཏེ་བདག་ཉིད་ཕྱིས་ཟའོ། །དགོན་པ་པ་གཞན་ཞིག་ཁྱིམ་དེར་སོང་བ་དང། ཁྱིམ་བདག་དེས་འདི་སྙམ་དུ། ད་ཕྱིན་ཆད་དགེ་འདུན་ལ་མ་དབུལ་བར་དགོན་པ་པ་འདི་ལ་དབུལ་ལོ། །སྙམ་

[17A]༄༅། །བསམ་ནས་དེས་དེ་ལ་བྱིན་ནོ། །དགེ་སློང་དེ་དག་གིས་ཁྱིམ་བདག་དེ་སྔོན་ཆད་ནི། དུས་གསར་བའི་འབྲུ་གསར་པ་དང། འབྲས་བུ་གསར་པ་དེ་དང་དེ་དག་དགེ་འདུན་
ལ་ཕུལ་ནས་ཕྱིས་བདག་ཉིད་ཟ་ན། ད་ནི། དེས་མ་བྱིན་པས་ན། དགེ་སློང་དགོན་པ་པ་ཞིག་ཁྱིམ་དེར་སོང་བ་དེས་བཀག་པར་གྱུར་གྱི་སོང་ལ་བོས་ཤིག་ཅེས་སྨྲས་པ་དང། དེ་དག་གིས་
བོས་ནས་དགོན་པ་པ། ཁྱིམ་བདག་དེ་ནི། དུས་གསར་པའི་འབྲུ་གསར་པ་དང། འབྲས་བུ་གསར་པ་དེ་དང་དེ་དག་དགེ་འདུན་ལ་ཐོག་མར་ཕུལ་ནས་ཕྱིས་བདག་ཉིད་ཟ་ན། ཁྱོད་དེའི་
ཁྱིམ་དུ་སོང་ནས་ཁྱོད་ཀྱིས་བཀག་པར་གྱུར་ཏོ། །ཞེས་སྨྲས་པ་དང། བཙུན་པ། མ་བཀག་གོ་མ་བསྒོའོ། །ཞེས་སྨྲས་ནས་དེ་དག་གིས་འདི་སྨྲར་མི་བཏུབ་ཀྱི། ཁྲིད་ལ་དོང་དུ་ཆུག་ཅིག་
ཅེས་སྨྲས་ཏེ། དེ་དག་གིས་དེ་དོང་དུ་བཅུག་པས་དེ་དུས་ལས་འདས་སོ་།དགེ་སློང་དེ་དག་འགྱོད་པ་སྐྱེས་ནས་བཅོམ་ལྡན་འདས་ཀྱིས་བཀའ་སྩལ་པ། ཕས་ཕམ་པའི་ཉེས་པ་མེད་དོ། །ཉེས་པ་
སྦོམ་པོར་འགྱུར་རོ། །ཁྱིམ་བདག་གཞན་ཞིག་དགེ་སློང་གི་དགེ་འདུན་དབྱར་གནས་པ་རྣམས་ལ་ཆོས་གོས་འབུལ་བ་ལས་དགེ་སློང་དགོན་པ་པ་ཞིག་ཁྱིམ་དེར་འོངས་ནས་ཁྱིམ་བདག་
དེ་འདི་སྙམ་དུ། ད་ཕྱིན་ཆད་དགེ་འདུན་ལ་མི་དབུལ་བར་དགོན་པ་པ་འདི་ལ་དབུལ་སྙམ་དུ་བསམ་ནས་དེས་དགོན་པ་པ་དེ་ལ་བྱིན་པ་དང་དགེ་སློང་དེ་དག་འདི་སྙམ་དུ། ཁྱིམ་བདག་དེ་

[17B]དགེ་སློང་དགོན་པ་པ་ཞིག་དེར་སོང་བ་དེས་བཀག་པར་གྱུར་སྙམ་གྱི། སོང་ལ་དེ་བོས་ཤིག་ཅེས་སྨྲས་པ་དང། དེ་དག་
གིས་དེ་བོས་ནས་དགོན་པ་པ། ཁྱིམ་བདག་དེ་ནི། དགེ་སློང་གི་དགེ་འདུན་དབྱར་གནས་པ་རྣམས་ལ་གོས་འབུལ་བ་ལས། ད་མི་དབུལ་བ་ནི་ཁྱོད་དེའི་ཁྱིམ་དུ་སོང་བས་ཁྱོད་ཀྱིས་བཀག་
པར་མ་གྱུར་ཏམ་ཞེས་དྲིས་ན། བཙུན་པ། བདག་གིས་ནི། མ་བཀག་གོ་།མ་བསྒོའོ། །ཞེས་སྨྲས་པ་དང། དེ་དག་གིས་འདི་སྨྲར་མི་བཏུབ་ཀྱི། ཁྲིད་ལ་སྒོ་ལེབ་ཀྱི་བར་དུ་ཚིར་ཅིག་ཅེས་
སྨྲས་ནས། དེ་དག་གིས་སྒོ་ལེབ་ཀྱི་བར་དུ་བཙིར་བ་དང། དེ་དུས་ལས་འདས་སོ། །དགེ་སློང་དེ་དག་འགྱོད་པ་སྐྱེས་ནས་བཅོམ་ལྡན་འདས་ཀྱིས་བཀའ་སྩལ་པ། ཕས་ཕམ་པའི་ཉེས་པ་མེད་
དེ༑ ཉེས་པ་སྦོམ་པོར་འགྱུར་རོ། །དགེ་སློང་ཞིག་བསོད་སྙོམས་སྤྱོད་པ་དང། སྒོ་དོག་པ་ཞིག་ན་བླ་གཏུན་ཞིག་སྒྲེང་ཞིང་འདུག་པ་ལས། དེའི་ཆོས་གོས་ཀྱི་གྲས་བསྡོས་པས་ཁྱེའུ་སྟེང་
དུ་འགྱེལ་ནས་ཁྱེའུ་དུས་ལས་འདས་སོ། །དགེ་སློང་དེ་འགྱོད་པ་སྐྱེས་ནས་བཅོམ་ལྡན་འདས་ཀྱིས་བཀའ་སྩལ་པ། ཕས་ཕམ་པའི་ཉེས་པ་མེད་དེ། བག་ཡོད་པར་བྱོས་ལ་བསོད་སྙོམས་
སྤྱོད་ཅིག་བྲམ་ཟེ་ཞིག་གིས་ནང་པར་སྔར་བཀྲ་ཤིས་དང་ལྟས་བྱས་ནས་ཁྱིམ་གྱི་ནང་ན་འདུག་པ་དང། དགེ་སློང་ཞིག་ཁྱིམ་དེར་བསོད་སྙོམས་སྤྱོད་པ་ལ་དེ་ཁྲོས་ནས་ཕུལ་བ་དང་

[18A]༄༅། །དགེ་སློང་དེ་ཁྱེའུ་ཞིག་གི་སྟེང་དུ་འགྱེལ་ནས་ཁྱེའུ་ཤི་བར་གྱུར་ཏོ། །དགེ་སློང་དེ་འགྱོད་པ་སྐྱེས་ནས་བཅོམ་ལྡན་འདས་ཀྱིས་བཀའ་སྩལ་པ། ཉེས་པ་མེད་དོ། །
དགེ་སློང་ཐལ་མོའི་རིག་སྔགས་འདེབས་ཤིང་དེས་ལག་པས་བྱུགས་ཏེ་ཐལ་མོ་གཅིག་བསྣུན་པ་དང། དེ་དུས་ལས་འདས་སོ། །དགེ་སློང་དེ་འགྱོད་པ་སྐྱེས་ནས་བཅོམ་ལྡན་འདས་ཀྱིས་བཀའ་
སྩལ་པ། ཉེས་པ་མེད་དེ། བག་ཡོད་པར་བྱོས་ལ་ཐལ་མོས་སྣུན་ཅིག་།དགེ་སློང་ཞིག་བརྣངས་ཏེ་ཤི་ལ་ཐུག་པ་དང། དེ་ལ་དགེ་སློང་ཞིག་གིས་ཁུ་ཚུར་ཅིག་བསྣུན་ནས་བརྣངས་
པ་དེ་ཁྲག་དང་བཅས་ཏེ་བྱུང་ནས་དགེ་སློང་དེ་དུས་ལས་འདས་སོ་།དགེ་སློང་དེ་འགྱོད་པ་སྐྱེས་ནས་བཅོམ་ལྡན་འདས་ཀྱིས་བཀའ་སྩལ་པ། ཕས་ཕམ་པའི་ཉེས་པ་མེད་དེ། ཅི་ནས་ཀྱང་
བག་ཡོད་པར་བྱས་ཏེ་བརྣངས་པ་ཡང་བྱུང་བར་གྱུར་ལ་དུས་ཀྱང་འདས་པར་མི་འགྱུར་བ་དེ་ལྟར་བསྣུན་པར་བྱའོ། །མདོར་ན། སྟན་གཉིས་པ་དང་ཕ་གཉིས་དང། །གཞན་ཡང་
བཏང་བ་གཉིས་པ་དང། །འདྲ་བར་གྱུར་པའི་སྤྲེའུ་དང། །རྐུན་པོ་རྣམས་ལ་བསྡིགས་པའོ། །ཚེ་དང་ལྡན་པ་འཆར་ཀ་ནག་པོས་མ་བརྟགས་པར་སྟན་ལ་འདུག་པ་ནི། རྣམ་པར་འབྱེད་
པ་ལས་ཇི་སྐད་རྒྱས་པར་འབྱུང་བ་བཞིན་ནོ། །སྦོམ་མོ་དགའ་ལྡན་མོ་ཡང་དེ་བཞིན་དུ་སྦྱར་རོ། །དགེ་སློང་ཞིག་གིས་ཕ་ལམ་དུ་ཕུལ་ནས་དུས་ལས་འདས་པ་ཡང་རྣམ་པར་འབྱེད་པ་ལས་ཇི་

[18B] །དགེ་སློང་རྒན་ཞུགས་པ་སྤད་གཉིས་ཤིག་ལྷན་ཅིག་ཏུ་ཛེ་ཏའི་ཚལ་དུ་དོང་བ་ལས་གཙུག་ལག་ཁང་གི་གྲོང་དུ་ཕྱིན་པ་དང། ཕས་བུ་ལ་འདིར་གཟིག་རྣམས་ཀྱིས་འཇིགས་
པར་འགྱུར་གྱི། ནང་དུ་འཁོད་དོ། །ཞེས་སྨྲས་པ་དང། བུས་དེ་ལ་རྒན་ཞུགས། དེང་ཁྱིམ་པ་དང་ལྷན་ཅིག་ཏུ་འཁོད་ན། དེ་དག་དང་བདག་ཅག་ཏུ་བྱེ་བྲག་ཅི་ཡོད་ཅེས་སྨྲས་པ་དང། བུ། ཁྱོད་ནི་
མེལ་ཚེ་བྱོས་ཤིག་ཁོ་བོ་ཉལ་ལོ། །ཞེས་སྨྲས་སོ། །དེ་ནས་རྒན་ཞུགས་དེ་ཉལ་བ་དང། དགེ་སློང་དེའང་ཉལ་ལོ། །རྒན་ཞུགས་དེ་སྡུར་པ་ཅན་ཞིག་སྟེ། དེའི་སྒྲས་གཟིག་འོངས་ནས་དེས་དེའི་
མགོ་བོ་ནས་བཟུང་བ་དང། དེས་སྒྲ་ཕྱུང་ནས་གཟིག་གིས་བཏང་སྟེ་བྲོས་སོ། །དགེ་སློང་དེས་མེ་མར་བླངས་ཏེ་བརྟགས་ན། དུས་ལས་འདས་ཏེ་དེ་འདི་སྙམ་དུ། དེས་ནང་དུ་འཁོད་དོ། །ཞེས་ཟེར་ན་
ཡང། བདག་གིས་དེའི་ཚིག་མ་མཉན་པས་གང་ཅུང་ཟད་འདི་དུས་ལས་འདས་པར་གྱུར་པ་དེ་ཐམས་ཅད་ནི། བདག་གིས་ཉེས་སོ། །སྙམ་སྟེ་དགེ་སློང་དེ་འགྱོད་པ་སྐྱེས་ནས་བཅོམ་ལྡན་འདས་
ཀྱིས་བཀའ་སྩལ་པ། ཉེས་པ་མེད་དེ། མེལ་ཚེ་བྱོས་ཤིག་དགེ་སློང་ཞིག་གིས་གསོད་སེམས་ཀྱིས་དགེ་སློང་ཞིག་འཇིགས་པ་དང་བཅས་པའི་གནས་སུ་བཏང་བ་དང། དེ་དུས་ལས་འདས་ན་
བས་ཕམ་པར་འགྱུར་རོ། །དུས་ལས་མ་འདས་ན། ཉེས་པ་སྦོམ་པོར་འགྱུར་རོ། །བཅོམ་ལྡན་འདས་གྲོང་ཁྱེར་ཡངས་པ་ཅན་ན་བཞུགས་ཏེ་དགེ་སློང་དག་ནགས་ཆེན་པོར་ཉིན་པར་སྤྱོད་དུ་དོང་ངོ། །

[19A]༄༅། །དེས་དེར་སྤྲེའུ་ཞིག་བསད་པ་དང། དགེ་སློང་ཞིག་གིས་ཁྱོད་ནི། ཕས་ཕམ་པའི་ཉེས་པ་བྱུང་ངོ། །དངོས་པོ་གནག་གི་ཕྱིར། མིའི་འཚོ་བ་དང་ཕྲལ་བ་དང། མི་དང་འདྲ་
བ་འདི་གཉིས་ལ་བྱེ་བྲག་ཅི་ཡོད་ཅེས་སྨྲས་སོ། །དགེ་སློང་དེ་འགྱོད་པ་སྐྱེས་ནས་བཅོམ་ལྡན་འདས་ཀྱིས་བཀའ་སྩལ་པ། ཕས་ཕམ་པའི་ཉེས་པ་མེད་དེ། ལྟུང་བར་འགྱུར་རོ། །རྐུན་པོ་
བསྡིགས་པ་ཡང་རྒྱས་པར་འདུལ་བ་ལས་ཇི་སྐད་འབྱུང་བ་བཞིན་ནོ་།མདོར་ན། མགོ་ལྡན་སྔོན་གྱི་སྨན་པ་དང། །འགེགས་ཏེ་ཤི་བར་གྱུར་པ་དང། །གྲོང་ཁྱེར་ཡངས་པ་ཅན་གནས་དང། །
འགེག་ཐག་ཆད་དང་བརྒྱུགས་པའོ། །མཉན་དུ་ཡོད་པ་ན་ཁྱིམ་བདག་གཞན་ཞིག་ལས་བུ་ཁྱེའུ་ཞིག་བཙས་ཏེ། དེ་ཆེན་པོར་གྱུར་པ་དང་མགོ་བོས་སོ་ཕག་བསྲེགས་པ་ཆོག་པས་
དེའི་མིང་མགོ་ལྡན་དུ་བཏགས་སོ། །ཇི་ཙམ་ན་རབ་ཏུ་བྱུང་ནས་དེ་དོན་ཞིག་ལ་གྲོང་དུ་ཞུགས་པ་དང། ཁྱིམ་བདག་གཞན་ཞིག་གི་ཆུང་མ་ཞིག་ཀྱང་ཁྱེའུ་ཞིག་ཁྲིད་དེ་རྗེས་བཞིན་དུ་
འོངས་ནས་དེའང་གློ་གཡས་གཡོན་དུ་ལྟ་ཞིང་སོང་ངོ། །དེ་ལ་ལུག་ཐུག་ཅིག་གིས་སྙོགས་པ་དང། དགེ་སློང་དེས་ཀྱང་མགོ་བཏུད་དེ་སོང་བ་ལ་དེས་ཀྱང་བདག་ལ་བརྡུང་བར་ཤེས་ནས་ལུག་
ཐུག་དེས་དེ་ལ་བརྡུངས་པ་དང། དགེ་སློང་དེ་ཁྱེའུ་སྟེང་དུ་འགྱེལ་ནས་ཁྱེའུ་དེ་དུས་ལས་འདས་སོ། །དགེ་སློང་དེ་འགྱོད་པ་སྐྱེས་ནས་བཅོམ་ལྡན་འདས་ཀྱིས་བཀའ་སྩལ་པ། ཉེས་པ་མེད་དེ་

[19B]སྲིད་དུ་ལྟོས་ཤིག་སྔོན་སྨན་པ་ལས་རབ་ཏུ་བྱུང་བ་གཞན་ཞིག་གིས་དགེ་སློང་ནད་པ་ཞིག་གི་དྲུང་དུ་འོངས་པ་དང། དེས་དེ་ལ་གཏར་
ཀ་ཐོབ་ཅིག་ཅེས་སྨྲས་ནས་དེས་ཀྱང་དེ་ལ་གཙགས་བུ་ཞིག་བཏབ་སྟེ། གཙགས་བུ་དེ་སླར་ཕྱུང་བ་དང། དགེ་སློང་དེ་དུས་ལས་འདས་སོ། །དགེ་སློང་དེ་འགྱོད་པ་སྐྱེས་ནས་བཅོམ་ལྡན་འདས་ཀྱིས་བཀའ་
སྩལ་པ། ཉེས་པ་མེད་དེ། ཕྱིན་ཆད་དགེ་སློང་དག་མ་བསླབ་པར་སྨན་དཔྱད་མ་བྱེད་ཅིག་དགེ་སློང་ནད་པ་གཞན་ཞིག་ནད་མ་སོས་ནས་དེ་འདི་སྙམ་དུ། བདག་འཚོ་སྟེ་ཅི་རུང་གི་བདག་ཉིད་
འཆིའོ། །སྙམ་དུ་བསམ་སྟེ། དགེ་སློང་དེས་ནད་གཡོག་ལ་འདི་སྐད་དུ། ཚེ་དང་ལྡན་པ། ཐག་པ་ཞིག་བྱིན་ཅིག་ཅེས་སྨྲས་སོ། །དེས་དེ་ལ་བྱིན་ནས་དེ་འགེགས་པ་དང། དེ་དུས་ལས་འདས་སོ།།
དགེ་སློང་དེ་འགྱོད་པ་སྐྱེས་ནས་བཅོམ་ལྡན་འདས་ཀྱིས་བཀའ་སྩལ་པ། ཉེས་པ་མེད་དེ། དགེ་སློང་གིས་བབ་བབ་ཏུ་ནད་པ་ལ་ཐག་པ་མ་སྦྱིན་ཅིག་དགེ་སློང་ཞིག་བསོད་སྙོམས་སྤྱོད་པ་ན་གྲོང་
ཁྱེར་ཡངས་པ་ཅན་ན་གནས་པ་དག་ཀྱང་མདའ་དང། གཞུ་ལག་ན་ཐོགས་ཏེ་འོངས་ནས་དགེ་སློང་དེས་བཞིན་བཟང། ཁོ་བོ་མ་བསད་པར་འདི་ལ་འཕོངས་ཤིག་ཅེས་སྨྲས་པ་དང། དེས་མདའ་
འཕངས་ནས་དེར་བསད་དོ། །དགེ་སློང་དེ་འགྱོད་པ་སྐྱེས་ནས་བཅོམ་ལྡན་འདས་ཀྱིས་བཀའ་སྩལ་པ། ཉེས་པ་མེད་དེ། དགེ་སློང་གིས་དེ་སྐད་མ་བསྒོ་ཞིག་དགེ་སློང་ནད་པ་གཞན་ཞིག་ཀྱང་

[20A]༄༅། །རྒྱས་པར་ནི། སྔ་མ་བཞིན་དུ་ཐག་པ་ཁྱེར་ནས་ནགས་ཆེན་པོར་སོང་བ་དང། དེས་དེར་ཤིང་ལ་འཛེགས་ནས་ཐ་གུ་དེས་བཏགས་ཏེ། དེས་ལྐོག་མ་ཞགས་
མིག་ཏུ་བཅུག་ནས་ལུས་མཆོངས་པ་དང། ཐག་པ་ཆད་ནས་དེའི་འོག་ཏུ་ཁྱི་བུ་བྱུང་བ་བཞིན་འདུག་སྟེ། དེའི་སྟེང་དུ་དགེ་སློང་ལྷུང་བ་དང། ཁྱི་དབུ་དང་བཅས་ཏེ་དུས་ལས་འདས་སོ། །དགེ་
སློང་དག་གིས་ཐོས་ནས་རྒྱས་པར་བཅོམ་ལྡན་འདས་ལ་གསོལ་པ་དང་བཅོམ་ལྡན་འདས་ཀྱིས་བཀའ་སྩལ་པ། དགེ་སློང་སྔ་མ་ནི། ཉེས་པར་འགྱུར་གྱི། ཕྱི་མ་ལ་ཉེས་པ་མེད་དོ། །
དགེ་སློང་ལུས་ཀྱིས་འདི་ལྟར་བརྩལ་བ་ནི། མ་བྱེད་ཅིག་བྱས་ན་ཉེས་པ་སྦོམ་པོར་འགྱུར་རོ། །དགེ་སློང་གཞན་ཞིག་གྲོང་དུ་དོན་ཞིག་ཡོད་དེ། དེས་དགེ་སློང་ནད་སོས་ནས་རིང་པོར་མ་
ལོན་པ་ཞིག་ཁྲིད་དེ་སོང་བ་དང། ལམ་དུ་རྐུན་པོས་སྐྲག་ནས་དེས་དེ་ལ་ཚེ་དང་ལྡན་པ། སྐྱེན་པར་འདོང་ཞེས་སྨྲས་པ་དང། དེས་མི་ནུས་སོ། །ཞེས་སྨྲས་ནས་དགེ་སློང་གིས་ཚུར་ཤོག་
བཅོམ་མ་རེ་ཞེས་སྨྲས་ནས་དེས་དེ་ལྟར་ཁྲིད་དེ་དེའང་གྲོང་དུ་ཁྲིད་པ་དང་དུས་ལས་འདས་སོ། །དེ་འདི་སྙམ་དུ། དེ་སྟེ་བདག་གིས་དགེ་སློང་དེ་ཁྲིད་དེ་མ་འོངས་ན་ནི། ཤི་བར་མི་འགྱུར་རོ། །སྙམ་
དུ་བསམ་ནས་དགེ་སློང་དེ་འགྱོད་པ་སྐྱེས་ནས་བཅོམ་ལྡན་འདས་ཀྱིས་བཀའ་སྩལ་པ། ཉེས་པ་མེད་དེ། ཕྱིན་ཆད་དགེ་སློང་གིས་ནད་པ་ཉམས་ཆུང་བར་གྱུར་པ་དེ་ལྟ་བུ་ལམ་དུ་མ་བཀྲ་

[20B]མདོར་ན། བདེ་ལྡན་འདུ་ཤེས་བསྒོ་བ་དང། །དགྲ་བཅོམ་བྲམ་ཟེ་དབང་པོ་དང། །ཆོས་གོས་དག་དང་བསོད་སྙོམས་དང་།གྲོང་དུ་ཉེས་འགྲོ་རྣམ་པ་གཉིས། །སངས་རྒྱས་བཅོམ་ལྡན་འདས་
ཡུལ་བྲི་ཛིའི་འོད་མའི་ཚལ་གྱི་གྲོང་ན་བཞུགས་སོ། །ཀླུང་བདེ་ལྡན་གྱི་ངོགས་ན་གནས་པའི་དགེ་སློང་རྣམས་ལ་བསླབ་པའི་གནས་མ་བཅས་པས་ལས་དང་པོ་པ་ལ་ཉེས་པ་མེད་དེ། བདག་
ཅག་གིས་བསླབ་པའི་གནས་མ་བཅས་པ་ན་མེད་ལ་མེད་བཞིན་དུ་མི་ལས་བླ་མར་གྱུར་པའི་ཆོས་ཤིག་རིགས་མང་པོ་ལ་སྨྲས་ན། བདག་ཅག་གི་ལས་དང་པོ་པ་གང་ཡིན་སྙམ་ནས་དོགས་
པ་དང། འཛེམ་པ་དང། འགྱོད་པ་སྐྱེས་སོ། །བཅོམ་ལྡན་འདས་ཀྱིས་བཀའ་སྩལ་པ། དགེ་སློང་དག་བསླབ་པའི་གནས་མ་བཅས་པ་ན། ཀླུང་བདེ་ལྡན་གྱི་ངོགས་ན་གནས་པའི་དགེ་སློང་
རྣམས་ཀྱིས་འདས་པ་དང་བཅས་པ་ནི། ཐམས་ཅད་ལས་དང་པོ་པ་ཡིན་པས། ལས་དང་པོ་པ་ལ་ཉེས་པ་མེད་དོ། །དགེ་སློང་ཞིག་གིས་མི་ལ་མི་མ་ཡིན་པར་འདུ་ཤེས་ཏེ་མེད་ལ་མེད་བཞིན་
དུ་མི་ལས་བླ་མར་གྱུར་པའི་ཆོས་སྨྲས་པ་དང། དགེ་སློང་དེ་འགྱོད་པ་སྐྱེས་ནས་བཅོམ་ལྡན་འདས་ཀྱིས་བཀའ་སྩལ་པ། མི་ལ་མིར་འདུ་ཤེས་ན། ཕས་ཕམ་པར་འགྱུར་རོ། །མི་མ་ཡིན་
པ་ལ་ཐེ་ཚོམ་ན། ཉེས་པ་སྦོམ་པོར་འགྱུར་རོ། །མི་མ་ཡིན་པ་ལ་མིར་འདུ་ཤེས་ན། ཉེས་པ་སྦོམ་པོར་འགྱུར་རོ། །དགེ་སློང་ཞིག་གིས་ཁྱིམ་བདག་ཅིག་ལ་མེད་བཞིན་དུ་མི་ལས་བླ་མར་

[21A]༄༅། །གྱུར་པའི་ཆོས་སྨྲས་པ་དང། ཁྱིམ་བདག་དེ་ཡེངས་ནས་བཙུན་པ། ཅི་གསུང་ཞེས་སྨྲས་སོ། །དགེ་སློང་དེ་འགྱོད་པ་སྐྱེས་ནས་བཅོམ་ལྡན་འདས་ཀྱིས་བཀའ་སྩལ་
པ༑ ཕས་ཕམ་པའི་ཉེས་པ་ནི། མེད་དེ། ཉེས་པ་སྦོམ་པོར་འགྱུར་རོ་།ཁྱིམ་བདག་ཅིག་གིས་དགེ་སློང་ཞིག་ལ་བཙུན་པ། ཁྱོད་དགྲ་བཅོམ་པ་ལགས་ཀྱི། ཆོས་གོས་དང། བསོད་
སྙོམས་དང། མལ་སྟན་དང། ནད་ཀྱི་རྐྱེན་སྨན་དང། ཡོ་བྱད་ཀྱི་མཆོག་རྣམས་འོས་སོ། །ཞེས་སྨྲས་པ་དང། ཅང་མི་སྨྲ་བས་ཁས་བླངས་པ་ཡིན་ཏེ། ཉེས་པ་སྦོམ་པོར་འགྱུར་རོ། །
ཁྱིམ་བདག་ཅིག་གིས་དགེ་སློང་ཞིག་ལ་སྡིག་པ་མེད་པའི་ཆོས་ཚངས་པ་དང་ལྡན་ནམ་ཞེས་སྨྲས་ན། ཅང་མི་སྨྲ་བས་ཁས་བླངས་པ་ཡིན་ཏེ། ཉེས་པ་སྦོམ་པོར་འགྱུར་རོ། །དགེ་སློང་ཞིག་གཞན་
པ་དགྲ་བཅོམ་པ་ཡིན་ན། བདག་གི་བསོད་སྙོམས་བཞེས་ཤིག་ཅེས་སྨྲས་པ་དང། དེ་ཅང་མི་སྨྲ་བས་ཁས་བླངས་པ་ཡིན་ཏེ། ཉེས་པ་སྦོམ་པོར་འགྱུར་རོ། །དགེ་སློང་ཞིག་གཞན་
གྱི་གྲོང་དུ་ཉེ་བར་འགྲོ་ཞེས་དེ་སྔ་དྲོའི་དུས་སུ་ཤམ་ཐབས་བགོས་ཏེ་གྲོང་དུ་སོང་བ་དང། དེ་ལ་ཁྱིམ་བདག་གིས་བཙུན་པ་དེ་སྟེ་དགྲ་བཅོམ་པ་ལགས་ན། ནང་དུ་གཤེགས་ཤིག་ཅེས་
སྨྲས་པ་དང། ཅང་མི་སྨྲ་བར་ནང་དུ་འོངས་ན། ཉེས་པ་སྦོམ་པོར་འགྱུར་རོ། །དེ་བཞིན་དུ་སྟན་ལ་འདུག་ཟན་ལོངས་ལ་གསོལ་ཅིག་།རྗེས་སུ་ཡི་རང་བ་གྱིས་ཤིག་སླར་བྱུང་ཞིག་

[21B] དེ་ཅང་མི་སྨྲ་ན། ཁས་བླངས་པས་ཉེས་པ་སྦོམ་པོར་འགྱུར་རོ། །དགེ་སློང་ཞིག་གྲོང་གཞན་ཞིག་གི་གྲོང་དུ་ཉེ་བར་འགྲོ་བ་ཡིན་ཏེ། སྔ་དྲོ་ཤམ་ཐབས་བགོས་ནས་གྲོང་
དེར་སོང་བ་དང། ཁྱིམ་བདག་གིས་བཙུན་པ། དེ་སྟེ་དགྲ་བཅོམ་པ་ལགས་ན། ཁྱིམ་གྱི་ནང་དུ་གཤེགས་ཤིག་ཅེས་སྨྲས་པ་དང། ཁོ་བོ་ནི། དགྲ་བཅོམ་པ་ཅུང་ཟད་ཀྱང་མ་ལགས་ན་དེ་སྟེ་ཁྱོད་
བཟོད་ན་ནི། ནང་དུ་མཆིའོ། །ཞེས་སྨྲས་ན། ཉེས་པ་མེད་དོ། །སྟན་ལ་བཞུགས་ཏེ་བཤོས་དང། སྐྱུ་རུམ་དང། བཅའ་བ་རྣམས་བཞེས་ལ་གསོལ་ཅིག། རྗེས་སུ་ཡི་རང་ཞིང་སླར་བྱུང་ཞིག། །
ཅེས་སྨྲས་པ་དང། ཁོ་བོ་ནི། དགྲ་བཅོམ་པ་ཅུང་ཟད་ཀྱང་མ་ལགས་ན། དེ་སྟེ་ཁྱོད་ཀྱིས་བཟོད་ན། ཕྱིར་འབྱུང་ངོ། །ཞེས་སྨྲས་ན་ཉེས་པ་མེད་དོ། །ཁྱིམ་བདག་གིས་དགེ་སློང་ཞིག་ལ་
བཙུན་པ། ཁྱོད་དབང་པོའི་སྒོ་རྣམས་ནི་ཤིན་ཏུ་བསྡམས་ཤིང་ལེགས་པར་བསྲུངས་པའོ། །ཞེས་སྨྲས་པ་དང། ཅང་མི་སྨྲ་བས་ཁས་བླངས་ན། ཉེས་པ་སྦོམ་པོར་འགྱུར་རོ། །སླར་ཕྱུང་ཞིག་
ཅེས་སྨྲས་པ་ལས་ཁོ་བོ་དགྲ་བཅོམ་པ་ནི། ཅུང་ཟད་ཀྱང་མ་ལགས་སོ། །ཞེས་སྨྲས་ནས་ཕྱིར་བྱུང་ན། ཉེས་པ་མེད་དོ། །མདོར་ན་དྲུག་བྱས་དང་ནི་མངོན་ཤེས་དང། །མེ་ཡི་ཕུང་པོ་མེད་པ་
དང། །མ་དྷ་གི་ནི་སྒྲ་རྣམས་དང། །དྲི་ཟ་དང་ནི་ལྷ་མ་ཡིན་།རྫིང་བུ་བརྡུང་དང་བྷ་ལ་ཧ། །དཀའ་ཐུབ་མགོ་མ་རྒྱུན་དུ་གཉིས། །འཐབ་པ་གཉིས་དང་ཁྱེའུ་གནས་བདེ་བར་འོངས། །

[22A]༄༅། །མཛེས་པ་དང་ནི་འདི་གཉིས་དང། །མདོའི་ཚིགས་སུ་བཅད་པ་གཉིས་པོ་རྒྱས་པར་ཤེས་པར་བྱའོ། །མདོར་ན། འཆར་ཀ་སྦོམ་པོ་ནམ་མཁའ་དང། །མགོ་ལ་ལག་
པ་གཉིས་ཀྱིས་བྱུགས། །སྒྲེའུ་དུགས་ཁང་ཁྲུས་ལས་དང། །གནས་དང་ཚུལ་བཞིན་མ་ཡིན་པ། །གླེང་གཞི་ནི། །མཉན་དུ་ཡོད་པ་ན་སྟེ། བསླབ་པའི་གནས་མ་བཅས་པས་ལས་དང་པོ་
ལ་ཉེས་པ་མེད་པར་གྱུར་པ་ན། ཚེ་དང་ལྡན་པ་འཆར་ཀ་འདི་སྙམ་དུ། བདག་གིས་ནི། བསླབ་པའི་གནས་མ་བཅས་པར་ལན་མང་ཞིག་ཏུ་བསམ་བཞིན་ཁུ་བ་ཕྱུང་ན། བདག་གི་ལས་དང་
པོ་པ་གང་ཡིན་སྙམ་ནས་ཐེ་ཚོམ་དུ་གྱུར་པ་དང། བཅོམ་ལྡན་འདས་ཀྱིས་བཀའ་སྩལ་པ། བསླབ་པའི་གནས་མ་བཅས་པ་ན་འཆར་ཀས་འདས་པ་དང་བཅས་པ་ནི། ཐམས་ཅད་ཀྱང་
ལས་དང་པོ་པ་སྟེ། ལས་དང་པོ་པ་ལ་ནི། ཉེས་པ་མེད་དོ། །དགེ་སློང་ཞིག་གིས་སྦུ་བུར་ཕྱུང་ངམ། ནམ་མཁའ་ལ་བསྐྱོད་དམ། ནམ་མཁའ་ལ་ཕྱུང་ངམ། ཕོ་མཚན་མནམས་
སམ༑ བཙིར་ཏེ་དགའ་བ་ཚོར་རམ། བཙིར་ཏེ་བཏང་ཕྱུང་ངམ་འཕགས་པ་ལས་བཏང་ངམ། བརྩམས་ནས་སླར་བཏང་ཡང་རུང་སྟེ་ཐམས་ཅད་ཉེས་པ་སྦོམ་པོར་འགྱུར་རོ། །
དགེ་སློང་ཞིག་གིས་བརླས་ལྟོས་ཏེ་ཁུ་བ་ཕྱུང་བ་དང། དགེ་སློང་དེ་འགྱོད་པ་སྐྱེས་ནས་བཅོམ་ལྡན་འདས་ཀྱིས་བཀའ་སྩལ་པ། ཉེས་པ་མེད་དོ། །དགེ་སློང་ཞིག་ལ་བུད་མེད་

[22B]དེས་ཁུ་བ་ཕྱུང་སྟེ། དགེ་སློང་དེ་འགྱོད་པ་སྐྱེས་ནས་བཅོམ་ལྡན་འདས་ཀྱིས་བཀའ་སྩལ་པ། ཉེས་པ་མེད་དོ་རི་དྭགས་དགྲའི་
མ་ས་ག་མས་དགེ་སློང་རྣམས་ཀྱི་རྐང་པ་ལ་ཕྱག་འཚལ་ཏེ། དེས་ཚེ་དང་ལྡན་པ་དགའ་བོའི་རྐང་པ་ལ་མགོ་བོས་ཕྱག་འཚལ་བ་དང། དེས་དེ་ཁུ་བ་ཕྱུང་ནས་རི་དྭགས་དགྲའི་མ་ས་ག་མའི་
མགོ་བོ་ལྷུང་བ་དང། དེ་ཕྱོགས་གཅིག་ཏུ་སོང་སྟེ་ལག་པ་གཉིས་ཀྱིས་མགོ་ལ་བྱུགས་ནས་འདི་སྐད་དུ་ཚངས་པ་མཚུངས་པར་སྤྱོད་པ་དེ་དག་ནི། བཅོམ་ལྡན་འདས་ཀྱི་དྲུང་ན་ཤིན་ཏུ་
ཉོན་མོངས་ཀྱང་ཚངས་པར་སྤྱད་པ་སྤྱོད་དེ། བདག་གིས་ནི། རྙེད་པ་རབ་ཏུ་རྙེད་དོ། །ཞེས་མགུ་བར་བརྗོད་པ་བརྗོད་དོ། །ཚེ་དང་ལྡན་པ་དེ་འགྱོད་པ་སྐྱེས་ནས་བཅོམ་ལྡན་འདས་ཀྱིས་བཀའ་
སྩལ་པ། ཉེས་པ་མེད་དེ། སྒྲེའུ་ཆོངས་ཤིག་དགེ་སློང་ཞིག་གིས་སྒྲེའུ་ལ་རེག་སྟེ་ཁུ་བ་ཕྱུང་ངོ། །དགེ་སློང་དེ་འགྱོད་པ་སྐྱེས་ནས་བཅོམ་ལྡན་འདས་ཀྱིས་བཀའ་སྩལ་པ། ཉེས་
པ་མེད་དོ། །དགེ་སློང་ཞིག་དུགས་ཁང་ན་ལས་བྱེད་པ་ལས་ཁུ་བ་བྱུང་ངོ། །དགེ་སློང་དེ་འགྱོད་པ་སྐྱེས་ནས་བཅོམ་ལྡན་འདས་ཀྱིས་བཀའ་སྩལ་པ། ཉེས་པ་མེད་དོ། །དགེ་སློང་ཞིག་
གནས་ནས་གནས་སུ་འཆག་པ་ན། དེ་ཁུ་བ་བྱུང་སྟེ་དགེ་སློང་དེ་འགྱོད་པ་སྐྱེས་ནས་བཅོམ་ལྡན་འདས་ཀྱིས་བཀའ་སྩལ་པ། དགེ་འདུན་གྱི་ལྷག་མའི་ཉེས་པ་ནི། མེད་ཀྱི། ཉེས་པ་

[23A]༄༅། །སྦོམ་པོར་འགྱུར་རོ། །ཚུལ་བཞིན་མ་ཡིན་པ་ཡིད་ལ་བྱེད་པའང་དེ་བཞིན་ནོ། །མདོར་ན། བུད་མེད་རྣམ་པ་ལྔར་བྱས་དང་།གནོད་པ་ལ་ཡང་རྣམ་པ་ལྔ། །
གཟུགས་བ་ལ་ཡང་ལྔར་བྱས་ཏེ། །དུར་ཁྲོད་པ་ལ་དྲུག་ཏུ་འོ། །དགེ་སློང་ཞིག་ལ་མ་དང། སྲིང་མོ་དང། བུ་མོ་དང། ཆུང་མ་དང་མཛའ་ན་མོ་རྣམས་ཀྱིས་འགྲོགས་ནས་རིང་པོ་མ་ལོན་
པར་མགུལ་ནས་འཁྱུད་པ་དང། ཁུ་བ་བྱུང་ངོ། །དགེ་སློང་དེ་འགྱོད་པ་སྐྱེས་ནས་བཅོམ་ལྡན་འདས་ཀྱིས་བཀའ་སྩལ་པ། ཉེས་པ་མེད་དོ། །དགེ་སློང་ཞིག་གིས་བུད་མེད་མེ་ལས་
ཕྱུང། ཆུ་དང། གཡང་ས་དང། མཚོན་ཆ་དང། གཅན་གཟན་དང་མི་མ་ཡིན་པ་རྣམས་ལས་ཐར་པར་བྱས་པ་དང། དེ་ཁུ་བ་བྱུང་ངོ། །དགེ་སློང་དེ་འགྱོད་པ་སྐྱེས་ནས་བཅོམ་
ལྡན་འདས་ཀྱིས་བཀའ་སྩལ་པ། ཉེས་པ་མེད་དོ། །དགེ་སློང་ལ་བུད་མེད་ཅིག་གིས་རྐང་པས་བཟུང་ངམ། བྱིན་པ་དང། པུས་མོ་དང། བརླ་དང། མཛུབ་མོ་རྣམས་ཀྱིས་བཟུང་
བ་དང། དེ་ཁུ་བ་བྱུང་ངོ། །དགེ་སློང་དེ་འགྱོད་པ་སྐྱེས་ནས་བཅོམ་ལྡན་འདས་ཀྱིས་བཀའ་སྩལ་པ། ཉེས་པ་མེད་དོ། །དགེ་སློང་ཞིག་གིས་རྣམ་པར་སྡོས་པ་ལ་ཁུ་བ་ཕྱུང་བ་དང་
བམ་པ་དང། སྤོས་པ་དང། རྣམ་པར་དམར་བ་དང། རྣམ་པར་ཞིག་པ་དང། ཀེང་རུས་ལ་ཁུ་བ་ཕྱུང་ན། ཐམས་ཅད་དགེ་འདུན་གྱི་ལྷག་མར་འགྱུར་རོ། །མདོར་ན། འཕྲུག་པ་

[23B] །ཆུ་ལས་སྦྲིད་པར་གྱུར་པ་དང་།ནང་གི་དགུར་ནི་བྱས་པ་དང། །སྤྱོད་པ་རྣམ་པ་ཉི་ཤུའོ། །དགེ་སློང་ཞིག་གིས་འཕྲུག་པ་ལས་ཁུ་བ་བྱུང་ན། ཉེས་པ་མེད་དོ། །
འདྲུད་པའང་དེ་བཞིན་ནོ། །དགེ་སློང་དེས་ཕོ་མཚན་ལ་བཟུང་བ་དང། ཁུ་བ་བྱུང་ནས་བཅོམ་ལྡན་འདས་ཀྱིས་བཀའ་སྩལ་པ། ཉེས་པ་སྦོམ་པོར་འགྱུར་རོ། །དགེ་སློང་ཞིག་བསོད་སྙོམས་
ལ་སྤྱོད་པ་དེ་ན་ན་ཆུང་གཞོན་ནུ་ཞིག་སྟུ་གདངས་ཏེ་འདུག་པར་གྱུར་པས་འཕགས་པ་ཚུར་སྤྱོན། ཁོ་མོ་ལ་འདི་ལྟ་བུར་མཛོད་ཅེས་སྨྲས་པ་དང། དེས་དེར་མཛུབ་མོ་བཅུག་གོ་དགེ་
སློང་དགེ་འགྱོད་པ་སྐྱེས་ནས་བཅོམ་ལྡན་འདས་ཀྱིས་བཀའ་སྩལ་པ་ཉེས་པ་སྦོམ་པོར་འགྱུར་རོ། །དགེ་སློང་ཞིག་ཁྲུས་བྱེད་པ་ན། ཕོ་མཚན་ཆུའི་རྒྱུན་དུ་བསྡད་པ་དང། དེ་སྦྲིད་པས་
ཁུ་བ་བྱུང་ངོ། །དགེ་སློང་དེ་འགྱོད་པ་སྐྱེས་ནས་བཅོམ་ལྡན་འདས་ཀྱིས་བཀའ་སྩལ་པ། ཉེས་པ་སྦོམ་པོར་འགྱུར་རོ། །དགེ་སློང་ཞིག་གིས་མགོ་བོ་དང། རྣ་བ་དང། སྣའི་ནང་དུ་ཁུ་བ་
ཕྱུང་ན། ཐམས་ཅད་དགེ་འདུན་གྱི་ལྷག་མར་འགྱུར་རོ། །དགེ་སློང་ཞིག་གིས་རྩིབ་ལོགས་དང། རྒྱབ་དང། བྲང་དང། ལྟོ་གཉེར་དང་སྐྲའི་ནང་དུ་ཁུ་བ་ཕྱུང་ན། ཐམས་ཅད་དགེ་འདུན་
གྱི་ལྷག་མར་འགྱུར་རོ། །དགེ་སློང་གིས་ལག་པ་དང། ཕྲག་པ་དང་དཔུང་པའི་ནང་དུ་ཁུ་བ་ཕྱུང་ན། ཐམས་ཅད་དགེ་འདུན་གྱི་ལྷག་པར་འགྱུར་རོ། །དགེ་སློང་གིས་རྐེད་པ་དང། བྱིན་

[24A]༄༅། །པ་དང། རྐང་པ་དང། བརླ་རྣམས་ཀྱི་ནང་དུ་ཁུ་བ་ཕྱུང་ན། ཐམས་ཅད་དགེ་འདུན་གྱི་ལྷག་མར་འགྱུར་རོ། །དགེ་སློང་ཞིག་གིས་ལ་བ་དང། ཕྱིང་བ་དང། པར་ཏང་
དང། སྔས་རྣམས་སུ་ཁུ་བ་ཕྱུང་ན། ཐམས་ཅད་ཉེས་པ་སྦོམ་པོར་འགྱུར་རོ། །དགེ་སློང་གིས་ཁྲི་དང། ཁྲིའུ་དང། ཤིང་སྟན་དང་ཁྲིའི་བར་དུ་ཁུ་བ་ཕྱུང་ན། ཐམས་ཅད་ཉེས་པ་སྦོམ་པོར་
འགྱུར་རོ། །དགེ་སློང་ཞིག་གིས་བུམ་བུ་དང། སྐྱོགས་དང། བུམ་པའི་ནང་དུ་ཁུ་བ་ཕྱུང་ན། ཐམས་ཅད་ཉེས་པ་སྦོམ་པོར་འགྱུར་རོ་།དགེ་སློང་ཞིག་གིས་རྡོ་དང། ཞལ་ཞལ་བྱས་པ་དང་
ཞལ་ཞལ་བྱས་པའི་ནང་དང། སྒོག་ཏན་དང། ཤ་མེར་པོར་རྣམས་སུ་ཁུ་བ་ཕྱུང་ན། ཐམས་ཅད་ཉེས་པ་སྦོམ་པོར་འགྱུར་རོ། །མདོར་ན། འཆར་ཀ་འདུ་ཤེས་རྐང་པ་ཕྲག་པ་དང། །
མ་དང་སོར་མོ་མེ་ལས་ཕྱུང་བ་དང། །རྐང་པ་ལ་སོགས་པ་བཟུང་བ་དང། །སྡོ་ལ་སོགས་ལ་འཁྱུད་པའོ། །ཚེ་དང་ལྡན་པ་འཆར་ཀས་བསླབ་པའི་གནས་མ་བཅས་པ་ན་བདག་གིས་བུད་
མེད་མང་པོ་དག་དང་ལྷན་ཅིག་ལུས་ཀྱིས་ཀུན་ཏུ་རེག་པར་གྱུར་ན། དེ་དག་ལ་བདག་གི་ལས་དང་པོ་ནི། གང་ཡིན་སྙམ་དུ་བསམ་པ་དང་བཅོམ་ལྡན་འདས་ཀྱིས་བཀའ་སྩལ་པ་
བསླབ་པའི་གནས་མ་བཅས་པ་ན་འཆར་ཀས་འདས་པ་དང་བཅས་པ་ཐམས་ཅད་ལས་དང་པོ་པ་སྟེ། ལས་དང་པོ་ལ་ནི། ཉེས་པ་མེད་དོ་།དགེ་སློང་ཞིག་གིས་མིའི་བུད་མེད་ལ་མི་མ་

[24B] །དགེ་སློང་དེ་འགྱོད་པ་སྐྱེས་ནས་བཅོམ་ལྡན་འདས་ཀྱིས་བཀའ་སྩལ་པ། མི་ལ་མིར་འདུ་ཤེས་ན། དགེ་འདུན་གྱི་ལྷག་མར་འགྱུར་རོ། །རྒྱས་པར་ནི་
རྣམ་པ་བཞིར་ཤེས་པར་བྱའོ། །དགེ་སློང་གིས་བུད་མེད་ཅིག་ལ་རྐང་པས་ཕུལ་ན། ཉེས་བྱས་སུ་འགྱུར་རོ། །བུད་མེད་ཀྱིས་དགེ་སློང་ལ་རྐང་པས་ཕུལ་ན། ཉེས་པ་མེད་དོ། །དགེ་སློང་གིས་བུད་མེད་
ལ་ཕྲག་པས་ཕུལ་ན། ཉེས་བྱས་སུ་འགྱུར་རོ། །བུད་མེད་ཀྱིས་དགེ་སློང་ལ་ཕྲག་པས་ཕུལ་ན། ཉེས་པ་མེད་དོ། །དགེ་སློང་ཅིག་གིས་མའི་མགུལ་ནས་འཁྱུད་པ་དང། དགེ་སློང་དེ་འགྱོད་
པ་སྐྱེས་ནས་བཅོམ་ལྡན་འདས་ཀྱིས་བཀའ་སྩལ་པ། ཉེས་པ་མེད་དོ་།དགེ་སློང་ཞིག་ལ་བུད་མེད་ཀྱིས་སོར་མོས་བཟུང་ངོ། །དགེ་སློང་དེ་འགྱོད་པ་སྐྱེས་ནས་བཅོམ་ལྡན་འདས་ཀྱིས་བཀའ་
སྩལ་པ། ཉེས་པ་མེད་དོ། །དགེ་སློང་ཞིག་གིས་བུད་མེད་ཅིག་མེ་དང། ཆུ་དང། གཡང་ས་དང། མཚོན་དང། གཅན་གཟན་དང། མི་མ་ཡིན་པ་རྣམས་ལས་ཐར་པར་བྱས་སོ། །
དགེ་སློང་དེ་འགྱོད་པ་སྐྱེས་ནས་བཅོམ་ལྡན་འདས་ཀྱིས་བཀའ་སྩལ་པ། ཉེས་པ་མེད་དོ། །དགེ་སློང་ལ་བུད་མེད་ཅིག་གིས་རྐང་པས་བཟུང། བྱིན་པ་དང། པུས་མོ་དང། བརླ་དང་
སོར་མོས་བཟུང་ངོ། །དགེ་སློང་དེ་འགྱོད་པ་སྐྱེས་ནས་བཅོམ་ལྡན་འདས་ཀྱིས་བཀའ་སྩལ་པ། ཉེས་པ་མེད་དོ། །དགེ་སློང་གིས་བུད་མེད་ཀྱི་རི་སྔོན་པོར་གྱུར་པའི་མགུལ་ནས་འཁྱུད་པ་

[25A]༄༅། །དང། བམ་པ་དང། རུལ་བ་དང། རོ་དམར་པོར་གྱུར་པ་དང། འཐོར་བ་དང། ཀེང་རུས་རྣམས་ཀྱི་མགུལ་ནས་འཁྱུད་ན། ཐམས་ཅད་ཉེས་པ་སྦོམ་
པོར་འགྱུར་རོ། །མདོར་ན། འདྲེད་ནས་རྡེག་འཆོས་བུ་མོ་དང། །མུན་པར་བུད་མེད་ཕྲད་པ་དང། །བུད་མེད་གཞོན་ནུས་འདྲོང་གདངས་པ། །སྟན་ལྔ་པ་དང་བཅུ་གསུམ་མོ། །བུད་མེད་
ཅིག་འདྲེད་དེ་རྡེག་འཆོས་པ་དང་དགེ་སློང་ཞིག་གིས་བསླང་ན་ཉེས་བྱས་སུ་འགྱུར་རོ། །དགེ་སློང་འདྲེད་དེ་རྡེག་འཆོས་པ་ལས་བུད་མེད་ཅིག་གིས་བསླང་ན། ཉེས་པ་མེད་དོ། །དགེ་སློང་
རྒན་པོ་ཞིག་བུ་མོ་ལ་བལྟར་སོང་ནས་བུ་མོ་དེའི་པང་པར་འདུག་གོ་།དགེ་སློང་དེ་འགྱོད་པ་སྐྱེས་ནས་བཅོམ་ལྡན་འདས་ཀྱིས་བཀའ་སྩལ་པ། ཉེས་པ་མེད་དོ། །དགེ་སློང་ཞིག་ནམ་
ཕྱེད་ན་གཅིན་གཅི་ཞིང་འདུག་པ་དང། བུད་མེད་ཅིག་ཀྱང་ཕྱིར་བྱུང་སྟེ་འོང་བ་དང། མུན་པའི་ནང་དུ་གདོང་ཐུག་ཏུ་འཕྲད་དེ་དེ་རྡེག་འཆོས་ནས་དེའི་སྟེང་དུ་འགྱེལ་ཏོ། །དགེ་སློང་དེ་
འགྱོད་པ་སྐྱེས་ནས་བཅོམ་ལྡན་འདས་ཀྱིས་བཀའ་སྩལ་པ། ཉེས་པ་མེད་དོ། །དགེ་སློང་ཞིག་གྲོང་དུ་བསོད་སྙོམས་ལ་ཞུགས་པ་དང། ན་ཆུང་གཞོན་ནུ་མ་ཞིག་འདྲོང་གདངས་
ཏེ་འདུག་ནས་དེས་འཕགས་པ་ཚུར་སྤྱོན། འདི་དང། འདི་མཛོད་ཅིག་ཅེས་སྨྲས་པ་དང། དེས་དེར་བོང་བ་བཅུག་བསོད་སྙོམས་བཅུག་པས་བཙངས། འཁར་བས་བཙོགས་ཤིང་

[25B] ཐམས་ཅད་ཉེས་པ་སྦོམ་པོར་འགྱུར་རོ། །དགེ་སློང་ཞིག་གིས་བུད་མེད་ལ་ཆོས་བཤད་པ་དང། དེས་དེའི་སྟན་རྐང་པ་དང། བརླ་དང། བྱིན་པ་དང། རྐེད་པ་དང། རྩིབ་ལོགས་
དང། རྒྱབ་དང། ལག་པ་དང། ཕྲག་པ་དང། མགོ་རྣམས་ཀྱིས་ཕུལ་ན། ཐམས་ཅད་ཉེས་བྱས་སུ་འགྱུར་རོ། །མདོར་ན། འཆར་ཀ་དེ་དང་འདུ་ཤེས་དང། །བོང་བུ་གནས་ངན་ལེན་པ་དང་
སྲིང་མོ་སྤྱོད་པ་ངན་པར་བཅས། །ཁོ་བོས་མཐོང་དང་ཁྱོད་ཀྱི་མདུན། །དེ་དང་དེ་སྟེ་དེ་ཡིད་མགུ་བསླབ་པའི་གནས་མ་བཅས་པས་ལས་དང་པོ་པ་ལ་ཉེས་པ་མེད་པ་ན། ཚེ་དང་ལྡན་པ་འཆར་ཀས་
འདི་ལྟར་བདག་གིས་བུད་མེད་མང་ཞིག་ལ་གནས་ངན་ལེན་གྱི་ཚིག་སྨྲས་ན། བདག་གིས་ལས་དང་པོ་པ་གང་ཡིན་སྙམ་ནས་ཐེ་ཚོམ་དུ་གྱུར་པ་ནི། རྒྱས་པར་རོ། །དེས་དེ་ལྟར་གྱུར་པ་དགེ་སློང་
རྣམས་ལ་སྨྲས་པ་དང། དགེ་སློང་རྣམས་ཀྱིས་བཅོམ་ལྡན་འདས་ལ་གསོལ་ནས་བཅོམ་ལྡན་འདས་ཀྱིས་སྩལ་པ། བསླབ་པའི་ངས་མ་བཅས་པ་ན་འཆར་ཀས་འདས་པ་དང་
བཅས་པ་ནི། ཐམས་ཅད་ལས་དང་པོ་པ་སྟེ། ལས་དང་པོ་ལ་ནི། ཉེས་པ་མེད་དོ། །དགེ་སློང་ཞིག་གིས་མིའི་བུད་མེད་ལ་མི་མ་ཡིན་པར་འདུ་ཤེས་ཏེ་གནས་ངན་ལེན་གྱི་ཚིག་སྨྲས་སོ། །
དགེ་སློང་འགྱོད་པ་སྐྱེས་ནས་བཅོམ་ལྡན་འདས་ཀྱིས་བཀའ་སྩལ་པ་མི་ལ་མིར་འདུ་ཤེས་ན། དགེ་འདུན་གྱི་ལྷག་མར་འགྱུར་རོ། །རྒྱས་པར་ནི། དྲི་བར་བྱའོ། །རྫུ་འཕྲུལ་དང། ཆོ་

[26A]༄༅། །འཕྲུལ་གྱི་ཆོས་སུ་སྨྲ་ན་ནི། ཉེས་པ་སྦོམ་པོར་འགྱུར་རོ། །ཆོ་འཕྲུལ་མེད་པའི་ཆོས་སུ་སྨྲ་ན་ནི། དགེ་འདུན་གྱི་ལྷག་མར་འགྱུར་རོ། །དགེ་སློང་ཞིག་
བུད་མེད་ཅིག་གི་དྲུང་དུ་སོང་ནས་འདི་སྐད་དུ། སྲིང་མོ། རྒྱ་རྣ་རུ་ཞིག་བྱིན་ཅིག་ཅེས་སྨྲས་པ་དང། འཕགས་པ། ཁྱོད་ལ་རྒྱ་རྣ་རུས་ཅི་ཞིག་བགྱི། མོས་གོ་ནས་འཕགས་པ་
རྒྱ་རྣ་རུ་སྟ་གོན་བགྱིས་ལགས་ཞེས་སྨྲས་སོ། །དགེ་སློང་དེ་འགྱོད་པ་སྐྱེས་ནས་བཅོམ་ལྡན་འདས་ཀྱིས་བཀའ་སྩལ་པ། ཉེས་པ་སྦོམ་པོར་འགྱུར་རོ། །དགེ་སློང་ཞིག་གྲོང་དུ་བསོད་
སྙོམས་ལ་སྤྱོད་པ་ན་བུད་མེད་ཅིག་འདྲོང་གདངས་ཏེ་འདུག་ནས་འཕགས་པ། འདི་བཞིན་མཛོད་ཅེས་སྨྲས་པ་དང། ཁྱོད་ཀྱི་ལུས་སྐལ་བ་འདི་ལྟ་བུ་དང་མཐུན་པས་བོང་བུ་དང་འདི་
ལྟར་འདི་བཞིན་བྱོས་ཤིག་དགེ་སློང་དེ་འགྱོད་པ་སྐྱེས་ནས་བཅོམ་ལྡན་འདས་ཀྱིས་བཀའ་སྩལ་པ། དགེ་འདུན་གྱི་ལྷག་མའི་ཉེས་པ་མེད་དེ། ཉེས་པ་སྦོམ་པོར་འགྱུར་རོ། །
དགེ་སློང་ཞིག་རང་བཞིན་གྱིས་གནས་ངན་ལེན་གྱི་ཚིག་སྨྲ་བ་ཞིག་སྟེ། དེས་བུད་མེད་ཅིག་ལ་གནས་ངན་ལེན་གྱི་ཚིག་སྨྲས་སོ་།དགེ་སློང་དེ་འགྱོད་པ་སྐྱེས་ནས་བཅོམ་ལྡན་འདས་
ཀྱིས་བཀའ་སྩལ་པ། དགེ་འདུན་གྱི་ལྷག་མའི་ཉེས་པ་མེད་དེ། ཉེས་པ་སྦོམ་པོར་འགྱུར་རོ། །དགེ་སློང་མ་ཞིག་ནང་པར་སྔར་ལངས་ཏེ་ཁྲུས་བྱས། མིག་སྨན་གྱིས་བསྐུས། མགོ་

[26B] ཆོས་གོས་རྙིང་ཚགས་བྱས་པ་གྱོན་ནས་མཉན་དུ་ཡོད་པར་སོང་བ་དང། དགེ་སློང་ཞིག་བསོད་སྙོམས་སྤྱོད་པ་དེས་དེ་མཐོང་ནས་དེས་སྲིང་མོ། ཁྱོད་སྐྱེས་པ་སྟེག་ཅིང་སྤྱད་པ་
སྤྱོད་དོ། །ཞེས་སྨྲས་སོ། །དགེ་སློང་དེ་འགྱོད་པ་སྐྱེས་ནས་བཅོམ་ལྡན་འདས་ཀྱིས་བཀའ་སྩལ་པ། ཉེས་པ་སྦོམ་པོར་འགྱུར་རོ། །དགེ་སློང་རྒན་པོ་ཞིག་བུ་མོ་ལ་བལྟར་སོང་བ་དང། དེའི་བུ་
མོ་ལོག་པར་སྤྱོད་པ་ཞིག་སྟེ། དེས་བུ་མོ། འདི་ལྟར་ཁྱིམ་གཉིས་འཇིག་པར་མ་བྱེད་ཅིག་དེས་མི་ཐུབ་ན། ཇི་ལྟར་བགྱི་ཞེས་སྨྲས་པ་དང། དེ་སྟེ་མི་ཐུབ་ན། དེར་མགལ་དུམ་ཆུག་ཅིག་
ཅེས་སྨྲས་སོ། །དགེ་སློང་དེ་འགྱོད་པ་སྐྱེས་ནས་བཅོམ་ལྡན་འདས་ཀྱིས་བཀའ་སྩལ་པ། དགེ་འདུན་གྱི་ལྷག་མའི་ཉེས་པ་མེད་དེ། ཉེས་པ་སྦོམ་པོར་འགྱུར་རོ། །དགེ་སློང་ཞིག་གྲོང་
གཞན་ཞིག་གི་གྲོང་དུ་ཉེ་བར་འགྲོ་བ་ཡིན་ཏེ། དེ་སྔ་དྲོ་ཤམ་ཐབས་བགོས་ནས་གྲོང་དེར་སོང་བ་དང། དེས་ཁྱིམ་བདག་དེའི་ཆུང་མ་ལ་སྲིང་མོ། ཁོ་བོ་ལ་བྱིན་ཅིག་ཅེས་སྨྲས་པ་དང་
འཕགས་པ། ཁྱོད་ལ་ཅི་གསོལ། སྲིང་མོ། ཁོ་བོ་ལ་དེ་བྱིན་ཅིག་སྨྲས་པ་དང། མོས་གོ་སྟེ་འཕགས་པ། སྟ་གོན་བགྱིས་སོ། །ཞེས་སྨྲས་པ་དང། དགེ་སློང་དེ་འགྱོད་པ་སྐྱེས་ནས་
བཅོམ་ལྡན་འདས་ཀྱིས་བཀའ་སྩལ་པ། ཉེས་པ་སྦོམ་པོར་འགྱུར་རོ་།སྲིང་མོ། ཁྱོད་ལ་གང་མཐོང་བའོ། །འཕགས་པ། བདག་ལ་ཅི་ཞིག་གཟིགས། སྲིང་མོ། ཁྱོད་ལ་གང་

[27A]༄༅། །མཐོང་བ་དེ་བྱིན་ཅིག་མོས་གོ་ནས་འཕགས་པ་སྟ་གོན་བགྱིས་སོ། །ཞེས་སྨྲས་པ་དང། དགེ་སློང་དེ་འགྱོད་པ་སྐྱེས་ནས་བཅོམ་ལྡན་འདས་ཀྱིས་
བཀའ་སྩལ་པ། ཉེས་པ་སྦོམ་པོར་འགྱུར་རོ། །སྲིང་མོ། ཁྱོད་ཀྱི་མདུན་ན་ཅི་ཡོད་པ་དེ་བྱིན། བཙུན་པ། བདག་གི་མདུན་ན་ཅི་མཆིས་སྲིང་མོ། ཁྱོད་ཀྱི་མདུན་ན་གང་
ཡོད་པ་དེ་བྱིན་ཅིག་མོས་གོ་ནས་འཕགས་པ། སྟ་གོན་བགྱིས་སོ། །ཞེས་སྨྲས་པ་དང། དགེ་སློང་དེ་འགྱོད་པ་སྐྱེས་ནས་བཅོམ་ལྡན་འདས་ཀྱིས་བཀའ་སྩལ་པ། ཉེས་པ་སྦོམ་པོར་
འགྱུར་རོ། །དགེ་སློང་ཞིག་གྲོང་གཞན་གྱི་གྲོང་དུ་ཉེ་བར་འགྲོ་བ་ཡིན་ཏེ། དེ་སྔ་དྲོ་ཤམ་ཐབས་དང། ཆོས་གོས་བགོས་ནས་ལྷུང་བཟེད་ཁྱེར་ཏེ་གྲོང་དེར་སོང་བ་དང། ཁྱིམ་བདག་
དེའི་ཆུང་མ་དེ་ལ་སྲིང་མོ། ཁྱོད་ཀྱི་ཡིད་དུ་འོང་བ་དེ་བྱིན་ཅིག་ཅེས་སྨྲས་པ་དང། འཕགས་པ། བདག་ལ་ཡིད་དུ་འོང་བ་ཅི་ཞིག་མཆིས། སྲིང་མོ། ཁྱོད་ཀྱི་ཡིད་དུ་འོང་བ་གང་ཡིན་པ་
དེ་བྱིན་ཅིག་མོས་གོ་ནས་འཕགས་པ། སྟ་གོན་བགྱིའོ། །ཞེས་སྨྲས་པ་དང། དགེ་སློང་དེ་འགྱོད་པ་སྐྱེས་ནས་བཅོམ་ལྡན་འདས་ཀྱིས་བཀའ་སྩལ་པ། དགེ་འདུན་གྱི་ལྷག་མའི་
ཉེས་པ་མེད་དེ། ཉེས་པ་སྦོམ་པོར་འགྱུར་རོ།། །།འདུལ་བ་གཞུང་དམ་པ་བམ་པོ་ཉེར་ལྔ་པ། མདོར་ན། དགའ་དང་ཡིད་དུ་འོང་བ་དང་ཆུ་དང་བཅའ་བ་

[27B] །ཐུག་པ་དག་དང་བཟའ་བའི་རྣམས། །སྨྲས་པ་དག་ཀྱང་དེ་བཞིན་ནོ། །དགེ་སློང་ཞིག་གྲོང་གཞན་ཞིག་གི་གྲོང་དུ་ཉེ་བར་འགྲོ་བ་ཡིན་ཏེ། ཁྱིམ་བདག་དེས་ཆུང་མ་ལ་
དགེ་སློང་དེ་ཅི་དགའ་བ་བྱིན་ཅིག་ཅེས་སྨྲས་ཏེ་སོང་ངོ། །དགེ་སློང་དེའང་སྔ་དྲོ་ཤམ་ཐབས་དང་ཆོས་གོས་བགོས་ནས་ལྷུང་བཟེད་ཁྱེར་ཏེ་ཁྱིམ་དེར་སོང་བ་དང། བུད་མེད་དེས་བཙུན་པ་
ཁྱིམ་བདག་གི་མཆིད་ནས་དགེ་སློང་དེ་ཅི་དགྱེས་པ་གསོལ་ཅིག་ཅེས་མཆི་ན། འཕགས་པ། ཁྱོད་ཅི་དགྱེས། སྲིང་མོ། བདག་ནི། ཁྱོད་ཉིད་ལ་དགའོ། །ཞེས་སྨྲས་པ་དང། མོས་
ཀྱང་གོ་ནས་འཕགས་པ་སྟ་གོན་བགྱིས་སོ། །ཞེས་སྨྲས་སོ། །དགེ་སློང་དེ་བདག་ལ་དགེ་འདུན་གྱི་ལྷག་མའི་ཉེས་པ་མ་བྱུང་གྲང་སྙམ་དུ་འགྱོད་པ་སྐྱེས་ནས་བཅོམ་ལྡན་འདས་ཀྱིས་
བཀའ་སྩལ་པ། དགེ་འདུན་གྱི་ལྷག་མའི་ཉེས་པ་མེད་དེ། ཉེས་པ་སྦོམ་པོར་འགྱུར་རོ། །ཡིད་དུ་འོང་ངོ། ཞེས་བྱ་བ་ཡང་དེ་བཞིན་ནོ། །དགེ་སློང་ཞིག་གྲོང་གཞན་ཞིག་གི་གྲོང་དུ་ཉེ་བར་
འགྲོ་བ་ཡིན་ཏེ། དེ་སྔ་དྲོ་ཤམ་ཐབས་བགོས་ནས་གྲོང་དེར་སོང་བ་དང། ཁྱིམ་བདག་དེའི་ཆུང་མ་ལ་སྲིང་མོ། །བདག་ལ་ཆུ་ལུད་ཅིག་།ཅེས་སྨྲས་པ་དང། བཙུན་པ། ཆབ་བཅུས་ཏེ་མཆིའི་
གཞེས་ཤིག་སྲིང་མོ། ཁྱོད་ཉིད་ཆུ་ཡིན་ནོ། །ཞེས་སྨྲས་པ་དང་མོས་ཀྱང་གོ་ནས་འཕགས་པ། སྟ་གོན་བགྱིའོ། །ཞེས་སྨྲས་སོ། །དགེ་སློང་དེ་འགྱོད་པ་སྐྱེས་ནས་བཅོམ་ལྡན་འདས་ཀྱིས་

[28A]༄༅། །བཀའ་སྩལ་པ། ཉེས་པ་སྦོམ་པོར་འགྱུར་རོ། །སྲིང་མོ་བདག་ལ་བཅའ་བ་བྱིན་ཅིག་བཙུན་པ། ཚོས་ཀྱི་བར་དུ་གཞེས་ཤིག་།སྲིང་མོ། བདག་གི་
བཅའ་བ་ཁྱོད་ཉིད་ཡིན་ནོ། །དེས་འཕགས་པ། སྟ་གོན་བགྱིའོ། །ཞེས་སྨྲས་སོ། །དགེ་སློང་དེ་འགྱོད་པ་སྐྱེས་ནས་བཅོམ་ལྡན་འདས་ཀྱིས་བཀའ་སྩལ་པ། ཉེས་པ་སྦོམ་པོར་འགྱུར་
རོ༑ ༑སྲིང་མོ། བདག་ལ་ཐུག་པ་བྱིན་ཅིག་བཙུན་པ། བསྒྲལ་གྱི་བར་དུ་གཞེས་ཤིག་སྲིང་མོ། ཁྱོད་ཉིད་ཁོ་བོའི་ཐུག་པའོ། །དེས་འཕགས་པ། སྟ་གོན་བགྱིའོ། །ཞེས་སྨྲས་སོ། །
དགེ་སློང་དེ་འགྱོད་པ་སྐྱེས་ནས་བཅོམ་ལྡན་འདས་ཀྱིས་བཀའ་སྩལ་པ། ཉེས་པ་སྦོམ་པོར་འགྱུར་རོ། །དགེ་སློང་ཞིག་གྲོང་གཞན་ཞིག་གི་གྲོང་དུ་ཉེ་བར་འགྲོ་བ་ཡིན་ཏེ། དེ་སྔ་དྲོ་ཤམ་
ཐབས་བགོས་ཏེ་གྲོང་དེར་སོང་ནས་དེས་ཁྱིམ་བདག་གི་ཆུང་མ་དེ་ལ་སྲིང་མོ། བདག་ལ་ཟན་བྱིན་ཅིག་ཅེས་སྨྲས་པ་དང། འཕགས་པ་བསྒྲལ་གྱི་བར་དུ་གཞེས་ཤིག་སྲིང་མོ་
ཁྱོད་ཉིད་བདག་གི་ཟན་ནོ། །དེས་གོ་ནས་འཕགས་པ། སྟ་གོན་བགྱིའོ་།ཞེས་སྨྲས་སོ། །དགེ་སློང་དེ་འགྱོད་པ་སྐྱེས་ནས་བཅོམ་ལྡན་འདས་ཀྱིས་བཀའ་སྩལ་པ། ཉེས་པ་སྦོམ་
པོར་འགྱུར་རོ། །དགེ་སློང་ཞིག་གིས་བུད་མེད་ལ་གནས་ངན་ལེན་གྱི་ཚིག་སྨྲས་ན། དེས་མ་གོ་ནས་མོས་བཙུན་པ། དེ་ཇི་སྐད་གསུང་ཞེས་དྲིས་སོ། །དགེ་སློང་དེ་འགྱོད་པ་སྐྱེས་ནས་

[28B] དགེ་འདུན་གྱི་ལྷག་མའི་ཉེས་པ་མེད་དེ། ཉེས་པ་སྦོམ་པོར་འགྱུར་རོ། །མདོར་ན། རི་དྭགས་བུ་དང་སྤྲིང་པ་དང། མིང་དང་འཕགས་པ་ཆུང་མ་
གསུམ། །སྨད་ཚོང་གཉིས་དང་བུད་མེད་དང། །གཞོན་ནུ་སྐྱེས་པ་ཁུ་ཚུར་རོ། །སངས་རྒྱས་བཅོམ་ལྡན་འདས་ཛེ་ཏའི་ཚལ་མགོན་མེད་པ་ལ་ཟས་སྦྱིན་གྱི་ཀུན་དགའ་ར་བ་ན་བཞུགས་སོ། །
བསླབ་པའི་གནས་མ་བཅས་ཏེ་ལས་དང་པོ་པ་ལ་ཉེས་པ་མེད་པ་ན་རི་དྭགས་ལྟ་བུའི་བུ་ནག་པོ་དེ་འདི་སྙམ་དུ། བསླབ་པའི་གནས་མ་བཅས་པར་བདག་གིས་རིགས་མང་ཞིག་ལ་སྨྱན་བྱས་
ན༑ བདག་གི་ལས་དང་པོ་པ་གང་ཡིན་ཞེས་སེམས་ལ་ཐེ་ཚོམ་དང་དོགས་པ་དང། འགྱོད་པ་སྐྱེས་ནས་དེས་དེ་ལྟར་གྱུར་པ་དགེ་སློང་རྣམས་ལ་སྨྲས་པ་དང། བཅོམ་ལྡན་འདས་ཀྱིས་བཀའ་
སྩལ་པ། བསླབ་པའི་གནས་མ་བཅས་པ་ན་རི་དྭགས་ལྟ་བུའི་བུ་ནག་པོས་འདས་པ་དང་བཅས་པ་ཐམས་ཅད་ལས་དང་པོ་པ་སྟེ། ལས་དང་པོ་པ་ལ་ཉེས་བྱས་མེད་དོ། །དགེ་སློང་ཞིག་གྲོང་
གཞན་ཞིག་གི་གྲོང་དུ་ཉེ་བར་འགྲོ་བ་ཡིན་ཏེ། དེ་གྲོང་དེར་སོང་པ་དང། ཁྱིམ་བདག་དེས་སྨྲས་པ། འཕགས་པ། བུད་མེད་འདི་ཞེས་བགྱི་བ་ལ་ཚུར་ཤོག་ཅེས་བགྱི་བར་སྤྱོད་དམ། དེ་
ན་རེ། ནུས་ཏེ། ལན་སླར་སྐྱེལ་མི་ནུས་སོ། །ཞེས་སྨྲས་པ་དང། འོ་ན་དྲན་ཏེ་གྲུབ་པར་ཇི་ལྟར་ཤེས་པར་བ། གནས་འདི་ཞེས་བྱ་བར་དགེ་སློང་ཞིག་གཞག་གོ་དགེ་སློང་དེ་ཁྱིམ་

[29A]༄༅། །གཞན་ཞིག་ཏུ་བཏང་སྟེ། དགེ་སློང་དེ་ཡང་དེ་ནས་སླར་བྱུང་བ་མཐོང་ནས་དེས་དེ་ལ་ཚེ་དང་ལྡན་པ་སྐད་ཅིག་འདི་ན་འདུག་ཅིག་ཅེས་སྨྲས་པ་དང། དེ་གནས་
དེར་འདུག་ནས་ཁྱིམ་བདག་དེ་ཕྱིར་བྱུང། དགེ་སློང་དེ་ལ་བཙུན་པ་ལེགས་སོ། །ལེགས་སོ། །དོན་དེ་གྲུབ་མོད་ཅེས་སྨྲས་པ་དང། དེ་ཅི་ཞིག། བརྡའོ། །ཞེས་སྨྲས་སོ། །དགེ་སློང་དེ་
འགྱོད་པ་སྐྱེས་ནས་བཅོམ་ལྡན་འདས་ཀྱིས་བཀའ་སྩལ་པ། ཉེས་པ་མེད་དོ། །དགེ་སློང་ཞིག་གྲོང་གཞན་ཞིག་གི་གྲོང་དུ་ཉེ་བར་འགྲོ་བ་ཡིན་ཏེ། དེ་གྲོང་དེར་ཕྱིན་པ་དང། ཁྱིམ་
བདག་དེས་སྨྲས་པ། དགེ་སློང་དེ་ལ་འཕགས་པ། བུད་མེད་འདི་ཞེས་བགྱི་བ་ལ་འདི་ལྟར་ཚུར་ཤོག་ཅེས་འཕྲིན་བགྱི་བར་སྤྱོད་དམ། དེས་ནུས་སོ། །ཞེས་སྨྲས་ན་སོང་སྟེ་
བསྒོ་བ་དང། བུད་མེད་དེས་བཙུན་པ། ཁོ་མོ་ནི། མི་འཚལ་ལོ། །ཞེས་ནས་དེ་དག་གི་དོན་དེ་མ་གྲུབ་བོ། །དགེ་སློང་དེ་འགྱོད་པ་སྐྱེས་ནས་བཅོམ་ལྡན་འདས་ཀྱིས་བཀའ་སྩལ་པ་
དགེ་འདུན་གྱི་ལྷག་མའི་ཉེས་པ་ན། མེད་དེ། ཉེས་པ་སྦོམ་པོར་འགྱུར་རོ། །ཁྱིམ་བདག་ཅིག་གི་ཆུང་མས་ཉེས་པ་ཅུང་ཟད་ཅིག་བྱས་ཏེ་དེས་དེ་ལ་རྡོག་པས་བརྡེགས་ནས་བསྐྲད་
པ་དང། དེ་ན་ཡང་དགེ་སློང་གྲོང་གཞན་ཞིག་གི་གྲོང་དུ་ཉེ་བར་འགྲོ་བ་ཡིན་ཏེ། དེས་དེ་གཉིས་བསྡུ་མས་ནས་དེ་གཉིས་དུམ་པར་གྱུར་ཏོ། །དགེ་སློང་དེ་འགྱོད་པ་སྐྱེས་ནས་བཅོམ་ལྡན་

[29B] དེ་སྟེ་རྡོ་གསུམ་བོར་བའམ། ཤགས་བཀྱེ་སྟེ་ཆུང་མ་མ་ཡིན་པར་བསྒྲགས་པ་དེ་དག་གི་སྨྱན་བྱས་ན་ཉེས་པ་སྦོམ་པོར་འགྱུར་རོ། །དགེ་སློང་ཞིག་གྲོང་
གཞན་ཞིག་གི་གྲོང་དུ་ཉེ་བར་འགྲོ་བ་ཡིན་ཏེ། དེ་གྲོང་དེར་ཕྱིན་པ་དང། ཁྱིམ་བདག་དེས་སྨྲས་པ། འཕགས་པ། སྨད་ཚོང་མ་འདི་ཞེས་བགྱི་བ་ལ་ཚུར་ཤོག་ཅིག་ཅེས་འཕྲིན་བགྱི་
བར་སྤྱོད་དམ། དེས་ནུས་སོ། །ཞེས་སྨྲས་ནས་དེར་སོང་སྟེ་མོ་ལ་བསྒོ་བ་དང། དེ་འདི་སྙམ་དུ། ཕ་བིར་ཉལ་དུ་མི་ཁོམ་གྱི། ང་ཉལ་ལོ། །སྙམ་དུ་བསམ་ནས་དེ་ཉལ་བ་ལས་ནམ་ལངས་ཏེ་
དེ་གཉིས་ཀྱི་དོན་དེ་མ་གྲུབ་བོ། །དགེ་སློང་དེ་འགྱོད་པ་སྐྱེས་ནས་བཅོམ་ལྡན་འདས་ཀྱིས་བཀའ་སྩལ་པ། དགེ་འདུན་གྱི་ལྷག་མའི་ཉེས་པ་ནི། མེད་དེ། ཉེས་པ་སྡོམ་པར་འགྱུར་རོ། །དགེ་
སློང་ཞིག་གྲོང་གཞན་ཞིག་གི་གྲོང་དུ་ཉེ་བར་འགྲོ་བ་ཡིན་ཏེ་དེ་གྲོང་དེར་ཕྱིན་པ་དང། ཁྱིམ་བདག་དེས་སྨྲས་པ། བཙུན་པ་སྨད་ཚོང་པ་འདི་ཞེས་བགྱི་བ་ལ་ཚུར་ཤོག་ཅིག་ཅེས་
འཕྲིན་བགྱི་བར་སྤྱོད་དམ། དེས་ནུས་སོ། །ཞེས་སྨྲས་ནས་དེ་སོང་སྟེ་བསྒོ་བ་དང། མོ་ཡང་འོང་བ་ལས་བར་དུ་གཞན་གྱིས་འཕྲོག་ནས་དེ་གཉིས་ཀྱི་དོན་དེ་མ་གྲུབ་བོ། །དགེ་སློང་དེ་འགྱོད་པ་
སྐྱེས་ནས་བཅོམ་ལྡན་འདས་ཀྱིས་བཀའ་སྩལ་པ། ཉེས་པ་སྦོམ་པོར་འགྱུར་རོ། །དགེ་སློང་ཞིག་གཞན་ཞིག་གི་གྲོང་དུ་ཉེ་བར་འགྲོ་བ་ཡིན་ཏེ། དེ་གྲོང་དེར་ཕྱིན་པ་དང། ཁྱིམ་བདག་

[30A]༄༅། །དེས་སྨྲས་པ། འཕགས་པ། བུད་མེད་འདི་ཞེས་བགྱི་བ་ལ་འཕྲིན་འདི་སྐད་བགྱི་བར་སྤྱོད་དམ། དེས་ནུས་སོ། །ཞེས་སྨྲས་ཏེ་དེ་སོང་ནས་དེ་ལ་བསྒོ་བ་
དང། དེ་ཡང་རྒྱན་ཐོགས་ཏེ་ཆས་མ་ཐག་ཏུ་ཁྱོ་འོངས་དེ་གཉིས་ཀྱི་དོན་དེ་མ་གྲུབ་བོ། །དགེ་སློང་དེ་འགྱོད་པ་སྐྱེས་ནས་བཅོམ་ལྡན་འདས་ཀྱིས་བཀའ་སྩལ་པ། ཉེས་པ་སྦོམ་
པོར་འགྱུར་རོ། །ཁྱིམ་བདག་གཉིས་ཤིག་མཛའ་སྟེ། དེ་གཉིས་ཀྱི་ཆུང་མ་སྦྲུམ་པར་གྱུར་པ་དང། དེ་སྟེ་ཁྱོད་ལས་བུ་མོ་ཞིག་བཙས་ལ་ཁོ་བོ་ལས་ཁྱེའུ་ཞིག་བཙས་ན། ཁྱོད་ཀྱི་
བུ་མོ་ཁོ་བོའི་ཁྱེའུ་ལ་བྱིན་ཅིག་འོན་ཏེ་ཁོ་བོའི་བུ་མོ་ལ་ཁྱོད་ཀྱི་ཁྱེའུ་ན། ཁྱོད་ཀྱི་ཁྱེའུ་ལ་སྦྱིན་ནོ། །དེ་ནས་གཅིག་ལ་ནི་ཁྱེའུ་ཞིག་བཙས། གཅིག་ལ་ནི། བུ་མོ་ཞིག་བཙས་
པ་དང། ཁྱིམ་བདག་དེ་དུས་ལས་འདས་སོ། །དེ་དུས་ལས་འདས་པས་ཁྱིམ་སྲིད་ཀྱང་དམས་པར་གྱུར་ཏེ། ཁྱིམ་བདག་དེས་བུ་མོ་མི་སྦྱིན་ནོ། །སྙམ་དུ་བསམ་པ་དང། ཁྱེའུ་དེས་ཐོས་ནས་
དེ་ན་དགེ་སློང་ཞིག་གྲོང་གཞན་དུ་ཉེ་བར་འགྲོ་བ་ཡིན་ཏེ། དེ་གྲོང་དེར་ཕྱིན་པ་དང། དེ་ལ་ཁྱེའུ་སྨྲས་པ། འཕགས་པ། བུ་མོ་འདི་ཞེས་བགྱི་བ་ལ་ཁྱོད་རང་གི་མ་དང། ཕ་གཉིས་
ཀྱིས་མ་བཙས་པར་བདག་ལ་བྱིན་ན། བདག་ཀྱང་ལས་སྨིན་པས་ལོངས་སྤྱོད་དམས་པར་གྱུར་ཏེ། ལོངས་སྤྱོད་ལྟ་ད་དུང་ཡང་རྙེད་པར་འགྱུར་གྱི་ད་ཡང་ཁོ་བོ་མ་གཏང་ཞིག་ཅེས་

[30B] དེས་ནུས་སོ། །ཞེས་སྨྲས་ནས་དེ་སོང་སྟེ་བསྒོ་བ་དང། བུ་མོ་དེ་མ་དང་ཕའི་དྲུང་ནས་བྲོས་ཏེ་དེའི་དྲུང་དུ་སོང་ནས་དེ་གཉིས་འདུས་པར་གྱུར་ཏོ། དགེ་སློང་དེ་འགྱོད་
སྐྱེས་ནས་བཅོམ་ལྡན་འདས་ཀྱིས་བཀའ་སྩལ་པ། དགེ་འདུན་གྱི་ལྷག་མའི་ཉེས་པ་མེད་དེ། ཉེས་པ་སྦོམ་པོར་འགྱུར་རོ། །ཁྱིམ་བདག་ཅིག་གིས་བུད་མེད་ལ་བདག་གི་སྐབས་ཕྱེ་ཞིག་
ཅེས་སྨྲས་ན། དེས་བདག་མི་ཁོམ་མོ། །ཞེས་སྨྲས་པ་དང། ཁྱོད་ཇི་ཙམ་ན་ཁོམ། བདག་གིས་ཇི་ལྟར་རྟོགས་པར་བྱ། ཁོ་མོ་ལ་གྲོང་དུ་ཉེ་བར་འགྲོ་བའི་དགེ་སློང་ཞིག་ཡོད་ཀྱི། དེས་རྒྱབ་ཏུ་
ཁུ་ཚུར་ཅིག་བརྒྱབ་པ་ན་ཤེས་པར་མཛོད་ཅིག་དགེ་སློང་དེའང་གྲོང་དེར་འོངས་པ་དང། བུད་མེད་དེས་སྨྲས་པ། འཕགས་པ། ཁྱིམ་བདག་འདི་ཞེས་བགྱི་བའི་རྒྱབ་ཏུ་ཁུ་ཚུར་ཅིག་མཛད་པར་
སྤྱོད་དམ། དེས་ནུས་སོ། །ཞེས་སྨྲས་ཏེ་སོང་ནས་ཁྱིམ་བདག་དེའི་རྒྱབ་ཏུ་ཁུ་ཚུར་ཅིག་བརྒྱབ་པ་དང། དེས་བཙུན་པ་དོན་གྲུབ་ཀྱི་ལེགས་སོ། །ལེགས་སོ། །ཞེས་སྨྲས་པ་དང། འདི་ཅི་ཞིག་
དེ་ནི། བརྡའོ། །དགེ་སློང་དེ་འགྱོད་པ་སྐྱེས་ནས་བཅོམ་ལྡན་འདས་ཀྱིས་བཀའ་སྩལ་པ། དགེ་འདུན་གྱི་ལྷག་མའི་ཉེས་པ་མེད་དེ། ཉེས་པ་སྦོམ་པོར་འགྱུར་རོ། །མདོར་ན། གྲོང་དུ་ཉེ་བར་
འགྲོ་བ་རྣམ་གཉིས་དང། གཞན་ཡང་དག་པར་དགེ་འདུན་རྣམས་ཀྱིས་གཉིས། །གོས་དང་ནད་པར་གྱུར་པ་དང། གཞོན་ནུ་མ་དང་རྣམ་པ་ལྔ། དགེ་སློང་ཞིག་གྲོང་གཞན་གྱི་གྲོང་དུ་ཉེ་བར་འགྲོ་བ་

[31A]༄༅། །ཡིན་ཏེ། དེ་གྲོང་དེར་ཕྱིན་ནས་བུད་མེད་དེས་སྨྲས་པ་འཕགས་པ། ཁྱིམ་བདག་འདི་ཞེས་བགྱི་བ་ལ་ཚུར་སྤྱོན་ཞེས་འཕྲིན་བགྱི་བར་སྤྱོད་དམ། དེ་སྟེ་དགེ་
འདུན་ལ་བཤོས་སྦྱོར་ནུས་ན་ནི། དེ་ནུས་སོ། །ཞེས་སྨྲས་པ་དང་དེས་རྒྱུ་བྱིན་ནས་དགེ་སློང་དེས་བཤོས་སྦྱར་ནས་ཁྱིམ་བདག་དེ་བོས་པ་དང། དེ་གཉིས་ཕྲད་པར་གྱུར་ཏོ། །དགེ་སློང་
དེ་འགྱོད་པ་སྐྱེས་ནས་བཅོམ་ལྡན་འདས་ཀྱིས་བཀའ་སྩལ་པ། དགེ་འདུན་གྱི་ལྷག་མའི་ཉེས་པ་ནི། མེད་དེ། ཉེས་པ་སྦོམ་པོར་འགྱུར་རོ། །དེ་ལྟར་ཁྱིམ་བདག་ལ་ཡང་དེ་བཞིན་
ནོ༑ ༑ཁྱིམ་བདག་གི་ཆུང་མ་གཟུགས་ལེགས་སྡུག་ཅིང་མཛེས་པ་ཞིག་ལྗོངས་གྱད་གནས་ཞེས་བྱ་བའི་བློན་པོ་ཆེན་པོ་གཞན་ཞིག་གིས་བཏུས་ཏེ་དེས་དེ་ལ་འཕྲིན་པ་དུ་མར་བཏང་
ཡང་བུད་མེད་དེ་མ་བཏུབ་ནས་ཁྱིམ་བདག་དེ་དུས་ལས་འདས་སོ། །དེ་དུས་ལས་འདས་ནས་ཉེས་པ་ཅུང་ཟད་ཅིག་གི་ཕྱིར་བློན་པོ་ཆེན་པོ་དེས་ཅི་ནས་ཀྱང་ཕྱིར་ཡང་བདག་ཅག་གནོད་པ་མེད་ལ་བདེ་
བར་འགྱུར་བའི་ཐབས་ཅུང་ཟད་ཀྱང་མེད་དམ་ཞེས་སྨྲས་པ་དང་ཐབས་ཤིག་ཡོད་དེ། བློན་པོ་ཆེན་པོ་དེས་ཁོ་མོ་ལ་བདས་ཏེ། དེས་འཕྲིན་པ་ལན་དུ་མར་བཏང་ཡང་ཁོ་མོ་མ་
བཏུབ་བོ། །ཞེས་ཟེར་རོ། །འོ་ན་བུ་མོ་སྤྲོ་བར་གྱིས་ཤིག་དང་ཁྱོད་གཅིག་པུའི་མཐུས་སྐྱེ་བོ་འདི་རྣམས་བདེ་བར་འགྱུར་རོ། །ཞེས་སྨྲས་པ་དང། མོས་དེ་ལ་འོ་ན་ད་འཕྲིན་པ་སུ་

[31B]དགེ་སློང་ཡོད་ཀྱི། དེ་འཕྲིན་བར་བཏང་ངོ། །དགེ་སློང་དེ་ཡང་གྲོང་དེར་ཕྱིན་ནས་ཁྱིམ་བདག་གི་ཆུང་མ་དེས་སྨྲས་པ། འཕགས་
པ༑ བློན་པོ་ཆེན་པོ་འདི་ཞེས་བགྱི་བ་ལ་ཁོ་མོའི་ཁྱིམ་འདི་དང་ཁོ་མོའི་ནོར་འདི་དང། རྫས་འདི་དག་ཐམས་ཅད་འབུལ་གྱི། ཚུར་སྤྱོན་ཞེས་བགྱི་བར་སྤྱོད་དམ། ནུས་སོ། །ཞེས་སྨྲས་ཏེ་སོང་
ནས་དེ་ལ་བསྒོ་བ་དང། དེ་གཉིས་དུམ་པར་གྱུར་ཏོ། །དགེ་སློང་དེ་འགྱོད་པ་སྐྱེས་ནས་བཅོམ་ལྡན་འདས་ཀྱིས་བཀའ་སྩལ་པ། ཉེས་པ་སྦོམ་པོར་འགྱུར་རོ། །ཁྱིམ་བདག་གི་ཆུང་མ་ཞིག་གིས་
དགེ་འདུན་གྱི་གཙུག་ལག་ཁང་ཞིག་བརྩིགས་ཏེ་དེར་དེས་ཆོས་གོས་དང། རྗེས་སུ་ཕན་པའི་སྨན་རྣམས་འབུལ་བ་ལས་ཁྱིམ་བདག་གི་ཆུང་མ་དེ་དུས་ལས་འདས་ནས། དེ་དུས་ལས་འདས་པ་དང་
གཙུག་ལག་ཁང་དེར་ཆོས་གོས་དང། རྗེས་སུ་ཕན་པའི་སྨན་རྣམས་འབུལ་བ་སུ་ཡང་མེད་ནས་དགེ་སློང་དག་གིས་ཁྱིམ་བདག་དེའི་དྲུང་དུ་སོང་སྟེ་འདི་སྐད་དུ། ཁྱིམ་བདག་ཁྱོད་ཀྱི་ཆུང་མ་
དེས་གཙུག་ལག་ཁང་ཇི་ལྟར་བྱས་པ་དེ་ལྟར་ཁྱོད་ཀྱིས་ཀྱང་ཆོས་གོས་དང། རྗེས་སུ་ཕན་པ་དང་ནད་པའི་སྨན་ཅུང་ཟད་མི་འབུལ་ལམ་ཞེས་སྨྲས་པ་དང། བཙུན་པ། ཆུང་མ་དེ་བསོད་ནམས་
དང་ལྡན་ལ། མཐུ་ཆེན་མོ་ཞིག་སྟེ། གང་ཅུང་ཟད་སྨྲས་པ་དེ་ཐམས་ཅད་དེའི་ཕྱིར་བགྱིད་ན། དེ་སྟེ་བདག་ལ་ཁྱིམ་བདག་འདི་ཞེས་བྱ་བའི་ཆུང་མས་ཟན་བསྐྱལ་བར་བགྱིད་ན་ནི། དེ་བཞིན་དུ་

[32A]༄༅། །ད་དུང་ཡང་འབུལ་བར་རྔོ་ཐོགས་སོ། །ཞེས་སྨྲས་པ་དང། དགེ་སློང་དེ་དག་ཁྱིམ་བདག་དེའི་ཆུང་མའི་དྲུང་དུ་སོང་ནས་འདི་སྐད་དུ། ཁྱིམ་བདག་གི་ཆུང་མ། ཁྱོད་
ཀྱིས་ཁྱིམ་བདག་འདི་ཞེས་བྱ་བ་ལ་ཟས་སྦྱིན་པར་ནུས་སམ་ཞེས་སྨྲས་ནས་བཙུན་པ། མི་ནུས་སོ། །ཁོ་མོའི་ཁྱིམ་འདི་ཉིད་ན་བྱ་བ་མང་དུ་ཡོད་པ་དེ་ཉིད་ཀྱང་མི་ནུས་ན། གཞན་ལ་བསྐྱལ་
བ་ལྟ་ཅི་སྨོས། དེ་དག་གིས་ཁྱིམ་བདག་གི་ཆུང་མ། སྤྲོ་བར་གྱིས་ཤིག་མཆོད་རྟེན་ལ་འབུལ་ལོ། །དགེ་འདུན་ལ་འབུལ་བར་འགྱུར་རོ་།ཞེས་བསྒོ་བ་དང། ཁྱིམ་བདག་གི་ཆུང་
མའང་དད་པ་ཞིག་སྟེ། དེས་དད་དོ། །ཞེས་སྨྲས་ནས་དེ་གཉིས་ཡང་དང་ཡང་དུ་འདྲུལ་བ་དང་དུམ་པར་གྱུར་ཏོ། །དགེ་སློང་དེ་དག་འགྱོད་པ་སྐྱེས་ནས་བཅོམ་ལྡན་འདས་ཀྱིས་བཀའ་
སྩལ་པ། ཉེས་པ་མེད་དོ། །ཁྱིམ་བདག་ཅིག་གིས་དགེ་འདུན་གྱི་གཙུག་ལག་ཁང་ཞིག་བརྩིགས་ཏེ། དེས་དེར་ཆོས་གོས་དང། ན་བའི་སྨན་རྣམས་འབུལ་ཞིང་རྗེས་སུ་ཕན་འདོགས་
པ་ལས། ཁྱིམ་བདག་དེ་དུས་ལས་འདས་ཏེ། དེ་ཡང་རྒྱས་པར་ནི། དེ་བཞིན་ནོ། །ཁྱིམ་བདག་གི་ཆུང་མ་དེས། དེ་སྟེ་ཁྱིམ་བདག་འདི་ཞེས་བགྱི་བའི་ཕྱིའི་ལས་རྣམས་ལ་བཏང་ན་ནི། འདི་
བཞིན་དུ་ཡང་འབུལ་བར་ནུས་སོ། །ཞེས་སྨྲས་པར་ཡང་རྒྱས་པར་ཏེ་བཅོམ་ལྡན་འདས་ཀྱིས་བཀའ་སྩལ་པ། ཉེས་པ་མེད་དོ། །དགེ་སློང་ཞིག་གྲོང་གཞན་ཞིག་གི་གྲོང་དུ་ཉེ་བར་

[32B] དེ་གྲོང་དེར་ཕྱིན་ནས་ཁྱིམ་བདག་གིས་སྨྲས་པ། འཕགས་པ། མིང་འདི་ཞེས་བགྱི་བའི་ཆུང་མ་ལ་ཚུར་ཤོག་ཅེས་འཕྲིན་བགྱི་བར་སྤྱོད་དམ། ནུས་སོ། །ཞེས་སྨྲས་ནས་དེ་སོང་
སྟེ་བསྒོ་བ་དང། བུད་མེད་དེ་ནད་ཀྱིས་བཏབ། ཁྱིམ་བདག་དེའང་ནད་ཀྱིས་བཏབ་པར་གྱུར་ཏེ། དེ་གཉིས་ཀ་ནད་ཀྱིས་བཏབ་ནས་དོན་དེ་མ་གྲུབ་པར་གྱུར་ཏོ། །བཅོམ་ལྡན་འདས་ཀྱིས་བཀའ་
སྩལ་པ། ཉེས་པ་སྦོམ་པོར་འགྱུར་རོ། །དགེ་སློང་ཞིག་གྲོང་གཞན་ཞིག་གི་གྲོང་དུ་ཉེ་བར་འགྲོ་བ་ཡིན་ཏེ། དེ་གྲོང་དེར་ཕྱིན་པ་དང། བུད་མེད་དེས་སྨྲས་པ། འཕགས་པ། ཁྱིམ་བདག་
འདི་ཞེས་བྱ་བ་ལ་ཚུར་སྤྱོན་ཅེས་འཕྲིན་བགྱི་བར་སྤྱོད་དམ། ནུས་སོ། །ཞེས་སྨྲས་ནས། དེ་དེར་སོང་སྟེ་དེ་ལ་བསྒོ་བ་དང། ཁྱིམ་བདག་དེའང་ནད་ཀྱིས་བཏབ་པར་གྱུར། བུད་མེད་དེའང་ནད་
ཀྱིས་བཏབ་པར་གྱུར་ཏེ། དེ་གཉིས་ཀ་ནད་ཀྱིས་བཏབ་པས་དོན་དེ་མ་གྲུབ་བོ། །དགེ་སློང་དེ་འགྱོད་པ་སྐྱེས་ནས་བཅོམ་ལྡན་འདས་ཀྱིས་བཀའ་སྩལ་པ། ཉེས་པ་སྦོམ་པོར་འགྱུར་རོ། །དགེ་སློང་
ཞིག་གྲོང་གཞན་ཞིག་གི་གྲོང་དུ་ཉེ་བར་འགྲོ་བ་ཡིན་ཏེ། དེ་སྔ་དྲོ་ཆོས་གོས་དང། ཤམ་ཐབས་བགོས། ལྷུང་བཟེད་ཁྱེར་ཏེ་དེ་གྲོང་དེར་ཕྱིན་པ་དང། ཁྱིམ་བདག་དེས་སྨྲས་པ། ཁྱིམ་བདག་
འདི་ཞེས་བགྱི་བ་ལ་ཁྱོད་ཀྱི་བུ་མོའམ། སྲིང་མོ་ཞིག་བདག་གི་བུ་ལ་སྩོལ་ཅིག་ཅེས་འཕྲིན་བགྱི་བར་སྤྱོད་དམ། ནུས་སོ། །ཞེས་སྨྲས་ནས་དེ་སོང་སྟེ་བསྒོ་བ་དང། ཁྱེའུ་དེ་ནི། དུས་ལས་འདས་

[33A]༄༅། །བུ་མོ་དེ་སྒུར་མོར་རམ། སྨྱོན་པར་གྱུར་ཏམ། གཞན་ལ་བྱིན་པར་གྱུར་ནས་དགེ་སློང་དེ་འགྱོད་པ་སྐྱེས་ནས། བཅོམ་ལྡན་འདས་ཀྱིས་བཀའ་སྩལ་པ། ཉེས་
པ་སྦོམ་པོར་འགྱུར་རོ། །དགེ་སློང་ཞིག་གྲོང་གཞན་ཞིག་གི་གྲོང་དུ་ཉེ་བར་འགྲོ་བ་ཡིན་ཏེ། དེ་སྔ་དྲོ་ཆོས་གོས་དང། ཤམ་ཐབས་བགོས་ནས་ལྷུང་བཟེད་ཁྱེར་ཏེ་གྲོང་དེར་ཕྱིན་པ་དང་
རྒྱས་པར་འདི་ཡང་དེ་བཞིན་དུ་བྱ་སྟེ། ཁྱེའུ་དེ་ནད་ཀྱིས་བཏབ་པ་དང། བུ་མོ་དེའང་ནད་ཀྱིས་བཏབ་བམ། སྒུར་མོར་གྱུར་ཏམ། གཞན་ཞིག་ན་ཡང་རུང་ངོ། །དགེ་སློང་དེ་འགྱོད་པ་སྐྱེས་ནས་
བཅོམ་ལྡན་འདས་ཀྱིས་བཀའ་སྩལ་པ། ཉེས་པ་སྦོམ་པོར་འགྱུར་རོ་།འདུལ་བར་བྱེད་པ་རྫོགས་སོ།། །།འདུལ་བ་གཅིག་ཡན་ཆད་སྒོ་གསུམ་གྱིས་བསྡུས་པའི་མདོ་སྡེ་
བཤད་པ་དང་པོ་གཉིས་པོ་དང། །གསུམ་པོ་ཡང་ནི་དེ་བཞིན་ཏེ་།རྩོད་པ་ཐ་མར་བྱས་ནས་ནི། །བསྡུས་པ་འདི་ནི་ངེས་པར་སྨྲས་།སྒོ་དང་པོའི་མདོ་བསྡུས་པ་སྟེ། བཤད་པ་མི་
མཁས་གསོལ་བ་དང། །ཀུན་དཀྲིས་ཉེས་བྱུང་དེ་བཞིན་ཏེ། །མཁས་པ་དང་ནི་བསྐོས་པ་ཡང། །མང་དུ་ཐོས་པ་ཆོས་སྤངས་པའོ། །བཤད་པ་བསྡུས་པ་སྨོས་པ་དང། །ལྟ་བ་ཕྱེ་མང་
གཉིས་པོ་དང། །སྐུར་པ་དག་དང་བཞི་པོ་དང། །གསོ་སྦྱོང་གཉིས་ཀྱང་དེ་བཞིན་ནོ། །འདི་ལྟ་སྟེ། སྡོམ་པ་དང་ལྡན་པའི་རྒྱུ་གཅིག་གིས་ཉེས་པ་ཐམས་ཅད་བརྗོད་པར་འགྱུར་རོ། །འདི་

[33B] སྡོམ་པ་མེད་པའི་རྒྱུ་གཅིག་གིས་ཉེས་པ་ཐམས་ཅད་མི་བརྗོད་པར་འགྱུར་རོ། །འདི་ལྟ་སྟེ། སྡོམ་པ་མེད་པའི་རྒྱུ་གཅིག་ཏུ་ཉེས་པ་ཐམས་ཅད་མ་འདུས་པར་འགྱུར་རོ། །འདི་ལྟ་སྟེ་
སྡོམ་པ་དང་ལྡན་པའི་རྒྱུ་གཅིག་ཏུ་ཉེས་པ་ཐམས་ཅད་དུ་འདུས་པར་འགྱུར་རོ། །ངག་ལས་བྱུང་བའི་ཁ་ན་མ་ཐོ་བ་རྣམས་ཀྱི་ནང་ན་དེ་བཞིན་གཤེགས་པ་ལ་མེད་བཞིན་དུ་སྐུར་པ་བཏབ་པ་
གཅིག་པུ་ཉེས་པ་ཆེའོ། །ལུས་ལས་བྱུང་བའི་ཁ་ན་མ་ཐོ་བ་ཐམས་ཅད་ཀྱི་ནང་ན་དེ་བཞིན་གཤེགས་པ་ལ་ངན་སེམས་ཀྱིས་ཁྲག་ཕྱུང་བ་གང་ཡིན་པ་དེ་གཅིག་པུ་ཉེས་པ་ཆེའོ། །འདི་ལྟ་སྟེ། ཁ་ན་
མ་ཐོ་བ་ཐམས་ཅད་ཀྱི་ནང་ན་དགེ་འདུན་ཕྱེ་བ་གཅིག་པུ་ཉེས་པ་ཆེའོ། །མང་པོ་ལས་བྱུང་བའི་ཁ་ན་མ་བ་ཐོ་བ་ཐམས་ཅད་ཀྱི་ནང་ན་དགེ་འདུན་འབྱེད་པའི་རྗེས་སུ་ཕྱོགས་པ་གཅིག་པུ་
ཉེས་པ་ཆེའོ། །ཕྲ་མ་ལས་བྱུང་བའི་ཁ་ན་མ་ཐོ་བ་ཐམས་ཅད་ཀྱི་ནང་ན་གང་དེ་བཞིན་གཤེགས་པའི་ཉན་ཐོས་ཀྱི་དགེ་འདུན་འབྱེད་པར་བྱེད་པ་གང་ཡིན་པ་དེ་གཅིག་པུ་ཉེས་པ་ཆེའོ། །
གང་ཟག་ལས་བྱུང་བའི་ཁ་ན་མ་ཐོ་བ་ཐམས་ཅད་ཀྱི་ནང་ན་མེད་བཞིན་དུ་སྐུར་པ་བཏབ་པ་གཅིག་པུ་ཉེས་པ་ཆེའོ། །སྲོག་གཅོད་པ་ལས་བྱུང་བའི་ཁ་ན་མ་ཐོ་བ་ཐམས་ཅད་ཀྱི་ནང་ན་རང་སངས་
རྒྱས་འཚོ་བ་དང་ཕྲལ་བ་གཅིག་པུ་ཉེས་པ་ཆེའོ། །མ་བྱིན་ལེན་པ་ལས་བྱུང་བའི་ཁ་ན་མ་ཐོ་བ་ཐམས་ཅད་ཀྱི་ནང་ན་གང་དེ་བཞིན་གཤེགས་པའི་ཉན་ཐོས་ཀྱི་དགེ་འདུན་མངའ་བ་ལས་བརྐུས་

[34A]༄༅། །པ་ཡིན་པ་གཅིག་པུ་ཉེས་པ་ཆེའོ། །མི་ཚངས་པར་སྤྱོད་པ་ལས་བྱུང་བའི་ཁ་ན་མ་ཐོ་བ་ཐམས་ཅད་ཀྱི་ནང་ན་མ་ཡང་ཡིན་ལ་དགྲ་བཅོམ་མ་ཡང་ཡིན་པ་
ལ་མི་ཚངས་པར་སྤྱོད་པ་གཅིག་པུ་ཉེས་པ་ཆེའོ། །བརྫུན་དུ་སྨྲ་བ་ལས་བྱུང་བའི་ཁ་ན་མ་ཐོ་བ་ཐམས་ཅད་ཀྱི་ནང་ན་མེད་ལ་མེད་བཞིན་དུ་མི་ལས་བླ་མར་གྱུར་པའི་ཆོས་སྨྲས་པ་གཅིག་
པུ་ཉེས་པ་ཆེའོ། །ཆོས་དང་མི་ལྡན་པའི་གསོ་སྦྱོང་གཞག་པ་གཅིག་ནི། འདི་ལྟ་སྟེ། རྩ་བ་མེད་པའོ། །ཆོས་དང་ལྡན་པའི་གསོ་སྦྱོང་གཞག་པ་གཅིག་པུ་ནི། འདི་ལྟ་སྟེ། རྩ་བ་དང་
བཅས་པའོ། །གཅིག་པ་རྫོགས་སོ།། །།མདོར་ན། མི་མཁས་པ་ལ་གསུམ་དུ་བྱ། །གཞན་ཡང་ལྷག་མར་བཅས་ལ་གསུམ། །རྫོགས་པ་མ་ལུས་བྱ་བ་དང། །ངག་
གིས་བྱ་དང་ལུང་མི་སྟོན། །ཉེས་པ་གཉིས་ཏེ། མི་དགེ་བ་དང་ལུང་དུ་མི་སྟོན་པའོ། །མི་དགེ་བ་ལའང་གཉིས་ཏེ། ལྷག་མ་དང་བཅས་པ་དང། ལྷག་མ་མ་ལུས་པའོ། །ལུང་དུ་
མི་སྟོན་པ་ལའང་གཉིས་ཏེ། ལྷག་མ་དང་བཅས་པ་དང། ལྷག་མ་མ་ལུས་པའོ། །ཉེས་པ་ལ་ཡང་གཉིས་ཏེ། ལྷག་མ་དང་བཅས་པ་དང་ལྷག་མ་མ་ལུས་པའོ། །ལྷག་མ་དང་
བཅས་པ་ལ་གཉིས་ཏེ། མི་དགེ་བ་དང། ལུང་དུ་མི་སྟོན་པའོ། །ལྷག་མ་མ་ལུས་པ་ལའང་གཉིས་ཏེ། མི་དགེ་བ་དང། ལུང་དུ་མི་སྟོན་པའོ། །ཉེས་པ་ལའང་གཉིས་ཏེ། ལུས་

[34B] ངག་ལས་བྱུང་བའོ། །ངག་ལས་བྱུང་བ་ལ་ཡང་གཉིས་ཏེ། ལྷག་མ་དང་བཅས་པ་དང། ལྷག་མ་མ་ལུས་པའོ་།གཞན་ཡང་ལུས་ལས་བྱུང་བ་གཉིས་ཏེ། མི་
དགེ་བ་དང། ལུང་དུ་མི་སྟོན་པའོ། །གཞན་ཡང་ལུས་ལས་བྱུང་བ་གཉིས་ཏེ། དམིགས་པ་དང། མི་དམིགས་པའོ། །ངག་ལས་བྱུང་བའང་གཉིས་ཏེ། ལྷག་མ་དང་བཅས་པ་དང་
ལྷག་མ་མ་ལུས་པའོ། །གཞན་ཡང་ངག་ལས་བྱུང་བ་གཉིས་ཏེ། མི་དགེ་བ་དང། ལུང་དུ་མི་སྟོན་པའོ། །གཞན་ཡང་ལུས་ལས་བྱུང་བ་གཉིས་ཏེ། མི་དགེ་བ་དང། ལུང་དུ་མི་སྟོན་
པའོ༑ ༑གཞན་ཡང་ངག་ལས་བྱུང་བ་གཉིས་ཏེ། དམིགས་པ་དང། མི་དམིགས་པའོ། །ཉེས་པ་གཉིས་ཏེ། ལུང་དུ་སྟོན་པ་དང། ལུང་དུ་མི་སྟོན་པའོ། །གཞན་ཡང་ཉེས་པ་གཉིས་
ཏེ༑ བསྒྲིབས་པ་དང། མ་བསྒྲིབས་པའོ། །མདོར་ན། གསོལ་པ་གཞག་པར་འོས་པ་དང། །མ་གཞག་སླར་བསླང་དེ་བཞིན་ཏེ། །དབྱེ་བ་རྣམ་པ་ལྔར་བྱས་ནས། །ནར་མ་དག་དང་སྨྲ་
བའོ༑ ༑ཉེས་པ་གཉིས་ཏེ། གསོལ་བར་བྱ་བ་དང། གསོལ་བ་མེད་པའོ་།གཞན་ཡང་ཉེས་པ་གཉིས་ཏེ། གཞག་པར་འོས་པ་དང། མི་གཞག་པར་འོས་པའོ། །གཞན་ཡང་ཉེས་པ་
གཉིས་ཏེ། གནང་བའི་ཁ་ན་མ་ཐོ་བ་དང། མ་གནང་བའི་ཁ་ན་མ་ཐོ་བའོ། །གཞན་ཡང་ཉེས་པ་གཉིས་ཏེ། སླར་བསླང་དུ་ཡོད་པ་དང། བསླང་དུ་མེད་པའོ། །གཞན་ཡང་ཉེས་པ་གཉིས་

[35A]༄༅། །ཏེ༑ འབྱེད་པར་བྱེད་པ་དང། མི་འབྱེད་པར་བྱེད་པའོ་།འབྱེད་པར་བྱེད་པ་ལ་ཡང་རྣམ་པ་གཉིས་ཏེ། ལྷག་མ་དང་བཅས་པ་དང། ལྷག་མ་མ་ལུས་པའོ། །མི་
འབྱེད་པར་བྱེད་པ་ལ་ཡང་རྣམ་པ་གཉིས་ཏེ། མི་དགེ་བ་དང། ལུང་དུ་མི་སྟོན་པའོ། །གཞན་ཡང་འབྱེད་པར་མི་བྱེད་པ་གཉིས་ཏེ། ལྷག་མ་དང་བཅས་པ་དང། ལྷག་མ་མ་ལུས་པའོ། །
གཞན་ཡང་ཉེས་པ་གཉིས་ཏེ། ནར་མ་དང། སྐད་ཅིག་པའོ། །གཞན་ཡང་ཉེས་པ་གཉིས་ཏེ། སྨྲ་བ་དང། མི་སྨྲ་བའོ། །མདོར་ན། ཀུན་ཏུ་དཀྲིས་དང་བསྒྲིབས་པ་མེད། །ཐུན་མོང་
བ་དང་བདུན་པོ་དང། །སངས་རྒྱས་དུས་དང་ཡུལ་དག་དང། །ཤིན་ཏུ་ཆགས་དང་ཕྱོགས་རྣམས་སོ། །ཉེས་པ་གཉིས་ཏེ། ཀུན་ཏུ་དཀྲིས་པ་དང། ཀུན་ཏུ་མ་དཀྲིས་པའོ། །བསྒྲིབས་
པར་འགྲོ་བ་དང། མ་བསྒྲིབས་པར་འགྲོ་བའོ། །ཐུན་མོང་བ་དང་ཐུན་མོང་མ་ཡིན་པའོ། །དགེ་སློང་མའི་ཐུན་མོང་བ་དང། དགེ་སློང་གི་ཐུན་མོང་བའོ། །དགེ་སློང་གི་ཐུན་མོང་པ་
དང༑ དགེ་སློབ་མའི་ཐུན་མོང་པའོ། །དགེ་སློང་གི་ཐུན་མོང་པ་དང། དགེ་ཚུལ་མའི་ཐུན་མོང་པའོ། །དགེ་སློང་གི་ཐུན་མོང་པ་དང། དགེ་ཚུལ་ཕའི་ཐུན་མོང་པའོ། །དགེ་སློང་གི་ཐུན་མོང་
པ་དང། དགེ་བསྙེན་ཕའི་ཐུན་མོང་པའོ། །དགེ་སློང་གི་ཐུན་མོང་པ་དང། དགེ་བསྙེན་མའི་ཐུན་མོང་པའོ། །སངས་རྒྱས་ཀྱི་དུས་དང། ནར་མའོ། །ཡུལ་ལས་གནང་བ་དང། ཡུལ་ལས་

[35B] །ཤིན་ཏུ་ཆགས་པའོ། །ཕྱོགས་གཅིག་པ་དང་ཕྱོགས་ཐམས་ཅད་པའོ། །མདོར་ན། ཀློག་པ་སྦོམ་པོ་གཞན་པ་དང་།ལྕི་བ་རྣམ་སྨིན་དེ་བཞིན་ཏེ། བསླང་བ་རྣམ་པ་
བཞི་པོ་དང། །བཤགས་པ་རྗེས་སུ་བརྟེན་པའོ། །རྣམ་པར་སྨིན་པ་དང་བཅས་པ་དང། རྣམ་པར་སྨིན་པ་མེད་པའོ། །སླར་བསླང་དུ་རུང་བ་དང། སླར་བསླང་དུ་མི་རུང་བའོ། །སླར་བསླང་དུ་རུང་བ་ལ་ཡང་གཉིས་ཏེ། བཤགས་
པ་དང། དང་པོ་ནས་སྡོམ་པ་བྱིན་པའོ། །གཞན་ཡང་སླར་བསླང་དུ་རུང་བ་ལ་གཉིས་ཏེ། བཏགས་པ་དང། དོན་དམ་པའོ། །སླར་དབྱུང་དུ་མི་རུང་བ་གཉིས་ཏེ། མ་མཐོང་བ་དང་
མི་འཆགས་པའོ། །བརྟེན་པ་ལ་གཉིས་ཏེ། དགེ་འདུན་ལ་བརྟེན་པ་དང་གང་ཟག་ལ་བརྟེན་པའོ། །བཤགས་པ་ལ་གཉིས་ཏེ། དགེ་འདུན་དང་གང་ཟག་ལའོ། །མདོར་ན་
མཁས་པ་དག་ནི་གསུམ་དུ་བྱ། །ངོ་ཚ་བ་ཡང་རྣམ་གཉིས་དང་།རྒོལ་དང་ཞལ་ནས་གསུངས་པ་དང། །བརྟན་པ་དང། གསོལ་བའོ་།ཉེས་པ་མ་བྱུང་བ་ལ་ཉེས་པ་མ་བྱུང་བར་མཁས་
པ་དང། ཉེས་པ་བྱུང་བར་མཁས་པའོ། །གཞན་ཡང་མཁས་པ་ལ་གཉིས་ཏེ། ཉེས་པ་བྱུང་བ་སླར་བསླང་བ་ལ་མཁས་པ་དང། ཉེས་པ་མ་བྱུང་བ་རྣམ་པར་དག་པར་བྱ་བ་ལ་མཁས་
པའོ༑ ༑ངོ་ཚ་བ་ལ་གཉིས་ཏེ། བག་དང་བཅས་པ་དང། བག་མེད་པའོ། །རྒོལ་བར་བྱེད་པ་ལ་ཉེས་པར་འགྱུར་བ་གཉིས་ཏེ། དགེ་འདུན་དང། གང་ཟག་ལས་སོ། །སྨྲ་བ་ལས་བྱུང་བའི་ཉེས་པ་

[36A]༄༅། །གཉིས་ཏེ། ཞལ་ནས་གསུངས་པ་དང། བཤད་པའོ། །གཞན་ཡང་སྨྲ་བ་ལས་བྱུང་བ་གཉིས་ཏེ། བརྟན་པ་དང། མི་བརྟན་པའོ་།གཞན་ཡང་སྨྲ་བ་
ལས་བྱུང་བ་གཉིས་ཏེ། གསོལ་བ་འདེབས་པ་དང། གསོལ་བ་མི་འདེབས་པའོ། །མདོར་ན། བསྐོས་དང་སྡོམ་དང་བརྟག་པ་དང། །ཉན་པ་ཤིན་ཏུ་སེམས་པ་དང། །རབ་ཤེས་འཐབ་
མོ་མ་མཐུན་དང། །རང་བཞིན་ངེས་སྨྲ་ཤེས་རབ་བོ། །དགེ་འདུན་གྱི་ཞལ་ཏ་པ་གཉིས་ཏེ། བསྐོས་པ་དང། མ་བསྐོས་པ་དང། སྡོམ་པ་དང། མི་སྡོམ་པ་དང། བརྟགས་པར་སྨྲ་བ་དང་
མ་བརྟགས་པར་སྨྲ་བ་དང། ཉན་པ་དང། སྒྲོག་པ་དང། སེམས་པ་དང། མི་སེམས་པ་དང། རབ་ཏུ་ཤེས་པ་དང། རབ་ཏུ་ཤེས་པར་མི་བྱེད་པ་དང། འཐབ་མོ་བྱེད་པ་དང། འཐབ་མོ་མི་
བྱེད་པ་དང། མཐུན་པ་དང། མི་མཐུན་པ་དང། རང་བཞིན་དུ་གནས་པ་དང། རང་བཞིན་དུ་གནས་པ་མ་ཡིན་པ་དང། དེ་བཞིན་དུ་ངེས་པར་སྨྲ་བ་དང། ངེས་པ་མ་ཡིན་པར་སྨྲ་བ་དང། ཤེས་རབ་ཅན་
དང། འཆལ་བའི་ཤེས་རབ་ཅན་ནོ། །མདོར་ན། མང་དུ་ཐོས་དང་ཁ་ཏོན་ལོབས། །རྫོགས་དང་ངེས་པར་གྱུར་པ་དང། །བསྙེན་བཀུར་བྱེད་དང་ངན་བྱས་དང། །ཆོས་ཤེས་པ་དང་བདུན་པའོ། །
དགེ་འདུན་གྱི་ཞལ་ཏ་པ་གཉིས་ཏེ། མང་དུ་ཐོས་པ་དང། ཉུང་དུ་ཐོས་པ་དང། ལུང་ཁ་ཏོན་ལོབས་པ་དང། ལུང་ཁ་ཏོན་མ་ལོབས་པ་དང། ལུང་རྫོགས་པ་དང། ལུང་མ་རྫོགས་པ་

[36B] ངེས་པ་དང། ངེས་པ་མ་ཡིན་པ་དང། བསྙེན་བཀུར་བྱེད་པ་དང། བསྙེན་བཀུར་བྱེད་པ་མ་ཡིན་པ་དང། ཆོས་ཤེས་པ་དང་ཆོས་མི་ཤེས་པ་དང། དོན་ཤེས་པ་དང། དོན་མི་ཤེས་པ་
དང། དུས་ཤེས་པ་དང། དུས་མི་ཤེས་པ་དང། ཚོད་ཤེས་པ་དང་ཚོད་མི་ཤེས་པ་དང། བདག་ཉིད་ཤེས་པ་དང། བདག་ཉིད་མི་ཤེས་པ་དང། འཁོར་ཤེས་པ་དང། འཁོར་མི་ཤེས་པ་
དང། གང་ཟག་དམ་པ་དང་དམ་པ་མ་ཡིན་པ་ཤེས་པ་དང། གང་ཟག་དམ་པ་དང་དམ་པ་མ་ཡིན་པ་མི་ཤེས་པའོ། །མདོར་ན། ཆོས་དང་འདུལ་བ་ཉེས་པ་དང། ལྷག་མར་བཅས་
དང་ལྕི་བ་དང། །སྤྱད་པ་སྨྲས་པ་སྨ་བབ་དང། །བཅས་པ་མ་ཡེངས་ལོག་པར་ལྟུང། །དགེ་འདུན་གྱི་ཞལ་ཏ་པ་གཉིས་ཏེ། དེ་བཞིན་གཤེགས་པ་ལ་སྐུར་བ་འདེབས་ཤིང་ཤིན་ཏུ་འདའ་བར་
བྱེད་པ། གསུངས་པ་བཞིན་མི་སྨྲ་བ། ཆོས་བཞིན་མི་སྨྲ་བ། ཆོས་དང་གཉེར་བའི་ཆོས་ཀྱི་རྗེས་བཞིན་མི་བྱེད་པ་སྟེ། ཆོས་མ་ཡིན་པ་ཆོས་བཞིན་དུ་བརྗོད། ཆོས་ལ་ཆོས་མ་ཡིན་པར་
བརྗོད་ཅིང་དེ་དག་ལ་སྨྲ་བའི་ལན་སླར་གློན་པ་ནི། ཆོས་མཐུན་པ་དག་གིས་སྨད་པའི་གནས་སུ་འགྱུར་རོ། །དགེ་འདུན་གྱི་ཞལ་ཏ་པ་གཉིས་ཏེ། དེ་བཞིན་གཤེགས་པ་ལ་སྐུར་བ་མི་
འདེབས་ཤིང་ཤིན་ཏུ་འདའ་བར་མི་བྱེད་པ། གསུངས་པ་བཞིན་དུ་སྨྲ་བ། ཆོས་བཞིན་དུ་སྨྲ་བ། ཆོས་ཀྱི་རྗེས་སུ་ཆོས་བཞིན་བྱེད་དེ་ཆོས་ལ་ཆོས་བཞིན་དུ་བརྗོད། ཆོས་མ་ཡིན་

[37A]༄༅། །པ་ལ་ནི། ཆོས་མ་ཡིན་པར་བརྗོད་པ། དེ་དག་ལ་སྨྲས་པའི་ལན་སླར་མི་གློན་པའི་ཆོས་མཐུན་པ་དག་གིས་སྨད་པའི་གནས་སུ་མི་འགྱུར་རོ། །མདོ་
བར་མ་སྟེ། སྐུར་བ་འདེབས་པར་བྱེད་པ་དང། །སྡིག་པ་ཉེ་བར་བཅས་པ་དང། །ཁ་ན་མ་ཐོ་བྱས་པ་དང། །བར་མའི་མདོར་ནི་ཡང་དག་བསྡུས། །དགེ་འདུན་གྱི་ཞལ་ཏ་པ་གང་
ཆོས་མ་ཡིན་པ་ལ་ཆོས་སུ་བརྗོད། ཆོས་ལ་ཆོས་མ་ཡིན་པར་བརྗོད་པའི་ཆོས་དེ་གཉིས་དང་ལྡན་པ་ནི། བསྡིག་པར་བྱའོ། །སྨད་པར་བྱའོ། །བསྐྲད་པར་བྱའོ། །སྤང་བར་བྱའོ། །
ཕྱོགས་མེད་པར་བྱའོ། །ཞུམ་པར་བྱའོ། །སྤ་གོང་བར་བྱའོ། །དོགས་པ་དང། ཐེ་ཚོམ་དང། འགྱོད་པ་རྣམས་བསྐྱེད་པར་བྱའོ། །ནར་བར་བྱ། གནད་དུ་ཕེབས་པར་བྱ། སྐྱོན་
ཅན་དུ་བྱའོ། །དགེ་འདུན་གྱི་ཞལ་ཏ་པ་གང་ཆོས་ལ་ཆོས་སུ་བརྗོད་པས། ཆོས་མ་ཡིན་པ་ལ་ཆོས་མ་ཡིན་པར་བརྗོད་པའི་ཆོས་དེ་གཉིས་དང་ལྡན་པ་ནི། བསྡིག་པར་མི་བྱའོ། །
སྨད་པར་མི་བྱའོ། །བསྐྲད་པར་མི་བྱའོ། །སྤང་བར་མི་བྱའོ་།ཕྱོགས་མེད་པར་མི་བྱའོ། །དོགས་པ་དང། ཐེ་ཚོམ་དང། འགྱོད་པ་རྣམས་བསྐྱེད་པར་མི་བྱའོ། །ནར་བར་མི་བྱ་
གནད་དུ་ཕེབས་པར་མི་བྱ། སྐྱོན་ཅན་དུ་མི་བྱའོ། །དགེ་འདུན་གྱི་ཞལ་ཏ་པ་གང་གིས་ཆོས་མ་ཡིན་པ་ལ་ནི། ཆོས་སུ་བརྗོད། ཆོས་ལ་ནི། ཆོས་མ་ཡིན་པར་བརྗོད་པའི་ཆོས་དེ་

[37B] ཉེས་པ་དང་བཅས་པར་འགྱུར་ཏེ། དོགས་པ་དང་བཅས། ཐེ་ཚོམ་དང་བཅས། འགྱོད་པ་དང་བཅས། བྱ་བ་དང་བཅས་པ་དང། མི་གཙང་བ་དང། བསླང་དུ་མེད་
པའོ༑ ༑དགེ་འདུན་གྱི་ཞལ་ཏ་པ་གང་ཆོས་ལ་ཆོས་སུ་བརྗོད། ཆོས་མ་ཡིན་པ་ལ་ཆོས་མ་ཡིན་པར་བརྗོད་པའི་ཆོས་དེ་གཉིས་དང་ལྡན་པ་ནི། ཉེས་པ་དང་བཅས་པར་མི་འགྱུར་ཏེ་
དོགས་པ་དང་བཅས་པ་མ་ཡིན། ཐེ་ཚོམ་དང་བཅས་པ་མ་ཡིན། འགྱོད་པ་དང་བཅས་པ་མ་ཡིན། བྱ་བ་དང་བཅས་པ་མ་ཡིན། གཙང་བ་དང། བསླང་དུ་རུང་བའོ། །དགེ་འདུན་གྱི་
ཞལ་ཏ་པ་གང་གིས་ཆོས་མ་ཡིན་པ་ལ་ནི། ཆོས་སུ་བརྗོད། ཆོས་ལ་ནི། ཆོས་མ་ཡིན་པར་བརྗོད་པའི་ཆོས་དེ་གཉིས་དང་ལྡན་པ་ནི། ཁ་ན་མ་ཐོ་བ་དང་བཅས་པར་འགྱུར་ཏེ། ཉེ་བའི་
ཁ་ན་མ་ཐོ་བ་དང་བཅས་པ་དང། གནོད་པ་དང་བཅས་པ་དང་རྗེས་སུ་གདུང་བ་དང་བཅས་པ་དང། གདུང་བར་བྱ་བ་དང་བཅས་པའོ། །དགེ་འདུན་གྱི་ཞལ་ཏ་པ་གང་གིས་ཆོས་ལ་ཆོས་
སུ་བརྗོད། ཆོས་མ་ཡིན་པ་ལ་ནི། ཆོས་མ་ཡིན་པར་བརྗོད་པའི་ཆོས་དེ་གཉིས་དང་ལྡན་པ་ནི། ཁ་ན་མ་ཐོ་བ་དང་བཅས་པར་མི་འགྱུར་ཏེ། ཉེ་བའི་ཁ་ན་མ་ཐོ་བ་དང་བཅས་པ་མ་
ཡིན༑ གནོད་པ་དང་བཅས་པ་མ་ཡིན། རྗེས་སུ་གདུང་བ་དང་བཅས་པ་མ་ཡིན། གདུང་བར་བྱ་བ་དང་བཅས་པ་མ་ཡིན་ནོ། །དགེ་འདུན་གྱི་ཞལ་ཏ་པ་གང་གིས་ཆོས་མ་ཡིན་པ་ལ་

[38A]༄༅། །ཆོས་སུ་བརྗོད། ཆོས་ལ་ཆོས་མ་ཡིན་པར་བརྗོད་པའི་ཆོས་དེ་དང་ལྡན་པ་ནི། བྱིས་པ། གླེན་པ། མི་གསལ་བ། མི་མཁས་པ་སྐྱེས་བུ་དམ་པ་མ་ཡིན་པར་
རིག་པར་བྱ་སྟེ། བདག་ཉིད་དྲེགས་པ་མ་སྤངས་པས་ཁ་ན་མ་ཐོ་བ་དང་བཅས་པར་འགྱུར་རོ། །ཉེ་བའི་ཁ་ན་མ་ཐོ་བ་དང་བཅས་ཅུང་ཟད་ཙམ་ཡང་མཁས་པ་རྣམས་ཀྱིས་སྨད་པར་
འགྱུར། བསོད་ནམས་མ་ཡིན་པ་མང་པོ་བགྲང་དུ་མེད་ཅིང། གྲངས་མེད། ཚད་མེད་པར་འཕེལ་ནས་ཇི་ལྟར་མདའ་འཕངས་པ་བཞིན་ལུས་འགྱེལ་ནས་ཤི་བའི་འོག་ཏུ་ངན་སོང་ངན་
འགྲོ་ལོག་པར་ལྟུང་བའི་སེམས་ཅན་དམྱལ་བར་སྐྱེ་སྟེ། ངན་སོང་དུ་སྐྱེ། ངན་འགྲོར་སྐྱེ། ལོག་པར་ལྟུང་བའོ། །ངན་སོང་དུ་འགྲོ་ངན་འགྲོར་འགྲོ། ལོག་པར་ལྟུང་བར་འགྲོ་
ངན་སོང་དུ་སྐྱེ། ངན་འགྲོར་སྐྱེ། ལོག་པར་ལྟུང་བར་སྐྱེ་བར་འགྱུར་ཏེ། ཡུན་རིང་པོར་འཕྱན་ཅིང། འཁོར་བར་འཕྱན་པས་ན་འཁོར་བ་ལས་སླར་མི་ལྡོག་གོ་དགེ་འདུན་གྱི་
ཞལ་ཏ་པ་གང་གིས་ཆོས་ལ་ཆོས་སུ་བརྗོད་ཅིང། ཆོས་མ་ཡིན་པ་ལ་ནི། ཆོས་མ་ཡིན་པར་བརྗོད་པའི་ཆོས་དེ་གཉིས་དང་ལྡན་པ་ནི་མཁས་པ། གསལ་བ། ཡིད་རྣོ་བ། ཤེས་
པ༑ སྐྱེས་བུ་དམ་པ་ཡིན་པར་རིག་པར་བྱ་སྟེ། བདག་ཉིད་དྲེགས་པ་སྤངས་པས་ཁ་ན་མ་ཐོ་བ་དང་བཅས་པ་མ་ཡིན་པར་གྱུར། ཉེ་བའི་ཁ་ན་མ་ཐོ་བ་དང་བཅས་པ་མ་ཡིན་

[38B]འགྱུར་ཏེ། བསོད་ནམས་མང་པོ་བགྲང་དུ་མེད་ཅིང། གྲངས་མེད། ཚད་མེད་པར་འཕེལ་ནས་ཇི་ལྟར་མདའ་འཕངས་པ་བཞིན་
འདི་ནས་ལུས་འགྱེལ་ན་ཡང་བདེ་བར་འགྲོ་བ་མཐོ་རིས་ཀྱི་ལྷའི་འཇིག་རྟེན་དུ་སྐྱེ་བར་འགྱུར་ཏེ། ངན་སོང་དུ་མི་སྐྱེ། ངན་འགྲོར་མི་སྐྱེ། ལོག་པར་ལྟུང་བར་མི་སྐྱེ། ངན་སོང་དུ་མི་འགྲོ་
ངན་འགྲོར་མི་འགྲོ། ལོག་པར་ལྟུང་བར་མི་འགྲོ། ངན་སོང་དུ་སྐྱེ་བར་མི་འགྱུར། ངན་འགྲོར་སྐྱེ་བར་མི་འགྱུར། ལོག་པར་ལྟུང་བར་མི་འགྱུར། ཡུན་རིང་པོར་འཁོར་བ་ན་མི་འཁྱམས་ཏེ་
འཁོར་བ་ལས་ལྡོག་གོ་ཇི་ལྟར་ཆོས་དང། ཆོས་མ་ཡིན་པ་ལ་ནག་པོ་དང། དཀར་པོའི་ཕྱོགས་སུ་རྣམ་གྲངས་ལྔར་སྨྲས་པ་དེ་བཞིན་དུ་འདུལ་བ་དང། འདུལ་བ་མ་ཡིན་པ་ལ་ཡང་ནག་
པོ་དང། དཀར་པོའི་ཕྱོགས་སུ་རྣམ་གྲངས་ལྔར་བརྗོད་པར་བྱའོ་།དེ་བཞིན་དུ་ལྷག་མ་དང་བཅས་པའི་ཉེས་པ་དང། ལྷག་མ་མ་ལུས་པའི་ཉེས་པ་ཡང་ནག་པོ་དང། དཀར་པོའི་ཕྱོགས་
སུ་རྣམ་གྲངས་ལྔར་བརྗོད་པར་བྱའོ། །དེ་བཞིན་དུ་ཉེས་པ་ལྕི་བ་དང། ཉེས་པ་ཡང་བ་ཡང་ནག་པོ་དང། དཀར་པོའི་ཕྱོགས་སུ་རྣམ་གྲངས་ལྔར་བརྗོད་པར་བྱའོ། །དེ་བཞིན་དུ་སྨྲས་པ་དང་
མ་སྨྲས་པར་བརྗོད་པ་ཡང་ནག་པོ་དང། དཀར་པོའི་ཕྱོགས་སུ་རྣམ་གྲངས་ལྔར་བརྗོད་པར་བྱའོ། །དེ་བཞིན་དུ་སྨ་ཕབ་པ་དང། སྨ་མ་ཕབ་པར་བརྗོད་པ་ཡང་ནག་པོ་དང། དཀར་པོའི་

[39A]༄༅། །ཕྱོགས་སུ་རྣམ་གྲངས་ལྔར་བརྗོད་པར་བྱའོ། །དེ་བཞིན་དུ་བཅས་པ་དང། མ་བཅས་པར་བརྗོད་པ་ཡང་ནག་པོ་དང། དཀར་པོའི་ཕྱོགས་སུ་རྣམ་གྲངས་ལྔར་
བརྗོད་པར་བྱའོ། །དེ་བཞིན་དུ་ཕྱུང་བ་དང། མ་ཕྱུང་བར་བརྗོད་པ་ཡང་ནག་པོ་དང། དཀར་པོའི་ཕྱོགས་སུ་རྣམ་གྲངས་ལྔར་བརྗོད་པར་བྱའོ། །ཚུལ་ཁྲིམས་ཉམས་པ་དང། ལྟ་བ་ཉམས་
པ་རྣམས་ཀྱང་རྒྱས་པར་ནག་པོ་དང། དཀར་པོའི་ཕྱོགས་སུ་འདི་ཡང་དེ་བཞིན་དུ་རྣམ་གྲངས་ལྔར་བརྗོད་པར་བྱའོ། །མདོར་ན་བསྡིག་དང་ངན་པ་བྱས་པ་དང། དབྱུང་བར་བྱ་བའི་
བར་དུ་སྟེ། བྱ་བ་དག་ལ་གཉིས་སུ་བྱ། །ཉེས་གཉིས་རྩོད་པ་དེ་བཞིན་ནོ། །བསྡིག་པར་བྱ་བ་ལ་གཉིས་ཏེ། ཆད་པའི་ལས་དང། དགེ་འདུན་གྱིས་བསྒོ་བའོ། །སྤང་བར་བྱ་བ་ལ་
ཡང་གཉིས་ཏེ། ཆད་པའི་ལས་དང། དགེ་འདུན་གྱིས་བསྒོ་བའོ་།གཞན་ཡང་སྤང་བར་བྱ་བ་ལ་གཉིས་ཏེ། ཆད་པའི་ལས་དང། དགེ་འདུན་གྱིས་སྤང་བའོ། །བསྙེན་བཀུར་བྱེད་
པ་ལ་རྣམ་པ་གཉིས་ཏེ། ཆད་པའི་ལས་དང། མུ་སྟེགས་ཅན་གྱིས་བསྙེན་བཀུར་བྱེད་པའོ། །གཞན་ཡང་བསྙེན་བཀུར་བྱེད་པ་ལ་རྣམ་པ་གཉིས་ཏེ། ཆད་པའི་ལས་དང། དངོས་པོ་མྱོང་
བའོ༑ ༑ཡིད་མགུ་བར་བྱ་བ་ལ་རྣམ་པ་གཉིས་ཏེ། ཆད་པའི་ལས་དང་ང་རྒྱལ་སྤང་བའོ། །གཞན་ཡང་ཡིད་མི་མགུ་བར་བྱ་བ་ལ་གཉིས་ཏེ། ཆད་པའི་ལས་དང། དངོས་པོ་སྤྱོད་པའོ། །

[39B]ཆད་པའི་ལས་དང། སྨད་པའོ། །སྨད་པ་ལ་ཡང་རྣམ་པ་གཉིས་ཏེ་ཆད་པའི་ལས་དང། སོ་སོར་ཐར་པ་ལ་སྨད་པའོ། །བསྐྲད་
པ་ལ་རྣམ་པ་གཉིས་ཏེ། ཆད་པའི་ལས་དང། དགེ་འདུན་གྱི་འོག་ཁྲིམས་སུ་བཅས་པའོ། །སླར་བསྡུམ་པར་བྱ་བ་ལ་རྣམ་པ་གཉིས་ཏེ་ཆད་པའི་ལས་དང། དགེ་འདུན་གྱི་འོག་
ཁྲིམས་སུ་བཅད་པའོ། །བཀར་བ་ལ་རྣམ་པ་གཉིས་ཏེ། ཆད་པའི་ལས་དང། དགེ་འདུན་གྱིས་ཁྱེར་བའོ། །ཚངས་པ་ལ་རྣམ་པ་གཉིས་ཏེ་ཆད་པའི་ལས་དང། དགེ་བའི་སེམས་བསྐྱེད་
པའོ༑ ༑གཞན་ཡང་ཚངས་པ་ལ་རྣམ་པ་གཉིས་ཏེ། ཆད་པའི་ལས་དང། བསླབ་པ་ཡོངས་སུ་རྫོགས་པའོ། །གང་ཟག་གཉིས་ལ་བསྡིགས་པའི་ལས་བྱ་སྟེ། སྨད་པ་དང། བསྐྲད་པ་
དང། བསྡུམ་པ་དང། མ་མཐོང་བའི་ཕྱིར་སྤང་བ་དང། སླར་ལས་མི་བྱེད་པའི་ཕྱིར་སྤང་བ་དང། སྡིག་པ་ལ་ལྟ་བ་མ་བཏང་བའི་ཕྱིར་སྤང་བའི་ལས་དང། ཆད་པ་དང། གཞི་ནས་བསླང་
བའི་ཆད་པ་དང། ཡིད་མགུ་བར་བྱ་བ་དང། གཞི་ནས་བསླང་བའི་ཡིད་མགུ་བར་བྱ་བ་དང། གཞི་ནས་བསླང་བ་དང། ཚངས་པར་སྤྱོད་པའི་ལས་རྣམས་བྱའོ། །དགེ་སློང་དང། དགེ་
སློང་མ་གཉིས་ལ་བསྡིགས་པའི་ལས་རྣམས་བྱ་སྟེ། སྨད་པ་དང་བསྐྲད་པ་དང། སླར་བསྡུམ་པ་དང། མ་མཐོང་བའི་ཕྱིར་སྤང་བ་དང། སླར་ལས་མ་བྱས་པ་དང། ལྟ་བ་མ་བཏང་བས་

[40A]༄༅། །སྤང་པ་རྣམས་ཀྱི་ལས་བྱའོ། །བསྙེན་པར་རྫོགས་པ་དང། བསྙེན་པར་མ་རྫོགས་པ་གཉིས་ལ་ཆད་པ་དང། གཞི་ནས་བསླང་བའི་ཆད་པ་དང། ཡིད་མགུ་
བ་དང། གཞི་ནས་བསླང་བའི་མགུ་བ་དང། གཞི་ནས་བསླང་བ་དང། དབྱུང་བའི་ལས་རྣམས་བྱའོ། །དགེ་སློབ་མ་དང། དགེ་ཚུལ་ཕ་ཡང་དེ་བཞིན་ནོ། །ཉེས་པ་ལས་བྱུང་བ་ལ་
རྣམ་པ་གཉིས་ཏེ། དམིགས་པ་དང། མ་དམིགས་པའོ། །ཉེས་པ་དབྱུང་བ་ལ་རྣམ་པ་གཉིས་ཏེ། དམིགས་པ་དང། མི་དམིགས་པའོ། །རྩོད་པ་ལ་རྣམ་པ་གཉིས་ཏེ། དགེ་སློང་
ཕ་དང། དགེ་སློང་མའོ། །གཞན་ཡང་རྩོད་པ་ལ་རྣམ་པ་གཉིས་ཏེ། དགེ་སློང་དང། དགེ་སློབ་མའོ། །ཡང་རྩོད་པ་ལ་རྣམ་པ་གཉིས་ཏེ། དགེ་སློང་དང། དགེ་ཚུལ་མའོ། །གཞན་
ཡང་རྩོད་པ་ལ་རྣམ་པ་གཉིས་ཏེ། དགེ་སློང་དང། དགེ་ཚུལ་ཕའོ། །འདུལ་བ་གཅིག་པོ་ཡན་ཆད་པའི་སྒོ་དང་པོ་རྫོགས་སོ།།།།འདུལ་བ་གཞུང་དམ་པ། བམ་པོ་
ཉེར་དྲུག་པ། དེ་ལ་སྒོ་གཉིས་པའི་མདོར་བསྡུས་པ་སྟེ། ཉེས་པ་གསུམ་པ་དང་མི་རིགས་པར། །བཅས་པ་འདས་པར་བཅས་པ་དང། །ཆད་པ་དེ་བཞིན་ལས་གཉིས་ཏེ། །རྗེས་སུ་བསྟན་དང་
དབྱུང་དེ་བཞིན། །མདོར་ན། རྡུལ་གྱི་ཉེས་པ་གསུམ་པོ་དང། །འདུལ་བ་དག་དང་སྒོ་གསུམ་དང། །སྡུད་པ་གཉིས་དང་ལས་གཉིས་དང་བསླབ་པར་བྱ་བ་རྣམ་པ་གཉིས། །རྡུལ་

[40B] འདོད་ཆགས་ཀྱི་རྡུལ་དང། ཞེ་སྡང་གི་རྡུལ་དང་གཏི་མུག་གི་རྡུལ་ལོ། །ལུས་ལས་བྱུང་བའི་ཉེས་པ་གསུམ་སྟེ། འདོད་ཆགས་ལས་བྱུང་བ་དང། ཞེ་སྡང་ལས་བྱུང་བ་དང། གཏི་མུག་
ལས་བྱུང་བའོ། །ངག་ལས་བྱུང་བའི་ཉེས་པ་གསུམ་སྟེ། འདོད་ཆགས་ལས་བྱུང་བ་དང། ཞེ་སྡང་ལས་བྱུང་བ་དང། གཏི་མུག་ལས་བྱུང་བའོ། །འདུལ་བ་མ་ཡིན་པ་ལས་བྱུང་བ་རྣམ་པ་གསུམ་
སྟེ༑ འདོད་ཆགས་ལས་བྱུང་བ་དང། ཞེ་སྡང་ལས་བྱུང་བ་དང་གཏི་མུག་ལས་བྱུང་བ་དང། འདུལ་བ་ལ་རྣམ་པ་གསུམ་སྟེ། འདོད་ཆགས་འདུལ་བ་དང། ཞེ་སྡང་འདུལ་བ་དང། གཏི་
མུག་འདུལ་བའོ། །གནས་གསུམ་དུ་ཉེས་པ་ཐམས་ཅད་འདུས་པར་འགྱུར་ཏེ་བྱུང་བ་དང་བཅས་པ་དང། རྣམ་པར་ཕྱེ་བའོ། །ལས་རྣམ་པ་གསུམ་གྱི་ཉེས་པ་ཐམས་ཅད་མཉམ་པར་
འཇུག་པར་འགྱུར་ཏེ། གསོལ་བ་དང། གསོལ་བ་དང་གཉིས་དང། གསོལ་བ་དང་བཞི་པའི་ལས་རྣམས་སོ། །ལས་རྣམ་པ་གསུམ་གྱིས་ན། གཟུ་བོར་བྱེད་དེ། ལས་དང། སོ་སོར་
ཐར་པའི་ལས་དང། ཆད་པའི་ལས་སོ། །བསླབ་པ་ལ་རྣམ་པ་གསུམ་སྟེ། ལྷག་པའི་ཚུལ་ཁྲིམས་ལ་བསླབ་པ་དང། ལྷག་པའི་སེམས་ལ་བསླབ་པ་དང། ལྷག་པའི་ཤེས་རབ་ལ་
བསླབ་པའོ། །གཞན་ཡང་བསླབ་པ་གསུམ་སྟེ། ཀུན་ཏུ་སྤྱོད་པ་ལ་སློབ་པ་དང། ལྷག་པའི་འདུལ་བ་དང། ལྷག་པའི་སོ་སོར་ཐར་པ་ལ་སློབ་པའོ། །མདོར་ན། ཉེ་བར་འགྱུར་བ་གསུམ་

[41A]༄༅། །པོ་དང། །རྩོད་པ་ལ་ཡང་རྣམ་པ་གསུམ། །ལས་དང་དགེ་འདུན་འབྱེད་པ་དང། །ཤིན་ཏུ་དཔྱས་པའང་དེ་བཞིན་ནོ། །ཉེ་བར་འགྱུར་བའི་ལས་གསུམ་གྱིས་
ཉེས་པར་འགྱུར་ཏེ། ལུས་ཀྱི་ལས་དང། ངག་གི་ལས་དང། ཡིད་ཀྱི་ལས་སོ། །རྩོད་པ་རྣམ་པ་གསུམ་སྟེ། དགེ་བ་དང། མི་དགེ་བ་དང་ལུང་དུ་མི་སྟོན་པའོ། །ལས་གསུམ་
སྟེ༑ ཆོས་ཀྱི་ལས་དང། ཆོས་མ་ཡིན་པའི་ལས་དང། མཐུན་པའི་ལས་སོ། །དགེ་འདུན་འབྱེད་པ་ལ་རྣམ་པ་གསུམ་སྟེ། དགེ་བ་དང། མི་དགེ་བ་དང། ལུང་དུ་མི་སྟོན་པའོ། །གནས་གསུམ་གྱིས་ན་
དཔྱས་པས་མི་ཆགས་ཏེ། བྱུང་བ་དང། བཅས་པ་དང། རྗེས་སུ་བཅས་པའོ། །མདོར་ན། གནས་པར་མི་རིག་མི་གནས་དང། །སོ་སོར་གནས་པའང་དེ་བཞིན་ཏེ། །མཆོད་པ་བསྙེན་
བཀུར་ཕྱག་བྱ་དང། །ལྡང་བར་བྱ་དང་ཐལ་མོ་སྦྱར། །གནས་གསུམ་གྱིས་གནས་པའི་འོས་མ་ཡིན་པར་འགྱུར་ཏེ། ཉེས་པ་དང། ཉེས་པ་མེད་པ་དང། བཅས་པའོ། །རྣམ་པ་
གསུམ་གྱིས་ན། མི་གནས་པར་འགྱུར་ཏེ། ཉེས་པ་དང། ཉེས་པ་མེད་པ་དང། བཅས་པའོ། །རྣམ་པ་གསུམ་གྱིས་ན། སོ་སོར་གནས་པར་འགྱུར་ཏེ་ཉེས་པ་དང། ཉེས་པ་མེད་པ་
དང། བཅས་པའོ། །མཆོད་པར་འོས་པ་གསུམ་སྟེ། དེ་བཞིན་གཤེགས་པ་དགྲ་བཅོམ་པ་ཡང་དག་པར་རྫོགས་པའི་སངས་རྒྱས་དང། སློབ་པ་དང། མི་སློབ་པ་རྣམས་སོ། །

[41B] སློབ་དཔོན་དང། མཁན་པོ་དང། ཚངས་པ་མཚུངས་པར་སྤྱོད་པ་ཤིན་ཏུ་རྒན་པ་རྣམས་སོ། །ཇི་ལྟར་མཆོད་པར་འོས་པ་དེ་བཞིན་དུ་
བསྙེན་བཀུར་བྱ་བ་དང། ཕྱག་བྱ་བ་དང། ལྡང་བ་དང། ཐལ་མོ་སྦྱར་བའི་འོས་རྣམས་ཀྱང་རིགས་པར་ཤེས་པར་བྱའོ། །མདོར་ན་བཅས་པ་གཉིས་སུ་བྱ་བ་དང། །སྐབས་དབྱེ་རྣམ་པ་བཞི་པོ་དང། །
སྡོམ་པ་དང་ནི་གྲོགས་པོ་དང། །གཞག་པ་དེ་ནི་ཐ་མའོ། །བཅས་པ་རྣམ་པ་གསུམ་སྟེ། བྱུང་བ་ལས་བཅས་པ་དང། ཉེས་པ་ལས་བཅས་པ་དང། རྣམ་པར་དབྱེ་བར་བཅས་པའོ། །གཞན་
ཡང་བཅས་པ་རྣམ་པ་གསུམ་སྟེ། རྗེས་སུ་སྲུང་བར་བཅས་པ་དང་རྗེས་སུ་བསྟན་པར་བཅས་པ་དང། རྗེས་སུ་ཕན་པར་བཅས་པའོ་།སྐབས་དབྱེ་བ་དང། སྐབས་དབྱེ་བ་རྣམ་པ་གསུམ་
སྟེ༑ སོ་སོར་སྐབས་དབྱེ་བའོ། །གཞན་ཡང་སྐབས་དབྱེ་བ་རྣམ་པ་གསུམ་སྟེ། དད་པའི་སྐབས་དབྱེ་བ་དང། ཡོངས་སུ་དག་པའི་སྐབས་དབྱེ་བ་དང། ནོར་གྱི་སྐབས་དབྱེ་བའོ། །
གཞན་ཡང་སྐབས་དབྱེ་བ་རྣམ་པ་གསུམ་སྟེ། ལྷུང་བཟེད་ཀྱི་སྐབས་དབྱེ་བ་དང། ཆོས་གོས་ཀྱི་སྐབས་དབྱེ་བ་དང། ཟང་ཟིང་གི་སྐབས་དབྱེ་བའོ། །གཞན་ཡང་སྐབས་དབྱེ་བ་ལ་རྣམ་
པ་གསུམ་སྟེ། སྨན་གྱི་སྐབས་དབྱེ་བ་དང། དུས་སུ་སྐབས་དབྱེ་བ་དང། མ་ངེས་པར་སྐབས་དབྱེ་བའོ། །སྡོམ་པ་རྣམ་པ་གསུམ་སྟེ། དགེ་འདུན་གྱི་སྡོམ་པ་དང། སྦྱིན་བདག་གི་སྡོམ་

[42A]༄༅། །པ་དང། སྨན་པའི་སྡོམ་པའོ། །གྲོགས་རྣམ་པ་གསུམ་སྟེ་ཐ་མ་དང། འབྲིང་པོ་དང། དམ་པའོ། །གཞག་པ་རྣམ་པ་གསུམ་སྟེ། རྙེད་པ་གཞག་པ་
དང༑ མཚམས་གཞག་པ་དང། གང་ཟག་གཞག་པའོ། །མདོར་ན། འདས་བཅས་འགྱུར་བ་རྣམ་བཞི་དང། །ཉེས་པ་རྣམ་པ་གཉིས་པོ་དང་།བསྒོ་བ་ལ་ཡང་རྣམ་བཞི་དང། །
ཞལ་ཏ་པ་ལ་རྣམ་གཉིས་སོ། །ཕྱག་བྱས་ན། འདས་པ་དང་བཅས་པར་འགྱུར་བ་རྣམ་པ་གསུམ་སྟེ། སྔོན་ཉེས་པ་བྱུང་བ་དང། རྐུན་གནས་དང། སོ་སོར་གནས་པ་ལའོ། །གཞན་
ཡང་ཕྱག་བྱས་ན། འདས་པ་དང་བཅས་པར་འགྱུར་བ་རྣམ་པ་གསུམ་སྟེ། ངོ་ཚ་བ་མེད་པ་དང། འཁོན་པ་དང། རྗེས་སུ་ཕྱོགས་པའོ་།ཕྱག་མ་བྱས་ན། འདས་པ་དང་བཅས་
པར་འགྱུར་བ་རྣམ་པ་གསུམ་སྟེ། དེ་བཞིན་གཤེགས་པ་དགྲ་བཅོམ་པ་ཡང་དག་པར་རྫོགས་པའི་སངས་རྒྱས་དང། བཙུན་པ་རྣམས་དང་ཚངས་པ་མཚུངས་པར་སྤྱོད་པ་ཤིན་ཏུ་
རྒན་པ་ལའོ། །གཞན་ཡང་ཕྱག་མ་བྱས་ན། འདས་པ་དང་བཅས་པར་འགྱུར་བ་རྣམ་པ་གསུམ་སྟེ། དེ་བཞིན་གཤེགས་པ་དགྲ་བཅོམ་པ་ཡང་དག་པར་རྫོགས་པའི་སངས་
རྒྱས་དང། མཁན་པོ་དང། ཚངས་པ་མཚུངས་པར་སྤྱོད་པ་ཤིན་ཏུ་རྒན་པ་རྣམས་སོ། །ཕྱག་མ་བྱས་ཀྱང་ཉེས་པ་མེད་པ་རྣམ་པ་གསུམ་སྟེ། སྔར་ཉེས་པ་བྱུང་བ་དང། རྐུན་གནས་

[42B] སོ་སོར་གནས་པའོ། །གཞན་ཡང་ཕྱག་མ་བྱས་ཀྱང་ཉེས་པ་མེད་པ་རྣམ་པ་གསུམ་སྟེ། ངོ་ཚ་བ་མེད་པ་དང། འཁོན་པ་དང། རྗེས་སུ་ཕྱོགས་པའོ། །བསྒོ་བ་རྣམ་པ་གསུམ་སྟེ་
དགེ་འདུན་གྱིས་བསྒོ་བ་དང། གང་ཟག་གིས་བསྒོ་བ་དང། སོ་སོར་ཐར་པས་བསྒོ་བའོ། །གཞན་ཡང་བསྒོ་བ་རྣམ་པ་གསུམ་སྟེ། དགེ་འདུན་གྱིས་བསྒོ་བ་དང། སྡེས་བསྒོ་བ་དང་
དགེ་འདུན་གྱི་གནས་བརྟན་གྱིས་བསྒོ་བའོ། །གཞན་ཡང་བསྒོ་བ་རྣམ་པ་གསུམ་སྟེ། སློབ་དཔོན་གྱིས་བསྒོ་བ་དང། མཁན་པོས་བསྒོ་བ་དང་དགེ་འདུན་གྱིས་བསྒོ་བའོ། །གཞན་
ཡང་བསྒོ་བ་རྣམ་པ་གསུམ་སྟེ། རྒྱལ་པོས་བསྒོ་བ་དང། རྐུན་པོས་བསྒོ་བ་དང། རིགས་པར་བྱེད་པའི་རིགས་ཀྱིས་བསྒོ་བའོ། །དགེ་འདུན་གྱི་ཞལ་ཏ་པ་རྣམ་པ་གསུམ་སྟེ། མཁས་
པ་དང། མཁས་པ་བས་ཀྱང་མཁས་པ་དང། མཁས་པ་བས་མཁས་པའི་ཡང་མཁས་པ་རྣམས་སོ། །གཞན་ཡང་དགེ་འདུན་གྱི་ཞལ་ཏ་པ་རྣམ་པ་གསུམ་སྟེ། བསྐོས་པ་དང། མ་
བསྐོས་པ་དང། གནང་བའོ། །མདོར་ན། ཆད་པ་ཤེས་པ་དབྱུང་བ་དང། །རྟེན་པ་མཁན་པོ་སྡུད་པ་དང། །སྨན་གཉིས་སྤང་བར་བྱ་བ་དང། །རྗེས་སུ་གནང་བ་ཡུལ་དང་ལས། །རྒྱུ་རྣམ་པ་
བཞིས་ན། ཆད་པའི་ལས་དང། ཡིད་མགུ་པར་སྤྱོད་པའི་དགེ་སློང་གིས་ཞག་ཏུ་ཆད་པ་བགྲང་བར་བྱ་སྟེ། དྲང་པོར་གནས་པའི་དགེ་སློང་དང་ལྷན་ཅིག་སྐྱ་རེངས་བྱུང་བ་དང། དགེ་སློང་

[43A]༄༅། །མེད་པའི་གནས་སུ་སོང་སྟེ་སྐྱ་རེངས་བྱུང་བ་དང། མ་ཚང་བ་ལ་ཆད་པ་མེད་པ་དང། ཆད་པ་ཡིད་མགུ་བ་དགེ་སློང་རྣམས་ལ་བརྗོད་པར་མི་འདོད་པ་རྣམས་སོ། །ཤེས་
པ་ལ་རྣམ་པ་བཞི་སྟེ། བྱུང་བ་ཤེས་པ་དང། ཉེས་པ་ཤེས་པ་དང། ཉེས་པ་མེད་པ་ཤེས་པ་དང། ལངས་པ་ཤེས་པའོ། །བསླང་བ་ལ་རྣམ་པ་བཞི་སྟེ། མཐོང་བས་བསླང་བ་དང་
བཤགས་པས་བསླང་བ་དང། སྔ་ནས་མ་བྱས་པས་བསླང་བ་དང་མཐོལ་བས་བསླང་བའོ། །རྟོན་པ་ལ་རྣམ་པ་བཞི་སྟེ། དོན་ལ་རྟོན་གྱི་ཡི་གེ་ལ་མ་ཡིན་པ་དང། ཆོས་ལ་རྟོན་
གྱི་གང་ཟག་ལ་མ་ཡིན་པ་དང། ངེས་པའི་དོན་གྱི་མདོ་སྡེ་ལ་རྟོན་གྱི་བཀྲི་བའི་དོན་ལ་མ་ཡིན་པ་དང། ཡེ་ཤེས་ལ་རྟོན་གྱི་རྣམ་པར་ཤེས་པ་ལ་མ་ཡིན་པའོ། །མཁན་པོ་ལ་རྣམ་པ་བཞི་
སྟེ༑ མཁན་པོ་ཆོས་ཀྱིས་སྡུད་ལ་ཟང་ཟིང་གིས་མ་ཡིན་པའང་ཡོད་ཟང་ཟིང་གིས་སྡུད་ལ་ཆོས་ཀྱིས་མ་ཡིན་པའང་ཡོད། མཁན་པོ་ཆོས་ཀྱིས་སྡུད་ཅིང་ཟང་ཟིང་གིས་སྡུད་པ་ཡང་
ཡོད༑ མཁན་པོ་ཆོས་ཀྱིས་མི་སྡུད་ཅིང་ཟང་ཟིང་གིས་མ་ཡིན་པ་ཡོད་དེ། དེ་ལ་མཁན་པོ་གང་གིས་ཆོས་ཀྱིས་སྡུད་ལ་ཟང་ཟིང་གིས་མ་ཡིན་པ་དེ་ལྟ་བུའི་མཁན་པོ་ལ་ནི། ཤེས་པར་བྱས་ཏེ་
གནས་པར་བྱའོ། །དེ་ལ་མཁན་པོ་གང་ཟང་ཟིང་གིས་སྡུད་ལ་ཆོས་ཀྱིས་མ་ཡིན་པ་དེ་ལྟ་བུའི་མཁན་པོ་ལ་ནི། བལྟས་ཏེ་འགྲོ་བར་བྱའོ། །དེ་ལ་མཁན་པོ་གང་ཆོས་ཀྱིས་སྡུད་ལ་ཟང་ཟིང་

[43B] གཤེར་ཟིན་ཀྱང་ནམ་འཚོའི་བར་དུ་གནས་པར་གྱིས་ཤིག་དེ་ལ་མཁན་པོ་གང་ཆོས་ཀྱིས་ཀྱང་མི་སྡུད་ཟང་ཟིང་གིས་ཀྱང་མ་ཡིན་པ་དེ་ལྟ་བུའི་མཁན་པོ་
ནི༑ མ་འགྲོ་ཞེས་བསྒོ་ཡང་མི་ལྟ་བར་འགྲོ་བར་བྱའོ། །བསྡུ་བའི་དངོས་པོ་བཞི་སྟེ། སྦྱིན་པ་དང། ཚིག་སྙན་པ་དང། དོན་སྤྱོད་པ་དང། དོན་མཐུན་པ་རྣམས་སོ། །སྨན་རྣམ་པ་བཞི་སྟེ་
སྨན་ཉིད་མི་རུང་ལ་ཉེ་འཁོར་མི་རུང་བ་ཡང་ཡོད། སྨན་ཉིད་མི་རུང་ལ་ཉེ་འཁོར་རུང་བ་ཡང་ཡོད། སྨན་ཉིད་རུང་ལ་ཉེ་འཁོར་མི་རུང་བ་ཡང་ཡོད། སྨན་ཉིད་རུང་ལ་ཉེ་འཁོར་རུང་བ་ཡང་
ཡོད་དོ། །དོན་གྱི་མཐུ་བཞི་ལ་བརྟེན་ནས་བཅོམ་ལྡན་འདས་ཀྱིས་དགེ་སློང་རྣམས་ཀྱི་སྨན་གནང་སྟེ། དུས་ཀྱི་མཐུ་དང། ཡུལ་གྱི་མཐུ་དང། གང་ཟག་གི་མཐུ་དང། བྱུང་བའི་མཐུའོ། །སྤང་
བ་ལ་རྣམ་པ་བཞི་སྟེ། ཁ་ན་མ་ཐོ་བ་དང། ཆད་པས་བཅད་པ་དང། ཕན་གདགས་པ་དང། དམ་པའི་ཆོས་ལ་གནས་པའོ། །རྗེས་སུ་གནང་བ་རྣམ་པ་བཞི་སྟེ། ཁ་ན་མ་ཐོ་བ་མེད་པ་དང། ཆད་པས་
མ་བཅད་པ་དང། ཕན་གདགས་པ་དང། བདེ་བར་སྤྱོད་པའོ། །ཡུལ་རྣམ་པ་བཞིར་དེ་བཞིན་གཤེགས་པའི་ཉན་ཐོས་རྣམས་ཀྱི་བསླབ་པ་བཅས་ཏེ། ཡེ་ཤེས་ཀྱི་ཡུལ་དང། ཆོས་ཀྱི་ཡུལ་
དང། གང་ཟག་གི་ཡུལ་དང། རྫུ་འཕྲུལ་གྱི་ཡུལ་ལོ། །ལས་རྣམ་པ་བཞི་སྟེ། ཕན་གདགས་པའི་ལས་དང། ནན་ཏུར་གྱི་ལས་དང། ཆད་པའི་ལས་དང། སྤྱོད་པ་ལ་གནས་པའི་

[44A]༄༅། །ལས་རྣམས་སོ། །མདོར་ན། ལས་ལ་ཁས་ལེན་དད་པ་དང་།འཇེབས་པར་བཅས་པའི་ལས་ལྔ་དང། །རྣམ་དག་ལས་དང་འདུལ་བ་དང། །ནན་ཏུར་ཆད་
པ་དེ་བཞིན་ནོ། །ལས་ཁས་བླང་བ་རྣམ་པ་ལྔ་སྟེ། བདག་ཉིད་ཀྱི་ལས་བྱེད་པ་དང། མངོན་སུམ་དུ་གྱུར་ནས་ཁས་ལེན་པ་དང། དད་པ་འབུལ་བ་དང། རང་གི་ལྟ་བ་མི་བརྗོད་པ་
དང། ཅང་མི་སྨྲ་བར་ཁས་ལེན་པ་རྣམས་སོ། །མཚམས་ཀྱི་ནང་དུ་མངོན་སུམ་དུ་མི་གནས་པ་ལྔས་དད་པ་བྱིན་པའི་ལས་བྱའི། མང་པོ་མངོན་སུམ་དུ་འདུས་པའི་ནང་དུ་ནི། མ་ཡིན་
ཏེ༑ རྐུན་གནས་དང། སོ་སོར་གནས་པ་དང། མི་གནས་པ་དང། རྗེས་སུ་ཕྱོགས་པ་དང། དགེ་སློང་མ་སུན་ཕྱུང་བའོ། །མ་བྱས་པར་མི་གནང་བའི་ལས་བྱ་བ་ལྔ་ནི། གནས་
འདི་ཞེས་བྱ་བར་ཁྱོད་ལ་བྱའོ། །འདིར་དགེ་འདུན་གྱི་ནང་དུ་ཁྱོད་ལ་བྱའོ། །གནས་གཞན་གྱི་དགེ་འདུན་དག་གི་ནང་དུ་ཁྱོད་ལ་བྱའོ་།ཉེས་པ་དེ་ལྟ་བུ་ཁྱོད་ལ་བྱའོ། ཞེས་དེས་དེ་
ལ་ཉེས་པས་བསྡིགས་ནས་ཉེས་པ་རབ་ཏུ་བཞག་སྟེ། དམ་དེམ་དང་བཅས། འཇེབས་པ་དང་བཅས། གསེབ་ཏུ་དབྱུང་བ་དང་བཅས་པར་བྱས་ནས་གཏོང་བའོ། །བཤགས་པའི་
ལས་དང། བྱིན་གྱིས་བརླབས་པའི་ལས་དང། བགོ་བའི་ལས་དང། རྗེས་སུ་གནང་བའི་ལས་དང། སྤྱོད་པ་ལ་གནས་པའི་ལས་སོ། །རྣམ་པར་དག་པའི་ལས་ལྔ་སྟེ། ཆད་པ་

[44B] གཞི་ནས་བསླང་བའི་ཆད་པ་དང། ཡིད་མགུ་བ་དང་གཞི་ནས་བསླང་བའི་ཡིད་མགུ་བ་དང། དབྱུང་བ་རྣམས་སོ། །གདུལ་བའི་དངོས་པོ་ལྔ་སྟེ། བསྡིགས་པ་དང། སྨད་པ་དང་
བསྐྲད་པ་དང། སླར་བསྡུམ་པ་དང། སྤང་བ་རྣམས་སོ། །སྨད་པའི་དངོས་པོ་རྣམ་པ་ལྔ་སྟེ། བསྡིགས་པ་དང། སྨད་པ་དང། བསྐྲད་པ་དང། བསྡུམ་པ་དང། སྤང་པ་རྣམས་སོ། །ཆད་པའི་
ལས་རྣམ་པ་ལྔ་སྟེ། དེ་དག་སྤང་བའི་བར་དུ་བརྗོད་པར་བྱའོ་།མདོར་ན། དགེ་འདུན་ནང་ན་སྤྱོད་པ་གཉིས། །གནས་བརྟན་བག་མེད་སྒོ་གཉིས་དང། །ཤེད་དམན་གྱུར་དང་རྩོད་པ་དང། །
བདག་དང་བདག་ཤེས་དེ་བཞིན་ནོ། །དགེ་འདུན་གྱི་ནང་ན་སྤྱོད་པའི་དགེ་སློང་གིས་དགེ་འདུན་གྱི་དྲུང་དུ་འགྲོ་བ་ན། ཆོས་རྣམ་པ་ལྔས་དྲན་པ་ནང་དུ་ཉེ་བར་བཞག་སྟེ་དགེ་འདུན་གྱི་ནང་
དུ་འགྲོ་བར་བྱའོ། །ལྔ་གང་ཞེ་ན། རིམ་གྲོར་བཅས་པ་དང། བསྟི་སྟང་དུ་བཅས་པ་དང། འཇིགས་པའི་དབང་དུ་གྱུར་པར་བཅས་པ་དང་དམན་པའི་ཡིད་དུ་བཅས་པ་དང། ཕྱག་དར་བ་
དང་མཉམ་པའི་སེམས་དང། སྟན་ལ་འདུག་པར་མཁས་པའོ། །དགེ་འདུན་གྱི་ནང་ན་སྤྱོད་པའི་དགེ་སློང་གིས་གཞན་ཡང་ཆོས་རྣམ་པ་ལྔས་ནང་དུ་དྲན་པ་ཉེ་བར་བཞག་སྟེ་དགེ་འདུན་གྱི་
ནང་དུ་འགྲོ་བར་བྱའོ། །ལྔ་གང་ཞེ་ན། བྱམས་པའི་སེམས་དང་ཕན་པའི་སེམས་དང། སྙིང་རྗེའི་སེམས་དང། སྙན་པར་སྨྲ་བ་དང། ཚིག་རྩུབ་པོར་མི་སྨྲ་བ་རྣམས་སོ། །དགེ་འདུན་གྱི་ནང་

[45A]༄༅། །ན་ཆོས་མ་ཡིན་པར་རྩོད་པའང་ཡོད་དེ། དེ་ལ་དགེ་འདུན་གྱི་ནང་ན་སྤྱོད་པའི་དགེ་སློང་གིས་ཆོས་དང་མཐུན་པའི་ཕྱོགས་ལ་བརྟེན་པར་བྱའོ། །ཡང་ན་རང་གི་ལྟ་
བ་བརྗོད་ནས་སྟན་ལས་ལངས་ནས་འགྲོ་བར་བྱ་སྟེ། དེའི་གླེང་གཞི་མི་དཀྲུགས་པར་རྣལ་འབྱོར་དུ་བརྩོན་པར་གནས་པར་བྱའོ། །ཆོས་རྣམ་པ་ལྔ་དང་ལྡན་པའི་གནས་བརྟན་གྱིས་དགེ་
སློང་ནི་བསྡིགས་པར་བྱའོ། །ཚར་གཅད་པར་བྱའོ། །སྤང་བར་བྱའོ། །ཕྱོགས་མེད་པར་བྱའོ། །སྨ་དབབ་པར་བྱའོ། །སྤ་གོང་བར་བྱའོ། །དོགས་པ་དང། ཐེ་ཚོམ་དང། འགྱོད་པ་
རྣམས་སྐྱེ་བར་བྱའོ། །དམ་དེམ་དུ་བཅས། འཇེབས་པར་བཅས། གསོབ་ཏུ་དབྱུང་བར་བཅས་པར་བྱ་སྟེ། ལྔ་གང་ཞེ་ན། ཚུལ་ཁྲིམས་ངན་པ་ཡིན། ཚུལ་ཁྲིམས་ལ་ཉེས་པ་བྱུང་
ལོག་པར་ལྟ་བ་ཡིན། ཕྱིན་ཅི་ལོག་ཏུ་ལྟ་ཞིང་ངོ་ཚ་མེད་པ་ཡིན་འཁོར་ལོ་ཚ་མེད་ཅིང་རྒོལ་བ་དང་སླར་རྒོལ་བའི་དགེ་སློང་རྣམས་འཐབ་པ་དང། མཚང་འདྲུ་བ་དང། འཁོན་པ་དང་
འཁྲུགས་པ་རྣམས་སུ་སྐུལ་བ་ཡིན། རྒོལ་བ་དང། སླར་རྒོལ་བའི་དགེ་སློང་རྣམས་ཆོས་མ་ཡིན་པ་ལ་བརྟེན་དུ་འཇུག་པའོ། །ཆོས་རྣམ་པ་ལྔ་དང་ལྡན་པའི་དགེ་སློང་ནི་དགེ་བསྙེན་
མ་རྣམས་ཀྱིས་མ་དད་པར་ཚོར་བར་བྱ་བར་རིགས་ཏེ། ལྔ་གང་ཞེ་ན། ཁྱིམ་པ་རྣམས་ལ་ཁ་ཟེར་བ་དང། ཁྱིམ་པ་རྣམས་ལ་མི་སྙན་པར་སྨྲ་བ་དང། ཁྱིམ་པ་རྣམས་ཀྱི་སྐྱོན་ནས་བརྗོད་

[45B] ཁྱིམ་པ་རྣམས་ལ་དོན་མ་ཡིན་པ་དང། མི་ཕན་པའི་རྙེད་པ་ལ་ཞུགས་པ་ཡིན་ནོ། །གཞན་ཡང་ཆོས་རྣམ་པ་ལྔ་དང་ལྡན་པའི་དགེ་སློང་ནི་དགེ་བསྙེན་ཕས་མ་དད་པར་ཚོར་བར་བྱ་བ་རིགས་
ཏེ༑ ལྔ་གང་ཞེ་ན། སངས་རྒྱས་ལ་ངན་དུ་བརྗོད་པ་དང། ཆོས་ལ་ངན་དུ་བརྗོད་པ་དང། དགེ་འདུན་ལ་ངན་དུ་བརྗོད་པ་དང། མི་སྤྱད་པ་སྤྱོད་པ་དང། དགེ་སློང་གི་བསླབ་པ་ལ་མ་མོས་པའོ། །
ཆོས་རྣམ་པ་ལྔ་དང་ལྡན་པའི་དགེ་བསྙེན་ནི་དགེ་འདུན་གྱིས་ལྷུང་བཟེད་ཁས་དབུབ་པར་འོས་ཏེ། ལྔ་གང་ཞེ་ན། དགེ་སློང་དག་ལ་ཁ་ཟེར་བ་དང། དགེ་སློང་དག་ལ་མི་སྙན་པར་སྨྲ་བ་
དང། དགེ་སློང་དག་ལ་ངན་དུ་བརྗོད་པ་དང། དགེ་སློང་རྣམས་ལ་མི་ཕན་པ་དང་དོན་མ་ཡིན་པ་བྱེད་པ་དང། རྙེད་པ་ལྡོག་པ་དང་ཞུགས་པ་རྣམས་ཡིན་ནོ། །གཞན་ཡང་ཆོས་རྣམ་པ་ལྔ་
དང་ལྡན་པའི་དགེ་བསྙེན་ནི་དགེ་འདུན་གྱིས་ལྷུང་བཟེད་ཁས་དབུབ་པར་འོས་ཏེ། ལྔ་གང་ཞེ་ན། སངས་རྒྱས་ལ་ངན་དུ་བརྗོད་པ་དང། ཆོས་ལ་ངན་དུ་བརྗོད་པ་དང། དགེ་འདུན་ལ་
ངན་དུ་བརྗོད་པ་དང། མི་སྤྱད་པ་སྤྱོད་པ་དང། དགེ་བསྙེན་གྱི་བསླབ་པ་ལ་མི་སློབ་པའོ། །ཆོས་རྣམ་པ་ལྔ་དང་ལྡན་པའི་འདུལ་བ་འཛིན་པ་ནི་རྩོད་པ་ཞི་བར་བྱེད་མི་ནུས་པ་སྟེ། ལྔ་གང་
ཞེ་ན། ཤེད་དམན་པར་འགྱུར་བ་དང། ལོགས་ཤིག་ཏུ་འགྲོ་བ་དང་ངན་དུ་སྨྲ་བར་འགྱུར་བ་དང། ཚིག་ཀྱལ་བར་སྨྲ་བ་དང། མི་ཕན་པ་སྡུད་པར་གྱུར་པ་ཡིན་ཏེ། དེ་

[46A]༄༅། །རྣམ་པ་ལྔ་ལས་དཀར་པོའི་ཕྱོགས་སུ་བཟློག་པ་ཡང་བརྗོད་པར་བྱའོ། །གཞན་ཡང་ཆོས་རྣམ་པ་ལྔ་དང་ལྡན་པའི་འདུལ་བ་འཛིན་པ་ནི་རྩོད་པ་ཞི་བར་བྱེད་མི་
ནུས་པ་སྟེ། ལྔ་གང་ཞེ་ན། འཁྲུལ་བ་འཛིན་པ་དང། གསང་བའི་ཚིག་འཛིན་པ་དང། ཚིག་མང་པོ་འཛིན་པ་དང། མ་ངེས་པར་འཛིན་པ་དང། ལན་གསུམ་གྱི་བར་དམ་བཅར་
མ་བཅུག་པར་མཆོད་པ་ཡིན་ཏེ། དཀར་པོའི་ཕྱོགས་སུ་བཟློག་པ་ཡང་རྣམ་པ་ལྔར་བརྗོད་པར་བྱའོ། །གཞན་ཡང་ཆོས་རྣམ་པ་དང་ལྡན་པའི་འདུལ་བ་འཛིན་པ་ནི་རྩོད་པ་ཞི་བར་
བྱེད་མི་ནུས་ཏེ། ལྔ་གང་ཞེ་ན། བདག་གི་སྨྲ་བ་མཐར་ཐུག་པར་མི་ཤེས་པ་དང། གཞན་གྱི་ཚིག་མཐར་མི་འབྱིན་པ་དང། མི་ཉན་པ་དང། གྲགས་པར་མི་བྱེད་པ་ཡིན། དཀར་
པོའི་ཕྱོགས་སུ་ཡང་བཟློག་པ་རྣམ་པ་ལྔར་བརྗོད་པར་བྱའོ་།གཞན་ཡང་ཆོས་རྣམ་པ་ལྔ་དང་ལྡན་པའི་འདུལ་བ་འཛིན་པ་ནི་རྩོད་པ་ཤིན་ཏུ་ཞི་བར་མི་ནུས་པ་ཡིན་ཏེ། མ་བསྒོ་བ་
སྒོ་བར་མི་བྱེད་པ་ཡིན། ཡང་དག་པར་མ་བསྒོ་བ་ཡང་དག་པར་སྒོ་བར་མི་བྱེད་པ་ཡིན། མི་སེམས་པ་སེམས་བར་མི་བྱེད་པ་ཡིན། རྒོལ་བ་དང་སླར་རྒོལ་བའི་དགེ་སློང་རྣམས་
འཐབ་པ་དང། མཚང་འདྲུ་བ་དང། འཁོན་པ་དང། རྩོད་པ་རྣམས་སུ་སྐུལ་བ་ཡིན། རྒོལ་བ་དང་སླར་རྒོལ་བའི་དགེ་སློང་རྣམས་ཆོས་མ་ཡིན་པའི་ཕྱོགས་ལ་བརྟེན་པ་ཡིན་ཏེ་

[46B]བྱའོ། །མདོར་ན། རྗེས་སུ་བསྟན་པ་བརྩོད་[*BA RTZOD?]པ་དང་།ལས་དང་རྒོལ་བ་འཛིན་པ་དང། །ཆོས་མ་ཡིན་པ་མདོ་སྡེ་འདུལ་།མ་བསྐོས་བྱུང་
དང་ཉེས་དེ་བཞིན། །ཆོས་རྣམ་པ་ལྔ་དང་ལྡན་པའི་འདུལ་བ་འཛིན་པ་ནི་རྗེས་སུ་སྟོན་པར་བྱེད་མི་ནུས་ཏེ། ལྔ་གང་ཞེ་ན་རྗེས་སུ་བསྟན་པའི་ངག་ལྔ་མི་ཤེས་པ་དང། སླར་རྒོལ་བ་མི་ཤེས་
པ་དང། ཆོས་ཀྱི་རྗེས་སུ་སྦྱོར་བ་མི་ཤེས་པ་དང། ཆོས་མ་ཡིན་པའི་རྗེས་སུ་སྦྱོར་བ་མི་ཤེས་པ་དང། ཡི་དམ་མ་བཅས་པ་ཡིན་ཏེ་སླར་དཀར་པོའི་ཕྱོགས་སུ་བཟློག་པའང་རྣམ་
པ་ལྔར་བརྗོད་པར་བྱའོ། །ཆོས་རྣམ་པ་ལྔ་དང་ལྡན་པའི་འདུལ་བ་འཛིན་པ་ནི་རྩོད་པ་ཞི་བར་བྱེད་མི་ནུས་པ་ཡིན་ཏེ། ལྔ་གང་ཞེན། རྩོད་པ་མི་ཤེས་པ་དང། རྩོད་པ་ཅི་ལས་བྱུང་བ་མི་ཤེས་པ་
དང། རྩོད་པ་བསྡུ་བ་མི་ཤེས་པ་དང། རྩོད་པ་ཞི་བར་བྱ་བ་མི་ཤེས་པ་དང། རྩོད་པ་ཞི་བར་བྱས་ཀྱང་ཕྱིས་མི་འབྱུང་བར་མི་མཁས་པ་ཡིན་ཏེ། སླར་དཀར་པོའི་ཕྱོགས་སུ་བཟློག་པའང་རྣམ་
པ་ལྔར་བརྗོད་པར་བྱའོ། །ཆོས་རྣམ་པ་ལྔ་དང་ལྡན་པའི་འདུལ་བ་འཛིན་པ་ནི་ལས་བྱེད་མི་ནུས་པ་ཡིན་ཏེ། ལྔ་གང་ཞེ་ན། དེས་དོན་སྦྱིན་པ་ལ་ཤིན་ཏུ་རྣམ་པར་མ་དག་ཅིང་གཅིག་ནས་
གཅིག་ཏུ་བསྒོ་བ་ཡིན་ཏེ། ཀུན་དགའ་བོ། དགེ་ཚུལ་གྱི་ཚིག་གིས་བསྒོ་ཞིང་མདོ་སྡེའི་ཚིག་མི་ཤེས་པ་ཡིན། གསོལ་བའི་ལས་མི་ཤེས། གསོལ་བ་དང་གཉིས་ཀྱི་ལས་མི་ཤེས། གསོལ་

[47A]༄༅། །བ་དང་བཞིའི་ལས་མི་ཤེས་པ་ཡིན། བསྒོ་བའི་ལས་མི་ཤེས་པ་དང། བྱིན་གྱིས་བརླབ་པའི་ལས་མི་ཤེས་པ་སྟེ། སླར་དཀར་པོའི་ཕྱོགས་སུ་བཟློག་པའང་
རྣམ་པ་ལྔར་བརྗོད་པར་བྱའོ། །ཆོས་རྣམ་པ་ལྔ་དང་ལྡན་ན་རྒོལ་བའི་དགེ་སློང་གིས་ཚིག་མི་གཟུང་བ་ཡིན་ཏེ། ལྔ་གང་ཞེ་ན། དེའི་དོན་སྦྱིན་པ་ཤིན་ཏུ་རྣམ་པར་མ་དག་ཅིང་
གཅིག་ནས་གཅིག་ཏུ་སྒོ་བར་མི་བྱེད་པ་དང། ཀུན་དགའ་བོ། དགེ་ཚུལ་གྱི་ཚིག་གིས་སྟོན་པ་དང། མདོ་སྡེའི་གཞི་མི་ཤེས་པ་དང། ཇི་ལྟར་གསུངས་པ་མི་མངོན་པའི་
གནས་ནས་གསུངས་པ་མི་ཤེས་པ་དང། གང་ལ་གནས་ནས་རྣམ་པར་སྦྱོང་བ་སྟེ། སླར་དཀར་པོའི་ཕྱོགས་སུ་བཟློག་པའང་རྣམ་པ་ལྔར་བརྗོད་པར་བྱའོ། །ཆོས་རྣམ་པ་ལྔ་དང་
ལྡན་ན། སླར་རྒོལ་བའི་དགེ་སློང་གི་ཚིག་གཟུང་དུ་མི་རུང་བ་ཡིན་ཏེ། ལྔ་གང་ཞེ་ན། རྒོལ་བའི་དགེ་སློང་གིས་དྲིས་པ་གཞན་ལ་གཞན་གྱིས་བརྗོད་པ་དང། གཏམ་རླུང་ལ་
བསྐུར་བ་དང། དག་པའི་དགེ་སློང་ལ་འཚེ་བ་དང། ཕྱོགས་ལ་གནས་ནས་ཉེས་པ་ཤེས་ཀྱང་ཉེས་པ་མི་ཤེས་སོ། །ཞེས་ཟེར་བ་སྟེ། སླར་དཀར་པོའི་ཕྱོགས་སུ་བཟློག་པའང་རྣམ་
པ་ལྔར་བརྗོད་པར་བྱའོ། །ཆོས་རྣམ་པ་ལྔ་དང་ལྡན་པའི་འདུལ་བ་འཛིན་པ་ནི། རྩོད་པ་ཞི་བར་བྱེད་མི་ནུས་པ་ཡིན་ཏེ། ལྔ་གང་ཞེ་ན། རྒོལ་བ་དང། སླར་རྒོལ་བའི་དགེ་སློང་རྣམས་

[47B] རྒོལ་བ་དང། སླར་རྒོལ་བའི་དགེ་སློང་རྣམས་འཐབ་པ་དང། མཚང་འདྲུ་བ་དང། འཁོན་པ་དང། རྩོད་པ་རྣམས་ལ་སྐུལ་བ་
ཡིན༑ དགེ་སློང་གཟུ་བོ་རྣམས་ཀྱིས་མདོ་སྡེའི་ཚིག་མི་ཉན་པ་དང་དགེ་སློང་གཙོ་བོ་རྣམས་ལ་སྐུར་པ་འདེབས་པ་དང། རྩོད་པའི་ཐོག་མ་དང། བར་མ་དང། ཐ་མ་ལ་མི་མཁས་པ་ཡིན་
ཏེ༑ སླར་དཀར་པོའི་ཕྱོགས་སུ་བཟློག་པའང་རྣམ་པ་ལྔར་བརྗོད་པར་བྱའོ། །ཆོས་རྣམ་པ་ལྔ་དང་ལྡན་པའི་འདུལ་བ་འཛིན་པ་མདོ་སྡེའི་ཡོན་ཏན་ཤེས་པར་མི་ནུས་པ་ཡིན་ཏེ། ལྔ་གང་ཞེ་
ན༑ མདོ་སྡེ་ལ་མི་མཁས་པ་ཡིན། འདུལ་བ་ལ་མི་མཁས་པ་དང། མ་ལྟ་བུ་ལ་མི་མཁས་པ་དང། རྣམ་པར་འབྱེད་པ་ལ་མི་མཁས་པ་དང། ལུང་ཁ་ཏོན་དུ་མ་ལོབས་པ་ཡིན་ཏེ། སླར་
དཀར་པོའི་ཕྱོགས་སུ་བཟློག་པའང་རྣམ་པ་ལྔར་བརྗོད་པར་བྱའོ་།གཞན་ཡང་ཆོས་རྣམ་པ་ལྔ་དང་ལྡན་པའི་འདུལ་བ་འཛིན་པ་ནི་མདོ་སྡེའི་ཡོན་ཏན་ཤེས་པར་མི་ནུས་པ་ཡིན་ཏེ། ལྔ་
གང་ཞེ་ན། ཉི་ཚེ་བ་ཐམས་ཅད་དང་ལྡན་པའི་འདུལ་བ་མི་ཤེས་པ་དང། རེ་ཞིག་པ་དང་དུས་ཐམས་ཅད་པའི་འདུལ་བ་མི་ཤེས་པ་དང། ཉེས་པའི་འདུལ་བ་མི་ཤེས་པ་དང། རྩོད་པའི་
འདུལ་བ་མི་ཤེས་པ་དང། ཉོན་མོངས་པའི་འདུལ་བ་མི་ཤེས་པ་སྟེ་སླར་དཀར་པོའི་ཕྱོགས་སུ་བཟློག་པའང་རྣམ་པ་ལྔར་བརྗོད་པར་བྱའོ། །ཆོས་རྣམ་པ་ལྔ་དང་ལྡན་པའི་འདུལ་བ་

[48A]༄༅། །འཛིན་པས་མདོ་སྡེའི་ཡོན་ཏན་ཤེས་པར་མི་ནུས་ཏེ། ལྔ་གང་ཞེ་ན། ཉེས་པའི་འདུལ་བ་དང། རྩོད་པའི་འདུལ་བ་དང། ཉི་ཚེ་བ་དང། ཐམས་ཅད་དང་ལྡན་པ་
དང། རེ་ཞིག་པ་དང། དུས་ཐམས་ཅད་པ་རྣམས་ལ་ངེས་པར་མ་གྱུར་པ་ཡིན་ནོ། །ཆོས་རྣམ་པ་ལྔ་དང་ལྡན་པའི་འདུལ་བ་འཛིན་པ་ནི་རྩོད་པ་ཞི་བར་བྱེད་མི་ནུས་པ་ཡིན་ཏེ། ལྔ་
གང་ཞེ་ན། མ་བསྐོས་པ་ལས་ཞི་བར་བྱེད་པ་དང། ཉེས་པ་མི་སྟོན་པ་དང། ཆད་པའི་ལས་མི་གཅོད་པ་དང། རྣམ་པར་དག་པ་ཉེས་པར་མི་སྟོན་པ་དང་འདིས་དགེ་འདུན་གྱིས་བསྒོ་བ་
བཞིན་མ་བྱས་པར་གྱུར་པ་སྟེ། སླར་དཀར་པའི་ཕྱོགས་སུ་བཟློག་པའང་རྣམ་པ་ལྔར་བརྗོད་པར་བྱའོ། །ཆོས་རྣམ་པ་ལྔ་དང་ལྡན་པའི་འདུལ་བ་འཛིན་པ་ནི། ཉེས་པ་སྟོན་པར་མི་
ནུས་ཏེ། ལྔ་གང་ཞེ་ན། ཉེས་པ་མི་ཤེས་པ་དང། ཉེས་པ་མེད་པར་མི་ཤེས་པ་དང། ལྕི་བ་མི་ཤེས་པ་དང། ཡང་བ་མི་ཤེས་པ་དང། འདིས་སོ་སོར་ཐར་པའི་མདོ་ཁ་ཏོན་མ་ལོབས་
པ་ཡིན་ཏེ། སླར་དཀར་པོའི་ཕྱོགས་སུ་བཟློག་པའང་རྣམ་པ་ལྔར་བརྗོད་པར་བྱའོ། །གཞན་ཡང་ཆོས་རྣམ་པ་ལྔ་དང་ལྡན་པའི་འདུལ་བ་འཛིན་པས། ཉེས་པ་སྟོན་པར་མི་ནུས་ཏེ། ལྔ་
གང་ཞེ་ན། བྱུང་བ་མི་ཤེས་པ་དང། བཅས་པ་མི་ཤེས་པ་དང་རྗེས་སུ་བཅས་པ་མི་ཤེས་པ་དང། སྤང་པ་མི་ཤེས་པ་དང། རྗེས་སུ་གནང་བ་མི་ཤེས་པ་སྟེ། སླར་དཀར་པོའི་ཕྱོགས་

[48B] །མདོར་ན་ལྡང་དང་ལས་དང་གཡོགས་པ་དང། །མ་བྱིན་པ་དང། མལ་སྟན་རྣམས། །སེམས་འཁྲུགས་ཕོ་མཚན་ཁུ་བ་དང། །གཎྜཱི་དང་ནི་
བསྐོས་པའོ། །ཉེས་པ་ལྡང་བ་རྣམ་པ་ལྔ་སྟེ། ལྔ་གང་ཞེ་ན་གསོལ་བས་ལྡང་བ་དང། གསོལ་བ་མི་དགོས་པར་ལྡང་བ་དང། བརྡས་ལྡང་བ་དང། དོན་དམ་པས་ལྡང་བ་དང། དགེ་སློང་
མ་དང་ཐུན་མོང་མ་ཡིན་པ་ལས་འདས་ཤིང་མཚན་གྱུར་པའོ། །རྒྱུ་ལྔས་ན། ཆོས་མ་ཡིན་པའི་ལས་དང། འདུལ་བ་མ་ཡིན་པའི་ལས་བྱས་པར་འགྱུར་ཏེ། ལྔ་གང་ཞེ་ན། མངོན་སུམ་
དུ་མ་གྱུར་པར་བྱེད་པ་དང། མ་གླེང་པ་དང། དྲན་པར་མ་བྱས་པ་དང། དངོས་པོ་མེད་པ་དང། ཡི་དམ་མ་བཅས་པའོ། །རྣམ་པ་ལྔས་ནི། ལས་བྱེད་པའི་དགེ་སློང་མདའ་འཕངས་པ་
བཞིན་དུ་ལུས་འགྱེལ་ཏེ། ཤི་མ་ཐག་ཏུ་ངན་སོང་ངན་འགྲོ་ལོག་པར་ལྟུང་བ་སེམས་ཅན་དམྱལ་བར་སྐྱེ་སྟེ། ལྔ་གང་ཞེ་ན། འདོད་པའི་ཕྱིར་འགྲོ། ཞེ་སྡང་དང། གཏི་མུག་དང་
འཇིགས་པའི་ཕྱིར་འགྲོ། ལས་བྱས་པ་དང་མ་བྱས་པ་མི་ཤེས་པའོ་།རྒྱུ་ལྔས་ན། དགེ་སློང་གིས་ཕ་རོལ་ནས་མ་བྱིན་པར་བླངས་ན་ཕས་ཕམ་པའི་ཉེས་པར་འགྱུར་ཏེ། ལྔ་གང་
ཞེ་ན། བདག་གི་བར་འདུ་ཤེས་མེད་པར་བླངས་པ་དང། སྐད་ཅིག་བརྙ་བའི་འདུ་ཤེས་མེད་པར་བླངས་པ་དང། ཡིད་གཅུགས་པའི་འདུ་ཤེས་མེད་པར་བླངས་པ་དང། ལེན་པ་ན་གཞན་

[49A]༄༅། །ཤེས་པར་བྱས་ནས་མ་བླངས་པ་དང། རྐུ་སེམས་ཉེ་བར་གནས་པ་ཡིན་ཏེ། སླར་དཀར་པོའི་ཕྱོགས་སུ་བཟློག་པའང་རྣམ་པ་ལྔར་བརྗོད་པར་བྱའོ། །མལ་
སྟན་མི་སྤྱད་པ་རྣམ་པ་ལྔར་ཤེས་པར་བྱ་སྟེ། ལྔ་གང་ཞེ་ན། དུད་པ་དང། རྡུལ་ཁྲོད་དང། ཆུ་དང། འདྲེན་པ་དང། དྲུད་པ་དང་ལྔའོ། །རྒྱུ་ལྔས་ན། སེམས་འཁྲུགས་པར་འགྱུར་ཏེ་
ལྔ་གང་ཞེ་ན། གཉེན་བཤེས་ཟད་པ་དང། ལོངས་སྤྱོད་ཟད་པ་དང། ཁམས་མི་མཉམ་པ་དང། མི་མ་ཡིན་པས་བརླམས་པ་དང། སྔོན་གྱི་ལས་རྣམ་པར་སྨིན་པའོ། །གཞན་ཡང་
རྒྱུ་ལྔས་ན། སེམས་འཁྲུགས་པར་འགྱུར་ཏེ། ལྔ་གང་ཞེ་ན། རླུང་བསྐྱོད་པ་དང། མཁྲིས་པ་དང། བད་ཀན་དང། འདུས་པ་དང། སྔོན་གྱི་ལས་རྣམ་པར་སྨིན་པའོ། །གཞན་
ཡང་རྒྱུ་ལྔས་ན། སེམས་འཁྲུགས་ཏེ། གང་ཞེ་ན། མི་མ་ཡིན་པས་བརྡེགས་པ་དང། མི་མ་ཡིན་པས་སེམས་དཀྲུགས་པ་དང། མི་མ་ཡིན་པས་མདངས་འཕྲོག་པ་དང། ཁམས་
མ་མཉམ་པ་དང། སྔོན་གྱི་ལས་རྣམ་པར་སྨིན་པའོ། །རྒྱུ་ལྔས་ན། འདོད་ཆགས་དང་མ་བྲལ་བའི་ཕོ་མཚན་ལས་སུ་རུང་བར་འགྱུར་ཏེ། བཤང་བ་འགགས་པར་གྱུར་པ་དང་
གཅི་བ་འགགས་པར་གྱུར་པ་དང། རླུང་འགགས་པར་གྱུར་པ་དང། སྲོག་ཆགས་ཨུ་ཙ་ཏིང་ཀས་ཟིན་པར་གྱུར་པ་དང། འདོད་པའི་འདོད་ཆགས་ཀྱིས་ཀུན་ཏུ་དཀྲིས་པར་གྱུར་པ་

[49B] །ཁུ་བ་རྣམ་པ་ལྔ་སྟེ། སྔོན་པོ་དང། སེར་པོ་དང། དམར་པོ་དང། བསྐ་བ་དང། སླ་བའོ། །གཎྜཱི་བརྡུང་བ་ལ་རྣམ་པ་ལྔ་སྟེ། དགེ་འདུན་ཐམས་ཅད་ཀྱི་གཎྜཱི་དང། ལས་ཀྱི་གཎྜཱི་དང་
ཤི་བའི་གཎྜཱི་དང། ཉེས་པའི་གཎྜཱི་དང། སྤོང་བའི་གཎྜཱི་དང་ལྔའོ། །དགེ་འདུན་ཐམས་ཅད་ཀྱི་གཎྜཱི་ནི། རྒུད་གསུམ་དང་དྲག་པོ་གསུམ་མོ། །ལས་ཀྱི་གཎྜཱི་ནི། རྒྱུད་གཉིས་དང། དྲག་
པོ་གཅིག་གོ་ཤི་བའི་གཎྜཱི་ནི། རྒྱུད་གཅིག་པའོ། །ཉེས་པའི་གཎྜཱི་ནི། ནམ་ཞི་བར་གྱུར་གྱི་བར་དུའོ། །སྤོང་བའི་གཎྜཱི་ནི་འཁར་གསིལ་ལོ། །ཆོས་རྣམ་པ་ལྔ་དང་ལྡན་པའི་དགེ་སློང་
གིས་དགེ་སློང་མ་ལ་ལུང་བསྒོ་བར་བྱ་སྟེ། ལྔ་གང་ཞེ་ན། ཚུལ་ཁྲིམས་དང་ལྡན་པར་གྱུར་པ་དང། མང་དུ་ཐོས་པ་དང། གནས་བརྟན་རྒྱལ་པོར་གྱུར་པ་དང། གྲོང་ཁྱེར་གྱི་སྐད་དང་
ལྡན་པར་གྱུར་པ་དང། དེས་དགེ་སློང་མ་ལ་ལུས་ཀྱིས་བསྐྱོད་པས་སུན་མ་ཕྱུང་བར་གྱུར་པའོ། །ཇི་ལྟར་ན། ཚུལ་ཁྲིམས་དང་ལྡན་པ་ཡིན་ཞེ་ན། ཕས་ཕམ་པ་བཞི་ལས་གང་ཡང་རུང་བ་
འདས་པར་མ་གྱུར་པའོ། །ཇི་ལྟར་ན། མང་དུ་ཐོས་པ་ཡིན་ཞེ་ན་དེས་སོ་སོར་ཐར་པའི་མདོ་བཤད་པའམ། ཁ་ཏོན་དུ་བྱས་པར་གྱུར་པའོ། །ཇི་ལྟར་ན། གནས་བརྟན་གྱི་རྒྱལ་པོ་ལྟ་བུར་
གྱུར་པ་ཡིན་ཞེ་ན། བསྙེན་པར་རྫོགས་ནས་ལོ་ཉི་ཤུ་ལོན་པར་གྱུར་པའམ། ཡང་ན་དེ་ལས་འདས་པའོ། །དེ་སྟེ་དགེ་སློང་མ་ལ་ལུས་ཀྱིས་བསྐྱོད་པས་སུན་ཕྱུང་བར་མ་གྱུར་ཏམ། ཡང་

[50A]༄༅། །ན་ཉེས་པ་དེ་འདིས་ཇི་ལྟར་ཆོས་བཞིན་དུ་བྱས་པར་གྱུར་པའོ། །སྒོ་གཉིས་པ་རྫོགས་སོ།། །།སྒོ་གསུམ་པའི་མདོ་བསྡུས་པ་སྟེ་རྩོད་པ་
མགུ་བར་བྱེད་པ་དང། །ནོར་རྙེད་གང་ཟག་དེ་བཞིན་ཏེ། །ཨུ་པ་ལི་འདུལ་འཆད་པ་དང། །རབ་འབྱུང་སྦྱིན་པ་དེ་བཞིན་ནོ། །མདོར་ན་འཁྲུག་པའི་རྩ་བ་བསྒོ་བ་དྲུག་ལས་དང་
བསྟན་པའང་དེ་བཞིན་ཏེ། །བསྟབ་པར་བྱ་བ་ཉམས་པ་དང། །བཟློག་པར་བྱ་བའང་དེ་བཞིན་ནོ། །དགེ་སློང་དག། འདི་ལ་འཁྲུག་པའི་རྩ་བ་ནི། དྲུག་སྟེ། དགེ་སློང་ཁྲོ་ཞིང་འཁོན་
པ་ཡང་ཡོད་དེ། དགེ་སློང་དག་དགེ་སློང་ཁྲོ་ཞིང་འཁོན་དུ་འཛིན་པར་གྱུར་པ་གང་ཡིན་པ་དེས་ནི། སྟོན་པ་ལ་བླ་མར་མི་བྱེད་བཀུར་སྟིར་མི་བྱེད། ཕུད་དུད་དུ་མི་བྱེད། མཆོད་
པར་མི་བྱེད་དེ། དེས་སྟོན་པ་ལ་བསྟི་སྟང་དུ་མ་བྱས། བླ་མར་མ་བྱས། བཀུར་སྟིར་མ་བྱས། ཕུ་དུད་དུ་མ་བྱས། མཆོད་པར་མ་བྱས་པས་ན། ཆོས་མི་མཐོང་ངོ། །ཆོས་མ་མཐོང་
བས་དགེ་འདུན་ལ་རིམ་གྲོ་མེད་པར་སྤྱོད་དོ། །དགེ་འདུན་ལ་རིམ་གྲོ་མེད་པར་སྤྱོད་པས་དགེ་སློང་ཉིད་ལ་བག་མེད་པར་སྤྱོད་དོ། །དགེ་སློང་ཉིད་ལ་བག་མེད་པར་སྤྱོད་པས་ཅི་ནས་དགེ་
འདུན་ལ་འཐབ་པ་དང། མཚང་འདྲུ་བ་དང། འཁོན་པ་དང། རྩོད་པ་དེ་ལྟ་བུ་སྐྱེད་པར་འགྱུར་ཏེ། འཐབ་པ་དང། མཚང་འདྲུ་བ་དང། འཁོན་པ་དང། རྩོད་པ་རྣམས་ནི། སྐྱེ་བོ་

[50B] སྐྱེ་བོ་མང་པོའི་དོན་མ་ཡིན་གྱི་སྐྱེ་བོ་མང་པོ་ལ་སྡུག་བསྔལ་བར་བྱེད་དོ། །ལྷ་དང་མི་རྣམས་ལ་ཡང་དོན་མ་ཡིན་པ་དང། མི་ཕན་པ་དང། སྡུག་བསྔལ་བར་
བྱེད་དོ། །དགེ་སློང་ཁྱེད་རྣམས་འདི་ལྟ་བུའི་རྩོད་པའི་རྩ་བ་ནང་ངམ་ཕྱི་རོལ་ན་ཡོད་པ་ལ་བདག་ཉིད་ཀྱིས་མ་སྤངས་པར་རྗེས་སུ་མཐོང་བ་དང། དེ་ལ་ཁྱེད་དང་ལྷན་ཅིག་ཏུ་མཐུན་ཞིང་ཤིན་
ཏུ་དགའ་བར་བྱོས་ལ། རབ་ཏུ་དད་པའི་བརྩོན་འགྲུས་དང། བརྩལ་བ་དང། སྤྲོ་བ་སྐྱེད་ཅིག་སྤྲོ་བ་བསྐྱེད་ནས་རྩོད་པའི་རྩ་བ་མ་བཏང་གི་བར་དུ་དྲན་པ་དང། ཤེས་པ་མི་གཏང་བར་
བརྩོན་པར་བྱོས་ཤིག་དེ་བཞིན་དུ་དགེ་སློང་ཁྱེད་རྣམས་ཀྱི་རྩོད་པའི་རྩ་བ་ནང་ངམ་ཕི་རོལ་ན་ཡོད་པ་མ་སྤངས་པར་མཐོང་ན་དེར་ཁྱེད་དང་ལྷན་ཅིག་ཏུ་མཐུན་ཞིང་ཤིན་ཏུ་དགའ་བར་བྱོས་
ལ༑ སེམས་ཀྱིས་ཤིན་ཏུ་བསྲུངས་པའི་དྲན་པས་རྩོད་པའི་རྩ་བ་དེའི་ཉེས་པ་ཟད་པར་མ་གྱུར་གྱི་བར་དུ་བརྩོན་པར་བྱོས་ཤིག་དང། ཁྱོད་ཀྱི་རྩོད་པའི་རྩ་བ་དེ་ཡང་དག་པར་བཅོམ་ནས་
ཕྱིས་ཀྱང་མི་འབྱུང་བར་འགྱུར་རོ། །འཁོན་དུ་འཛིན་པ་ཇི་ལྟ་བ་དེ་བཞིན་དུ་འཆབ་པ་དང། འཚིག་པ་དང། ཕྲག་དོག་དང། འཇུངས་པ་དང། གཡོ་དང། སྒྱུ་དང། ངོ་ཚ་མེད་པ་
དང། མི་འཛེམ་པ་དང། རང་གི་ལྟ་བ་སྙེམས་པར་གྱུར་པ་རྣམས་ཡིན་ཏེ། བབ་བབ་ཏུ་འཛིན་པ་སྤང་དཀའ་བའི་ཚིག་རྣམས་རྒྱས་པར་བརྗོད་པར་བྱའོ། །བསྒོ་བ་རྣམ་པ་དྲུག་སྟེ་

[51A]༄༅། །སངས་རྒྱས་ཀྱིས་བསྒོ་བ་དང། དགེ་འདུན་གྱིས་བསྒོ་བ་དང། སློབ་དཔོན་གྱིས་བསྒོ་བ་དང། མཁན་པོས་བསྒོ་བ་དང། རྒྱལ་པོས་བསྒོ་བ་དང། རྐུན་པོས་
བསྒོ་བའོ། །དགེ་བསྙེན་ཕས་བྱར་མི་རུང་བའི་ལས་དྲུག་སྟེ། སེམས་ཅན་འཚོང་པ་དང། མཚོན་ཆ་འཚོང་པ་དང། ཆང་འཚོང་པ་དང། དུག་འཚོང་པ་དང། རྒྱ་སྐྱེགས་ཀྱི་
ལས་དང། འབྲུ་མར་བྱེད་པའི་ལས་སོ། །ནག་པོར་བསྟན་པ་དྲུག་སྟེ་འདི་ལྟར་དགེ་སློང་དག་ལ་དགེ་སློང་ཞིག་འདི་སྐད་དུ། ཚེ་དང་ལྡན་པ། ཁོ་བོས་ནི། བཅོམ་ལྡན་འདས་
ལས་མངོན་སུམ་དུ་ཐོས། མངོན་སུམ་དུ་བླངས་ཏེ། འདི་ནི། ཆོས་སོ་།འདི་ནི། འདུལ་བའོ། །འདི་ནི། སྟོན་པས་བསྟན་པའོ། །ཞེས་ཟེར་ན་དགེ་སློང་དེས་སྨྲས་པ། དེ་ལ་སྤྲོ་
བར་ཡང་མི་བྱ། སྨད་པར་ཡང་མི་བྱ་སྟེ། སྤྲོ་བར་ཡང་མི་བྱ་སྨད་པར་ཡང་མི་བྱ་བར་ཚིག་དང། དོན་དང། འབྲུ་རྣམས་ཟུངས་ལ་མདོ་སྡེ་དང་གཏུགས་ཤིག། འདུལ་བ་ལ་ལྟོས་
ཤིག་དེ་སྟེ་མདོ་སྡེ་དང་གཏུགས། འདུལ་བ་ལ་བལྟས་ཀྱང་མདོ་སྡེ་དང་ཡང་མི་མཐུན། འདུལ་བ་ལས་ཀྱང་མི་འབྱུང། ཆོས་ཉིད་དང་ཡང་འགལ་ན། དགེ་སློང་དེ་ལ་འདི་སྐད་
དུ༑ ཇི་ལྟར་ཚེ་དང་ལྡན་པ། ཁྱོད་ཀྱི་ཆོས་འདི་ནི། བཅོམ་ལྡན་འདས་ཀྱིས་མ་གསུངས་སོ། །ཡང་ན་ཚེ་དང་ལྡན་པས་ཆོས་འདི་ལོག་པར་བཟུང་ངོ། །དེ་ལྟ་བས་ན། ཁོ་བོས་ཆོས་འདི་

[51B] འདུལ་བ་ལ་ཡང་བལྟས་ན། མདོ་སྡེ་དང་ཡང་མི་མཐུན། འདུལ་བ་ལས་ཀྱང་མི་འབྱུང། ཆོས་ཉིད་དང་ཡང་འགལ་བས་འདི་ནི། ཆོས་མ་ཡིན། འདི་ནི་
འདུལ་བ་མ་ཡིན། འདི་ནི། སྟོན་པས་བསྟན་པ་མ་ཡིན་པར་ཤེས་པར་བྱོས་ལ་འོར་ཅིག་ཅེས་སྒོས་ཤིག་གཞན་ཡང་དགེ་སློང་དག་ལ་དགེ་སློང་ཞིག་འདི་སྐད་དུ། ཚེ་དང་ལྡན་པ་དག་
གནས་འདི་ཞེས་བྱ་བ་ན་གནས་བརྟན་དུ་བཅས། སོ་སོར་ཐར་པར་བཅས་པའི་དགེ་སློང་གི་དགེ་འདུན་ཆེན་པོ་དག་གནས་ཏེ། ཚེ་དང་ལྡན་པ་ཁོ་བོས་ནི། དགེ་སློང་གི་དགེ་འདུན་དེ་
དག་ལས་མངོན་སུམ་དུ་ཐོས། མངོན་སུམ་དུ་བླངས་ཏེ། འདི་ནི། ཆོས་སོ། །འདི་ནི། འདུལ་བའོ། །འདི་ནི། སྟོན་པས་བསྟན་པའོ། །ཞེས་ཟེར་ན། དགེ་སློང་དེས་དེ་ལ་སྤྲོ་བ་དང། སྨད་
པར་མི་བྱ་བར་ཚིག་དང། དོན་དང། འབྲུ་རྣམས་ཟུངས་ལ་མདོ་སྡེ་དང་གཏུགས་ཤིག་འདུལ་བ་ལ་ལྟོས་ཤིག། དེ་སྟེ་མདོ་སྡེ་དང་གཏུགས་འདུལ་བ་ལ་བལྟས་ཀྱང་མདོ་སྡེ་དང་ཡང་མི་
མཐུན། འདུལ་བ་ལས་ཀྱང་མི་འབྱུང་ལ། ཆོས་ཉིད་དང་ཡང་འགལ་ན། དགེ་སློང་དེ་ལ་འདི་སྐད་དུ། ཚེ་དང་ལྡན་པ། ཁྱེད་ཀྱིས་གནས་བརྟན་དང་བཅས། སོ་སོར་ཐར་པ་དང་བཅས་
པའི་དགེ་སློང་གི་དགེ་འདུན་གྱིས་ཆོས་སུ་འདུ་ཤེས། འདུལ་བར་འདུ་ཤེས་ཏེ་ཆོས་མ་ཡིན། འདུལ་བ་མ་ཡིན་པ་སྨྲས་སོ། །ཡང་ཚེ་དང་ལྡན་པ་ཉིད་ཀྱིས་ཆོས་འདི་ལོག་པར་བཟུང་ངོ། །

[52A]༄༅། །དེ་ལྟ་བས་ན། ཆོས་འདི་དག་ནི། མདོ་སྡེ་དང་ཡང་གཏུགས་འདུལ་བར་ཡང་བལྟས་ན། མདོ་སྡེ་དང་ཡང་མི་མཐུན། འདུལ་བ་ལས་ཀྱང་མི་འབྱུང་ལ་
ཆོས་ཉིད་དང་ཡང་འགལ་བས་ན། འདི་ནི། ཆོས་མ་ཡིན། འདི་ནི་འདུལ་བ་མ་ཡིན། འདི་ནི། སྟོན་པས་བསྟན་པས་བསྟན་པ་མ་ཡིན་པར་ཤེས་པར་བྱོས་ལ་འོར་ཅིག་ཅེས་སྒོས་ཤིག་
གཞན་ཡང་དགེ་སློང་ཞིག་འདི་སྐད་དུ། དགེ་སློང་དག་གནས་འདི་ཞེས་བྱ་བ་ན་དགེ་སློང་མདོ་སྡེ་འཛིན་པ། འདུལ་བ་འཛིན་པ། མ་ལྟ་བུ་འཛིན་པ་མང་ཞིག་གནས་ཏེ། ཚེ་དང་
ལྡན་པ། དགེ་སློང་དེ་དག་ལས་བདག་གིས་མངོན་སུམ་དུ་ཐོས། མངོན་སུམ་དུ་བླངས་ཏེ། འདི་ནི། ཆོས་སོ། །འདི་ནི། འདུལ་བའོ། །འདི་ནི་སྟོན་པས་བསྟན་པའོ། །ཞེས་
ཟེར་བ་ནས། དགེ་སློང་དེ་ལ་འདི་སྐད་སྨྲོས་ཤིག་ཅེས་བྱ་བའི་བར་དུ་སྔ་མ་བཞིན་ཏེ། ཇི་ལྟར་ཚེ་དང་ལྡན་པ་དགེ་སློང་དེ་དག་གིས་ནི། ཆོས་སུ་འདུ་ཤེས། འདུལ་བར་འདུ་ཤེས་ཏེ་
ཆོས་མ་ཡིན་པ་དང། འདུལ་བ་མ་ཡིན་པར་སྨྲས་སོ། །ཡང་ན་ཚེ་དང་ལྡན་པ་ཉིད་ཀྱིས་ཆོས་འདི་དག་ལོག་པར་བཟུང་ངོ། །འདི་ལྟར་ཆོས་འདི་མདོ་སྡེ་དང་གཏུགས། འདུལ་བ་
ལ་བལྟས་ན། མདོ་སྡེ་དང་ཡང་མི་མཐུན། འདུལ་བ་ལས་ཀྱང་མི་འབྱུང། ཆོས་ཉིད་དང་ཡང་འགལ་ཏེ། འདི་ཆོས་མ་ཡིན། འདུལ་བ་མ་ཡིན། སྟོན་པས་བསྟན་པ་མ་ཡིན་

[52B] གཞན་ཡང་དགེ་སློང་ཞིག་དགེ་སློང་དག་ལ་འདི་སྐད་དུ། ཚེ་དང་ལྡན་པ། གནས་འདི་ཞེས་བྱ་བ་ན་དགེ་སློང་གི་གནས་བརྟན་གྱི་ནང་ན་
གནས་བརྟན་གང་ཡང་རུང་བ་དང། གཙོ་བོའི་ནང་ན་གཙོ་བོ་གང་ཡང་རུང་བའི་དགེ་སློང་དག་གནས་ཏེ། ཚེ་དང་ལྡན་པ། དགེ་སློང་དེ་དག་ལས་བདག་གིས་མངོན་སུམ་དུ་ཐོས། མངོན་
སུམ་དུ་བཟུང་བས་ན། འདི་ནི། ཆོས་སོ། །འདི་ནི། འདུལ་བའོ། །འདི་ནི། སྟོན་པས་བསྟན་པའོ། །ཞེས་བྱ་བ་ནས་དགེ་སློང་དེ་ལ་འདི་སྐད་སྨྲོས་ཤིག་ཅེས་བྱ་བའི་བར་དུ་སྔ་མ་བཞིན་
ཏེ། ཇི་ལྟར་ཚེ་དང་ལྡན་པ་གནས་བརྟན་གྱི་ནང་ན་གནས་བརྟན་གང་ཡང་རུང་བ་དང། གཙོ་བའི་ནང་ན་གཙོ་བོ་གང་ཡང་རུང་བའི་དགེ་སློང་གིས་འདི་ལ་ཆོས་སུ་འདུ་ཤེས། འདི་ལ་འདུལ་
བར་འདུ་ཤེས་ཏེ་ཆོས་མ་ཡིན། འདུལ་བ་མ་ཡིན་པར་སྨྲས་སོ། །ཡང་ན་ཚེ་དང་ལྡན་པ་ཉིད་ཀྱིས་ཆོས་འདི་ལོག་པར་བཟུང་ངོ། །ཞེས་བྱ་བ་ནས་ཤེས་པར་བྱོས་ལ་འོར་ཅིག་ཅེས་བྱ་བའི་
བར་དུ་སྔ་མ་བཞིན་ནོ། །གཞན་ཡང་དགེ་སློང་ཞིག་གིས་དགེ་སློང་ཞིག་ལ་འདི་སྐད་སྨྲས་ཏེ། ཚེ་དང་ལྡན་པ། གནས་འདི་ཞེས་བྱ་བ་ན་དགེ་བསྙེན་དད་པ་ཡིད་ཆེས་པ་ཞིག་ཡོད་དེ། ཚེ་
དང་ལྡན་པ་ཁོ་བོས་ནི། དགེ་བསྙེན་དེ་ལས་མངོན་སུམ་དུ་ཐོས་མངོན་སུམ་དུ་བླངས་ན། འདི་ནི། ཆོས་སོ། །འདི་ནི། འདུལ་བའོ། །འདི་ནི། སྟོན་པས་བསྟན་པའོ། །ཞེས་བྱ་བ་ནས་དགེ་

[53A]༄༅། །སློང་དེ་ལ་འདི་སྐད་སྨྲོས་ཤིག་ཅེས་བྱ་བའི་བར་དུ་སྔ་མ་བཞིན་ནོ། །ཇི་ལྟར་ཚེ་དང་ལྡན་པ་ཁྱོད་དགེ་བསྙེན་གྱིས་ཆོས་སུ་འདུ་ཤེས། འདུལ་བར་འདུ་
ཤེས་ནས་ཆོས་མ་ཡིན་པ་དང། འདུལ་བ་མ་ཡིན་པར་སྨྲས་སོ། །ཡང་ན་ནི་ཚེ་དང་ལྡན་པ་ཉིད་ཀྱིས་ཆོས་འདི་དག་ལོག་པར་བཟུང་ངོ་།ཞེས་བྱ་བ་ནས་ཤེས་པར་བྱོས་ལ་འོར་ཅིག་
ཅེས་བྱ་བའི་བར་དུ་སྔ་མ་བཞིན་ནོ། །གཞན་ཡང་དགེ་སློང་དག་ལ་དགེ་སློང་ཞིག་གིས་འདི་སྐད་སྨྲས་ཏེ། ཚེ་དང་ལྡན་པ། ཁོ་བོས་ནི། ལྷ་རྣམས་ལས་མངོན་སུམ་དུ་ཐོས་ཏེ་
འདི་ནི། ཆོས་སོ། །འདི་ནི། འདུལ་བའོ། །འདི་ནི། སྟོན་པས་བསྟན་པའོ། །ཞེས་བྱ་བ་ནས་དགེ་སློང་དེ་ལ་འདི་སྐད་སྨྲོས་ཤིག་ཅེས་བྱ་བའི་བར་དུ་སྔ་མ་བཞིན་ཏེ། ཇི་ལྟར་ཚེ་དང་
ལྡན་པ་ཁྱོད་ལྷ་རྣམས་ཀྱིས་ཆོས་སུ་འདུ་ཤེས། འདུལ་བར་འདུ་ཤེས་ནས་ཆོས་མ་ཡིན་པ་དང། འདུལ་བ་མ་ཡིན་པར་སྨྲས་སོ། །ཡང་ན་ཚེ་དང་ལྡན་པ་ཉིད་ཀྱིས་ཆོས་འདི་དག་ལོག་
པར་བཟུང་ངོ། །ཞེས་བྱ་བ་ནས་ཤེས་པར་བྱོས་ལ་འོར་ཅིག་ཅེས་བྱ་བའི་བར་དུ་སྔ་མ་བཞིན་ནོ། །བསྟན་པ་ཆེན་པོ་དྲུག་ཅེས་བྱ་བ་ནི། འདི་ལྟར་དགེ་སློང་དག་ལ་དགེ་སློང་ཞིག་
འདི་སྐད་དུ། ཚེ་དང་ལྡན་པ། བདག་གིས་བཅོམ་ལྡན་འདས་ལས་མངོན་སུམ་དུ་ཐོས། མངོན་སུམ་དུ་བླངས་ཏེ་འདི་ནི། ཆོས་སོ། །འདི་ནི་འདུལ་བའོ། །འདི་ནི། སྟོན་པས་བསྟན་

[53B] ༑ཞེས་ཟེར་ན། དགེ་སློང་དེས་སྨྲས་པ། དེ་ལ་སྤྲོ་བར་ཡང་མི་བྱ། སྨྲད་[*SMAD]པར་མི་བྱ་སྟེ། སྤྲོ་བར་མི་བྱ། སྨད་པར་མི་བྱ་བར་ཚིག་དང། དོན་དང། འབྲུ་རྣམས་བཟུང་སྟེ་མདོ་སྡེ་དང་གཏུགས་
པར་བྱའོ། །འདུལ་བ་ལ་བལྟ་བར་བྱའོ། །དེ་སྟེ་མདོ་སྡེ་དང་གཏུགས། འདུལ་བ་ལ་བལྟས་ཀྱང་མདོ་སྡེ་དང་མཐུན། འདུལ་བ་ལས་ཀྱང་འབྱུང། ཆོས་ཉིད་དང་ཡང་མི་འགལ་ན། དགེ་
སློང་དེ་ལ་འདི་སྐད་སྨྲོས་ཤིག་ཇི་ལྟར་ཚེ་དང་ལྡན་པ། ཆོས་འདི་དག་ནི། བཅོམ་ལྡན་འདས་ཀྱིས་གསུངས་ཏེ། ཚེ་དང་ལྡན་པས་ཀྱང་ཆོས་དེ་དག་ལེགས་པར་བཟུང་ངོ། །དེ་ལྟ་བས་ན་
ཆོས་འདི་དག་མདོ་སྡེ་དང་གཏུགས། འདུལ་བ་ལ་བལྟས་ན། མདོ་སྡེ་དང་མཐུན། འདུལ་བ་ལས་ཀྱང་འབྱུང་ལ་ཆོས་ཉིད་དང་ཡང་མི་འགལ་བས་ན། འདི་ནི། ཆོས་སོ། །འདི་ནི། འདུལ་
བའོ༑ ༑འདི་ནི། སྟོན་པས་བསྟན་པ་ཡིན་པར་ཤེས་པར་བྱོས་ལ་གཟུང་བར་བྱའོ། །ལུང་བསྒོ་བ་ཆེན་པོ་འདི་དྲུག་རྒྱས་པར་དཀར་པོའི་ཕྱོགས་སུ་ཡང་དེ་བཞིན་དུ་བརྗོད་པར་བྱའོ། །
བསྟབས་པ་རྣམ་པ་དྲུག་སྟེ། དགེ་སློང་ལ་བསྟབས་པ་དང། དགེ་སློང་མ་ལ་བསྟབས་པ་དང། གཉིས་ཀ་ལ་བསྟབས་པ་དང། སོ་སོར་བསྟབས་པ་དང། གང་ཟག་ལ་བསྟབས་པ་དང་
སེམས་བསྐྱེད་པས་བསྟབས་པའོ། །གཞན་ཡང་བསྟབས་པ་དྲུག་སྟེ། དད་པས་བསྟབས་པ་དང། ཡོངས་སུ་དག་པས་བསྟབས་པ་དང། ཟང་ཟིང་གིས་བསྟབས་པ་དང། ཡོ་བྱད་བསྟབས་

[54A]༄༅། །པ་དང། སྨན་བསྟབས་པ་དང། དུས་སུ་བསྟབས་པའོ། །ཉམས་པ་དྲུག་སྟེ། བདག་ཉམས་པ་དང། གཞན་ཉམས་པ་དང། ཚུལ་ཁྲིམས་ཉམས་པ་དང་
ལྟ་བ་ཉམས་པ་དང། སྤྱོད་པ་ཉམས་པ་དང། འཚོ་བ་ཉམས་པའོ་།ཕུན་སུམ་ཚོགས་པ་དྲུག་སྟེ། བདག་ཕུན་སུམ་ཚོགས་པ་དང། གཞན་ཕུན་སུམ་ཚོགས་པ་དང། ཚུལ་ཁྲིམས་
ཕུན་སུམ་ཚོགས་པ་དང། ལྟ་བ་ཕུན་སུམ་ཚོགས་པ་དང། སྤྱོད་པ་ཕུན་སུམ་ཚོགས་པ་དང། འཚོ་བ་ཕུན་སུམ་ཚོགས་པའོ།། །།འདུལ་བ་གཞུང་དམ་པ། བམ་
པོ་ཉེར་བདུན་པ། མདོར་ན། མགུ་བར་བྱེད་དང་རྐུ་བ་དང། །མངོན་སུམ་གྱུར་པ་དེ་བཞིན་ཏེ། །ཉམས་པར་གྱུར་དང་མ་གྱུར་པ། །ལས་རྣམས་དྲུག་དང་བསྟན་པའོ། །མགུ་བར་
བྱེད་ཅེས་བྱ་བ་ནི། སྟོན་པ་དང། ཚངས་པ་མཚུངས་པར་སྤྱོད་པ་མཁས་པ་རྣམས་ལ་བདག་གི་ལུས་བྱམས་པ་དང་ལྡན་པ་ཉེ་བར་གནས་པར་གྱུར་ཅིག། ཅེས་བྱ་བའི་ཆོས་འདི་ནི་
མགུ་བར་བྱེད་པ་སྟེ། དགའ་བར་བྱེད་པ། བླ་མར་བྱེད་པ། ཡིད་དུ་འོང་བ། དགའ་བར་བྱ་བ་དང། བླ་མར་བྱ་བ་དང། བཀུར་སྟིར་བྱ་བ་དང། བསྒོམ་པར་བྱ་བ་དང། གཟུང་
བར་བྱ་བ་དང། མཐུན་པར་བྱ་བ་དང། མི་འཁོན་པར་བྱ་བ་དང་མི་རྩོད་པར་བྱ་བ་དང། དངོས་པོ་གཅིག་ཏུ་འགྱུར་པའི་ཕྱིར་ངག་གི་ལས་བྱམས་པ་དང། ཡིད་ཀྱི་ལས་

[54B] གང་ཆོས་བཞིན་དུ་ཆོས་ཀྱི་རྙེད་པ་དེ་ཆུང་ངུ་ན། ལྷུང་བཟེད་ཀྱི་ནང་དུ་འོངས་པའམ། ལྷུང་བཟེད་ཀྱི་འཁོར་དུ་གཏོགས་པ་དེ་ལྟ་བུའི་རྙེད་པ་ནི། ཚངས་པ་མཚུངས་
པར་སྤྱོད་པ་མཁས་པ་རྣམས་དང་ཐུན་མོང་པར་སྤྱད་པར་བྱའོ་།ཞེས་བྱ་བའི་ཆོས་འདི་ནི། མགུ་བར་བྱེད་པའོ། །དངོས་པོ་གཅིག་ཏུ་འགྱུར་བའི་ཕྱིར་འཇུག་གོ། ཞེས་བྱ་བའི་བར་དུ་སྔ་
མ་བཞིན་ཏེ། གང་ཚུལ་ཁྲིམས་འདི་དག་མ་རལ་བ། མ་ཞིག་པ། མ་འདྲེས་པ། རྙོག་པ་ཅན་དུ་མ་གྱུར་པ། མ་ཉམས་པ། སྐྱོན་མེད་པ་ལེགས་པར་རྫོགས་པ། ལེགས་པར་
མནོས་པ། མཁས་པ་རྣམས་ཀྱིས་བསྟོད་པ་དེ་ལྟ་བུའི་ཚུལ་ཁྲིམས་ལ་ཚངས་པ་མཚུངས་པར་སྤྱོད་པ་མཁས་པ་རྣམས་དང་ལྷན་ཅིག་ཏུ་ཚུལ་ཁྲིམས་ཐུན་མོང་དུ་གྱུར་ཅིག་ཅེས་བྱ་བའི་
ཆོས་འདི་ནི། མགུ་བར་བྱེད་པའོ། །གཅིག་ཏུ་འགྱུར་བའི་ཕྱིར་འཇུག་པ་ཞེས་བྱ་བའི་བར་དུ་སྔ་མ་བཞིན་ཏེ། འཕགས་པ་རྣམས་སྡུག་བསྔལ་ཡང་དག་པར་ཟད་པར་བྱ་བ་དང་
སྡུག་བསྔལ་གྱི་མཐར་ཕྱིན་པར་བྱ་བའི་ཕྱིར་འབྱུང་བར་བྱེད་པ་དང། ངེས་པར་འབྱེད་པའི་ལྟ་བ་གང་ཡིན་པ་དེ་ལ་ཚངས་པ་མཚུངས་པར་སྤྱོད་པ་མཁས་པ་རྣམས་དང་ལྷན་ཅིག་
ཏུ་ལྟ་བ་ལ་ཐུན་མོང་བར་གྱུར་ཅིག། ཅེས་བྱ་བའི་ཆོས་འདི་ནི་མགུ་བར་བྱེད་པ་སྟེ། གཅིག་ཏུ་འགྱུར་བའི་ཕྱིར་འཇུག་པ་ཞེས་བྱ་བའི་བར་དུ་སྔ་མ་བཞིན་ནོ། །རྐུ་བ་དྲུག་ལ། འཇབ་

[55A]༄༅། །བུས་རྐུ་བ་དང། སྒྱུས་རྐུ་བ་དང། མཐུས་རྐུ་བ་དང་ཕྱིར་སྦྱིན་ནོ། །ཞེས་ནས་རྐུ་བ་དང། བརྣོགས་ཏེ་རྐུ་བ་དང་གཞན་ལ་བསྔོས་ནས་རྐུ་བའོ། །གནས་
དྲུག་མངོན་སུམ་དུ་གྱུར་པ་ལ་བསྙེན་པར་རྫོགས་པར་བྱ་སྟེ། སྟོན་པ་མངོན་སུམ་དུ་གྱུར་པ་དང། ཆོས་མངོན་སུམ་དུ་གྱུར་པ་དང། དགེ་འདུན་མངོན་སུམ་དུ་གྱུར་པ་དང། ཡོངས་སུ་
དག་པ་མངོན་སུམ་དུ་གྱུར་པ་དང། སློབ་དཔོན་མངོན་སུམ་དུ་གྱུར་པ་དང། མཁན་པོ་མངོན་སུམ་དུ་གྱུར་པའོ། །ཆོས་དྲུག་ནི། སྟོན་པས་བསྟན་པ་ཉམས་པར་བྱེད་པའི་རྒྱུར་གྱུར་
ཏེ༑ ལས་ལ་དགའ་བར་གྱུར་པ་དང། སྨྲ་བ་ལ་དགའ་བར་གྱུར་པ་དང། ཉལ་བ་ལ་དགའ་བ་དང། འདུ་འཛིའི་གཏམ་ལ་དགའ་བ་དང་རྙེད་པ་དང། བཀུར་སྟི་དང། གྲགས་པ་
མི་སྤོང་བ་ལ་དགའ་ཞིང། མི་སྤོང་བ་ལ་མོས་པས་སྤང་བ་ལ་མི་དགའ་ཞིང་རྣལ་འབྱོར་དུ་མི་འཇུག་བ་དང། སྒོམ་པ་ལ་མི་དགའ་ཞིང་སྒོམ་པ་ལ་མི་མོས་པར་གྱུར་བས་སྒོམ་པ་ལ་
མི་དགའ་ཞིང་རྣལ་འབྱོར་དུ་མི་འཇུག་པའོ། །ཆོས་དྲུག་ནི། སྟོན་པས་བསྟན་པ་མི་ཉམས་པའི་རྒྱུར་འགྱུར་ཏེ། ལས་ལ་མི་དགའ་བར་གྱུར་པ་དང། སྨྲ་བ་ལ་མི་དགའ་བ་
དང། ཉལ་བ་ལ་མི་དགའ་བ་དང། འདུ་འཛིའི་གཏམ་ལ་མི་དགའ་བ་དང། རྙེད་པ་དང་བཀུར་སྟི་ལ་མི་དགའ་ཞིང་སྤོང་བ་ལ་མོས་པར་གྱུར་པས་སྤོང་བ་ལ་དགའ་ཞིང་རྣལ་

[55B] སྒོམ་པ་ལ་དགའ་ཞིང་སྒོམ་པ་ལ་མོས་པར་གྱུར་པས་སྒོམ་པ་ལ་དགའ་ཞིང་སྒོམ་པ་ལ་མོས་ཏེ་རྣལ་འབྱོར་དུ་འཇུག་པའོ། །ཆོས་དེ་དྲུག་ནི། སྟོན་པས་བསྟན་
པའི་རྒྱུར་འགྱུར་ཏེ། དགེ་སློང་ཁྱེད་ཅག་གིས་ཤེས་པར་བྱོས་ཤིག་ཆོས་འདི་དག་ནི་ཀུན་ཏུ་འདོད་ཆགས་པའི་རྒྱུར་འགྱུར། ཀུན་ཏུ་ཞེ་སྡང་བ་དང། ཀུན་ཏུ་གཏི་མུག་པ་དང། ཀུན་ཏུ་
སྦྱོར་བ་དང། ཀུན་ཏུ་ཉོན་མོངས་པ་དང། རབ་ཏུ་སྤྲོས་པ་རྣམས་ཀྱི་རྒྱུར་འགྱུར་བ་འདི་ནི། ཆོས་མ་ཡིན། འདི་ནི། འདུལ་བ་མ་ཡིན་འདི་ནི། སྟོན་པས་བསྟན་པ་མ་ཡིན་གྱི། ཁྱེད་ཀྱིས་
རྟོགས་པར་གྱིས་ཤིག་ཆོས་དེ་དྲུག་ནི། སྟོན་པས་བསྟན་པའི་རྒྱུར་འགྱུར་ཏེ། དགེ་སློང་དག་ཁྱེད་ཀྱིས་འདི་དག་ཤེས་པར་གྱིས་ཤིག་།ཆོས་འདི་དག་ནི། ཀུན་ཏུ་འདོད་ཆགས་
པའི་རྒྱུར་མི་འགྱུར། ཀུན་ཏུ་ཞེ་མི་སྡང་བ་དང། ཀུན་ཏུ་གཏི་མི་མུག་པ་དང། རྣམ་པར་བྱང་བ་དང། མ་སྤྲོས་པ་རྣམས་ཀྱི་རྒྱུར་འགྱུར་བ་འདི་ནི། ཆོས་སོ། །འདི་ནི། འདུལ་བའོ། །
འདི་ནི། སྟོན་པས་བསྟན་པ་སྟེ། ཁྱེད་ཀྱིས་རྟོགས་པར་གྱིས་ཤིག་།གཞན་ཡང་ཆོས་དྲུག་ནི། སྟོན་པས་བསྟན་པའི་རྒྱུར་འགྱུར་ཏེ། དགེ་སློང་དག་ཁྱེད་ཀྱིས་འདི་དག་ཤེས་པར་གྱིས་
ཤིག་ཆོས་འདི་དག་ནི། ཆོག་མི་ཤེས་པའི་རྒྱུར་འགྱུར། མགུ་མི་མྱོང་བ་དང། དགང་དཀའ་བ་དང། གསོ་དཀའ་བ་དང། འདོད་པ་མང་བ་རྣམས་ཀྱི་རྒྱུར་འགྱུར་བ་འདི་ནི། ཆོས་

[56A]༄༅། །མ་ཡིན་འདི་ནི། འདུལ་བ་མ་ཡིན། འདི་ནི། སྟོན་པས་བསྟན་པ་མ་ཡིན་གྱི། ཁྱེད་ཀྱིས་རྟོགས་པར་གྱིས་ཤིག་ཆོས་དེ་དྲུག་ནི་སྟོན་པས་བསྟན་
པའི་རྒྱུར་འགྱུར་ཏེ། དགེ་སློང་དག་ཁྱེད་ཀྱིས་འདི་དག་ཤེས་པར་གྱིས་ཤིག་ཆོས་འདི་དག་ནི། ཆོག་ཤེས་པའི་རྒྱུར་འགྱུར། མགུ་སླ་བ་དང། གསོ་སླ་བ་དང། དགང་སླ་བ་དང་
འདོད་པ་མི་མང་བའི་རྒྱུར་འགྱུར་ཏེ། འདི་ནི། ཆོས་སོ། །འདི་ནི་འདུལ་བའོ། །འདི་ནི། སྟོན་པས་བསྟན་པ་སྟེ། ཁྱེད་ཀྱིས་གཏན་ལ་བབ་པར་ཤེས་པར་གྱིས་ཤིག་མདོར་ན་
ནོར་དང་སྟོབས་དང་ཞི་གནས་དང། །ཉམས་པ་དག་དང་གོས་རྣམས་དང། །ཡོན་ཏན་འགྲོ་བར་མི་བྱེད་དང། །ཆོས་མིན་དགེ་འདུན་སྤྱོད་པའོ། །ནོར་བདུན་ཏེ། དད་པའི་ནོར་དང་
ཚུལ་ཁྲིམས་ཀྱི་ནོར་དང། ཁྲེལ་ཡོད་པའི་ནོར་དང། འཛེམ་པའི་ནོར་དང། ཐོས་པའི་ནོར་དང། གཏོང་བའི་ནོར་དང། ཤེས་རབ་ཀྱི་ནོར་བདུན་ནོ། །སྟོབས་བདུན་ཏེ། དད་པའི་སྟོབས་
དང། བརྩོན་འགྲུས་ཀྱི་སྟོབས་དང། དྲན་པའི་སྟོབས་དང། ཏིང་ངེ་འཛིན་གྱི་སྟོབས་དང། ཤེས་རབ་ཀྱི་སྟོབས་དང། ཁྲེལ་ཡོད་པའི་སྟོབས་དང། འཛེམ་པའི་སྟོབས་སོ། །རྩོད་
པ་ཞི་བར་བྱེད་པ་བདུན་ཏེ། མངོན་སུམ་དུ་འདུལ་བ་དང། དྲན་པས་འདུལ་བ་དང། མ་རྨོངས་པས་འདུལ་བ་དང། ཚུལ་ཤིང་གང་མང་བ་དང། དེའི་དངོས་པོ་ཉིད་ཚོལ་བ་དང་

[56B] རྩྭ་གདིང་བ་ལྟ་བུ་རྣམས་སོ་།ཉམས་པའི་ཆོས་བདུན་ཏེ། སངས་རྒྱས་ལ་རིམ་གྲོ་མེད་པར་སྤྱོད་པ་དང། ཆོས་དང། དགེ་འདུན་དང། བསླབ་པ་དང། བག་ཡོད་པ་
དང། གདིང་བ་དང། ཏིང་ངེ་འཛིན་རྣམས་ལ་རིམ་གྲོ་མེད་པར་སྤྱོད་པའོ། །ཉམས་པ་མེད་པའི་ཆོས་བདུན་ཏེ། སངས་རྒྱས་ལ་རིམ་གྲོ་དང་བཅས་པར་སྤྱོད་པ་དང། ཆོས་དང། དགེ་འདུན་
དང། བསླབ་པ་དང། བག་ཡོད་པ་དང། གདིང་བ་དང། ཏིང་ངེ་འཛིན་རྣམས་ལ་རིམ་གྲོ་དང་བཅས་པར་སྤྱོད་པའོ། །གོས་སུ་རུང་བ་བདུན་ཏེ། བལ་དང། སྡུམ་བུ་ཤ་ན་ཀ་དང། རས་
བལ་དང། ཟར་མ་དང། རྩྭ་དུ་གུ་ལ་ཀ་དང། རྩྭ་ཀོ་ཊ་བ་ཀ་དང། སྲིན་བལ་རྣམས་སོ། །གོས་སུ་མི་རུང་བ་བདུན་ཏེ། རྔ་མོའི་བལ་དང། བ་གླང་གི་བལ་དང། རེའུ་བལ་དང། རི་
དྭགས་ཀྱི་བལ་དང། འབྲིའུ་བལ་དང། འདྲེས་པ་དང། ཐགས་སུ་མ་བཏགས་པ་རྣམས་སོ། །འདུལ་བ་འཛིན་པའི་གང་ཟག་ལ་ཡོན་ཏན་བདུན་ཡོད་དེ། རྒྱལ་བའི་ནང་གི་མཛོད་སྲུང་
བ་ཡིན། རང་གི་ཚུལ་ཁྲིམས་ཀྱི་ཕུང་པོ་ཤིན་ཏུ་བསྲུངས་ཤིང་ཤིན་ཏུ་སྦས་པ་ཡིན། ལུང་ནོད་ཅིང་སྟོན་པའི་རག་གཞན་ལ་མ་ལུས་པ་ཡིན། འཁོར་བཞི་འདུ་བར་གྱུར་བ་ཡིན། ཐེ་
ཚོམ་སྐྱེས་པའི་གང་ཟག་རྣམས་ཀྱི་སྐྱབས་སུ་གྱུར་པ་ཡིན། དགེ་འདུན་གྱི་ནང་ན་འཇིགས་པ་མེད་པར་སྤྱོད་པ་དང། སེམས་ལ་སྣང་བ་མང་དུ་སྤྱོད་པ་ཡིན་ནོ། །དགེ་སློང་འགྲོ་བར་མི་

[57A]༄༅། །བྱ་བའི་སྤྱོད་ཡུལ་བདུན་ཏེ། ཤན་པའི་ཁྱིམ་དང། རྒྱན་པོ་འགྱེད་པའི་ཁྱིམ་དང། སྨད་འཚོང་མའི་ཁྱིམ་དང། ཆང་འཚོང་བའི་ཁྱིམ་དང། རོལ་མོ་མཁན་
གྱི་ཁྱིམ་དང། རྒྱལ་པོའི་ཕོ་བྲང་དང། རིགས་ངན་གྱི་ཁྱིམ་མོ། །དམ་པའི་ཆོས་མ་ཡིན་པ་བདུན་ཏེ། ཆོས་མ་ཡིན་པར་མི་ཤེས་པར་གྱུར་པ་དང། དོན་མི་ཤེས་པ་དང། དུས་མི་ཤེས་པ་
དང། ཚོད་མི་ཤེས་པ་དང། བདག་ཉིད་མི་ཤེས་པ་དང། འཁོར་མི་ཤེས་པ་དང། གང་ཟག་ཕ་རོལ་དང་ཚུ་རོལ་མི་ཤེས་པར་གྱུར་པའོ་།དགེ་འདུན་གྱི་ནང་ན་སྤྱོད་པའི་དག་སློང་ཆོས་
བདུན་དང་ལྡན་པ་ནི། དགེ་འདུན་གྱི་ནང་དུ་སྤྱད་པར་མི་བྱ་སྟེ་སྤྲོ་ཐུང་ཞིང་མི་སྲུན་པར་གྱུར་པ་དང། མང་དུ་སྨྲ་བར་གྱུར་པ་དང། ཚིག་ཟློས་ཤིང་སྨྲ་བར་གྱུར་པ་དང། མ་གཙིགས་
པར་སྨྲ་བར་གྱུར་པ་དང། ཚུ་རོལ་མི་ཤེས་པར་གྱུར་པ་ཡིན་ནོ་།དམ་པའི་ཆོས་བདུན་ཏེ། ཆོས་ཤེས་པར་གྱུར་པ་དང། དོན་ཤེས་པར་གྱུར་པ་དང། དུས་ཤེས་པར་གྱུར་པ་དང་
ཚོད་ཤེས་པར་གྱུར་པ་དང། བདག་ཉིད་ཤེས་པར་གྱུར་པ་དང་འཁོར་ཤེས་པར་གྱུར་པ་དང། གང་ཟག་མི་མཛའ་བ་མང་བར་གྱུར་པ་དང། རྩོད་པའི་ཐོག་མ་དང་བར་མ་དང་ཐ་
མ་ལ་མི་མཁས་པར་གྱུར་པ་དང། འདྲ་བ་དང་མི་འདྲ་བ་མི་ཤེས་པའོ། །བདུན་པ་རྫོགས་སོ།། །།མདོར་ན། རྙེད་པ་གཏན་པ་དབྱུང་བ་དང། །ལྷམ་བྱ་བ་ཡང་དེ་བཞིན་

[57B] ༑འཇིག་རྟེན་གྱི་ནི་ཆོས་བརྒྱད་དང། །དབྱེན་དང་རྩ་བ་མེད་དེ་བཞིན། །རྙེད་པ་བརྒྱད་ཀྱི་མདོ་བར་མ་སྟེ། མཚམས་དང་བྱ་བ་གནས་དང་ནི། །དབྱར་དང་དགེ་འདུན་ལྔ་པོ་དང། །གང་ཟག་
མངོན་སུམ་གྱུར་པ་དང། །སོ་སོའི་ཡུལ་གྱི་བརྒྱད་པའོ། །མཚམས་ཀྱི་ནང་དུ་ཕུལ་བའི་རྙེད་པ་དང། བྱ་བའི་ཚེ་ཕུལ་བའི་རྙེད་པ་དང། གནས་པའི་ཚེ་ཕུལ་བའི་རྙེད་པ་དང། དབྱར་གྱི་རྙེད་
པ་དང། དགེ་འདུན་གྱི་བཅས་པའི་རྙེད་པ་དང། གང་ཟག་གི་བཅས་པའི་རྙེད་པ་དང། མངོན་སུམ་དུ་གྱུར་པའི་རྙེད་པ་དང། སོ་སོར་བསྔོས་པའི་རྙེད་པ་དང་བརྒྱད་ཡིན་ནོ། །མ་ལྟ་བུའི་
གནས་ལས་གཏན་པ་དབྱུང་བའི་རྒྱུར་འགྱུར་བ་བརྒྱད་དེ། སོང་བ་དང། འཛིན་པ་དང། སླར་མི་འོང་སྙམ་པ་དང། ཆུད་གསན་པ་དང། ཐོས་པ་དང། མཚམས་ལས་འདས་པ་དང། རེ་ཐག་
ཆད་པ་དང། གསོལ་བའི་ལས་དང་བརྒྱད་ཡིན་ནོ། །དགེ་སློང་གིས་བཅང་བར་མི་བྱ་བའི་ལྷམ་བརྒྱད་དེ། རྩྭ་ཀུ་ཤ་ལས་བྱས་པའི་ལྷམ་དང། མུན་ཛ་ལས་བྱས་པའི་ལྷམ་དང། བལ་བ་
ཛ་ལས་བྱས་པའི་ལྷམ་དང། འབྲ་ཀོ་ལས་བྱས་པའི་ལྷམ་དང་སྨྱུག་མ་ལས་བྱས་པའི་ལྷམ་དང། སྦའི་ལོ་མ་ལས་བྱས་པའི་ལྷམ་དང། གྲོ་བའི་ལྷམ་མོ། །གཞན་ཡང་དགེ་སློང་
གིས་བཅང་བར་མི་བྱ་བའི་ལྷམ་བརྒྱད་དེ། སྐུད་པ་ལས་བྱས་པའི་ལྷམ་དང། སྒྲ་དང་བཅས་པའི་ལྷམ་དང། ཀོ་བ་ལས་བྱས་པའི་ལྷམ་དང། ཤིང་ལྷམ་དང། བ་སོ་ལས་བྱས་པའི་

[58A]༄༅། །ལྷམ་དང། ལྕགས་ལས་བྱས་པའི་ལྷམ་དང། རིན་པོ་ཆེ་ལས་བྱས་པའི་ལྷམ་དང། ཤུན་ཕྲགས་[?]ལས་བྱས་པའི་ལྷམ་རྣམས་སོ་།འཇིག་རྟེན་གྱི་ཆོས་བརྒྱད་
དེ༑ རྙེད་པ་དང། མ་རྙེད་པ་དང། གྲགས་པ་དང། མ་གྲགས་པ་དང། སྨད་པ་དང། བསྟོད་པ་དང། བདེ་བ་དང། སྡུག་བསྔལ་བ་རྣམས་སོ། །དགེ་འདུན་དབྱེ་བར་འགྱུར་བའི་ཆོས་
བརྒྱད་ལ། འདི་ལྟ་སྟེ་ཆོས་སོ། །ཆོས་མ་ཡིན་ནོ། །ཞེས་བྱ་བ་དང། འདུལ་བའོ། །འདུལ་བ་མ་ཡིན་ནོ། །ཞེས་བྱ་བ་དང། ལྟུང་བའོ། །ལྟུང་བ་མ་ཡིན་ནོ། །ཞེས་བྱ་བ་དང། ལྕི་བའོ།།
ཡང་བའོ། །ཞེས་བྱ་བ་དང། ལྷག་མ་དང་བཅས་པའོ། །ལྷག་མ་མ་ལུས་སོ། །ཞེས་བྱ་བ་དང། མཐོལ་པར་བྱའོ། །བསྡམ་པར་བྱའོ་།ཞེས་བྱ་བ་དང། འདུལ་བ་ལས་འདས་
པའོ༑ ༑ལོག་པར་བཤད་པར་འགྲོ་བའོ། །ཞེས་བྱ་བ་དང། མི་དགེ་བའོ། །ལུང་དུ་མི་སྟོན་པའོ། །ཞེས་བྱ་བ་རྣམས་སོ། །རྣམ་པ་བརྒྱད་ཀྱིས་ན། རྩ་བ་མེད་པས་སྨད་པར་འགྱུར་ཏེ་
འཁོན་པ་དང། སྤྲོ་ཐུང་བ་དང། ཁྲོ་བ་དང། མི་སྲུན་པ་དང་ཡིད་མི་དགའ་བ་དང། མགུ་དཀའ་བ་དང། ཕྲག་དོག་དང། སེར་སྣའོ་།མདོར་ན། གང་ཟག་བརྟག་པར་བྱ་བ་དང་
རྒོལ་བ་དང་ནི་སླར་རྒོལ་དང། །འདུལ་བ་རྡུལ་དང་རྣམ་པ་བརྒྱད། །སོ་སོར་ཐར་པ་བཞག་པའོ། །གང་ཟག་བརྟག་པ་རྣམ་པ་བརྒྱད་དེ། སྤྱོད་པ་དང། སྤྱོད་ཡུལ་དང། མཛའ་བ་དང་

[58B] འཚོ་བ་དང། ཐོས་པ་དང། ལུས་ཀྱི་ལས་དང་ངག་གི་ལས་རྣམས་སོ། །གང་ཟག་ཇི་ལྟ་བ་བཞིན་དུ་རྒོལ་བ་དང་ཕྱིར་རྒོལ་བ་ཡང་ཤེས་པར་བྱའོ། །ཆོས་བརྒྱད་ཀྱིས་
འདོད་ཆགས་འདུལ་བའི་མཐར་ཕྱིན་པར་འགྱུར་བ་ནི། འཕགས་པའི་ལམ་ཡན་ལག་བརྒྱད་པ་སྟེ། ཡང་དག་པའི་ལྟ་བ་དང། ཡང་དག་པའི་རྟོག་པ་དང། ཡང་དག་པའི་ངག་དང་
ཡང་དག་པའི་ལས་ཀྱི་མཐའ་དང། ཡང་དག་པའི་འཚོ་བ་དང་ཡང་དག་པའི་རྩོལ་བ་དང། ཡང་དག་པའི་དྲན་པ་དང། ཡང་དག་པའི་ཏིང་ངེ་འཛིན་རྣམས་སོ། །ཇི་ལྟར་འདོད་ཆགས་
འདུལ་བའི་མཐར་ཕྱིན་པར་འགྱུར་བ་དེ་བཞིན་དུ། ཞེ་སྡང་འདུལ་བ་དང། གཏི་མུག་འདུལ་བའི་མཐར་ཕྱིན་པར་འགྱུར་བ་ཡང་དེ་བཞིན་ནོ། །རྡུལ་ལྟ་བུ་བརྒྱད་དེ། བཅའ་བ་རྡུལ་ལྟ་
བུ་དང། བཟའ་བ་རྡུལ་ལྟ་བུ་དང། བཏུང་བ་རྡུལ་ལྟ་བུ་དང་བལྡག་པ་རྡུལ་ལྟ་བུ་དང། བཞིབ་པ་རྡུལ་ལྟ་བུ་དང། སྨན་རྡུལ་ལྟ་བུ་དང། རྡུལ་ཉིད་ཀྱི་རྡུལ་དང་བརྒྱད་དོ། །ཆོས་མ་ཡིན་
པའི་སོ་སོར་ཐར་པ་བཞག་པ་བརྒྱད་དེ། རྩ་བ་མེད་བཞིན་དུ་བྱས་པའི་ཚུལ་ཁྲིམས་ཉམས་པ་དང། ལྟ་བ་ཉམས་པ་དང། སྤྱོད་པ་ཉམས་པ་དང། འཚོ་བ་ཉམས་པ་དང། རྩ་བ་མེད་
པས་མ་བྱས་པའི་ཚུལ་ཁྲིམས་ཉམས་པ་དང། ལྟ་བ་ཉམས་པ་དང་སྤྱོད་པ་ཉམས་པ་དང། འཚོ་བ་ཉམས་པ་རྣམས་སོ། །ཆོས་དང་ལྡན་པའི་གསོ་སྦྱོང་བཞག་པ་བརྒྱད་དེ། རྩ་བ་དང་

[59A]༄༅། །བཅས་པས་བྱས་པའི་ཚུལ་ཁྲིམས་ཉམས་པ་དང། ལྟ་བ་ཉམས་པ་དང། སྤྱོད་པ་ཉམས་པ་དང། འཚོ་བ་ཉམས་པ་དང་རྩ་བ་དང་བཅས་པས་མ་བྱས་
པའི་ཚུལ་ཁྲིམས་ཉམས་པ་དང། ལྟ་བ་ཉམས་པ་དང། སྤྱོད་པ་ཉམས་པ་དང། འཚོ་བ་ཉམས་པ་རྣམས་སོ། །མདོར་ན། ཨུ་པ་ལི་དང་འགགས་དང། །གོའུ་ཏས་གོའུ་ཏམ་མི་
རིད་དེ། །དེ་མ་གནས་དང་རིགས་མ་ཡིན། །གནོད་པ་དང་ནི་འདུལ་བའོ་།བཅོམ་ལྡན་འདས་ལ་ཚེ་དང་ལྡན་པ་ཨུ་པ་ལིས་འདི་སྐད་ཅེས་གསོལ་ཏོ། །བཅོམ་ལྡན་འདས། ཇི་ལྟར་
བདག་གིས་ཆོས་དང་འདུལ་བ་འཚལ་བར་འགྱུར་བ་དེ་ལྟ་བུའི་ཆོས་བདག་ལ་མདོར་བཤད་ན་ལེགས་སོ། །ཞེས་གསོལ་པ་དང། བཅོམ་ལྡན་འདས་ཀྱིས་ཚེ་དང་ལྡན་པ་ཨུ་པ་ལི་
ལ་འདི་སྐད་ཅེས་བཀའ་སྩལ་ཏོ། །ཨུ་པ་ལི། ཆོས་གང་འཐབ་པའི་རྒྱུར་འགྱུར་པ་དང། མཚང་འདྲུ་བའི་རྒྱུར་འགྱུར་བ་དང། འཁོན་པའི་རྒྱུར་འགྱུར་བ་དང། རྩོད་པའི་རྒྱུར་
འགྱུར་བ་དང། སོ་སོར་སྨྲ་བའི་རྒྱུར་འགྱུར་བ་དང། མི་མཐུན་པར་སྨྲ་བའི་རྒྱུར་འགྱུར་བ་དང། མི་སྡུད་པའི་རྒྱུར་འགྱུར་བ་དང་དྲན་པ་ཉམས་པའི་རྒྱུར་འགྱུར་བ་དང། དུ་མར་
འགྱུར་བའི་རྒྱུར་འགྱུར་བ་སྟེ། དེ་ལྟ་བུ་ལ་འདི་ནི། ཆོས་མ་ཡིན་འདི་ནི། འདུལ་བ་མ་ཡིན། འདི་ནི། སྟོན་པས་བསྟན་པ་མ་ཡིན་པར་ཤིན་ཏུ་རྟོགས་པར་གྱིས་ཤིག་ཨུ་པ་

[59B] ཆོས་གང་མི་འཐབ་པའི་རྒྱུར་འགྱུར་བ་དང། མཚང་མི་འདྲུ་བ་དང། མི་འཁོན་པ་དང། མི་རྩོད་པ་དང། སོ་སོར་མི་སྨྲ་བ་དང། མཐུན་པར་མི་སྨྲ་བ་དང། སྡུད་པ་དང། དྲན་པ་མ་
ཉམས་པ་དང། དངོས་པོ་གཅིག་ཏུ་འགྱུར་བ་འདི་རྣམས་ལ་འདི་ནི་ཆོས་སོ། །འདི་ནི། འདུལ་བའོ། །འདི་ནི། སྟོན་པས་བསྟན་པ་ཡིན་པར་ཤིན་ཏུ་རྟོགས་པར་བྱོས་ཤིག་ཨུ་པ་ལི་
བརྒྱད་པོ་ཇི་ལྟ་བ་དེ་བཞིན་ནོ། །མ་འགགས་པ་ལ་ཡང་ནག་པོ་དང། དཀར་པོའི་ཕྱོགས་སུ་བརྒྱད་དུ་བརྗོད་པར་བྱའོ། །གླེང་གཞི་ནི། མཉན་དུ་ཡོད་པ་ན་སྟེ། དེའི་ཚན་གོའུ་ཏ་མི་སྐྱེ་རྒུའི་
བདག་མོ་ཆེན་མོ་བཅོམ་ལྡན་འདས་ག་ན་བ་དེར་སོང་སྟེ་ཕྱིན་པ་དང། བཅོམ་ལྡན་འདས་ཀྱི་ཞབས་གཉིས་ལ་མགོ་བོས་ཕྱག་འཚལ་ནས་ཕྱོགས་གཅིག་ཏུ་འདུག་གོ་ཕྱོགས་གཅིག་
ཏུ་འདུག་ནས་གོའུ་ཏ་མི་སྐྱེ་རྒུའི་བདག་མོ་ཆེན་མོས་བཅོམ་ལྡན་འདས་ལ་འདི་སྐད་ཅེས་གསོལ་ཏོ། །བཅོམ་ལྡན་འདས། བདག་གིས་ཇི་ལྟར་ཆོས་དང་འདུལ་བ་འཚལ་བར་འགྱུར་བ་དེ་
ལྟ་བུའི་ཆོས་བདག་ལ་བཤད་ན་ལེགས་སོ། །ཞེས་དེ་སྐད་ཅེས་གསོལ་པ་དང། བཅོམ་ལྡན་འདས་ཀྱིས་གོའུ་ཏ་མི་སྐྱེ་རྒུའི་བདག་མོ་ཆེན་མོ་ལ་འདི་སྐད་ཅེས་བཀའ་སྩལ་ཏོ། །གོའུ་
ཏ་མི༑ ཆོས་གང་ཀུན་ཏུ་འདོད་ཆགས་པའི་རྒྱུར་འགྱུར་གྱི། ཀུན་ཏུ་འདོད་ཆགས་མེད་པའི་རྒྱུར་མ་ཡིན། ཀུན་ཏུ་ཞེ་སྡང་བའི་རྒྱུར་འགྱུར་གྱི། ཀུན་ཏུ་ཞེ་སྡང་མེད་པའི་རྒྱུར་མ་ཡིན་

[60A]༄༅། །ཀུན་ཏུ་གཏི་མུག་གི་རྒྱུར་འགྱུར་གྱི། ཀུན་ཏུ་གཏི་མུག་མེད་པའི་རྒྱུར་མ་ཡིན། ཀུན་ཏུ་སྦྱོར་བའི་རྒྱུར་འགྱུར་གྱི། ཀུན་ཏུ་མི་སྦྱོར་བའི་རྒྱུར་མ་ཡིན་
ཀུན་ཏུ་ཉོན་མོངས་པའི་རྒྱུར་འགྱུར་གྱི། རྣམ་པར་བྱང་བའི་རྒྱུར་མ་ཡིན། འདོད་ཆེན་ཆེ་བའི་རྒྱུར་འགྱུར་གྱི། འདོད་ཆེན་མི་ཆེ་བའི་རྒྱུར་མ་ཡིན། ཆོག་མི་ཤེས་པའི་རྒྱུར་འགྱུར་
གྱི༑ ཆོག་ཤེས་པའི་རྒྱུར་མ་ཡིན། དགང་དཀའི་རྒྱུར་འགྱུར་གྱི་དགང་སླ་བའི་རྒྱུར་མ་ཡིན། གསོ་དཀའ་བའི་རྒྱུར་འགྱུར་གྱི། གསོ་སླ་བའི་རྒྱུར་མ་ཡིན་ཏེ། འདི་དག་ནི། ཆོས་
མ་ཡིན། འདུལ་བ་མ་ཡིན། སྟོན་པས་བསྟན་པ་མ་ཡིན་པར་ཤིན་ཏུ་རྟོགས་པར་བྱོས་ཤིག་གོའུ་ཏ་མི། ཆོས་གང་ཀུན་ཏུ་འདོད་ཆགས་མེད་པའི་རྒྱུར་འགྱུར་གྱི། ཀུན་ཏུ་འདོད་
ཆགས་པའི་རྒྱུར་མ་ཡིན། ཀུན་ཏུ་ཞེ་སྡང་མེད་པའི་རྒྱུར་འགྱུར་གྱི། ཀུན་ཏུ་ཞེ་སྡང་གི་རྒྱུར་མ་ཡིན། ཀུན་ཏུ་གཏི་མུག་མེད་པའི་རྒྱུར་འགྱུར་གྱི། ཀུན་ཏུ་གཏི་མུག་གི་རྒྱུར་མ་
ཡིན༑ ཀུན་ཏུ་མི་སྦྱོར་བའི་རྒྱུར་འགྱུར་གྱི། ཀུན་ཏུ་སྦྱོར་བའི་རྒྱུར་མ་ཡིན། རྣམ་པར་བྱང་བའི་རྒྱུར་འགྱུར་གྱི། ཀུན་ཏུ་ཉོན་མོངས་པའི་རྒྱུར་མ་ཡིན། འདོད་ཆེན་མི་ཆེ་བའི་རྒྱུར་
འགྱུར་གྱི། འདོད་ཆེན་ཆེ་བའི་རྒྱུར་མ་ཡིན། ཆོག་ཤེས་པའི་རྒྱུར་འགྱུར་གྱི། ཆོག་མི་ཤེས་པའི་རྒྱུར་མ་ཡིན། དགང་སླ་བའི་རྒྱུར་འགྱུར་གྱི། དགང་དཀའ་བའི་རྒྱུར་མ་ཡིན་

[60B] གསོ་དཀའ་བའི་རྒྱུར་མ་ཡིན་ཏེ་དེ་དག་ལ་འདི་ནི། ཆོས་སོ། །འདི་ནི། འདུལ་བའོ། །འདི་ནི། སྟོན་པས་བསྟན་པའོ། །ཞེས་ཤིན་ཏུ་རྟོགས་པར་ཤེས་
པར་བྱོས་ཤིག་གོའུ་ཏ་མི་སྐྱེ་རྒུའི་བདག་མོ་ཆེན་མོ་ལ་ཇི་སྐད་གསུངས་པ་དེ་བཞིན་དུ་བརྗོད་པར་བྱའོ། །བརྒྱད་པ་རྫོགས་སོ།།།།གནས་དགུ་སྟེ། སྟོན་པ་ལ་གནས་
པ་དང། ཆོས་ལ་གནས་པ་དང། དགེ་འདུན་ལ་གནས་པ་དང། སློབ་དཔོན་ལ་གནས་པ་དང། མཁན་པོ་ལ་གནས་པ་དང། བླ་མ་ལ་གནས་པ་དང། གནས་ལ་གནས་པ་དང། གང་
ཟག་ལ་གནས་པ་དང། ཡུལ་ལ་གནས་པའོ། །མི་རིགས་པའི་གནས་དགུ་སྟེ། དགྲ་བཅོམ་པ་ཟག་པ་ཟད་པ་ཤེས་བཞིན་དུ་སྲོག་ཆགས་འཚོ་བ་དང་འབྲལ་བར་བྱེད་པ་མི་རིགས་པ་
དང། མ་བྱིན་པར་ལེན་པ་དང། མི་ཚངས་པར་སྤྱོད་ཅིང་འཁྲིག་པའི་ཆོས་ལ་བརྟེན་པ་དང། ཤེས་བཞིན་གྱི་རྫུན་སྨྲ་བ་དང་སྤགས་པ་ལ་ཀུན་ཏུ་སྤྱོད་པར་འདོད་ཅིང་ཟ་བ་དང། ཤེས་
བཞིན་དུ་བསླབ་པ་ལས་འདའ་བར་བྱེད་པ་དང། བསླབ་པ་ཕུལ་ཞིང་འབབ་པར་བྱེད་པ་དང། འདི་ལས་ཕྱི་རོལ་གཞན་དུ་སྟོན་པ་ཚོལ་བ་དང། མོ་དང་ལྟས་ཀྱིས་རྣམ་པར་འདག་པར་
ཡིད་ཆེས་ཀྱི། ལས་ཀྱིས་མ་ཡིན་པ་རྣམས་སུ་མི་རིགས་པའོ། །འདོད་པའི་དངོས་པོ་དགུ་སྟེ། འདི་ནི། བདག་ལ་གནོད་པར་འདོད་དོ། །མི་ཕན་པར་འདོད་དོ། །མི་བདེ་བར་འདོད་དོ། །

[61A]༄༅། །བདེ་བ་དང་ལྡན་པར་འདོད་པ་མ་ཡིན་ནོ། །སྐྱིད་པ་དང་མི་ལྡན་པར་འདོད་པའོ། །འདིས་བདག་ལ་གནོད་པ་བྱས་སོ། །བྱེད་དོ་།བྱེད་པར་འགྱུར་རོ། །སྙམ་
ནས་དེས་དེ་ལ་གནོད་པར་བྱེད་དོ། །གང་ཡང་བདག་ལ་གནོད་པར་འདོད་པ། མི་ཕན་པར་འདོད་པ། མི་བདེ་བར་འདོད་པ། བདེ་བར་འདོད་པ་མ་ཡིན་ནོ། །སྐྱིད་པ་དང་ལྡན་པར་མི་
འདོད་དེ། འདིས་མི་གནོད་པར་འདོད། ཕན་པར་འདོད། བདེ་བར་འདོད། བདེ་བ་དང་ལྡན་པར་འདོད། སྐྱིད་པ་ལ་བདེ་བར་འདོད་དེ། འདིས་དེ་ལ་གནོད་པ་མ་བྱས་སོ། །མི་བྱེད་དོ་
བྱེད་པར་མི་འགྱུར་རོ། །ཞེས་དེ་དེ་ལ་གནོད་པར་བྱེད་དོ། །སུ་ཞིག་ཡང་བདག་ལ་མི་གནོད་པར་འདོད་པ། ཕན་པར་འདོད་པ། བདེ་བར་འདོད་པ། བདེ་བ་དང་ལྡན་པར་འདོད་པ་
སྐྱིད་པ་དང་ལྡན་པར་འདོད་པ་དེ་ལ་འདིས་གནོད་པར་འདོད། མི་ཕན་པར་འདོད། མི་བདེ་བར་འདོད། བདེ་བ་དང་མི་ལྡན་པར་འདོད། སྐྱིད་པ་དང་མི་ལྡན་པར་འདོད་ལ་གནོད་པར་
བྱེད་དོ། །གནོད་པར་བྱེད་པ་དགུ་འདུལ་བ་སྟེ། འདི་ནི། བདག་ལ་གནོད་པར་འདོད། མི་ཕན་པར་འདོད། མི་བདེ་བར་འདོད། བདེ་བ་དང་མི་ལྡན་པར་འདོད། སྐྱིད་པ་དང་མི་ལྡན་
པར་འདོད། འདིས་ནི། བདག་ལ་གནོད་པར་བྱས་སོ། །བྱེད་དོ། །བྱེད་པར་འགྱུར་རོ། །སྙམ་ནས་དེས་དེ་ལ་གནོད་པ་སྐྱེད་པ་སླར་འཇིལ་བར་བྱེད་དོ། །གང་ཡང་བདག་ལ་གནོད་པར་

[61B] མི་ཕན་པར་འདོད་པ། མི་བདེ་བར་འདོད་པ། བདེ་བ་དང་མི་ལྡན་པར་འདོད་པ། སྐྱིད་པ་དང་མི་ལྡན་པར་འདོད་པ། དེ་ལ་འདི་གནོད་པར་མི་འདོད། ཕན་པར་འདོད། བདེ་བར་འདོད་
བདེ་བ་དང་ལྡན་པར་འདོད། སྐྱིད་པ་དང་ལྡན་པར་འདོད་དེ། དེ་ལ་འདིས་གནོད་པ་མ་བྱས། མི་བྱེད། བྱེད་པར་མི་འགྱུར་རོ། །སྙམ་ནས་དེ་འདི་སྙམ་དུ་བདག་འདི་ལྟར་གྱུར་ཅིག་འདི་ལྟར་
མ་གྱུར་པར་གཞན་ལས་ཐོབ་པར་ག་ལ་འགྱུར་སྙམ་དུ་བསམ་ནས་དེས་དེ་ལ་གནོད་པ་སྐྱེད་པ་སླར་འཇིལ་བར་བྱེད་དོ། །ཡང་གང་བདག་ལ་མི་གནོད་པར་འདོད་པ། ཕན་པར་འདོད་པ། བདེ་
བ་དང་ལྡན་པར་འདོད་པ། སྐྱིད་པ་དང་ལྡན་པར་འདོད་པ་དེ་ལ་འདི་གནོད་པར་འདོད། མི་ཕན་པར་འདོད། བདེ་བ་དང་མི་ལྡན་པར་འདོད། སྐྱིད་པ་དང་མི་ལྡན་པར་འདོད་པ་དེ་ལ་འདིས་གནོད་
པ་བྱས། བྱེད། བྱེད་པར་འགྱུར་རོ། །སྙམ་པ་ལས། དེ་ཡང་འདི་སྙམ་དུ། བདག་འདི་ལྟར་གྱུར་ཅིག་འདི་ལྟར་མ་གྱུར་པར་གཞན་ལས་ཐོབ་པར་ག་ལ་འགྱུར་སྙམ་དུ་བསམ་ནས་དེས་དེ་
ལ་གནོད་པ་སྐྱེད་པ་སླར་འཇིལ་བར་བྱེད་དོ། །དགུ་པ་རྫོགས་སོ།།།།མདོར་ན། འདུལ་བ་མ་ཡིན་རྣམ་གཉིས་དང། །འདུལ་བ་ལ་ཡང་རྣམ་གསུམ་སྟེ། །སྦྱིན་དང་བསྡུ་བར་བྱ་
བ་དང། །ཡོན་ཏན་རྣམས་ནི་ཐ་མའོ། །འདུལ་བ་མ་ཡིན་པ་བཅུ་ནི་མི་དགེ་བ་བཅུའི་ལས་ཀྱི་ལམ་སྟེ། སྲོག་གཅོད་པ་དང། མ་བྱིན་པར་ལེན་པ་དང། འདོད་པས་ལོག་པར་གཡེམ་པ་

[62A]༄༅། །དང། བརྫུན་དུ་སྨྲ་བ་དང། ཕྲ་མ་དང། ཚིག་རྩུབ་མོ་དང། ཚིག་འཁྱལ་པ་དང། ངན་དུ་སེམས་པ་དང། ཆགས་པ་དང། ལོག་པར་ལྟ་བའོ། །གཞན་ཡང་འདུལ་
བ་མ་ཡིན་པ་བཅུ་ནི། ལོག་པའི་ཡན་ལག་བཅུ་སྟེ། ལོག་པར་ལྟ་བ་དང། ལོག་པར་རྟོག་པ་དང། ལོག་པར་སྨྲ་བ་དང། ལོག་པའི་ལས་ཀྱི་མཐའ་དང། ལོག་པར་འཚོ་བ་དང། ལོག་པར་
རྩོལ་བ་དང། ལོག་པར་དྲན་པ་དང། ལོག་པའི་ཏིང་ངེ་འཛིན་དང། ལོག་པའི་རྣམ་པར་གྲོལ་བ་དང། ལོག་པའི་ཡེ་ཤེས་སོ། །འདུལ་བ་བཅུ་ནི། དགེ་བ་བཅུའི་ལས་ཀྱི་ལམ་བཅུ་སྟེ། སྲོག་
གཅོད་པ་ལས་སླར་ལྡོག་པ་དང། མ་བྱིན་པ་ལེན་པ་ལས་སླར་ལྡོག་པ་དང། འདོད་པས་ལོག་པར་གཡེམ་པ་ལས་སླར་ལྡོག་པ་དང། བརྫུན་དུ་སྨྲ་བ་དང། ཕྲ་མ་དང། ཚིག་རྩུབ་པོ་དང་
ཚིག་འཁྱལ་པ་དང། ངན་དུ་སེམས་པ་དང། ཆགས་པ་དང། ལོག་པར་ལྟ་བ་རྣམས་ལས་སླར་ལྡོག་པ་རྣམས་སོ། །གཞན་ཡང་འདུལ་བ་བཅུ་ནི། ཡང་དག་པའི་ཡན་ལག་བཅུ་སྟེ་
ཡང་དག་པའི་ལྟ་བ་དང། ཡང་དག་པའི་རྟོག་པ་དང། ཡང་དག་པའི་ངག་དང། ཡང་དག་པའི་ལས་ཀྱི་མཐའ་དང། ཡང་དག་པའི་འཚོ་བ་དང། ཡང་དག་པའི་རྩོལ་བ་དང། ཡང་དག་
པའི་དྲན་པ་དང། ཡང་དག་པའི་ཏིང་ངེ་འཛིན་དང། ཡང་དག་པར་རྣམ་པར་གྲོལ་བ་དང། ཡང་དག་པའི་ཡེ་ཤེས་སོ། །གཞན་ཡང་འདུལ་བ་བཅུ་སྟེ། སངས་རྒྱས་ཀྱི་དུས་སུ་བྱུང་བ་

[62B] དུས་ཐམས་ཅད་དུ་བྱུང་བ་དང། ཉི་ཚེ་བའི་དུས་སུ་བྱུང་བ་དང། ཐམས་ཅད་དུ་འགྲོ་བ་དང། དུས་ཀྱི་འདུལ་བ་དང་ཡུལ་གྱི་འདུལ་བ་དང། གང་ཟག་གི་འདུལ་བ་དང། གནས་ཀྱི་
འདུལ་བ་དང། རྩོད་པའི་འདུལ་བ་དང། ཉོན་མོངས་པའི་འདུལ་བའོ་།བསྡུ་བ་བཅུ་སྟེ། ལྷུང་བཟེད་བསྡུ་བ་དང། ཆོས་གོས་བསྡུ་བ་དང་སྨན་བསྡུ་བ་དང། ཟང་ཟིང་བསྡུ་པ་དང། མལ་
སྟན་བསྡུ་བ་དང། མདོ་སྡེ་བསྡུ་པ་དང། འདུལ་བ་བསྡུ་བ་དང། མ་ལྟ་བུ་བསྡུ་བ་དང། ཡོངས་སུ་དག་པ་བསྡུ་བ་དང། ཉེས་པ་ལས་ལྡང་བ་བསྡུ་བའོ། །སྦྱིན་པ་བཅུ་སྟེ། ལྷུང་བཟེད་སྦྱིན་
པ་དང། ཆོས་གོས་སྦྱིན་པ་དང། སྨན་སྦྱིན་པ་དང། ཟང་ཟིང་སྦྱིན་པ་དང། མལ་སྟན་སྦྱིན་པ་དང། མདོ་སྡེ་སྦྱིན་པ་དང་འདུལ་བ་སྦྱིན་པ་དང། མ་ལྟ་བུ་སྦྱིན་པ་དང། ཡོངས་སུ་དག་པ་
སྦྱིན་པ་དང། ཉེས་པ་ལས་ལྡང་བ་སྦྱིན་པ་སྟེ། འདི་དག་ཀྱང་བསྡུ་བའི་དངོས་པོ་བཅུ་པར་ཤེས་པར་བྱའོ། །འདུལ་བ་འཛིན་པའི་གང་ཟག་ལ་ཡོན་ཏན་བཅུ་སྟེ། བྱུང་བ་ཤེས་པ་དང་
བཅས་པ་ཤེས་པ་དང། རྗེས་སུ་བཅས་པ་ཤེས་པ་དང། མི་གནང་བར་ཤེས་པ་དང། རྗེས་སུ་གནང་བར་ཤེས་པ་དང། ངའི་ཕྱོགས་དེར་སྣང་བར་གྲགས་པ་དང། སྣང་བར་གྱུར་པ་དང་
རབ་ཏུ་སྣང་བར་གྱུར་པ་དང། ངའི་ཕྱོགས་དེར་མ་སྟོངས་པར་གྲགས་པ་དང། འདུལ་བ་འཛིན་པའི་གང་ཟག་དེ་ལྟ་བུ་ཕྱོགས་གང་ན་གནས་པ་དེའི་ཕྱོགས་སུ་དེ་བཞིན་གཤེགས་པ་

[63A]༄༅། །ཐུགས་ལས་ཆུང་བར་འགྱུར་རོ། །མདོར་ན། ཆད་པའི་ལས་དང་མངོན་སུམ་དང། །བར་ཆད་བསྙེན་པར་རྫོགས་པ་དང། །གླེང་པ་དག་དང་བཞི་པ་དང། །
ཡིད་དུ་འོང་དང་རྣམ་དྲུག་གོ་ཆད་པའི་ལས་བཅུ་སྟེ། བསྡིགས་པ་དང། སྨད་པ་དང། བསྐྲད་པ་དང། བསྡུམ་པ་དང། མ་མཐོང་ཞེས་བྱ་བས་གཞི་ནས་བསླང་བའི་ཆད་པ་དང་
གནས་ནས་དབྱུང་བ་དང། གསོ་སྦྱོང་གཞག་པ་དང། དགག་དབྱེ་གཞག་པ་དང། གསོལ་བ་བརྗོད་པ་གཞག་པ་དང། ཡིད་མགུ་བ་དང་བཅུའོ། །མངོན་སུམ་དུ་གྱུར་ནས་བསྙེན་
པར་རྫོགས་པར་འགྱུར་བ་བཅུ་སྟེ། སྟོན་པ་མངོན་སུམ་དུ་གྱུར་ནས་བསྙེན་པར་རྫོགས་པར་འགྱུར་བ་དང། སངས་རྒྱས་མངོན་སུམ་དུ་གྱུར་པ་དང། ཆོས་མངོན་སུམ་དུ་གྱུར་པ་དང་
མཁན་པོ་མངོན་སུམ་དུ་གྱུར་པ་དང། སློབ་དཔོན་མངོན་སུམ་དུ་གྱུར་པ་དང། བསྙེན་པར་རྫོགས་པར་འདོད་པ་མངོན་སུམ་དུ་གྱུར་པ་དང་བསྙེན་པར་རྫོགས་པར་འདོད་པའི་ཡོ་
བྱད་མངོན་སུམ་དུ་གྱུར་པ་དང། ཡོངས་སུ་དག་པ་མངོན་སུམ་དུ་གྱུར་པ་དང། གསོལ་པ་མངོན་སུམ་དུ་གྱུར་པ་དང། ལས་མངོན་སུམ་དུ་གྱུར་པ་རྣམས་སོ། །བསྙེན་པར་རྫོགས་
པའི་བར་ཆད་དུ་འགྱུར་བ་བཅུ་སྟེ། མ་ནིང་དུ་གྱུར་པ་དང། དགེ་སློང་མ་སུན་ཕྱུང་བ་དང། ཕ་བསད་པ་དང། མ་བསད་པ་དང་དགྲ་བཅོམ་པ་བསད་པ་དང། དགེ་འདུན་ཕྱེ་བ་

[63B] དེ་བཞིན་གཤེགས་པ་ལ་ངན་སེམས་ཀྱིས་ཁྲག་ཕྱུང་བ་དང། རྐུན་གནས་དང། སྔར་ཉེས་པ་བྱུང་བ་དང། མུ་སྟེགས་ཅན་དུ་སོང་བ་རྣམས་སོ། །བསྙེན་པར་རྫོགས་པ་བཅུ་སྟེ། དེ་
བཞིན་གཤེགས་པ་སློབ་དཔོན་མེད་པར་བསྙེན་པར་རྫོགས་པ་དང། ཡེ་ཤེས་མངོན་པར་རྟོགས་ནས་བསྙེན་པར་རྫོགས་པ་ལྔ་དང། འོད་སྲུང་ཆེན་པོས་སྟོན་པར་ཁས་བླངས་ཏེ་བསྙེན་པར་
རྫོགས་པ་དང། སོ་ད་ཡས་དྲིས་པའི་ལན་ལོན་པར་ཤེས་ནས་བསྙེན་པར་རྫོགས་པ་དང། གོའུ་ཏ་མི་སྐྱེ་རྒུའི་བདག་མོ་ཆེན་མོ་བླ་མའི་ཆོས་ཁས་བླངས་པས་བསྙེན་པར་རྫོགས་པ་དང་
ཆོས་སྦྱིན་མ་འཕྲིན་པས་བསྙེན་པར་རྫོགས་པ་དང། མཐའ་འཁོབ་ཏུ་འདུལ་བ་འཛིན་པ་དང་ལྔས་བསྙེན་པར་རྫོགས་པ་དང། སློབ་དཔོན་མེད། མཁན་པོ་མེད་པར་བསྙེན་པར་རྫོགས་
པ་དང། དགེ་སློང་ཚུར་ཤོག་ཅེས་གསུངས་པས་བསྙེན་པར་རྫོགས་པ་དང། གསོལ་བ་དང་བཞིའི་ལས་ཀྱིས་བསྙེན་པར་རྫོགས་པའོ། །གླེང་བ་བཅུ་སྟེ། དུས་དང། དུས་མ་ཡིན་པ་དང་
བདེན་པ་དང། མི་བདེན་པ་དང། དོན་དང་ལྡན་པ་དང། དོན་དང་མི་ལྡན་པ་དང། སྙན་པ་དང། ཚིག་རྩུབ་པོ་དང། བྱམས་པ་དང་ལྡན་པ་དང། ཞེ་སྡང་དང་ལྡན་པའོ། །ཆོས་བཅུ་དང་
ལྡན་པས་གཞན་ལ་གླེང་བར་བྱ་སྟེ། ཚུལ་ཁྲིམས་དང་ལྡན་པར་གྱུར་པ་དང། མང་དུ་ཐོས་པ་དང། བརྩོན་འགྲུས་བརྩམས་པ་དང་དྲན་པ་ཉེ་བར་གནས་པ་དང། ཤེས་རབ་དང་ལྡན་

[64A]༄༅། །པ་དང། དུས་སུ་གླེང་གི་དུས་ལས་འདས་པར་མ་ཡིན་པ་དང། བདེན་པ་སྟེ། མི་བདེན་པར་མ་ཡིན་པ་དང། དོན་དང་ལྡན་པ་སྟེ། དོན་དང་མི་ལྡན་པ་
མ་ཡིན་པ་དང། སྙན་པ་སྟེ། ཚིག་རྩུབ་མོ་མ་ཡིན་པ་དང། བྱམས་པ་དང་ལྡན་པ་སྟེ། ཞེ་སྡང་དང་ལྡན་པ་མ་ཡིན་ནོ། །གཞན་ཡང་ཆོས་བཅུ་དང་ལྡན་པས་གཞན་ལ་གླེང་བར་བྱ་སྟེ་
ཚུལ་ཁྲིམས་དང་ལྡན་པར་གྱུར་པ་དང། མང་དུ་ཐོས་པ་དང་བརྩོན་འགྲུས་བརྩམས་པ་དང། མི་གཡེང་པ་དང། ཤེས་རབ་ལྡན་པ་དང། དུས་སུ་གླེང་གི། དུས་ལས་འདས་པ་མ་
ཡིན་པ་དང། བདེན་པ་སྟེ། མི་བདེན་པ་མ་ཡིན་པ་དང། དོན་དང་ལྡན་པ་སྟེ། དོན་དང་མི་ལྡན་པ་མ་ཡིན་པ་དང། སྙན་པ་སྟེ་ཚིག་རྩུབ་པོ་མ་ཡིན་པ་དང། བྱམས་པ་དང་ལྡན་པ་སྟེ་
ཞེ་སྡང་དང་ལྡན་པ་མ་ཡིན་པའོ། །གཞན་ཡང་ཆོས་བཅུ་དང་ལྡན་པས་གཞན་ལ་གླེང་བར་བྱ་སྟེ། ཚུལ་ཁྲིམས་དང་ལྡན་པ་དང། མང་དུ་ཐོས་པ་དང། བརྩོན་འགྲུས་བརྩམས་པ་དང་
དྲན་པ་ཉེ་བར་གནས་པ་དང། སོ་སོར་བརྟགས་པའི་སྟོབས་སུ་གྱུར་པ་དང། དུས་སུ་གླེང་གི་དུས་ལས་འདས་པར་མ་ཡིན་པ་དང། བདེན་པ་སྟེ། མི་བདེན་པ་མ་ཡིན་པ་དང། དོན་
དང་ལྡན་པ་སྟེ། དོན་དང་མི་ལྡན་པ་མ་ཡིན་པ་དང། ངག་སྙན་པ་སྟེ། རྩུབ་པོ་མ་ཡིན་པ་དང། བྱམས་པ་དང་ལྡན་པ་སྟེ། ཞེ་སྡང་དང་ལྡན་པ་མ་ཡིན་པའོ། །ཆོས་བཅུ་དང་ལྡན་པའི་

[64B] ཚངས་པ་མཚུངས་པ་རྣམས་ལ་དགའ་བར་འགྱུར་ཏེ། ཚུལ་ཁྲིམས་དང་ལྡན་པ་དང། མང་དུ་ཐོས་པ་དང། བརྩོན་འགྲུས་བརྩམས་པ་དང། དྲན་པ་ཉེ་བར་གནས་པ་དང་
ཤེས་རབ་དང་ལྡན་པ་དང། མི་སློབ་པའི་ཚུལ་ཁྲིམས་ཀྱི་ཕུང་པོ་དང་ལྡན་པར་གྱུར་པ་དང། ཤེས་རབ་ཀྱི་ཕུང་པོ་དང། ཏིང་ངེ་འཛིན་གྱི་ཕུང་པོ་དང། རྣམ་པར་གྲོལ་བའི་ཕུང་པོ་དང། རྣམ་
པར་གྲོལ་བའི་ཡེ་ཤེས་མཐོང་བའི་ཕུང་པོ་དང་ལྡན་པར་གྱུར་པའོ། །ཇི་ལྟར་དགའ་བར་གྱུར་པ་དེ་བཞིན་དུ་གཉིས་པ་ཡིད་དུ་འོང་བ་ལ་ཡང་བཅུར་བརྗོད་པར་བྱའོ། །གསུམ་པ་བླ་མར་བྱས་
པ་ལ་ཡང་བཅུར་བརྗོད་པར་བྱའོ། །བཞི་པ་མོས་པར་བྱས་པ་ལ་ཡང་བཅུར་བརྗོད་པར་བྱའོ། །ལྔ་པ་མཆོད་པ་ལ་ཡང་བཅུར་བརྗོད་པར་བྱའོ། །དྲུག་པ་བསྟོད་པ་ལ་ཡང་བཅུར་བརྗོད་པར་
བྱའོ། །མདོར་ན། རབ་ཏུ་བྱུང་དང་བཞི་པོ་སྟེ། །རྣམ་པར་གྲོལ་དང་ཕུན་སུམ་དང། །ཡོན་ཏན་དེ་བཞིན་སྦྱིན་པ་དང། །གསོ་སྦྱོང་རྣམས་ཀྱི་གཞག་པའོ། །ཆོས་བཅུ་དང་ལྡན་པས་རབ་ཏུ་
དབྱུང་བར་བྱ། བསྙེན་པར་རྫོགས་པར་བྱ། གནས་སྦྱིན་པར་བྱ་སྟེ། བསྙེན་པར་རྫོགས་ནས་ལོ་བཅུ་ལོན་ནམ། དེ་ལས་ལྷག་པ་ཡང་རུང་བ་དང། ལྷན་ཅིག་སྤྱོད་པ་དང། ཉེ་གནས་ཀྱང་
རུང་སྟེ། ནད་གཡོག་བྱེད་དུ་འཇུག་པར་ནུས་པ་དང། ལྷན་ཅིག་སྤྱོད་པ་དང། ཉེ་གནས་ལ་འགྱོད་པ་སྐྱེས་ན། སླར་སེལ་བའམ། སེལ་བར་བྱེད་དུ་འཇུག་པར་ནུས་པ་དང། ལྷན་ཅིག་

[65A]༄༅། །སྤྱོད་པ་དང། ཉེ་གནས་རྣམས་སྡིག་པ་དང་ལྡན་པའི་རྣམ་པ་ཞིག་བྱུང་ན། སླར་གཏོང་ངམ། སླར་གཏོང་དུ་འཇུག་ནུས་པ་དང། ལྷན་ཅིག་སྤྱོད་པ་དང་
ཉེ་གནས་ཡུལ་དེར་གནས་པར་མི་དགའ་ན། ཡུལ་གཞན་དུ་གཏོང་བར་ནུས་པ་དང། ཚུལ་ཁྲིམས་དང་ལྡན་པ་དང། མང་དུ་ཐོས་པ་དང་བརྩོན་འགྲུས་བརྩམས་པ་དང། དྲན་
པ་ཉེ་བར་གནས་པ་དང། ཤེས་རབ་དང་ལྡན་པའོ། །གཞན་ཡང་ཆོས་བཅུ་དང་ལྡན་པས་རབ་ཏུ་དབྱུང་བར་བྱ། བསྙེན་པར་རྫོགས་པར་བྱ། གནས་སྦྱིན་པར་བྱ་སྟེ། བཅུ་གང་
ཞེ་ན། ཉེས་པ་ཤེས་པ་དང། ཉེས་པ་མེད་པར་ཤེས་པ་དང། ལྕི་བ་ཤེས་པ་དང། ཡང་བ་ཤེས་པ་དང། དེས་སོ་སོར་ཐར་པའི་མདོ་ཁ་ཏོན་དུ་སློབ་པར་གྱུར་པ་དང། སློབ་པའི་ཚུལ་
ཁྲིམས་ཀྱི་ཕུང་པོ་དང། ཏིང་ངེ་འཛིན་གྱི་ཕུང་པོ་དང། ཤེས་རབ་ཀྱི་ཕུང་པོ་དང། རྣམ་པར་གྲོལ་བའི་ཕུང་པོ་དང། རྣམ་པར་གྲོལ་བའི་ཡེ་ཤེས་མཐོང་བའི་ཕུང་པོ་དང་ལྡན་པར་
གྱུར་པའོ། །གཞན་ཡང་ཆོས་བཅུ་དང་ལྡན་པས་རབ་ཏུ་དབྱུང་བར་བྱ། བསྙེན་པར་རྫོགས་པར་བྱ། གནས་སྦྱིན་པར་བྱ་སྟེ། བྱུང་བ་ཤེས། བཅས་པ་ཤེས། རྗེས་སུ་བཅས་
པ་ཤེས། མ་གནང་བ་ཤེས། རྗེས་སུ་གནང་བ་ཤེས། བར་ཆད་དུ་འགྱུར་བ་ཤེས། བར་ཆད་དུ་མི་འགྱུར་བ་ཤེས། ལུང་བསྒོ་བ་ཡིན་རྗེས་སུ་སྟོན་པ་ཡིན། གནས་བཅུར་

[65B] །གཞན་ཡང་ཆོས་བཅུ་དང་ལྡན་པས་རབ་ཏུ་དབྱུང་བར་བྱ། བསྙེན་པར་རྫོགས་པར་བྱ། གནས་སྦྱིན་པར་བྱ་སྟེ། དད་པ་ཕུན་སུམ་ཚོགས་པ་ཡིན། ཚུལ་ཁྲིམས་ཕུན་
སུམ་ཚོགས་པ་དང། ཐོས་པ་ཕུན་སུམ་ཚོགས་པ་དང། གཏོང་བ་ཕུན་སུམ་ཚོགས་པ་དང། ཤེས་རབ་ཕུན་སུམ་ཚོགས་པ་དང། ཚུལ་ཁྲིམས་ཕུན་སུམ་ཚོགས་པ་དང། ཏིང་ངེ་འཛིན་
ཕུན་སུམ་ཚོགས་པ་དང། ཤེས་རབ་ཕུན་སུམ་ཚོགས་པ་དང། རྣམ་པར་གྲོལ་བ་ཕུན་སུམ་ཚོགས་པ་དང། རྣམ་པར་གྲོལ་བའི་ཡེ་ཤེས་མཐོང་བ་ཕུན་སུམ་ཚོགས་པའོ། །ཆོས་བཅུས་
ན། རྣམ་པར་གྲོལ་བར་ཡང་དག་པར་འཇུག་པའི་རྒྱུར་འགྱུར་ཏེ། སློབ་པའི་ཚུལ་ཁྲིམས་ཀྱི་ཕུང་པོ་དང། ཏིང་ངེ་འཛིན་གྱི་ཕུང་པོ་དང། ཤེས་རབ་ཀྱི་ཕུང་པོ་དང། རྣམ་པར་གྲོལ་བའི་
ཕུང་པོ་དང། རྣམ་པར་གྲོལ་བའི་ཡེ་ཤེས་མཐོང་བའི་ཕུང་པོ་དང། མི་སློབ་པའི་ཚུལ་ཁྲིམས་ཀྱི་ཕུང་པོ་དང། ཏིང་ངེ་འཛིན་གྱི་ཕུང་པོ་དང། ཤེས་རབ་ཀྱི་ཕུང་པོ་དང། རྣམ་པར་གྲོལ་བའི་ཕུང་
པོ་དང། རྣམ་པར་གྲོལ་བའི་ཡེ་ཤེས་མཐོང་བའི་ཕུང་པོའོ། །ཕུན་སུམ་ཚོགས་པ་བཅུ་སྟེ། སྟོན་པ་ཕུན་སུམ་ཚོགས་པ་དང། ཆོས་ཕུན་སུམ་ཚོགས་པ་དང། དགེ་འདུན་ཕུན་སུམ་ཚོགས་
པ་དང། སློབ་དཔོན་ཕུན་སུམ་ཚོགས་པ་དང། མཁན་པོ་ཕུན་སུམ་ཚོགས་པ་དང། ཚུལ་ཁྲིམས་ཕུན་སུམ་ཚོགས་པ་དང། ཐོས་པ་ཕུན་སུམ་ཚོགས་པ་དང། ཤེས་རབ་ཕུན་སུམ་ཚོགས་

[66A]༄༅། །པ་དང། རྣམ་པར་གྲོལ་བ་ཕུན་སུམ་ཚོགས་པ་དང། རྣམ་པར་གྲོལ་བའི་ཡེ་ཤེས་མཐོང་བ་ཕུན་སུམ་ཚོགས་པའོ། །ཡོན་ཏན་བཅུ་སྟེ། དགེ་འདུན་བསྡུ་
བ་དང། དགེ་འདུན་ལ་དགེ་བ་དང། དགེ་འདུན་བདེ་བར་སྤྱོད་པ་དང་ཁྲེལ་མེད་པའི་གང་ཟག་རྣམས་ལ་ནན་ཏུར་བྱ་བ་དང། ཁྲེལ་ཡོད་པའི་རྣམས་ལ་བརྩེ་བར་སྤྱོད་པ་དང་
མངོན་པར་མ་དད་པའི་རྣམས་མངོན་པར་དད་པར་བྱ་བ་དང། མངོན་པར་དད་པའི་རྣམས་ཕྱི་ཕྱིར་དད་པར་བྱ་བ་དང། ད་ལྟར་གྱི་ཚེ་འདིའི་ཟག་པ་རྣམས་བསྡམ་པ་དང། ཚེ་ཕྱི་མའི་
ཕྱིར་འབྱུང་བའི་རྣམས་རབ་ཏུ་གཞོམ་པ་དང། ཚངས་པར་སྤྱོད་པས་རྗེས་སུ་ཕན་གདགས་པ་དང། ཚངས་པར་སྤྱོད་པ་དང་མཐུན་པར་བྱ་བའི་ཕྱིར་ངའི་ཚངས་པར་སྤྱད་པ་རིང་དུ་
གནས་པར་འགྱུར་ཞིང། སྐྱེ་བོ་མང་པོ་ལ་ཕན་ཞིང་རྒྱས་པ། ལྷ་དང་མི་རྣམས་ལ་ཡང་དག་པར་བསྟན་པའི་བར་དུ་ཡོན་ཏན་དེ་བཅུ་དེ་བཞིན་གཤེགས་པས་གཟིགས་ནས་ཉན་
ཐོས་རྣམས་ལ་བསླབ་པ་བཅས་སོ། །བྱིན་ཏུ་མི་རུང་བ་བཅུ་སྟེ། གང་ཟག་གང་ཡང་རུང་བ་ཞིག་གིས་གང་ཟག་ཅིག་ལ་སྦྱིན་པ་སྦྱིན་པ་དེ། གཞན་ལ་ཡང་བྱིན་ན། ཆོས་དང་
མི་ལྡན་པར་བྱིན་ལ། ཆོས་དང་མི་ལྡན་པར་བླངས་ཏེ་མི་རུང་བར་སྤྱོད་པའོ། །གང་ཟག་ཅིག་ལ་སྦྱིན་པ་བྱིན་པ་དགེ་འདུན་ལ་ཡང་དབུལ་ན། ཆོས་དང་མི་ལྡན་པར་བྱིན་ལ་ཆོས་

[66B] མི་རུང་བར་སྤྱོད་པའོ། །དེ་བཞིན་དུ་གང་ཟག་གཉིས་ལ་སྦྱིན་པ་བྱིན་གང་ཟག་གཅིག་ལ་བྱིན་ནམ། མང་པོའམ། དགེ་འདུན་གཉིས་ལ་བྱིན་ན། ཆོས་དང་མི་
ལྡན་པར་བྱིན་ལ་ཆོས་དང་མི་ལྡན་པར་བླངས་ཏེ་མི་རུང་བར་སྤྱོད་པའོ། །དེ་ལྟར་གང་ཟག་གང་ཟག་གཅིག་ལ་བྱིན་ནམ། གཉིས་ལའམ། མང་པོའམ། དགེ་འདུན་ལ་ཕུལ་ན། ཆོས་
དང་མི་ལྡན་པར་བྱིན་ལ་ཆོས་དང་མི་ལྡན་པར་བླངས་ཏེ། མི་རུང་བར་སྤྱོད་པའོ། །དེ་བཞིན་དུ་དགེ་འདུན་ལ་སྦྱིན་པ་བྱིན་ལ། གཅིག་ལའམ། གཉིས་ལའམ། མང་པོ་ལའམ། དགེ་
འདུན་ལ་ཕུལ་ན། ཆོས་དང་མི་ལྡན་པར་བྱིན་ལ་ཆོས་དང་མི་ལྡན་པར་བླངས་ཏེ། མི་རུང་བར་སྤྱོད་པའོ། །དེ་བཞིན་དུ་དགེ་སློང་གི་དགེ་འདུན་ལ་སྦྱིན་པ་བྱིན་པ། དགེ་སློང་མའི་དགེ་འདུན་
ལ་བྱིན་ནམ། དགེ་སློང་གི་དགེ་འདུན་ལ་སྦྱིན་པ་བྱིན་པ་དགེ་འདུན་གཉིས་ཀ་ལ་ཕུལ་ལམ། དགེ་སློང་མའི་དགེ་འདུན་ལ་སྦྱིན་པ་བྱིན་པ་དགེ་སློང་གི་དགེ་འདུན་ལ་ཕུལ་ལམ། དགེ་སློང་
མའི་དགེ་འདུན་ནམ་དགེ་འདུན་གཉིས་ཀ་ལ་ཕུལ་ལམ། དགེ་འདུན་གཉིས་ཀ་ལ་སྦྱིན་པ་བྱིན་པ་དགེ་འདུན་སྡེ་གཉིས་གཞན་ལ་ཕུལ་ལམ། དགེ་འདུན་ཕྱོགས་དང། གཞན་གྱི་
ཕྱོགས་སུ་ཐ་དད་པར་གནས་ལ་ཕྱོགས་གཅིག་ལ་སྦྱིན་པ་བྱིན་པ་ཕྱོགས་གཉིས་པོ་ལ་ཕུལ་ན། ཆོས་དང་མི་ལྡན་པར་བྱིན་ལ། ཆོས་དང་མི་ལྡན་པར་བླངས་ཏེ། མི་རུང་བར་སྤྱོད་

[67A]༄༅། །པའོ༑ ༑དེ་དག་ལས་སླར་བཟློག་ན། སྦྱིན་པར་རུང་བ་བཅུ་དང། དཀར་པོའི་ཕྱོགས་སུ་བརྗོད་པར་བྱའོ། །ཆོས་དང་ལྡན་པའི་གསོ་སྦྱོང་གཞག་པ་བཅུ་སྟེ་
ཕས་ཕམ་པར་གྱུར་པ་དང། ཕས་ཕམ་པར་གྱུར་པའི་གཏམ་ལ་ཞུགས་པ་དང། བསླབ་པ་ཕུལ་བར་གྱུར་པ་དང། བསླབ་པ་ཕུལ་བའི་གཏམ་ལ་ཞུགས་པ་དང། དགེ་འདུན་ལ་
སྨད་པ་དང། དགེ་འདུན་ལ་སྨད་པའི་གཏམ་ལ་ཞུགས་པར་གྱུར་པ་དང། ཚུལ་ཁྲིམས་ཉམས་པར་གྱུར་པ་དང། ལྟ་བ་ཉམས་པར་གྱུར་པ་དང། སྤྱོད་པ་ཉམས་པར་གྱུར་པ་དང་
འཚོ་བ་ཉམས་པར་གྱུར་པའོ། །མདོར་ན། རྒོལ་བ་རྣམས་དང་སྐབས་དབྱེ་དང། །གཟུ་བོར་བྱ་དང་ཞི་བ་གཉིས། །རྒོལ་བར་བྱེད་དང་ཉེས་པ་དང། །མངོན་སུམ་བྱུང་བ་ཆད་པའོ། །རྒོལ་
བའི་དགེ་སློང་གིས་དོན་གཟུང་བར་འདོད་ན། གནས་བཅུར་བསམ་པ་ཤིན་ཏུ་བསམ། དཔྱད་པ་ཤིན་ཏུ་དཔྱད། བརྟག་པ་ཤིན་ཏུ་བརྟགས་ལ་དོན་གཟུང་བར་བྱའོ། །བཅུ་གང་ཞེ་
ན༑ བདག་གིས་དོན་གཟུང་བར་འདོད་པ་དེ། བདེན་པས་དོན་དེ་འཛིན་ཏམ་འོན་ཏེ་མི་བདེན་པས་དོན་དེ་འཛིན། དོན་དེ་གཟུང་བའི་དུས་ལ་བབ་བམ། འོན་ཏེ་དུས་ལ་མ་བབ་
དོན་གཟུང་བ་དེ་སྐབས་སུ་བབ་བམ། འོན་ཏེ་སྐབས་སུ་མ་བབ། དོན་དེ་གཟུང་བ་དེ་དོན་དང་ལྡན་པའམ། འོན་ཏེ་དོན་དང་མི་ལྡན། དེ་ལ་མཐོང་བའམ། ཐོས་པའམ། དོགས་

[67B] ལུས་ཀྱི་ཉེས་པའམ། དག་གི་ཉེས་པའམ། དེ་གང་གིས་སྨྲ་བར་བྱ། ཚེ་དང་ལྡན་པ་འདི་མི་དགེ་བའི་གནས་ནས་བསླང་སྟེ་དགེ་བའི་གནས་སུ་གཞོག་ནུས་སམ་སྙམ་དུ་བསམ་
པའོ༑ ༑ལན་འདེབས་པའི་དགེ་སློང་གིས་ཀྱང་གནས་བཅུར་བསམ་པ་ཤིན་ཏུ་བསམ། དཔྱད་པ་ཤིན་ཏུ་དཔྱད། བརྟག་པ་ཤིན་ཏུ་བརྟགས་ལ་སླར་རྒོལ་བའི་དགེ་སློང་ལ་སྐབས་དབྱེ་སྟེ་
བཅུ་གང་ཞེ་ན། ཅི། ཚེ་དང་ལྡན་པ་ཚུལ་ཁྲིམས་དང་ལྡན་ནམ་འོན་ཏེ་མ་ཡིན། ཁྲེལ་བ་ཅན་ནམ། འགྱོད་པ་ཅན་ནམ། སྡོམ་པ་ཅན་ནམ། བསླབ་པ་ལ་འདོད་པ་ཅན་ནམ། མང་དུ་
ཐོས་པ། ཐོས་པ་འཛིན་པ་འཆང་པ་ཅན་ནམ། འདུལ་བ་དང་ལྷག་པའི་འདུལ་བ་ལ་ཤིན་ཏུ་མཁས་པའམ། ལུང་ཁ་ཏོན་ལོབས་པ་ཡིན་ནམ། ཅི། ཚེ་དང་ལྡན་པ་གཟུ་བོའི་དངོས་པོ་ཡོད་
དམ་སྙམ་དུ་སེམས་པའོ། །ཨུ་པ་ལི། དེ་ལ་འདུལ་བ་འཛིན་པའི་གཟུ་བོས་ཀྱང་གནས་བཅུར་བསམ་པ་ཤིན་ཏུ་བསམ། དཔྱད་པ་ཤིན་ཏུ་དཔྱད་བརྟག་པ་ཤིན་ཏུ་བརྟགས་ལ་རྩོད་པ་
གཟུང་བར་བྱའོ། །བཅུ་གང་ཞེ་ན། ཅི། བདག་རྩོད་པ་དེ་ཐོག་མ་བྱུང་བ་ལ་མཁས་སམ། ཅི། བདག་རྩོད་པ་དེ་ཐོག་མ་བྱུང་བའི་ནང་དུ་མ་གཏོགས་སམ། ཅི། བདག་ལ་གཟུ་བོའི་
དངོས་པོ་ཡོད་དམ། རྒོལ་བ་དང། ལན་གློན་པའི་དགེ་སློང་དེ་དག་བདག་གི་ཚིག་ཉན་ཏམ། བདག་གིས་རྒོལ་བ་དང། ལན་གློན་པའི་དགེ་སློང་དེ་དག་ལ་ཆོས་བཞིན་བསྒོ་བར་ནུས་

[68A]༄༅། །སམ༑ བདག་གིས་རྒོལ་བ་དང། ལན་གློན་པའི་དགེ་སློང་དེ་དག་གི་ལྟུང་བ་རྣམ་པར་སྦྱོང་ནུས་སམ། བདག་གིས་རྒོལ་བ་དང་ལན་གློན་པའི་དགེ་སློང་དེ་
དག་ལ་ནན་ཏུར་བྱ་ནུས་སམ། བདག་གིས་རྩོད་པ་འདི་ཆོས་བཞིན་འདུལ་བ་བཞིན། སྟོན་པས་བསྟན་པ་བཞིན་ཉེ་བར་ཞི་བར་བྱ་ནུས་སམ་བདག་གིས་རྒོལ་བ་དང་ལན་གློན་པའི་
དགེ་སློང་དེ་དག་མི་དགེ་བའི་གནས་ནས་བསླང་སྟེ་དགེ་བའི་གནས་སུ་རབ་ཏུ་གཞོག་ནུས་སམ། བདག་གིས་རྩོད་པ་འདི་ཅི་ནས་ཕྱིན་ཆད་མི་འབྱུང་བར་འགྱུར་བ་དེ་ལྟ་བུར་ཉེ་བར་ཞི་
བར་བྱེད་ནུས་སམ་སྙམ་དུ་བསམ་པའོ། དེ་ལ་ཨུ་པ་ལི། གཟུ་བོ་འདུལ་བ་འཛིན་པས་རྩོད་པ་གཟུང་བར་འདོད་པ་ན། གནས་བཅུར་བསམ་པ་ཤིན་ཏུ་བསམ། དཔྱད་པ་ཤིན་ཏུ་
དཔྱད། བརྟག་པ་ཤིན་ཏུ་བརྟགས་ལ་རྩོད་པ་ཞི་བར་བྱའོ། །བཅུ་གང་ཞེ་ན། བདག་གིས་འདིར་འཆད་པའི་གསུངས་སྐད་དུ་སྨྲས་པ་དེ་ཟིན་པའི་མདོ་སྡེ་འཛིན་པ། འདུལ་བ་འཛིན་
པ༑ མ་ལྟ་བུ་འཛིན་པའི་དགེ་སློང་དགེ་འདུན་གྱི་ནང་ན་ཡོད་པར་འགྱུར་རམ། དགེ་འདུན་འདི་དག་གི་ནང་ན་དགེ་སློང་རྩོད་པ་འདི་ཇི་ལྟར་ཆོས་དང། ཇི་ལྟར་འདུལ་བ་དང། ཇི་ལྟར་སྟོན་
པས་བསྟན་པ་དེ་ལྟར་ཞི་བར་བྱེད་པ་བདག་གི་ཟླ་བོ་ཡོད་དམ། དགེ་འདུན་འདི་དག་གི་ནང་ན་དགེ་སློང་རྩོད་པ་འདི་ཕྱི་ཕྱིར་རྣམ་པར་མི་འཕེལ་བར་འགྱུར་བ་བདག་གི་ཟླ་ཡོད་དམ། དགེ་

[68B]བཞིན་ཞི་བར་བྱེད་དེ། ཕྱིན་ཆད་མི་འབྱུང་བར་བྱེད་པའི་བདག་གི་ཟླ་ཡོད་དམ། དགེ་འདུན་འདི་དག་གི་ནང་ན་དགེ་སློང་གང་རྒོལ་
བ་དང། ལན་གློན་པའི་དགེ་སློང་འདི་དག་རྩོད་པ་འདི་རྒྱལ་པོའི་འཁོར་དུ་འགྱེད་པ་ངེས་པའི་རིགས་དེར་འགྱེད་པར་གྱུར་ཅིག་ཅེས་ནས་ཆོས་བཞིན་དུ་བཟློག་པར་བྱའོ། །སྙམ་དུ་བསམ་པ་
ཡོད་དམ། ཅི། བདག་གིས་རྩོད་པ་འདི་དགེ་འདུན་འདིའི་ནང་དུ་ཞི་བར་བྱེད་ནུས་སམ། བདག་གིས་རྩོད་པ་འདི་ཞི་བར་བྱ་བ་ཕྱི་རོལ་ཏུ་བཙལ་དགོས་པར་མི་འགྱུར་གྲང། བདག་གིས་
རྩོད་པ་འདི་ལ་རྒོལ་བ་དང། ལན་གློན་པའི་དགེ་སློང་དེ་དག་གནས་ནས་གནས་སུ་འདོང་མི་དགོས་པར་ནུས་པར་འགྱུར་རམ། བདག་གིས་རྩོད་པ་འདི་ཇི་ལྟར་ཕྱིན་ཆད་མི་འབྱུང་བའི་ཆོས་སུ་
དེ་ལྟ་བུར་ཞི་བར་ནུས་སམ་སྙམ་དུ་བསམ་པའོ། །ཨུ་པ་ལི། ཆོས་བཅུ་དང་ལྡན་པའི་འདུལ་བ་འཛིན་པས་རྩོད་པ་བྱུང་བ་ཞི་བར་བྱེད་ནུས་སོ། །བཅུ་གང་ཞེ་ན། སངས་རྒྱས་ཀྱིས་གསུངས་
པའི་མདོ་སྡེ་སྟོན་ནུས་པར་གྱུར་པ་དང། ཉན་ཐོས་ཀྱིས་བཤད་པའི་མདོ་སྡེ་འཆད་པ་དང། སངས་རྒྱས་ཀྱི་དུས་སུ་བྱུང་བའི་མདོ་སྡེ་འཆད་པ་དང། དུས་ཐམས་ཅད་དུ་བྱུང་བའི་མདོ་སྡེ་
འཆད་པ་དང། ཕྱོགས་གཅིག་པའི་མདོ་སྡེ་འཆད་པ་དང། ནག་པོར་གསུངས་པ་དང། དཀར་པོར་གསུངས་པའི་མདོ་སྡེ་འཆད་པ་དང། མདོའི་ལུགས་བཙལ་ནས་མདོ་འཆད་པ་ཐམས་

[69A]༄༅། །ཅད་དུ་འགྲོ་བའི་མདོ་སྡེ་འཆད་པ་དང། མཐུན་པའི་མདོ་སྡེ་འཆད་པ་དང། འདུལ་བ་དང་མཐུན་པའི་མདོ་སྡེ་འཆད་ནུས་པའོ། །ཨུ་པ་ལི། གཟུ་བོ་འདུལ་
བ་འཛིན་པས་རྩོད་པ་བཟུང་ནས་རྣམ་པ་བཅུས་ཉེ་བར་ཞི་བར་བྱའོ། །བཅུ་གང་ཞེ་ན། དགེ་སློང་རྒོལ་བ་ཤེས་པར་བྱ། དགེ་སློང་ལན་འདེབས་པ་ཤེས་པར་བྱ། དགེ་སློང་རྒོལ་བ་དཔྱད་
པར་བྱ། ལན་གློན་པའི་དགེ་སློང་དཔྱད་པར་བྱ། རྒོལ་བའི་དགེ་སློང་ཡི་དམ་བཅར་གཞུག་ལན་གློན་པའི་དགེ་སློང་ཡི་དམ་བཅར་གཞུག་རྒོལ་བའི་དགེ་སློང་གཏན་ལ་འབེབས་སུ་
གཞུག་ལན་གློན་པའི་དགེ་སློང་གཏན་ལ་འབེབས་སུ་གཞུག་རྒོལ་བའི་དགེ་སློང་ལྡང་བར་བྱེད་དུ་གཞུག་ལན་གློན་པའི་དགེ་སློང་ལྡང་བར་བྱེད་དུ་གཞུག་གོ་ཆོས་བཅུ་དང་
ལྡན་ན། འདུལ་བ་འཛིན་པ་ཉེས་པ་རྣམ་པར་སྟོན་ནུས་ཏེ། བཅུ་གང་ཞེ་ན། ཉེས་པ་ལྕི་བ་ཤེས། ཡང་བ་ཤེས། ལྷག་མ་དང་བཅས་པ་ཤེས། ལྷག་མ་མེད་པ་ཤེས། གནས་ངན་
ལེན་ཤེས། གནས་ངན་ལེན་མ་ཡིན་པ་ཤེས། བཅས་པ་ཤེས། མ་བཅས་པ་ཤེས། བཤགས་པ་ཤེས། བསྡམ་པར་བྱ་བ་ཤེས་པའོ། །ཆོས་བཅུ་དང་ལྡན་པའི་འདུལ་བ་འཛིན་
པ་ནི༑ ལས་བྱེད་ནུས་པ་ཡིན་ཏེ། བཅུ་གང་ཞེ་ན། མངོན་དུ་གྱུར་པའི་ལས་ཤེས། མངོན་དུ་མ་གྱུར་པའི་ལས་ཤེས། སྐབས་བྱེ་བའི་ལས་ཤེས། སྐབས་མ་བྱེ་བའི་ལས་ཤེས་

[69B] མི་གླེང་བར་རིགས་པ་ཤེས། དྲན་པར་བྱ་བར་རིགས་པ་ཤེས། མི་དྲན་པར་བྱ་བར་རིགས་པ་ཤེས། གཏན་ཚིགས་སུ་རིགས་པ་ཤེས། གཏན་ཚིགས་སུ་མི་རིགས་
པ་ཤེས་པའོ། །ཆོས་བཅུ་དང་ལྡན་པའི་འདུལ་བ་འཛིན་པས་རྩོད་པ་ཞི་བར་བྱེད་ནུས་པ་ཡིན་ཏེ། བཅུ་གང་ཞེ་ན། བྱུང་བ་མ་ནོར་བར་བྱེད་པ་ཡིན། བཅས་པ་མ་ནོར་བར་བྱེད་པ་ཡིན། རྗེས་སུ་
བཅས་པ་མ་ནོར་བར་བྱེད་པ་ཡིན། མ་གནང་བ་མ་ནོར་བར་བྱེད་པ་ཡིན། རྗེས་སུ་གནང་བ་མ་ནོར་བར་བྱེད་པ་ཡིན། དགེ་སློང་མི་གཙང་བའི་ཉེས་པ་མི་འཆབ་པར་བྱེད་པ་ཡིན། རྒོལ་བ་
དང་ལན་གློན་པའི་དགེ་སློང་ལ་ཡི་དམ་བཅའ་བར་བྱེད་པ་ཡིན། མདོ་སྡེའི་ཚིག་ཉེ་བར་སྟོན་པར་བྱེད་པ་ཡིན། རྗེས་སུ་བཅས་པ་ཉམས་པར་མི་བྱེད་པ་ཡིན། འདུལ་བ་ལ་མཐུན་པ་ཡིན་
ཆོས་བཞིན་རྩོད་པ་ཞི་བར་བྱེད་པ་ཡིན་ནོ། །ཆོས་བཅུ་དང་ལྡན་ན། འདུལ་བ་འཛིན་པས་ཆད་པའི་ལས་ཀྱིས་གཅོད་ནུས་པ་ཡིན་ཏེ། བཅུ་གང་ཞེ་ན། ཚངས་པའི་ཆད་པ་ཤེས། མི་དགའ་བར་
འགྱུར་བའི་ལས་ཤེས། མི་སྤྱོད་པར་འགྱུར་བའི་ལས་ཤེས། མ་རུང་བར་བྱ་བའི་ལས་ཤེས། དེའི་ངོ་བོ་ཉིད་ཚོལ་དུ་གཞུག་པའི་ལས་ཤེས། བཟློག་པའི་ལས་ཤེས། སྤང་བའི་ལས་ཤེས་
རྣམ་པར་དག་པའི་ལས་ཤེས། བྱིན་གྱིས་བརླབ་པའི་ལས་ཤེས། རྒོལ་བའི་ལས་ཤེས་པའོ། །འདུལ་བ་དམ་པའི་གཞུང་ལས། གཅིག་ནས་འཛེགས་པ་རྫོགས་སོ།། །།

[70A]༄༅། །འདུལ་བ་གཞུང་དམ་པ། བམ་པོ་ཉེར་བརྒྱད་པ། འདུལ་བ་ལས་ལྔ་པའི་མདོ་བསྡུས་པ་སྟེ། ཉེར་བཞག་འཇིགས་པ་སེལ་པ་དང་།བྱིན་ལེན་བྱ་བ་བརྐུ་བ་
དང། །བསྙེན་པར་རྫོགས་དང་མཚམས་རྣམས་དང། །ཟས་ཀྱང་དེ་བཞིན་སྐབས་དབྱེ་དང། །དུགས་ཁང་དང་ནི་ཐ་མའོ། །མདོར་ན་ཉེར་བཞག་ཚུལ་ཁྲིམས་བདེན་པ་དང། །སྨྲ་བར་བྱ་དང་
ཕས་ཕམ་དང། །ཉེས་བྱས་གཉིས་དང་ལྟ་བ་སྟེ། །ཉམས་པ་དང་ནི་ལྕི་བ་དང། །ཇི་ལྟ་བུར་ནི་རིགས་ཀྱི་བུ། །དེ་མིན་རིམ་པར་བཅས་པའོ། །སངས་རྒྱས་བཅོམ་ལྡན་འདས་ལ་ཚེ་དང་ལྡན་པ་
ཨུ་པ་ལིས་ཞུས་པ། བཙུན་པ། དགེ་སློང་གླེང་བ་ཞིག་གིས་གཞན་ལ་གླེང་བར་འཚལ་ན། གནས་དུར་གནས་ཏེ་གླེང་བར་བགྱི། དགེ་སློང་ཡང་སྐབས་འབྱེད་དུ་གཞུག་པར་བགྱི། ཨུ་
པ་ལི། དགེ་སློང་ཞིག་དགེ་སློང་གཞན་ལ་གླེང་བར་འདོད་པས་གནས་ལྔ་ལ་གནས་ཏེ་གླེང་བར་བྱའོ། །དགེ་སློང་སྐབས་འབྱེད་དུ་གཞུག་པ་ལྔ་གང་ཞེ་ན། སྟོད་གཡོགས་ཕྲག་པ་
གཅིག་ཏུ་གཟར་ཏེ་ལྷམ་ཕུད་ལ་རྒན་རིམ་དུ་འདུག་ནས་དགེ་སློང་གི་དགེ་འདུན་ལ་ཐལ་མོ་སྦྱར་བ་བཏུད་དེ་བྱམས་པའི་སེམས་ཉེ་བར་བཞག་ལ་གླེང་བའི་དགེ་སློང་དེ་ལ་སྐབས་
འབྱེད་དུ་གཞུག་གླེང་བའི་དགེ་སློང་གིས་གཞན་ལ་གླེང་བར་འདོད་པས་ཆོས་ལྔས་ནང་དུ་དྲན་པ་ཉེ་བར་བཞག་ལ་གཞན་ལ་གླེང་བར་བྱའོ། །ལྔ་གང་ཞེ་ན། ཅི། བདག་ཚུལ་ཁྲིམས་

[70B] ངོ་ཚ་ཞིང་འགྱོད་པ་དང་ལྡན་ནམ། སྡོམ་པས་བསྡམས་པ་བསླབ་པར་འདོད་དམ། མང་དུ་ཐོས་ཤིང་ཐོས་པ་འཛིན། ཐོས་པ་ལ་སོགས་པ་ལུང་ཁ་ཏོན་
ལོབས་སམ། ཅི། འདུལ་བ་དང། ལྷག་པའི་འདུལ་བ་ལ་བདག་ཤིན་ཏུ་རྣམ་པར་གདོན་མི་ཟ་བར་གྱུར་ཏམ་སྙམ་དུ་བསམ་ནས་གླེང་བར་བྱེད་པའི་དགེ་སློང་གིས་གཞན་ལ་གླེང་བར་
འདོད་ན། དེ་ལྟར་གནས་ལྔས་ནང་དུ་དྲན་པ་ཉེ་བར་བཞག་ལ་གཞན་ལ་གླེང་བར་བྱའོ། །གཞན་ཡང་དགེ་སློང་གླེང་བ་ཞིག་གླེང་བར་འདོད་པས་ཆོས་ལྔས་ནང་དུ་དྲན་པ་ཉེ་བར་བཞག་ལ་
གླེང་བར་བྱའོ། །ལྔ་གང་ཞེ་ན། འདི་ལྟར་བདག་གཞན་ལ་གླེང་བར་འདོད་པ་དེ། ཅི་བདེན་པས་སམ། འོན་ཏེ་མི་བདེན་པས། དོན་དུ་བཟུང་བ་འདི་དུས་ལ་བབ་བམ། འོན་ཏེ་དུས་ལ་མ་བབ་
ཅི༑ དོན་བཟུང་བ་སྐབས་སུ་བབ་བམ། འོན་ཏེ་སྐབས་སུ་མ་བབ༑ ཅི་དོན་བཟུང་བ་འདི་དོན་དང་ལྡན་པའམ། འོན་ཏེ་དོན་དང་ལྡན་པ་མ་ཡིན། དེ་ལ་མཐོང་བས་སམ། ཐོས་པས་སམ་
དོགས་པས་སྨྲ་བར་བྱའམ་ཞེས་གླེང་བའི་དགེ་སློང་གིས་གཞན་ལ་གླེང་བར་འདོད་པས་ཆོས་དེ་ལྔས་ནང་དུ་དྲན་པ་ཉེ་བར་བཞག་ལ་གཞན་ལ་གླེང་བར་བྱའོ། །གླེང་བར་བྱེད་པའི་དགེ་སློང་
གིས་གླེང་བའི་དགེ་སློང་ལ་རྣམ་པ་ལྔས་སྐབས་འབྱེད་དུ་གཞུག་པར་བྱའོ། །ལྔ་གང་ཞེ་ན། འདི་ལྟར། ཁྱོད་ལ་གླེང་གི། ཤེས་པར་གྱིས་ཤིག་ཚེ་དང་ལྡན་པ། ཁྱོད་ལ་སྨྲའོ། །ཚེ་དང་

[71A]༄༅། །ལྡན་པ། ཁྱོད་ལ་གླེང་ངོ། །ཚེ་དང་ལྡན་པ། ཁྱོད་ལ་དྲན་པར་བྱའོ། །ཚེ་དང་ལྡན་པ། ཁྱོད་ཀྱིས་བདག་ལ་སྐབས་དབྱེ་བར་བྱོས་ཤིག་ཕས་ཕམ་པ་དང་
དགེ་འདུན་གྱི་ལྷག་མ་དང། ལྟུང་བ་དང། སླར་བཤགས་པ་དང་ཉེས་བྱས་རྣམས་ལས་གང་ཁྱོད་ལ་སྨྲས། གང་ཁྱོད་ལ་བརྗོད་གང་ཁྱོད་ལ་གླེང། གང་ཁྱོད་ལ་དྲན་པར་བྱ་
གང་ཁྱོད་ལ་སྐབས་འབྱེད་དུ་གཞུག་ཉེས་བྱས་སུ་གྱུར་ན། ཕམ་པ་ལས་བྱུང་བའམ། དགེ་འདུན་གྱི་ལྷག་མ་ལས་བྱུང་བའམ། ལྟུང་བ་ལས་བྱུང་བའམ། སོ་སོར་བཤགས་
པ་ལས་བྱུང་བའམ། བསླབ་པ་ལས་བྱུང་བ་རྣམས་གང་ཁྱོད་ལ་བརྗོད་པར་བྱ། བཤགས་པར་བྱ་བའམ། བསྡམ་པར་བྱ་བའམ། འདུལ་བ་ལས་ཤིན་ཏུ་འདས་པའམ། ངན་
དུ་སྨྲ་བ་ལས་བྱུང་བའམ། མངོན་དུ་སྤྱད་པ་རྣམས་ཀྱིས་ཉེས་བྱས་གང་ཁྱོད་ལ་བརྗོད་པར་བྱ། ཁྱོད་ལ་མཐོང་བའམ། ཐོས་པའམ། དོགས་པ་གང་སྨྲ་བར་བྱ། ལུས་ཀྱིས་འདས་
པ་དང། ངག་གིས་འདས་པ་གང་ཁྱོད་ལ་སྨྲ་བར་བྱ། ལྟུང་བ་ལྕི་བའམ། ཡང་བའམ། ལྷག་མ་དང་བཅས་པའམ། ལྷག་མ་མ་ལུས་པའམ། ཐམས་ཅད་ལས་འདས་པའམ་
ལྟུང་བ་གང་ཁྱོད་ལ་སྨྲ་བར་བྱ། ཚུལ་ཁྲིམས་ཉམས་པའམ། ལྟ་བ་ཉམས་པའམ། འཚོ་བ་ཉམས་པའམ། ཉམས་པ་ཐམས་ཅད་གང་ཁྱོད་ལ་སྨྲ་བར་བྱ། ཁྱོད་འགྲོ་བའམ་

[71B] འདུག་པའམ། ཉལ་བའམ། འཆག་པའམ། སྤྱོད་ལམ་གང་ཁྱོད་ལ་སྨྲ་བར་བྱ། གྲོང་དུ་བྱས་པའམ། དགོན་པར་བྱས་པའམ། ལམ་དུ་བྱས་པའམ། ལམ་ལས་གོལ་
བར་བྱས་པའམ། དབེན་པར་བྱས་པ་རྣམས་གང་དུ་བྱས་པས་ཁྱོད་ལ་གླེང་བར་བྱ་ཞེས་དགེ་སློང་གླེང་བར་བྱེད་པས་གླེང་བའི་དགེ་སློང་ལ་རྣམ་པ་འདི་ལྔས་སྐབས་ཕྱེ་ནས་ཡི་དམ་འཆར་
ཆུག་ལ་གདོད་གླེང་བར་བྱའོ། །དེ་སྟེ་ཁས་མི་ལེན་ན། གླེང་བར་བྱེད་པའི་དགེ་སློང་གིས་བྱམས་པའི་སེམས་དང། སྙིང་རྗེའི་སེམས་དང། ཕན་པའི་སེམས་དང། རྗེས་སུ་བརྩེ་བའི་
སེམས་དང། བསླང་བར་འདོད་པའི་སེམས་ཀྱིས་གླེང་བར་བྱའོ། །ལན་འདེབས་པའི་དགེ་སློང་གིས་ཀྱང་ཕས་གླེང་བར་བྱེད་པའི་ཚེ་གནས་ལྔ་ལ་གནས་ནས་གླེང་བར་བྱེད་པའི་དགེ་སློང་
ལ་སྐབས་དབྱེ་བར་བྱའོ། །གནས་ལྔ་གང་ཞེ་ན། སྟན་ལས་ལངས་ལྷམ་ཕུད། སྟོད་གཡོགས་ཕྲག་པ་གཅིག་ཏུ་གཟར་ཏེ་རྒན་རིམ་ལ་ཐལ་མོ་སྦྱར་བ་བཏུད་ནས་བསྟི་སྟང་དུ་བཅས་
འཇིགས་པ་དང་བཅས་པའི་དབང་དུ་བྱས་ལ་གླེང་བར་བྱེད་པའི་དགེ་སློང་ལ་སྐབས་དབྱེ་བར་བྱའོ། །གླེང་བའི་དགེ་སློང་གིས་གླེང་བར་བྱེད་པའི་དགེ་སློང་ལ་སྐབས་དབྱེ་བར་འདོད་ན་
གླེང་བར་བྱེད་པའི་དགེ་སློང་ལ་གནས་ལྔར་བརྟག་པར་བྱའོ་།ལྔ་གང་ཞེ་ན། ཅི། ཚེ་དང་ལྡན་པ་འདི་ཚུལ་ཁྲིམས་དང་ལྡན་ཞིང་སྔོན་རྫོགས་པ་ཡིན་ནམ། ངོ་ཚ་ཞིང་འགྱོད་པ་དང་ལྡན་

[72A]༄༅། །ནམ༑ སྡོམ་པས་བསྡམས་ཤིང་སྡོམ་པར་དད་དམ། ཅི། ཚེ་དང་ལྡན་པ་མང་དུ་ཐོས་པ། ཐོས་པ་འཛིན་པ། ཐོས་པ་བསགས་པའམ། ལུང་ཁ་ཏོན་ལོབས་
སམ༑ འདུལ་བ་དང། ལྷག་པའི་འདུལ་བ་དང། མདོ་སྡེ་ལ་ཤིན་ཏུ་རྣམ་པར་གདོན་མི་ཟ་བ་ཡིན་ནམ་ཞེས་གླེང་བའི་དགེ་སློང་གིས་གླེང་བར་བྱེད་པའི་དགེ་སློང་ལ་གནས་འདི་ལྔས་
བརྟགས་ལ་དེའི་འོག་ཏུ་སྐབས་དབྱེ་བར་བྱའོ། །གླེང་པའི་དགེ་སློང་གིས་གླེང་བར་བྱེད་པའི་དགེ་སློང་ལ་སྐབས་དབྱེ་བར་འདོད་པས་ཆོས་ལྔ་ནང་དུ་དྲན་པ་ཉེ་བར་བཞག་ལ་སྐབས་
དབྱེ་བར་བྱའོ། །ལྔ་གང་ཞེ་ན། བདག་ལ་གཞན་གྱིས་གླེང་བ་དེ། བདེན་པས་གླེང་གི། མི་བདེན་པས་མ་ཡིན་པ་དང། དུས་སུ་གླེང་གི། དུས་ལས་འདས་པར་མ་ཡིན་པ་དང། དོན་དང་
ལྡན་པས་གླེང་གི། དོན་དང་མི་ལྡན་པར་མ་ཡིན་པ་དང། ཚིག་འཇམ་པོས་གླེང་གི། རྩུབ་པོས་མ་ཡིན་པ་དང། བྱམས་པ་དང་ལྡན་པས་གླེང་གི། ཞེ་སྡང་དང་ལྡན་པས་མ་ཡིན་པ་འདི་
ལྟ་བུ་གཞན་ལས་རྙེད་པར་ག་ལ་འགྱུར་སྙམ་དུ་བསམ་ནས་གླེང་བའི་དགེ་སློང་གིས་གླེང་བར་བྱེད་པའི་དགེ་སློང་ལ་སྐབས་དབྱེ་བར་འདོད་པས། ཆོས་འདི་ལྔ་ནང་དུ་དྲན་པ་ཉེ་བར་
བཞག་ནས་གླེང་བར་བྱེད་པའི་དགེ་སློང་ལ་ཚིག་འདི་སྐད་སྨྲོས་ཤིག་ཀྱེ་གླེང་བར་བྱེད་པའི་ཚེ་དང་ལྡན་པ། ཁྱོད་ཤེས་པར་གྱིས་ལ་བདག་ལ་སྨྲོས་ཤིག་ཚེ་དང་ལྡན་པ། ཁྱོད་ཀྱིས་

[72B]ཚེ་དང་ལྡན་པ། ཁྱོད་ཀྱིས་བདག་ལ་གླེངས་ཤིག་ཚེ་དང་ལྡན་པ། ཁྱོད་ལ་སྐབས་དབྱེ་བར་བྱའོ་བདག་ལ་ཇི་སྐད་དུ་སྨྲ། བདག་ལ་ཇི་སྐད་དུ་བསྒོ། བདག་ལ་ཇི་སྐད་དུ་
གླེང། བདག་ལ་ཇི་ལྟ་བུར་དྲན་པར་བྱ། གང་གི་ཕྱིར་བདག་གིས་སྐབས་དབྱེ་བར་བྱ། ཉེས་པའི་ནང་ནས་ཕས་ཕམ་པའམ། དགེ་འདུན་གྱི་ལྷག་མའམ། ལྟུང་བའམ། སོ་སོར་བཤགས་
པ་རྣམས་ལས་གང་སྨྲ་བར་བྱ། ཉེས་བྱས་རྣམས་ལས་ཀྱང་ཕས་ཕམ་པའམ། དགེ་འདུན་གྱི་ལྷག་མ་ལས་བྱུང་བའམ། ལྟུང་བ་ལས་བྱུང་བའམ། སོ་སོར་བཤགས་པ་ལས་བྱུང་བའམ་
བསླབ་པ་ལས་བྱུང་བ་རྣམས་གང་སྐབས་དབྱེ་བར་བགྱི། བཤགས་པར་བྱ་བའམ། བསྡམ་པར་བྱ་བ་བའམ། འདུལ་བ་ལས་འདས་པའམ། ངན་དུ་སྨྲ་བ་ལས་བྱུང་བའམ། མངོན་པར་
སྤྱད་པ་ལས་བྱུང་བ་རྣམས་ཀྱི་ཉེས་བྱས་གང་གིས་སྐབས་དབྱེ་བར་བྱ། བདག་ལ་མཐོང་བའམ། ཐོས་པའམ། དོགས་པའམ། ལུས་ཀྱིས་འདས་པའམ། ངག་གིས་འདས་པའམ། བདག་
ལ་མངོན་པར་སྤྱོད་པ་གང་སྨྲ། བདག་ལ་ལྕི་བའམ། ཡང་བའམ་ལྷག་མ་དང་བཅས་པའམ། ལྷག་མ་མ་ལུས་པའམ། ཐམས་ཅད་ལས་འདས་པའམ། བདག་ལ་ཉེས་པ་གང་སྨྲ། ཚུལ་
ཁྲིམས་ཉམས་པའམ། ལྟ་བ་ཉམས་པའམ། སྤྱོད་པ་ཉམས་པའམ་འཚོ་བ་ཉམས་པའམ། ཐམས་ཅད་ཉམས་པའམ། ཉམས་པ་གང་སྨྲ་འགྲོ་བ་དང། འགྲེང་བ་དང། འདུག་པ་དང་

[73A]༄༅། །ཉལ་བ་དང། མ་ཉལ་བ་རྣམས་སྤྱོད་ལམ་གང་བྱས་པ་ལས་སྨྲ། གྲོང་དུ་བྱས་པའམ། དགོན་པར་བྱས་པའམ། ལམ་དུ་བྱས་པའམ། ལམ་གོལ་བར་
བྱས་པའམ། མཚན་མོར་བྱས་པའམ། ཉིན་པར་བྱས་པ་རྣམས་ལས་བདག་གིས་གང་དུ་བྱས་པ་སྨྲོས་ཤིག་གླེང་བའི་དགེ་སློང་གིས་གླེང་བར་བྱེད་པའི་དགེ་སློང་བ་རྣམ་པ་འདི་ལྔས་
སྐབས་ཕྱེ་ལ། ཡི་དམ་བཅར་བཅུག་སྟེ་ཚིག་འདི་སྐད་སྨྲོས་ཤིག་།གླེང་བར་བྱེད་པ་ཇི་ལྟར་ཡི་དམ་བཅས་པའི་ཉེས་པ་སྨྲོས་ཤིག་ཅེས་བྱའོ། །མདོར་ན། འཇིགས་པར་གྱུར་དང་འཁྲུལ་
པ་དང། །ཚངས་པའི་ཆད་པ་རིམ་གྲོ་མེད། །བསྡིགས་པའི་ཆད་པ་མངོན་སུམ་དང། །བདེན་པ་རྣམས་ཀྱང་དེ་བཞིན་ནོ། །གང་གི་ཚེ་གླེང་བའི་དགེ་སློང་གིས་སྐབས་ཕྱེ་བར་གྱུར་པ་དེའི་ཚེ་
ན་གླེང་བར་བྱེད་པའི་དགེ་སློང་གིས་གནས་ལྔར་ཡིད་བརྟན་པར་བྱ་སྟེ། ཚེ་དང་ལྡན་པ། མ་འཇིགས་ཤིག་ཁྱོད་འཇིགས་པར་མ་བྱེད་ཅིག། ཁྱོད་སྐྲག་པར་མ་བྱེད་ཅིག་ཀུན་ཏུ་མ་
སྐྲག་ཅིག་ཁྱོད་ཀུན་ཏུ་སྐྲག་པར་མ་བྱེད་ཅིག་མ་དངངས་ཤིག་།དངང་པར་མ་བྱེད་ཅིག་མ་འཛེམ་ཞིག་འཛེམ་པར་མ་བྱེད་ཅིག་།གླེང་བར་བྱེད་པའི་དགེ་སློང་གིས་གླེང་བའི་དགེ་
སློང་ལ་གཞན་ཡང་གནས་ལྔར་ཡིད་བརྟན་པར་བྱ་སྟེ། ཚེ་དང་ལྡན་པ། ཁྱོད་ཀྱི་འཁྲུལ་པ་མི་འཛིན་ཏོ། །ཁྱོད་ཀྱི་དངངས་པའི་སྐབས་མི་འཛིན་གྱི། ཚེ་དང་ལྡན་པ། ཁྱོད་ལ་གཏན་ལ་

[73B] །ཚེ་དང་ལྡན་པ་ལན་གསུམ་གྱི་བར་དུ་དམ་བཅའ་བ་ལ་གཞུག་གོ་གླེང་བའི་དགེ་སློང་གིས་གླེང་བར་བྱེད་པའི་དགེ་སློང་ལ་གཞན་ཡང་གནས་ལྔར་ཡིད་བརྟན་པར་བྱའོ།།
དེ་སྟེ་ཚེ་དང་ལྡན་པ། ཁྱོད་ཚངས་པའི་ཆད་པས་རིགས་པར་གྱུར་ན། ཚངས་པའི་ཆད་པས་བསྒོ་བར་བྱའོ། །དེ་སྟེ་མི་དགའ་བར་ཚོར་བས་འོས་བར་གྱུར་ན། དགའ་བར་འགྱུར་བའི་ལས་
བྱའོ༑ ༑གླེང་བར་བྱེད་པའི་དགེ་སློང་གིས་གླེང་བའི་དགེ་སློང་ལ་གཞན་ཡང་གནས་ལྔར་ཡིད་བརྟན་པར་བྱའོ། །དེ་སྟེ་ཚེ་དང་ལྡན་པ། ཁྱོད་རིམ་གྲོ་མེད་པར་བྱེད་ན། རིམ་གྲོ་མེད་པའི་ནང་དུ་
བགྲང་བར་བྱའོ། །དེ་སྟེ་ཚེ་དང་ལྡན་པ། ཁྱོད་ཉེས་པ་ངོར་བརྗོད་ན་ནི། ཉེས་པ་ངོར་བརྗོད་པའི་ནང་དུ་བགྲང་བར་བྱའོ་།དེ་སྟེ་ཁྱོད་གཞན་ཟེར་རོ། །ཞེས་འཕྱས་འདོགས་ན་ནི། གཞན་ཟེར་
རོ༑ ༑ཞེས་འཕྱས་འདོགས་པའི་ནང་དུ་ཁྱོད་བགྲང་བར་བྱའོ། །དེ་སྟེ་བསྒོ་བ་མི་ཉན་ན་ནི། བསྒོ་བ་མི་ཉན་པར་ཁྱོད་བགྲང་བར་བྱའོ། །དེ་སྟེ་ཅང་མི་སྨྲ་བས་བསྒོ་བ་མི་ཉན་ན་ནི། ཡང་ཅང་མི་
སྨྲ་བའི་ནང་དུ་ཁྱོད་བགྲང་བར་བྱའོ། །གླེང་བར་བྱེད་པའི་དགེ་སློང་གིས་གླེང་བའི་དགེ་སློང་ལ་གཞན་ཡང་གནས་ལྔར་ཡིད་བརྟན་པར་བྱ་སྟེ། དེ་སྟེ་ཚེ་དང་ལྡན་པ། ཁྱོད་ལ་བསྡིགས་པའི་
ལས་བྱ་བར་འོས་ན་ནི། ཁྱོད་ལ་བསྡིགས་པའི་ལས་བྱའོ། །དེ་སྟེ་ལོངས་སྤྱོད་མི་གཅིག་པར་འོས་ན་ནི། ལོངས་སྤྱོད་མི་གཅིག་པའི་ལས་བྱའོ། །དེ་སྟེ་མིག་ལམ་ན་མི་སྣང་བར་འོས་ན་ནི་

[74A]༄༅། །ཁྱོད་ལ་མིག་ལམ་ན་མི་སྣང་བའི་ལས་བྱའོ། །དེ་སྟེ་བསྐྲད་པར་འོས་ན་ནི། བསྐྲད་པའི་ལས་བྱའོ། །དེ་སྟེ་སྨད་པའི་ལས་བྱ་བར་འོས་ན་ནི། སྨད་པའི་ལས་བྱའོ་
དེ་སྟེ་སླར་བསྡུམ་པར་འོས་ན་ནི། ཁྱོད་ལ་བསྡུམ་པའི་ལས་བྱའོ་།དེ་སྟེ་སྤང་བར་འོས་ན་ནི། སྤང་བའི་ལས་བྱའོ། །གླེང་བར་བྱེད་པའི་དགེ་སློང་གིས་གླེང་བའི་དགེ་སློང་ལ་གཞན་ཡང་
གནས་ལྔར་ཡིད་བརྟན་པར་བྱ་སྟེ། དེ་སྟེ་ཚེ་དང་ལྡན་པ། ཁྱོད་ལ་ཆད་པ་གཅད་པར་འོས་ན་ནི། ཁྱོད་ལ་ཆད་པས་གཅད་པར་བྱའོ་།གཞི་ནས་བསླང་སྟེ་ཆད་པས་གཅད་པར་འོས་ན་ནི་
ཁྱོད་གཞི་ནས་བསླངས་ཏེ་ཆད་པས་གཅད་པར་བྱའོ། །དེ་སྟེ་ཡིད་མགུ་བར་འོས་ན་ནི། ཁྱོད་ཡིད་མགུ་བར་བྱེད་དུ་གཞུག་གོ་དེ་སྟེ་གཞི་ནས་བསླང་སྟེ་ཡིད་མགུ་བ་བྱེད་པར་འོས་
ན་ནི། ཁྱོད་གཞི་ནས་བསླང་སྟེ་ཡིད་མགུ་བར་བྱེད་དུ་གཞུག་གོ། དེ་སྟེ་སླར་གཞི་ནས་བསླང་སྟེ་ཆད་པ་བྱེད་དུ་གཞུག་པར་འོས་ན་ནི་ཁྱོད་ལ་སླར་གཞི་ནས་བསླངས་ཏེ་ཆད་པ་བྱེད་
དུ་གཞུག་པའི་ལས་བྱའོ། །དེ་སྟེ་སླར་གཞི་ནས་བསླང་སྟེ་ཡིད་མགུ་བ་བྱེད་དུ་གཞུག་པར་འོས་ན་ནི། ཁྱོད་སླར་གཞི་ནས་ཡིད་མགུ་བར་བྱེད་དུ་གཞུག་གོ་གླེང་བར་བྱེད་པའི་
དགེ་སློང་གིས་གླེང་པའི་དགེ་སློང་ལ་གཞན་ཡང་གནས་ལྔར་ཡིད་བརྟན་པར་བྱ་སྟེ། དེ་སྟེ་ཚེ་དང་ལྡན་པ། ཁྱོད་མངོན་སུམ་གྱིས་འདུལ་བར་འོས་ན་ནི། ཁྱོད་མངོན་སུམ་དུ་འདུལ་

[74B] །དེ་སྟེ་དྲན་པས་འདུལ་བར་འོས་ན་ནི། ཁྱོད་དྲན་པས་འདུལ་བར་བྱའོ། །དེ་སྟེ་མ་རྨོངས་པས་འདུལ་བར་འོས་ན་ནི་ཁྱོད་མ་རྨོངས་པས་འདུལ་བར་བྱའོ། །དེ་སྟེ་དེའི་ངོ་བོ་ཚོལ་བས་
འདུལ་བར་འོས་ན་ནི། ཁྱོད་དེའི་ངོ་བོ་ཚོལ་བས་འདུལ་བར་བྱའོ་།དེ་སྟེ་ཚུལ་ཤིང་མང་པོར་བྱ་བར་འོས་ན་ནི། ཁྱོད་ལ་ཚུལ་ཤིང་མང་པོར་བྱ་བར་སྦྱིན་ནོ། །གླེང་བར་བྱེད་པའི་དགེ་སློང་
གིས་གླེང་བའི་དགེ་སློང་ལ་གཞན་ཡང་གནས་ལྔར་ཡིད་བརྟན་པར་བྱ་སྟེ། གླེང་བ་ཁྱོད་ཉོན་ཅིག་ཁྱོད་ལ་གང་དྲིས་པ་དེ་ལྟ་བུར་ཁྱོད་ཀྱིས་སྨྲོས་ཤིག་ཇི་ལྟར་བདག་ཉིད་སུན་པར་
མི་འགྱུར་བ་དང། གཞན་ལ་གནོད་པར་མི་འགྱུར་བ་དང། སྐྱོན་མེད་པའི་དགེ་སློང་རྣམས་ལ་གཙེ་བར་མི་འགྱུར་བ་དང། མངོན་སུམ་པའི་དགེ་སློང་རྣམས་མངོན་སུམ་དུ་མི་སྨོད་པ་དང་
གཟུ་བོའི་དགེ་སློང་རྣམས་ལ་མདོ་སྡེའི་ཚིག་དང་མི་མཐུན་པར་མ་བྱེད་ཅིག་དེ་ལྟར་བྱས་ན། དགེ་ཞིང་ཤིན་ཏུ་དགེ་བར་འགྱུར་རོ་།མདོར་ན། ཉེས་པ་འཕྱས་འདོགས་དེ་བཞིན་ཏེ། །
ཁས་ལེན་ལྟ་བ་གསོ་སྦྱོང་དང། །སློབ་དཔོན་དང་ནི་གང་སྤྱོ་དང། །གནས་འཇིགས་པ་དང་བསྐྲད་པའོ། །ཉེས་པ་བྱེད་པ་ལྔ་སྟེ་ཁྲེལ་མེད་པ་ལས་ཉེས་པ་བྱུང་བ་དང། ཐེ་ཚོམ་ལས་བྱུང་བ་
དང། མི་ཤེས་པ་ལས་བྱུང་བ་དང། བློ་ཞན་པ་ལས་བྱུང་བ་དང། དྲན་པ་ཉམས་པ་ལས་བྱུང་བའོ། །སྤང་བའི་དངོས་པོ་ལྔ་སྟེ། གསོལ་བ་དང། འདྲི་བར་བྱེད་པ་དང། བསྒོ་བ་དང། ཁ་

[75A]༄༅། །ཅིག་ལ་སྨྲ་བ་དང། བརྗོད་པར་བྱ་བའོ། །གསོལ་བ་གང་ཞེ་ན། ཚེ་དང་ལྡན་པ། ཁྱོད་ཀྱིས་དགེ་སྦྱོང་དུ་མི་འགྱུར་བ་ཅུང་ཟད་ཀྱང་མ་བྱེད་ཅིག་པར་ཚེ་དང་
ལྡན་པ་ཁྱོད་ལ་གསོལ་ལོ། །འདྲི་བར་བྱེད་པ་གང་ཞེ་ན། ཚེ་དང་ལྡན་པ། ཁྱོད་ཀྱིས་དགེ་སྦྱོང་དུ་མི་འགྱུར་ཅུང་ཟད་མ་བྱས་སམ་ཞེས་ཚེ་དང་ལྡན་པ་ཁྱོད་ལ་དྲིའོ། །བསྒོ་བ་གང་ཞེ་ན་
ཚེ་དང་ལྡན་པ། ཁྱོད་ཀྱིས་དགེ་སྦྱོང་དུ་མི་འགྱུར་བར་མ་བྱེད་ཅིག་ཅེས་ཁྱོད་ལ་བསྒོ་བར་བྱའོ། །ཁ་ཅིག་ལ་སྨྲ་བ་གང་ཞེ་ན། ཚེ་དང་ལྡན་པ། ཁྱོད་ཀྱིས་ཇི་ལྟར་ཁ་ཅིག་དགེ་སྦྱོང་དུ་མི་
འགྱུར་བར་བྱེད་པ་དེ་ལྟར་མ་བྱེད་པར་བག་ཡོད་པར་སྒྲུབ་པར་གྱིས་ཤིག་བརྗོད་པ་གང་ཞེ་ན། ཚེ་དང་ལྡན་པ། ཁྱོད་དགེ་སྦྱོང་དུ་མི་འགྱུར་བར་མི་བྱ་བའི་ཕྱིར་ཡང་དང་ཡང་
བརྗོད་དོ། །ཆོས་བཞིན་མ་ཡིན་པར་ཁས་ལེན་པ་ལྔ་སྟེ། རྒྱལ་པོས་འཇིགས་ཏེ་ཁས་ལེན་པ་དང། རྐུན་པོས་འཇིགས་ཏེ་ཁས་ལེན་པ་དང་རིགས་པའི་གྲོང་གིས་འཇིགས་ཏེ་
ཁས་ལེན་པ་དང། ཆད་པས་འཇིགས་ཏེ་ཁས་ལེན་པ་དང། དགེ་སྦྱོང་ཉིད་ལ་ལྟོས་པ་མེད་པར་ཁས་ལེན་པའོ། །ཆོས་བཞིན་ཁས་ལེན་པ་ཡང་ལྔ་སྟེ། དཀར་པོའི་ཕྱོགས་སུ་རྣམ་
པ་ལྔར་བཟློག་པར་བྱའོ། །ཆོས་བཞིན་མ་ཡིན་པར་ལྟ་བ་སྨྲ་བ་ལྔ་སྟེ། ལྷག་མ་མ་ལུས་པའི་དངོས་པོ་ལ་ལྟ་བ་སྨྲ་བ་དང་བཤགས་པའི་དངོས་པོ་ལ་ལྟ་བ་སྨྲ་བ་དང། ཉེས་པ་

[75B]སྨྲ་བ་དང། བཤགས་བར་མི་འོས་པའི་དངོས་པོ་ལ་ལྟ་བ་སྨྲ་བ་དང། མི་ལྡན་པར་འདོད་པ་ལྟ་བ་སྨྲ་བའོ། །ཆོས་བཞིན་དུ་ལྟ་བར་སྨྲ་བ་ལྔ་ཡང་
དཀར་པོའི་དགེ་བ་དང་ཚུལ་ནས་བྱུང་བའོ། །སློབ་དཔོན་ལྔ་སྟེ་དགེ་ཚུལ་གྱི་སློབ་དཔོན་དང། གསང་སྟེ་སྟོན་པ་དང། ལས་བྱེད་པ་དང། གནས་བཅའ་བ་དང། ཀློག་པར་བྱེད་པའོ། །དགེ་ཚུལ་གྱི་
སློབ་དཔོན་གང་ཞེ་ན། གང་གིས་དགེ་ཚུལ་གྱི་བསླབ་པའི་གནས་སྦྱིན་པའོ། །གསང་སྟེ་སྟོན་པའི་སློབ་དཔོན་གང་ཞེ་ན། གང་གིས་བསྙེན་པར་རྫོགས་པའི་ཚེ་གསང་སྟེ་སྟོན་པའོ། །ལས་
བྱེད་པའི་སློབ་དཔོན་གང་ཞེ་ན། གང་གིས་བསྙེན་པར་རྫོགས་པའི་ལས་བྱེད་པའོ། །གནས་བཅའ་བའི་སློབ་དཔོན་གང་ཞེ་ན། གང་ལན་གསུམ་གྱི་བར་དུ་ནན་ཏན་དུ་མནོས་ཤིང་གནས་བཅས་
པའོ༑ ༑ཀློག་པའི་སློབ་དཔོན་གང་ཞེ་ན། གང་ལས་བླང་བའི་སེམས་ཀྱིས་ཚིག་གཅིག་ཙམ་ཡང་བླངས་པའོ། །སྤྱོ་བ་རྣམ་པ་ལྔ་སྟེ་མི་སྨྲ་བར་བྱ་བ་དང། ལུང་མི་སྟོན་པ་དང། གཅིག་
ཏུ་མི་སྤྱོད་པ་དང། དགེ་བའི་ཕྱོགས་གཅད་པ་དང། གནས་བཅས་པ་སླར་བཤིག་པ་དང་ལྔའོ། །མི་སྨྲ་བར་བྱ་བ་གང་ཞེ་ན། དེ་ལ་སྨྲ་བར་མི་བྱ། ཀུན་ཏུ་སྨྲ་བར་མི་བྱའོ། །ལུང་མི་སྟོན་པ་
གང་ཞེ་ན། དེ་ལ་ལུང་བསྒོ་ཞིང་རྗེས་སུ་མི་སྟོན་པའོ། །བསྟན་པ་མི་སྟོན་པའོ། །གཅིག་ཏུ་མི་སྤྱོད་པ་གང་ཞེ་ན། དེས་བསྙེན་བཀུར་བྱས་པ་བདག་གིར་མི་བྱའོ། །དགེ་བའི་ཕྱོགས་གཅད་

[76A]༄༅། །པ་གང་ཞེ་ན། དེ་ལ་བཀླག་པ་དང། རྣལ་འབྱོར་དང་ཡིད་ལ་བྱ་བ་མི་བསྟན་པའོ། །གནས་བཅས་པ་སླར་བཤིག་པ་གང་ཞེ་ན། གནས་བཅར་མི་
གཞུག་པའོ། །རྣམ་པ་ལྔས་ནི། གནས་བཅས་པ་ཞིག་པར་འགྱུར་ཏེ་བསྐྲད་པ་དང། ལངས་ཏེ་འགྲོ་བ་དང། སླར་འབབ་པ་དང། ཕྱོགས་ལས་གཞན་གྱི་ཕྱོགས་སུ་འགྲོ་བ་དང་
རེ་བ་མེད་པར་སེམས་བསྐྱེད་པ་དང་ལྔའོ། །ཆོས་ལྔ་དང་ལྡན་ན། གནས་བཅའ་བ་སྦྱིན་ཏེ། ལྔ་གང་ཞེ་ན། དད་པ་ཡིན། རིམ་གྲོར་བཅས་པ་ཡིན། བརྩོན་འགྲུས་བརྩམས་པ་
ཡིན༑ ངག་ཉན་པ་ཡིན། དགེ་བའི་བཤེས་གཉེན་ཡིན་པའོ། །ཆོས་ལྔ་དང་ལྡན་ན། གནས་བཅས་པ་ལས་གཞིག་པར་བྱ་སྟེ། ལྔ་གང་ཞེ་ན། མ་དད་པ་ཡིན། རིམ་གྲོ་མེད་པ་
ཡིན༑ ལེ་ལོ་ཅན་ཡིན། ངག་མི་ཉན་པ་ཡིན། སྡིག་པའི་གྲོགས་པོ་ཡིན་ནོ། །ལྷན་ཅིག་སྤྱོད་པ་དང། ཉེ་གནས་ཆོས་ལྔ་དང་ལྡན་ན་བསྐྲད་པ་ཡིན་ཏེ། ལྔ་གང་ཞེ་ན། མ་དད་པ་
ཡིན། རིམ་གྲོ་མེད་པ་ཡིན། ལེ་ལོ་ཅན་ཡིན། ངག་མི་སྙན་པ་ཡིན་སྡིག་པའི་གྲོགས་པོ་ཡིན་ནོ། །ལྷན་ཅིག་སྤྱོད་པ་དང། ཉེ་གནས་ཆོས་ལྔ་དང་ལྡན་ན། མི་བསྐྲད་པ་ཡིན་ཏེ་
ལྔ་པོ་དཀར་པོའི་ཕྱོགས་སུ་སླར་རྣམ་པ་ལྔར་བཟློག་སྟེ་བརྗོད་པར་བྱའོ། །ལྷན་ཅིག་སྤྱོད་པ་དང། ཉེ་གནས་ཆོས་ལྔ་དང་ལྡན་ན། བཟོད་པར་བྱ་བ་མ་ཡིན་ཏེ། མ་དད་པ་ཡིན། རིམ་གྲོ་

[76B] ལེ་ལོ་ཅན་ཡིན། ངག་མི་ཉན་པ་ཡིན། སྡིག་པའི་གྲོགས་པོ་ཡིན་ནོ། །ལྷན་ཅིག་སྤྱོད་པ་དང། ཉེ་གནས་ཆོས་ལྔ་དང་ལྡ་ན། བཟོད་པར་བྱ་བ་ཡིན་ཏེ། དཀར་པོའི་ཕྱོགས་
སུ་སླར་རྣམ་པ་ལྔར་བཟློག་སྟེ་བརྗོད་པར་བྱའོ། །མདོར་ན། བྱིན་ལེན་གསུམ་དང་བཤིག་པ་དང། །ཀླུ་དང་ཉེས་པ་བཤགས་པ་དང་།མ་ནིང་ཕོ་དང་མ་ནིང་མོ། །རུང་བའི་གནས་དང་རྡུལ་
གཉིས་སོ། །བྱིན་ལེན་རྣམ་པ་ལྔ་སྟེ། ལུས་ཀྱིས་ལུས་ལ་བྱ་བ་དང། ལུས་ཀྱིས་ལུས་ལ་ཟིན་པ་དང། ལུས་ཀྱིས་ཟིན་པས་ལུས་ལ་བྱ་བ་དང། ལུས་ཀྱིས་ཟིན་པས་ལུས་ཀྱིས་ཟིན་པ་ལ་
བྱ་བ་དང། བཞག་པའི་བྱིན་ལེན་དང་ལྔའོ། །ཇི་ལྟར་ལུས་ཀྱིས་ལུས་ལ་བྱ་ཞེ་ན། ལག་ནས་བྱིན་ལ་ལག་གིས་བླངས་པའོ། །ཇི་ལྟར་ལུས་ཀྱིས་ལུས་ལ་ཟིན་པ་ཞེ་ན། ལག་ནས་བྱིན་ལ་
ལྷུང་བཟེད་དུ་བླངས་པའོ། །ཇི་ལྟར་ལུས་ཀྱིས་ཟིན་པས་ལུས་ལ་བྱ་ཞེ་ན། སྣོད་ཀྱིས་བྱིན་ལ་ལག་ཏུ་བླངས་པའོ། །ཇི་ལྟར་ལུས་ཀྱིས་ཟིན་པས་ལུས་ཀྱིས་ཟིན་པ་ལ་བྱ་ཞེ་ན། སྣོད་ནས་བྱིན་
ལ་སྣོད་དུ་བླངས་པའོ། །ཇི་ལྟར་བཞག་པའི་བྱིན་ལེན་གང་ཞེ་ན་སྨོད་པ་ཞེས་བྱ་བའི་མི་ཡོད་དེ། དེ་དག་ནི། ཕ་དང། མ་དང་ཕུ་བོ་དག་ཀྱང་སྨོད་ན། གཞན་ལ་ལྟ་ཅི་སྨོས་ཏེ། དེ་དག་
གི་མདུན་དུ་ལྷུང་བཟེད་བཞག་ནས་འདི་སྐད་ཅེས་སྨྲའོ། །བཞིན་བཟང། དེ་སྟེ་བཏང་བར་གྱུར་ན། ལྷུང་བཟེད་འོ་ནིའི་ནང་དུ་ལུགས་ཤིག་དེ་དག་གིས་ཀྱང་ལྷུང་བཟེད་དེར་བླུགས་པར་གྱུར་ན་

[77A]༄༅། །དེ་ནི། བཞག་པའི་བྱིན་ལེན་ཞེས་བྱའོ། །གཞན་ཡང་བྱིན་ལེན་ལྔ་སྟེ། ཁྲིའི་སྟེང་དུ་བྱིན་ལེན་བྱ་བ་དང། ཁྲིའུ་དང་ཁྲིའུ་ཆུང་ངུ་དང། ཐུ་བ་དང། ལྷུང་བཟེད་
ཀྱི་གཞིར་རོ། །རྣམ་པ་ལྔས་བྱིན་ལེན་བྱས་ཀྱང་བྱིན་ལེན་བྱས་པར་མི་འགྱུར་ཏེ། མ་བཏང་བཞིན་ལེན་པ་དང། བཟའ་བར་མི་སེམས་པར་ལེན་པ་དང། གཞན་དུ་འདུ་ཤེས་ཏེ་ལེན་
པ་དང། མདུན་དུ་འདུག་པར་ལེན་པ་དང། རང་བཞིན་ཅན་མ་ཡིན་པ་ལས་བླངས་པའོ། །རྣམ་པ་ལྔས་བྱིན་ལེན་བྱས་ཀྱང་བྱིན་ལེན་འཇིག་པར་འགྱུར་ཏེ། ལྔ་གང་ཞེ་ན། འཕྲོག་
པ་དང། ཤོར་བ་དང། བོར་བ་དང། སླར་བབས་པ་དང། དུས་བྱས་པའོ། །ཀླུའི་རང་བཞིན་ལྔ་སྟེ། ལྷག་མ་རྣམས་ནི། སྤྲུལ་པ་ཡིན་ཏེ། རང་བཞིན་གྱིས་བྱུང་བ་དང། རང་བཞིན་
གྱིས་འཆི་བ་དང། རང་བཞིན་གྱིས་ཉལ་བ་དང། རང་བཞིན་གྱིས་ཁྲོས་པ་དང། རང་བཞིན་གྱིས་མི་ཚངས་པར་སྤྱོད་པ་འཁྲིག་པའི་ཆོས་བྱེད་པའོ། །ཉེས་པ་ལྔ་སྟེ། ཕས་ཕམ་པ་དང་
དགེ་འདུན་གྱི་ལྷག་མ་དང། ལྟུང་བ་དང། སོ་སོར་བཤགས་པ་དང་ཉེས་བྱས་སོ། །ཉེས་པ་འབྱུང་བ་རྣམ་པ་ལྔ་སྟེ། ལུས་ལས་ཉེས་པ་འབྱུང་གི། ངག་ལས་མ་ཡིན་པ་ཡང་ཡོད། ངག་
ལས་ཉེས་པ་འབྱུང་གི། ལུས་ལས་མ་ཡིན་པ་ཡང་ཡོད། ལུས་དང། སེམས་ལས་ཉེས་པ་འབྱུང་གི། ངག་ལས་མ་ཡིན་པ་ཡང་ཡོད། ངག་དང་སེམས་ལས་ཉེས་པ་འབྱུང་གི། ལུས་

[77B] ལུས་དང། སེམས་དང། ངག་ལས་ཉེས་པ་འབྱུང་བ་ཡང་ཡོད་དོ། །ཉེས་པ་ལས་འབྱུང་བའང་ལྔ་སྟེ་མཐོང་བས་འབྱུང་བ་དང། བསྒྲགས་པས་འབྱུང་བ་
དང། ཐོག་མ་ནས་བྱས་པས་འབྱུང་བ་དང། བྱིན་གྱིས་བརླབས་པས་འབྱུང་བ་དང། བཤགས་པས་འབྱུང་བ་ལྔའོ། །མ་ནིང་ཕོ་ལ་རྣམ་པ་ལྔ་སྟེ། རང་བཞིན་གྱི་མ་ནིང་དང། ཟླ་བ་
ཕྱེད་ཀྱི་མ་ནིང་དང། ཕྲག་དོག་གི་མ་ནིང་དང། ཆགས་པའི་མ་ནིང་དང། ཉམས་པའི་མ་ནིང་ངོ། །རང་བཞིན་གྱི་མ་ནིང་གང་ཞེ་ན། རང་བཞིན་གྱིས་མ་ནིང་དུ་གྱུར་བའོ། །ཟླ་བ་ཕྱེད་ཀྱི་
མ་ནིང་གང་ཞེ་ན། ཟླ་བ་ཕྱེད་ནི། ཕོར་འགྱུར། ཟླ་བ་ཕྱེད་ནི། མོར་འགྱུར་པའོ། །ཕྲག་དོག་གི་མ་ནིང་གང་ཞེ་ན། གཞན་ལོག་པར་ཞུགས་པ་མཐོང་ནས་དེ་ཡང་གདོད་ལོག་པར་བྱེད་པར་
གྱུར་པའོ། །ཆགས་པའི་མ་ནིང་གང་ཞེ་ན། དེ་ལ་གཞན་གྱིས་སྤྱོད་ཅིང་བཙིར་ན། གདོད་བྱེད་པའོ། །ཉམས་པའི་མ་ནིང་གང་ཞེ་ན། གཞན་གང་གི་ཕོ་མཚན་སྲོག་ཆགས་ཀྱིས་ཟོས་པའམ་
མཚོན་གྱིས་ཆད་པའོ། །མ་ནིང་མོ་ཡང་རྣམ་པ་ལྔ་སྟེ། མཚན་གཉིས་ཀ་ཡོད་པ་དང། སྒོ་གཉིས་འབྲེལ་བ་དང། རྒྱུན་དུ་ཟག་པ་དང། ཟླ་མཚན་མེད་པ་དང། མཚན་མ་ཙམ་ཡོད་པའོ། །
རུང་བའི་གནས་ལྔ་སྟེ། དངོས་པོ་ཟིན་པ་དང། དངོས་པོ་མ་ཟིན་པ་དང། དངོས་པོ་བོར་བ་དང། སྔ་ནས་ཡོད་པ་དང། མ་འདུག་པ་དང་ལྔའོ། །རུང་བའི་གནས་དངོས་པོ་ཟིན་པ་གང་ཞེ་ན་

[78A]༄༅། །དངོས་པོ་དེ་རྣམས་ཐམས་ཅད་ཡོངས་སུ་རྫོགས་པ་ཡིན་ནོ་།གང་བྱིན་གྱིས་བརླབས་པ་རྣམ་གསུམ་གྱིས་བྱིན་གྱིས་བརླབས་ཏེ་སེམས་བསྐྱེད་པ་དང། གཅིག་
ནས་གཅིག་ཏུ་སྨྲས་པ་དང། གསོལ་བ་བྱས་པའོ། །རུང་བའི་གནས་དངོས་པོ་མ་ཟིན་པ་གང་ཞེ་ན། ཆུང་ངུ་ན་རྨང་རྡོ་ཙམ་ཡང་བརྩིགས་པའོ། །དེ་ཡང་བྱིན་གྱིས་བརླབ་པ་རྣམ་པ་གསུམ་
པོས་དེ་བཞིན་བྱིན་གྱིས་བརླབས་པ་ཡིན་ནོ། །རུང་བའི་གནས་དངོས་པོ་བོར་བ་གང་ཞེ་ན། གང་སྔོན་རུང་བའི་གནས་སུ་བྱིན་གྱིས་བརླབས་པ་ལས་བོར་ཏེ་སླར་རུང་བའི་གནས་སུ་བྱིན་
གྱིས་བརླབས་པ་རྣམ་པ་གསུམ་པོ་དེས་བྱིན་གྱིས་བརླབས་པ་ཡིན་ནོ་།རུང་བའི་གནས་སྔ་ནས་ཡོད་པ་གང་ཞེ་ན། མུ་སྟེགས་ཅན་ཡ་མཚན་སྣ་ཚོགས་རྣམས་ཐུན་མོང་དུ་གྱུར་པ་
སྟེ༑ དགེ་འདུན་གྱིས་བྱིན་གྱིས་བརླབ་པ་འདི་གསུམ་གྱིས་བྱིན་གྱིས་བརླབས་པ་ཡིན་ནོ། །རུང་བའི་གནས་སུ་མ་འདུག་པ་གང་ཞེ་ན། དེ་ནི། སྔ་ནས་རུང་བའི་གནས་མེད་པ་ལས་
རྩིག་པས་བསྐོར་ཏམ། སབ་མོས་བསྐོར་ཏམ། འོབས་ཀྱིས་བསྐོར་ཀྱང་རུང། དེར་དགེ་འདུན་གྱིས་ས་ལ་རི་མོ་བྲིས་སམ། ཕུར་པས་བཏབ་བམ་རྩིག་པས་བསྐོར་ཏམ་
མཚན་མ་གཞན་ཅི་བཙུགས་ཀྱང་རུང་སྟེ། བྱིན་གྱིས་བརླབ་པ་རྣམ་གསུམ་པོ་དེས་རུང་བའི་གནས་སུ་བྱིན་གྱིས་བརླབས་པ་ཡིན་ནོ། །རྡུལ་རྣམ་པ་ལྔ་སྟེ། ཟས་རྡུལ་དང། བཏུང་

[78B] དྲི་རྡུལ་དང། སྨན་རྡུལ་དང། རྡུལ་ཉིད་རྡུལ་དང་ལྔ་ཡིན་ནོ། །གཞན་ཡང་རྡུལ་རྣམ་པ་ལྔ་སྟེ། བཟའ་བ་རྡུལ་དང། བཅའ་བ་རྡུལ་དང། ཐུག་པ་རྡུལ་དང། གཞིབ་པ་རྡུལ་
དང། བལྡག་པ་རྡུལ་དང་ལྔའོ། །མདོར་ན། བརྐུ་བ་དང་ཡང་སྐབས་འབྱེད་པ། །སྦྱིན་པ་དག་དང་གསོ་སྦྱིན་གནས། །བཀའ་ལུང་སྟོན་པར་བྱེད་པ་དང། གྲོང་དུ་ཉེ་བར་འགྲོ་བ་གཉིས།།
བརྐུ་བ་རྣམ་པ་ལྔ་སྟེ། སྒྱུས་བརྐུ་བ་དང། མཐུས་བརྐུ་བ་དང་ཕྱིར་སྦྱིན་ནོ། །ཞེས་ཟེར་ཞིང་རྐུ་བ་དང། བརྣོགས་ཏེ་རྐུ་བ་དང། བསྔོས་ཏེ་རྐུ་བ་དང་ལྔའོ། །གང་ཟག་སྐབས་འབྱེད་པར་མི་བྱ་བ་
ལྟ་སྟེ། ངོ་ཚ་བ་མེད་པ་དང། བར་ཆད་ཡོད་པ་དང། ཚིག་མི་བརྟན་པ་དང། རང་བཞིན་དུ་མི་གནས་པ་དང། ཕས་ཕམ་པ་བྱུང་བ་དང་ལྔའོ། །སྦྱིན་པ་ལྔ་བསོད་ནམས་མ་ཡིན་པར་བགྲང་
སྟེ། མཚོན་བྱིན་པ་དང། ཆང་བྱིན་པ་དང། དུག་བྱིན་པ་དང་བུད་མེད་བྱིན་པ་དང། ཆོས་མ་ཡིན་པ་བྱིན་པ་དང་ལྔའོ། །རྒྱུ་དང་རྐྱེན་ལྔས་གསོ་སྦྱོང་གི་གནས་སུ་མ་སོང་ཡང་ཉེས་པར་མི་
འགྱུར་ཏེ། རྒྱལ་པོས་བར་ཆད་བྱས་པ་དང། ཆུས་ཁྱེར་བ་དང་མེས་ཚིག་པ་དང། མི་མ་ཡིན་པས་བར་ཆད་བྱས་པ་དང་ལྔའོ་།བཀའ་ལུང་སྟོན་པ་ལ་རྣམ་པ་ལྔ་སྟེ། སྨྱོན་པ་ཡིན་ཏེ་
སེམས་ལ་འཁྲུགས་པ་ནད་ཀྱིས་གཟིར་བས་བཀའ་ལུང་སྟོན་པ་དང། ཚུལ་འཆོས་པ་ཡིན་ཏ། སྡིག་པ་ལ་དད་པས་ཚུལ་འཆོས་པས་བཀའ་ལུང་སྟོན་པ་དང། བླུན་པ་ཡིན་ཏེ། བླུན་པས་

[79A]༄༅། །ཉམས་ཆུང་བ་རྨོངས་པས་བཀའ་ལུང་སྟོན་པ་དང། མངོན་པའི་ང་རྒྱལ་ཅན་ཡིན་ཏེ། མངོན་པའི་ང་རྒྱལ་གྱིས་བཀའ་ལུང་སྟོན་པ་དང། ཡང་དག་པར་རྣམ་པར་
གྲོལ་བ་ཡིན་ཏེ། ཡང་དག་པར་རྣམ་པར་གྲོལ་བས་བཀའ་ལུང་སྟོན་པའོ། །གྲོང་ཁྱེར་དུ་ཉེ་བར་འགྲོ་བའི་དགེ་སློང་གྲོང་དུ་སོང་ན། ཉེས་པའི་དམིགས་རྣམ་པ་ལྔར་རིག་པར་བྱ་སྟེ། ལྔ་
གང་ཞེ་ན། དགེ་སློང་འཁོད་བཞིན་དུ་འདུ་ཤེས་བར་མ་བྱས་པར་དུས་མ་ཡིན་པར་གྲོང་གི་ནང་དུ་འགྲོ་བ་དང། ལེགས་པར་མ་བརྟགས་པར་སྟན་ལ་འདུག་པ་དང། བུད་མེད་ལ་ཚིག་ལྔ་
ལས་ལྷག་པར་ཆོས་འཆད་པ་དང། བུད་མེད་དང་ལྷན་ཅིག་གཉིས་སུ་སྟན་ཅིག་ལ་འདུག་པ་དང། སྨེན་ངན་དང་བཅས་པའི་གྲོང་དུ་ནན་གྱིས་སྟན་ལ་འདུག་པའོ། །གྲོང་དུ་ཉེ་བར་འགྲོ་
བའི་དགེ་སློང་དྲན་པ་ཉམས་པར་གྲོང་དུ་སོང་ན། གཞན་ཡང་ཉེས་པའི་དམིགས་ལྔར་རིག་པར་བྱའོ། །བུད་མེད་ལ་རྒྱུན་དུ་ལྟ་བ་དང། བལྟ་ཞིང་གཏམ་ཟེར་བ་དང། གཏམ་ཟེར་བ་
ལས་འདྲིས་པ་དང། འདྲིས་ནས་ཚུལ་བཞིན་མ་ཡིན་པ་ཡིད་ལ་བྱེད་པ་དང། ཚུལ་བཞིན་མ་ཡིན་པ་ཡིད་ལ་བྱས་ནས་ཚངས་པར་སྤྱོད་པ་ལ་མི་དགའ་བར་འགྱུར་ཞིང། ཉེས་པ་ལྕི་བ་
འབྱུང་བའམ། བསླབ་པ་ཕུལ་བའམ། སླར་བབས་པར་གྱུར་བའི་བར་དུའོ། །མདོར་ན། བསྙེན་རྫོགས་སོ་སོར་ཐར་པ་དང། །ཡིད་གཅུགས་འདུལ་བ་ཐར་པ་དང། །བརྟན་པ་ལྔ་

[79B] །མ་སྐྱེས་པ་དང་དོགས་པའོ། །རྣམ་པ་ལྔའི་ཕྱིར་ན་བསྙེན་པར་རྫོགས་པ་ཞེས་བརྗོད་དེ། མཁན་པོའི་མིང་ནས་འབྱིན་པ་དང། དགེ་འདུན་གྱི་མིང་ནས་འབྱིན་པ་དང་
བསྙེན་པར་རྫོགས་པར་འདོད་པའི་མིང་ནས་འབྱིན་པ་དང། གསོལ་བ་བྱེད་པ་དང། ལས་ཉམས་པར་མི་བྱེད་པ་དང་ལྔའོ། །སངས་རྒྱས་བྱུང་བའི་དུས་ན་བསྙེན་པར་རྫོགས་པ་ལྔ་སྟེ། ཡེ་
ཤེས་མངོན་པར་ཆུད་པ་དང། སྟོན་པར་ཁས་བླངས་པ་དང། བཙུན་པའི་ཆོས་ཁས་བླངས་པ་དང། དགེ་སློང་ཚུར་ཤོག་ཅེས་སྨྲས་པ་དང། སློབ་དཔོན་དང་མཁན་པོ་མེད་པ་སྟེ། དེ་ལྟར་
ལྔའོ༑ ༑སོ་སོར་ཐར་པ་ཀློག་པ་ལྔ་སྟེ། གསོལ་བ་བྱས་ནས་གླེང་གཞི་བརྗོད་དེ་ལྷག་མ་ཐོས་པའོ། །ཞེས་བསྒྲགས་པ་འདི་ནི། སོ་སོར་ཐར་པ་བསྒྲགས་པ་དང་པོའོ། །གསོལ་བ་བྱས་ཏེ་གླེང་
གཞི་དང། ཕས་ཕམ་པ་བཞི་བཀླགས་ཏེ། ལྷག་མ་ཐོས་པའོ། །ཞེས་བསྒྲགས་པ་འདི་ནི། སོ་སོར་ཐར་པའི་མདོ་ཀློག་པ་གཉིས་པའོ། །གསོལ་བ་བྱས་ཏེ་གླང་གཞི་དང། ཕས་ཕམ་
པ་བཞི་དང། དགེ་འདུན་གྱི་ལྷག་མ་བཅུ་གསུམ་བཀླགས་ཏེ། ལྷག་མ་རྣམས་ཐོས་པའོ། །ཞེས་བསྒྲགས་པ་འདི་ནི། སོ་སོར་ཐར་པའི་མདོ་ཀློག་པ་གསུམ་པའོ། །གསོལ་བ་བྱས་ཏེ་
གླེང་གཞི་དང། ཕས་ཕམ་པ་བཞི་དང། དགེ་འདུན་གྱི་ལྷག་མ་བཅུ་གསུམ་དང། མི་མངོན་པ་གཉིས་བཀླགས་ཏེ། ལྷག་མ་ཐོས་པའོ། །ཞེས་བསྒྲགས་པ་འདི་ནི། སོ་སོར་ཐར་པའི་

[80A]༄༅། །མདོ་ཀློག་པ་བཞི་པའོ། །མདོ་རྫོགས་པར་ཀློག་པ་དང་ལྔའོ། །ཡིད་གཅུགས་པར་འཛིན་པ་ལྔ་སྟེ། མཛའ་བ་ཡིན་ཏེ། ཡིད་དུ་འོང་བ་དང། བཟོད་པ་ཡིན་ཏེ་
མི་མཐུན་པ་མེད་པ་དང། བླ་མ་ཡིན་ཏེ། བཙུན་པར་བྱ་བ་དང་གཅུགས་པ་ཡིན་ཏེ། མི་འདོད་པ་བཞིན་བྱེད་པ་དང། འདུག་འཚོ་སྐྱོང་བ་སྟེ། དེ་འདི་སྙམ་དུ་སེམས་སོ། །བླངས་པ་དེ་
ཐོས་ན་ཡང་དགའ་བར་འགྱུར་བའོ། །འདུལ་བ་ལྔ་སྟེ། སངས་རྒྱས་ཀྱི་ཚེ་དང། རྟག་པ་དང། ཕྱོགས་གཅིག་པ་དང། ཐམས་ཅད་དུ་འགྲོ་བ་དང། ཉོན་མོངས་པ་འདུལ་བའོ། །གཞན་ཡང་
འདུལ་བ་ལྔ་སྟེ། ཡུལ་འདུལ་བ་དང། དུས་འདུལ་བ་དང། གནས་འདུལ་བ་དང། གང་ཟག་འདུལ་བ་དང། འཁྲུག་པ་འདུལ་བའོ། །གང་ཟག་ལྔ་ལ་འདུལ་བ་མི་བརྗོད་དོ། །སྐབས་
ཚོལ་བས་འདྲི་བ་དང། གཙེ་བར་བསམ་སྟེ་འདྲི་བ་དང། འཕྱས་གདགས་པར་བསམ་སྟེ་འདྲི་བ་དང། བགམ་པར་བསམ་སྟེ་འདྲི་བ་དང་ཉེས་པར་བརྗོད་པར་འདོད་པས་འདྲི་
བའོ༑ ༑གཏན་པ་ལ་ཡོན་ཏན་ལྔ་སྟེ། ཞག་གཅིག་གིས་འབྲལ་བར་མི་འགྱུར་བ་དང། ཞག་བཅུས་མི་འགྱུར་བ་དང། ཞག་བཅུ་ལས་འདས་ཀྱང་མི་འགྱུར་བ་དང། མ་བསྔོས་པར་
གོས་ལྷག་མ་འཆང་བ་དང། སྟོད་གཡོགས་དང། ཐང་གོས་ཀྱིས་ལྗོངས་རྒྱུ་ཞིང་སྤྱོད་པའོ། །གཞན་ཡང་གཏན་པ་ལ་ཡོན་ཏན་ལྔ་སྟེ། འདུས་ཏེ་ཟ་བ་མེད། ཡང་ཡང་ཟ་བ་མེད་

[80B] ཆོས་གོས་ཅི་དགར་ཚོལ་བ་དང། སྟོན་ཟླ་ཐ་ཆུང་ནས་དཔྱིད་ཟླར་བའི་བར་དུ་རྙེད་པ་ཅི་ཡོད་པ་དབྱར་ལྷན་ཅིག་ཏུ་གནས་པའི་དགེ་འདུན་དང་འདྲ་བར་བགོ་
བའོ༑ ༑གཞན་ཡང་གང་ཟག་ལྔ་གཏན་པ་འདིང་བར་མི་བསྐོ་སྟེ་དབྱར་མེད་པ་དང། དབྱར་ཆད་པ་དང། དབྱར་ཕྱི་མར་ཞུགས་པ་དང། གཞན་དུ་དབྱར་ཚུལ་དུ་ཞུགས་པ་དང། སྤང་བ་བྱས་
པའོ༑ ༑གཞན་ཡང་གང་ཟག་ལྔ་གཏན་པ་འདིང་བར་མི་བསྐོ་སྟེ། སོ་སོར་གནས་པ་དང། མི་གནས་པ་དང། རྗེས་སུ་ཕྱོགས་པ་དང། བསླབ་པ་བྱིན་པ་དང། ཞིག་པའོ། །གཞན་ཡང་གང་
ཟག་ལྔ་གཏན་པ་འདིང་བར་མི་བསྐོ་སྟེ། མ་མཐོང་བས་སྤངས་པར་བྱས་པ་དང། སླར་ལས་མི་བྱེད་པའི་ཕྱིར་སྤངས་པ་དང། སྡིག་པར་ལྟ་བ་སླར་མ་བཏང་བས་སྤངས་པ་དང། རྗེས་སུ་
ཕྱོགས་པ་དང། མི་གནས་པའོ། །གཞན་ཡང་གང་ཟག་ལྔ་གཏན་པ་འདིང་བར་མི་བསྐོ་སྟེ། ཆད་པ་བྱེད་པ་དང། གཞི་ནས་བསླང་སྟེ་ཆད་པ་བྱེད་པ་དང། ཡིད་མགུ་བར་བྱེད་པ་དང། གཞི་
ནས་བསླང་སྟེ་མགུ་བར་བྱེད་པ་དང། ཡིད་མགུ་བར་སྤྱོད་པའོ་།གང་ཟག་ལྔ་རྣམས་རྙེད་པ་དབང་ལ་ཡོན་ཏན་མེད་དེ། དབྱར་མེད་པ་དང། དབྱར་ཆད་པ་དང། དབྱར་ཕྱི་མར་ཚུལ་དུ་ཞུགས་པ་
དང། དགེ་ཚུལ་ཕ་དང། བསླབ་པ་བྱིན་པའོ། །གཞན་ཡང་གང་ཟག་ལྔ་རྣམས་རྙེད་པ་དབང་ལ་ཡོན་ཏན་མེད་དེ། མ་མཐོང་བའི་ཕྱིར་སྤངས་པ་དང། སླར་ལས་མི་བྱེད་པས་སྤངས་པ་དང་

[81A]༄༅། །སྡིག་པ་ལ་ལྟ་བ་སླར་མ་བཏང་བས་སྤངས་པ་དང། ཉེ་བར་ཕྱོགས་པ་དང། མི་གནས་པའོ། །གང་ཟག་ལྔ་རྣམས་རྙེད་པ་ཡང་མི་དབང་ལ་ཡོན་ཏན་ཡང་མེད་དེ་
ཕ་བསད་པ་དང། མ་བསད་པ་དང། དགྲ་བཅོམ་པ་བསད་པ་དང། དགེ་འདུན་གྱི་དབྱེན་བྱས་པ་དང། དེ་བཞིན་གཤེགས་པ་ལ་ངན་སེམས་ཀྱིས་ཁྲག་ཕྱུང་བའོ། །གཞན་ཡང་གང་
ཟག་ལྔ་དག་རྙེད་པ་ཡང་མི་དབང་ལ་ཡོན་ཏན་ཡང་མེད་དེ། མ་ནིང་དང། དགེ་སློང་མ་སུན་ཕྱུང་བ་དང། མུ་སྟེགས་ཅན་དུ་སོང་བ་དང། རྐུན་གནས་དང། སྔོན་ཉེས་པ་བྱུང་བའོ། །བླ་
མར་མི་བྱེད་པའི་ཆོས་ལྔ་སྟེ། མ་དད་པ་ཡིན། ཚུལ་ཁྲིམས་ངན་པ་ཡིན། །ཉུང་དུ་ཐོས་པ་ཡིན། སེར་སྣ་ཅན་ཡིན། ཤེས་རབ་འཆལ་བ་ཡིན་ནོ། །གང་ཟག་ལྔ་ནི། ཆོས་འདུལ་བ་
འདི་ལ་མི་སྐྱེ་བའི་ཆོས་ཅན་ཏེ། ཕ་བསད་པ་དང། མ་བསད་པ་དང། དགྲ་བཅོམ་པ་བསད་པ་དང། དགེ་འདུན་གྱི་དབྱེན་བྱས་པ་དང་དེ་བཞིན་གཤེགས་པ་ལ་ངན་སེམས་ཀྱིས་
ཁྲག་ཕྱུང་བའོ། །གཞན་ཡང་གང་ཟག་ལྔ་ནི། ཆོས་དང། འདུལ་བ་འདི་ལ་མི་སྐྱེ་བའི་ཆོས་ཅན་ཏེ། མ་ནིང་དང། དགེ་སློང་མ་སུན་ཕྱུང་བ་དང། མུ་སྟེགས་ཅན་དུ་སོང་བ་དང། རྐུན་
གནས་དང། སྔོན་ཉེས་པ་བྱུང་བའོ། །ཆོས་ལྔ་དང་ལྡན་པའི་དགེ་སློང་སྡིག་པ་ལ་དོགས་པ་ཅན་ཡིན་ཏེ། གནོད་སྦྱིན་མོ་ལ་བརྟེན་པ་དང། སྨད་འཚོང་མ་ལ་བརྟེན་པ་དང། ཡུགས་ས་

[81B] གཞོན་ནུ་མ་ཆེན་མོ་ལ་བརྟེན་པར་བྱེད་པ་དང། མ་ནིང་མོ་དང་བརྟེན་པར་བྱེད་པའོ། །མདོར་ན་མཚམས་གསུམ་ལྷག་མ་བྱས་པ་དང། །མྱུར་དུ་གནས་པ་འགྲོ་བ་
དང༑ ༑གོས་དང་རུང་བས་སྨན་རྣམས་དང། །ཁབ་རལ་ཡང་ནི་དེ་བཞིན་ནོ། །རྣམ་པ་ལྔས་མཚམས་སླར་ཞིག་པར་འགྱུར་ཏེ། དགེ་འདུན་ཐམས་ཅད་དོང་བ་དང། དགེ་འདུན་ཐམས་ཅད་བབས་
པ་དང། དགེ་འདུན་ཐམས་ཅད་ཤི་སྟེ་དུས་བྱས་པ་དང། དགེ་འདུན་ཐམས་ཅད་ཕྱོགས་ཕྱོགས་སུ་དོང་ཞིང་ཆད་པ་དང། གསོལ་བ་དང་ལས་བྱས་པ་དང་ལྔའོ། །གཞན་ཡང་རྣམ་པ་ལྔས་ན་
མཚམས་ཕྱིར་ཞིག་པར་འགྱུར་ཏེ། མཚན་མ་མེད་པ་དང། དགེ་སློང་མེད་པ་དང། རེ་བ་མེད་པ་དང། མཚམས་གཞན་བསྐོར་བ་དང། གསོལ་བ་དང་ལས་ལྔའོ། །རྣམ་པ་ལྔས་ན། ལྷག་མར་
མ་བྱས་པ་ཞེས་བརྗོད་དེ། མངོན་སུམ་དུ་མ་གྱུར་པར་བཟའ་བ་དང་བཅའ་བ་ལྷག་མར་བྱེད་པ་དང། ཕྱིན་ལེན་མ་བྱས་པར་བཟའ་བ་དང། བཅའ་བ་ལྷག་མར་བྱེད་པ་དང། གཞན་ལ་མ་
བསྒོ་བར་ལྷག་མར་བྱེད་པ་དང། བསྙེན་པར་རྫོགས་པའི་མདུན་དུ་ལྷག་མར་བྱེད་པ་དང། རང་བཞིན་དུ་མི་གནས་པའི་མདུན་དུ་ལྷག་མར་བྱེད་པ་དང་ལྔའོ། །ལྷག་མར་བྱས་པ་དཀར་པོའི་
ཕྱོགས་སུ་རྣམ་པ་ལྔར་བཟློག་སྟེ་བརྗོད་དོ། །མྱུར་དུ་སྨྲ་བའི་གང་ཟག་ལས་ཉེས་པའི་དམིགས་རྣམ་པ་ལྔར་རིག་པར་བྱའོ། །ལྔ་གང་ཞེ་ན། ལུས་ངལ་བར་འགྱུར། དྲན་པ་ཉམས་པར་འགྱུར་

[82A]༄༅། །སེམས་ལ་གནོད་པར་འགྱུར། མིད་པ་འགགས་པར་འགྱུར། ཟུར་མི་ཕྱིན་ཅིང་གོ་བར་མི་འགྱུར་ཏེ། མྱུར་དུ་སྨྲ་བའི་གང་ཟག་ལ་ཉེས་པའི་དམིགས་སུ་འགྱུར་
རོ༑ ༑མྱུར་དུ་མི་སྨྲ་བའི་གང་ཟག་ལ་ཡོན་ཏན་རྣམ་པ་ལྔར་འགྱུར་ཏེ། དཀར་པོའི་ཕྱོགས་སུ་རྣམ་པ་ལྔར་བཟློག་སྟེ་བརྗོད་པར་བྱའོ་།གནས་གཅིག་ན་ཡུན་རིང་དུ་གནས་པའི་གང་ཟག་
ལ་ཉེས་པའི་དམིགས་རྣམ་པ་ལྔར་འགྱུར་ཏེ། བྱ་བ་མང་པོར་འགྱུར་སྣོད་སྤྱད་མང་དུ་འགྱུར། ཡོ་བྱད་མང་ཞིང་གནས་ལ་སེར་སྣ་ཅན་དུ་འགྱུར། གནས་ལ་ཆགས་ཤིང་ཁྱིམ་ལ་སེར་
སྣ་ཅན་དུ་འགྱུར། རིགས་ལ་ཆགས་ཤིང་ཁྱིམ་པ་དང་རབ་ཏུ་བྱུང་བ་དེ་དག་ལྷན་ཅིག་འདྲེས་པར་འགྱུར་རོ། །གནས་གཅིག་ན་ཡུན་རིང་དུ་མི་གནས་པའི་གང་ཟག་ལ་ཡོན་ཏན་ལྔ་
སྟེ༑ དཀར་པོའི་ཕྱོགས་སུ་བཟློག་སྟེ་རྣམ་པ་ལྔར་བརྗོད་པར་བྱའོ་།རྟག་ཏུ་འགྲོ་བ་ལ་ཉེས་པའི་དམིགས་རྣམ་པ་ལྔར་འགྱུར་ཏེ། ཁོང་དུ་མ་ཆུད་པ་ཆུད་པར་མི་འགྱུར་བ་དང། ཁོང་
དུ་ཆུད་པ་རྣམས་ཉམས་པར་འགྱུར་བ་དང། ཆོས་ཐོས་པ་རྣམས་ཀྱང་བརྗོད་པར་འགྱུར། གནོད་པ་ཆེན་པོ་མྱོང་བར་འགྱུར། མཛའ་བོ་དང་ལྡན་པར་མི་འགྱུར་རོ། །རྟག་པར་མི་འགྲོ་
བ་ལ་ཡོན་ཏན་ལྔ་སྟེ། དེ་དཀར་པོའི་ཕྱོགས་སུ་བཟློག་སྟེ་རྣམ་པ་ལྔར་བརྗོད་པར་བྱའོ། །རུང་བའི་གོས་ལ་རྣམ་པ་ལྔ་སྟེ། བལ་དང། རས་བལ་དང། སྲིན་བལ་དང། ལྡུམ་བུ་ཤ་ན་

[82B] ཟར་མའི་གོས་སོ། །ཆོས་གོས་ལ་རྣམ་པ་ལྔས་ན། ཆོས་གོས་བྱིན་གྱིས་བརླབས་པ་ལས་སླར་ཞིག་པར་འགྱུར་ཏེ། འཕྲོག་པ་དང། བཏང་བ་དང། སླར་ཕྱུང་བ་དང། བབས་པ་
དང། དུས་བྱས་པའོ། །བསྔོས་པ་ལས་ཀྱང་རྣམ་པ་ལྔས་ན། སླར་ཞིག་པར་འགྱུར་ཏེ། འཕྲོག་པ་དང། བྱིན་པ་དང། སླར་ཕྱུང་བ་དང། བབས་པ་དང། དུས་བྱས་པའོ། །དེ་བཞིན་དུ་
ལྷུང་བཟེད་བྱིན་གྱིས་བརླབས་པའང་བརྗོད་པར་བྱའོ། །དེ་བཞིན་དུ་སྨན་བྱིན་གྱིས་བརླབས་པ་དང། སྨན་བསྔོ་བ་ཡང་བརྗོད་པར་བྱའོ། །ཁབ་རལ་གང་ཟག་ལྔའི་དབང་དུ་མི་བྱ་སྟེ། ངོ་ཚ་
བ་མེད་པ་དང། འཁོན་ཡོད་པ་དང། ཆོག་མི་ཤེས་པ་དང། དྲན་པ་ཉམས་པ་དང། རང་བཞིན་དུ་མི་གནས་པའོ། །མདོར་ན། བཟའ་བ་ཕྱི་བཞིན་དགེ་སྦྱོང་དང། །དགེ་བསྙེན་དང་ནི་ནད་པ་
གཉིས། །རབ་ཏུ་འབྱུང་བ་ལྔ་པོ་དང། །ཡོན་ཏན་མང་པོ་དེ་བཞིན་ནོ། །ཟས་ཚོད་མེད་པ་ལ་ཉེས་པའི་དམིགས་རྣམ་པ་ལྔ་སྟེ། ལུས་ལྕི་བར་འགྱུར། ལས་སུ་མི་རུང་ཞིང་སྤོང་བ་ལ་མི་བཟོད་པ་
དང། དབུགས་ཕྱི་ནང་རྒྱུ་བ་ལ་མི་བདེ་བ་དང། བཤང་གཅི་མང་དུ་འགྱུར་བ་དང། སྙོམས་པ་དང་གཉིད་ཀྱིས་སེམས་ཀུན་ཏུ་ནོན་པར་འགྱུར་བ་དང། སེམས་རྩེ་གཅིག་ཏུ་མི་འགྱུར་ཞིང་
ངལ་དུ་འགྱུར་བའོ། །ཟས་ཚོད་ཟིན་པ་ལ་ཡོན་ཏན་ལྔར་འགྱུར་ཏེ་དེ་དཀར་པོའི་ཕྱོགས་སུ་བཟློག་སྟེ་རྣམ་པ་ལྔར་བརྗོད་པར་བྱའོ་།ཆོས་ལྔ་དང་ལྡན་ན། ཕྱི་བཞིན་འབྲང་བའི་དགེ་སྦྱོང་

[83A]༄༅། །བཀྲི་མི་དགོས་ཏེ། ཤིན་ཏུ་མདུན་དུ་རིང་དུ་འགྲོ་བ་དང་ཤིན་ཏུ་ཕྱི་ནས་ནུར་ཞིང་འོང་བ་དང། སྙོགས་ཤིང་འགྲོ་བ་དང། གཏམ་གྱི་བར་དུ་འཇུག་པ་དང་
རིགས་ཤིང་འོས་པར་རྙེད་པ་རྣམས་ལེན་མི་ནུས་པའོ། །ལྷུང་བཟེད་ཉིད་དང། ལྷུང་བཟེད་དུ་གཏོགས་པ་རྙེད་པ་བླངས་པ་ཡང་དཀར་པོའི་ཕྱོགས་སུ་རྣམ་པ་ལྔ་པ་བཟློག་སྟེ་བརྗོད་པར་བྱའོ། །
ཆོས་ལྔ་དང་ལྡན་པའི་དགེ་བསྙེན་ནི། དགེ་བསྙེན་དྲི་མ་ཅན་ནོ་།དགེ་བསྙེན་རུལ་པའོ། །དགེ་བསྙེན་སླུ་བའོ། །དགེ་བསྙེན་རིགས་ངན་དུ་རིག་པར་བྱའོ། །ཚུལ་ཁྲིམས་ངན་པ་ཅན་
ཡིན་ཏེ། བསླབ་པ་ཡོངས་སུ་རྫོགས་པར་མི་བྱེད་པའོ། །ལྟས་དང་བཀྲ་ཤིས་པ་ལ་བརྟེན་པ་ཡིན་ཏེ། ལྟས་དང། བཀྲ་ཤིས་པས་འདག་པར་ཡིད་ཆེས་ཀྱི། ལས་ཀྱིས་མ་ཡིན་པ་དང་
ལོག་པར་ལྟ་བ་ཡིན་ཏེ། ལོག་པར་ལྟ་ཞིང་དགེ་སློང་ལ་མི་དགའ་བ་མང་དུ་ཡིན། གནས་བརྟན་དང། བར་མ་དང། གསར་བུའི་དགེ་འདུན་ལ་དབང་ཟོས་པ་ཡིན་ཏེ། དེས་དེ་ན་འཁོད་པའི་
དགེ་སློང་ལ་སྨོད་པའོ། །ཆོས་ལྔ་དང་ལྡན་པའི་དགེ་བསྙེན་ནི་དགེ་བསྙེན་པདྨོ་ལྟ་བུ། དགེ་བསྙེན་པུཎྜ་རཱི་ཀ་ལྟ་བུ། དགེ་བསྙེན་དམ་པར་བལྟ་སྟེ། དཀར་པོའི་ཕྱོགས་སུ་རྣམ་པ་ལྔར་
བཟློག་སྟེ་བརྗོད་པར་བྱའོ། །ཆོས་ལྔ་དང་ལྡན་པའི་ནད་པ་ལ་ནད་གཡོག་བྱ་བར་དཀའ་བ་ཡིན་ཏེ། ཚིག་མི་སྲུན་པར་གྱུར་པའི་ཆོས་རྣམས་དང་ལྡན་པ་དང། ནད་གཡོག་གིས་ལུང་

[83B] གང་ཕན་པ་དང་གང་མི་ཕན་པ་མི་ཤེས་པ་དང། སྨན་པ་ལ་མི་བརྟེན་པ་ཡིན་ཏེ། བདག་ལ་ཡོ་བྱད་འབྱོར་པ་དེ་ཐམས་ཅད་གཞན་ལ་འཚོ་བ་དང། ནད་
རྣམས་དུབ་པ་དང་མ་དུབ་པ་མི་ཤེས་པའོ། །དེ་ཉིད་ལ་དཀར་པོའི་ཕྱོགས་སུ་རྣམ་པ་ལྔར་བཟློག་སྟེ་བརྗོད་པར་བྱའོ། །ཆོས་ལྔ་དང་ལྡན་ན། ནད་པའི་གཡོག་ཏུ་བཅུག་པའི་མི་རིགས་སོ། །
ཚིག་མི་སྲུན་པ་ཡིན་ཏེ། ཚིག་མི་སྲུན་པར་གྱུར་པའི་ཆོས་རྣམས་དང་ལྡན་པ་དང། ནད་པ་ལ་ལུང་བསྟན་པ་བཞིན་མི་བྱེད་པ་དང་ནད་པ་ལ་ཕན་པ་དང་མི་ཕན་པར་མི་ཤེས་པ་དང། ནད་
པའི་སྨན་སྦྱོར་མི་ནུས་པ་དང། ནད་པ་ལ་ཁ་ཟས་ཀྱི་ཕྱིར་ནད་གཡོག་བྱེད་ཀྱི། ཆོས་ཀྱི་ཕྱིར་མ་ཡིན་ཞིང། སྨོད་པ་ཅན་ཡིན་ཏེ་ནད་པ་ལ་རབ་ཏུ་སྨད་ནས་ནད་པའི་བཤང་གཅི་དང། མཆིལ་
མ་དང། སྐྱུག་པ་དང། ཚད་པ་འདོར་དུ་མི་བཏུབ་ཅིང་སྨོད་པའོ་།དཀར་པོའི་ཕྱོགས་སུ་རྣམ་པ་ལྔར་བཟློག་སྟེ་བརྗོད་པར་བྱའོ་།ཆོས་ལྔ་དང་ལྡན་ཞིང་ལོ་བཅུ་ལོན་པས་རབ་ཏུ་དབྱུང་བར་
བྱ༑ བསྙེན་པར་རྫོགས་པར་བྱ། གནས་སྦྱིན་པར་བྱ་སྟེ། ལྔ་གང་ཞེ་ན། ཚུལ་ཁྲིམས་དང་ལྡན་པ་དང། མང་དུ་ཐོས་པ་དང། མདོ་སྡེ་འཛིན་པ་དང། འདུལ་བ་འཛིན་པ་དང། མ་ལྟ་བུ་
འཛིན་པའོ། །གཞན་ཡང་རྣམ་པ་ལྔར་བརྗོད་དེ། ཚུལ་ཁྲིམས་དང་ལྡན་པ་དང། མང་དུ་ཐོས་པ་དང། མདོ་སྡེ་ལ་མཁས་པ་དང་འདུལ་བ་ལ་མཁས་པ་དང། མ་ལྟ་བུ་ལ་མཁས་པའོ། །

[84A]༄༅། །གཞན་ཡང་རྣམ་པ་ལྔར་བརྗོད་དོ། །ཚུལ་ཁྲིམས་དང་ལྡན་པ་དང། མང་དུ་ཐོས་པ་དང། མདོ་སྡེ་རིག་པ་དང། འདུལ་བ་རིག་པ་དང། མ་ལྟ་བུ་རིག་པའོ། །གཞན་ཡང་
རྣམ་པ་ལྔར་བརྗོད་དེ། ཚུལ་ཁྲིམས་དང་ལྡན་པར་གྱུར་པ་དང་མང་དུ་ཐོས་པ་དང། མདོ་སྡེ་ལ་གསལ་བ་དང། འདུལ་བ་ལ་གསལ་བ་དང། མ་ལྟ་བུ་ལ་གསལ་བའོ། །གཞན་ཡང་རྣམ་
པ་ལྔར་བརྗོད་དེ། ཚུལ་ཁྲིམས་ཅན་དང། མང་དུ་ཐོས་པ་དང་ལྷན་ཅིག་སྤྱོད་པ་དང། ཉེ་གནས་མདོ་སྡེ་དང། འདུལ་བ་དང། མ་ལྟ་བུ་སློབ་ཏུ་འཇུག་ནུས་པའོ། །གཞན་ཡང་རྣམ་
པ་ལྔར་བརྗོད་དེ། ཚུལ་ཁྲིམས་ཅན་དང། མང་དུ་ཐོས་པ་དང་ལྷག་པའི་ཚུལ་ཁྲིམས་དང། ལྷག་པའི་སེམས་དང། ལྷག་པའི་འདུལ་བ་ལ་སློབ་པ་ཡིན་ནོ། །གཞན་ཡང་རྣམ་པ་
ལྔར་བརྗོད་དེ། ཚུལ་ཁྲིམས་ཅན་དང། མང་དུ་ཐོས་པ་དང། བསླབ་པ་ལྷག་པར་སྤྱད་པའི་བསླབ་པ་དང། འདུལ་བ་ལྷག་པ་དང། སོ་སོར་ཐར་པ་ལྷག་པ་རྣམས་སློབ་པའོ། །གཞན་ཡང་
རྣམ་པ་ལྔར་བརྗོད་དེ། དད་པ་དང་ལྡན་པ་དང། ཚུལ་ཁྲིམས་དང་ལྡན་པ་དང། ཐོས་པར་ལྡན་པ་དང། གཏོང་བར་ལྡན་པ་དང་ཤེས་རབ་དང་ལྡན་པར་གྱུར་པའོ། །གཞན་ཡང་རྣམ་པ་
ལྔར་བརྗོད་དེ། ཚུལ་ཁྲིམས་དང་ལྡན་པ་དང། ཤེས་རབ་དང་ལྡན་པ་དང། ཏིང་ངེ་འཛིན་དང་ལྡན་པ་དང། རྣམ་པར་གྲོལ་བ་དང་ལྡན་པ་དང། རྣམ་པར་གྲོལ་བའི་ཡེ་ཤེས་མཐོང་བ་དང་

[84B] །གཞན་ཡང་རྣམ་པ་ལྔར་བརྗོད་དེ། ཚུལ་ཁྲིམས་ཅན་དང། མང་དུ་ཐོས་པ་དང། བརྩོན་འགྲུས་རྩོམ་པ་དང། དྲན་པ་ཉེ་བར་འཇོག་པ་དང། ཤེས་རབ་ཅན་དུ་གྱུར་པའོ། །གཞན་
ཡང་རྣམ་པ་ལྔར་བརྗོད་དེ། ཚུལ་ཁྲིམས་ཅན་དང། མང་དུ་ཐོས་པ་དང། བརྩོན་འགྲུས་བརྩམས་པ་དང། མཉམ་པར་འཇོག་པ་དང་ཤེས་རབ་ཅན་དུ་གྱུར་པའོ། །གཞན་ཡང་རྣམ་པ་ལྔར་
བརྗོད་དེ། ཚུལ་ཁྲིམས་ཅན་དང། མང་དུ་ཐོས་པ་དང། བརྩོན་འགྲུས་བརྩམས་པ་དང། ནད་དུ་ཡང་དག་འཇོག་ལ་བརྩོན་པ་དང་ཤེས་རབ་ཅན་ཡིན་ནོ། །གཞན་ཡང་རྣམ་པ་ལྔར་བརྗོད་དེ། །
སླབ་[*BSLAB]པའི་ཚུལ་ཁྲིམས་ཀྱི་ཕུང་པོར་ལྡན་པ་དང། ཏིང་ངེ་འཛིན་གྱི་ཕུང་པོ་དང། ཤེས་རབ་ཀྱི་ཕུང་པོ་དང། རྣམ་པར་གྲོལ་བའི་ཕུང་པོ་དང། རྣམ་པར་གྲོལ་བའི་ཡེ་ཤེས་མཐོང་བའི་ཕུང་པོ་དང་
ལྡན་པར་གྱུར་པའོ། །གཞན་ཡང་རྣམ་པ་ལྔར་བརྗོད་དེ། མི་སློབ་པའི་ཚུལ་ཁྲིམས་ཀྱི་ཕུང་པོ་དང་ལྡན་པ་དང། ཏིང་ངེ་འཛིན་གྱི་ཕུང་པོ་དང། ཤེས་རབ་ཀྱི་ཕུང་པོ་དང། རྣམ་པར་གྲོལ་བའི་
ཕུང་པོ་དང། རྣམ་པར་གྲོལ་བའི་ཡེ་ཤེས་མཐོང་བའི་ཕུང་པོ་དང་ལྡན་པར་གྱུར་པའོ། །གཞན་ཡང་རྣམ་པ་ལྔར་བརྗོད་དེ། ཉེས་པ་བྱུང་བ་ཤེས། བཅས་པ་ཤེས། རྗེས་སུ་བཅས་པ་ཤེས་
གནང་བ་ཤེས། རྗེས་སུ་གནང་བ་ཤེས་པའོ། །གཞན་ཡང་རྣམ་པར་ལྔར་བརྗོད་དེ། བར་ཆད་དུ་འགྱུར་བ་ཤེས། བར་ཆད་དུ་མི་འགྱུར་བ་ཤེས། ལུང་བསྟན་པ་དང། རྗེས་སུ་སྟོན་པ་

[85A]༄༅། །དང། གནས་བཅའ་བར་བྱེད་ནུས་པའོ། །གཞན་ཡང་རྣམ་པ་ལྔར་བརྗོད་དེ། ཉེས་པ་ཤེས། ཉེས་པ་མེད་པ་ཤེས། ལྕི་བ་ཤེས་ཡང་བ་ཤེས། དེས་སོ་སོར་ཐར་པའི་
མདོ་རྒྱས་པར་གོ་ཞིང་ཁ་ཏོན་ལོབས་པ་ཡིན་ནོ། །ཆོས་འདི་ལྔ་དང་ལྡན་ན། དེས་རབ་ཏུ་དབྱུང་བར་བྱ། བསྙེན་པར་རྫོགས་པར་བྱ། གནས་སྦྱིན་པར་བྱ། བདག་ཉིད་ཀྱང་གནས་མི་བཅའ་
བར་འདུག་པར་བྱ་སྟེ། ཐོག་མའི་ལྔ་པོ་ཉམས་པ་གཉིས་ཏེ། བསྙེན་པར་རྫོགས་ནས་ལོ་བཅུ་ལོན་ནམ། དེ་བས་ལྷག་ཀྱང་རུང་སྟེ། ལྷན་ཅིག་སྤྱོད་པའམ། ཉེ་གནས་ཀྱང་རུང་སྟེ་
ནད་པའི་ནད་གཡོག་བྱེད་དམ། ནད་གཡོགས་བྱེད་དུ་འཇུག་ནུས་པ་དང་ལྷན་ཅིག་སྤྱོད་པའམ། ཉེ་གནས་ཀྱང་རུང་སྟེ། ཐེ་ཚོམ་བྱུང་ན་སླར་སེལ་ཏམ། སླར་སེལ་དུ་འཇུག་ནུས་པ་དང་
ལྷན་ཅིག་སྤྱོད་པའམ། ཉེ་གནས་སྡིག་པ་ལ་ལྟ་བར་གྱུར་ན། སླར་གཏོང་ངམ། སླར་གཏོང་ནུས་པར་གྱུར་པ་དང། ལྷན་ཅིག་སྤྱོད་པའམ། ཉེ་གནས་གནས་འདི་ན། མི་དགའ་བར་གྱུར་
ན༑ ཡུལ་གུད་དུ་ལེན་དུ་འཇུག་པར་བྱེད་ནུས་པ་ཡིན་ཏེ། ཆོས་འདི་ལྔ་དང་ལྡན་ན། རབ་ཏུ་དབྱུང་བར་བྱ། བསྙེན་པར་རྫོགས་པར་བྱ་གནས་སྦྱིན་པར་བྱ། བདག་རང་གནས་མི་
བཅའ་བར་འདུག་པའོ།། །།འདུལ་བ་གཞུང་དམ་པ། བམ་པོ་ཉེར་དགུ་པ་ལྔ་པོ་རྣམས་ཀྱི་མདོ་བར་མའི་ཚིགས་སུ་བཅད་པ་བརྗོད་པར་བྱའོ་།ལོ་བཅུ་མདོ་སྡེ་

[85B] །ལྷག་པར་སྤྱོད་དང་རྫོགས་པ་དང། །གཉིས་སུ་བྱས་ཏེ་བརྩོན་འགྲུས་བརྩམས། །གཞན་ཡང་གསུམ་པོ་ཕུང་པོ་དང་།བྱུང་བ་ལ་ཡང་གཉིས་སུ་བྱ། །བར་དུ་གཅོད་དང་ཉེས་པ་དང་།ཐ་
མར་བྱས་ནས་སྡེར་བསྡུས་སོ། །འདུལ་བ་མི་འཛིན་པ་ལ་ཉེས་པའི་དམིགས་ལྔ་དང་ལྡན་པ་ནི། ཟབ་པ་དང། སྤོབས་པ་མེད་པ་དང་བསམ་པ་མང་བ་དང། འཇིག་རྟེན་གྱི་ཡི་གེར་ལྡན་པ་དང། གོ་དཀའ་
བའོ༑ ༑གང་ཟག་འདུལ་བ་འཛིན་པ་ལ་ཡོན་ཏན་རྣམ་པ་ལྔ་སྟེ་རྒྱལ་བའི་ནང་གི་མཛོད་སྲུང་བར་འགྱུར་བ་ཡིན། བདག་གི་ཚུལ་ཁྲིམས་ཀྱི་ཕུང་པོ་སྦས་ཤིང་ཤིན་ཏུ་སྦས་པར་གྱུར་པ་དང། དེ་ལ་ལུང་
བསྒོ་བ་དང། བསྟན་པ་གཞན་ལ་རག་མ་ལུས་པ་ཡིན། མཁས་པ་ཚངས་པ་མཚུངས་པར་སྤྱོད་པའི་གང་ཟག་འགྱོད་པ་སྐྱེས་པ་རྣམས་ཀྱི་སྐྱབས་སུ་གྱུར་པ་ཡིན་ནོ། །གཞན་ཡང་འདུལ་བ་འཛིན་པའི་
གང་ཟག་ལ་ཡོན་ཏན་རྣམ་པ་ལྔ་སྟེ། མི་འཇིགས་པར་དགེ་འདུན་གྱི་ནང་དུ་གནས་པ་དང། དེས་བསླབ་པའི་གནས་ཤིན་ཏུ་ཟིན་པར་འགྱུར་བ་དང། སྟོན་པས་བསྟན་པ་དག་འཕེལ་བར་བྱེད་པ་དང་
ཆོས་ཀྱི་རྗེས་སུ་སྒྲོག་པར་བྱེད་པ་དང། འདི་ལྟར་བསླབ་པའི་དབང་དུ་བྱས་ནས་འདི་ལས་ཕྱི་རོལ་པའི་སྤྱི་བོར་བསྒྲུབས་ཏེ་འདུག་པ་ཡིན་ནོ། །གཞན་ཡང་གང་ཟག་འདུལ་བ་འཛིན་པ་ལ་ཡོན་ཏན་རྣམ་
པ་ལྔ་སྟེ། འདུལ་བ་འཛིན་པའི་གང་ཟག་ཕྱོགས་གང་ན་གནས་པ་དེར་ང་སྣང་བར་གྱུར་པ་དང། མངོན་སུམ་དུ་སྣང་བར་གྱུར་པ་དང། རབ་ཏུ་སྣང་བར་གྱུར་པ་དང། ཕྱོགས་དེ་ངས་སྟོང་པར་མ་གྱུར་

[86A]༄༅། །པ་དང། འདུལ་བ་འཛིན་པའི་གང་ཟག་ཕྱོགས་གང་ན་འདུག་པ་དེའི་ཕྱོགས་སུ་དེ་བཞིན་གཤེགས་པ་འཕྲིན་ལས་ཆུང་བ་ཡིན་ནོ་།གཞན་ཡང་འདུལ་བ་
འཛིན་པའི་གང་ཟག་ལ་ཡོན་ཏན་རྣམ་པ་ལྔ་སྟེ། བྱུང་བ་ཤེས་པ་དང། བཅས་པ་ཤེས་པ་དང། རྗེས་སུ་བཅས་པ་ཤེས་པ་དང། སྤངས་བ་ཤེས་པ་དང། རྗེས་སུ་གནང་བ་ཤེས་པའོ། །
གཞན་ཡང་འདུལ་བ་འཛིན་པ་ལ་ཡོན་ཏན་རྣམ་པ་ལྔ་སྟེ། ཉེས་པ་ཤེས་པ་དང། ཉེས་པ་མེད་པ་ཤེས་པ་དང། ལྕི་བ་ཤེས་པ་དང་ཡང་བ་ཤེས་པ་དང། དེས་སོ་སོར་ཐར་པའི་མདོ་
ཀློག་ཅིང་རྒྱས་པར་བསྒྲགས་པ་ཡིན་ནོ། །གཞན་ཡང་འདུལ་བ་འཛིན་པའི་གང་ཟག་ལ་ཡོན་ཏན་རྣམ་པ་ལྔ་ཡོད་དེ། བར་ཆད་དུ་འགྱུར་བ་ཤེས། བར་ཆད་མ་ཡིན་པ་ཤེས། ལུང་
བསྒོ་བ་དང། རྗེས་སུ་སྟོན་པ་དང། གནས་བཅུར་འཇུག་ནུས་པ་ཡིན་ནོ་།མདོར་ན། སྤངས་པར་གྱུར་དང་གཉིས་པ་དང། །ཕྱག་དར་ཁྲོད་པ་གཉིས་སུ་བྱ། །རུང་བ་གཉིས་པ་བཟའ་
བ་དང། །བཅའ་བ་བུ་རམ་དེ་བཞིན་ནོ། །རྣམ་པ་ལྔས་ན། སྤངས་པ་ཞེས་བྱ་སྟེ། བཟའ་བར་མངོན་པ་དང། བཟའ་བ་སྦྱིན་པར་མངོན་པ་དང། བཟའ་བ་བྱིན་ལེན་བྱེད་པར་མངོན་པ་
དང། བཟའ་བ་སྤོང་བར་མངོན་པ་དང། སྟན་ལས་ལངས་པར་མངོན་པའོ། །ཇི་ལྟར་ན། བཟའ་བར་མངོན་པ་ཞེ་ན། བཟའ་བ་རྣམ་པ་ལྔ་དང། བཅའ་བ་རྣམ་པ་ལྔ་སླར་སྤང་བར་

[86B] །ཇི་ལྟར་ན། བཟའ་བ་སྦྱིན་པར་མངོན་པ་ཞེ་ན་སྐྱེས་པ་དང། བུད་མེད་དང། མ་ནིང་དུ་མངོན་པའོ། །ཇི་ལྟར་ན་བཟའ་བ་བྱིན་ལེན་བྱེད་པར་མངོན་པ་ཞེ་ན། བཟའ་བ་ལྔ་དང་
བཅའ་བ་ལྔ་འབྲིམ་པར་གྱུར་པའོ། །ཇི་ལྟར་ན། བཟའ་བ་སྤོང་བར་མངོན་པ་ཞེ་ན། བཟའ་བ་ལྔ་དང། བཅའ་བ་ལྔ་མི་འདོད་ཅེས་སྤོང་བ་ཡིན། ཇི་ལྟར་ན། སྟན་ལས་ལངས་པར་མངོན་པ་
ཞེ་ན༑ གང་སྟན་ལས་ལངས་པའོ། །རྣམ་པ་ལྔས་ན། མ་སྤངས་པ་ཞེས་བྱ་བ་སྟེ། དེ་ལྟ་བུ་ལས་སླར་བཟློག་པ་རྣམ་པ་ལྔར་བརྗོད་པར་བྱའོ། །གཞན་ཡང་རྣམ་པ་ལྔའི་ཕྱིར་མ་སྤངས་པ་
ཞེས་བྱ་སྟེ། མི་རུང་བའི་བཟའ་བ་དང། བཅའ་བའམ། མི་རུང་བར་འདྲེས་པས་སྤོང་པ་དང། བཞག་པའམ་བཞག་པར་འདྲེས་པས་སྤངས་པ་དང། མི་ཕན་པའམ་མི་ཕན་པར་འདྲེས་
པས་སྤོང་བ་དང། མི་འདོད་པའམ། མི་འདོད་པར་འདྲེས་པས་སྤོང་བ་དང། མ་འགྲངས་པའམ། རྫོགས་པར་མ་གྱུར་པའོ། །རྣམ་པ་ལྔས་སྤངས་པ་ཞེས་བྱ་སྟེ། དེ་ལས་སླར་བཟློག་
པ་རྣམ་པ་ལྔར་བརྗོད་པར་བྱའོ། །གཞན་ཡང་རྣམ་པ་ལྔས་ལྷག་མ་དང་བཅས་པའི་ཚིག་གིས་སྤངས་པ་ནི། མ་སྤངས་པ་ཞེས་བྱ་སྟེ། རེ་ཞིག་ཆོག་གོ་ཞེས་ཟེར་བ་དང། རེ་ཞིག་ཞོག་
ཅིག་ཅེས་ཟེར་བ་དང། རེ་ཞིག་བཟའོ། །ཞེས་ཟེར་བ་དང། རེ་ཞིག་མི་དགོས་སོ། །ཞེས་ཟེར་བ་དང། རེ་ཞིག་འགྲངས་སམ་མ་འགྲངས་བལྟའོ། །ཞེས་ཟེར་བ་འདི་ལྔ་ནི། མ་སྤངས་པ་

[87A]༄༅། །ཞེས་བྱའོ། །རྣམ་པ་ལྔའི་ཕྱིར་སྤངས་པ་ཞེས་བྱ་སྟེ། ཆོག་གོ་ཞེས་ཟེར་བ་དང། ཞོག་ཅིག་ཅེས་ཟེར་བ་དང། ཟོས་ཟིན་ཏོ། །ཞེས་ཟེར་བ་དང། མི་དགོས་
སོ༑ ༑ཞེས་ཟེར་བ་དང། འགྲངས་སོ། །ཞེས་ཟེར་བའི་ཚིག་ལྔ་པོ་ལྷག་མ་མེད་པ་དེ་ལྔ་ནི། སྤངས་པ་ཞེས་བྱའོ། །ཕྱག་དར་ཁྲོད་ཀྱི་གོས་རྣམ་པ་ལྔ་སྟེ། སྲང་གི་ཕྱག་དར་ཁྲོད་ཀྱི་གོས་དང་
ཆུས་ཁྱེར་བ་དང། ཕྱག་དར་ཁྲོད་པ་དང། དགོན་པར་འདུག་པ་དང། མཛོད་རྙིང་ཁྱེར་བ་དང་ལྔའོ། །གཞན་ཡང་ཕྱག་དར་ཁྲོད་ཀྱི་གོས་ལ་རྣམ་པ་ལྔ་སྟེ། བ་ལང་གིས་ཟོས་པ་དང་
བྱི་བས་ཟོས་པ་དང། བྱིའུ་ཟོས་པ་དང། མེས་ཚིག་པ་དང། མ་མས་བོར་བའི་ཕྱག་དར་ཁྲོད་པ་དང་ལྔའོ། །རུང་བར་བྱེད་པ་ལ་རྣམ་པ་ལྔ་སྟེ། མེས་རུང་བར་བྱ་བ་དང། མཚོན་གྱིས་
རུང་བར་བྱ་བ་དང། སེན་མོས་རུང་བར་བྱ་བ་དང། ནེ་ཙོས་རུང་བར་བྱ་བ་དང། རྙིས་པས་རུང་བར་བྱ་བ་དང་ལྔའོ། །གཞན་ཡང་རུང་བ་ལྔ་སྟེ། བཏོན་པ་དང། བཙལ་བ་དང། བཅད་
པ་དང། གཤེག་པ་དང། ས་བོན་མ་ཡིན་པའི་ཆོས་དང་ལྔའོ་།བཟའ་བ་ལ་རྣམ་པ་ལྔ་སྟེ། འབྲས་ཆན་དང། ཕྱེ་ཚལ་བཙོས་པ་དང། ཤ་དང། ཉ་དང། ཁུར་བའོ། །བཅའ་བ་ལ་
རྣམ་པ་ལྔ་སྟེ། རྩ་བ་བཅའ་བ་དང། སྡོང་བུ་བཅའ་བ་དང། ལོ་མ་བཅའ་བ་དང། མེ་ཏོག་བཅའ་བ་དང། འབྲས་བུ་བཅའ་བའོ། །གཞན་ཡང་བཅའ་བ་རྣམ་པ་ལྔ་སྟེ། བག་

[87B] བརྔོས་བཅའ་བ་དང། ཁུར་སྐམ་བཅའ་བ་དང། བུ་རམ་བཅའ་བ་དང། ཆན་བཅའ་བའོ། །ཉམ་དམའ་བ་ལྔས་ན། བྱིན་གྱིས་བརླབས་པའི་བུ་རམ་བཅའ་བར་བྱ་སྟེ། ཟན་
ཆུང་བ་ཟོས་པ་དང། ཟན་མ་ཟོས་པ་དང། ནད་ཀྱིས་གཟིར་བ་དང་ལམ་དུ་ཞུགས་པ་དང། ལས་གསར་དུ་བྱེད་པའོ། །མདོར་ན། དུགས་ཁང་ཚུལ་ཁྲིམས་མི་བཟོད་དང། །དམ་ཆོས་མ་ཡིན་
མཛའ་མང་བ། །ལྷུང་བཟེད་དང་ནི་བཟའ་བ་དང། །གོས་དང་བསོད་སྙོམས་དེ་བཞིན་ཏེ། །དུགས་ཁང་ལ་ཡོན་ཏན་རྣམ་པ་ལྔ་སྟེ། ལུས་ཀྱི་དྲི་མ་མེད་པར་བྱེད་པ་དང། པགས་པ་མདངས་གསལ་
བར་བྱེད་པ་དང། པགས་པའི་ནང་ན་ནད་ཡོད་པ་འབྱིན་པ་དང་རླུང་དང་བད་ཀན་དང་མི་མཐུན་པར་བྱེད་པ་དང། དགེ་སློང་དག་གི་ནད་མང་པོ་དུགས་ཁང་གིས་མེད་པར་འགྱུར་བ་དང་ལྔའོ། །དགེ་
སློང་ཆོས་འདི་ལྔ་དང་ལྡན་ན། དགེ་འདུན་བདེ་བར་གནས་པའོ། །སོ་སོར་ཐར་པའི་སྡོམ་པས་བསྡམས་པ་དང། སྤྱོད་པ་དང། སྤྱོད་ལམ་དུ་ལྡན་པ་དང། ཁ་ན་མ་ཐོ་བ་རྡུལ་ཙམ་ལ་ཡང་འཇིགས་
པར་བྱེད་ཅིང། བསླབ་པའི་གནས་ལ་དམ་བཅས་ཏེ་བསླབ་པ་དང། བདག་ལ་ལྟའི། །གཞན་ལ་མི་ལྟ་བ་དང། བཤེས་ཉུང་བཤེས་པ་རབ་ཏུ་ཉུང་བའོ། །དེ་ལ་བཤེས་པ་ཉུང་བ་ནི། ཕྲད་འདོད་
པའི་སྡུག་བསྔལ་མེད་པར་འགྱུར་བ་དང། བདེ་བར་གནས་ཤིང་གཞན་ལ་གནོད་པ་མེད་པས་བདེ་བར་གྱུར་པ་ཡིན། གཞན་གྱིས་མི་སྙན་པར་སྨྲས་པ་དང། ཚིག་རྩུབ་པོར་སྨྲས་ཀྱང་གཞན་

[88A]༄༅། །གྱིས་མི་གདུང་ཞིང་མི་བཟོད་པར་མི་འགྱུར་བའོ། །གང་ཟག་མི་བཟོད་པ་ལ་ཉེས་པའི་དམིགས་རྣམ་པ་ལྔ་སྟེ། མ་རུང་བ་ཡིན་གཏུམ་པོ་ཡིན། སྐྱེ་བོ་མང་པོ་ལ་
མི་སྡུག་པ་ཡིན། ཡིད་དུ་མི་འོང་བ་ཡིན། ཕྱིས་འགྱོད་པ་ཡིན་ནོ་།བཟོད་པའི་སྐྱེས་བུ་གང་ཟག་ལ་ཡོན་ཏན་རྣམ་པ་ལྔ་སྟེ། དེ་ཡང་དཀར་པོའི་ཕྱོགས་སུ་རྣམ་པ་ལྔར་བཟློག་སྟེ་བརྗོད་
པར་བྱའོ། །མི་བཟོད་པ་ལ་ཡང་ཉེས་པའི་དམིགས་རྣམ་པ་ལྔ་སྟེ་དགྲ་མང་དུ་འགྱུར་བ་དང། སྡུག་བསྔལ་བ་དང་ཡིད་མི་བདེ་བ་མང་དུ་འགྱུར། འཕྱེ་བ་མང་དུ་འགྱུར། འགྱོད་
བཞིན་དུ་དུས་བྱེད་པར་འགྱུར། ལུས་དང་བྲལ་ཏེ་ཤི་བའི་འོག་ཏུ་ངན་སོང་གི་རྒྱུད་སེམས་ཅན་དམྱལ་བར་སྐྱེ་བར་འགྱུར་བའོ། །བཟོད་པ་ལ་ཡོན་ཏན་རྣམ་པ་ལྔ་སྟེ། དེ་ལས་དཀར་པོའི་
ཕྱོགས་སུ་བཟློག་སྟེ་རྣམ་པ་ལྔར་བརྗོད་དོ། །དམ་པའི་ཆོས་འཇིག་པ་ན་འཇིག་རྟེན་དུ་དམ་པའི་ཆོས་དང་མི་མཐུན་པར་གྱུར་པའི་ཚེ་འཇིག་རྟེན་དུ་དམ་པའི་ཆོས་མ་ཡིན་པ་རྣམ་པ་ལྔ་འབྱུང་བར་
འགྱུར་ཏེ། ལྔ་གང་ཞེ་ན། དམ་པའི་ཆོས་འཇིག་པ་ན། འཇིག་རྟེན་དུ་དམ་པའི་ཆོས་དང་མི་མཐུན་པར་གྱུར་པའི་ཚེ་དགེ་སློང་མ་དད་པ་དང། ངོ་ཚ་མེད་པ་དང། ཁྲེལ་མེད་པ་དང། ལེ་ལོ་
ཅན་དང། དྲན་པ་ཉམས་པ་དང། སེམས་གཅིག་ཏུ་མི་ཐུབ་ཅིང་སེམས་འཁྲུགས་པར་འགྱུར་ཏེ། དེ་ལྟར་ན། དམ་པའི་ཆོས་འཇིག་པ་ན། འཇིག་རྟེན་དུ་དམ་པའི་ཆོས་དང་མི་མཐུན་

[88B] འཇིག་རྟེན་དུ་དམ་པའི་ཆོས་མ་ཡིན་པ་འབྱུང་བ་དང་པོ་ཡིན་ནོ། །དམ་པའི་ཆོས་འཇིག་པ་ན། འཇིག་རྟེན་དུ་དམ་པའི་ཆོས་དང་མི་མཐུན་པར་གྱུར་པའི་ཚེ་དགེ་སློང་རྣམས་འཐབ་
པ་དང། མཚང་འདྲུ་བ་དང། འཁོན་པ་དང། རྩོད་པར་འགྱུར་ཏེ་དེ་ལྟར་ན། དམ་པའི་ཆོས་འཇིག་པ་ན། འཇིག་རྟེན་དུ་དམ་པའི་ཆོས་དང་མི་མཐུན་པར་གྱུར་པ་འདི་ནི། འཇིག་རྟེན་དུ་དམ་
པའི་ཆོས་མ་ཡིན་པ་འབྱུང་བ་གཉིས་པ་ཡིན་ནོ། །དམ་པའི་ཆོས་འཇིག་པ་ན། འཇིག་རྟེན་དུ་དམ་པའི་ཆོས་དང་མི་མཐུན་པར་གྱུར་པའི་ཚེ་དགེ་སློང་ཁ་ཅིག་ཚུལ་འཆོས་ཤིང་སྡིག་པ་ལ་ལྟ་
བས་འཆོས་པས་ཞི་གནས་ཙམ་ལ་བརྟེན་ཅིང་བཀའ་ལུང་སྟོན་ཏོ། །དེ་ལྟར་ན། དམ་པའི་ཆོས་འཇིག་པ་ན། འཇིག་རྟེན་དུ་དམ་པའི་ཆོས་དང་མི་མཐུན་པར་གྱུར་པ་འདི་ནི། འཇིག་རྟེན་དུ་དམ་
པའི་ཆོས་མ་ཡིན་པ་འབྱུང་བ་གསུམ་པ་ཡིན་ནོ། །དམ་པའི་ཆོས་འཇིག་པ་ན། འཇིག་རྟེན་དུ་དམ་པའི་ཆོས་དང་མི་མཐུན་པར་གྱུར་པའི་ཚེ་དགེ་སློང་རྣམས་ཚུལ་ཁྲིམས་ཉམས་བཞིན་དུ་འཆི་
བའི་དུས་བྱེད་པ་དང། ཚུལ་ཁྲིམས་དང་ལྡན་པ་ལ་སྐུར་བ་འདེབས་ཏེ། དེ་ལྟར་ན། དམ་པའི་ཆོས་འཇིག་པ་ན། འཇིག་རྟེན་དུ་དམ་པའི་ཆོས་དང་མི་མཐུན་པར་གྱུར་པ་འདི་ནི། འཇིག་རྟེན་དུ་
དམ་པའི་ཆོས་མ་ཡིན་པ་འབྱུང་བ་བཞི་པ་ཡིན་ནོ། །དམ་པའི་ཆོས་འཇིག་པ་ན། འཇིག་རྟེན་དུ་དམ་པའི་ཆོས་དང་མི་མཐུན་པར་གྱུར་པའི་ཚེ་ཁྱིམ་བདག་གིས་རབ་ཏུ་བྱུང་བ་ལ་བྱ་བ་བྱས་པས་

[89A]༄༅། །དེ་དག་ནི། ལུས་དང་བྲལ་ཏེ་ཤི་ནས་ཀྱང་བདེ་འགྲོ་མཐོ་རིས་ཀྱི་ལྷར་སྐྱེའོ། །རབ་ཏུ་བྱུང་བ་དག་ནི། མང་དུ་ངན་སོང་དུ་ལྟུང་སྟེ། དེ་ལྟར་ན། དམ་པའི་ཆོས་འཇིག་པ་
ན༑ འཇིག་རྟེན་དུ་དམ་པའི་ཆོས་དང་མི་མཐུན་པར་གྱུར་པ་འདི་ནི་འཇིག་རྟེན་དུ་དམ་པའི་ཆོས་མ་ཡིན་པ་འབྱུང་བ་ལྔ་པ་ཡིན་ནོ་།ཆོས་རྣམ་པ་ལྔ་དང་ལྡན་པའི་གྲོགས་པོ་དང་མི་འགྲོགས་
པར་བྱ། མི་བསྟེན་པར་བྱ་སྟེ། ལས་ལ་ཞུགས་པ་དང། རྩོད་པ་ལ་ཞུགས་པ་དང། རྒྱུན་དུ་འགྲོ་བ་ལ་ནན་ཏན་བྱེད་པར་གྱུར་པ་དང་གཅེས་པ་དང་ལྷན་ཅིག་ཏུ་སྔོ་བར་བྱེད་པ་དང་
རྒྱལ་པོའི་འཁོར་དུ་གནས་པའོ། །དཀར་པོའི་ཕྱོགས་སུ་བཟློག་སྟེ་རྣམ་པ་ལྔར་བརྗོད་དེ། ཐ་དད་པ་ལྔ་སྟེ། སྟོན་པ་ཐ་དད་པ་དང། ཆོས་ཐ་དད་པ་དང། དགེ་འདུན་ཐ་དད་པ་དང། ལས་
ཐ་དད་པ་དང། ལམ་ཐ་དད་པའོ། །ལྷུང་བཟེད་འདི་ལྔ་མེད་ན་ཡང་མ་ཚོལ་ཅིག་ཡོད་ན་ཡང་བཅང་བར་མ་བྱེད་ཅིག་ལྔ་གང་ཞེ་ན། ཤེལ་གྱི་ལྷུང་བཟེད་དང། རྡོའི་ལྷུང་བཟེད་དང་
འཁར་བའི་ལྷུང་བཟེད་དང། རིན་པོ་ཆེའི་ལྷུང་བཟེད་དོ། །ལྷག་པའི་ལྷུང་བཟེད་དོ། །རྣམ་པ་ལྔར་དགེ་སློང་གིས་ཟན་ཟོས་ན། འདས་པ་དང་བཅས་པར་འགྱུར་ཏེ། འདབ་མའི་སྣོད་
དུ་ཟན་ཟ་བ་དང། སྙིམ་པར་ཟན་ཟ་བ་དང། ལྕེ་ཕྱུང་ལ་ཟན་ཟ་བ་དང། མཆུས་ལེན་ཅིང་ཟ་བ་དང། ལག་པས་ཕུགས་སུ་ཕུལ་ཏེ་ཟན་ཟ་བའོ། །བརྟད་པའི་གོས་རྣམ་པ་ལྔ་སྟེ། འགྲོ་

[89B] འགྲོ་བའི་ཕྱིར་སྦྱིན་པ་དང། ནད་པས་སྦྱིན་པ་དང། ནད་པའི་ཕྱིར་སྦྱིན་པ་དང། བརྟད་པ་ཕྱུང་ནས་སྦྱིན་པའོ། །རིངས་པའི་ཟན་ལ་ལྔ་སྟེ། འགྲོ་བ་དང། ན་བ་དང། ནད་
གཡོག་དང། ལས་བྱེད་པ་དང། ཁང་སྐྱོང་རྣམས་སོ། །སྟན་རྣམ་པ་ལྔའི་སྟེང་དུ་མི་འདུག་པར་བྱ་སྟེ། དེ་བཞིན་གཤེགས་པའི་དང། དགེ་འདུན་གྱི་གནས་བརྟན་གྱི་དང། སློབ་དཔོན་གྱི་དང་
མཁན་པོའི་དང། ཆོས་འཆད་པའིོ། །འདུལ་བའི་གཞུང་དམ་པ་ལས་ལྔ་པ་རྫོགས་སོ།། །།འདུལ་བ་བཅུ་དྲུག་སྟེ། མདོར་ན། སྨྲ་བར་བྱ་བ་རྒོལ་བ་དང། །ལན་
འདེབས་གཟུ་བོ་འཛིན་གཉིས་དང། །རྗེས་སུ་རིགས་དང་ཡོན་ཏན་དང་།གནས་དང་བཤད་པ་དེ་བཞིན་ཏེ། །ལྟུང་བ་གཉིས་དང་ཆད་པའི་ལས། །རྣམ་པར་ཞི་གཉིས་བསོད་ནམས་མང།།
ཐ་མར་བྱས་ནས་སྡེར་བསྡུས་པའོ། །སངས་རྒྱས་བཅོམ་ལྡན་འདས་ལ་ཚེ་དང་ལྡན་པ་ཨུ་པ་ལིས་ཞུས་པ། བཙུན་པ། རྒོལ་བའི་དགེ་སློང་གིས་དོན་གྱིས་རྒོལ་བ་འཚལ་ན། གནས་དུར་ཤིན་
ཏུ་བསམ་པ་བསམ། ཤིན་ཏུ་དཔྱད་པ་དཔྱད། ཤིན་ཏུ་བརྟག་པ་བརྟགས་ནས་དོན་གྱིས་བརྒལ་བར་བགྱི། ཨུ་པ་ལི། རྒོལ་བའི་དགེ་སློང་གིས་དོན་གྱིས་བརྒལ་བར་འདོད་ན། གནས་བཅུ་
དྲུག་ཏུ་ཤིན་ཏུ་བསམ་པ་བསམ། ཤིན་ཏུ་དཔྱད་པ་དཔྱད། ཤིན་ཏུ་བརྟག་པ་བརྟགས་ལ་དོན་གྱིས་བརྒལ་བར་བྱའོ། །བཅུ་དྲུག་པོ་གང་ཞེ་ན། བདག་དོན་གང་གིས་བརྒལ་བར་འདོད་པའི་

[90A]༄༅། །དོན་འདི། ཅི་བདེན་པ་ཡིན་ནམ། འོན་ཏེ་རྫུན། དོན་གྱིས་བརྒལ་བ་དེའི་དུས་ལ་བབ་བམ། འོན་ཏེ་དུས་ལ་མ་བབ། དོན་འདིས་བརྒལ་བའི་སྐབས་སུ་
བབ་བམ། འོན་ཏེ་སྐབས་སུ་མ་བབ། དོན་གྱིས་བརྒལ་བ་འདིའི་དོན་དང་ལྡན་པའམ། འོན་ཏེ་དོན་དང་མི་ལྡན། དེའི་འོག་ཏུ་ཡང་བརྟག་པར་བྱ་སྟེ། དེ་ལ་མཐོང་བ་དང། ཐོས་པ་དང་
དོགས་པ་གང་གིས་སྨྲ་བར་བྱ། ལུས་ཀྱིས་འདས་པའམ། ངག་གིས་འདས་པའམ། གྲོང་དུ་བྱས་སམ། དགོན་པར་བྱས་སམ། ནུབ་མོར་བྱས་སམ་ཉིན་པར་བྱས་སམ། ལྷག་མ་དང་
བཅས་སམ། ལྷག་མ་མེད་དམ། ཚེ་དང་ལྡན་པ་འདི་མི་དགེ་བའི་གནས་ནས་བསླང་སྟེ་དགེ་བའི་གནས་སུ་གཞག་པར་ནུས་སམ། ཨུ་པ་ལི། དོན་གྱིས་རྒོལ་བའི་དགེ་སློང་གིས་དོན་གྱིས་
རྒོལ་བར་འདོད་པས་གནས་བཅུ་དྲུག་པོ་འདི་ལ་ཤིན་ཏུ་བསམ་པ་བསམ་ཤིན་ཏུ་དཔྱད་པ་དཔྱད། ཤིན་ཏུ་བརྟག་པ་བརྟགས་ལ་དོན་གྱིས་བརྒལ་བར་བྱའོ། །ཆོས་རྣམ་པ་འདི་ལྔ་དང་
ལྡན་ན། དོན་གྱིས་རྒོལ་བའི་དགེ་སློང་གི་ཚིག་གཟུང་བར་མི་བྱ་སྟེ། ལྔ་གང་ཞེ་ན། དོན་རྒོལ་བ་དེ་རྣམ་པར་དག་པ་མ་ཡིན་པ་དང། གཅིག་ནས་གཅིག་ཏུ་ཟེར་བ་ལས་རྒོལ་བ་དང་
ཀུན་དགའི་གནས་བྱུང་བ་དང། དགེ་ཚུལ་ཕའི་ཚིག་ལ་རྒོལ་བ་དང། ཇི་ལྟར་ངེས་པར་གསུངས་པའི་མདོ་སྡེའི་ཚིག་མི་ཤེས་པ་དང། གང་ལ་གནས་ནས་རྣམ་པར་སྦྱངས་པ་དེའི་གནས་

[90B] ཨུ་པ་ལི། ཆོས་རྣམ་པ་འདི་ལྔ་དང་ལྡན་ན། དོན་གྱིས་རྒོལ་བའི་དགེ་སློང་གི་ཚིག་གཟུང་བར་མི་བྱའོ། །ཨུ་པ་ལི། ཆོས་རྣམ་པ་ལྔ་དང་ལྡན་ན། དོན་གྱིས་རྒོལ་བའི་དགེ་སློང་གི་ཚིག་གཟུང་
བར་བྱ་སྟེ། དོན་གྱིས་རྒོལ་བ་དེ་རབ་ཏུ་དག་པ་ཡིན། གཅིག་ནས་གཅིག་ཏུ་ཟེར་བས་མི་རྒོལ་བ་དང། ཀུན་དགའི་གནས་བྱུང་བ་མ་ཡིན་པ་དང། དགེ་ཚུལ་ཕའི་ཚིག་ལས་རྒོལ་བ་མ་ཡིན་པ་དང། ཇི་
ལྟར་ངེས་པར་གསུངས་པའི་མདོ་སྡེའི་ཚིག་ཤེས་པ་དང། གང་ལ་གནས་ནས་རྣམ་པར་སྦྱངས་པ་དེའི་གནས་ཤེས་པ་སྟེ། ཨུ་པ་ལི་ཆོས་རྣམ་པ་དེ་ལྔ་དང་ལྡན་ན། དོན་གྱིས་རྒོལ་བའི་དགེ་སློང་གི་
ཚིག་གཟུང་བར་བྱའོ། །ཨུ་པ་ལི། ལན་གློན་པའི་དགེ་སློང་གནས་བཅུ་དྲུག་ཏུ་ཤིན་ཏུ་བསམ་པ་བསམ། ཤིན་ཏུ་དཔྱད་པ་དཔྱད། ཤིན་ཏུ་བརྟག་པ་བརྟགས་ནས་རྒོལ་བའི་དགེ་སློང་ལ་སྐབས་དབྱེ་
བར་གྱིས་ཤིག། བཅུ་དྲུག་པོ་གང་ཞེ་ན། ཅི། ཚེ་དང་ལྡན་པ་འདི་ཚུལ་ཁྲིམས་དང་ལྡན་པ་ཡིན་ནམ། ཐོག་མ་ནས་བསྙེན་པར་རྫོགས་པ་ཡིན་ནམ། ངོ་ཚ་ཅན་ཡིན་ནམ། འགྱོད་པ་ཅན་ཡིན་ནམ་
སྡོམ་པ་ཅན་ནམ། སློབ་པར་འདོད་པའམ། མང་དུ་ཐོས་པའམ། ཐོས་པ་འཛིན་པའམ། ཐོས་པ་བསགས་པའམ། འདུལ་བའམ། ལྷག་པའི་འདུལ་བ་ལས་ངེས་པར་ཤེས་པའམ། ལུང་ཁ་
ཏོན་དུ་ལོབས་པའམ། དེའི་འོག་ཏུ་ཡང་བརྟག་པར་བྱ་སྟེ། བདག་ལ་མཐོང་བས་སམ། ཐོས་པས་སམ། དོགས་པས་སམ། ལུས་ཀྱིས་འདས་པས་སམ། ཚིག་གིས་འདས་པས་སམ་

[91A]༄༅། །གྲོང་དུ་བྱས་སམ། དགོན་པར་བྱས་སམ། ནུབ་མོར་བྱས་པའམ། ཉིན་པར་བྱས་པའམ། ལྷག་མར་བཅས་པའམ། ལྷག་མ་མེད་པ་གང་གིས་སྨྲ་
བར་བྱེད། ཚེ་དང་ལྡན་པ་དེས་བདག་མི་དགེ་བའི་གནས་ནས་བསླང་སྟེ་དགེ་བའི་གནས་སུ་འཇོག་པར་ནུས་སམ། ཨུ་པ་ལི། ལན་གློན་པའི་དགེ་སློང་གིས་གནས་བཅུ་དྲུག་པོ་འདི་
ལ་ཤིན་ཏུ་བསམ་པ་བསམ། ཤིན་ཏུ་དཔྱད་པ་དཔྱད། ཤིན་ཏུ་བརྟག་པ་བརྟགས་ནས་རྒོལ་བའི་དགེ་སློང་ལ་སྐབས་དབྱེ་བར་གྱིས་ཤིག་ཨུ་པ་ལི། ཆོས་རྣམ་པ་འདི་ལྔ་དང་ལྡན་ན། ལན་
གློན་པའི་དགེ་སློང་གི་ཚིག་གཟུང་བར་མི་བྱ་སྟེ། ལྔ་གང་ཞེ་ན། རྒོལ་བའི་དགེ་སློང་གིས་དྲིས་པ་བཞིན་དུ་ལན་མི་འདེབས་པ་དང། དྲིས་ན་བསམ་པ་མ་ཡིན་པ་སྟོན་པ་དང། གང་
གཞན་གྱིས་གཞན་སྨྲ་བ་དང། ཕྱི་རོལ་གྱི་གཏམ་སྡུད་པ་དང་བྱང་བའི་དགེ་སློང་མ་རུང་བར་བྱེད་པ་དང། ཕྱོགས་འཛིན་པ་ལ་བརྟེན་པ་དང། ཉེས་པ་མི་ཤེས། ཉེས་པ་མེད་པ་
མི་ཤེས་པ་སྟེ། ཨུ་པ་ལི། ཆོས་རྣམ་པ་འདི་ལྔ་དང་ལྡན་ན། ལན་གློན་པའི་དགེ་སློང་གི་ཚིག་གཟུང་བར་མི་བྱའོ། །ཨུ་པ་ལི། ཆོས་རྣམ་པ་འདི་ལྔ་དང་ལྡན་ན། ལན་གློན་པའི་
དགེ་སློང་གི་ཚིག་གཟུང་བར་བྱ་སྟེ། ལྔ་གང་ཞེ་ན། རྒོལ་བའི་དགེ་སློང་གིས་དྲིས་པ་བཞིན་དུ་ལན་འདེབས་པ་དང། དྲིས་པའི་དོན་གཞན་དང་གཞན་དུ་མི་སྨྲ་བ་དང། ཕྱི་རོལ་གྱི་

[91B] བྱང་བའི་དགེ་སློང་ལ་མི་རུང་བར་མི་བྱེད་པ་དང། ཕྱོགས་འཛིན་པ་ལ་མི་བརྟེན་པ་དང། ཉེས་པ་ཤེས། ཉེས་པ་མེད་པ་ཤེས་པ་སྟེ། ཨུ་པ་ལི། ཆོས་
རྣམ་པ་འདི་ལྔ་དང་ལྡན་ན། དགེ་སློང་ལན་གློན་པའི་ཚིག་གཟུང་བར་བྱའོ། །ཨུ་པ་ལི། དེ་ལ་རྒོལ་བ་དང། ལན་གློན་པའི་དགེ་སློང་དག་རྩོད་པ་ཞི་བར་འདོད་པས་ཆོས་བཅུ་དྲུག་དང་ལྡན་
པའི་གཟུ་བོ་འདུལ་བ་འཛིན་པ་ཚོལ་ཅིག་བཅུ་དྲུག་གང་ཞེ་ན། ཚུལ་ཁྲིམས་དང་ལྡན་པ་དང། ཐོག་མར་བསྙེན་པར་རྫོགས་པ་དང། ངོ་ཚ་ཅན་དང། འགྱོད་པ་ཅན་དང། སྡོམ་
པ་ཅན་དང། བསླབ་པ་འདོད་པ་དང། མང་དུ་ཐོས་པ་དང། ཐོས་པ་འཛིན་པ་དང། ཐོས་པ་བསགས་པ་དང། འདུལ་བ་དང། ལྷག་པའི་འདུལ་བ་ངེས་པར་ཤེས་པ་དང། མདོ་སྡེ་
དང། ལུང་ཁ་ཏོན་དུ་ལོབས་པ་དང། དེ་ལས་ཡང་དེའི་འོག་ཏུ་ཡང་བརྟག་པ་བྱ་སྟེ། ཅི། ཚེ་དང་ལྡན་པ་འདི་ལ་གཟུ་བའི་དངོས་པོ་ཡོད་དམ། ཅི། ཚེ་དང་ལྡན་པ་འདིས་སྔ་ནས་མ་
འདྲེས་པའམ། ཅི། ཚེ་དང་ལྡན་པ་འདི་རྩོད་པ་སྔར་བྱུང་བ་ལ་མཁས་པའམ། ཅི། ཚེ་དང་ལྡན་པ་འདི་ལྷུང་བཟེད་ཀྱི་ཕྱིར་མ་ཡིན་ནམ། ཆོས་གོས་ཀྱི་ཕྱིར་མ་ཡིན་ན། ཟང་ཟིང་ཅུང་ཟད་ཙམ་
གྱི་ཕྱིར་མ་ཡིན་ནམ། འདོད་པའི་ཕྱིར་འགྲོ་བ་མ་ཡིན་ནམ། ཞེ་སྡང་དང། གཏི་མུག་དང། འཇིགས་པས་འགྲོ་བ་མ་ཡིན་ནམ། ཅི། ཚེ་དང་ལྡན་པ་འདི་འདོད་ཆགས་ཀྱིས་གཟིར་བ་མ་ཡིན་

[92A]༄༅། །ནམ། ཞེ་སྡང་གིས་གཟིར་བ་མ་ཡིན་ནམ། གཏི་མུག་གིས་གཟིར་བ་མ་ཡིན་ནམ། རྒྱལ་བའི་གསུང་ལས་འདའ་བར་བྱེད་པ་མ་ཡིན་ནམ་
ཅི་ཚེ་དང་ལྡན་པ་འདི་རིགས་པ་མི་རིགས་པར་མི་བྱད་དམ། རིགས་པ་གཅོད་པར་མི་བྱེད་དམ། ཅི་ཚེ་དང་ལྡན་པ་འདི་སྟོན་པས་བསྟན་པ་ཆོས་དང་འདུལ་བས་རབ་ཏུ་ཞི་བར་བྱེད་
དམ། ཅི་ཚེ་དང་ལྡན་པ་འདིས་ཚེ་དང་ལྡན་པ་འདི་མི་དགེ་བའི་གནས་ནས་བསླང་སྟེ་དགེ་བའི་གནས་སུ་འཇོག་པར་བྱེད་དམ། ཨུ་པ་ལི་རྒོལ་བ་དང། ལན་གློན་པའི་དགེ་སློང་
དག་རྩོད་པ་ཞི་བར་འདོད་ན། ཆོས་བཅུ་དྲུག་པོ་འདི་དང་ལྡན་པའི་གཟུ་བོ་འདུལ་བ་འཛིན་པ་བཙལ་བར་བྱའོ། །ཨུ་པ་ལི། འདུལ་བ་འཛིན་པ་ཆོས་རྣམ་པ་ལྔ་དང་ལྡན་ན། རྩོད་པ་
ཞི་བར་བྱེད་མི་ནུས་ཏེ། ལྔ་གང་ཞེན། རྒོལ་བ་དང། ལན་གློན་པའི་དགེ་སློང་ལ་ཆོས་མ་ཡིན་པའི་ཕྱོགས་སུ་འཇུག་པ་དང། རྒོལ་བ་དང། ལན་གློན་པའི་དགེ་སློང་ལ་འཐབ་པ་
དང། མཚང་འདྲུ་བ་དང། འཁོན་པ་དང། རྩོད་པར་བསྐུལ་བ་དང། གཟུ་བོའི་དགེ་སློང་རྣམས་ཀྱིས་མདོ་སྡེའི་ཚིག་མི་བཙན་པར་བྱེད་པ་དང། དགེ་སློང་གཅེས་པ་རྣམས་ལ་འཕྱས་
འདོགས་པ་དང། རྩོད་པའི་ཐོག་མ་དང། བར་མ་དང། ཐ་མ་ལ་མི་མཁས་པར་གྱུར་པའོ། །ཨུ་པ་ལི། གཟུ་བོའི་འདུལ་བ་འཛིན་པ་དང་ཆོས་རྣམ་པ་འདི་ལྔ་དང་ལྡན་ན། རྩོད་པ་

[92B] །ལྔ་གང་ཞེ་ན། རྒོལ་བ་དང། ལན་གློན་པའི་དགེ་སློང་ལ་ཆོས་ཀྱི་ཕྱོགས་སུ་འཇུག་པ་དང་རྒོལ་བ་དང། ལན་གློན་པའི་དགེ་སློང་འཐབ་པ་དང། མཚང་འདྲུ་བ་དང། འཁོན་
པ་དང། རྩོད་པར་མི་སྐུལ་བ་དང། གཟུ་བོའི་དགེ་སློང་རྣམས་ཀྱི་མདོ་སྡེའི་གཞུང་བཙན་པར་བྱེད་པ་དང། དགེ་སློང་གཅེས་པ་ལ་འཕྱས་མི་འདོགས་པ་དང། རྩོད་པའི་ཐོག་མ་དང། བར་མ་དང་ཐ་
མ་ལ་མཁས་པར་གྱུར་པའོ། །ཨུ་པ་ལི། དེ་ལ་གཟུ་བོའི་འདུལ་བ་འཛིན་པ་དེས། རྩོད་པ་རབ་ཏུ་གཟུང་བར་འདོད་ན། གནས་བཅུ་དྲུག་ཏུ་བདག་དང་གཞན་ལ་ཤིན་ཏུ་བརྟགས་ལ་གདོད་རྩོད་པ་
གཟུང་བར་བྱ་སྟེ། རྣམ་པ་བརྒྱད་ཀྱིས་ནི་བདག་ཉིད་ཤིན་ཏུ་བརྟག་པར་བྱ། རྣམ་པ་བརྒྱད་ཀྱིས་ནི་གཞན་ཤིན་ཏུ་བརྟག་པར་བྱའོ་།བདག་ཉིད་བརྟག་པ་བརྒྱད་གང་ཞེ་ན། ཅི་བདག་རྩོད་པའི་ཐོག་
མ་དང། བར་མ་དང། ཐ་མ་ལ་མཁས་པ་ཡིན་ནམ། ཅི་བདག་རྩོད་པ་དེ་ལ་ཐོག་མ་ནས་མ་འདྲེས་སམ། རྒོལ་བ་དང། ལན་གློན་པའི་དགེ་སློང་གིས་བདག་གི་ཚིག་འཛིན་
ཏམ། རྒོལ་བ་དང། ལན་གློན་པའི་དགེ་སློང་གིས་བདག་གི་ཚིག་ཉན་ཏམ། རྒོལ་བ་དང། ལན་གློན་པའི་དགེ་སློང་དག་གི་ཉེས་པ་བདག་གིས་རྣམ་པར་སྦྱང་ནུས་སམ། སོ་སོའི་
ཕྱོགས་ལ་བདག་གིས་ཆོས་བཞིན་བསྒོ་བར་ནུས་སམ། བདག་གིས་རྩོད་པ་འདི་ཇི་ལྟར་འདུལ་བ་དང། ཇི་ལྟར་སྟོན་པས་བསྟན་པ་དེ་ལྟར་རྣམ་པར་ཞི་བར་ནུས་སམ། རྒོལ་བ་དང། ལན་གློན་

[93A]༄༅། །པའི་དགེ་སློང་དག་བདག་གིས་མི་དགེ་བའི་གནས་ནས་བསླང་སྟེ་དགེ་བའི་གནས་སུ་འཇོག་ནུས་སམ་སྙམ་པ་སྟེ། རྣམ་པ་དེ་བརྒྱད་ཀྱིས་བདག་ཉིད་ཤིན་ཏུ་བརྟག་པར་
བྱའོ༑ ༑གཞན་ལ་བརྟག་པ་རྣམ་པ་བརྒྱད་གང་ཞེ་ན། དགེ་འདུན་དེ་དག་གི་ནང་ན་མདོ་སྡེ་འཛིན་པ་དང། འདུལ་བ་འཛིན་པ་དང། མ་ལྟ་བུ་འཛིན་པའི་དགེ་སློང་ལ་ཇི་ལྟར་བདག་གིས་རྒྱལ་
བའི་གསུང་རབ་སྨྲས་པ་ལ་འཛིན་པར་འགྱུར་བ་ཡོད་དམ། དེའི་ཚེ་མདོ་སྡེ་འཛིན་པ་དང། འདུལ་བ་འཛིན་པ་དང། མ་ལྟ་བུ་འཛིན་པའི་དགེ་སློང་གང་གིས་རྩོད་པ་འདི་ཇི་ལྟར་ཆོས་བཞིན་
ཇི་ལྟར་འདུལ་བ་བཞིན། ཇི་ལྟར་སྟོན་པས་བསྟན་པ་དེ་ལྟ་བུར་ཞི་བར་བྱ་སྙམ་དུ་སེམས་པ་ཡོད་དམ། དགེ་འདུན་དེ་དག་ལ་དགེ་སློང་གནས་བརྟན་དང། བར་མ་དང། གསར་བུ་
དག་གིས་སོ་སོའི་ཕྱོགས་ཀྱི་དགེ་སློང་དག་ལ་ཇི་ལྟར་ཆོས་བཞིན་སླར་བཟློག་པར་བྱའོ། །སྙམ་དུ་སེམས་པ་ཡོད་དམ། ཅི། རྩོད་པ་དེ་རྒྱལ་པོའི་ཕོ་བྲང་དུ་འགྱེད་པར་འགྱུར་རམ། རིགས་
པའི་རིགས་ལ་འགྱེད་པར་མི་འགྱུར་རོ། །ཅི། ཚེ་དང་ལྡན་པ་དེ་དག་རྩོད་པ་ཞི་བར་བྱ་བ་འདི་ལས་ཕྱི་རོལ་ཏུ་མི་ཚོལ་ལམ། ཅི། ཚེ་དང་ལྡན་པ་དེ་དག་དགེ་འདུན་འདི་ཉིད་དུ་རྩོད་པ་ཞི་བར་
བྱ་བ་ཚོལ་ལམ་སྙམ་པ་སྟེ། རྣམ་པ་འདི་བརྒྱད་ནི། གཞན་བརྟག་པར་བྱ་སྟེ། ཨུ་པ་ལི། དེ་ལྟ་བུར་རྣམ་པ་བཅུ་དྲུག་གིས་བདག་དང་གཞན་བརྟགས་ནས་རྩོད་པ་རབ་ཏུ་གཟུང་བར་

[93B] །ཨུ་པ་ལི། གཟུ་བོ་འདུལ་བ་འཛིན་པ་ཆོས་རྣམ་པ་འདི་ལྔ་དང་ལྡན་ན། རྩོད་པ་ཞི་བར་བྱེད་མི་ནུས་པར་འགྱུར་རོ་།ལྔ་གང་ཞེ་ན། རྩོད་པ་མི་ཤེས་པ་དང། རྩོད་པ་འབྱུང་
བ་མི་ཤེས་པ་དང། རྩོད་པ་ཡང་དག་པར་གཟུང་བར་མི་ཤེས་པ་དང། རྩོད་པ་ཞི་བར་བྱེད་མི་ཤེས་པ་དང། རྩོད་པ་ཞི་ནས་ཕྱིས་མི་འབྱུང་བར་བྱེད་པ་མི་ཤེས་པ་སྟེ། ཨུ་པ་ལི་
གཟུ་བོ་འདུལ་བ་འཛིན་པ་ཆོས་རྣམ་པ་དེ་ལྔ་དང་ལྡན་ན། རྩོད་པ་ཞི་བར་བྱེད་མི་ནུས་པ་ཡིན་ནོ། །ཨུ་པ་ལི། གཟུ་བོ་འདུལ་བ་འཛིན་པ་ཆོས་རྣམ་པ་ལྔ་དང་ལྡན་ན། རྩོད་པ་ཞི་བར་
བྱེད་ནུས་པ་ཡིན་ནོ། །ལྔ་གང་ཞེ་ན། རྩོད་པ་ཤེས་པ་དང་རྩོད་པ་འབྱུང་བ་ཤེས་པ་དང། རྩོད་པ་ཡང་དག་པར་གཟུང་བ་ཤེས་པ་དང། རྩོད་པ་ཞི་བར་བྱས་པ་ཤེས་པ་དང། རྩོད་པ་ཞི་
བར་གྱུར་ནས་ཕྱིས་རྩོད་པ་མི་འབྱུང་བར་ཤེས་པའོ། །ཨུ་པ་ལི་གཟུ་བོ་འདུལ་བ་འཛིན་པ་ཆོས་རྣམ་པ་དེ་ལྔ་དང་ལྡན་ན། རྩོད་པ་ཞི་བར་བྱེད་ནུས་པ་ཡིན་ནོ། །དེ་ལ་ཨུ་པ་ལི། གཟུ་བོ་
འདུལ་བ་འཛིན་པས་རྩོད་པ་རབ་ཏུ་བཟུང་ལ་གནས་བཅུ་དྲུག་གི་རྒོལ་བ་དང། ལན་གློན་པའི་དགེ་སློང་བརྟག་པར་བྱ་སྟེ། རྣམ་པ་བརྒྱད་ཀྱིས་ལན་གློན་པའི་དགེ་སློང་བརྟག་པར་
བྱའོ༑ ༑རྣམ་པ་བརྒྱད་པོ་གང་གིས་རྒོལ་བའི་དགེ་སློང་བརྟག་པར་བྱ་ཞེ་ན། སྤྱོད་པ་དང། སྤྱོད་ཡུལ་དང། མཛའ་བ་དང། གྲོགས་བྱེད་པ་དང། ལུས་ཀྱི་ལས་དང། ངག་གི་ལས་

[94A]༄༅། །དང། འཚོ་བ་དང། མང་དུ་ཐོས་པ་རྣམས་སོ། །དེ་སྟེ་ཨུ་པ་ལི། གཟུ་བོ་འདུལ་བ་འཛིན་པ་ཡང་འདི་སྙམ་དུ་གྱུར་ཏེ། ཚེ་དང་ལྡན་པ་འདི་ནི། སྡིག་པ་
ཅན་ཏེ། སྡིག་པར་སྤྱོད། མཛའ་བོ་སྡིག་པ་ཅན། གྲོགས་བོ་སྡིག་པ་ཅན། ལུས་ཀྱི་ལས་སྡིག་པ་ཅན། ངག་གི་ལས་སྡིག་པ་ཅན། འཚོ་བ་སྡིག་པ་ཅན། ཐོས་པ་སྡིག་པ་ཅན་ཏེ། ཚེ་
དང་ལྡན་པ་འདིས་ནི། དག་པའི་དགེ་སློང་ལ་མ་རུང་བར་བྱེད་ནུས་དགེ་འདུན་ལ་ཡང་དེ་ལྟ་བུར་རྩོད་པ་འབྱིན་པར་ནུས་ཏེ། དེ་སྐད་དུ་མ་སྨྲ་ཞིག་ཅེས་སྒོས་ཤིག་དེ་སྟེ་ཨུ་པ་ལི་
གཟུ་བོ་འདུལ་བ་འཛིན་པས་འདི་སྙམ་དུ་གྱུར་ཏེ། ཚེ་དང་ལྡན་པ་འདི་ནི། དགེ་བ་ཅན་ཏེ། སྤྱོད་པ་དགེ། སྤྱོད་ཡུལ་དགེ། མཛའ་བོ་དགེ་།གྲོགས་པོ་དགེ། ལུས་ཀྱི་ལས་དགེ། ངག་གི་
ལས་དགེ། འཚོ་བ་དགེ། ཐོས་པ་དགེ་བ་ཅན་ཏེ། ཚེ་དང་ལྡན་པ་འདིས་ནི། དག་པའི་དགེ་སློང་ལ་མ་རུང་བར་བྱེད་པར་མི་ནུས་ཏེ་དགེ་འདུན་གྱི་ནང་དུ་ཡང་རྣམ་པ་དེ་ལྟ་བུར་མི་འབྱིན་
ཏོ༑ ༑སྙམ་ནས་དེ་ལྟ་བུ་ལ་ནི། སྨྲོས་ཤིག་ཅེས་བསྒོའོ། །ཨུ་པ་ལི་རྣམ་པ་བརྒྱད་པོ་དེ་ལྟ་བུས་རྒོལ་བའི་དགེ་སློང་ལ་བརྟག་པར་བྱའོ། །ལན་གློན་པའི་དགེ་སློང་མ་རྣམ་པ་འདི་
བརྒྱད་ཀྱིས་བརྟག་པར་བྱ་སྟེ། སྤྱོད་པ་དང། སྤྱོད་ཡུལ་དང་མཛའ་བོ་དང། གྲོགས་པོ་དང། ལུས་ཀྱི་ལས་དང། ངག་གི་ལས་དང་འཚོ་བ་དང། མང་དུ་ཐོས་པའོ། །དེ་སྟེ་

[94B] གཟུ་བོ་འདུལ་བ་འཛིན་པས་འདི་སྙམ་དུ་གྱུར་ཏེ། ཚེ་དང་ལྡན་པ་འདི་ནི། སྡིག་པ་ཅན་ཏེ། སྤྱོད་པ་སྡིག་པ་ཅན། སྤྱོད་ཡུལ་སྡིག་པ་ཅན། མཛའ་བོ་སྡིག་པ་ཅན། གྲོགས་པོ་
སྡིག་པ་ཅན། ལུས་ཀྱི་ལས་སྡིག་པ་ཅན། ངག་གི་ལས་སྡིག་པ་ཅན་འཚོ་བ་སྡིག་པ་ཅན། ཐོས་པ་སྡིག་པ་ཅན་ཏེ། ཚེ་དང་ལྡན་པ་འདིས་ནི། རྣམ་པ་འདི་ལྟ་བུའི་གནས་སུ་འཇུག་
པར་བྱེད་ནུས་སོ། །སྙམ་ནས་དེ་ནས་དེ་རྒོལ་བའི་དགེ་སློང་ལ་ཚིག་འཇམ་པོར་སྨྲོས་ལ། ལན་གློན་པའི་དགེ་སློང་ལ་ཚིག་འདི་སྐད་དུ་སྨྲོས་ཤིག་ཚེ་དང་ལྡན་པ། ཁྱོད་དེའི་ཚེ་ན་ལུས་ཀྱི་
འདུས་བྱས་ཇི་ལྟ་བུར་གྱུར། ངག་གི་འདུས་བྱས་ཇི་ལྟ་བུར་གྱུར། ཡིད་ཀྱི་འདུས་བྱས་ཇི་ལྟ་བུར་གྱུར་ཅེས་ཇི་ལྟ་བུར་ཁས་ལེན་པ་དེ་ལྟ་བུར་བྱེད་དུ་ཆུག་ཅིག་ཨུ་པ་ལི། དེ་སྟེ་གཟུ་བོ་
འདུལ་བ་འཛིན་པས་འདི་སྙམ་དུ་གྱུར་ཏེ། ཚེ་དང་ལྡན་པ་འདི་ནི་དགེ་བ་ཅན་ཏེ། སྤྱོད་པ་དགེ་སྤྱོད་ཡུལ་དགེ། མཛའ་བོ་དགེ། གྲོགས་པོ་དགེ། ལུས་ཀྱི་ལས་དགེ། ངག་གི་ལས་དགེ་
འཚོ་བ་དགེ། ཐོས་པ་དགེ་སྟེ། ཚེ་དང་ལྡན་པ་འདི་ནི། གནས་དེ་ལྟ་བུ་ལ་འཇུག་པར་མི་བྱེད་དོ། །སྙམ་ནས་ལན་གློན་པའི་དགེ་སློང་ལ་ཚིག་འཇམ་པོར་སྨྲས་ཏེ། རྒོལ་བའི་དགེ་སློང་ལ་
ཆོས་ཉིད་ཀྱིས་ཤེས་པར་བྱོས་ཤིག་རྣམ་པ་འདི་བརྒྱད་ཀྱིས་ནི་གཞན་ལ་བརྟག་པར་བྱོས་ཤིག་ཨུ་པ་ལི། གཟུ་བོ་འདུལ་བ་འཛིན་པ་ཆོས་ལྔ་དང་ལྡན་ན། རྩོད་པ་ཞི་བར་བྱེད་མི་ནུས་

[95A]༄༅། །པ་ཡིན་ནོ། །ལྔ་གང་ཞེ་ན། འཁྲུལ་པ་འཛིན་པ། གསང་བའི་ཚིག་འཛིན་པ། མང་པོ་འཛིན་པ། མ་ངེས་པ་འཛིན་པ། ཇི་ཙམ་ལན་གསུམ་
གྱི་བར་དུ་དམ་འཆར་མི་འཇུག་པ་ཡིན་ཏེ། གཟུ་བོ་འདུལ་བ་འཛིན་པ་ཆོས་རྣམ་པ་འདི་ལྔ་དང་ལྡན་ན། རྩོད་པ་ཞི་བར་བྱེད་ནུས་པར་མི་འགྱུར་རོ། །ཨུ་པ་ལི། གཟུ་བོ་
འདུལ་བ་འཛིན་པ་ཆོས་རྣམ་པ་འདི་ལྔ་དང་ལྡན་ན། རྩོད་པ་ཞི་བར་བྱེད་ནུས་པར་འགྱུར་རོ། །ལྔ་གང་ཞེ་ན། འཁྲུལ་པ་མི་འཛིན་པ། གསང་བའི་ཚིག་མི་འཛིན་པ། ཚིག་མང་
པོ་མི་འཛིན་པ། མ་ངེས་པར་མི་འཛིན་པ། ལན་གསུམ་གྱི་བར་དུ་དམ་འཆར་འཇུག་པ་ཡིན་ཏེ། ཨུ་པ་ལི། གཟུ་བོ་འདུལ་བ་འཛིན་པ་རྣམ་པ་དེ་ལྔ་དང་ལྡན་ན། རྩོད་པ་
ཞི་བར་བྱེད་ནུས་པར་འགྱུར་རོ། །དེ་ལ་ཨུ་པ་ལི། གཟུ་བོ་འདུལ་བ་འཛིན་པས་གནས་བཅུ་དྲུག་གིས་རྒོལ་བ་དང། ལན་གློན་པའི་དགེ་སློང་དག་བརྟགས་ལ་གནས་བཅུ་
དྲུག་ཏུ་རྗེས་སུ་རིགས་པས་གཞག་པར་བྱ་སྟེ། བཅུ་དྲུག་པོ་གང་ཞེ་ན། རྒོལ་བའི་དགེ་སློང་དེ་རིགས་པར་བྱ། རྒོལ་བའི་དགེ་སློང་དེ་བརྟག་པར་བྱ། ལན་གློན་པའི་དགེ་
སློང་དེ་རིགས་པར་བྱ། ལན་གློན་པའི་དགེ་སློང་དེ་བརྟག་པར་བྱ་རྒོལ་བའི་དགེ་སློང་ལ་བཟོད་པ་གསོལ་པར་བྱ། ལན་གློན་པའི་དགེ་སློང་ལ་བཟོད་པ་གསོལ་བར་བྱ་

[95B]ལན་གློན་པའི་དགེ་སློང་དེ་གཏོང་དུ་གཞུག་རྒོལ་བའི་དགེ་སློང་དེ་དྲི་བར་བྱ། ལན་གློན་པའི་དགེ་སློང་དེ་དྲི་པར་བྱ། རྒོལ་བའི་དགེ་
སློང་དེ་བྱེད་དུ་གཞུག་ལན་གློན་པའི་དགེ་སློང་དེ་བྱེད་དུ་གཞུག་།རྒོལ་བའི་དགེ་སློང་དེ་ཚུགས་པར་བྱེད་དུ་གཞུག་ལན་གློན་པའི་དགེ་སློང་དེ་ཚུགས་པར་བྱེད་དུ་གཞུག་རྒོལ་
བའི་དགེ་སློང་དེ་ཡི་དམ་འཆར་གཞུག་ལན་གློན་པའི་དགེ་སློང་དེ་ཡི་དམ་འཆར་གཞུག་མདོ་སྡེ་བརྗོད་པར་བྱ། མདོ་སྡེ་བརྗོད་ནས་ཇི་ལྟར་ཆོས་བཞིན། ཇི་ལྟར་འདུལ་བ་
བཞིན། ཇི་ལྟར་སྟོན་པས་བསྟན་པ་དེ་ལྟར་རྩོད་པ་ཞི་བར་བྱ་སྟེ། ཨུ་པ་ལི། དེ་ལྟར་གཟུ་བོའི་དགེ་སློང་གིས་གནས་བཅུ་དྲུག་ཏུ་རིགས་པས་གཞག་པར་བྱའོ། །ཨུ་པ་ལི་
གཟུ་བོ་འདུལ་བ་འཛིན་པ་ཆོས་རྣམ་པ་ལྔ་དང་ལྡན་ན། རིགས་པའི་གནས་འཇོག་ནུས་པར་མི་འགྱུར་རོ། །ལྔ་གང་ཞེ་ན། རྗེས་སུ་འབྲང་བའི་ཆོས་ལྔ་མི་ཤེས་པ་སྟེ། ལྔ་གང་ཞེ་ན་
རྒོལ་བ་མི་ཤེས་པ། ལན་གློན་པ་མི་ཤེས་པ། ཆོས་བཞིན་མི་ཤེས་པ། ཆོས་བཞིན་མ་ཡིན་པ་མི་ཤེས་པ། ཡི་དམ་མ་བླངས་པར་གྱུར་ཏེ། ཨུ་པ་ལི། གཟུ་བོ་འདུལ་བ་འཛིན་
པ་ཆོས་རྣམ་པ་དེ་ལྔ་དང་ལྡན་ན། རིགས་པའི་གནས་སུ་འཇོག་མི་ནུས་པའོ། །ཨུ་པ་ལི། གཟུ་བོ་འདུལ་བ་འཛིན་པ་ཆོས་རྣམ་པ་ལྔ་དང་ལྡན་ན། རིགས་པའི་གནས་སུ་འཇོག་

[96A]༄༅། །ནུས་པར་འགྱུར་རོ། །རྗེས་སུ་འབྲང་བའི་ཆོས་ལྔ་ཤེས་པར་འགྱུར་རོ། །ལྔ་གང་ཞེ་ན། རྒོལ་བ་ཤེས་པ། ལན་གྲོན་པ་ཤེས་པ། ཆོས་བཞིན་ཤེས་
པ༑ ཆོས་བཞིན་མ་ཡིན་པ་ཤེས་པ། ཡི་དམ་བླངས་པར་གྱུར་པའོ་།གཟུ་བོ་འདུལ་བ་འཛིན་པ་རྣམ་པ་དེ་ལྔ་དང་ལྡན་ན། རིགས་པའི་གནས་སུ་འཇོག་ནུས་པར་འགྱུར་རོ། །དེ་ལ་
ཨུ་པ་ལི། གཟུ་བོ་འདུལ་བ་འཛིན་པ་རིགས་པའི་གནས་བཅུ་དྲུག་ཏུ་བཞག་ལ་ཡོན་ཏན་བཅུ་དྲུག་མཐོང་ནས་མདོ་སྡེ་བསྒྲག་པར་བྱ་སྟེ་བཅུ་དྲུག་གང་ཞེ་ན། བདག་གིས་
མདོ་སྡེ་བསྟན་ཏོ། །སྙམ་ནས་མདོ་སྡེ་བསྒྲག་པར་བྱ། བདག་གིས་མདོ་སྡེ་དཔྱད་པར་བྱའོ། །སྙམ་ནས་མདོ་སྡེ་བསྒྲག་པར་བྱ། །བདག་གིས་འདུལ་བ་རྗེས་སུ་འབྲང་བར་
འགྱུར་རོ། །སྙམ་ནས་མདོ་སྡེ་བསྒྲག་པར་བྱ། བདག་གིས་ཚིག་བཙན་པར་འགྱུར་རོ། །སྙམ་ནས་མདོ་སྡེ་བསྒྲག་པར་བྱ། བདག་གིས་ངོ་ཚ་མེད་པའི་ཕྱོགས་ལ་ཆད་པས་
གཅད་པར་འགྱུར་རོ། །སྙམ་ནས་མདོ་སྡེ་བསྒྲག་པར་བྱ། བདག་གིས་ཐམས་ཅད་མཁྱེན་པའི་གསུང་ལ་བསྒོ་ནུས་པར་འགྱུར་རོ། །སྙམ་ནས་མདོ་སྡེ་བསྒྲག་པར་བྱ། དགེ་
འདུན་མཐུན་པར་བསྟན་པར་འགྱུར་རོ། །སྙམ་ནས་མདོ་སྡེ་བསྒྲག་པར་བྱ། བདག་གིས་གཞན་ལ་བསྒོ་བར་འགྱུར་རོ། །སྙམ་ནས་མདོ་སྡེ་བསྒྲག་པར་བྱ། བདག་

[96B] །སྙམ་ནས་མདོ་སྡེ་བསྒྲག་པར་བྱ། བདག་གིས་དགེ་སློང་དག་གདོན་པར་འགྱུར་རོ། སྙམ་ནས་མདོ་སྡེ་བསྒྲག་པར་བྱ། བདག་
གིས་མ་དད་པ་དག་དད་པ་ལ་ཞུགས་པར་འགྱུར་རོ། །སྙམ་ནས་མདོ་སྡེ་བསྒྲག་པར་བྱ། དད་པ་སླར་འཕེལ་བར་འགྱུར་རོ། །སྙམ་ནས་མདོ་སྡེ་བསྒྲག་པར་བྱ། ངོ་ཚ་མེད་པའི་
ཕྱོགས་ལ་བདག་གིས་ཆད་པས་གཅད་པར་འགྱུར་རོ། །སྙམ་ནས་མདོ་སྡེ་བསྒྲག་པར་བྱ། ངོ་ཚ་ཤེས་པའི་ཕྱོགས་ལ་བདག་གིས་གཟུང་བར་འགྱུར་རོ། །སྙམ་ནས་མདོ་སྡེ་བསྒྲག་
པར་བྱ། རྩོད་པ་འབྱུང་བ་མི་འབྱུང་བར་འགྱུར་རོ། །སྙམ་ནས་མདོ་སྡེ་བསྒྲག་པར་བྱ། རྩོད་པ་ཞི་བར་འགྱུར་རོ། །སྙམ་ནས་མདོ་སྡེ་བསྒྲག་པར་བྱ། རྩོད་པ་ཞི་ནས་ཕྱིས་མི་སྐྱེ་
བར་འགྱུར་རོ། །སྙམ་ནས་མདོ་སྡེ་བསྒྲག་པར་བྱ། བདག་ཡུན་རིང་དུ་ཚངས་པར་སྤྱོད་པར་འགྱུར་རོ། །སྙམ་ནས་མདོ་སྡེ་བསྒྲག་པར་བྱ་ཨུ་པ་ལི། གཟུ་བོ་འདུལ་བ་འཛིན་
པས་བདག་གི་ཡོན་ཏན་བཅུ་དྲུག་པོ་འདི་མཐོང་ན། མདོ་སྡེ་བསྒྲག་པར་བྱའོ། །ཨུ་པ་ལི། གཟུ་བོ་འདུལ་བ་འཛིན་པ་ཆོས་རྣམ་པ་འདི་ལྔ་དང་ལྡན་ན། མདོ་སྡེའི་ཡོན་ཏན་མི་
ཤེས་པར་འགྱུར་རོ། །ལྔ་གང་ཞེ་ན། མདོ་སྡེ་ལ་མི་མཁས་པ་དང། འདུལ་བ་ལ་མི་མཁས་པ་དང། མ་ལྟ་བུ་ལ་མི་མཁས་པ་དང་རྣམ་པར་འབྱེད་པ་ལ་མི་མཁས་པ་དང། ལུང་

[97A]༄༅། །ཁ་ཏོན་དུ་མ་བྱས་པར་གྱུར་པའོ། །ཨུ་པ་ལི། གཟུ་བོ་འདུལ་བ་འཛིན་པ་ཆོས་རྣམ་པ་ལྔ་དང་ལྡན་ན། མདོ་སྡེའི་ཡོན་ཏན་ཤེས་པར་འགྱུར་རོ། །ལྔ་
གང་ཞེ་ན། མདོ་སྡེ་ལ་མཁས་པ་དང། འདུལ་བ་ལ་མཁས་པ་དང་མ་ལྟ་བུ་ལ་མཁས་པ་དང། རྣམ་པར་འབྱེད་པ་ལ་མཁས་པ་དང་ལུང་ཁ་ཏོན་ལོབས་པ་སྟེ། ཨུ་པ་ལི་
གཟུ་བོ་འདུལ་བ་འཛིན་པ་ཆོས་རྣམ་པ་དེ་ལྔ་དང་ལྡན་ན། མདོ་སྡེའི་ཡོན་ཏན་ཤེས་པར་འགྱུར་རོ། །ཨུ་པ་ལི། གཟུ་བོ་འདུལ་བ་འཛིན་པ་གང་གིས་མདོ་སྡེ་ཤེས་པར་ནུས་པ་དེ་ནི་
མདོ་སྡེ་འདི་ལ་ཡོན་ཏན་བཅུ་དྲུག་མཐོང་བས་མདོ་སྡེ་བརྗོད་པར་བྱའོ། །གཞན་ཡང་གནས་བཅུ་དྲུག་ཏུ་མདོ་སྡེ་བརྗོད་པར་བྱ་སྟེ་བཅུ་དྲུག་པོ་གང་ཞེ་ན། སངས་རྒྱས་ཀྱིས་གསུངས་
པའི་མདོ་སྡེ་བརྗོད་པར་བྱ། ཉན་ཐོས་ཀྱིས་བཤད་པའི་མདོ་སྡེ་བརྗོད་པར་བྱ། སངས་རྒྱས་བྱུང་བའི་དུས་ཀྱི་མདོ་སྡེ་བརྗོད་པར་བྱ། ཕྱོགས་གཅིག་པའི་མདོ་སྡེ་བརྗོད་པར་
བྱ༑ ཐམས་ཅད་དུ་ཡོད་པའི་མདོ་སྡེ་བརྗོད་པར་བྱ། དེ་ཉིད་དང་འདྲ་བའི་མདོ་སྡེ་བརྗོད་པར་བྱ། འདུལ་བ་དང་ལྡན་པའི་མདོ་སྡེ་བརྗོད་པར་བྱ། འདུལ་བ་ལས་ལྷག་པའི་མདོ་སྡེ་
བརྗོད་པར་བྱ། མདོ་སྡེའི་ཡོན་ཏན་བཙལ་ལ་མདོ་སྡེ་བརྗོད་པར་བྱ་མདོ་སྡེའི་རྒྱན་བཙལ་ལ་མདོ་སྡེ་བརྗོད་པར་བྱ། མདོ་སྡེའི་གླེང་གཞི་བཙལ་ལ་མདོ་སྡེ་བརྗོད་པར་བྱ། མདོ་

[97B] མདོ་སྡེའི་སྒྲ་བཙལ་ཏེ་མདོ་སྡེ་བརྗོད་པར་བྱ། ཨུ་པ་ལི། གཟུ་བོ་འདུལ་བ་འཛིན་པས་ཡོན་ཏན་བཅུ་དྲུག་པོ་དེ་མཐོང་ན། མདོ་སྡེ་བརྗོད་
པར་བྱའོ། །ཨུ་པ་ལི། གཟུ་བོ་འདུལ་བ་འཛིན་པ་ཆོས་རྣམ་པ་ལྔ་དང་ལྡན་ན། མདོ་སྡེ་བརྗོད་པར་ནུས་པར་མི་འགྱུར་རོ། །ལྔ་གང་ཞེ་ན། དགེ་སློང་གི་འདུལ་བ་མི་ཤེས་པ། དགེ་སློང་
མའི་འདུལ་བ་མི་ཤེས་པ། ཉེས་པ་མི་ཤེས་པ། རྩོད་པ་འདུལ་བ་མི་ཤེས་པ། ཉོན་མོངས་པ་འདུལ་བ་མི་ཤེས་པའོ། །ཨུ་པ་ལི། གཟུ་བོ་འདུལ་བ་འཛིན་པ་ཆོས་རྣམ་པ་དེ་
ལྔ་དང་ལྡན་ན། མདོ་སྡེ་བརྗོད་མི་ནུས་པར་འགྱུར་རོ། །ཨུ་པ་ལི་གཟུ་བོ་འདུལ་བ་འཛིན་པ་ཆོས་རྣམ་པ་ལྔ་དང་ལྡན་ན། མདོ་སྡེ་བརྗོད་ནུས་པར་འགྱུར་རོ། །ལྔ་གང་ཞེ་ན། དགེ་
སློང་གི་འདུལ་བ་ཤེས་པ་དང། དགེ་སློང་མའི་འདུལ་བ་ཤེས་པ་དང། ཉེས་པ་འདུལ་བ་ཤེས་པ་དང། རྩོད་པ་འདུལ་བ་ཤེས་པ་དང། ཉོན་མོངས་པ་འདུལ་བ་ཤེས་པ་སྟེ་
ཨུ་པ་ལི། གཟུ་བོ་འདུལ་བ་འཛིན་པ་ཆོས་རྣམ་པ་དེ་ལྔ་དང་ལྡན་ན། མདོ་སྡེ་བརྗོད་ནུས་པར་འགྱུར་རོ།། །།འདུལ་བ་གཞུང་དམ་པ། བམ་པོ་སུམ་ཅུ་
པ༑ དེ་ལ་ཨུ་པ་ལི། གཟུ་བོ་འདུལ་བ་འཛིན་པས་གནས་བཅུ་དྲུག་ཏུ་བརྗོད་ནས་བཅུ་དྲུག་ཏུ་འདུལ་བ་ལ་བརྟག་པར་བྱ་སྟེ། བཅུ་དྲུག་གང་ཞེ་ན། ལུང་དང། ལུང་བསྒོ་

[98A]༄༅། །བ་དང། དངོས་པོ་དང། རྣམ་པར་འབྱེད་པ་དང། སྤྱོད་པ་དང། སྤྱོད་ཡུལ་དང། ཉུང་ངུ་འདོད་པ་དང། མང་དུ་འདོད་པ་དང། མགུ་བ་དང། མི་
མགུ་བ་དང། དགང་དཀའ་བ་དང། དགང་སླ་བ་དང། གསོ་དཀའ་བ་དང། གསོ་སླ་བ་དང། རབ་ཏུ་ཤེས་པ་དང། ཆོག་ཤེས་པ་སྟེ། ཨུ་པ་ལི། གནས་འདི་བཅུ་དྲུག་
གིས་འདུལ་བ་ལ་བརྟག་པར་བྱའོ། །ཨུ་པ་ལི། གཟུ་བོ་འདུལ་བ་འཛིན་པ་ཆོས་རྣམ་པ་ལྔ་དང་ལྡན་ན། ཉེས་པ་འབྱིན་མི་ནུས་པར་གྱུར་ཏེ། ལྔ་གང་ཞེ་ན། བྱུང་བ་མི་
ཤེས། བཅས་པ་མི་ཤེས། རྗེས་སུ་བཅས་པ་མི་ཤེས། མ་གནང་བ་མི་ཤེས། རྗེས་སུ་གནང་བ་མི་ཤེས་པའོ། །ཨུ་པ་ལི། གཟུ་བོ་འདུལ་བ་འཛིན་པ་ཆོས་རྣམ་པ་དེ་
ལྔ་དང་ལྡན་ན། ཉེས་པ་འབྱིན་མི་ནུས་པར་འགྱུར་རོ། །ཨུ་པ་ལི་གཟུ་བོ་འདུལ་པ་འཛི་པ་ཆོས་རྣམ་པ་ལྔ་དང་ལྡན་ན། ཉེས་པ་འབྱིན་ནུས་པར་འགྱུར་ཏེ། ལྔ་གང་ཞེ་
ན༑ བྱུང་བ་ཤེས་པ་དང། བཅས་པ་ཤེས་པ་དང། རྗེས་སུ་བཅས་པ་ཤེས་པ་དང། གནང་བ་ཤེས་པ་དང། རྗེས་སུ་གནང་བ་ཤེས་པའོ་།ཨུ་པ་ལི། གཟུ་བོ་འདུལ་བ་
འཛིན་པ་ཆོས་རྣམ་པ་དེ་ལྔ་དང་ལྡན་ན། ཉེས་པ་འབྱིན་ནུས་པར་འགྱུར་རོ། །ཨུ་པ་ལི། གཟུ་བོ་འདུལ་བ་འཛིན་པས་གནས་བཅུ་དྲུག་གིས་འདུལ་བ་ཤེས་པར་བྱས་ལ་

[98B] བཅུ་དྲུག་གང་ཞེ་ན། ལྕི་བ་དང། ཡང་བ་དང། ལྷག་མ་ཡོད་པ་དང། ལྷག་མ་མེད་པ་དང། གནས་ངན་ལེན་དང། ལུས་ཀྱི་
དང། ངག་གི་དང། མི་དགེ་བ་དང། ལུང་དུ་མི་སྟོན་པ་དང་བཅབས་པ་དང། མ་བཅབས་པ་དང། མཐོལ་བར་བྱེད་པ་དང། སྡོམ་པར་བྱེད་པ་དང། འདུལ་བ་ལས་འདས་པར་
བྱེད་པ་དང། ངན་དུ་སྨྲ་བར་འགྲོ་བ་སྟེ། ཨུ་པ་ལི། གནས་བཅུ་དྲུག་པོ་འདིས་འདུལ་བ་ཤེས་པར་བྱས་ལ། གནས་བཅུ་དྲུག་གིས་ཉེས་པ་བརྗོད་པར་བྱའོ། །ཨུ་པ་ལི། གཟུ་བོ་
འདུལ་བ་འཛིན་པ་ཆོས་རྣམ་པ་ལྔ་དང་ལྡན་ན། ཉེས་པ་བརྗོད་མི་ནུས་པར་འགྱུར་ཏེ། ལྔ་གང་ཞེ་ན། ཉེས་པ་མི་ཤེས་པ་དང། ཉེས་པ་མེད་པ་མི་ཤེས་པ་དང། ལྕི་བ་མི་ཤེས་པ་དང་
ཡང་བ་མི་ཤེས་པ་དང། ལུང་ཁ་ཏོན་མི་ཤེས་པར་འགྱུར་བ་སྟེ་ཨུ་པ་ལི། གཟུ་བོ་འདུལ་བ་འཛིན་པ་ཆོས་རྣམ་པ་དེ་ལྔ་དང་ལྡན་ན། ཉེས་པ་བརྗོད་མི་ནུས་པར་འགྱུར་རོ། །ཨུ་པ་
ལི༑ གཟུ་བོ་འདུལ་བ་འཛིན་པ་ཆོས་རྣམ་པ་ལྔ་དང་ལྡན་ན། ཉེས་པ་བརྗོད་ནུས་པར་འགྱུར་རོ། །ལྔ་གང་ཞེ་ན། ཉེས་པ་ཤེས་པ་དང། ཉེས་པ་མེད་པར་ཤེས་པ་དང། ལྕི་བ་
ཤེས་པ་དང། ཡང་བ་ཤེས་པ་དང། གཞུང་ཁ་ཏོན་དུ་ཤེས་པར་གྱུར་པ་སྟེ། ཨུ་པ་ལི། གཟུ་བོ་འདུལ་བ་འཛིན་པ་ཆོས་རྣམ་པ་དེ་ལྔ་དང་ལྡན་ན། ཉེས་པ་བརྗོད་ནུས་པར་འགྱུར་རོ།།

[99A]༄༅། །དེ་ལ་ཨུ་པ་ལི། གཟུ་བོ་འདུལ་བ་འཛིན་པས། གནས་བཅུ་དྲུག་པོ་འདི་དག་གིས་ཉེས་པ་བརྗོད་ནས་གནས་བཅུ་དྲུག་གིས་ཆད་བའི་ལས་ཀྱིས་སྨ་
དབབ་པར་བྱའོ། །བཅུ་དྲུག་པོ་གང་ཞེ་ན། ཉེས་པ་ངོར་བརྗོད་པ་དང། དཔྱས་འདོགས་པ་དང། བསྒོ་བ་བཞིན་དུ་མི་ཉན་པ་དང། ཅང་མི་ཟེར་ཞིང་མི་ཉན་པ་དང། བསྡིགས་
པ་དང། དགར་བ་དང། བསྐྲད་པ་དང། སླར་བསྡུམ་པར་བྱ་བ་དང། མ་མཐོང་བའི་ཕྱིར་སྤང་བ་དང། སླར་ལས་མི་བྱེད་པའི་ཕྱིར་སྤང་བ་དང། སྡིག་པ་ལ་ལྟ་བ་སླར་མ་བཏང་
བའི་ཕྱིར་སྤང་བ་དང། ཆད་པ་བྱེད་པ་དང། གཞི་ནས་བསླངས་ཏེ་ཆད་པ་བྱེད་པ་དང། ཡིད་མགུ་བར་བྱེད་པ་དང། གཞི་ནས་བསླངས་ཏེ་ཡིད་མགུ་བར་བྱེད་པ་དང་
གཞི་ནས་བསླངས་ཏེ་སྨྲས་པའོ། །དེ་ལ་ཨུ་པ་ལི། གཟུ་བོ་འདུལ་བ་འཛིན་པས་གནས་བཅུ་དྲུག་གི་འདུལ་བ་བརྗོད་ནས་གནས་བཅུ་དྲུག་པོ་འདིས་ཆད་པའི་ལས་ཀྱིས་
སྨ་དབབ་པར་བྱའོ། །ཨུ་པ་ལི། གཟུ་བོ་འདུལ་བ་འཛིན་པ་ཆོས་རྣམ་པ་ལྔ་དང་ལྡན་ན། ཆད་པའི་ལས་ཀྱིས་སྨ་དབབ་པར་མི་ནུས་པར་འགྱུར་ཏེ། ལྔ་གང་
ཞེ་ན༑ འདོད་པས་འགྲོ་བ་དང། ཞེ་སྡང་གིས་འགྲོ་བ་དང། གཏི་མུག་གིས་འགྲོ་བ་དང། འཇིགས་པས་འགྲོ་བ་དང། ཆད་པའི་ལས་བྱས་པ་དང་

[99B] །ཨུ་པ་ལི། འདུལ་བ་འཛིན་པ་ཆོས་རྣམ་པ་ལྔ་དང་ལྡན་ན། ཆད་པས་གཅད་པའི་ལས་ཀྱིས་སྨ་དབབ་ནུས་པར་འགྱུར་ཏེ། ལྔ་གང་ཞེ་ན་
འདོད་པས་མི་འགྲོ་བར་འགྲོ་བ་དང། ཞེ་སྡང་གིས་མི་འགྲོ་བར་འགྲོ་བ་དང། གཏི་མུག་གིས་མི་འགྲོ་བར་འགྲོ་བ་དང། འཇིགས་པས་མི་འགྲོ་བར་འགྲོ་བ་
དང། ཆད་པའི་ལས་བྱས་པ་དང་མ་བྱས་པ་ཤེས་པའོ། །དེ་ལ་གཟུ་བོ་འདུལ་བ་འཛིན་པས་གནས་བཅུ་དྲུག་གིས་ཆད་པས་གཅད་པའི་ལས་ཀྱིས་སྨ་ཕབ་ལ། གཞན་
ཡང་གནས་བཅུ་དྲུག་གིས་ཆད་པའི་ལས་ཀྱིས་སྨ་དབབ་པར་བྱ་སྟེ་བཅུ་དྲུག་པོ་གང་ཞེ་ན། ཚངས་པའི་ཆད་པས་བསྡིགས་པར་བྱ་བ་དང། དད་པར་མི་འགྱུར་
བར་ཚོར་བའི་ལས་བྱེད་དུ་གཞུག་པ་དང། ལོངས་སྤྱོད་མི་མྱོང་པའི་ལས་བྱེད་དུ་གཞུག་པ་དང། མིག་ལམ་ན་མི་སྣང་བར་བྱ་བའི་ལས་བྱ་བ་དང། དེའི་ངོ་བོ་ཚོལ་
དུ་གཞུག་པ་དང། གནོད་པར་བྱ་བ་དང། སྨད་པར་བྱ་བ་དང་སྤང་པར་བྱ་བ་དང། ཕྱོགས་མེད་པར་བྱ་བ་དང། སྤ་དགོང་པར་བྱ་བ་དང། ཞུམ་པར་བྱ་བ་
དང། འགྱོད་པ་བསྐྱེད་པར་བྱ་བ་དང། རྣམ་པར་འགྱོད་པ་དང་རྣམ་པར་སླར་འགྱོད་པ་དང། དམ་དེམ་དུ་གཞག་པ་དང། གནད་དུ་དབབ་པ་དང། ཉེས་སོ། །

[100A]༄༅། །ཞེས་བརྗོད་པའོ། །དེ་ལ་ཨུ་པ་ལི། གཟུ་བོ་འདུལ་བ་འཛིན་པས་གནས་བཅུ་དྲུག་གིས་ཆད་པའི་ལས་ཀྱིས་སྨ་དབབ་པར་བྱའོ། །ཨུ་པ་ལི་
གཟུ་བོ་འདུལ་བ་འཛིན་པ་ཆོས་རྣམ་པ་ལྔ་དང་ལྡན་ན། ཆད་པའི་ལས་ཀྱིས་སྨ་དབབ་མི་ནུས་པར་འགྱུར་རོ། །ལྔ་གང་ཞེ་ན། འདུལ་བའི་དངོས་པོ་ལྔ་མི་ཤེས་པ་སྟེ། ལྔ་གང་
ཞེ་ན། བསྡིགས་པ་དང། སྨད་པ་དང། བསྐྲད་པ་དང། སླར་བསྡུམ་པ་དང། སྤང་བ་དང་ལྔའོ། །ཨུ་པ་ལི། གཟུ་བོ་འདུལ་བ་འཛིན་པ་ཆོས་རྣམ་པ་ལྔ་དང་ལྡན་ན་
ཆད་པའི་ལས་ཀྱིས་སྨ་དབབ་ནུས་པར་འགྱུར་ཏེ། ལྔ་གང་ཞེ་ན་འདུལ་བའི་དངོས་པོ་ལྔ་ཤེས་པའོ། །ལྔ་གང་ཞེ་ན། བསྡིགས་པ་དང། སྨད་པ་དང། བསྐྲད་པ་
དང༑ སླར་བསྡུམ་པ་དང། སྤང་བ་དང་ལྔའོ། །ཨུ་པ་ལི། གཟུ་བོ་འདུལ་བ་འཛིན་པ་ཆོས་རྣམ་པ་དེ་ལྔ་དང་ལྡན་ན། ཆད་པས་གཅད་པའི་ལས་ཀྱིས་སྨ་དབབ་ནུས་
པར་འགྱུར་རོ། །དེ་ལ་ཨུ་པ་ལི། གཟུ་བོ་འདུལ་བ་འཛིན་པས་གནས་བཅུ་དྲུག་པོ་འདི་དག་གིས་ཆད་པས་གཅད་པའི་ལས་ཀྱིས་སྨ་ཕབ་ནས་གནས་བཅུ་དྲུག་གིས་ལས་
བྱའོ། །བཅུ་དྲུག་པོ་གང་ཞེ་ན། མངོན་སུམ་དུ་གྱུར་པ་ལ་ལས་བྱ་བ་དང། མངོན་སུམ་དུ་མ་གྱུར་ཀྱང་ལས་བྱ་བ་དང། སྐབས་ཕྱེ་ནས་ལས་བྱ་བ་དང། སྐབས་

[100B] གླེང་ལ་ལས་བྱ་བ་དང། མ་གླེང་ཡང་ལས་བྱ་བ་དང། དྲན་པར་བྱས་ལ་ལས་བྱ་བ་དང་དྲན་པར་མ་བྱས་ཀྱང་ལས་བྱ་བ་དང། དྲིས་ལ་
ལས་བྱ་བ་དང། མ་དྲིས་ཀྱང་ལས་བྱ་བ་དང། རྗེས་སུ་སྦྱར་ལ་ལས་བྱ་བ་དང། རྗེས་སུ་མ་སྦྱར་ཀྱང་ལས་བྱ་བ་དང། སོ་སོར་ཤེས་པ་ལ་ལས་བྱ་བ་དང། སོ་
སོར་མི་ཤེས་ཀྱང་ལས་བྱ་བ་དང། གཏན་ལ་ཕབ་ལ་ལས་བྱ་བ་དང། གཏན་ལ་མ་ཕབ་ཀྱང་ལས་བྱ་བ་སྟེ། གནས་བཅུ་དྲུག་པོ་འདི་དག་གིས་ལས་བྱའོ། །ཨུ་པ་ལི་
གཟུ་བོ་འདུལ་བ་འཛིན་པ་ཆོས་འདི་ལྔ་དང་ལྡན་ན། ལས་བྱེད་མི་ནུས་པ་ཡིན་ཏེ། ལྔ་གང་ཞེ་ན། གསོལ་བའི་ལས་མི་ཤེས་པ་དང་གསོལ་བ་དང་གཉིས་ཀྱི་ལས་
མི་ཤེས་པ་དང། གསོལ་བ་དང་བཞིའི་ལས་མི་ཤེས་པ་དང། བསྒོ་བའི་ལས་མི་ཤེས་པ་དང། བྱིན་གྱིས་བརླབ་པའི་ལས་མི་ཤེས་པ་སྟེ། ཨུ་པ་ལི། གཟུ་བོ་
འདུལ་བ་འཛིན་པ་ཆོས་འདི་ལྔ་དང་ལྡན་ན། ལས་བྱེད་མི་ནུས་པ་ཡིན་ནོ། །ཨུ་པ་ལི། གཟུ་བོ་འདུལ་བ་འཛིན་པ་ཆོས་འདི་ལྔ་དང་ལྡན་ན། ལས་བྱེད་ནུས་པ་ཡིན་ཏེ། ལྔ་
གང་ཞེ་ན། གསོལ་བའི་ལས་ཤེས་པ་དང། གསོལ་བ་དང་གཉིས་ཀྱི་ལས་ཤེས་པ་དང། གསོལ་བ་དང་བཞིའི་ལས་ཤེས་པ་དང། བསྒོ་བའི་ལས་ཤེས་པ་དང། བྱིན་གྱིས་

[101A]༄༅། །བརླབ་པའི་ལས་ཤེས་པ་སྟེ། ཨུ་པ་ལི། གཟུ་བོ་འདུལ་བ་འཛིན་པ་ཆོས་དེ་ལྔ་དང་ལྡན་ན། ལས་བྱེད་ནུས་པ་ཡིན་ནོ། །དེ་ལ་ཨུ་པ་ལི། གཟུ་བོ་འདུལ་བ་འཛིན་པས་གནས་
བཅུ་དྲུག་པོ་དེ་དག་གིས་ལས་བྱས་ལ་གནས་བཅུ་དྲུག་གིས་རྩོད་པ་ཞི་བར་བྱེད་ན། ཉེས་པར་ཞི་བ་ཡིན་ཏེ། བཅུ་དྲུག་གང་ཞེ་ན། དེས་དགེ་འདུན་ལ་གསོལ་བ་མ་བྱས་པར་གྱུར་པ་དང། རྒྱལ་
བའི་བཀའ་དང་མི་མཐུན་པར་གྱུར་པ་དང། ཕྱོགས་དང་ཕྱོགས་མ་ཡིན་པའི་དགེ་སློང་རྣམས་ལ་མ་བསྒོ་བར་གྱུར་པ་དང། རྒོལ་བའི་དགེ་སློང་གིས་འདུལ་བ་ཉམས་པར་གྱུར་པ་དང། མ་
དག་པའི་དགེ་སློང་གི་ཉེས་པ་བཅབས་པར་གྱུར་པ་དང། བྱུང་བ་མ་རུང་བར་གྱུར་པ་དང། བཅབས་པ་མ་རུང་བར་གྱུར་པ་དང། རྗེས་སུ་བཅས་པ་མ་རུང་བར་གྱུར་པ་དང། གནང་
བ་མ་རུང་བར་གྱུར་པ་དང། རྗེས་སུ་གནང་བ་མ་རུང་བར་གྱུར་པ་དང། རྒོལ་བའི་དགེ་སློང་ཡི་དམ་འཆར་མ་བཅུག་པར་གྱུར་པ་དང་ལན་གློན་པའི་དགེ་སློང་ལ་ཡི་དམ་
འཆར་མ་བཅུག་པར་གྱུར་པ་དང། མདོ་སྡེའི་ཚིག་མ་རུང་བར་གྱུར་པ་དང། འདུལ་བ་མི་མཐུན་པར་གྱུར་པ་དང། ཆོས་ཀྱི་མིག་རྒྱས་པར་མ་གྱུར་པ་དང། ཇི་ལྟར་ཆོས་
བཞིན། ཇི་ལྟར་འདུལ་བ་བཞིན། ཇི་ལྟར་སྟོན་པས་བསྟན་པ་དེ་ལྟ་བུར་རྩོད་པ་དེ་ཞི་བར་མ་གྱུར་པ་སྟེ། ཨུ་པ་ལི། རྣམ་པ་བཅུ་དྲུག་པོ་དེ་ལྟ་བུས་རྩོད་པ་ཞི་བར་བྱས་པ་ནི་

[101B] །ཨུ་པ་ལི། ཆོས་རྣམ་པ་འདི་ལྔ་དང་ལྡན་ན། རྩོད་བ་ཞི་བ་ཉེས་བར་ཞི་བར་གྱུར་བ་ཡིན་ཏེ་ལྔ་གང་ཞེ་ན། མ་བསྐོས་པར་ཞི་བར་བྱེད་པ་དང། ཉེས་པ་མི་
བརྗོད་པ་དང། ཆད་པའི་ལས་ཀྱིས་སྨ་མི་དབབ་པ་དང། རྣམ་པར་དག་པ་མི་སྟོན་པ་དང། དེས་དགེ་འདུན་ལ་གསོལ་བ་མ་བྱས་པར་གྱུར་པ་སྟེ། ཨུ་པ་ལི། ཆོས་རྣམ་པ་འདི་ལྔ་དང་
ལྡན་པས་རྩོད་པ་ཞི་བར་བྱས་ཀྱང་ཉེས་པ་ཞི་བར་བྱས་པ་ཡིན་ན། །ཨུ་པ་ལི། ཆོས་རྣམ་པ་བཅུ་དྲུག་པོ་འདི་དག་དང་ལྡན་ན་རྩོད་པ་ཞི་བ་ལེགས་པར་ཞི་བ་ཡིན་ཏེ། བཅུ་དྲུག་པོ་གང་
ཞེ་ན༑ དེ་དགེ་འདུན་ལ་གསོལ་བ་བྱས་པར་གྱུར་པ་དང། རྒྱལ་བའི་བཀའ་དང་མཐུན་པར་གྱུར་པ་དང། ཕྱོགས་དང་ཕྱོགས་མ་ཡིན་པའི་དགེ་སློང་རྣམས་ལ་བསྒོ་བར་གྱུར་པ་
དང། རྒོལ་བའི་དགེ་སློང་དག་གི་འདུལ་བ་མ་ཉམས་པར་གྱུར་པ་དང། མ་དག་པའི་དགེ་སློང་གི་ཉེས་པ་མ་བཅབས་པར་གྱུར་པ་དང་བྱུང་བ་མ་རུང་བར་མ་གྱུར་པ་དང། བཅས་
པ་མ་རུང་བར་མ་གྱུར་པ་དང། རྗེས་སུ་བཅས་པ་མ་རུང་བར་མ་གྱུར་པ་དང། མི་གནང་བ་མ་རུང་བར་མ་གྱུར་པ་དང། རྗེས་སུ་གནང་བ་མ་རུང་བར་མ་གྱུར་པ་དང། རྒོལ་བའི་དགེ་
སློང་ལ་ཤིན་ཏུ་ཡི་དམ་འཆར་བཅུག་པ་དང། ལན་གློན་པའི་དགེ་སློང་ལ་ཤིན་ཏུ་ཡི་དམ་འཆར་བཅུག་པ་དང། མདོ་སྡེའི་ཚིག་རུང་བར་གྱུར་པ་དང། འདུལ་བ་དང་མཐུན་པར་

[102A]༄༅། །གྱུར་པ་དང། ཆོས་ཀྱི་མིག་རྒྱས་པར་གྱུར་པ་དང། ཇི་ལྟར་ཆོས་བཞིན། ཇི་ལྟར་འདུལ་བ་བཞིན། ཇི་ལྟར་སྟོན་པས་བསྟན་པ་དེ་ལྟ་བུར་རྩོད་པ་དེ་ཞི་
བ་ཡིན་ཏེ། ཨུ་པ་ལི། ཆོས་རྣམ་པ་འདི་བཅུ་དྲུག་དང་ལྡན་ན་རྩོད་པ་ཞི་བ་ལེགས་པར་ཞི་བ་ཡིན་ནོ། །ཨུ་པ་ལི། ཆོས་རྣམ་པ་འདི་ལྔ་དང་ལྡན་པས་རྩོད་པ་ཞི་ན། ལེགས་པར་
ཞི་བ་ཡིན་ཏེ། ལྔ་གང་ཞེ་ན། བསྒོས་ཏེ་ཞི་བར་བྱེད་པ་དང་ཉེས་པ་བརྗོད་པ་དང། ཆད་པའི་ལས་ཀྱིས་སྨ་འབེབས་པ་དང། རྣམ་པར་དག་པ་སྟོན་པ་དང། དེས་དགེ་
འདུན་ལ་གསོལ་བ་བྱས་པར་གྱུར་པ་སྟེ། ཨུ་པ་ལི། ཆོས་རྣམ་པ་འདི་ལྔ་དང་ལྡན་པས་རྩོད་པ་ཞི་བ་ལེགས་པར་ཞི་བ་ཡིན་ནོ། །དེ་ལ་ཨུ་པ་ལི། གཟུ་བོ་འདུལ་བ་འཛིན་པས་
ཆོས་རྣམ་པ་བཅུ་དྲུག་གིས་རྩོད་པ་ཞི་བར་བྱས་ན། བསོད་ནམས་མང་དུ་འཕེལ་བར་འགྱུར་ཏེ། བཅུ་དྲུག་གང་ཞེ་ན། དེས་བདག་ཉིད་ལ་བསོད་ནམས་ཀྱི་ཕུང་པོ་མང་པོས་
བསྒོས་པར་གྱུར་པ་དང། དེས་གཞན་ལ་ཡང་བསོད་ནམས་ཀྱི་ཕུང་པོ་ཆེན་པོས་བསྒོས་པར་གྱུར་པ་དང། རྒོལ་བ་དང། ཕྱིར་རྒོལ་བའི་དགེ་སློང་དག་གིས་ཉེས་པ་སྦྱངས་
པར་གྱུར་པ་དང། རྒོལ་བ་དང། ཕྱིར་རྒོལ་བ་དག་གི་ཉེས་པ་ཆོམས་པར་གྱུར་པ་དང། ཕྱོགས་རྣམ་པ་བཞི་པའི་ཉོན་མོངས་པའི་རྒྱུད་རྣམས་ཞི་བར་གྱུར་པ་དང། དགེ་

[102B] དམ་པའི་ཆོས་གནས་པར་བྱ་བའི་ཕྱིར་ཆོས་ཀྱི་མིག་རྒྱས་པར་གྱུར་པ་དང། ངོ་ཚ་བ་མེད་པའི་ཕྱོགས་རྣམས་ལ་ནན་ཏུར་བྱས་པར་གྱུར་
བ་དང། ངོ་ཚ་བའི་ཕྱོགས་རྣམས་ཡང་དག་པར་བསྡུས་པར་གྱུར་པ་དང། དམ་པའི་ཆོས་མ་ཡིན་པར་བཟློག་པར་གྱུར་པ་དང། དམ་པའི་ཆོས་རབ་ཏུ་ཟིན་པར་གྱུར་པ་དང། དམ་
པའི་ཆོས་ཉིད་བརྗོད་པར་གྱུར་པ་དང། ཕྱིས་འོང་བའི་སྐྱེ་བོ་རྣམས་ལ་སྣང་བ་སྤྲོས་པར་གྱུར་པ་དང། དམ་པའི་ཆོས་གནས་པ་དང། སྐྱེ་བོ་མང་པོ་ལ་ཕན་པའི་ཕྱིར་ཞུགས་པར་
གྱུར་པ་སྟེ། ཨུ་པ་ལི། གཟུ་བོ་འདུལ་བ་འཛིན་པས་རྣམ་པ་བཅུ་དྲུག་གིས་རྩོད་པ་ཞི་བར་བྱས་ན། བསོད་ནམས་མང་དུ་འཕེལ་བར་འགྱུར་རོ། །ཨུ་པ་ལི། གཟུ་བོ་འདུལ་བ་འཛིན་
པས་ཆོས་རྣམ་པ་འདི་ལྔ་དང་ལྡན་པས་རྩོད་པ་ཞི་བར་བྱས་ན་བསོད་ནམས་མང་དུ་འཕེལ་བར་འགྱུར་ཏེ། ལྔ་གང་ཞེ་ན། ཉེས་པ་ལ་ཉེས་པར་བརྗོད་ཅིང་ཉེས་པ་མེད་པ་ལ་ཉེས་
པ་མེད་པར་བརྗོད་པ་དང། ལྕི་བ་ལ་ལྕི་བར་བརྗོད་ཅིང་ཡང་བ་ལ་ཡང་བར་བརྗོད་པ་དང། ལྷག་མ་དང་བཅས་པ་ལ་ལྷག་མ་དང་བཅས་པར་བརྗོད་ཅིང་ལྷག་མ་མེད་པ་ལ་ལྷག་མ་
མེད་པར་བརྗོད་པ་དང། ཉེས་པ་མེད་པའི་གང་ཟག་ལ་ཉེས་པ་མེད་པར་བརྗོད་ཅིང་ཉེས་པ་ཡོད་པའི་གང་ཟག་ལ་ཉེས་པ་ཡོད་པར་བརྗོད་པ་དང། ཉེས་པ་མེད་པའི་གང་ཟག་ལ་

[103A]༄༅། །ཉེས་པ་མེད་པར་རྟོག་པར་བྱེད་ཅིང་ཉེས་པ་ཡོད་པའི་གང་ཟག་ལ་ཉེས་པ་ཡོད་པར་རྟོག་པར་བྱེད་དེ། ཨུ་པ་ལི། གཟུ་བོ་འདུལ་བ་འཛིན་པ་ཆོས་རྣམ་
པ་དེ་ལྔ་དང་ལྡན་པས་རྩོད་པ་ཞི་བར་བྱས་ན། བསོད་ནམས་མང་དུ་འཕེལ་བར་འགྱུར་རོ། །ཨུ་པ་ལི། དེ་ལྟ་བས་ན། དེ་བཞིན་དུ་བསླབ་པར་བྱ་སྟེ། རྩོད་པ་བྱུང་ཞིང་སྐྱེས་
པ་ལ་ཇི་ལྟར་ཆོས་བཞིན། ཇི་ལྟར་འདུལ་བ་བཞིན། ཇི་ལྟར་སྟོན་པས་བསྟན་པ་བཞིན་ཞི་བར་བྱའོ། །སྙམ་དུ་ཨུ་པ་ལི་ཁྱོད་ཀྱིས་དེ་བཞིན་དུ་བསླབ་པར་གྱིས་ཤིག་འདུལ་བ་
ལས་བྱུང་བ་རྣམ་པ་བཅུ་དྲུག་ཅེས་བྱ་བ་རྫོགས་སོ།། །།སྒོ་རྣམས་ཀྱི་མདོ་བསྡུས་པ་སྟེ། བསྙེན་པར་རྫོགས་པ་དང་པོ་དང། །སོ་སོར་ཕྱེ་དང་དཀྱིལ་འཁོར་དང། །དེ་
བཞིན་སྒོ་ལེབ་བྱང་སེམས་ཏེ། །གླེང་གཞི་རྣམས་ནི་འདིར་བསྡུས་སོ་།མདོར་བསྡུས་པ་སྟེ། བསྙེན་པར་རྫོགས་དང་ལྷག་པ་དང། །ཡོངས་སུ་དག་དང་བསྐོར་བ་ས། །ཕྱེད་དང་
གསུམ་དང་སྡེ་དག་དང། །ཆད་པ་དག་ཀྱང་དེ་བཞིན་ནོ། །བླངས་པ་དང་ནི་ཤ་རྗེན་དང། །བསྡུས་པ་རྣམས་ནི་མདོར་བཤད་པའོ་།མདོར་ན། བསྙེན་པར་རྫོགས་པར་བྱེད་པ་ན། །
བུད་མེད་སྐྱེས་པར་མངོན་དུ་གནས། །རབ་ཏུ་མ་བྱུང་བསྙེན་པར་རྫོགས། །བར་ཆད་དག་ཀྱང་རྣམ་པ་བཞི། །མཁན་པོ་མེད་དང་བྱ་རོག་དང། །དང་པོའི་སྡེར་ཡང་བརྗོད་པའོ། །སངས་

[103B]མེད་ཟས་སྦྱིན་གྱི་ཀུན་དགའ་ར་བ་ན་བཞུགས་པའི་ཚེ་སངས་རྒྱས་བཅོམ་ལྡན་འདས་ལ་ཚེ་དང་ལྡན་པ་ཨུ་པ་ལིས་ཞུས་པ་
བཙུན་པ། བསྙེན་པར་རྫོགས་པའི་ཚེ་མཚན་འཕོས་ན་དེ་བསྙེན་པར་རྫོགས་པ་ཞེས་བྒྱིའམ། བསྙེན་པར་མ་རྫོགས་པ་ཞེས་བགྱི། བཅོམ་ལྡན་འདས་ཀྱིས་བཀའ་སྩལ་པ། ཨུ་པ་ལི་
བསྙེན་པར་ནི། རྫོགས་མོད་ཀྱི། དགེ་སློང་མའི་ནང་དུ་ནི། ཐོངས་ཤིག་བཙུན་པ། དགེ་སློང་དག་གིས་བུད་མེད་སྐྱེས་པ་འདྲ་བ། སྐྱེས་པའི་དབྱངས་ཅན། སྐྱེས་པའི་སྐད་དུ་སྨྲ་བ་
སྐྱེས་པའི་སྒྲ་ཅན། སྐྱེས་པའི་དབྱིབས་ལྟ་བུ་ཞིག་བསྙེན་པར་རྫོགས་པར་བགྱིས་ན། བསྙེན་པར་རྫོགས་པར་ཞེས་བྒྱིའམ། བསྙེན་པར་མ་རྫོགས་པ་ཞེས་བགྱི། ཨུ་པ་ལི། བསྙེན་
པར་ནི། རྫོགས་མོད་ཀྱི། བསྙེན་པར་རྫོགས་པར་བྱེད་པ་ནི། འདས་པ་དང་བཅས་པར་འགྱུར་རོ། །བཙུན་པ། སྐྱེས་པ་ཞིག་ལས་བུད་མེད་འདྲ་བ། བུད་མེད་ཀྱི་དབྱངས་ཅན། བུད་
མེད་ཀྱི་སྒྲ་ཅན། བུད་མེད་ཀྱི་དབྱིབས་ལྟ་བུ་ཞིག་བསྙེན་པར་རྫོགས་པར་བགྱིས་ན། དེ་བསྙེན་པར་རྫོགས་པ་ཞེས་བྒྱིའམ། བསྙེན་པར་མ་རྫོགས་པ་ཞེས་བགྱི། ཨུ་པ་ལི་
བསྙེན་པར་ནི། རྫོགས་མོད་ཀྱི། བསྙེན་པར་རྫོགས་པར་བྱེད་པ་ནི་འདས་པ་དང་བཅས་པར་འགྱུར་རོ། །བཙུན་པ། རབ་ཏུ་མ་བྱུང་བར་དགེ་སློང་དག་གིས་བསྙེན་པར་རྫོགས་

[104A]༄༅། །པར་བགྱིས་ན། དེ་བསྙེན་པར་རྫོགས་པར་ཞེས་བྒྱིའམ་བསྙེན་པར་མ་རྫོགས་པ་ཞེས་བགྱི། ཨུ་པ་ལི། བསྙེན་པར་ནི་རྫོགས་མོད་ཀྱི། བསྙེན་
པར་རྫོགས་པར་བྱེད་པ་ནི། འདས་པ་དང་བཅས་པར་འགྱུར་རོ། །བཙུན་པ། བསྙེན་པར་མ་རྫོགས་པར་མཁན་པོ་བགྱིས་ཏེ་དགེ་སློང་དག་གིས་བསྙེན་པར་རྫོགས་པར་བགྱིས་ན་
བསྙེན་པར་རྫོགས་པར་ཞེས་བྒྱིའམ། བསྙེན་པར་མ་རྫོགས་པར་ཞེས་བགྱི། ཨུ་པ་ལི། བསྙེན་པར་ནི། རྫོགས་མོད་ཀྱི། བསྙེན་པར་རྫོགས་པར་བྱེད་པ་ནི། འདས་
པ་དང་བཅས་པར་འགྱུར་རོ། །བཙུན་པ། བར་ཆད་ཀྱི་ཆོས་དང་ལྡན་ལ་བདག་བར་ཆད་ཀྱི་ཆོས་དང་ཡང་ལྡན་ནོ། །ཞེས་མཆི་བཞིན་དུ་དགེ་སློང་དག་གིས་བསྙེན་པར་རྫོགས་
པར་བགྱིས་ན། བསྙེན་པར་རྫོགས་པ་ཞེས་བྒྱིའམ། བསྙེན་པར་མ་རྫོགས་པ་ཞེས་བགྱི། ཨུ་པ་ལི། བསྙེན་པར་ཡང་མ་རྫོགས་ལ་བསྙེན་པར་རྫོགས་པར་བྱེད་པ་ཡང་
འདས་པ་དང་བཅས་པར་འགྱུར་རོ། །བཙུན་པ། བར་ཆད་ཀྱི་ཆོས་དང་མི་ལྡན་ལ་བདག་བར་ཆད་ཀྱི་ཆོས་དང་ལྡན་ནོ། །ཞེས་མཆི་བ་ཞིག་དགེ་སློང་དག་གིས་བསྙེན་པར་
རྫོགས་པར་བགྱིས་ན། དེ་བསྙེན་པར་རྫོགས་པ་ཞེས་བྒྱིའམ། བསྙེན་པར་མ་རྫོགས་པ་ཞེས་བགྱི། ཨུ་པ་ལི། བསྙེན་པར་ནི། རྫོགས་མོད་ཀྱི། བསྙེན་པར་རྫོགས་

[104B] འདས་པ་དང་བཅས་པར་འགྱུར་རོ་།བཙུན་པ། བར་ཆད་ཀྱི་ཆོས་དང་ཡང་མི་ལྡན་ལ་བདག་བར་ཆད་ཀྱི་ཆོས་དང་ཡང་མི་ལྡན་ནོ། །ཞེས་མཆི་བ་ཞིག་དགེ་སློང་
དག་གིས་བསྙེན་པར་རྫོགས་པར་བགྱིས་ན། དེ་བསྙེན་པར་རྫོགས་པ་ཞེས་བྒྱིའམ། བསྙེན་པར་མ་རྫོགས་པ་ཞེས་བགྱི། ཨུ་པ་ལི། བསྙེན་པར་ཡང་རྫོགས་ལ། བསྙེན་པར་
རྫོགས་པར་བྱེད་པ་ལ་ཡང་འདས་པ་དང་བཅས་པར་མི་འགྱུར་རོ་།བཙུན་པ། མཁན་པོ་མ་མཆིས་བཞིན་དུ་དགེ་སློང་དག་གིས་བསྙེན་པར་རྫོགས་པར་བགྱིས་ན། དེ་བསྙེན་པར་
རྫོགས་པ་ཞེས་བྒྱིའམ། བསྙེན་པར་མ་རྫོགས་པ་ཞེས་བགྱི། ཨུ་པ་ལི། བསྙེན་པར་ནི། རྫོགས་མོད་ཀྱི། བསྙེན་པར་རྫོགས་པར་བྱེད་པ་དག་ནི། འདས་པ་དང་བཅས་པར་
འགྱུར་རོ། །བཙུན་པ། མཁན་པོ་དང་ལྡན་པར་དགེ་སློང་དག་གིས་བསྙེན་པར་རྫོགས་པར་བགྱིས་ན། དེ་བསྙེན་པར་རྫོགས་པ་ཞེས་བྒྱིའམ། བསྙེན་པར་མ་རྫོགས་པ་ཞེས་
བགྱི༑ ཨུ་པ་ལི། བསྙེན་པར་ཡང་རྫོགས་ལ་བསྙེན་པར་རྫོགས་པར་བྱེད་པ་ལ་ཡང་འདས་པ་དང་བཅས་པར་མི་འགྱུར་རོ། །སངས་རྒྱས་བཅོམ་ལྡན་འདས་ལ་ཚེ་དང་ལྡན་པ་
ཨུ་པ་ལིས་ཞུས་པ། བཙུན་པ། བཅོམ་ལྡན་འདས་ཀྱིས་ལོ་བདུན་ལོན་ལ་བྱ་རོག་སྐྲོད་ནུས་ན། རབ་ཏུ་ཕྱུང་ཞིག་ཅེས་གསུངས་ན། བཙུན་པ་ལོ་དྲུག་ལོན་པ་དེ་ཡང་དགེ་

[105A]༄༅། །འདུན་གྱི་སྐོ་སེར་བྱ་རོག་ཀྱང་སྐྲོད་ནུས་ན། དེ་རབ་ཏུ་དབྱུང་བར་བྒྱིའམ། རབ་ཏུ་མི་དབྱུང་བར་བགྱི། ཨུ་པ་ལི། ལོ་བདུན་ལོན་པར་བྱ་བའི་ཕྱིར་ཏེ། རབ་ཏུ་
དབྱུང་བར་མི་བྱའོ། །བཙུན་པ། ལོ་བདུན་ནི་ལོན་ལ་དགེ་འདུན་གྱི་སྐོ་ས་ནས་བྱ་རོག་སྐྲོད་མི་ནུས་ན། དེ་ཡང་རབ་ཏུ་དབྱུང་བར་བྒྱིའམ། ཨུ་པ་ལི། བྱ་རོག་སྐྲོད་ནུས་པར་བྱ་བའི་
ཕྱིར་ཏེ། རབ་ཏུ་དབྱུང་བར་མི་བྱའོ། །གླེང་གཞིའི་ནང་ན་སྒོ་ཐོག་མའི་མདོ་ཚིགས་སུ་བཅད་པ་དང་པོའོ།། །།མདོར་ན། བྲམ་ཟེ་དང་ཡང་ཉིན་པར་དང། །དཀོར་བ་
ཚེས་གྲངས་དེ་བཞིན་ཏེ། །ལྷག་པ་དག་དང་ལོ་དྲུག་དང། །དྲུག་ཏུ་བྱ་དང་བཅུ་བཞི་དང། །ཤོལ་བའི་ཟླ་བར་སྦྱར་བ་སྟེ། །འདྲི་བ་རྣམས་ལའང་དེ་བཞི་བྱ། །དགེ་སློང་འཁོད་པའི་
གནས་ན་ནི། །བསླབ་པ་བྱིན་པས་བཀླག་པར་བྱའོ། །སངས་རྒྱས་བཅོམ་ལྡན་འདས་མཉན་དུ་ཡོད་པ་ན་ཛེ་ཏའི་ཚལ་མགོན་མེད་ཟས་སྦྱིན་གྱི་ཀུན་དགའ་ར་བ་ན་བཞུགས་པའི་ཚེ་
བྲམ་ཟེ་དང། ཁྱིམ་བདག་རྣམས་དགེ་སློང་གི་གན་དུ་འོངས་ནས་འཕགས་པ། དེ་རིང་ཚེས་གྲངས་དུ་ཞེས་དྲིས་པ་དང། དེ་དག་གིས་སྨྲས་པ། ཀྱེ་མི་ཤེས་སོ། །བྲམ་ཟེ་དང་
ཁྱིམ་བདག་གིས་སྨྲས་པ། མུ་སྟེགས་ཅན་གྱིས་ཀྱང་ཚེས་གྲངས་དང། ཉི་མ་དང། སྐར་མ་དང། ཡུད་ཙམ་ཡང་ཤེས་ན། ཁྱེད་ཅག་རབ་ཏུ་བྱུང་ན། ཚེས་གྲངས་ཙམ་ཡང་

[105B] དེ་དག་ལན་མེད་ནས་ཅང་མི་ཟེར་བར་འདུག་གོ་དེ་ལྟར་གྱུར་པ་དགེ་སློང་དག་གིས་བཅོམ་ལྡན་འདས་ལ་གསོལ་པ་དང་བཅོམ་ལྡན་འདས་ཀྱིས་བཀའ་སྩལ་པ། དེ་
ལྟ་བས་ན། ཚེས་གྲངས་བགྲང་པར་ངས་རྗེས་སུ་གནང་ངོ། །ཞེས་གསུངས་པ་དང། དགེ་སློང་ཐམས་ཅད་ཀྱང་བགྲང་བ་ལ་ཞུགས་སོ་།དེ་ལྟར་གྱུར་པ་དགེ་སློང་དག་གིས་བཅོམ་ལྡན་
འདས་ལ་གསོལ་པ་དང། བཅོམ་ལྡན་འདས་ཀྱིས་བཀའ་སྩལ་པ། ཐམས་ཅད་ཀྱིས་མ་བགྲང་པར་དགེ་འདུན་གྱི་གནས་བརྟན་དང། གཙུག་ལག་ཁང་སྐྱོང་གཉིས་ཀྱིས་གྲོངས་
ཤིག་དགེ་འདུན་གྱི་གནས་བརྟན་དང། ཁང་སྐྱོང་གཉིས་ཀྱང་མ་དྲན་ནས་དེ་དག་ཉེས་པའི་དམིགས་སུ་གྱུར་པ་དང། དེ་ལྟར་གྱུར་པ་དགེ་སློང་དག་གིས་བཅོམ་ལྡན་འདས་ལ་
གསོལ་པ་དང། འཇིམ་པའི་རི་ལུ་བཅོ་ལྔ་བྱོས་ལ་སྲད་བུ་ལ་བརྒྱུས་ཏེ་ཞོག་ལ་ཉི་མ་རེ་རེ་ཞིང་དྲན་པར་གྱིས་ཤིག་སྲད་བུ་འཕྱོངས་པར་གྱུར་པ་དང། བཅོམ་ལྡན་འདས་ཀྱིས་འོད་
མའི་བྱང་བུ་བཅོ་ལྔ་བྱོས་ལ་སྲད་བུ་ལ་བརྒྱུས་ཏེ་ཞོག་ལ། དེ་ལས་ཉིན་གཅིག་ཅིང་རེ་རེ་བཞིན་གྲོངས་ཤིག་ཅེས་གསུངས་པ་དང་དགེ་སློང་ཐམས་ཅད་ཀྱིས་དེ་བཞིན་བགྲངས་
པ་དང། དྲན་པ་ཉམས་པར་གྱུར་ཏེ། བཅོམ་ལྡན་འདས་ཀྱིས་བཀའ་སྩལ་པ། དགེ་འདུན་གྱི་གནས་བརྟན་གྱིས་བགྲང་བར་གྱིས་ཤིག་བྲམ་ཟེ་དང། ཁྱིམ་བདག་དག་གིས་

[106A]༄༅། །ཡང་དེར་འོངས་ནས་འཕགས་པ། དེ་རིང་ཚེས་གྲངས་དུ་ཞེས་དྲིས་པ་དང། དགེ་སློང་དག་གིས་དགེ་འདུན་གྱི་གནས་བརྟན་དང། ཁང་སྐྱོང་གིས་
ཤེས་སོ། །དེར་གཏད་པ་དང་དེ་དག་གིས་སྨྲས་པ། འཕགས་པ། ཅི། དེ་དག་ཁྱེད་ཀྱི་ཚེས་གྲངས་ཀྱི་མཛོད་པ་ཡིན་ནམ། ཅི། ཁྱེད་ལ་དྲིས་ན། ཅིའི་ཕྱིར་གཞན་ལ་གཏོད་
ཁྱེད་ཅག་ཉིད་ཀྱིས་སྨྲོས་ཤིག་དེ་དག་ལན་མེད་ནས་ཅང་མི་ཟེར་བར་འཁོད་དོ། །བྲམ་ཟེ་དང། ཁྱིམ་བདག་རྣམས་འཕྱ་ཞིང་གཙུག་ལག་ཁང་ནས་བྱུང་སྟེ་དོང་ངོ། །དེ་ལྟར་
གྱུར་པ་དགེ་སློང་དག་གིས་བཅོམ་ལྡན་འདས་ལ་གསོལ་པ་དང། བཅོམ་ལྡན་འདས་ཀྱིས་དགོངས་པ། བྲམ་ཟེ་དང། ཁྱིམ་བདག་རྣམས་འཕྱ་བ་ནི། ཡུས་ཏེ། དེ་བས་དགེ་
འདུན་གྱི་ནང་དུ་ཚེས་གྲངས་བརྗོད་པར་བྱའོ། །སྙམ་དུ་དགོངས་ནས་དགེ་སློང་རྣམས་ལ་བཀའ་སྩལ་པ། བྲམ་ཟེ་དང། ཁྱིམ་བདག་རྣམས་འཕྱ་བ་ནི། ཡུས་ཀྱི། དེ་ལྟར་
བས་ན། དགེ་འདུན་གྱི་ནང་དུ་ཚེས་གྲངས་བརྗོད་པར་གྱིས་ཤིག་།བཅོམ་ལྡན་འདས་ཀྱིས་དགེ་འདུན་གྱི་ནང་དུ་ཚེས་གྲངས་བརྗོད་པར་གྱིས་ཤིག་ཅེས་བཀའ་སྩལ་པ་དང་
དགེ་སློང་རྣམས་ཀྱིས་དགེ་འདུན་གྱི་ནང་དུ་ཆོས་གྲངས་བརྗོད་ཀྱི་ཟླ་བ་ཕྱེད་པོ་འཛིན་པར་མི་བྱེད་དོ། །ཁྱིམ་བདག་དང། བྲམ་ཟེ་དག་གིས་སྨྲས་པ། འཕགས་པ། ཁྱེད་ཀྱིས་ཟླ་

[106B] དེ་ལྟར་མ་བཟུང་ན་ཡར་གྱི་ཟླ་བ་ཕྱེད་དང། མར་གྱི་ཟླ་བ་ཕྱེད་པོ་ཇི་ལྟ་བུར་ཤེས་པར་འགྱུར། དེ་དག་ལན་མེད་ནས་ཅང་མི་ཟེར་བར་འཁོད་དོ། །
དེ་ལྟར་གྱུར་པ་དགེ་སློང་དག་གིས་བཅོམ་ལྡན་འདས་ལ་གསོལ་པ་དང་བཅོམ་ལྡན་འདས་ཀྱིས་བཀའ་སྩལ་པ། ཟླ་བ་ཕྱེད་པོ་ཟུངས་ལ་ཚེས་གྲངས་བརྗོད་པར་བྱའོ། །བརྗོད་པ་ནི་
འདི་བཞིན་དུ་བྱ་སྟེ། དགེ་འདུན་ཐམས་ཅད་འདུས་ཤིང་འཁོད་པ་དང། དགེ་སློང་གཅིག་གིས་རྒན་རིམ་གྱི་དང་པོར་འདུག་ལ་རིམ་གྲོ་དང་བཅས་པས་ཐལ་མོ་སྦྱར་ལ་ཚིག་འདི་སྐད་
དུ་སྨྲོས་ཤིག་དེ་རིང་ནི། ཟླ་བ་མར་གྱི་ཚེས་གཅིག་སྟེ། གཙུག་ལག་ཁང་གི་བདག་པོ་དང། ལྷ་རྣམས་ཀྱི་ཕྱིར་ཚིགས་སུ་བཅད་པ་རེ་རེ་རྗོད་ཅིག་དགེ་སློང་རྣམས་ཀྱིས་ཚེས་
གྲངས་ནི། བརྗོད་ཀྱི། གཙུག་ལག་ཁང་གི་བདག་པོའི་མིང་ནས་མ་སྨྲོས་པ་དང། བཅོམ་ལྡན་འདས་ཀྱིས་བཀའ་སྩལ་པ། གཙུག་ལག་ཁང་གི་བདག་པོའི་མིང་ནས་ཀྱང་བརྗོད་པར་
བྱའོ༑ ༑འདི་སྐད་དུ། སྦྱིན་བདག་མིང་འདི་ཞེས་བྱ་བས་སང་དགེ་སློང་གི་དགེ་འདུན་རྣམས་བཤོས་ལ་སྤྱན་དྲངས་ཀྱི། དེ་ལ་བཙུན་པ་རྣམས་ཀྱིས་དགེ་བའི་ཡིད་ཀྱིས་བརྩེ་བར་མཛོད་
ཅིག་གཙུག་ལག་ཁང་གི་བདག་པོ་ལ་ཇི་ལྟ་བ་གཞན་ཡང་སྦྱིན་པར་བྱེད་པ་དང། སྦྱིན་པའི་བདག་པོ་ལ་ཡང་དགེ་བའི་ཡིད་ཀྱིས་བརྩེ་བར་མཛོད་ཅིག་ཇི་ལྟར་དགེ་བའི་ཡིད་ཀྱིས་

[107A]༄༅། །བརྩེ་བར་མཛད་པས་ན། དེའི་དགེ་བའི་ཆོས་རྣམས་འཕེལ་བར་འགྱུར་གྱི། འགྲིབ་པར་མི་འགྱུར་རོ། །དེ་བཞིན་དུ་གཞན་ཡང་དེ་ན་རྐྱེན་དུ་གནས་
པའི་སེམས་ཅན་ཐམས་ཅད་ལ་ཡང་སོ་སོའི་མིང་ནས་བརྗོད་པར་བྱའོ་།དགེ་སློང་དག་གིས་ཀྱང་ཚིག་ཐམས་ཅད་རྫོགས་པའི་རྗེས་ལ་སོ་སོ་ནས་ཚིགས་སུ་བཅད་པ་རེ་རེ་
ལྷོགས་ཤིག་བྲམ་ཟེ་དང། ཁྱིམ་བདག་དག་ཀྱང་དེར་འོངས་ནས་འཕགས་པ། དེ་རིང་ཚེས་དུ་ཞེས་དྲིས་པ་དང། དེ་དག་གིས་སྨྲས་པ། ཀྱེ་དེ་རིང་ནི། བཅོ་ལྔའོ། །བྲམ་
ཟེ་དང། ཁྱིམ་བདག་གིས་སྨྲས་པ། འཕགས་པ། འཇིག་རྟེན་པ་ཐམས་ཅད་ཀྱི་ནི། དེ་རིང་བཅུ་བཞི་ན། ཁྱེད་ཅག་གི་ཇི་ལྟར་ན། བཅོ་ལྔ། ཅི་ཁྱེད་ཅག་ཞག་འདུམ་
པར་མི་བྱེད་དམ། དེ་ལྟར་གྱུར་པ་དགེ་སློང་དག་གིས་བཅོམ་ལྡན་འདས་ལ་གསོལ་པ་དང། བཅོམ་ལྡན་འདས་ཀྱིས་བཀའ་སྩལ་པ། ཞག་འདུམ་པར་ཡང་བྱོས་ཤིག་
བཅོམ་ལྡན་འདས་ཀྱིས་ཞག་འདུམ་པར་བྱོས་ཤིག་ཅེས་གསུངས་པ་དང་དགེ་སློང་དག་ཟླ་བ་ཕྱེད་ཕྱེད་ཅིང་ཞག་འདུམ་པར་བྱེད་དོ་།བྲམ་ཟེ་དང། ཁྱིམ་བདག་དག་
ཡང་དེར་ལྷགས་ནས་འཕགས་པ། དེ་རིང་ཚེས་གྲངས་དུ་ཞེས་དྲིས་པ་དང། དགེ་སློང་དག་གིས་སྨྲས་པ། ཀྱེ་དེ་རིང་ངེད་ཀྱི་བཅུ་བཞིའོ། །དེ་དག་གིས་ཡང་སྨྲས་པ་

[107B] དེ་རིང་འཇིག་རྟེན་པ་ཐམས་ཅད་ཀྱི་བཅོ་ལྔ་ན་ཁྱེད་ཅག་གི་ཇི་ལྟར་བཅུ་བཞི། ཅི། ཁྱེད་ཅག་ཟླ་བ་ཕྱེད་ཕྱེད་ཅིང་ཞག་རེ་འདུམ་པར་བྱེད་དམ། དེ་དག་གིས་སྨྲས་
པ༑ འདུམ་པར་བྱེད་དོ། །བྲམ་ཟེ་དང། ཁྱིམ་བདག་དག་དེ་ལྟར་གྱུར་པ་དགེ་སློང་དག་གིས་བཅོམ་ལྡན་འདས་ལ་གསོལ་པ་དང། བཅོམ་ལྡན་འདས་ཀྱིས་བཀའ་སྩལ་པ། དགེ་
སློང་དག་བྲམ་ཟེ་དང། ཁྱིམ་བདག་རྣམས་འཕྱ་བ་ནི། ཡུས་ཏེ། དེ་ལྟ་བས་ན། ཟླ་བ་ཕྱེད་ཕྱེད་ཅིང་ཞག་འདུམ་པར་མ་བྱེད་ཅིག་།དུས་གཅིག་གི་ཟླ་བ་ཕྱེད་དང་གཉིས་འདས་
ཤིང་ཞག་འདུམ་པར་བྱོས་ཤིག་དེ་ལྟར་ན། ལོ་གཅིག་ལ་གསོ་སྦྱོང་བཅུ་བཞི་པ་ནི། དྲུག་གོ་དེའི་ལྷག་མ་རྣམས་ནི། བཅོ་ལྔའོ། །དེ་ནས་ཡང་བྲམ་ཟེ་དང། ཁྱིམ་བདག་
རྣམས་ལྷགས་ནས་འཕགས་པ། དེ་ལྟར་གྱི་ཟླ་བ་འདི། ཁྱེད་ཀྱི་གང་ཞེས་དྲིས་པ་དང། དགེ་སློང་དག་གིས་སྨྲས་པ། ཀྱེ། ངེད་ཀྱི་ནི་དབྱར་ཟླ་ཐ་ཆུང་ངོ། །དེ་དག་གིས་སྨྲས་
པ༑ འཕགས་པ། འཇིག་རྟེན་པ་ཐམས་ཅད་ཀྱི་ནི། ཟླ་བ་འདི་དབྱར་ཟླ་འབྲིང་པོ་ན། ཇི་ལྟར་ཁྱེད་ཀྱི་དབྱར་ཟླ་ཐ་ཆུང། ཅི་ཁྱེད་ཀྱིས་ཟླ་བ་ཤོལ་བ་མ་བོར་རམ། དེ་དག་གིས་
སྨྲས་པ། མ་བོར་རོ། །བྲམ་ཟེ་དང། ཁྱིམ་བདག་དག་འཕྱ་བར་གྱུར་ན། དེ་ལྟར་གྱུར་པ་དགེ་སློང་དག་གིས་བཅོམ་ལྡན་འདས་ལ་གསོལ་པ་དང། བཅོམ་ལྡན་འདས་ཀྱིས་

[108A]༄༅། །བཀའ་སྩལ་པ། དགེ་སློང་དག་བྲམ་ཟེ་དང། ཁྱིམ་བདག་རྣམས་འཕྱ་བ་ནི། ཡུས་ཀྱི། དེ་ལྟ་བས་ན། ཟླ་བཤོལ་བོར་ཅིག་།བཅོམ་ལྡན་འདས་
ཀྱིས་ཟླ་བཤོལ་བོར་ཅིག་ཅེས་གསུངས་པ་དང། དགེ་སློང་དག་གིས་ལོ་རེ་རེ་ཞིང་ཤོལ་བོར་རོ། །བྲམ་ཟེ་དང། ཁྱིམ་བདག་རྣམས་ཡང་དེར་ལྷགས་ནས་འཕགས་པ། ད་ལྟར་གྱི་
ཟླ་བ་འདི་ཁྱེད་ཀྱི་གང་ཞེས་དྲིས་པ་དང། དགེ་སློང་དག་གིས་སྨྲས་པ། ཀྱེ། ངེད་ཅག་གི་ད་ལྟར་ནི། དབྱར་ཟླ་འབྲིང་པོའོ། །དེ་དག་གིས་ཡང་སྨྲས་པ། འཕགས་པ། འཇིག་རྟེན་
པ་ཐམས་ཅད་ཀྱི་ནི། ཟླ་བ་འདི་དབྱར་ཟླ་ཐ་ཆུང་ན། ཁྱེད་ཅག་གི་ཇི་ལྟར་དབྱར་ཟླ་འབྲིང་པོ། ཅི། ཁྱེད་ཅག་ལོ་རེ་རེ་ཞིང་ཤོལ་འདོར་རམ། དེ་དག་གིས་སྨྲས་པ། འདོར་རོ། །
བྲམ་ཟེ་དང། ཁྱིམ་བདག་དག་འཕྱ་ནས་དེ་ལྟར་གྱུར་པ་དགེ་སློང་དག་གིས་བཅོམ་ལྡན་འདས་ལ་གསོལ་པ་དང། བཅོམ་ལྡན་འདས་ཀྱིས་བཀའ་སྩལ་པ། དགེ་སློང་དག་
ཁྱིམ་བདག་དང། བྲམ་ཟེ་རྣམས་འཕྱ་བ་ནི། ཡུས་ཀྱི། དེ་ལྟ་བས་ན། ལོ་རེ་རེ་ཞིང་ཟླ་བ་ཤོལ་མ་འདོར་བར་ལོ་དྲུག་དྲུག་ཅིང་ཤོལ་པོར་ཅིག་ལོ་དྲུག་ལྔ་སུམ་ཅུ་སྟེ། དེ་ལྟ་བུར་
ཞག་དང། ཟླ་བ་ཕྱེད་པོ་དང། ཟླ་བ་དང། ལོར་བསྒྲེས་ན་མཉམ་པར་འགྱུར་ཏེ། མུ་སྟེགས་ཅན་གྱིས་གླགས་བཙལ་ཀྱང་གླགས་མི་རྙེད་པར་འགྱུར་རོ། །བཅོམ་ལྡན་འདས་

[108B] དགེ་སློང་དག་གིས་ལོ་དྲུག་དྲུག་ཅིང་ཟླ་བ་ཤོལ་འདོར་རོ། །རྒྱལ་པོ་དག་ནི། ལོ་གསུམ་གསུམ་ཞིང་ཤོལ་འདོར་བར་བྱེད་
དོ༑ ༑དགེ་སློང་དག་གིས་དེ་བཞིན་མ་བྱས་པ་དང། བློན་པོ་དག་འཕྱ་བར་གྱུར་ནས་དེ་ལྟར་གྱུར་པ་དགེ་སློང་དག་གིས་བཅོམ་ལྡན་འདས་ལ་གསོལ་པ་དང། བཅོམ་ལྡན་འདས་ཀྱིས་
བཀའ་སྩལ་པ། དགེ་སློང་དག་བློན་པོ་རྣམས་འཕྱ་བ་ནི། ཡུས་ཏེ་དེ་ལྟ་བས་ན། རྒྱལ་པོའི་གཞུང་བཞིན་དུ་ཡང་གྱིས་ཤིག་སྐར་མ་མི་མཐུན་པར་རྒྱུ་སྟེ། དགེ་སློང་དག་གིས་དེ་ལྟ་བུར་
མི་སྦྱོར་བ་དང། སྐར་མ་རྩི་བ་ལ་མཁས་པ་དག་དགེ་སློང་རྣམས་ལ་འཕྱ་ནས་དེ་ལྟར་གྱུར་པ་དགེ་སློང་དག་གིས་བཅོམ་ལྡན་འདས་ལ་གསོལ་པ་དང། བཅོམ་ལྡན་འདས་ཀྱིས་བཀའ་
སྩལ་པ། དགེ་སློང་རྣམས། སྐར་མ་རྩི་བ་དག་འཕྱ་བ་ནི། ཡུས་ཏེ། དེ་བས་ན། སྐར་མའི་རྗེས་སུ་ཡང་འཇུག་པར་བྱོས་ཤིག་གླེང་གཞིའི་ནང་ནས་སྒོ་དང་པོའི་མདོའི་ཚིགས་སུ་
བཅས་པ་གཉིས་པའོ།། །།མདོར་ན། ཡོངས་སུ་དག་པ་གཉིས་བྱ་དང་།མཚམས་ཀྱང་རྣམ་པ་བཞིར་བྱ་སྟེ། །དེ་བཞིན་དད་པ་ནམ་མཁའ་ལས། །མ་བཀྲོལ་བར་ཡང་སྔ་
མ་བཞིན། །སངས་རྒྱས་བཅོམ་ལྡན་འདས་མཉན་དུ་ཡོད་པ་ན་ཛེ་ཏའི་ཚལ་མགོན་མེད་ཟས་སྦྱིན་གྱི་ཀུན་དགའ་ར་བ་ན་བཞུགས་སོ། །བཅོམ་ལྡན་འདས་ལ་ཚེ་དང་ལྡན་པ་ཨུ་པ་ལིས་

[109A]༄༅། །ཞུས་པ། བཙུན་པ། མཚམས་ཀྱི་ནང་ན་མཆིས་པས་མཚམས་ཀྱི་སླད་རོལ་ན་མཆིས་པ་རྣམས་ལ་ཡོངས་སུ་དག་པ་སྩལ་ཏུ་རུང་ངམ། ཨུ་པ་ལི། མི་རུང་
ངོ༑ ༑བཙུན་པ། མཚམས་ཀྱི་སླད་རོལ་ན་མཆིས་པས་མཚམས་ཀྱི་ནང་ན་མཆིས་པ་ལ་ཡོངས་སུ་དག་པ་སྩལ་ཏུ་རུང་ངམ། ཨུ་པ་ལི། མི་རུང་ངོ། །བཙུན་པ། མཚམས་ཀྱི་ནང་ན་
མཆིས་པས་མཚམས་ཀྱི་སླད་རོལ་ན་མཆིས་པའི་ལས་བགྱིར་རུང་ངམ་ཨུ་པ་ལི། མི་རུང་ངོ། །བཙུན་པ། མཚམས་ཀྱི་སླད་རོལ་ན་མཆིས་པས་མཚམས་ཀྱི་ནང་ན་མཆིས་
པའི་ལས་བགྱིར་རུང་ངམ། ཨུ་པ་ལི། མི་རུང་ངོ། །བཙུན་པ། ལས་བགྱིད་པ་མཚམས་ཀྱི་ནང་ན་མཆིས་བཞིན་དུ་མཚམས་ཀྱི་སླད་རོལ་ན་མཆིས་པ་རྣམས་ལ་ལས་བགྱིར་
རུང་ངམ། ཨུ་པ་ལི། མི་རུང་ངོ། །བཙུན་པ། ལས་བགྱིད་པ་མཚམས་ཀྱི་སླད་རོལ་ན་མཆིས་བཞིན་དུ་མཚམས་ཀྱི་ནང་ན་མཆིས་པ་རྣམས་ལ་ལས་བགྱིར་རུང་ངམ། ཨུ་པ་
ལི། མི་རུང་ངོ། །སངས་རྒྱས་བཅོམ་ལྡན་འདས་ལ་ཚེ་དང་ལྡན་པ་ཨུ་པ་ལིས་ཞུས་པ། བཙུན་པ། དད་པ་ལེན་པའི་དགེ་སློང་གིས་དད་པ་བླངས་ནས་ནམ་མཁའ་ལ་མཆིས་ན་
དད་པ་བླངས་པ་ཞེས་བྒྱིའམ། མ་བླངས་པ་ཞེས་བགྱི། ཨུ་པ་ལི་མ་བླངས་པ་སྟེ། གདོད་ལོངས་ཤིག་བཙུན་པ། མཚམས་སྔ་མ་མ་བཀྲོལ་བར་སླད་མ་དགུམ་དུ་རུང་

[109B] ཨུ་པ་ལི། མི་རུང་ངོ། །གླེང་གཞིའི་ནང་ནས་སྒོ་དང་པོའི་མདོ་སྡེའི་ཚིགས་སུ་བཅད་པ་གསུམ་པའོ།། །།འདུལ་བ་གཞུང་དམ་པ། བམ་པོ་སོ་གཅིག་པ། མདོར་ན་
བསྐོར་བ་དང་ནི་འཇིག་པ་དང། །ཤིང་དང་ས་ཡི་སྐྱེ་བ་དང་།མི་འབྱུང་བ་དང་འབྱུང་བར་བྱེད། །འཆི་བ་ཡང་ནི་དེ་བཞིན་ནོ་།སངས་རྒྱས་བཅོམ་ལྡན་འདས་མཉན་དུ་ཡོད་པའི་ཛེ་ཏའི་ཚལ་
མགོན་མེད་ཟས་སྦྱིན་གྱི་ཀུན་དགའ་ར་བ་ན་བཞུགས་པའི་ཚེ་སངས་རྒྱས་བཅོམ་ལྡན་འདས་ལ་ཚེ་དང་ལྡན་པ་ཨུ་པ་ལིས་ཞུས་པ། བཙུན་པ། མཚམས་ལ་མཚམས་ཀྱིས་བསྐོར་དུ་
རུང་ངམ། ཨུ་པ་ལི། དཀྱིལ་འཁོར་དང། ཆུས་བསྐོར་བ་དང། དགེ་སློང་མའི་དབྱར་མོ་ཁང་མ་གཏོགས་པར་གཞན་མི་རུང་ངོ། །མཚམས་ལ་མཚམས་ཀྱིས་གཞིག་ཏུ་རུང་ངམ་
ཨུ་པ་ལི། མི་རུང་ངོ། །བཙུན་པ། རྣམ་པ་དུས་མཚམས་འཇིག་པར་འགྱུར། ཨུ་པ་ལི། ལྔ་སྟེ། དགེ་འདུན་ཐམས་ཅད་ཀྱིས་བོར་ཏེ་དོང་བ་དང། དགེ་འདུན་ཐམས་ཅད་མཚན་
འཕོས་པ་དང། དགེ་འདུན་ཐམས་ཅད་སླར་བབས་པ་དང། དགེ་འདུན་ཐམས་ཅད་དུས་བྱས་པ་དང། གསོལ་བའི་ལས་དང་ལྔའོ། །བཙུན་པ་ཤིང་གཅིག་ལས་གཙུག་ལག་ཁང་
གཉིས་ཀྱི་མཚམས་དགུམ་དུ་རུང་ངམ། ཨུ་པ་ལི། རུང་ངོ། །དེ་བཞིན་དུ་གཙུག་ལག་ཁང་གསུམ་མམ། བཞི་ཡང་རུང་སྟེ། ཤིང་ཉིད་ནི་གཅལ་བར་བྱོས་ཤིག་སངས་རྒྱས་

[110A]༄༅། །བཅོམ་ལྡན་འདས་ལྗོངས་ཀ་ཤིར་སྤྱད་པ་སྤྱོད་པ་ན་གནས་གཞན་ཞིག་ཏུ་འཛུམ་པ་མཛད་དོ། །ཆོས་ཉིད་ཀྱིས་ནམ་སངས་རྒྱས་བཅོམ་ལྡན་འདས་འཛུམ་
པ་མཛད་པ་དེའི་ཚེ་ན་འོད་སྔོན་པོ། སེར་པོ། དམར་པོ། དཀར་པོ་རྣམས་ཞལ་ནས་བྱུང་སྟེ། ཁ་ཅིག་ནི། འོག་ཏུ་འགྲོ། ཁ་ཅིག་ནི་སྟེང་དུ་འགྲོ། འོག་ཏུ་སོང་བ་དེ་རྣམས་ནི་
སེམས་ཅན་དམྱལ་བ་ཡང་སོས་དང། ཐིག་ནག་པོ་དང། ཀུན་དམྱལ་དང། འོ་དོད་འདོན་པ་དང། འོ་དོད་འབོད་པ་ཆེན་པོ་དང། ཚིག་པ་དང། རབ་ཏུ་ཚིག་པ་དང། བསྟིར་
མེད་པ་དང། ཆུ་བུར་དང། རྒྱུན་ཏུ་ཆུ་བུར་ཅན་དང། ཨ་ཏ་ཏ་དང། ཧ་ཧ་བ་དང། ཧུ་ཧུ་བ་དང། ཨུཏྤ་ལ་ལྟ་བུ་དང། པདྨོ་ལྟ་བུ་དང། པདྨོ་ཆེན་པོ་ལྟ་བུ་རྣམས་སུ་ཕྱིན་ནས་གང་ཚ་
བའི་སེམས་ཅན་དམྱལ་བ་དེ་དག་ལ་བབ་ན་བསིལ་བར་འགྱུར། གྲང་བའི་སེམས་ཅན་དམྱལ་བ་དེ་དག་ལ་བབ་ན་དྲོ་བར་འགྱུར་ཏེ། དེས་སེམས་ཅན་དམྱལ་བ་དེ་དག་ལ་གནོད་པ་
ནི༑ བདེ་བའི་ཁྱད་པར་དུ་གྱུར་པ་དང། དེ་དག་འདི་སྙམ་དུ། ཀྱེ་ཅི། བདག་འདི་ནས་ཤི་འཕོས་སམ། འོན་ཏེ་གཞན་དུ་སྐྱེས་སྙམ་དུ་བསམ་པ་དང། དེ་དག་དད་པ་བསྐྱེད་
པའི་ཕྱིར་བཅོམ་ལྡན་འདས་ཀྱིས་སྤྲུལ་པ་བཏང་ངོ། །དེ་དག་གིས་སྤྲུལ་པ་མཐོང་བ་དང་འདི་སྙམ་དུ། ཀྱེ། བདག་ཅག་འདི་ནས་ཤི་འཕོས་པ་ཡང་མེད། གུད་དུ་སྐྱེས་པ་ཡང་མ་

[110B] སྔོན་མ་མཐོང་བའི་སེམས་ཅན་འདིའི་མཐུས་ན། བདག་ཅག་གནོད་པ་ལས་ཁྱད་པར་དུ་བདེ་བར་གྱུར་ཏོ། །སྙམ་དུ་བསམ་ནས་དེ་དག་སྤྲུལ་པ་ལ་སེམས་དད་པར་གྱུར་པས་ན། སེམས་
ཅན་དམྱལ་བའི་གནོད་པའི་ལས་མེད་པར་གྱུར་ཏེ། གང་དུ་བདེན་པ་རྣམས་ཀྱི་སྣོད་དུ་གྱུར་པ་དེར་ལྷ་དང་མིའི་ནང་དུ་མཚམས་འཛིན་པར་གྱུར་ཏོ། །གང་སྟེང་དུ་སོང་བ་དེ་ནི། རྒྱལ་ཆེན་བཞིའི་ལྷ་
དང༑ སུམ་ཅུ་རྩ་གསུམ་དང། མཚེ་མ་དང། དགའ་ལྡན་དང། འཕྲུལ་དགའ་དང། གཞན་འཕྲུལ་དབང་བྱེད་དང། ཚངས་རིས་དང། ཚངས་ལྷ་ཉེ་ཕན་དང། ཚངས་ཆེན་དང། སྣང་
བ་དང། ཚད་མེད་སྣང་བ་དང། ཀུན་སྣང་དང་བ་དང། ཆུང་དགེ་དང། ཚད་མེད་དགེ་བ་དང། དགེ་རྒྱས་དང། སྤྲིན་མེད་དང་བསོད་ནམས་འཕེལ་དང། འབྲས་བུ་ཆེ་བ་དང། མི་ཆེ་བ་དང་
མི་གདུང་བ་དང། ཤིན་ཏུ་མཐོང་བ་དང། གྱ་ནོམ་སྣང་བ་དང་འོག་མིན་གྱི་བར་ལ་སོགས་པར་སོང་ནས་མི་རྟག་པ་དང། སྡུག་བསྔལ་དང། སྟོང་པ་དང། བདག་མེད་པར་བརྗོད་
ཅིང་ཚིགས་སུ་བཅད་པ་གཉིས་ཀྱང་བརྗོད་དོ། །དབྱུང་བར་བྱ་ཕྱིར་བརྩམས་པར་བྱོས། །སངས་རྒྱས་བསྟན་ལ་བརྩོན་པར་བྱོས། འདམ་བུའི་ཁྱིམ་ལ་གླང་ཆེན་བཞིན། །འཆི་བདག་སྡེ་རྣམས་
གཞོམ་པར་བྱོས། །གང་ཞིག་རབ་ཏུ་བག་ཡོད་པར། །ཆོས་འདུལ་འདི་ལ་སྤྱོད་འགྱུར་བ། །སྐྱེ་བོའི་འཁོར་བ་རབ་སྤངས་ནས། །སྡུག་བསྔལ་ཐ་མར་འབྱིན་པར་འགྱུར། །དེ་དེས་འོད་ཟེར་དེས་

[111A]༄༅། །སྟོང་གསུམ་གྱི་སྟོང་ཆེན་པོའི་འཇིག་རྟེན་གྱི་ཁམས་སུ་བསྐོར་ནས་སླར་བཅོམ་ལྡན་འདས་ཀྱི་སླད་བཞིན་དུ་འབྲང་ཞིང་དོང་ངོ། །དེ་སྟེ་བཅོམ་ལྡན་འདས་
ཀྱིས་འདས་པའི་ལས་ལུང་སྟོན་པར་བཞེད་ན་ནི། བཅོམ་ལྡན་འདས་ཀྱི་སྣམ་ལོགས་སུ་མི་སྣང་བར་འགྱུར་རོ། །མ་འོངས་པའི་ལས་ལུང་སྟོན་པར་བཞེད་ན་ནི། མདུན་དུ་མི་སྣང་བར་
འགྱུར་རོ། །སེམས་ཅན་དམྱལ་བར་ལུང་སྟོན་པར་བཞེད་ན་ནི། ཞབས་ཀྱི་མཐིལ་དུ་མི་སྣང་བར་འགྱུར་རོ། །བྱོལ་སོང་དུ་སྐྱེ་བར་ལུང་སྟོན་པར་བཞེད་ན་ནི། ཞབས་ཀྱི་རྟིང་པར་མི་སྣང་
བར་འགྱུར་རོ། །ཡི་དྭགས་སུ་སྐྱེ་བར་ལུང་སྟོན་པར་བཞེད་ན་ནི་ཞབས་ཀྱི་མཐེ་བོར་མི་སྣང་བར་འགྱུར་རོ། །མིར་སྐྱེ་བར་ལུང་སྟོན་པར་བཞེད་ན་ནི། བུས་མོ་གཉིས་སུ་མི་སྣང་བར་
འགྱུར་རོ། །སྟོབས་ཀྱི་འཁོར་ལོས་བསྒྱུར་བར་ལུང་སྟོན་པར་བཞེད་ན་ནི། ཕྱག་གཡོན་པའི་མཐིལ་དུ་མི་སྣང་བར་འགྱུར་རོ། །འཁོར་ལོས་བསྒྱུར་བའི་རྒྱལ་པོར་ལུང་སྟོན་པར་བཞེད་
ན་ནི། ཕྱག་གཡས་པའི་མཐིལ་དུ་མི་སྣང་བར་འགྱུར་རོ། །ལྷར་སྐྱེ་བར་ལུང་སྟོན་པར་བཞེད་ན་ནི། ལྟེ་བར་མི་སྣང་བར་འགྱུར་རོ། །ཉན་ཐོས་པའི་བྱང་ཆུབ་ཏུ་ལུང་སྟོན་པར་བཞེད་ན་ནི་
ཞལ་དུ་མི་སྣང་བར་འགྱུར་རོ། །རང་བྱང་ཆུབ་ཏུ་ལུང་སྟོན་པར་བཞེད་ན་ནི། མཛོད་སྤུར་མི་སྣང་བར་འགྱུར་རོ། །བླ་ན་མེད་པ་ཡང་དག་པར་རྫོགས་པའི་བྱང་ཆུབ་ཏུ་ལུང་སྟོན་པར་བཞེད་

[111B] གཙུག་ཏོར་དུ་མི་སྣང་བར་འགྱུར་རོ། །དེ་ནས་འོད་ཟེར་དེ་དག་བཅོམ་ལྡན་འདས་ལ་ལན་གསུམ་བསྐོར་ནས་བཅོམ་ལྡན་འདས་ཀྱི་གཙུག་ཏོར་དུ་མི་སྣང་བར་གྱུར་ཏོ། །དེ་ནས་ཚེ་དང་
ལྡན་པ་ཀུན་དགའ་བོས་ཐལ་མོ་གཉིས་སྦྱར་ཏེ་བཅོམ་ལྡན་འདས་ལ་གསོལ་པ། ཁ་དོག་སྣ་ཚོགས་དུ་མ་སྟོང། །ཞལ་ནས་བྱུང་བ་མང་པོ་སྟེ། །ཕྱོགས་ཀུན་དེས་ནི་སྣང་གྱུར་པ། །ཉི་མ་ཇི་
ལྟར་ཤར་བ་བཞིན། །ཚིགས་སུ་བཅད་དེ་ཡང་སྨྲས་པ། རྒོད་དང་ཞུམ་ལས་རྣམ་བྲལ་ང་རྒྱལ་སྤངས། །སངས་རྒྱས་སྐྱེ་བོ་མཆོག་གི་རྒྱུར་གྱུར་པ། །རྐྱེན་མེད་དུང་དང་པདྨའི་རྩ་ལྟར་དཀར་།རྒྱལ་
བ་དགྲ་ཐུལ་འཛུམ་པ་སྟོན་མི་མཛད། །དེ་ཚེ་རང་གིས་མཁྱེན་ཅིང་བློ་བརྟན་པ། །རྒྱལ་དབང་ཉེན་པ་ཐོས་སུ་རེ་བ་རྣམས། །ཐུབ་པའི་ཁྱུ་མཆོག་བརྟན་པའི་གསུང་རབ་ཀྱིས། །ཐེ་ཚོམ་སྐྱེས་པ་དགེ་
བས་བསལ་བར་མཛོད། །རྒྱ་མཚོ་ལས་ནི་རི་རྒྱལ་བརྟན་པ་བཞིན་།ཡང་དག་མགོན་རྫོགས་རྒྱུ་མེད་འཛུམ་མི་སྟོན། །བརྟན་པས་གང་ཕྱིར་འཛུམ་པ་ཉེ་བར་བསྟན་པ། །དེ་ནི་སྐྱེ་བོ་མང་པོས་
ཐོས་པར་འཚལ། །བཙུན་པ། དེ་བཞིན་གཤེགས་པ་དགྲ་བཅོམ་པ་ཡང་དག་པར་རྫོགས་པའི་སངས་རྒྱས་རྣམས་ནི། རྒྱུ་མ་མཆིས་རྐྱེན་མ་མཆིས་པར་འཛུམ་པ་མི་མཛད་ན། ཅིའི་རྒྱུ་ཅིའི་
རྐྱེན་གྱིས་ན། འཛུམ་པ་མཛད། ཀུན་དགའ་བོ། དེ་ནི། དེ་བཞིན་ནོ་།དེ་ནི། དེ་བཞིན་ཏེ། དེ་བཞིན་གཤེགས་པ་དགྲ་བཅོམ་པ་ཡང་དག་པར་རྫོགས་པའི་སངས་རྒྱས་རྒྱུ་མེད་རྐྱེན་མེད་པར་

[112A]༄༅། །འཛུམ་པ་མི་མཛད་དོ། །ཀུན་དགའ་བོ། ཕྱོགས་འདིར་ཡང་དག་པར་རྫོགས་པའི་སངས་རྒྱས་འོད་སྲུང་བཞུགས་ནས་ཆོས་བསྟན་ཏོ། །དེ་ནས་ཚེ་དང་ལྡན་པ་
ཀུན་དགའ་བོ་རིངས་ཤིང་མྱུར་བར་སྟོད་གཡོགས་བཞི་ལྟབ་ཏུ་བལྟབ་སྟེ་བཏིང་ནས་བཅོམ་ལྡན་འདས་ལ་འདི་སྐད་ཅེས་གསོལ་ཏོ། །བཅོམ་ལྡན་འདས། གདན་བཏིང་བ་འདི་ལ་བཞུགས་
པར་གསོལ། གནས་འདིར་ཡང་དག་པར་རྫོགས་པའི་སངས་རྒྱས་འོད་སྲུང་དང། ད་ལྟར་གྱི་བཅོམ་ལྡན་འདས་ཡང་དག་པར་རྫོགས་པའི་སངས་རྒྱས་གཉིས་བཞུགས་པར་འགྱུར་
རོ། །ཞེས་གསོལ་པ་དང། བཅོམ་ལྡན་འདས་ཀྱིས་ཚེ་དང་ལྡན་པ་ཀུན་དགའ་བོ་ལ་འདི་སྐད་ཅེས་བཀའ་སྩལ་ཏོ། །ལེགས་སོ། །ཀུན་དགའ་བོ་ངས་མ་སྨྲས་པར་ཁྱོད་ཀྱིས་ཤེས་པ་ནི་
ལེགས་སོ། །ཞེས་གསུངས་ནས་གདན་བཏིང་བ་དེ་ལ་བཞུགས་སོ། །བཞུགས་ནས་ཚེ་དང་ལྡན་པ་ཀུན་དགའ་བོ། ཕྱོགས་འདི་ནི། ཡང་དག་པར་རྫོགས་པའི་སངས་རྒྱས་འོད་སྲུང་
གི་གཙུག་ལག་ཁང་ངོ། །འདི་ནི། འཆག་སའོ། །འདི་ནི། སྟེགས་བུའོ་།འདི་ནི། སྒོ་ཁང་ངོ། །འདི་ནི། ཞབས་འཁྲུ་བའི་སའོ། །འདི་ནི་བསྲོ་ཁང་ངོ། །འདི་ནི། རུང་བའི་ཁང་པའོ། །
འདི་ནི། དུགས་ཁང་ངོ། །སངས་རྒྱས་བཅོམ་ལྡན་འདས་ལ་ཚེ་དང་ལྡན་པ་ཨུ་པ་ལིས་ཞུས་པ། བཙུན་པ། རུང་བའི་ས་ཞེས་ཀྱང་བགྱི། མི་རུང་བའི་ས་ཞེས་ཀྱང་བགྱི་ན། བཙུན་པ་

[112B] རུང་བའི་སར་རིག་པར་བགྱི། ཨུ་པ་ལི། དམ་པའི་ཆོས་ཡོད་པའི་ཚེ་རུང་བ་དང། མི་རུང་བར་འགྱུར། དམ་པའི་ཆོས་ཞིག་པར་གྱུར་ན། ཐམས་ཅད་ཀྱང་རུང་བའོ། །བཙུན་པ་
ཇི་ཙམ་གྱིས་ན། དམ་པའི་ཆོས་མཆིས་པ་ཞེས་བགྱི། ཇི་ཙམ་གྱིས་ན་ཞིག་པ་ཞེས་བགྱི་ན། ཨུ་པ་ལི། ཇི་སྲིད་དུ་ལས་བྱེད་ཅིང་ནན་ཏན་བྱེད་པ་ཡང་ཡོད་པའི་བར་དུ་སྟེ། ལས་བྱེད་ལ་ནན་
ཏན་བྱེད་པ་ཡང་ཡོད་ན་དམ་པའི་ཆོས་ཡོད་པ་ཞེས་བྱའོ། །ལས་ཀྱང་མི་བྱེད་ལ་ནན་ཏན་བྱེད་པ་དག་ཀྱང་མེད་ན། དེ་ནི། དམ་པའི་ཆོས་ཞིག་པ་ཞེས་བྱའོ། །སངས་རྒྱས་བཅོམ་ལྡན་འདས་
ལ་ཚེ་དང་ལྡན་པ་ཨུ་པ་ལིས་ཞུས་པ། བཙུན་པ། མཚམས་ཀྱི་ནང་ན་རྒྱལ་བ་བཞུགས་པ་བཞིན་དུ་ལས་བགྱིར་རུང་ངམ། ཨུ་པ་ལི་རུང་ངོ། །རྒྱལ་བ་གྲངས་སུ་བསྐངས་ལ་ལས་བགྱིར་རུང་
ངམ། ཨུ་པ་ལི། མི་རུང་ངོ། །དེ་ཅིའི་ཕྱིར་ཞེ་ན། ཨུ་པ་ལི་སངས་རྒྱས་དཀོན་མཆོག་ཀྱང་གཞན། དགེ་འདུན་དཀོན་མཆོག་ཀྱང་གཞན་ནོ། །སངས་རྒྱས་བཅོམ་ལྡན་འདས་ལ་ཚེ་དང་
ལྡན་པ་ཨུ་པ་ལིས་ཞུས་པ། བཙུན་པ། མི་བསྐྱེད་པའི་མཚམས་བསྐྱེད་རུང་དུ་རུང་ངམ། ཨུ་པ་ལི། མི་རུང་ངོ། །བཙུན་པ། ཇི་ཙམ་གྱིས་ན། མཚམས་བསྐྱེད་དུ་མི་རུང་བ་ཞེས་བགྱི། ཨུ་
པ་ལི། གསུམ་གྱིས་ཏེ། དཀྱིལ་འཁོར་དང། ཆུས་བསྐོར་བ་དང། མཚམས་ཀྱི་ནང་ངོ། །བཙུན་པ། ཀླུང་འབབ་པའི་ཕ་རོལ་ཏུ་མཚམས་དགུམ་དུ་རུང་ངམ། ཨུ་པ་ལི། མི་རུང་ངོ།།

[113A]༄༅། །དེ་སྟེ་ཟམ་པ་བརྟན་པ་ཞིག་ཡོད་ན། རུང་ངོ། །དེ་སྟེ་བཙུན་པ། ཟམ་པ་ཆད་དམ་ཞིག་པར་གྱུར་ན། ཇི་ཙམ་གྱིས་ན། མི་འཇིག་པ་ཞེས་བགྱི། ཨུ་པ་ལི་
སླར་ཡང་བཅིང་བར་བྱ་བའི་སེམས་ཡོད་ན། ཞག་བདུན་དུ་འཇིག་པར་མི་འགྱུར་རོ། །སངས་རྒྱས་བཅོམ་ལྡན་འདས་ལ་ཚེ་དང་ལྡན་པ་ཨུ་པ་ལིས་ཞུས་པ། བཙུན་པ། དགེ་སློང་གིས་
མཚམས་འགུམ་པའི་ཚེ། ལས་བྱེད་པའི་དགེ་སློང་གུམ་སྟེ་དུས་བགྱིས་ན། བཀུམ་པ་ཞེས་བྒྱིའམ། མ་བཀུམ་པ་ཞེས་བགྱི། ཨུ་པ་ལི། མཚན་མ་རྣམས་བརྗོད་ལ་ལས་
ཀྱང་མང་དུ་བྱས་ན། བཅད་པ་ཞེས་བྱའོ། །ལྡོག་པ་ནི། མ་བཅད་པའོ། །བཙུན་པ། དགེ་སློང་མའི་མཚམས་གཅོད་པའི་ཚེ་ལས་བགྱིད་པའི་དགེ་སློང་མ་གུམ་སྟེ། དེ་དུས་བགྱིས་ན་
བཀུམ་པ་ཞེས་བྒྱིའམ། མ་བཀུམ་པ་ཞེས་བགྱི། དེ་སྟེ་ཨུ་པ་ལི་མཚན་མ་རྣམས་བརྗོད་ལ་ལས་ཀྱང་མང་དུ་བྱས་ན། བཅད་པ་ཞེས་བྱའོ། །ལྡོག་པ་ནི། མ་བཅད་པ་ཞེས་
བྱའོ། །གླེང་གཞིའི་ནང་ནས་སྒོ་དང་པོའི་མདོ་སྡེའི་ཚིགས་སུ་བཅད་པ་བཞི་པའོ། །མདོར་ན། ས་དང་ནམ་མཁའ་ལས་བྱ་བ་།མཚམས་དང་ཡོངས་སུ་དག་པ་དང། །གནས་གཅིག་འདུག་
པའི་དགེ་སློང་གིས། །ལས་རྣམས་ཀུན་ལ་བལྟ་བའོ། །སངས་རྒྱས་བཅོམ་ལྡན་འདས་མཉན་དུ་ཡོད་པ་ན་ཛེ་ཏའི་ཚལ་མགོན་མེད་ཟས་སྦྱིན་གྱི་ཀུན་དགའ་ར་བ་ན་བཞུགས་པའི་ཚེ་སངས་

[113B]བཙུན་པ། ས་ལ་མཆིས་པ་དག་གིས་ས་ལ་མཆིས་པ་དག་དང་ལྷན་ཅིག་ཏུ་ལས་བགྱིར་རུང་ངམ། ཨུ་པ་ལི། མི་རུང་ངོ། །དད་
པ་བྱིན་པ་ནི། རུང་སྟེ། དེ་སྟེ་ས་ལ་གནས་པས་གྲངས་སུ་ཚང་ལ་ས་ལ་གནས་པ་རྣམས་ལས་དད་པ་ཡང་བླངས་པར་གྱུར་པའོ། །བཙུན་པ། ས་ལ་མཆིས་པས་རྩིག་པ་ལ་མཆིས་པ་དང་ལྷན་ཅིག་
ཏུ་ལས་བགྱིར་རུང་ངམ། ཨུ་པ་ལི། མི་རུང་ངོ། །དད་པ་བྱིན་པ་ནི། རུང་སྟེ། དེ་སྟེ་ས་ལ་གནས་པ་དག་མང་པོར་ཚང་ལ་རྩིག་པ་ལ་གནས་པ་རྣམས་ལས་དད་པ་ཡང་བླངས་པར་གྱུར་པའོ། །ས་ལ་
མཆིས་པ་དག་གིས་ཤིང་ལ་མཆིས་པ་དག་དང་ལྷན་ཅིག་ཏུ་ལས་བགྱིར་རུང་ངམ། ཨུ་པ་ལི། མི་རུང་ངོ། །དད་པ་བྱིན་པ་ནི། རུང་སྟེ་དེ་སྟེ་ས་ལ་གནས་པ་དག་མང་པོར་ཚང་ལ་ཤིང་ལ་གནས་
པ་རྣམས་ལས་དད་པ་ཡང་བླངས་པར་གྱུར་པའོ། །བཙུན་པ། ས་ལ་མཆིས་པ་དག་གིས་ནམ་མཁའ་ལ་མཆིས་པ་དག་དང་ལྷན་ཅིག་ཏུ་ལས་བགྱིར་རུང་ངམ། ཨུ་པ་ལི། མི་རུང་ངོ། །བཙུན་
པ། རྩིག་པའི་སྟེང་ན་མཆིས་པ་དག་གིས་རྩིག་པའི་སྟེང་ན་མཆིས་པ་དག་དང་ལྷན་ཅིག་ཏུ་ལས་བགྱིར་རུང་ངམ། ཨུ་པ་ལི། མི་རུང་ངོ། །དད་པ་བྱིན་ན། རུང་སྟེ། དེ་སྟེ་རྩིག་པའི་སྟེང་ན་
གནས་པ་དག་གྲངས་སུ་ཚང་ལ་རྩིག་པའི་སྟེང་ན་གནས་པ་རྣམས་ལས་དད་པ་ཡང་བླངས་པར་གྱུར་པའོ། །བཙུན་པ། རྩིག་སྟེང་ན་མཆིས་པ་དག་གིས་ས་ལ་མཆིས་པ་དག་དང་ལྷན་ཅིག་

[114A]༄༅། །ཏུ་ལས་བགྱིར་རུང་ངམ། ཨུ་པ་ལི། མི་རུང་ངོ། །དད་པ་བྱིན་ན། རུང་སྟེ། དེ་སྟེ་རྩིག་པའི་སྟེང་ན་གནས་པ་དག་གིས་གྲངས་སུ་ཚང་ལ་ས་ལ་གནས་པ་རྣམས་ལས་
དད་པ་ཡང་བླངས་པར་གྱུར་པའོ། །བཙུན་པ། རྩིག་པའི་སྟེང་ན་མཆིས་པ་དག་གིས་ཤིང་གི་སྟེང་ན་མཆིས་པ་དག་དང་ལྷན་ཅིག་ཏུ་ལས་བགྱིར་རུང་ངམ། ཨུ་པ་ལི། མི་རུང་ངོ། །དད་
པ་བྱིན་ན། རུང་སྟེ། དེ་སྟེ་རྩིག་པ་ལ་གནས་པ་དག་གིས་གྲངས་སུ་ཚང་ལ་ཤིང་གི་སྟེང་ན་གནས་པ་རྣམས་ལས་དད་པ་ཡང་བླངས་པར་གྱུར་པའོ། །བཙུན་པ། རྩིག་པའི་སྟེང་ན་
མཆིས་པ་དག་གིས་ནམ་མཁའ་ལ་མཆིས་པ་དག་དང་ལྷན་ཅིག་ཏུ་ལས་བགྱིར་རུང་ངམ། ཨུ་པ་ལི། མི་རུང་ངོ། །བཙུན་པ། ཤིང་ལ་མཆིས་པ་དག་གིས་ཤིང་ལ་མཆིས་པ་དག་དང་
ལྷན་ཅིག་ཏུ་ལས་བགྱིར་རུང་ངམ། ཨུ་པ་ལི། མི་རུང་ངོ། །དད་པ་བྱིན་ན། རུང་སྟེ། དེ་སྟེ་ཤིང་ལ་གནས་པ་དག་གྲངས་སུ་བསྐངས་ལ་ཤིང་ལ་གནས་པ་རྣམས་ལས་དད་པ་ཡང་བླངས་
པར་གྱུར་པའོ། །ཤིང་ལ་མཆིས་པ་དག་གིས་ས་ལ་མཆིས་པ་དག་དང་ལྷན་ཅིག་ཏུ་ལས་བགྱིར་རུང་ངམ། ཨུ་པ་ལི། མི་རུང་ངོ། །དད་པ་བྱིན་ན། རུང་སྟེ། དེ་སྟེ་ཤིང་ལ་གནས་པ་
དག་གིས་གྲངས་སུ་བསྐངས་ལ་ས་ལ་གནས་པ་རྣམས་ལས་དད་པ་ཡང་བླངས་པར་གྱུར་པའོ། །བཙུན་པ། ཤིང་ལ་མཆིས་པ་དག་གིས་རྩིག་པ་ལ་མཆིས་པ་དག་དང་ལྷན་ཅིག་ཏུ་

[114B] ཨུ་པ་ལི། མི་རུང་ངོ། །དེ་སྟེ་ཤིང་ལས་གནས་པ་དག་གིས་གྲངས་སུ་བསྐངས་ལ། ས་ལ་གནས་པ་རྣམས་ལས་དད་པ་ཡང་བླངས་པར་གྱུར་པའོ། །བཙུན་པ། ཤིང་ལ་
མཆིས་པ་དག་གིས་ནམ་མཁའ་ལ་མཆིས་པ་དག་དང་ལྷན་ཅིག་ཏུ་ལས་བགྱིར་རུང་ངམ། ཨུ་པ་ལི། མི་རུང་ངོ། །བཙུན་པ། ནམ་མཁའ་ལ་མཆིས་པ་དག་གིས་ནམ་མཁའ་ལ་མཆིས་པ་
དག་དང་ལྷན་ཅིག་ཏུ་ལས་བགྱིར་རུང་ངམ། ཨུ་པ་ལི། མི་རུང་ངོ་།བཙུན་པ། ནམ་མཁའ་ལ་མཆིས་པ་དག་གིས་ས་ལ་མཆིས་པ་དག་དང་ལྷན་ཅིག་ཏུ་ལས་བགྱིར་རུང་ངམ། ཨུ་པ་ལི་
མི་རུང་ངོ། །བཙུན་པ། ནམ་མཁའ་ལ་མཆིས་པ་དག་གིས་རྩིག་པ་ལ་མཆིས་པ་དང་ལྷན་ཅིག་ཏུ་ལས་བགྱིར་རུང་ངམ། ཨུ་པ་ལི། མི་རུང་ངོ། །བཙུན་པ། ནམ་མཁའ་ལ་མཆིས་པ་དག་གིས་ཤིང་
ལ་མཆིས་པ་དག་དང་ལྷན་ཅིག་ཏུ་ལས་བགྱིར་རུང་ངམ། ཨུ་པ་ལི་མི་རུང་ངོ། །སངས་རྒྱས་བཅོམ་ལྡན་འདས་ལ་ཚེ་དང་ལྡན་པ་ཨུ་པ་ལིས་ཞུས་པ། བཙུན་པ། བཅོམ་ལྡན་འདས་ཀྱིས་འདུལ་བ་
འདིའི་དཀྱིལ་འཁོར་ལས་ལས་བརྒྱ་རྩ་གཅིག་ཏུ་གསུངས་པ། བཙུན་པ་ལས་བརྒྱ་རྩ་གཅིག་པ་དེའི་ནང་ནས་ལས་དུས་ན། དད་པ་དང་བཅས་པར་འགྱུར། དུས་ན། དད་པ་མ་མཆིས་པར་
འགྱུར། ཨུ་པ་ལི། ཐམས་ཅད་ཀྱང་དད་པ་དང་བཅས་པ་སྟེ། མཚམས་བཅད་པ་ནི། མ་གཏོགས་སོ། །བཙུན་པ། རྫུ་འཕྲུལ་ལམ་སྒྱུ་མས་མཚམས་དགུམ་དུ་རུང་ངམ། ཨུ་པ་ལི། མི་རུང་སྟེ། དེ་

[115A]༄༅། །ཅིའི་ཕྱིར་ཞེ་ན། ཨུ་པ་ལི། རྫུ་འཕྲུལ་དང། སྒྱུ་མ་ནི། ཐ་སྙད་དུ་གདགས་པ་མེད་དོ། །བཙུན་པ། གཟའ་དང། འོད་ཟེར་དང། ཉི་མ་དང། ཟླ་བ་དང། སྐར་མ་རྣམས་
ཀྱིས་མཚམས་དགུམ་དུ་རུང་ངམ། ཨུ་པ་ལི། མི་རུང་སྟེ། དེ་ཅིའི་ཕྱིར་ཞེ་ན། ཨུ་པ་ལི། གཟའ་དང། འོད་ཟེར་དང། ཉི་མ་དང། ཟླ་བ་དང། སྐར་མ་རྣམས་ཀྱི་མི་བརྟན་པའི་ཕྱིར་རོ། །བཙུན་
པ། ཆུ་རླབས་ཀྱིས་མཚམས་དགུམ་དུ་རུང་ངམ། ཨུ་པ་ལི། མི་རུང་ངོ། །དེ་ཅིའི་ཕྱིར་ཞེ་ན། ཨུ་པ་ལི། ཆུ་རླབས་ནི། མི་བརྟན་པའི་ཕྱིར་རོ། །སངས་རྒྱས་བཅོམ་ལྡན་འདས་ལ་ཚེ་དང་ལྡན་པ་
ཨུ་པ་ལིས་ཞུས་པ། བཙུན་པ། ཡོངས་སུ་དག་པ་ལེན་པའི་དགེ་སློང་གིས་ཡོངས་སུ་དག་པ་བླངས་ནས་སྟེང་གི་ནམ་མཁའ་ལས་མཆིས་ན་དེས་ཡོངས་སུ་དག་པ་བླངས་པ་ཞེས་བྒྱིའམ་
ཨུ་པ་ལི། མ་བླངས་པ་སྟེ། གདོད་བླང་དགོས་སོ། །བཙུན་པ། ལས་བགྱིད་པ་གཅིག་གིས་ལས་ཀྱི་ཚིག་ཀྱང་གཅིག་གསོལ་པ་ཡང་གཅིག་གིས་གནས་གཞིར་སྡེ་བཞི་ལ་ལས་
བགྱིར་རུང་ངམ། ཨུ་པ་ལི། རུང་སྟེ། དེ་སྟེ་གནས་བཞིར་དགེ་སློང་གསུམ་གསུམ་གནས་ལ། གསོལ་བ་དང་ལས་ཀྱང་མངོན་དུ་གྱུར་ཅིང། དེར་གསོལ་བ་བྱེད་པའི་དགེ་སློང་གིས་
གནས་བཞིའི་མཚམས་སུ་སབ་མོའམ། རེ་ལྡེའམ། ཁྲིའམ། གཞན་དག་ཀྱང་རུང། དེས་མནན་ཏེ་དེའི་སྟེང་དུ་འདུག་ནས་ལས་བྱའོ། །ལས་བྱེད་པ་དེ་ཉིད་དེ་དག་གི་གྲངས་སུ་སྐོང་བའོ། །

[115B] དགེ་སློང་གཅིག་གིས་གནས་གཅིག་ཏུ་མཆིས་ལ་གནས་བཞིར་ལས་བགྱིད་དུ་རུང་ངམ། ཨུ་པ་ལི། རུང་སྟེ། དེ་ཡང་གནས་བཞིར་འདི་ལྟ་སྟེ། བསྡིགས་པའི་ལས་དང། སྨད་པ་
དང། བསྐྲད་པ་དང། སླར་བསྡུམ་པ་དང། མ་མཐོང་བའི་ཕྱིར་སྤང་བ་དང། སླར་ལས་མི་བྱེད་པས་སྤང་བའི་ལས་དང། སྡིག་པ་ལ་ལ་ལྟ་བ་སླར་མ་བཏང་བས་སྤང་བའི་ལས་དང། ཆད་པའི་ལས་དེ་
རྣམས་ལ་མངོན་དུ་གནས་པར་གྱུར་ལ། ལས་བྱེད་པའི་དགེ་སློང་གནས་བཞིའི་མཚམས་སབ་མོའམ། རེ་ལྡེས་མནན་ཏེ་འདུག་པའོ། །གླེང་གཞིའི་སྒོ་དང་པོའི་ཚིགས་སུ་བཅད་པ་ལྔ་པའོ།། །།
མདོར་ན། ཕྱེད་དང་གསུམ་ལས་འདས་པ་དང། །ཕྱེད་དང་གསུམ་ཡང་རི་ཡི་སྟེང། །དགེ་འདུན་བྱེ་བ་སྐྱ་རེངས་དང། །མཚམས་ཀྱི་ནང་དུ་བྱིན་གྱིས་བརླབས། །སངས་རྒྱས་བཅོམ་ལྡན་འདས་མཉན་དུ་
ཡོད་པའི་ཛེ་ཏའི་ཚལ་མགོན་མེད་ཟས་སྦྱིན་གྱི་ཀུན་དགའ་ར་བ་ན་བཞུགས་སོ། །དེ་ནས་སངས་རྒྱས་བཅོམ་ལྡན་འདས་ལ་ཚེ་དང་ལྡན་པ་ཨུ་པ་ལིས་ཞུས་པ། བཙུན་པ། བཅོམ་ལྡན་འདས་ཀྱིས་
མཚམས་ཆེན་པོ་ཆོད་ཅིག་ཅེས་གསུངས་ན། བཙུན་པ། མཚམས་ཆེན་པོ་དེའི་ཚད་ཇི་ཙམ་ལགས། ཨུ་པ་ལི། དཔག་ཚད་ཕྱེད་དང་གསུམ་མོ་།བཙུན་པ། ཕྱེད་དང་གསུམ་ཕན་དང་ཀྱང་མཚམས་
ཞེས་བྒྱིའམ། ཨུ་པ་ལི། མ་ཡིན་ཏེ། དཔག་ཚད་ཕྱེད་དང་གསུམ་ཚུན་ཆད་མཚམས་སོ། །བཙུན་པ། འོག་གི་ཁམས་ཀྱི་མཚམས་གང་ལགས། ཨུ་པ་ལི། ཇི་ཙམ་ཆུ་ལ་ཐུག་པར་གྱུར་པའི་བར་

[116A]༄༅། །དུའོ། །བཙུན་པ། དཔག་ཚད་ཕྱེད་དང་གསུམ་ལས་འདས་ཏེ་ཆུ་ལ་ཐུག་པར་གྱུར་ན། ཅི། དེ་ཡང་མཚམས་ཞེས་བྒྱིའམ། ཨུ་པ་ལི། མ་ཡིན་ནོ། །དཔག་ཚད་
ཕྱེད་དང་གསུམ་ཚུན་ཆད་ནི་མཚམས་ཡིན་གྱི། དེ་ཕན་ཆད་ནི་མཚམས་མ་ཡིན་ནོ། །བཙུན་པ། སྟེང་གི་ཁམས་སུ་མཚམས་གང། ཨུ་པ་ལི། ཇི་ཙམ་ཤིང་གི་རྩེ་མོའམ། རྩིག་པའི་སྟེང་
ལ་ཐུག་པར་གྱུར་བའི་བར་དུའོ། །བཙུན་པ། དཔག་ཚད་ཕྱེད་དང་གསུམ་ཕན་ཆད་ཀྱི་ཤིང་གི་རྩེ་མོའམ། རྩིག་པའི་སྟེང་དུ་གྱུར་ན། ཅི། དེ་ཡང་མཚམས་ཞེས་བྒྱིའམ། ཨུ་པ་ལི་
མ་ཡིན་ནོ། །ཨུ་པ་ལི། དཔག་ཚད་ཕྱེད་དང་གསུམ་ཚུན་ཆད་ནི་མཚམས་སོ་དེ་ཕན་ཆད་ནི། མཚམས་མ་ཡིན་ནོ། །བཙུན་པ། རིའི་མཚམས་གང། ཨུ་པ་ལི། ཇི་ཙམ་ཆུས་བསྐོར་བ་
ལ་ཐུག་པའི་བར་དུའོ། །བཙུན་པ། དཔག་ཚད་ཕྱེད་དང་གསུམ་ཕན་ཆད་གཅིག་ཏུ་ཆུས་བསྐོར་བར་གྱུར་ན། ཅི། དེ་ཡང་མཚམས་ཞེས་བྒྱིའམ། ཨུ་པ་ལི། མ་ཡིན་ནོ། །ཨུ་པ་ལི་
དཔག་ཚད་ཕྱེད་དང་གསུམ་ཚུན་ཆད་ནི། མཚམས་སོ། །དེ་ཕན་ཆད་ནི། མཚམས་མ་ཡིན་ནོ། །བཙུན་པ། དབྱར་གྱི་ནང་དུ་དགེ་འདུན་བྱེ་སྟེ། དེ་ན་དགེ་སློང་ཞིག་ཞག་བདུན་དུ་བྱིན་གྱིས་བརླབས་
ཏེ༑ བདག་ཆོས་ལ་ཕྱོགས་པར་བསམ་བཞིན་དུ་ཆོས་མ་ལགས་པའི་ཕྱོགས་ཀྱི་ནང་དུ་མཆིས་ན། དབྱར་ཆད་པ་ཞེས་བྒྱིའམ། དབྱར་མ་ཆད་པ་ཞེས་བགྱི། ཨུ་པ་ལི། དེ་སྟེ་དེ་དག་གིས་ལྟ་

[116B] དེར་སོང་ནས་སྐྱ་རེངས་ཤར་ན། དབྱར་ཆད་པ་ཞེས་བྱའོ། །དེ་སྟེ་ལྟ་བ་ལ་ཡང་མ་དད་ལ། དེར་སོང་ནས་སྐྱ་རེངས་མ་ཤར་ན། དབྱར་མ་ཆད་པ་ཞེས་བྱའོ། །བཙུན་པ། བཅོམ་
ལྡན་འདས་ཀྱིས་དབྱར་ཚུལ་ན་གནས་པའི་ཚེ་དགེ་སློང་གིས་ཞག་བདུན་དུ་བྱིན་གྱིས་བརླབས་ཏེ་མཚམས་ཀྱི་སླད་རོལ་དུ་སོང་ཞིག་ཅེས་གསུངས་ན། གང་དུ་བྱིན་གྱིས་བརླབ་པར་བགྱི། ཨུ་པ་ལི་
མཚམས་ཀྱི་ནང་དུའོ། །ཇི་ལྟ་བུར་བགྱི། དགེ་སློང་གི་མདུན་དུ་འདུག་ནས་ཐལ་མོ་སྦྱར་བ་བྱས་ཏེ། ཚིག་འདི་སྐད་ཅེས་སྨྲོས་ཤིག་།དགོངས་ཤིག་ཚེ་དང་ལྡན་པ་དག་བདག་དགེ་སློང་མིང་འདི་ཞེས་
བགྱི་བ་མཚམས་ཀྱི་ནང་གནས་འདིར་དབྱར་དང་པོའམ། ཐ་མ་ཡང་རུང་སྟེ། ཚུལ་དུ་ཞུགས་པ་ལས། བདག་མིང་འདི་ཞེས་བྱ་བ་དགེ་འདུན་གྱི་དོན་ལ་མཚམས་ཀྱི་སླད་རོལ་དུ་མཆི་བའི་སླད་དུ་
ཞག་བདུན་དུ་བྱིན་གྱིས་བརླབས་ཏེ། བདག་དབྱར་འདིར་རོ། །བདག་དབྱར་འདིར་གནས་སོ། །ཞེས་ཀུན་ཏུ་རྒྱས་པར་བྱ་སྟེ། སྔ་མ་བཞིན་ནོ་།གླེང་གཞིའི་སྒོ་དང་པོའི་མདོའི་ཚིགས་སུ་བཅད་པ་
དྲུག་པའོ།། །།མདོར་ན། སྡེ་ལྔ་རྣམས་ཏེ་བསམ་བཞིན་དུ། །ཀུན་རྒྱུ་གཉེན་ལའང་དེ་བཞིན་ཏེ། །ལུང་ལ་ཐེ་ཚོམ་བྱུང་བ་དང། །མ་ཐོབ་ཕྱིར་ཡང་འགྲོ་བའོ། །སངས་རྒྱས་བཅོམ་ལྡན་
འདས་མཉན་དུ་ཡོད་པའི་ཛེ་ཏའི་ཚལ་མགོན་མེད་ཟས་སྦྱིན་གྱི་ཀུན་དགའ་ར་བ་ན་བཞུགས་སོ། །སངས་རྒྱས་བཅོམ་ལྡན་འདས་ལ་ཚེ་དང་ལྡན་པ་ཨུ་པ་ལིས་ཞུས་པ། བཙུན་པ། བཅོམ་ལྡན་

[117A]༄༅། །འདས་ཀྱིས་དབྱར་ཚུལ་དུ་འཇུག་པར་གྱིས་ཤིག་ཅེས་གསུངས་ན། གང་དག་ཚུལ་དུ་འཇུག་པར་བགྱི། ཨུ་པ་ལི། དེ་ནི། རྣམ་པ་ལྔ་སྟེ། དགེ་སློང་དང། དགེ་སློང་
མ་དང། དགེ་སློབ་མ་དང། དགེ་ཚུལ་ཕ་དང། དགེ་ཚུལ་མའོ། །ཇི་ལྟར་འཇུག་པར་བགྱི་བ་ཐམས་ཅད་ཀྱང་སྔ་མ་བཞིན་དུའོ། །བཙུན་པ། བཅོམ་ལྡན་འདས་ཀྱིས་ཞག་བདུན་དུ་བྱིན་
གྱིས་བརླབ་པར་བྱས་ན། དགེ་བསྙེན་གྱི་དོན་ལ་མཚམས་ཀྱི་སླད་རོལ་ཏུ་སོང་ཞིག་ཅེས་གསུངས་ན། བཙུན་པ། དེ་སྟེ་མུ་སྟེགས་ཅན་ཞིག་མཆིས་ན། དེའི་དོན་ལ་ཡང་མཆི་བར་བྒྱིའམ་
ཨུ་པ་ལི། དེ་སྟེ་སྡིག་པ་ལ་ལྟ་བ་དེ་ལས་འབྲལ་བར་འདོད་ན། འགྲོ་བར་བྱའོ། །བཙུན་པ། གཉེན་ཞིག་མཆིས་ན། དེའི་དོན་ལ་ཡང་མཆི་བར་བྒྱིའམ། འགྲོ་བར་བྱའོ། །བཙུན་པ། དགེ་
སློང་ཞིག་གཞུང་ལ་ཐེ་ཚོམ་མམ། དོགས་པ་ཞིག་མཆིས་ན། དེ་ཡང་མཆི་བར་བྒྱིའམ། ཨུ་པ་ལི། དེ་ཡང་འགྲོ་བར་བྱའོ། །བཙུན་པ་དགེ་སློང་གིས་མ་ཐོབ་པ་ལས་ཐོབ་པའི་སླད་དུ་
མ་ཆུད་པ་ལས་ཆུད་པའི་སླད་དུ། མངོན་དུ་མ་བགྱིས་པ་ལས་མངོན་དུ་བགྱི་བའི་སླད་དུ་ཐེ་ཚོམ་མམ། དོགས་པ་ཞིག་མཆིས་ན། དེ་ཡང་མཆི་བར་བྒྱིའམ། ཨུ་པ་ལི། དེ་ཡང་
འགྲོ་བར་བྱའོ། །གླེང་གཞིའི་སྒོ་དང་པོའི་མདོའི་ཚིགས་སུ་བཅད་པ་བདུན་པའོ།། །།མདོར་ན། མ་དྲས་གོས་ཀྱང་དེ་བཞིན་ཏེ། །འོན་ཏེ་གྲོང་དུ་འགྲོ་བ་དང། །ཀུན་ཏུ་རྒྱུ་

[117B] །གཏན་ལ་བབ་ན་གོང་ལུགས་སོ། །སངས་རྒྱས་བཅོམ་ལྡན་འདས་མཉན་དུ་ཡོད་པ་ན་ཛེ་ཏའི་ཚལ་མགོན་མེད་ཟས་སྦྱིན་གྱི་ཀུན་དགའ་ར་བ་ན་བཞུགས་སོ། །སངས་རྒྱས་
བཅོམ་ལྡན་འདས་ལ་ཚེ་དང་ལྡན་པ་ཨུ་པ་ལིས་ཞུས་པ། བཙུན་པ་མ་དྲས་པའི་གོས་བྱིན་གྱིས་བརླབ་པར་རུང་ངམ། ཨུ་པ་ལི། མི་རུང་མོད་ཀྱི། རྣམ་པ་དེ་ལྟ་བུའི་རྐྱེན་གྱིས་ན། རུང་ངོ། །
བཙུན་པ། མ་དྲས་པའི་གོས་འཚལ་ནས་གྲོང་དུ་མཆིར་རུང་ངམ། ཨུ་པ་ལི། མི་རུང་མོད་ཀྱི། དེ་ལྟ་བུའི་རྐྱེན་གྱིས་ན། རུང་ངོ་།བཙུན་པ། མ་དྲས་པའི་གོས་འཚལ་ཏེ་ཁྱིམ་པའི་ཁྱིམ་དུ་
མཆིར་རུང་ངམ། ཨུ་པ་ལི། མི་རུང་མོད་ཀྱི། དེ་ལྟ་བུའི་རྐྱེན་གྱིས་ན། རུང་ངོ། །བཙུན་པ། མ་དྲས་པའི་གོས་འཚལ་ཏེ་ཁྱིམ་པའི་ཁྱིམ་དུ་གནས་སུ་རུང་ངམ། ཨུ་པ་ལི། མི་རུང་མོད་ཀྱི། དེ་ལྟ་བུའི་རྐྱེན་
གྱིས་ན། རུང་ངོ། །བཙུན་པ། མ་དྲས་པའི་གོས་འཚལ་ཏེ་ཀུན་ཏུ་རྒྱུའི་ཁྱིམ་དུ་མཆིར་རུང་ངམ། ཨུ་པ་ལི། མི་རུང་མོད་ཀྱི། དེ་ལྟ་བུའི་རྐྱེན་གྱིས་ན། རུང་ངོ། །བཙུན་པ། མ་དྲས་པའི་
གོས་འཚལ་ཏེ་ཀུན་ཏུ་རྒྱུ་བའི་གནས་སུ་མཆི་རུང་ངམ། ཨུ་པ་ལི་མི་རུང་མོད་ཀྱི། དེ་ལྟ་བུའི་རྐྱེན་གྱིས་ན། རུང་ངོ། །བཙུན་པ་མ་དྲས་པའི་གོས་འཚལ་ཏེ་སླད་རོལ་དུ་མཆིར་རུང་ངམ་
ཨུ་པ་ལི། མི་རུང་མོད་ཀྱི། དེ་ལྟ་བུའི་རྐྱེན་གྱིས་ན། རུང་ངོ་།སངས་རྒྱས་བཅོམ་ལྡན་འདས་ལ་ཚེ་དང་ལྡན་པ་ཨུ་པ་ལིས་ཞུས་པ། བཙུན་པ། བཅོམ་ལྡན་འདས་ཀྱིས་ཆོས་གོས་ཁྲུ་ཚད་

[118A]༄༅། །དུ་བྱོས་ཤིག་ཅེས་གསུངས་ན། བཙུན་པ། ལ་ལ་ཞིག་ཁྲུ་ཐུང་ཞིང་ལུས་རིང་ན། དེས་ཀྱང་ཁྲུ་ཚད་དུ་བྒྱིའམ། ཨུ་པ་ལི། དེ་ནི། ཁྲུ་ཚད་དུ་བྱ་བ་མ་ཡིན་གྱི། དེའི་
ལུས་ཀྱི་ཚད་དུ་བྱོས་ཤིག་བཙུན་པ། གང་ལ་ཐབས་ཀྱིས་ཆོས་གོས་མི་ལངས་ན། དེ་ཇི་ལྟར་བགྱི། ཨུ་པ་ལི། དེས་གོང་ལུགས་སུ་གྱིས་ལ་ཆོངས་ཤིག་གླེང་གཞིའི་སྒོ་དང་པོའི་མདོའི་
ཚིགས་སུ་བཅད་པ་བརྒྱད་པའོ།། །།མདོར་ན། ལྷམ་ལ་རྣམ་པ་ལྔར་བྱ་སྟེ། །སེངྒེ་གཅན་གཟན་མི་སྲུན་དང། །འདུག་པར་ཡང་ནི་མི་རུང་སྟེ། །པགས་པ་ལ་ནི་ཉལ་མི་
བྱའོ༑ ༑སངས་རྒྱས་བཅོམ་ལྡན་འདས་མཉན་དུ་ཡོད་པའི་ཛེ་ཏའི་ཚལ་མགོན་མེད་ཟས་སྦྱིན་གྱི་ཀུན་དགའ་ར་བ་ན་བཞུགས་སོ། །སངས་རྒྱས་བཅོམ་ལྡན་འདས་ལ་ཚེ་དང་ལྡན་པ་ཨུ་པ་ལིས་
ཞུས་པ། བཙུན་པ། བཅོམ་ལྡན་འདས་ཀྱིས་བ་ལང་ཅང་ཤེས་ཀྱི་པགས་པ་ལས་བགྱིས་པའི་ལྷམ་མ་འཆང་ཞིག་ཅེས་གསུངས་ན། བཙུན་པ་ཅི། བ་ལང་ཕལ་གྱི་པགས་པ་ལ་ཡང་ལྷམ་
བགྱིས་ཏེ་འཆང་བར་མི་བྒྱིའམ། ཨུ་པ་ལི། དེ་དག་གི་པགས་པ་ལ་ཡང་ལྷམ་བྱས་ཏེ་བཅང་བར་མི་བྱའོ། །ཨུ་པ་ལི། དེ་ཅིའི་ཕྱིར་ཞེ་ན། དེ་དག་ཀྱང་སྣ་སྟོབས་དང་ལྡན་པ། སོ་སྟོབས་
དང་ལྡན་པ། རྐང་སྟོབས་དང་ལྡན་པའོ། །བཙུན་པ། བཅོམ་ལྡན་འདས་ཀྱིས་རྟ་ཅང་ཤེས་ཀྱི་པགས་པ་ལས་བགྱིས་པའི་ལྷམ་མ་འཆང་ཞིག་ཅེས་གསུངས་ན། བཙུན་པ། ཅི། རྟ་ཕལ་གྱི་

[118B] ཨུ་པ་ལི། དེའི་པགས་པའི་ལྷམ་ཡང་བཅང་བར་མི་བྱའོ། །དེ་ཅིའི་ཕྱིར་ཞེ་ན། ཨུ་པ་ལི། དེ་དག་ཀྱང་མགྱོགས་པ་དང་ལྡན། སྟོབས་དང་ལྡན་པའི་
ཕྱིར་རོ། །བཙུན་པ། བཅོམ་ལྡན་འདས་ཀྱིས་སེངྒེ་དང། །སྟག་དང་གཟིག་གི་པགས་པ་ལས་བགྱིས་པའི་ལྷམ་མ་འཆང་ཞིག་ཅེས་གསུངས་ན། བཙུན་པ། གཅན་གཟན་མི་སྲུན་པ་
གཞན་དག་ཀྱང་མཆིས་ན། དེ་དག་གི་པགས་པ་ལས་བགྱིས་པའི་ལྷམ་ཡང་བཅང་བར་མི་བྒྱིའམ། ཨུ་པ་ལི། དེ་དག་གི་པགས་པ་ལས་ལྷམ་བྱས་པ་ཡང་མ་འཆང་ཞིག། ཨུ་པ་ལི། དེ་
ཅིའི་ཕྱིར་ཞེ་ན། དེ་དག་ཀྱང་སེན་མོའི་སྟོབས་དང་ལྡན། མཆེ་བའི་སྟོབས་དང་ལྡན་པའི་ཕྱིར་རོ། །བཙུན་པ། བཅོམ་ལྡན་འདས་ཀྱིས་པགས་པའི་སྟེང་དུ་མ་འདུག་ཅེས་གསུངས་ན། བཙུན་
པ༑ ཇི་ཙམ་གྱིས་ན། པགས་པའི་སྟེང་དུ་མཆིས་པ་ཞེས་བགྱི། ཨུ་པ་ལི། དེ་ནི། ཇི་ཙམ་རྐུབ་བཞག་པར་གྱུར་པས་སོ། །བཙུན་པ། བཅོམ་ལྡན་འདས་ཀྱིས་པགས་པའི་སྟེང་དུ་མ་ཉལ་
ཅིག་ཅེས་གསུངས་ན། བཙུན་པ། ཇི་ཙམ་གྱིས་ན། པགས་པའི་སྟེང་དུ་ཉལ་བ་ཞེས་བགྱི། དེ་ནི། ཨུ་པ་ལི། ཇི་ཙམ་འཕྲེས་པར་གྱུར་པའོ་།གླེང་གཞིའི་སྒོ་དང་པོའི་མདོའི་ཚིགས་སུ་
བཅད་པ་དགུ་པའོ།། །།མདོར་ན། ཤ་རྗེན་དང་ནི་རྩབ་མོ་དང་།ཡོངས་སུ་བཙགས་པར་གྱུར་པ་དང། །གཞང་འབྲུམ་གཅད་པར་མི་བྱ་སྟེ། །གཙུག་ལག་ཁང་དང་བཅའ་བའོ།།

[119A]༄༅། །སངས་རྒྱས་བཅོམ་ལྡན་འདས་མཉན་དུ་ཡོད་པའི་ཛེ་ཏའི་ཚལ་མགོན་མེད་ཟས་སྦྱིན་གྱི་ཀུན་དགའ་ར་བ་ན་བཞུགས་སོ། །སངས་རྒྱས་བཅོམ་ལྡན་འདས་
ལ་ཚེ་དང་ལྡན་པ་ཨུ་པ་ལིས་ཞུས། བཙུན་པ། བཅོམ་ལྡན་འདས་ཀྱིས་དགེ་སློང་སེ་ཀ་ཏ་བྲོ་འཚལ་བ་ལ་ཤ་རྗེན་བྱིན་ཅིག་ཅེས་གསུངས་ན། བཙུན་པ། སུ་ལས་བླང་བར་བགྱི། ཨུ་
པ་ལི༑ དེ་ནི། ཤ་ཚོང་པ་རྣམ་པ་ལྔ་ལས་སོ། །རྣམ་པ་ལྔ་གང་ཞེ་ན། ཤན་པ་དང། ཁྱིམ་བྱ་གསོད་པ་དང། རི་བྱ་གསོད་པ་དང། ཕག་གསོད་པ་དང། རི་དྭགས་གསོད་པ་རྣམས་
སོ༑ ༑འོ་ན་བཙུན་པ། སུས་བླང་ཞིང་བྱིན་ལེན་བགྱི། ཨུ་པ་ལི། དགེ་བསྙེན་དད་པས་སོ། །གླེང་གཞི་ནི། མཉན་དུ་ཡོད་པ་ན་སྟེ། དེའི་དུས་ན་དགེ་སློང་གཞན་ཞིག་ན་བར་གྱུར་ནས་
དེ་སྨན་པའི་དྲུང་དུ་སོང་སྟེ་ནད་མེད་ཅིག་ཅེས་སྨྲས་ནས་བཞིན་བཟང། བདག་ནད་འདི་དང་འདི་ལྟ་བུ་ཞིག་གིས་བཏབ་ན། དཔྱད་ཅིག་སྟོན་ཅིག་དེས་འཕགས་པ། མར་འཐུང་ཞིག་
དང་འཚོ་བར་འགྱུར་རོ། །ཞེས་སྨྲས་པ་དང། དེས་བཞིན་བཟང་བཅོམ་ལྡན་འདས་ཀྱིས་མ་གནང་ངོ། །ཞེས་སྨྲས་པ་དང། སྨན་པས་ཁྱོད་ཀྱི་སྟོན་པ་ནི། ཐུགས་རྗེ་ཅན་ཡིན་གྱི་
གནང་བར་འགྱུར་རོ། །ཞེས་སྨྲས་པ་དང། དེ་ལྟར་གྱུར་པ་དགེ་སློང་རྣམས་ཀྱིས་བཅོམ་ལྡན་འདས་ལ་གསོལ་པ་དང། བཅོམ་ལྡན་འདས་ཀྱིས་བཀའ་སྩལ་པ། དེ་སྟེ་སྨན་པས་

[119B] །ཞེས་བསྒོ་ན། འཐུང་ཞིག། དགེ་སློང་དེས་མར་འཐུངས་ན། སྐོམ་གྱིས་གཟིར་བར་གྱུར་ཏེ། དེ་སྨན་པ་ལ་བཞིན་བཟང། བདག་ནི། སྐོམ་པས་གཟིར་ཏོ། །
དེས་སྨྲས་པ། འཕགས་པ། རྩབ་མོ་སྐྱུར་པོ་འཐུང་ཞིག་དེས་སྨྲས་པ། བཅོམ་ལྡན་འདས་ཀྱིས་དུས་མ་ཡིན་པའི་བཟའ་བ་མ་གནང་ན། ཇི་ལྟར་བཏུང་བར་བྱ། སྨན་པས་སྨྲས་པ། འཕགས་
པ༑ ཁྱོད་ཀྱི་སྟོན་པ་ནི། ཐུགས་རྗེ་ཅན་ཡིན་པས་གནང་དུ་གདན་མི་ཟའོ། །དེ་ལྟར་གྱུར་པ་དགེ་སློང་རྣམས་ཀྱིས་བཅོམ་ལྡན་འདས་ལ་གསོལ་པ་དང། བཅོམ་ལྡན་འདས་ཀྱིས་བཀའ་སྩལ་
པ༑ དེ་ལྟར་ན། རྩབ་མོ་སྐྱུར་པོ་འཐུང་ཞིག་ཅེས་རྗེས་སུ་གནང་བ་དང། དགེ་སློང་དག་གིས་རྩབ་མོ་སྐྱུར་པོ་ཇི་ལྟར་བཏུང་བར་མི་ཤེས་སོ། །དེ་ལྟར་གྱུར་པ་དགེ་སློང་དག་གིས་བཅོམ་ལྡན་
འདས་ལ་གསོལ་པ་དང། བཅོམ་ལྡན་འདས་ཀྱིས་བཀའ་སྩལ་པ། དགེ་སློང་དག། རྩབ་མོ་སྐྱུར་པོ་ནི། རྣམ་པ་འདི་ལྔའོ། །ལྔ་གང་ཞེ་ན། འདི་ལྟ་སྟེ། འབྲས་བུའི་ཆང་ལས་ཚྭར་གྱུར་པ་དང་
འབྲུའི་ཆང་ལས་ཚྭར་གྱུར་པ་དང། ཞོའི་ཆུ་དང། དར་བ་དང་རྩབ་མོ་དང་ལྔའོ། །དེ་ལས་འབྲས་བུའི་ཆང་ལས་ཚྭར་གྱུར་པ་ནི། གང་ལས་འབྲས་བུ་རྣམས་ལས་བྱས་པ་དང་མ་རུང་སྟེ་སྐྱུར་པོར་གྱུར་
པའོ༑ ༑འབྲུའི་ཆང་ལས་ཚྭར་གྱུར་པ་ནི། གང་འབྲུ་རྣམས་ལས་སྦྱར་ནས་མ་རུང་སྟེ་སྐྱུར་པོར་གྱུར་པའོ། །ཞོའི་ཆུ་ནི། ཞོ་ལས་ཆུ་བྱུང་བའོ། །དར་བའི་ཁུ་བ་ནི། དར་བ་ཞོའི་ཆུ་ལྟ་བུར་གྱུར་པའོ། །རྩབ་མོ་

[120A]༄༅། །ནི༑ རྩབ་མོ་ཉིད་ཡིན་ནོ། །དེ་དག་གི་ནང་དུ་ཆུས་བསླད་ལ་རས་ཀྱི་ནང་དུ་བཙགས་ཏེ་ཇི་ལྟར་མདའི་རྒྱུའི་ཁ་དོག་བཞིན་དུ་གྱུར་པ་དེ་ནི། དུས་དང། དུས་མ་ཡིན་པ་དང། ན་བ་
དང༑ མི་ན་བའི་དགེ་སློང་དག་བཏུང་བར་བྱ་སྟེ། དེ་ལ་ཐེ་ཚོམ་ནི། མ་བྱེད་ཅིག་གླེང་གཞི་ནི། མཉན་དུ་ཡོད་པ་ན་སྟེ། དེའི་ཚེ་ན་དགེ་སློང་གཞན་ཞིག་གཞང་འབྲུམ་གྱི་ནད་ཀྱིས་བཏབ་ནས་
དེས་འབྲུམ་བུ་སེན་མོས་བཅད་པ་དང། དེ་སླར་སྡུག་བསྔལ་ཞིང་རྩུབ་པ། ཚ་ཞིང་གནོད་ལ་ན་བར་གྱུར་པ་དང། དེ་སྡུག་བསྔལ་གྱིས་རབ་ཏུ་གཟིར་ནས་དེས་འདི་སྙམ་དུ། བདག་ལ་བཅོམ་
ལྡན་འདས་ཀྱིས་སྡུག་བསྔལ་ཞིང་དོག་པ་དག་ཏུ་གྱུར་ཀྱང་མ་དགོངས་སྙམ་དུ་བསམ་པ་དང། དེ་ནས་བཅོམ་ལྡན་འདས་ཀྱི་ཐུགས་རྗེ་ཆེན་པོས་བསྐུལ་ནས་དེའི་གནས་སུ་བྱོན་ཏེ་དགེ་སློང་ཅི་
ཉེས་ཞེས་སྨྲས་པ་དང། དེ་སྙིང་རྗེ་ཞིང་མི་དགའ་ནས་མིག་མཆི་མས་གང། མཆི་མས་བརྣངས་བཞིན་དུ་ཚིག་དལ་ནས་བཅོམ་ལྡན་འདས་ལ་ཇི་ལྟར་གྱུར་པ་རྒྱས་པར་གསོལ་པ་དང། བཅོམ་
ལྡན་འདས་ཀྱིས་བཀའ་སྩལ་པ། དགེ་སློང་དག་ངས་སྔ་ནས་ཀྱང་གཞང་འབྲུམ་མ་གཅོད་ཅིག་ཅེས་མ་བསྒོས་སམ། བཅོམ་ལྡན་འདས་ཀྱིས་བཀའ་སྩལ་ཏོ། །འོ་ན་ཁྱེད་ཀྱིས་ཅིའི་ཕྱིར་དེ་
ལྟར་བྱས། བཅོམ་ལྡན་འདས། སྡུག་བསྔལ་གྱིས་གཟིར་བའི་སླད་དུའོ་།དེ་ནས་བཅོམ་ལྡན་འདས་ཀྱིས་དགེ་སློང་རྣམས་ལ་བཀའ་སྩལ་པ། དགེ་སློང་དག་དགེ་སློང་འདི་ནི། སྡུག་

[120B] ཉེས་པ་མེད་ཀྱི། ངས་ཡང་འདི་ལྟར་བསྒོ་བ་ནི། དགེ་སློང་དག་གཞང་འབྲུམ་གྱི་ནད་ཀྱིས་གཟིར་ན་སེན་མོ་ལ་སོགས་པས་བདག་ཉིད་ཀྱིས་ཀྱང་མ་གཅོད་
ཅིག་གཞན་ཡང་གཅོད་དུ་མ་གཞུག་ཅིག་དེ་ལ་དཔྱད་རྣམ་པ་གཉིས་སུ་སྦྱར་ཞིང་བྱ་སྟེ། སྨན་དང། སྔགས་ཀྱིས་སོ། །དགེ་སློང་གཞང་འབྲུམ་གྱི་ནད་ཀྱིས་གཟིར་བ་ལ་སེན་མོ་ལ་སོགས་
པས་བཅད་དམ། གཅོད་དུ་བཅུག་ན། འདས་པ་དང་བཅས་པར་འགྱུར་རོ་།སངས་རྒྱས་བཅོམ་ལྡན་འདས་ཤཱཀྱའི་གྲོང་འདབས་ཚོང་པ་སྤུ་བུ་ཅན་ཞེས་བྱ་བ་ན་བཞུགས་སོ། །དེའི་ཚེ་ན་ཁྱིམ་
བདག་གཞན་ཞིག་བདག་ཉིད་དད་བདག་ཉིད་མོས། བདག་ཉིད་དགའ་ནས་གཙུག་ལག་ཁང་ཞིག་བརྩིགས་ཏེ། ཚེ་དང་ལྡན་པ་སྒྲ་གཅན་འཛིན་གང་ཟག་གཅིག་པུ་ལ་ཕུལ་ལོ། །དེ་ནས་ཚེ་དང་ལྡན་པ་སྒྲ་གཅན་
འཛིན་ཇི་སྲིད་ཅིག་གི་བར་དུ་གཙུག་ལག་ཁང་དེར་གནས་ནས་ལྷུང་བཟེད་དང། ཆོས་གོས་ཁྱེར་ཏེ་ལྗོངས་སྤྱོད་དུ་སོང་ངོ། །ཁྱིམ་བདག་དེས་འཕགས་པ་སྒྲ་གཅན་འཛིན་ཇི་སྲིད་ཀྱི་བར་དུ་
གཙུག་ལག་ཁང་དེར་གནས་ནས་ལྷུང་བཟེད་དང། ཆོས་གོས་ཁྱེར་ཏེ་ལྗོངས་སྤྱོད་དུ་སོང་ངོ། །ཞེས་ཐོས་སོ། །དེ་སྐད་ཐོས་ནས་ཁྱིམ་བདག་དེས་གཙུག་ལག་ཁང་དེ་དགེ་འདུན་ལ་ཕུལ་ལོ། །དེ་
ནས་ཚེ་དང་ལྡན་པ་སྒྲ་གཅན་འཛིན་ཇི་སྲིད་དགའ་བའི་བར་དུ་ལྗོངས་སྤྱོད་ནས་ལྷུང་བཟེད་དང། ཆོས་གོས་ཁྱེར་ཏེ་ཤཱཀྱའི་གྲོང་འདབས་ཚོང་པ་སྤུ་བུ་ཅན་ཞེས་བྱ་བ་གང་ན་བ་དེར་སྤྱོད་ཅིང་སོང་སྟེ། མི་

[121A]༄༅། །བཞིན་དུ་སྤྱད་པ་སྤྱོད་ཅིང་ཚོང་པ་སྤུ་བུ་ཅན་ཞེས་བྱ་བར་ཕྱིན་པ་དང། ཚེ་དང་ལྡན་པ་སྒྲ་གཅན་འཛིན་གྱིས་ཁྱིམ་བདག་དེས་གཙུག་ལག་ཁང་དེ་དགེ་འདུན་ལ་
ཕུལ་ལོ། །ཞེས་ཐོས་སོ། །དེ་སྐད་ཐོས་ནས་བཅོམ་ལྡན་འདས་གང་ན་བ་དེར་སོང་སྟེ་ཕྱིན་པ་དང། བཅོམ་ལྡན་འདས་ལ་མགོ་བོས་ཕྱག་འཚལ་ནས་ཕྱོགས་གཅིག་ཏུ་འདུག་གོ་ཕྱོགས་
གཅིག་ཏུ་འདུག་ནས་ཚེ་དང་ལྡན་པ་སྒྲ་གཅན་འཛིན་གྱིས་བཅོམ་ལྡན་འདས་ལ་འདི་སྐད་ཅེས་གསོལ་ཏོ། །བཙུན་པ། འདི་ན་ཁྱིམ་བདག་གཞན་ཞིག་བདག་ཉིད་དད། བདག་ཉིད་མོས་
བདག་ཉིད་དགའ་ནས་གཙུག་ལག་ཁང་ཞིག་བརྩིགས་ཏེ་བདག་གང་ཟག་གཅིག་པུ་ལ་སྩལ་ནས་གཙུག་ལག་ཁང་དེར་བདག་ཇི་སྲིད་ཅིག་གི་བར་དུ་མཆིས་ཏེ་ལྷུང་བཟེད་དང་
ཆོས་གོས་འཚལ་ནས་ལྗོངས་སྤྱོད་དུ་མཆིས་པ་དང། ཁྱིམ་བདག་དེས་འཕགས་པ་སྒྲ་གཅན་འཛིན་གཙུག་ལག་ཁང་དེར་ཇི་སྲིད་ཅིག་གི་བར་དུ་འདུག་ནས་ལྷུང་བཟེད་དང། ཆོས་གོས་
ཁྱེར་ཏེ་ལྗོངས་སྤྱོད་དུ་སོང་ངོ། །ཞེས་ཐོས་སོ། །དེ་སྐད་ཐོས་པ་དང། ཁྱིམ་བདག་དེས་ཡང་གཙུག་ལག་ཁང་དེ་དེ་དགེ་འདུན་ལ་ཕུལ་ན། བཙུན་པ། དེ་ལ་བདག་གིས་ད་ཇི་ལྟར་བགྱི་
ཞེས་གསོལ་བ་དང། སྒྲ་གཅན་འཛིན་ཚུར་ཤོག་ཁྱིམ་བདག་དེ་གང་ན་བ་དེར་སོང་སྟེ་དྲུང་དུ་ཕྱིན་པ་དང། ཁྱིམ་བདག་དེ་ལ་འདི་སྐད་ཅེས་སྨྲོས་ཤིག་ཁྱིམ་བདག་བདག་གིས་

[121B] ངག་དང། ཡིད་ཀྱིས་ཉེས་པར་གྱུར་པ་ལྟ་ཡོད་དམ་ཞེས་སྨྲོས་ཤིག་བཙུན་པ། དེ་བཞིན་དུ་བགྱིའོ། །ཞེས་ཚེ་དང་ལྡན་པ་སྒྲ་གཅན་འཛིན་བཅོམ་ལྡན་འདས་ལས་མཉན་ཏེ་ཁྱིམ་བདག་དེ་
གང་ན་བ་དེར་སོང་ནས་ཕྱིན་པ་དང། ཁྱིམ་བདག་དེ་ལ་འདི་སྐད་ཅེས་སྨྲས་སོ། །ཁྱིམ་བདག་བདག་གིས་ལུས་དང། ངག་དང། ཡིད་ཀྱིས་ཉེས་པར་གྱུར་པ་ལྟ་ཡོད་དམ། འཕགས་པ་སྒྲ་
གཅན་འཛིན་གྱི་ལུས་དང། ངག་དང། ཡིད་ཀྱི་སྒོ་ནས་ཅུང་ཟད་ཙམ་ཡང་ནོངས་པར་གྱུར་པ་མ་མཆིས་སོ། །དེ་ནས་ཚེ་དང་ལྡན་པ་སྒྲ་གཅན་འཛིན་གྱིས་ཁྱིམ་བདག་དེ་ལ་ལེགས་པར་ཤིན་ཏུ་བརྟགས་
ཤིང་སྨྲས་ཏེ་བཅོམ་ལྡན་འདས་གང་ན་བ་དེར་སོང་ནས་དྲུང་དུ་ཕྱིན་པ་དང། བཅོམ་ལྡན་འདས་ཀྱི་ཞབས་ལ་མགོ་བོས་ཕྱག་འཚལ་ཏེ་བཅོམ་ལྡན་འདས་ལ་འདི་སྐད་ཅེས་གསོལ་ཏོ། །བཙུན་པ། བདག་
གིས་ཁྱིམ་བདག་དེ་ལ། ཁྱིམ་བདག་བདག་གིས་ལུས་དང། ངག་དང་ཡིད་ཀྱིས་ཅུང་ཟད་ཙམ་ཡང་ཉེས་པར་གྱུར་པ་ལྟ་ཡོད་དམ་ཞེས་བགྱིས་ན། དེ་འདི་སྐད་ཅེས། འཕགས་པ་སྒྲ་གཅན་
འཛིན། ཁྱོད་ཀྱིས་ལུས་དང། ངག་དང། ཡིད་ཀྱི་སྒོ་ནས་ཅུང་ཟད་ཙམ་ཡང་ནོངས་པར་བགྱིས་པ་མ་མཆིས་སོ། །ཞེས་མཆིའོ། །དེའི་ཚེ་ན་ཚེ་དང་ལྡན་པ་ཀུན་དགའ་བོ་བཅོམ་ལྡན་འདས་ཀྱི་སྣམ་
ལོགས་ལ་བསིལ་ཡབ་ཐོགས་ཏེ་བཅོམ་ལྡན་འདས་ལ་བསིལ་ཡབ་གཡོབ་ཅིང་འདུག་པ་དང། དེ་ནས་བཅོམ་ལྡན་འདས་ཀྱིས་ཚེ་དང་ལྡན་པ་ཀུན་དགའ་བོ་ལ། ཀུན་དགའ་བོ། སོང་ལ་ཤཱཀྱའི་

[122A]༄༅། །གྲོང་འདབས་ཚོང་པ་སྤུ་བུ་ཅན་ཞེས་བྱ་བ་ན་གནས་ཤིང་འཁོད་པའི་དགེ་སློང་ཐམས་ཅད་འདུན་ཁང་དུ་འདུས་ཤིག་པར་སྒོས་ཤིག་ཅེས་བཀའ་སྩལ་པ་དང་
བཙུན་པ། བཀའ་བཞིན་དུ་འཚལ་ལོ། །ཞེས་གསོལ་ནས་ཚེ་དང་ལྡན་པ་ཀུན་དགའ་བོས་བཅོམ་ལྡན་འདས་ལས་མཉན་ཏེ་ཤཱཀྱའི་གྲོང་འདབས་ཚོང་པ་སྤུ་བུ་ཅན་ཞེས་བྱ་བ་ན་དགེ་སློང་
ཇི་སྙེད་གནས་ཤིང་འཁོད་པ་དག་ཐམས་ཅད་འདུན་ཁང་དུ་བསྡུས་ནས་བཅོམ་ལྡན་འདས་གང་ན་བ་དེར་སོང་སྟེ་ཕྱིན་པ་དང། བཅོམ་ལྡན་འདས་ཀྱི་ཞབས་ལ་མགོ་བོས་ཕྱག་
འཚལ་ནས་བཅོམ་ལྡན་འདས་ལ་འདི་སྐད་དུ། བཙུན་པ། བཅོམ་ལྡན་འདས་དུས་ལ་བབ་པར་དགོངས་ན། ཤཱཀྱའི་གྲོང་འདབས་ཚོང་པ་སྤུ་བུ་ཅན་ཞེས་བགྱི་བ་ན་དགེ་སློང་ཇི་སྙེད་གནས་
ཤིང་འཁོད་པ་དེ་དག་ཐམས་ཅད་འདུན་ཁང་དུ་འདུས་ནས་མཆིས་སོ་།ཞེས་གསོལ་པ་དང། དེ་ནས་བཅོམ་ལྡན་འདས་འདུན་ཁང་གང་ན་བ་དེར་གཤེགས་ཏེ་བྱོན་ནས་དགེ་སློང་གི་
དགེ་འདུན་གྱི་མདུན་ན་གདན་བཏིང་བ་ལ་བཞུགས་སོ། །བཞུགས་ནས་བཅོམ་ལྡན་འདས་ཀྱིས་དགེ་སློང་དག་ལ་བཀའ་སྩལ་པ། དགེ་སློང་དག་།གང་གིས་གང་ཟག་གཅིག་ལ་
སྦྱིན་པ་བྱིན་ཏེ། གཞན་ལ་ཡང་བྱིན་ན། ཆོས་མ་ཡིན་པར་བྱིན་པ་སྟེ། ཆོས་མ་ཡིན་པར་བླངས་པའོ། །མི་རུང་བར་སྤྱོད་པའོ། །གཉིས་ལས་མང་པའམ། དགེ་འདུན་ལ་བྱིན་ན་ཡང་

[122B] །ཆོས་མ་ཡིན་པར་བླངས་པའོ་།མི་རུང་བར་སྤྱོད་པའོ། །དགེ་སློང་དག་གང་གིས་གང་ཟག་གཉིས་ལ་སྦྱིན་པ་བྱིན་པ་གཅིག་ལ་བྱིན་ནམ། གཞན་ལའམ་གཉིས་
ལའམ། མང་པོ་ལའམ། དགེ་འདུན་ལ་བྱིན་ན། ཆོས་མ་ཡིན་པར་བྱིན་པའོ། །ཆོས་མ་ཡིན་པར་བླངས་པའོ། །མི་རུང་པར་སྤྱོད་པའོ། །དགེ་སློང་དག་གང་གིས་གང་ཟག་མང་པོ་ལ་སྦྱིན་པ་བྱིན་
ཏེ༑ གཅིག་ལ་སྦྱིན་ནམ། གཉིས་ལའམ། མང་པོ་གཞན་ལའམ། དགེ་འདུན་ལ་བྱིན་ན། ཆོས་མ་ཡིན་པར་བྱིན་པའོ། ཆོས་མ་ཡིན་པར་བླངས་པའོ། །མི་རུང་བར་སྤྱོད་པའོ། །དགེ་འདུན་
ལ་བྱིན་ཏེ་གང་ཟག་གཅིག་ལ་བྱིན་ནམ། གཉིས་ལའམ། མང་པོ་ལ་བྱིན་ནམ། དགེ་འདུན་གཞན་ལ་བྱིན་ན། ཆོས་མ་ཡིན་པར་བྱིན་པའོ་།ཆོས་མ་ཡིན་པར་བླངས་པའོ། །མི་རུང་པར་
སྤྱོད་པའོ། །དེ་བཞིན་གཤེགས་པའི་ཉན་ཐོས་ཀྱི་དགེ་འདུན་དག་བྱེ་སྟེ་ཕྱོགས་དང། ཕྱོགས་མ་ཡིན་པར་གནས་པ་ལས། ཕྱོགས་གཅིག་ལ་སྦྱིན་པ་བྱིན་པ་དེ། གཞན་ལ་བྱིན་ན་ཆོས་
མ་ཡིན་པར་བྱིན་པའོ། །ཆོས་མ་ཡིན་པར་བླངས་པའོ། །མི་རུང་བར་སྤྱོད་པའོ། །དགེ་སློང་དག་གང་གིས་གང་ཟག་གཅིག་ལ་སྦྱིན་པ་བྱིན་པ་གཞན་ལ་མ་བྱིན་ན། ཆོས་བཞིན་དུ་བྱིན་
པའོ༑ ༑ཆོས་བཞིན་དུ་བླངས་པའོ། །རུང་བར་སྤྱོད་པའོ། །གཉིས་ལ་མ་ཡིན། མང་པོ་ལ་མ་ཡིན། དགེ་འདུན་ལ་མ་བྱིན་ན། ཆོས་བཞིན་དུ་བྱིན་པའོ། །ཆོས་བཞིན་དུ་བླངས་པའོ། །རུང་བར་

[123A]༄༅། །སྤྱོད་པའོ། །དགེ་སློང་དག་གང་གིས་གང་ཟག་གཉིས་ལ་སྦྱིན་པ་བྱིན་པ་དེ། གཅིག་ལ་མ་ཡིན། གཞན་ལ་མ་ཡིན། མང་པོ་ལ་མ་ཡིན། དགེ་འདུན་ལ་
མ་བྱིན་ན། ཆོས་བཞིན་བྱིན་པའོ། །ཆོས་བཞིན་དུ་བླངས་པའོ་།རུང་བར་སྤྱོད་པའོ། །དགེ་སློང་དག་གང་གིས་གང་ཟག་མང་པོ་ལ་སྦྱིན་པ་བྱིན་པ་དེ། གཅིག་ལ་མ་བྱིན། གཉིས་
ལའམ། གཞན་ལའམ། མང་པོ་ལའམ། དགེ་འདུན་གཞན་ལ་མ་བྱིན་ན་ཆོས་བཞིན་དུ་བྱིན་པའོ། །ཆོས་བཞིན་དུ་བླངས་པའོ། །རུང་བར་སྤྱོད་པའོ། །དགེ་སློང་དག་གང་གིས་
དགེ་འདུན་ལ་སྦྱིན་པ་བྱིན་པ་དེ། གང་ཟག་གཅིག་ལ་མ་བྱིན། གཉིས་ལའམ། མང་པོ་ལའམ། དགེ་འདུན་གཞན་ལ་མ་བྱིན་ན། ཆོས་བཞིན་དུ་བྱིན་པའོ། །ཆོས་བཞིན་དུ་བླངས་
པའོ༑ ༑རུང་བར་སྤྱོད་པའོ། །ཡང་དེ་བཞིན་གཤེགས་པའི་ཉན་ཐོས་ཀྱི་དགེ་འདུན་བྱེ་སྟེ་ཕྱོགས་དང། ཕྱོགས་མ་ཡིན་པར་གནས་པ་ལས་ཕྱོགས་གཅིག་ལ་སྦྱིན་པ་བྱིན་པ་དེ་གཞན་ལ་
མ་བྱིན་ན། ཆོས་བཞིན་དུ་བྱིན་པའོ། །ཆོས་བཞིན་དུ་བླངས་པའོ་།རུང་བར་སྤྱོད་པའོ། །དགེ་སློང་དག་རྒྱལ་པོ་ནི། ས་གཞི་ལ་དབང་ངོ། །བདག་པོ་ནི། མལ་སྟན་ལ་དབང་ངོ། །དགེ་
སློང་ནི། ལྷུང་བཟེད་དང། ཆོས་གོས་ལ་དབང་ངོ། །སྦྱིན་པ་བྱེད་པ་དང། སྦྱིན་པའི་བདག་པོ་ནི། བདག་གིས་བྱིན་པའི་ཆོས་རྣམས་ལ་སླར་འཆོས་པའི་རིགས་ཀྱི། གཞན་ལ་སྦྱིན་པར་

[123B] མ་ཡིན་ནོ། །དེ་ཅིའི་ཕྱིར་ཞེ་ན། དགེ་སློང་དག་སྦྱིན་པ་ནི། སྔ་མ་ཡིན་ཏེ། ཕྱི་མ་ནི། མ་ཡིན་ནོ། །དེ་བས་ན། སྒྲ་གཅན་འཛིན་ལ་གཙུག་ལག་ཁང་སླར་བྱིན་ཅིག་དགེ་སློང་དག་གང་
གིས་སྦྱིན་པ་གཞན་ལ་བྱིན་པ་དེ། ཡང་གཞན་ལ་བྱིན་ན། དེ་ལྟ་བུའི་རྐྱེན་མ་གཏོགས་ཏེ། འདས་པ་དང་བཅས་པར་འགྱུར་རོ། །དགེ་སློང་དག་གིས་ཀྱང་ཚེ་དང་ལྡན་པ་སྒྲ་གཅན་འཛིན་ལ་
གཙུག་ལག་ཁང་སླར་བྱིན་ནོ།། །།འདུལ་བ་གཞུང་དམ་པ། བམ་པོ་སོ་གཉིས་པ། གླེང་གཞི་ནི། མཉན་དུ་ཡོད་པ་ན་སྟེ། བཅོམ་ལྡན་འདས་ཀྱིས་ལོ་ལྔ་པ་དང། ལོ་དྲུག་པ་
དང༑ གཙུག་ལག་ཁང་གི་དུས་སྟོན་དང། དུས་སྟོན་ཆེན་པོ་དག་བྱོས་ཤིག་ཅེས་གསུངས་པ་དང། བྲམ་ཟེ་དང། ཁྱིམ་བདག་དག་གིས་ཀྱང་དེ་བཞིན་བྱེད་དོ། །དེར་ཡུལ་སོ་སོ་ན་གནས་
པའི་དགེ་སློང་དག་ཀྱང་འདུས་ནས་དེ་དག་ལ་བྲམ་ཟེ་དང། ཁྱིམ་བདག་དད་པ་ཅན་དག་གིས་བཅའ་བ་མང་དུ་བྱིན་པ་དང། དེ་དག་གིས་ཅུང་ཟད་ཅིག་ཟོས་ནས་ལྷག་མ་དགེ་ཚུལ་ཕ་དག་ལ་
བྱིན་ནོ། །དེ་དག་གིས་ཀྱང་ཕྱི་དེ་ཉིན་དགེ་སློང་དེ་དག་ལ་དེ་ཉིད་བྱིན་ལེན་བྱས་པ་དང། དེ་དག་གིས་དགེ་ཚུལ་ཕ་དག་ལ་ཁྱེད་ཅག་གིས་བཟའ་བ་འདི་གང་ནས་འོངས་ཞེས་དྲིས་པ་དང་
དེ་དག་གིས་སྨྲས་པ། ཁྱེད་ཅག་གིས་བདག་ཅག་ལ་ཁར་སྩང་བྱིན་པ་དེ་ཉིད་ལགས་སོ། །དགེ་སློང་རྣམས་ངེད་ཀྱིས་འདི་ཁྱེད་ལ་བྱིན་པ་ཡིན་ནོ། །ཞེས་སྨྲས་ཏེ་ཐེ་ཚོམ་དུ་གྱུར་ནས་མི་

[124A]༄༅། །ལེན་པ་དང། དེ་ལྟར་གྱུར་པ་དགེ་སློང་དག་གིས་བཅོམ་ལྡན་འདས་ལ་གསོལ་ཏོ། །བཅོམ་ལྡན་འདས་ཀྱིས་བཀའ་སྩལ་པ། རེ་བ་ཡོད་བཞིན་དུ་དེས་བྱིན་
ལ༑ རེ་བ་ཡོད་བཞིན་དུ་སླར་ཟོས་ན། དེ་དག་གིས་བྱིན་ན་ནི། ཉེས་བྱས་ཏེ། ཟོས་ན། ལྟུང་བའོ། །རེ་བ་ཡོད་བཞིན་དུ་དེས་བྱིན་ལ། རེ་བ་མེད་བཞིན་དུ་སླར་ཟོས་ན། དེ་དག་གིས་བྱིན་པའི་
ཚེ་ནི༑ ཉེས་བྱས། ཟོས་ན། ཉེས་པ་མེད་དོ། །དེས་རེ་བ་མེད་བཞིན་དུ་བྱིན་ལ། རེ་བ་ཡོད་བཞིན་དུ་ཟོས་ན། དེ་དག་གིས་བྱིན་པའི་ཚེ་ནི། ཉེས་པ་མེད། ཟོས་ན། ལྟུང་བའོ། །རེ་བ་མེད་
བཞིན་དུ་བྱིན་ལ། རེ་བ་མེད་བཞིན་དུ་ཟོས་ན། དེ་དག་གིས་བྱིན་པའི་ཚེ་ཡང་ཉེས་པ་མེད་ལ། ཟ་བའི་ཚེ་ཡང་ཉེས་པ་མེད་དོ། །གླེང་གཞིའི་སྒོ་དང་པོའི་མདོའི་ཚིགས་སུ་བཅད་པ་བཅུ་པ་རྫོགས་
ཏེ༑ སྒོ་དང་པོ་རྫོགས་སོ།། །།མདོར་བསྡུས་པ་སྟེ། བསྒོ་བ་དང་ཡང་བསྒྲགས་པ་དང། །མ་བཏིང་བ་ཡང་དེ་བཞིན་ཏེ། །བསླབ་པ་བྱིན་དང་ལས་བྱེད་དང། །བཟོད་པར་བྱ་
དང་བསྐྲད་པ་དང། །ཆོས་དང་མཉམ་པའི་ཚུལ་བཞིན་ཏེ། །རྩིག་པ་ཆད་པས་གཅད་པ་དང། །མདོ་རྣམས་བསྡུས་པ་གཉིས་པའོ། །མདོར་ན། བསྒོ་བ་དྲིས་ལ་ལན་གློན་པའི། །དགེ་སློང་
ཕ་མ་དུས་འདས་ཏེ། །མཉན་དུ་ཡོད་ན་རྩོད་པ་དང། །དགེ་འདུན་གཉིས་དང་ཆོས་གོས་སོ། །སངས་རྒྱས་བཅོམ་ལྡན་འདས་མཉན་དུ་ཡོད་པ་ན་ཛེ་ཏའི་ཚལ་མགོན་མེད་ཟས་སྦྱིན་གྱི་ཀུན་

[124B] །མཉན་དུ་ཡོད་པ་ན་ཁྱིམ་བདག་གཞན་ཞིག་འདུག་པ་དེས་རིགས་མཉམ་པ་ལས་ཆུང་མ་ཞིག་བླངས་ནས་དེ་དེ་དང་ལྷན་ཅིག་ཏུ་རྩེ། དགའ་ཞིང་ཡོངས་སུ་སྤྱོད་དོ། །དེ་རྩེ་
དགའ་ཞིང་ཡོངས་སུ་སྤྱད་པ་ལས་དེའི་ཆུང་མ་སེམས་ཅན་དང་ལྡན་པར་གྱུར་ཏེ། དེ་ཟླ་བ་བརྒྱད་དམ་དགུ་ལོན་པ་དང་བུ་ཕོ་ཞིག་བཙས་ཏེ། དེ་ཞག་བདུན་གསུམ་ཉི་ཤུ་གཅིག་གི་བར་དུ་བཙས་པའི་
བཙས་སྟོན་ཆེན་པོ་རྒྱ་ཆེར་བྱས་ནས་རིགས་དང་མཐུན་པར་མིང་བཏགས་སོ། །དེ་དུས་ཕྱི་ཞིག་ན་བཅོམ་ལྡན་འདས་ཀྱི་བསྟན་པ་ལ་རབ་ཏུ་བྱུང་ནས་དེ་ཡང་དུས་ཕྱི་ཞིག་ནད་ཀྱིས་བཏབ་སྟེ་དུས་ལས་འདས་
པ་དང། དགེ་སློང་དག་གིས་དེ་ལྷུང་བཟེད་དང། ཆོས་གོས་དང་བཅས་ཏེ་དུར་ཁྲོད་དུ་བོར་བྲམ་ཟེ་དང། ཁྱིམ་བདག་ལམ་དེར་བྱུང་སྟེ་དོང་བ་དེ་དག་གིས་མཐོང་ནས་དེ་དག་གཅིག་ལ་གཅིག་
གཏམ་ཏུ་འཛེར་ཅིང་འདོང་སྟེ། ཀྱེ། བདག་ཅག་ཁྱིམ་པ་ཁྱིམ་ན་གནས་པས་ཐབས་རྣམ་པ་དུ་མས་ནོར་རྫས་དག་བསྒྲུབས་ཀྱང་སྣོད་སྤྱད་དང། གོས་དག་ནི། མི་འདོར་ན། དགེ་སྦྱོང་ཤཱཀྱའི་བུ་
འདི་དག་ནི། སྒོའི་ཐེམ་པ་བརྒྱ་བརྒལ་ཞིང་དཀའ་བཞིན་དུ་ལྟོ་འགེངས་ཤིང་བསོད་སྙོམས་སྒྲུབ་ན། ཅིའི་ཕྱིར་ལྷུང་བཟེད་དང་ཆོས་གོས་འདོར་ཞེས་སྨྲ་བ་ན། དགེ་སློང་དག་ཀྱང་དེའི་མདུན་
ནས་ཚུར་འོངས་པ་དང། དེ་དག་གིས་དེ་དག་ལ་སྨྲས་པ། འཕགས་པ་བདག་ཅག་ཁྱིམ་པ་ཁྱིམ་ན་གནས་ཏེ་ཐབས་རྣམ་པ་དུ་མས་ནོར་རྫས་བསྒྲུབས་ཀྱང་སྣོད་སྤྱད་དང། གོས་མི་འདོར་ན་

[125A]༄༅། །ཁྱེད་ཅག་སྒོའི་ཐེམ་པ་བརྒྱ་བརྒལ་ཞིང་དཀའ་བཞིན་དུ་ལྟོ་འགེངས་པའི་བསོད་སྙོམས་བསྒྲུབས་ཏེ་ལྷུང་བཟེད་དང། ཆོས་གོས་འདི་ག་ལས་འོང་ན། དེ་
ཅིའི་ཕྱིར་ཁྱེད་ཀྱིས་དགེ་སློང་འདིའི་ལྷུང་བཟེད་དང། ཆོས་གོས་སུ་བཅས་ཏེ་དུར་ཁྲོད་དུ་བོར་ཞེས་སྨྲས་པ་དང། དེ་དག་གིས་བཅོམ་ལྡན་འདས་ཀྱིས་མ་གནང་ངོ། །ཞེས་སྨྲས་པ་དང། དེ་
དག་ཅང་མི་ཟེར་བར་དོང་ངོ། །དེ་ལྟར་གྱུར་པ་དགེ་སློང་དག་ལ་སྨྲས་པ་དང། དགེ་སློང་དག་གིས་བཅོམ་ལྡན་འདས་ལ་གསོལ་ཏོ། །བཅོམ་ལྡན་འདས་ཀྱིས་བཀའ་སྩལ་པ། ལྷུང་
བཟེད་དང། ཆོས་གོས་སུ་བཅས་ཏེ་མ་དོར་ཅིག་བཅོམ་ལྡན་འདས་ཀྱིས་ལྷུང་བཟེད་དང། ཆོས་གོས་སུ་བཅས་ཏེ་མ་དོར་ཅིག་ཅེས་གསུངས་པ་དང། དགེ་སློང་དག་གིས་གཅེར་
བུར་བོར་ནས་བཅོམ་ལྡན་འདས་ཀྱིས་བཀའ་སྩལ་པ། གཅེར་བུར་མ་དོར་བར་སྨད་གཡོགས་དང། རྡུལ་གཟན་གྱིས་དཀྲིས་ཏེ་འོར་ཅིག་དེ་ནས་དགེ་སློང་དག་གིས་གོས་བཟང་
པོ་བོར་ནས་བཅོམ་ལྡན་འདས་ཀྱིས་བཟང་པོ་དང་མ་དོར་ཅིག་ཅེས་བཀའ་སྩལ་པ་དང། དེ་དག་གིས་ངན་པ་དང་པོར་རོ། །བཅོམ་ལྡན་འདས་ཀྱིས་ངན་པ་དང་ཡང་མ་དོར་བར་འབྲིང་
པོ་དང་འོར་ཅིག་ཅེས་བཀའ་སྩལ་ཏོ། །བཅོམ་ལྡན་འདས་ཀྱིས་ལྷུང་བཟེད་དང། ཆོས་གོས་སུ་བཅས་ཏེ་མ་དོར་ཅིག་ཅེས་བཀའ་སྩལ་པ་དང། དགེ་སློང་དག་གིས་ཇི་ལྟར་བྱ་བ་

[125B] དགེ་སློང་གང་ཕོངས་པ་དེ་ལ་བྱིན་ཅིག་ཅེས་བཀའ་སྩལ་ཏོ། །དྲུག་སྡེ་དག་རྟག་ཏུ་ཕོངས་པ་ལྟར་བྱེད་ན་བཅོམ་ལྡན་འདས་ཀྱིས་དྲུག་སྡེ་དག་
ལ་མ་སྦྱིན་པར་ཇི་ལྟར་རྒན་རིམ་བཞིན་དུ་བྱིན་ཅིག། ཅེས་བཀའ་སྩལ་པ་དང། གསར་བུ་དག་མ་ཐོབ་པར་གྱུར་ནས་བཅོམ་ལྡན་འདས་ཀྱིས། དྲིས་པ་ལ་ལན་འདེབས་པའི་དགེ་སློང་གིས་
དགེ་འདུན་ལ་བསྒོས་ལ་དགེ་སློང་གི་དགེ་འདུན་ཐམས་ཅད་འདུས་ཤིང་འཁོད་པ་དང། གཙུག་ལག་ཁང་སྐྱོང་གིས་དགེ་འདུན་གྱི་ནང་དུ་རིན་ཐང་བསྐྱེད་པར་བྱོས་ཤིག། ཅེས་བཀའ་སྩལ་
ཏོ༑ ༑གླེང་གཞི་ནི། མཉན་དུ་ཡོད་པ་ན་སྟེ། མཉན་དུ་ཡོད་པ་ན་དགེ་སློང་གཞན་ཞིག་དུས་འདས་ནས་དེའི་ལྷུང་བཟེད་ཆོས་གོས་དང་དགེ་སློང་མ་ཞིག་གི་ལག་ཏུ་བཞག་གོ་དགེ་སློང་
དག་གིས་དེའི་རོ་བསྲེགས་ནས་སླར་གཙུག་ལག་ཁང་དུ་ཕྱིན་ནས་ལྷུང་བཟེད་དང། ཆོས་གོས་དག་བཙལ་ན་མ་རྙེད་དེ། དེ་དག་གིས་དགེ་སློང་མའི་དབྱར་མོ་ཁང་ན་དགེ་སློང་མ་མིང་
འདི་ཞེས་བྱ་བ་ཞིག་ལ་ཡོད་པར་ཤེས་ནས་དེ་དག་དགེ་སློང་མའི་དབྱར་མོ་ཁང་དུ་དོང་སྟེ། འཕགས་མ། དགེ་སློང་འདི་ཞེས་བྱ་བ་དུས་འདས་པ་དེའི་ལྷུང་བཟེད་དང། ཆོས་གོས་
འདི་ན་གཏམས་ཤིང་འདུག་པ་དེ་ཚུར་བྱིན་ཅིག་ཅེས་སྨྲས་པ་དང་དེས་སྨྲས་པ། འཕགས་པ། དགེ་སློང་དེ་གང་དུ་དུས་འདས། ངེས་ཀྱི་གཙུག་ལག་ཁང་དུ་དུས་འདས་སོ། །འཕགས་

[126A]༄༅། །པ། ཁྱེད་ཀྱི་དེ་ན་མཆིས་པ་ནི། ཁྱེད་དབང། བདག་ཅག་གི་དེ་ན་མཆིས་པ་ནི། བདག་ཅག་དབང་ངོ། །ཇི་ལྟར་ཞེ་ན། དེ་བདག་ཅག་གི་ཡང་ཆོས་ཀྱི་མིང་པོ་
ལགས་སོ། །ཞེས་སྨྲས་པ་དང། དེ་ལྟར་གྱུར་པ་དགེ་སློང་དག་གིས་བཅོམ་ལྡན་འདས་ལ་གསོལ་པ་དང། བཅོམ་ལྡན་འདས་ཀྱིས། དགེ་སློང་གི་ལྷུང་བཟེད་དང། ཆོས་གོས་ནི། དགེ་སློང་
དག་དབང་གི་དགེ་སློང་མ་དག་མ་འཆང་ཞིག་ཅེས་བཀའ་སྩལ་ཏོ་།མཉན་དུ་ཡོད་པ་ན་དགེ་སློང་མ་གཞན་ཞིག་དུས་འདས་ནས་དེའི་ལྷུང་བཟེད་དང། ཆོས་གོས་དགེ་སློང་ཞིག་ལ་
བཞག་གོ་དགེ་སློང་མ་རྣམས་ཀྱིས་དེའི་རོ་བསྲེགས་ནས་དགེ་སློང་མའི་དབྱར་མོ་ཁང་དུ་སླར་ལྷགས་ཏེ་ལྷུང་བཟེད་དང། ཆོས་གོས་བཙལ་ན་མ་རྙེད་ནས་གཙུག་ལག་ཁང་ཞིག་ན་དགེ་
སློང་མིང་འདི་ཞེས་བྱ་བ་ཞིག་ལ་ཡོད་པར་ཤེས་ནས་དེ་དག་གཙུག་ལག་ཁང་དུ་འོངས་ཏེ་དགེ་སློང་དག་གི་རྐང་པ་ལ་ཕྱག་འཚལ་ནས་འཕགས་པ། དགེ་སློང་མ་མིང་འདི་ཞེས་བགྱི་བ་
དུས་འདས་ཏེ། དེའི་ལྷུང་བཟེད་དང། ཆོས་གོས་འདི་ན་མཆིས་ན། དེ་བདག་ཅག་འཚལ་གྱི། སླར་སྩོལ་ཅིག་ཅེས་སྨྲས་པ་དང། དེས་སྨྲས་པ། དགེ་སློང་དེ་གང་དུ་དུས་འདས། བདག་
ཅག་གི་དབྱར་མོ་ཁང་དུ་དུས་འདས་སོ། །དེ་ལྟར་ན། འཕགས་མ་ཁྱེད་ཀྱི་དེ་ན་འདུག་པ་ནི། ཁྱེད་དབང་མོད། ངེད་ཀྱི་དེ་ན་ཡོད་པ་ནི། ངེད་དབང་བ་སྟེ། དེའང་ངེད་ཀྱི་ཆོས་ཀྱི་སྲིང་མོ་ཡིན་

[126B] ༑ཞེས་སྨྲས་པ་དང། དེ་ལྟར་གྱུར་པ་དགེ་སློང་མ་དག་གིས་དགེ་སློང་དག་ལ་སྨྲས་པ་དང། དགེ་སློང་དག་གིས་བཅོམ་ལྡན་འདས་ལ་གསོལ་ནས་བཅོམ་ལྡན་འདས་ཀྱིས། དེ་སྟེ་དགེ་སློང་
མའི་ལྷུང་བཟེད་དང། ཆོས་གོས་ཡིན་ན། དེ་དགེ་སློང་མ་དག་གི་ཡིན་ཏེ། དགེ་སློང་མ་དག་དབང་བས་ན། དགེ་སློང་དག་མ་འཆང་ཞིག་།ཅེས་བཀའ་སྩལ་ཏོ། །གླེང་གཞི་ནི། མཉན་དུ་ཡོད་
པ་ན་སྟེ། མཉན་དུ་ཡོད་པ་ན་དགེ་སློང་གཞན་ཞིག་ལྗོངས་སྤྱོད་པ་སྤྱོད་ཅིང་རི་བྲག་གི་གྲོང་གཞན་ཞིག་ཏུ་ཕྱིན་ནས་དེ་ཁྱིམ་པའི་ཁྱིམ་ཞིག་ཏུ་དུས་འདས་ཏེ། དེ་དེས་དུར་ཁྲོད་དུ་བོར་ནས་ལྷུང་
བཟེད་དང། ཆོས་གོས་སྦས་ཏེ་བཞག་གོ་དུས་ཕྱི་ཞིག་ན་དགེ་སློང་མ་མང་ཞིག་ལྗོངས་སྤྱད་པ་སྤྱོད་ཅིང་རི་བྲག་གི་གྲོང་དེར་ཕྱིན་པ་དང། ཁྱིམ་བདག་དེས་དེ་དག་མཐོང་སྟེ། འཕགས་མ་
བདག་གི་ཁྱིམ་དུ་དགེ་སློང་དུས་འདས་པའི་ལྷུང་བཟེད་དང། ཆོས་གོས་འདི་ལགས་ཀྱི། སྣོམས་ཤིག་ཅེས་སྨྲས་པ་དང། དེ་དག་གིས་སྨྲས་པ། ཁྱིམ་བདག་འདི་ནི། བཅོམ་ལྡན་
འདས་ཀྱིས་མ་གནང་བས་དགེ་སློང་དབང་ངོ། །དེ་ལྟར་གྱུར་པ་དགེ་སློང་མ་དག་གིས་དགེ་སློང་དག་ལ་སྨྲས་སོ། །དགེ་སློང་དག་གིས་བཅོམ་ལྡན་འདས་ལ་གསོལ་པ་དང། བཅོམ་ལྡན་འདས་
ཀྱིས༑ གང་ན་དགེ་སློང་མེད་པ་དེ་དག་ཏུ་ནི། དགེ་སློང་མ་དག་བླང་བར་བྱ་སྟེ། དེ་ལ་ཐེ་ཚོམ་མ་བྱེད་ཅིག་ཅེས་བཀའ་སྩལ་ཏོ་།གླེང་གཞི་ནི། མཉན་དུ་ཡོད་པ་ན་སྟེ། མཉན་དུ་ཡོད་པར་

[127A]༄༅། །དགེ་སློང་མ་མང་ཞིག་ལྗོངས་སྤྱད་པ་སྤྱོད་ཅིང་དོང་བ་ན། དེ་དག་ལས་དགེ་སློང་མ་ཞིག་ན་བར་གྱུར་ནས་དེ་དལ་བུས་འགྲོ་ཞིང་ཕྱི་ནས་འོངས་པ་ལ་དེས་ལམ་
སྟོར་ཏེ་རི་བྲག་གི་གྲོང་གཞན་ཞིག་ཏུ་ཕྱིན་ནས་དེ་ཁྱིམ་པའི་ཁྱིམ་དུ་དུས་འདས་སོ། །དེས་དེ་དུར་ཁྲོད་དུ་བོར་ནས་ལྷུང་བཟེད་དང། ཆོས་གོས་སྦས་ཏེ་བཞག་གོ་དེ་ནས་དུས་ཕྱི་ཞིག་
ན་དགེ་སློང་མང་ཞིག་ལྗོངས་སྤྱད་པ་སྤྱོད་ཅིང་རི་བྲག་གི་གྲོང་དེར་ཕྱིན་པ་དང། ཁྱིམ་བདག་དེས་དེ་དག་མཐོང་ནས་འཕགས་པ་དག་བདག་གི་ཁྱིམ་དུ་དགེ་སློང་མ་ཞིག་དུས་འདས་ཏེ། དེས་
དེའི་ལྷུང་བཟེད་དང། ཆོས་གོས་འདི་ལགས་ཀྱི། སྣོམས་ཤིག་ཅེས་སྨྲས་པ་དང། དེ་དག་གིས་སྨྲས་པ། ཁྱིམ་བདག་བཅོམ་ལྡན་འདས་ཀྱིས་མ་གནང་སྟེ། འདི་དག་ནི། དགེ་སློང་མ་
དབང་ངོ། །དེ་ལྟར་གྱུར་པ་དགེ་སློང་རྣམས་ཀྱིས་བཅོམ་ལྡན་འདས་ལ་གསོལ་པ་དང། བཅོམ་ལྡན་འདས་ཀྱིས། གང་ན་དགེ་སློང་མ་མེད་པ་དེར་ནི། དགེ་སློང་རྣམས་ཀྱིས་བླང་བར་
བྱ་སྟེ༑ དེ་ལ་ཐེ་ཚོམ་མ་བྱེད་ཅིག་ཅེས་བཀའ་སྩལ་ཏོ། །གླེང་གཞི་ནི། མཉན་དུ་ཡོད་པ་ན་སྟེ། སངས་རྒྱས་བཅོམ་ལྡན་འདས་ལ་ཚེ་དང་ལྡན་པ་ཨུ་པ་ལིས་ཞུས་པ། བཙུན་པ། དགེ་
སློང་ཞིག་དུས་འདས་ཏེ་དེ་དབང་བའི་ལྷུང་བཟེད་དང། ཆོས་གོས་ཁྱིམ་པའི་དེ་ན་མཆིས་ན། དེ་གང་དབང། བཅོམ་ལྡན་འདས་ཀྱིས་གང་དེར་སྔར་འོངས་པ་དབང་ངོ། །ཞེས་བཀའ་

[127B] །གཉིས་མཆིས་ན། གང་དབང། གང་སྔར་བླངས་པའི། གཉིས་ཀས་བླངས་ན། གང་དབང། གང་གིས་སྔར་ཐོབ་པའོ་།གཉིས་ཀས་ཐོབ་ན། གཉིས་ཀ་དབང་ངོ། །དེ་སྟེ་གཉིས་
ཀས་ཐོབ་ན། གང་ལ་ཁྱིམ་གྱི་བདག་པོ་དད་དེ་ཕྱིན་པ་དེ་དབང་ངོ། །གླེང་གཞི་ནི། མཉན་དུ་ཡོད་པ་ན་སྟེ། དེའི་ཚེ་ན་ཛེ་ཏའི་ཚལ་ན་དགེ་སློང་གཉིས་ཤིག་འཐབ་པར་གྱུར་ཏེ། དགེ་སློང་གཞན་
དག་གིས་བསྐོར་ཅིང་འཁོད་དོ། །བྲམ་ཟེ་དང། ཁྱིམ་བདག་དག་གིས་དེ་མཐོང་ནས་དེ་དག་གིས་འཕགས་པ། བདག་ཅག་གིས་ཁྱིམ་པ་འཐབ་པ་དག་མཐོང་ཡང་བདག་ཅག་གིས་གཅུགས་པར་
བྱིན། ཁྱེད་ཅག་གིས་ཅི་འདི་མི་གཅུགས་པར་བསྐོར་ཏེ་འཁོད་དམ་ཞེས་སྨྲས་པ་དང། དེ་ན་གཞན་དག་གིས་སྨྲས་པ། འདི་དག་ཉིད་འཐབ་མོ་བྱེད་པ་ཡིན་ན། ཅིའི་ཕྱིར་གཅུགས་ཞེས་སྨྲས་
པ་དང། དེ་དག་ལ་ལན་མེད་ནས་ཅང་མི་ཟེར་བར་འཁོད་དོ། །དེ་ལྟར་གྱུར་པ་དགེ་སློང་དག་གིས་བཅོམ་ལྡན་འདས་ལ་གསོལ་པ་དང། བཅོམ་ལྡན་འདས་ཀྱིས་དེ་དག་ལ་བསྐོར་ཅིང་མ་འཁོད་
པར་གཅུགས་པར་བྱོས་ཤིག་ཅེས་བཀའ་སྩལ་པ་དང། དེ་དག་གཅུགས་ཀྱང་གཏོང་དུ་མ་བཏུབ་ནས་དེ་ལྟར་གྱུར་པ་དགེ་སློང་དག་གིས་བཅོམ་ལྡན་འདས་ལ་གསོལ་པ་དང། བཅོམ་ལྡན་
འདས་ཀྱིས། དེ་སྟེ་གཅུགས་ཀྱང་མ་བཏུབ་ན། སྤང་བའི་ལས་བྱོས་ཤིག་ཅེས་བཀའ་སྩལ་ཏོ། །བཅོམ་ལྡན་འདས་ཀྱིས་སྤང་བའི་ལས་བྱོས་ཤིག་ཅེས་བཀའ་སྩལ་པ་དང། དུས་ཕྱི་ཞིག་

[128A]༄༅། །ན་དགེ་སློང་གཉིས་ཤིག་ངེས་པའི་གཏམ་བྱེད་དོ། །དེ་གཉིས་ན་རེ། འདི་ནི། འཐོབ་པའོ། །འདི་ནི། འཐོབ་པའོ། །ཞེས་ངེས་པའི་གཏམ་སྨྲ་བ་ན་གཅིག་ལ་
གཅིག་ངག་རྩུབ་པོ་སྨྲས་པ་དང། དེ་གཉིས་ཀྱང་དགེ་སློང་དག་གིས་སྤང་བའི་ལས་བྱས་ནས་དེ་གཉིས་ཀྱིས་སྨྲས་པ། ཚེ་དང་ལྡན་པ་དག་བདག་ཅག་ནི། ངེས་པའི་གཏམ་སྨྲ་བ་ན་
གཅིག་ལ་གཅིག་ངག་རྩུབ་པོར་སྨྲས་སུ་ཟད་ན། ཅིའི་ཕྱིར་ཁྱེད་ཀྱིས་ངེད་གཉིས་ལ་སྤང་བའི་ལས་ཀྱིས་བཅད་ཅེས་སྨྲས་པ་དང། དེ་དག་གིས་ཚེ་དང་ལྡན་པ་དག་བཅོམ་ལྡན་
འདས་ཀྱིས་འཐབ་པ་རྣམས་ལ་སྤང་བའི་ལས་བྱོས་ཤིག་ཅེས་གསུངས་པས་ན། ངེད་ཀྱིས་ཁྱེད་གཉིས་ལ་སྤང་བའི་ལས་བྱས་སོ། །ཞེས་སྨྲས་པ་དང། དེ་དག་ཅང་མི་སྨྲ་བར་འཁོད་
དོ༑ ༑དེ་ལྟར་གྱུར་པ་དགེ་སློང་དག་གིས་བཅོམ་ལྡན་འདས་ལ་གསོལ་པ་དང། བཅོམ་ལྡན་འདས་ཀྱིས་བཀའ་སྩལ་པ། དེ་གཉིས་ལ་སྤང་བའི་ལས་མི་བྱ་བར་གཅུགས་པར་བྱོས་ཤིག་
དེ་སྟེ་གནས་འཆའ་བ་ཞིག་ན་ནི། དེའི་མཁན་པོ་དང། སློབ་དཔོན་གྱིས་སྐོས་ཤིག་དེ་སྟེ་རྒན་པ་ཞིག་ན་ནི། དེ་ལ་དགེ་འདུན་ཐམས་ཅད་འདུས་ལ་རྩོད་པ་ཞི་བར་བྱོས་ཤིག་དེ་སྟེ་དེས་
ཀྱང་མ་སློན་ན། གདོད་དེ་གཉིས་ལ་སྤང་བའི་ལས་བྱོས་ཤིག་།གླེང་གཞི་ནི། མཉན་དུ་ཡོད་པ་ན་སྟེ། སངས་རྒྱས་བཅོམ་ལྡན་འདས་ལ་ཚེ་དང་ལྡན་པ་ཨུ་པ་ལིས་ཞུས་པ། བཙུན་པ་

[128B] གུམ་པ་དེའི་ཡོ་བྱད་རྣམས་སུ་དབང་བར་འགྱུར། ཨུ་པ་ལི། དེ་ནི། མགོ་གང་ལོགས་སུ་བོར་བའོ། །བཙུན་པ། གཉིས་ཀར་མགོ་བོར་ན། གང་
དབང་བར་འགྱུར། ཨུ་པ་ལི། དེ་གཉིས་ཀའོ། །གླེང་གཞིའི་སྒོ་གཉིས་པ་སྟེ། ཚིགས་སུ་བཅད་པ་དང་པོའོ།། །།མདོར་ན། བསྒྲག་པར་བྱ་དང་ཤིང་རྟ་དང། །དེ་ནས་ཕྲེང་བ་གོས་རྣམས་དང། །དགེ་
འདུན་གོས་ཀྱང་དེ་བཞིན་ཏེ། །ཐེ་ཚོམ་སོ་སོའི་སྐྱེ་བོའོ། །སངས་རྒྱས་བཅོམ་ལྡན་འདས་ཛེ་ཏའི་ཚལ་མགོན་མེད་ཟས་སྦྱིན་གྱི་ཀུན་དགའ་ར་བ་ན་བཞུགས་སོ། །མཉན་དུ་ཡོད་པ་ན་ཡ་མཚན་ཅན་དུ་
མ་གནས་ཤིང་འཁོད་དོ། །གང་གི་ཚེ་བཅོམ་ལྡན་འདས་མཉན་དུ་ཡོད་པར་བྱོན་པ་དེའི་ཚེ་ན་མུ་སྟེགས་ཅན་རྣམས་ཀྱི་མཐུ་ཉམས་ནས་རྙེད་པ་ཆུང་བར་གྱུར་ཏེ། དེ་དག་གིས་ཇི་ཙམ་འདོད་པ་བླངས་ནས་
མུ་སྟེགས་སུ་བྱ་བ་བྱ་བར་བརྩམས་པ་དང། ཁྱིམ་བདག་མགོན་མེད་ཟས་སྦྱིན་པ་ཆོས་ཀྱིས་ནང་པར་སྔར་ལངས་ནས་བཅོམ་ལྡན་འདས་ལ་བལྟ་བའི་ཕྱིར་འགྲོའོ། །ཇི་ཙམ་དུས་ཕྱི་ཞིག་ན་ཁྱིམ་
བདག་མགོན་མེད་པ་ལ་ཟས་སྦྱིན་ཆོས་ཀྱིས་ནང་པར་སྔར་ལངས་ནས་ཛེ་ཏའི་ཚལ་དུ་སོང་བ་དང། མུ་སྟེགས་ཅན་དག་ཅི་འདོད་པ་བླངས་ཏེ། དེ་དག་གིས་དེ་ཡང་དག་པར་བསྐུལ་ནས་དེས་
བསམ་པ། འདི་དག་ནི། ངན་དུ་སྨྲ་བའི་ཆོས་དང། འདུལ་བའི་མུ་སྟེགས་ཅན་དག་སྟེ། ཅི་འདོད་པ་དག་བླངས་ཏེ་མུ་སྟེགས་ཅན་གྱི་བྱ་བ་བྱེད་དེ། བཅོམ་ལྡན་འདས་ཀྱིས་ཀྱང་མདོ་སྡེ་དེ་

[129A]༄༅། །དང་དེ་དག་ལས་མ་དད་པ་དག་ནི། དད་པ་ཕུན་སུམ་ཚོགས་པར་ཡང་དག་པར་བསྐུལ་བར་བྱོས་ཤིག་དགོད་པར་བྱོས་ཤིག་ཅེས་གསུངས་ཏེ། བཅོམ་ལྡན་
འདས་ཀྱིས་རྗེས་སུ་གནང་ན་ནི། བདག་གིས་སྐྱེ་བོ་མང་པོ་དག་ཀྱང་དགེ་འདུན་ལ་ཡོན་དབུལ་བ་ལ་རབ་ཏུ་དགོད་དོ། །སྙམ་དུ་བསམ་ནས་བཅོམ་ལྡན་འདས་གང་ན་བ་དེར་དོང་སྟེ་ཕྱིན་ནས་
བཅོམ་ལྡན་འདས་ཀྱི་ཞབས་ལ་མགོ་བོས་ཕྱག་འཚལ་ནས་ཕྱོགས་གཅིག་ཏུ་འདུག་གོ་ཕྱོགས་གཅིག་ཏུ་འདུག་ནས་ཁྱིམ་བདག་མགོན་མེད་ཟས་སྦྱིན་པས། བཅོམ་ལྡན་འདས་ལ་འདི་
སྐད་ཅེས་གསོལ་ཏོ། །བཙུན་པ། ངན་དུ་སྨྲ་བའི་ཆོས་དང། འདུལ་བའི་མུ་སྟེགས་ཅན་འདི་དག་ཅི་འདོད་པ་བླངས་ནས་མུ་སྟེགས་སུ་བགྱི་བ་བགྱིད་ན། བཅོམ་ལྡན་འདས་ཀྱིས་གནང་ན་ནི་
དེ་དང། དེ་དག་ཏུ་ཞེས་བྱ་བ་ནས་དགེ་འདུན་ལ་ཡོན་དབུལ་བར་དགོད་དོ། །ཞེས་བྱ་བའི་བར་དུ་སྔ་མ་བཞིན་ནོ། །བཅོམ་ལྡན་འདས་ཀྱིས་བཀའ་སྩལ་པ། དེ་ལྟར་ན། ངས་ཁྱིམ་བདག་རྗེས་སུ་
གནང་གི་ཅི་འདོད་པ་བླངས་ཏེ་སངས་རྒྱས་དང། ཆོས་དང། དགེ་འདུན་ལ་བྱ་བ་བྱོས་ཤིག་བཅོམ་ལྡན་འདས་ཀྱིས་ཅི་འདོད་པ་བླངས་ཏེ་སངས་རྒྱས་དང། ཆོས་དང། དགེ་འདུན་ལ་
བྱ་བ་བྱོས་ཤིག་ཅེས་བཀའ་སྩལ་ན། ཁྱིམ་བདག་མགོན་མེད་ཟས་སྦྱིན་གྱིས་ཡང་དག་པར་བསྐུལ་བར་བརྩམས་པ་དང། བྲམ་ཟེ་དང། ཁྱིམ་བདག་དག་གིས་འཕགས་པ་དག་ཀྱང་

[129B] བདག་ཅག་ལ་བསོད་ནམས་དེ་བས་ཀྱང་རབ་ཏུ་མང་བར་འགྱུར་རོ། །ཞེས་སྨྲས་པ་དང། བཅོམ་ལྡན་འདས་ཀྱིས་བཀའ་སྩལ་པ། དགེ་སློང་དག་གིས་ཀྱང་
གྲོགས་གྱིས་ཤིག་བྲམ་ཟེ་དང། ཁྱིམ་བདག་དག་གིས། དེ་སྟེ་བདག་ཅག་གི་མིང་ནས་ཀྱང་བརྗོད་ན་ནི། ལེགས་པར་འགྱུར་རོ། །ཞེས་སྨྲས་པ་དང། བཅོམ་ལྡན་འདས་ཀྱིས་སྦྱིན་བདག་
གི་མིང་ནས་བརྗོད་པར་བྱོས་ཤིག་ཅེས་བཀའ་སྩལ་པ་དང། ཁྱིམ་བདག་གིས་ཀྱང་བརྗོད་པར་བྱས་ནས་བྲམ་ཟེ་དང། ཁྱིམ་བདག་དག་གིས། དེ་སྟེ་འཕགས་པ་དག་གིས་བརྗོད་ན་ནི་
བདག་ཅག་ལ་དེ་བས་ཀྱང་བསོད་ནམས་མང་དུ་འགྱུར་རོ། །ཞེས་སྨྲས་པ་དང། བཅོམ་ལྡན་འདས་ཀྱིས་བཀའ་སྩལ་པ། དགེ་སློང་དག་གིས་ཀྱང་བརྗོད་པར་བྱོས་ཤིག་བྲམ་ཟེ་དང། ཁྱིམ་
བདག་གིས་གཙུག་ལག་ཁང་དུ་འོངས་ནས་ཕུལ་བ་དང། བཅོམ་ལྡན་འདས་ཀྱིས་གཙུག་ལག་ཁང་དུ་ཡང་བརྗོད་པར་བྱོས་ཤིག་ཅེས་བཀའ་སྩལ་ཏོ། །རྗོད་པར་བྱེད་པ་དེ་སྐྱེ་བོ་མང་པོ་དག་
གིས་བསྐོར་ནས་མི་སྣང་བར་གྱུར་པ་དང། བཅོམ་ལྡན་འདས་ཀྱིས་ཤིང་རྟའི་སྟེང་དུ་འཛེགས་ལ་རྗོད་ཅིག་ཅེས་བཀའ་སྩལ་པ་དང་ཚ་བ་དང། ཆར་པ་དང། རླུང་རྣམས་བྱུང་བར་གྱུར་
ནས་བཅོམ་ལྡན་འདས་ཀྱིས་ཁང་བུ་བརྩེགས་མ་བྱོས་ཤིག་ཅེས་བཀའ་སྩལ་ཏོ། །སྐྱེ་བོ་མང་པོ་དག་གིས་སྒོ་བསྒྲིབས་པས་ན། བཅོམ་ལྡན་འདས་ཀྱིས་བཀའ་སྩལ་པ། སྒོ་བཞི་ཐོད་ལ་

[130A]༄༅། །རྗོད་པ་ཡང་བཞི་ཞོག་ཅིག་དེ་ནས་ཁྱིམ་བདག་མགོན་མེད་ཟས་སྦྱིན་པ་ཅི་འདོད་པ་བླངས་ནས་གོས་ཟུང་མང་པོ། གོས་ཟུང་བརྒྱ་སྟོང་མང་པོ་རྣམས་
གསོག་པ་དང། དེས་འདི་སྙམ་དུ། གོས་མང་ཞིག་ཚོགས་ཀྱི། ད་ནི་བདག་གིས་སངས་རྒྱས་ལ་སོགས་པ་དགེ་སློང་གི་དགེ་འདུན་དག་བཤོས་གསོལ་ལ། སངས་རྒྱས་ལ་སོགས་པ་
དགེ་སློང་གི་དགེ་འདུན་རྒན་རིམ་དུ་ཡོན་དབུལ་ལོ། །སྙམ་དུ་བསམ་ནས་དེས་ཛེ་ཏའི་ཚལ་གོས་སྣ་ཚོགས་ཀྱིས་བརྒྱན་ཏེ། གོས་ཀྱི་ཕྲེང་བས་ས་སྟེང་ཀུན་ཏུ་སྦྱངས་ནས་སྲུང་མ་ཡང་བཞག་སྟེ་
མཛའ་བོ་དང། གཉེན་དང། ཕུ་ནུ་དག་ཀྱང་མགྲོན་དུ་བོས་སོ། །དེ་ནས་གཙང་ཞིང་བསོད་པའི་བཟའ་བ་དང། བཅའ་བདག་སྦྱར་ནས་བཅོམ་ལྡན་འདས་དང། དགེ་སློང་གི་དགེ་འདུན་དུ་
བཅས་ཏེ་ཛེ་ཏའི་ཚལ་དུ་བཤོས་ལ་སྤྱན་དྲངས་སོ། །དེ་ནང་པར་སྔར་ལངས་ཏེ་གདན་བཏིང་ནས་བུམ་པ་ཆུས་བཀང་སྟེ་བཞག་ནས་བཅོམ་ལྡན་འདས་དང། ཉན་ཐོས་ཀྱི་དགེ་འདུན་དུ་བཅས་
ཏེ་བཤོས་གསོལ་ནས་བཅོམ་ལྡན་འདས་ལ། བཙུན་པ། འཇིག་རྟེན་ན་ཡོན་གནས་དུ་མཆིས་ཅེས་ཞུས་པ་དང། ཁྱིམ་བདག་གཉིས་ཏེ། སློབ་པ་དང། མི་སློབ་པའོ། །དེ་ལ་ཡང་ཁྱིམ་
བདག་སློབ་པ་ལ་རྣམ་པ་བཅོ་བརྒྱད་ཡོད་དོ། །མི་སློབ་པ་ལ་རྣམ་པ་དགུའོ། །སློབ་པ་རྣམ་པ་བཅོ་བརྒྱད་པོ་གང་ཞེ་ན། རྒྱུན་ཏུ་ཞུགས་པའི་འབྲས་བུ་མངོན་དུ་བྱ་བའི་ཕྱིར་ཞུགས་པ་དང་

[130B] ལན་གཅིག་ཕྱིར་འོང་བའི་འབྲས་བུ་མངོན་དུ་བྱ་བའི་ཕྱིར་ཞུགས་པ་དང། ལན་གཅིག་ཕྱིར་འོང་བ་དང། ཕྱིར་མི་འོང་བའི་འབྲས་བུ་མངོན་དུ་བྱ་བའི་ཕྱིར་ཞུགས་པ་དང་
ཕྱིར་མི་འོང་བ་དང། དགྲ་བཅོམ་པའི་འབྲས་བུ་མངོན་དུ་བྱ་བའི་ཕྱིར་ཞུགས་པ་དང། དད་པས་རྗེས་སུ་འབྲང་བ་དང། དད་པས་རྣམ་པར་གྲོལ་བ་དང། ལྟ་བ་ཐོབ་པ་དང། གོང་ནས་གོང་དུ་
འགྲོ་བ་དང། ཚེ་གཅིག་གིས་ཐོགས་པ་དང། བར་དུ་མྱ་ངན་ལས་འདའ་བ་དང། སྐྱེས་མ་ཐག་ཏུ་མྱ་ངན་ལས་འདའ་བ་དང། མངོན་པར་འདུ་བྱེད་པ་དང་བཅས་པས་ཡོངས་སུ་མྱ་ངན་ལས་
འདའ་བ་དང། མངོན་པར་འདུས་མ་བྱས་པས་ཡོངས་སུ་མྱ་ངན་ལས་འདས་པ་དང། གོང་དུ་འཕོ་བ་རྣམས་ཏེ། འདི་དག་ནི། སློབ་པ་བཅོ་བརྒྱད་ཅེས་བྱའོ། །མི་སློབ་པ་དགུ་གང་ཞེ་ན། ཆོས་
བསྒྲིབས་པ་དང། ཆོས་མ་བསྒྲིབས་པ་དང། གསང་བའི་ཆོས་དང་རྗེས་སུ་སྲུང་བའི་ཆོས་དང། མི་གཡོ་བར་འདུག་པ་དང། སོ་སོར་རྟོགས་ནས་སྐལ་བ་ཅན་དུ་མི་འགྱུར་བ་དང། མི་བསྐྱོད་
པའི་ཆོས་དང། ཤེས་རབ་རྣམ་པར་གྲོལ་བ་དང། གཉིས་ཀའི་ཆ་ལས་རྣམ་པར་གྲོལ་བ་འདི་དག་ནི། མི་སློབ་པ་དགུ་ཞེས་བྱའོ། །བཅོམ་ལྡན་འདས་ཀྱིས་དེ་སྐད་གསུངས་སོ། །བདེ་བར་གཤེགས་
པས་དེ་སྐད་གསུངས་ནས་སྟོན་པས་ཡང་གསུངས་པ། ལུས་དང་ངག་ཡིད་དྲང་པོར་གྱུར་པ་ཡི། །སློབ་དང་མི་སློབ་འཇིག་རྟེན་འདི་ན་བཞུགས་།དེ་དག་སྦྱིན་ཞིང་མཆོད་པར་འོས་པ་སྟེ། །མཆོད་

[131A]༄༅། །པའི་ཞིང་རབ་དེར་བྱིན་འབྲས་བུ་ཆེ། །དེ་ནས་ཁྱིམ་བདག་མགོན་མེད་ཟས་སྦྱིན་པ་རྒན་རིམ་གྱི་མདུན་དུ་འདུག་སྟེ་རྗེད་པ་བསྐོས་ནས་འཕགས་པ། བརྗོད་
པའི་ཚེ་འདི་སྐད་དུ། གང་བཅོམ་ལྡན་འདས་ཀྱིས་ཉན་ཐོས་ཀྱི་དགེ་འདུན་ལ་སྦྱིན་པར་རིགས་པ། རབ་ཏུ་སྦྱིན་པར་རིགས་པ། ཐལ་མོ་སྦྱར་བར་རིགས་པ། ཕྱག་བྱ་བར་རིགས་པ། བླ་ན་
མེད་པའི་བསོད་ནམས་ཀྱི་ཞིང་འཇིག་རྟེན་གྱི་ཡོན་གནས་སུ་གྱུར་པ་གང་ཡིན་པ་དེ་དག་ལ་གོས་རྙེད་པ་འདི་དག་འབུལ་གྱི། ཅི་བདེར་བཞེས་ཤིག་ཅེས་གསུངས་ཤིག་དེ་ནས་དགེ་སློང་
རྗོད་པར་བྱེད་པ་དེས་རྒན་རིམ་གྱི་མདུན་དུ་འདུག་ལ་འདི་སྐད་དུ་གསོན་ཅིག་བཙུན་པའི་དགེ་འདུན་རྣམས། བཅོམ་ལྡན་འདས་ཀྱི་ཉན་ཐོས་ཀྱི་དགེ་འདུན་སྦྱིན་པར་རིགས་པ། རབ་
ཏུ་སྦྱིན་པར་རིགས་པ། ཐལ་མོ་སྦྱར་བར་རིགས་པ། ཕྱག་བྱ་བར་རིགས་པ། བླ་ན་མེད་པའི་བསོད་ནམས་ཀྱི་ཞིང་འཇིག་རྟེན་གྱི་ཡོན་གནས་གང་ཡིན་པ་དེ་དག་ལ་གོས་རྙེད་པ་འདི་
དག་འབུལ་གྱི། ཅི་བདེ་བར་བཞེས་ཤིག་ཅེས་བརྗོད་དོ། །དེ་ནས་དགེ་སློང་འདོད་ཆགས་དང་བྲལ་བ། ཞེ་སྡང་བྲལ་བ། གཏི་མུག་དང་བྲལ་བ་གང་ཡིན་པ་དེ་དག་ནི། འདི་སྙམ་དུ་
གྱུར་ཏོ། །ཁྱིམ་བདག་མགོན་མེད་ཟས་སྦྱིན་ནི། འདི་སྐད་དུ་བརྗོད་དེ་གང་བཅོམ་ལྡན་འདས་ཀྱི་ཉན་ཐོས་ཀྱི་དགེ་འདུན་སྦྱིན་པར་རིགས་པ་རབ་ཏུ་སྦྱིན་པར་རིགས་པ། ཐལ་མོ་

[131B] ཕྱག་བྱ་བར་རིགས་པ། བླ་ན་མེད་པའི་བསོད་ནམས་ཀྱི་ཞིང་འཇིག་རྟེན་གྱི་ཡོན་གནས་དེ་དག་ལ་གོས་རྙེད་པ་རྣམས་འབུལ་གྱི། ཅི་བདེར་བཞེས་ཤིག་ཅེས་བརྗོད་
དེ༑ བདག་ཅག་ནི། བླ་ན་མེད་པ་ཡིན་པས་ན། བདག་ཅག་གིས་རྙེད་པ་འདི་དབང་མོད་ཀྱི། བཅོམ་ལྡན་འདས་ཀྱིས་དགེ་སློང་དག་ཁྱེད་ཀྱིས་དགེ་བ་རྣམས་ནི། བཅབ་པར་བྱའོ། །སྡིག་པ་
རྣམས་བསྒྲག་པར་བྱའོ། །ཞེས་གསུངས་ན། བདག་ཅག་གོས་རྙེད་པའི་ཕྱིར་བདག་ཉིད་བརྗོད་པ་ལྟ་ག་ལ་རུང། བདག་ཅག་ནི། འདོད་ཆགས་དང་བྲལ་བ། ཞེ་སྡང་དང་བྲལ་བ། གཏི་མུག་དང་
བྲལ་བའོ། །ཞེས་སྨྲས་ཏེ་ཅང་མི་ཟེར་བར་འཁོད་དོ། །ཀུན་ཏུ་སྦྱོར་བའི་ལྷག་མ་དང་བཅས་པ་གང་ཡིན་པ་དེ་དག་ཀྱང་འདི་སྙམ་དུ་བླ་ན་མེད་པ་ལ་བསྡོས་པས་ན། བདག་ཅག་ནི། ཀུན་ཏུ་སྦྱོར་
བའི་ལྷག་མ་དང་བཅས་པ་ཡིན་པས་བདག་ཅག་ནི། མི་དབང་ངོ་།སྙམ་དུ་བསམ་ནས་ཅང་མི་ཟེར་བར་འཁོད་དོ། །བཅིང་པ་ཐམས་ཅད་ཀྱིས་བཅིངས་པ་གང་ཡིན་པ་དེ་དག་ནི། འདི་སྙམ་དུ། བླ་ན་
མེད་པ་ལ་དེ་དབུལ་ལོ། །སྙམ་དུ་བསམ་ནས་དེ་དག་ཅང་མི་ཟེར་བར་འཁོད་དོ། །ཀུན་ཏུ་སྦྱོར་བའི་ལྷག་མ་དང་བཅས་པ་དག་ཀྱང་ཅང་མི་ཟེར་བར་འཁོད་དོ། །བདག་ཅག་ནི། བཅིང་བ་ཐམས་ཅད་
ཀྱིས་བཅིངས་པས་ན། བདག་ཅག་ནི། ཐམས་ཅད་ཀྱི་ཐམས་ཅད་དུ་མི་དབང་ངོ། །སྙམ་དུ་བསམ་ནས་དེ་དག་ཀྱང་ཅང་མི་ཟེར་བར་འཁོད་དོ། །དེའི་ཚེ་ཁྱིམ་བདག་མགོན་མེད་ཟས་སྦྱིན་གྱིས་

[132A]༄༅། །གོས་ཕུལ་བ་དེ་དག་དགེ་སློང་གཅིག་གིས་ཀྱང་མ་བླངས་པ་དང། དེ་ཡང་འདི་སྙམ་དུ། བདག་ལ་འཕགས་པའི་དགེ་འདུན་དག་གི་ལྷུང་བཟེད་ཁས་
ཕུབ་བར་མ་གྱུར་གྲང་སྙམ་དུ་བསམ་ནས་དེའི་ལུས་སྐྱ་བོ་སེང་སེང་པོ། རིད་ཅིང་སྐམ་ལ་རྨྱ་བར་གྱུར་ནས་བཅོམ་ལྡན་འདས་གང་ན་བ་དེར་སོང་སྟེ་དྲུང་དུ་ཕྱིན་པ་དང། བཅོམ་ལྡན་འདས་ཀྱི་ཞབས་
ལ་མགོ་བོས་ཕྱག་འཚལ་ནས་ཕྱོགས་གཅིག་ཏུ་འདུག་གོ་ཕྱོགས་གཅིག་ཏུ་འདུག་སྟེ་ཁྱིམ་བདག་མགོན་མེད་ཟས་སྦྱིན་གྱིས་དོན་དེ་བཅོམ་ལྡན་འདས་ལ་གསོལ་པ་དང། སངས་རྒྱས་
བཅོམ་ལྡན་འདས་ནི་མཁྱེན་བཞིན་དུ་འདྲི་སྟེ། སངས་རྒྱས་བཅོམ་ལྡན་འདས་ཀྱིས་ཚེ་དང་ལྡན་པ་ཀུན་དགའ་བོ་ལ། ཀུན་དགའ་བོ། ཁྱིམ་བདག་མགོན་མེད་ཟས་སྦྱིན་པས་དགེ་སློང་
དག་ལ་གོས་སྦྱར་ཏེ་བྱིན་ན། ཅིའི་ཕྱིར་མ་བླངས་ཞེས་སྨྲས་པ་དང། དེས་བཙུན་པ། ཁྱིམ་བདག་མགོན་མེད་ཟས་སྦྱིན་གྱིས་འདི་སྐད་དུ། གང་བཅོམ་ལྡན་འདས་ཀྱི་ཉན་ཐོས་
ཀྱི་དགེ་འདུན་སྦྱིན་པར་རིགས་པ། རབ་ཏུ་སྦྱིན་པར་རིགས་པ། ཐལ་མོ་སྦྱར་བར་རིགས་པ། ཕྱག་བགྱི་བ་ནས་དེ་དག་ཅང་མི་མཆི་བར་མཆིས་སོ། །ཞེས་བགྱི་བའི་བར་དུ་སྔ་མ་
བཞིན་བརྗོད་དེ། དེ་ལྟར་ན། ཁྱིམ་བདག་མགོན་མེད་ཟས་སྦྱིན་གྱིས་སྩལ་པ་དགེ་སློང་གཅིག་གིས་ཀྱང་མ་བླངས་སོ། །ཞེས་གསོལ་པ་དང། དེ་ནས་བཅོམ་ལྡན་འདས་ཀྱིས་ཚེ་

[132B] ཀུན་དགའ་བོ། སོང་ལ་མཉན་དུ་ཡོད་པ་ན་དགེ་སློང་ཇི་སྙེད་གནས་ཤིང་འཁོད་པ་དེ་དག་ཐམས་ཅད་འདུན་ཁང་དུ་སྡུས་ཤིག་ཅེས་བཀའ་སྩལ་པ་དང། བཙུན་
པ༑ དེ་བཞིན་བགྱིའོ། །ཞེས་ཚེ་དང་ལྡན་པ་ཀུན་དགའ་བོས་བཅོམ་ལྡན་འདས་ལས་མཉན་ཏེ་མཉན་དུ་ཡོད་པ་ན་དགེ་སློང་ཇི་སྙེད་གནས་ཤིང་འཁོད་པ་དེ་དག་ཐམས་ཅད་འདུན་ཁང་དུ་
བསགས་ནས་བཅོམ་ལྡན་འདས་གང་ན་བ་དེར་སོང་སྟེ་དྲུང་དུ་ཕྱིན་པ་དང། བཅོམ་ལྡན་འདས་ཀྱི་ཞབས་ལ་མགོ་བོས་ཕྱག་འཚལ་ནས་ཕྱོགས་གཅིག་ཏུ་འདུག་གོ་ཕྱོགས་གཅིག་ཏུ་འདུག་
ནས་བཅོམ་ལྡན་འདས་ལ་ཚེ་དང་ལྡན་པ་ཀུན་དགའ་བོས། བཙུན་པ་བཅོམ་ལྡན་འདས་ད་དུས་ལ་བབ་བར་དགོངས་ཤིག་མཉན་དུ་ཡོད་པ་ན་དགེ་སློང་ཇི་སྙེད་གནས་ཤིང་མཆིས་པ་དེ་ཐམས་
ཅད་འདུན་ཁང་དུ་འདུས་ཤིང་ཚོགས་སོ། །ཞེས་དེ་སྐད་ཅེས་གསོལ་པ་དང། དེ་ནས་བཅོམ་ལྡན་འདས་འདུན་ཁང་གང་ན་བ་དེར་གཤེགས་ཏེ་བྱོན་པ་དང། གདན་བཏིང་བ་ལ་བཞུགས་སོ། །
བཞུགས་ནས་བཅོམ་ལྡན་འདས་ཀྱིས་དགེ་སློང་དག་ལ་འདི་སྐད་ཅེས་བཀའ་སྩལ་ཏོ། །དགེ་སློང། ཁྱེད་ཀྱིས་ཁྱིམ་བདག་མགོན་མེད་ཟས་སྦྱིན་གྱིས་གོས་མང་པོ་བསྡུས་ཏེ་བྱིན་ན་ཅིའི་
ཕྱིར་མ་བླངས་ཞེས་གསུངས་པ་དང། དགེ་སློང་རྣམས་ཅང་མི་ཟེར་བར་འཁོད་དོ། །སངས་རྒྱས་བཅོམ་ལྡན་འདས་ནི་མཁྱེན་བཞིན་དུ་འདྲི་བ་སྟེ། སངས་རྒྱས་བཅོམ་ལྡན་འདས་ཀྱིས་ཚེ་

[133A]༄༅། །དང་ལྡན་པ་ཀུན་དགའ་བོ་ལ་ཡང་ཀུན་དགའ་བོ། དགེ་སློང་རྣམས་ཅིའི་ཕྱིར་མི་སྨྲ་བར་འཁོད་ཅེས་སྨྲས་པ་དང། དེ་ལྟར་གྱུར་པ་བཅོམ་ལྡན་འདས་ལ་
ཡང་རྒྱས་པར་གསོལ་ཏོ། །དེ་ནས་བཅོམ་ལྡན་འདས་ཀྱིས་དགེ་སློང་རྣམས་ལ་བཀའ་སྩལ་པ། དགེ་སློང་དག་ཁྱེད་ངའི་དྲུང་དུ་མྱ་ངན་ལས་འདའ་བར་བསམ་སྟེ་རབ་ཏུ་བྱུང་ངམ། བཙུན་
པ༑ དེ་བཞིན་ནོ། །ཞེས་གསོལ་ཏོ། །དགེ་སློང་དག་དེ་ལྟ་བས་ན་ངའི་དྲུང་དུ་མྱ་ངན་ལས་འདའ་བར་བསམ་སྟེ་རབ་ཏུ་བྱུང་བ་དེ་ལ་པ་ཎ་ཕྲག་སྟོང་རི་བའི་གོས་དང། མི་ལྔ་བརྒྱ་ཡོད་
པའི་ཁང་པ་བརྩེགས་པ་དང། རོ་སྣ་བརྒྱ་དང་ལྡན་པའི་ཟས་རྣམས་རྗེས་སུ་གནང་ངོ། །དགེ་སློང་དག་ཚུལ་ཁྲིམས་ཉམས་པ་དག་ནི། དགེ་འདུན་གྱི་ཀུན་དགའ་ར་བར་རྐང་པའི་རྟིང་པ་
གཅིག་ཙམ་ཡང་ཡོངས་སུ་སྤྱད་པར་མི་གནང་ངོ། །དེ་ཅིའི་ཕྱིར་ཞེ་ན། ཚུལ་ཁྲིམས་ཉམས་པའི་གང་ཟག་ལ་ནི། ཉེས་པའི་དམིགས་འདི་བཅུ་ཡོད་དེ། བཅུ་གང་ཞེ་ན། ཚུལ་ཁྲིམས་
ཀྱིས་བདག་སྨད་པ་དང། གཞན་དང། ལྷ་དང། སྟོན་པས་སྨད་པ་དང། ཚངས་པ་མཚུངས་པར་སྤྱོད་པ་མཁས་པ་དང། ཆོས་ཉིད་ཀྱིས་སྨད་པ་དང། ཕྱོགས་ཕྱོགས་སུ་སྡིག་པ་
མི་སྙན་པའི་སྒྲ་དང་ཚིགས་སུ་བཅད་པས་གྲགས་པར་འགྱུར་བ་དང། མ་རྟོགས་པ་རྣམས་རྟོགས་པར་མི་འགྱུར་བ་དང། རྟོགས་པ་རྣམས་ཉམས་པ་དང། སྔོན་ཐོས་པའི་ཆོས་

[133B] རྣམ་པར་འགྱོད་བཞིན་དུ་དུས་བྱེད་པ་དང། ལུས་དང་བྲལ་ནས་ཤི་བའི་འོག་ཏུ་ངན་འགྲོ་ངན་སོང་དུ་ལོག་པར་ལྷུང་ནས་སེམས་ཅན་དམྱལ་བར་
སྐྱེའོ༑ ༑འོན་ཀྱང་དགེ་སློང་དག་གིས་སྤྱད་པ་ནི། བཞི་སྟེ། བདག་པོ་བྱེད་ཅིང་ཡོངས་སུ་སྤྱོད་པ་དང། བྱིན་པས་ཡོངས་སུ་སྤྱོད་པ་དང། གནང་བས་ཡོངས་སུ་སྤྱོད་པ་དང། བུ་ལོན་གྱིས་ཡོངས་སུ་སྤྱོད་
པའོ༑ ༑དེ་ལས་དགེ་སློང་འདོད་ཆགས་དང་བྲལ་བ། ཞེ་སྡང་དང་བྲལ་བ། གཏི་མུག་དང་བྲལ་བ་དེ་དག་ནི། བདག་པོ་བྱེད་ཅིང་ཡོངས་སུ་སྤྱོད་པའོ། །ཀུན་ཏུ་སྦྱོར་བའི་ལྷག་མ་དང་བཅས་པ་དག་ནི་
བྱིན་པས་ཡོངས་སུ་སྤྱོད་པའོ། །སོ་སོའི་སྐྱེ་བོ་དགེ་བ་ཅན་བསམ་གཏན་དང། ཀློག་པ་ལ་ཞུགས་པ་རྣམས་ནི། གནང་བས་ཡོངས་སུ་སྤྱོད་པའོ། །ལེ་ལོ་ཅན་དག་ནི། བུ་ལོན་གྱིས་
ཡོངས་སུ་སྤྱོད་པའོ། །ཚུལ་ཁྲིམས་ཉམས་པ་ནི། ཡོངས་སུ་སྤྱོད་པ་ཐམས་ཅད་མི་གནང་ངོ། །དེ་ལྟ་བས་ན། རྙེད་པ་ཞིག་ཡོད་ན། དགེ་འདུན་གྱིས་མཉམ་པར་བགོ་བར་
བྱའོ༑ ༑གླེང་གཞིའི་སྒོ་གཉིས་པའི་མདོའི་ཚིགས་སུ་བཅད་པ་གཉིས་པའོ།། །།མདོར་ན། བཏིང་བ་དང་ནི་མ་བཏིང་དང། །ཕྱུང་བ་དང་ཡང་མ་ཕྱུང་དང། །དེ་བཞིན་
མཚམས་ཀྱི་ཕྱི་རོལ་གནས། །ཐོས་པ་ཡི་རང་བསམ་པས་སོ། །སངས་རྒྱས་བཅོམ་ལྡན་འདས་མ་ཉན་དུ་ཡོད་པ་ཛེ་ཏའི་ཚལ་མགོན་མེད་ཟས་སྦྱིན་གྱི་ཀུན་དགའ་ར་བ་ན་བཞུགས་

[134A]༄༅། །སོ༑ ༑སངས་རྒྱས་བཅོམ་ལྡན་འདས་ལ་ཚེ་དང་ལྡན་པ་ཨུ་པ་ལིས་ཞུས་པ། བཙུན་པ། དགེ་འདུན་གྱིས་གཏན་པ་བཏིང་བ་དགེ་སློང་གིས་ཤིན་ཏུ་མྱོང་བཞིན་དུ་
གཏན་པ་བཏིང་བར་མི་འགྱུར་བ་མཆིས་སམ། ཨུ་པ་ལི། ཡོད་དེ། འདི་ལྟ་སྟེ། དགེ་འདུན་གྱིས་གཏན་པ་འདིང་བའི་ཚེ་དགེ་སློང་དེས་དད་པ་བྱིན་ལ་གཉིད་ཀྱིས་ལོག་སྟེ། དགེ་འདུན་གྱི་
གཏན་པ་བཏིང་བར་འགྱུར་རོ། །ཨུ་པ་ལི། དེ་ལྟར་ན། དགེ་སློང་གཏན་པ་ཤིན་ཏུ་མྱོང་བཞིན་དུ་གཏན་པ་བཏིང་བར་མི་འགྱུར་རོ། །བཙུན་པ། དགེ་འདུན་གྱི་གཏན་པ་ཤིན་ཏུ་མ་མྱོང་
བཞིན་དུ་གཏན་བཏིང་བར་འགྱུར་བ་མཆིས་སམ། ཨུ་པ་ལི། ཡོད་དེ། དགེ་སློང་ཞིག་གིས་དགེ་འདུན་གྱིས་གཏན་པ་བཏིང་བའི་ཚེ་དད་པ་བྱིན་ལ་ཉལ་ལ། དགེ་འདུན་གྱི་གཏན་པ་ཡང་བཏིང་
བར་འགྱུར་ཏེ། དེ་ལྟར་ན། དགེ་འདུན་གྱིས་གཏན་པ་བཏིང་བ་ཤིན་ཏུ་མ་མྱོང་བ་ཡང་གཏན་པ་བཏིང་བར་འགྱུར་རོ། ཨུ་པ་ལི། དེ་བཞིན་དུ་དགེ་སློང་གིས་དགེ་འདུན་གྱིས་གཏན་པ་འདིང་
བའི་ཚེ་དད་པ་བྱིན་པ་ལ་གཉིད་ཀྱིས་ལོག་གམ། སྙོམས་པར་ཞུགས་པ་སྟེ། ཤིན་ཏུ་མ་མྱོང་ཡང་གཏན་པ་བཏིང་བར་འགྱུར་རོ། །བཙུན་པ། དགེ་སློང་གིས་དགེ་འདུན་གྱིས་གཏན་པ་
འབྱིན་པའི་ཚེ་མྱོང་བར་གྱུར་ཀྱང་གཏན་པ་མ་ཕྱུང་བར་འགྱུར་བ་མཆིས་སམ། ཨུ་པ་ལི། ཡོད་དེ། འདི་ལྟ་སྟེ། དགེ་སློང་གིས་དགེ་འདུན་གྱིས་གཏན་པ་འདིང་པའི་ཚེ་དད་པ་མ་བྱིན་ལ་

[134B] སྙོམས་པར་ཞུགས་པ་སྟེ། ཨུ་པ་ལི། དེ་ལྟར་ན། དགེ་སློང་གིས་དགེ་འདུན་གྱི་གཏན་པ་འབྱིན་པའི་ཚེ་མྱོང་བར་གྱུར་ཀྱང་གཏན་པ་མ་ཕྱུང་བར་འགྱུར་རོ། །བཙུན་པ། དགེ་སློང་ཞིག་གིས་
དགེ་འདུན་གྱི་གཏན་པ་འབྱིན་པའི་ཚེ་མྱོང་པར་མ་གྱུར་ཀྱང་གཏན་པ་ཕྱུང་བར་འགྱུར་བ་མཆིས་སམ། ཨུ་པ་ལི། ཡོད་དེ། འདི་ལྟར། དགེ་སློང་གིས་དགེ་འདུན་གྱི་གཏན་པ་འབྱིན་པའི་ཚེ་དད་པ་བྱིན་ལ་གཉིད་ཀྱིས་
ལོག་གམ། སྙོམས་པར་ཞུགས་སམ། མཚམས་ཀྱི་ཕྱི་རོལ་ཏུ་སོང་ཡང་རུང་སྟེ། དགེ་འདུན་གྱིས་གཏན་པ་ཕྱུང་ངོ། །ཞེས་ཐོས་ཏེ། ཐོས་ནས་ཀྱང་ལེགས་པར་ཕྱུང་བའོ། །ཤིན་ཏུ་ཕྱུང་བའོ། །ཞེས་རྗེས་སུ་ཡི་རང་
བའོ༑ ༑གླེང་གཞིའི་སྒོ་གཉིས་པའི་མདོའི་ཚིགས་སུ་བཅད་པ་གསུམ་པའོ།། །།མདོར་ན། བསླབ་པ་བྱིན་དང་ཚུལ་ཤིང་དང། །གང་ལ་ལས་རྣམས་བྱ་བ་དང། །བཅུ་གཉིས་རྣམས་ལ་སླར་
འཁྱལ་དང། །མི་གཙང་བ་དང་མི་བཙན་པ། །སངས་རྒྱས་བཅོམ་ལྡན་འདས་མཉན་དུ་ཡོད་པའི་ཛེ་ཏའི་ཚལ་མགོན་མེད་ཟས་སྦྱིན་གྱི་ཀུན་དགའ་ར་བ་ན་བཞུགས་སོ། །སངས་རྒྱས་བཅོམ་ལྡན་འདས་
ལ་ཚེ་དང་ལྡན་པ་ཨུ་པ་ལིས་ཞུས་པ། བཙུན་པ། བསླབ་པ་སྩལ་བས་ཚུལ་ཤིང་བྲིམ་ཞིང་ལས་བགྱིར་རུང་ངམ། ཨུ་པ་ལི། མི་རུང་ངོ། །མ་ནིང་དང། ཟ་མ་དང། དགེ་སློང་མ་སུན་ཕྱུང་བ་དང་
ཕ་བསད་པ་དང། མ་བསད་པ་དང། དགྲ་བཅོམ་པ་བསད་པ་དང། དེ་བཞིན་གཤེགས་པ་ལ་ངན་སེམས་ཀྱིས་ཁྲག་ཕྱུང་བ་དང། མུ་སྟེགས་ཅན་དང། མུ་སྟེགས་ཅན་དུ་སོང་བ་དང། ཀུན་

[135A]༄༅། །གནས་དང། སོ་སོར་གནས་པ་དང། མི་གནས་པས་ཚུལ་ཤིང་བྲིམ་ཞིང་ལས་བགྱིར་རུང་ངམ། ཨུ་པ་ལི། མི་རུང་ངོ། །བཙུན་པ་བཅོམ་ལྡན་འདས་ཀྱིས་
གང་ལ་ལས་བྱ་བ་དེ་སླར་འཁྱལ་ན་ཡང་མི་བཙན་ནོ། །ཞེས་གསུངས་ན། བཙུན་པ། གང་ལ་ཆོས་བཞིན་མ་ལགས་པར་ལས་བགྱིས་པ་དེ་སླར་འཁྱལ་ན་ཡང་མི་བཙན་པར་འགྱུར་རམ་
ཨུ་པ་ལི། དེ་ནི། བཙན་ནོ། བཙུན་པ། གང་ཟག་གི་ལས་བཅུ་གཉིས་བསྒོས་པའི་ཚེ་དེ་དག་འདི་སྐད་དུ། ངེད་ཅག་ལ་མ་བསྒོ་ཞིག་ཅེས་མཆི་ན། ཅི། དེ་དག་དེ་ལྟར་འཁྱལ་བ་ཡང་
མི་བཙན་ནམ། ཨུ་པ་ལི། བཙན་ནོ། །དེ་ནི། ངས་ཆད་པས་བཅད་པ་རྣམས་ཀྱི་ཕྱིར་བསམ་སྟེ། གསུངས་སོ། །བཙུན་པ། བཅོམ་ལྡན་འདས་ཀྱིས་མི་གཙང་བ་རྣམས་སླར་འཁྱལ་ན་
མི་བཙན་ནོ། །ཞེས་གསུངས་ན། བཙུན་པ། ཇི་ཙམ་གྱིས་ན། མི་གཙང་བ་ཞེས་བགྱི། ཨུ་པ་ལི། དེ་ནི། གང་ལ་ཕས་ཕམ་པ་བཞིའི་ནང་ནས་གང་ཡང་རུང་བ་ཞིག་བྱུང་བར་གྱུར་
པ་སྟེ༑ དེ་ཙམ་གྱིས་ན། མི་གཙང་བར་འགྱུར་རོ། །གླེང་གཞིའི་སྒོ་གཉིས་པའི་མདོའི་ཚིགས་སུ་བཅད་པ་བཞི་པའོ།། །།མདོར་ན་བསླབ་པ་བྱིན་དང་ལས་བྱེད་དང།།
ཀུན་གནས་ཀྱང་ནི་དེ་བཞིན་ཏེ། །བསྙེན་རྫོགས་མཚམས་ཀྱི་ཕྱི་རོལ་དུ། །མངགས་ཏེ་གཏང་བར་མི་བྱའོ། །སངས་རྒྱས་བཅོམ་ལྡན་འདས་ཛེ་ཏའི་ཚལ་མགོན་མེད་ཟས་སྦྱིན་གྱི་

[135B] །སངས་རྒྱས་བཅོམ་ལྡན་འདས་ལ་ཚེ་དང་ལྡན་པ་ཨུ་པ་ལིས་ཞུས་པ། བཙུན་པ། ལས་བགྱིད་པ་བསླབ་པ་སྩལ་བས་ལས་བགྱིས་ན། བགྱིས་པ་ཞེས་
བྒྱིའམ། འོན་ཏེ་མ་བགྱིས་པ་ཞེས་བགྱི། ཨུ་པ་ལི། མ་བྱས་པ་ཞེས་བྱ་སྟེ། སླར་ཡང་བྱ་དགོས་སོ། །དེ་བཞིན་དུ་མ་ནིང་དང། ཟ་མ་དང། མི་གནས་པའི་བར་དུ་སྔ་མ་བཞིན་དུ་
བྱའོ༑ ༑གླེང་གཞི་ནི། མཉན་དུ་ཡོད་པ་ན་སྟེ། དགེ་སློང་གཞན་ཞིག་ལ་དགེ་སྦྱོང་ཞིག་བསྙེན་པར་རྫོགས་པར་འདོད་ནས་དེས་བསྙེན་པར་རྫོགས་པར་བྱ་བའི་དགེ་སློང་རྣམས་སྦྲན་ཏེ། དེས་
བསྙེན་པར་རྫོགས་པར་བྱ་བའི་ཕྱིར་དེས་དགེ་ཚུལ་ཕ་དེ་ཁྲིད་དེ་དཀྱིལ་འཁོར་དུ་དོང་ནས་དེ་དགེ་སློང་དག་དང་ལྷན་ཅིག་ཏུ་དཀྱིལ་འཁོར་དུ་ཕྱིན་ནས་དེ་མཚམས་ཀྱི་ཕྱི་རོལ་ཏུ་མངགས་ཏེ་བཏང་
བ་དང། དེ་གཉེན་དག་གིས་ཁྲིད་དེ་སོང་ངོ། །ཚེ་དང་ལྡན་པ་དེ་རབ་ཏུ་བྱུང་ཞིང་བསྙེན་པར་རྫོགས་ནས་དགེ་སློང་གི་དངོས་པོར་འགྱུར་བའི་བར་ཆད་དུ་གྱུར་པ་དང། དེ་ལྟར་གྱུར་པ་དགེ་
སློང་དག་གིས་སངས་རྒྱས་བཅོམ་ལྡན་འདས་ལ་གསོལ་པ་དང། བཅོམ་ལྡན་འདས་ཀྱིས་བཀའ་སྩལ་པ། དེ་ལྟ་བས་ན། དགེ་སློང་དག་གིས་བསྙེན་པར་རྫོགས་པར་འདོད་པ་དེ་མཚམས་
ཀྱི་ཕྱི་རོལ་ཏུ་མ་མངགས་ཤིག་འདི་ལྟ་སྟེ། དགེ་སློང་དག་འཁོར་ལོས་བསྒྱུར་བའི་རྒྱལ་པོའི་བུ་ཐུ་བོ་དབང་བསྐུར་བའི་རིགས་པ་དབང་མ་བསྐུར་ནས་རྒྱལ་ཚབ་འཐོབ་པ་དེ། རབ་

[136A]༄༅། །ཏུ་བསྲུང་བར་བྱ་བ་དང། རབ་ཏུ་བསྐྱང་བར་བྱ་བ་དེ་བཞིན་དུ་དགེ་སློང་གིས་བསྙེན་པར་རྫོགས་པར་འདོད་པ་དེ་ཡང་རབ་ཏུ་བསྲུང་ཞིང་བསྐྱང་བའི་རིགས་སོ། །དེ་
ལྟ་བས་ན། དགེ་སློང་གིས་བསྙེན་པར་རྫོགས་པར་འདོད་པའི་དགེ་ཚུལ་དེ། མི་ཐོས་པའི་ཉེ་འཁོར་ཙམ་དུ་སྤངས་ལ་མཐོང་བའི་ཉེ་འཁོར་ཙམ་དུ་ཐལ་མོ་སྦྱར་ཏེ་མངོན་དུ་ལྟ་བཞིན་
ཞོག་ཅིག་དེ་ལྟར་ན། ཉེས་པའི་དམིགས་སུ་མི་འགྱུར་རོ། །གླེང་གཞིའི་སྒོ་གཉིས་པའི་མདོའི་ཚིགས་སུ་བཅད་པ་ལྔ་པའོ།། །།མདོར་ན། བཟོད་པར་གསོལ་བ་བྱེད་
དང་མཚམས། །སྤུ་བསྙལ་བ་ཡང་དེ་བཞིན་ནོ། །འཐབ་མོ་རྒོད་པ་བསྡིགས་པ་དང། །སྨད་པར་བྱ་དང་རིགས་སུན་པའོ། །སངས་རྒྱས་བཅོམ་ལྡན་འདས་མཉན་དུ་ཡོད་པའི་ཛེ་ཏའི་ཚལ་
མགོན་མེད་ཟས་སྦྱིན་གྱི་ཀུན་དགའ་ར་བ་ན་བཞུགས་སོ། །སངས་རྒྱས་བཅོམ་ལྡན་འདས་ལ་ཚེ་དང་ལྡན་པ་ཨུ་པ་ལིས་ཞུས་པ། བཙུན་པ་བཅོམ་ལྡན་འདས་ཀྱིས་བསྡིགས་པའི་ལས་
བགྱིས་པས་བཟོད་པར་གསོལ་ཅིག་ཅེས་གསུངས་ན། གང་དུ་བཟོད་པར་གསོལ་བར་བགྱི། ཨུ་པ་ལི། དེ་ནི། མཚམས་ཀྱི་ནང་དུའོ། །ཇི་ལྟར་བཟོད་པར་གསོལ་བར་བགྱི། སྤུ་
ལངས་ཤིང་རབ་ཏུ་ལངས་པ་ལས་དགེ་འདུན་ལ་སྤུ་ཉལ་བར་བྱེད་འབྱུང་བར་རྩོལ། ཕྱག་འཚལ་བ་མངོན་དུ་སྟོན་ཅིང། འཐབ་མོ་རྒོད་པ་དེ་ཡང་སླར་གཏོང་བའོ། །བཙུན་པ། བཅོམ་

[136B]པའི་ལས་བྱོས་ཤིག་ཅེས་གསུངས་ན། དེ་སྟེ་བཙུན་པ། དེ་ལ་བསྡིགས་པའི་ལས་བགྱིད་པའི་ཚེ་མ་རངས་པར་གྱུར་ན། དེ་ལ་
ཐབས་ཇི་ལྟ་བུར་བགྱི། ཨུ་པ་ལི། དེའི་ཡོ་བྱད་དང་རྫས་ལས་ཁ་ཅིག་གིས་ལྷུང་བཟེད་དང། ཆོས་གོས་ཁྱེར་ཅིག་ཁ་ཅིག་གིས་ནི། པར་བུར་གྱི་སྣོད་དག་ཁྱེར་ལ་ཕྱི་རོལ་ཏུ་ཕྱུང་སྟེ་
འོར་ཅིག་དེ་སྟེ་ཀ་བ་ལ་འཇུ་ན་ཡང་ཀ་བ་ཆོད་ཅིག་དེ་སྟེ་སྒོ་སྐྱེས་ལ་འཇུ་ན་ཡང་སྒོ་སྐྱེས་ཕྱུང་ལ། དེ་ལ་ངོ་ལྡོག་མི་ཕོད་པ་མ་བྱེད་ཅིག་དེ་སླར་སུས་བཅོས་པར་བགྱི། དགེ་འདུན་གྱིས་
སོ། །སུ་ལ་བཅོལ་བའི་ཡོ་བྱད་དགུག་སྦྱིན་བདག་ལ་སློང་ལ་དེ་སྟེ་མ་འབྱོར་ན། དགེ་འདུན་ཐམས་ཅད་ཀྱི་ནོར་ལས་བྱོས་ཤིག་དེ་ལ་ཐེ་ཚོམ་དུ་མ་བྱེད་ཅིག་དེ་སྟེ་བཙུན་པ། དགེ་
སློང་མ་ཞིག་འཐབ་མོ་རྒོད་པར་གྱུར་ན། དེ་ལ་ཡང་བསྡིགས་པའི་ལས་བྒྱིའམ། ཨུ་པ་ལི། དེ་ལ་ཡང་བསྡིགས་པའི་ལས་བྱའོ། །དེ་སྟེ་མ་རངས་པར་གྱུར་ན་ཞེས་པ་ནས། ཐེ་ཚོམ་མ་བྱེད་ཅིག་ཅེས་
བྱ་བའི་བར་དུ་སྔ་མ་བཞིན་ནོ། །བཙུན་པ། དེ་སྟེ་དགེ་སློབ་མ་དང། དགེ་ཚུལ་ཕ་དང། དགེ་ཚུལ་མ་ཞིག་འཐབ་མོ་རྒོད་པར་གྱུར་ན། དེ་དག་ལ་ཡང་བསྡིགས་པར་བྒྱིའམ། དེ་ལ་ཐེ་ཚོམ་
དུ་མ་བྱེད་ཅིག་ཅེས་བྱ་བའི་བར་དུ་སྔ་མ་བཞིན་ནོ། །བཙུན་པ་བཅོམ་ལྡན་འདས་ཀྱིས། རིགས་སུན་ཕྱུང་བའི་དགེ་སློང་ལ་བསྐྲད་པའི་ལས་བྱོས་ཤིག་ཅེས་གསུངས་ན། དེ་སྟེ་བཙུན་པ་

[137A]༄༅། །དེ་ལ་བསྐྲད་པའི་ལས་བགྱིད་པའི་ཚེ་དེ་མ་རངས་པར་གྱུར་ན། དེ་ལ་ཇི་ལྟར་བགྱི། ཨུ་པ་ལི། དེ་ལ་ཡོ་བྱད་རྣམས་ཞེས་བྱ་བ་ནས་ཐེ་ཚོམ་མ་བྱེད་
ཅིག་ཅེས་བྱ་བའི་བར་དུ་སྔ་མ་བཞིན་ནོ། །དེ་བཞིན་དུ་དགེ་སློང་མས་རིགས་སུན་པ་དང། དགེ་སློབ་མ་དང། དགེ་ཚུལ་ཕ་དང། དགེ་ཚུལ་མ་དག་ལ་ཡང་བསྐྲད་པའི་ལས་བྒྱིའམ་
དེ་ལ་ཐེ་ཚོམ་དུ་མ་བྱེད་ཅིག་ཅེས་བྱ་བའི་བར་དུ་སྔ་མ་བཞིན་ནོ། །གླེང་གཞིའི་སྒོ་གཉིས་པའི་མདོའི་ཚིགས་སུ་བཅད་པ་དྲུག་པའོ།། །།འདུལ་བ་གཞུང་དམ་པ། བམ་
པོ་སོ་གསུམ་པ། བཙུན་པ། བཅོམ་ལྡན་འདས་ཀྱིས་ཚུལ་ཁྲིམས་ཉམས་པའི་དགེ་སློང་སྐྲོད་ཅིག་ཅེས་གསུངས་ན། སུས་བསྐྲད་པར་བགྱི། དེ་ནི། དགེ་འདུན་གྱིས་བསྐྲད་པར་
བྱའོ། །དེའི་ཡོ་བྱད་ལས་ཁ་ཅིག་གིས་ནི། ལྷུང་བཟེད་དང། ཆོས་གོས་ཁྱེར། ཁ་ཅིག་གིས་ནི། པར་བུར་གྱི་སྣོད་དག་ཁྱེར་ཏེ་ཕྱི་རོལ་ཏུ་ཕྱུང་ལ་འོར་ཅིག་དེ་སྟེ་ཀ་བ་ལ་འཇུས་ན་
ཀ་བ་ཆོད་ཅིག་སྒོ་སྐྱེས་ལ་འཇུས་ན། སྒོ་སྐྱེས་ཀྱང་ཕྱུང་ལ་དེ་ལ་ངོ་ལྡོག་མི་ཕོད་པར་མ་བྱེད་ཅིག་སླར་སུས་བཅོས་པར་བགྱི་དགེ་འདུན་གྱིས་སོ། །འཆོས་པའི་ཡོ་བྱད་སུ་ལས་
དགུག་ཡོན་བདག་ལ་བསྐུལ་ལོ། །དེས་ཀྱང་མ་འབྱོར་ན། དགེ་འདུན་ཐམས་ཅད་ཀྱི་ནོར་གྱིས་སླར་བཅོས་པར་བྱ་སྟེ། དེ་ལ་ཐེ་ཚོམ་དུ་མ་བྱེད་ཅིག་ཚུལ་ཁྲིམས་ཉམས་པའི་དགེ་སློང་

[137B] དགེ་སློབ་མ་དང། དགེ་ཚུལ་ཕ་དང། དགེ་ཚུལ་མ་དག་ཀྱང་དེ་བཞིན་ནོ། །བཙུན་པ། བཅོམ་ལྡན་འདས་ཀྱིས་ཁྱིམ་པ་ལ་སྨོད་པར་བྱེད་པའི་དགེ་སློང་དེ་ལ་སླར་བསྡུམ་
པའི་ལས་བྱོས་ཤིག་ཅེས་གསུངས་ན། བཙུན་པ། དེ་སྟེ་དགེ་སློང་མས་ཀྱང་ཁྱིམ་པ་ལ་སྨད་པར་གྱུར་ན། དེ་ལ་ཡང་སླར་བསྡུམ་པའི་ལས་བྒྱིའམ། ཨུ་པ་ལི། དེ་ལ་ཡང་སླར་བསྡུམ་པའི་
ལས་བྱེད་དུ་ཆུག་ཅིག་དགེ་སློབ་མ་དང། དགེ་ཚུལ་ཕ་དང། དགེ་ཚུལ་མ་ལ་ཡང་དེ་བཞིན་ནོ། །བཙུན་པ། བཅོམ་ལྡན་འདས་ཀྱིས་དགེ་སློང་གིས་ཁྱིམ་པ་ལ་སྨོད་ན། སླར་བསྡུམ་པའི་ལས་
བྱེད་དུ་ཆུག་ཅིག་ཅེས་གསུངས་ན། དགེ་སློང་གིས་དགེ་སློང་ལ་སྨོད་ན། དེ་ལ་ཡང་སླར་བསྡུམ་པའི་ལས་བྒྱིའམ། ཨུ་པ་ལི། དེ་ལ་ཡང་སླར་བསྡུམ་པའི་ལས་བྱའོ། །དགེ་སློང་གིས་དགེ་སློང་
མ་དང། དགེ་སློབ་མ་དང། དགེ་ཚུལ་ཕ་དང། དགེ་ཚུལ་མ་ལ་ཡང་དེ་བཞིན་དུ་བྱའོ། །དགེ་སློབ་མས་དགེ་སློང་མ་དང། དགེ་སློང་དང། དགེ་སློབ་མ་དང། དགེ་ཚུལ་ཕ་དང། དགེ་ཚུལ་མ་
ལ་ཡང་དེ་བཞིན་དུ་བྱའོ། །དགེ་སློབ་མས་དགེ་སློབ་མ་དང། དགེ་སློང་དང། དགེ་སློང་མ་དང། དགེ་ཚུལ་ཕ་དང། དགེ་ཚུལ་མ་ལ་ཡང་དེ་བཞིན་དུ་བྱའོ། །དགེ་ཚུལ་ཕས་དགེ་ཚུལ་ཕ་
དང། དགེ་སློང་དང། དགེ་སློང་མ་དང། དགེ་བསྙེན་དང། དགེ་སློབ་མ་དང། དགེ་ཚུལ་མ་ལ་ཡང་དེ་བཞིན་དུ་བྱའོ། །དགེ་ཚུལ་མས་དགེ་ཚུལ་མ་དང། དགེ་སློང་དང། དགེ་སློང་མ་དང་

[138A]༄༅། །དགེ་སློབ་མ་དང། དགེ་ཚུལ་ཕ་ལ་ཡང་དེ་བཞིན་དུ་བྱའོ། །དེ་ལྟར་འཁོར་ལོ་བཞིན་རྒྱས་པར་བརྗོད་དོ། །གླེང་གཞིའི་སྒོ་གཉིས་པའི་མདོའི་ཚིགས་སུ་བཅད་པ་
བདུན་པའོ།། །།མདོར་ན། དགེ་ཚུལ་དག་དང་བསྡིགས་པ་དང། །ལྔ་ལས་ཉུང་བ་མི་གནས་དང། །ཨུ་པ་ལིས་ནི་ཇི་ལྟར་དྲིས། །ནུབ་མོ་ལྔ་ཡང་བྱིན་པའོ། །སངས་རྒྱས་
བཅོམ་ལྡན་འདས་མཉན་དུ་ཡོད་པ་ཛེ་ཏའི་ཚལ་མགོན་མེད་ཟས་སྦྱིན་གྱི་ཀུན་དགའ་ར་བ་ན་བཞུགས་སོ། །སངས་རྒྱས་བཅོམ་ལྡན་འདས་ལ་ཚེ་དང་ལྡན་པ་ཨུ་པ་ལིས་ཞུས་པ། བཙུན་
པ། དགེ་སློང་གིས་བསྡིགས་པའི་ལས་བགྱིས་པའི་དགེ་ཚུལ་ལ་བསྙེན་པར་རྫོགས་པ་བགྱིས་ན། དེ་བསྙེན་པར་རྫོགས་པ་ཞེས་བྒྱིའམ་བསྙེན་པར་མ་རྫོགས་པ་ཞེས་བགྱི་
ཨུ་པ་ལི། བསྙེན་པར་ནི། རྫོགས་མོད་ཀྱི། བསྙེན་པར་རྫོགས་པར་བྱེད་པ་ནི། འདས་པ་དང་བཅས་པའོ། །བཟོད་པ་ནི། གསོལ་བ་ཞེས་བྱའོ། །བཙུན་པ། བཅོམ་ལྡན་འདས་
ཀྱིས་ལོ་ལྔ་ལོན་ལ། ཆོས་རྣམ་པ་ལྔ་དང་ལྡན་ན། གནས་མ་བཅས་ཀྱང་ལྗོངས་སྤྱད་པ་སྤྱོད་དུ་གནང་ངོ། །ཞེས་གསུངས་ན། བཙུན་པ། ལོ་བཞི་ལོན་ལ་ཆོས་རྣམ་པ་ལྔ་དང་ལྡན་
ན། དེའང་གནས་མ་བཅས་པར་ལྗོངས་སྤྱོད་པ་སྤྱོད་དུ་གནང་ངམ་ཨུ་པ་ལི། མི་གནང་ངོ། །དེ་ཅིའི་ཕྱིར་ཞེ་ན། ལོ་ལྔ་མ་ལོན་པ་མི་རུང་བའི་ཕྱིར་རོ། །དེ་སྟེ་ལོ་དྲུག་གམ། ལོ་

[138B] དེ་ཡང་ཆོས་ལྔ་དང་མི་ལྡན་ན། དེ་གནས་མ་བཅས་པར་ལྗོངས་སྤྱད་པ་སྤྱོད་དུ་གནང་ངམ། ཨུ་པ་ལི། མི་གནང་ངོ། །དེ་ཅིའི་ཕྱིར་ཞེ་ན། ཆོས་ལྔ་དང་ལྡན་པར་བྱ་བའི་ཕྱིར་
རོ། །བཙུན་པ། དགེ་སློང་བསྙེན་པར་རྫོགས་ནས་ལོ་གསུམ་ལོན་ལ། དེ་ཡང་སྡེ་སྣོད་གསུམ་དང་ལྡན་པ། རིག་པ་གསུམ་དང་ལྡན་པ། དྲི་མ་གསུམ་དང་བྲལ་ན། དེ་ཡང་གཞན་ལ་གནས་
བཅའ་བར་བྒྱིའམ། ཨུ་པ་ལི། དེ་ཡང་དེ་བཞིན་ནོ། །དེ་ཅིའི་ཕྱིར་ཞེ་ན། བཅས་པའི་ཚུལ་དུ་བྱ་བའི་ཕྱིར་རོ། །ཇི་སྲིད་དུ་གནས་མ་བཅས་པ་ལ་རྙེད་པ་སྩལ་བར་བགྱི། ཨུ་པ་ལི། དེ་མང་ན་
ཡང་ཞག་ལྔའི་བར་དུ་སྟེ། ཡང་གནས་བཅའ་བ་ཆོལ་ཞིང་སྦྱོར་བ་མ་བཏང་བའོ། །གླེང་གཞིའི་སྒོ་གཉིས་པའི་མདོའི་ཚིགས་སུ་བཅད་པ་བརྒྱད་པའོ།། །།མདོར་ན། མཐུན་པ་
དག་དང་མི་མཐུན་པ། །ཚད་གཟུང་དུ་ཡང་མེད་པ་དང། །བཅས་པ་དང་ནི་མ་བཅས་པ། །དེ་བཞིན་མིང་དང་རིགས་ཀྱང་ངོ། །སངས་རྒྱས་བཅོམ་ལྡན་འདས་མཉན་དུ་ཡོད་པའི་ཚལ་མགོན་མེད་ཟས་
སྦྱིན་གྱི་ཀུན་དགའ་ར་བ་ན་བཞུགས་སོ། །སངས་རྒྱས་བཅོམ་ལྡན་འདས་ལ་ཚེ་དང་ལྡན་པ་ཨུ་པ་ལིས་ཞུས་པ། བཙུན་པ། ནོངས་པ་མཐུན་པ་ཞེས་ཀྱང་བགྱི། མི་མཐུན་པ་ཞེས་ཀྱང་བགྱི་ན་
བཙུན་པ། ནོངས་པ་མཐུན་པ་གང་ལགས། མི་མཐུན་པ་གང་ལགས། ཨུ་པ་ལི། ཕས་ཕམ་པ་རྣམས་ནི། ཕས་ཕམ་པར་མཐུན་གྱི། གཞན་དང་མི་མཐུན་པའོ། །དགེ་འདུན་གྱི་ལྷག་མ་

[139A]༄༅། །ནི། དགེ་འདུན་གྱི་ལྷག་མར་མཐུན་ནོ། །ལྟུང་བ་ནི། ལྟུང་བར་མཐུན་ནོ། །སོ་སོར་བཤགས་པ་ནི། སོ་སོར་བཤགས་པར་མཐུན་ནོ་།ཉེས་བྱས་ནི། ཉེས་བྱས་སུ་
མཐུན་ནོ། །བཙུན་པ། ནོངས་པ་ཆད་དང་ལྡན་པ་ཞེས་ཀྱང་བགྱི་ནོངས་པ་ཚད་དང་མི་ལྡན་པ་ཞེས་ཀྱང་བགྱི་ན། བཙུན་པ། ཚད་དང་ལྡན་པ་ནི། གང་ལགས། མི་ལྡན་པ་ནི། གང་ལགས་
ཨུ་པ་ལི། གང་ཞག་གི་མཐའ་དང། ཉེས་པའི་མཐའ་དྲན་པར་གྱུར་པ་སྟེ། ཚད་དང་ལྡན་པ་ཞེས་བྱའོ། །གང་ཞག་དང་ཉེས་པའི་མཐའ་མི་དྲན་པར་གྱུར་པ་དེ་ནི། ཚད་དང་མི་ལྡན་པ་ཞེས་
བྱའོ། །བཙུན་པ། ནོངས་པ་བཅབས་པ་ཞེས་ཀྱང་བགྱི། མ་བཅབས་པ་ཞེས་ཀྱང་བགྱི་ན། བཙུན་པ། བཅབས་པ་གང་ལགས། མ་བཅབས་པ་གང་ལགས། ཨུ་པ་ལི། དེ་ནི། རྣམ་པ་
གཉིས་ཀྱིས་བཅབས་པ་སྟེ། སེམས་ཀྱིས་བཅབས་པ་དང། ཞག་ཏུ་བཅབས་པའོ། །དེ་ལ་ཞག་ཏུ་བཅབས་པ་གང་ཡིན་པ་དེ་ནི། མ་བཅབས་པའོ་།སེམས་ཀྱིས་བཅབས་པ་གང་ཡིན་
པ་དེ་ནི། བཅབས་པ་ཞེས་བྱའོ། །བཙུན་པ། ནོངས་པ་རྣམས་ཀྱི་མིང་དང། རུས་ཞེས་བགྱི་བ། བཙུན་པ། མིང་གང་ལགས། རུས་གང་ལགས་ཨུ་པ་ལི། ཕས་ཕམ་པ་རྣམས་
ནི། མིང་ངོ། །དེ་ལས་བྱུང་བ་ནི། རུས་སོ། །དགེ་འདུན་གྱི་ལྷག་མ་ཞེས་བྱ་བ་ནི། མིང་ངོ། །དེ་ལས་བྱུང་བ་ནི། རུས་སོ། །ལྟུང་བ་དང། སོ་སོར་བཤགས་པ་དང། ཉེས་བྱས་རྣམས་ནི་

[139B] །དེ་ལས་བྱུང་བ་ནི། རུས་སོ། །གླེང་གཞིའི་སྒོ་གཉིས་པའི་མདོའི་ཚིགས་སུ་བཅད་པ་དགུ་པའོ།། མདོར་ན། གཅིག་ལ་ཆད་པས་བཅད་པ་དང། །བསླབ་པ་བྱིན་ལ་
མི་སྤྱད་དེ། །དེ་དག་ལ་ནི་དད་མི་སྦྱིན། །དགེ་སློང་བྱེད་དམ་མི་ལེན་ཏོ། །སངས་རྒྱས་བཅོམ་ལྡན་འདས་མཉན་དུ་ཡོད་པ་ཛེ་ཏའི་ཚལ་མགོན་མེད་ཟས་སྦྱིན་གྱི་ཀུན་དགའ་ར་བ་ན་བཞུགས་སོ། །
དྲུག་སྡེ་དག་དགེ་འདུན་གྱི་ལྷག་མའི་ཉེས་པ་བྱུང་བར་གྱུར་ནས་དེ་དག་ཆད་པས་བཅད་པ་དང། དེ་དག་ར་བའི་ནང་དུ་དཀྱིལ་འཁོར་བྱས་ནས་ཆད་པ་བྱེད་དོ། །དེ་དག་ལ་དགེ་སློང་དག་གིས་ཚེ་
དང་ལྡན་པ་དག་ཅི་ཞིག་བྱེད། དེ་དག་གིས་སྨྲས་པ། ཆད་པ་བྱེད་དོ། །ཞེས་སྨྲས་པ་དང། དགེ་སློང་དག་གིས་འདི་ནི། སླར་བཅབས་པ་ཡིན་གྱི། ཆད་པ་མ་ཡིན་ནོ། །ཞེས་སྨྲས་པ་དང་
དེ་དག་སྤ་གོང་ནས་ཅང་མི་ཟེར་བར་འདུག་གོ་དེ་ལྟར་གྱུར་པ་དགེ་སློང་དག་གིས་བཅོམ་ལྡན་འདས་ལ་གསོལ་པ་དང། བཅོམ་ལྡན་འདས་ཀྱིས་དགེ་སློང་དག་གང་ན་དགེ་སློང་གཅིག་
པུ་གནས་པ་དེར་ཆད་པའི་ལས་མ་བྱེད་ཅིག་ཅེས་བཀའ་སྩལ་ཏོ་གང་དུ་དགེ་སློང་གཉིས་སམ། གསུམ་གནས་པ་དེར་ཡང་དགེ་སློང་དག་གིས་ཆད་པའི་ལས་མ་བྱེད་ཅིག་གང་
ན་དགེ་སློང་བྮིའམ། དེ་ལས་ལྷག་པ་ཡང་རུང་གནས་པ་དེར་དགེ་སློང་དག་གིས་ཆད་པ་དང། གཞི་ནས་བསླང་བའི་ཆད་པ་དང་གཞི་ནས་སླར་བསླང་བ་དང། ཡིད་མགུ་བར་བྱ་བ་

[140A]༄༅། །དང། གཞི་ནས་བསླང་བའི་ཡིད་མགུ་བར་བྱ་བ་དང་གཞི་ནས་སླར་བསླངས་ཏེ་ཡིད་མགུ་བ་དག་བྱོས་ཤིག་བཅོམ་ལྡན་འདས་ཀྱིས་གང་ན་དགེ་སློང་
བྮིའམ། དེ་ལས་ལྷག་པར་གནས་པ་དེ་དག་ཏུ་དགེ་སློང་གིས་ཆད་པ་དང། གཞི་ནས་བསླང་བའི་ཆད་པ་དང། གཞི་ནས་སླར་བསླང་བ་དང། ཡིད་མགུ་བར་བྱ་བ་དང། གཞི་ནས་
བསླང་བའི་ཡིད་མགུ་བར་བྱ་བ་དང། གཞི་ནས་སླར་བསླང་བ་དག་ཀྱང་བྱོས་ཤིག་ཅེས་བཀའ་སྩལ་པ་དང། དགེ་སློང་པ་དག་གིས་བསླབ་པ་བྱིན་པའི་དགེ་སློང་བཞི་ལ་ཆད་པ་བྱེད་
པ་དང། བཅོམ་ལྡན་འདས་ཀྱིས་བཀའ་སྩལ་པ། བསླབ་པའི་བྱིན་པའི་དགེ་སློང་བཞི་ལ་ཡང་ཆད་པ་བྱེད་དུ་མི་གནང་ངོ། །བཅོམ་ལྡན་འདས་ཀྱིས་བསླབ་པ་བྱིན་པའི་དགེ་སློང་བཞི་
ལ་ཆད་པ་བྱེད་དུ་མི་གནང་ངོ། །ཞེས་བཀའ་སྩལ་པ་དང། དགེ་སློང་དག་གིས་བསླབ་པ་བྱིན་པ་གསུམ་དང། ཚུལ་བཞིན་གནས་པ་གཅིག་ལ་བྱེད་དོ། །བསླབ་པ་བྱིན་པ་གཉིས་
དང། ཚུལ་བཞིན་གནས་པ་གཉིས་ལ་བྱེད་དོ། །བསླབ་པ་བྱིན་པ་གཅིག་དང། ཚུལ་བཞིན་གནས་པ་གསུམ་ལ་ཆད་པ་བྱེད་དོ། །དེ་ལྟར་གྱུར་པ་དགེ་སློང་དག་གིས་བཅོམ་ལྡན་
འདས་ལ་གསོལ་པ་དང། བཅོམ་ལྡན་འདས་ཀྱིས་བཀའ་སྩལ་པ། བསླབ་པ་བྱིན་པ་བཞི་ལ་ཡང་ཆད་པ་མ་བྱེད་ཅིག། །བསླབ་པ་བྱིན་པ་གསུམ་དང། ཚུལ་བཞིན་གནས་པ་

[140B]བསླབ་པ་བྱིན་པ་གཉིས་དང། ཚུལ་བཞིན་གནས་པ་གཉིས་ལ་ཡང་མ་བྱེད་ཅིག་བསླབ་པ་བྱིན་པ་གཅིག་དང། ཚུལ་བཞིན་གནས་པ་གསུམ་ལ་ཡང་ཆད་པ་མ་
བྱེད་པར་ཡོངས་སུ་དག་པ་བྮིའམ། དེ་ལས་མང་བ་རྣམས་ལ་ཆད་པ་བྱོས་ཤིག་ཆད་པས་བཅད་པ་ལ་ཇི་ལྟ་བར་ཆད་པ་གཞི་ནས་བསླང་བ་དང། གཞི་ནས་སླར་བསླང་བ་དང། ཡིད་མགུ་བར་
བྱེད་པ་དང། གཞི་ནས་བསླངས་ཏེ་ཡིད་མགུ་བར་བྱེད་པ་དང། གཞི་ནས་སླར་བསླང་བའི་ཡིད་མགུ་བར་བྱ་བ་རྣམས་ཀྱང་དེ་བཞིན་ནོ་།སངས་རྒྱས་བཅོམ་ལྡན་འདས་ལ་ཚེ་དང་ལྡན་པ་ཨུ་པ་ལིས་
ཞུས་པ། བཙུན་པ། བསླབ་པ་སྩལ་པ་ལ་དད་པ་སྩལ་དུ་རུང་ངམ། ཨུ་པ་ལི། མི་རུང་ངོ། །ཆོས་ཉིད་ལ་རེག་ན། མི་རུང་ངོ་།བཙུན་པ། བསླབ་པ་སྩལ་བ་ལས་དད་པ་བླང་དུ་རུང་ངམ། ཨུ་
པ་ལི། དེ་ལ་དགེ་སློང་དུ་འདུ་ཤེས་བཞག་ན། གདོད་རུང་ངོ་།གླེང་གཞིའི་སྒོ་གཉིས་པའི་མདོའི་ཚིགས་སུ་བཅད་པ་བཅུ་པ་རྫོགས་ཏེ། སྒོ་གཉིས་པ་རྫོགས་སོ།། །།མདོར་
བསྡུས་པ་ནི། དཀྱིལ་འཁོར་ལྷུང་བཟེད་དུགས་ཁང་དང། །དུད་པ་བཏུང་དང་ཁར་ཕོར་དང། །ལྕགས་སྐྲ་ཤིང་རྟའི་ལྟེ་བ་དང་གདང་ཤིང་སྒྲོན་མ་མཆོད་རྟེན་ཏེ། །མདོར་ན། དཀྱིལ་འཁོར་
ལྷ་ཡི་གནས་དང་ནི། །ཕྱེ་དང་གསུམ་དང་གནས་མི་འཆའ། །ལྷུང་བཟེད་མེད་པར་རབ་ཏུ་བྱུང། །ལྷུང་བཟེད་ལ་ཡང་མི་བྲི་བའོ་།སངས་རྒྱས་བཅོམ་ལྡན་འདས་མཉན་དུ་ཡོད་པའི་ཛེ་ཏའི་ཚལ་

[141A]༄༅། །མགོན་མེད་ཟས་སྦྱིན་གྱི་ཀུན་དགའ་ར་བ་ན་བཞུགས་སོ་།དགེ་སློང་དག་གིས་གར་བབ་བབ་ཏུ་ལྷུང་བཟེད་བཀྲུས་པ་དང། ས་ཕྱོགས་དེར་སྦྲང་མ་དག་
གིས་གང་སྟེ་མི་སྡུག་པར་གྱུར་པ་བྲམ་ཟེ་དང། ཁྱིམ་བདག་གིས་མཐོང་ནས། ཅི། འཕགས་པ་དག་གིས་ཕྱོགས་འདིར་བཤང་གཅི་བགྱིས་སམ་ཞེས་སྨྲས་པ་དང། དེ་དག་གིས། བཞིན་
བཟང། འདིར་བཤང་གཅི་དག་ནི། སུས་ཀྱང་མ་བྱས་ཀྱི། ངེད་ཀྱི་ལྷུང་བཟེད་བཀྲུས་སོ། །ཞེས་སྨྲས་པ་དང། དེ་དག་གིས། འཕགས་པ་ཁྱེད་ཀྱིས་འདིར་དཀྱིལ་འཁོར་བྱ་བའི་རིགས་སོ།།
ཞེས་སྨྲས་པ་དང། དེ་དག་སྤ་གོང་ནས་ཅང་མི་ཟེར་བར་འདུག་གོ་།དེ་དག་འཕྱ་སྟེ་དགེ་སྦྱོང་ཤཱཀྱའི་བུ་དག་ནི། མི་གཙང་བ་སྟེ། གར་བབ་བབ་ཏུ་ལྷུང་བཟེད་འཁྲུའོ། །ཞེས་སྨྲས་པ་དང། དེ་
ལྟར་གྱུར་པ་དགེ་སློང་དག་གིས་བཅོམ་ལྡན་འདས་ལ་གསོལ་ནས་བཅོམ་ལྡན་འདས་ཀྱིས་དགེ་སློང་རྣམས་ལ་བཀའ་སྩལ་པ། བྲམ་ཟེ་དང་ཁྱིམ་བདག་རྣམས་འཕྱ་བ་ནི། ཡུས་ཀྱི། དེ་
བས་ན། གར་བབ་བབ་ཏུ་ལྷུང་བཟེད་མ་བཀྲུ་བར་དགེ་སློང་དག་གིས་ལྷུང་བཟེད་གང་དུ་བཀྲུས་པའི་གནས་དེར་དཀྱིལ་འཁོར་བྱོས་ཤིག་ཅེས་བཀའ་སྩལ་ཏོ། །བཅོམ་ལྡན་འདས་ཀྱིས་
དཀྱིལ་འཁོར་བྱོས་ཤིག་ཅེས་གསུངས་ནས་དགེ་སློང་དག་གིས་ལྷུང་བཟེད་བཀྲུས་པའི་གནས་དེར་དཀྱིལ་འཁོར་ཟླུམ་པོར་བྱས་པ་དང། བྲམ་ཟེ་དང། ཁྱིམ་བདག་དག་གཙུག་ལག་

[141B]དག་མཐོང་ནས། ཀྱེ། འདི་ཅི་ཞིག་ཅེས་དྲིས་པ་དང། ཁ་ཅིག་གིས་ཡང། ཀྱེ། འདི་ལྟ་ལ་ཤེས་པར་བྱར་ཅི་ཡོད། དགེ་སྦྱོང་ཤཱཀྱའི་བུ་
དག་ནི། ཉི་མ་ལ་དད་དོ། །ཞེས་སྨྲས་སོ། །གཞན་དག་གིས། ཀྱེ། དེ་བཞིན་ཏེ། དགེ་སྦྱོང་ཤཱཀྱའི་བུ་དག་ནི། ཉི་མ་ལ་དད་པ་བདེན་ནོ། །ཞེས་སྨྲས་པ་དང། དེ་ལྟར་གྱུར་པ་དགེ་སློང་དག་
གིས་བཅོམ་ལྡན་འདས་ལ་གསོལ་ནས་བཅོམ་ལྡན་འདས་ཀྱིས་བཀའ་སྩལ་པ་དེ་ལྟ་བས་ན། ཉི་མ་དང་འདྲ་བའི་དཀྱིལ་འཁོར་མ་བྱེད་ཅིག་།བཅོམ་ལྡན་འདས་ཀྱིས་ཉི་མ་དང་འདྲ་བའི་དཀྱིལ་
འཁོར་མ་བྱེད་ཅེས་གསུངས་པ་དང། དགེ་སློང་དག་གིས་ཟླ་བ་ཁམ་པ་འདྲ་བའི་དཀྱིལ་འཁོར་བྱས་སོ། །དེར་བྲམ་ཟེ་དང། ཁྱིམ་བདག་དག་གིས་ཡང་གཙུག་ལག་ཁང་དུ་ལྷགས་ནས། ཀྱེ་
དགེ་སློང་ཤཱཀྱའི་བུ་དག་ནི། ཟླ་བ་ལ་དད་དོ། །ཞེས་སྨྲས་པ་དང། དེ་ལྟར་གྱུར་པ་དགེ་སློང་དག་གིས་བཅོམ་ལྡན་འདས་ལ་གསོལ་ནས་བཅོམ་ལྡན་འདས་ཀྱིས་བཀའ་སྩལ་པ། དེ་ལྟ་བས་ན། ཟླ་
བ་དང་འདྲ་བའི་དཀྱིལ་འཁོར་ཀྱང་མ་བྱེད་ཅིག་དགེ་སློང་དག་གྲུ་བཞིར་བྱེད་པ་ལ་ཞུགས་པ་དང། གཙུག་ལག་ཁང་དེར་བྲམ་ཟེ་དང། ཁྱིམ་བདག་དག་ཡང་ལྷགས་ནས། ཀྱེ། དགེ་སྦྱོང་
ཤཱཀྱའི་བུ་དག་ནི། བ་ལང་ལ་དད་དོ། །ཞེས་སྨྲས་པ་དང། དེ་ལྟར་གྱུར་པ་དགེ་སློང་དག་གིས་བཅོམ་ལྡན་འདས་ལ་གསོལ་ནས་བཅོམ་ལྡན་འདས་ཀྱིས་བཀའ་སྩལ་པ། དེ་ལྟ་བས་ན་

[142A]༄༅། །དཀྱིལ་འཁོར་གྲུ་བཞི་དང་རྣམ་པ་གཉིས་ལྟར་མ་བྱེད་པར་མདུང་རྩེ་དང་རྔ་འདྲ་བར་བྱོས་ཤིག་ཅེས་བཀའ་སྩལ་ནས་དགེ་སློང་རྣམས་དེ་ཅིས་བྱ་བ་མི་ཤེས་ནས་
བཅོམ་ལྡན་འདས་ཀྱིས་བཀའ་སྩལ་པ། བ་ལང་གི་ལྕི་བའམ། སའམ་ཆུས་བྱུག་པར་གྱིས་ཤིག་བཅོམ་ལྡན་འདས་ཀྱིས་དཀྱིལ་འཁོར་རྣམ་པ་གཉིས་བྱོས་ཤིག་ཅེས་གསུངས་པ་
དང༑ དགེ་སློང་དག་གིས་སངས་རྒྱས་དང། ཆོས་དང། དགེ་འདུན་ལ་དེ་འདྲ་བའི་དཀྱིལ་འཁོར་རྣམ་པ་གཉིས་བྱས་ཏེ། དེ་མགུ་བར་གྱུར་པ་དང། དེ་ལྟར་གྱུར་པ་དགེ་སློང་དག་གིས་
གསོལ་པ་དང། བཅོམ་ལྡན་འདས་ཀྱིས་བཀའ་སྩལ་པ། དཀོན་མཆོག་གསུམ་ལ་ནི། ཉི་མའམ། ཟླ་བའམ། ཇི་ལྟར་དད་པ་རྣམ་པ་ཐམས་ཅད་དུ་བྱ་སྟེ། དེ་ལ་ཐེ་ཚོམ་མ་བྱེད་
ཅིག་གླེང་གཞི་ནི། མཉན་དུ་ཡོད་པ་ན་སྟེ། དེ་ནས་བཅོམ་ལྡན་འདས་ཀྱིས་དགེ་སློང་དག་ལ་བཀའ་སྩལ་པ། དགེ་སློང་དག་སྦྱིན་པ་བྱེད་པ་དང། སྦྱིན་པའི་བདག་པོས་གཏོར་མ་ལེན་
པའི་ལྷ་དག་ལ་རྣམ་པ་གསུམ་གྱིས་དུས་དུས་སུ་ཡང་དག་པར་མགུ་བར་བྱ། ཡང་དག་པར་མཆོད་པར་བྱ། ཡང་དག་པར་བདེ་བར་བྱའོ་།གསུམ་གང་ཞེ་ན། དུས་དུས་སུ་གཙང་མའི་བྱི་
བདར་དང། དུས་དུས་སུ་གཏོར་མའི་ལས་ཀྱང་བྱེད། དུས་དུས་སུ་སྦྱིན་པའི་ཡོན་ཀྱང་བསྔོའོ། །དགེ་སློང་དག་སྦྱིན་པར་བྱེད་པ་དང་སྦྱིན་བདག་གིས་གཏོར་མ་ལེན་པའི་ལྷ་དག་ལ་དུས་དུས་

[142B] ཡང་དག་པར་མཆོད་པར་བྱ་ཡང་དག་པར་བདེ་བར་བྱས་ན། སྦྱིན་པར་བྱེད་པ་དང། སྦྱིན་བདག་རྣམས་ལ་ཡིད་དགེ་བས་སླར་བརྩེ་བར་བྱེད་དོ། །བཅོམ་ལྡན་འདས་
ཀྱིས་དེ་སྐད་བཀའ་སྩལ་པ་དང། བདེ་བར་གཤེགས་པས་དེ་སྐད་གསུངས་ནས་ཡང་སྟོན་པས་གསུངས་པ། སྐྱེས་བུ་གང་ཟག་དད་པ་དག་།གང་གིས་ལྷ་རྣམས་མཆོད་བྱེད་པ། །སྟོན་པའི་
བཀའ་བཞིན་བྱེད་པ་སྟེ། །སངས་རྒྱས་ཀྱིས་ཀྱང་དེ་ལ་བསྔགས་།ས་ཕྱོགས་གང་ན་ཤེས་རབ་ཅན། །མཁས་པ་ཚུལ་ཁྲིམས་ལྡན་འཁོད་པ། །བཤོས་གསོལ་སྦྱིན་རབ་བསྒྲག་པར་བྱ། །དེ་དག་
རྗེད་པས་རྗོད་པར་འགྱུར། །མཆོད་པར་བྱས་པས་མཆོད་པར་འགྱུར། །དེ་ནས་འདི་ལ་སྙིང་བརྩེ་བ། །མ་ཡིས་ལུས་བསྐྱེད་བུ་ལ་བཞིན། །ལྷས་རྗེས་བརྩེ་བའི་མི་རྣམས་ཀྱིས། །བདེ་ཞིང་བཟང་པོ་
མཐོང་བར་འགྱུར། །བཅོམ་ལྡན་འདས་ཀྱིས་སྐྱེས་བུ་གང་ཟག་ལ་དད་པས་ལྷ་རྣམས་ལ་མཆོད་ན། སྟོན་པའི་བཀའ་བཞིན་བྱས་པ་ཡིན་ཏེ་སངས་རྒྱས་དག་གིས་ཀྱང་བསྔགས་སོ། །ཞེས་
གསུངས་པ་དང། དྲུག་སྡེ་དག་གིས་ར་བའི་ལྷ་དང། ནགས་ཚལ་གྱི་ལྷ་དང། བཞི་མདོའི་ལྷ་དང། སུམ་མདོའི་ལྷ་དང། འཇིག་རྟེན་གྱི་ལྷ་དག་ལ་སོགས་ཏེ་ཐམས་ཅད་མཆོད་པར་བྱེད་པ་
དང༑ དད་པའི་བྲམ་ཟེ་དང། ཁྱིམ་བདག་དད་པ་རྣམས། །འཕགས་པ་འདི་དག་དགེ་བར་གསུངས་པའི་ཆོས་འདུལ་བ་རབ་ཏུ་བྱུང་ན། འདི་ལྟར་གནོད་པ་ཤ་དང། ཁྲག་དང། རྐང་དང་

[143A]༄༅། །ཚིལ་དག་ཟ་ཞིང་གཞན་གྱི་སྲོག་འཕྲོག་པ་དག་ལ་མཆོད་དེ། བདག་ཅག་དགེ་བསྙེན་གྱིས་ཀྱང་རིང་དུ་སྤངས་ན། འདི་དག་ནི་མཆོད་པར་བྱེད་དོ། །ཞེས་ཉེས་
པ་ངོར་བརྗོད། འཕྱས་འདོགས་ཤིང་མི་སྙན་པར་ཟེར་ནས་དེ་དག་དགེ་སློང་དག་གིས་བཟློག་པ་དང། ཅིའི་ཕྱིར། ཚེ་དང་ལྡན་པ་དག་།བཅོམ་ལྡན་འདས་ཀྱིས་ནི། གང་སྐྱེས་བུ་གང་ཟག་
དད་པ་དག་གིས་ལྷ་དག་ལ་མཆོད་པར་བྱས་ན། སྟོན་པའི་བཀའ་བཞིན་དུ་བྱས་པ་ཡིན་ཏེ། སངས་རྒྱས་དག་གིས་ཀྱང་བསྔགས་སོ། །ཞེས་མ་གསུངས་སམ། ཅི། ངེད་ཅག་དད་པ་
མ་ཡིན་ནམ། ཅིའི་ཕྱིར་ན་མི་མཆོད་ཅེས་སྨྲས་པ་དང། དེ་ལྟར་གྱུར་པ་དགེ་སློང་དག་གིས་བཅོམ་ལྡན་འདས་ལ་གསོལ་ནས་བཅོམ་ལྡན་འདས་ཀྱིས་བཀའ་སྩལ་པ། དགེ་སློང་
དག་ངས་ཁྱིམ་པ་དག་ལ་དགོངས་ཏེ་གསུངས་ཀྱི། དགེ་སློང་དག་ལ་མ་ཡིན་གྱི། དེ་ལྟ་བས་ན། དགེ་སློང་དག་གིས་ལྷ་རྣམས་ལ་མཆོད་པར་མ་བྱེད་ཅིག་བཅོམ་ལྡན་འདས་
ཀྱིས་དགེ་སློང་དག་ལྷ་རྣམས་ལ་མཆོད་པར་མ་བྱེད་ཅེས་གསུངས་པ་དང། དྲུག་སྡེ་དག་གིས་དེ་དག་ལ་གནོད་པར་བྱེད་པ་ལ་ཞུགས་པ་དང། དགེ་སློང་དེ་དག་གི་རྨི་ལམ་དུ་ངེད་
ཀྱིས་ཉེས་པ་ཅི་བྱས་ན། ངེད་ལ་གནོད་པར་བྱེད་ཅེས་སྟོན་ཏོ། །བྲམ་ཟེ་དང། ཁྱིམ་བདག་མ་དད་པ་དག་ཀྱང། འཕགས་པ་རྣམས། འདི་དག་གིས་ཁྱེད་ཅག་ལ་གནོད་པ་ཅི་ཞིག་

[143B] འདི་དག་མ་རུང་བར་བྱེད་ཅེས་འཕྱའོ། །དེ་ལྟར་གྱུར་པ་དགེ་སློང་དག་གིས་བཅོམ་ལྡན་འདས་ལ་གསོལ་ནས་བཅོམ་ལྡན་འདས་ཀྱིས་དེ་དག་ལ་མཆོད་པར་ཡང་མ་བྱེད། གནོད་པར་ཡང་
མ་བྱེད་ཅིག་ཅེས་བཀའ་སྩལ་པ་དང། དྲུག་སྡེ་དག་ལམ་དུ་ཞུགས་ཏེ་འདོང་བའི་ཚེ་ལྷ་དག་གི་རྟེན་མཐོང་བ་དང་བྱོལ་ཏེ་ལམ་མཐོན་དམན་དང། ཚེར་མ་ཅན་དུ་དོང་བ་དང། དེ་ན་དགེ་སློང་ཁ་
ཅིག་ནི། འཇག་མས་གནོན། ཁ་ཅིག་ནི། ཚེར་མ་ཟུག་ཁ་ཅིག་ནི། དྲེད་ནས་ལྷུང་ངོ། །དེ་ལྟར་གྱུར་པ་དགེ་སློང་དག་གིས་བཅོམ་ལྡན་འདས་ལ་གསོལ་པ་དང། བཅོམ་ལྡན་འདས་ཀྱིས་
བཀའ་སྩལ་པ། ལམ་བྱོལ་ཏེ་མ་འདོང་བར་ལམ་དྲང་པོར་དེངས་ལ་ལྷ་དག་གི་རྟེན་ལ་སེ་གོལ་གྱི་སྒྲ་ཕྱུང་ལ་ཞལ་ནས་གསུངས་པའི་ཚིགས་སུ་བཅད་པ་བཀླག་པར་བྱ་སྟེ། དེ་ལ་ཐེ་ཚོམ་མ་
བྱེད་ཅིག་གླེང་གཞི་ནི། མཉན་དུ་ཡོད་པ་ན་སྟེ། སངས་རྒྱས་བཅོམ་ལྡན་འདས་ལ་ཚེ་དང་ལྡན་པ་ཨུ་པ་ལིས་ཞུས་པ། བཙུན་པ། བཅོམ་ལྡན་འདས་ཀྱིས་ལྷན་ཅིག་སྤྱོད་པ་དང། ཉེ་གནས་ཀྱི་
དགེ་སློང་གི་མཁན་པོ་དང། སློབ་དཔོན་ལ་དུས་གསུམ་དུ་བལྟར་སོང་ཞིག་ཅས་གསུངས་ལ། མཚམས་ཆེན་པོ་དཔག་ཚད་ཕྱེད་དང་གསུམ་དུ་ཆོད་ཅིག་ཅེས་ཀྱང་གསུངས་ན། བཙུན་པ། དེ་
ལྟར་ན། སློབ་དཔོན་དང། མཁན་པོ་དཔག་ཚད་ཕྱེད་དང་གསུམ་ན་མཆིས་ན། དེ་དག་གིས་ཇི་ལྟར་མཆི། ཨུ་པ་ལི། དེ་དག་གིས་ཟླ་བ་ཕྱེད་ཕྱེད་ཅིང་བལྟར་སོང་ཞིག་དེ་སྟེ་དེ་དག་རྒྱང་

[144A]༄༅། །གྲགས་ལྡན་གནས་ན། དེ་དག་གིས་ཞག་བདུན་ནམ་བརྒྱད་ན་བལྟར་སོང་ཞིག་དེ་ཚུན་ཆད་ནི། ཇི་ལྟར་དུས་སུ་བལྟར་སོང་ཞིག་།འདོམ་ལྔ་བརྒྱ་ན་གནས་ན་
ནི༑ དེ་དག་གིས་དུས་གསུམ་དུ་བལྟར་སོང་ཞིག་དེ་ལྟར་མ་སོང་ན་འདས་པ་དང་བཅས་པར་འགྱུར་རོ། །གླེང་གཞི་ནི། མཉན་དུ་ཡོད་པ་ན་སྟེ། ཚེ་དང་ལྡན་པ་ཉེ་དགའ་བོ་ལ་རབ་
ཏུ་འབྱུང་བར་འདོད་པ་ཞིག་འོངས་ནས་དེས་དེ་ལྷུང་བཟེད་མེད་པར་རབ་ཏུ་ཕྱུང་ངོ། །དེའི་ཚེ་ན་དགེ་སློང་དག་གིས་ལྷུང་བཟེད་བཀྲུས་ནས་ལྷུང་བཟེད་གཞག་པའི་སར་བཞག་སྟེ་མཆོད་རྟེན་
ལ་ཕྱག་བྱས་ནས་བདག་བདག་གི་ལྷུང་བཟེད་བླངས་ཏེ་ཟས་བཟའ་བའི་གནས་སུ་འཁོད་དོ། །གང་གི་ཚེ་དགེ་སློང་དག་ཟས་བཟའ་བའི་ལྷུང་བཟེད་དག་བཀྲུས་ནས་མཆོད་རྟེན་ལ་ཕྱག་བྱེད་
པ་ལ་ཞུགས་པ་དང། གསར་དུ་རབ་ཏུ་བྱུང་བ་དེ་ཡང་དེ་དག་དང་ལྷན་ཅིག་ཏུ་ཕྱག་བྱས་ནས་གང་གི་ཚེ་དགེ་སློང་དག་མཆོད་རྟེན་ལ་ཕྱག་བྱས་ཏེ་ལག་པ་བཀྲུས་པ་དང། གསར་དུ་རབ་ཏུ་
བྱུང་བ་དེས་ཀྱང་གནས་བརྟན་ཀུན་ཤེས་ཀོའུ་འདི་ནྱའི་ལྷུང་བཟེད་བླངས་པ་དང། དེས་དེ་ལྟར་བཟློག་གོ་དེ་ནས་གང་པོ་དང། མིང་ཆེན་དང། མ་འགག་པ་དང། ཤཱ་རིའི་བུ་དང། མོའུ་དགལ་
གྱི་བུ་དང། འོད་སྲུང་དང། ཀུན་དགའ་བོ་དང། རེ་བ་ཏི་ལ་སོགས་པའི་ལྷུང་བཟེད་བླངས་ཏེ། དེ་དག་གིས་ཀྱང་སླར་བཟློག་པ་དང་དེ་མཆི་མས་མིག་གང་བཞིན་དུ་ཕྱོགས་གཅིག་ཏུ་

[144B]འདོད་ཆགས་དང་མ་བྲལ་པའི་དགེ་སློང་དག་འདི་ལྟར་ལྷུང་བཟེད་མེད་པར་སུས་རབ་ཏུ་བྱུང་ཞེས་འཕྱས་འདོགས་སོ་།ཁ་ཅིག་གིས་ནི། ཉེ་དགའ་བོ་ཡིན་ནོ། །ཞེས་སྨྲས་ནས་དེ་དག་
གིས་ཉེས་པ་སྦོམ་པོ་ལ་སྤྱོད་པ་དེ་མ་གཏོགས་པར་གཞན་སུ་ཞིག་དེ་ལྟར་བྱེད་ཅེས་སྨྲས་པ་དང། དེ་ལྟར་གྱུར་པ་དགེ་སློང་དག་གིས་བཅོམ་ལྡན་འདས་ལ་གསོལ་ནས་བཅོམ་ལྡན་འདས་ཀྱིས་
བཀའ་སྩལ་པ། དགེ་སློང་འདི་རྣམས་འཕྱ་བ་ནི། ཡུས་ཏེ། དེ་བས་ན། དགེ་སློང་རྣམས་ཀྱིས་ལྷུང་བཟེད་མེད་པར་རབ་ཏུ་དབྱུང་བར་དང་པོར་ལྷུང་བཟེད་དག་ཚོལ་ལ་གདོད་རབ་ཏུ་ཕྱུང་ཞིག་
དེ་སྟེ་མི་འབྱོར་ན། བདག་གི་ལྷུང་བཟེད་ཆུང་དུ་བྱིན་ཅིག་དགེ་སློང་དག་གིས་ལྷུང་བཟེད་མེད་པར་རབ་ཏུ་ཕྱུང་ན། འདས་པ་དང་བཅས་པར་འགྱུར་རོ། །གླེང་གཞི་ནི། མཉན་དུ་ཡོད་པ་ན་སྟེ། ཚེ་དང་
ལྡན་པ་མ་འགག་པ་ལ་ཉེ་གནས་གཞོན་ནུ་ལྷུང་བཟེད་འཛིན་པ་ཞིག་ཡོད་པ་དེས་དེའི་ལྷུང་བཟེད་དང། བདག་གི་ལྷུང་བཟེད་གཉིས་བཀྲུས་ཏེ། ལྷུང་བཟེད་དེ་དག་གཉིས་ཀྱང་འདྲ་བ་ཞིག་ནས་
བདག་གི་གང་ཡིན། སློབ་དཔོན་གྱི་གང་ཡིན་པ་མི་ཤེས་ནས་ཕྱི་ཞིག་ན་དེས་ཚེ་དང་ལྡན་པ་མ་འགག་པའི་ལྷུང་བཟེད་ལ་སློབ་དཔོན་མ་འགག་པའི་ལྷུང་བཟེད་ཅེས་ཡི་གེ་བྲིས་སོ། །དེ་ནས་དུས་ཕྱི་ཞིག་
ན་ཁྱིམ་བདག་གཞན་ཞིག་གིས་སངས་རྒྱས་ལ་སོགས་བ་དགེ་སློང་གི་དགེ་འདུན་རྣམས་ཁྱིམ་དུ་བཤོས་ལ་སྤྱན་དྲངས་ཏེ། ཁྱིམ་བདག་དེ་ལ་སྔོན་ཡོངས་སུ་སྤྱད་པའི་སྨད་འཚོང་མ་ཞིག་ཡོད་དེ་

[145A]༄༅། །དེས་དེ་ལ་ཡང་བཟང་མོ། ངས་སངས་རྒྱས་ལ་སོགས་པ་དགེ་སློང་གི་དགེ་འདུན་དག་བཤོས་ལ་སྤྱན་དྲངས་ཀྱི། ཁྱོད་ཀྱང་ཚུར་ཤོག་ལ་རང་གི་ལག་གིས་ཀྱང་བྲིམ་པར་བྱོས་
ཤིག་ཅེས་སྤྲིང་པ་དང། དེ་ཡང་བྲེལ་བའི་རྐྱེན་ཅིག་བྱུང་ནས་དེར་མ་འོངས་སོ། །བཅོམ་ལྡན་འདས་དང་ཉན་ཐོས་ཀྱི་དགེ་འདུན་དག་བཤོས་གསོལ། སྦྱིན་རབས་གསུངས་ནས་སླར་བཞུད་པ་དང་
ཚེ་དང་ལྡན་པ་མ་འགག་པའི་ལྷུང་བཟེད་འཛིན་པའི་གཞོན་ནུ་དེ་ཁྱིམ་དེ་ཉིད་དུ་ལྷུང་བཟེད་བཀྲུས་ཏེ་འགྲོའོ། །སྙམ་དུ་བསམ་ནས་འདུག་པ་དང། ཁྱིམ་བདག་དེས་འཕགས་པ། ལྷུང་བཟེད་སྐད་
ཅིག་གཡར། མཛའ་བ་ཞིག་ལ་ལྷུང་བཟེད་ཀྱི་ལྷག་མ་ཞིག་བསྐུར་རོ་།ཞེས་སྨྲས་པ་དང། དེས་བདག་གི་ནི། མ་བྱིན་གྱི། ཚེ་དང་ལྡན་པ་མ་འགག་པའི་ལྷུང་བཟེད་བྱིན་པ་དང། ཁྱིམ་བདག་
དེས་དེའི་ནང་དུ་བཟའ་བ་དང། བཅའ་བ་གཙང་མས་བཀང་ནས་སྨད་འཚོང་མ་དེ་ལ་བསྐུར་ཏེ་འཕྲིན་དུ། བཟང་མོ། ངས་ནི། ཁ་ཟས་ཟས་འདི་ལྟ་བུས་སངས་རྒྱས་ལ་སོགས་པ་དགེ་སློང་གི་དགེ་
འདུན་རྣམས་ཚིམ་པར་བྱས་ཀྱི། ཁྱོད་ཀྱིས་དེ་ལ་རྗེས་སུ་ཡི་རང་སྐྱེད་ཅིག་ཅེས་སྤྲིང་ངོ། །དེས་ཁ་ཟས་དེ་དག་བྱོ་བ་དང་ལྷུང་བཟེད་ཀྱི་ཞབས་ལ་ཡི་གེ་འདུག་པ་མཐོང་ནས་བུད་མེད་ཀྱི་ཡུལ་ནི་
རྣམ་པ་བཅོ་བརྒྱད་ལ་མཁས་ཏེ། དེས་བཀླགས་པ་དང། ཚེ་དང་ལྡན་པ་མ་འགག་པའི་མིང་མཐོང་ནས་དེས་འདི་སྙམ་དུ། བདག་གིས་འཕགས་པ་ལྷ་དང། མིས་མཆོད་པའི་ལྷུང་བཟེད་དེ་འདི་

[145B] །སྙམ་དུ་བསམ་ནས། དེས་ལྷུང་བཟེད་དེ་དྲིས་ཕྱིས་ཏེ་དེ་ནས་མེ་ཏོག་བསུང་ཞིམ་པོས་བཀང་ནས་ཁྲིའུ་ཚོན་གྱིས་བྲིས་པའི་སྟེང་དུ་བཞག་སྟེ་དེའི་དྲུང་དུ་བཏུང་ནས་པོག་[?]པོར་གྱིས་
བདུག་ཅིང་འདུག་པ་དང། དེ་ན་སྐྱེད་པ་གཞན་ཞིག་ཀརཤ་པཎ་ལྔ་བརྒྱ་དང། དྲི་དང། ཕྲེང་བ་དག་ཁྱེར་ཏེ་དེའི་དྲུང་དུ་འོངས་ནས་བཟང་མོ། ཅི་བྱེད། ཀུན་ཏུ་སྤྱད་ཀྱི། འདོང་ངོ། །ཞེས་སྨྲས་པ་དང། ལྷུང་
བཟེད་ལ་མཆོད་པ་བྱའོ། སྐད་ཅིག་སྡོད་ཅིག་དེས་ལྷུང་བཟེད་འདི་གང་ནས་འོངས། སུའི་ཡིན་ཞེས་སྨྲས་པ་དང། མོས་ཇི་ལྟར་གྱུར་པ་ཞིབ་ཏུ་སྨྲས་སོ། །དེས། ཁྱོད་ཀྱིས་ཡ་མཚན་ཅན་ཐམས་ཅད་དག་
ལ་ཡང་སྦྱིན་པ་གཏོང་སྟེ། རབ་ཏུ་བྱུང་བ་དག་ཀྱང་མ་ཤོར་ཏོ་།ཞེས་སྨྲས་པ་དང། དེ་རྣ་བ་བཀབ་ནས་སྡིག་པ་དེ་ལྟ་བུ་མ་བྱས་ཀྱི། སེམས་ཅན་དམྱལ་བར་འགྲོ་བའི་རྒྱུར་གྱུར་ཏ་རེ་ཞེས་སྨྲས་སོ་།མོས་དེ་
སྐད་སྨྲས་ཀྱང་དེས་ལོག་པར་བྱེད་པ་དེ་མ་བཏང་ངོ། །དེ་ལྟར་གྱུར་པ་དགེ་སློང་དག་གིས་བཅོམ་ལྡན་འདས་ལ་གསོལ་པ་དང། བཅོམ་ལྡན་འདས་ཀྱིས་དགོངས་པ། དགེ་སློང་གང་མི་བྲི་བ་བྲིས་པ་དེ་ནི་
ཉེས་པའི་དམིགས་སུ་འགྱུར་གྱི། དེ་བས་ན། དགེ་སློང་དག་མི་བྲི་བ་མ་འབྲི་ཞིག་བཅོམ་ལྡན་འདས་ཀྱིས་དགེ་སློང་དག་ལ་མི་བྲི་བ་མ་འབྲི་ཞིག་ཅེས་གསུངས་པ་དང། དགེ་སློང་དག་གིས་གང་མི་
བྲི་བ་མི་ཤེས་ནས་བཅོམ་ལྡན་འདས་ཀྱིས་བཀའ་སྩལ་པ། མི་བྲི་པ་རྣམ་པ་ལྔ་སྟེ། སོ་སོར་ཐར་པ་ཐམས་ཅད་དང། སོ་སོར་ཐར་པ་ལྡན་པ་དང། འདུལ་བ་ཐམས་ཅད་དང། འདུལ་བ་ཐམས་ཅད་དུ་

[146A]༄༅། །ལྡན་པ་དང། གང་ཟག་སོ་སོའོ། །མཚན་མ་ཅན་དུ་བྱ་བ་ལ་ནི། ཉེས་པ་མེད་དོ། །གླེང་གཞིའི་སྒོ་གསུམ་པའི་མདོའི་ཚིགས་སུ་བཅད་པ་དང་པོའོ།། །།མདོར་
ན༑ དགེ་ཚུལ་གྱིས་ནི་ལྷུང་བཟེད་བཅག་ལྷུང་བཟེད་ཇི་ལྟར་བསྲེག་པར་བྱ། །སྲེག་འགེབས་གནང་བར་བྱ་བ་སྟེ། །དྲང་སྲོང་ཆེན་པོས་རྗེས་སུ་གནང། །སངས་རྒྱས་བཅོམ་ལྡན་འདས་མཉན་དུ་
ཡོད་པའི་ཛེ་ཏའི་ཚལ་སྐྱབས་མེད་པ་ལ་ཟས་སྦྱིན་པའི་ཀུན་དགའ་ར་བ་ན་བཞུགས་སོ། །དགེ་སློང་གཞན་ཞིག་གིས་དགེ་ཚུལ་ཕ་ལྷུང་བཟེད་འཛིན་པ་དེ་ལ་དེས་ལྷུང་བཟེད་འཁྲུར་བཅུག་པ་དང་
དགེ་ཚུལ་ཕ་དེ་ཡང་དྲན་པ་ཉེ་བར་གནས་པ་མ་ཡིན་པ་ཞིག་ནས་དེའི་ལག་ནས་ལྷུང་སྟེ་ཆག་གོ་དགེ་སློང་དེ་ཕོངས་པར་གྱུར་ཏེ་དེ་ལྟར་གྱུར་པ་དགེ་སློང་དག་གིས་བཅོམ་ལྡན་འདས་ལ་གསོལ་
པ་དང། བཅོམ་ལྡན་འདས་ཀྱིས་དགོངས་པ། དགེ་སློང་དག་གང་ཅུང་ཟད་དགེ་སློང་དག་གིས་དགེ་ཚུལ་ཕ་ལ་ལྷུང་བཟེད་འཁྲུར་བཅུག་ན་ཉེས་པའི་དམིགས་སུ་འགྱུར་ཏེ། དེ་བས་ན། དགེ་
སློང་དག་གིས་དགེ་ཚུལ་ཕ་དག་ལ་ལྷུང་བཟེད་འཁྲུར་མ་གཞུག་ཅིག་།བཅོམ་ལྡན་འདས་ཀྱིས་དགེ་སློང་དག་ལྷུང་བཟེད་དགེ་ཚུལ་ཕ་ལ་འཁྲུར་མ་གཞུག་ཅིག་ཅེས་བཀའ་སྩལ་ནས་ཚེ་དང་
ལྡན་པ་ཤཱ་རིའི་བུའི་དགེ་ཚུལ་ཕ་ཙུནྡན་ཞེས་བྱ་བ་ལྷུང་བཟེད་འཛིན་ཏེ། དེས། མཁན་པོ། ལྷུང་བཟེད་ཚུར་སྩོལ་ཅིག་བཀྲུའོ་།ཞེས་སྨྲས་པ་དང། དེས། བུ། བཅོམ་ལྡན་འདས་ཀྱིས་བསླབ་

[146B] དགེ་སློང་གིས་དགེ་ཚུལ་ཕ་དག་ལ་ལྷུང་བཟེད་འཁྲུར་མ་གཞུག་ཅིག་ཅེས་གསུངས་ཀྱི། ང་ཉིད་འཁྲུའི། ཁྱོད་ཕར་སོང་ཞིག་ཅེས་སྨྲས་པ་དང། དེས། མཁན་པོ། ཅི། བདག་
གིས་ཀྱང་ཉེས་པའི་དམིགས་སུ་འགྱུར་རམ་ཞེས་སྨྲས་པ་དང། དེས་བུ། སངས་རྒྱས་བཅོམ་ལྡན་འདས་ནི། ཆོས་ཀྱི་བདག་པོ་བས་ན། ངས་ཇི་ལྟར་བྱ་ཞེས་སྨྲས་པ་དང། དེ་ལྟར་གྱུར་པ་དགེ་སློང་
དག་གིས་བཅོམ་ལྡན་འདས་ལ་གསོལ་ནས་བཅོམ་ལྡན་འདས་ཀྱིས་བཀའ་སྩལ་པ། དགེ་ཚུལ་ཕ་དྲན་པ་ཉེ་བར་གནས་པ་དེ་དག་ལ་ནི། འཁྲུར་གཞུག་སྟེ། དེ་ལ་ཐེ་ཚོམ་དུ་མ་བྱེད་ཅིག་གླེང་གཞི་ནི་
མཉན་དུ་ཡོད་པ་ན་སྟེ། དགེ་སློང་དག་ལྷུང་བཟེད་དུ་ཟན་ཟོས་ནས་དེ་ཡང་མ་བཅོས་པས་བཙས་ཁྱེར་ནས་རྡོལ་ཏོ། །དེ་ལྟར་གྱུར་པ་དགེ་སློང་དག་གིས་བཅོམ་ལྡན་འདས་ལ་གསོལ་བ་དང། བཅོམ་
ལྡན་འདས་ཀྱིས་བཀའ་སྩལ་པ། ལྷུང་བཟེད་སྲེག་པར་བྱོས་ཤིག་བཅོམ་ལྡན་འདས་ཀྱིས་ལྷུང་བཟེད་སྲེག་ཤིག་ཅེས་གསུངས་ནས་དགེ་སློང་དག་གིས་ལྷུང་བཟེད་ཤིང་གིས་བསྲེགས་པ་
དང། ལྷུང་བཟེད་མ་རུང་བར་གྱུར་ནས་བཅོམ་ལྡན་འདས་ཀྱིས་ཤིང་གིས་སྲེག་པར་མ་བྱེད་ཅིག་ཅེས་བཀའ་སྩལ་པ་དང། དགེ་སློང་དག་གིས་རྩྭ་དང། སོག་མ་དག་གིས་གཡོགས་ཏེ་བསྲེགས་པ་
དང༑ དེ་ཉིད་ཉེས་པའི་དམིགས་སུ་གྱུར་ནས་བཅོམ་ལྡན་འདས་ཀྱིས་རྩྭ་དང། སོག་མས་གཡོགས་ཏེ་སྲེག་པར་མ་བྱེད་ཅིག་ཅེས་བཀའ་སྩལ་ནས་དགེ་སློང་དག་གིས་ཇི་ལྟར་བསྲེག་པར་བྱ་བ་མི་

[147A]༄༅། །ཤེས་ནས་བཅོམ་ལྡན་འདས་ཀྱིས་ལྷུང་བཟེད་ཀྱི་སྲེག་འགེབས་སྦྱོར་ཅིག་ཅེས་བཀའ་སྩལ་པ་དང། དགེ་སློང་དག་གིས་ལྷུང་བཟེད་ཀྱི་སྲེགས་འགེབས་ཇི་ལྟར་སྦྱོར་བ་
མི་ཤེས་ནས་བཅོམ་ལྡན་འདས་ཀྱིས་བཀའ་སྩལ་པ། སྲེག་འགེབས་ལ་རྣམ་པ་གཉིས་ཏེ། སློབ་དཔོན་གྱིས་བྱས་པ་དང། བདག་གིས་བྱས་པའོ། །དེ་ལ་སློབ་དཔོན་གྱིས་བྱས་པ་ནི། བུམ་
པ་ལྟ་བུའོ། །བདག་གིས་བྱས་པ་ནི། ཕྲུ་བའམ། རྫ་མ་ཡང་རུང་སྟེ། ཐལ་བས་བཀང་ལ་རྫ་མ་ཇི་ཙམ་རན་པར་གྱིས་ཤིག་ཅེས་བཀའ་སྩལ་པ་དང། དགེ་སློང་དག་གིས་གྱོ་མོའི་ནང་དུ་དེ་
བཞིན་དུ་བསྲེགས་པས་དེ་ཉིད་ཉེས་པའི་དམིགས་སུ་གྱུར་ནས་བཅོམ་ལྡན་འདས་ཀྱིས་བཀའ་སྩལ་པ། ཕྱི་རོལ་ཏུ་ནི། འཇིམ་པ་དང་ཕུབ་མར་བསྲེས་པས་ཡུགས་ལ་ནང་དུ་ཏིལ་གྱི་ཚིགས་
མའམ། བ་ལང་གི་ལྕི་བས་ཡུགས་ཏེ། དེ་བསྐམས་པ་དང་ས་གཞི་བྱི་བདར་གྱིས་ལ། འོག་ཏུ་ཕུབ་མའམ། ཏིལ་གྱི་ཚིགས་མ་དང། གཞན་ཡང་བྱད་བཟང་དུ་འགྱུར་བ་དག་བཏིང་སྟེ་རྩྭ་
དང། ལྕི་བ་དང། སོག་མ་དག་གིས་གཡོགས་ལ་ཅི་ནས་དུད་པ་མ་ཤོར་བར་བྱོས་ལ་སྲེགས་ཤིག་དེའི་གཡས་གཡོན་ཆག་ཆག་ཐོབ་ལ་སྐྱང་ནུལ་གྱིས་ཤིག་ཅི་ནས་སྲོག་ཆགས་དག་བདེ་
བར་བྱ་བའི་ཕྱིར་རོ། །བསྲེགས་པ་དེ་གྲང་བ་དང་ལྷུང་བཟེད་ཕྱུང་ལ་ཁྲུས་ཏེ་ནམ་ཁ་དོག་ཞེན་པར་གྱུར་གྱི་བར་དུ་སྲེག་པར་གྱིས་ཤིག་དེ་བས་ན། ལྷུང་བཟེད་ཀྱི་སྲེག་འགེགས་དང། ཡོ་བྱད་

[147B] །གླེང་གཞིའི་སྒོ་གསུམ་པའི་མདོའི་ཚིགས་སུ་བཅད་པ་གཉིས་པའོ།། །།མདོར་ན། གཅིག་ལ་གཅིག་དང་དུགས་ཁང་དང། །ཁྱིམ་པ་གསུམ་པ་དེ་བཞིན་ཏེ། །
གདིང་བ་དང་ནི་དེ་བཞིན་སྒྲ། །ལྕི་བས་བྱས་པ་ཀུན་ཐོས་པའོ་།སངས་རྒྱས་བཅོམ་ལྡན་འདས་མཉན་དུ་ཡོད་པའི་ཛེ་ཏའི་ཚལ་མགོན་མེད་ཟས་སྦྱིན་གྱི་ཀུན་དགའ་ར་བ་ན་བཞུགས་སོ། །མཉན་དུ་ཡོད་པ་ན་
ཁྱིམ་བདག་གཞན་ཞིག་གི་དགེ་འདུན་གྱི་ཕྱིར་དུགས་ཁང་ཞིག་བྱས་སོ། །དེ་ནས་དྲུག་སྡེ་དག་གིས་གོས་གཅིག་པུས་སྨད་གཡོགས་བྱས་ཏེ་གཅིག་ལ་གཅིག་ལས་བྱེད་ཅིང་འཁོད་པ་དང། བྲམ་ཟེ་
དང༑ ཁྱིམ་བདག་དག་ཕྱོགས་དེར་ལྷགས་པ་དང། དེ་དག་གིས་དེ་མཐོང་ནས། ཀྱེ། འདི་ལྟ་བུ་དག་ཏུ་བྱེད་པ་སུ་ཞིག་ཅེས་སྨྲས་པ་དང། དེ་ན་ཁ་ཅིག་གིས་མུ་སྟེགས་ཅན་དེ་དག་ཡིན་ནོ། །ཞེས་སྨྲས་སོ།།
ཡང་ཁ་ཅིག་གིས། འདི་དག་ནི། མུ་སྟེགས་ཅན་མ་ཡིན་གྱི། དགེ་སྦྱོང་ཤཱཀྱའི་བུའོ། །ཞེས་སྨྲས་པ་དང། དེ་དག་འཕྱ་བ་ལ་ཞུགས་ཏེ་ཀྱེ། སྟོན་པ་ནི། ངོ་ཚ་དང་ལྡན་ན། ཅིའི་ཕྱིར་འདི་དག་ངོ་ཚ་
བ་དང། ཁྲེལ་མེད་ཅེས་སྨྲས་སོ། །དེ་ལྟར་གྱུར་པ་དགེ་སློང་དག་གིས་བཅོམ་ལྡན་འདས་ལ་གསོལ་པ་དང། བཅོམ་ལྡན་འདས་ཀྱིས་བཀའ་སྩལ་པ། དགེ་སློང་དག་བྲམ་ཟེ་དང། ཁྱིམ་བདག་
རྣམས་འཕྱ་བ་ནི། ཡུས་ཀྱི། དེ་ལྟ་བས་ན། དགེ་སློང་དག་དུགས་ཁང་དུ་གོས་གཅིག་པུ་གྱོན་ཏེ་གཅིག་ལ་གཅིག་ལས་མ་བྱེད་ཅིག་དགེ་སློང་དག་གིས་གོས་གཅིག་བུ་གྱོན་ཏེ་དུགས་ཁང་དུ་ལས་

[148A]༄༅། །བྱས་ན། འདས་པ་དང་བཅས་པར་འགྱུར་རོ། །གླེང་གཞི་ནི། མཉན་དུ་ཡོད་པ་ན་སྟེ། མཉན་དུ་ཡོད་པ་ན་ཁྱིམ་བདག་གཞན་ཞིག་གིས་དགེ་འདུན་ཕྱིར་དུགས་ཁང་ཞིག་
བྱས་པ་དང། དེར་དགེ་སློང་དག་གིས་འབྲུ་མར་གྱིས་བྱུགས་ཏེ་རྐང་པ་ལ་རེག་ནས་མགོ་བོ་ལ་རེག། །མགོ་བོ་ལ་རེག་ནས་ཁ་ལ་རེག་ཁ་ལ་རེག་ནས་ལག་པ་དང་རྐང་པ་ལ་རེག་ལག་པ་དང་རྐང་པ་
ལ་རེག་ནས་སླར་ཡང་ཁ་ལ་རེག་ཅིང། གོས་ངན་པ་ཞིག་གིས་སྨད་གཡོགས་ཏེ་འདུག་པ་དང། ཇི་ཙམ་ཞིག་ན་ཁྱིམ་པ་མ་དད་པ་ཞིག་ཕྱོགས་དེར་འོངས་ནས་དེས་དགེ་སློང་དག་མཐོང་བ་དང། དེ་
འཕྱ་བ་ལ་ཞུགས་ཏེ། དགེ་སྦྱོང་ཤཱཀྱའི་བུ་དག་ནི། མི་གཙང་བ་སྟེ། རྐང་པ་ལ་རེག་པ་ཁ་ལ་རེག་པར་བྱས་ནས་གོས་ངན་པས་སྨད་གཡོགས་བྱས་ཏེ། གཅེར་བུར་སྐྱེ་བོ་དག་གི་ནང་ན་
འདུག་གོ་ཞེས་སྨྲས་པ་དང། དེ་ལྟར་གྱུར་པ་དགེ་སློང་དག་གིས་བཅོམ་ལྡན་འདས་ལ་གསོལ་ནས་བཅོམ་ལྡན་འདས་ཀྱིས་བཀའ་སྩལ་པ། དགེ་སློང་དག་བྲམ་ཟེ་དང། ཁྱིམ་བདག་རྣམས་
འཕྱ་བ་ནི། ཡུས་ཀྱི། དེ་བས་ན། དུགས་ཁང་དུ་ཁྱིམ་པ་མ་གཞུག་ཅིག་མ་དད་པ་ཡང་ལས་བྱེད་དུ་མ་གཞུག་ཅིག་དུགས་ཁང་གི་སྒོ་བ་དགེ་སློང་རྣམས་བསྐོས་ལ་དེ་དག་གིས་ཁྱིམ་བདག་
ནང་དུ་མ་གཏང་ཞིག་བཅོམ་ལྡན་འདས་ཀྱིས་དུགས་ཁང་དུ་ཁྱིམ་པ་མ་གཏང་ཞིག་ལས་ཀྱང་བྱེད་དུ་མ་གཞུག་ཅིག་ཅེས་གསུངས་པ་དང། དེ་ནས་དུས་ཕྱེ་ཞིག་ན་དུགས་ཁང་དུ་ཞུགས་

[148B]དགེ་སློང་སྒོ་བས་སྨྲས་པ། ཁྱིམ་བདག་ནང་དུ་མ་འགྲོ་བར་འདུག་ཅིག་བཅོམ་ལྡན་འདས་ཀྱིས་ཁྱིམ་པ་དུགས་ཁང་དུ་མ་གཏང་ཞིག་
ཅེས་བཀའ་སྩལ་ཏོ། །དེས། འཕགས་པ་དག་ཅི། ཁོ་བོ་ཡང་གཞན་དུ་འགྱུར་རམ། ཁོ་བོས་ནི། ངེས་པར་འཕགས་པ་དག་གི་ལས་བྱའོ། །ཞེས་སྨྲས་པ་དང། དེ་ལྟར་གྱུར་པ་དགེ་སློང་དག་
གིས་བཅོམ་ལྡན་འདས་ལ་གསོལ་པ་དང། བཅོམ་ལྡན་འདས་ཀྱིས་བཀའ་སྩལ་པ། གང་དད་པ་དག་ནི། དུགས་ཁང་དུ་ཐོང་ལ་ལས་ཀྱང་བྱེད་དུ་ཆུག་ཅིག་དེ་ལ་ཐེ་ཚོམ་དུ་མ་བྱེད་ཅིག་བཅོམ་
ལྡན་འདས་ཀྱིས་དད་པ་དག་ནི། དུགས་ཁང་དུ་ཐོང་ལ་ལས་ཀྱང་བྱེད་དུ་ཆུག་ཅིག་ཅེས་གསུངས་པ་དང། དེ་ནས་ཁྱིམ་བདག་མགོན་མེད་ཟས་སྦྱིན་ནང་དུ་འགྲོ་བ་ན་དེ་དང་ལྷན་ཅིག་ཏུ་བྲམ་ཟེ་ཞིག་
ཀྱང་འོངས་ནས་དེ་མ་བཏང་བ་དང་དེས། འཕགས་པ། ཅིའི་ཕྱིར་ན་ཁྱིམ་བདག་མགོན་མེད་ཟས་སྦྱིན་ནི། ནང་དུ་བཏང་ལ། བདག་ནི། མི་གཏོང་ཞེས་སྨྲས་པ་དང། དགེ་སློང་གིས་དེ་ལ་སྨྲས་པ། བྲམ་
ཟེ༑ ཁྱིམ་བདག་མགོན་མེད་ཟས་སྦྱིན་ནི། དད་པས་ན། ནང་དུ་བཏང་ངོ། །དེས་སྨྲས་པ། འོ་ན། བདག་ཀྱང་དད་པར་གྱུར་ན། ནང་དུ་གཏོང་ངམ་ཞེས་སྨྲས་པ་དང། དེ་ལྟར་གྱུར་པ་དགེ་སློང་དག་
གིས་བཅོམ་ལྡན་འདས་ལ་གསོལ་ནས་བཅོམ་ལྡན་འདས་ཀྱིས། དེ་སྟེ་དད་པར་གྱུར་ན། ནང་དུ་ཐོང་ཞིག་ཅེས་བཀའ་སྩལ་པ་དང། དགེ་སློང་དག་གིས་དེ་སྐྱབས་གསུམ་དུ་བཏང་ནས་ནང་དུ་

[149A]༄༅། །བཏང་ངོ། །དེས་ཀྱང་དགེ་སློང་དག་རྐང་པ་ལ་རེག་ནས་ཁ་དང་མགོ་ལ་རེག་ཅིག། གོས་ངན་པས་སྨད་གཡོགས་ནས་སྒྲེན་མོར་འདུག་པ་མཐོང་བ་དང། དེ་མ་དད་དེ་
འཕྱ་བ་ལ་ཞུགས་སོ། །དགེ་སྦྱོང་ཤཱཀྱའི་བུ་ནི། མི་གཙང་བ་སྟེ། རྐང་པ་ལ་རེག་པ་ཁ་དང་མགོ་བོ་ལ་རེག་ཅིང། གོས་ངན་པས་སྨད་གཡོགས་ནས་སྒྲེན་མོར་འདུག་གོ་ཞེས་སྨྲས་པ་དང། ད་
ལྟར་གྱུར་པ་དགེ་སློང་དག་གིས་བཅོམ་ལྡན་འདས་ལ་གསོལ་ནས་བཅོམ་ལྡན་འདས་ཀྱིས་བཀའ་སྩལ་པ། དེ་ལྟ་བས་ན། རབ་ཏུ་དད་པ་དག་ནི། དུགས་ཁང་གི་ནང་དུ་ཐོང་ཞིག་དད་པ་ཆུང་
བ་དག་ནི། མ་གཏང་ཞིག།། །།འདུལ་བ་གཞུང་དམ་པ། བམ་པོ་སོ་བཞི་པ། གླེང་གཞི་ནི། མཉན་དུ་ཡོད་པ་ན་སྟེ། མཉན་དུ་ཡོད་པ་ན་ཁྱིམ་བདག་གཞན་ཞིག་གིས་སངས་
རྒྱས་ལ་སོགས་པ་དགེ་སློང་གི་དགེ་འདུན་དག་དུགས་ཁང་དུ་སྤྱན་དྲངས་ཏེ་དགེ་སློང་དག་ནང་དུ་ཞུགས་པ་དང། དེ་ན་དགྲ་བཅོམ་པའི་དགེ་སློང་ཞིག་གིས་ཚུལ་ཁྲིམས་ཉམས་པའི་དགེ་སློང་
ཞིག་ལ་ལས་བྱེད་ཅིང་འདུག་པ་དང། བཅོམ་ལྡན་འདས་ཀྱིས་ཀྱང་ནང་དུ་གཤེགས་ནས་དེས་ལས་བྱེད་པ་གཟིགས་ནས་བཅོམ་ལྡན་འདས་ཀྱིས་དགེ་སློང་དག་ལ་བཀའ་སྩལ་པ། དགེ་སློང་
ཁྱེད་ཅག་གིས་དགེ་སློང་འདི་ལ་དགེ་སློང་འདིས་ལས་བྱེད་པ་མཐོང་ངམ། བཙུན་པ། མཐོང་ངོ། །ཞེས་གསོལ་པ་དང། དགེ་སློང་ལས་བྱེད་པ་འདི་ནི། དགྲ་བཅོམ་པ་ཟག་པ་ཟད་པའོ། །གང་

[149B] ཚུལ་ཁྲིམས་ཉམས་པ། སྡིག་པའི་ཆོས་ཅན་ཁོང་རུལ་པ། ཟགས་པ། གསོག་ཏུ་གྱུར་པ། དུང་སྒྲ་ལྟ་བུར་སྤྱོད་པ། དགེ་སྦྱོང་མ་ཡིན་པ་དགེ་སྦྱོང་དུ་ཡིད་མ་འཛིན་པ་ཚངས་པར་
སྤྱོད་པ་མ་ཡིན་པ་ཚངས་པར་སྤྱོད་པར་ཡི་དམ་འཛིན་པ་སྟེ། དེ་བས་ན། དགེ་སློང་དག་སེངྒེ་ལྟ་བུས་ཝ་འདྲ་བའི་ལས་མ་བྱེད་ཅིག་།བྱས་ན། འདས་པ་དང་བཅས་པར་འགྱུར་རོ། །བཅོམ་ལྡན་འདས་ཀྱིས་
སེངྒེ་འདྲ་བས་ཝ་ལྟ་བུའི་ལས་མ་བྱེད་ཅིག་ཅེས་བཀའ་སྩལ་པ་དང། མཉན་དུ་ཡོད་པ་ན་ཁྱིམ་བདག་གཞན་ཞིག་དེ་དང་རིགས་མཉམ་པ་ལས་ཆུང་མ་ཞིག་བླངས་ཏེ། དེ་དེ་དང་ལྷན་ཅིག་རྩེ་དགའ་ཡོངས་
སུ་སྤྱོད་དོ། །དེ་དང་ལྷན་ཅིག་རྩེ་དགའ་ཡོངས་སུ་སྤྱོད་པ་ལས་དུས་ཕྱི་ཞིག་ན་ཆུང་མ་སེམས་ཅན་དང་ལྡན་པར་གྱུར་ནས་དེ་ལ་ཟླ་བ་བརྒྱད་དམ་དགུ་འདས་པ་དང། བུ་བཙས་ནས་བུ་ཕོ་ཞིག་བྱུང་སྟེ། དེ་
གཟུགས་ལེགས་པ། བལྟ་ན་སྡུག་ཅིང་མཛེས་པ། ཡན་ལག་ཐམས་ཅད་དང་ལྡན་པ་ཞིག་ནས་དེ་བཙས་པའི་བཙས་སྟོན་ཆེན་པོ་བྱས་ནས་མིང་བཏགས་སོ། །དེ་བསྲིངས་བསྐྱེད་ནས་ཆེར་གྱུར་པ་དང། དེ་
དུས་ཕྱི་ཞིག་ན་ཛེ་ཏའི་ཚལ་དུ་སོང་སྟེ་ལེགས་པར་གསུངས་པའི་ཆོས་འདུལ་བ་ལ་རབ་ཏུ་བྱུང་ནས་དེ་མཛོད་གསུམ་དང་ལྡན་པར་གྱུར་ཏེ། དེས་འདི་སྙམ་དུ། བཅོམ་ལྡན་འདས་ཀྱིས་དགེ་སློང་དག། བུའི་
ཕ་མ་ནི། དཀའ་བར་བྱ་བ་བྱེད་དེ། ཕན་པར་བྱེད་པའོ། །གསོ་བར་བྱེད་པའོ། །སྐྱེད་པར་བྱེད་པའོ། །ནུ་མ་སྣུན་པར་བྱེད་པའོ་།འཛམ་བུའི་གླིང་སྣ་ཚོགས་པ་སྟོན་པར་བྱེད་པ་ཡིན་ཏེ། བུས་ཕྲག་པ་གཅིག་

[150A]༄༅། །ལ་ནི། མ། གཉིས་པ་ལ་ནི། ཕ་ཁྱེར་ཏེ་ལོ་བརྒྱ་ཚང་གི་བར་དུ་ཁྱེར་ཏམ། ཡང་ནས་གཞི་ཆེན་པོ་ནོར་བུ་དང། མུ་ཏིག་དང། བཻ་ཌཱུརྱ་དང། དུང་དང། ཤེལ་དང་
གསེར་དང། དངུལ་དང། ཨསྨ་གརྦྷ་དང། སྤུག་དང། གཡས་ཕྱོགས་སུ་འཁྱིལ་བ་དེ་ལྟ་བུ་དག་གིས་དབང་པོར་བཅུག་གམ། དབང་ཕྱུག་ཏུ་བཅུག་ཀྱང་དེས་ནི། ཕ་དང་མ་ལ་བུས་ཕན་བཏགས་
པའམ། ཉེ་བར་ཕན་བཏགས་པར་མི་འགྱུར་གྱི། གང་གིས་ཕ་མ་དད་པ་མེད་པ་དད་པ་ཕུན་སུམ་ཚོགས་པར་བྱས་སམ། ཡང་དག་པར་བསྐུལ་ཏམ། དུལ་བར་བྱས་སམ། འཇུག་པར་བྱས་
སམ༑ སོ་སོར་བཀོད་དམ། ཚུལ་ཁྲིམས་ངན་པ་ལས་ཚུལ་ཁྲིམས་ཕུན་སུམ་ཚོགས་པར། སེར་སྣ་ཅན་ལས་གཏོང་བ་ཕུན་སུམ་ཚོགས་པར། ཤེས་རབ་འཆལ་བ་ལས་ཤེས་རབ་ཕུན་སུམ་
ཚོགས་པར་ཡང་དག་པར་བསྐུལ། དུལ་བར་བྱས། ཞུགས་པར་བྱས། སོ་སོར་བཀོད་ན། དེ་ལྟ་བུ་ནི། བུས་ཕ་དང། མ་ལ་ཕན་བཏགས་པ་དང། ཉེ་བར་ཕན་བཏགས་པར་འགྱུར་རོ། །ཞེས་
གསུངས་སོ། །སྙམ་དུ་བསམ་ནས་བདག་གིས་ཀྱང་ཅི་ནས་ཕ་མ་ལ་ཕན་བཏགས་པ་ཅུང་ཟད་ཅིག་བྱའོ། །སྙམ་ནས་ཇི་སྲིད་དགའ་བའི་བར་དུ་གཤོངས་སྤྱོད་ཅིང་འདུག་ནས་མཉན་དུ་ཡོད་པ་
གང་ན་བ་དེ་ལོགས་སུ་གཤོངས་སྤྱོད་ཅིང་སོང་ངོ། །མཐར་གྱིས་སྤྱད་པ་སྤྱོད་ཅིང་མཉན་དུ་ཡོད་པར་ཕྱིན་ཏོ། །དེས་དེ་གཉིས་སྐྱབས་སུ་འགྲོ་བ་དང། བསླབ་པའི་གནས་ལ་རབ་ཏུ་བཀོད་

[150B] ༑དེ་ནས་དུས་ཕྱི་ཞིག་ན་དེས་ཕའི་དྲུང་དུ་སོང་ལས་བསོད་ནམས་སུ་བྱ་བའི་དངོས་པོ་བདུན་པོའི་ཡོན་ཏན་རྒྱས་པར་བརྗོད་པ་དང། དེས་འཕགས་པ། བདག་གིས་ཀྱང་ནོར་སྣ་བདུན་ལས་བྱས་པའི་
བསོད་ནམས་ཀྱི་དངོས་པོ་ཅུང་ཟད་ཅིག་བྱའོ། །ཞེས་སྨྲས་པ་དང་དེས་བགྲེས་པོ། དེ་བཞིན་ལེགས་ཀྱི་གྱིས་ཤིག་ཅེས་སྨྲས་པ་དང། ཅི་ཞིག་བྱ། དུགས་ཁང་ཞིག་གིས་ཤིག་དེས་དུགས་
ཁང་བྱས་ཏེ་ཁྱིམ་བདག་དེ་རང་གི་དུགས་ཁང་དུ་རང་གི་ལས་བྱ་བ་ལ་ཞུགས་ཏེ་ཤིན་ཏུ་ངལ་བར་གྱུར་ནས་བཀྲུ་བའི་ཡོ་བྱད་དང་འབྲུ་མར་དང། ཕྱེ་ལ་སོགས་པ་མང་དུ་ལྷག་གོ་དེ་ནས་དེས། བུ་
བདག་རབ་ཏུ་ངལ་བར་གྱུར་གྱི། ངའི་རྒྱབ་ཅུང་ཞིག་མཉེས་ཤིག་།ཅེས་སྨྲས་པ་དང། དེས། ཡབ། བཅོམ་ལྡན་འདས་ཀྱིས་སེངྒེ་ལྟ་བུས་ཝ་ལྟ་བུ་དག་ལ་བསྙེན་བཀུར་མ་བྱེད་ཅིག་ཅེས་བཀའ་སྩལ་
ཏེ་མ་གནང་ངོ། །ཞེས་སྨྲས་པ་དང། དེས་བུ། སེངྒེ་ལྟ་བུ་གང་ཝ་ལྟ་བུ་གང་ཞེས་སྨྲས་པ་དང། ཡབ། བདག་ནི། སེངྒེ་དང་འདྲ། ཁྱོད་ནི། ཝ་དང་འདྲའོ། །བུ། དེ་ཅིའི་ཕྱིར་ཞེས་སྨྲས་པ་དང། ཡབ་
བདག་ནི། ཚུལ་ཁྲིམས་དང་ལྡན་པའོ། །ཁྱོད་ནི། ཚུལ་ཁྲིམས་ངན་པ་དང་ལྡན་པའོ། །བུ། དེ་ལྟར་ཝ་དང་འདྲ་བ་ང་ལྟ་བུ་ལས་སེངྒེ་དང་འདྲ་བ་ཁྱོད་ལྟ་བུ་སྐྱེས་སམ་ཞེས་སྨྲས་པ་དང། དེ་ལྟར་གྱུར་པ་
དགེ་སློང་དག་གིས་བཅོམ་ལྡན་འདས་ལ་གསོལ་ནས་བཅོམ་ལྡན་འདས་ཀྱིས་བཀའ་སྩལ་པ། དགེ་སློང་དག་རིགས་གང་ན་ཕ་མ་ལ་ཡང་དག་པར་མགུ་བར་བྱེད། ཡང་དག་པར་མཆོད་པར་བྱེད་

[151A]༄༅། །ཡང་དག་པར་བདེ་བར་སྐྱོང་བར་བྱེད་པའི་རིགས་དེ་ནི་ཚངས་པ་དང་བཅས་པའོ། །དེ་ཅིའི་ཕྱིར་ཞེ་ན། རིགས་ཀྱི་བུ་ཕ་མ་ལ་ཆོས་བཞིན་བྱེད། ཚུལ་བཞིན་བྱེད་པ་ནི། ཚངས་
པ་ཞེས་བྱའོ། །དགེ་སློང་དག་རིགས་གང་ན་ཕ་མ་ལ་ཡང་དག་པར་མགུ་བར་བྱེད། ཡང་དག་པར་མཆོད་པར་བྱེད། ཡང་དག་པར་བདེ་བར་བསྙེན་བཀུར་བྱེད་པ་དེ་ནི། སློབ་དཔོན་དང་བཅས་
པའོ༑ ༑དེ་ཅིའི་ཕྱིར་ཞེ་ན། རིགས་ཀྱི་བུས་ཕ་མ་ལ་ཆོས་བཞིན་བྱས་ན། སློབ་དཔོན་ལྟ་བུར་འགྱུར་རོ། །དགེ་སློང་དག་རིགས་གང་ན་ཕ་མ་ལ་ཡང་དག་པར་མགུ་བར་བྱེད། ཡང་དག་པར་
མཆོད་པར་བྱེད། ཡང་དག་པར་བདེ་བར་བསྙེན་བཀུར་བྱེད་པའི་རིགས་དེ་ནི། སྦྱིན་པར་རིགས་པའོ། །དེ་ཅིའི་ཕྱིར་ཞེ་ན། རིགས་ཀྱི་བུས་ཕ་མ་ལ་ཆོས་བཞིན་དུ་བྱས་ན། སྦྱིན་པར་རིགས་པའོ།།
དགེ་སློང་དག་རིགས་གང་ན་ཕ་མ་ལ་ཡང་དག་པར་མགུ་བར་བྱེད་ཡང་དག་པར་མཆོད་པར་བྱེད། ཡང་དག་པར་བདེ་བར་བསྙེན་བཀུར་བྱེད་ན། རིགས་དེ་ནི། མེ་དང་བཅས་པའོ། །དེ་ཅིའི་
ཕྱིར་ཞེ་ན། རིགས་ཀྱི་བུས་ཕ་མ་ལ་ཆོས་བཞིན་དུ་བྱས་ན། མེ་ལྟ་བུའོ། །དགེ་སློང་དག་རིགས་གང་ན་ཕ་མ་ལ་ཡང་དག་པར་མགུ་བར་བྱེད། ཡང་དག་པར་མཆོད་པར་བྱེད། ཡང་དག་པར་བདེ་
བར་བསྙེན་བཀུར་བྱེད་ན། རིགས་དེ་ནི། ལྷ་དང་བཅས་པའོ། །དེ་ཅིའི་ཕྱིར་ཞེ་ན། རིགས་ཀྱི་བུས་ཕ་མ་ལ་ཆོས་བཞིན་དུ་བྱས་ན། ལྷ་ལྟ་བུར་འགྱུར་རོ། །བཅོམ་ལྡན་འདས་ཀྱིས་དེ་སྐད་བཀའ་

[151B] བདེ་བར་གཤེགས་པས་དེ་སྐད་གསུངས་ནས་སྟོན་པས་ཡང་གསུངས་པ། ཕ་དང་མ་གཉིས་ཚངས་པ་སྟེ། །སློབ་དཔོན་ལྷ་ཡང་དེ་བཞིན་ནོ། །ཇི་ལྟར་མེ་ཡི་ལྷ་ཕྲན་བཞིན། །བུ་ཡི་སྦྱིན་པའི་
གནས་ཡིན་ནོ། །དེ་བས་དེ་གཉིས་ཕྱག་བྱ་ཞིང། །ཕྱི་བར་བྱ་ཞིང་བཀྲུ་བ་དང། །རྐང་པ་གཉིས་ཀྱང་བཀྲུ་བར་བྱ། །དེ་བཞིན་མཁས་པས་བསྙེན་བཀུར་བྱ། །ཡང་ན་བཟའ་བ་བཏུང་བ་དང། །བགོ་བ་མལ་སྟན་དེ་
བཞིན་ཏེ། །དེས་ནི་ཕ་དང་མ་གཉིས་ལ། །མཁས་པས་བསྙེན་བཀུར་བཅས་བྱེད་ན། །འདིར་ནི་མནར་བར་མི་འགྱུར་ཏེ། །སོང་ནས་མཐོ་རིས་དགའ་བར་འགྱུར། །གང་གི་ཚེ་བཅོམ་ལྡན་འདས་ཀྱིས་མདོ་སྡེ་དེ་
གསུངས་པ་དེའི་ཚེ་ན་དགེ་སློང་རྣམས་ཐེ་ཚོམ་སྐྱེས་ནས་ཐེ་ཚོམ་ཐམས་ཅད་གཅོད་པ་སངས་རྒྱས་བཅོམ་ལྡན་འདས་ལ་ཞུས་པ། བཙུན་པ། བཅོམ་ལྡན་འདས་ཀྱིས་ཕ་དང། མ་དང། བླ་མ་ལ་ནི། རིམ་
གྲོ་བགྱིད་པའི་ཡོན་ཏན་བརྗོད་པ་ནི། ངོ་མཚར་ཆེའོ། །ཞེས་ཞུས་པ་དང། བཅོམ་ལྡན་འདས་ཀྱིས་བཀའ་སྩལ་པ། དགེ་སློང་དག་འདི་ལ་ཅི་ཞིག་ངོ་མཚར་ཆེར་ཡོད། ད་ལྟར་དེ་བཞིན་གཤེགས་པ་
འདོད་ཆགས་མེད། ཞེ་སྡང་མེད། གཏི་མུག་མེད། སྐྱེ་བ་དང། རྒ་བ་དང། ན་བ་དང། འཆི་བ་དང། མྱ་ངན་དང། སྨྲེ་སྔགས་འདོན་པ་དང། སྡུག་བསྔལ་བ་དང། ཡིད་མི་བདེ་བ་དང། འཁྲུག་པ་
རྣམས་མེད་བཞིན་དུ་ཕ་མ་ལ་རིམ་གྲོ་བྱ་བའི་ཡོན་ཏན་བརྗོད་པ་པས། སྔོན་འདས་པའི་དུས་ན་ང་འདོད་ཆགས་དང་བཅས། ཞེ་སྡང་དང་བཅས། གཏི་མུག་དང་བཅས། སྐྱེ་བ་དང་བཅས། རྒ་བ་དང། ན་བ་

[152A]༄༅། །དང། འཆི་བ་དང། མྱ་ངན་དང། སྨྲེ་སྔགས་འདོན་པ་དང། སྡུག་བསྔལ་བ་དང། ཡིད་མི་བདེ་བ་དང། འཁྲུག་པ་རྣམས་ལས་ཡོངས་སུ་མ་གྲོལ་བ་ན་ཡང་མ་ལ་
གནོད་པ་ཅུང་ཟད་ཅིག་བྱས་ནས་སྡུག་བསྔལ་ཆེན་པོ་རྗེས་སུ་མྱོང་ངོ། །ཕན་པ་ཅུང་ཟད་ཅིག་བྱས་ནས་ཀྱང་བདེ་བ་ཆེན་པོ་རྗེས་སུ་མྱོང་བར་གྱུར་ཏེ། དེ་དག་ལེགས་པར་ཤིན་ཏུ་ཡིད་ལ་བྱོས་ཤིག་དང་
བཤད་པར་བྱའོ། །སྔོན་བྱུང་བ་ནི། དགེ་སློང་དག་སྔོན་འདས་པའི་དུས་ན་གྲོང་ཁྱེར་ཝཱ་ར་ཎཱ་སི་ན་དེད་དཔོན་མཛའ་བོ་ཞེས་བྱ་བ། ཕྱུག་ཅིང་ནོར་མང་ལ་ལོངས་སྤྱོད་ཆེ་བ། གནས་རྒྱ་ཆེ་ཞིང་ཡངས་
པ་ཞིག་སྟེ། ངལ་བསོ་པོའི་ནོར་དང་འདྲ་བ། ངལ་བསོ་པོའི་ནོར་ལ་འགྲན་པ་ཞིག་ཡོད་དེ། དེས་རིགས་མཉམ་པའི་ཆུང་མ་ཞིག་བླངས་ནས་དེ་དེ་དང་ལྷན་ཅིག་ཏུ་རྩེ་དགའ་ཡོངས་སུ་སྤྱོད་དོ། །དེ་ལ་རྩེ་
དགའ་ཡོངས་སུ་སྤྱད་པ་ལས་བུ་ཕོ་རྣམས་བྱུང་ཡང་ཤི་ནས་དེ་བུ་མེད་དེ། བུ་འདོད་པས་ལྷ་གུ་ལང་དང། ཝ་རུ་ན་དང། ངལ་བསོ་པོ་དང། བ་ས་བ་ལ་སོགས་པ་ལྷ་སྟོང་ལ་གསོལ་ཀྱང་དེའི་བུ་གསོན་
པར་མ་གྱུར་ཏེ། དེ་ལ་གཞན་ཞིག་གིས། དེ་སྟེ་ཁྱོད་ལ་བུ་ཕོ་ཞིག་བཙས་ན། བུ་མོའི་མིང་དུ་ཐོགས་ཤིག་དང། ཡུན་རིང་དུ་འཚོ་བར་འགྱུར་རོ། །ཞེས་བསྒོའོ། །དེ་དུས་ཕྱི་ཞིག་ན་དེ་དང་ལྷན་ཅིག་
ཏུ་རྩེ་དགའ་ཡོངས་སུ་སྤྱོད་དོ། །དེས་རྩེ་དགའ་ཡོངས་སུ་སྤྱད་པས་དེའི་ཆུང་མ་སེམས་ཅན་དང་ལྡན་པར་གྱུར་ནས་ཟླ་བ་བརྒྱད་དམ་དགུ་ལོན་ནས་ཁྱེའུ་ཞིག་བཙས་ཏེ། དེ་གཟུགས་ལེགས་

[152B] མཛེས་པ། མདོག་གསེར་གྱི་ཁ་དོག་ལྟ་བུ། མགོ་གདུགས་འདྲ་བ། ལག་པ་རིང་བ། དཔྲལ་བའི་དབྱེས་ཆེ་བ་དང། ཀོས་ཀོ་རིང་བ། སྨིན་མ་སྙོམས་པ། སྣ་མཐོ་ཞིང་ཡན་ལག་
དང་ཉིང་ལག་ཐམས་ཅད་དུ་ལྡན་པ་ཞིག་བཙས་ཏེ། དེ་བཙས་པའི་བཙས་སྟོན་ཆེན་པོ་བྱས་ནས་མིང་གདགས་པར་བརྩམས་ཏེ་མཛའ་བོའི་བུ་སྟེ། བུ་མོའི་མིང་དུ་གདགས་པས་ན། ཁྱེའུ་འདིའི་མིང་བུ་མོ་མཛའ་
མོར་གདགས་སོ། །ཇི་ཙམ་ན་ཁྱེའུ་བུ་མོ་མཛའ་མོ་ཞེས་བྱ་བ་དེ་ཆེར་གྱུར་པ་དང། དེའི་ཕ་ཡང་རྒྱ་མཚོ་ཆེན་པོའི་ནང་དུ་ཞུགས་ཏེ། དེ་དེ་ཉིད་དུ་ཤི་བར་གྱུར་ཏོ། །དེ་ནས་བུ་མོ་མཛའ་མོས་མ་ལ། བདག་གི་ཕ་
སྔོན་ལས་ཀྱི་འབྲས་བུ་གང་གིས་འཚོ། བདག་ཀྱང་ཕྱིས་དེ་བཞིན་དུ་བསྒྲུབ་བོ། །ཞེས་སྨྲས་པ་དང། མས་བསམ་པ། སྔོན་རྒྱ་མཚོ་ཆེན་པོའི་ནང་དུ་འཇུག་པའི་ཚོང་པ་ཡིན་ནོ། །ཞེས་འདི་ལ་སྨྲས་ན་ནི། །འདི་
ཉིད་ཀྱང་རྒྱ་མཚོ་ཆེན་པོའི་ནང་དུ་ཞུགས་ཏེ། དེ་ཉིད་དུ་ཤི་བར་འགྱུར་རོ། །སྙམ་དུ་བསམ་ནས་དེས། བུ། ཁྱོད་ཀྱི་ཕ་ནི། སྔོན་འབྲུ་ཚོང་པ་བྱེད་བྱེད་དེ། ཁྱོད་ཀྱང་དགའ་ན། འབྲུ་ཚོང་བ་གྱིས་ཤིག་ཅེས་སྨྲས་
པ་དང། དེས་འབྲུའི་ཚོང་ཁང་བརྩིགས་ཏེ་ཐོག་མའི་ཉིན་པར་ཀརཤ་པ་ཎ་བཞི་རྙེད་དེ། དེས་དེ་དག་མ་ལ་བྱིན་ནོ། །དེ་ནས་དུས་ཕྱི་ཞིག་ན་གཞན་ཞིག་གིས་དེ་ལ་ཁྱོད་ཀྱི་ཕ་ནི། སྔོན་དྲི་ཚོང་པའོ། །ཞེས་སྨྲས་
པ་དང། དེས་འབྲུ་ཚོང་པ་བཏང་སྟེ། དྲི་ཚོང་པའི་ཚོང་ཁང་བརྩིགས་སོ། །དེ་ནས་ཉི་མ་དང་པོའི་ཚེ་ཀརཤ་པ་ཎ་བརྒྱད་རྙེད་ནས་དེས་ཡང་དེ་དག་མ་ལ་བྱིན་ནོ། །དེ་ནས་དུས་ཕྱི་ཞིག་ན་གཞན་ཞིག་གིས་དེ་ལ་ཁྱོད་

[153A]༄༅། །ཀྱི་ཕ་ནི། གསེར་ཚོང་པ་ཡིན་ནོ། །ཞེས་སྨྲས་པ་དང་དེས་ཡང་དྲི་ཚོང་པ་བཏང་སྟེ་གསེར་ཚོང་པ་ལ་ཞུགས་པ་དང་དེའི་ཉི་མ་དང་པོ་ལ་ཀརཤ་པ་ཎ་བཅུ་དྲུག་རྙེད་པ་དང་
དེས་ཡང་དེ་དག་མ་ལ་བྱིན་ནོ། །ཕྱིས་དེ་ཉིན་མོ་དེས་ཀརཤ་པ་ཎ་སུམ་ཅུ་རྩ་གཉིས་རྙེད་པ་དང་དེས་དེ་དག་མ་ལ་བྱིན་ནོ། །དེ་ནས་གསེར་ཚོང་པ་ཕྲག་དོག་ཅན་དག་གིས་གྲོང་ཁྱེར་ཐམས་ཅད་ཀྱི་གསེར་
འདིས་བསྡུས་སོ། །སྙམ་དུ་བསམ་ནས་བུ་མོ་མཛའ་མོ་ལ། ཁྱེད་འདི་ལྟ་བུ་བྱེད་ཅིང་འཚོ་སྟེ་ཅི་རུང། ཁྱོད་ཀྱི་ཕ་ནི། སྔོན་རྒྱ་མཚོ་ཆེན་པོར་འཇུག་པའི་ཚོང་པ་ཡིན་ན། ཁྱོད་སུས་འདི་འདྲ་བ་ངན་པས་འཚོ་
བ་ལ་འཇུག་ཏུ་བཅུག་ཅེས་སྨྲས་པ་དང། དེ་གསེར་ཚོང་པ་དག་གི་ཚིག་དེས་བསྐུལ་པས་དེའི་མའི་ཐད་དུ་སོང་སྟེ། མ། བདག་གི་ཕ་ནི། འདི་ལྟར་སྔོན་རྒྱ་མཚོ་ཆེན་པོའི་ཚོང་པའོ། །ཞེས་ཐོས་ན་རྗེས་སུ་
གནོངས་ཤིག་དང། བདག་ཀྱང་རྒྱ་མཚོ་ཆེན་པོའི་ནང་དུ་ཞུགས་ལ་མཆིའོ། །ཞེས་སྨྲས་པ་དང། མས་དེ་ལ། བུ། དེ་ནི། བདེན་མོད་ཀྱི་ཁྱོད་ནི། གཞོན་ལ་བུ་གཅིག་པུ་སྟེ། ཁོ་མོ་བོར་ནས་རྒྱ་མཚོ་ཆེན་
པོར་མ་འགྲོ་ཞིག་ཅེས་སྨྲས་པ་དང། དེ་ནས་བུ་མོ་མཛའ་མོས་མའི་ཚིག་མ་མཉན་ཏེ་བདག་གི་གྲོང་ཁྱེར་དུ་གང་རྒྱ་མཚོ་ཆེན་པོར་ཞུགས་ཤིང་འདོང་དུ་དད་པ་རྣམས་འདོང་ངོ། །ཞེས་དེས་བདག་ཉིད་དེད་
དཔོན་དུ་བསྒྲགས་སོ། །དེ་ནས་ཚོང་པ་ལྔ་བརྒྱས་བསྐོར་ཏེ་དོང་བ་དང། དེ་མའི་སྙིང་དུ་སྡུག་པས་དཀྲུགས་ཏེ་མཆི་མས་བརྣངས་བཞིན་རྐང་པ་གཉིས་ལ་བཟུང་སྟེ། བུ། ཁོ་མོ་བོར་ཏེ་རྒྱ་མཚོ་ཆེན་པོར་ཞུགས་

[153B] དེ་འདི་ལྟར་སྙིང་རྗེ་ཞིང་མི་དགའ་སྟེ་དལ་གྱིས་སྨྲས་པ་ལ་ཁྲོས་ནས་མའི་མགོ་བོ་རྐང་པས་ཕུལ་ཏེ་དེ་མགྲོན་པོ་མང་པོ་དང་འགྲོགས་ཏེ་སོང་ངོ་།མས། བུ་ཁྱོད་ལ་ལས་
འདི་རྣམ་པར་སྨིན་པར་མ་གྱུར་ཅིག་ཅེས་སྨྲས་པ་དང། དེ་ནས་གྲོང་དང། གྲོང་ཁྱེར་དང། རྒྱལ་པོའི་ཕོ་བྲང་འཁོར་རྣམས་ལ་ལྟ་ཞིང་རྒྱ་མཚོ་ཆེན་པོའི་འགྲམ་དུ་ཕྱིན་པ་དང། དེས་དོང་ཚེ་རྙིང་པ་ལྔ་
བརྒྱས་གྲུ་བོ་ཆེ་ཉོས་ཏེ་གྲུའི་ནང་དུ་འཇུག་པ་དང། འབྱིན་པ་དང། མཉན་པ་དང། ཉག་ཐག་འཛིན་པ་དང། ཕྱོགས་རྟོག་པའི་མི་དག་ལ་གླ་བྱས་ནས་དེས་དྲིལ་ཆེན་པོར་ལན་གསུམ་དུ་བསྒྲགས་
ནས་རྒྱ་མཚོ་ཆེན་པོའི་ནང་དུ་ཞུགས་ཏེ་སོང་བ་དང། ཇི་ཙམ་ཞིག་ན་ཆུ་སྲིན་ཉའི་རིགས་ཀྱིས་གྲུ་མ་རུང་བར་བྱས་ནས་བུ་མོ་མཛའ་མོ་གྲུ་ཚལ་ཞིག་ལ་འཇུས་ནས་མཐར་ཕྱིན་ཏོ། །དེ་ནས་སྐམ་ལ་སོང་བ་
དང༑ དགའ་བ་ཞེས་བྱ་བའི་གྲོང་ཁྱེར་དེ་མཐོང་སྟེ། དེ་དེར་སོང་ནས་དེ་ནས་ལྷའི་བུ་མོ་གཟུགས་ལེགས་ཤིང་བལྟ་ན་སྡུག་པ་བཞི་བྱུང་སྟེ། དེར་འོངས་ནས་བུ་མོ་མཛའ་མོ་བདེ་བར་འོངས་སམ། འདི་ནི་
བདག་ཅག་གི་ཟས་ཀྱི་ཁང་པ་དང། བཏུང་བའི་ཁང་པ་དང། གོས་ཀྱི་ཁང་པ་དང། ཉལ་བའི་ཁང་པ་དང། ནོར་བུ་དང། མུ་ཏིག་དང། བཻ་ཌཱུརྱ་དང། དུང་དང། ཤེལ་དང། བྱི་རུ་དང། གསེར་དང་
དངུལ་གྱིས་གང་བ་ཡིན་གྱི། འདི་བཞེས་ཤིག་ཚུར་སྤྱོན། བདག་ཅག་དང་ལྷན་ཅིག་བཞུགས་སོ། །ཞེས་སྨྲས་ནས་དེ་དང་ལྷན་ཅིག་ལོ་དུ་མ། ལོ་བརྒྱ་དུ་མ། ལོ་སྟོང་དུ་མ། ལོ་བརྒྱ་སྟོང་དུ་མར་ཇི་

[154A]༄༅། །ལྟར་སེམས་ཅན་བསོད་ནམས་བྱས་པ། དགེ་བ་བྱས་པ། རྫུ་འཕྲུལ་ཆེན་པོ་མཐུ་ཆེན་པོས་རང་གི་བསོད་ནམས་ལ་མྱོང་བར་གྱུར་བ་བཞིན་མྱོང་བར་གྱུར་ཏོ། །དེ་དག་
གིས་ལྷོ་ཕྱོགས་ཀྱི་ལམ་དུ་མ་འགྲོ་ཞིག་ཅེས་བསྒོ་བ་དང་དེ་ལྷོ་ཕྱོགས་ཀྱི་ལམ་དུ་མ་བཏང་ཡང་དེར་འགྲོ་བར་འཐེན་ཏེ། དེས་ཕྱི་ཞིག་ན་ལྷོ་ཕྱོགས་སུ་སོང་བ་དང། དེ་རྟག་ཏུ་ར་རོ་བ་ཞེས་བྱ་བའི་གྲོང་ཁྱེར་
མཐོང་ནས་དེའི་སྒོར་ཕྱིན་པ་དང། དེ་ནས་ཀྱང་ལྷའི་བུ་མོ་དེ་བས་ཀྱང་གཟུགས་ལེགས་པ། དེ་བས་ཀྱང་བལྟ་ན་སྡུག་པ། དེ་བས་ཀྱང་མཛེས་པ་བརྒྱད་བྱུང་སྟེ། དེ་དག་གིས་བུ་མོ་མཛའ་མོ་ཚུར་
སྤྱོན། བདེ་བར་བྱོན་ཏམ། བདག་ཅག་གི་ཟས་ཀྱི་ཁང་པ་འདི་དང་སྐོམ་གྱི་ཁང་པ་དང། གོས་ཀྱི་ཁང་པ་དང། ཉལ་བའི་ཁང་པ་དང། ནོར་བུ་དང། མུ་ཏིག་དང། བཻ་ཌཱུརྱ་དང། དུང་དང། ཤེལ་
དང། བྱི་རུ་དང། གསེར་དང། དངུལ་དག་གིས་གང་བ་ཡོད་ཀྱི། ཚུར་སྤྱོན། ལྷན་ཅིག་བཞུགས་སོ། །ཞེས་སྨྲས་ནས་བདག་དང་ལྷན་ཅིག་ལོ་དུ་མ། ལོ་བརྒྱ་དུ་མ། ལོ་སྟོང་དུ་མ། ལོ་བརྒྱ་སྟོང་
དུ་མར་ཇི་ལྟར་སེམས་ཅན་བསོད་ནམས་བྱས་པ། དགེ་བ་བྱས་པ། རྫུ་འཕྲུལ་ཆེན་པོ་མཐུ་ཆེན་པོས་མྱོང་བ་བཞིན་དུ་མྱོང་བར་གྱུར་ཏོ་།དེ་དག་གིས་ཀྱང་དེ་ལྷོ་ཕྱོགས་ཀྱི་ལམ་དུ་མ་འགྲོ་ཞིག་
ཅེས་བསྒོའོ། །དེ་ལྷོ་ཕྱོགས་ཀྱི་ལམ་དུ་མ་འགྲོ་ཞིག་ཅེས་བསྒོ་ན་ཇེ་ཐུར་འཐེན་ཏེ་འགྲོ་འདོད་ནས་ཇི་ཙམ་ཞིག་ན་ལྷོ་ཕྱོགས་ཀྱི་ལམ་དུ་སོང་བ་དང་དགའ་བ་ཅན་ཞེས་བྱ་བའི་གྲོང་ཁྱེར་མཐོང་

[154B] དེ་ནས་ཡང་ལྷའི་བུ་མོ་དེ་བས་ཀྱང་གཟུགས་ལེགས་པ། དེ་བས་ཀྱང་བལྟ་ན་སྡུག་པ། དེ་བས་ཀྱང་མཛེས་པ་བཅུ་དྲུག་བྱུང་སྟེ། དེ་དག་གིས་བུ་མོ་མཛའ་མོ་བདེ་བར་བྱོན་ཏམ་
བུ་མོ་མཛའ་མོ་ཚུར་སྤྱོན། བདག་ཅག་གི་ཟས་ཀྱི་ཁང་པ་འདི་དང་སྐོམ་གྱི་ཁང་པ་དང། གོས་ཀྱི་ཁང་པ་དང། ཉལ་བའི་ཁང་པ་དང། ནོར་བུ་དང། མུ་ཏིག་དང། བཻ་ཌཱུརྱ་དང། དུང་དང། ཤེལ་དང་
བྱི་རུ་དང། གསེར་དང། དངུལ་དག་གིས་གང་བ་ཡོད་ཀྱི། ཚུར་སྤྱོན། ལྷན་ཅིག་བཞུགས་སོ། །ཞེས་སྨྲས་ནས་དེ་དང་ལྷན་ཅིག་ལོ་དུ་མ། ལོ་བརྒྱ་དུ་མ། ལོ་སྟོང་དུ་མ། ལོ་བརྒྱ་སྟོང་དུ་མར་ཇི་ལྟར་སེམས་
ཅན་བསོད་ནམས་བྱས་པ། དགེ་བ་བྱས་པ། རྫུ་འཕྲུལ་ཆེན་པོ་མཐུ་ཆེན་པོས་མྱོང་བར་གྱུར་པ་བཞིན་མྱོང་བར་གྱུར་ཏོ། །དེ་དག་གིས་ཀྱང་དེ་ལ་ལྷོ་ཕྱོགས་ཀྱི་ལམ་དུ་མ་འགྲོ་ཞིག་ཅེས་བསྒོའོ། །དེ་ལྷོ་ཕྱོགས་
ཀྱི་ལམ་དུ་མ་འགྲོ་ཞིག་ཅེས་བསྒོ་ཡང་ཇེ་ཐུར་འཐེན་ཅིང་འགྲོ་བར་འདོད་ནས་དེ་ཇི་ཙམ་ཞིག་ན་ལྷོ་ཕྱོགས་ཀྱི་ལམ་དུ་སོང་བ་དང་བླ་མའི་ཚངས་པ་ཞེས་བྱ་བའི་ཁང་པ་བཟང་པོ་ཞིག་མཐོང་ནས་དེའི་སྒོར་འོངས་
བ་དང། དེའི་ནང་ནས་ལྷའི་བུ་མོ་དེ་བས་ཀྱང་གཟུགས་ལེགས་པ། དེ་བས་ཀྱང་བལྟ་ན་སྡུག་པ། ཤིན་ཏུ་བཟང་མོ་སུམ་ཅུ་རྩ་གཉིས་ཤིག་བྱུང་ནས་དེ་དག་གིས་བུ་མོ་མཛའ་མོ་ཚུར་སྤྱོན། མཛའ་མོ་བདེ་
བར་བྱོན་ཏམ། བདག་ཅག་གི་ཟས་ཀྱི་ཁང་པ་འདི་དང། སྐོམ་གྱི་ཁང་པ་དང། གོས་ཀྱི་ཁང་པ་དང། ཉལ་བའི་ཁང་པ་དང་ནོར་བུ་དང། མུ་ཏིག་དང། བེ་ཌཱུརྱ་དང། དུང་དང། ཤེལ་དང་བྱི་རུ་དང་

[155A]༄༅། །གསེར་དང། དངུལ་ལ་སོགས་པ་རྣམ་པ་སྣ་ཚོགས་ཀྱིས་གང་བ་ཡོད་ཀྱི། ཚུར་སྤྱོན། ལྷན་ཅིག་བཞུགས་སོ། །ཞེས་སྨྲས་ནས་དེ་དག་དང་ལྷན་ཅིག་ལོ་དུ་མ། ལོ་
བརྒྱ་དུ་མ། ལོ་སྟོང་དུ་མ། ལོ་བརྒྱ་སྟོང་དུ་མར་ཇི་ལྟར་སེམས་ཅན་བསོད་ནམས་བྱས་པ། དགེ་བ་བྱས་པ། མཐུ་ཆེན་པོ་རྫུ་འཕྲུལ་ཆེན་པོས་མྱོང་བ་བཞིན་མྱོང་བར་གྱུར་ཏོ། །དེ་དག་གིས་ཀྱི་ལྷོ་ཕྱོགས་
ཀྱི་ལམ་དུ་མ་འགྲོ་ཞིག་ཅེས་བསྒོའོ། །དེ་ལྷོ་ཕྱོགས་ཀྱི་ལམ་དུ་མ་འགྲོ་ཞིག་ཅེས་བསྒོ་ཡང་ཇེ་ཐུར་འཐེན་ཅིང་འགྲོ་བར་འདོད་ནས་ཇི་ཙམ་ཞིག་ན་ལྷོ་ཕྱོགས་ཀྱི་ལམ་དུ་སོང་ནས་དེ་ཕྱི་ཕྱིར་ཞིང་དད་
པ་སྐྱེས་ཏེ། དེ་རིམ་གྱིས་ལྷོ་ཕྱོགས་སུ་སོང་བ་དང་ལྕགས་ལས་བྱས་པའི་གྲོང་ཁྱེར་ཞིག་མཐོང་སྟེ། དེ་དེར་ཞུགས་སོ། །དེར་ཞུགས་མ་ཐག་ཏུ་དེའི་སྒོ་ཡང་སླར་བཅད་པར་གྱུར་ཏོ། །དེ་ནས་ཡང་
ནང་དུ་སོང་བ་དང་སྒོ་ཡང་དེ་བཞིན་དུ་བཅད་དོ། །དེ་ནས་ཡང་ནང་དུ་སོང་བ་དང། སྒོ་ཡང་བཅད་པར་གྱུར་ཏེ། ཇི་ཙམ་ཞིག་ན་སྐྱེས་བུ་རབ་ཏུ་ལུས་ཆེ་བ་ཞིག་དེ་ནས་བྱུང་སྟེ་དེའི་སྤྱི་བོ་ལ་ལྕགས་ཀྱི་
འཁོར་ལོ་འབར་བ། རབ་ཏུ་འབར་བ། ཤིན་ཏུ་རབ་ཏུ་འབར་བ། མེ་ལྕེ་གཅིག་ཏུ་གྱུར་པ་ཞིག་འཁོར་ཞིང་འདུག་སྟེ། དེའི་མགོ་ལས་རྣག་ཁྲག་བྱུང་བ་ནི། ཟས་སུ་ཟ་བར་མཐོང་ངོ། །དེ་ནས་བུ་
མོ་མཛའ་མོས་སྐྱེས་བུ་དེ་ལ། ཁྱོད་ཅིའི་ཕྱིར་དེ་ལྟར་གྱུར་ཅེས་དྲིས་པ་དང། དེས། ངས་ནི། མ་ལ་གནོད་པ་བྱས་པའི་ཕྱིར་རོ་།ཞེས་སྐྱེས་བུ་དེས་དེ་སྐད་དུ་སྨྲས་མ་ཐག་ཏུ་བུ་མོ་མཛའ་མོ་དེའི་

[155B] བདག་གིས་ཀྱང་མ་ལ་གནོད་པ་བྱས་ནས་དེའི་ལས་ཀྱིས་འདིར་ཁྲིད་དེ་འོངས་སོ། །སྙམ་བསམ་པ་དང། དེ་མ་ཐག་ཏུ་ནམ་མཁའ་ལས་སྒྲ་འདི་སྐད་དུ། གང་བཅིངས་
པ་དེ་ནི། ཐར། གང་མ་བཅིངས་པ་དེ་ནི། བཅིངས་པའོ། །ཞེས་སྒྲ་དེ་བྱུང་མ་ཐག་ཏུ་སྐྱེས་བུ་དེའི་སྤྱི་བོ་ན་འཁོར་ལོ་ཡོད་པ་དེ་ནི། མེད་པར་གྱུར། བུ་མོ་མཛའ་མོའི་སྤྱི་བོར་འཁོར་ལོ་བྱུང་ངོ་།དེ་ནས་བུ་མོ་
མཛའ་མོ་རབ་ཏུ་སྡུག་བསྔལ་བར་སྐྱེས་བུ་དེས་མཐོང་ནས་ཚིགས་སུ་བཅད་དེ་སྨྲས་པ། རྟག་ཏུ་དགའ་དང་དྲེགས་བྱེད་ཅིང། །སྐྱིད་པར་བྱེད་པ་བོར་བྱས་ཏེ། །ཚངས་པ་བླ་མའི་ཁང་པ་ནས། །ཅི་ཡི་ཕྱིར་ནི་ཁྱོད་
འདིར་འོངས། །བུ་མོ་མཛའ་མོས་སྨྲས་པ། རྟག་ཏུ་དགའ་དང་དྲེགས་བྱེད་ཅིང། །སྐྱིད་པར་བྱེད་པ་བོར་བྱས་ཏེ། །ཚངས་པ་བླ་མའི་ཁང་པ་ནས། །འདིར་ནི་འོངས་པར་འདོད་གྱུར་པ། །ཡུན་རིང་པོ་ཡི་ལས་ཀྱིས་
གཉེར། །ལས་ཀྱིས་རིང་ནས་གཉེར་ནས་ཀྱང། །གང་དུ་ལས་ཀྱིས་གཉེར་བ་དེར། །ལས་ཀྱང་རྣམ་པར་སྨིན་པར་གྱུར། །ལས་གང་རྣམ་པར་སྨིན་པས་ན། །འཁོར་ལོ་འབར་དང་རབ་འབར་བ། །བདག་གི་
སྲོག་ལ་གནོད་གྱུར་ཏེ། །ཀླད་ལ་འཁོར་ལོ་འབར་བར་གྱུར། །མི་དེས་སྨྲས་པ། ཁྱོད་ཀྱིས་ངན་པའི་སེམས་བསྐྱེད་དོ། །དགའ་བར་བྱེད་པ་མ་ཡི་མགོར། །ཁྱོད་ཀྱིས་རྡོག་པ་བརྒྱབ་པས་ན། །དེ་ཡི་ལས་ཀྱི་
འབྲས་བུ་ཡིན། །བུ་མོ་མཛའ་མོས་སྨྲས་པ། འཁོར་ལོ་འབར་བ་རབ་འབར་བ། །བདག་གི་སྲོག་ལ་སྲོག་ལ་གནོད་བྱེད་པ། །ལོ་གྲངས་སྲོང་ཕྲག་ཇི་སྲིད་དུ། །ང་ཡི་ཀླད་ལ་འཁོར་བར་འགྱུར། །མི་དེས་སྨྲས་པ། ལོ་

[156A]༄༅། །གྲངས་སྟོང་ཕྲག་དྲུག་ཅུ་དང། །ལོ་གྲངས་བརྒྱ་ཡི་བར་དུ་ནི། །འབར་བའི་ལྕགས་ཀྱི་འཁོར་ལོས་ཀྱང། །ཁྱོད་ཀྱི་མགོ་ལ་འཇོམས་པར་བྱེད། །དེ་ནས་བུ་མོ་མཛའ་མོ་དེས་
མི་དེ་ལ། ཀྱེ་སྐྱེས་བུ། གཞན་དག་ཀྱང་འདིར་འོང་བ་ལྟ་ཡོད་དམ་མེད་ཅེས་སྨྲས་པ་དང། མི་དེས་སྨྲས་པ། གང་གིས་ལས་འདི་ལྟ་བུ་བྱས་པ་དག་ནི། འདིར་འོང་བར་འགྱུར་རོ། །དེ་ནས་བུ་མོ་མཛའ་
མོ་སྡུག་བསྔལ་གྱིས་མངོན་དུ་གཟིར་བ་དང། སེམས་ཅན་རྣམས་ལ་སྙིང་རྗེ་བ་བསྐྱེད་ནས་མི་དེ་ལ་འདི་སྐད་དུ་སྨྲས་སོ། །ཀྱེ་སྐྱེས་བུ། ངས་སེམས་ཅན་ཐམས་ཅད་ཀྱི་ཕྱིར་འཁོར་ལོ་འདི་མགོ་
ལ་བཟོད་པར་བྱའི། །གཞན་དག་གིས་འདི་འདྲ་བའི་ལས་བྱས་པ་དེ་དག་འདིར་མ་འོངས་ཤིག་ཅེས་སྨྲས་མ་ཐག་ཏུ་བུ་མོ་མཛའ་མོ་བྱང་ཆུབ་སེམས་དཔའ་དེའི་མགོ་ལས་འཁོར་ལོ་དེ་ཤིང་ཏ་
ལ་བདུན་ཙམ་དུ་ནམ་མཁའ་ལ་འཕགས་ནས་འདུག་པ་དང། དེའང་དུས་འདས་ནས་དགའ་ལྡན་གནམ་གྱི་ལྷའི་ཁམས་སུ་སྐྱེས་སོ། །ཞེས་བཅོམ་ལྡན་འདས་ཀྱིས་བཀའ་སྩལ་ཏོ། །དགེ་
སློང་དག་ཇི་སྙམ་དུ་སེམས། དེའི་དུས་ན་བུ་མོ་མཛའ་མོ་ཞེས་བྱ་བ་དེ་ནི། ང་ཉིད་ཡིན་ཏེ། དེའི་ཚེ་ངས་ཚོང་བྱས་ཏེ། ཀརཤ་པ་ཎ་མ་ལ་བྱིན་པ་དེའི་ལས་ཀྱི་རྣམ་པར་སྨིན་པས་ནི། གྲོང་ཁྱེར་ཆེན་
པོ་རྣམ་བཞིར་རབ་ཏུ་བདེ་བ་མྱོང་བར་གྱུར་ཏོ། །དེ་ནས་ངས་མ་ལ་གནོད་པ་ཅུང་ཟད་ཅིག་བྱས་པ་དེའི་ལས་ཀྱི་འབྲས་བུ་རྣམ་པར་སྨིན་པས་ནི། རྣམ་པ་འདི་ལྟ་བུའི་སྡུག་བསྔལ་མྱོང་བར་གྱུར་

[156B] ༑དེ་བས་ན། དགེ་སློང་དག་དེ་བཞིན་དུ་བསླབ་པར་གྱིས་ཤིག་ཕ་དང། མ་ལ་ཕན་གདགས་པར་བྱ་ཡི། གནོད་པ་མ་བྱེད་ཅིག་དང། དེ་ལྟ་བུའི་གནོད་པ་མི་མྱོང་བར་འགྱུར་བ་ནི། ཇི་ལྟར་
བུ་མོ་མཛའ་མོ་སོ་སོ་སྐྱེ་བོའི་ཚེ་ན་མྱོང་བ་བཞིན་ཏེ། ཡོན་ཏན་མང་པོར་ཡང་འགྱུར་ཞིང། དེ་ཡང་དེ་བཞིན་གཤེགས་པ་ཡིན་ཏེ། དགེ་སློང་དག་དེ་བཞིན་བསླབ་པར་བྱོས་ཤིག་དགེ་སློང་དག་དེ་ལྟ་
བས་ན། ཚུལ་ཁྲིམས་རབ་ཏུ་ཉམས་པར་གྱུར་ཀྱང་རྣམ་པ་ལྔ་ལ་ཉེ་གཡོག་བྱ་བར་གནང་སྟེ། ལྔ་གང་ཞེ་ན། ཕ་དང། མ་དང་མཁན་པོ་དང། སློབ་དཔོན་དང། ནད་པ་རྣམས་སོ། །གླེང་གཞི་ནི་
མཉན་དུ་ཡོད་པ་ན་སྟེ། །བཅོམ་ལྡན་འདས་ཀྱིས་དགེ་སློང་དག་ལ་བཀའ་སྩལ་པ། དགེ་སློང་དག་ཉི་མ་ནི། ཤར། བྱ་རོག་ནི། ཟེར་ཞིང་པ་ནི། རྨོ་རྐོ་བྱེད། མ་ལུས་པར་རྐུ་བ་རྣམས་ནི། ངུའོ་།དགེ་
སློང་དག་དེ་ནི། དཔེར་བྱས་ཏེ། དོན་དེ་མི་ཤེས་པའི་ཕྱིར་དོན་དེའང་བསྟན་པར་བྱ་སྟེ། དགེ་སློང་དག་ཉི་མ་ཤར་ཅེས་བྱ་བ་ནི། དེ་བཞིན་གཤེགས་པ་ཡང་དག་པར་རྫོགས་པའི་སངས་རྒྱས་ཀྱི་ཚིག་བླ་
དྭགས་སོ། །བྱ་རོག་ཟེར་རོ། །ཞེས་བྱ་བ་ནི། ཆོས་ཀྱི་སྣོད་གང་ཟག་རྣམས་ཀྱི་ཚིག་བླ་དྭགས་སོ། །ཞིང་བ་ཞིང་རྨོད་ཅེས་བྱ་བ་ནི། སྦྱིན་པར་བྱེད་པ་དང། སྦྱིན་བདག་རྣམས་ཀྱི་ཚིག་བླ་དྭགས་སོ། །མ་ལུས་
པར་རྐུ་བ་རྣམས་ངུའོ། །ཞེས་བྱ་བ་ནི། བདུད་ཀྱི་འཁོར་གྱི་ཚིག་བླ་དྭགས་སོ། །དེ་ལྟ་བས་ན། དགེ་སློང་དག་སྟོན་པ་ནི། ཉན་ཐོས་དག་ལ་ཐུགས་བརྩེ་བས་ཐུགས་རྗེའི་དོན་སྟོན་པ། ཕན་པར་དགོངས་པ་

[157A]༄༅། །ཐུགས་རྗེ་བཞིན་པས་ན། ངས་ཁྱོད་ལ་དོན་བྱས་ཀྱི་ཁྱོད་ཀྱིས་ད་བྱ་བའི་རིགས་སོ། །དེ་འདི་ལྟར་དགོན་པ་དང། ཤིང་དྲུང་དང། ཁང་སྟོང་དང། རི་དང། གྲོག་པོ་དང། རི་
ཕུག་དང། སོག་མའི་ཕུང་པོ་དང། བླ་བག་མེད་པ་དང། དུར་ཁྲོད་དང། ནགས་ཚལ་གྱི་ཕྱོགས་དང། བས་མཐར་གནས་པར་བྱ་སྟེ། དགེ་སློང་དག། བག་མེད་པར་མ་བྱེད་ཅིག་ཕྱིས་འགྱོད་པར་
གྱུར་ཏ་རེ། ངས་བསྟན་པ་འདི་ནི། ངས་རྗེས་སུ་བསྟན་པའོ། །བཅོམ་ལྡན་འདས་ཀྱིས་དགོན་བར་གནས་པར་གསུངས་པས་ན། ཕྱིས་འགྱོད་པར་གྱུར་ཏ་རེ། འདི་ནི། ངས་བསྟན་པའོ། །ཞེས་
གསུངས་པའི་བར་དུ་སྔ་མ་བཞིན་ནོ། །དགེ་སློང་དག་དགོན་པ་དང། ནགས་ཚལ་གྱི་ཕྱོགས་དང། བས་མཐའ་ལ་གནས་ཤིང་བསམ་གཏན་བྱེད་པ་ལ་ཞུགས་སོ། །མཉན་དུ་ཡོད་པ་ན་ཁྱིམ་བདག་
གཞན་ཞིག་གིས་དགོན་པ་ལ་གནས་པའི་དགེ་སློང་དག་གི་ཕྱིར་དགོན་པར་ཁྱིམ་བརྩིགས་ཏེ། ཇི་ཙམ་ཞིག་ན་བསོད་སྙོམས་པ་གཞན་ཞིག་ལྗོངས་སྤྱད་པ་སྤྱོད་ཅིང་མཉན་དུ་ཡོད་པར་ཕྱིན་པ་
དང༑ དེའང་སླར་ཁྱིམ་དུ་འོངས་ཏེ་འདུག་པ་དང། དེ་དུས་ཕྱི་ཞིག་ན་དེའི་སྐྲ་དང་ཁ་སྤུ་རིང་པོར་གྱུར་ནས་སྔ་དྲོའི་དུས་ན་ཤམ་ཐབས་བགོས་ཏེ་ལྷུང་བཟེད་དང། ཆོས་གོས་ཁྱེར་ཏེ་སོང་བ་དང། དེ་ལ་ཁྱིམ་
བདག་དེས། འཕགས་པ། སྐྲ་དང། ཁ་སྤུ་རིང་ངོ། །ཞེས་སྨྲས་པ་དང། དེས། བཞིན་བཟང། འབྲེག་མཁན་མེད་དོ། །ཞེས་སྨྲས་ནས་ཁྱིམ་བདག་གིས། འཕགས་པ། དེ་ལྟ་ན་བཞུད་ཅིག་

[157B] བདག་གིས་འབྲེག་མཁན་གཏང་ངོ། །ཞེས་སྨྲས་པ་དང་དེས་བསོད་སྙོམས་བླངས་ནས་སླར་སོང་བ་དང། དེས་འབྲེག་མཁན་ཡང་བཏང་ངོ། །བསོད་སྙོམས་པ་དེ་རབ་ཏུ་ལེ་ལོ་ཅན་ཞིག་སྟེ། དེ་གདིང་
བའི་སྟེང་དུ་འདུག་བཞིན་སྐྲ་བྲེགས་པ་དང། སྐྲ་ཡང་གདིང་བའི་སྟེང་དུ་ལྷུང་ནས་ཟད་པར་དོར་མ་ནུས་སོ། །ཁྱིམ་བདག་དེས་བསམ་པ། འབྲེག་མཁན། ཁྱོད་སོང་ལ་དགེ་སློང་དེའི་སྐྲ་དང། ཁ་སྤུ་དག་བྲེགས་
སམ་མ་བྲེགས་ལྟོས་ཤིག་ཅེས་སྨྲས་པ་དང། དེ་དེར་སོང་སོང་ནས་གདིང་བ་དེའི་སྟེང་དུ་འདུག་པ་དང། དེའི་གོས་ལ་སྐྲ་དག་ཆགས་ནས་ཁྱིམ་བདག་དེས་བསོད་སྙོམས་པ་དེ་ལ་མགུ་བ་དག་བྱས་ནས་
སླར་ཁྱིམ་དུ་སོང་བ་དང། དེའི་ཆུང་མས། ཇོ་བོའི་སྲས། ཅི་ཁྱོད་འབྲག་མཁན་གྱི་ཁྱིམ་ན་འདུག་འདུག་གམ། དེས་གོས་ལ་བལྟས་ན་སྐྲ་ཆགས་ཤིང་འདུག་པ་མཐོང་ནས་དེས་བསམ་པ། བསོད་སྙོམས་
པ་དེ་གདིང་བའི་སྟེང་དུ་འདུག་བཞིན་དུ་སྐྲ་མ་བྲེགས་གྲང་ཞེས་དེ་བལྟར་འགྲོའོ། །སྙམ་བསམ་ནས་དེ་དེར་སོང་སྟེ་བལྟས་པ་དང་དེའི་གདིང་བ་ལ་སྐྲ་དག་གིས་གང་ཞིང་འདུག་པ་མཐོང་ནས་འཕགས་
པ༑ གདིང་བའི་སྟེང་དུ་སྐྲ་མི་བྲེགས་པ་ཙམ་ཡང་མི་ཤེས་སམ་ཞེས་ཉེས་པ་གང་བརྗོད་པ་དང། བསོད་སྙོམས་པ་དེ་གནང་ནས་སྤ་གོང་སྟེ་ངོ་ཚ་ནས་ཅང་མི་ཟེར་བར་འདུག་གོ་དེ་ལྟར་གྱུར་པ་དགེ་སློང་
དག་གིས་བཅོམ་ལྡན་འདས་ལ་གསོལ་པ་དང། བཅོམ་ལྡན་འདས་ཀྱིས་བཀའ་སྩལ་པ། དགེ་སློང་དག་ཁྱིམ་བདག་དེ་དག་འཕྱ་བ་ནི། ཡུས་ཏེ་དེ་བས་ན། དགེ་སློང་དག་གདིང་བའི་སྟེང་ན་འདུག་

[158A]༄༅། །ཅིང་སྐྲ་མ་བྲེགས་ཤིག་བཅོམ་ལྡན་འདས་ཀྱིས་དགེ་སློང་དག་གདིང་བའི་སྟེང་ན་འདུག་ཅིང་སྐྲ་མ་བྲེགས་ཤིག་ཅེས་བཀའ་སྩལ་པ་དང། དགེ་སློང་དག་གིས་གནས་
ཁང་དང། བཀད་ས་དང། སྒོ་ཁང་དུ་སྐྲ་བྲེགས་ནས་དེ་ཉིད་ཉེས་པའི་དམིགས་སུ་གྱུར་ནས་བཅོམ་ལྡན་འདས་ཀྱིས་བཀའ་སྩལ་པ་གང་དགེ་འདུན་གྱིས་ཕྱག་དར་བྱེད་པའི་གནས་དེར་སྐྲ་མ་
བྲེགས་ཤིག་བྲེགས་ན། འདས་པ་དང་བཅས་པར་འགྱུར་རོ། །བཅོམ་ལྡན་འདས་ཀྱིས་གང་དགེ་འདུན་གྱི་ཕྱག་དར་བྱ་བའི་གནས་དེར་སྐྲ་མ་བྲེགས་ཤིག་ཅེས་གསུངས་པ་དང། དགེ་སློང་ཁ་
ཅིག་རྒས་ཤིང་འཁོགས་ལ་རིད་པར་གྱུར། ཁ་ཅིག་ནི། ན་བར་གྱུར་ཏེ་ཕྱི་རོལ་ཏུ་འགྲོ་མ་ནུས། མི་ན་བ་དག་ཀྱང་ཚ་ཞིང་ཆར་བ་བབ་པར་གྱུར་བ་དང། དེ་དག་ཀྱང་ཕྱིར་འབྱུང་མི་ནུས་ནས་
གནོད་པར་གྱུར་ཏོ། །དེ་ལྟར་གྱུར་པ་དགེ་སློང་དག་གིས་བཅོམ་ལྡན་འདས་ལ་གསོལ་པ་དང། བཅོམ་ལྡན་འདས་ཀྱིས་བཀའ་སྩལ་པ། གང་དགེ་སློང་དག། རྒས་ཤིང་འཁོགས་ལ་རིད་པར་
གྱུར་པ་དང། ན་སྟེ་མི་བདེ་བ་དག་ནི། སྔ་ཁང་དུ་སྐྲ་བྲེག་པར་གྱིས་ཤིག་མིན་བ་དག་ཚ་ཞིང་ཆར་བ་བབ་པར་འགྱུར་ཏེ་ཕྱི་རོལ་ཏུ་འབྱུང་བར་མི་བདེ་ན། དེ་ཡང་སྔ་ཁང་དུ་སྐྲ་བྲེག་པར་གྱིས་ཤིག་
སའི་དངོས་པོ་ཐམས་ཅད་དུའང་ས་གཞི་ཕྱི་བདར་བྱ། ཡང་ན་ནི་བྱེད་དུ་ཆུ་གཅིག་སྐྲ་ནི། བསྡུས་ལ་ཕྱག་དར་ཁྲོད་དུ་འོར་ཅིག་།སེན་མོ་གཅོད་པ་ཡང་གོ་རིམ་འདི་བཞིན་ནོ། །གང་མི་བདེ་

[158B] མི་བདེ་བ་མེད་པ་དག་ནི། དེ་ལྟར་མ་བྱེད་ཅིག་བྱས་ན། འདས་པ་དང་བཅས་པར་འགྱུར་རོ་།གླེང་གཞི་ནི། མཉན་དུ་ཡོད་པ་ན་སྟེ། དེའི་ཚེ་ན་དགེ་སློང་ཞིག་
ན་བར་གྱུར་ན་དེས་རྩ་བ་དང། སྡོང་བུ་དང། འདབ་མ་དང་འབྲས་བུ་རྣམས་ཀྱི་སྨན་གྱིས་གསོས་ཀྱང་དེའི་ནད་སོས་པར་མ་གྱུར་ནས་ཇི་ཙམ་ཞིག་ན་སྨན་པ་གཙུག་ལག་ཁང་དུ་འོངས་པ་དང་
དེ་ལ་དགེ་སློང་དག་གིས། བཞིན་བཟང། དགེ་སློང་འདི་འདྲ་བར་ན་བར་གྱུར་ན། སྨན་དཔྱད་ཀྱི་ཐབས་སྟོན་ཅིག་ཅེས་སྨྲས་པ་དང་དེས། འཕགས་པ། ཕྱི་དྲོ་ཕྱེ་ཟོ་ཞིག་དང་སོས་པར་འགྱུར་རོ། །
ཞེས་སྨྲས་པ་དང། དེ་དག་གིས། བཞིན་བཟང། ཕྱི་དྲོ་ཕྱི་བཟའ་བར་བཅོམ་ལྡན་འདས་ཀྱིས་མ་གནང་ན། ངེད་ཅག་གིས་ཇི་ལྟར་ཕྱི་དྲོ་ཕྱེ་བཟའ་བར་བྱ་ཞེས་སྨྲས་པ་དང། དེས། འཕགས་པ། ཁྱེད་ཅག་
གི་སྟོན་པ་ནི། ཐུགས་རྗེ་ཅན་ཡིན་གྱི། གནང་བར་འགྱུར་རོ། །ཞེས་སྨྲས་སོ། །དེ་ལྟར་གྱུར་པ་དགེ་སློང་དག་གིས་བཅོམ་ལྡན་འདས་ལ་གསོལ་པ་དང། བཅོམ་ལྡན་འདས་ཀྱིས་བཀའ་སྩལ་པ། དགེ་
སློང་དག་བ་ལང་རྒན་པོ་སོ་མེད་པ་དག་གིས་ནས་ཇི་ལྟར་ཟོས་པ་དེ་བཞིན་དུ་འབྱུང་བ་ཡོད་དེ། དེ་ལྟ་བས་ན། རྗེས་སུ་གནང་བ་ནི་བ་ལང་རྒན་པོས་ཟོས་པའི་ནས་ལས་ཕྱེར་ཐོགས་ལ་བྱིན་ཅིག་དེ་ལ་
ཐེ་ཚོམ་ནི། མ་བྱེད་ཅིག་དེ་ལ་ཕྱེ་དེ་བྱིན་ཀྱང་སོས་པར་མ་གྱུར་ནས་དགེ་སློང་དག་གིས་སྨན་པ་ལ་ཞིབ་ཏུ་སྨྲས་པ་དང། དེས་འཕགས་པ་དག་དེ་ནི། རོ་ཡལ་བས་མི་ཕན་ཏེ། ནས་གཞན་ལས་

[159A]༄༅། །ཕྱེ་བྱོས་ལ་བྱིན་ཅེས་སྨྲས་སོ། །དེ་ལྟར་གྱུར་པ་དགེ་སློང་དག་གིས་བཅོམ་ལྡན་འདས་ལ་གསོལ་བ་དང། བཅོམ་ལྡན་འདས་ཀྱིས་བཀའ་སྩལ་པ། དེ་ལྟ་བས་ན། གཞན་
གྱིས་མ་ཟོས་པའི་ནས་ལས་ཕྱིར་བྱོས་ཏེ་ཚགས་ཀྱིས་ཚོགས་ལ་བྱིན་ཅིག་ཅེས་བཀའ་སྩལ་པ་དང། དགེ་སློང་དག་གིས་དེ་བཞིན་དུ་བྱིན་ཡང་སོས་པར་མ་གྱུར་ནས་དགེ་སློང་བདག་གིས་སྨན་
པ་ལ་ཞིབ་ཏུ་སྨྲས་པ་དང། དེས། འཕགས་པ། ལྡེ་གུ་བྱོས་ལ་བྱིན་ཅིག་དང། སོས་པར་འགྱུར་རོ། །ཞེས་སྨྲས་པ་དང། དེ་ལྟར་གྱུར་པ་དགེ་སློང་དག་གིས་བཅོམ་ལྡན་འདས་ལ་གསོལ་པ་དང་
བཅོམ་ལྡན་འདས་ཀྱིས་བཀའ་སྩལ་པ། དེ་སྟེ་སྨན་པས་བསྒོ་ན། ཕྱེ་ལ་ལྡེ་གུར་བྱོས་ལ་བྱིན་ཅིག་དེ་བཞིན་དུ་ཕྱེ་ལས་ཟན་དུ་བྱས་པ་དང། དེ་ཉིད་ཀྱང་རུང་སྟེ། ཐམས་ཅད་བྱིན་ཅིག་དེ་ལ་ཐེ་
ཚོམ་མ་བྱེད་ཅིག་གླེང་གཞི་ནི། མཉན་དུ་ཡོད་པ་ན་སྟེ། དེའི་ཚེ་མཉན་དུ་ཡོད་པ་ན། དགེ་སློང་གཞན་ཞིག་ན་བར་གྱུར་ནས་དེ་རྩ་བ་དང། སྡོང་བུ་དང། འདབ་མ་དང། འབྲས་བུའི་སྨན་རྣམས་
ཀྱིས་གསོས་ཀྱང་སོས་པར་མ་གྱུར་ནས་ཕྱི་ཞིག་ན་སྨན་པ་གཙུག་ལག་ཁང་དུ་འོངས་པ་དང། དགེ་སློང་དག་གིས་དྲིས་པ། བཞིན་བཟང། དགེ་སློང་འདི་ན་བའི་ཐབས་འདི་ལྟ་བུ་ཞིག་ན། སྨན་
དཔྱད་སྟོན་ཅིག་ཅེས་སྨྲས་པ་དང། དེས། འཕགས་པ་དག་ཕྱི་དྲོ་ཁུ་ཤ་བྱིན་ཅིག་དང། སོས་པར་འགྱུར་རོ། །ཞེས་སྨྲས་པ་དང། དེ་དག་གིས། བཞིན་བཟང། ཕྱི་དྲོ་ཟ་བར་བཅོམ་ལྡན་

[159B] དེ་ལ་ཕྱི་དྲོ་ཁུ་ཤ་ཇི་ལྟར་བཟའ་ཞེས་སྨྲས་པ་དང། དེས། འཕགས་པ་དག་ཁྱེད་ཀྱི་སྟོན་པ་ནི་ཐུགས་རྗེ་ཅན་ཡིན་གྱི། གནང་བར་འགྱུར་རོ། །ཞེས་སྨྲས་སོ། །དེ་ལྟར་གྱུར་པ་དགེ་
སློང་དག་གིས་བཅོམ་ལྡན་འདས་ལ་གསོལ་པ་དང། བཅོམ་ལྡན་འདས་ཀྱིས་བཀའ་སྩལ་པ། དགེ་སློང་དག་དྲེད་མོ་ཞེས་བྱ་བའི་སྲོག་ཆགས་ཤིག་ཡོད་དེ། དེས་ཤ་ཇི་ལྟར་ཟོས་པ་དེ་བཞིན་དུ་འབྱུང་
གི་དེ་ལྟ་བས་ན། རྗེས་སུ་གནང་བ་ནི། དྲེད་མོས་ཟོས་པའི་ཤ་ལས་ཁུ་ཤར་བྱོས་ཏེ་བྱིན་ཅིག་དེ་ལ་ཐེ་ཚོམ་མ་བྱེད་ཅིག་དེ་དག་གིས་དྲེད་མོས་ཟོས་པའི་ཤ་ལས་ཁུ་ཤར་བྱས་ཏེ་བྱིན་ཡང་སོས་པར་མ་
གྱུར་ནས་དགེ་སློང་དག་གིས་སྨན་པ་ལ་ཞིབ་ཏུ་སྨྲས་པ་དང། དེས་འཕགས་པ་དག་དེ་ནི། རོ་ཡལ་ཟིན་པས་ཤ་གསར་པ་ལས་བྱས་པ་དག་བྱིན་ཅིག་དང་སོས་པར་འགྱུར་རོ། །ཞེས་སྨྲས་སོ། །དེ་ལྟར་
གྱུར་པ་དགེ་སློང་དག་གིས་བཅོམ་ལྡན་འདས་ལ་གསོལ་པ་དང། བཅོམ་ལྡན་འདས་ཀྱིས་བཀའ་སྩལ་པ། དེ་སྟེ་སྨན་པས་ཤ་གསར་པ་ལས་ཁུ་ཤར་བྱོས་ལ་བྱིན་ཅིག་ཅེས་བསྒོ་ན་ནི། དེ་ལྟ་བས་ན་
རྗེས་སུ་གནང་བ་ནི། ཤ་གསར་པ་ལས་ཁུ་ཤར་གྱིས་ལ་དར་གྱིས་ཚོགས་ཏེ་བྱིན་ཅིག་དགེ་སློང་དག་གིས་དེ་བཞིན་དུ་བྱིན་ཡང་སོས་པར་མ་གྱུར་ནས་དགེ་སློང་དག་གིས་སྨན་པ་ལ་ཞིབ་ཏུ་སྨྲས་པ་
དང༑ དེས། འཕགས་པ་དག་སྣག་ཚོགས་བྱོས་ལ་བྱིན་ཅིག་ཅེས་སྨྲས་པ་དང། དེ་ལྟར་གྱུར་པ་དགེ་སློང་དག་གིས་བཅོམ་ལྡན་འདས་ལ་གསོལ་བ་དང། བཅོམ་ལྡན་འདས་ཀྱིས་བཀའ་སྩལ་པ། དེ་སྟེ་

[160A]༄༅། །སྨན་པས་སྣག་ཚོགས་བྱིན་ཅིག་ཅེས་བསྒོ་ན་ནི། བྱིན་ཅིག་།དེ་ལ་སོགས་ཏེ་གཏུབས་པ་དང། སྐམ་པོ་ཐམས་ཅད་ཀྱང་བྱིན་ཅིག་།དེ་ལ་ཐེ་ཚོམ་མ་བྱེད་ཅིག་གླེང་གཞིའི་
སྒོ་གསུམ་པའི་མདོའི་ཚིགས་སུ་བཅད་པ་གསུམ་པའོ།། །།མདོར་ན། དུད་པ་བཏུང་དང་སེང་རས་དང། །སྣར་བླུགས་པ་དང་ཕོར་བུ་དང་།ཁབ་རལ་དང་ནི་མིག་བྱུག་པ། །དྲང་སྲོང་
ཆེན་པོས་གནང་བའོ། །སངས་རྒྱས་བཅོམ་ལྡན་འདས་མཉན་དུ་ཡོད་པ་ན་ཛེ་ཏའི་ཚལ་མགོན་མེད་ཟས་སྦྱིན་གྱི་ཀུན་དགའ་ར་བ་ན་བཞུགས་སོ། །སངས་རྒྱས་བཅོམ་ལྡན་འདས་ལ་ཚེ་དང་ལྡན་པ་ཨུ་པ་ལིས་
ཞུས་པ། བཙུན་པ། བཅོམ་ལྡན་འདས་ཀྱིས་དུད་པ་བཏུང་པའི་སྤུ་བུ་ཆོངས་ཤིག་ཅེས་གསུངས་ན། ཇི་ལྟ་བུ་བཅང་བར་བགྱི། ཨུ་པ་ལི་རིན་པོ་ཆེ་ལས་བྱས་པ་མ་གཏོགས་སོ། །བཙུན་པ། བཅོམ་
ལྡན་འདས་ཀྱིས་སེང་རས་ཆོངས་ཤིག་ཅེས་གསུངས་ན། ཇི་ལྟ་བུ་བཅང་བར་བགྱི། བལ་ལས་བྱས་པ་དང། ཟར་མ་ལས་བྱས་པ་དང་རས་ལས་བྱས་པའོ། །བཙུན་པ། བཅོམ་ལྡན་འདས་
ཀྱིས་སྣའི་ནང་དུ་བླུགས་པ་ཆོངས་ཤིག་ཅེས་གསུངས་ན། ཇི་ལྟ་བུ་བཅང་བར་བགྱི། ཨུ་པ་ལི། རིན་པོ་ཆེ་ལས་བྱས་པ་མ་གཏོགས་སོ་།བཙུན་པ། བཅོམ་ལྡན་འདས་ཀྱིས་རྗེས་བཞིན་བཏུང་
པའི་ཕོར་བུ་ཆོངས་ཤིག་ཅེས་གསུངས་ན། ཇི་ལྟར་བུ་བཅང་བར་བགྱི། ཨུ་པ་ལི། དེ་ནི། རིན་པོ་ཆེ་མ་གཏོགས་པའོ། །བཙུན་པ། བཅོམ་ལྡན་འདས་ཀྱིས་ཁབ་རལ་ཆོས་ཤིག་ཅེས་གསུངས་

[160B] ཇི་ལྟ་བུ་བཅང་བར་བགྱི། ཨུ་པ་ལི། དེ་ནི། རིན་པོ་ཆེ་ལས་བྱས་པ་མ་གཏོགས་པའོ། །བཙུན་པ། བཅོམ་ལྡན་འདས་ཀྱིས་མིག་བྱུག་བའི་སྨན་གྱི་སྣོད་ཆོངས་ཤིག་ཅེས་གསུངས་ན། ཇི་ལྟ་བུ་བཅང་བར་
བགྱི༑ ཨུ་པ་ལི། དེ་ནི། རིན་པོ་ཆེ་ལས་བྱས་པ་མ་གཏོགས་པའོ་།གླེང་གཞིའི་སྒོ་གསུམ་པའི་མདོའི་ཚིགས་སུ་བཅད་པ་བཞི་པའོ།།།།མདོར་ན། ཕོར་བུ་དང་ཡང་སྐུད་རིས་དང། །རྐང་
གནས་པ་དང་རྐང་རྟེན་དང། །བཀྲུ་སྨན་དག་དང་རྔན་པ་དང་།ཤི་བར་གྱུར་བའི་ཆོས་གོས་སོ། །སངས་རྒྱས་བཅོམ་ལྡན་འདས་མཉན་དུ་ཡོད་པའི་ཛེ་ཏའི་ཚལ་མགོན་མེད་ཟས་སྦྱིན་གྱི་ཀུན་དགའ་ར་བ་ན་
བཞུགས་སོ། །སངས་རྒྱས་བཅོམ་ལྡན་འདས་ལ་ཚེ་དང་ལྡན་པ་ཨུ་པ་ལིས་ཞུས་པ། བཙུན་པ། བཅོམ་ལྡན་འདས་ཀྱིས་སྨན་གྱི་ཕོར་བུ་ཆོངས་ཤིག་ཅེས་གསུངས་ན། ཇི་ལྟ་བུ་བཅང་བར་བགྱི། ཨུ་པ་
ལི༑ དེ་ནི། རིན་པོ་ཆེ་ལས་བྱས་པ་མ་གཏོགས་པའོ། །བཙུན་པ། བཅོམ་ལྡན་འདས་ཀྱིས་སྐུད་རིས་ཆོངས་ཤིག་ཅེས་གསུངས་ན། ཇི་ལྟ་བུ་བཅང་བར་བགྱི། ཨུ་པ་ལི། སྐུད་པ་བདུན་ལས་བྱས་པ་སྟེ་
བལ་དང། ལྡུམ་བུ་ཤ་ན་ཀ་དང། རས་བལ་དང། གསོ་མ་དང་རྩྭ་དུ་གུ་ལ་དང། ལྡུམ་བུ་ཀོ་ཏམ་པ་དང། སྲིན་བལ་གྱི་སྐུད་པ་ལས་བྱས་པའོ། །བཙུན་པ། བཅོམ་ལྡན་འདས་ཀྱིས་རྐང་རྟེན་ཆོངས་
ཤིག༑ ཅེས་གསུངས་ན། ཇི་ལྟར་བུ་བཅང་བར་བགྱི། ཨུ་པ་ལི། དེ་ནི་རིན་པོ་ཆེ་ལས་བྱས་པ་མ་གཏོགས་པའོ། །བཙུན་པ། བཅོམ་ལྡན་འདས་ཀྱིས་ཁྲི་དང་རྐང་རྟེན་ཆོངས་ཤིག་ཅེས་གསུངས་ན་

[161A]༄༅། །ཇི་ལྟ་བུ་བཅང་བར་བགྱི། ཨུ་པ་ལི། དེ་ནི། རིན་པོ་ཆེ་ལས་བྱས་པ་མ་གཏོགས་པའོ། །གླེང་གཞི་ནི། མཉན་དུ་ཡོད་པ་ན་སྟེ། མཉན་དུ་ཡོད་པ་ན་ཁྱིམ་བདག་
གཞན་ཞིག་ན་བར་གྱུར་ནས་དེས་སྨན་པ་ལ་དྲིས་པ། བཞིན་བཟང་བདག་ནད་འདི་འདྲ་བ་ཞིག་གིས་བཏབ་ན། སྨན་དཔྱད་ཀྱི་ཐབས་སྟོན་ཅིག་ཅེས་སྨྲས་པ་དང། དེས། ཁྱིམ་བདག་སྣུམ་
བག་སྔར་ཟོ་ཞིག་དང་ཕྱིས་བཀྲུ་སྨན་གཏང་ངོ། །ཞེས་སྨྲས་པ་དང། དེ་སྣུམ་བག་ཟ་བ་ལ་ཞུགས་སོ། །ཇི་ཙམ་ཞིག་ན་དེའི་གྲོང་དུ་ཉེ་བར་འགྲོ་བའི་དགེ་སློང་དེར་འོངས་ནས་དེས། ཁྱིམ་བདག་ཅི་
བྱེད་ཅིང་འདུག་ཅེས་སྨྲས་པ་དང། དེས་ཇི་ལྟར་གྱུར་པ་ཞིབ་ཏུ་སྨྲས་སོ། །དེས། ཁྱིམ་བདག་ཁོ་བོ་བཀྲུ་སྨན་གཏོང་བར་རབ་ཏུ་མཁས་ཀྱི། སྨན་པ་ལ་སྦྱིན་པ་དེ་ཁོ་བོ་ལ་བྱིན་ཅིག་དང། ངས་
ཁྱོད་ལ་བཀྲུ་སྨན་བཏང་ངོ། །ཞེས་སྨྲས་པ་དང། ཁྱིམ་བདག་དེས། ལེགས་ཀྱི། དེ་བཞིན་དུ་བགྱིའོ། །ཞེས་སྨྲས་ནས་དེས་དེ་བཀྲུ་སྨན་བཏང་ནས་གཙུག་ལག་ཁང་དུ་ལངས་ཏེ་སོང་ངོ། །ཁྱིམ་
བདག་དེའི་བཀྲུ་སྨན་མཆོད་ནས་དེའི་ཉེ་དུ་དག་སོང་སྟེ་སྨན་པ་ལ་དྲིས་པ། ཁྱིམ་བདག་དེ་བཀྲུ་སྨན་མཆོང་ན། ཐབས་ཇི་ལྟ་བུར་བགྱི་ཞེས་སྨྲས་པ་དང། དེ་ལ་བཀྲུ་སྨན་སུས་བླུད། དེ་དག་གིས་
འཕགས་པ། འདི་ཞེས་བྱ་བས་བླུད་དོ། །ཞེས་སྨྲས་པ་དང། དེ་ཁྲོས་ནས་དེ་ཉིད་ཀྱི་གན་དུ་སོང་ལ་དྲིས་ཤིག་ཅེས་སྨྲས་སོ། །དེ་དག་གིས་དེ་དེའི་ཤི་བ་ལས་སོས་ནས་དེ་ལྟར་གྱུར་པ་དགེ་སློང་དག་

[161B] བཅོམ་ལྡན་འདས་ཀྱིས་བཀའ་སྩལ་པ། དེ་ལྟ་བས་ན། དགེ་སློང་དག་གིས་རྔན་པ་ལེན་ཅིང་སྨན་མ་གཏོང་ཞིག་དེ་སྟེ་བཀྲུ་སྨན་བཏང་ན་ཡང་གུང་དུ་མ་འགྲོ་
ཞིག་དེ་འདྲ་བའི་རྐྱེན་ཅིག་བྱུང་ན་ཡང་སྨན་དཔྱད་སྟོན་ལ་སོང་ཞིག་དེ་བཞིན་དུ་མ་བྱས་པར་སོང་ན། འདས་པ་དང་བཅས་པར་འགྱུར་རོ། །གླེང་གཞི་ནི། མཉན་དུ་ཡོད་པ་ན་སྟེ། ནོར་བདག་གིས་ནོར་
ཆགས་པ་བཟུང་སྟེ། དེས་དེ་ལ་དུས་འདི་ཙམ་ཞིག་ན་བྱིན་ཅིག་ཅེས་དུས་བཏབ་ནས་བཏང་ངོ། །དེས་བསམ་པ། དེ་ལྟར་དུས་བཏང་ཏུ་ཟིན་ཀྱང་ངས་དུས་བཞིན་དུ་གཞལ་བར་མི་ནུས་ཀྱི། ཅི་ནས་དུས་ལ་བབ་ན་
བྲོས་ཏེ་འགྲོའོ། །སྙམ་དུ་བསམ་མོ། །ཕྱིས་ཡང་བསམ་པ། ཡུལ་དང་བྲལ་ཏེ་འགྲོ་བ་ཡང་རབ་ཏུ་སྡུག་བསྔལ་གྱི། ཅི་ནས་ནོར་བདག་དེ་གསད་དོ། །སྙམ་བསམ་ནས་དེ་ཛེ་ཏའི་ཚལ་དུ་འགྲོ་བའི་ལམ་དུ་དེས་དེ་
བསད་དོ། །ཇི་ཙམ་ཞིག་ན་དྲུག་སྡེ་དག་གིས་དེ་མཐོང་ནས་དེ་དག་གིས་བསམ་པ། བདག་ཅག་གིས་ཕྱག་དར་ཁྲོད་ཀྱི་གོས་རྙེད་དོ་།སྙམ་བསམ་ནས་བཤུ་བར་བསམ་པ་དང། དེའི་གཉེན་དག་གནས་
དེར་འོངས་ནས་དེ་དག་གིས་དེ་མཐོང་སྟེ་ངུ་བ་ལ་ཞུགས་ནས་ཁྱེད་དག་གིས་བསད་དོ། །ཞེས་སྨྲས་པ་དང། དེ་དག་གིས་ངེད་ཀྱིས་ནི། མ་བསད་ཀྱི། གདོན་མི་ཟ་བར་དགྲས་བསད་དོ། །ཞེས་སྨྲས་སོ། །དེ་
ལྟར་གྱུར་པ་དགེ་སློང་དག་གིས་བཅོམ་ལྡན་འདས་ལ་གསོལ་པ་དང་བཅོམ་ལྡན་འདས་ཀྱིས་བཀའ་སྩལ་པ། དགེ་སློང་དག་དེའི་གཉེན་རྣམས་དོགས་པ་སྐྱེས་པ་ནི། ཡུས་ཏེ། དེ་བས་ན། དགེ་

[162A]༄༅། །སློང་དག་གིས་དེ་འདྲ་བའི་ཕྱག་དར་ཁྲོད་ནི། མ་ལེན་ཅིག་གང་གི་ཚེ་ན་སྐྱེ་བོ་མང་པོ་དག་གིས་རྟོགས་པར་གྱུར་པ་དེའི་ཚེ་ན། སླང་བར་བྱ་སྟེ། དེ་ལྟར་མ་བྱས་ན། འདས་པ་དང་
བཅས་པར་འགྱུར་རོ། །གླེང་གཞིའི་སྒོ་གསུམ་པའི་མདོའི་ཚིགས་སུ་བཅད་པ་ལྔ་པའོ།། །།འདུལ་བ་གཞུང་དམ་པ། བམ་པོ་སོ་ལྔ་པ་མདོར་ན། ལྕགས་ཀྱི་གོང་བུ་གཟར་བུ་དང། །རྒྱབ་ཁུར་
རྐེད་པ་མགོ་བོ་དང། །ཕ་དང་མ་ལ་གོས་དང་ཟས། །སྤུ་ཅན་ཆོས་གོས་གསུམ་པའོ། །སངས་རྒྱས་བཅོམ་ལྡན་འདས་མཉན་དུ་ཡོད་པའི་ཛེ་ཏའི་ཚལ་མགོན་མེད་ཟས་སྦྱིན་གྱི་ཀུན་དགའ་ར་བ་ན་བཞུགས་
སོ། །སངས་རྒྱས་བཅོམ་ལྡན་འདས་ལ་ཚེ་དང་ལྡན་པ་ཨུ་པ་ལིས་ཞུས་པ། བཙུན་པ། བཅོམ་ལྡན་འདས་ཀྱིས་ལྕགས་ཀྱི་གོང་བུ་ལྕགས་ཐག་གིས་ཐོགས་ཤིག་ཅེས་གསུངས་ན། ལྕགས་ཐག་ཇི་ལྟ་
བུ་གདག་པར་བགྱི། ཨུ་པ་ལི། དེ་ནི། རིན་པོ་ཆེ་ལས་བྱས་པ་མ་གཏོགས་པའོ། །བཙུན་པ། བཅོམ་ལྡན་འདས་ཀྱིས་སྨན་གྱི་གཟར་བུ་ཆོངས་ཤིག་ཅེས་གསུངས་ན། ཇི་ལྟ་བུ་བཅང་བར་བགྱི། ཨུ་པ་
ལི། དེ་ནི། རིན་པོ་ཆེ་ལས་བྱས་པ་མ་གཏོགས་པའོ། །བཙུན་པ། བཅོམ་ལྡན་འདས་ཀྱིས་དགེ་སློང་དག་རྒྱབ་དང། རྐེད་པ་དང། མགོ་ལ་ཁུར་མ་ཁྱེར་ཅིག་ཅེས་གསུངས་ན། བཙུན་པ། དགེ་སློང་
མ་དག་གིས་ཀྱང་རྒྱབ་དང། རྐེད་པ་དང། མགོ་ལ་ཁུར་མི་བཀུར་བར་བྒྱིའམ། ཨུ་པ་ལི། དགེ་སློང་མ་དག་གིས་ཀྱང་རྒྱབ་དང་རྐེད་པ་དང། མགོ་ལ་ཁུར་མ་ཁྱེར་ཅིག་དེ་སྟེ་ཁྱེར་ན། འདས་པ་

[162B] །གླེང་གཞི་ནི། མཉན་དུ་ཡོད་པ་ན་སྟེ། མཉན་དུ་ཡོད་པ་ན་ཁྱིམ་བདག་གཞན་ཞིག་གིས་རིགས་མཉམ་པ་ལས་ཆུང་མ་ཞིག་བླངས་ཏེ་དེ་དང་ལྷན་ཅིག་རྩེ་དགའ་ཡོངས་སུ་སྤྱོད་
དོ། །དེ་དང་ལྷན་ཅིག་ཏུ་རྩེ་དགའ་ཡོངས་སུ་སྤྱད་ནས་དུས་ཕྱི་ཞིག་ན་དེའི་ཆུང་མ་སེམས་ཅན་དང་ལྡན་པར་གྱུར་ནས་དེ་ཟླ་བ་བརྒྱད་དམ་དགུ་ལོན་པ་དང། དེ་ལ་བུ་གཟུགས་ལེགས་པ། བལྟ་ན་སྡུག་
པ། བཟང་བ། ཡན་ལག་ཐམས་ཅད་དང་ལྡན་པའི་ཁྱེའུ་ཞིག་བཙས་ཏེ། དེ་དག་གིས་བཙས་པའི་བཙས་སྟོན་ཆེན་པོ་བྱས་ནས་མིང་བཏགས་སོ། །དེ་བསྲིངས་བསྐྱེད་དེ་ཆེར་གྱུར་པ་དང། ཇི་ཙམ་དུས་
ཕྱི་ཞིག་ན་ཕ་མ་ལ་མ་གསོལ་བར་བཅོམ་ལྡན་འདས་ཀྱི་བསྟན་པ་ལ་རབ་ཏུ་བྱུང་ངོ། །དེ་སྔ་དྲོ་ཤམ་ཐབས་བགོས། ལྷུང་བཟེད་དང་ཆོས་གོས་ཁྱེར་ཏེ་མཉན་དུ་ཡོད་པར་བསོད་སྙོམས་ལ་ཞུགས་
པ་དང། དེའི་ཕ་རྒན་པོས་མཐོང་ནས་བུ་ཁྱོད་རབ་ཏུ་བྱུང་ན་ངེད་ཅག་སུས་གསོ་བར་འགྱུར་ཞེས་སྨྲས་པ་དང། དེ་སྤ་གོང་ནས་ཅང་མི་སྨྲ་བར་གྱུར་ཏོ། །དེ་ལྟར་གྱུར་པ་དགེ་སློང་དག་གིས་བཅོམ་ལྡན་
འདས་ལ་གསོལ་པ་དང། བཅོམ་ལྡན་འདས་ཀྱིས་བཀའ་སྩལ་པ། དགེ་སློང་དག་ཕ་དང། མ་ནི། བུའི་དཀའ་བ་བྱེད་པ་སྟེ། དེ་ལྟ་བས་ན། བུ་རབ་ཏུ་བྱུང་ཡང་ཕ་དང། མ་གཉིས་ཀྱི་བཟའ་བ་དང་
བགོ་བ་དག་སྦྱོར་བར་རྗེས་སུ་གནང་ངོ། །བཅོམ་ལྡན་འདས་ཀྱིས་རབ་ཏུ་བྱུང་ཡང་ཕ་མ་གཉིས་ཀྱི་བཟའ་བ་དང། བགོ་བ་དག་སྦྱོར་ཅིག་།ཅེས་གསུངས་པ་དང། དགེ་སློང་དག་གིས་ཇི་ལྟར་སྦྱར་བ་

[163A]༄༅། །མི་ཤེས་ནས་བཅོམ་ལྡན་འདས་ཀྱིས་བཀའ་སྩལ་པ། གང་ལྷུང་བཟེད་དང། ཆོས་གོས་ལྷག་པར་གྱུར་པ་དེས་སྦྱར་བར་བྱོས་ཤིག་དེ་སྟེ་མེད་ན། སྦྱིན་བདག་ལ་བསླངས་
ཏེ་སྦྱོར་ཅིག་དེ་སྟེ་དགེ་འདུན་དུ་གཏོགས་ལ་དགེ་འདུན་གྱི་རྙེད་པ་དབང་བར་གྱུར་ན། དེའི་ཕྱེད་བྱིན་ཅིག་དེ་སྟེ་བསོད་སྙོམས་པ་ཞིག་ན། བསོད་སྙོམས་ཕྱེད་སྦྱིན་པར་གྱིས་ཤིག་དེ་ལྟར་མ་བྱས་
ན། འདས་པ་དང་བཅས་པར་འགྱུར་རོ། །གླེང་གཞི་ནི། མཉན་དུ་ཡོད་པ་ན་སྟེ། མཉན་དུ་ཡོད་པ་ནས་མི་རིང་བ་ཞིག་ན་རི་བྲག་གི་གྲོང་ཞིག་ཡོད་དེ། རི་བྲག་གི་གྲོང་དེ་ན་གཙུག་ལག་ཁང་ཞིག་
ཡོད་པ་དེའི་ནང་ན་རྒན་ཞུགས་གཞན་ཞིག་གནས་ཏེ། དེ་ནས་དུས་ཕྱི་ཞིག་ན་མཆོད་རྟེན་ལ་ཕྱག་འཚལ་བའི་ཕྱིར་མཉན་དུ་ཡོད་པར་སོང་ངོ། །དྲུག་སྡེ་རྣམས་ནི། ཆོས་ཀྱིས་ཀྱང་དྲུག་སྡེའི་ནང་ན་
གཅིག་གིས་ནི། ཛེ་ཏའི་ཚལ་གྱི་སྒོ་སྲུང་པས་ན། ཚེ་དང་ལྡན་པ་ཉེ་དགའ་བོ་སྒོ་ན་འདུག་པ་དེས་མགོ་དཀར་ལ་སྨིན་མ་རིང་བ་ཞིག་རྒྱང་རིང་པོ་ནས་འོང་བ་མཐོང་ནས་དེས་བསམ་པ། དགེ་སློང་
གནས་བརྟན་གང་ཞིག་འདིར་འོང། བསུར་འགྲོའོ། །སྙམ་བསམ་སྟེ། དེ་སྔར་སོང་བ་དང། དེས་གནས་བརྟན་བདེ་བར་འོངས་སམ་ཞེས་སྨྲས་སོ། །དེས་སློབ་དཔོན་ཕྱག་འཚལ་ལོ། །ཕྱག་
འཚལ་ལོ། །ཞེས་སྨྲས་པ་དང། ཚེ་དང་ལྡན་པ་ཉེ་དགའ་བོས་བསམ་པ། རྒན་ཞུགས་འདིས་སློབ་དཔོན་ཡང་མི་ཤེས། མཁན་པོ་ཡང་མི་ཤེས་པར་རིག་ནས་དེས། རྒན་ཞུགས། ཚུར་

[163B]གཙུག་ལག་ཁང་དུ་འདོང་ངོ། །ཞེས་སྨྲས་སོ། །དེས་གཙུག་ལག་ཁང་དུ་ཁྲིད་ནས་ངལ་བསོར་བཅུག་པ་དང། དེས་ཅུང་ཟད་ཅིག་འདུག་ནས་སློབ་དཔོན། བདག་ནི། མཆོད་རྟེན་ལ་ཕྱག་
འཚལ་དུ་མཆིའོ། །ཞེས་སྨྲས་པ་དང། ཉེ་དགའ་བོས། སྡོད་ཅིག་དང་འདུ་བའི་དུས་ལ་བབ་པ་དང་བྱའོ། །ཞེས་སྨྲས་པ་དང། དེས། སློབ་དཔོན། བདག་གིས་ཆོས་གོས་གསུམ་ག་ཡང་ཁྱེར་ཏེ་མ་འོངས་
པས་འགྲོའོ། །ཞེས་སྨྲས་པ་དང། ཉེ་དགའ་བོས། རྒན་ཞུགས། སྡོད་ཅིག་དང། འདིར་ཆོས་གོས་གསུམ་བྱིན་གྱིས་བརླབ་པར་བྱའོ། །ཞེས་སྨྲས་ནས་ཇི་ཙམ་ན་འདུག་པར་གྱུར་པ་དང། དེས་དེ་ལ་
པར་ཐང་ནི། མཐང་གོས་སུ་བྱིན་གྱིས་བརླབས། ལ་བ་ནི། སྟོད་གཡོགས་སུ་བྱིན་གྱིས་བརླབས། བེའུ་རས་ནི། སྦྱར་མར་བྱིན་གྱིས་བརླབས་ཏེ། དེ་ནས་ལ་བ་དང་བེའུ་རས་གཉིས་ཕྲག་པ་ལ་བཞག་ནས་
པར་ཐང་གིས་དཀྲིས་པའི་སྟེང་དུ་ཐེ་གུས་དཀྲིས་ཏེ་དམ་དུ་བཅིངས་ནས་དེ་ནས་འདུས་པའི་ནང་དུ་བཏང་བ་དང། དགེ་སློང་དག་གིས་མཐོང་ནས་དེ་ནས་དགེ་སློང་ཀུན་ཏུ་བཅིངས་པ་ཁ་ཅིག་གིས་ནི། ཉེས་པ་
ངོར་བརྗོད་དོ། །ཁ་ཅིག་གིས་ནི། རྒན་ཞུགས་ཕ་བི་ཅིའི་ཕྱིར་སྨྱོན་ཐབས་བྱེད་ཅེས་སྨྲས་པ་དང། དེས། ཚེ་དང་ལྡན་པ་དག་།འདི་ནི། ཁོ་བོའི་ཆོས་གོས་གསུམ་ཡིན་ཏེ། ཁོ་བོ་ནི། གློ་བུར་དུ་འོངས་ན་
གང་དུ་གཞག་ཅེས་སྨྲས་པ་དང། དེ་དག་གིས་ཆོས་གོས་གསུམ་དེ་འདྲ་བ་ཡིན་ནམ་ཞེས་སྨྲས་པ་དང། དེས། གང་ལ་མེད་པ་དེ་ཅི་འདྲ་བར་འགྱུར་ཞེས་སྨྲས་སོ། །དེ་ལྟར་གྱུར་པ་དགེ་སློང་དག་གིས་

[164A]༄༅། །བཅོམ་ལྡན་འདས་ལ་གསོལ་པ་དང། བཅོམ་ལྡན་འདས་ཀྱིས་བཀའ་སྩལ་པ། གང་ཉེས་པའི་དམིགས་སུ་གྱུར་པ་དེ་ནི། དགེ་སློང་དག་གིས་སྤུ་རིང་པོ་ལས་ཆོས་
གོས་གསུམ་དུ་བྱིན་གྱིས་བརླབས་པ་སྟེ། དེ་ལྟ་བས་ན། དགེ་སློང་དག་གིས་སྤུ་རིང་པོ་ལས་ཆོས་གོས་གསུམ་དུ་བྱིན་གྱིས་བརླབ་པར་མི་གནང་བར་དགོངས་ནས་བཀའ་སྩལ་པ། དགེ་སློང་དག་
དགེ་སློང་རྣམས་ཉེས་པ་ངོར་བརྗོད་པ་ནི། ཡུས་ཏེ། ཉེས་པའི་དམིགས་སུ་གྱུར་པ་དེ་ནི། སྤུ་རིང་པོ་ལས་ཆོས་གོས་གསུམ་དུ་བྱིན་གྱིས་བརླབས་པ་སྟེ། དེ་ལྟ་བས་ན། དགེ་སློང་དག་སྤུ་རིང་པོ་ལས་
ཆོས་གོས་གསུམ་དུ་བྱིན་གྱིས་མ་རློབས་ཤིག་དེ་སྟེ་བྱིན་གྱིས་བརླབས་ན། འདས་པ་དང་བཅས་པར་འགྱུར་རོ། །བཅོམ་ལྡན་འདས་ཀྱིས་དགེ་སློང་དག་སྤུ་རིང་པོ་ལས་ཆོས་གོས་གསུམ་དུ་བྱིན་
གྱིས་མ་རློབས་ཤིག་ཅེས་གསུངས་པ་དང། དད་པའི་བྲམ་ཟེ་དང་ཁྱིམ་བདག་གིས་ལ་བ་དང། ཕྲུག་སྟན་དང། བེའུ་རས་དག་ཕུལ་བ་དང། དགེ་སློང་དག་ཐེ་ཚོམ་སྐྱེས་ནས་མ་བླངས་པ་དང་
དེས། འཕགས་པ་དང། ནམ་སངས་རྒྱས་བཅོམ་ལྡན་འདས་འཇིག་རྟེན་དུ་མ་བྱུང་བའི་ཚེ་ན་ནི། མུ་སྟེགས་ཅན་དག་ཡོན་གནས་ལགས་ན། ད་ནི། སངས་རྒྱས་བཅོམ་ལྡན་འདས་འཇིག་རྟེན་དུ་བྱུང་
བས་ཁྱེད་ཅག་ཡོན་གནས་ལགས་ཏེ། ད་ཁྱེད་ཀྱིས་མ་བླངས་ན། བདག་ཅག་གིས་དགེ་བའི་ཟོང་མེད་བཞིན་དུ་འཇིག་རྟེན་ཕ་རོལ་ཏུ་ཇི་ལྟར་འགྲོ་ཞེས་སྨྲས་པ་དང། དེ་དག་ཅང་མི་ཟེར་བར་འདུག་

[164B]དེ་ལྟར་གྱུར་པ་དགེ་སློང་དག་གིས་བཅོམ་ལྡན་འདས་ལ་གསོལ་པ་དང། བཅོམ་ལྡན་འདས་ཀྱིས་བཀའ་སྩལ་པ། དགེ་སློང་དག་།དང་པའི་བྲམ་ཟེ་དང། ཁྱིམ་བདག་ཟེར་བ་ནི། བདེན་ཏེ། དེ་ལྟ་བས་
ན། ངས་རྗེས་སུ་གནང་གི། ལོངས་ལ་སྤུ་ཐུང་དུ་རྣམས་ནི། ལྷག་པའི་གོས་སུ་བྱིན་གྱིས་རློབས་ཤིག་སྤུ་རིང་པོ་རྣམས་ནི། ཡོན་བདག་གིར་བྱིན་གྱིས་རློབས་ལ་བཅང་བར་གྱིས་ཤིག་གླེང་གཞིའི་སྒོ་གསུམ་
པའི་མདོའི་ཚིགས་སུ་བཅད་པ་དྲུག་པའོ།། །།མདོར་ན། དབུ་དང་སེན་མོའི་མཆོད་རྟེན་དང། །ཁ་དོག་དཀར་པོ་མར་མེ་དང། །ཁྱིམ་དང་མར་མེ་སྣོད་དག་དང། །བ་ལང་བཙུན་མོ་རྟ་བབས་སོ།།
སངས་རྒྱས་བཅོམ་ལྡན་འདས་མཉན་དུ་ཡོད་པའི་ཛེ་ཏའི་ཚལ་མགོན་མེད་ཟས་སྦྱིན་གྱི་ཀུན་དགའ་ར་བ་ན་ཞུགས་སོ། །ཁྱིམ་བདག་མགོན་མེད་ཟས་སྦྱིན་གྱི་ནི། ཆོས་ཀྱིས་ནང་པར་སྔར་ལངས་ནས་བཅོམ་ལྡན་
འདས་དང། དགེ་སློང་གི་དགེ་འདུན་གྱི་ཞབས་ལ་ཕྱག་འཚལ་དུ་འགྲོའོ། །ཇི་ཙམ་དུས་ཕྱི་ཞིག་ན་བཅོམ་ལྡན་འདས་ཀྱིས་སེམས་ཅན་གྱི་བསོད་ནམས་ཀྱི་དོན་བསྟན་པའི་ཕྱིར་འབྲེག་མཁན་བཀུག་ནས་སྐྲ་
དང། ཁ་སྤུ་བྲེགས་བ་དང། དེ་ནས་ཁྱིམ་བདག་མགོན་མེད་ཟས་སྦྱིན་ཛེ་ཏའི་ཚལ་དུ་སོང་ནས་བཅོམ་ལྡན་འདས་ལ་མགོ་བོས་ཕྱག་འཚལ་ནས་བཅོམ་ལྡན་འདས་ཀྱིས་རྗེས་སུ་གནང་ན། བདག་གིས་དབུ་
སྐྲ་དང། སེན་མོའི་མཆོད་རྟེན་བརྩིག་པར་བགྱིའོ། །ཞེས་གསོལ་པ་དང། བཅོམ་ལྡན་འདས་ཀྱིས་བཀའ་སྩལ་པ། དེ་ལྟ་བས་ན། ཁྱིམ་བདག་ངས་རྗེས་སུ་གནང་གི་རྩིགས་ཤིག་དེས་གཞི་ཡངས་

[165A]༄༅། །པའི་གནས་ཤིག་ཏུ་མཛའ་བོ་དང། ཕུ་ནུ་དང། གཉེན་དག་དང་ལྷན་ཅིག་ཏུ་རིམ་གྲོ་ཆེར་བྱས་ནས་བཅོམ་ལྡན་འདས་ཀྱི་དབུ་སྐྲ་དང། སེན་མོའི་མཆོད་རྟེན་ཡང་སྐྱེ་
བོ་ཐམས་ཅད་ཀྱིས་བལྟ་ན་སྡུག་པ་ཞིག་བརྩིགས་ནས། རྡོ་ཐལ་གྱིས་མ་བྱུགས་པས་མི་མཛེས་པར་གྱུར་ནས་དེ་ཡང་བཅོམ་ལྡན་འདས་ཀྱི་དྲུང་དུ་སོང་ནས་ཞབས་ལ་མགོ་བོས་ཕྱག་འཚལ་ཏེ་
གསོལ་པ། བཅོམ་ལྡན་འདས། བདག་གིས་བཅོམ་ལྡན་འདས་ཀྱི་དབུ་སྐྲ་དང། སེན་མོའི་མཆོད་རྟེན་སྐྱེ་བོ་ཐམས་ཅད་ཀྱིས་བལྟ་ན་སྡུག་པ་ཞིག་བརྩིགས་ན། རྡོ་ཐལ་གྱིས་མ་བྱུགས་ཀྱི་བར་དུ་
མི་མཛེས་པར་གྱུར་ན། དེ་ལ་བཅོམ་ལྡན་འདས་ཀྱིས་རྗེས་སུ་གནང་བར་མཛོད་ཅིག་དང། བདག་གིས་རྡོ་ཐལ་གྱིས་བྱུག་པར་བགྱིའོ། །ཞེས་གསོལ་པ་དང། བཅོམ་ལྡན་འདས་ཀྱིས་བཀའ་སྩལ་
པ། དེ་ལྟ་བས་ན། ཁྱིམ་བདག་ངས་རྗེས་སུ་གནང་གི་རྡོ་ཐལ་གྱིས་སྐུས་ཤིག་དེས་རྡོ་ཐལ་གྱིས་བསྐུས་ནས་དྲི་དང། བདུག་པ་དང། མེ་ཏོག་གིས་མཆོད་པ་བྱས་སོ། །མཚན་མོ་མར་མེ་མེད་པས་མི་
མཛེས་པར་གྱུར་ནས་དེ་ཡང་བཅོམ་ལྡན་འདས་གང་ན་བ་དེར་སོང་ནས་བཅོམ་ལྡན་འདས་ཀྱི་ཞབས་ལ་མགོ་བོས་ཕྱག་འཚལ་ཏེ་བཅོམ་ལྡན་འདས་ལ་འདི་སྐད་ཅེས་གསོལ་ཏོ། །བཅོམ་ལྡན་འདས་
བདག་གིས་བཅོམ་ལྡན་འདས་ཀྱི་དབུ་སྐྲ་དང། སེན་མོའི་མཆོད་རྟེན་རྡོ་ཐལ་གྱིས་བསྐུས་ནས་དྲི་དང། བྱུག་པ་དང། མེ་ཏོག་དག་གིས་མཆོད་པ་བགྱིས་ན། མཚན་མོ་ཞུགས་མར་མ་མཆིས་

[165B] དེ་ལ་བཅོམ་ལྡན་འདས་ཀྱིས་རྗེས་སུ་གནང་ན། བདག་གིས་བཅོམ་ལྡན་འདས་ཀྱིས་དབུ་སྐྲ་དང། སེན་མོའི་མཆོད་རྟེན་ལ་མཆོད་པར་བགྱིས་ལ་མཚན་མོ་ཞུགས་མར་གྱི་ཕྲེང་
བ་བུད་དོ། །ཞེས་གསོལ་པ་དང། བཅོམ་ལྡན་འདས་ཀྱིས་བཀའ་སྩལ་པ་དེ་ལྟ་བས་ན། ཁྱིམ་བདག་ངས་རྗེས་སུ་གནང་གི་དེ་ལ་མཆོད་པ་བགྱིས་ཏེ་ནུབ་མོ་དབུ་སྐྲ་དང། སེན་མོའི་མཆོད་རྟེན་གྱི་སྟེང་དུ་མར་
མེའི་ཕྲེང་བ་བུས་ཤིག་དེ་ནས་མར་ཟགས་ནས་མཆོད་རྟེན་གྱི་ཁ་དོག་དཀར་པོ་ཡང་མ་རུངས་པར་གྱུར་ཏེ། དེས་བཅོམ་ལྡན་འདས་ལ་ཞུས་པ་དང། བཅོམ་ལྡན་འདས་ཀྱིས་བཀའ་སྩལ་པ། མར་མེའི་
ཕྲེང་བ་འོག་ཏུ་ཞོག་ཅིག་དེས་མར་མེའི་ཕྲེང་བ་འོག་ཏུ་བཞག་པ་དང། ཁྱིས་མར་མེ་འཐུངས་ནས་སྣོད་ཀྱང་ཁྱེར་རོ། །དེ་ཡང་བཅོམ་ལྡན་འདས་གང་ན་བ་དེར་སོང་ནས་ཞབས་ལ་ཕྱག་འཚལ་ཏེ་གསོལ་པ་
བཅོམ་ལྡན་འདས། བདག་གིས་བཅོམ་ལྡན་འདས་ཀྱི་དབུ་སྐྲ་དང། སེན་མོའི་མཆོད་རྟེན་གྱི་འོག་ཏུ་ཞུགས་མར་གྱི་ཕྲེང་བ་བཞག་ན། ཁྱི་དག་གིས་མར་འཚལ་ནས་ཞུགས་མར་གྱི་སྣོད་ཀྱང་འཚལ་ཏེ་
མཆིས་ན། བཅོམ་ལྡན་འདས་ཀྱིས་རྗེས་སུ་གནང་བར་མཛོད་ཅིག་དང་བདག་གིས་ཞུགས་མར་གྱི་ཁང་བུ་བགྱིའོ། །ཞེས་གསོལ་པ་དང། བཅོམ་ལྡན་འདས་ཀྱིས་བཀའ་སྩལ་པ། དེ་བས་ན། ཁྱིམ་
བདག་ངས་རྗེས་སུ་གནང་གི་དེ་ལྟར་བྱོས་ཤིག་དེས་མར་མེའི་ཁང་བུ་དག་ཀྱང་བྱས་སོ། །དབུ་སྐྲ་དང། སེན་མོའི་མཆོད་རྟེན་ལ་བ་ལང་དག་གིས་བསྙོགས་པ་དང། དེ་ཡང་བཅོམ་ལྡན་འདས་གང་

[166A]༄༅། །ན་བ་དེར་སོང་ནས་ཞབས་ལ་ཕྱག་འཚལ་ཏེ་འདི་སྐད་ཅེས་གསོལ་ཏོ། །བཅོམ་ལྡན་འདས། བདག་གིས་བཅོམ་ལྡན་འདས་ཀྱི་དབུ་སྐྲ་དང། སེན་མོའི་མཆོད་རྟེན་བརྩིགས་
པ་ལ་བ་ལང་དག་གིས་བསྙོགས་པར་གྱུར་ན། བཅོམ་ལྡན་འདས་ཀྱིས་དེ་ལ་རྗེས་སུ་གནང་བར་མཛོད་ཅིག་དང། བདག་གིས་སྟེགས་བུས་བསྐོར་བར་བགྱིའོ། །ཞེས་གསོལ་པ་དང། བཅོམ་ལྡན་འདས་
ཀྱིས་བཀའ་སྩལ་པ། དེ་ལྟ་བས་ན། ཁྱིམ་བདག་ངས་རྗེས་སུ་གནང་གི། བསྐོར་བར་བྱོས་ཤིག་དེས་སྟེགས་བུས་བསྐོར་ན། རྟ་བབས་མེད་པ་དང་མི་མཇེས་པར་གྱུར་ཏེ། དེ་ཡང་བཅོམ་ལྡན་
འདས་གང་ན་བ་དེར་སོང་ནས་ཞབས་ལ་ཕྱག་འཚལ་ཏེ་གསོལ་པ་བཅོམ་ལྡན་འདས། བདག་གིས་བཅོམ་ལྡན་འདས་ཀྱི་དབུ་སྐྲ་དང། སེན་མོའི་མཆོད་རྟེན་གྱི་ཐ་མ་སྟེགས་བུས་བསྐོར་ན། སྟེགས་
བུ་དེའི་རྟ་བབས་མ་མཆིས་ཏེ་མི་མཛེས་ན། དེ་ལ་བཅོམ་ལྡན་འདས་ཀྱིས་རྗེས་སུ་གནང་བར་མཛོད་ཅིག་དང། བདག་གིས་སྟེགས་བུའི་རྟ་བབས་བགྱིའོ། །ཞེས་གསོལ་པ་དང། བཅོམ་ལྡན་འདས་
ཀྱིས་བཀའ་སྩལ་པ། དེ་ལྟ་བས་ན། ཁྱིམ་བདག་ངས་རྗེས་སུ་གནང་གི་བྱོས་ཤིག་ཅེས་བཀའ་སྩལ་པ་དང། དེས་རྟ་བབས་བྱས་ཏེ་ཡོ་བྱད་ཐམས་ཅད་བསགས་ནས་བཅོམ་ལྡན་འདས་ཀྱི་དབུ་
སྐྲ་དང། སེན་མོའི་མཆོད་རྟེན་ལ་མཛའ་བོ་དང། ཕུ་ནུ་དང་གཉེན་དག་བསགས་ནས་མཆོད་པ་ཆེན་པོ་བྱས་སོ། །སྐྱེ་བོ་མང་པོ་དག་དེ་ལྟ་བུ་མཐོང་ནས་རབ་ཏུ་མོས་ཏེ། དེ་དག་དད་པ་སྐྱེས་ནས་དེ་

[166B]སྐྲ་དང། སེན་མོའི་མཆོད་རྟེན་དག་གནས་གནས་སུ་བརྩིགས་སོ། །དེ་ནས་བཅོམ་ལྡན་འདས་མཉན་དུ་ཡོད་པ་ན་ཇི་སྲིད་དགྱེས་པའི་བར་དུ་བཞུགས་
ནས་རྒྱལ་པོའི་ཁབ་གང་ན་བ་དེར་ལྗོངས་སྤྱད་པ་སྤྱོད་ཅིང་རིམ་གྱིས་རྒྱལ་པོའི་ཁབ་ཏུ་བྱོན་ཏོ། །རྒྱལ་པོའི་ཁབ་ཀྱི་འོད་མའི་ཚལ་བྱ་ཀ་ལནྡ་ཀ་གནས་པ་ན་བཞུགས་སོ། །རྒྱལ་པོ་གཟུགས་ཅན་སྙིང་པོས་བཅོམ་ལྡན་
འདས་ཡུལ་དབུས་འགྱུར་འཆང་ནས་ལྗོངས་སྤྱད་པ་སྤྱོད་ཅིང་རྒྱལ་པོའི་ཁབ་ཏུ་བྱོན་ཏོ། །རྒྱལ་པོའི་ཁབ་ཀྱི་འོད་མའི་ཚལ་བྱ་ཀ་ལནྡ་ཀ་གནས་པ་ན་བཞུགས་པར་ཐོས་ཏེ། ཐོས་ནས་རྒྱལ་པོའི་མཐུ་ཆེན་པོ་དང་
ཡོ་ལང་ཆེན་པོས་ནང་གི་བཙུན་མོ་དང། གཞོན་ནུ་དང། བློན་པོ་དང། ནང་གི་སྐྱེ་བོ་དག་དང་ལྷན་ཅིག་ཏུ་བཅོམ་ལྡན་འདས་གང་ན་བ་དེར་སོང་སྟེ་ཕྱིན་པ་དང། བཅོམ་ལྡན་འདས་ཀྱི་ཞབས་ལ་མགོ་བོས་ཕྱག་
འཚལ་ཏེ་ཕྱོགས་གཅིག་ཏུ་འཁོད་དོ། །བཅོམ་ལྡན་འདས་ཀྱིས་དེའི་བསམ་པ་དང། བག་ལ་ཉལ་དང། ཁམས་དང། རང་བཞིན་མཁྱེན་ནས་འཕགས་པའི་བདེན་པ་བཞི་རྟོགས་པར་འགྱུར་བའི་ཆོས་དེ་
ལྟ་བུ་བཤད་དེ་དེ་ཐོས་པ་དང་རྒྱལ་པོ་གཟུགས་ཅན་སྙིང་པོས་ལྷ་སྟོང་ཕྲག་བརྒྱད་ཅུ་དང་ལྷན་ཅིག་ཏུ་འཇིག་ཚོགས་སུ་ལྟ་བའི་རིའི་རྩེ་མོ་ཉི་ཤུ་ཡེ་ཤེས་ཀྱི་རྡོ་རྗེས་བཅོམ་ནས་རྒྱུན་དུ་ཞུགས་པའི་འབྲས་བུ་
མངོན་དུ་བྱས་སོ། །དེས་བདེན་པ་མཐོང་ནས་ལྷ་སྟོང་ཕྲ་བརྒྱད་ཅུ་དང་ལྷན་ཅིག་ཏུ་བཅོམ་ལྡན་འདས་ལ་དུས་གསུམ་དུ་བལྟར་འདོང་ངོ། །དེ་དུས་ཕྱི་ཞིག་ན་དཔྱིད་ཀྱི་དུས་ལ་བབས་པས་ཤིང་རྩི་དག་ཀྱང་མི་

[167A]༄༅། །ཏོག་རྒྱས། ངང་པ་དང། ཁྲུང་ཁྲུང་དང། རྨ་བྱ་དང། ནེ་ཙོ་དང། སྐེག་དང། ཀོ་ཀི་ལ་དང། ཛི་བ་ཛི་བ་ཀ་ལ་སོགས་པའང་སྐད་འབྱིན་པར་བྱེད་པའི་ནགས་སྟུག་པོ་དེ་ན་
ནང་གི་བཙུན་མོ་དག་གིས་བསྐོར་ཅིང་འདུག་འདུག་པ་ལས། དེ་ལ་ནང་གི་བཙུན་མོ་དག་གིས་གསོལ་པ། ལྷ། བདག་ཅག་གིས་ཉིན་རེ་རེ་ཞིང་བཅོམ་ལྡན་འདས་ཀྱི་ཞལ་ལྟ་ཞིང་མཆི་བར་མི་ནུས་ན་
ལྷས་ནང་གི་བཙུན་མོ་དག་གི་དབུས་སུ་དེ་བཞིན་གཤེགས་པའི་དབུ་སྐྲ་དང། སེན་མོའི་མཆོད་རྟེན་ཞིག་རྩིག་པར་མཛོད་ཅིག་དང་དེ་ལ་བདག་ཅག་གིས་རིམ་གྲོ་བསྐྱེད་དེ་མེ་ཏོག་དང། དྲི་དང། བྱུག་
པ་དང། སྤོས་དང། གདུགས་དང། རྒྱལ་མཚན་དང། བ་དན་དག་གིས་མཆོད་པར་བགྱིའོ། །ཞེས་གསོལ་པ་དང། དེས་བཅོམ་ལྡན་འདས་ལ་གསོལ་བ་བཏབ་སྟེ། བཅོམ་ལྡན་འདས་ཀྱིས་དབུ་སྐྲ་དང་
སེན་མོ་སྩོལ་ཅིག་དང། བདག་ཅག་གིས་དེ་བཞིན་གཤེགས་པའི་དབུ་སྐྲ་དང། སེན་མོའི་མཆོད་རྟེན་ནང་གི་བཙུན་མོ་དག་གི་དབུས་སུ་རྩིག་གོ་ཞེས་གསོལ་པ་དང། དེ་ནས་བཅོམ་ལྡན་འདས་
ཀྱིས་དབུ་སྐྲ་དང། སེན་མོ་སྩལ་ནས་དེས་བསྟི་སྟང་དང། རིམ་གྲོ་ཆེར་བྱས་ཏེ་ནང་གི་བཙུན་མོ་དག་དང་ལྷན་ཅིག་ཏུ་དེ་བཞིན་གཤེགས་པའི་དབུ་སྐྲ་དང། སེན་མོའི་མཆོད་རྟེན་ནང་གི་བཙུན་
མོའི་དབུས་སུ་བརྩིགས་ནས་དེ་ལ་ནང་གི་བཙུན་མོ་དག་གིས་མར་མེ་དང། སྤོས་དང། མེ་ཏོག་དང། དྲི་དང། བྱུག་པ་དག་གིས་རབ་ཏུ་མཆོད་པ་བྱས་སོ། །གང་གི་ཚེ་རྒྱལ་པོ་མ་སྐྱེས་དགྲ་ལ་

[167B]ཅན། ཆོས་བཞིན་དུ་རྒྱལ་པོ་བྱེད་པ་འཚོ་བ་དང་ཡོངས་སུ་ཕྲལ་ནས་བདག་ཉིད་རྒྱལ་པོར་ཞུགས་སོ། །དེའི་ཚེ་ན་བཅོམ་ལྡན་འདས་ཀྱི་བསྟན་
པ་ལ་ཆོས་ཀྱི་སྦྱིན་པ་ཐམས་ཅད་གཅད་པར་ཁྲིམས་བཅས་པས། སུས་ཀྱང་དེ་བཞིན་གཤེགས་པའི་དབུ་སྐྲ་དང། སེན་མོའི་མཆོད་རྟེན་ལ་བྱ་བ་མི་བྱེད་དོ། །གང་གི་ཚེ་བཅོ་ལྔ་པའི་སྐབས་འབྱེད་པའི་དུས་
ལ་བབ་པ་དེའི་ཚེ་ན་ཡང་དབུ་སྐྲ་དང། སེན་མོའི་མཆོད་རྟེན་ལ་སུ་ཡང་ཕྱག་དར་དང། མར་མེ་དང། མེ་ཏོག་གིས་མཆོད་པ་མི་བྱེད་དོ། །དེ་ནས་བཙུན་མོ་དག་གིས་དབུ་སྐྲ་དང། སེན་མོའི་མཆོད་རྟེན་ལ་རྣམ་པ་དེ་
ལྟ་བུ་མཐོང་ནས་རྒྱལ་པོ་གཟུགས་ཅན་སྙིང་པོ་དྲན་ཏེ་དེ་དག་མི་དགའ་སྟེ་མྱ་ངན་བྱེད་ཅིང། ཀྱི་ཧུད། ཆོས་ཀྱི་རྒྱལ་པོ་དང་བྲལ་བར་གྱུར་ནས་བདག་ཅག་གི་བསོད་ནམས་ཀྱང་ཟད་པར་གྱུར་ཏོ། །ཞེས་ཟེར་ཞིང་
དུ་བར་གྱུར་ཏོ། །དེའི་ནང་ནས་བཙུན་མོ་དཔལ་གྱི་བློ་གྲོས་མ་ཞེས་བྱ་བ་ཞིག་གིས་འཚོ་བ་ལ་མ་བལྟས་པར་སངས་རྒྱས་ཀྱི་ཡོན་ཏན་རྗེས་སུ་བྲན་ནས་དབུ་སྐྲ་དང། སེན་མོའི་མཆོད་རྟེན་གྱི་ཕྱག་དར་བྱས་ཏེ་མར་མེའི་
ཕྲེང་བ་དག་ཕུལ་ལོ། །ཇི་ཙམ་ན་མ་སྐྱེས་དགྲ་ཁང་སྟེང་དུ་བྱུང་སྟེ་བལྟས་པ་དང། སྣང་བ་ཆེན་པོ་བྱུང་བ་མཐོང་ནས་ཕ་བི་ཅི་ཞིག་ཅེས་དྲིས་པ་དང། གཞན་ཞིག་གིས། དཔལ་གྱི་བློ་གྲོས་མས་དབུ་སྐྲ་དང། སེན་
མོའི་མཆོད་རྟེན་ལ་ཞུགས་མར་གྱི་ཕྲེང་བ་ཕུལ་ཞེས་སྨྲས་པ་དང། དཔལ་གྱི་བློ་གྲོས་མ་བོས་ནས་ཅིའི་ཕྱིར་རྒྱལ་པོའི་ཁྲིམས་ལས་འགལ་བར་བྱ་ཞེས་སྨྲས་པ་དང། བཙུན་མོས། ཁོ་མོས་རྒྱལ་པོའི་ཁྲིམས་

[168A]༄༅། །ལས་འགལ་མོད་ཀྱི། འོན་ཀྱང་ཁོ་མོས་ཆོས་ཀྱི་རྒྱལ་པོ་གཟུགས་ཅན་སྙིང་པོའི་ཁྲིམས་ལས་མ་འགལ་ལོ། །ཞེས་སྨྲས་པ་དང་དེ་ཁྲོས་ཏེ་འཁོར་ལོ་འཕངས་ནས་དེ་
འཚོ་བ་དང་ཕྲལ་བ་དང། དེ་བཅོམ་ལྡན་འདས་ལ་སེམས་མངོན་པར་དད་བཞིན་དུ་དུས་ལས་འདས་པ་དང། སུམ་ཅུ་རྩ་གསུམ་གྱི་ལྷའི་གནས་བཟང་པོར་སྐྱེས་སོ། །དེའི་ཚེ་ན་ལྷ་རྣམས་འདུན་སར་
འདུས་སོ། །དེ་ནས་ལྷའི་བུ་མོ་དཔལ་གྱི་བློ་གྲོས་མ་དཔག་ཚད་ཁོ་ར་ཁོར་ཡུག་ཏུ་སྣང་བའི་འོད་ཀྱིས་ལུས་བསྐོར་ནས་ལྷའི་འདུན་སར་སོང་ངོ། །དེ་ནས་བརྒྱ་བྱིན་ལྷའི་དབང་པོས་དཔག་ཚད་ཁོ་ར་
ཁོར་ཡུག་ཏུ་རྒྱ་ཆེར་སྣང་བའི་འོད་མཐོང་ནས་དྲིས་པ། གསེར་གྱི་ལུས་ལ་སུ་ཡིས་བསྐུས། །པདྨོ་ཨུཏྤལ་བཞིན་འདྲ་བ། །དཔལ་ལྡན་མི་མཚུངས་ཅི་ལས་བྱུང། །ཁྱོད་ཀྱི་ལུས་ལས་འོད་བྱུང་
བ། །ཅི་ཕྱིར་ཁྱོད་གདོང་པདྨོ་འདྲ། །ཁྱོད་ནི་གསེར་གྱི་འོད་འདྲ་བ། །ཅི་འབྲས་ལྷ་མོ་བདག་ལ་སྨྲོས། །གང་གི་ལས་ལས་བྱུང་བ་སྤྱོད། །ལྷ་མོས་སྨྲས་པ། འཇིག་རྟེན་གསུམ་གྱི་མགོན་པོ་ནི། །སྐྱེ་
བོ་རྣམས་ཀྱི་མར་མེ་སྟེ། །སངས་རྒྱས་མཆོག་གི་མཚན་མཐོང་བས་།མུན་སེལ་དེ་ལ་མར་མེ་ཕུལ། །ཉོན་མོངས་མུན་པ་སེལ་ལ་ཕུལ། །ཟླ་ཟེར་འདྲ་བའི་འོད་མཐོང་ནས། །ཐུབ་པ་གསལ་བའི་
དངོས་པོ་སྟེ། །སྟོན་པའི་འོད་མཐུ་མཐོང་བས་ན། །གསུང་བ་མཆོག་ལ་ཕྱག་བྱས་པ། །དེ་ཡི་ལས་ཀྱིས་འདིར་སྐྱེས་ཏེ། །བདག་ལ་རབ་ཏུ་གསལ་ཞིང་མཛེས། །བདག་གདོང་བལྟ་ན་སྡུག་པ་ནི། །པདྨོ་

[168B]བརྒྱ་བྱིན་གྱིས་སྨྲས་པ། ཨེ་མའོ་ཞིང་འདི་ཡོན་ཏན་ཅན། །ཉེས་པ་ཐམས་ཅད་རྣམ་སྤངས་ལ། །མཐོ་རིས་གང་དུ་སྐྱེ་བ་ཡི། །ཁྱོད་ཀྱིས་ས་བོན་དེར་བཏབ་བོ། །གསེར་བཞིན་སྤུངས་
ལ་དཀར་བ་ཡིན། །རྣམ་པ་མཆོག་ལ་སུས་མི་མཆོད། །སངས་རྒྱས་པདྨོ་ཁ་འབྱེད་བཞིན། །གང་དུ་ལྷགས་སྐྱེས་པདྨོ་སྤྱན། །ཡན་ལག་མཆོག་རྣམས་འབར་བ་སྟེ། །སྤྱན་ནི་ཀ་མ་ལ་དང་འདྲ། །ཆོས་ཉིད་
ཀྱིས་ལྷའི་བུ་ཕོའམ། ལྷའི་བུ་མོ་ཡང་རུང་སྟེ། སུམ་ཅུ་རྩ་གསུམ་དུ་སྐྱེས་ནས་རིང་པོ་མ་ལོན་པར་གང་ནས་ཤི་འཕོས་པ་དང། གང་དུ་སྐྱེས་པ་དང། ལས་གང་ཡིན་པས་སྐྱེས་པ་སྟེ། སེམས་འདི་
གསུམ་སྐྱེ་བར་འགྱུར་རོ། །ལྷའི་བུ་མོ་དཔལ་གྱི་བློ་གྲོས་མས་བདག་གང་ནས་ཤི་འཕོས་ཞེས་བལྟས་ན། མི་ལས་སོ། །གང་དུ་སྙམ་པ་དང་སུམ་ཅུ་རྩ་གསུམ་གྱི་ལྷའི་ཁམས་བཟང་པོར་སྐྱེས་པ་མཐོང་
ངོ༑ ༑ལས་གང་ཡིན་ཞེ་ན། བཅོམ་ལྡན་འདས་ལ་སེམས་རབ་ཏུ་དད་པའོ། །སྙམ་དུ་སེམས་ནས་དེ་ནས་དཔལ་གྱི་བློ་གྲོས་མས་འདི་སྙམ་དུ། བདག་གིས་ཞག་ལོན་ནས་བཅོམ་ལྡན་འདས་ཀྱི་ཞལ་ལྟ་བའི་
མི་རིགས་ཀྱི། ཅི་ནས་བདག་གིས་ཞག་མ་ལོན་པར་བཅོམ་ལྡན་འདས་བལྟ་བའི་ཕྱིར་འགྲོའོ། །སྙམ་བསམ་ནས། དེ་ནས་ལྷའི་བུ་མོ་དཔལ་གྱི་བློ་གྲོས་མས་དྲི་མ་མེད་པ་འཚེར་བའི་རྣ་ཆ་ནི། ཐོགས། ལུས་
དོ་ཤལ་དང། སེ་མོ་དོས་བརྒྱན་ཏེ་ལྷའི་མེ་ཏོག་ཨུཏྤལ་དང། པདྨོ་དང། ཀུ་མུད་དང། པུཎྜ་རཱི་ཀ་དང། མནྡཱ་ར་བ་ལ་སོགས་པའི་མེ་ཏོག་དག་གིས་པང་བ་བཀང་ནས་འོད་མའི་ཚལ་བྱ་ཀ་ལནྡ་ཀ་གནས་པ་

[169A]༄༅། །རྒྱ་ཆེན་པོས་ཐམས་ཅད་འོད་སྣང་བར་བྱས་ཏེ་བཅོམ་ལྡན་འདས་ལ་མེ་ཏོག་གིས་མངོན་པར་གཏོར་ནས་ཆོས་ཉན་པའི་ཕྱིར་བཅོམ་ལྡན་འདས་ཀྱི་སྤྱན་སྔར་འདུག་གོ་
བཅོམ་ལྡན་འདས་ཀྱིས་དེའི་བསམ་པ་དང། བག་ལ་ཉལ་བ་དང། ཁམས་དང། རང་བཞིན་མཁྱེན་ནས་ཇི་ལྟར་འཕགས་པའི་བདེན་པ་བཞི་རབ་ཏུ་རྟོགས་བར་འགྱུར་བ་དེ་ལྟ་བུའི་ཆོས་བཤད་དེ་
ཐོས་ནས་ལྷའི་བུ་མོ་དཔལ་གྱི་བློ་གྲོས་མས་འཇིག་ཚོགས་སུ་ལྟ་བའི་རིའི་རྩེ་མོ་ཉི་ཤུ་མཐོ་བ་ཡེ་ཤེས་ཀྱི་རྡོ་རྗེས་བཅོམ་ནས་རྒྱུན་དུ་ཞུགས་པའི་འབྲས་བུ་མངོན་དུ་བྱས་སོ། །དེས་བདེན་པ་མཐོང་ནས་
བརྗོད་པ་བྱ་བ་རྣམ་གསུམ་བརྗོད་དེ། བཙུན་པ། བདག་ལ་འདི་ལྟར་ནི། ཕས་ཀྱང་མ་བགྱིས། མས་ཀྱང་མ་བགྱིས། རྒྱལ་པོས་ཀྱང་མ་བགྱིས། ལྷས་ཀྱང་མ་བགྱིས། སྡུག་པས་ཀྱང་མ་
བགྱིས། ཕུ་ནུ་དང། གཉེན་གྱིས་ཀྱང་མ་བགྱིས། ཚེ་སྔ་མ་ལ་མ་བགྱིས། བྲམ་ཟེ་དང། དགེ་སློང་གིས་ཀྱང་མ་བགྱིས། བཅོམ་ལྡན་འདས་ཀྱིས་བདག་གི་མཆི་མ་དང། ཁྲག་གི་རྒྱ་མཚོ་ནི་
བསྐམས། རུས་པའི་རི་ལས་ནི། བསྒྲལ། ངན་སོང་གི་སྒོ་ནི། བཀུམ་མཐོ་རིས་དང། ཐར་པའི་སྒོ་ནི། ཕྱེ་སྟེ། བདག་ནི། ལྷ་དང་མིའི་གནས་སུ་བཞག་གོ་ཞེས་གསོལ་ཏོ། །སྨྲས་པ། ཁྱོད་ཀྱི་
མཐུས་ནི་རབ་གསལ་བ། །ངན་སོང་ལམ་སྟེ་ཉེས་མང་པོ། །མཐོ་རིས་བསོད་ནམས་སྒོ་ཡང་ཕྱེ། །མྱ་ངན་འདས་པའི་ལམ་ཡང་བདག་གིས་ཐོབ། །ཁྱོད་ལ་བརྟེན་ནས་ཉེས་པ་རྣམས་ཀྱང་སྤངས། །བདག་

[169B] །འཕགས་པ་དགའ་ཞིང་ཞི་བའི་ལམ་ཡང་ཐོབ། །སྡུག་བསྔལ་མཚོ་ལས་ཕ་རོལ་བདག་བརྒལ་ནས། །འགྲོ་བ་ན་ཡང་ལྷ་མི་རྣམས་ཀྱིས་མཆོད། །སྐྱེ་རྒ་ན་དང་འཆི་བའི་
ཉེས་དང་བྲལ། །སྲིད་པ་སྟོང་དུའང་རབ་ཏུ་མཐོང་བར་དཀའ། དེ་རིང་ཐུབ་པའི་ཞལ་མཐོང་འབྲས་བུ་ཐོབ། །བཏུད་ནས་སེ་མོ་དོ་ཡང་རབ་ཏུ་འཕྱང། །ཞབས་གཉིས་ལ་ཡང་ཕྱག་བྱས་དགའ་བ་སྐྱེས་།རྒྱལ་ལ་གཡས་
ཀྱི་ཕྱོགས་ནས་བསྐོར་བྱས་ནས། །ལྷ་ཡི་འཇིག་རྟེན་ཁམས་སུ་མངོན་དུ་སོང། །དེ་ནས་ལྷའི་བུ་མོ་དཔལ་གྱི་བློ་གྲོས་མ་ཚོང་པས་ཁེ་རྙེད་པ་བཞིན། ཞིང་པ་ལོ་ལེགས་པ་བཞིན། དཔའ་བོ་གཡུལ་ལས་རྒྱལ་བ་
བཞིན། ནད་པ་ནད་ཐམས་ཅད་ལས་ཐར་བ་བཞིན། ལོངས་སྤྱོད་གང་དག་དང་ལྡན་པས་བཅོམ་ལྡན་འདས་ཀྱི་དྲུང་དུ་འོངས་པའི་ལོངས་སྤྱོད་དེ་ཉིད་དང་བདག་གི་གནས་སུ་སོང་ངོ། །དགེ་སློང་དག་
སྲོད་དང། ཐོ་རངས་མི་ཉལ་ཞིང་ཐུབ་པ་ལ་བརྩོན་ཞིང་འཁོད་པ་དང། བཅོམ་ལྡན་འདས་ཀྱིས་དེར་འོད་རྒྱ་ཆེར་སྣང་བ་མཐོང་ངོ་མཐོང་ནས་བཅོམ་ལྡན་འདས་ལ་ཞུས་པ། ཅི། བཅོམ་ལྡན་འདས་བཅོམ་
ལྡན་འདས་ལ་ཞལ་བལྟ་བའི་ཕྱིར་ཚངས་པ་འཁོར་གྱི་བདག་པོའམ་བརྒྱ་བྱིན་ལྷའི་དབང་པོའམ། འཇིག་རྟེན་སྐྱོང་བ་བྮིའམ། གང་ཞིག་གིས་བཅོམ་ལྡན་འདས་ཀྱི་ཞལ་བལྟར་མཆིས་ཞེས་གསོལ་
བ་དང། བཅོམ་ལྡན་འདས་ཀྱིས་བཀའ་སྩལ་པ། དགེ་སློང་དག་ཚངས་པ་འཁོར་གྱི་བདག་པོ་ཡང་མ་ཡིན། བརྒྱ་བྱིན་ལྷའི་དབང་པོ་ཡང་མ་ཡིན། འཇིག་རྟེན་སྐྱོང་བ་བཞི་ལ་སོགས་པ་ལྷགས་པའང་མ་ཡིན་མོད་

[170A]༄༅། །ཀྱི༑ རྒྱལ་པོ་གཟུགས་ཅན་སྙིང་པོའི་ཆུང་མ་དཔལ་གྱི་བློ་གྲོས་མ་ཞེས་བྱ་བ་ཞིག་གིས་བདག་གི་འཚོ་བ་ལ་མ་བལྟས་ཏེ་དེ་བཞིན་གཤེགས་པའི་དབུ་སྐྲ་དང། སེན་མོའི་
མཆོད་རྟེན་ལ་མར་མེའི་ཕྲེང་བ་ཕུལ་བ་དང། དེ་ནས་རྒྱལ་པོ་མ་སྐྱེས་དགྲས་འཁོར་ལོ་འཕངས་ཏེ་འཚོ་བ་དང་ཕྲལ་ལོ། །དེ་ང་ལ་སེམས་མངོན་པར་དད་བཞིན་དུ་དུས་འདས་ནས་སུམ་ཅུ་རྩ་གསུམ་དུ་
གནས་བཟང་པོའི་ལྷར་སྐྱེས་སོ། །དེ་ནུབ་མོ་ངའི་དྲུང་དུ་འོངས་ཏེ། དེ་ལ་ངས་ཆོས་བཤད་ནས་དེས་བདེན་པ་མཐོང་སྟེ་བདག་གི་གནས་སུ་སོང་ངོ། །དེ་ལྟ་བས་ན། དགེ་སློང་དག་བསོད་ནམས་ལ་འཇིགས་
པར་མ་བྱེད་ཅིག་ཅིའི་ཕྱིར་ཞེ་ན། དེ་ནི། བདེ་བའི་ཚིག་བླ་དྭགས་སོ། །མོས་པ་དང། སྡུག་པ་དང། ཤིན་ཏུ་སྡུག་པ་དང། ཡིད་དུ་འོང་བར་གྱུར་པ་ནི། འདི་ལྟ་སྟེ། བསོད་ནམས་སོ། །དགེ་སློང་དག་
ཁྱེད་ཅག་གིས་བསོད་ནམས་མ་ཡིན་པ་ལ་འཇིགས་པར་གྱིས་ཤིག་ཅིའི་ཕྱིར་ཞེ་ན། དེ་ནི། སྡུག་བསྔལ་གྱི་ཚིག་བླ་དྭགས་སོ། །མ་མོས་པ་དང། མི་སྡུག་པ་དང། ཤིན་ཏུ་མི་སྡུག་པ་དང་
ཡིད་དུ་མི་འོང་བ་ནི། འདི་ལྟ་སྟེ། བསོད་ནམས་མ་ཡིན་པའོ། །དགེ་སློང་དག་ངས་ཡུན་རིང་པོ་ནས་ཀྱང་མངོན་པར་མཐོང་སྟེ། ཡུན་རིང་པོ་ནས་བསོད་ནམས་བྱས་པ། རྣམ་པར་སྨིན་པ་ལ་མོས་པ་
དང༑ སྡུག་པ་དང། ཤིན་ཏུ་སྡུག་པ་དང། ཡིད་དུ་འོང་བ་དག་མྱོང་བར་འགྱུར་རོ། །དགེ་སློང་དག་ངས་ལོ་བདུན་གྱི་བར་དུ་བྱམས་པའི་སེམས་བསྒོམས་པས་བསྐལ་པ་འཇིག་པ་དང་རྟས་པ་བདུན་

[170B] །འཇིག་རྟེན་འཇིག་པའི་ཚེ་ཀུན་སྣང་དང་བའི་ལྷའི་རིས་སུ་སྐྱེས་སོ། །རྟས་པའི་ཚེ་ཚངས་པའི་གཞལ་མེད་ཁང་སྟོང་པར་སྐྱེས་ནས་དེར་ཡང་ངས་ཚངས་པ་དང། ཚངས་
ཆེན་གྱི་བདག་པོར་གྱུར་ནས་ངས་ཟིལ་གྱིས་ནོན་གྱི། གཞན་གྱིས་མ་ཡིན་ནོ། །སེམས་ཅན་བརྒྱ་ཕྲག་བཅུ་ལ་དབང་བསྒྱུར་ཏེ་སེམས་ཅན་གྱི་ནང་ན་མཆོག་ཏུ་བསྔགས་སོ། །སྟོང་ཕྲག་གསུམ་ཅུ་རྩ་དྲུག་གི་བར་
དུ་བརྒྱ་བྱིན་ལྷའི་དབང་པོར་གྱུར་ཏོ། །བརྒྱ་ཕྲག་གྲངས་མེད་པའི་བར་དུ་འཁོར་ལོས་བསྒྱུར་བའི་རྒྱལ་པོར་གྱུར་ཏེ། མཐའ་བཞི་བཏུལ་ནས་རིན་པོ་ཆེ་བདུན་དང་ལྡན་ནོ། །རིན་པོ་ཆེ་སྣ་བདུན་ནི་རྣམ་པ་འདི་ལྟ་བུ་
ཡིན་ཏེ། འདི་ལྟ་སྟེ། འཁོར་ལོ་རིན་པོ་ཆེ་དང། གླང་པོ་རིན་པོ་ཆེ་དང། རྟ་རིན་པོ་ཆེ་དང། ནོར་བུ་རིན་པོ་ཆེ་དང། བུད་མེད་རིན་པོ་ཆེ་དང། ཁྱིམ་བདག་རིན་པོ་ཆེ་དང། དམག་མི་རིན་པོ་ཆེ་དང་བདུན་ནོ། །
ང་ལ་བུ་ཡང་སྟོང་ཚང་ནས་དེ་དག་ཀྱང་དཔའ་བ་དང། ནུས་པ་དང། གཟུགས་སུ་ལྡན་པ། ཕ་རོལ་གྱི་སྡེ་ཚར་གཅོད་པ་སྟེ། དེ་ཡང་ངས་འདི་ལྟར་རྒྱ་མཚོའི་མཐའ་ཚུན་ཆད་ས་ཆེན་པོ་འདི་ཆོས་ཀྱིས་བཏུལ་
གྱི༑ དབྱུག་པ་དང། མཚོན་གྱིས་གནོད་ཅིང་མི་བདེ་བ་མེད་པར་གནས་སོ། །དེའི་ཚེ་ཡང་ང་འདི་སྙམ་དུ། ལས་གང་གི་འབྲས་བུ་རྣམ་པར་སྨིན་པས་བདག་འདིར་མཐུ་ཆེ་རྫུ་འཕྲུལ་ཆེ་བར་གྱུར་སྙམ་བསམ་
པ་དང། ཡང་འདི་སྙམ་དུ་ལས་འདིའི་འབྲས་བུ་གསུམ་དང། ལས་འདིའི་འབྲས་བུ་རྣམ་པར་སྨིན་པ་གསུམ་གྱིས་བདག་འདི་ལྟར་མཐུ་ཆེ་བར་གྱུར་ཏེ། གསུམ་གང་ཞེ་ན། འདི་ལྟ་སྟེ། སྦྱིན་པ་དང་

[171A]༄༅། །གདུལ་བ་དང། དུལ་བའོ། །སྙམ་དུ་བསམས་ནས། བཅོམ་ལྡན་འདས་ཀྱིས་དེ་སྐད་གསུངས་ནས་ཡང་སྟོན་པས་འདི་སྐད་གསུངས་སོ་།དགེ་ཞིང་བདེ་བར་འདོད་པ་ཡིས།།
བསོད་ནམས་རྣམ་པར་སྨིན་ལ་ལྟོས༑ ༑ལོ་བདུན་པར་དུ་དགེ་སློང་དག་།བྱམས་པར་བྱེད་པའི་སེམས་བསྒོམས་པས། །བསྐལ་པ་འཇིག་ཅིང་རྟས་འགྱུར་བ། །བདུན་དུ་འཇིག་རྟེན་འདིར་མ་འོངས། །འཇིག་པའི་
ཚེ་ན་བདག་ཉིད་ནི། །འཇིག་རྟེན་ཀུན་སྣང་བ་དང་པར་གནས། །རྟས་ནས་ཚངས་པའི་འཇིག་རྟེན་ན། །ཚངས་ཆེན་དབང་བསྒྱུར་གནས་སུ་ཡང༑ །ལན་བདུན་གྱི་ནི་བར་དུ་གནས། །སུམ་བཅུ་རྩ་དྲུག་པར་དུ་ནི་།ལྷ་ཡི་
དབང་པོ་བྱས་པར་གྱུར། །བརྒྱ་ཕྲག་གྲངས་མེད་པར་དུ་ཡང་།རྒྱལ་པོ་རབ་ཏུ་འཇིག་གྲགས་བྱས། །རྒྱལ་རིགས་རྒྱལ་ཐབས་སྤྱི་བོར་བླུགས། །འཛམ་བུ་གནས་ཀྱི་དབང་པོར་གྱུར། །དབྱུག་དང་མཚོན་
གྱིས་མ་ཡིན་པར། །འཇིག་རྟེན་འདི་ཡང་ཐུལ་བར་བྱས། །ཆོས་ཉིད་ཀྱིས་ནི་རྐྱེན་མེད་པར། །ཡང་དག་རྗེས་སུ་སློབ་པར་གྱུར། །ཆོས་ཀྱི་འཁོར་ལོ་རབ་བསྐོར་ནས། །ས་ཡི་དཀྱིལ་འཁོར་འདི་དག་ཏུ། །ཕྱུག་
ཅིང་ལོངས་སྤྱོད་ཆེ་བ་དེར། །དེ་འདྲའི་རིགས་སུ་ང་ཡང་སྐྱེས་།ནོར་རྫས་ཐམས་ཅད་ཕུན་སུམ་ཚོགས། །རིན་ཆེན་སྣ་བདུན་དེ་བཞིན་ཏེ། །ནོར་དང་ཡོ་བྱད་མང་པོར་ལྡན། །རྒྱལ་པོ་གྲགས་ཤིང་འཇིགས་
པར་གྱུར། །མཐུ་ཆེན་དེ་ཡི་རྒྱུ་ཡིས་ནི། །གང་དུ་སྐྱེས་པའི་མཆོག་ཏུ་གྱུར། །སངས་རྒྱས་འཇིག་རྟེན་ཕན་པ་ཅན། །དེ་ཡིས་འདི་ལྟར་བཤད་པའོ། །ངོ་མཚར་ཆེ་བ་འདི་ཤེས་པ། །དེ་ཡང་རྫུ་འཕྲུལ་ཆུང་

[171B] །མཁས་པ་གང་གིས་དད་མི་འགྱུར། །དེ་སྟེ་རིགས་ནི་དམར་གྱུར་ཀྱང། །དེ་ལ་ཕན་པར་འདོད་པ་དང། །མཐུ་རྣམས་ཆེན་པོར་མངོན་འདོད་པ། །དམ་པའི་ཆོས་ལ་བླ་མར་བྱོས། སངས་རྒྱས་བསྟན་པ་
དྲན་པར་གྱིས། །བཅོམ་ལྡན་འདས་ཀྱིས་དེ་སྐད་གསུངས་པ་དང། དགེ་སློང་དག་ཡིད་མགུ་སྟེ་བཅོམ་ལྡན་འདས་ཀྱིས་གསུངས་པ་ལ་མངོན་པར་དགའོ། །གླིང་གཞིའི་ནང་ནས་སྒོ་གསུམ་པའི་མདོའི་
ཚིགས་སུ་བཅད་པ་བདུན་པའོ།། །།མདོར་ན། ཁྱིམ་རྨང་རྟ་བབས་བཅས་པ་དང། །བ་གམ་སྟེགས་བུ་བཅས་པ་སྟེ། །ཀ་བ་མཚལ་གྱིས་བྱུགས་པ་དང། །རྩིག་པ་རྒྱ་སྐྱེགས་རི་མོར་བྲིའོ་
།སངས་རྒྱས་བཅོམ་ལྡན་འདས་མཉན་དུ་ཡོད་པའི་ཛེ་ཏའི་ཚལ་མགོན་མེད་ཟས་སྦྱིན་གྱི་ཀུན་དགའ་ར་བ་ན་བཞུགས་སོ། །ཁྱིམ་བདག་མགོན་མེད་ཟས་སྦྱིན་པ་བཅོམ་ལྡན་འདས་གང་བ་ན་དེར་སོང་ནས་བཅོམ་
ལྡན་འདས་ཀྱི་ཞབས་ལ་མགོ་བོས་ཕྱག་འཚལ་ཏེ་བཅོམ་ལྡན་འདས་ལ་འདི་སྐད་དུ། དེ་སྟེ་བཅོམ་ལྡན་འདས་ཀྱིས་རྗེས་སུ་གནང་ན། བདག་གིས་བཅོམ་ལྡན་འདས་ཀྱིས་དབུ་སྐྲ་དང། སེན་མོའི་མཆོད་རྟེན་
ལ་མཐའ་མ་དྲི་གཙང་ཁང་གིས་བསྐོར་ལ་རྟ་བབས་ཀྱང་གཟུགས་པར་བགྱིའོ། ཞེས་གསོལ་བ་དང། བཅོམ་ལྡན་འདས་ཀྱིས་བཀའ་སྩལ་པ་དེ་ལྟ་བས་ན། ཁྱིམ་བདག་རྗེས་སུ་གནང་གི་བྱོས་
ཤིག་ཡང་བཅོམ་ལྡན་འདས། དེ་སྟེ་རྗེས་སུ་གནང་ན། བདག་གིས་བཅོམ་ལྡན་འདས་ཀྱིས་དབུ་སྐྲ་དང། སེན་མོའི་མཆོད་རྟེན་ལ་བ་གམ་བགྱིའོ། ཞེས་གསོལ་བ་དང། བཅོམ་ལྡན་འདས་ཀྱིས་

[172A]༄༅། །བཀའ་སྩལ་པ། ཁྱིམ་བདག་དེ་ལྟ་བས་ན། ངས་རྗེས་སུ་གནང་གི་བྱོས་ཤིག་དེ་ནས་བཅོམ་ལྡན་འདས། དེ་སྟེ་རྗེས་སུ་གནང་ན། བདག་གིས་བ་གམ་གྱིས་
བསྐོར་བར་བགྱིའོ། །ཞེས་གསོལ་བ་དང། བཅོམ་ལྡན་འདས་ཀྱིས་བཀའ་སྩལ་པ། དེ་ལྟ་བས་ན། ཁྱིམ་བདག་ངས་རྗེས་སུ་གནང་གི། བྱོས་ཤིག་ཡང་བཅོམ་ལྡན་འདས་ཀྱིས་དེ་སྟེ་རྗེས་སུ་
གནང་ན། བདག་གིས་ཀ་བ་དག་མཚལ་གྱིས་བྱུག་གོ་ཞེས་གསོལ་པ་དང། བཅོམ་ལྡན་འདས་ཀྱིས་བཀའ་སྩལ་པ། ཁྱིམ་བདག། དེ་ལྟ་བས་ན། རྗེས་སུ་གནང་གི་བྱོས་ཤིག་བཅོམ་ལྡན་
འདས་ཀྱིས་དེ་སྟེ་རྗེས་སུ་གནང་ན། བདག་གིས་རྩིག་ངོས་རྒྱ་སྐྱེགས་ཀྱིས་བྲི་བར་བགྱིའོ། །ཞེས་གསོལ་པ་དང། བཅོམ་ལྡན་འདས་ཀྱིས་བཀའ་སྩལ་པ། ཁྱིམ་བདག་དེ་ལྟ་བས་ན། རྗེས་སུ་
གནང་གི་བྲིས་ཤིག་གླེང་གཞིའི་ནང་ནས་སྒོ་གསུམ་པའི་མདོའི་ཚིགས་སུ་བཅད་པ་བརྒྱད་པའོ།། །།མདོར་ན། བ་ལང་སོ་དང་ཐ་གུ་དང། །ཕྲེང་བ་རིན་ཆེན་ཕྲེང་བ་ཅན། །
གཡོགས་མ་དང་ནི་སྙིང་པོ་དང། །སྙིང་པོ་ཡི་ནི་སྒོ་ཡང་ངོ་།སངས་རྒྱས་བཅོམ་ལྡན་འདས་མཉན་དུ་ཡོད་པའི་ཛེ་ཏའི་ཚལ་མགོན་མེད་ཟས་བྱིན་གྱིས་ཀུན་དགའ་ར་བ་ན་བཞུགས་སོ། །བཅོམ་ལྡན་
འདས་ཀྱིས་དབུ་སྐྲ་དང། སེན་མོའི་མཆོད་རྟེན་ལ་མཆོད་པ་དང་བཀུར་སྟི་བྱོས་ཤིག་ཅེས་གསུངས་ན། དགེ་སློང་དག་གིས་མཆོད་རྟེན་ལ་མཆོད་པ་བྱེད་པ་ན། ཕུར་བུས་བཏབ་ནས་མེ་ཏོག་

[172B] བྲམ་ཟེ་དང། ཁྱིམ་བདག་དད་པ་དག་གིས་མཐོང་ནས་ཅིའི་ཕྱིར་འདི་ལྟར་དགེ་སློང་དག་གིས་སྟོན་པའི་མཆོད་རྟེན་ལ་ཕུར་བུ་མེད་པ་ལ་ཕུར་བུར་བཏབ་ཅེས་འཕྱས་འདོགས་སོ། །
དེ་ལྟར་གྱུར་པ་དགེ་སློང་དག་གིས་བཅོམ་ལྡན་འདས་ལ་གསོལ་པ་དང་བཅོམ་ལྡན་འདས་ཀྱིས་བཀའ་སྩལ་པ། བྲམ་ཟེ་དང། ཁྱིམ་བདག་འཕྱ་བ་ནི། ཡུས་ཏེ། དེ་ལྟ་བས་ན། མཆོད་རྟེན་ལ་ཕུར་བུ་
མ་བཏབ་པར་བ་ལང་གི་སོ་ལྟ་བུ་ཆུང་དུས་ཐོབ་ཅིག་བཅོམ་ལྡན་འདས་ཀྱིས་བ་ལང་གི་སོ་ལྟ་བུ་ཆུང་དུས་ཐོབ་ཅིག་ཅེས་བཀའ་སྩལ་པ་དང། དགེ་སློང་དག་གིས་མཆོད་རྟེན་ལ་ཁུང་བུ་བརྐོས་ཏེ་བ་ལང་
གི་སོ་ལྟ་བུ་འཛུགས་པ་ལ་ཞུགས་པ་དང། བཅོམ་ལྡན་འདས་ཀྱིས་མཆོད་རྟེན་ལ་ཁུང་བུ་བརྐོས་ཏེ་བ་ལང་གི་སོ་ལྟ་བུ་མ་གཟུགས་པར་མཆོད་རྟེན་རྩིག་པའི་ཚེ་ན་ཚུགས་ཤིག་ཅེས་བཀའ་སྩལ་ཏོ། །དགེ་
སློང་དག་མཆོད་པ་བྱེད་པ་ན་མཆོད་རྟེན་ལ་འཛེགས་ནས་མེ་ཏོག་གི་ཕྲེང་བ་རྣམས་མགུར་ཆུའི་བྲེ་ལ་འདུག་པ་དང། བྲམ་ཟེ་དང་ཁྱིམ་བདག་དག་གིས་མཐོང་ནས་ཅིའི་ཕྱིར་འདི་ལྟར་དགེ་སློང་དག་གིས་
སྟོན་པའི་མཆོད་རྟེན་ལ་རྡོག་པས་རྫི་ཞིང་འདོང་ཞིང་འདོང་ཞེས་འཕྱས་འདོགས་སོ། །དེ་ལྟར་གྱུར་པ་དགེ་སློང་དག་གིས་བཅོམ་ལྡན་འདས་ལ་གསོལ་པ་དང། བཅོམ་ལྡན་འདས་ཀྱིས་བཀའ་སྩལ་པ་
བྲམ་ཟེ་དང། ཁྱིམ་བདག་རྣམས་འཕྱ་བ་ནི། ཡུས་ཏེ། དེ་ལྟ་བས་ན། དགེ་སློང་དག་གིས་སྟོན་པའི་མཆོད་རྟེན་ལ་རྡོག་པས་རྫི་ཞིང་མ་འདོང་ཞིག་དེ་སྟེ་མཆོད་པའི་ཕྱིར་ན་ནི། ཁྱིམ་པས་འཛེགས་ཤིག་

[173A]༄༅། །དེ་མེད་ན། དགེ་ཚུལ་ཕས་རྐང་པ་གཉིས་ཁྲུས་ལ་དིས་བྱུག་གམ་གོས་ཀྱིས་དཀྲིས་ཏེ་འཛེགས་ཤིག་དེ་དག་ཀྱང་མེད་ན། དགེ་སློང་དག་གིས་སྟོན་
པར་འདུ་ཤེས་ཞོག་ལ་དུས་ལ་བབ་པར་བསམས་ཏེ་དེ་ལྟར་དེ་བཞིན་དུ་འཛེགས་ལ་དེའི་རི་མོ་བྱོས་ཤིག་མཆོད་རྟེན་ཆེ་སྟེ་འཛེག་མི་ནུས་པ་དང། བཅོམ་ལྡན་འདས་ཀྱིས་བཀའ་སྩལ་པ། ཐག་
པས་བཏགས་ཏེ་འཛེགས་ཤིག་དབུ་སྐྲ་དང། སེན་མོའི་མཆོད་རྟེན་ལ་མེ་ཏོག་གི་ཕྲེང་བ་ཕུལ་བ་དང། དེ་དག་རྙིང་སྟེ་མི་མཛེས་པར་གྱུར་ནས་ཁྱིམ་བདག་སྐྱབས་མེད་ཟས་སྦྱིན་གྱིས། བཅོམ་
ལྡན་འདས་ཀྱི་དབུ་སྐྲ་དང། སེན་མོའི་མཆོད་རྟེན་ལ་མེ་ཏོག་གི་ཕྲེང་བ་ཕུལ་བ་དང་དེ་དག་རྙིང་ཏེ་མི་མཛེས་ནས་དེ་སྟེ་བཅོམ་ལྡན་འདས་ཀྱིས་གནང་ན། བཅོམ་ལྡན་འདས་ཀྱི་དབུ་སྐྲ་དང། སེན་མོའི་
མཆོད་རྟེན་ལ་རིན་པོ་ཆེའི་ཕྲེང་བ་དབུལ་ལོ། །ཞེས་གསོལ་པ་དང་བཅོམ་ལྡན་འདས་ཀྱིས་བཀའ་སྩལ་པ། དེ་ལྟ་བས་ན། ཁྱིམ་བདག་།གནང་གི་ཕུལ་ཅིག་དབུ་སྐྲ་དང། སེན་མོའི་མཆོད་
རྟེན་ལ་བྱ་རོག་ལ་སོགས་པ་བྱ་རྣམས་འཁོད་དེ། དེ་དག་གི་རྟུག་པས་མཆོད་རྟེན་མ་རུང་བར་གྱུར་པ་དང། ཁྱིམ་བདག་མགོན་མེད་ཟས་སྦྱིན་གྱིས་བཅོམ་ལྡན་འདས་ལ་དབུ་སྐྲ་དང། སེན་
མོའི་མཆོད་རྟེན་ལ་བྱ་རོག་ལ་སོགས་པ་བྱ་རྣམས་མཆིས་ཤིང་རྟུག་པས་མཆོད་རྟེན་མ་རུང་བར་བགྱིས་ན། དེ་སྟེ་བཅོམ་ལྡན་འདས་ཀྱིས་གནང་ན། བཅོམ་ལྡན་འདས་ཀྱི་དབུ་སྐྲ་དང། སེན་

[173B]ཞེས་གསོལ་བ་དང། བཅོམ་ལྡན་འདས་ཀྱིས་ཁྱིམ་བདག་དེ་ལྟ་བས་ན་གནང་གི་གཡོགས་པའི་སྙིང་པོས་གཡོགས་ཤིག་ཅེས་བཀའ་
སྩལ་པ་དང། དེས་གཡོགས་པའི་སྙིང་པོས་གཡོགས་སོ། །གཡོགས་པ་དེ་དབྱར་འདྲུལ་ཞིང་མུན་པས་མི་སྣང་བར་གྱུར་པ་དང། ཁྱིམ་བདག་མགོན་མེད་ཟས་སྦྱིན་གྱིས་བཅོམ་ལྡན་འདས་ལ་བདག་
གིས་དབུ་སྐྲ་དང། སེན་མོའི་མཆོད་རྟེན་ལ་གཡོགས་པའི་སྙིང་པོས་གཡོགས་པ་དེ་ད་ལྟར་དབྱར་གྱི་ཆབ་ཀྱིས་རུལ་ཏེ་མུན་པར་གྱུར་ནས་མི་མངོན་ན། དེ་སྟེ་བཅོམ་ལྡན་འདས་ཀྱིས་གནང་ན། བདག་
གིས་ཆབ་སྒོ་གདོད་པར་བགྱིའོ། །ཞེས་གསོལ་པ་དང། བཅོམ་ལྡན་འདས་ཀྱིས་བཀའ་སྩལ་པ། དེ་ལྟ་བས་ན། ཁྱིམ་བདག། གནང་གི། སྒོ་ཐོད་ཅིག་གླེང་གཞིའི་ནང་ནས་སྒོ་གསུམ་པའི་མདོའི་
ཚིགས་སུ་བཅད་པ་དགུ་པའོ།། །།མདོར་ན། འཁར་བ་ལ་སོགས་མཆོད་རྟེན་བྱ། །གསེར་དང་དངུལ་ལ་སོགས་པ་དང། །རྒྱལ་མཚན་གྱིས་སུ་འདི་ལ་བསྐོར། །འབྲུ་མར་ལ་སོགས་
ཆག་ཆག་གདབ། །སངས་རྒྱས་བཅོམ་ལྡན་འདས་མཉན་དུ་ཡོད་པའི་ཛེ་ཏའི་ཚལ་མགོན་མེད་ཟས་སྦྱིན་གྱི་ཀུན་དགའ་ར་བ་ན་བཞུགས་སོ་།ཁྱིམ་བདག་མགོན་མེད་ཟས་སྦྱིན་བཅོམ་ལྡན་འདས་གང་
ན་བ་དེར་སོང་སྟེ་ཕྱིན་པ་དང། བཅོམ་ལྡན་འདས་ཀྱིས་ཞབས་ལ་མགོ་བོས་ཕྱག་འཚལ་ཏེ་བཅོམ་ལྡན་འདས་ལ་འདི་སྐད་ཅེས་གསོལ་ཏོ་།བཅོམ་ལྡན་འདས་ཀྱིས་དེ་སྟེ་གནང་ན། བདག་གིས་

[174A]༄༅། །བཅོམ་ལྡན་འདས་ཀྱི་འཁར་བའི་མཆོད་རྟེན་བགྱིའོ། །ཞེས་གསོལ་བ་དང། བཅོམ་ལྡན་འདས་ཀྱིས་བཀའ་སྩལ་པ། ཁྱིམ་བདག། དེ་ལྟ་བས་ན། གནང་གི་བྱོས་
ཤིག་ཡང་བཅོམ་ལྡན་འདས་ཀྱིས་དེ་སྟེ་གནང་ན། གསེར་གྱི་མཆོད་རྟེན་བགྱིའོ། །ཞེས་གསོལ་པ་དང། བཅོམ་ལྡན་འདས་ཀྱིས་བཀའ་སྩལ་པ། ཁྱིམ་བདག་དེ་ལྟ་བས་ན། གནང་གི་
བྱོས་ཤིག་དེ་བཞིན་དུ་དངུལ་ལས་བྱས་པ་དང། བཻ་ཌཱུརྱ་ལས་བྱས་པ་དང། ཤེལ་ལས་བྱས་པ་རྒྱ་ཆེར་བྱོས་ཤིག་དེ་སྟེ་ཡང་བཅོམ་ལྡན་འདས་ཀྱིས་གནང་ན། བདག་གིས་བཅོམ་ལྡན་
འདས་ཀྱི་དབུ་སྐྲ་དང། སེན་མོའི་མཆོད་རྟེན་ལ་རྒྱལ་མཚན་དབུལ་ལོ། །ཞེས་གསོལ་པ་དང། བཅོམ་ལྡན་འདས་ཀྱིས་བཀའ་སྩལ་པ། ཁྱིམ་བདག་དེ་ལྟ་བས་ན། གནང་གི་ཕུལ་ཅིག་
བཅོམ་ལྡན་འདས་ཀྱིས་རྒྱལ་མཚན་ཕུལ་ཅིག་ཅེས་གསུངས་པ་དང། དེས་ཅི་འདྲ་བ་ཞིག་དབུལ་བ་མི་ཤེས་ནས་བཅོམ་ལྡན་འདས་ཀྱིས་བཀའ་སྩལ་པ། རྒྱལ་མཚན་བཞི་སྟེ། སེངྒེའི་
རྒྱལ་མཚན་དང། ཆུ་སྲིན་གྱི་རྒྱལ་མཚན་དང། ཀླུའི་རྒྱལ་མཚན་དང། ཁྱུ་མཆོག་གི་རྒྱལ་མཚན་ནོ། །དེ་སྟེ་ཡང་བཅོམ་ལྡན་འདས་ཀྱིས་གནང་ན། བདག་གིས་བཅོམ་ལྡན་འདས་ཀྱི་
དབུ་སྐྲ་དང། སེན་མོའི་མཆོད་རྟེན་ལ་འབྲུ་མར་གྱིས་ཆག་ཆག་གདབ་བོ། །ཞེས་གསོལ་པ་དང། བཅོམ་ལྡན་འདས་ཀྱིས་བཀའ་སྩལ་པ་དེ་ལྟ་བས་ན། ཁྱིམ་བདག་གནང་གི་ཆག་

[174B]ཡང་གསོལ་བ། དེ་སྟེ་བཅོམ་ལྡན་འདས་ཀྱིས་གནང་ན། བདག་གིས་བཅོམ་ལྡན་འདས་ཀྱི་དབུ་སྐྲ་དང། སེན་མོའི་མཆོད་རྟེན་ལ་ལྡོང་རོས་ཀྱིས་བྱུག་གོ་ཞེས་གསོལ་པ་དང། བཅོམ་
ལྡན་འདས་ཀྱིས་བཀའ་སྩལ་པ། དེ་ལྟ་བས་ན། ཁྱིམ་བདག་གནང་གི། བྱུགས་ཤིག་ཇི་ལྟར་ལྡོང་རོས་ཀྱིས་བྱུགས་པ་དེ་བཞིན་དུ་ཙནྡན་གྱིས་བྱུག་པ་ཡང་རྒྱ་ཆེར་བྱོས་ཤིག་གླེང་གཞིའི་ནང་
ནས་སྒོ་གསུམ་པའི་མདོའི་ཚིགས་སུ་བཅད་པ་བཅུ་པ་སྟེ། གླེང་གཞིའི་ནང་ནས་སྒོ་གསུམ་པ་རྫོགས་སོ།། །།མདོར་བསྡུས་པ་ནི། སྒོ་ལེབ་དང་ཡང་དེ་ལྟར་དབྱར། །དྲུག་སྡེ་དག་དང་
བཙོ་བླག་མཁན། །གཞོང་པ་བསྟེན་པ་དེ་བཞིན་ཏེ། །ཀུན་ཏུ་རྒྱུ་དང་སྐྱིན་པོ་དང། །ཆག་ཆག་གདབ་དང་རུང་བ་དང། །དེ་བཞིན་མདོ་རྣམས་བསྡུས་པར་མཛོད། །མདོར་ན། སྒོ་ལེབ་དང་ནི་པུས་འཁྱུད་
དང༑ ༑དྲ་བ་དང་ཡང་གཟུགས་འཁོར་དང། །ཞིང་དང་འབྲས་དང་སྐྱེ་བ་དང། །ནོར་ལས་སྐྱེས་དང་གོས་རྣམས་སོ། །སངས་རྒྱས་བཅོམ་ལྡན་འདས་མཉན་དུ་ཡོད་པའི་ཛེ་ཏའི་ཚལ་མགོན་མེད་ཟས་སྦྱིན་
གྱི་ཀུན་དགའ་ར་བ་ན་བཞུགས་སོ། །སངས་རྒྱས་བཅོམ་ལྡན་འདས་ལ་ཚེ་དང་ལྡན་པ་ཨུ་པ་ལིས་ཞུས་པ། བཙུན་པ། བཅོམ་ལྡན་འདས་ཀྱིས་སྒོ་ལེབ་ལ་ལག་གཟུངས་བྱོས་ཤིག་གསུངས་ན། ཅི་
འདྲ་བ་ལས་བགྱི། ཨུ་པ་ལི། རིན་པོ་ཆེ་མ་གཏོགས་པའོ། །ཡང་གསོལ་པ། བཙུན་པ། བཅོམ་ལྡན་འདས་ཀྱིས་དགེ་སློང་གི་པུས་འཁྱུད་ཆོངས་ཤིག་ཅེས་གསུངས་ན། ཅི་ལྟ་བུ་ལས་བཅང་

[175A]༄༅། །པར་བྱ། ཨུ་པ་ལི། སྐུད་པ་སྣ་བདུན་ཏེ། བལ་གྱི་དང་ལྡུམ་བུ་ཤ་ན་ཀའི་དང། རས་ཀྱི་སྐུད་པ་དང། ཟར་མའི་དང་རྩྭ་དུ་གུ་ལའི་དང། ཀོ་ཏམ་པ་ཀའི་དང་
སྲིན་བལ་རྣམས་སོ། །ཡང་གསོལ་པ། བཙུན་པ། བཅོམ་ལྡན་འདས་ཀྱིས་དྲ་བ་བྱོས་ཤིག་ཅེས་གསུངས་ན། ཅི་ལྟ་བུ་ལས་བགྱི་ཨུ་པ་ལི་རྣམ་པ་བཞི་སྟེ། རྩྭ་མུན་ཛའི་དང། བལ་བ་ཛ་
དང༑ ཟར་མའི་དང། རས་ཀྱི་སྐུད་པ་ལས་སོ། །གསོལ་པ། བཙུན་པ་བཅོམ་ལྡན་འདས་ཀྱིས་དྲ་བའི་གཟུགས་འཁོར་བྱོས་ཤིག་ཅེས་གསུངས་ན། ཅི་ལྟ་བུ་ལས་བགྱི། ཨུ་པ་ལི། རིན་
པོ་ཆེ་མ་གཏོགས་པའོ། །གླེང་གཞི་ནི། མཉན་དུ་ཡོད་པ་ན་སྟེ་མཉན་དུ་ཡོད་པ་ན་ཁྱིམ་བདག་གཞན་དང་ཅིང་དེས་དེ་ལ་དགེ་བར་སེམས་པ་ཞིག་འདུག་སྟེ། དེ་ན་གཅེར་བུ་པའི་དགེ་བསྙེན་
པའི་བུ་མོ་ཆུང་མར་བླངས་ཏེ་དེས་དེ་ལ། བཟང་མོ། སངས་རྒྱས་ནི། སྟོན་པ། ཆོས་ནི། རྒྱལ་མཚན། དགེ་སློང་ནི། ཡོན་གནས་ཏེ། དེ་དག་ལ་བྱ་བ་བྱོས་ཤིག་ཅེས་བསྒོ་བ་དང། དེ་
གཡོས་ཀུན་ཏུ་སྤྱོད་དེ་གཡོ་མེད་པ་ལྟར། ཇོ་བོའི་སྲས། ལེགས་ཀྱི་དེ་བཞིན་དུ་བགྱིའོ། །ཞེས་སྨྲས་པ་དང། ཁྱིམ་བདག་དེའི་ཁྱིམ་དུ་ཉིན་གཅིག་བཞིན་དགེ་འདུན་གྱིས་བསྐོས་པའི་དགེ་
སློང་རྣམས་བཤོལ་གསོལ་ལོ། །དེ་ནས་དུས་ཕྱི་ཞིག་ན་ཁྱིམ་བདག་དེ་རི་བྲག་གི་གྲོང་གཞན་ཞིག་ཏུ་དོན་ཅུང་ཟད་ཅིག་ཡོད་པར་གྱུར་ཏེ་དེས་ཆུང་མ་དེ་ལ་བསྒོ་བ། བཟང་མོ། ཁོ་བོ་ཡུལ་

[175B]པར་གྱུར་ཏེ། དེར་འགྲོའི། ཁྱོད་ཀྱིས་དེ་བཞིན་དུ་སྦྱིན་གནས་རྣམས་ལ་བཤོས་གསོལ་ཅིག་ཅེས་སྨྲས་པ་དང། དེ་གཡོས་ཀུན་ཏུ་སྤྱོད་
དེ་གཡོ་མེད་པ་ལྟར། ཇོ་བོའི་སྲས། ལེགས་ཀྱི། བཤོས་གསོལ་ལོ། །ཞེས་སྨྲས་སོ། །དེ་སོང་ནས་བདག་གིས་ཆུང་མ་ལ་བསྒོས་ཟིན་ན། དགེ་སློང་ལ་ཡང་བསྒོའོ། །སྙམ་དུ་བསམ་སྟེ་དེ་
གཙུག་ལག་ཁང་དུ་སོང་ནས་དགེ་བསྐོས་ཀྱི་རྐང་པ་ལ་ཕྱག་འཚལ་ཏེ་སྨྲས་པ། འཕགས་པ། བདག་ཡུལ་འདི་ཞེས་པའི་རི་བྲག་གི་གྲོང་དེར་དོན་ཅུང་ཟད་ཅིག་མཆིས་པར་གྱུར་ཏེ། བདག་དེར་
མཆིའི། ཁྱོད་ཀྱིས་དེ་བཞིན་དུ་དགེ་འདུན་གྱིས་བསྐོས་པའི་དགེ་སློང་གཏང་བར་གསོལ། དེས། ཁྱིམ་བདག་དེ་བཞིན་ལེགས་ཀྱི། གཏང་ངོ་།ཞེས་སྨྲས་སོ། །དེ་ནས་ཁྱིམ་བདག་དེས་སྟོན་པ་
དང༑ ཆོས་དང། དགེ་འདུན་ལ་ཕྱག་བྱས་ཏེ། རི་བྲག་གི་གྲོང་དེར་སོང་ངོ། །དགེ་འདུན་གྱིས་བསྐོས་པའི་དགེ་སློང་དག་ཕན་ཚུན་ཚེ་དང་ལྡན་པ། ཁྱིམ་བདག་དེའི་ཆུང་མ་མ་དད་པས་གདུགས་ཚོད་
ལས་སྔ་ཟད་དུ་འདོང་ངོ། །ཞེས་གཏམ་བྱས་ནས་དེ་དག་གདུགས་ཚོད་ལས་སྔར་དོང་བ་དང། ཁྱིམ་བདག་དེའི་ཆུང་མས་མཐོང་ནས་འཕགས་པ། ཁྱེད་ཅག་ཧ་ཅང་སྔར་བྱོན་ཏེ། ཅི། བདག་གི་སུག་
ལས་གཞན་མ་མཆིས་སམ་ཞེས་ཉེས་པ་ངོར་བརྗོད་པ་དང། དེ་དག་སྤ་གོང་ནས་ཅང་མི་ཟེར་བར་གདུགས་ཚོད་བབ་ཀྱི་བར་དུ་འཁོད་ནས་ཟན་ཟོས་ཏེ་དོང་ངོ། །དེས་ཕྱི་དེ་ཉིན་མོ་ཟས་དག་སྔར་

[176A]༄༅། །ཟད་དུ་སྦྱར་ཏེ་སྟན་བཏིང་ནས་བྱ་ར་བྱེད་ཅིང་འདུག་གོ་།དགེ་སློང་དག་གདུགས་ཆོད་བབ་ཁར་དོང་པ་དང། དེས་མཐོང་ནས་འཕྱས་པ་དང། དགེ་སློང་དག་གཅིག་ལ་
གཅིག་ཚེ་དང་ལྡན་པ། གཉིས་ཀར་ཡང་འཕྱའི། ཇི་ལྟ་བུ་ཡང་རུང་ཟོས་ལ་དོང་ནས་ཚངས་པ་མཚུངས་པར་སྤྱོད་པ་ལ་བསྒོ་སྟེ་ཕྱིན་ཆད་འདིར་ནི་དགེ་སློང་དག་ཀྱང་མི་འདོང་བར་བྱའོ། །ཞེས་སྨྲས་
ནས་ཟན་ཟོས་ཏེ་གཙུག་ལག་ཁང་དུ་དོང་ངོ། །དགེ་སློང་དེ་དག་གིས་ཇི་ལྟར་གྱུར་པ་བཟླས་པ་དང། དགེ་སློང་དག་ཕྱིས་དེར་མི་འདོང་བར་གྱུར་ཏོ། །ཇི་ཙམ་ན་ཁྱིམ་བདག་དེ་སླར་འོངས་ནས་བཟང་
མོ༑ ༑ཡོན་གནས་དག་བསྒོ་བ་བཞིན་དུ་བཤོས་གསོལ་ཏམ་ཞེས་དྲིས་པ་དང། དེས། ཇོ་བོའི་སྲས། ཉི་མ་གཉིས་ཤིག་གཤེགས་ཏེ་བཤོས་གསོལ་ནས་མ་གཤེགས་པར་གྱུར་ཏོ། །ཞེས་
སྨྲས་པ་དང། དེ་སྐད་ཅེས་ཐོས་ནས་གཙུག་ལག་ཁང་དུ་སོང་སྟེ་འཕགས་པ། ཅིའི་སླད་དུ་དགེ་འདུན་གྱིས་བསྐོས་པའི་དགེ་སློང་རྣམས་མ་བཏང་ཞེས་སྨྲས་པ་དང། དེ་དག་གིས་ཇི་ལྟར་
གྱུར་པ་ཐམས་ཅད་བཟླས་སོ། །དེས། འཕགས་པ། དེ་ལྟ་ན། བདག་གི་ཞིང་ལས་སྐྱེ་བའི་འབྲས་བུ་དེ་འཕགས་པ་རྣམས་ལ་དབུལ་གྱི་ཁྱེད་འདིར་གསོལ་ཅིག་སྨྲས་པ་དང། དེས་
ཁྱིམ་བདག་མི་འཚལ་ལོ། །དེ་ཅིའི་ཕྱིར་ཞེ་ན། མ་བཙོས་པའི་འབྲུ་ལེན་པར་བཅོམ་ལྡན་འདས་ཀྱིས་མ་གནང་ངོ། །ཞེས་སྨྲས་པ་དང། དེ་ཅང་མི་ཟེར་བར་འདུག་གོ་དེ་ལྟར་གྱུར་པ་

[176B] བཅོམ་ལྡན་འདས་ཀྱིས་བཀའ་སྩལ་པ། དེ་ལྟ་བས་ན། གནང་གི་དགེ་འདུན་གྱི་ཕྱིར་འབྲས་ལོངས་ལ་ཐེ་ཚོམ་དུ་མ་བྱེད་ཅིག་གླེང་
གཞི་ནི། མཉན་དུ་ཡོད་པ་ན་སྟེ། མཉན་དུ་ཡོད་པ་ན་ཁྱིམ་བདག་གཞན་ཞིག་གིས་གང་ཟག་ཞིག་གི་ཕྱིར་གནས་ཁང་ཞིག་བརྩིགས་ཏེ་བཞག་ནས་དེའི་ནང་དུ་མལ་སྟན་དག་ཀྱང་ཕུལ་ཏེ་
བཞག་པ་དང། དགེ་སློང་དག་གིས་མཛོད་ཆེན་པོའི་ནང་དུ་གཅིག་ཏུ་བསྡུས་ཏེ་བཞག་གོ་དགེ་སློང་དེས་ཁྱིམ་བདག་དེ་ལ་སྨྲས་པ་དང་དེས་འཕྱས་འདོགས་སོ། །དེ་ལྟར་གྱུར་པ་དགེ་
སློང་དག་གིས་བཅོམ་ལྡན་འདས་ལ་གསོལ་བ་དང། བཅོམ་ལྡན་འདས་ཀྱིས་བཀའ་སྩལ་པ། དགེ་སློང་དག་ཁྱིམ་བདག་འཕྱ་བ་ནི། ཡུས་ཏེ། དེ་བས་ན། མལ་སྟན་ཇི་ལྟར་བསྔོས་པ་
བཞིན་དུ་སྤྱད་པར་བྱ་སྟེ། དེར་གང་དག་གནས་པ་དེ་ཉིད་དབང་ངོ། །དེ་ནས་ཡང་ཁྱིམ་བདག་དེས་གནས་ཁང་དེར་གོས་ཀྱི་རྙེད་པ་མང་ཞིག་ཕུལ་བ་དང། དེ་ལ་མལ་སྟན་འགྱེད་པས་དགེ་འདུན་གྱི་
རྙེད་པའི་ནང་དུ་བྲུབས་པ་དང། དགེ་སློང་དེས་ཁྱིམ་བདག་དེ་ལ་སྨྲས་སོ། །དེ་ཡང་འཕྱས་འདོགས་སོ། །དེ་ལྟར་གྱུར་པ་དགེ་སློང་དག་གིས་བཅོམ་ལྡན་འདས་ལ་གསོལ་པ་དང། བཅོམ་ལྡན་འདས་
ཀྱིས་བཀའ་སྩལ་པ། དགེ་སློང་དག་ཁྱིམ་བདག་དེ་འཕྱ་བ་ནི། ཡུས་ཏེ། ཡོན་བདག་གིས་དབང་དུ་བྱའི། ལོངས་ལ་དགེ་སློང་དག་ཁྱིམ་གྱི་རྙེད་པ་དེ་ནི། དེར་གང་གནས་པ་དེ་དག་ཉིད་

[177A]༄༅། །དབང་ངོ། །དེ་དག་གིས་དགེ་སློང་དེ་ལ་འཐོབ་པ་གཞན་དག་མ་བྱིན་པ་དང། བཅོམ་ལྡན་འདས་ཀྱིས་བཀའ་སྩལ་པ། དེའམ་དགེ་འདུན་གྱིར་གཏོགས་པའི་རྙེད་
པ་དེ་དག་ལས་ཀྱང་བྱིན་ཅིག་དེས་ཀྱང་དེ་ལ་ལོངས་སྤྱོད་དུ་གྱིས་ལ་དེ་ལ་ཐེ་ཚོམ་དུ་མ་བྱེད་ཅིག་གླེང་གཞིའི་ནང་ནས་སྒོ་བཞི་པའི་མདོའི་ཚིགས་སུ་བཅད་པ་དང་པོའོ།། །།འདུལ་
བ་གཞུང་དམ་པ། བམ་པོ་སོ་དྲུག་པ། མདོར་ན། གང་ཞིག་གང་དུ་གནས་པ་དང། །དགེ་སློང་དེས་ཀྱང་དེ་རུང་བ། །ལས་ཀྱང་གསར་པའི་ཡོ་བྱད་དག་ཟས་དང་མར་མེ་རུང་བའོ། །སངས་རྒྱས་
བཅོམ་ལྡན་འདས་མཉན་དུ་ཡོད་པའི་ཛེ་ཏའི་ཚལ་མགོན་མེད་ཟས་སྦྱིན་གྱི་ཀུན་དགའ་ར་བ་ན་བཞུགས་སོ། །མཉན་དུ་ཡོད་པ་ན་ཁྱིམ་བདག་གཞན་ཞིག་གིས་གཙུག་ལག་ཁང་དུ་གནས་ཁང་
དག་བརྩིགས་ནས་དེར་མལ་སྟན་དག་ཀྱང་ཕུལ། རྙེད་པ་དག་ཀྱང་བཅས་པ་དང། དགེ་སློང་དག་མལ་སྟན་དེ་དག་ཀྱང་དགེ་འདུན་གྱི་ནང་དུ་བྲུབས་ཏེ་རྙེད་པ་ཡང་སྤྱིར་བགོས་སོ། །དེ་ལྟར་གྱུར་པ་
དགེ་སློང་དག་གིས་བཅོམ་ལྡན་འདས་ལ་གསོལ་པ་དང། བཅོམ་ལྡན་འདས་ཀྱིས་བཀའ་སྩལ་པ། དངོས་པོ་ངེས་པར་འགྱུར་བ་ལ་མ་སྤྱོད་ཅིག་།དེ་ན་ངེས་པར་གནས་པ་གང་ཡིན་པ་དེ་དག་
གིས་སྤྱད་པར་བྱ་སྟེ། རྙེད་པ་ཡང་བདག་གིས་བྱོས་ཤིག་དགེ་སློང་དག་གིས་དེ་ལ་རྙེད་པ་གཞན་མ་བྱིན་པ་དང། བཅོམ་ལྡན་འདས་ཀྱིས་བཀའ་སྩལ་པ། གཉི་ག་ཡང་བྱིན་ལ་ཅི་བདེར་སྤྱད་

[177B] འོན་ཀྱང་དགེ་སློང་རྣམས་ལ་ཇི་ལྟར་རྒན་རིམ་དུ་བསྐོར་བར་བྱའོ། །གླེང་གཞི་ནི། མཉན་དུ་ཡོད་པ་ན་སྟེ། མཉན་དུ་ཡོད་པ་ན་ཁྱིམ་བདག་གཞན་ཞིག་འདུག་པ་དེའི་དྲུང་དུ་བསོད་སྙོམས་པ་
གཞན་ཞིག་དེར་སོང་ནས་སྐྱབས་སུ་འགྲོ་བ་དང། བསླབ་པའི་གནས་ལ་བཞག་གོ་དུས་ཕྱི་ཞིག་ན་ཡང་ནོར་ལས་བསོད་ནམས་སུ་བྱ་བའི་དངོས་པོ་བདུན་པོའི་ཡོན་ཏན་བརྗོད་པ་དང། ཁྱིམ་བདག་དེ་
རབ་ཏུ་དད་པར་གྱུར་ནས་འཕགས་པ། བདག་གིས་ཀྱང་ནོར་ལས་བྱས་པའི་བསོད་ནམས་ཀྱི་དངོས་པོ་ཅུང་ཟད་ཅིག་བགྱིའོ། །ཞེས་སྨྲས་པ་དང། བསོད་སྙོམས་པ་དེས། ཁྱིམ་བདག་དེ་བཞིན་དུ་བྱོས་
ཤིག་ཅེས་སྨྲས་པ་དང། འཕགས་པ། ཅི་ཞིག་བགྱི། དགེ་འདུན་གྱི་གཙུག་ལག་ཁང་བྱོས་ཤིག་འཕགས་པ། བདག་ལ་ནི། ཀརཤ་པ་ཎ་མཆིས་ན། བསོད་ནམས་བྱ་བའི་གྲོགས་དག་མ་མཆིས་
སོ༑ ༑ཁྱིམ་བདག་ཀརཤ་པ་ཎ་ཁྱེར་ཏེ་ཤོག་ཅིག་ངས་ཁྱོད་ཀྱིས་བསོད་ནམས་ཀྱི་གྲོགས་བྱའོ། །ཞེས་སྨྲས་པ་དང། དེས་ཀརཤ་པ་ཎ་རྣམས་བྱིན་ནས་ལས་གསར་པ་བྱེད་པ་ཡང་བསྐོས་སོ། །དེས་ཀརཤ་པ་
ཎ་རྣམས་གནས་ཁང་གི་ནང་དུ་བཅུག་སྟེ་བཞག་ནས་ལས་ཅུང་ཟད་ཙམ་ཡང་མ་བརྩམས་སོ། །ཁྱིམ་བདག་དེས་འདི་སྙམ་དུ། བདག་གི་གཙུག་ལག་ཁང་ཇི་ཙམ་ཞིག་བྱས་པ་བལྟར་འགྲོའོ། །ཞེས་
བསམ་ནས་དེ་དེར་འོངས་ན། ཅུང་ཟད་ཙམ་ཡང་མ་བྱས་པར་མཐོང་ངོ། །དེས་བསོད་སྙོམས་པ་ལ། འཕགས་པ། ཅིའི་ཕྱིར་ལས་དག་མ་བརྩམས་ཞེས་དྲིས་པ་དང། ལས་གསར་པ་བྱེད་པས། འདིར་

[178A]༄༅། །ཡོ་བྱད་དག་དགོས་སོ། །ཞེས་སྨྲས་པ་དང། ཁྱིམ་བདག་གིས། བདག་གིས་ཀརཤ་པ་ཎ་ཕུལ་བ་དེ་ལ་ལས་གསར་པ་བྱ་བའི་ཡོ་བྱད་དག་ཅིའི་ཕྱིར་མི་སྦྱར། དེས་སྨྲས་
པ༑ ཁྱིམ་བདག་ངས་ཕྱོགས་བཞིའི་དགེ་འདུན་གྱི་རྫས་མ་རུང་བར་ཇི་ལྟར་བྱ་ཞེས་སྨྲས་པ་དང། འཕགས་པ། དེ་ལ་ནོངས་པ་མ་མཆིས་ཀྱི། གྱིས་ཤིག་དེ་ལྟར་གྱུར་པ་དགེ་སློང་དག་གིས་
བཅོམ་ལྡན་འདས་ལ་གསོལ་པ་དང། བཅོམ་ལྡན་འདས་ཀྱིས་བཀའ་སྩལ་པ། དེ་སྟེ་ཁྱིམ་བདག་གིས་བསྒོ་ན། ལས་གསར་པའི་ཡོ་བྱད་དེ་ལས་སྦྱོར་ཅིག་དེ་ལ་ཐེ་ཚོམ་དུ་མ་བྱེད་ཅིག་དེས་དེ་
ལས་གསར་པའི་ཡོ་བྱད་སྦྱར་ཏེ་བསོད་སྙོམས་པ་དེས་ལས་གསར་པ་ཡང་བྱས་ནས་བསོད་སྙོམས་སློང་དུ་སོང་བ་དང། ཁྱིམ་བདག་དེས་མཐོང་ནས་འཕགས་པ། ཁྱོད་ནི། བསོད་སྙོམས་སྤྱོད་
ན༑ བདག་གི་གཙུག་ལག་ཁང་གི་ལས་གསར་པ་སུས་བགྱིད་ཅེས་སྨྲས་པ་དང། ཁྱིམ་བདག་སེམས་ཅན་ཐམས་ཅད་ནི། ཟས་ལ་གནས་ན། ཅིང་ལྟོགས་བཞིན་དུ་ཁྱོད་ཀྱི་གཙུག་ལག་ཁང་
གི་ལས་གསར་པ་བྱེད་དམ། ལོས་ཀྱང་བསོད་སྙོམས་ལ་འཇུག་མོད་ཅེས་སྨྲས་པ་དང། དེས། འཕགས་པ། དེ་ལྟར་ན། ལས་གསར་པའི་རྒྱུ་དེ་ལས་བཤོས་སུ་མཛོད་ཅིག་ཅེས་སྨྲས་པ་དང་
དེས༑ ཅིའི་ཕྱིར་ན་ངས་ཕྱོགས་བཞིའི་དགེ་འདུན་གྱིར་བསྔོས་པ་བཟའ་ཞེས་སྨྲས་པ་དང། དེས། འཕགས་པ། དེ་ལ་གནོད་པ་མེད་ཀྱི་ཟོ་ཞིག་ཅེས་སྨྲས་ནས། དེ་ལྟར་གྱུར་པ་དགེ་སློང་

[178B] བཅོམ་ལྡན་འདས་ཀྱིས་བཀའ་སྩལ་པ། དེ་སྟེ་ཁྱིམ་བདག་གིས་བསྒོ་ན། དེ་ཉིད་ལ་ཟན་དུ་ཟོ་ཞིག་དེ་ལ་ཐེ་ཚོམ་དུ་མ་བྱེད་པར་བཟའ་བར་གྱིས་
ཤིག་དེ་ནས་བསོད་སྙོམས་པ་དེ་ཟས་མི་བཟང་བ་ཟོས་པས་གྲམ་པར་གྱུར་པ་དང། བཅོམ་ལྡན་འདས་ཀྱིས་ཟས་ངན་པ་མ་ཟ་ཞིག་ཅེས་གསུངས་པ་དང། ཟས་བཟང་བ་ཟ་བར་གྱུར་ནས་བཅོམ་
ལྡན་འདས་ཀྱིས་བཀའ་སྩལ་པ། ཟས་བཟང་པོར་ཡང་མ་ཟ་བར་ཇི་ལྟར་གཙུག་ལག་ཁང་གཞན་གྱི་བཟའ་བའི་ཐང་དེ་བཞིན་དུ་ཟོ་ཞིག་སྣུམ་བག་དག་མ་རྙེད་ནས་བཅོམ་ལྡན་འདས་ཀྱིས་
བཀའ་སྩལ་པ། ཇི་ལྟར་གཙུག་ལག་ཁང་གཞན་ན་སྣུམ་བག་རྙེད་པ་དེ་ལྟར་བྱ་སྟེ། དེ་ལ་ཐེ་ཚོམ་དུ་མ་བྱེད་ཅིག་བསོད་སྙོམས་པ་དེས་ལས་གསར་པའི་ཡོ་བྱད་དག་བལྟ་བའི་ཕྱིར་འབྲུ་མར་
བསོད་སྙོམས་སུ་བླངས་པ་དང། བཅོམ་ལྡན་འདས་ཀྱིས་བཀའ་སྩལ་པ་དང། ལས་གསར་པའི་རྒྱུ་ལས་འབྲུ་མར་ཉོས་ཤིག་ཡོ་བྱད་གཞན་རྣམས་ཅི་དགོས་པ་ཡང་དེ་ལས་སྦྱར་བར་བྱ་སྟེ། དེ་
ལ་ཐེ་ཚོམ་དུ་མ་བྱེད་ཅིག་གླེང་གཞིའི་ནང་ནས་སྒོ་བཞི་པའི་མདོའི་ཚིགས་སུ་བཅད་པ་གཉིས་པའོ།། །།མདོར་ན། དགེ་འདུན་རྣམས་ཀྱི་མལ་སྟན་ནི། །བླ་གབ་མེད་པར་མི་བགོ་
དང༑ ༑ཚོན་དང་ལྷུང་བཟེད་ལས་བྱེད་མི་བགོ་སྟེ། །སྲོད་འདས་མཚན་མོ་མལ་སྟན་བགོ་མི་བྱ། །སངས་རྒྱས་བཅོམ་ལྡན་འདས་མཉན་དུ་ཡོད་པའི་ཛེ་ཏའི་ཚལ་མགོན་མེད་ཟས་སྦྱིན་གྱི་ཀུན་དགའ་ར་བ་

[179A]༄༅། །ན་བཞུགས་སོ། །དྲུག་སྡེ་དག་གིས་དགེ་འདུན་གྱི་མལ་སྟན་བགོས་ནས་ཚོན་གྱི་ལས་བྱེད། གོས་འཁྲུ། འཚེད། ལྷུང་བཟེད་ཀྱི་ལས་བྱེད་པའི་གོས་རྣམས་མེས་
ཚིག་དྲི་མ་ཅན་དུ་ཡང་གྱུར་ཅིང་ཚོན་གྱིས་ཀྱང་མ་རུང་བར་གྱུར་ཏོ། །དེ་ལྟར་གྱུར་པ་དགེ་སློང་རྣམས་ཀྱིས་བཅོམ་ལྡན་འདས་ལ་གསོལ་པ་དང། བཅོམ་ལྡན་འདས་ཀྱིས་བཀའ་སྩལ་པ། དགེ་
འདུན་གྱི་གོས་གྱོན་ནས་ཚོན་གྱི་ལས་མ་བྱེད་ཅིག་ལྷུང་བཟེད་ཀྱི་ལས་དང། གཞན་ཡང་ཤིང་གཤེག་པའི་ལས་དག་མ་བྱེད་ཅིག་བྱས་ན། འདས་པ་དང་བཅས་པར་འགྱུར་རོ། །གླེང་གཞི་
ནི༑ མཉན་དུ་ཡོད་པ་ན་སྟེ། ཡང་དྲུག་སྡེ་དག་གིས་དགེ་འདུན་གྱི་གོས་རྣམས་གྱོན་ནས་བླ་གབ་མེད་པར་ཚོན་རྩིའི་ལས་བྱེད་ཅིང་ཆར་བབ་བཞིན་དུ་འདུག་ནས་གོས་མ་རུང་བར་གྱུར་ཏེ། དེ་ལྟར་
གྱུར་པ་དགེ་སློང་རྣམས་ཀྱིས་བཅོམ་ལྡན་འདས་ལ་གསོལ་པ་དང། བཅོམ་ལྡན་འདས་ཀྱིས་བཀའ་སྩལ་པ། དགེ་འདུན་གྱི་གོས་རྣམས་གྱོན་ནས་བླ་གབ་མེད་པར་ཆར་བབ་བཞིན་མ་
འདུག་ཞིག་འདུག་ན། འདས་པ་དང་བཅས་པར་འགྱུར་རོ། །གླེང་གཞི་ནི། མཉན་དུ་ཡོད་པ་ན་སྟེ། ཡང་དྲུག་སྡེ་དག་ལྗོངས་སྤྱད་པ་སྤྱོད་པ་ལས་རི་བྲག་གི་གྲོང་གཞན་ཞིག་ཏུ་མཚན་མོ་སྲོད་
འདས་ཏེ་ཕྱིན་པ་དང། རི་བྲག་གི་གྲོང་དེ་ན་གཙུག་ལག་ཁང་ཞིག་ཡོད་པ་དེར་འོངས་ནས་དགེ་སློང་དག་གིས་སོ་སོར་བཤེས་པའི་གནས་སུ་ངལ་བསོ་བ་ལ་ཞུགས་སོ། །དེ་དག་གིས་སྨྲས་པ་

[179B]ངལ་བསོ་བ་ནི། ཕྱིས་བྱའི། མལ་སྟན་འགེད་པ་བོས་ལ་རྒན་རིམ་བཞིན་དུ་མལ་སྟན་དང། གནས་ཁང་བགོས་ཤིག་དེ་དག་གིས། ཚེ་དང་ལྡན་པ། དགེ་སློང་ཁ་ཅིག་ཉལ་
ནས་སྲོད་ཀྱང་འཁོར་ན། གནོད་པ་བྱས་ཏེ་ཅི་རུང་གི་གང་དུ་བཤེས་པའི་གནས་སུ་ཉོལ་ཅིག་དང། སང་ནམ་ནངས་ནས་གནས་ཁང་དང། མལ་སྟན་བགོ་བར་བྱའོ། །ཞེས་སྨྲས་པ་དང། དེ་དག་
གིས་ཚེ་དང་ལྡན་པ་དག་སྟོན་པ་བཞུགས་བཞིན་དུ་ཁྱེད་ཀྱིས་བསྟན་པ་དག་བཤིག་པར་བྱའམ། གནས་ཁང་དང། མལ་སྟན་དག་ངེད་ཅག་དང་རྒན་རིམ་དུ་བགོས་ཤིག་ཅེས་སྨྲས་པ་དང། མལ་
སྟན་འགེད་པས་གནས་ཁང་དང་མལ་སྟན་དག་འགེད་པ་ལ་ཞུགས་ནས་གསར་བུ་རྣམས་ལ་མ་བགོས་པར་ནམ་ནངས་ནས་དྲུག་སྡེ་དག་ཅུང་ཟད་ཅིག་ཉལ་ནས་ནང་བར་སྔར་ལངས་ཏེ་མལ་སྟན་
དག་སླར་ཕུལ་ནས་དོང་བ་དང། དགེ་སློང་དག་གིས་ཅིའི་ཕྱིར་ན་མལ་སྟན་དག་སླར་ཕུལ། དེ་དག་གིས་ཚེ་དང་ལྡན་པ་དག་ངེད་ཅག་མཆོད་རྟེན་ལ་ཕྱག་འཚལ་དུ་འོངས་ཏེ། ད་ནི། སླར་འདོང་
ངོ། །ཞེས་སྨྲས་པ་དང། དེ་དག་གིས་ཚེ་དང་ལྡན་པ་དག་དེ་ལྟར་ན། ཁྱེད་ཅག་གིས་མཚན་རངས་དགེ་སློང་དག་གཙེས་ཏེ་ཅི་བྱ་ཞེས་སྨྲས་པ་དང། དེ་དག་གིས་ཚེ་དང་ལྡན་པ་དག་བསྟན་པ་
བརྟན་པར་བྱ་བའི་ཕྱིར་བྱས་ཀྱི། ངེད་ལ་ཉེས་པ་ཅི་ཡོད་ཅེས་སྨྲས་པ་དང། དགེ་སློང་དག་གིས་དཔྱས་བཏགས་སོ། །དེ་ལྟར་གྱུར་པ་དགེ་སློང་དག་གིས་བཅོམ་ལྡན་འདས་ལ་གསོལ་པ་དང། བཅོམ་

[180A]༄༅། །ལྡན་འདས་ཀྱིས་བཀའ་སྩལ་པ། དེ་ལྟ་བས་ན། མཚན་མོ་སྲོད་འཁོར་ཕན་ཆད་མལ་སྟན་མ་བགོ་ཞིག་དེ་སྟེ་གློ་བུར་དུ་ནུབ་མོ་འོངས་ན། གང་མཛའ་བའི་གནས་
སུ་འདུག་ལ། དེ་སྟེ་ནམ་ནངས་ནས་ཀྱང་འདུག་པར་གྱུར་ན། གནས་ཀྱང་བགོས་ཤིག་མལ་བསྟན་ཡང་བྱིན་ཅིག་གླེང་གཞི་ནི། མཉན་དུ་ཡོད་པ་ན་སྟེ། དྲུག་སྡེ་དག་ལྗོངས་སྤྱད་པ་སྤྱོད་ཅིང་
དོང་ནས་རི་བྲག་གི་གྲོང་གཞན་ཞིག་ཏུ་ཕྱིན་ནས་རི་དྲུང་གི་གྲོང་དེ་ན་གཙུག་ལག་ཁང་ཞིག་ཡོད་པ་དེར་ཕྱིན་ནས་དགེ་སློང་དག་གིས་གང་མཛའ་བའི་གནས་སུ་བཞག་སྟེ། དེ་ནས་མལ་བསྟན་
བགོ་བར་བྱེད་པ་ན། རྒན་རིམ་གྱི་ཁྲིའུ་སྟེང་དུ་དེ་དག་ནན་གྱིས་འདུག་ནས་དེ་དག་ལ་རྒན་རིམ་གྱིས་ཀྱང་བསླང་བར་མ་ནུས་སོ་།གང་གི་ཚེ་མལ་སྟན་དག་བགོས་པ་དང། དེའི་ཚེ་རྒན་
རིམ་གྱི་ཁྲིའུ་དེ་དག་ལྷན་ཅིག་སྤྱོད་པ་དང་ཉེ་གནས་རྣམས་ལ་བྱིན་ནས་མལ་སྟན་མ་ཐོབ་པ་རྣམས་འཕྱ་བར་གྱུར་ཏོ། །དེ་ལྟར་གྱུར་པ་དགེ་སློང་དག་གིས་བཅོམ་ལྡན་འདས་ལ་གསོལ་པ་དང་
བཅོམ་ལྡན་འདས་ཀྱིས་བཀའ་སྩལ་པ། དགེ་སློང་དག་དགེ་སློང་གསར་བུ་རྣམས་འཕྱ་བ་ནི། ཡུས་ཏེ། དེ་བས་ན། རྒན་རིམ་གྱི་ཁྲིའུ་དག་དང་ཆུང་དུ་ན་སྟན་དག་ཀྱང་རྒན་རིམ་དུ་བགོས་
ཤིག་གླེང་གཞིའི་ནང་ནས་སྒོ་བཞི་པའི་མདོའི་ཚིགས་སུ་བཅད་པ་གསུམ་པའོ།། །།མདོར་ན། སྣམ་ཕྱི་ས་དང་བཀྲུ་བའི་ས། །གཅི་བའི་ས་དང་རྐང་པ་བཀྲུས། །ཕྱི་བ་སྣོད་དང་

[180B] །རྣམ་པ་སྣ་ཚོགས་དེ་བཞིན་ནོ། །སངས་རྒྱས་བཅོམ་ལྡན་འདས་མཉན་དུ་ཡོད་པ་ན་ཛེ་ཏའི་ཚལ་མགོན་མེད་ཟས་སྦྱིན་གྱི་ཀུན་དགའ་ར་བ་ན་བཞུགས་སོ། །དྲུག་སྡེ་དག་སྣམ་ཕྱི་སའི་
སྒོ་ན་འཆག་ཅིང་གཏམ་ཟེར་ཞིང་འདུག་ནས་དགེ་སློང་དག་ལ་གནོད་པར་བྱེད་དེ། ཚེ་དང་ལྡན་པ་དག་སྐད་ཅིག་སྡོད་ཅིག་ངེད་ཅག་རྒན་རིམ་དུ་བྱའོ། །ཞེས་སྨྲས་ནས་དེ་དག་གིས་དེའི་ཉེ་འཁོར་དུ་
སྟོན་ཅིང་ཁ་ཏོན་ཡང་བྱེད། བཙོ་བླག་གི་ལས་ཀྱང་བྱེད་ནས་དགེ་སློང་དག་སྣམ་ཕྱི་སར་འདོང་དུ་ཡང་ངོ་ཚ་ནས་བཤང་གཅི་ལ་སོགས་པ་ཡང་བག་ཡངས་སུ་བྱར་མེད། ཇི་ལྟར་འོངས་པ་བཞིན་ནང་
དུ་འཇུག་ཏུ་ཡང་མེད་པར་དེ་དག་གིས་བགགས་པ་དང། དེ་དག་ཐམས་ཅད་ནད་དུ་གྱུར་ཏེ། དེ་ལྟར་གྱུར་པ་དགེ་སློང་དག་གིས་བཅོམ་ལྡན་འདས་ལ་གསོལ་པ་དང། བཅོམ་ལྡན་འདས་ཀྱིས་
བཀའ་སྩལ་པ། དེ་ལྟ་བས་ན། དགེ་སློང་དག་གིས་སྣམ་ཕྱི་སར་སོང་ནས་གཏམ་ཟེར་ཞིང་མ་འདུག་ཅིག་དེའི་ཉེ་འཁོར་དུ་སྟོན་པར་ཡང་མ་བྱེད་ཅིག་ཀློག་པར་ཡང་མ་བྱེད་ཅིག་ཁ་ཏོན་ཡང་
མ་བྱེད་ཅིག་བཙོ་བླག་གི་ལས་ཀྱང་མ་བྱེད་ཅིག་དགེ་སློང་དག་གིས་སྣམ་ཕྱི་ས་ན་གཏམ་ཟེར་ཞིང་འདུག་གམ། རིམ་བཞིན་དུ་བྱེད་དམ། དེའི་ཉེ་འཁོར་དུ་སྟོན་ཏམ། ཁ་ཏོན་བྱེད་དམ། ཀློག་
གམ། བཙོ་བླག་གི་ལས་བྱེད་ན། འདས་པ་དང་བཅས་པར་འགྱུར་རོ་།དགེ་སློང་དག་བཀྲུ་སར་འཁྲུ་ཞིང་འདུག་པ་མ་ཟིན་པར་དྲུག་སྡེ་དག་གིས་ངེད་རྒན་ནོ། །ཞེས་ཟེར་ནས་བསླང་ངོ། །དེ་ལྟར་

[181A]༄༅། །གྱུར་པ་དགེ་སློང་དག་གིས་བཅོམ་ལྡན་འདས་ལ་གསོལ་པ་དང། བཅོམ་ལྡན་འདས་ཀྱིས་བཀའ་སྩལ་པ། དགེ་སློང་དག་གིས་བཀྲུ་སར་དགེ་སློང་བཀྲུ་བ་
མ་ཟིན་པར་མ་བསླང་ཞིག་བསླངས་ན། འདས་པ་དང་བཅས་པར་འགྱུར་རོ། །དགེ་སློང་དག་གཅི་སར་སོང་བ་དང། ཕྱིས་དྲུག་སྡེ་དག་དེར་འོངས་ཏེ་ངེད་ཅག་རྒན་གྱི། ཇི་ལྟར་རྒན་རིམ་
བཞིན་དུ་འཇུག་གོ་ཞེས་སྨྲས་པ་དང། དེ་དག་འཕྱ་བར་གྱུར་ཏོ་།དེ་ལྟར་གྱུར་པ་དགེ་སློང་དག་གིས་བཅོམ་ལྡན་འདས་ལ་གསོལ་པ་དང། བཅོམ་ལྡན་འདས་ཀྱིས་བཀའ་སྩལ་པ་
དགེ་སློང་དག་རྒན་རིམ་དུ་གཅི་སར་མ་འདུག་པར་ཇི་ལྟར་འོངས་པའི་རིམ་བཞིན་དུ་ཞུགས་ཤིག་དགེ་སློང་དག་གིས་ཇི་ལྟར་རྒན་རིམ་བཞིན་དུ་འཇུག་ན། འདས་པ་དང་བཅས་པར་འགྱུར་
རོ༑ ༑དྲུག་སྡེ་དག་གིས་དགེ་སློང་དག་རྐང་པ་འཁྲུ་ཞིང་འདུག་པ་ལ་བཀྲུ་བ་མ་ཟིན་པར་རྐང་པ་འཁྲུ་བའི་འོག་གཞི་རྒན་རིམ་དུ་བྱའོ། །ཞེས་ཟེར་ཏེ་ཁྱེར་བ་དང། དེ་དག་འཕྱ་བར་གྱུར་ཏོ། །དེ་
ལྟར་གྱུར་པ་དགེ་སློང་དག་གིས་བཅོམ་ལྡན་འདས་ལ་གསོལ་པ་དང་བཅོམ་ལྡན་འདས་ཀྱིས་བཀའ་སྩལ་པ། དགེ་སློང་དག་གིས་རྐང་པ་བཀྲུ་མ་ཟིན་པར་རྐང་པ་བཀྲུ་བའི་གཞི་ཇི་
ལྟར་རྒན་རིམ་བཞིན་མ་བཀུར་ཅིག་དགེ་སློང་གིས་དགེ་སློང་དག་གི་རྐང་པ་བཀྲུ་མ་ཟིན་པར་རྐང་པ་བཀྲུ་བའི་གཞི་རྒན་རིམ་བཞིན་དུ་ཁྱེར་ན། འདས་པ་དང་བཅས་པར་འགྱུར་རོ། །

[181B]མ་ཟིན་པར་རྒན་རིམ་དུ་བྱའོ། །ཞེས་ཟེར་ནས་གདོང་ཕྱི་བ་ཁྱེར་བ་དང། དེ་དག་འཕྱ་བར་གྱུར་ཏོ། །དེ་ལྟར་གྱུར་པ་དགེ་སློང་དག་གིས་
བཅོམ་ལྡན་འདས་ལ་གསོལ་པ་དང། བཅོམ་ལྡན་འདས་ཀྱིས་བཀའ་སྩལ་པ། དགེ་སློང་དག་གིས་དགེ་སློང་གི་གདོང་ཕྱི་བ་མ་ཟིན་པར་རྒན་རིམ་དུ་མ་བཀུར་ཅིག་དགེ་སློང་དག་གིས་དགེ་སློང་
གི་གདོང་ཕྱི་བ་མ་ཟིན་པར་གདོང་ཕྱི་བ་རྒན་རིམ་དུ་ཁྱེར་ན་འདས་པ་དང་བཅས་པར་འགྱུར་རོ། །དེ་བཞིན་དུ་སྣོད་དང། གཟར་བུ་དང། ཁ་གཟར་ལ་སོགས་པ་ཡང་རྒྱས་པར་སྦྱར་བར་བྱའོ་
གླེང་གཞིའི་ནང་ནས་སྒོ་བཞི་པའི་མདོའི་ཚིགས་སུ་བཅད་པ་བཞི་པའོ།། །།མདོར་ན། བུམ་པ་དང་ནི་གཞོང་ཁུང་དང། །ལྷུང་བཟེད་ནག་པོ་བཏུང་ཕོར་དང། །སྤུ་གྲིའི་བརྡར་
དང་སེན་གཅོད་དང། །སྨང་ཚེར་དང་ནི་རྐང་རྟེན་ནོ། །སངས་རྒྱས་བཅོམ་ལྡན་འདས་མཉན་དུ་ཡོད་པའི་ཛེ་ཏའི་ཚལ་མགོན་མེད་ཟས་སྦྱིན་གྱི་ཀུན་དགའ་ར་བ་ན་བཞུགས་སོ། །དྲུག་སྡེ་དག་གིས་
དགེ་སློང་དག་བཙོ་བླག་གི་ལས་བྱེད་པ་མ་ཟིན་པར་དགེ་འདུན་གྱི་ཚོན་གྱི་བུམ་པ་རྒན་རིམ་བཞིན་དུ་བྱའོ། །ཞེས་ཟེར་ཏེ་ཁྱེར་བ་དང། དེ་དག་འཕྱ་བར་གྱུར་ནས་དེ་ལྟར་གྱུར་པ་དགེ་སློང་དག་
གིས་བཅོམ་ལྡན་འདས་ལ་གསོལ་པ་དང། བཅོམ་ལྡན་འདས་ཀྱིས་བཀའ་སྩལ་པ། དགེ་སློང་དག་གིས་བཙོ་བླག་གི་ལས་བྱེད་པ་མ་ཟིན་པར་དགེ་འདུན་གྱི་ཚོན་གྱི་བུམ་པ་དག་རྒན་

[182A]༄༅། །རིམ་དུ་མ་བཀུར་ཅིག་དགེ་སློང་གིས་དགེ་སློང་དག་གི་བཙོ་བླག་གི་ལས་བྱེད་པ་མ་ཟིན་པར་དགེ་འདུན་གྱི་ཚོན་གྱི་བུམ་པ་རྒན་རིམ་དུ་ཁྱེར་ན། འདས་པ་དང་
བཅས་པར་འགྱུར་རོ། །བུམ་པ་ལ་ཇི་ལྟ་བ་བཞིན་དུ་གཞོང་ཁུང་ལ་ཡང་དེ་བཞིན་ནོ། །དྲུག་སྡེ་དག་གིས་དགེ་སློང་དག་ཟས་ཟ་བ་མ་ཟིན་པར་ལྷུང་བཟེད་ནག་པོ་རྒན་རིམ་དུ་བྱའོ། །ཞེས་ཟེར་
ནས་ཁྱེར་བ་དང། དེ་དག་འཕྱ་བར་གྱུར་ནས་དགེ་སློང་དག་གིས་བཅོམ་ལྡན་འདས་ལ་གསོལ་པ་དང། བཅོམ་ལྡན་འདས་ཀྱིས་བཀའ་སྩལ་པ། དགེ་སློང་གིས་དགེ་སློང་དག་ཟན་བཟའ་བ་
མ་ཟིན་པར་ལྷུང་བཟེད་ནག་པོ་རྒན་རིམ་དུ་མ་བཀུར་ཅིག་དགེ་སློང་གིས་དགེ་སློང་དག་ཟན་བཟའ་བ་མ་ཟིན་པར་ལྷུང་བཟེད་ནག་པོ་རྒན་རིམ་དུ་ཁྱེར་ན། དེ་དག་འདས་པ་དང་བཅས་པར་
འགྱུར་རོ། །དྲུག་སྡེ་དག་གིས་དགེ་སློང་དག་ཟན་ཟ་ཞིང་སྐོམ་ཕྱེད་ཙམ་འཐུངས་པ་དང། བཏུང་བའི་ཕུར་བུ་རྒན་རིམ་དུ་བྱའོ། །ཞེས་ཟེར་ནས་ཁྱེར་ཏེ་དེ་དག་འཕྱ་བར་གྱུར་ནས་དེ་ལྟར་གྱུར་པ་
དགེ་སློང་དག་གིས་བཅོམ་ལྡན་འདས་ལ་གསོལ་པ་དང། བཅོམ་ལྡན་འདས་ཀྱིས་བཀའ་སྩལ་པ། དགེ་སློང་གིས་དགེ་སློང་དག་ཟན་ཟ་ཞིང་སྐོམ་ཕྱེད་ཙམ་འཐུངས་པ་ལ་བཏུང་བའི་
ཕོར་བུ་རྒན་རིམ་དུ་མ་བཀུར་ཅིག་དགེ་སློང་གིས་དགེ་སློང་དག་ཟན་ཟ་ཞིང་སྐོམ་ཕྱེད་ཙམ་འཐུངས་པ་ལ་ཕོར་བུ་རྒན་རིམ་དུ་ཁྱེར་ན། འདས་པ་དང་བཅས་པར་འགྱུར་རོ། །དྲུག་སྡེ་དག་

[182B] སྤུ་གྲི་ཡང་རྒན་རིམ་དུ་བྱའོ། །ཞེས་ཟེར་ཏེ་ཁྱེར་རོ། །དེ་དག་འཕྱ་བར་གྱུར་ནས་དེ་ལྟར་གྱུར་པ་དགེ་སློང་དག་གིས་བཅོམ་ལྡན་འདས་ལ་གསོལ་
པ་དང། བཅོམ་ལྡན་འདས་ཀྱིས་བཀའ་སྩལ་པ། དགེ་སློང་གིས་དགེ་སློང་དག་སྐྲ་དང། ཁ་སྤུ་ཕྱེད་ཙམ་བྲེགས་པ་ལ་སྤུ་གྲི་རྒན་རིམ་དུ་མ་བཀུར་ཅིག་དགེ་སློང་གིས་དགེ་སློང་དག་སྐྲ་དང། ཁ་
སྤུ་ཕྱེད་ཙམ་བྲེགས་པ་དང། སྤུ་གྲི་རྒན་རིམ་དུ་ཁྱེར་ན། འདས་པ་དང་བཅས་པར་འགྱུར་རོ། །དྲུག་སྡེ་དག་གིས་དགེ་སློང་དག་སྐྲ་དང། ཁ་སྤུ་འབྲེག་པའི་སྤུ་གྲི་རྣོན་པོར་བྱ་བའི་སྤུ་གྲི་བརྡར་ལ་ཕྱེད་
ཙམ་བརྡར་བ་དང། རྡར་རྒན་རིམ་དུ་བྱའོ། །ཞེས་ཟེར་ཏེ་ཁྱེར་བ་དང། དེ་དག་འཕྱ་བར་གྱུར་ཏོ། །དེ་ལྟར་གྱུར་པ་དགེ་སློང་དག་གིས་བཅོམ་ལྡན་འདས་ལ་གསོལ་པ་དང། བཅོམ་ལྡན་འདས་
ཀྱིས་བཀའ་སྩལ་པ། དགེ་སློང་གིས་དགེ་སློང་དག་གིས་སྐྲ་དང་ཁ་སྤུ་འབྲེག་པའི་སྤུ་གྲི་བརྡར་ལ་ཕྱེད་ཙམ་བརྡར་ནས་རྒན་རིམ་དུ་མ་བཀུར་ཅིག་དགེ་སློང་དག་གིས་སྐྲ་དང། ཁ་སྤུ་འབྲེག་
པའི་སྤུ་གྲི་བརྡར་ལ་ཕྱེད་ཙམ་བརྡར་བ་ལ་རྒན་རིམ་དུ་ཁྱེར་ན། འདས་པ་དང་བཅས་པར་འགྱུར་རོ། །དྲུག་སྡེ་དག་གིས་དགེ་སློང་དག་སེན་མོ་ཕྱེད་ཙམ་བཅད་པ་དང། སེན་མོ་གཅོད་པ་རྒན་རིམ་དུ་
བྱའོ༑ ༑ཞེས་ཟེར་ནས་ཁྱེར་རོ། །དེ་ལྟར་གྱུར་པ་དགེ་སློང་དག་གིས་བཅོམ་ལྡན་འདས་ལ་གསོལ་པ་དང། བཅོམ་ལྡན་འདས་ཀྱིས་བཀའ་སྩལ་པ། དགེ་སློང་དག་གིས་སེན་མོ་ཕྱེད་ཙམ་

[183A]༄༅། །བཅད་པ་ལ་སེན་མོ་གཅོད་པ་རྒན་རིམ་དུ་མ་བཀུར་ཅིག་དགེ་སློང་གིས་དགེ་སློང་དག་གིས་སེན་མོ་ཕྱེད་བཅད་པ་ལ་སེན་མོ་གཅོད་པ་རྒན་རིམ་དུ་ཁྱེར་ན། འདས་
པ་དང་བཅས་པར་འགྱུར་རོ། །དྲུག་སྡེ་དག་གིས་དགེ་སློང་དག་སྣ་སྤུ་ཕྱེད་ཙམ་བཏོགས་པ་དང། སྣ་སྤུ་འཐོག་པའི་སྨང་ཚེར་རྒན་རིམ་དུ་བྱའོ། །ཞེས་ཟེར་ཏེ་ཁྱེར་རོ། །དེ་ལྟར་གྱུར་པ་དགེ་སློང་
དག་གིས་བཅོམ་ལྡན་འདས་ལ་གསོལ་པ་དང། བཅོམ་ལྡན་འདས་ཀྱིས་བཀའ་སྩལ་པ། དགེ་སློང་དག་སྣ་སྤུ་ཕྱེད་ཙམ་བཏོགས་པ་ལ་སྣ་སྤུ་འཐོག་པའི་སྨང་ཚེར་རྒན་རིམ་དུ་མ་བཀུར་
ཅིག་ཁྱེར་ན། འདས་པ་དང་བཅས་པར་འགྱུར་རོ། །དྲུག་སྡེ་དག་གིས་དགེ་སློང་དག་དགེ་འདུན་གྱི་ཁྲི་རྐང་རྟེན་དུ་བཅས་པ་ལ་ཉལ་ཞིང་འདུག་པ་དང། རྒན་རིམ་དུ་བྱའོ། །ཞེས་ཟེར་ཏེ་
ཁྱེར་བ་དང། དེ་དག་འཕྱ་བར་གྱུར་ནས་དེ་ལྟར་གྱུར་པ་དགེ་སློང་དག་གིས་བཅོམ་ལྡན་འདས་ལ་གསོལ་པ་དང། བཅོམ་ལྡན་འདས་ཀྱིས་བཀའ་སྩལ་པ། དགེ་སློང་དག་དགེ་འདུན་གྱི་
ཁྲི་རྐང་རྟེན་ཅན་གྱི་སྟེང་དུ་ཉལ་བ་ལ་རྒན་རིམ་དུ་མ་བཀུར་ཅིག་དགེ་སློང་དག་གིས་དགེ་སློང་དག་ཁྲི་རྐང་རྟེན་ཅན་གྱི་སྟེང་དུ་ཉལ་ཞིང་འདུག་པ་ལ་རྐང་རྟེན་རྒན་རིམ་དུ་ཁྱེར་ན་འདས་
པ་དང་བཅས་པར་འགྱུར་རོ། །གླེང་གཞིའི་ནང་ནས་སྒོ་བཞི་པའི་མདོའི་ཚིགས་སུ་བཅད་པ་ལྔ་པའོ།། །།མདོར་ན། གཏན་པ་སྐུད་པ་གཉིས་པ་དང། །གྲི་དང་ཁབ་དང་བླང་བ་

[183B] ༑གཞན་ཡང་འདི་ལྟར་མ་ཟིན་པར། །བསླང་པར་བྱ་བ་མ་ཡིན་པའོ། །སངས་རྒྱས་བཅོམ་ལྡན་འདས་མཉན་དུ་ཡོད་པ་ཛེ་ཏའི་ཚལ་མགོན་མེད་ཟས་སྦྱིན་གྱི་ཀུན་དགའ་ར་བ་ན་བཞུགས་
སོ༑ ༑དྲུག་སྡེ་དག་གིས་ཤིང་ལེབ་ཀྱི་སྟེང་དུ་སྦྱར་མ་དང། སྟོད་གཡོགས་དང། མཐང་གོས་དག་དགེ་འདུན་གྱི་ཤིང་ལེབ་ཀྱི་སྟེང་དུ་ཕྱེད་ཙམ་བཏིང་བ་དང་རྒན་རིམ་དུ་བྱའོ། །ཞེས་ཟེར་ཏེ་
ཁྱེར་རོ༑ ༑དེ་དག་འཕྱ་བར་གྱུར་ནས་དགེ་སློང་དག་གིས་བཅོམ་ལྡན་འདས་ལ་གསོལ་པ་དང། བཅོམ་ལྡན་འདས་ཀྱིས་བཀའ་སྩལ་པ། དགེ་སློང་དག་དགེ་འདུན་གྱི་ཤིང་ལེབ་ཀྱི་སྟེང་དུ་
སྦྱར་མ་དང། སྟོད་གཡོགས་དང། མཐང་གོས་དག་ཕྱེད་ཙམ་བཏིང་བ་ལ་དགེ་འདུན་གྱི་ཤིང་ལེབ་དེ་རྒན་རིམ་དུ་མ་བཀུར་ཅིག་དགེ་སློང་དག་གིས་དགེ་སློང་གི་དགེ་འདུན་གྱི་ཤིང་ལེབ་ཀྱི་
སྟེང་དུ་སྦྱར་མ་དང། སྟོད་གཡོགས་དང། མཐང་གོས་དག་ཕྱེད་ཙམ་བཏིང་བ་ལ་དགེ་འདུན་གྱི་ཤིང་ལེབ་རྒན་རིམ་དུ་ཁྱེར་ན་འདས་པ་དང་བཅས་པར་འགྱུར་རོ། །དྲུག་སྡེ་དག་གིས་དགེ་
སློང་དག་གི་ཆོས་གོས་དགེ་འདུན་གྱི་སྐུད་པས་ཕྱེད་ཙམ་དྲུབས་པ་དང། རྒན་རིམ་དུ་བྱའོ། །ཞེས་ཟེར་ནས་ཁྱེར་བ་དང། དེ་དག་འཕྱ་བར་གྱུར་ཏོ། །དེ་ལྟར་གྱུར་པ་དགེ་སློང་དག་གིས་བཅོམ་
ལྡན་འདས་ལ་གསོལ་པ་དང། བཅོམ་ལྡན་འདས་ཀྱིས་བཀའ་སྩལ་པ། དགེ་སློང་གིས་དགེ་སློང་དག་གི་ཆོས་གོས་དགེ་འདུན་གྱི་སྐུད་པས་ཕྱེད་ཙམ་བཙེམས་པ་ལ་རྒན་རིམ་དུ་མ་བཀུར་

[184A]༄༅། །ཅིག་དགེ་སློང་དག་གིས་དགེ་སློང་དག་གི་ཆོས་གོས་དགེ་འདུན་གྱི་སྐུད་པས་ཕྱེད་ཙམ་བཙེམས་པ་ལ་རྒན་རིམ་དུ་ཁྱེར་ན་འདས་པ་དང་བཅས་པར་འགྱུར་
རོ༑ ༑དྲུག་སྡེ་དག་གིས་དགེ་སློང་དག་གི་ཆོས་གོས་དག་ཚོན་ལས་ཕྱེད་ཙམ་བཙོ་བླག་གི་སྲད་བུ་ལ་བྲེས་པ་དང་རྒན་རིམ་བཞིན་དུ་བྱའོ། །ཞེས་ཟེར་ཏེ་ཁྱེར་རོ། །དེ་ལྟར་གྱུར་པ་དགེ་སློང་དག་
གིས་བཅོམ་ལྡན་འདས་ལ་གསོལ་པ་དང། བཅོམ་ལྡན་འདས་ཀྱིས་བཀའ་སྩལ་པ། དགེ་སློང་དག་གིས་དགེ་སློང་དག་གི་གོས་ཕྱེད་ཙམ་བཙོ་བླག་བྱས་ནས་དགེ་འདུན་གྱི་བཙོ་བླག་གི་
སྲད་བུ་ལ་བྲེས་པ་རྒན་རིམ་དུ་མ་བཀུར་ཅིག་དགེ་སློང་དག་གིས་དགེ་སློང་དག་གི་གོས་ཕྱེད་ཙམ་བཙོ་བླག་བྱས་པ་དགེ་འདུན་གྱི་བཙོ་བླག་གི་སྲད་བུ་ལ་བྲེས་པ་རྒན་རིམ་དུ་ཁྱེར་ན། འདས་
པ་དང་བཅས་པར་འགྱུར་རོ། །དྲུག་སྡེ་དག་གིས་དགེ་སློང་དག་གི་ཆོས་གོས་དགེ་འདུན་གྱི་གྲིས་ཕྱེད་ཙམ་དྲས་པ་དང་རྒན་རིམ་བཞིན་དུ་བྱའོ། །ཞེས་ཟེར་ཏེ་ཁྱེར་བ་དང། དེ་དག་འཕྱ་
བར་གྱུར་ཏོ། །དེ་ལྟར་གྱུར་པ་དགེ་སློང་དག་གིས་བཅོམ་ལྡན་འདས་ལ་གསོལ་པ་དང། བཅོམ་ལྡན་འདས་ཀྱིས་བཀའ་སྩལ་པ། དགེ་སློང་དག་གིས་དགེ་འདུན་གྱི་ཆོས་གོས་ཕྱེད་ཙམ་
དྲས་པ་རྒན་རིམ་དུ་མ་བཀུར་ཅིག་དགེ་སློང་དག་གིས་དགེ་སློང་དག་གི་ཆོས་གོས་དགེ་འདུན་གྱི་གྲིས་ཕྱེད་ཙམ་དྲས་པ་རྒན་རིམ་དུ་ཁྱེར་ན། འདས་པ་དང་བཅས་པར་འགྱུར་རོ། །དྲུག་

[184B]ཕྱེད་ཙམ་དྲུབས་པ་ལ་རྒན་རིམ་བཞིན་དུ་བྱའོ། །ཞེས་ཟེར་ནས་ཁྱེར་བ་དང། དེ་དག་འཕྱ་བར་གྱུར་ཏེ། དེ་ལྟར་གྱུར་པ་དགེ་སློང་དག་
གིས་བཅོམ་ལྡན་འདས་ལ་གསོལ་པ་དང། བཅོམ་ལྡན་འདས་ཀྱིས་བཀའ་སྩལ་པ། དགེ་སློང་དག་གིས་དགེ་སློང་དག་གི་ཆོས་གོས་དགེ་འདུན་གྱི་ཁབ་ཀྱིས་ཕྱེད་ཙམ་དྲུབས་པ་རྒན་རིམ་
དུ་མ་བཀུར་ཅིག་དགེ་སློང་དག་གིས་དགེ་སློང་དག་གི་ཆོས་གོས་དགེ་འདུན་གྱི་ཁབ་ཀྱིས་ཕྱེད་ཙམ་དྲུབས་པ་རྒན་རིམ་དུ་ཁྱེར་ན། འདས་པ་དང་བཅས་པར་འགྱུར་རོ། །དྲུག་སྡེ་དག་གིས་དགེ་
སློང་དག་སྐྲ་ཕྱེད་ཙམ་བྲེགས་པ་དང་དགེ་འདུན་གྱི་སྐྲ་བཟེད་པའི་རས་རྒན་རིམ་བཞིན་དུ་བྱའོ། །ཞེས་ཟེར་ཏེ་ཁྱེར་བ་དང། དེ་དག་འཕྱ་བར་གྱུར་ཏོ། །དེ་ལྟར་གྱུར་པ་དགེ་སློང་དག་གིས་བཅོམ་ལྡན་
འདས་ལ་གསོལ་པ་དང། བཅོམ་ལྡན་འདས་ཀྱིས་བཀའ་སྩལ་པ། དགེ་སློང་དག་གིས་དགེ་སློང་དག་སྐྲ་ཕྱེད་ཙམ་བྲེགས་པ་དང། དགེ་འདུན་གྱི་སྐྲ་བཟེད་པའི་རས་རྒན་རིམ་དུ་མ་བཀུར་
ཅིག་དགེ་སློང་དག་གིས་དགེ་སློང་དག་སྐྲ་ཕྱེད་ཙམ་བྲེགས་པ་དང། དགེ་འདུན་གྱི་སྐྲ་བཟེད་པའི་རས་རྒན་རིམ་དུ་ཁྱེར་ན། འདས་པ་དང་བཅས་པར་འགྱུར་རོ། །དྲུག་སྡེ་དག་གིས་གང་ཡང་
རུང་བུའི་གནས་སུ་གཞན་དང་གཞན་གྱི་ལས་མ་ཟིན་པར་དགེ་འདུན་གྱི་སྟན་གྱི་སྟེང་དུ་འདུག་པ་དང། རྒན་རིམ་བཞིན་བྱའོ། །ཞེས་ཟེར་ནས་བསླང་སྟེ་བཏང་ནས་དེ་དག་འཕྱ་བར་གྱུར་ཏོ་

[185A]༄༅། །དེ་ལྟར་གྱུར་པ་དགེ་སློང་དག་གིས་བཅོམ་ལྡན་འདས་ལ་གསོལ་པ་དང། བཅོམ་ལྡན་འདས་ཀྱིས་བཀའ་སྩལ་པ། དགེ་སློང་གིས་དགེ་སློང་དག་གིས་གང་ཡང་
རུང་བའི་གནས་སུ་གཞན་དང་གཞན་གྱི་ལས་མ་ཟིན་པར་དགེ་སློང་གི་དགེ་འདུན་གྱི་སྟན་གྱི་སྟེང་དུ་འདུག་པ་ལ་རྒན་རིམ་དུ་བྱའོ་།ཞེས་མ་བསླང་ཞིག་དགེ་སློང་དག་གིས་དགེ་སློང་དག་གང་
ཡང་རུང་བའི་གནས་སུ་གཞན་དང། གཞན་གྱི་ལས་མ་ཟིན་བཞིན་དུ་དགེ་འདུན་གྱི་སྟན་གྱི་སྟེང་ན་འདུག་པ་ལ་རྒན་རིམ་དུ་བྱའོ་།ཞེས་བསླངས་ཏེ་བཏང་ན། འདས་པ་དང་བཅས་པར་
འགྱུར་རོ། །གླེང་གཞིའི་ནང་ནས་སྒོ་བཞི་པའི་མདོའི་ཚིགས་སུ་བཅད་པ་དྲུག་པའོ།། །།མདོར་ན། མུ་སྟེགས་ཀུན་ཏུ་རྒྱུ་བ་དང་།མངོན་མཚན་བདག་ནི་བྱིན་པ་མེད། །ཡིད་ཆེས་པར་ནི་
གཟུང་བ་ལྔ། །གཉེར་ཕྱིར་ཉེར་སྤྱོད་དགེ་སློང་མའོ། །སངས་རྒྱས་བཅོམ་ལྡན་འདས་རྒྱལ་པོའི་ཁབ་འོད་མའི་ཚལ་བྱ་ཀ་ལནྡ་ཀ་གནས་པ་ན་བཞུགས་ཏེ། བཅོམ་ལྡན་འདས་ཀྱིས་གང་གི་
ཚེ་ཡུལ་མཉམ་དཀའི་རྒྱལ་པོ་གཟུགས་ཅན་སྙིང་པོ་མཁས་པ་ཅན་ལྷ་སྟོང་ཕྲག་བརྒྱད་ཅུ་དང་ཡུལ་མཉམ་དཀའི་བྲམ་ཟེ་དང་ཁྱིམ་བདག་བརྒྱ་ཕྲག་སྟོང་དང་བཅས་ཏེ་བཅོམ་ལྡན་
འདས་ཀྱིས་བདེན་པ་ལ་བཀོད་པ་དེའི་ཚེ་ན་རྒྱལ་པོའི་ཁབ་ཏུ་འདི་ལྟར། ཀྱེ་ཁྱེད་ཅག་རྒྱལ་པོའི་ཁབ་ན་གནས་པ་དང། ཡུལ་སོ་སོ་ནས་ལྷགས་པའི་སྐྱེ་བོ་མང་པོ་དག་ཉོན་ཅིག་རྒྱལ་པོ་ངའི་

[185B]གང་གིས་བྱས་པ་དེ་ངས་ཡུལ་དང་ཕྲལ་ཏེ་གཏང་ངོ། །ནོར་བདག་ལ་ནི་ང་ཉིད་ཀྱི་མཛོད་དང་བང་བ་ནས་སྦྱིན་ནོ། །ཞེས་དྲིལ་ཆེན་བསྒྲགས་སོ་།གང་གི་ཚེ་
བཅོམ་ལྡན་འདས་ཀྱིས་ཡུལ་ཀོ་ས་ལར་རྒྱལ་པོ་གསལ་རྒྱལ་དར་ལ་བབ་པ་ལྟ་བུའི་མདོ་སྡེས་བཏུལ་བ་དེའི་ཚེ་ན་དེས་ཀྱང་མཉན་དུ་ཡོད་པར་འདི་ལྟར། རྒྱལ་པོ་ངའི་ཡུལ་ན་སུ་ཡང་རྐུན་པོ་མ་
བྱེད་ཅིག་གང་གིས་ངའི་ཡུལ་དུ་རྐུན་པོ་བྱས་པ་དེ་ཆད་པ་བསད་པས་བཅད་ལ་ནོར་བདག་ལ་ནི། ང་ཉིད་ཀྱི་མཛོད་དང། བང་བ་ནས་སྦྱིན་ནོ། །ཞེས་དྲིལ་ཆེན་བསྒྲགས་སོ། །དེའི་ཚེ་ན་གང་
ཡུལ་མཉམ་དཀའ་ན་གནས་པའི་རྐུན་པོ་རྣམས་དང། གང་ཡུལ་ཀོ་ས་ལ་ན་གནས་པ་རྣམས་དེའི་ས་མཚམས་ཀྱི་བར་དུ་དོང་ནས་འཁོད་དོ་།ཡུལ་མཉམ་དཀའ་ན་གནས་པའི་རྐུན་པོ་
རྣམས་དང། ཡུལ་ཀོ་ས་ལ་ན་གནས་པ་རྣམས་ཐམས་ཅད་ས་མཚམས་ཀྱི་བར་དུ་དོང་སྟེ་འཁོད་ནས་འགྲོན་པ་མང་པོ་དག་འཇོམས་སོ། །ཞེས་དེ་སྐད་ཀྱི་སྒྲ་ཀུན་ཏུ་གྲགས་སོ། །དེ་དག་གིས་
ཐོས་ནས་ཡུལ་མཉམ་དཀའི་འགྲོན་པ་མང་པོ་བསེལ་དང་ལྷན་ཅིག་ཡུལ་ཀོ་ས་ལར་འདོང་ངོ། །ཡུལ་ཀོ་ས་ལ་ནས་ཀྱང་ཡུལ་མཉམ་དཀར་དེ་བཞིན་དུ་འདོང་སྟེ། ཇི་ཙམ་དུས་ཕྱི་ཞིག་ན་ཡུལ་
མཉམ་དཀའ་ནས་འགྲོན་པ་མང་པོ་བསེལ་དང་བཅས་ཏེ་ཡུལ་ཀོ་ས་ལར་དོང་བ་དང། དེ་དག་གང་གི་ཚེ་མཚམས་ལས་འདས་ནས་ཡུལ་ཀོ་ས་ལར་ཕྱིན་པ་དེའི་ཚེ་དེ་ནས་དེད་དཔོན་གྱིས་

[186A]༄༅། །སྨྲས་པ། ཀྱེ། ཀོ་ས་ལའི་རྒྱལ་པོ་གསལ་རྒྱལ་ནི། མི་སྲུན་ལག་གཏུམ་ཞིང་ཁྲོ་སྟེ། དཔའ་ཞིང་མཐུ་དང་ལྡན་ནོ། །ཞེས་གྲག་གི་གལ་ཏེ་འགྲོན་པ་མང་པོ་
དང་བདག་ཅག་རྣམས་བཅོམ་ན་ཡང་བསབ་པར་ནུས་ཀྱི། བསེལ་བ་དེ་དག་སླར་ཁྱེ་ཞིག་ཅེས་སྨྲས་པ་དང། འགྲོན་པ་མང་པོ་དག་གིས་སྨྲས་པ། དེ་ལྟར་ན། དེ་བཞིན་དུ་བྱའོ། །ཞེས་སྨྲས་
ནས་བསེལ་བ་དེ་དག་སླར་བཀྱེའོ། །རྐུན་པོ་རྣམས་ཀྱིས་བྱ་ར་བཙུགས་ཏེ་བསྡད་པ་དང། བྱ་ར་བས་བསེལ་བ་སླར་ལོག་པ་མཐོང་ནས་དེས་ཀྱེ། བསལ་བ་རྣམས་སླར་ལོག་གི། འགྲོན་
པ་མང་པོ་གཞོམ་མོ། །ཞེས་སྨྲས་ནས་འགྲོན་པ་མང་པོ་དེ་དག་ཤིང་སཱ་ལའི་དགོན་པར་ཕྱིན་པ་དང། བཅོམ་མོ། །དེ་ལ་ཚོང་པ་ཁ་ཅིག་ནི། བསད། ཁ་ཅིག་ནི། བྲོས་སོ། །དེ་ལ་བྲོས་
བས་མགོ་རྡུལ་གྱིས་གང་བར་བྱས་ཏེ་རྒྱལ་པོ་གསལ་རྒྱལ་གྱི་དྲུང་དུ་སོང་ནས་ལྷ་ལ། བདག་ཅག་ནི། ཚོང་པ་ལགས་ན། ཁྱེད་ཀྱི་ཡུལ་དུ་ཕྱིན་ན་ཚོང་པ་མ་ལགས་པར་གྱུར་ཏོ། །ཅི་བྱས་
ལྷ༑ བདག་ཅག་ནི། རྐུན་པོས་བཅོམ་མོ། །རྒྱལ་པོ་གསལ་རྒྱལ་གྱིས་འཕགས་སྐྱེས་པོ་ལ་བཀའ་སྩལ་པ། གཞོན་ནུ། མྱུར་དུ་རིངས་པར་སོང་ལ་རྐུན་པོ་དང། ནོར་རྣམས་ཟུངས་ལ་འོན་
ཅིག་ཅེས་བསྒོ་བ་དང། ལྷ། དེ་བཞིན་དུ་བགྱིའོ། །ཞེས་ནས་དམག་དཔོན་འཕགས་སྐྱེས་པོས་ཡུལ་ཀོ་ས་ལའི་རྒྱལ་པོ་གསལ་རྒྱལ་ལས་མཉན་ཏེ་དཔུང་གི་ཚོགས་ཡན་ལག་བཞི་

[186B] རྟའི་ཚོགས་དང། ཤིང་རྟའི་ཚོགས་དང། དཔུང་བུ་ཆུང་གི་ཚོགས་རྣམས་གོ་ཆ་བསྐོན་ཏེ་མྱུར་བར་རིངས་སུ་ཤིང་སཱ་ལའི་དགོན་པར་དོང་བ་དང། རྐུན་པོ་དག་དེའི་བར་
དགོན་པ་ན་ཤིང་སཱ་ལ་སྟུག་པོའི་ནང་དུ་ཞུགས་ཏེ་བག་ཡངས་སུ་ནོར་འགོད་ཅིང་འཁོད་པ་དང། འཕགས་སྐྱེས་པོས་དེའི་སྟེང་དུ་བརྫིས་ཏེ་དེ་དག་གིས་རྐུན་པོ་ཁ་ཅིག་ནི། བསད། ཁ་ཅིག་ནི། བྲོས་
ཁ་ཅིག་ནི། གསོན་པོར་བཟུང་ངོ། །དེ་ནས་རྐུན་པོའི་གཡུལ་ལས་རྒྱལ་ཏེ་རྐུན་པོ་དང་བཅོམ་པའི་ནོར་རྫས་དག་ཁྱེར་ཏེ་རྒྱལ་པོའི་དྲུང་དུ་སོང་སྟེ་རྐང་པ་ལ་གཏུགས་ནས་ལྷ། འདི་དག་ནི། རྐུན་པོའོ། །
འདི་དག་ནི། ནོར་རོ། །ཞེས་སྨྲས་པ་དང། རྒྱལ་པོས་ཚོང་པ་དག་ལ་ཀྱེ། དེ་དག་བདག་བདག་གི་ནོར་དག་ངོ་ཤེས་པར་བྱོས་ལ་སླར་ཁྱེར་ཅིག་ཅེས་བསྒོ་བ་དང། དེ་ན་མུ་སྟེགས་ཀུན་ཏུ་རྒྱུ་བ་དང་དགེ་
སློང་དག་ཀྱང་བཅོམ་པའི་ནང་དུ་གཏོགས་ནས་རྒྱལ་པོས་དེ་ཐམས་ཅད་འཕྲོག་པའི་ནོར་རྫས་སླར་བྱིན་པ་དང། ཀུན་ཏུ་རྒྱུ་བའི་རང་གི་གོས་བཙག་གི་ནང་དུ་བཙོས་པ་དང། དགེ་སློང་དག་གི་ཡང་ཁྱེར་
རོ༑ ༑དགེ་སློང་དག་གིས་བདག་ཅག་གི་གོས་བཙག་གི་ནང་དུ་བཙོས་པ་ངོ་མ་ཤེས་ནས་དེ་དག་ཀུན་ཏུ་རྒྱུ་བ་དང་ལྷན་ཅིག་འཐབ་མོ་བྱུང་བ་དང། ཀུན་ཏུ་རྒྱུ་བ་མང་པོ་དག་གིས་དེ་དག་ཁྱེར་བ་དང། རྒྱལ་
པོའི་དྲུང་དུ་སོང་སྟེ་ལྷ། བདག་ཅག་གི་གོས་བཙག་གི་ནང་དུ་བཙོས་པ་མུ་སྟེགས་ཅན་ཀུན་ཏུ་རྒྱུ་བས་འཚལ་ཏེ་སླར་མི་སྟེར་རོ་།ཞེས་སྨྲས་པ་དང། རྒྱལ་པོས་མུ་སྟེགས་ཅན་ཀུན་ཏུ་རྒྱུ་བ་དེ་དག་

[187A]༄༅། །བཀུག་སྟེ། ཀྱེ། འཕགས་པ་དག་གི་གོས་དག་ཅིའི་ཕྱིར་བཀུར་གྱི། སླར་ཕུལ་ཅིག་ཅེས་བསྒོ་བ་དང། དེ་དག་གིས། ལྷ། བཙག་གི་ནང་དུ་བཙོས་པ་འདི་དག་ནི། བདག་
ཅག་གི་གོས་སོ། །ཞེས་སྨྲས་པ་དང། རྒྱལ་པོས། འཕགས་པ་དག་།ཁྱེད་ཀྱི་གང་ཡིན་པ་ཤེས་པར་གྱིས་ལ་ཁྱེར་ཅིག་ཅེས་སྨྲས་སོ་།དགེ་སློང་དག་གིས་གཅིག་ནས་གཅིག་ཏུ་ཕྱུང་སྟེ་བལྟས་པ་དང་
ཁ་ཅིག་ངོ་ཤེས་ཏེ་ལྷ། འདི་དག་ནི། བདག་ཅག་གི་གོས་སོ། །ཞེས་སྨྲས་པ་དང། རྒྱལ་པོས་མུ་སྟེགས་ཀུན་ཏུ་རྒྱུ་བ་དག་ལ། ཨེ་མའོ་།མུ་སྟེགས་ཀུན་ཏུ་རྒྱུ་བ། འཇབ་བུར་རྐུ་བ་རྐུན་མ་ཡིན་ན། ཁྱེད་ཅག་ནི། རྐུན་
པོ་ཆེན་པོ་ཡིན་ནོ། །ཞེས་སྨྲས་པ་དང། དེ་དག་ལ་ལན་མེད་ནས་ཅང་མི་ཟེར་བར་འཁོད་དོ། །རྒྱལ་པོས་སྨྲས་པ། ཀྱེ་འཕགས་པ་ཁྱེད་ཅག་གིས་ད་ཕན་ཆད་ཆོས་གོས་ལ་མངོན་མཚན་བྱ་བའི་རིགས་སོ་
དེ་ལྟར་གྱུར་པ་དགེ་སློང་དག་གིས་བཅོམ་ལྡན་འདས་ལ་གསོལ་པ་དང་བཅོམ་ལྡན་འདས་ཀྱིས་བཀའ་སྩལ་པ། དགེ་སློང་དག་རྒྱལ་པོ་དེ་སྐད་ཟེར་བ་ཡུས་ཏེ། དེ་བས་ན། ཆོས་གོས་དག་ལ་
མངོན་མཚན་ཐོབ་ཅིག་ཁ་ཆག་དང་འོར་ཐབས་སུ་དྲུབས་ཤིག་སྒྲོ་གུ་ཡང་ཐོགས་ཤིག་བཅོམ་ལྡན་འདས་ཀྱིས་མངོན་མཚན་ཐོབ་ཅིག་ཅེས་གསུངས་ན། དགེ་སློང་དག་གིས་མི་ཤེས་ནས་བཅོམ་
ལྡན་འདས་ཀྱིས་བཀའ་སྩལ་པ། ཆོས་གོས་ཀྱི་མཐར་སྣག་ཚའི་ཐིག་ལེ་བྱོས་ཤིག་གླེང་གཞི་ནི། མཉན་དུ་ཡོད་པ་ན་སྟེ། མཉན་དུ་ཡོད་པ་ན་ཁྱིམ་བདག་གཞན་ཞིག་གིས་དེའི་རིགས་མཉམ་པ་

[187B]དགའ་ཡོངས་སུ་སྤྱོད་དོ། །དེ་དང་ལྷན་ཅིག་ཏུ་རྩེ་དགའ་ཡོངས་སུ་སྤྱོད་པ་ལས་དེ་དུས་ཕྱི་ཞིག་ན་ཆུང་མ་སེམས་ཅན་དང་ལྡན་པར་གྱུར་ནས་དེ་ཟླ་བ་
བརྒྱད་དམ་དགུ་འདས་པ་དང། བུ་ཁྱེའུ་ཞིག་བཙས་ཏེ་ཞག་བདུན་གསུམ་ཉི་ཤུ་རྩ་གཅིག་གི་བར་དུ་བཙས་པའི་བཙས་སྟོན་ཆེན་པོ་བྱས་སོ། །དེ་རིགས་དང་མཐུན་པར་མིང་བཏགས་སོ། །དེ་བསྲིངས་
བསྐྱེད་དེ་ཆེར་གྱུར་པ་དང། དུས་ཕྱི་ཞིག་ན་དེའི་མ་དུས་ལས་འདས་སོ། །ཁྱིམ་བདག་དེས་ཀྱང་ཆུང་མ་ཞིག་བླངས་ནས་དེ་དང་ལྷན་ཅིག་ཏུ་རྩེ་དགའ་ཡོངས་སུ་སྤྱོད་དོ། །དེ་ལ་རྩེ་དགའ་ཡོངས་སུ་སྤྱོད་པ་
ལས༑ དུས་ཕྱི་ཞིག་ན་བུ་ཕོ་གསུམ་ཞིག་བཙས་ཏེ་དེ་དག་ཀྱང་རིགས་དང་མཐུན་པར་མིང་བཏགས་སོ། །འདི་ལྟར་དགྲའི་ནང་ན་ཆེན་ཆུང་འཐབ་པ་གཅུགས་ཆེ་སྟེ། མོས་མ་ཤི་བའི་བུ་ཁྱེའུ་ཆེན་པོ་དེ་ལ་རྟག་
པར་གཙེས་པ་དང། དེ་མ་དྲན་ནས་ཡི་ཆད་དེ་ཡུལ་གཞན་དུ་སོང་བ་ལས་ལེགས་པར་གསུངས་པའི་ཆོས་འདུལ་བ་ལ་རབ་ཏུ་བྱུང་ངོ། །དེ་ནས་དུས་ཕྱི་ཞིག་ན་ཁྱིམ་བདག་དེ་ན་བར་གྱུར་ནས་དེ་རྩ་བ་དང། སྡོང་བུ་
དང༑ ལོ་མ་དང། མེ་ཏོག་དང། འབྲས་བུ་དག་གི་སྨན་བྱས་ཀྱང་དེའི་ནད་ཐ་གི་བར་མ་གྱུར་ནས་དེ་ན་བའི་སྡུག་བསྔལ་གྱིས་རིང་པོ་མི་ཐོགས་པར་དུས་འདའ་བར་ཤེས་ནས་དེས་ཁྱིམ་ཚེས་དག་བསགས་ཏེ་
འདུས་ནས་དེའི་ནང་དུ་བུ་ལ་སྨྲས་པ། བུ་དག་ཁྱེད་ཅག་གི་བུ་ཆེན་པོ་དགེ་སྦྱོང་ཤཱཀྱའི་སྲས་ཀྱི་ནང་དུ་རབ་ཏུ་བྱུང་བ་དེ་ཡང་ཁྱེད་ཀྱིས་ནོར་སྐལ་བྱིན་ཅིག་ཅེས་སྨྲས་ནས། བསགས་པ་ཀུན་མཐའ་ཟད་པར་འགྱུར། །

[188A]༄༅། །མཐོ་བའི་མཐའ་ནི་འཇིག་པར་འགྱུར། །འདུས་པའི་མཐའ་ནི་འགྱེས་པར་འགྱུར། །ཆོས་ཀྱི་མཐའ་ནི་ཞི་བར་འགྱུར། །དུས་ཀྱི་ཆོས་དང་ལྡན་པར་གྱུར་ཏོ། །དེའི་བུ་ལྗོངས་སྤྱོད་
ཅིང་འདུག་པ་དེས་བདག་གི་ཕ་དུས་ལས་འདས་སོ། །ཞེས་ཐོས་ཏེ་དེ་ཡང་འདི་སྙམ་དུ། བདག་སོང་ལ་མ་ཡར་མོ་དང་ནུ་བོ་དག་གི་མྱ་ངན་བསང་གི་ཆོས་བཤད་དུ་འགྲོའོ། །སྙམ་དུ་སེམས་ནས་དེ་ཇི་
ཙམ་དགའ་བའི་བར་དུ་ལྗོངས་སྤྱད་དེ་མཉན་དུ་ཡོད་པ་གང་ན་བ་དེ་ལོགས་སུ་ལྗོངས་སྤྱོད་ཅིང་སོང་ངོ། །རིམ་བཞིན་དུ་སྤྱོད་ཅིང་མཉན་དུ་ཡོད་པར་ཕྱིན་ནས་ལམ་གྱི་ངལ་བསོས་ཏེ་བདག་གི་ཁྱིམ་དུ་
འོངས་པ་དང། ནང་གི་སྐྱེ་བོ་དག་གིས་མཐོང་ནས་ངུས་ཏེ་དུས་པའི་སྒྲ་དག་ཁྱིམ་ཚེས་དག་གིས་ཐོས་ནས་དེ་དག་འདུས་ཏེ། ཁ་ཅིག་ནི། སྐད་ཕྱུང་སྟེ་ངུ། །ཁ་ཅིག་ནི། མིག་མཆི་མས་གང་ཞིང་འདུས་
ནས་སོ་སོའི་སྐྱེ་བོ་དག་ནི། འདོད་ཆགས་དང་ལྡན་པས་གཉེན་དང་བྲལ་བར་གྱུར་པ་མྱ་ངན་གྱིས་མིག་མཆི་མས་གང་ངོ། །དེ་ཡང་དུ་ག་ཁྱེར་ཞིང་འདུག་གོ་དེ་ལ་རྒན་མོ་གཞན་ཞིག་གིས། བུ། ཁྱེད་ཀྱི་
ཕས་ནི༑ ནོར་སྐལ་བྱིན་པར་ངེད་ཀུན་གྱིས་ཀྱང་ཐོས་ན། མ་ངུ་ཞིག་སྐྱེ་བ་ཡོད་ན། འཆི་བར་འགྱུར་རོ། །ཞེས་སྨྲས་པ་དང། དེ་ཅུང་ཟད་ཙམ་ཞིག་གི་བར་དུ་སེམས་ཤིང་འདུག་ནས་དེས། མ་ཡང་མོ་དང་
ནུ་བོ་དག་ལ་ཆོས་བཤད་དོ། །དེ་དག་གི་མྱ་ངན་ཅུང་ཟད་སངས་ནས་དེ་དག་གིས་ཁྱོད་ཀྱི་ནོར་སྐལ་དག་ལོངས་ཤིག་ཅེས་སྨྲས་པ་དང། དེས་བསམ་པ། བཅོམ་ལྡན་འདས་ཀྱིས་ང་འདས་ནས་བྱིན་པ་

[188B] མེད་དོ། །ཞེས་གསུངས་ན། ཇི་ལྟར་བླང་སྙམ་དུ་བསམ་ནས་ཚེ་དང་ལྡན་པ་དག་ང་ནི། རབ་ཏུ་བྱུང་བ་ལ་ནོར་རྫས་ཀྱིས་བྱར་མེད་ཀྱི་སྟེང་དུ་བཅོམ་ལྡན་འདས་ཀྱིས་ཀྱང་ང་འདས་ནས་བྱིན་པ་མེད་དོ། །
ཞེས་གསུངས་ཀྱི། ཁྱེད་ཅག་ཉིད་ཁྱེར་ཅིག་ཅེས་སྨྲས་པ་དང། དེ་དག་གིས་ཉེས་པ་ངོར་བརྗོད་པ། འཕགས་པ། ལོངས་ལ་སྦྱིན་པ་ཡང་བྱིན་ཅིག་བསོད་ནམས་ཀྱང་བྱོས་ཤིག་དེ་ལ་ཉེས་པ་ཅི་ཞིག་ཡོད་
ཅེས་སྨྲས་སོ། །དེ་ལྟར་གྱུར་པ་དགེ་སློང་དག་ལ་སྨྲས་པ་དང་དགེ་སློང་དག་གིས་བཅོམ་ལྡན་འདས་ལ་གསོལ་ནས་བཅོམ་ལྡན་འདས་ཀྱིས་བཀའ་སྩལ་པ། དགེ་སློང་དག་ཁྱིམ་པ་ལ་ནི། རེ་བ་ཡོད་
རབ་ཏུ་བྱུང་བ་ལ་ནི། རེ་བ་མེད་པའི་ཕྱིར་ཏེ། ཁྱིམ་བདག་ལ་ནི་ང་འདས་ན་བྱིན་ཅིག་པ་ན་ཁྱིམ་པ་དག་གི་དེ་བཙན་ནོ། །རབ་ཏུ་བྱུང་བ་ལ་ནི། དེ་ལྟ་བུ་མེད་དོ། །དེ་བས་ན། ཁྱིམ་པས་དེ་ལྟ་བུར་བསམ་སྟེ་བྱིན་པ་
ལོངས་ཤིག་སངས་རྒྱས་དང། ཆོས་དང། དགེ་འདུན་ལ་བྱ་བའི་ཕྱིར་ཏེ། དེ་ལ་ཐེ་ཚོམ་དུ་མ་བྱེད་ཅིག་གླེང་གཞི་ནི། མཉན་དུ་ཡོད་པ་ན་སྟེ། དགེ་སློང་དག་ལྕི་བའི་རི་ལུ་དང། སོ་ཤིང་དང་བཀྲུ་བའི་ཡོ་
བྱད་དང། བ་ལང་གི་ལྕི་བ་རྣམས་འཆགས་དང། ཁྱམས་དང། སྒོ་ཁང་དག་ཏུ་བོར་ནས་ལྗོངས་སྤྱད་པ་སྤྱོད་དུ་འདོང་ངོ། །དེ་དག་ལ་དགེ་སློང་དག་གིས་ཐེ་ཚོམ་སྐྱེས་ནས་མ་སྤྱོད་དོ། །དེ་ལྟར་གྱུར་པ་
དགེ་སློང་དག་གིས་བཅོམ་ལྡན་འདས་ལ་གསོལ་པ་དང། བཅོམ་ལྡན་འདས་ཀྱིས་བཀའ་སྩལ་པ། ཡིད་གཅུགས་པ་རྣམ་པ་ལྔ་ལས་ནི། ལོངས་ཤིག་།མཛའ་བ་དང། ཡིད་འདྲེས་པ་དང། བླ་མ་དང། མི་

[189A]༄༅། །འགྱུར་བ་དང། ཐོས་ན་དགའ་བར་འགྱུར་པ་སྟེ། ཡིད་གཅུགས་པ་རྣམ་པ་དེ་ལྔ་ལ་ནི། སྤྱད་པར་བྱ་སྟེ། དེ་ལྟ་ཐེ་ཚོམ་དུ་མ་བྱེད་ཅིག་གླེང་གཞི་ནི། མཉན་དུ་ཡོད་པ་ན་སྟེ་
མཉན་དུ་ཡོད་པ་ན་ཁྱིམ་བདག་གཞན་ཞིག་འདུག་པ་དེས་རིགས་མཉམ་པ་ལས་ཆུང་མ་ཞིག་བླངས་ནས་དེ་དང་ལྷན་ཅིག་ཏུ་རྩེ་དགའ་ཡོངས་སུ་སྤྱོད་དོ། །དེ་ལ་རྩེ་དགའ་ཡོངས་སུ་སྤྱོད་པ་
ལས་དུས་ཕྱི་ཞིག་ན་ཆུང་མ་སེམས་ཅན་དང་ལྡན་པར་གྱུར་ནས་དེ་ཟླ་བ་བརྒྱད་དམ་དགུ་འདས་པ་དང། བུ་མོ་ཞིག་བཙས་ནས་དེ་ཞག་བདུན་གསུམ་ཉི་ཤུ་རྩ་གཅིག་གི་བར་དུ་བཙས་པའི་བཙས་
སྟོན་ཆེན་པོ་བྱས་ནས་རིགས་དང་མཐུན་པའི་མིང་བཏགས་སོ། །དེ་བསྲིངས་བསྐྱེད་དེ་ཆེར་གྱུར་པ་དང། ཁྱིམ་བདག་གཞན་ཞིག་གིས་དེ་བསླངས་ཏེ། དེ་རྫས་ལ་སོགས་པས་དེ་བརྫངས་ཏེ་
བཏང་ངོ། །དུས་ཕྱི་ཞིག་ན་ཁྱིམ་པ་དེ་དུས་འདས་ནས། དེ་ཁྱོ་དང་བྲལ་བའི་མྱ་ངན་གྱིས་གདུངས་ནས་ལེགས་པར་གསུངས་པའི་ཆོས་འདུལ་བ་ལ་རབ་ཏུ་བྱུང་ངོ། །དེ་དུས་ཕྱི་ཞིག་ན་མུ་གེ་བྱུང་
ནས་བསོད་སྙོམས་སློང་ཞིང་འདུག་པ་དང་དེ་བསོད་སྙོམས་སྤྱོད་པ་ལས་སྲང་ཞིག་ཏུ་དེའི་ཕས་མཐོང་ནས་དེས་སྨྲས་པ། བུ་མོ། ད་ལྟར་གང་ན་ཇི་ལྟར་འཚོ་ཞིང་འདུག་ཅེས་སྨྲས་པ་དང་
དེས་ཕ། མུ་གེ་བྱུང་ནས་བདག་རབ་ཏུ་བཀྲེས་ཤིང་འདུག་གོ་ཞེས་སྨྲས་པ་དང། དེས་བུ་མོ། དེ་ལྟར་ན་ཁྱོད་རབ་ཏུ་མ་བྱུང་ན་ནི་ངས་ཁྱོད་ལ་མི་འདོད་བཞིན་དུ་སྦྱིན་ན། ད་བསོད་སྙོམས་མ་

[189B]སོང་ཞིག་དེས་ཁས་བླངས་ནས་དེ་གྲོགས་ཤིག་དང་གཉིས་ཀྱིས་ཟོས་ཤིང་དབྱར་མོ་ཁང་དུ་སོང་ངོ། །ཞག་དུ་མ་ཞིག་གི་བར་དུ་དེར་ཟོས་
ནས་བུ། བསོད་སྙོམས་པ་གཉིས་ནི། ཟས་སྦྱིན་པར་མི་ནུས་ཀྱི། ཁྱོད་གཅིག་པུ་འདིར་ཟན་ཟོས་ཤིང་སོང་ཞིག་ཅེས་སྨྲས་པ་དང། དེས་ཕ་བཅོམ་ལྡན་འདས་ཀྱིས་གཅིག་པུ་གྲོང་དུ་འགྲོ་བར་མ་གནང་
ངོ༑ ༑ཞེས་སྨྲས་པ་དང། དེ་ཅང་མི་ཟེར་བར་འདུག་གོ་དེ་ལྟར་གྱུར་པ་དགེ་སློང་མ་དག་གིས་དགེ་སློང་དག་ལ་སྨྲས་པས། དགེ་སློང་དག་གིས་བཅོམ་ལྡན་འདས་ལ་གསོལ་པ་དང། བཅོམ་ལྡན་འདས་
ཀྱིས་བཀའ་སྩལ་པ། དེ་ལྟར་ན། ངས་གནང་གི་དུས་འདི་འདྲ་བ་ལ་ནི། དགེ་སློང་མའི་དགེ་འདུན་ལ་གཉེན་དང་ལྷན་ཅིག་འདྲེ་བར་ཉེ་སྤྱོད་ཀྱི་སྡོམ་པ་སྩོལ་ཅིག་གསོལ་བ་ནི། འདི་ལྟར་གྱིས་ཤིག་
སྟན་བཏིང་ལ་གཎྜཱི་བརྡུངས་ཏེ་དགེ་སློང་མའི་དགེ་འདུན་དག་འདུས་ཤིང་འཁོད་པ་དང། ཇི་ལྟར་རྒན་རིམ་དུ་ཕྱག་བྱོས་ལ་རྒན་རིམ་གྱི་མདུན་དུ་ཕ་གུའམ། སྟན་ནང་ཚངས་ཅན་གྱི་སྟེང་དུ་འདུག་
ནས་ཐལ་མོ་སྦྱར་ལ་ཚིག་འདི་སྐད་ཅེས་སྨྲོས་ཤིག་གསོན་ཅིག་འཕགས་མའི་དགེ་འདུན་མ་རྣམས། བདག་མིང་འདི་ཞེས་བགྱི་བས་འདི་འདྲ་བའི་མུ་གེའི་དུས་ལ་བབ་ནས་བསོད་སྙོམས་བླངས་
བ་ཡང་མི་ནུས་ན། འཕགས་མའི་དགེ་འདུན་མ་ལ་བདག་མིང་འདི་ཞེས་བགྱི་བ་འཕགས་མའི་དགེ་འདུན་མ་ལས་གཉེན་དང་ལྷན་ཅིག་ཏུ་འདྲེ་བར་ཉེ་སྤྱོད་ཀྱི་སྡོམ་པ་གསོལ་ན། འཕགས་

[190A]༄༅། །མའི་དགེ་འདུན་དག་གིས་བདག་མིང་འདི་ཞེས་བགྱི་བ་ལ་གཉེན་དང་ལྷན་ཅིག་འདྲེ་བར་ཉེ་སྤྱོད་ཀྱི་སྡོམ་པ་སྩོལ་ཅིག་།བརྩེ་བ་ཅན་བརྩེ་བའི་ཕྱིར་རོ། །དེ་
ལྟར་ལན་གཉིས་ལན་གསུམ་དུ་བརྗོད་པར་བྱའོ། །དེའི་འོག་ཏུ་དགེ་སློང་མ་གཅིག་གིས་གསོལ་བ་གྱིས་ལ་ལས་བྱོས་ཤིག་གསོན་ཅིག་འཕགས་མའི་དགེ་འདུན་མ་རྣམས། དགེ་
སློང་མ་མིང་འདི་ཞེས་བགྱི་བ་འདི་ནི། འདི་ལྟར་མུ་གེའི་དུས་ལ་བབ་སྟེ་འཕགས་མའི་དགེ་འདུན་དག་ལས་གཉེན་དང་ལྷན་ཅིག་ཏུ་འདྲེ་བར་ཉེ་སྤྱོད་ཀྱི་སྡོམ་པ་གསོལ་ན། དེ་སྟེ་འཕགས་
མའི་དགེ་འདུན་རྣམས་ཀྱིས་དུས་ལ་བབ་ཅིང་བཟོད་ན། འཕགས་མའི་དགེ་འདུན་མ་རྣམས་ཀྱིས་གནོངས་ལ། འཕགས་མའི་དགེ་འདུན་གྱིས་དགེ་སློང་མ་མིང་འདི་ཞེས་བགྱི་བ་འདི་
ལ་གཉེན་དང་ལྷན་ཅིག་ཏུ་འདྲེ་བར་ཉེ་སྤྱོད་ཀྱི་སྡོམ་པ་སྩོལ་ཅིག་འདི་ནི། གསོལ་བའོ། །ལས་ཀྱང་འདི་བཞིན་དུ་བྱའོ། །གསོན་ཅིག་འཕགས་མའི་དགེ་འདུན་རྣམས། དགེ་སློང་མ་
མིང་འདི་ཞེས་བགྱི་བ་འདི། འདི་ལྟར་མུ་གེའི་དུས་ལ་བབ་སྟེ་འཕགས་མའི་དགེ་འདུན་རྣམས་ལ་གཉེན་དང་ལྷན་ཅིག་ཏུ་འདྲེ་བར་ཉེ་སྤྱོད་ཀྱི་སྡོམ་པ་གསོལ་ཏེ། དེ་ལས་འཕགས་མའི་
དགེ་འདུན་གྱིས་དགེ་སློང་མ་མིང་འདི་ཞེས་བགྱི་བ་མུ་གེའི་དུས་ལ་བབ་ན། གཉེན་དང་ལྷན་ཅིག་ཏུ་འདྲེ་བར་ཉེ་སྤྱོད་ཀྱི་སྡོམ་པ་གསོལ་ན། འཕགས་མ་རྣམས་ལས་གང་ལ་དགེ་

[190B] མུ་གེའུ་དུས་ལ་བབ་སྟེ་གཉེན་དང་ལྷན་ཅིག་ཏུ་འདྲེ་བར་ཉེ་སྤྱོད་ཀྱི་སྡོམ་པ་སྩོལ་བར་བཟོད་པ་དེ་དག་ནི། ཅང་མ་གསུངས་ཤིག་མི་བཟོད་པ་ནི། སྨྲོས་ཤིག་།འཕགས་
མའི་དགེ་འདུན་གྱིས་དགེ་སློང་མ་མིང་འདི་ཞེས་བགྱི་བས་གཉེན་དང་ལྷན་ཅིག་ཏུ་འདྲེ་བར་ཉེ་སྤྱོད་ཀྱི་སྡོམ་པ་སྩལ་ཏེ། འདི་ལྟར་ཅང་མི་གསུངས་པས། དེ་དེ་བཞིན་དུ་འཛིན་ཏོ། །དགེ་སློང་མས་
མཉེན་དང་ལྷན་ཅིག་ཏུ་འདྲེ་བར་ཉེ་སྤྱོད་ཀྱི་སྡོམ་པ། དགེ་འདུན་མ་རྣམས་ཀྱིས་བྱིན་པར་གྱུར་ན། གཅིག་པུ་གཉེན་གྱི་ཁྱིམ་དུ་ཟས་ཟ་བར་གྱིས་ལ་དེ་ལ་ཐེ་ཚོམ་དུ་མ་བྱེད་ཅིག་ནམ་མུ་གེའི་ཚེ་
ནི༑ རྗེས་སུ་གནང་ངོ། །དེ་མ་ཡིན་པར་མ་གནས་ཤིག་མུ་གེ་མ་བྱུང་བར་གནས་ན། འདས་པ་དང་བཅས་པར་འགྱུར་རོ། །གླེང་གཞིའི་ནང་ནས་སྒོ་བཞི་པའི་མདོའི་ཚིགས་སུ་བཅད་པ་བདུན་པའོ།།
མདོར་ན། བསྐྱི་བ་ལ་ནི་རྣམ་པ་གཉིས། །རས་ལ་ཡང་ནི་རྣམ་གསུམ་སྟེ། །ཉོ་བར་ཡང་ནི་འདོད་པ་དང། །སྡེར་བསྡུས་པར་ནི་གྱུར་པའོ་།སངས་རྒྱས་བཅོམ་ལྡན་འདས་མཉན་དུ་ཡོད་པ་ན་ཛེ་ཏའི་
ཚལ་མགོན་མེད་ཟས་སྦྱིན་གྱི་ཀུན་དགའ་ར་བ་ན་བཞུགས་སོ། །དགེ་སློང་གཞན་ཞིག་གིས་ཁྱིམ་བདག་ཅིག་ལ་ཀརཤ་པ་ཎི་ཞིག་བསྐྱིས་པ་དང། དེ་དུས་ཀྱི་མཐའ་ཞིག་ཏུ་ཅི་ཞིག་གིས་དུས་
འདས་ནས་དགེ་སློང་དེ་ཇི་ལྟར་དུས་འདས་པ་ཁྱིམ་བདག་དེས་ཐོས་སོ་།དགེ་སློང་དེ་ཇི་ལྟར་དུས་འདས་པ་ཁྱིམ་བདག་དེས་ཐོས་ནས་གཙུག་ལག་ཁང་དུ་སོང་སྟེ། ཤེས་བཞིན་དུ་དགེ་སློང་

[191A]༄༅། །དག་ལ་དྲིས་པ། འཕགས་པ། འདི་ཞེས་བགྱི་བའི་དགེ་སློང་དེ་གང་ན་མཆིས། དེ་དག་གིས་སྨྲས་པ། བཞིན་བཟང། དུས་འདས་སོ་།འཕགས་པ་
དེས་བདག་གི་ཀརཤ་པ་ཎི་ཞིག་བསྐྱིས་ཏེ་འཚལ་ཏོ། །བཞིན་བཟང་དེ་ནི། དུར་ཁྲོད་དུ་བསྐྱལ་གྱི། དེར་སོང་སྟེ་དོས་ཤིག་འཕགས་པ་ཁྱེད་ཀྱིས་དེའི་ལྷུང་བཟེད་དང། ཆོས་གོས་
བགོས་ན། བདག་གིས་ཇི་ལྟར་དུར་ཁྲོད་དུ་སོང་སྟེ་བདའ། ཁྱེད་ཀྱིས་སྩོལ་ཅིག་ཅེས་སྨྲས་པ་དང། དེ་ལྟར་གྱུར་པ་དགེ་སློང་རྣམས་ཀྱིས་བཅོམ་ལྡན་འདས་ལ་གསོལ་ནས་
བཅོམ་ལྡན་འདས་ཀྱིས་བཀའ་སྩལ་པ། དགེ་སློང་དག་ཁྱིམ་བདག་དེས་ནི། ལེགས་པར་སྨྲས་ཏེ། དེའི་ནོར་ལས་བསྐྱིས་པ་དགེ་སློང་དག་གིས་བྱིན་ཅིག་དེ་དག་གིས་གང་
ནས་སྦྱིན་པ་མི་ཤེས་ནས་བཅོམ་ལྡན་འདས་ཀྱིས་བཀའ་སྩལ་པ། དེའི་ལྷུང་བཟེད་དང། ཆོས་གོས་ཡོད་པ་ལས་བྱིན་ཅིག་དགེ་སློང་དེ་དག་གིས་ལྷུང་བཟེད་དང། ཆོས་གོས་དེ་དག་
བྱིན་པ་དང། ལྷུང་བཟེད་དང། ཆོས་གོས་དེ་དག་མ་འདོད་ནས་བཅོམ་ལྡན་འདས་ཀྱིས་བཀའ་སྩལ་པ། ཚོངས་ལ་བྱིན་ཅིག་དགེ་སློང་དག་གིས་དེ་དག་ཐམས་ཅད་བྱིན་ནོ། །བཅོམ་
ལྡན་འདས་ཀྱིས་བཀའ་སྩལ་པ། ཇི་ཙམ་བླངས་པ་དེ་ཙམ་དུ་བྱིན་ལ་ལྷག་མ་བགོས་ཤིག་མཉན་དུ་ཡོད་པ་ན་དགེ་སློང་གཞན་ཞིག་གིས་ཁྱིམ་བདག་ཅིག་ལས་ཀརཤ་པ་ཎ་ཞིག་

[191B] དེ་དུས་ཀྱི་མཐའ་ཞིག་ཏུ་ཅི་ཞིག་གིས་དུས་འདས་པ་དང། དགེ་སློང་དག་གིས་སྔ་མ་བཞིན་དུ་ལྷུང་བཟེད་དང་ཆོས་གོས་བཙོངས་ནས་དེ་ལ་བྱིན་ནོ། །ཁྱིམ་བདག་གིས་སྨྲས་
པ༑ འཕགས་པ། དེས་བདག་ལ་འདི་ཙམ་ཞིག་འཚལ་ཏེ། བདག་ལ་ནི་འདི་ལས་མ་སྩལ་གྱི། གཞན་ཡང་སྩོལ་ཅིག་ཅེས་སྨྲས་པ་དང། དེ་ལྟར་གྱུར་པ་དགེ་སློང་རྣམས་ཀྱིས་བཅོམ་
ལྡན་འདས་ལ་གསོལ་པ་དང། བཅོམ་ལྡན་འདས་ཀྱིས་བཀའ་སྩལ་པ། དེ་ལ་དེའི་ལྷུང་བཟེད་དང། ཆོས་གོས་ནི། འདི་ལས་མེད་དོ། །ཞེས་སྒོས་ཤིག་དེ་སྟེ་ཡིད་མི་ཆེས་ན། གོ་བར་གྱིས་
ཤིག་གོ་བར་བསྒོ་ཡང་མི་བཏུབ་ན། དེ་ལ་དགེ་འདུན་གྱིའམ། གང་ཟག་གཞན་གྱི་ལས་ནི། མ་སྦྱིན་ཅིག་རིགས་ཀྱི་གཟུ་བོ་རྣམས་ཀྱིས་གོ་བར་བསྒོས་ལ་ཐོང་ཞིག་གླེང་གཞི་ནི། མཉན་དུ་
ཡོང་བ་ན་དགེ་སློང་ཞིག་གིས་གོས་ཚོང་པ་ལས་རས་ཤིག་རིན་མ་བྱིན་པར་བླངས་པ་ལས། དགེ་སློང་དེ་དུས་འདས་ནས་དགེ་སློང་དེ་དུས་འདས་སོ། །ཞེས་གོས་ཀྱི་བདག་པོ་དེས་ཐོས་ནས་
དེ་གཙུག་ལག་ཁང་དུ་འོངས་ཏེ་ཤེས་བཞིན་དུ་དགེ་སློང་རྣམས་ལ་འཕགས་པ། དགེ་སློང་མིང་འདི་ཞེས་བགྱི་བ་འདི་ག་ལ་མཆིས་ཞེས་དྲིས་པ་དང། དེ་དག་གིས་སྨྲས་པ། བཞིན་བཟང་
དུས་འདས་སོ། །འཕགས་པ། དེས་བདག་ལས་རས་ཤིག་རིན་མ་སྦྱིན་པར་བྱས་ཏེ་ཁྱེར་རོ། །བཞིན་བཟང། དེ་དུར་ཁྲོད་དུ་བསྐྱལ་གྱི། དེར་སོང་ལ་དོས་ཤིག་འཕགས་པ། དེའི་ཆོས་གོས་

[192A]༄༅། །དང༑ ལྷུང་བཟེད་ནི། ཁྱེད་རྣམས་ཀྱིས་བགོས་ན། བདག་ཅིའི་ཕྱིར་དུར་ཁྲོད་དུ་སོང་སྟེ་བདའ། ཁྱེད་རྣམས་ཀྱིས་བྱིན་ཅིག་།དེ་ལྟར་གྱུར་པ་དགེ་སློང་རྣམས་ཀྱིས་བཅོམ་
ལྡན་འདས་ལ་གསོལ་ནས་བཅོམ་ལྡན་འདས་ཀྱིས་བཀའ་སྩལ་པ། དགེ་སློང་རྣམས། གོས་ཚོང་པ་འདི་སྨྲ་བ་ནི། བདེན་གྱི། དེ་ནི། བྱིན་ཅིག་དགེ་སློང་རྣམས་ཀྱིས་དེའི་རས་ཉིད་བྱིན་པ་
དང༑ དེས་འཕགས་པ་རྣམས། བདག་ལ་དེས་རིན་ཐང་འདི་ཙམ་དུ་འཚལ་ཏོ། །ཞེས་སྨྲས་པ་དང། བཅོམ་ལྡན་འདས་ཀྱིས་དེ་ཉིད་ཚོངས་ལ་བྱིན་ཅིག་ཅེས་བཀའ་སྩལ་པ་དང། དགེ་
སློང་རྣམས་ཀྱིས་དེ་བཙོང་པར་བརྩམས་པ་དང། སྔ་མའི་རིན་ཐང་དུ་མ་ལོན་ནས་བཅོམ་ལྡན་འདས་ཀྱིས་བཀའ་སྩལ་པ། ལྷག་མ་ནི། ཆོས་གོས་དང། ལྷུང་བཟེད་རྣམས་ཚོངས་ལ་བྱིན་
ཅིག༑ གླེང་གཞི་ནི། མཉན་དུ་ཡོད་པ་ན་དགེ་སློང་ཞིག་གིས་ཐ་ག་པ་ལ་རས་འཐག་པའི་ཕྱིར་སྐུད་པ་དང། རྔན་པ་བྱིན་པ་ལས་དགེ་སློང་དུས་འདས་ནས་དགེ་སློང་རྣམས་ཀྱིས་ཐ་ག་པ་ལ་
བོས་ཏེ། བཞིན་བཟང། ཁྱོད་ལ་དགེ་སློང་མིང་འདི་ཞེས་བྱ་བས་རས་འཐག་པའི་ཕྱིར་སྐུད་པ་དང། རྔན་པ་བྱིན་པ་དེ་སླར་ཕུལ་ཅིག་།ཅེས་སྨྲས་པ་དང། དེས་འཕགས་པ་རྣམས། བདག་གིས་དེ་ལ་
རས་སྦྱིན་པར་བྱས་ཀྱི། སྐུད་པ་དང། རྔན་པ་ནི། མ་ལགས་སོ་།ཞེས་སྨྲས་པ་དང། དགེ་སློང་རྣམས་ཀྱིས་དེ་ཇི་ལྟར་བྱ་བ་མ་ཤེས་ནས་དེ་ལྟར་གྱུར་པ་དགེ་སློང་རྣམས་ཀྱིས་བཅོམ་ལྡན་འདས་ལ་

[192B] དགེ་སློང་རྣམས། ཐ་ག་པ་སྨྲ་བ་ནི། བདེན་གྱི། རས་སུ་ལོངས་ཤིག་ཅེས་སྨྲས་པ་དང། དགེ་སློང་རྣམས་ཀྱིས་ཕྲ་མོ་ལས་བཀུག་པ་དང། དེས་འཕགས་
པ་རྣམས། བདག་གིས་དེ་ལ་སྦོམ་པོ་སྦྱིན་པར་བྱས་སོ། །ཞེས་སྨྲས་པ་དང། བཅོམ་ལྡན་འདས་ཀྱིས་བཀའ་སྩལ་པ། དགེ་སློང་དེ་ནི། དུས་འདས་ཀྱི། ཇི་ལྟར་བྱིན་པ་དེ་ལྟ་བུར་ལོངས་ཤིག་གླེང་
གཞི་ནི། མཉན་དུ་ཡོད་པ་ན་སྟེ། དགེ་སློང་ཞིག་གིས་གོས་ཚོང་པ་ལ་ཀརཤ་པ་ཎ་བྱིན་ཏེ་རས་ཤིག་བྱིན་ཅིག་ཅེས་སྨྲས་པ་དང། དགེ་སློང་དེ་དུས་འདས་ནས་དགེ་སློང་རྣམས་ཀྱིས་གོས་ཚོང་པ་ལ་བོས་
ཏེ༑ བཞིན་བཟང། ཁྱོད་ལ་དགེ་སློང་མིང་འདི་ཞེས་བྱ་བས་རས་ཀྱི་རིན་ཞིག་བྱི་པ་དེ་འོན་ཅིག་ཅེས་སྨྲས་པ་དང། དེས་འཕགས་པ་རྣམས། དེ་ལ་རས་སུ་སྦྱིན་པར་བགྱིས་སོ། །ཞེས་སྨྲས་པ་དང་
དགེ་སློང་རྣམས་ཀྱིས་དེ་ལ་ཇི་ལྟར་བྱ་བ་མི་ཤེས་སོ། །དེ་ལྟར་གྱུར་པ་དགེ་སློང་རྣམས་ཀྱིས་བཅོམ་ལྡན་འདས་ལ་གསོལ་ནས་བཅོམ་ལྡན་འདས་ཀྱིས་དགེ་སློང་རྣམས། གོས་ཚོང་པ་དེ་སྨྲ་བ་ནི། བདེན་གྱི་
རས་སུ་ལོངས་ཤིག་ཅེས་སྨྲས་པ་དང། དགེ་སློང་རྣམས་ཀྱིས་ཕྲ་མོ་བཀུག་པ་དང། དེས་འཕགས་པ་རྣམས། བདག་གིས་དེ་ལ་སྦོམ་པོ་དབུལ་བར་བགྱིས་སོ། །ཞེས་སྨྲས་པ་དང། བཅོམ་ལྡན་འདས་
ཀྱིས་བཀའ་སྩལ་པ། དགེ་སློང་དེ་ནི། དུས་འདས་ན། ཇི་ལྟ་བུ་བྱིན་པ་དེ་བཞིན་དུ་ལོངས་ཤིག། །འདུལ་བ་གཞུང་དམ་པ། བམ་པོ་སོ་བདུན་པ། གླེང་གཞི་ནི། མཉན་དུ་

[193A]༄༅། །ཡོད་པ་ན་སྟེ། དྲུག་སྡེ་རྣམས་འཇིག་རྟེན་པ་ལ་གྲགས་པར་གྱུར་ཏེ། གང་སུ་ཡང་རུང་ཉོ་བ་དང། བཙོང་པ་དེ་དག་དེ་དག་གི་དྲུང་དུ་དོང་ནས་འཕགས་
པ༑ དངོས་པོ་འདིས་ཅི་རི་ཞེས་འདྲིའོ། །དེ་ནས་མཉན་དུ་ཡོད་པ་ན་ཁྱིམ་བདག་གཉིས་ཤིག་གཅིག་ནི། གོས་ཉོ། གཅིག་ནི། འཚོང་སྟེ། དེ་གཉིས་རིན་ཐང་གི་གཏམ་སྨྲ་ཞིང་འཁོད་
པའི་སྟེང་དུ་ཉེ་དགའ་བོ་ཕྱོགས་དེར་འོངས་པ་དང། དེ་གཉིས་ཀྱིས་འཕགས་པ་ཉེ་དགའ་བོས་བཅད་པ་བཙན་ནོ། །གཅིག་ན་རེ། དེ་བཞིན་དུ་བཙན་པར་བྱའོ། །ཞེས་སྨྲས་ནས་དེ་
གཉིས་ཀྱིས་ཚེ་དང་ལྡན་པ་ཉེ་དགའ་བོ་ལ། འཕགས་པ། འདིའི་རིན་ཇི་ཙམ་ཞེས་དྲིས་པ་དང། དེས་གཅིག་ལ་གསང་སྟེ། བཞིན་བཟང་ཁྱོད་ཉོའམ། འོན་ཏེ་འཚོང་པ་ཞེས་
དྲིས་སོ༑ ༑དེས། བདག་ནི། ཉོ་བའོ། །ཞེས་སྨྲས་པ་དང། ཉེ་དགའ་བོས་འདི་ནི། ཀརཤ་པ་ཎ་ཉི་ཤུ་རིའོ། །ཞེས་སྨྲས་ནས་གཉིས་པ་ལ་ཡང་གསང་སྟེ། བཞིན་བཟང། ཅི་ཁྱོད་
ཉོའམ༑ འོན་ཏེ་འཚོང་པ་ཞེས་དྲིས་པ་དང། དེས། འཕགས་པ། བདག་ནི། འཚོང་པའོ། །ཞེས་སྨྲས་པ་དང། ཉེ་དགའ་བོས། འདི་ནི་ཀརཤ་པ་ན་བཞི་བཅུ་རིའོ། །ཞེས་སྨྲས་པ་དང་
དེ་གཉིས་གསང་སྟེ་བསླུས་ནས་ཡང་གཉི་གའི་མངོན་སུམ་དུ། ཁྱེད་ཅག་ཇི་ལྟ་བུར་ལེགས་པ་དེ་ལྟ་བུར་བྱོས་ཤིག་ཅེས་སྨྲས་སོ། །དེ་གང་འཚོང་བ་དེས། འདི་ནི། ཀརཤ་པ་ཎ་བཞི་

[193B] །ཞེས་སྨྲས་པ་དང། གང་ཉོ་བ་དེས་བདག་གིས་དད་པ་དང། ཡིད་ཆེས་པ་ལས་འདི་ནི། ཀརཤ་པ་ཎ་ཉི་ཤུ་རིའོ། །ཞེས་ཐོས་སོ། །ཞེས་སྨྲས་པ་དང། དེས་སྨྲས་པ། ཁྱོད་ཀྱི་དད་
པ་དང༑ ཡིད་ཆེས་པ་སུ་ཡིན། འཕགས་པ་ཉེ་དགའ་བོ་ཡིན་ནོ། །བདག་ཅག་གཉིས་ལ་དེས་ཤེས་བཞིན་དུ་གཙེས་ཏེ་བདག་ལ་དེས་ཀརཤ་པ་ཎ་བཞི་བཅུ་རིའོ། །ཞེས་སྨྲས་སོ། །དེས་
སྨྲས་པ༑ བདག་ལ་ཡང་དེས་ཤེས་བཞིན་དུ་གཉི་ཀ་ལ་བསླུ་བའི་ཕྱིར་མདོར་ན་དེས་གནས་ངན་ལེན་ལ་མཚུངས་པར་སྤྱོད་ཀྱི། ཕྱིན་ཆད་དགོས་པ་ཡོད་ན་ཡང་དེ་ལ་མི་འདྲིའོ། །ཞེས་
སྨྲས་སོ༑ ༑དེ་ལྟར་གྱུར་པ་དགེ་སློང་རྣམས་ཀྱིས་བཅོམ་ལྡན་འདས་ལ་གསོལ་པ་དང། བཅོམ་ལྡན་འདས་ཀྱིས་བཀའ་སྩལ་པ། དགེ་སློང་རྣམས་ཁྱིམ་བདག་དེ་གཉིས་འཕྱ་བ་ནི་
ཡུས་ཀྱི༑ དེ་བས་ན། དགེ་སློང་རྣམས་ཀྱིས་དངོས་པོ་གང་ལ་ཡང་རིན་ཐང་མ་གཅོད་ཅིག་ཁྱིམ་པ་རྩོད་པའི་དྲུང་ནམ་འདུག་ཅིག་།དགེ་སློང་དག་གིས་དངོས་པོ་གང་ཡང་རིན་ཐང་གཅད་
དམ༑ ཁྱིམ་པ་རྩོད་པའི་དྲུང་ན་འདུག་ན། འདས་པ་དང་བཅས་པར་འགྱུར་རོ། །བཅོམ་ལྡན་འདས་ཀྱིས་དངོས་པོ་གང་ལ་ཡང་དགེ་སློང་གིས་རིན་ཐང་མ་གཅོད་ཅིག་ཅེས་གསུངས་ན་
དགེ་སློང་དག་གིས་ཆོས་གོས་དང། གོས་ཉོ་བར་འདོད་པའི་ཕྱིར་ཚོང་འདུས་སུ་སོང་སྟེ། དེར་ཁྱིམ་པ་དང་ལྷན་ཅིག་ཏུ་ཀརཤ་པ་ཎའམ། པ་ཎ་གཅིག་གམ། པ་ཎའི་བཞི་ཆའམ། བཞི་

[194A]༄༅། །ཆའི་ཕྱེད་དམ། བཞི་ཆའི་ཕྱེད་ཀྱི་ཕྱེད་བསྐྱོད་པ་དང། དེས་ཁྲོས་ཏེ་འཕགས་པ། བདག་ཅག་ནི། སྤོགས་བྱེད་པ་ཡིན་ན་ཁྱེད་ཅག་ཀྱང་ལྷག་པར་སྤོགས་
བྱེད་པ་ཆེན་པོའོ། །ཞེས་སྨྲས་པ་དང། དེ་ལྟར་གྱུར་པ་དགེ་སློང་རྣམས་ཀྱིས་བཅོམ་ལྡན་འདས་ལ་གསོལ་པ་དང། བཅོམ་ལྡན་འདས་ཀྱིས་བཀའ་སྩལ་པ། དགེ་སློང་རྣམས་
དེ་དག་དེ་སྐད་ཟེར་བ་ནི། ཡུས་ཀྱི། དེ་ལྟ་བས་ན། དགེ་སློང་རང་གིས་ཉོ་བར་མ་བྱེད་ཅིག་བཅོམ་ལྡན་འདས་ཀྱིས་དགེ་སློང་རང་གིས་ཉོ་བར་མ་བྱེད་ཅིག་ཅེས་གསུངས་པ་དང་
དགེ་སློང་རྣམས་ཀྱིས་ཇི་ལྟར་ཉོ་བར་བྱ་བ་མི་ཤེས་ནས་བཅོམ་ལྡན་འདས་ཀྱིས་བཀའ་སྩལ་པ། གཙུག་ལག་ཁང་ན་གནས་པའི་དགེ་བསྙེན་ཕ་ལ་ཆོལ་ཅིག་གཙུག་ལག་ཁང་ན་
གནས་པའམ། དགེ་བསྙེན་དང་པ་མེད་ལ་ངེས་པར་ཉོ་བར་འདོད་པར་གྱུར་ན། གཏན་ལ་བབ་པའི་ཚིག་ལན་གཉིས་ལན་གསུམ་དུ་སྨྲ་བར་བྱ་སྟེ། ཀརཤ་པ་ཎ་ལ་སོགས་པའི་ཚུལ་
གྱིས་བསྐྱེད་པར་མི་བྱའོ། །དགེ་སློང་དག་གིས་ཉོ་བར་འདོད་ཀྱང་རུང། ཉོ་བར་མི་འདོད་ཀྱང་རུང་སྟེ། ཀརཤ་པ་ཎ་ལ་སོགས་པའི་ཚུལ་གྱིས་ཚིག་ལན་གཉིས་ལན་གསུམ་དུ་འདས་པར་
བསྐྱེད་ཅིང་སྨྲ་ན། འདས་པ་དང་བཅས་པར་འགྱུར་རོ། །སངས་རྒྱས་དང། ཆོས་དང། དགེ་འདུན་གྱི་ཕྱིར་རིན་ཐང་བསྐྱེད་ཀྱང་ཉེས་པ་མེད་དོ། །གླེང་གཞིའི་ནང་ནས་སྒོ་བཞི་པའི་

[194B]། །།མདོར་ན། རྩ་བས་འཚོ་བ་མི་བྱ་སྟེ། །རྣམ་པ་བཞི་ནི་མི་བསྒོ་སྟེ། །བསྲུང་བ་དང་ཡང་མང་དུ་བྱ། །ཅ་ཅོ་མང་པོ་འབྱིན་པའོ། །སངས་
རྒྱས་བཅོམ་ལྡན་འདས་རྒྱལ་པོའི་ཁབ་འོད་མའི་ཚལ་བྱ་ཀ་ལནྡ་ཀ་གནས་པ་ན་བཞུགས་སོ། །གང་གི་ཚེ་རྒྱལ་པོ་གཟུགས་ཅན་སྙིང་པོས་དགེ་སློང་གི་དགེ་འདུན་རྣམས་ལ་བཟའ་ཤིང་
དྲུང་སྟོང་དང་ལྡན་པའི་ཀུན་དགའ་ར་བ་ཞིག་ཕུལ་བ་དེའི་ཚེ་ན་དགེ་སློང་རྣམས་ཀྱིས་འབྲས་བུ་ཟོས་ནས་ཕྱལ་བར་བོར་བས་ན་མདའ་ལྟ་བུའི་ནགས་སུ་གྱུར་ཏོ། །དེ་ནས་དུས་ཕྱི་ཞིག་ན་
རྒྱལ་པོ་ལམ་དེ་ཕྱོགས་སུ་ཕྱིན་པ་དང། དེས་དེ་དག་མཐོང་ནས་དེས་བློན་པོ་རྣམས་ལ་མདའ་ལྟ་བུའི་ནགས་སུ་གྱུར་པའི་ཀུན་དགའ་ར་བ་འདི། སུའི་ཞེས་སྨྲས་པ་དང། བློན་པོས། ལྷ་
བཟའ་ཤིང་དྲུང་སྟོང་དང་ལྡན་པའི་ཀུན་དགའ་ར་བ་དག་ལྷས་འཕགས་པ་རྣམས་ལ་ཕུལ་བ་དེ་ཉིད་འདི་ལགས་ཏེ། དེ་དག་གིས་འབྲས་བུ་ཟོས་ནས་ཕྱལ་བར་བོར་བས་ན། ད་ནི། མདའ་
ལྟ་བུའི་ནགས་སུ་གྱུར་པའོ། །ཞེས་སྨྲས་པ་དང། རྒྱལ་པོས་སྨྲས་པ། ཀྱེ། འཕགས་པ་དེ་དག་འདི་ལ་ཞལ་ཏ་དང། ལས་མི་བྱེད་དམ་དེས། ལྷ། དེ་དག་བསམ་གཏན་དང། ཁ་
ཏོན་ལ་ཞུགས་པས། འདིའི་སུག་ལས་དང། ཞལ་ཏ་མི་བགྱིད་དོ། །ཞེས་སྨྲས་པ་དང། རྒྱལ་པོ་ཅང་མི་སྨྲ་བར་འདུག་གོ། །དེ་ལྟར་གྱུར་པ་དགེ་སློང་རྣམས་ཀྱིས་བཅོམ་ལྡན་འདས་ལ་

[195A]༄༅། །གསོལ་ནས་བཅོམ་ལྡན་འདས་ཀྱིས་བཀའ་སྩལ་པ། དེ་ལྟ་བས་ན། རྩ་བས་འཚོ་བ་ལ་ཕྱལ་བར་མ་དོར་བར་ལས་གྱིས་ཤིག་དགེ་སློང་རྣམས་ཀྱིས་སུས་ལས་
བྱ་བ་མི་ཤེས་ནས་བཅོམ་ལྡན་འདས་ཀྱིས་བཀའ་སྩལ་པ། གནས་འཆའ་བ་རྣམས་ཀྱིས་བྱོས་ཤིག་དེ་རྒན་པས་ན། དེ་དག་གིས་ལས་བྱ་བར་མི་ནུས་ཏེ། བཅོམ་ལྡན་འདས་ཀྱིས་
བཀའ་སྩལ་པ། དགེ་འདུན་ཐམས་ཅད་ཀྱིས་ལས་བྱོས་ཤིག་དེས་ལས་ཁ་ཅིག་ནི། རིད། རྒས་འཁོགས། ཁ་ཅིག་ནི། ན་བས་ལས་བྱེད་མི་ནུས་དྲུག་སྡེ་རྣམས་ནི། བྱེད་དུ་མི་
བཏུབ་པས་ན། ལས་མ་བྱས་པ་དང། བཅོམ་ལྡན་འདས་ཀྱིས་བཀའ་སྩལ་པ། འཁོར་རྣམ་པར་དབྱེ་བས་འཁོར་རྣམ་པར་ཕྱེ་ལ་སྐལ་སྐལ་དུ་བགོས་ཏེ་ལས་བྱོས་ཤིག་དགེ་
སློང་རྣམས་ལུང་ནོད་པ་དང། ཀློག་པ་དང། ཁ་ཏོན་དང། ཚུལ་བཞིན་ཡིད་ལ་བྱེད་པ་རྣམས་དང་སྡེ་དེ་ལ་ཞུགས་པ་དང། བཅོམ་ལྡན་འདས་ཀྱིས་བཀའ་སྩལ་པ། དེ་འབའ་
ཞིག་ལ་ཡང་འཇུག་པར་མི་བྱ་སྟེ། ལ་ལར་སོ་ཤིང་བཟའ་བར་བྱ་ལ་ལར་གདོང་པ་བཀྲུ་བར་བྱ། ལ་ལར་ནི། རྐང་པ་བཀྲུ་བར་བྱའོ་།དགེ་སློང་དེ་དག་གིས་དེ་བཞིན་དུ་
ལས་བྱས་ནས་འབྲས་བུ་རྒྱལ་ཏེ་སྨིན་པར་གྱུར་པ་དང། ཇི་ཙམ་ན་དགེ་སློང་དག་ཅིག་གློ་བུར་དུ་འོངས་པ་དང། དེ་དག་གིས་འབྲས་བུ་རྒྱལ་ཞིང་སྨིན་པ་དེ་དག་མཐོང་ནས་དེ་

[195B] བདག་ཅག་ཀྱང་ཨ་མྲ་སྨིན་པའི་འབྲས་བུ་བཟའ་བར་བགྱི་ན། ཁོ་བོ་ཅག་ཀྱང་དབང་ངམ་ཞེས་སྨྲས་པ་དང། དགེ་སློང་རྣམས་ཀྱིས་འདི་དག་ནི། བདག་
ཅག་གིས་སྔར་བགོས་ན། བཟར་ག་ལ་ཡོད་ཅེས་སྨྲས་པ་དང། དེ་དག་འཕྱ་བར་གྱུར་ནས་དེ་ལྟར་གྱུར་པ་དགེ་སློང་རྣམས་ཀྱིས་བཅོམ་ལྡན་འདས་ལ་གསོལ་ནས་བཅོམ་ལྡན་འདས་ཀྱིས་
བཀའ་སྩལ་པ། གློ་བུར་དུ་འོངས་པ་རྣམས་ལ་ཡང་བྱིན་ཅིག་དགེ་སློང་རྣམས་ཀྱིས་བགོས་པའི་ལྷག་མ་ལ་བྱིན་ནས་བཅོམ་ལྡན་འདས་ཀྱིས་བཀའ་སྩལ་པ། དགེ་སློང་རྣམས། རྣམ་པ་
འདི་བཞི་ནི། མི་བགོ་སྟེ། བཞི་གང་ཞེ་ན། འདི་ལྟ་སྟེ། ཕྱོགས་བཞིའི་དགེ་འདུན་ཐམས་ཅད་དབང་བ་དང། མཆོད་རྟེན་ཐམས་ཅད་དབང་བ་དང། ནད་ཐམས་ཅད་ཀྱི་རུང་བ་དང་
རིན་ཐང་ནར་མར་བཟའ་བ་ཐམས་ཅད་དོ། །དེ་བས་ན། དགེ་སློང་རྣམས་ཀྱིས་རྩ་བས་འཚོ་བ་རྙེད་དམ། འབྲས་བུའམ། མེ་ཏོག་ལ་སོགས་པ་གང་ཟག་རྣམས་ཀྱིས་ཡོངས་སུ་སྤྱོད་པ་
བཞིན་དུ་ཡོང་སུ་སྤྱོད་ཅིག་དེ་དག་མངོན་སུམ་དུ་དབང་བ་ཡིན་པས་ན། ཞལ་ཏ་བྱོས་ལ་མེ་ཏོག་དང། འབྲས་བུ་རྣམས་ནི། དགེ་འདུན་ལ་བྲིམས་ཤིག། བཅོམ་ལྡན་འདས་ཀྱིས་
མངོན་སུམ་དུ་དབང་བ་ཡིན་པས་སོ་སོར་ཞལ་ཏ་བྱོས་ལ་མེ་ཏོག་དང་འབྲས་བུ་རྣམས་དགེ་འདུན་ལ་བྲིམས་ཤིག་ཅེས་གསུངས་པ་དང། དགེ་སློང་རྣམས་ཀྱིས་དེ་དག་ཞལ་ཏ་བྱས་པས་

[196A]༄༅། །མེ་ཏོག་དང། འབྲས་བུ་སྨིན་པ་དང། དེ་དག་ཡལ་བར་བོར་ནས་མེ་ཏོག་དང། འབྲས་བུ་རྣམས་རྐུན་པོ་རྣམས་ཀྱིས་ཁྱེར་བ་དང་བཅོམ་ལྡན་འདས་ཀྱིས་སྲུང་མ་
ཞོག་ཅིག་ཅེས་གསུངས་ནས་དགེ་སློང་རྣམས་ཀྱིས་ཉུང་ངུ་ཞིག་བཞག་སྟེ་དེ་ཉིད་ཉེས་པའི་དམིགས་སུ་གྱུར་ནས་བཅོམ་ལྡན་འདས་ཀྱིས་བཀའ་སྩལ་པ། མང་དུ་འཁོད་པ་དེ་དག་ལས་
ཕྱེད་ནི༑ ཟན་སྔར་ཟོ་ཞིག་བཅོམ་ལྡན་འདས་ཀྱིས་ཤིང་ཏོག་ཨ་མྲའི་འབྲས་བུ་སྨིན་པ་དགེ་འདུན་ལ་བྲིམས་ཤིག་ཅེས་གསུངས་པ་དང། གང་གི་ཚེ་སྨིན་པར་གྱུར་པ་དེའི་ཚེ་སྲིན་བུས་
ཟོས་པར་གྱུར་ནས་བཅོམ་ལྡན་འདས་ཀྱིས་བཀའ་སྩལ་པ། གནས་འཆའ་བ་རྣམས་ཀྱིས་སོ་སོར་བརྟག་པར་བྱོས་ཤིག་སོ་སོར་བརྟག་པར་བྱེད་པ་དེ་དག་ཅ་ཅོ་ཆེ་ནས་དགེ་སློང་
རྣམས་ཀྱིས་དེ་ལས་བཟློག་ཀྱང་དེ་དག་མི་བཏུབ་པ་དང། དེ་ལྟར་གྱུར་པ་དགེ་སློང་རྣམས་ཀྱིས་བཅོམ་ལྡན་འདས་ལ་གསོལ་ནས་བཅོམ་ལྡན་འདས་ཀྱིས་བཀའ་སྩལ་པ། འཕགས་
པའི་མི་སྨྲ་བས་སོ་སོར་བརྟག་པར་བྱ་སྟེ། ཅ་ཅོར་མ་སྨྲ་ཞིག་།སྨྲ་ན། འདས་པ་དང་བཅས་པར་འགྱུར་རོ། །གླེང་གཞིའི་སྒོ་བཞི་པའི་མདོའི་ཚིགས་སུ་བཅད་པ་དགུ་པའོ།། །།
མདོར་ན། རུང་བར་བྱ་དང་དགེ་ཚུལ་ཕ། །བདག་གིས་བྱིན་གྱིས་བརླབས་པ་དང། །བླངས་ཤིང་བྱིན་ལེན་བྱེད་པ་དང། །ཡང་ན་དེ་ལྟར་བསྟན་པ་དང། །མཚམས་བཅིངས་པ་དང་སྟོང་

[196B] ༑འཐབ་མོ་དང་ནི་རྫོགས་པའོ། །བཅོམ་ལྡན་འདས་རྒྱལ་པོའི་ཁབ་འོད་མའི་ཚལ་བྱ་ཀ་ལནྡ་ཀ་གནས་པ་ན་བཞུགས་སོ། །བཅོམ་ལྡན་འདས་ཀྱིས་ཤིང་ཏོག་ཨ་མྲའི་འབྲས་བུ་བྲིམས་
ཤིག་ཅེས་གསུངས་པ་དང། དགེ་སློང་རྣམས་སུས་བྲིམ་པ་མི་ཤེས་ནས་བཅོམ་ལྡན་འདས་ཀྱིས་བཀའ་སྩལ་པ། རུང་བར་བྱེད་པས་བྲིམས་ཤིག་།རུང་བར་བྱེད་པ་མེད་ན། དགེ་
ཚུལ་ཕས་བྱོས་ཤིག་དགེ་ཚུལ་ཕ་མེད་ན། དགེ་སློང་རང་གི་ལག་པ་ཁྲུས་ལ་བྱིན་ལེན་བྱོས་ཏེ་སོ་སོར་རུང་བར་བྱོས་ཤིག་བཅོམ་ལྡན་འདས་ཀྱིས་དགེ་སློང་རང་གི་ལག་པ་ཁྲུས་ལ་
བྱིན་ལེན་བྱོས་ཏེ་སོ་སོར་རུང་བར་བྱོས་ལ་བྲིམས་ཤིག་ཅེས་བཀའ་སྩལ་པ་དང། འབྲས་བུ་མང་པོས་གང་བའི་རྐོན་བུ་གཅིག་པུས་མ་ཐེག་ནས་བཅོམ་ལྡན་འདས་ཀྱིས་བཀའ་སྩལ་
པ༑ ཁྱིམ་པས་ཀྱང་གྲོགས་བྱོས་ལ་གཉིས་ཀས་བྲིམ་པར་བྱ་སྟེ་གང་ཁྱིམ་པས་བྲིམས་པ་དེ་ནི། བྱིན་ལེན་བྱའོ། །གང་དགེ་སློང་གིས་བྲིམས་པ་དེ་ནི། བྱིན་ལེན་བྱ་མི་དགོས་སོ། །
ཨ་མྲ་གཞན་ཞིམ་པོར་གྲགས་པ་ཞིག་ཡོད་ན། དེ་དག་བསྲེས་ཏེ་རིམ་པར་བྲིམས་པ་དང། ཐམས་ཅད་ཀྱིས་ཐོབ་པར་མ་གྱུར་ནས་བཅོམ་ལྡན་འདས་ཀྱིས་དེ་དག་སོ་སོར་བྲིམས་ཤིག་
ཅེས་གསུངས་སོ། །བཅོམ་ལྡན་འདས་ཀྱིས་ཨ་མྲ་གང་ཞིམ་པོར་གྲགས་པ་སོ་སོར་བྲིམས་ཤིག་ཅེས་གསུངས་པ་དང། དྲུག་སྡེ་རྣམས་ཀུན་དགའ་ར་བར་དོང་ནས་དེ་དག་གིས་ཨ་

[197A]༄༅། །མྲའི་ཞིམ་པོར་གྲགས་པ་དེ་རང་གིས་བླངས་ནས་གཙུག་ལག་ཁང་དུ་འོངས་ཏེ་བྱིན་ལེན་བྱས་ཤིང་ཟོས་པ་དང། དགེ་སློང་རྣམས་ཀྱིས་སྨྲས་པ། ཚེ་དང་ལྡན་
པ་དག་ཨ་མྲའི་ཞིམ་པོ་དེ་དག་མ་བྲིམས་ན། ཅིའི་ཕྱིར་ཟད་དམ་ཞེས་དྲིས་པ་དང། སྲུང་མ་རྣམས་ཀྱིས་དེ་དག་བྲིམ་དུ་ག་ལ་ཡོད་དྲུག་སྡེ་རྣམས་ཀྱིས་བླངས་ཏེ་གཙུག་ལག་ཁང་
དུ་དོང་ནས་བྱིན་ལེན་བྱས་ཏེ་ཟོས་སོ། །ཞེས་སྨྲས་པ་དང། དགེ་སློང་རྣམས་འཕྱ་བར་གྱུར་ཏོ། །དེ་ལྟར་གྱུར་པ་དགེ་སློང་རྣམས་ཀྱིས་བཅོམ་ལྡན་འདས་ལ་གསོལ་ནས་བཅོམ་ལྡན་
འདས་ཀྱིས་དགོངས་པ། དགེ་སློང་རྣམས་གང་སུ་ཞིག་སྔར་བླངས་ལ་ཕྱིས་བྱིན་ལེན་བྱེད་ན། ཉེས་པའི་དམིགས་སུ་འགྱུར་ཏེ། དེ་བས་ན་དགེ་སློང་གིས་སྔར་བླངས་པ་ལས་ཕྱིས་
བྱིན་ལེན་མི་བྱའོ། །སྙམ་དུ་མཁྱེན་ནས་དགེ་སློང་དག་དྲུག་སྡེ་རྣམས་ཀྱིས་ནི། མི་རིགས་པར་བྱས་ཀྱི། དེ་བས་ན། དགེ་སློང་རྣམས་སྔར་བླངས་པ་ལས་ཕྱིས་བྱིན་ལེན་མ་བྱེད་
ཅིག་སྔར་བླངས་པ་ཕྱིས་བྱིན་ལེན་བྱས་ན། འདས་པ་དང་བཅས་པར་འགྱུར་རོ། །གླེང་གཞི་ནི། མཉན་དུ་ཡོད་པ་ན་སྟེ། དགེ་སློང་རྣམས་མེ་ཏོག་དང། འབྲས་བུ་དང་བཅས་པ་དང་
གཞན་ཡང་བཟའ་བ་དང། བཏུང་བ་འབྲིམ་པ་ལ་མཛུབ་མོས་བསྟན་ཅིང་འདི་བྱིན་ཅིག་འདི་དག་བྱིན་ཅིག་ཅེས་སྨྲས་ཤིང་དེ་ཡོངས་སུ་ཟོས་པ་དང། འབྲིམ་པ་མ་སྙོམས་པར་གྱུར་

[197B]པ་དང། དེ་ལྟར་གྱུར་པ་དགེ་སློང་རྣམས་ཀྱིས་བཅོམ་ལྡན་འདས་ལ་གསོལ་ནས་བཅོམ་ལྡན་འདས་ཀྱིས་བཀའ་སྩལ་པ། དགེ་
སློང་དག་འཕྱ་བ་ནི། ཡུས་ཏེ། དེ་བས་ན། དགེ་སློང་གིས་མཛུབ་མོས་འདི་བྱིན་ཅིག་འདི་དག་བྱིན་ཅིག་ཅེས་བསྟན་ཅིང་བཟའ་བར་མི་བྱའོ་།དགེ་སློང་གིས་མཛུབ་མོས་འདི་བྱིན་
ཅིག་འདི་དག་བྱིན་ཅིག་ཅེས་བསྟེན་ཅིང་ཟོས་ན། འདས་པ་དང་བཅས་པར་འགྱུར་རོ། །ལྟུང་བ་མེད་པ་ནི། དྲོད་ཆུང་བས་སྨིན་པ་འདོད་པ་དང། དྲོད་ཆེ་བས་མ་སྨིན་པ་འདོད་པའོ། །གླེང་
གཞི་ནི༑ མཉན་དུ་ཡོད་པ་ན་སྟེ། དྲུག་སྡེ་རྣམས་ལྗོངས་སྤྱད་པ་སྤྱོད་ཅིང་རི་བྲག་གི་གྲོང་གཞན་ཞིག་གི་གཙུག་ལག་ཁང་ཞིག་ཏུ་ཕྱིན་ན་དེའི་དགེ་སློང་དག་ཉིན་པར་སྤྱོད་པའི་ཕྱིར་
དོང་སྟེ་གཙུག་ལག་ཁང་དེ་སྟོང་པར་ལུས་པ་དང། དྲུག་སྡེ་པོ་རྣམས་དགའ་བོ་དང་ཉེ་དགའ་བོ། གཙུག་ལག་ཁང་སྟོང་པ་མཚམས་མ་བཅད་པ་འདིར་བདག་ཅག་རྣམས་ཀྱིས་འདིར་
གནས་ན། ཇི་ལྟར་གནས་པར་བྱ། མཚམས་གཅད་ཀྱི། ཚུར་ཤོག་ཅེས་སྨྲས་ནས། དེ་དག་གིས་ལེགས་ཀྱི། དེ་བཞིན་དུ་བྱའོ། །ཞེས་སྨྲས་ནས་དེ་དག་གིས་མཚམས་བཅད་མ་ཐག་
ཏུ་སྔ་ན་གནས་པའི་དགེ་སློང་དག་ལྷགས་པ་དང། དྲུག་སྡེ་པོ་རྣམས་ཀྱིས་དེ་ལ་ངལ་བསོ་ཞིག་ཅེས་བྱས་ན། དེ་དག་གིས་སྨྲས་པ་ཚེ་དང་ལྡན་པ་རྣམས། འདི་ལྟར་ཁྱེད་ཅག་ནི། གློ་བུར་

[198A]༄༅། །དུ་ལྷགས་པའོ། །ངེད་ནི། སྔ་ནས་གནས་པས་ཁྱེད་ཅག་ལ་བདག་ཅག་གིས་ངལ་བསོ་ཞིག་ཅེས་བྱ་བའི་རིགས་སོ། །ཞེས་པ་དང་དྲུག་སྡེ་པོ་རྣམས་
ཀྱིས་སྨྲས་པ། ཚེ་དང་ལྡན་པ་དག་བདག་ཅག་གིས་ཀྱང་མཚམས་བཅད་དོ། །དེ་དག་གིས་སྨྲས་པ། བདག་ཅག་གིས་ཀྱང་སྔར་མཚམས་བཅད་དོ། །ཞེས་སྨྲས་ནས། དགེ་སློང་དེ་
དག་ཅི། མཚམས་སྔ་མ་བཙན་ནམ། འོན་ཏེ་ཕྱི་མ་བཙན་ཞེས་ཐེ་ཚོམ་སྐྱེས་པ་དང། དེ་ལྟར་གྱུར་པ་དགེ་སློང་རྣམས་ཀྱིས་བཅོམ་ལྡན་འདས་ལ་གསོལ་ནས་བཅོམ་ལྡན་
འདས་ཀྱིས་བཀའ་སྩལ་པ། དགེ་སློང་གློ་བུར་པ་རྣམས་གཙུག་ལག་ཁང་དུ་ཞུགས་མ་ཐག་ཏུ་སྟོང་པར་མཐོང་ན་ཡང་མཚམས་གཅད་པར་མི་བྱའོ། །ལམ་གྱི་ངལ་བསོས་ཏེ་ཤིན་ཏུ་
བརྟགས་ནས་སྔ་ན་གནས་པ་མེད་ན། གདོད་མཚམས་གཅད་པར་བྱའོ་།གཞན་དུ་ན་གཅད་པར་མི་བྱའོ། །གླེང་གཞི་ནི། མཉན་དུ་ཡོད་པ་ན་སྟེ། ཛེ་ཏའི་ཚལ་གྱི་སྒོར་ཁྱིམ་པ་གཉིས་
ཤིག་འཐབ་མོ་བྱུང་སྟེ། དེ་ན་དགེ་སློང་གཅིག་འདུག་པ་དེ་ལ་གཅིག་གིས་དཔང་བཙུགས་ནས་དེ་དེ་ལ་རྒྱལ་པོའི་ཕོ་བྲང་དུ་ཆེ་བཞི་བྱས་ཏེ་གཅིག་ཤོས་པོ་ཆད་པས་བཅད་པ་དང་དེས་
དེ་ལ་འཕྱའོ། །དེ་ལྟར་གྱུར་པ་དགེ་སློང་རྣམས་ཀྱིས་བཅོམ་ལྡན་འདས་ལ་གསོལ་ནས་བཅོམ་ལྡན་འདས་ཀྱིས་བཀའ་སྩལ་པ། དགེ་སློང་དག་།ཁྱིམ་པ་དེ་འཕྱ་བ་ནི། ཡུས་ཀྱི། དེ་བས་

[198B] དགེ་སློང་རྣམས་འཐབ་མོ་བྱེད་པའི་དྲུང་ན་མ་འདུག་པར་ཆེ་བཞི་ཡང་མ་བྱེད་པར་བྱོལ་ཏེ་སོང་ཞིག་དགེ་སློང་འཐབ་མོ་བྱེད་པའི་དྲུང་ན་འདུག་ཅིང་ཆེ་བཞི་བྱེད་ན། འདས་པ་དང་
བཅས་པར་འགྱུར་རོ། །གླེང་གཞིའི་སྒོ་བཞི་པའི་མདོའི་ཚིགས་སུ་བཅད་པ་བཅུ་པའོ། །གླེང་གཞིའི་སྒོ་བཞི་པ་རྫོགས་སོ།། །།མདོར་ན་བསྡུས་པ་ནི། བྱང་ཆུབ་སེམས་
དཔའི་གཟུགས་རྣམས་དང། །ཡུལ་བསྐོར་དང་ནི་ཡོན་གྱི་སྣོད། །ཀུན་འདུས་པ་དང་སྟེགས་སྦུ་དང། །རྔ་ཆེན་འཁོར་ལོ་ཐ་མའོ། །མདོར་ན། དྲང་སྲོང་ཆེན་པོས་གནང་བར་གསུངས་པ་ནི་
བྱང་ཆུབ་སེམས་དཔའི་སྐུ་གཟུགས་དང། །སྟེགས་བུ་དང་ནི་རྒྱལ་མཚན་དང། །བ་དན་ལྕགས་ཀྱི་ཀ་བའོ། །གླེང་གཞི་ནི། མཉན་དུ་ཡོད་པ་ན་སྟེ། ཁྱིམ་བདག་མགོན་མེད་ཟས་སྦྱིན་གྱིས་
བཅོམ་ལྡན་འདས་ཀྱིས་གནང་ན། བདག་གིས་བྱང་ཆུབ་སེམས་དཔའི་སྐུ་གཟུགས་བགྱིའོ། །ཞེས་གསོལ་པ་དང། བཅོམ་ལྡན་འདས་ཀྱིས་བཀའ་སྩལ་པ། ཁྱིམ་བདག་གནང་གི་
བྱོས་ཤིག་བཅོམ་ལྡན་འདས། དེ་སྟེ་བཅོམ་ལྡན་འདས་ཀྱིས་གནང་ན་བདག་གིས་བྱང་ཆུབ་སེམས་དཔའི་སྐུ་གཟུགས་ལ་རྒྱལ་མཚན་གྱིས་བསྐོར་རོ། །ཞེས་གསོལ་པ་དང། བཅོམ་
ལྡན་འདས་ཀྱིས་བཀའ་སྩལ་པ། ཁྱིམ་བདག་གནང་གི་བསྐོར་ཅིག་།ཡང་དེ་སྟེ་བཅོམ་ལྡན་འདས་ཀྱིས་གནང་ན། བདག་གིས་སྐུ་གཟུགས་སྟེགས་བུས་བསྐོར་རོ། །ཞེས་གསོལ་པ་

[199A]༄༅། །དང། བཅོམ་ལྡན་འདས་ཀྱིས་བཀའ་སྩལ་པ། ཁྱིམ་བདག་།གནང་གི་སྟེགས་བུས་བསྐོར་ཅིག་ཡང་དེ་སྟེ་བཅོམ་ལྡན་འདས་ཀྱིས་གནང་ན། བདག་གིས་སྐུ་
གཟུགས་ལ་ལྕགས་ཀྱི་ཀ་བས་བསྐོར་རོ། །ཞེས་གསོལ་པ་དང། བཅོམ་ལྡན་འདས་ཀྱིས་བཀའ་སྩལ་པ། ཁྱིམ་བདག་གནང་གི་བསྐོར་ཅིག་ཡང་དེ་སྟེ་བཅོམ་ལྡན་འདས་ཀྱིས་
གནང་ན། བདག་གིས་ལྕགས་ཀྱི་ཀ་བའི་སྟེང་དུ་བ་དན་གདགས་པར་བགྱིའོ། །ཞེས་གསོལ་པ་དང། བཅོམ་ལྡན་འདས་ཀྱིས་བཀའ་སྩལ་པ་ཁྱིམ་བདག་གནང་གི་ཐོགས་ཤིག་
གླེང་གཞིའི་སྒོ་ལྔ་པའི་མདོའི་ཚིགས་སུ་བཅད་པ་དང་པོའོ།།།།མདོར་ན། བྱང་ཆུབ་སེམས་དཔའི་ཡུལ་བསྐོར་དང། །དེ་བཞིན་རྒྱན་དང་བྱུག་པ་དང། །ཁྱོགས་དང་ཤིང་རྟ་བ་
དན་དང། །གདུགས་དང་རྒྱལ་མཚན་སྙན་གྱི་རྒྱན། །སངས་རྒྱས་བཅོམ་ལྡན་འདས་མཉན་དུ་ཡོད་པའི་ཛེ་ཏའི་ཚལ་མགོན་མེད་ཟས་སྦྱིན་གྱི་ཀུན་དགའ་ར་བ་བཞུགས་སོ། །ཁྱིམ་
བདག་མགོན་མེད་ཟས་སྦྱིན་གྱིས་དེ་སྟེ་བཅོམ་ལྡན་འདས་ཀྱིས་གནང་ན་བདག་གིས་བྱང་ཆུབ་སེམས་དཔའི་གཟུགས་ཀྱི་ཡུལ་བསྐོར་བར་བགྱིའོ་།ཞེས་གསོལ་པ་དང། བཅོམ་
ལྡན་འདས་ཀྱིས་བཀའ་སྩལ་པ། ཁྱིམ་བདག་གནང་གི། བསྐོར་ཅིག་།བྱང་ཆུབ་སེམས་དཔའི་རྒྱན་མེད་དེ་མི་མཛེས་ནས་ཁྱིམ་བདག་མགོན་མེད་ཟས་སྦྱིན་གྱིས། དེ་སྟེ་བཅོམ་ལྡན་

[199B] བདག་གིས་བྱང་ཆུབ་སེམས་དཔའི་གཟུགས་ལ་རྒྱན་དབུལ་ལོ། །ཞེས་གསོལ་པ་དང། བཅོམ་ལྡན་འདས་ཀྱིས་བཀའ་སྩལ་པ། ཁྱིམ་བདག་གནང་གི། ཕུལ་ལ་
རྐང་པའི་རྒྱན་དང། རྣ་རྒྱན་ལ་སོགས་པ་ཡང་ཕུལ་ཅིག་དེ་སྟེ་བཅོམ་ལྡན་འདས་ཀྱིས་གནང་ན། བདག་གིས་བྱང་ཆུབ་སེམས་དཔའི་གཟུགས་ལ་དྲིའི་རྒྱན་གྱིས་བརྒྱན་པར་བགྱིའོ། །ཞེས་
གསོལ་པ་དང། བཅོམ་ལྡན་འདས་ཀྱིས་བཀའ་སྩལ་པ། ཁྱིམ་བདག་།གནང་གི་བརྒྱན་པར་ཤོས་ཤིག་བྱང་ཆུབ་སེམས་དཔའི་གཟུགས་གྲོང་ཁྱེར་དུ་རྐང་པས་ཁྱེར་བ་དང། ཁྱིམ་
བདག་མགོན་མེད་ཟས་སྦྱིན་གྱིས། དེ་སྟེ་བཅོམ་ལྡན་འདས་ཀྱིས་གནང་ན། བདག་གིས་བྱང་ཆུབ་སེམས་དཔའི་གཟུགས་ཁྱོགས་ལས་གྲོང་ཁྱེར་དུ་བཀུར་བར་བགྱིའོ། །ཞེས་གསོལ་པ་
དང༑ བཅོམ་ལྡན་འདས་ཀྱིས་བཀའ་སྩལ་པ། ཁྱིམ་བདག་གནང་གི་།ཁྱེར་ཅིག་ཁྱོགས་ལས་ཁྱེར་ཡང་མི་མཛེས་པར་གྱུར་ནས་ཁྱིམ་བདག་མགོན་མེད་ཟས་སྦྱིན་གྱིས། དེ་སྟེ་བཅོམ་
ལྡན་འདས་ཀྱིས་གནང་ན། བདག་གིས་བྱང་ཆུབ་སེམས་དཔའི་གཟུགས་ཤིང་རྟ་ལས་བཀུར་བར་བགྱིའོ། །ཞེས་གསོལ་པ་དང། བཅོམ་ལྡན་འདས་ཀྱིས་བཀའ་སྩལ་པ། ཁྱིམ་བདག་
གནང་གི་དེ་བཞིན་དུ་བྱོས་ཤིག་ཤིང་རྟ་ཡང་བ་དན་དང་གདུགས་མེད་པས། མི་མཛེས་པར་གྱུར་ནས་ཁྱིམ་བདག་མགོན་མེད་ཟས་སྦྱིན་གྱིས། དེ་སྟེ་བཅོམ་ལྡན་འདས་ཀྱིས་

[200A]༄༅། །གནང་ན། བདག་གིས་ཤིང་རྟའི་སྟེང་དུ་བ་དན་དང་གདུགས་དང། རྒྱལ་མཚན་ལ་སོགས་པས་བརྒྱན་པར་བགྱིའོ། །ཞེས་གསོལ་པ་དང་
བཅོམ་ལྡན་འདས་ཀྱིས་བཀའ་སྩལ་པ། ཁྱིམ་བདག་གནང་གི་བརྒྱན་པར་བྱོས་ཤིག་བྱང་ཆུབ་སེམས་དཔའི་གཟུགས་ལ་མེ་ཏོག་གིས་སྙན་གྱི་གོང་མ་བརྒྱན་ནས་མི་མཛེས་
པར་གྱུར་ནས་ཁྱིམ་བདག་མགོན་མེད་ཟས་སྦྱིན་གྱིས། དེ་སྟེ་བཅོམ་ལྡན་འདས་ཀྱིས་གནང་ན། བདག་གིས་བྱང་ཆུབ་སེམས་དཔའི་གཟུགས་ཀྱི་དབུའི་སྙན་གྱི་གོང་དུ་མེ་ཏོག་གི་
རྒྱན་དབུལ་ལོ། །ཞེས་གསོལ་བ་དང། བཅོམ་ལྡན་འདས་ཀྱིས་བཀའ་སྩལ་པ། ཁྱིམ་བདག་གནང་གི་ཕུལ་ཅིག་གླེང་གཞིའི་སྒོ་ལྔ་པའི་མདོའི་ཚིགས་སུ་བཅད་པ་གཉིས་
པའོ༑༑ །།མདོར་ན། ཡོན་ཕུལ་བ་དང་ཡོན་དབུལ་བ། །དེ་བཞིན་ཕྲེང་བའི་སྣོད་རྣམས་དང། །རོལ་མོ་རྣམས་ཀྱང་དགག་ཅིང། །རྒྱན་ཚོགས་རྣམས་ཀྱང་མི་གཞག་གོ་
སངས་རྒྱས་བཅོམ་ལྡན་འདས་མཉན་དུ་ཡོད་པའི་ཛེ་ཏའི་ཚལ་མགོན་མེད་ཟས་སྦྱིན་གྱི་ཀུན་དགའ་ར་བ་ན་བཞུགས་སོ། །ཁྱིམ་བདག་མགོན་མེད་ཟས་སྦྱིན་གྱིས། དེ་སྟེ་བཅོམ་ལྡན་
འདས་ཀྱིས་གནང་ན། བདག་གིས་བྱང་ཆུབ་སེམས་དཔའི་གཟུགས་ཀྱི་ཞབས་ལ་ཡོན་དབུལ་ལོ། །ཞེས་གསོལ་པ་དང། བཅོམ་ལྡན་འདས་ཀྱིས་བཀའ་སྩལ་པ། ཁྱིམ་བདག་

[200B]ཕུལ་ཅིག་དེའི་མཆོད་སྟོན་གྱི་ཚེ་ཡུལ་སྣ་ཚོགས་ན་གནས་པའི་དགེ་སློང་དང། དགེ་སློང་མ་དང། དགེ་བསྙེན་དང་དགེ་བསྙེན་མ་དང། གཞན་ཡང་ལྟ་བར་འདོད་པའི་ཕྱིར་
ཕལ་མོ་ཆེ་ལྷགས་པ་རྣམས་ཀྱིས་དེ་ལ་ཡོན་ཕུལ་བ་མང་པས། རྙེད་པ་དེ་སུས་བཀུར་བ་དགེ་སློང་རྣམས་ཀྱིས་མི་ཤེས་ནས་བཅོམ་ལྡན་འདས་ཀྱིས་བཀའ་སྩལ་པ། དགེ་སློང་གིས་བཀུར་
བར་བྱའོ། །ཞེས་པ་དང། དགེ་སློང་གནས་བརྟན་དག་གིས་ཁྱེར་བ་དང། མི་དགའ་བ་སྐྱེས་ནས་བཅོམ་ལྡན་འདས་ཀྱིས་བཀའ་སྩལ་པ་གནས་བཅའ་བར་བྱེད་པ་དང། གཞན་
ཡང་གཞོན་པ་དང། རྒན་པ་རྣམས་ཀྱིས་བཀུར་བར་བྱའོ། །དགེ་སློང་གནས་བརྟན་དང། གནས་བརྟན་དག་གིས་ནི། སྲུང་བར་བྱོས་ཤིག་ཡོན་ཕུལ་བ་དང། མེ་ཏོག་དང་གོས་
ལ་སོགས་པ་ཤིང་རྟའི་ཐོག་ཏུ་བཞག་པ་དང། ཁ་ཅིག་ལྷུང་པས་མ་བྱིན་པར་ལེན་པ་དག་གིས་ཐུག་ཐུབ་ཏུ་ཁྱེར་ནས་ཁྱིམ་བདག་མགོན་མེད་ཟས་སྦྱིན་གྱིས། དེ་སྟེ་བཅོམ་ལྡན་འདས་
ཀྱིས་གནང་ན། བདག་གིས་ཤིང་རྟའི་སྟེང་དུ་ཕྲེང་བའི་སྣོད་བགྱིའོ། །ཞེས་གསོལ་པ་དང། བཅོམ་ལྡན་འདས་ཀྱིས་བཀའ་སྩལ་པ་ཁྱིམ་བདག་གནང་གི། བྱོས་ཤིག་དགེ་སློང་
རྣམས་ཀྱིས་རོལ་མོ་རྣམས་ཀྱང་མ་ཞི། སྐྱེ་བོ་རྣམས་ཀྱང་སོ་སོར་མ་གྱེས་པར་གཟུགས་ཀྱི་རྒྱན་རྣམས་སྦས་པ་དང། བྲམ་ཟེ་དང་ཁྱིམ་བདག་དད་པ་དག་གིས་འཕགས་པ་དག། བདག་

[201A]༄༅། །ཅག་ཇི་ལྟར་དད་པ་དེ་བཞིན་དུ་མ་དད་པ་ཡང་སྐྱེས་ཏེ་ཀྱེ་མའོ། །ཁྱེད་ཀྱིས་རོལ་མོ་རྣམས་ཀྱང་ཞི་ལ། སྐྱེ་བོ་མང་པོ་ཡང་སོ་སོར་གྱེས་ནས་
གཟུགས་ཀྱི་རྒྱན་རྣམས་དགྲོལ་ན་ཅི་ཉེས་ཞེས་དཔྱས་པ་དང། དེ་ལྟར་གྱུར་པ་དགེ་སློང་རྣམས་ཀྱིས་བཅོམ་ལྡན་འདས་ལ་གསོལ་ནས་བཅོམ་ལྡན་འདས་ཀྱིས་བཀའ་སྩལ་པ་
དགེ་སློང་དག་བྲམ་ཟེ་དང། ཁྱིམ་བདག་རྣམས་འཕྱ་བ་ནི། ཡུས་ཏེ། དེ་ལྟ་བས་ན། རོལ་མོ་རྣམས་ཀྱང་མ་ཞིག། སྐྱེ་བོ་མང་པོ་ཡང་སོ་སོར་མ་གྱེས་པར་དགེ་སློང་རྣམས་ཀྱིས་གཟུགས་
ཀྱི་རྒྱན་མ་རྟུལ་ཅིག་བརྟུལ་ན། འདས་པ་དང་བཅས་པར་འགྱུར་རོ་།གླེང་གཞིའི་སྒོ་ལྔ་པའི་མདོའི་ཚིགས་སུ་བཅད་པ་གསུམ་པའོ།།།།མདོར་ན། ཀུན་འདུས་པ་དང་
དུས་སྟོན་དང། །དཔྱིད་ཟླ་ཐ་ཆུང་ཞལ་བསྲོ་དང། །ལོ་ལྔ་དང་ནི་དྲུག་བྱས་ལ། །མཆོད་སྟོན་ཆེན་པོ་ཐ་མའོ། །སངས་རྒྱས་བཅོམ་ལྡན་འདས་མཉན་དུ་ཡོད་པའི་ཛེ་ཏའི་ཚལ་མགོན་མེད་
ཟས་སྦྱིན་གྱི་ཀུན་དགའ་ར་བ་ན་བཞུགས་སོ། །ཁྱིམ་བདག་མགོན་མེད་ཟས་སྦྱིན་གྱིས་ཡུལ་སོ་སོ་ན་གནས་པའི་དགེ་སློང་དང། དགེ་སློང་མ་དང། དགེ་བསྙེན་དང། དགེ་བསྙེན་
མ་རྣམས་མཐོང་བ་དང། ཡིད་དགའ་བ་སྐྱེས་ནས་དེས་བསམ་པ། བཅོམ་ལྡན་འདས་ཀྱིས་བཀའ་སྩལ་པ། དགེ་སློང་རྣམས། འདི་ལྟར་དུས་སུ་སྦྱིན་པ་ནི། རྣམ་པ་ལྔ་སྟེ། ལྔ་གང་

[201B] གློ་བུར་དུ་འོངས་པ་དང། འདོང་བ་རྣམས་ལ་སྦྱིན་པ་བྱིན་པ་འདི་ནི། སྦྱིན་པའི་དུས་དང་པོའོ། །ནད་པ་དང་ནད་གཡོག་ལ་སྦྱིན་པ་བྱིན་པ་འདི་ནི། སྦྱིན་པའི་དུས་གཉིས་པའོ། །ལོ་
ཉེས་ཤིང་ཕོངས་བྲེལ་བ་ལ་སྦྱིན་པ་བྱིན་པ་འདི་ནི། སྦྱིན་པའི་དུས་གསུམ་པའོ། །གང་སུ་ལ་ཡང་རུང་སྟེ། ལོ་ཐོག་གསར་པ་དང་འབྲས་བུ་གསར་པ་དང། གསར་
ཐོག་དེ་དག་དེ་ཐོག་མར་ཚུལ་ཁྲིམས་དང་ལྡན་པ། ཡོན་ཏན་དང་ལྡན་པ་ལ་བྱིན་ཞིང། དེའི་འོག་ཏུ་བདག་ཟ་བ་འདི་ནི། སྦྱིན་པའི་དུས་བཞི་པའོ། །གང་སུ་ལ་ཡང་རུང་སྟེ། རླུང་ལྡང་བའམ་
ཡུལ་རྨུགས་པའམ། ཆར་འབབ་པའམ། གྲང་བ་ལ་སོགས་པ་དེ་ལྟ་བུའི་རྣམ་པས་རླུང་ལྡང་བ་དང། ཡུལ་རྨུགས་པ་དང། ཆར་འབབ་པ་དང། གྲང་བ་ལ་ཟན་ནམ། སྐྱོ་མའམ། ཐུག་
པའམ། སྐོམ་ལ་སོགས་པ་དེ་དག་ཕྱིར་ཕྱུང་སྟེ་དགེ་འདུན་ལ་འབུལ་ཞིང། འཕགས་པ། འདི་ཟོས་ན། ལུས་ཀྱང་མི་གཤེར། ཆོས་གོས་ལ་ཡང་ཆར་གྱིས་མི་ཕོག་སྟེ། བདེ་བ་ལ་རེག་
ཅིང་གནས་པར་འགྱུར་རོ། །ཞེས་སྦྱིན་པ་འདི་ནི། སྦྱིན་པའི་དུས་ལྔ་པའོ། །དེ་ལྟར་ན། འདི་ནི། ཡུལ་སོ་སོ་ན་གནས་པའི་དགེ་སློང་དང། དགེ་སློང་མ་དང། དགེ་བསྙེན་དང། དགེ་བསྙེན་མ་
ལ་སོགས་པ་ལམ་གྱིས་ངལ་བ་རྣམས་ལ། དེ་སྟེ་བཅོམ་ལྡན་འདས་ཀྱིས་གནང་ན། བདག་གིས་དེ་དག་འདུས་པའི་ཟས་སྦྱར་རོ། །སྙམ་དུ་བསམ་སྟེ། བཅོམ་ལྡན་འདས་ག་ལ་བ་དེར་སོང་

[202A]༄༅། །སྟེ་དྲུང་དུ་ཕྱིན་པ་དང། བཅོམ་ལྡན་འདས་ཀྱི་ཞབས་ལ་མགོ་བོས་ཕྱག་འཚལ་ཏེ་ཕྱོགས་གཅིག་ཏུ་འདུག་གོ་ཕྱོགས་གཅིག་ཏུ་འདུག་ནས་བཅོམ་ལྡན་འདས་
ལ་འདི་སྐད་ཅེས་གསོལ་ཏོ། །བཙུན་པ་བཅོམ་ལྡན་འདས། གློ་བུར་དུ་མཆིས་པ། ཡུལ་སོ་སོ་ན་གནས་པ་ལ་སྦྱིན་པ་བྱིན་པ་འདི་ནི། སྦྱིན་པའི་དུས་དང་པོའོ་ཞེས་བྱ་བ་ནས་སྔ་མ་ལྟར་
བདེ་བ་ལ་རེག་པར་གནས་པར་བྱ་བ་འདི་ནི། དུས་ཀྱི་སྦྱིན་པ་ལྔ་པའོ། །ཞེས་བྱ་བའི་བར་དུ་སྦྱིན་པའི་དུས་ལྔར་གསུངས་ན། ད་འདིར་བྱང་ཆུབ་སེམས་དཔའི་མཆོད་པ་ཆེན་པོ་ལ་ཡུལ་སོ་སོ་
ནས་མཆིས་པའི་དགེ་སློང་དང། དགེ་སློང་མ་དང། དགེ་བསྙེན་དང། དགེ་བསྙེན་མ་ལ་སོགས་པ་གློ་བུར་དུ་མཆིས་པ། ལམ་གྱིས་ཡོངས་སུ་གདུངས་པ་དེ་རྣམས་ལ། དེ་སྟེ་
བཅོམ་ལྡན་འདས་ཀྱིས་གནང་ན། བདག་གིས་འདུས་པ་དེ་དག་གི་ཟས་སྦྱར་རོ། །ཞེས་གསོལ་པ་དང། བཅོམ་ལྡན་འདས་ཀྱིས་བཀའ་སྩལ་པ་ཁྱིམ་བདག་གནང་གི་
སྦྱོར་ཅིག་བཅོམ་ལྡན་འདས་ལ་ཁྱིམ་བདག་མགོན་མེད་ཟས་སྦྱིན་གྱིས་བཅོམ་ལྡན་འདས་ཟླ་བ་གང་ལ་བཙས་ཞེས་ཞུས་པ་དང། བཅོམ་ལྡན་འདས་ཀྱིས་བཀའ་སྩལ་པ། ཁྱིམ་
བདག་དཔྱིད་ཟླ་ཐ་ཆུང་ལ་བཙས་སོ། །དེ་སྟེ་བཅོམ་ལྡན་འདས་ཀྱིས་གནང་ན། བདག་གིས་བཅོམ་ལྡན་འདས་ཀྱི་ཕོ་བྲང་གི་ཞལ་བསྲོ་བ་སྦྱར་རོ། །ཞེས་གསོལ་པ་དང། བཅོམ་

[202B] ཁྱིམ་བདག་གནང་གི། སྦྱོར་ཅིག་ཡང་བཅོམ་ལྡན་འདས་ལོ་དུ་ལགས་ནས་དབུ་སྐྲ་བྲེགས་ཞེས་གསོལ་པ་དང། བཅོམ་ལྡན་འདས་ཀྱིས་བཀའ་
སྩལ་པ། ཁྱིམ་བདག་ལོ་ལྔ་ལོན་པ་ནའོ། །དེ་སྟེ་བཅོམ་ལྡན་འདས་ཀྱིས་གནང་ན། བདག་གིས་བཅོམ་ལྡན་འདས་ལ་ལོ་ལྔ་ཞིང་ལན་གཅིག་མཆོད་སྟོན་སྦྱར་རོ། །ཞེས་གསོལ་
པ་དང། བཅོམ་ལྡན་འདས་ཀྱིས་བཀའ་སྩལ་པ། ཁྱིམ་བདག་གནང་གི་སྦྱོར་ཅིག་ཡང་བཅོམ་ལྡན་འདས་ཀྱིས་གཙུག་ཕུད་ལོ་དུ་ལགས་ནས་བཞག་ཅེས་གསོལ་པ་དང་
བཅོམ་ལྡན་འདས་ཀྱིས་བཀའ་སྩལ་པ། ཁྱིམ་བདག་ལོ་དྲུག་ནའོ། །དེ་སྟེ་བཅོམ་ལྡན་འདས་ཀྱིས་གནང་ན། བདག་གིས་གཙུག་ཕུད་ཀྱི་མཆོད་སྟོན་སྦྱར་རོ། །ཞེས་གསོལ་པ་དང་
བཅོམ་ལྡན་འདས་ཀྱིས་བཀའ་སྩལ་པ། ཁྱིམ་བདག་གནང་གི་སྦྱོར་ཅིག་ཡང་ཟླ་བ་གང་ལ་བཅོམ་ལྡན་འདས་ཀྱིས་བླ་ན་མེད་པའི་ཡེ་ཤེས་མངོན་དུ་ཆུད་ཅེས་གསོལ་པ་དང་
བཅོམ་ལྡན་འདས་ཀྱིས་བཀའ་སྩལ་པ། ཁྱིམ་བདག་དཔྱིད་ཟླ་ཐ་ཆུང་ལའོ། །དེ་སྟེ་བཅོམ་ལྡན་འདས་ཀྱིས་གནང་ན། བཅོམ་ལྡན་འདས་ཛམྦུའི་གྲིབ་མ་ལ་གཟུགས་བཞུགས་པ་ལ་
མཆོད་སྟོན་ཆེན་པོ་སྦྱར་རོ། །ཞེས་གསོལ་པ་དང། བཅོམ་ལྡན་འདས་ཀྱིས་བཀའ་སྩལ་པ། ཁྱིམ་བདག་གནང་གི་སྦྱོར་ཅིག་གླེང་གཞིའི་སྒོ་ལྔ་པའི་མདོའི་ཚིགས་སུ་བཅད་པ་བཞི་

[203A]༄༅། །པའོ༑༑ །།མདོར་ན། རྩྭ་སྟན་དང་ནི་ཐེ་ཚོམ་དང་།སྔ་ཕྱི་དག་ཏུ་འདུག་པ་དང། །ཅ་ཅོ་དག་དང་ལམ་རྣམས་དང་།གཎྜཱི་དུང་དང་རྔ་རྡུང་བའོ། །སངས་རྒྱས་
བཅོམ་ལྡན་འདས་མཉན་དུ་ཡོད་པའི་ཛེ་ཏའི་ཚལ་མགོན་མེད་ཟས་སྦྱིན་གྱི་ཀུན་དགའ་ར་བ་ན་བཞུགས་སོ། །བཅོམ་ལྡན་འདས་ཀྱིས་འདུས་པའི་ཟས་སྦྱོར་ཅིག་ཅེས་གསུངས་
པ་དང། དགེ་སློང་མང་པོ་རྣམས་སྟན་མེད་པར་གྱུར་ནས་བཅོམ་ལྡན་འདས་ཀྱིས་བཀའ་སྩལ་པ། རྩྭའི་སྟན་སྦྱར་ཏེ་དེར་འདུག་ལ་བཟའ་བར་བྱའོ། །བཅོམ་ལྡན་འདས་ཀྱིས་རྩྭའི་སྟན་
ལ་འདུག་པར་བྱའོ། །ཞེས་གསུངས་པ་དང། དགེ་སློང་རྣམས་ཟན་ཟོས་པ་དང་ཐེ་ཚོམ་སྐྱེས་ནས་རྩྭ་སྟན་དེ་ཁྱེར་ཏེ་དོང་ནས་བཅོམ་ལྡན་འདས་ཀྱིས་བཀའ་སྩལ་པ། སྟན་ཁྱེར་
ཏེ་མ་འདོང་བར་ཕུང་པོར་བྱོས་ཏེ་ཞོག་ལ་གང་གི་ཚེ་དུས་སྟོན་ཡོངས་སུ་རྫོགས་པར་གྱུར་པ་དེའི་ཚེ་ཐམས་ཅད་འོར་ཅིག་དགེ་སློང་རྣམས་སྟོན་མོའི་དུས་ལ་སྔ་ཕྱིར་འདུག་པས་
གཞན་ཟན་ཟོས་ཏེ་སོང་བར་གྱུར། གཞན་གདོད་འོང་པ་མ་ཐོབ་སྟེ་བྲེལ་བར་གྱུར་ནས་བཅོམ་ལྡན་འདས་ཀྱིས་གོ་རིམ་ཇི་ལྟ་བ་བཞིན་དུ་འདུག་ཅིག་ཅེས་གསུངས་སོ། །དགེ་
སློང་མང་པོ་འདུས་པ་དང་ཅ་ཅོར་གྱུར་པས་དུས་མ་ཤེས་ནས་བཅོམ་ལྡན་འདས་ཀྱིས་དུས་བརྗོད་པར་བྱོས་ཤིག་ཅེས་གསུངས་པ་དང། དེ་དག་ཉིད་དུ་དུས་ལ་བབ་བོ། །དུས་ལ་བབ་

[203B] ༑ཞེས་བརྗོད་པ་དང། བཅོམ་ལྡན་འདས་ཀྱིས་བཀའ་སྩལ་པ་གཎྜཱི་བརྡུང་བར་བྱོས་ཤིག་དེ་ལྟར་ཡང་གཞན་དག་ལ་གསལ་བར་མ་གྱུར་ནས་དེ་ལ་བཅོམ་ལྡན་འདས་ཀྱིས་སྔར་ནི་
གཎྜཱི་ཆུང་ངུ་བརྡུངས་ལ། ཕྱིས་གཎྜཱི་རྡུངས་ཤིག་ཅེས་གསུངས་སོ། །དེ་ལྟར་ཡང་གཞན་ཉིན་པར་གནས་པར་སོང་བ་རྣམས་ཀྱིས་མ་ཐོས་ནས་བཅོམ་ལྡན་འདས་ཀྱིས་དུང་ཁ་སྡོམས་ཏེ་བུས་
ལ་རྔ་ཡང་རྡུངས་ཤིག་ཅེས་གསུངས་སོ། །གླེང་གཞིའི་སྒོ་ལྔ་པའི་མདོའི་ཚིགས་སུ་བཅད་པ་ལྔ་པའོ།། །།མདོར་ན། དེར་ནི་རྔ་ཡང་བརྡུང་པར་བྱ། །དེ་ནས་ཤིང་རྟ་དབྱུང་བ་དང། །
དངོས་པོ་བྱུང་དང་རྙེད་པ་དང། །ཇི་ལྟར་ཚུལ་བཞིན་བསྒོ་བར་བྱའོ། །སངས་རྒྱས་བཅོམ་ལྡན་འདས་མཉན་དུ་ཡོད་པ་ན་ཛེ་ཏའི་ཚལ་མགོན་མེད་ཟས་སྦྱིན་གྱི་ཀུན་དགའ་ར་བ་ན་བཞུགས་ཏེ་
བཅོམ་ལྡན་འདས་ཀྱིས་གཎྜཱི་དང་དུང་ཁ་བསྡམས་པ་དང། རྔ་རྡུངས་ཤིག་ཅེས་བཀའ་སྩལ་པ། དེ་དག་གིས་གཎྜཱི་བརྡུངས་པའི་རྗེས་བཞིན་བརྡུངས་པ་དང། ནད་པ་དང་ལས་ལ་གཏོགས་
པ་རྣམས་ལ་གནོད་པར་གྱུར་ནས་བཅོམ་ལྡན་འདས་ཀྱིས་བཀའ་སྩལ་པ་གང་གི་ཚེ་ནད་པ་རྣམས་ཟས་མནོས་ཟིན་པར་གྱུར་ལ། ལས་བྱེད་པ་རྣམས་ཀྱང་ཟས་ཟོས་ཟིན་པ་དེའི་ཚེ་ན་གཎྜཱི་
དང་དུང་ཁ་བསྡམས་པ་དང། རྔ་རྡུངས་ཤིག་མཆོད་སྟོན་ཀྱང་ཡུལ་སོ་སོ་ན་གནས་པའི་དགེ་སློང་དང། དགེ་སློང་མ་དང། དགེ་བསྙེན་དང། དགེ་བསྙེན་མ་ལ་སོགས་པ་སོ་སོར་མ་དོང་བ་དང་བཅོམ་ལྡན་འདས་

[204A]༄༅། །ཀྱིས་བཀའ་སྩལ་པ། ཤིང་རྟ་ཕྱུང་ཞིག་དང་དེ་དོང་ནས་རང་འདོང་ངོ། །ཞེས་གསུངས་པ་དང། མཆོད་སྟོན་དེའི་ཚེ་དགེ་སློང་རྣམས་ཀྱིས་རྙེད་པ་གྲུབ་པ་དེ་ཇི་ལྟར་བགོ་བ་
མི་ཤེས་ནས་བཅོམ་ལྡན་འདས་ཀྱིས་བཀའ་སྩལ་པ། ཇི་ལྟར་རྒན་རིམ་བཞིན་དུ་མཉམ་པར་བགོས་ཤིག་དགེ་སློང་མང་པོ་འདུས་པ་དེ་དག་ཅ་ཅོ་བྱེད་པ་དང། བཅོམ་ལྡན་འདས་ཀྱིས་བཀའ་
སྩལ་པ། བཅུ་ཞིང་གཅིག་ཏུ་བགོ་བར་བྱའོ། །བརྒྱ་ཞིང་གཅིག་ཏུ་བྱའོ། །དེའི་འོག་ཏུ་སྟོང་ཞིང་གཅིག་ཏུ་རྙེད་པ་བགོ་བར་བྱོས་ཤིག་སངས་རྒྱས་བཅོམ་ལྡན་འདས་ལ་ཚེ་དང་ལྡན་པ་ཨུ་པ་
ལིས་ཞུས་པ། བཙུན་པ། གལ་ཏེ་བཅུའི་ནང་ནས་གཅིག་དུས་ལས་འདས་ན། གུམ་པའི་ཡོ་བྱད་སུ་དབང་ཞེས་ཞུས་པ་དང། བཅོམ་ལྡན་འདས་ཀྱིས་བཀའ་སྩལ་པ། ཨུ་པ་ལ། དེ་སྟེ་
བགོ་བའི་ཚེ་དུས་འདས་ན། ཤི་བའི་ཡོ་བྱད་དགེ་འདུན་འདུས་པ་དབང་གི་སྤྱིར་བགོས་ཤིག་འོན་ཏེ། བགོས་ནས་དུས་འདས་ན་ནི། དགུ་བོ་རྣམས་ཀྱིས་འཐོབ་བོ། །དེ་བཞིན་དུ་བརྒྱ་
སྟོང་སྡེ་རྣམས་ལ་ཡང་སྦྱར་བར་བྱའོ། །གླེང་གཞིའི་སྒོ་ལྔ་པའི་མདོའི་ཚིགས་སུ་བཅད་པ་དྲུག་པའོ། །གླེང་གཞིའི་སྒོ་ལྔ་པ་རྫོགས་ཏེ། གླེང་གཞི་རྣམས་རྫོགས་སོ།། །།རྐྱང་
པའི་སྒོའི་མདོར་ན། ཕྱག་ནི་ཐོག་མར་བྱ་བ་དང། །གཉིས་པའི་སྣོད་རྣམས་མ་ངེས་པ། །གསུམ་དུ་ཡོ་བྱད་རྣམས་ཀྱང་སྟེ། །དེ་ནི་རྐྱང་པར་བཏགས་པའོ། །མདོར་བསྡུས་པ་ནི། ཕྱག་འཚལ་

[204B] །དེ་བཞིན་འཇོག་དང་ཉལ་དང་ཁྱི་།དེ་བཞིན་བཏུང་ཕོར་བུ་རམ་ཤིང། །དེ་བཞིན་མར་དང་རྩ་སྡོང་རྣམས། །མདོ་རྣམས་བསྡུས་པར་གསུངས་པའོ་སངས་རྒྱས་བཅོམ་ལྡན་
འདས་མཉན་དུ་ཡོད་པ་ན་ཛེ་ཏའི་ཚལ་མགོན་མེད་ཟས་སྦྱིན་གྱི་ཀུན་དགའ་ར་བ་ན་བཞུགས་སོ། །དེའི་ཚེ་ན་དགེ་སློང་གཉིས་ཤིག་རྣམ་པར་གདོན་མི་ཟ་བའི་གཏམ་སྨྲ་བ་ལས། གཅིག་ལ་གཅིག་
ཚིག་རྩུབ་བོ་སྨྲས་ནས་དེ་ལ་གཞོན་ནུས་རྒན་པོ་ལ་རབ་ཏུ་སྤྱོས་ཏེ་དེ་གནས་ཁང་དུ་ཞུགས་ཏེ་འདུག་པ་དང། གཞོན་ནུས་བདག་གིས་རྒན་པ་ལ་རབ་ཏུ་སྤྱོས་ཀྱི། སོང་སྟེ་བཟོད་པ་གསོལ་ལོ།།
སྙམ་བསམ་ནས་དེས་དེའི་གནས་ཁང་དུ་སོང་སྟེ་རྐང་པ་གཉིས་ལ་གཏུགས་ནས་བཙུན་པ། བདག་གིས་ཁྱོད་ལ་རབ་ཏུ་སྤྱོས་པ་བཟོད་པར་མཛོད་ཅིག་ཅེས་བཟོད་པ་གསོལ་བར་བྱེད་པ་དང། དེ་
ཆེར་ཁྲོས་ནས་གཙེས་ཏེ་གནོད་པ་བྱས་སོ། །ཞེས་སྨྲས་པ་དང། དགེ་སློང་དག་གིས་ཐོས་ནས་རྒྱུགས་ཏེ་ཚེ་དང་ལྡན་པ། ཅིའི་ཕྱིར་འོ་དོད་འབོད་ཅེས་དྲིས་པ་དང། དེས་སྨྲས་པ། ཚེ་དང་ལྡན་པ་
འདི་ནི། འདི་ལྟར་བདག་གིས་གནས་ཁང་དུ་འོངས་ཏེ་གནོད་པར་བྱེད་པ་ལ་ལྟོས། དེ་དག་གིས་དེ་ལ། ཚེ་དང་ལྡན་པ། ཅིའི་ཕྱིར་ཁྱོད་ཀྱིས་དགེ་སློང་རྒན་པ་འདི་ལ་གཙེས་ཞེས་སྨྲས་པ་དང་
དེས་ཀྱང་ཇི་ལྟར་གྱུར་པ་སྨྲས་ནས། དེ་དག་ཅང་མི་སྨྲ་བར་འདུག་གོ་དེས་བསམ་པ། དེའི་ཕྱིར་ན་བཅོམ་ལྡན་འདས་ཀྱིས་ཕྱག་བྱོས་ཤིག་པར་གསུངས་ཏེ། ཅི་ནས་ངའི་ཉན་ཐོས་རྣམས་

[205A]༄༅། །བྱམས་པའི་སེམས་དང། ཕན་པའི་སེམས་དང། བརྩེ་བའི་སེམས་ཀྱིས་རང་གི་དོན་སྒྲུབ་པར་འགྱུར་རོ། །ཞེས་གསུངས་ན། འདི་ལྟར། འདི་ནི། བདག་མཐོང་
ནས་མི་དགའ་བ་དང། ཁྲོས་པར་གྱུར་ན། བདག་གིས་འདི་ལ་བཟོད་པར་བྱས་ཏེ་ཅི་རུང་གི། འགྲོའོ། །སྙམ་བསམ་ནས། དེ་སོང་ནས་ཕྱིས་དེ་ལ་ཕྱག་ཀྱང་མི་བྱེད་ན། བཟོད་པར་བྱེད་པ་
ལྟ་ཅི་སྨོས། དེ་ནས་དུས་ཕྱི་ཞིག་ན་དགེ་སློང་རྒན་པ་དགེ་སློང་གཞན་ཞིག་དང་ལྷན་ཅིག་འཆག་ཅིང་གཏམ་ཟེར་ཞིང་འཁོད་པ་དང་དགེ་སློང་དེ་ཡང་དགེ་སློང་དག་ལ་ཕྱག་འཚལ་བ་
ལས་ཕྱོགས་དེར་འོངས་པ་དང། འཆག་པའི་གྲོགས་ཀྱི་དགེ་སློང་དེས་དེ་ལ་སྨྲས་པ། ཚེ་དང་ལྡན་པ། འདི་ལྟ་བུའི་དགེ་སློང་ཚུལ་ཁྲིམས་དང་ལྡན་པ་འདི་ལ་ཅིའི་ཕྱིར་བཟོད་པར་མ་
བྱས། རྒན་པ་དེས། འདི་ནི། འདི་ལྟར་སྡིག་པའི་སེམས་ཁྲོ་བ་ཅན་ཏེ། ལྟོས་ཤིག་དང། དེ་ཡང་ཁྱོད་ལ་ཕྱག་བྱེད་ཀྱི། ང་ལ་མི་བྱེད་དོ། །ཞེས་སྨྲས་པ་དང། དེ་བཞིན་དེས་ཕྱག་བྱས་
པ་དང། དེས་སྨྲས་པ། ཚེ་དང་ལྡན་པ། ཁྱོད་ཀྱིས་སྡིག་པའི་སེམས་ཅན་དེ་མཐོང་ངམ། ཚེ་དང་ལྡན་པ། མཐོང་ངོ། །དེ་ནས་དེས་དེ་ལ་ཚེ་དང་ལྡན་པ། བདག་གིས་གཞན་དུ་ཐོས་
ནས་གཞན་དུ་མཐོང་སྟེ། ཁྱོད་ནི། ངོ་ཚ་ཞིང་འགྱོད་པ་ཅན་བསླབ་པ་ལ་མོས་པའོ། །ཞེས་ཐོས་ན། ཁྱོད་ཅིའི་ཕྱིར་དེ་ལྟར་མ་ཡིན་ཞེས་སྨྲས་པ་དང། དེས་བཙུན་པ། བདག་

[205B] ཚེ་དང་ལྡན་པ། དགེ་སློང་ཚུལ་ཁྲིམས་དང་ལྡན་པ་འདི་ལྟ་བུ་ལ་ཁྱོད་ཀྱིས་ཅིའི་ཕྱིར་བཟོད་པ་མི་བྱ་ཞེས་སྨྲས་པ་དང། དེས་ཇི་ལྟར་གྱུར་པ་རྒྱས་པར་སྨྲས་པ་དང་དེ་འཕྱ་
བར་གྱུར་ནས་དེ་ལྟར་གྱུར་པ་དགེ་སློང་རྣམས་ཀྱིས་བཅོམ་ལྡན་འདས་ལ་གསོལ་ཏོ། །བཅོམ་ལྡན་འདས་ཀྱིས་བཀའ་སྩལ་པ། དགེ་སློང་རྣམས་དགེ་སློང་དེ་འཕྱ་བ་ནི། ཡུས་ཀྱི་
གང་རྣམ་པར་འཁོན་པ་དེ་བཟོད་པར་བྱའོ། །བཅོམ་ལྡན་འདས་ཀྱིས་གང་འཁོན་པ་དེ་བཟོད་པར་བྱའོ། །ཞེས་གསུངས་པ་དང། གཞན་ཞིག་གིས་བཟོད་པར་བྱས་ཀྱང་མ་བཟོད་ནས་
བཅོམ་ལྡན་འདས་ཀྱིས་བཀའ་སྩལ་པ། གང་མི་སྤྱོད་པ་དེ་ཉེར་སྤྱོད་དུ་ཕྱིན་པ་དང་ཕྱག་བྱོས་ཤིག་དེས་ཀྱང་ནད་མེད་ཅིག་ཅེས་སྨྲའམ། ཡང་ན་ཕྱག་བྱོས་ཤིག་དེ་ལྟར་མི་བྱེད་ན། གཉིས་
ཀ་ལ་འདས་པ་དང་བཅས་པར་འགྱུར་རོ། །བཅོམ་ལྡན་འདས་ཀྱིས་འཁོན་པའི་དགེ་སློང་ལ་བཟོད་པར་བྱའོ། །ཞེས་གསུངས་པ་དང། དགེ་སློང་གཉིས་ཤིག་རྣམ་པར་གདོན་མི་ཟ་བའི་
གཏམ་སྨྲ་པ་ལས་འཁྲུགས་པ་དང། མཚང་འདྲུ་བ་དང། འཐབ་པ་དང། རྩོད་པར་གྱུར་ཏེ། དེ་གཉིས་ལས་དགེ་སློང་གཞོན་པས་དགེ་སློང་རྒན་པ་ལ་ཚིག་དྲག་པོ་མི་སྙན་པས་བློང་ཞིང་
ཁྲོས་ཏེ་སྨྲས་པ་དང། རབ་ཏུ་ཁྲོས་ནས་གནས་ཁང་དུ་ཞུགས་པ་དང། སྒོ་བཅད་ནས་དེས་ངན་དུ་སྨྲས་པའི་ཚིག་དེ་ལྟ་བུ་སྒོམ་ཞིང་འདུག་གོ་དེའི་བར་དུ་སངས་རྒྱས་བཅོམ་ལྡན་འདས་

[206A]༄༅། །ཀྱིས་མི་མཁྱེན་པ་དང། མ་གཟིགས་པ་དང། མ་ཆུད་པ་དང། རྣམ་པར་མི་མཁྱེན་པ་མེད་དེ། སངས་རྒྱས་བཅོམ་ལྡན་འདས་དག་ནི། ཆོས་ཉིད་ཀྱིས་
ཐུགས་རྗེ་ཆེན་པོ་ཅན། འཇིག་རྟེན་ལ་ཕན་འདོགས་པ་ལ་ཞུགས་པ་སྲུང་བ་གཅིག་པུ། དཔའ་བ་གཅིག་པུ། ཞི་གནས་དང་ལྷག་མཐོང་ལ་གནས་པ། གདུལ་བའི་དངོས་པོ་གསུམ་
ལ་མཁས་པ། ཆུ་བོ་བཞི་ལས་བརྒལ་བ། རྫུ་འཕྲུལ་གྱི་རྐང་པ་བཞིའི་མཐིལ་ལ་རབ་ཏུ་བརྟན་པ། མི་འཇིགས་པ་བཞིས་འཇིགས་པ་མེད་ཡན་ལག་ལྔ་རབ་ཏུ་རྣམ་པར་སྤངས་
པ༑ འགྲོ་བ་ལྔ་ལས་ཡང་དག་པར་འདས་པ། ཡན་ལག་དྲུག་དང་ལྡན་པ། ཕ་རོལ་ཏུ་ཕྱིན་པ་དྲུག་ཡོངས་སུ་རྫོགས་པ། རྟག་ཏུ་དྲུག་ལ་གནས་པ། བྱང་ཆུབ་ཀྱི་ཡན་ལག་བདུན་གྱི་མེ་
ཏོག་གིས་བརྒྱན་པ། ལམ་ཡན་ལག་བརྒྱད་པ་སྟོན་པ། མཐར་གྱིས་གནས་པའི་སྙོམས་པར་འཇུག་པ་དགུ་ལ་མཁས་པ། སྟོབས་བཅུའི་སྟོབས་དང་ལྡན་པ། ཕྱོགས་བཅུར་སྙན་པར་
གྲགས་པ། བརྒྱ་ཕྲག་བཅུ་ལ་དབང་བསྒྱུར་བའི་མཆོག་ཏུ་བྱུང་བས་གང་འགྲིབ། གང་འཕེལ། གང་སྡུག་བསྔལ་དུ་གྱུར། གང་དོག་པར་གྱུར། གང་གནོད་པར་གྱུར། གང་སྡུག་
བསྔལ་དང། དོག་པ་དང། གནོད་པར་གྱུར། གང་ངན་སོང་ལ་གཞོལ་གང་ངན་སོང་ལ་འབབ། གང་ངན་སོང་ལ་རབ་ཏུ་བསྟན། གང་ངས་ངན་སོང་གི་ལམ་ལས་བཏོན་ཏེ་མཐོ་རིས་དང་

[206B] གང་དགེ་བའི་རྩ་བ་མ་བསྐྱེད་པ་རྣམས་ནི། བསྐྱེད་པར་བྱ། གང་གིས་བསྐྱེད་པ་རྣམས་ནི། ཡོངས་སུ་སྨིན་པར་བྱ། གང་ཡོངས་སུ་སྨིན་པ་རྣམས་ནི་རྣམ་
པར་གྲོལ་བར་བྱའོ། །ཞེས་ཉིན་ལན་གསུམ། མཚན་ལན་གསུམ་དུ་སངས་རྒྱས་ཀྱི་སྤྱན་གྱིས་འཇིག་རྟེན་པ་ལ་གཟིགས་ཤིང་ཡེ་ཤེས་སྣང་བ་ལ་འཇུག་གོ་ཡང་གསུངས་པ། ཆུ་སྲིན་གནས་པའི་རྒྱ་
མཚོ་ནི། །དུས་ལས་འདའ་བར་འགྱུར་སྲིད་ཀྱི། །གདུལ་བར་བྱ་བའི་བུ་རྣམས་ལ། སངས་རྒྱས་དུས་འདའ་མི་སྲིད་དོ། །དེ་ནས་བཅོམ་ལྡན་འདས་གནས་གཞན་ཞིག་ཏུ་འཛུམ་པ་མཛད་དོ། །ཆོས་ཉིད་ཀྱིས་
གང་གི་ཚེ་སངས་རྒྱས་བཅོམ་ལྡན་འདས་རྣམས་འཛུམ་པ་མཛད་པ་དེའི་ཚེ་ན་ཞལ་ནས་འོད་ཟེར་སྔོན་པོ་དང། སེར་པོ་དང། དམར་པོ་དང། དཀར་པོ་ལ་སོགས་པ་བྱུང་སྟེ། ལ་ལ་ནི། འོག་ཏུ་འགྲོའོ། །ལ་
ལ་ནི༑ སྟེང་དུ་འགྲོ་སྟེ། དེ་ལ་གང་འོག་ཏུ་སོང་བ་དེས་ནི། ཡང་འཚོ་བ་དང། ཐིག་ནག་པོ་དང། འདུས་པ་དང། འོ་དོད་འབོད་པ་དང། འོ་དོད་འབོད་པ་ཆེན་པོ་དང། གདུང་བ་དང། རབ་ཏུ་གདུང་བ་
དང། བསྟིར་མེད་པ་དང། ཆུ་བུར་དང། རྒྱུན་དུ་ཆུ་བུར་དང། ཨ་ཊ་ཊ་དང། ཧ་ཧ་བ་དང། ཧུ་ཧུ་བ་དང། ཨུཏྤ་ལ་དང། པདྨོ་དང། པདྨོ་ཆེན་པོ་ལ་སོགས་པའི་སེམས་ཅན་དམྱལ་བར་སོང་སྟེ་གང་
ཚ་བའི་སེམས་ཅན་དམྱལ་བ་ལ་བབ་པ་ནི། བསིལ་བར་གྱུར། གང་གྲང་བའི་སེམས་ཅན་དམྱལ་བ་དེ་ལ་བབ་པ་ནི། དྲོ་བར་གྱུར་ཏེ་དེས་སེམས་ཅན་དེ་དག་དེ་ལྟ་བུས་གཟིར་བའི་ཁྱད་པར་དེ་

[207A]༄༅། །དག་བདེ་བར་བྱས་པ་དང། དེ་དག་འདི་སྙམ་དུ། ཀྱེ་བདག་ཅག་རྣམས་འདི་ནས་ཤི་འཕོས་སམ། འོན་ཏེ་གཞན་དུ་སྐྱེས་ཞེས་བསམ་ན། དེ་དག་ལ་རབ་ཏུ་དད་པ་
བསྐྱེད་པའི་ཕྱིར་བཅོམ་ལྡན་འདས་ཀྱིས་སྤྲུལ་བ་བཏང་ནས་དེ་དག་གིས་སྤྲུལ་པ་མཐོང་བ་དང། འདི་སྙམ་དུ། ཀྱེ། བདག་ཅག་རྣམས་འདི་ནས་ཤི་འཕོས་པར་གྱུར་པ་ཡང་མེད། གཞན་
དུ་སྐྱེས་པ་ཡང་མེད་ཀྱི། སྔོན་མ་བྱུང་བའི་སེམས་ཅན་འདི་མཐོང་བའི་མཐུས་ན། བདག་ཅག་གཟིར་བའི་ཁྱད་པར་རྣམས་བདེ་བར་གྱུར་ཏོ། །སྙམ་དུ་བསམ་ནས་དེ་དག་སྤྲུལ་པ་ལ་སེམས་
མངོན་པར་དགའ་བར་གྱུར་པ་དང། དམྱལ་བས་གཟིར་བའི་ལས་ཟད་པར་བྱས་ཏེ་གང་དུ་བདེན་པར་གྱུར་པའི་སྣོད་དུ་དེར་ལྷ་དང་མིའི་མཚམས་འཛིན་ཏོ། །གང་སྟེང་དུ་སོང་བ་དེས་ནི། རྒྱལ་
ཆེན་བཞིའི་རིས་ཀྱི་ལྷ་དང། སུམ་ཅུ་རྩ་གསུམ་དང། མཚེ་མ་དང། དགའ་ལྡན་དང། འཕྲུལ་དགའ་དང། གཞན་འཕྲུལ་དབང་བྱེད་དང། ཚངས་རིས་དང། ཚངས་ལྷ་ཉེ་ཕན་དང། ཚངས་
ཆེན་དང། ཆུང་སྣང་དང། ཚད་མེད་སྣང་དང། ཀུན་སྣང་དང་བ་དང། དགེ་བ་དང། ཚད་མེད་དགེ་བ་དང། དགེ་རྒྱས་དང། སྤྲིན་མེད་དང། བསོད་ནམས་འཕེལ་བ་དང། འབྲས་བུ་ཆེ་བ་
དང། མི་ཆེ་བ་དང། མི་གདུང་བ་དང། ཤིན་ཏུ་མཐོང་བ་དང་གྱ་ནོམ་སྣང་བ་དང། འོག་མིན་གྱི་ལྷར་སོང་ནས་མི་རྟག་པ། སྡུག་བསྔལ་བ་དང། སྟོང་པ་ཉིད་དང། བདག་མེད་པ་རྣམས་

[207B]།འབྱུང་བར་བྱ་ཕྱིར་བརྩམས་པར་བྱོས། །སངས་རྒྱས་བསྟན་ལ་བརྩོན་པར་བྱོས། །འདམ་བུའི་ཁྱིམ་ལ་གླང་ཆེན་བཞིན། །འཆི་
བདག་སྡེ་ནི་གཞོམ་པར་བྱོས། །གང་ཞིག་རབ་ཏུ་བག་ཡོད་པར། །ཆོས་འདུལ་འདི་ལ་སྤྱོད་འགྱུར་བ། །སྐྱེ་བའི་འཁོར་བ་རབ་སྤངས་ནས་།སྡུག་བསྔལ་ཐ་མར་འབྱིན་པར་འགྱུར། །དེ་ནས་
འོད་ཟེར་དེས་སྟོང་གསུམ་གྱི་སྟོང་ཆེན་པོའི་འཇིག་རྟེན་གྱི་ཁམས་བསྐོར་ནས་བཅོམ་ལྡན་འདས་ཀྱི་ཕྱི་བཞིན་དུ་འབྲང་ངོ། །དེ་དག་གལ་ཏེ་བཅོམ་ལྡན་འདས་ཀྱིས་འདས་པའི་ལས་ལ་ལུང་
སྟོན་པར་བཞེད་པར་གྱུར་ན། བཅོམ་ལྡན་འདས་ཀྱི་རྒྱབ་ཏུ་ནུབ་བོ་།མ་འོངས་པའི་དུས་ལ་ལུང་སྟོན་པར་བཞེད་པར་གྱུར་ན། མདུན་དུ་ནུབ་བོ། །དམྱལ་བར་ལུང་སྟོན་པར་བཞེད་པར་གྱུར་
ན༑ ཞབས་ཀྱི་མཐིལ་དུ་ནུབ་བོ། །བྱོལ་སོང་སྐྱེ་བར་ལུང་སྟོན་པར་བཞེད་པར་གྱུར་ན། རྟིང་པར་ནུབ་བོ། །ཡི་དྭགས་སུ་སྐྱེ་བར་ལུང་སྟོན་པར་བཞེད་པར་གྱུར་ན། ཞབས་ཀྱི་མཐེ་བོར་ནུབ་པོ། །
མིར་སྐྱེ་བར་ལུང་སྟོན་པར་བཞེད་པར་གྱུར་ན། བུས་མོར་ནུབ་བོ་།སྟོབས་ཀྱི་འཁོར་ལོས་བསྒྱུར་བའི་རྒྱལ་པོར་ལུང་སྟོན་པར་བཞེད་པར་གྱུར་ན། ཕྱག་གཡོན་པའི་མཐིལ་དུ་ནུབ་བོ། །
འཁོར་ལོས་བསྒྱུར་བའི་རྒྱལ་པོར་ལུང་སྟོན་པར་བཞེད་པར་གྱུར་ན་ཕྱག་གཡས་པའི་མཐིལ་དུ་ནུབ་བོ། །ལྷར་སྐྱེ་བར་ལུང་སྟོན་པར་བཞེད་པར་གྱུར་ན། ལྟེ་བར་ནུབ་བོ། །ཉན་ཐོས་ཀྱི་

[208A]༄༅། །བྱང་ཆུབ་ཏུ་ལུང་སྟོན་པར་བཞེད་པར་གྱུར་ན། ཞལ་དུ་ནུབ་བོ། །རང་བྱང་ཆུབ་ཏུ་ལུང་སྟོན་པར་བཞེད་པར་གྱུར་ན། སྨིན་མཚམས་སུ་ནུབ་བོ། །བླ་ན་མེད་པ་
ཡང་དག་པར་རྫོགས་པའི་བྱང་ཆུབ་ཏུ་ལུང་སྟོན་པར་བཞེད་པར་གྱུར་ན། སྤྱི་བོའི་གཙུག་ཏུ་ནུབ་བོ། །དེ་ནས་འོད་ཟེར་དེས་བཅོམ་ལྡན་འདས་ལ་ལན་གསུམ་དུ་བསྐོར་བ་བྱས་ནས་
བཅོམ་ལྡན་འདས་ཀྱི་ཞབས་ཀྱི་རྟིང་པར་ནུབ་པ་དང། དེ་ནས་སངས་རྒྱས་བཅོམ་ལྡན་འདས་ལ་ཚེ་དང་ལྡན་པ་ཀུན་དགའ་བོས་ཞུས་པ། ཇི་ལྟར་སྣང་བར་བྱེད་པ་ཤར་བ་བཞིན། །ཞལ་
གྱི་ནང་ནས་བྱུང་བ་མང་པོ་ནི། ཁ་དོག་རྣམ་པ་སྣ་ཚོགས་སྟོང་ལྡན་པ། །གང་གིས་ཕྱོགས་བཅུ་ཀུན་ཏུ་སྣང་གྱུར་པའོ། །ཡང་ཚིགས་སུ་བཅད་དེ་གསོལ་པ། རྒོད་པ་ཞུམ་རྒྱགས་སྤངས་
ནས་བྲལ་གྱུར་པ། །སྐྱེ་བོ་རྣམས་ཀྱི་རྒྱུར་གྱུར་སངས་རྒྱས་ཏེ་།རྒྱལ་བ་དགྲ་རྒྱལ་དུང་དང་པདྨོ་བཞིན་དཀར་བ། རྒྱུ་མེད་འཛུམ་པ་ཉེ་བར་སྟོན་མི་མཛད། །བརྟན་པའི་ཐུགས་མངའ་དེ་
དུས་རང་གིས་མཁྱེན་མཛོད་ཅིག་རྒྱལ་བའི་དབང་ལ་ཐོས་བཙལ་ཉན་རྣམས་ལ། །བརྟན་ཞིང་ཐུབ་པའི་ཁྱུ་མཆོག་དམ་པ་ཡིས། །ཐེ་ཚོམ་བྱུང་བ་དགེ་བས་རྣམ་པར་སོལ། །དོན་མེད་
པར་ནི་རྒྱ་མཚོ་རི་རྒྱལ་བརྟན། །རྫོགས་པའི་སངས་རྒྱས་འཛུམ་པ་མི་སྟོན་ཏེ། །བརྟན་པས་གང་ཕྱིར་འཛུམ་པ་མཛད་པ་དེ། །སྐྱེ་བོ་མང་པོ་འདི་དག་ཐོས་པར་མོས། །དེ་ནས་བཅོམ་

[208B] ཀུན་དགའ་བོ། དེ་དེ་བཞིན་ཏེ་དེ་དེ་བཞིན་ནོ། །ཀུན་དགའ་བོ། དེ་བཞིན་གཤེགས་པ་དགྲ་བཅོམ་ཡང་དག་པར་རྫོགས་པའི་སངས་རྒྱས་ནི། རྒྱུ་མེད་
རྐྱེན་མེད་པར་འཛུམ་པར་མི་མཛད་དོ། །ཀུན་དགའ་བོ། གང་དགེ་སློང་གང་གཞོན་པ་དེས་དགེ་སློང་ལ་ཚིག་ངན་པས་མཚང་དྲུས་ཤིང་སྨྲས་པས་ཁྲོས་པ་མཐོང་ངམ། བཅོམ་ལྡན་འདས་
མཐོང་ངོ། །དེ་གནས་ཁང་དུ་ཞུགས་ཏེ་སྒོ་བཅད་ནས་དེའི་ཚིག་ངན་དུ་སྨྲས་པ་དེ་ཕྱི་ཕྱིར་སྒོམ་ཞིང་འདུག་གོ་དེ་ཁྲོས་པས་ཀུན་ཏུ་ཁེབས་ནས་ཕྱི་ཕྱིར་བསྒོམས་པས་ན། ཞེ་སྡང་གི་ས་བཅུ་རབ་
ཏུ་བྱུང་སྟེ། དེ་གནས་ཁང་དུ་ཞུགས་ཏེ་ཤི་འཕོས་ནས་དེའི་གནས་ཁང་དེ་ཉིད་དུ་སྦྲུལ་གདུག་པར་སྐྱེ་བར་འགྱུར་རོ།། །།འདུལ་བ་གཞུང་དམ་པ། བམ་པོ་སོ་བརྒྱད་པ། དེ་ལྟར་
བཅོམ་ལྡན་འདས་ཚེ་དང་ལྡན་པ་ཀུན་དགའ་བོ་དང་ལྷན་ཅིག་གཏམ་གསུངས་པའི་བར་དུ་དགེ་སློང་དེ་ཡང་ཚིག་ངན་དུ་སྨྲས་པ་དེ་ལན་མང་དུ་བསྒོམས་ཤིང་ཤིན་ཏུ་ཁྲོ་བས་ཀུན་ཏུ་
ཁེབས་ཏེ་མང་དུ་བྱས་ཞེ་སྡང་གི་ས་བཅུ་པོ་ཐོབ་པས་ན། དེ་ཤི་འཕོས་པས་དུས་འདས་ཏེ། དེའི་གནས་ཁང་ཉིད་དུ་སྦྲུལ་གདུག་པར་སྐྱེས་སོ། །དེ་ནས་བཅོམ་ལྡན་འདས་ཀྱིས་ཚེ་དང་
ལྡན་པ་ཀུན་དགའ་བོ་ལ་བཀའ་སྩལ་པ། ཀུན་དགའ་བོ། སྐྱེས་བུ་གཏི་མུག་ཅན་དེ་ནི། གནས་ཁང་དེ་ཉིད་དུ་སྦྲུལ་གདུག་པར་སྐྱེས་ཀྱི་དེར་སོང་ལ་དྲུང་དུ་ཕྱིན་ནས་ངའི་ཚིག་

[209A]༄༅། །གིས་ནད་མེད་ཅིག་ཅེས་བྱོས་ལ་འདི་སྐད་དུ། འདི་ལྟར་ཁྱོད་ངའི་བསྟན་པ་ལ་རབ་ཏུ་བྱུང་སྟེ། དགེ་སློང་གི་འབྲས་བུ་བཞི་ལས་གང་ཡང་རུང། དགེ་སྦྱོང་
གི་འབྲས་བུ་རྟོགས་པར་འགྱུར་བ་ལས། ད་ཁྱོད་ཁྲོས་པའི་དབང་གིས་ན། འདིར་སྦྲུལ་གདུག་པར་སྐྱེས་ཀྱི། དགེ་སློང་དེ་ལ་བཟོད་པར་བྱོས་ཤིག་འདི་ལས་ཡང་དུས་འདས་ན་
སེམས་ཅན་དམྱལ་བར་སྐྱེས་ས་རེ་ཞེས་སྒོས་ཤིག་བཙུན་པ། བཀའ་བཞིན་འཚལ་ཞེས་ནས་དེ་ནས་ཚེ་དང་ལྡན་པ་ཀུན་དགའ་བོས་བཅོམ་ལྡན་འདས་ལས་མཉན་ནས་དགེ་
སློང་དེ་ཁྲིད་དེ་དགེ་སློང་དེའི་གནས་ཁང་དུ་སོང་ནས་སྒོ་ལ་དལ་ནས་བགས་ཀྱིས་བརྡུངས་ཏེ་སྨྲས་པ། བཞིན་བཟང། ཁྱོད་ལ་བཅོམ་ལྡན་འདས་ནད་མེད་ཅིག་ཅེས་གསུངས་
ཏེ༑ འདི་ལྟར་ཁྱོད་ངའི་བསྟན་པ་ལ་རབ་ཏུ་བྱུང་ལ། དགེ་སློང་གི་འབྲས་བུ་བཞི་ལས་གང་ཡང་རུང། དགེ་སྦྱོང་གི་འབྲས་བུ་རྟོགས་པར་འགྱུར་བ་ལས། ད་ཁྱོད་ཁྲོས་བའི་དབང་
གིས་ན། འདིར་སྦྲུལ་གདུག་པར་སྐྱེས་ཀྱི། དགེ་སློང་འདི་ལ་བཟོད་པར་གྱིས་ཤིག་འདི་ནས་དུས་བྱས་ནས་ཀྱང་སེམས་ཅན་དམྱལ་བར་སྐྱེས་ས་རེ་ཞེས་གསུངས་སོ། །དེ་ནས་དེ་
ཉིད་དུ་ཁྲོས་པའི་དུག་བཏང་ནས་གནས་ཁང་ནས་ཕྱིར་མ་ཕྱུང་ཞིང་འདུག་པ་དང། དེ་ནས་བཅོམ་ལྡན་འདས་ཀྱིས་ཚེ་དང་ལྡན་པ་མོའུ་དགལ་གྱི་བུ་ཆེན་པོ་ལ། མོའུ་དགལ་གྱི་

[209B] ཚུར་ཤོག་ཁྱོད་ཀྱིས་སྦྲུལ་གདུག་པ་གང་ན་བ་དེར་སོང་ལ་ཕྱིན་པ་དང། འདི་སྐད་དུ། དགེ་སློང་དེ་ལ་བཟོད་པ་བྱོས་ཤིག་།ཅེས་བཀའ་སྩལ་པ་དང། དེས་ཀྱང་དེར་སོང་སྟེ་སྨྲས་
པ་དང། དེ་ལྡེ་མིག་ཁྱོག་པོའི་བུ་ག་ནས་མགོ་ཙམ་བསྟན་ཏེ་ཕྱིར་ནང་དུ་ཞུགས་སོ། །དགེ་སློང་གིས་དགེ་སློང་ལ་སེམས་ཀྱིས་གནོད་པར་བྱས་པས། རང་གི་གནས་ཁང་དུ་སྦྲུལ་གདུག་
པར་སྐྱེས་སོ། །ཞེས་སྒྲ་དེ་ལྟ་བུ་མཉན་དུ་ཡོད་པར་ཀུན་ཏུ་གྲགས་པ་དང། ཀོ་ས་ལའི་རྒྱལ་པོ་གསལ་རྒྱལ་ནང་གི་བཙུན་མོ་དང་གཞོན་ནུ་དང། བློན་པོ་དང། གྲོང་མི་དང་ལྗོངས་སུ་
བཅས་པས་གང་སྒྲ་དེ་ཐོས་པ་དང། ལྟད་མོ་ལྟ་འདོད་པས་དེ་ཡིད་བསྐྱེད་ནས་ཛེ་ཏའི་ཚལ་དུ་སོང་ངོ། །དེ་ནས་བཅོམ་ལྡན་འདས་ཉན་ཐོས་ཆེན་པོ་ཀུན་ཤེས་ཀོའུ་དི་ནྱ་དང། རླངས་པ་དང་
མིང་ཆེན་དང། མ་འགག་པ་དང། ཤཱ་རིའི་བུ་དང། མོའུ་དགལ་གྱི་བུ་ཆེན་པོ་དང། འོད་སྣང་དང། ཀུན་དགའ་བོ་དང། ནམ་གྲུ་ལ་སོགས་པས་བསྐོར་ཏེ། རྒྱལ་པོ་གསལ་རྒྱལ་
དང༑ དེའི་གནས་ཁང་དུ་བཞུད་ནས་བཅོམ་ལྡན་འདས་ཀྱིས་དེ་ཉིད་ཀྱི་སྐད་དུ་གསུངས་པ་དང། དེ་རྟབས་[?]བཞིན་དུ་གནས་ནས་ཕྱིར་བྱུང་ངོ། །དེ་ནས་བཅོམ་ལྡན་འདས་ཀྱིས་དེ་ཁྲིད་ནས་
གཙུག་ལག་ཁང་ནས་ཕྱིར་བྱུང་སྟེ་ཛེ་ཏའི་ཚལ་གྱི་སྒོར་འཁོར་བརྒྱ་སྟོང་དུ་མ་དང། དགེ་སློང་གི་དགེ་འདུན་གྱི་མདུན་ན་གདན་བཏིང་བ་དེ་ལ་བཞུགས་པ་དང། དེ་ནས་སྦྲུལ་གདུག་པ་

[210A]༄༅། །དེ་ཕན་ཚུན་ཀུན་ཏུ་སྐྱེ་བ་མང་པོ་ལ་བལྟས་ཏེ་སྐྲག་ནས་བཅོམ་ལྡན་འདས་ཀྱི་གདན་ལོགས་སུ་རྒན་རིམ་གྱི་མཐར་བཅོམ་ལྡན་འདས་ལ་ལྟ་བཞིན་དུ་འཁྱིལ་
ཏེ་འདུག་གོ་བཅོམ་ལྡན་འདས་ཀྱིས་དེ་ལ་བཀའ་སྩལ་པ། བཞིན་བཟང་འདི་ལྟར། ཁྱོད་ངའི་བསྟན་པ་ལ་རབ་ཏུ་བྱུང་ནས་དགེ་སྦྱོང་གི་འབྲས་བུ་བཞི་ལས་གང་ཡང་རུང། དགེ་
སྦྱོང་གི་འབྲས་བུ་རྟོགས་པར་འགྱུར་བ་ལས། ད་ཁྱོད་འདིར་ཤིན་ཏུ་ཁྲོས་པས་ཀུན་ཏུ་ཁེབས་ནས་ལན་མང་དུ་བསྒོམས་ལ། དགེ་སློང་ལ་ཡང་སེམས་གདུག་པ་སྐྱེས་པས། ད་ལྟར་
སྦྲུལ་གདུག་པར་སྐྱེས་ཏེ་འཚེ་བ་དང། གསོད་པ་ལ་ཆགས་ཤིང་གཞན་གྱི་སྲོག་འཕྲོག་ཅིང་གཞན་འཚོ་བ་དང་ཕྲལ་ནས་འཚོ་བར་བྱེད་དེ། འདི་ནས་ཤི་འཕོས་ན། རྒྱུད་གང་དུ་སྐྱེ་
གང་དུ་སྐྱེ་བར་འགྱུར། གང་དུ་མངོན་པར་སྐྱེ་བར་འགྱུར། བཅོམ་ལྡན་འདས་ཀྱིས་གང་གི་ཚེ་དེའི་རིགས་དྲན་པར་བྱས་པ་དེའི་ཚེ་ངུ་བར་གྱུར་ཏོ། །དེ་ནས་བཅོམ་ལྡན་འདས་ཀྱིས་དེའི་
ཚེ་ཚིགས་སུ་བཅད་དེ་གསུངས་པ། ཁྱོད་ནི་བྱོལ་སོང་སྐྱེ་གནས་གྱུར། །མི་དལ་བར་ཡང་སྐྱེས་གྱུར་ན། །དོན་མེད་པར་ནི་ཅི་ཕྱིར་ངུ། །ད་ནི་ཅི་ཞིག་བྱར་ཡོད་ཀྱི། །རྒྱལ་བ་ཐུགས་རྗེ་
ལྡན་མངའ་ལ། །སེམས་ཀྱིས་ལེགས་པར་དད་སྐྱེད་དང། །བྱོལ་སོང་སྐྱེ་གནས་འདིར་སྤངས་ཏེ། །དེ་ནས་མཐོ་རིས་འགྲོ་བར་འགྱུར། །སངས་རྒྱས་བཅོམ་ལྡན་འདས་ཀྱིས་ཆོས་བསྟན་

[210B] དེའི་ཀུན་ཏུ་གནས་པ་དེ་དང་བྲལ་བར་གྱུར་ཏེ། དེ་ནས་བཅོམ་ལྡན་འདས་ཀྱིས་དགེ་སློང་དེ་ལ་བཀའ་སྩལ་པ། ཚུར་ཤོག་དགེ་སློང་ཁྱོད་ཀྱིས་སྦྲུལ་གདུག་པ་དེ་ལ་བཟོད་
པར་བྱོས་ཤིག་བཅོམ་ལྡན་འདས། བདག་གིས་ཇི་ལྟར་བཟོད་པར་བགྱི་ཅི། དེའི་རྐང་པ་རྐང་པ་ལ་གཏུགས་པར་བྒྱིའམ་ཞེས་གསོལ་པ་དང། བཅོམ་ལྡན་འདས་ཀྱིས་དེ་ལ་ཇི་ལྟར་
སྔོན་གྱི་དགེ་སློང་ཡིན་པར་མངོན་དུ་བྱས་ཏེ་ཐེ་ཚོམ་དུ་མི་བྱ་བར་གཏུགས་པར་བྱའོ། །ཞེས་བཀའ་སྩལ་པ་དང། སྟོན་པའི་བཀའ་བཞིན་དེས་རྐང་པ་ལ་གཏུགས་པ་དང། དེས་ཀྱང་
དེའི་མགོ་བོ་ལ་རེག་པར་བྱས་པ་དང། དེ་གཉིས་སྐྱེ་བོ་མང་པོས་མཐོང་བ་དང། རབ་ཏུ་ངོ་མཚར་སྐྱེས་ནས་བཅོམ་ལྡན་འདས་ཀྱིས་སྐྱེ་བོ་མང་པོ་དེ་དག་ལ་དེའི་ཕྱིར་དེ་ལྟ་བུའི་ཚུལ་དུ་ཆོས་
བཤད་དེ། དེ་ཐོས་པས་ན། སྲོག་ཆགས་བརྒྱ་སྟོང་དུ་མ་རྣམས་ཀྱིས་ནི། ཁྱད་པར་ཆེན་པོ་རྟོགས་པར་གྱུར་ཏོ། །སྦྲུལ་གདུག་པ་དེ་ཡང་བཅོམ་ལྡན་འདས་ལ་སེམས་མངོན་པར་དད་ནས་
དེ་དུས་འདས་པ་དང། སུམ་ཅུ་རྩ་གསུམ་གྱི་ལྷའི་གནས་བཟང་པོར་སྐྱེས་སོ། །དེ་ནས་བཅོམ་ལྡན་འདས་ཀྱིས་དགེ་སློང་རྣམས་ལ་བཀའ་སྩལ་པ། དེ་བས་ན། དགེ་སློང་རྣམས། འདི་
དང། གཞན་དག་ཀྱང་ཁྲོ་བས་ཀུན་ཏུ་ཁེབས་ན། ཉེས་པའི་དམིགས་སུ་འགྱུར་ཏེ། དེ་བས་ན། དགེ་སློང་གིས་ཁྲོས་པའི་དགེ་སློང་ལ་ཇི་ལྟར་དེའི་ཁྲོས་པས་ཁེབས་པར་གནས་པ་

[211A]༄༅། །རྣམ་པར་བྱང་བར་གནས་པ་དེ་ལྟ་བུར་བཟོད་པར་གསོལ་ལོ་།དེས་ཀྱང་སེམས་ཀྱིས་བཟོད་པར་བྱོས་ཤིག། །གང་སྔ་དྲོ་ཁྲོས་པ་ལ་དེས་ཕྱི་དྲོ་བཟོད་
པར་གསོལ་ཅིག་གང་ཕྱི་དྲོ་ཁྲོས་པ་ལ་ནི། དེས་ནུབ་མོའོ། །གང་ནུབ་མོ་ཁྲོས་པ་ལ་ནི། དེས་ཕྱི་དེ་ཉིན་མོ་བཟོད་པར་གསོལ་ཅིག། ཅེས་གསུངས་ནས་བཅོམ་ལྡན་འདས་གདན་
ལས་བཞེངས་ཏེ་ནང་དུ་ཡང་དག་འཇོག་ལ་འཇུག་པའི་ཕྱིར་གཙུག་ལག་ཁང་དུ་གཤེགས་སོ། །ཆོས་ཉིད་ཀྱིས་ལྷའི་བུའམ། བུ་མོ་ཡང་རུང་སྐྱེས་ནས་རིང་པོར་མ་ལོན་པར་
གང་ནས་ཤི་འཕོས། གང་དུ་སྐྱེས། ལས་གང་ཡིན་ཞེས་སེམས་པ་རྣམ་པ་འདི་གསུམ་སྐྱེ་སྟེ། སྦྲུལ་གདུག་པ་ལས་ཤི་འཕོས་ནས་སུམ་ཅུ་རྩ་གསུམ་གྱི་ལྷའི་རིས་བཟང་པོར་
སྐྱེས་ཏེ། བཅོམ་ལྡན་འདས་ལ་སེམས་མངོན་དུ་དད་པ་བསྐྱེད་པར་མཐོང་ངོ། །དེ་ནས་མངོན་གྱི་སྦྲུལ་གདུག་པ་ལྷའི་བུ་དེས་འདི་སྙམ་དུ་བདག་འདིར་ཞག་ལོན་ཏེ་བཅོམ་ལྡན་
འདས་བལྟར་འགྲོ་བར་མི་རིགས་ཀྱི། བདག་འདིར་ཞག་མ་ལོན་པར་བཅོམ་ལྡན་འདས་ལ་བལྟར་འགྲོའོ། །སྙམ་དུ་བསམ་ནས་དེ་ནས་ལྷའི་བུ་སྔོན་སྦྲུལ་གདུག་པ་དེ་དྲི་མ་མེད་
པའི་རྣ་ཆ་འཕྱང་བཞིན་དུ་ཐོགས་ཤིང། དོ་ཤལ་དང། སེ་མོ་དོས་ལུས་བརྒྱན་ཏེ་དེ་ཉིད་ཀྱི་ནུབ་མོ་ལྷའི་མེ་ཏོག་ཨུཏྤལ་དང་པདྨོ་དང། ཀུ་མུ་ད་དང། པུཎྜ་རཱི་ཀ་དང། མནྡཱ་ར་བ་

[211B]ཚལ་ཐམས་ཅད་དུ་སྣང་བར་བྱས་ནས་བཅོམ་ལྡན་འདས་ལ་མེ་ཏོག་གིས་གཏོར་ཏེ་ཆོས་ཉན་པའི་ཕྱིར་བཅོམ་ལྡན་འདས་ཀྱིས་སྤྱན་
སྔར་འདུག་གོ་བཅོམ་ལྡན་འདས་ཀྱིས་དེའི་བསམ་པ་དང། བག་ལ་ཉལ་བ་དང། ཁམས་དང། རང་བཞིན་མཁྱེན་ནས་དེ་འདྲ་བར་འཕགས་པའི་བདེན་པ་བཞི་ཡང་དག་པར་རྟོགས་
པར་འགྱུར་བའི་ཆོས་བསྟན་ནས་ལྷའི་བུ་སྔོན་གྱི་སྦྲུལ་གདུག་པ་དེས་ཐོས་པ་དང། འཇིག་ཚོགས་སུ་ལྟ་བའི་རིའི་རྩེ་མོ་ཉི་ཤུ་ཡེ་ཤེས་ཀྱི་རྡོ་རྗེས་བཅོམ་སྟེ་རྒྱུན་དུ་ཞུགས་པའི་འབྲས་བུ་
མངོན་དུ་བྱས་སོ། །དེས་བདེན་པ་མཐོང་ནས་དགའ་བའི་ཚིག་གསུམ་སྨྲས་ཏེ། བཙུན་པས་ཕན་བཏགས་པ་འདི་ལྟ་བུ་ནི། མས་ཀྱང་མ་བགྱིས། ཕས་ཀྱང་མ་བགྱིས། རྒྱལ་པོས་ཀྱང་མ་
བགྱིས། ལྷས་ཀྱང་མ་བགྱིས། སྡུག་པས་ཀྱང་མ་བགྱིས། བདག་གི་གཉེན་མང་པོས་ཀྱང་མ་བགྱིས། སྔོན་གྱི་ཕ་མེས་རྣམས་ཀྱིས་ཀྱང་མ་བགྱིས། དགེ་སྦྱོང་དང། བྲམ་ཟེས་ཀྱང་མ་བགྱིས་
ཏེ། བཅོམ་ལྡན་འདས་ཀྱིས་བདག་གི་ཁྲག་དང་མཆི་མའི་རྒྱ་མཚོ་ནི། བསྐམས། རུས་པའི་རི་ལས་ནི། བསྒྲལ། ངན་སོང་གི་སྒོ་ནི་བཅད། མཐོ་རིས་དང་ཐར་པའི་སྒོ་ནི། ཕྱེ་ནས་ལྷ་དང་
མིའི་གནས་སུ་བཞག་གོ་ཁྱོད་མཐུས་ཤིན་ཏུ་མི་བཟད་ངན་སོང་གི་ཉེས་པ་མང་དུ་ལྡན་པའི་ལམ་རྣམས་བཅད། །མཐོ་རིས་འགྲོ་བའི་ལམ་ཕྱེ་བསོད་ནམས་མཆོག་མྱ་ངན་འདས་པའི་

[212A]༄༅། །ལམ་ནི་བདག་གིས་ཐོབ། །ཁྱོད་ལ་བརྟེན་པས་ཉེས་པ་མེད་པ་ཡི། །བདག་དེང་ཤིན་ཏུ་གཙང་བ་རྣམ་དག་མིག་འཕགས་པའི་ཡིད་དུ་འོང་བའི་ཞི་གནས་
ཐོབ། །བདག་གིས་སྡུག་བསྔལ་རྒྱ་མཚོ་ཕ་རོལ་བརྒལ། །སྐྱེ་བོ་ལྷ་དང་ལྷ་མིན་མི་ཡིས་མཆོད། །སྐྱེ་རྒ་ན་དང་འཆི་ལས་རྣམ་པར་བྲལ་སྲིད་པ་སྟོང་དུའང་མཐོང་བར་ཤིན་ཏུ་དཀའ་
ཐུབ་ཁྱོད་དེང་བདག་མཐོང་བ་འབྲས་བུར་བཅས། །དེ་ནས་སེ་མོ་དོ་ནི་རབ་འཕྱང་བཞིན། །ཞབས་གཉིས་ལ་ནི་ཕྱག་བྱས་དགའ་བ་སྐྱེས། །དགྲ་ཐུལ་དེ་ལ་གཡས་སུ་བསྐོར་ནས་ནི་
ལྷ་ཡི་འཇིག་རྟེན་ལྷ་ཡུལ་དེར་སོང་ངོ། །དེ་ནས་ལྷའི་བུ་སྔོན་སྦྲུལ་གདུག་པ་དེ་ཚོང་པ་ཁེ་ཐོབ་པ་ལྟར། ཆུན་པ་ལོ་ལེགས་པ་ལྟར། དཔའ་བོ་གཡུལ་ལས་རྒྱལ་བ་ལྟར། ནད་པ་ནད་
ཐམས་ཅད་ལས་ཐར་པ་ལྟར། ཇི་ལྟ་བུའི་ལོངས་སྤྱོད་དང་བཅོམ་ལྡན་འདས་ཀྱི་དྲུང་དུ་འོངས་པ་དེ་ལྟ་བུའི་ལོངས་སྤྱོད་དང་རང་གི་གནས་སུ་སོང་བ་དང། དགེ་སློང་དག་སྲོད་དང་ཐོ་རངས་
ལ་མི་ཉལ་བར་ཐུབ་པར་བརྩོན་པར་སྤྱོད་པ་རྣམས་ཀྱིས་མཐོང་བ་བཅོམ་ལྡན་འདས་ཀྱི་དྲུང་ན་རྒྱ་ཆེར་སྣང་བ་མཐོང་ནས་ཐེ་ཚོམ་དུ་གྱུར་ཏེ་བཅོམ་ལྡན་འདས་ལ། བཅོམ་ལྡན་འདས་
ཅི། མདང་མཚན་མོ་བཅོམ་ལྡན་འདས་ལ་ཚངས་པ་འཁོར་གྱི་བདག་པོ་བལྟར་མཆིས་སམ། ལྷའི་དབང་པོ་བརྒྱ་བྱིན་དང། འཇིག་རྟེན་སྐྱོང་བ་བཞི་དག་བལྟ་བའི་ཕྱིར་མཆིས་སམ་

[212B] དགེ་སློང་རྣམས། ཚངས་པ་འཁོར་གྱི་བདག་པོ་ཡང་མ་ཡིན། ལྷའི་དབང་པོ་བརྒྱ་བྱིན་ཡང་མ་ཡིན། འཇིག་རྟེན་སྐྱོང་བ་བཞི་ལ་སོགས་པ་ང་ལ་བལྟ་བའི་ཕྱིར་འོངས་པ་
ཡང་མ་ཡིན་གྱི། གང་སྦྲུལ་གདུག་པ་དགེ་སློང་གིས་བཟོད་པར་བྱས་པ་དེ་ང་ལ་སེམས་མངོན་དུ་དད་ནས་དུས་ལས་འདས་པ་དང། སུམ་ཅུ་རྩ་གསུམ་རིས་ཀྱི་ལྷའི་གནས་བཟང་པོར་སྐྱེས་
ནས་དེ་འདི་ལྟར། མདང་ངའི་དྲུང་དུ་འོངས་ཏེ་ངས་དེ་ལ་ཆོས་བསྟན་པ་དང། བདེན་པ་མཐོང་ནས་རང་གི་གནས་སུ་སོང་ངོ། །དེ་བས་ན། དགེ་སློང་རྣམས་ཀྱིས་འདི་ལྟར་བསླབ་པར་བྱ་སྟེ་
གང་གིས་བཟོད་པར་བྱ་བ་དང། བཟོད་པའི་ཡོན་ཏན་བརྗོད་པར་བྱ་བ་དེ་ལྟར་དགེ་སློང་དག་ཁྱེད་ཀྱིས་བསླབ་པར་བྱའོ། །བཅོམ་ལྡན་འདས་ཀྱིས་དེ་སྐད་ཅེས་བཀའ་སྩལ་པ་དང། དགེ་
སློང་དེ་དག་ཡིད་མགུ་ནས་བཅོམ་ལྡན་འདས་ཀྱིས་གསུངས་པ་ལ་མངོན་པར་དགའོ།། །།གླེང་གཞི་ནི། མཉན་དུ་ཡོད་པ་ན་སྟེ། བཅོམ་ལྡན་འདས་ལ་ཚེ་དང་ལྡན་པ་ཨུ་པ་ལིས་
ཞུས་པ། བཙུན་པ། བསྙེན་པར་རྫོགས་པར་བགྱིད་ན། ཚེ་དང་ལྡན་པ་རྣམས། བདག་ལ་བསྙེན་པར་རྫོགས་པར་མ་བྱེད་ཅིག་ཅེས་མཆི་བཞིན་དུ་དགེ་སློང་རྣམས་ཀྱིས་བསྙེན་པར་རྫོགས་
པར་བགྱིས་ན། བསྙེན་པར་རྫོགས་པ་ཞེས་བྒྱིའམ། བསྙེན་པར་མ་རྫོགས་པར་ཞེས་བགྱི། ཨུ་པ་ལི། བསྙེན་པར་རྫོགས་པ་ཞེས་མི་བྱ་སྟེ། བསྙེན་པར་རྫོགས་པར་བྱེད་པ་རྣམས་

[213A]༄༅། །ཀྱང་འདས་པ་དང་བཅས་པར་འགྱུར་རོ། །ཨུ་པ་ལི། དེ་ཅིའི་ཕྱིར་ཞེ་ན། བསྙེན་པར་རྫོགས་པ་ཉིད་ཀྱང་བསླབ་པ་འབུལ་ན། བསྙེན་པར་མ་རྫོགས་ཞེས་བྱ་ན་
བསྙེན་པར་རྫོགས་པར་བྱེད་པའི་ཚེ་ལྟ་ཅི་སྨོས། ཡང་བཅོམ་ལྡན་འདས་ལ་ཚེ་དང་ལྡན་པ་ཨུ་པ་ལིས་ཞུས་པ། བཅོམ་ལྡན་འདས་ཀྱིས་དགེ་ཚུལ་ཕ་རྣམས་ལོ་ཉི་ཤུ་ལོན་ནས་བསྙེན་
པར་རྫོགས་པར་བྱོས་ཤིག་ཅེས་གསུངས་ན། དགེ་ཚུལ་ཕ་གཞན་དག་བདག་གི་ལོ་གྲངས་ནི། མ་འཚལ་ཏེ། དེ་ལུས་བོང་ནི། ཆེ་སྟེ། དེ་དགེ་སློང་རྣམས་ཀྱིས་ལོ་གྲངས་མ་རྟོགས་པས་
ཐེ་ཚོམ་སྐྱེས་ཏེ། བསྙེན་པར་རྫོགས་པར་མི་བགྱིད་ན། དེ་དག་ལ་ཇི་ལྟར་ནན་ཏན་བགྱི་ཞེས་ཞུས་པ་དང། བཅོམ་ལྡན་འདས་ཀྱིས་བཀའ་སྩལ་པ། ཨུ་པ་ལི། དེ་ལྟ་བུ་ནི། མཚན་
ལས་སོ་སོར་རྟོགས་ལ་བསྙེན་པར་རྫོགས་པར་བྱོས་ཤིག་དེ་ལ་ཐེ་ཚོམ་དུ་མ་བྱེད་ཅིག། བཅོམ་ལྡན་འདས་ཀྱིས་མཚན་ལས་རྟོགས་ལ་བསྙེན་པར་རྫོགས་པར་གྱིས་ཤིག་ཅེས་
གསུངས་པ་དང། དགེ་སློང་རྣམས་ཀྱིས་དེ་གཅེར་བུར་ཕྱུང་སྟེ་མཚན་རྟོགས་པ་ལ་ཞུགས་པ་དང། དེ་ཤིན་ཏུ་ངོ་ཚ་ནས་བཅོམ་ལྡན་འདས་ཀྱིས་བཀའ་སྩལ་པ། གཅེར་བུར་མ་
དབྱུང་བར་གོས་སམ། གོས་ཀྱི་གདང་ལ་ལྷུང་བཟེད་དམ། ཆོས་གོས་ཀྱི་སྣོད་ཞོག་ལ། འདི་ཕོབ་ཅིག་ཅེས་སྨྲོས་ལ། དེ་ནི། མཆན་ཁུང་དང། མཆན་ལ་རྟོགས་ཏེ། དེ་སྟེ་ཡོད་ན་

[213B] །དེ་སྟེ་མེད་ན། བསྙེན་པར་རྫོགས་པར་མི་བྱའོ། །ཡང་ཞུས་པ། བཙུན་པ། དགེ་སློང་རྣམས་ཀྱིས་དགེ་སློང་ལ་དགེ་སློང་མའི་ལས་ཀྱིས་བསྙེན་པར་
བགྱིས་ན། བསྙེན་པར་རྫོགས་པ་ཞེས་བྒྱིའམ། བསྙེན་པར་མ་རྫོགས་པ་ཞེས་བགྱི། ཨུ་པ་ལི། བསྙེན་པར་རྫོགས་པ་ཞེས་ནི། བྱ་སྟེ་བསྙེན་པར་རྫོགས་པར་བྱེད་པ་རྣམས་ནི་
འདས་པ་དང་བཅས་པར་འགྱུར་རོ། །བཙུན་པ། དགེ་སློང་མ་ལ་དགེ་སློང་དང། དགེ་སློང་མ་རྣམས་ཀྱིས་དགེ་སློང་གི་ལས་ཀྱིས་བསྙེན་པར་རྫོགས་པར་བགྱིས་ན། བསྙེན་པར་རྫོགས་པ་
ཞེས་བྒྱིའམ། བསྙེན་པར་མ་རྫོགས་པ་ཞེས་བགྱི། ཨུ་པ་ལི། བསྙེན་པར་རྫོགས་པ་ཞེས་བྱ་སྟེ། དགེ་འདུན་གཉི་ག་ཡང་འདས་པ་དང་བཅས་པར་འགྱུར་རོ། །རྐྱང་པའི་སྒོ་དང་པོའི་
མདོའི་ཚིགས་སུ་བཅད་པ་ཐོག་མའོ། །མདོར་ན། གསིང་མ་གྲོང་དང་བསྡུས་པ་དང། སེམས་བསྐྱེད་པས་ནི་གསོ་སྦྱོང་དང། གསད་པ་གསུམ་ཡང་དེ་བཞིན་ཏེ། །རྣམ་འབྱེད་དགེ་འདུན་
ལྷག་མའོ། །སངས་རྒྱས་བཅོམ་ལྡན་འདས་མཉན་དུ་ཡོད་པའི་ཛེ་ཏའི་ཚལ་མགོན་མེད་ཟས་སྦྱིན་གྱི་ཀུན་དགའ་ར་བ་ན་བཞུགས་སོ། །དགེ་སློང་དག་ཅིག་འགྲོན་པ་མང་པོ་དང་ལྷན་ཅིག་ལྗོངས་
སྤྱོད་དུ་དོང་བ་དང། དེ་དག་དེའི་ཚེ་གསོ་སྦྱོང་ལ་བབ་ནས་དེ་དག་གིས་ས་གསིང་མའི་ཕྱོགས་ཤིག་མཐོང་ནས་དེ་དག་གིས་སྨྲས་པ་ཚེ་དང་ལྡན་པ་དག་ཚུར་ཤོག་ས་གསིང་མའི་ཕྱོགས་

[214A]༄༅། །ཕ་བི་ལ་གསོ་སྦྱོང་བྱའོ། །ཞེས་དེ་དག་དེར་གསོ་སྦྱོང་བྱེད་པ་ལ་ཞུགས་པ་དང། འགྲོན་པ་མང་པོ་དག་འདས་ནས་དེ་དག་ཀྱང་ཕྱི་བཞིན་འདོང་བ་ལས་
བར་དུ་རྐུན་པོས་བཅོམ་སྟེ་གཙུག་ལག་ཁང་དུ་ཕྱིན་པ་དང། དགེ་སློང་རྣམས་ཀྱིས་མཐོང་སྟེ། བདེ་བར་འོངས་སམ། ཚེ་དང་ལྡན་པ་དག་བདེ་བར་འོངས་སམ། ཅི་བདེ་བར་སྤྱད་དམ་
ཞེས་སྨྲས་པ་དང། བདེ་བར་ག་ལ་སྤྱད། ཅི་ཉེས། བདག་ཅག་ནི་རྐུན་པོས་བཅོམ་མོ། །དེ་ལྟ་བུར་གྱུར་པ་དགེ་སློང་རྣམས་ལ་སྨྲས་པ་དང། དགེ་སློང་རྣམས་ཀྱིས་བཅོམ་ལྡན་འདས་ལ་
གསོལ་ནས་བཅོམ་ལྡན་འདས་ཀྱིས་བཀའ་སྩལ་པ། གསིང་མ་ལ་ཆགས་པའི་ཕྱིར་གསོ་སྦྱོང་མ་བྱེད་ཅིག་བཅོམ་ལྡན་འདས་ཀྱིས་གྲོང་དང། ཉེ་བའི་འཁོར་དུ་གསོ་སྦྱོང་བྱོས་ཤིག་
ཅེས་གསུངས་པ་དང། དེ་དག་ལས་དགེ་སློང་ཕྱེད་ནི། གྲོང་དུ་ཞུགས་།ཕྱེད་ནི། ཕྱི་རོལ་དུ་འཁོད་པས་དེ་དག་མ་འདུས་པར་གྱུར་ནས་གསོ་སྦྱོང་མ་བྱས་ཏེ། དེ་ལྟར་གྱུར་པ་དགེ་སློང་
རྣམས་ཀྱིས་བཅོམ་ལྡན་འདས་ལ་གསོལ་ནས་བཅོམ་ལྡན་འདས་ཀྱིས་བཀའ་སྩལ་པ། གང་གྲོང་ན་གནས་པ་རྣམས་ནི། གྲོང་དུ་གསོ་སྦྱོང་བྱོས་ཤིག་དེ་བཞིན་དུ་དགེ་སློང་རྣམས་
གསོ་སྦྱོང་བྱ་སྟེ། གསོ་སྦྱོང་ལ་མ་སྡོད་ཅིག་སྡོད་ན། འདས་པ་དང་བཅས་པར་འགྱུར་རོ། །དགེ་སློང་དག་ཅིག་ཚོང་པའི་འགྲོན་པ་མང་པོ་དང་ལྷན་ཅིག་ཏུ་ལམ་དུ་ཞུགས་པ་དང། དགེ་

[214B] བཞིན་བཟང། བདག་ཅག་གསོ་སྦྱོང་བྱེད་ཀྱི། དེའི་བར་དུ་སྐད་ཅིག་སྡོད་ཅིག་ཅེས་སྨྲས་པ་དང། དེ་དག་གིས་འཕགས་པ་རྣམས། འདི་ཕྱོགས་ན་རྐུན་པོས་
འཇིགས་ཀྱི། ཕྱི་བཞིན་སྤྱོན་ཅིག་བསྡད་དོ། །ཞེས་སྨྲས་པ་དང་དེར་སྡོད་གྲང། དེར་སྡོད་གྲང་སྙམ་ནས་དགེ་སློང་རྣམས་ཕྱི་བཞིན་དུ་འབྲང་ཞིང་དེ་དག་དོང་བ་ལས་ནམ་ནངས་
སོ། །དགེ་སློང་རྣམས་ཀྱིས་དེ་ལྟར་གྱུར་པ་བཅོམ་ལྡན་འདས་ལ་གསོལ་ནས་བཅོམ་ལྡན་འདས་ཀྱིས་བཀའ་སྩལ་པ། དགེ་སློང་རྣམས་གསོ་སྦྱོང་གི་ཚེ་གསོ་སྦྱོང་མ་བྱས་པར་མ་འགྲོ་
ཞིག་ཡང་ན་འགྲོ་བཞིན་དུ་གསོ་སྦྱོང་བྱོས་ཤིག་དགེ་སློང་དག་གིས་འགྲོ་བཞིན་དུ་གསོ་སྦྱོང་བྱེད་པ་ལ་ཞུགས་པ་དང། ཚོང་པ་རྣམས་ཀྱིས་འཕགས་པ། བདག་ཅག་ནི། རྐུན་
པོས་འཇིགས་པས་ཅང་མི་སྨྲ་བར་འགྲོ་ན། ཁྱེད་ཅག་ཅིའི་ཕྱིར་ཅ་ཅོ་བྱེད་ཅེས་སྨྲས་ནས་དེ་ལྟར་གྱུར་པ་དགེ་སློང་དག་གིས་བཅོམ་ལྡན་འདས་ལ་གསོལ་པ་དང། བཅོམ་ལྡན་འདས་ཀྱིས་
བཀའ་སྩལ་པ། གསོ་སྦྱོང་རྒྱས་པར་མ་བྱེད་པར་མདོར་བྱོས་ཤིག་།དགེ་སློང་རྣམས་ཀྱིས་མདོར་བྱེད་པ་ལ་ཞུགས་པ་དང། འོན་ཀྱང་ཚོང་པ་དེ་དག་གིས་དཔྱས་ནས་བཅོམ་ལྡན་འདས་
ཀྱིས་བཀའ་སྩལ་པ། སེམས་བསྐྱེད་པ་ཙམ་གྱིས་བྱིན་གྱིས་རློབས་ཤིག་།དེ་བས་ན། དགེ་སློང་རྣམས་ཆོས་གོས་བྱིན་གྱིས་བརླབ་པ་དང། གོས་བསྔོ་བ་དང། གསོ་སྦྱོང་དང། ཚུལ་

[215A]༄༅། །ནས་བྱུང་བ་འདི་བཞི་ནི། སེམས་བསྐྱེད་པ་ཙམ་གྱིས་འགྲུབ་བོ། །དེ་ཡང་འདི་ལྟར་བྱ་སྟེ། སངས་རྒྱས་ལ་དམིགས་པའི་དྲན་པ་ཉེ་བར་བཞག་སྟེ་སེམས་
བསྐྱེད་པར་བྱོས་ལ། གསོ་སྦྱོང་བྱིན་གྱིས་རློབས་ཤིག་དེ་ནས་ཚིག་ཏུ་ཡང་བརྗོད་པར་བྱ་སྟེ། དེང་དགེ་འདུན་རྣམས་ཀྱི་བཅོ་ལྔའི་གསོ་སྦྱོང་སྟེ། བདག་དགེ་སློང་མིང་འདི་ཞེས་བགྱི་
བའི་ཡང་བཅོ་ལྔའི་གསོ་སྦྱོང་སྟེ། བདག་མིང་འདི་ཞེས་བགྱི་བའི་བར་ཆད་ཀྱི་ཆོས་རྣམས་ཀྱང་ཡོངས་སུ་དག་གོ་ཞེས་རང་གིས་བརྗོད་དེ། གསོ་སྦྱོང་བྱིན་གྱིས་བརླབས་ལ། གང་
གི་ཚེ་དགེ་འདུན་འདུས་པ་ཕྲད་པ་དེའི་ཚེ་དགེ་འདུན་དང་ལྷན་ཅིག་ཏུ་གསོ་སྦྱོང་བྱའོ། །དེ་ལྟར་ལན་གཉིས་ལན་གསུམ་དུ་བརྗོད་དེ་གསོ་སྦྱོང་དེ་ལྟར་བྱའོ། །གསོ་སྦྱོང་མི་བྱ་བ་ནི་
མ་ཡིན་ནོ། །མ་བྱས་ན་ནི། འདས་པ་དང་བཅས་པར་འགྱུར་རོ། །གླེང་གཞི་ནི། མཉན་དུ་ཡོད་པ་ན་སྟེ། དགེ་སློང་དག་ཅིག་ལྗོངས་སྤྱད་པ་སྤྱོད་པ་ན་རྐུན་པོས་ཟིན་ནས་དེ་དག་གིས་
ཀྱེ། བསམ་རླག་ཏུ་འཁོད་དེ་ཅི་བྱེད་ཀྱི། མགོ་རེག་འདི་དག་གསད་དོ་།ཞེས་སྨྲས་པ་དང། དགེ་སློང་དག་གིས་བསམ་པ། བདག་ཅག་ནི། གསད་པར་ཆད་པ་ལྟ་སྙམ་ནས་དེ་
དག་གིས་རྐུན་པོ་ལ། ཀྱེ། ཅིའི་ཕྱིར་ངེད་ཅག་གསད་ཅེས་སྨྲས་པ་དང། རྐུན་པོས་སྨྲས་པ། ཁྱེད་ལ་རྒྱལ་པོ་དང། ཕྱུག་པོ་དང་ཚོང་དཔོན་དང། དེད་དཔོན་རྣམས་རབ་ཏུ་དད་

[215B] དེ་དག་གིས་ངེད་ལ་གནོད་པར་བྱེད་དོ། །ཞེས་སྨྲས་པ་དང། དེ་ན་དགེ་སློང་གཞོན་ནུ་ཞིག་བརྫུན་དུ་སྨྲས་པ་ལས་བྱུང་བའི་ཉེས་པ་ལྟུང་བ་བྱུང་སྟེ་
དེས་ཚེ་དང་ལྡན་པ་རྣམས། བདག་གི་ལྟུང་བ་བྱུང་བ་བཤགས་པ་དེའི་བར་དུ་བསྡད་པར་ཅི་གནང་ཞེས་སྨྲས་པ་དང། དེ་དག་གིས་དེ་ལྟར་ན། གནས་འདི་ཉིད་དུ་ཤོགས་ཤིག་ཅེས་
སྨྲས་པ་དང། དེས་དགེ་སློང་གི་མདུན་དུ་འཆགས་པ་ལ་ཞུགས་ཏེ་དགོངས་ཤིག་ཚེ་དང་ལྡན་པ་རྣམས། བདག་མིང་འདི་ཞེས་བགྱི་བ་ཤེས་བཞིན་གྱི་རྫུན་སྨྲས་པ་ལས་བྱུང་བའི་ལྟུང་
བའི་ཉེས་པ་མཆིས་ཏེ། བདག་གིས་ཚེ་དང་ལྡན་པའི་མདུན་དུ་བཤགས་སོ། །མཐོལ་ལོ། །མི་འཆབ་བོ། །བཤགས་ཤིང་མཐོལ་ན། བདག་ལ་བདེ་བར་འགྱུར་གྱི། མ་བཤགས་མ་
མཐོལ་ན་ནི། མ་ཡིན་ནོ། །དེས་སྨྲས་པ། ཉེས་པར་མཐོང་ངམ་མཐོང་ངོ། །ཕྱིན་ཆད་སྡོམ་པར་འྖའམ། དམ་འཆའོ། །དེ་ལྟར་ལན་གཉིས་ལན་གསུམ་དུ་སྨྲས་པ་དང། རྐུན་པོ་
དེ་དག་ཐམས་ཅད་ཀྱིས་ཐོས་པ་དང། དེ་དག་གིས་སྨྲས་པ། འཕགས་པ། ཁྱེད་རྣམས་རྫུན་མི་སྨྲའམ། བཞིན་བཟང། མི་སྨྲའོ། ཞེས་སྨྲས་པ་དང། དེ་དག་མངོན་དུ་དད་ནས་འཕགས་
པ་རྣམས། དེ་ལྟར་ན། དེངས་ལ་སུ་ལ་ཡང་མ་སྨྲ་ཞིག་ཅེས་སྨྲས་པ་དང། ནད་མེད་ཅིག་སུ་ལ་ཡང་མི་སྨྲའོ། །ཞེས་སྨྲས་ཏེ་དོང་ནས་དེ་དག་གཙུག་ལག་ཁང་དུ་ལྷགས་པ་དང་ཐེ་

[216A]༄༅། །ཚོམ་སྐྱེས་ནས་དེ་ལྟར་གྱུར་པ་དགེ་སློང་རྣམས་ཀྱིས་བཅོམ་ལྡན་འདས་ལ་གསོལ་ནས་བཅོམ་ལྡན་འདས་ཀྱིས་བཀའ་སྩལ་པ། དགེ་སློང་རྣམས་
ནགས་ཚལ་གྱི་དབང་པོ་རྐུན་པོའི་དྲུང་དུ་བཤགས་པ་ཡིན་གྱི། དེ་ལ་ཐེ་ཚོམ་དུ་མ་བྱེད་ཅིག་གླེང་གཞི་ནི། མཉན་དུ་ཡོད་པ་ན་སྟེ། དགེ་སློང་གཞན་ཞིག་ལྗོངས་སྤྱད་པ་སྤྱོད་
པ་ལ་རྐུན་པོས་ཟིན་ནས་དེ་དག་གིས། བསམ་རླག་ཏུ་འཁོད་དེ་ཅི་བྱེད་ཀྱི། མགོ་རེག་འདི་དག་གསད་དོ། །ཞེས་སྨྲས་པ་དང། དགེ་སློང་དག་གིས་བསམ་པ། བདག་ཅག་ནི་
གསད་པར་ཆད་པ་ལྟ་སྙམ་ནས་དེ་དག་གིས་རྐུན་པོ་ལ། ཀྱེ། ཅིའི་ཕྱིར་ངེད་གསད་ཅེས་སྨྲས་པ་དང། རྐུན་པོས་སྨྲས་པ། ཁྱེད་ལ་རྒྱལ་པོ་དང། ཕྱུག་པོ་དང། ཚོང་དཔོན་དང་
དེད་དཔོན་རྣམས་མངོན་པར་དད་པས་ན། ཁྱེད་ཀྱིས་དེ་དག་ལ་སྨྲས་པ། དེ་དག་གིས་ངེད་ལ་དོན་མེད་པར་བྱེད་དོ། །ཞེས་སྨྲས་པ་དང་དགེ་སློང་རྣམས་ཀྱིས་སྨྲས་པ། ཐོང་ཞིག་དང་
སུ་ལ་ཡང་མི་སྨྲའོ། །དེ་དག་གིས། དེ་སྟེ་ཁྱེད་ཀྱིས་བཅོ་ལྔ་པའི་དུས་ན་གཅིག་ཏུ་འདུས་ཤིང་འདོན་པ་དེ། ངེད་ཅག་ལ་རྒྱས་པར་སྨྲ་བར་དམ་འཆའ་ན། གཏང་ངོ། །ཞེས་སྨྲས་པ་
དང། དེ་ན་དགེ་སློང་ཞིག་གཞུང་ཁ་ཏོན་དུ་ལོབས་པས། དེ་བསད་ཀྱིས་འཇིགས་པས་སྐྲག་པས་སོ་སོར་ཐར་པ་མྱུར་དུ་བཏོན་པ་དང། དེ་དག་མངོན་པར་དད་ནས་འཕགས་པ་

[216B] སྲུང་ངམ་ཞེས་སྨྲས་པ་དང། དེ་དག་གིས། ཚེ་དང་ལྡན་པ། འདི་ནི། སྟོན་པའི་བཀའ་ཡིན་ན། ཅིའི་ཕྱིར་ཡང་དག་པར་འཛིན་ཅིང་མི་
སྲུང་ཞེས་སྨྲས་པ་དང། དེ་དག་གིས། འཕགས་པ་རྣམས། ལེགས་ཀྱི་བཞུད་ལ་སུ་ལ་ཡང་མ་གསུངས་ཤིག་ཅེས་སྨྲས་པ་དང། ནད་མེད་ཅིག་མི་སྨྲའོ། །ཞེས་སྨྲས་ཏེ་དོང་ནས་དེ་
དག་གཙུག་ལག་ཁང་དུ་ཕྱིན་པ་དང་དེ་དག་ཐེ་ཚོམ་སྐྱེས་ཏེ། དེ་ལྟར་གྱུར་པ་དགེ་སློང་དག་གིས་བཅོམ་ལྡན་འདས་ལ་གསོལ་པ་དང་བཅོམ་ལྡན་འདས་ཀྱིས་བཀའ་སྩལ་པ། དགེ་སློང་
རྣམས། ནགས་ཚལ་གྱི་དབང་པོ་རྐུན་པོའི་དྲུང་དུ་ཁ་ཏོན་བཀླགས་པ་ནི། ལེགས་པར་བཀླགས་པ་ཡིན་གྱི། དེ་ལ་ཐེ་ཚོམ་དུ་མ་བྱེད་ཅིག་།གླེང་གཞི་ནི། མཉན་དུ་ཡོད་པ་ན་སྟེ། དགེ་སློང་
དག་ཅིག་ཡུལ་བེའུ་ཞེས་བྱ་བ་ནས་ལྗོངས་སྤྱད་པ་སྤྱོད་ཅིང་དོང་བ་དང། རྐུན་པོས་ཟིན་ནས་དེ་དག་གིས། ཀྱེ། བསམ་རླག་ཏུ་འཁོད་དེ་ཅི་བྱེད་ཀྱི། མགོ་རེག་འདི་དག་གསད་དོ། །ཞེས་སྨྲས་
པ་དང། དེ་ལ་རྐུན་པོ་གཅིག་དགེ་སློང་གི་རྒྱུས་ཤེས་པས། དེས་དེ་དག་མཐོང་བ་དང་སྙིང་རྗེ་སྐྱེས་ནས་དེས་དེ་དག་ཐར་པར་བྱ་བ་ནི། མ་ནུས་ཀྱི། སྙིང་རྗེ་བའི་ཕྱིར་ཀྱེ་འདི་དག་བསད་དེ་ཅི་རུང་
གི་རྩྭ་མ་བརྔས་པ་ལ་བཅིངས་ཏེ་རྫས་འཕྲོག་ལ་དོང་དང། དེ་ཉིད་རང་བཀྲེས་ཤིང་ཉམ་ཆུང་བས་གདུངས་ཏེ་སྲོག་དང་བྲལ་གྲང་ཞེས་སྨྲས་པ་དང། དེའི་ནང་ནས་གཅིག་གིས་སྨྲས་པ། ཀྱེ་

[217A]༄༅། །འདི་དེ་སྐད་སྨྲ་ན། ཇི་ལྟར་བྱ་ཞེས་སྨྲས་པ་དང་ཁ་ཅིག་གིས་སྨྲས་པ། དེ་ལྟར་བྱ་བ་ནི། ལེགས་སོ། །ཞེས་ནས་དེ་དག་གིས་དེ་ལ་འཕྲོག་ནས་རྩྭ་མ་བརྔས་པ་
ལ་བཅིངས་ཏེ་དོང་ངོ། །ཡུལ་བེའུ་ཞེས་བྱ་བའི་རྒྱལ་པོ་འཆར་པོ་དཔུང་གི་ཚོགས་ཡན་ལག་བཞི་པ་དང་རི་དྭགས་བཤོར་བའི་ཕྱིར་དོང་བ་དང། དེ་དག་གིས་དེ་དག་རྒྱང་རིང་པོ་ནས་མཐོང་
ནས་དེས་བློན་པོ་ལ། ཀྱེ། སྣང་བ་ཕ་བི་རི་དྭགས་མ་ཡིན་ནམ་ཞེས་དྲིས་པ་དང། དེས། ལྷ། མ་འཚལ་ཏོ། །ཞེས་སྨྲས་པ་དང། རྒྱལ་པོ་དེར་ཉེ་བར་སོང་ནས་མི་ཡིན་པར་མཐོང་ནས་དེས་
ཀྱེ༑ མུ་སྟེགས་གཅེར་བུ་པ་ཡིན་ནམ་ཅི་ཞེས་སྨྲས་པ་དང། དེ་དག་ལས་གཅིག་གིས་སྨྲས་པ། ལྷ། དེ་བཞིན་ནོ། །ཞེས་སྨྲས་པ་དང། དེ་དག་ལས་དགེ་སློང་གི་རྒྱུས་ཤེས་པ་ཞིག་གིས་
སྨྲས་པ། ལྷ། དེ་ནི། མུ་སྟེགས་གཅེར་བུ་པ་མ་ལགས་ཀྱི། ལྷ་ཤཱཀྱའི་བུའི་དགེ་སློང་ངོ། །ཇི་ལྟར་ཤེས། ལྷ། དེ་ལྟར་ལོགས་གཅིག་ནི། ནག་གཉིས་པ་ནི། དཀར་རོ། །ཞེས་
སྨྲས་པ་དང། དེ་ནས་རྒྱལ་པོས་དེ་ལ་དྲིས་པ། འཕགས་པ། ཁྱོད་ཅིའི་ཕྱིར་འདི་ལྟར་འདུག། ལྷ། བདག་ཅག་རྐུན་པོས་བཅོམ་མོ། །འཕགས་པ། འོ་ན་ཅིའི་ཕྱིར་དེ་ལྟར་
འདུག་ལྷ། འདི་ལྟར་བཅིངས་སོ། །འཕགས་པ། འདི་འདྲ་བར་བཅིངས་པ་ཅིའི་ཕྱིར་བཅད་དེ་མི་འདོང། ལྷ། བཅོམ་ལྡན་འདས་ཀྱིས་བདག་ཅག་གི་བསླབ་པར་བཅས་པ་ས་བོན་

[217B] སྲོག་ཆགས་ཀྱི་གྲོང་བཤིག་གམ། བཤིག་ཏུ་བཅུག་ན། ལྟུང་བའོ། །ཞེས་བྱ་བའི་བསླབ་པའི་བཅིང་པས་བཅིངས་སོ། །ཞེས་སྨྲས་པ་དང། རྒྱལ་པོ་དེ་དད་ཅིང་མངོན་
པར་དགའ་ནས་དེས་དེ་དག་དཀྲོལ་ཏེ་རེ་རེ་ལ་ཡང་ཆོས་གོས་གསུམ་གསུམ་བསྐོན་ནོ། །དེ་དག་གཙུག་ལག་ཁང་དུ་ཕྱིན་པ་དང་བདག་གིས་རྒྱལ་པོའི་མདུན་དུ་དེ་ལྟར་ལྟུང་བ་སྨྲས་
སོ༑ ༑ཞེས་ཏེ་ཐེ་ཚོམ་སྐྱེས་པ་དང། དེས་དེ་ལྟར་གྱུར་པ་དགེ་སློང་རྣམས་ལ་རྒྱས་པར་སྨྲས་ནས་དགེ་སློང་རྣམས་ཀྱིས་བཅོམ་ལྡན་འདས་ལ་གསོལ་ཏོ། །བཅོམ་ལྡན་འདས་ཀྱིས་བཀའ་
སྩལ་པ། རྒྱལ་པོ་འདི་ནི། རྒྱལ་རིགས་སྤྱི་བོ་ནས་དབང་བསྐུར་བ་འཇིག་རྟེན་པ་ཐམས་ཅད་ཀྱིས་གཙོ་བོ་བས་ན། གང་སྨྲས་པ་དེ་ནི་ལེགས་པར་སྨྲས་པ་ཡིན་གྱི། དེ་ལ་ཐེ་ཚོམ་དུ་མ་
བྱེད་ཅིག་གླེང་གཞི་ནི། མཉན་དུ་ཡོད་པ་ན་སྟེ། སངས་རྒྱས་བཅོམ་ལྡན་འདས་ལ་ཚེ་དང་ལྡན་པ་ཨུ་པ་ལིས་ཞུས་པ། བཙུན་པ། ནོངས་པ་དང་བཅས་པས། ནོངས་པ་དང་བཅས་པའི་
མདུན་དུ་ནོངས་པ་བཤགས་སུ་རུང་ངམ། ཨུ་པ་ལི། མི་རུང་ངོ། །དེ་སྟེ་དངོས་པོ་མི་མཐུན་ན་ནི། རུང་ངོ། །གླེང་གཞི་ནི། མཉན་དུ་ཡོད་པ་ན་སྟེ། དགེ་སློང་ཞིག་ལ་དགེ་འདུན་གྱི་ལྷག་མའི་
ཉེས་པ་བྱུང་ནས་དེ་འགྱོད་པ་སྐྱེས་པ་དང། དེ་སྐྱ་བོ་སེང་སེང་པོར་གྱུར་ལ་རིད་ཅིང་ཉམ་ཆུང་སྟེ་རྨྱ་ལ་ལུས་མ་བརྟས་པར་གྱུར་ནས་དེ་ལ་དགེ་སློང་དག་གིས་སྨྲས་པ། ཚེ་དང་ལྡན་པ། ཁྱོད་

[218A]༄༅། །ཅིའི་ཕྱིར་སྐྱ་བོ་སེང་སེང་པོར་གྱུར་ལ་རིད་ཅིང་ཉམ་ཆུང་ལ་རྨྱ་སྟེ་ལུས་མ་བརྟས་པར་གྱུར་པ་དེའི་ནད་སྨྲོས་ཤིག་།ཅེས་སྨྲས་པ་དང། དེ་ཅང་མི་སྨྲ་ནས་ནམ་
དེ་དང་མཛའ་བའི་དགེ་སློང་གིས་མཐོང་སྟེ་དྲིས་པ་དང། དེས་དེ་ལ་རྒྱས་པར་སྨྲས་པ་དང། དེས་ཚེ་དང་ལྡན་པ། དེ་ལྟ་ན། དགེ་སློང་རྣམས་ལ་བརྗོད་ཀྱི། ཤོགས་ཤིག་ཅེས་སྨྲས་སོ།།
དེ་ལྟར་བརྗོད་ན། བདག་ཉིད་འཆིའོ། །ཞེས་སྨྲས་པ་དང། དེས་དེ་ལྟ་ན། ཚུར་ཤོག་ཡུལ་གཞན་དུ་དོང་ལ་དེར་དེ་དག་བཤགས་སོ་།ཞེས་སྨྲས་པ་དང། དེས་ཀྱང་ཁས་བླངས་
ནས་དེ་དང་དེ་ལྷན་ཅིག་ཏུ་ཡུལ་གཞན་དུ་སོང་བ་ལས། དེ་ལམ་ཕྱེད་དུ་དུས་འདས་པ་དང། དགེ་སློང་དེས་བསམ་པ། གང་གི་དོན་གྱི་ཕྱིར་བདག་འགྲོ་བ་དེ་ནི། དུས་འདས་ན་
དེ་ཅིའི་ཕྱིར་འགྲོ་ཕྱིར་ལྡོག་གོ་སྙམ་ནས་དེ་ཕྱིར་ལོག་པ་དང། དེ་ལ་དགེ་སློང་དག་གིས་བདེ་བར་འོངས་སམ། ཚེ་དང་ལྡན་པ། བདེ་བར་འོངས་སམ། ཅི་ཁྱེད་བདེ་བར་སྤྱད་དམ་
ཞེས་སྨྲས་པ་དང། དེ་ངུ་བར་གྱུར་ནས་དེ་ལ་དགེ་སློང་དག་གིས་ཚེ་དང་ལྡན་པ། ཅིའི་ཕྱིར་ངུ་ཞེས་སྨྲས་པ་དང། གང་བདག་དང་ལྷན་ཅིག་ཏུ་སོང་བའི་དགེ་སློང་དེ་དུས་འདས་
པའི་ཕྱིར་རོ། །ཞེས་སྨྲས་པ་དང། དེ་དག་གིས། ཚེ་དང་ལྡན་པ་ཅིའི་ཕྱིར་ངུ། འདུས་བྱས་ཐམས་ཅད་ནི། ཆོས་ཉིད་ཀྱིས་དེ་བཞིན་ནོ། །ཞེས་སྨྲས་སོ། །དེས་དེ་ནི། ཉེས་པ་དང་

[218B] །ཞེས་སྨྲས་པ་དང། དགེ་སློང་རྣམས་ཀྱིས་དེས་དམྱལ་བར་རིང་དུ་གནས་པར་འགྱུར་བས་ན། ངུ་བ་འདི་ནི། རིགས་སོ་ཞེས་སྨྲས་པ་དང། དེ་ལྟར་གྱུར་པ་དགེ་
སློང་རྣམས་ཀྱིས་བཅོམ་ལྡན་འདས་ལ་གསོལ་པ་དང་བཅོམ་ལྡན་འདས་ཀྱིས་བཀའ་སྩལ་པ། དགེ་སློང་རྣམས། རིགས་ཀྱི་བུ་དེ་ནི། ཉེས་པ་དེ་ལས་ཕྱིན་ཏོ། །ངས་ནི། བསམ་པ་ལས་ཉེས་
པ་ཕྱིན་པར་གསུངས་ཀྱི། ཆད་པའི་ལས་ཀྱིས་ནི། མ་ཡིན་ནོ། །དེ་ལྟ་བས་ན། གང་དེ་ལྟར་རང་བཞིན་གྱིས་ངོ་ཚ་བ་དང་ལྡན་པ་དེས་གཅིག་གི་མདུན་དུ་ཤོགས་ཤིག་པར་གནང་ངོ། །དེས་
ནི༑ གཅིག་གི་མདུན་དུ་ཤོགས་ཤིག་དེ་ལ་ཐེ་ཚོམ་དུ་མ་བྱེད་ཅིག་།ཅེས་གསུངས་པ་དང། འདོད་ཆགས་དང་བྲལ་བ་མ་ཡིན་པ། སྐྱེ་བོ་ཐ་དད་པ། མདོ་སྡེ་འཛིན་པ་དང། འདུལ་བ་
འཛིན་པ་དང། མ་ལྟ་བུ་འཛིན་པ་ཁ་ཅིག་དང། དགེ་འདུན་གྱི་གནས་བརྟན་དང། གྲགས་པ་དང། བསོད་ནམས་ཆེན་པོ་ཁ་ཅིག་གིས་མ་བརྟགས་པས་ན། དགེ་འདུན་གྱི་ལྷག་མའི་
ཉེས་པ་བྱུང་སྟེ། དེ་དག་ཆད་པར་སྤྱོད་པ་ལ་ལྷན་ཅིག་སྤྱོད་པ་དང། ཉེ་གནས་དང། བྲམ་ཟེ་དང། ཁྱིམ་བདག་དང། གཞན་ཡང་རུང། ཉུང་དུ་ཐོས་པའི་དགེ་སློང་རྣམས་ཀྱིས་ཀྱང་
དཔྱས། ཁ་ཅིག་ནི། མི་དགའ་བར་གྱུར་ཏེ། དེ་ལྟར་གྱུར་པ་དགེ་སློང་དག་གིས་བཅོམ་ལྡན་འདས་ལ་གསོལ་ནས་བཅོམ་ལྡན་འདས་ཀྱིས་བཀའ་སྩལ་པ། དེ་དག་གིས་ཀྱང་ཕྱིས་མི་བྱ་བ་

[219A]༄༅། །ཤིན་ཏུ་བསམ་པ་བརྟུན་ཏེ་གཅིག་པོའི་མདུན་དུ་ཤོགས་ཤིག་།འདི་ལ་ཐེ་ཚོམ་དུ་མ་བྱེད་ཅིག་རྐྱང་པའི་ནང་ནས་སྒོ་དང་པོའི་མདོའི་ཚིགས་སུ་བཅད་པ་
གཉིས་པའོ།། །།མདོར་ན། གཞག་པའི་རིགས་པ་གཞག་པར་བྱ། །བདུན་ལོན་ནས་ཀྱང་འགྲོ་བར་བྱ། །མཉམ་དུ་མ་ཟིན་དེ་བཞིན་ཏེ། །གང་གིས་ཀོ་བ་མི་རུང་བའོ། །
སངས་རྒྱས་བཅོམ་ལྡན་འདས་མཉན་དུ་ཡོད་པའི་ཛེ་ཏའི་ཚལ་མགོན་མེད་ཟས་སྦྱིན་གྱི་ཀུན་དགའ་ར་བ་ན་བཞུགས་སོ། །ཚེ་དང་ལྡན་པ་ཀུན་དགའ་བོ་ལ་གཙུག་ལག་ཁང་སྐྱོང་
གི་རིས་བབ་བོ། །ཡུལ་ཀོ་ས་ལའི་རྒྱལ་པོ་གསལ་རྒྱལ་ཛེ་ཏའི་ཚལ་དུ་འོངས་ནས་བཅོམ་ལྡན་འདས་ཀྱི་ཞབས་ལ་ཕྱག་འཚལ་ཏེ་ཚེ་དང་ལྡན་པ་ཀུན་དགའ་བོ་གང་ན་བ་དེར་སོང་
སྟེ་དྲུང་དུ་ཕྱིན་པ་དང། རྐང་པ་ལ་ཕྱག་འཚལ་ནས་ཆོས་མ་ཉན་པའི་ཕྱིར་མདུན་དུ་འདུག་གོ་དེ་ནས་ཚེ་དང་ལྡན་པ་ཀུན་དགའ་བོས་མདོ་སྡེ་ལ་ཞུགས་ནས་དེ་ལས་ཕྱེད་ནས་ཅུང་
ཟད་ཙམ་ཞིག་རྒྱས་པར་བཤད་ནས་མདོར་འཆད་པ་ལ་ཞུགས་པ་དང་རྒྱལ་པོས། འཕགས་པ། བདག་ལ་བྲེལ་བ་མེད་ཀྱི། མདོར་མ་བཤད་ཅིག་།ཅེས་སྨྲས་སོ། །དེ་བཞིན་དུ་
ལན་གཉིས་ལན་གསུམ་དུ་སྨྲས་པ་དང། ཚེ་དང་ལྡན་པ་ཀུན་དགའ་བོས། རྒྱལ་པོ་ཆེན་པོ། ཁྱེད་ལ་བྲེལ་བ་མེད་ཀྱང་བདག་ལ་བྲེལ་བ་ཡོད་དོ། །ཞེས་སྨྲས་པ་དང། འཕགས་

[219B] ཀུན་དགའ་བོ་ཅི་ཞིག་བྲེལ་ཞེས་སྨྲས་པ་དང། ཁང་སྐྱོང་བྱ་དགོས་སོ། །ཞེས་སྨྲས་པ་དང། འཕགས་པ་ཀུན་དགའ་བོ་ཡང་ལས་ཀྱི་རེས་མཛད་དམ། ལྷ། བདག་ནི། དགེ་འདུན་
གྱི་ནང་དུ་གཏོགས་པས་ན། ལས་བགྱི་འཚལ་ལོ། །ཞེས་སྨྲས་པ་དང་རྒྱལ་པོས་འདི་བདག་གི་བྱ་བ་ཡིན་ནོ། །སྙམ་དུ་བསམ་ནས་དེ་བཅོམ་ལྡན་འདས་གང་ན་བ་དེར་སོང་སྟེ་ཕྱིན་
པ་དང། བཅོམ་ལྡན་འདས་ཀྱི་ཞབས་ལ་ཕྱག་འཚལ་ནས་འདི་སྐད་ཅེས་གསོལ་ཏོ། །བཙུན་པ། བདག་ནི། རྒྱལ་པོ་རྒྱལ་ཐབས་སྤྱི་བོ་ནས་དབང་བསྐུར་བ་སྟེ། གང་བདག་གིས་
བགྱི་བའི་ལས་ནི། བདག་བགྱིད་དོ། །གང་ནང་གི་བཙུན་མོས་བགྱི་བའི་རིགས་པའང་ནང་གི་བཙུན་མོས་བགྱིད་དོ། །གང་གཞོན་ནུས་བགྱི་བའི་རིགས་པའང་གཞོན་ནུས་སོ། །གང་
བློན་པོའམ། བློན་པོ་ཆེན་པོའམ། དམག་དཔོན་ནམ། གྲོང་མིའམ་ལྗོངས་པའམ་རུང་སྟེ། ལྗོངས་པ་ཉིད་ཀྱི་ལས་བགྱིད་དོ། །བཅོམ་ལྡན་འདས་ཀྱང་བླ་ན་མེད་པའི་ཆོས་ཀྱི་རྒྱལ་པོ་
སྟེ༑ ཨེ་མའོ། །བཅོམ་ལྡན་འདས་བརྩེ་བ་ཅན་གྱིས་ཀྱང་གཞག་པར་འོས་པ་གཞག་ལ། ལས་ཀྱི་རེས་མི་བསྐོ་བར་ཅི་གནང་ཞེས་གསོལ་པ་དང། རྒྱལ་པོ་གསལ་རྒྱལ་གྱིས་ཞུས་
པ་བཞིན་བཅོམ་ལྡན་འདས་ཅང་མི་གསུང་བས་ཞལ་གྱིས་བཞེས་སོ་།རྒྱལ་པོ་གསལ་རྒྱལ་གྱིས་ཀྱང་ཅང་མི་གསུང་བས་ཞལ་གྱིས་བཞེས་པར་རིག་ནས་རྒྱལ་པོ་གསལ་རྒྱལ་བཅོམ་

[220A]༄༅། །བཅོམ་ལྡན་འདས་ཀྱི་ཞབས་ལ་ཕྱག་འཚལ་ནས་བཅོམ་ལྡན་འདས་ཀྱི་དྲུང་ནས་སོང་ངོ། །དེ་ནས་བཅོམ་ལྡན་འདས་ཀྱི་ཚེ་དང་ལྡན་པ་ཀུན་དགའ་
བོ་ལ་བཀའ་སྩལ་པ། ཀུན་དགའ་བོ། སོང་ལ་མཉན་དུ་ཡོད་པ་ན་གནས་ཤིང་འཁོད་པའི་དགེ་སློང་ཐམས་ཅད་འདུན་ཁང་དུ་སྡུས་ཤིག་ཅེས་གསུངས་པ་དང། བཙུན་པ། བཀའ་
བཞིན་འཚལ་ཞེས་ནས་ཚེ་དང་ལྡན་པ་ཀུན་དགའ་བོས་བཅོམ་ལྡན་འདས་ལས་མཉན་ཏེ་མཉན་དུ་ཡོད་པ་ན་དགེ་སློང་ཇི་སྙེད་གནས་པ་དེ་དག་ཐམས་ཅད་འདུན་ཁང་དུ་བསྡུས་
ནས་བཅོམ་ལྡན་འདས་གང་ན་བ་དེར་སོང་སྟེ་ཕྱིན་ནས་བཅོམ་ལྡན་འདས་ཀྱི་ཞབས་ལ་མགོ་བོས་ཕྱག་འཚལ་ཏེ་ཕྱོགས་གཅིག་ཏུ་འདུག་གོ་།དེ་ནས་ཚེ་དང་ལྡན་པ་ཀུན་དགའ་
བོས་བཅོམ་ལྡན་འདས་ལ་འདི་སྐད་ཅེས་གསོལ་ཏོ། །བཙུན་པ། མཉན་དུ་ཡོད་པ་ན་དགེ་སློང་ཇི་སྙེད་གནས་ཤིང་མཆིས་པ་དེ་ཐམས་ཅད་མདུན་ཁང་དུ་འདུས་ཏེ་མཆིས་ལགས་ན་
དེ་ལ་བཅོམ་ལྡན་འདས་ཀྱིས་ད་དུས་ལ་བབ་པར་དགོངས་ཤིག་དེ་ནས་བཅོམ་ལྡན་འདས་འདུན་ཁང་གང་ན་བ་དེར་བཞུད་དེ་བྱོན་ནས་དགེ་སློང་གི་དགེ་འདུན་གྱི་གུང་ན་གདན་
བཏིང་བ་ལ་བཞུགས་ཏེ། བཞུགས་ནས་བཅོམ་ལྡན་འདས་ཀྱིས་དགེ་སློང་དག་ལ་བཀའ་སྩལ་པ། དགེ་སློང་དག་དེང་ཡུལ་ཀོ་ས་ལའི་རྒྱལ་པོ་གསལ་རྒྱལ་ངའི་དྲུང་དུ་འོངས་ཏེ་

[220B] ༑བཅོམ་ལྡན་འདས་གཞག་པའི་རིགས་པ་རྣམས་ནི། ཞོག་ལ་ལས་ཀྱི་རེས་ལ་བཀའ་སྩལ་པའི་མི་རིགས་སོ། །ཞེས་ཟེར་གྱི་ཁྱེད་ཅག་གིས་དེང་ཕན་ཆད་གཞག་པའི་
རིགས་པ་རྣམས་ལས་ལ་མ་བསྐོ་བར་ཞོག་ཅིག་བཅོམ་ལྡན་འདས་ཀྱིས་གཞག་པའི་རིགས་པ་རྣམས་ལས་ལ་མ་བསྐོ་ཞིག་ཅེས་གསུངས་པ་དང་དགེ་སློང་དག་གིས་གང་གཞག་
པར་རིགས་པ་མི་ཤེས་ནས་བཅོམ་ལྡན་འདས་ཀྱིས་བཀའ་སྩལ་པ། མདོ་སྡེ་འཛིན་པ་དང། འདུལ་བ་འཛིན་པ་དང། མ་ལྟ་བུ་འཛིན་པ་དང། མང་པོ་ལ་ཆད་པ་དང། དགེ་འདུན་
གྱི་གནས་བརྟན་དག་ནི། གཞག་པར་རིགས་པའོ། །དེ་ལ་མདོ་སྡེ་འཛིན་པ་ནི། དེ་ཉིད་ལས་སོ། །དེ་བཞིན་དུ་འདུལ་བ་འཛིན་པ་དང། མ་ལྟ་བུ་འཛིན་པ་དང། མང་པོ་ལ་འཆད་
པ་དང། དགེ་འདུན་གྱི་གནས་བརྟན་དག་ཀྱང་དེ་ཉིད་ལས་ཡིན་ནོ་།བཅོམ་ལྡན་འདས་ཀྱིས་མདོ་སྡེ་འཛིན་པ་དང། འདུལ་བ་འཛིན་པ་དང། མ་ལྟ་བུ་འཛིན་པ་དེ་ཉིད་ལས་ཡིན་
ནོ༑ ༑ཞེས་གསུངས་པ་དང། དྲུག་སྡེ་དག་གིས་མདོ་སྡེའི་ལེའུ་གཅིག་གམ། གཉིས་བཀླགས་ནས་ངེད་ཅག་མདོ་སྡེ་འཛིན་པ་ཡིན་པས་ན། ངེད་ཅག་ལ་ལས་ཀྱི་རེས་མ་དབབ་ཅིག་
ཅེས་སྨྲས་པ་དང། དེ་ལྟར་གྱུར་པ་དགེ་སློང་དག་གིས་བཅོམ་ལྡན་འདས་ལ་གསོལ་པ་དང་བཅོམ་ལྡན་འདས་ཀྱིས་བཀའ་སྩལ་པ། གང་མདོ་སྡེ་ཐམས་ཅད་འཛིན་པ་དེ་ནི་

[221A]༄༅། །མདོ་སྡེ་འཛིན་པ་སྟེ། དེ་ནི། ལས་ལ་མ་བསྐོ་ཞིག་དེ་བཞིན་དུ་ཕས་ཕམ་པ་གཅིག་གམ། གཉིས་བཀླགས་པ་དག་གིས་ངེད་ཀྱང་འདུལ་བ་འཛིན་པའོ། །
དེ་བཞིན་དུ་རབ་ཏུ་བྱེད་པ་གཉིས་བཀླགས་པས་ཀྱང་ང་ནི། མ་ལྟ་བུ་འཛིན་པ་ཡིན་གྱི། ལས་ཀྱི་རེས་ལ་མ་བསྐོ་ཞིག་ཅེས་སྨྲས་པ་དང། དེ་ལྟར་གྱུར་པ་དགེ་སློང་དག་གིས་བཅོམ་ལྡན་
འདས་ལ་གསོལ་ནས་བཅོམ་ལྡན་འདས་ཀྱིས་བཀའ་སྩལ་པ། གང་འདུལ་བ་ཐམས་ཅད་འཛིན་པ་དང། མ་ལྟ་བུ་ཐམས་ཅད་འཛིན་པ་ནི། ལས་ལ་མ་བསྐོ་ཞིག་གླེང་གཞི་ནི། མཉན་
དུ་ཡོད་པ་ན་སྟེ། དེའི་ཚེ་ན་ཡུལ་ཀོ་ས་ལའི་རྒྱལ་པོ་གསལ་རྒྱལ་རི་བྲག་གི་གྲོང་དག་ཅིག་ལོག་ནས་དམག་རུ་གཅིག་བཏང་བ་དང། དེ་དག་གིས་སླར་བཅོམ་བཏགས་ནས་ལྷགས་སོ། །
དེ་བཞིན་དུ་ལན་གཉིས་ལན་གསུམ་དུ་བཏང་ཡང་སླར་བཏགས་བཅོམ་ནས་ལྷགས་སོ། །བློན་པོ་དག་གིས་གསོལ་པ། ལྷ། རི་བྲག་གི་གྲོང་དག་གི་མཐུ་ནི། ཆེར་གྱུར། ལྷའི་
མཐུ་ནི། འགྲིབ་ན། དེ་ལ་ལྷ་ཉིད་གཤེགས་ན་ནི། རི་བྲག་གི་གྲོང་དེ་དག་ཀྱང་གདོད་ཁུགས་པར་འགྱུར་གྱི། གཞན་གྱིས་ནི། མི་ནུས་སོ་།ཞེས་སྨྲས་པ་དང། རྒྱལ་པོས་ངའི་
ཡུལ་ན་ཇི་སྙེད་མཚོན་ཆའི་མཐུས་འཚོ་བ་དེ་དག་ཐམས་ཅད་མ་འཁོད་པར་ཤོག་ཅིག་ཅེས་དྲིལ་ཆེན་པོ་བསྒྲགས་སོ། །དེ་ནས་རྒྱལ་པོ་མཐུ་ཆེན་པོ་དང་ལྷན་ཅིག་ཏུ་གྲོང་རྡལ་དེར་

[221B] །འོན་ཀྱང་དེ་དག་ནགས་ཚལ་སྟུག་པོ་ལ་བརྟེན་ནས་མ་ཕེབས་པ་དང། བློན་པོས། ལྷ་ཁྱིམ་བདག་མགོན་མེད་ཟས་སྦྱིན་དེ། བསོད་ནམས་རབ་ཏུ་
རྒྱས་ཤིང་ལྷ་རྣམས་ཀྱིས་ཡོངས་སུ་ཟིན་པས། དེ་འདིར་མཆིས་ན་གདོན་མི་འཚལ་བར་རི་བྲག་གི་གྲོང་ཕེབས་པར་འགྱུར་རོ། །ཞེས་སྨྲས་པ་དང། དེ་ནས་རྒྱལ་པོས་ཁྱིམ་བདག་མགོན་མེད་
ཟས་སྦྱིན་ལ་བསྟི་སྟང་ཆེར་བྱས་ནས་ཁྱིམ་བདག་ཁྱོད་ཀྱི་ངོ་ལྟ་བར་འདོད་དོ། །ཞེས་ཡི་གེར་སྤྲིང་ངོ། །དེ་ཡི་གེ་དེ་ཐོས་མ་ཐག་ཏུ་རིངས་བཞིན་དུ་སོང་སྟེ་རི་བྲག་གི་གྲོང་རྡལ་དེར་ཕྱིན་ཏོ། །འོན་
ཀྱང་གྲོང་རྡལ་དེ་མ་ཕེབས་ནས་ཁྱིམ་བདག་མགོན་མེད་ཟས་སྦྱིན་དེར་རིང་དུ་ཐོགས་པར་གྱུར་ནས་དགེ་སློང་རྣམས་མ་མཐོང་བའི་ཕྱིར་སྐྱ་བོ་སེང་སེང་བོ། རིད་ཅིང་ལུས་མ་བརྟས་པར་གྱུར་ནས་རྒྱལ་
པོས་མཐོང་སྟེ་དྲིས་པ། ཁྱིམ་བདག་ཁྱོད་བུ་དག་དྲན་ནམ་ཞེས་སྨྲས་པ་དང། དེས། ལྷ། བདག་བུ་ལ་དྲན་པ་ནི། མ་ལགས་ཀྱི་འཕགས་པ་རྣམས་བལྟ་བར་འཚལ་བའི་སླད་དུའོ། །ཞེས་
སྨྲས་པ་དང། རྒྱལ་པོས་བློན་པོ་དག་ལ་ངས་བཀའ་སྩལ་པ་སྐད་དུ་མ་ཟེར་བར་ཅི་ནས་འཕགས་པ་རྣམས་འདིར་བྱོན་པའི་ཐབས་སུ་སྦྱོར་ཅིག་ཅེས་ཡི་གེ་སྤྲིང་པ་དང། བློན་པོ་དག་གིས་
ཡི་གེ་བཀླགས་ནས་གྲོས་བྱེད་པ་ལ་ཞུགས་ཏེ། ཀྱེ། དེ་ལ་ཐབས་ཇི་ལྟར་བྱ་ཞེས་སྨྲས་པ་དང། བློན་པོ་རྒན་པོ་གཞན་ཞིག་གིས་དེ་ལྟ་བླའི། དེའི་ཐབས་ཤིག་བདག་གིས་སྦྱར་ལ་

[222A]༄༅། །དགེ་བར་བྱའོ། །ཞེས་སྨྲས་ནས་དེས་ཛེ་ཏའི་སྒོ་ན་ཨེ་ར་ཌ་ཚངས་སྦྱིན་གྱི་སྐྱེད་མོས་ཚལ་ཞིག་ཡོད་པ་རྙིང་སྟེ་མདའ་ལྟ་བུའི་ཚལ་དུ་གྱུར་པ་དེ་བཅོས་ལེགས་
བྱས། མཆོད་རྟེན་གྱི་དགར་ནས་སྐྱེད་མོས་ཚལ་དེར་ཡུར་བ་དྲང་ངོ། །ཞེས་སྲད་བུ་བྲེས་པ་དང། དེ་དག་ཉིད་ལ་གནོད་པས་ན། ལྷ་ལྟ་ཞིང་འདོང་བར་འགྱུར་རོ། །ཞེས་ཏེ། དེ་ནས་དེ་དག་
གིས་སྐྱེད་མོས་ཚལ་རྙིང་པ་དེ་འཆོས་པ་ལ་ཞུགས་སོ། །དབུ་སྐྲ་དང། སེན་མོའི་མཆོད་རྟེན་གྱི་དབུས་སུ་སྲད་བུ་བྲེས་ནས་སྲད་བུ་འདིའི་རྒྱུད་བཞིན་དུ་ཡུར་བ་བརྐོའོ། །ཞེས་སྨྲས་པ་
དང། དགེ་སློང་གཙུག་ལག་ཁང་ན་གནས་པ་དང། ཉིན་པར་སྤྱོད་དུ་དོང་བ་དེ་དག་འདུས་ཏེ་བློན་པོའི་གན་དུ་དོང་ནས་བཞིན་བཟང་འདི་ཅི་ཞིག་རྩོམ་ཞེས་སྨྲས་པ་དང་
འཕགས་པ་རྣམས། ལྷས་བདག་ཅག་ལ་ངའི་ཕའི་སྐྱེད་མོས་ཚལ་རྙིང་པ་ཆོས་ཤིག་དང། ང་དེ་བལྟར་འོང་ངོ། །ཞེས་ཡི་གེ་མཆིས་པས་ན། འདི་དག་བདག་ཅག་གིས་བྱི་བདར་
བགྱིད་དེ། དེར་ཆུ་དྲང་པའི་ཡུར་བ་བརྐོའོ། །ཞེས་སྨྲས་པ་དང་ཅི། ཁྱེད་ཀྱིས་བཅོམ་ལྡན་འདས་ཀྱིས་དབུ་སྐྲ་དང། སེན་མོའི་མཆོད་རྟེན་ཞིག་གམ། དེ་ལྟར་མ་བྱེད་ཅིག་
ཅེས་སྨྲས་པ་དང། འཕགས་པ་དག་ལྷའི་བཀའ་བཞིན་ནི། བདག་ཅག་གིས་མ་བགྱིར་མི་རུང་སྟེ། བདག་ཅག་ལ་མགོ་གཉིས་སུ་མ་མཆིས་ཀྱི་ལྷའི་བཀའ་བཅག་ཏུ་མི་རུང་

[222B] །ཞེས་སྨྲས་པ་དང། བཞིན་བཟང། ངེད་ཀྱིས་ལྷ་ལ་གསོལ་གྱི། དེའི་བར་དུ་སྡོད་ཅིག་ཅེས་སྨྲས་པ་དང། འཕགས་པ་བདག་ཅག་གིས་བསྔད་[*BSDAD?]ཀྱི། གསོལ་བ་མཛད་དུ་གསོལ་
ཞེས་སྨྲས་པ་དང། བཞིན་བཟང། ལྷ་འདུག་པ་དེར་ཇི་སྲིད་ཡོད་འཕགས་པ། ལམ་རིང་ངོ། །བཞིན་བཟང། ཞག་གཅིག་ནས་བདུན་གྱིས་སླར་འཁོར་ཏམ། སླར་མི་འཁོར་ཏོ། །དེ་
ལྟར་གྱུར་པ་དགེ་སློང་དག་གིས་བཅོམ་ལྡན་འདས་ལ་གསོལ་པ་དང་བཅོམ་ལྡན་འདས་ཀྱིས་བཀའ་སྩལ་པ། དེ་ལྟར་ན། དགེ་སློང་དག་སངས་རྒྱས་དང། ཆོས་དང། དགེ་འདུན་
གྱི་ཕྱིར་ཞག་བཞི་བཅུར་བྱིན་གྱིས་བརླབས་ལ་མཚམས་ཀྱི་ཕྱི་རོལ་ཏུ་འདོད་བར་གནང་ངོ། །དགེ་སློང་དག་གིས་ཇི་ལྟར་བྱིན་གྱིས་བརླབ་པ་མི་ཤེས་ནས་བཅོམ་ལྡན་འདས་ཀྱིས་བཀའ་
སྩལ་པ། སྟན་རྣམས་བཏིང་སྟེ་གཎྜཱི་བརྡུངས་ལ། དྲིས་པའི་ལན་ལྡོན་པའི་དགེ་སློང་ཞིག་བསྐོས་ཏེ་དགེ་འདུན་ཐམས་ཅད་འདུས་ནས་འཁོད་པ་དང། སྔར་དགེ་སློང་གཅིག་གམ། གཉིས་
སམ། གསུམ་ཡང་རུང། དད་པར་བགྱིས་ཏེ་སངས་རྒྱས་སྲུང་དང་ཆོས་སྦྱིན་དང། དགེ་འདུན་སྡེ་ཁྱེད་རྣམས་གནས་འདིའི་མཚམས་ཀྱི་ནང་དུ་དབྱར་སྔ་མའམ། ཕྱི་མ་ཡང་རུང། ཚུལ་
དུ་ཞུགས་པ་ལས་དགེ་འདུན་གྱི་དོན་གྱི་ཕྱིར་ཞག་བཞི་བཅུར་བྱིན་གྱིས་བརླབས་ཏེ་མཚམས་ཀྱི་ཕྱི་རོལ་ཏུ་དོང་ལ། ཁྱེད་དབྱར་གྱི་གནས་འདིར་ཏེ། དབྱར་འདིར་གནས་པར་དད་དམ་

[223A]༄༅། །ཞེས་བསྒོ་ལ། དེ་སྟེ་དད་ན། དེའི་འོག་ཏུ་དགེ་སློང་ཞིག་གིས་གསོལ་པ་དང། ལས་བྱོས་ཤིག་གསོན་ཅིག་བཙུན་པའི་དགེ་འདུན་རྣམས། སངས་རྒྱས་
སྲུང་དང། ཆོས་སྦྱིན་དང། དགེ་འདུན་སྡེ་འདི་དག་མཚམས་ཀྱི་ནང་གནས་འདིར་དབྱར་སྔ་མའམ། ཕྱི་མ་ཚུལ་དུ་ཞུགས་པ་ལས། འདི་དག་དགེ་འདུན་གྱི་དོན་གྱི་ཕྱིར་ཞག་བཞི་
བཅུར་བྱིན་གྱིས་བརླབས་ཏེ་མཚམས་ཀྱི་ཕྱི་རོལ་ཏུ་འདོང་ཞིང། འདི་དག་དབྱར་གནས་འདི་ལགས་ཏེ། དབྱར་འདིར་གནས་ན། དེ་སྟེ་དགེ་འདུན་རྣམས་ཀྱིས་བཟོད་ཅིང་དུས་ལ་
བབ་ན། དགེ་འདུན་གྱིས་གནོངས་ལ། དགེ་འདུན་གྱིས་སངས་རྒྱས་སྲུང་དང། ཆོས་སྦྱིན་དང། དགེ་འདུན་སྡེ་དག་ཞག་བཞི་བཅུར་སྐོས་ཤིག་།སངས་རྒྱས་སྲུང་དང། ཆོས་
སྦྱིན་དང། དགེ་འདུན་སྡེས་དགེ་འདུན་གྱི་དོན་གྱི་ཕྱིར་ཞག་བཞི་བཅུར་བྱིན་གྱིས་བརླབས་ཏེ་མཚམས་ཀྱི་ཕྱི་རོལ་ཏུ་དོང་ལ། དེ་དག་དབྱར་གནས་འདི་ལགས་ཏེ། དབྱར་
འདིར་གནས་སོ། །འདི་ནི། གསོལ་བའོ། །ལས་ཀྱང་འདི་བཞིན་དུ་བྱོས་ཤིག་གསོན་ཅིག་བཙུན་པའི་དགེ་འདུན་རྣམས། སངས་རྒྱས་སྲུང་དང་ཆོས་སྦྱིན་དང། དགེ་འདུན་
སྡེ་འདི་དག་དགེ་འདུན་གྱི་དོན་གྱི་ཕྱིར་ཞག་བཞི་བཅུར་བྱིན་གྱིས་བརླབས་ཏེ་མཚམས་ཀྱི་ཕྱི་རོལ་དུ་དོང་ཞིང། འདི་དག་དབྱར་གནས་འདིར་ལགས་ཏེ། ཚེ་དང་ལྡན་པ་རྣམས་ལས་

[223B] ཆོས་སྦྱིན་དང། དགེ་འདུན་སྡེ་དག་གིས་དགེ་འདུན་གྱི་དོན་གྱི་ཕྱིར་ཞག་བཞི་བཅུར་བསྐོ་བར་བཟོད་པ་དེ་དག་ནི། ཅང་མ་གསུངས་ཤིག་གང་མི་བཟོད་
པ་དེ་དག་ནི། སྨྲོས་ཤིག་དགེ་འདུན་གྱིས་སངས་རྒྱས་སྲུང་དང་ཆོས་སྦྱིན་དང། དགེ་འདུན་སྡེ་འདི་དག་གིས་དགེ་འདུན་གྱི་དོན་གྱི་ཕྱིར་ཞག་བཞི་བཅུར་བྱིན་གྱིས་བརླབས་ཏེ་
མཚམས་ཀྱི་ཕྱི་རོལ་དུ་མཆིས་ལ། དེ་དག་དབྱར་གནས་འདི་ལགས་ཏེ་དབྱར་འདིར་གནས་པར་དགེ་འདུན་གྱིས་བཟོད་ཅིང་གནང་བས་ན། ཅང་མི་གསུང་སྟེ། དེ་དེ་བཞིན་དུ་
འཛིན་ཏོ། །གང་ལ་དགེ་འདུན་གྱིས་ཞག་བཞི་བཅུར་བྱིན་གྱིས་བརླབས་ཏེ་མཚམས་ཀྱི་ཕྱི་རོལ་ཏུ་དེངས་ཤིག་དེ་ལ་ཐེ་ཚོམ་དུ་མ་བྱེད་ཅིག། བྱིན་གྱིས་བརླབ་པ་ནི། འདི་བཞིན་དུ་
གྱིས་ཤིག་དགེ་སློང་གཅིག་གི་མདུན་དུ་ཐལ་མོ་སྦྱར་ལ་འདུག་སྟེ་ཚིག་འདི་སྐད་དུ། དགོངས་ཤིག་ཚེ་དང་ལྡན་པ། བདག་མིང་འདི་ཞེས་བགྱི་བ་མཚམས་ཀྱི་ནང་གནས་དབྱར་སྔ་
མའམ། ཕྱི་མ་ཡང་རུང་ཟླ་བ་གསུམ་སོང་པ་ལས། བདག་མིང་འདི་ཞེས་བགྱི་བ་དགེ་འདུན་གྱི་དོན་གྱི་ཕྱིར་ཞག་བཞི་བཅུར་བྱིན་གྱིས་བརླབས་ཏེ་མཚམས་ཀྱི་ཕྱི་རོལ་དུ་མཆིས་ལ་
བདག་གི་དབྱར་འདི་ལགས་ཏེ། དབྱར་འདིར་གནས་སོ། །དེ་བཞིན་དུ་ལན་གཉིས་ལན་གསུམ་དུ་སྨྲོས་ཤིག་སངས་རྒྱས་བཅོམ་ལྡན་འདས་ལ་ཚེ་དང་ལྡན་པ་ཨུ་པ་ལིས་ཞུས་

[224A]༄༅། །པ། བཙུན་པ། ཞག་གཅིག་ཏུ་བྱིན་གྱིས་བརླབས་ལ། མཚམས་ཀྱི་སླད་རོལ་དུ་མཆི་བར་རུང་ངམ། ཨུ་པ་ལི། རུང་ངོ། །དེ་བཞིན་དུ་ཞག་གཉིས་སམ་
ཞག་གསུམ་མམ། ཞག་བྮིའམ། ཞག་ལྔའམ། ཞག་དྲུག་གམ། ཞག་བདུན་ནམ། ཞག་བརྒྱད་དམ། ཞག་དྒུའམ། ཞག་བྕུའམ། ཞག་ཉི་ཤུའམ། སུམ་ཅུའམ། ཞག་
བཞི་བཅུའི་བར་དུ་བྱིན་གྱིས་བརླབས་ཏེ་མཚམས་ཀྱི་ཕྱིར་རོལ་དུ་འགྲོ་བར་རུང་ངོ། །བཙུན་པ། ཞག་བཞི་བཅུ་ཕན་ཆད་བྱིན་གྱིས་བརླབ་ཏུ་རུང་ང། ཨུ་པ་ལི། མི་རུང་ངོ་
དེ་ཅིའི་ཕྱིར་ཞེ་ན། ཨུ་པ་ལི། མཚམས་ཀྱི་ནང་དུ་ནི། ཞག་མང་དུ་གནས་པར་བྱའོ། །མཚམས་ཀྱི་ཕྱི་རོལ་དུ་ནི། ཞག་ཉུང་དུ་གནས་པར་བྱའོ། །ཡང་གསོལ་པ། བཙུན་པ་
བཅོམ་ལྡན་འདས་ཀྱིས་ཞག་གཅིག་ཏུ་བྱིན་གྱིས་བརླབ་པར་བྱོས་ཤིག་།ཅེས་གསུངས་ན། སུའི་མདུན་དུ་བྱིན་གྱིས་བརླབ་པར་བགྱི། ཨུ་པ་ལི་ད་ནི། དགེ་སློང་གཅིག་གི་
མདུན་དུའོ། །དེ་བཞིན་དུ་ཞག་གཉིས་སམ། ཞག་གསུམ་མམ། ཞག་བྮིའམ། ཞག་ལྔའམ། ཞག་དྲུག་གི་བར་དུ་བྱིན་གྱིས་བརླབ་པར་བྱའོ། །ཞག་དྲུག་ཕན་ཆད་
ནས་ཞག་བཞི་བཅུའི་བར་དུ་ནི། དགེ་འདུན་ལ་གསོལ་ཏེ་བསྐོས་ན། དགེ་འདུན་ནམ། གང་ཟག་གི་མདུན་དུ་ཡང་རུང། ཅི་དགའ་བར་བྱིན་གྱིས་རློབས་ཤིག་སངས་རྒྱས་

[224B] བཙུན་པ། པགས་པ་མི་རུང་བ་དེའི་ཤ་ཡང་མི་རུང་བ་ལགས་སམ། ཨུ་པ་ལི། པགས་པ་མི་རུང་བ་དེའི་ཤ་ཡང་མི་རུང་
པའོ། །དེའི་རྒྱུས་པ་དང། རུས་པ་དག་ཀྱང་མི་རུང་པའོ། །རྐྱང་པའི་སྒོ་དང་པོའི་མདོའི་ཚིགས་སུ་བཅད་པ་གསུམ་པའོ།། །།འདུལ་བ་གཞུང་དམ་པ། བམ་པོ་སོ་དགུ་པ། མདོར་ན་
གཟུགས་ཅན་སྙིང་པོ་མལ་གོས་དང། ཕྱི་མོ་དུས་འདས་དེ་བཞིན་ཏེ་།བྱ་རོག་འུག་པ་བྱ་རྒོད་དང། དེ་དག་བཟའ་བར་མི་བྱའོ། །སངས་རྒྱས་བཅོམ་ལྡན་འདས་རྒྱལ་པོའི་ཁབ་འོད་
མའི་ཚལ་བྱ་ཀ་ལནྡ་ཀ་གནས་པ་ན་བཞུགས་པའི་ཚེ་གང་གི་ཚེ་རྒྱལ་པོ་མ་སྐྱེས་དགྲ་ལྟས་བྱིན་གྱིས་བསླུས་ནས་དེའི་ཕ་ཆོས་ཅན། ཆོས་བཞིན་དུ་རྒྱལ་པོ་བྱེད་པ་འཚོ་བ་དང་ཕྲལ་བ་
དེའི་ཚེ་དེའི་མལ་གོས་དག་མཐོང་བ་དང། ངུ་བར་གྱུར་ནས་བློན་པོ་དག་གིས། ལྷ། རྒྱལ་པོ་བགྲེས་པོ་ནི། འཕགས་པ་དག་ལ་དགྱེས་ན་གཟིམས་ཆ་འདི་དག་ཀྱང་དགེ་འདུན་ལ་
དབུལ་བའི་རིགས་སོ། །ཞེས་སྨྲས་པ་དང། དེས་མལ་གོས་དེ་དག་གཙུག་ལག་ཁང་དུ་ཕུལ་ལོ། །དགེ་སློང་དག་གིས་དེ་སྒོ་ཁང་དུ་བཏིང་སྟེ་བཞག་གོ། དེ་དུས་ཕྱི་ཞིག་ན་རྒྱལ་པོ་
གཙུག་ལག་ཁང་དུ་འོངས་ནས་དེས་དེ་མཐོང་བ་དང་ངུ་བར་གྱུར་ཏོ། །བློན་པོ་དག་གིས། འཕགས་པ་དག་ཁྱེད་ལ་བྱིན་པ་ནི། མི་མཐོང་བར་བྱ་བའི་ཕྱིར་ན། སྒོ་ཁང་དུ་བཏིང་བ་འདི་ནི་

[225A]༄༅། །ཉེས་པའི་དམིགས་སུ་གྱུར་ཏོ། །ཞེས་སྨྲས་པ་དང། དེ་དག་ཅང་མི་ཟེར་བར་འདུག་གོ་དེ་ལྟར་གྱུར་པ་དགེ་སློང་དག་གིས་བཅོམ་ལྡན་འདས་ལ་གསོལ་ནས་
བཅོམ་ལྡན་འདས་ཀྱིས་སྒོ་ཁང་དུ་མ་གཏང་ཞིག་ཅེས་བཀའ་སྩལ་ནས་ཡང་ཐོག་ཏུ་བཏིང་བ་དང། དེ་ཉིད་ཉེས་པའི་དམིགས་སུ་གྱུར་ནས་བཅོམ་ལྡན་འདས་ཀྱིས་ཡང་ཐོག་ཏུ་གདིང་
བར་མ་བྱེད་ཅིག་ཅེས་བཀའ་སྩལ་པ་དང། གནས་ཁང་དུ་བཏིང་ནས་བཞག་གོ་མ་དད་པ་དག་གིས་རྒྱལ་པོའི་མལ་གོས་ནི། དགེ་སློང་དག་གིས་ངེས་པར་བཙོངས་ཏེ་ཟོས་པས་ན་
དེ་སྔོན་སྣང་ན། ད་མི་སྣང་ངོ། །ཞེས་དཔྱས་པ་དང། བཅོམ་ལྡན་འདས་ཀྱིས་བཀའ་སྩལ་པ། ཚེས་བརྒྱད་དམ། བཅུ་བཞིའི་ཚེ་ཡང་ཐོག་ཏུ་ཐིངས་ལ་ཞོག་ཅིག་མ་དད་པ་དག་
གིས་མཐོང་ནས་ལྷའི་མལ་སྟན་དག་ནི། དགེ་སློང་དག་གིས་བཙོངས་ནས་ཟོས་ཏེ་མེད་དོ། །ཞེས་སྨྲས་པ་དང། དེ་ལྟར་གྱུར་པ་དགེ་སློང་དག་གིས་བཅོམ་ལྡན་འདས་ལ་གསོལ་
ནས་བཅོམ་ལྡན་འདས་ཀྱིས་བཀའ་སྩལ་པ། ཡོན་དུ་ཕུལ་བའི་དངོས་པོ་འདི་ནི། རྒྱལ་པོ་གཟུགས་ཅན་སྙིང་པོའི་ཡིན་ནོ། །ཞེས་མཐའ་མ་ལ་ཡི་གེ་བྲིས་ཏེ་ཞོག་ཅིག་གླེང་གཞི་ནི་
མཉན་དུ་ཡོད་པ་ན་སྟེ། དེའི་ཚེ་ན་ཡུལ་ཀོ་ས་ལའི་རྒྱལ་པོ་གསལ་རྒྱལ་གྱི་ཕྱི་མོ་སྡུག་ཅིང་ཡིད་དུ་འོང་བ་ཞིག་དུས་འདས་པ་དང་དེ་ཕྱིར་ཕྱུང་སྟེ་བསྲེགས་ནས་ཤི་བའི་ཆོ་ག་བྱས་ཏེ་

[225B]སྐྲ་ཡང་གཤེར་བཞིན་དུ་བཅོམ་ལྡན་འདས་ག་ལ་བ་དེར་སོང་སྟེ་ཕྱིན་ནས་བཅོམ་ལྡན་འདས་ཀྱི་ཞབས་ལ་མགོ་བོས་ཕྱག་འཚལ་ནས་ཕྱོགས་གཅིག་ཏུ་འདུག་
གོ་ཕྱོགས་གཅིག་ཏུ་འདུག་པ་དང་བཅོམ་ལྡན་འདས་ཀྱིས་ཡུལ་ཀོ་ས་ལའི་རྒྱལ་པོ་གསལ་རྒྱལ་ལ་འདི་སྐད་ཅེས་བཀའ་སྩལ་ཏོ། །རྒྱལ་པོ་ཆེན་པོ། ནང་པར་སྔར་སྐྲ་ཡང་གཤེར། གོས་
ཀྱང་གཤེར་བཞིན་དུ་འདིར་ཅི་ལ་འོངས། བཙུན་པ། བདག་གི་ཕྱི་མོ་རབ་ཏུ་སྡུག་ཅིང་ཡིད་དུ་འོང་བ་ཞིག་དུས་འདས་པ་དང། དེ་ཕྱིར་བྱུང་སྟེ་བསྲེགས་ནས་ཤི་བའི་ཆོ་ག་བགྱིས་ཏེ། དེའི་ཕྱིར་
ནང་པར་སྔར་གོས་ཀྱང་གཤེར་སྐྲ་ཡང་གཤེར་བཞིན་དུ་འདིར་མཆིས་སོ། །རྒྱལ་པོ་ཆེན་པོ། ཕྱི་མོ་རབ་ཏུ་སྡུག་གམ། བཙུན་པ་རབ་ཏུ་སྡུག་ཅིང་ཡིད་དུ་མཆི་སྟེ། བཙུན་པ། ཕྱི་མོ་སོས་
པར་བྱས། བལ་གླང་མང་པོ་འཚལ་ཞེས་མཆི་བ་ཞིག་མཆིས་ན་ཡང། བདག་གིས་བལ་གླང་མང་པོ་ཡང་གཏོང་ངོ། །དེ་བཞིན་དུ་རྟ་མང་པོ་དང། ཤིང་རྟ་མང་པོ་དང། རྒྱལ་སྲིད་ཕྱེད་འཚལ་
ན་ཡང། ཕྱི་མོ་སོས་ན། རྒྱལ་སྲིད་ཕྱེད་ཀྱང་གཏོང་ཕོད་དོ་།བཙུན་པ། བདག་གིས་དེ་ལ་དེ་བཞིན་དུ་མྱ་ངན་དང། དེ་བཞིན་དུ་ཉོན་མོངས་པ་དང། དེ་བཞིན་དུ་མྱ་ངན་གྱིས་གཟིར་བཞིན་
དུ་བསྒྲིམས་ཀྱང་ཕྱི་མོ་སྡུག་ཅིང་ཡིད་དུ་འོང་བ་དུས་འདས་པ་དང་བདག་གིས་འདི་སྙམ་དུ་བསམ་མོ། བཅོམ་ལྡན་འདས་ཀྱིས་ལེགས་པར་གསུངས་པ་ནི། ངོ་མཚར་ཆེ་སྟེ། སེམས་ཅན་

[226A]༄༅། །ཐམས་ཅད་དང། སྲོག་ཆགས་ཐམས་ཅད་དང། འབྱུང་པོ་ཐམས་ཅད་འཚོ་བའི་མཐའ་ནི། འཆི་བར་འགྱུར་རོ། །མཐར་ནི། འཆི་ལ་ཐུག་པས་ན། སྐྱེས་ན་
འཆིའོ། །ཞེས་བཅོམ་ལྡན་འདས་ཀྱིས་གསུངས་པ་ནི། ངོ་མཚར་ཆེའོ་།ཞེས་གསོལ་པ་དང། རྒྱལ་པོ་ཆེན་པོ། དེ་དེ་བཞིན་ནོ། །དེ་དེ་བཞིན་ཏེ། སེམས་ཅན་ཐམས་ཅད་དང། སྲོག་ཆགས་
ཐམས་ཅད་དང། འབྱུང་པོ་ཐམས་ཅད་ཀྱང་འཚོ་བའི་མཐའ་ནི་འཆི་བར་འགྱུར་ཏེ། མཐར་འཆི་བ་ལ་ཐུག་པས་ན། སྐྱེས་ཕན་ཆད་མི་འཆི་བ་མེད་དོ། །རྒྱལ་པོ་ཆེན་པོ། གང་རྒྱལ་
རིགས་ཆེ་ཞིང་མཐོ་བ་དང། བྲམ་ཟེའི་རིགས་ཆེ་ཞིང་མཐོ་བ་དང། ཁྱིམ་བདག་གི་རིགས་ཆེ་ཞིང་མཐོ་བ་དེ་དག་ཀྱང་འཚོལ་བའི་མཐའ་ནི། འཆི་བར་འགྱུར་ཏེ། མཐར་འཆི་བ་ལ་ཐུག་
པས་ན། སྐྱེས་ཕན་ཆད་མི་འཆི་བ་མེད་དོ། །ཡང་རྒྱལ་པོ་ཆེན་པོ། རྒྱལ་ཐབས་སྤྱི་བོ་ནས་དབང་བསྐུར་བ། སྐྱེ་བོ་མང་པོ་ལ་དབང་ཞིང་བརྩོན་འགྲུས་ཐོབ་པ། ས་གཞི་ཆེན་པོའི་
དཀྱིལ་འཁོར་ཡང་རབ་ཏུ་བརྟུལ་ཅིང་གནས་པར་བྱེད་པ་དེ་ལྟ་བུ་དག་ཀྱང་འཚོ་བའི་མཐའ་ནི། འཆི་བར་འགྱུར་ཏེ། མཐར་འཆི་བ་ལ་ཐུག་པས་ན། སྐྱེས་ཕན་ཆད་མི་འཆི་བ་མེད་དོ། །
རྒྱལ་པོ་ཆེན་པོ། ཡང་འདི་ལྟར། རྒྱལ་པོ་ལས་དྲང་སྲོང་དུ་གནས་ན། གནས་པ་འབྲས་བུ་རང་ལྷུང་བ་ཟ་བ། རྩ་བ་དང་འབྲས་བུས་འཆི་བ་དེ་ལྟ་བུ་ཡང་འཚོ་བའི་མཐའ་ནི། འཆི་བར་

[226B] མཐར་འཆི་བ་ལ་ཐུག་པས་ན། སྐྱེས་ཕན་ཆད་མི་འཆི་བ་མེད་དོ། །རྒྱལ་པོ་ཆེན་པོ། འདི་ལྟར། ཡང་ལྷ་ཚེ་རིང་པོ་ཁ་དོག་དང་ལྡན་པ་མང་བ་གཞལ་མེད་ཁང་མཐོན་པོ་ན་འདུག་
ཀྱང་དེ་དག་གནས་དེ་ནས་འཆི་འཕོ་བའི་ཆོས་སུ་འགྱུར་རོ། །འདི་ལྟར་ཡང་རྒྱལ་པོ་ཆེན་པོ། དགྲ་བཅོམ་པ། ཟག་པ་ཟད་པ། བྱ་བ་བསྒྲུབས་པ། ཁུར་བོར་བ། རང་གི་དོན་ཐོབ་པ། སྲིད་པར་སྦྱོར་
བ་ཟད་པ། ཡང་དག་པའི་བཀའ་ལ་སེམས་ཀྱིས་རྣམ་པར་གྲོལ་བ་དེ་དག་གི་ལུས་ཀྱང་བརྗེ་བའི་ཆོས་སུ་འགྱུར། ཡང་འདི་ལྟར། རྒྱལ་པོ་ཆེན་པོ། རང་སངས་རྒྱས་བསེ་རུ་འདྲ་བ། བདག་
གཅིག་པུ་དུལ་བ། བདག་གཅིག་པུ་ཞི་བ། བདག་གཅིག་པུ་མྱ་ངན་ལས་ཟློ་བ་དེ་དག་ཀྱང་ལུས་བརྗེ་བའི་ཆོས་སུ་འགྱུར་རོ། །ཡང་འདི་ལྟར། རྒྱལ་པོ་ཆེན་པོ། དེ་བཞིན་གཤེགས་པ་དགྲ་
བཅོམ་པ་ཡང་དག་པར་རྫོགས་པའི་སངས་རྒྱས་སྟོབས་བཅུ་དང་ལྡན་པ། མི་འཇིགས་པ་བཞིས་མི་འཇིགས་པ། ཁྱུ་མཆོག་གི་དམ་པ། སེངྒེ་སྒྲ་སྒྲོག་པ་དེ་ལྟ་བུའི་སྐུ་ཡང་བརྗེ་བའི་ཆོས་
སུ་འགྱུར་རོ། །རྒྱལ་པོ་ཆེན་པོ། རྣམ་པ་དེ་ལྟ་བུ་ཐམས་ཅད་ཀྱང་དེ་བཞིན་དུ་རིག་པར་གྱིས་ཤིག་གང་སེམས་ཅན་ཐམས་ཅད་དང། སྲོག་ཆགས་ཐམས་ཅད་དང། འབྱུང་པོ་ཐམས་ཅད་ཀྱང་
འཚོ་བའི་མཐའ་ནི། འཆི་བར་འགྱུར་ཏེ། མཐར་འཆི་བ་ལ་ཐུག་པས་ན། སྐྱེས་ཕན་ཆད་མི་འཆི་བ་མེད་དེ། སེམས་ཅན་ཐམས་ཅད་ཀྱང་འཚོ་བའི་མཐའ་ནི། འཆི་བར་འགྱུར་ཏེ། ཇི་ལྟར་

[227A]༄༅། །ལས་བྱས་དེ་ཡིས་ནི། །བསོད་ནམས་སྡིག་པའི་འབྲས་བུར་འགྲོ། སྡིག་པའི་ལས་ནི་དམྱལ་བར་ལྟུང། །བསོད་ནམས་བྱས་པ་མཐོ་རིས་འགྲོ། ཁ་ཅིག་ལམ་
ལ་བསྒོམས་པས་ནི། །ཟག་པ་མེད་པར་མྱ་ངན་འདའ། །སངས་རྒྱས་དང་ནི་རང་སངས་རྒྱས། །སངས་རྒྱས་ཀྱི་ནི་ཉན་ཐོས་རྣམས་།ལུས་འདི་རྣམ་པར་འདོར་འགྱུར་ན། །སྐྱེ་རྒུ་མ་རབས་
སྨོས་ཅི་དགོས། །དེ་ནས་ཡུལ་ཀོ་ས་ལའི་རྒྱལ་པོ་གསལ་རྒྱལ་བཅོམ་ལྡན་འདས་ཀྱིས་གསུངས་པ་ལ་མངོན་པར་དགའ་སྟེ་རྗེས་སུ་ཡི་རང་ནས་བཅོམ་ལྡན་འདས་ཀྱི་ཞབས་ལ་མགོ་
བོས་ཕྱག་འཚལ་ཏེ་བཅོམ་ལྡན་འདས་ཀྱི་དྲུང་ནས་སོང་སྟེ་བདག་གི་ཁྱིམ་དུ་ཕྱིན་པ་དང། ཕྱི་མོའི་མལ་གོས་སྟོང་པར་མཐོང་ནས་ཡང་སྡུག་པ་ཤི་བའི་མྱ་ངན་གྱིས་སེམས་འཁྲུགས་
ནས་བློན་པོ་དག་ལ་སྨྲས་པ། ཀྱེ། ངས་མལ་གོས་འདི་མཐོང་ནས་རབ་ཏུ་མི་དགའ་བ་སྐྱེས་ཀྱི། སོང་ལ་འཕགས་པའི་དགེ་འདུན་དག་ལ་འདི་ཕུལ་ཅིག་དེ་དག་གིས་ཀྱང་ཛེ་ཏའི་ཚལ་
དུ་འཕགས་པའི་དགེ་འདུན་དག་ལ་ཕུལ་བ་དང། དགེ་སློང་དག་གིས་སྒོ་ཁང་དུ་བཏིང་སྟེ་བཞག་གོ་དེ་ནས་དུས་ཕྱི་ཞིག་ན་རྒྱལ་པོ་དེ་གཙུག་ལག་ཁང་དུ་འོངས་ནས་དེས་དེ་མཐོང་བ་
དང། དེ་དུས་སོ། །བློན་པོ་དག་གིས། འཕགས་པ་དག་འདི་མི་བསྟན་པའི་ཕྱིར་ཁྱེད་ལ་དབུལ་ན། སྒོ་ཁང་དུ་བཏིང་བ་དེ་ཉིད་ཉེས་པའི་དམིགས་སུ་གྱུར་ཏོ། །ཞེས་སྨྲས་པ་དང། དེ་དག་

[227B]བཅོམ་ལྡན་འདས་ལ་གསོལ་བ་དང་བཅོམ་ལྡན་འདས་ཀྱིས་བཀའ་སྩལ་པ་སྒོ་ཁང་དུ་མ་གདིང་བར་ཡང་ཐོག་ཏུ་ཐིངས་ཤིག་
དེ་ཡང་ཉེས་པའི་དམིགས་སུ་གྱུར་ནས་བཅོམ་ལྡན་འདས་ཀྱིས་བཀའ་སྩལ་པ། ཡང་ཐོག་ཏུ་མ་གདིང་པར་གནས་ཁང་དུ་ཐིངས་ཤིག་དེ་ནས་གནས་ཁང་དུ་བཏིང་བ་དང། མ་དད་པ་དག་
གིས་རྒྱལ་མོའི་མལ་གོས་ནི། དགེ་སློང་རྣམས་ཀྱིས་བཙོངས་ཏེ་ཟོས་གོར་མ་ཆག་སྔ་ན་ནི། སྣང་ན། ད་ནི། མི་སྣང་ངོ། །ཞེས་དཔྱས་པ་དང། བཅོམ་ལྡན་འདས་ཀྱིས་བཀའ་སྩལ་པ། ཚེས་
བརྒྱད་དམ། བཅུ་བཞིའི་དུས་སུ་ཡང་ཐོག་ཏུ་ཐིངས་ལ་ཞོག་ཅིག་མ་དད་པ་དག་གིས་མཐོང་ནས་འདི་ནི། ལྷ་མོའི་མལ་གོས་མ་ཡིན་གྱི་དགེ་སློང་དག་གིས་ངེས་པར་བཙོངས་ཏེ་ཟོས་སོ། །
ཞེས་སྨྲས་པ་དང། དེ་ལྟར་གྱུར་པ་དགེ་སློང་དག་གིས་བཅོམ་ལྡན་འདས་ལ་གསོལ་ནས་བཅོམ་ལྡན་འདས་ཀྱིས་བཀའ་སྩལ་པ། ཡུལ་ཀོ་ས་ལའི་རྒྱལ་པོ་གསལ་རྒྱལ་གྱིས་ཕུལ་བའི་
གོས་སོ། །ཞེས་ཡི་གེར་བྲིས་ཞོག་ཅིག་གླེང་གཞི་ནི། མཉན་དུ་ཡོད་པ་ན་སྟེ། དེའི་ཚེ་མཉན་དུ་ཡོད་པར་སེར་བ་དྲག་པོ་ཞིག་བབས་ནས་དེར་རི་དྭགས་དང། བྱ་མང་ཞིག་ཤིའོ། །སྐྱེ་བོ་
མང་པོ་དག་ཐོ་རངས་སྔར་ལངས་ནས་རི་དྭགས་དང། བྱ་གང་བཟར་རུང་བ་ལ་སོགས་པ་ནི། བསྡུས་ཏེ་ཁྱེར། བྱ་རོག་ལ་སོགས་པ་བཟར་མི་རུང་བ་ནི། བོར་རོ། །དྲུག་སྡེ་རྣམས་ཆོས་ཀྱིས་

[228A]༄༅། །མང་དུ་ཟ་ཞིང་རིང་དུ་ཉལ་ལོ། །དེ་དག་རིང་ཞིག་ནས་ལངས་ཏེ་ཐོས་མ་ཐག་ཏུ་མྱུར་དུ་རིངས་པར་དོང་ནས་དེ་དག་གིས་བྱ་རོག་དང། འུག་པ་དང། བྱ་རྒོད་དང་
བྱ་ཆུ་སྐྱ་མོ་དག་བླངས་ཏེ་འོང་བ། བྲམ་ཟེ་དང། ཁྱིམ་བདག་དག་གིས་མཐོང་ནས་དེ་དག་གིས། འཕགས་པ། འདི་ཅི་ཞིག་བྱ་ཞེས་སྨྲས་པ་དང། དེ་དག་གིས་བཟའོ། །ཞེས་སྨྲས་
པ་དང། འཕགས་པ། འདི་དག་ནི། བཟར་མི་རུང་གི་འོར་ཅིག་ཀྱེ་གཞན་རྙེད་ན་ཡང་བླང་ན། འདི་ཅིའི་ཕྱིར་མི་བཟའ། དེ་ལྟར་གྱུར་པ་དགེ་སློང་དག་གིས་བཅོམ་ལྡན་འདས་
ལ་གསོལ་པ་དང་བཅོམ་ལྡན་འདས་ཀྱིས་བཀའ་སྩལ་པ། དགེ་སློང་དག་།བྱ་རོག་ལ་སོགས་པའི་ཤ་བཟར་མི་རུང་བའི་ཤ་མ་ཟ་ཞིག། ཟོས་ན། འདས་པ་དང་བཅས་པར་འགྱུར་
རོ༑ ༑རྐྱང་པའི་སྒོ་དང་པོའི་ཚིགས་སུ་བཅད་པ་བཞི་པའོ།།།།མདོར་ན། ཁྱི་དང་ཁྲ་དང་འུག་པ་དང། །མི་ཤ་ཟ་བའི་བྱ་དག་དང། །རྟ་དང་དྲེའུ་དང་ཝ་དང་ནི། །སྤྲེའུ་རྣམས་
བཟའ་བར་མི་བྱའོ། །སངས་རྒྱས་བཅོམ་ལྡན་འདས་མཉན་དུ་ཡོད་པའི་ཛེ་ཏའི་ཚལ་མགོན་མེད་ཟས་སྦྱིན་གྱི་ཀུན་དགའ་ར་བ་ན་བཞུགས་སོ་།མུ་གེ་བྱུང་ནས་ཁྱིམ་པ་དག་ཁྱིའི་ཤ་ཟ་
བ་ལ་ཞུགས་པ་དང། དྲུག་སྡེ་དག་མཉན་དུ་ཡོད་པར་བསོད་སྙོམས་ལ་དོང་སྟེ་ཁྱིམ་གང་ནས་གང་དུ་འོངས་པ་དེ་དང་དེར་འཕགས་པ་ཅུང་ཟད་ཙམ་ཡང་མ་མཆིས་སོ། །ཞེས་སྨྲས་

[228B] དེ་ནས་ཡང་ཁྱིམ་གཞན་ཞིག་ཏུ་འོངས་པ་དང། དེ་ན་རྫེའུ་ནང་ན་ཁྱི་ཤ་ཞིག་འཚོད་དེ་ཁོལ་ཞིང་འདུག་གོ་།ཁྱིམ་བདག་གི་ཆུང་མས། འཕགས་པ། ཅུང་ཟད་ཀྱང་མ་མཆིས་ཀྱི་བཞུད་
ཅིག་ཅེས་སྨྲས་པ་དང། དེ་དག་གིས་སྨྲས་པ། རྫེའུ་ནང་ན་ཁོལ་ཞིང་འདུག་པ་དེ་ཅི་ཡིན། འཕགས་པ་འདི་ནི། ཁྱི་ཤའོ། །ཅི་ཁྱེད་ཅག་ཁྱི་ཤ་ཟའམ། འཕགས་པ། མུ་གེ་བྱུང་བས་ན་
འཚལ་ལོ། །དེ་ལྟར་ན། ངེད་ཅག་ཀྱང་བྱིན་ཅིག་འཕགས་པ། ཁྱོད་ཀྱང་གསོལ་ལམ། ཀྱེ། ངེད་ཅག་གི་སྲོག་ཁྱེད་ལ་བརྟེན་ན། ཁྱེད་ཅག་ཟ་ན། ངེད་ཅག་ཀྱང་ཅིའི་ཕྱིར་མི་ཟ། དེ་དག་གིས་
བྱིན་ནོ། །དེ་བྱིན་པ་དང་ཁྱེར་ཏེ་སོང་ངོ། །ཁྱི་དག་གི་སྣར་མནམ་པ་ཚོར་ནས་དེ་དག་གིས་བསྐོར་ཅིང་བདག་བདག་གི་སྐད་ཀྱིས་ཟུགས་ཤིང་ངུ་སྟེ། ཕྱི་བཞིན་དུ་འབྲང་བ་བྲམ་ཟེ་དང་
ཁྱིམ་བདག་དག་གིས་མཐོང་ནས་དེ་དག་གིས་སྨྲས་པ། འཕགས་པ་ཅིའི་སླད་དུ་ཁྱི་དག་གིས་གཙེས་བཞིན་དུ་འདོང། དེ་དག་གིས་སྨྲས་པ། བདག་ཅག་བསོད་སྙོམས་ཁྱི་ཤ་ཅུང་
ཟད་ཅིག་རྙེད་དོ། །འཕགས་པ། ཅི། ཁྱེད་ཅག་ཁྱིའི་ཤ་ཟའམ་ཀྱེ། འདི་ལྟ་བུ་བསོད་སྙོམས་མི་རྙེད་པའི་དུས་ན་ངེད་ཅག་ཅི་ལྟོགས་བཞིན་དུ་འྖིའམ། དེ་ལྟར་གྱུར་པ་དགེ་སློང་དག་
གིས་བཅོམ་ལྡན་འདས་ལ་གསོལ་ཏོ། །བཅོམ་ལྡན་འདས་ཀྱིས་དགོངས་པ་གང་དགེ་སློང་དག་གིས་ཁྱི་ཤ་ཟོས་པ་ན། ཉེས་པའི་དམིགས་སུ་གྱུར་ཏེ། དེ་བས་ན། དགེ་སློང་དག་ཁྱི་ཤ་

[229A]༄༅། །མ་ཟ་ཞིག་དགེ་སློང་དག་གིས་ཁྱི་ཤ་ཟོས་ན། འདས་པ་དང་བཅས་པར་འགྱུར་རོ། །གླེང་གཞི་ནི། མཉན་དུ་ཡོད་པ་ན་སྟེ་དྲུག་སྡེ་དག་གིས་ཁྲ་དང་
འུག་པ་དང། བྱ་མི་ཤ་ཟ་བ་དེ་དག་གི་ཤ་ཡང་ཟ་བ་དང། བྲམ་ཟེ་དང། ཁྱིམ་བདག་མ་དད་པ་དག་འཕྱ་བར་གྱུར་ནས་དེ་ལྟར་གྱུར་པ་དགེ་སློང་དག་གིས་བཅོམ་ལྡན་འདས་ལ་
གསོལ་ཏེ་བཅོམ་ལྡན་འདས་ཀྱིས་བཀའ་སྩལ་པ། དགེ་སློང་དག་ཁྲ་དང། འུག་པ་དང། མི་ཤ་ཟ་བ་དག་གི་བྱའི་ཤ་མ་ཟ་ཞིག་དགེ་སློང་གིས་ཁྲ་དང། འུག་པ་དང། མི་ཤ་ཟ་བ་
དག་གི་བྱའི་ཤ་ཟོས་ན། འདས་པ་དང་བཅས་པར་འགྱུར་རོ། །གླེང་གཞི་ནི། མཉན་དུ་ཡོད་པ་ན་སྟེ། མ་བྱིན་པར་ལེན་པ་དག་གིས་ཡུལ་ཀོ་ས་ལའི་རྒྱལ་པོ་གསལ་རྒྱལ་གྱི་དྲེའུ་
ཞིག་བརྐུས་ཏེ་ཁྲིད་ནས་ནགས་སྟུག་པོའི་ནང་དུ་བསད་དེ་ཤ་ཁྱེར་ནས་མགོ་སུག་བོར་ཏེ་དོང་ངོ། །དྲུག་སྡེ་རྣམས་ཆོས་ཀྱིས་གོམས་པ་ནི། ནང་བར་སྔར་ལངས་ནས་ཁང་སྟེང་དུ་བྱུང་
སྟེ་ཕྱོགས་བཞིར་བལྟས་ནས་དུད་པ་གང་ན་ཆེ་བ་དང། བྱ་རྒོད་གང་ན་ལྡིང་བ་ཕྱོགས་བཞིར་བལྟས་ནས་དེར་འདོང་ངོ། །དེ་དག་གིས་ནགས་སྟུག་པོ་ན་བྱ་རྒོད་ལྡིང་བ་མཐོང་ནས་དེ་
དག་ནགས་སྟུག་པོར་རྒྱུག་ཅིང་རིངས་པར་དོང་བ་དང། ནགས་སྟུག་པོ་དེ་ན་དྲེའུ་མགོ་དང། རྐང་ལག་དང། མཇུག་མ་དག་མཐོང་ནས་དེ་དག་གིས་སྨྲས་པ། དགའ་བོ་ཉེ་དགའ་

[229B] རྡུལ་ཁྲོད་པ་ཞིག་རྙེད་ན། བླང་ངམ་ཞེས་དང། ལེགས་ཀྱི། བླང་ངོ། །ཞེས་ནས་དེ་དག་གིས་གཅིག་ཏུ་བསྡུས་པ་དང། དྲེའུ་རྫི་ཡན་མན་ཚོལ་བས་མཐོང་ནས་དེ་དག་གིས་སྨྲས་པ། འཕགས་
པ་དག་ནི། དྲང་སྲོང་གི་རྒྱལ་མཚན་འཛིན་ན། ཅིའི་ཕྱིར་ངན་དུ་སྤྱོད་པ་མཛད། ངེད་ཅག་གིས་ཅི་ཞིག་ཉེས་ཞེས་སྨྲས་པ་དང་རྒྱལ་པོའི་དྲེའུ་ནི། ཁྱེད་ཅག་གིས་བསད་དོ། །ཞེས་སྨྲས་པ་དང་
སྡིག་པ་ཞི་བར་གྱུར་ཅིག་ངེད་ཅག་ནི། མི་གསོད་དོ། །འོ་ན་སུས་བསད་ཅེས་པ་དང། མ་བྱིན་པར་ལེན་པ་དག་གིས་བསད་དེ། ངེད་ཅག་གིས་ནི། མགོ་དང། རྐང་པ་དང། མཇུག་མ་དག་
རྡུལ་ཁྲོད་པར་བྱིན་གྱིས་བརླབས་སོ། །དེ་དག་གིས། ཅི། འཕགས་པ་ཁྱེད་ཅག་དྲེའུ་ཤ་བསྣམས་སམ་ཞེས་སྨྲས་པ་དང། ཟའོ། །ཞེས་སྨྲས་པས། དེ་དག་འཕྱ་བར་གྱུར་ཏོ། །དེ་ལྟར་གྱུར་
པ་དགེ་སློང་དག་གིས་བཅོམ་ལྡན་འདས་ལ་གསོལ་པ་དང། བཅོམ་ལྡན་འདས་ཀྱིས་བཀའ་སྩལ་པ། གང་དགེ་སློང་དག་སྲོག་ཆགས་དྲེའུ་ཤ་ཟོས་པ་ནི། ཉེས་པའི་དམིགས་སུ་
འགྱུར་ཏེ། དེ་བས་ན། དགེ་སློང་དག་གིས་སྲོག་ཆགས་རྨིག་ཟླུམ་གྱི་ཤ་མ་ཟ་ཞིག་དེ་སྟེ་ཟོས་ན། འདས་པ་དང་བཅས་པར་འགྱུར་རོ་།གླེང་གཞི་ནི། མཉན་དུ་ཡོད་པ་ན་སྟེ། དྲུག་སྡེ་
དག་གིས་ཝའི་ཤ་ཟོས་པ་དང། བྲམ་ཟེ་དང་ཁྱིམ་བདག་གིས་མཐོང་ནས་སྨྲས་པ། བཙུན་པ། འདི་ཅི་ལགས། ཝའི་ཤའོ། །ཅི། འཕགས་པ་དག་ཀྱང་ཝའི་ཤ་བསྣམས་སམ། ཟའོ། །

[230A]༄༅། །ཞེས་སྨྲས་པ་དང། དེ་དག་འཕྱ་བར་གྱུར་ནས་དེ་ལྟར་གྱུར་པ་དགེ་སློང་དག་གིས་བཅོམ་ལྡན་འདས་ལ་གསོལ་ཏོ། །བཅོམ་ལྡན་འདས་ཀྱིས་བཀའ་སྩལ་པ་
དགེ་སློང་དག་བྲམ་ཟེ་དང། ཁྱིམ་བདག་རྣམས་འཕྱ་བ་ནི། ཡུས་ཏེ། དགེ་སློང་དག་དེ་བས་ན། ཝའི་ཤ་མ་ཟ་ཞིག་དགེ་སློང་དག་གིས་ཝའི་ཤ་ཟོས་ན། འདས་པ་དང་བཅས་པར་འགྱུར་
རོ༑ ༑གླེང་གཞི་ནི། མཉན་དུ་ཡོད་པ་ན་སྟེ། ཛེ་ཏའི་ཚལ་ན་སྤྲེའུ་ཞིག་ཤིང་ཁ་ནས་ཤིང་ཁར་རྒྱུ་བ་ལས་ལྷུང་ནས་དུས་འདས་ཏེ། དྲུག་སྡེ་དག་གིས་རྫེའུ་ཞིག་གི་ནང་དུ་བཅུག་སྟེ་འཚེད་
པ་དང༑ བུད་མེད་གཞན་ཞིག་བུ་ཆུང་ངུ་ཞིག་སྟོར་ནས་དེ་ཚོལ་ཞིང་ཛེ་ཏའི་ཚལ་དུ་འོངས་ན། དྲུག་སྡེ་རྣམས་རྫེའུ་ནང་དུ་སྤྲེའུ་འཚེད་པ་མཐོང་ངོ། །མཐོང་ནས་དེས་དྲུག་སྡེ་དག་གིས་
བདག་གི་བུ་འདིར་མ་བཙོས་སམ་སྙམ་བསམ་སྟེ་རྟོག་པ་ལ་ཞུགས་པ་དང། ཇི་ཙམ་ཞིག་ན་ལྷུང་ལྷུང་ཁོལ་བ་དང། སྤྲེའུ་ལག་པ་གྱེན་དུ་བྱུང་བ་དང། དེ་བྲང་བརྡུངས་ཏེ་ཀྱི་
ཧུད་བུ་ཀྱི་ཧུད་བུ་ཞེས་སྨྲས་པ་དང། དེའི་རྐང་པ་ཡང་བྱུང་སྟེ་ཀྱི་ཧུད་བུ། ཀྱི་ཧུད་བུ་ཞེས་ཡང་སྨྲས་པ་དང། དྲུག་སྡེ་དག་གིས་ཅིའི་ཕྱིར་དེ་ལྟར་བྱེད་ཅེས་སྨྲས་པ་དང། དེས་རྐང་
ལག་བྱུང་བ་འདི་ནི། བདག་གི་བུའོ། །ཞེས་སྨྲས་པ་དང། ཇི་ཙམ་ནས་མཇུག་མ་ཡང་བྱུང་ངོ། །དྲུག་སྡེ་དག་གིས། ཅི། ཁྱོད་ཀྱི་བུ་ལ་མཇུག་མ་ཡོད་དམ་ཞེས་སྨྲས་པ་དང། འཕགས་

[230B] འདི་ནི། སྤྲེའུ། དེ་དག་གིས་སྨྲས་པ། སྤྲེའུ་།འཕགས་པ་དག་སྤྲེའུ་ཤ་ཡང་བསྣམས་སམ། དེས་ཟའོ། །ཞེས་སྨྲས་པ་དང། དེ་དག་འཕྱ་བར་གྱུར་ནས་དེ་ལྟར་གྱུར་པ་དགེ་
སློང་དག་གིས་བཅོམ་ལྡན་འདས་ལ་གསོལ་ཏོ། །བཅོམ་ལྡན་འདས་ཀྱིས་བཀའ་སྩལ་པ། དགེ་སློང་དག་སྤྲེའུ་ནི། མི་ཤ་དང་འདྲའི། དེ་བས་ན། དགེ་སློང་དག་སྤྲེའུ་ཤ་མ་ཟ་ཞིག་
དགེ་སློང་དག་གིས་སྤྲེའུ་ཤ་ཟོས་ན། འདས་པ་དང་བཅས་པར་འགྱུར་རོ། །རྐྱང་པའི་སྒོ་དང་པོའི་མདོའི་ཚིགས་སུ་བཅད་པ་ལྔ་པའོ།། །།མདོར་ན། ཕོར་བུ་གོས་དང་འཕགས་
པ་དང། །འདབ་མའི་ཕོར་བུར་མི་སྦྱིན་ནོ། །ལྕགས་ཀྱི་སྦུ་གུ་མ་གཏོགས་པར། །ནོར་བུ་འཁར་བས་བཏང་བའོ། །སངས་རྒྱས་བཅོམ་ལྡན་འདས་མཉན་དུ་ཡོད་པའི་ཛེ་ཏའི་ཚལ་མགོན་མེད་
ཟས་སྦྱིན་གྱི་ཀུན་དགའ་ར་བ་ན་བཞུགས་སོ། །དེའི་ཚེ་ན་མཉན་དུ་ཡོད་པ་ན་དགེ་སློང་གཞན་ཞིག་ན་སྟེ། དེ་རབ་ཏུ་ནད་ཀྱིས་གཟིར་ནས་དེ་སྨན་པའི་དྲུང་དུ་སོང་སྟེ་ནད་མེད་ཅིག་ཅེས་ནས་
བཞིན་བཟང། བདག་ནི། རྣམ་པ་འདི་ལྟ་བུ་ཞིག་ན་བར་གྱུར་ན་སྨན་གྱི་ཐབས་སྟོབ་ཅིག་ཅེས་སྨྲས་པ་དང། སྨན་པས། འཕགས་པ་མས་བཏང་བའི་སྨན་གྱིས་ཤིག་ཅེས་སྨྲས་
པ་དང། དེས། བཞིན་བཟང། བཅོམ་ལྡན་འདས་ཀྱིས་མ་གནང་ངོ་།ཞེས་སྨྲས་པ་དང། འཕགས་པ། ཁྱེད་ཀྱི་སྟོན་པ་ནི། ཐུགས་རྗེ་ཅན་ལགས་ཀྱི། རྗེས་སུ་གནང་བར་འགྱུར་རོ།།

[231A]༄༅། །ཞེས་སྨྲས་པ་དང། དེ་ལྟར་གྱུར་པ་དགེ་སློང་དག་གིས་བཅོམ་ལྡན་འདས་ལ་གསོལ་པ་དང། བཅོམ་ལྡན་འདས་ཀྱིས་བཀའ་སྩལ་པ། དེ་སྟེ་སྨན་པས་བསྒོས་
ལ་དེས་སོས་པར་འགྱུར་ན། མས་བཏང་བ་བྱོས་ཤིག་དེ་ལ་ཐེ་ཚོམ་དུ་མ་བྱེད་ཅིག་བཅོམ་ལྡན་འདས་ཀྱིས་མས་བཏང་བའི་སྨན་ཐོང་ཞིག་ཅེས་གསུངས་པ་དང། དེ་དག་གིས་
ཕོར་བུས་བླུགས་པ་དང། བོ་སྟེ་མ་རུངས་ནས་བཅོམ་ལྡན་འདས་ཀྱིས་བཀའ་སྩལ་པ། ཕོར་བུས་མ་བླུགས་ཤིག་ཅེས་གསུངས་པ་དང། གོས་ཀྱི་མཐའ་མས་བླུགས་པ་དང་
དེའང་ཉེས་པའི་དམིགས་སུ་གྱུར་ནས་བཅོམ་ལྡན་འདས་ཀྱིས་བཀའ་སྩལ་པ། གོས་ཀྱི་མཐའ་མས་མ་བླུགས་ཤིག་ཅེས་གསུངས་ན། པགས་པའི་ནང་ནས་བླུགས་པ་དང་
དེའང་ཉེས་པའི་དམིགས་སུ་གྱུར་ནས་བཅོམ་ལྡན་འདས་ཀྱིས་བཀའ་སྩལ་པ། པགས་པའི་ནང་ནས་མ་བླུགས་ཤིག་ཅེས་གསུངས་པ་དང། འདབ་མའི་ཕོར་བུའི་ནང་ནས་བླུགས་
ཏེ༑ དེའང་ཉེས་དམིགས་སུ་གྱུར་ནས་བཅོམ་ལྡན་འདས་ཀྱིས་བཀའ་སྩལ་པ། འདབ་མའི་ཕོར་བུའི་ནང་ནས་མ་བླུགས་པར་སྤུ་གུའི་ནང་ནས་བླུགས་པར་གྱིས་ཤིག་དེས་
ལྕགས་ཀྱི་སྤུ་གུ་ནས་བླུགས་པ་དང། དེ་ནང་དུ་བཅུག་ན་རབ་ཏུ་ཚ་ཞིང་རྩུབ་པར་གྱུར་ནས་བཅོམ་ལྡན་འདས་ཀྱིས་བཀའ་སྩལ་པ། ལྕགས་ཀྱི་སྤུ་གུ་མ་གཏོགས་པར་ནོར་བུའི་

[231B] འཁར་བའི་སྦུ་གུས་གཏང་བར་གྱིས་ཤིག་རྐྱང་པའི་སྒོ་དང་པོའི་མདོའི་ཚིགས་སུ་བཅད་པ་དྲུག་པའོ།། །།མདོར་ན་བུ་རམ་ཤིང་དང་ཞོ་ཞག་འབྲུ་མར་དང། །གསོ་
མ་བསྲེགས་པའི་ཐུག་པ་དང་ནི་མར། །རྩ་བ་འབྲས་བུ་སྡོང་བུ་ལོ་མར་བཅས། །ཐུག་པ་ཐམས་ཅད་བླུད་པར་བྱ། །སངས་རྒྱས་བཅོམ་ལྡན་འདས་མཉན་དུ་ཡོད་པའི་ཛེ་ཏའི་ཚལ་མགོན་མེད་
ཟས་སྦྱིན་གྱི་ཀུན་དགའ་ར་བ་ན་བཞུགས་སོ། །སངས་རྒྱས་བཅོམ་ལྡན་འདས་ལ་ཚེ་དང་ལྡན་པ་ཨུ་པ་ལིས་ཞུས་པ། བཙུན་པ། སྨན་གཅིག་ལས་དེ་ཉིད་སྔ་དྲོ་བ། དེ་ཉིད་ཕྱི་དྲོ་བ། དེ་ཉིད་
ཞག་བདུན་པ། དེ་ཉིད་ནམ་འཚོའི་བར་དུ་རུང་བར་འགྱུར་བ་མཆིས་སམ། ཨུ་པ་ལི། བུ་རམ་ཤིང་ནི། སྔ་དྲོའིོ། །དེའི་ཁུ་བ་ནི་ཕྱི་དྲོ་བའོ། །བུ་རམ་ནི་ཞག་བདུན་པའོ། །བུ་རམ་ཤིང་དང་
བུ་རམ་བསྲེགས་པའི་ཐལ་བ་ནི། ནམ་འཚོའི་བར་དུའོ། །ཨུ་པ་ལི་ཞོ་ནི། སྔ་དྲོ་བའོ། །ཞོའི་ཆུ་ནི། ཕྱི་དྲོ་བའོ། །མར་ནི་བདུན་པའོ། །ཞོ་བསྲེགས་པའི་ཐལ་བ་ནི། ནམ་འཚོའི་བར་
དུའོ༑ ༑ཨུ་པ་ལི། ཤ་ནི། སྔ་དྲོ་བའོ་ཚིལ་བུ་ནི། བདུན་པའོ་།ཤ་བསྲེགས་པའི་ཐལ་བ་ནི། ནམ་འཚོའི་བར་དུའོ། །ཨུ་པ་ལི། ཏིལ་ནི། སྔ་དྲོ་བའོ། །ཏིལ་གྱི་མར་ནི། བདུན་པའོ། །ཏིལ་
བསྲེགས་པའི་ཐལ་བ་ནི། ནམ་འཚོའི་བར་དུའོ། །གླེང་གཞི་ནི་མཉན་དུ་ཡོད་པ་ན་སྟེ། དགེ་སློང་ཞིག་ན་བར་གྱུར་ནས་སྨན་པས་མཐོང་སྟེ། འཕགས་པ། གསོ་མའི་ཐུག་པ་བྱོས་ལ་

[232A]༄༅། །འཐུང་ཞིག་ཅེས་སྨྲས་པ་དང། དེས་དེ་ལྟར་གྱུར་པ་དགེ་སློང་རྣམས་ལ་སྨྲས་པ་དང། དགེ་སློང་དག་གིས་བཅོམ་ལྡན་འདས་ལ་གསོལ་ནས་བཅོམ་ལྡན་
འདས་ཀྱིས་བཀའ་སྩལ་པ། དེ་ལྟར་སྨན་པས་བསྒོ་ན། དེ་བཞིན་དུ་གྱིས་ཤིག་དེ་ལ་ཐེ་ཚོམ་དུ་མ་བྱེད་ཅིག་གླེང་གཞི་ནི། མཉན་དུ་ཡོད་པ་ན་སྟེ། དགེ་སློང་གཞན་དག་ཅིག་
ཡང་ན་བར་གྱུར་ནས་དེ་དག་ཁ་ཅིག་ལ་ནི། སྨན་པས་ཡུངས་ཀར་གྱི་ཐུག་པ་འཐུང་ཞིག་ཅེས་བསྒོའོ། །ཁ་ཅིག་ལ་ནི། རྩ་བའི་ཐུག་པ་འཐུང་ཞིག་ཅེས་བསྒོའོ། །ཁ་ཅིག་ལ་ནི། སྡོང་
བུའི་ཐུག་པ་འཐུང་ཞིག་ཅེས་བསྒོའོ། །ཁ་ཅིག་ལ་ནི། འབྲས་བུའི་ཐུག་པ་འཐུང་ཞིག་ཅེས་བསྒོ་བ་དང། དེ་ལྟར་གྱུར་པ་དགེ་སློང་དག་གིས་བཅོམ་ལྡན་འདས་ལ་གསོལ་པ་དང་
བཅོམ་ལྡན་འདས་ཀྱིས་བཀའ་སྩལ་པ། དེ་ལྟ་བས་ན། ངས་རྗེས་སུ་གནང་གི། སྨན་པས་ནད་པ་ལ་ལུང་བསྒོ་ན། ཐམས་ཅད་ཀྱི་ཐུག་པའང་འཐུང་ཞིག་དེ་ལ་ཐེ་ཚོམ་དུ་མ་བྱེད་ཅིག་
རྐྱང་པའི་སྒོ་དང་པོའི་ཚིགས་སུ་བཅད་པ་བདུན་པའོ།། །།མདོར་ན་བུ་རམ་ཆུ་དང་བཏུང་བ་དེ་བཞིན་ཏེ། །ཞག་བདུན་བཞག་པར་གྱུར་པ་དང། །གཞན་གྱི་ཕྱིར་ཡང་
བསྔོ་བ་དང། །རྗེས་སུ་ཕན་གདགས་མྱང་བར་བྱ། །སངས་རྒྱས་བཅོམ་ལྡན་འདས་མཉན་དུ་ཡོད་པའི་ཛེ་ཏའི་ཚལ་མགོན་མེད་ཟས་སྦྱིན་གྱི་ཀུན་དགའ་ར་བ་ན་བཞུགས་སོ། །བཅོམ་

[232B]ཅིང་གཤེགས་པ་དང། དེ་དག་རི་བྲག་གི་གྲོང་གཞན་ཞིག་ཏུ་ཕྱིན་ཏེ་རི་བྲག་གི་གྲོང་དེ་ན་ཁྱིམ་བདག་གཞན་ཞིག་གནས་པ་
དེ་གདུལ་བའི་དུས་ལ་བབ་པར་མཁྱེན་ནས་བཅོམ་ལྡན་འདས་རི་བྲག་གི་གྲོང་དེར་བྱོན་པ་དང། ཁྱིམ་བདག་དེས་བཅོམ་ལྡན་འདས་མཐོང་ནས་དེ་དད་པ་སྐྱེས་ཏེ་བཅོམ་ལྡན་འདས་ཀྱི་དྲུང་
དུ་འོངས་སོ། །བཅོམ་ལྡན་འདས་ཀྱིས་དེའི་བསམ་པ་དང། བག་ལ་ཉལ་བ་དང། ཁམས་དང། རང་བཞིན་མཁྱེན་ནས་ཇི་ལྟར་འཕགས་པའི་བདེན་པ་བཞི་རྟོགས་པར་འགྱུར་བའི་ཆོས་དེ་
ལྟ་བུ་བཤད་ནས་ཁྱིམ་བདག་དེས་ཐོས་པ་དང། འཇིག་ཚོགས་སུ་ལྟ་བའི་རིའི་རྩེ་མོ་ཉི་ཤུ་ཡེ་ཤེས་ཀྱི་རྡོ་རྗེས་བཅོམ་ནས་རྒྱུན་དུ་ཞུགས་པའི་འབྲས་བུ་མངོན་དུ་བྱས་སོ། །ཇི་ཙམ་ན་དགེ་སློང་དེ་
དག་ལམ་གྱིས་ངལ་བས་གཟིར་ནས་ལོག་པའི་ལྷ་ཁང་དང། བཀད་ས་དང། སྐྱེད་མོས་ཚལ་དང། ཤིང་དྲུང་དག་ཏུ་གློས་ཕབ་སྟེ་ཉལ་ཞིང་འཁོད་པ་དང། ཁྱིམ་བདག་དེ་རབ་ཏུ་དད་པ་ཐོབ་
པས་ན༑ བཀད་ས་དང། ལྷ་ཁང་དང། ཤིང་དྲུང་དག་ཏུ་རིམ་གྱིས་དགེ་སློང་དག་ལ་ཕྱག་བྱ་བའི་ཕྱིར་སོང་བ་དང། དགེ་སློང་དག་གནས་ན་ཉལ་ཞིང་འདུག་པ་དེས་མཐོང་ནས་འཕགས་པ་
དག་བསྟན་པ་ལ་ཤིན་ཏུ་བརྩོན་པར་བགྱི་བ་ལ། ཅིའི་སླད་དུ་ན་གཟིམས་ཤིང་བཞུགས་ཞེས་སྨྲས་པ་དང། དེ་དག་གིས། ཁྱིམ་བདག་།ལམ་གྱི་ངལ་བས་གཟིར་ཅིང་ཉམ་ཆུང་སྟེ་དགེ་བའི་

[233A]༄༅། །ཕྱོགས་སྤྱོད་པར་ཡང་མི་ནུས་སོ། །ཞེས་སྨྲས་པ་དང་དེས་འཕགས་པ་རྣམས། དེ་ལྟར་ན། ཕྱི་དྲོ་བུ་རམ་གསོལ་བར་བཅོམ་ལྡན་འདས་ཀྱིས་གནང་ན། བདག་
འཚལ་ཏེ་མཆིའི། གསོལ་ཅིག་ཅེས་སྨྲས་པ་དང། དེ་དག་ལས་ཁ་ཅིག་ན་རེ། ཁྱིམ་བདག། དེ་ལེགས་ཀྱི། བཟའ་བར་བགྱིའོ། །ཁ་ཅིག་གིས་ཚེ་དང་ལྡན་པ། ཁྱིམ་བདག་བེ་
ར་ཏྲ་སི་དག་གིས་བུ་རམ་བཟའ་བ་ལ་བརྟེན་ནས་དེས་དགྲ་བཅོམ་པ་མངོན་དུ་གྱུར་ཏེ་བཅོམ་ལྡན་འདས་ཀྱིས་དེ་བཞིན་དུ་རྗེས་སུ་གནང་ན། བདག་ཅག་ནི། ལམ་གྱི་ངལ་བས་གཟིར་
ཏེ༑ འཇིག་རྟེན་ན་མ་དད་པ་དག་ནི། གྲོང་ན་འཁོད་བཞིན་དུ་ཟའོ་།ཞེས་མི་དགའ་བར་འགྱུར་གྱི། གུད་དུ་འདོང་ངོ། །ཞེས་སྨྲས་པ་དང། ཁ་ཅིག་གིས། ཡང་ཚེ་དང་ལྡན་པ། དེ་ལྟར་
འདོང་ན། བཅོམ་ལྡན་འདས་ལ་ཞུའོ། །ཞེས་སྨྲས་པ་དང། དེ་ལྟར་གྱུར་པ་དགེ་སློང་དག་གིས་བཅོམ་ལྡན་འདས་ལ་གསོལ་ཏོ། །བཅོམ་ལྡན་འདས་ཀྱིས་བཀའ་སྩལ་པ། བུ་རམ་ནི་
ཐམས་ཅད་དུ་བཟའ་བར་བྱ་སྟེ། དེ་ལ་ཐེ་ཚོམ་དུ་མ་བྱེད་ཅིག་།བཅོམ་ལྡན་འདས་ཀྱིས་ཐམས་ཅད་དུ་བུ་རམ་ཟོ་ཞིག་ཅེས་བཀའ་སྩལ་ནས་དགེ་སློང་དེ་དག་གིས་ཟོས་པ་དང། དེ་
དག་ལམ་གྱི་ངལ་བས་སྐོམ་གྱིས་གདུངས་པར་གྱུར་ནས་བཅོམ་ལྡན་འདས་ཀྱིས་བཀའ་སྩལ་པ། བུ་རམ་གྱི་ཆུ་གྱིས་ལ་འཐུང་ཞིག་སངས་རྒྱས་བཅོམ་ལྡན་འདས་ལ་ཚེ་དང་ལྡན་

[233B] བཙུན་པ། བུ་རམ་ཆུ་ཞག་བདུན་པར་བྱིན་གྱིས་བརླབས་ཏེ་འཚལ་དུ་རུང་ངམ། ཨུ་པ་ལི། རུང་ངོ་།བཙུན་པ། ཇི་ཙམ་གྱི་བར་དུ་བཞག་ལ་བཏུང་བར་བགྱི། ཨུ་
པ་ལི༑ ཇི་ཙམ་ན་དང་བར་གྱུར་ཏེ་སྐྱུར་པོར་མ་གྱུར་ཅིང། རང་བཞིན་མ་ཉམས་པའི་བར་དུའོ། །གླེང་གཞི་ནི། མཉན་དུ་ཡོད་པ་ན་སྟེ། བཅོམ་ལྡན་འདས་ཀྱིས་གསོ་སྦྱོང་དང། ཚུལ་ནས་བྱུང་བ་
དང༑ ཆོས་གོས་བྱིན་གྱིས་བརླབ་པ་དང། གོས་བསྔོ་བ་དང། གང་ཟག་གཅིག་པོ་མགྲོན་དུ་བོས་པ་དང་འདི་ལྔ་ནི། རང་གི་བསམ་པས་འགྲུབ་བོ། །ཞེས་གསུངས་སོ། །དགེ་སློང་དེ་དག་གང་
དུ་མགྲོན་དུ་བོས་པ་དེར་དེ་ལས་གཞན་དུའང་མགྲོན་དུ་བོས་སམ། དེ་ལས་ལྷག་པར་ཡང་རུང་སྟེ། གཅིག་ཏུ་ནི། བདག་ཉིད། གཉིས་སུ་ནི་བདག་གི་སེམས་བཏང་ནས་གཞན་བཏང་
བའོ༑ ༑མུ་གེའི་དུས་ལ་བབ་སྟེ། དགེ་སློང་རྣམས་བསོད་སྙོམས་ཀྱིས་ཤིན་ཏུ་ཕོངས་པར་གྱུར་ཏོ། །དད་པའི་བྲམ་ཟེ་དང། ཁྱིམ་བདག་གིས་དགེ་སློང་གནས་བརྟན་དག་ཟས་ལ་མགྲོན་དུ་བོས་
པ་དང། ཁྱིམ་བདག་ཅིག་ལ་ཁས་བླངས་ཏེ་གཞན་བཏང་ངོ། །བཅོམ་ལྡན་འདས་ཀྱིས་བཀའ་སྩལ་པ། དེ་ལྟ་བས་ན། ངས་མུ་གེ་བྱུང་ཞིང་སྡུག་བསྔལ་ལ་རྙེད་དཀའ་བའི་དུས་ན། ཇི་
སྙེད་དུ་མགྲོན་དུ་བོས་པ་དེ་ཐམས་ཅད་བདག་གིར་བྱ་བར་གྱིས་ལ་བདག་ཀྱང་ཟོ་ཞིག་དགེ་སློང་དག་ལ་ཡང་བསྒོ་བར་བྱའོ། །དགེ་སློང་དག་བྲམ་ཟེ་དང། ཁྱིམ་བདག་གཞན་གྱི་དེར་དོང་

[234A]༄༅། །བ་དང༑ དེ་དག་གིས། འཕགས་པ། ཁྱེད་ནི། བདག་ཅག་གིས་མགྲོན་དུ་མ་བོས་ཀྱི། འདི་བཞིན་བགྱི་བའི་གནས་བརྟན་བདག་ཅག་གིས་སྤྱན་དྲངས་སོ། །ཞེས་
སྨྲས་སོ༑ ༑དེ་ལྟར་གྱུར་པ་དགེ་སློང་དག་གིས་བཅོམ་ལྡན་འདས་ལ་གསོལ་པ་དང། བཅོམ་ལྡན་འདས་ཀྱིས་བཀའ་སྩལ་པ། བདག་ཉིད་སོང་ལ་བྱིན་ལེན་བྱ་སྟེ། ཁམ་གཉིས་སམ། གསུམ་
ཟོ་ལ་འདི་སྐད་དུ། ཁྱིམ་བདག། དགེ་སློང་དག་ཟས་ཀྱིས་བྲེལ་ཏེ་འདི་ལ་སྦྱིན་གྱི། རྗེས་སུ་ཡི་རང་བར་གྱིས་ཤིག་ཅེས་སྨྲོས་ཤིག་།དེ་བཞིན་དུ་གཉིས་སམ། གསུམ་མམ། ཇི་སྙེད་
མགྲོན་དུ་བོས་པ་ཐམས་ཅད་ལ་བྱིན་ཅིག་ཐམས་ཅད་དེ་ལྟར་བྱས་ནས་ཐ་མར་མགྲོན་དུ་བོས་པ་ནི། ཇི་ཙམ་འགྲངས་པར་བཟའ་བར་བྱ་སྟེ་དེ་ལ་ཐེ་ཚོམ་དུ་མ་བྱེད་ཅིག་རྐྱང་པའི་སྒོ་དང་
པོའི་མདོའི་ཚིགས་སུ་བཅད་པ་བརྒྱད་པའོ།། །།མདོར་ན། མར་རམ་དེ་སྟེ་འབྲུ་མར་རམ། །གཞན་ཡང་བཞག་པར་གྱུར་པ་དང། །མིག་སྨན་གྱི་ནི་གབ་ཚེ་དང། །ཡངས་པ་ཅན་
དང་རུང་བའི་གནས། །སངས་རྒྱས་བཅོམ་ལྡན་འདས་མཉན་དུ་ཡོད་པའི་ཛེ་ཏའི་ཚལ་མགོན་མེད་ཟས་སྦྱིན་གྱི་ཀུན་དགའ་ར་བ་ན་བཞུགས་སོ། །དགེ་སློང་གཞན་ཞིག་རླུང་ནད་ཀྱིས་བཏབ་
པ་དེས་སྨན་པའི་གན་དུ་སོང་སྟེ་བཞིན་བཟང། བདག་ལ་འདི་འདྲ་བའི་ནད་ཀྱིས་བཏབ་ན། སྨན་སྟོན་ཅིག་ཅེས་སྨྲས་སོ། །དེས། འཕགས་པ། མར་འདི་ཙམ་ཞིག་གསོལ་དང། འཚོ་བར་

[234B] །ཞེས་སྨྲས་པ་དང། དེ་ལྟར་གྱུར་པ་དགེ་སློང་དག་ལ་སྨྲས་པ་དང། དགེ་སློང་དག་གིས་བཅོམ་ལྡན་འདས་ལ་གསོལ་ནས། བཅོམ་ལྡན་འདས་ཀྱིས་བཀའ་སྩལ་པ། དེ་སྟེ་སྨན་པས་
མར་འཐུང་ཞིག་པར་བསྒོ་ན། བཏུང་བར་བྱའོ། །དགེ་སློང་དེས་འཐུངས་པ་དང། ཉིན་པར་བདེ་ཡང། །མཚན་མོ་ཡང་རླུང་ནད་ལངས་སོ། །དགེ་སློང་དག་གིས་སྨན་པ་ལ་དྲིས་པ་དང། དེས་མཚན་
མོའང་འཐུང་ཞིག་ཅེས་སྨྲས་སོ། །དགེ་སློང་དག་གིས་བཅོམ་ལྡན་འདས་ལ་གསོལ་པ་དང། བཅོམ་ལྡན་འདས་ཀྱིས་མཚན་མོ་ཡང་འཐུང་ཞིག་ཅེས་བཀའ་སྩལ་པ་དང། དེས་མང་དུ་བསགས་
ནས་ཞག་བདུན་དུ་བྱིན་གྱིས་བརླབས་ཏེ། དེ་སོས་པར་གྱུར་ཏོ། །གླེང་གཞི་ནི། མཉན་དུ་ཡོད་པ་ན་སྟེ། དགེ་སློང་གཞན་ཞིག་ནད་ཀྱིས་བཏབ་ནས་དེའང་སྨན་པའི་དྲུང་དུ་སོང་སྟེ་ནད་མེད་ཅིག་
ཅེས་བྱས་ནས་བཞིན་བཟང། བདག་ལ་འདི་འདྲ་བའི་ནད་ཅིག་གིས་བཏབ་ན། སྨན་གྱི་ཐབས་སྟོན་ཅིག་ཅེས་སྨྲས་སོ། །དེས། འཕགས། འབྲུ་མར་འདི་ཙམ་ཞིག་འཐུངས་ན། སོས་པར་
འགྱུར་རོ། །ཞེས་བསྒོ་བ་དང། དེ་ལྟར་གྱུར་པ་དགེ་སློང་དག་ལ་སྨྲས་པ་དང། དགེ་སློང་དག་གིས་བཅོམ་ལྡན་འདས་ལ་གསོལ་ནས་བཅོམ་ལྡན་འདས་ཀྱིས་བཀའ་སྩལ་པ། དེ་སྟེ་སྨན་
པས་འབྲུ་མར་འཐུང་ཞིག་ཅེས་བསྒོ་ན། འབྲུ་མར་འཐུང་ཞིག་དགེ་སློང་དེས་འཐུངས་པ་དང། ཉིན་པར་སོས་ཀྱང་མཚན་མོ་ཡང་རླུང་ནད་དེ་ལངས་སོ། །དགེ་སློང་དག་གིས་སྨན་པ་ལ་དྲིས་

[235A]༄༅། །པ་དང། དེས། མཚན་མོ་ཡང་འཐུང་ཞིག་ཅེས་བསྒོའོ་།དགེ་སློང་དག་གིས་བཅོམ་ལྡན་འདས་ལ་གསོལ་ནས་བཅོམ་ལྡན་འདས་ཀྱིས་བཀའ་སྩལ་པ། མཚན་མོ་
ཡང་འཐུང་ཞིག་དེས་འབྲུ་མར་བསགས་ཏེ་ཞག་བདུན་དུ་བྱིན་གྱིས་བརླབས་ནས་འཐུངས་པ་དང། སོས་པར་གྱུར་ཏོ། །གླེང་གཞི་ནི་མཉན་དུ་ཡོད་པ་ན་སྟེ། དགེ་སློང་གཞན་ཞིག་ནད་
ཀྱིས་བཏབ་པ་དང། དེ་ཡང་སྨན་པའི་དྲུང་དུ་སོང་ནས་ནད་མེད་ཅིག་ཅེས་སྨྲས་ནས་བཞིན་བཟང། བདག་ལ་ནད་འདི་ལྟ་བུ་ཞིག་གིས་བཏབ་ན། སྨན་གྱི་ཐབས་སྟོན་ཅིག་ཅེས་སྨྲས་
སོ༑ ༑དེས་མར་རམ། འབྲུ་མར་འདི་ཙམ་ཞིག་འཐུངས་ན། སོས་པར་འགྱུར་རོ། །ཞེས་སྨྲས་པ་དང། དེ་བཤེས་ཉུང་བས་བཙལ་ཀྱང་མ་རྙེད་ནས་ཡང་སྨན་པའི་དྲུང་དུ་སོང་ནས་བཞིན་
བཟང། ཁྱོད་ཀྱིས་བསྒོ་ཡང། ཁོ་བོས་འབྲུ་མར་ཡང་མ་རྙེད་ན་མར་ལྟ་ག་ལ་རྙེད། གཞན་ལྟ་ཅུང་ཟད་ཅི་རུང་སྟོན་ཅིག་ཅེས་སྨྲས་པ་དང། དེས། འཕགས་པ། འདི་ཞེས་བྱ་བའི་
དགེ་སློང་ཞིག་གིས་འབྲུ་མར་སྦྱར་ལ། འདི་ཞེས་བྱ་བ་ཞིག་གིས་མར་སྦྱར་གྱི། དེའི་གན་དུ་སོང་དང། གལ་ཏེ་སྦྱར་བ་དེའི་ལྷག་མ་ཡོད་ཀྱང་སྲིད་དོ། །ཞེས་སྨྲས་པ་དང། དེ་དག་
གི་དྲུང་དུ་སོང་ནས་བསླངས་ན། དེ་དག་གིས། ཚེ་དང་ལྡན་པ། དེ་ཞག་བདུན་ལས་འདས་ཏེ་སྤངས་པར་གྱུར་པས་མེད་དོ། །ཞེས་སྨྲས་པ་དང། དེ་དེ་ལྟར་གྱུར་པ་དགེ་སློང་དག་ལ་སྨྲས་

[235B] དགེ་སློང་དག་གིས་བཅོམ་ལྡན་འདས་ལ་གསོལ་ནས་བཅོམ་ལྡན་འདས་ཀྱིས་བཀའ་སྩལ་པ། ནད་པའི་ཐབས་རྟོགས་ལ། མར་རམ་འབྲུ་མར་གཞན་ཅི་ཡང་རུང། བཞག་
པ་ཡང་བླའི། བཟའ་བར་བྱ་སྟེ། དེ་ལ་ཐེ་ཚོམ་དུ་མ་བྱེད་ཅིག་།བཅོམ་ལྡན་འདས་ཀྱིས་མར་རམ། འབྲུ་མར་རམ། གཞན་ཅིའང་རུང་བཞག་པ་ཡང་བླའི། ཟོ་ཞིག་དེ་ལ་ཐེ་ཚོམ་
དུ་མ་བྱེད་ཅིག་ཅེས་བཀའ་སྩལ་ན། བྱིན་ལེན་བྱེད་པ་མེད་དོ། །བཅོམ་ལྡན་འདས་ཀྱིས་བཀའ་སྩལ་པ། བྱིན་ལེན་བྱེད་པའི་མི་མེད་ན། བྱིན་ལེན་མ་བྱས་ཀྱང་བླའི། ཟོ་ཞིག་གང་གི་
ཚེ་ན་པ་ན་གནང་བ་དེ། སོས་ན་མ་སྤྱོད་ཅིག་སྤྱད་ན། འདས་པ་དང་བཅས་པར་འགྱུར་རོ། །གླེང་གཞི་ནི། མཉན་དུ་ཡོད་པ་ན་སྟེ་སངས་རྒྱས་བཅོམ་ལྡན་འདས་ལ་ཚེ་དང་ལྡན་པ་ཨུ་པ་
ལིས་ཞུས་པ། བཙུན་པ། བཅོམ་ལྡན་འདས་ཀྱིས་མིག་སྨན་གྱི་སྣོད་གབ་ཙེ་ཆོངས་ཤིག་ཅེས་བཀའ་སྩལ་ན། ཅི་འདྲ་བ་བཅང་བར་བགྱི། ཨུ་པ་ལི། རིན་པོ་ཆེ་ལས་བྱས་པ་མ་གཏོགས་
སོ༑ ༑ཡང་ཞུས་པ། བཙུན་པ། བཅོམ་ལྡན་འདས་ཀྱིས་ཡུལ་ཡངས་པ་ཅན་ན་མི་རུང་བ་རྣམ་པ་བཅུ་སྤོངས་ལ། རུང་བའི་ཁང་པ་བྱིན་གྱིས་བརླབས་པར་གྱིས་ཤིག་ཅེས་བཀའ་སྩལ་ན་
ཅི་བཙུན་པ། ཁང་པ་འོག་རུང་བར་བྱིན་གྱིས་བརླབས་ན། ཁང་པའི་སྟེང་ཡང་རུང་བར་བྱིན་གྱིས་བརླབས་པར་འགྱུར་རམ། ཨུ་པ་ལི། ཇི་ལྟར་སྟེང་གི་བཞིན་དུ་ངོས་ཀྱི་ཡང་བརྗོད་པར་བྱའོ། །

[236A]༄༅། །རྐྱང་པའི་སྒོ་དང་པོའི་མདོའི་ཚིགས་སུ་བཅད་པ་དགུ་པའོ།། །།མདོར་ན། རྩ་སྡོང་ལོ་མ་འབྲས་བུ་རྣམས། །ཐམས་ཅད་ཆང་གིས་སྤགས་པ་དང། །ཁ་
ཟས་མེད་པར་བཀྲུས་པ་དང། །ཡང་ན་ཟས་ངན་དེ་བཞིན་ནོ། །སངས་རྒྱས་བཅོམ་ལྡན་འདས་སེར་སྐྱའི་དངོས་པོ་ཤིང་ནྱ་གྲོ་དཧའི་ཀུན་དགའ་ར་བ་ན་བཞུགས་སོ། །གང་གི་ཚེ་རྒྱལ་པོ་ཟས་
གཙང་མའི་ཤཱཀྱའི་རིགས་རེ་རེ་ཞིང་ཡང་ཤཱཀྱ་ལྔ་བརྒྱ་ཞིག་བཅོམ་ལྡན་འདས་ཀྱི་གཡོག་ཏུ་ཕུལ་བ་དང། དེ་དག་ཀྱང་བཅོམ་ལྡན་འདས་ཀྱིས་རབ་ཏུ་ཕྱུང་ངོ། །དེ་དག་སྔོན་ལུས་ཆང་
གིས་གསོས་པས་ན། དེ་དག་ཆང་མེད་ནས་ལུས་ལ་ནད་ཞུགས་སོ། །བཅོམ་ལྡན་འདས་ཀྱིས་གཟིགས་ནས་སངས་རྒྱས་བཅོམ་ལྡན་འདས་ཀྱིས་ཚེ་དང་ལྡན་པ་ཀུན་དགའ་བོ་ལ་
ཀུན་དགའ་བོ། ཅིའི་ཕྱིར་ན་ཤཱཀྱ་དག་རྙི་རྙི་པོར་གྱུར་ཅེས་བཀའ་སྩལ་པ་དང། དེ་ལྟར་གྱུར་པ་བཅོམ་ལྡན་འདས་ལ་ཞིབ་མོར་གསོལ་ནས་བཅོམ་ལྡན་འདས་ཀྱིས་བཀའ་སྩལ་
པ༑ དེ་ལྟར་ན། ངས་གནང་བ་ནི། ཆང་དུ་འགྱུར་བ་རྩ་བ་དང་སྡོང་བུ་ལ་སོགས་པ་བསྐམས་ལ་ཕྱེ་མར་བགྱིས་ཏེ་རས་དཀར་པོའི་ནང་དུ་ཐུམ་པོར་གྱིས་ལ་ཆང་གི་མཐུ་ཞིལ་པ་
རྫ་མ་མ་གང་བའི་ནང་དུ་ལུགས་ཤིག་དེ་ནས་སླར་ཕྱུང་སྟེ་ལག་པ་ཁྲུས་ལ་ཆུ་ཁ་ཟས་མེད་པ་དང་བསྲེས་ཏེ་འདང་པར་ཚོགས་ལ་འཐུང་ཞིག་དེ་སྐོམ་ན། སྔ་དྲོ་ཡང་རུང། ཕྱི་དྲོ་

[236B] ཐེ་ཚོམ་མ་བྱེད་པར་འཐུང་ཞིག་དེ་ལྟར་བྱོས་དང། དེ་དག་ཆང་ལ་སྲེད་པ་དང་འབྲལ་བར་འགྱུར་རོ། །དགེ་སློང་ཁྱེད་སྟོན་པ་ང་ལ་དམིགས་ན་ནི། ཆང་མ་འཐུང་ཞིག་མ་བླུད་ཅིག་
རྩྭ་མཆོག་གིས་ཀྱང་མ་རེག་ཅིག་གླེང་གཞི་ནི། མཉན་དུ་ཡོད་པ་ན་སྟེ། དགེ་སློང་གཞན་ཞིག་ན་བར་གྱུར་ནས་དེ་ལ་སྨན་པས་ཟས་ངན་པ་བྱིན་ཅིག་ཅེས་བསྒོ་བ་དང། དེ་ལ་དགེ་སློང་ཁ་
ཅིག་གིས་ནི། ཤེས་ཀྱི། ཁ་ཅིག་གིས་མི་ཤེས་པ་དེ་དག་གིས་ཚེ་དང་ལྡན་པ་ཨུ་པ་ལི་ལ་དྲིས་པ་དང། དེས་དེ་དག་ཞིབ་ཏུ་སྨྲས་སོ་།སངས་རྒྱས་བཅོམ་ལྡན་འདས་ལ་ཚེ་དང་ལྡན་པ་ཨུ་པ་
ལིས་ཞུས་པ། བཙུན་པ། བཅོམ་ལྡན་འདས། དགེ་སློང་སྭ་སྟི་ལ་ཟས་ངན་པ་བྱིན་ཅིག་ཅེས་གསུངས་པ་ནི། ཅི། དེ་ཡང་བྱིན་ལེན་བགྱི་འཚལ་ལམ། ཨུ་པ་ལི། དེ་ཡང་བྱིན་ལེན་བྱོས་
ཤིག་སུ་ལས་བྱིན་ལེན་བགྱི། ཨུ་པ་ལི། དེ་ནི། དགེ་བསྙེན་དད་པ་ལས་སོ། །རྐྱང་པའི་སྒོ་དང་པོའི་ཚིགས་སུ་བཅད་པ་བཅུ་པ་སྟེ་སྒོ་དང་པོ་རྫོགས་སོ།། །།མདོར་བསྡུས་
པར་ན། སྣོད་དང་ཆོས་གོས་གཉི་ག་དང། །ཀོ་ས་ལ་དང་གསར་པ་དེ་བཞིན་ཏེ། །བསྒྲགས་དང་ཆོས་གོས་སྣ་ཚོགས་དང། །ལྷན་ཅིག་པ་ཡང་དགེ་སློང་མ་རྣམས་ནི། །ཐ་མར་བྱས་ཏེ་བསྡུས་
པའི་མདོར་གསུངས་སོ། །མདོར་ན། སྣོད་དང་ཡོ་བྱད་གཙུག་ལག་ཁང་།འགྲོན་པ་མང་བཅོམ་གོས་རྣམས་དང། །གོས་དང་གདུགས་དང་དེ་བཞིན་ཤིང། །དུར་ཁྲོད་པ་དང་དེ་བཞིན་

[237A]༄༅། །སྤངས། །སངས་རྒྱས་བཅོམ་ལྡན་འདས་མཉན་དུ་ཡོད་པའི་ཛེ་ཏའི་ཚལ་མགོན་མེད་ཟས་སྦྱིན་གྱི་ཀུན་དགའ་ར་བ་ན་བཞུགས་སོ་།དེའི་ཚེ་ན་ཁྱིམ་བདག་གཞན་
ཞིག་གིས་རི་བྲག་གི་གྲོང་གཞན་ཞིག་ཏུ་ཡོ་བྱད་ཐམས་ཅད་དང་ལྡན་པའི་གཙུག་ལག་ཁང་ཞིག་བརྩིགས་ནས་ཕྱོགས་བཞིའི་དགེ་སློང་གི་དགེ་འདུན་ལ་ཕུལ་ལོ། །དེ་ན་མལ་སྟན་
དང། སྣོད་སྤྱད་མང་དུ་གྱུར། དགེ་སློང་ནི། ཉུང་དུ་གནས་ཏེ་དེའི་ནང་ནས་ཁ་ཅིག་གིས་ཚེ་དང་ལྡན་པ་དག་མལ་སྟན་དང་སྣོད་སྤྱད་དང། ཡོ་བྱད་དག་མ་སྤྱད་ན། དེ་དག་ཆུད་
ཟོས་པར་འགྱུར་གྱི། དེ་དག་ལས་བདག་ཅག་ལ་སྤྱད་པར་ཇི་ཙམ་དགོས་པ་དེ་ཙམ་ཞིག་བཅངས་ལ། དེའི་ལྷག་མ་རྣམས་ནི། གཙུག་ལག་ཁང་གཞན་དུ་དབུལ་ལོ། །ཞེས་སྨྲས་
ནས་དེ་དག་གིས་དེ་བཞིན་དུ་བྱས་སོ། །ཇི་ཙམ་ཞིག་ན་བསོད་སྙོམས་པ་གཞན་ཞིག་ལྗོངས་སྤྱད་པ་སྤྱོད་ཅིང་གཙུག་ལག་ཁང་དེར་འོངས་པ་དང། དགེ་སློང་དེ་དག་གིས་ངལ་བསོར་
བཅུག་ནས་དེའང་དགེ་འདུན་དེ་དག་གི་ནང་ན་རྒན་པ་ཞིག་སྟེ་གཙུག་ལག་ཁང་དུ་ལམ་གྱི་ངལ་བསོས་ནས་དེས་དེ་དག་ལ། ཚེ་དང་ལྡན་པ། མལ་སྟན་མཆིས་སམ་ཞེས་སྨྲས་ན་
མེད་དོ། །ཞེས་སྨྲས་པ་དང། དགེ་སློང་དག་གིས་ཇི་ལྟར་ཡིན་པ་དེ་ལ་ཞིབ་ཏུ་སྨྲས་སོ། །དེ་གདིང་བ་མེད་པར་ས་ལ་དེ་བཞིན་དུ་ཉལ་ནས་ནང་པར་སྔར་ལངས་ཏེ། ལྡེ་མིག་ཀྱོག་པོ་

[237B] ལྡེ་མིག་ཁྱེར་ནས་ཁྱིམ་བདག་དེའི་ཁྱིམ་དུ་སོང་བ་དང། དེ་ནས་ཁྱིམ་བདག་དེས་དེ་ལ་བདེ་བར་བྱོན་ཏམ་ཞེས་པའི་ཚིག་བརྗོད་ནས་སྟན་ཁྱེར་ཏེ་ཕྱིར་བྱུང་བ་དང། བསོད་སྙོམས་
པ་དེ་སྤྱོད་ལམ་ཞི་བའི་ཚུལ་དུ་འདུག་གོ་བསོད་སྙོམས་པས་ཀྱང་དེ་ལ་ནོར་ལས་བསོད་ནམས་བྱ་བའི་དངོས་པོ་བདུན་གྱི་ཡོན་ཏན་རྒྱས་པར་བརྗོད་པ་དང། ཁྱིམ་བདག་གིས། འཕགས་
པ༑ བདག་གིས་དེ་ཐམས་ཅད་བགྱིས་སོ། །ཞེས་སྨྲས་པ་དང། བསོད་སྙོམས་པས། ཁྱིམ་བདག་ཁྱོད་ཀྱི་གཙུག་ལག་ཁང་ན་མལ་སྟན་དག་ཡོད་མེད་དེ། མདང་ང་ཡང་གདིང་བ་མེད་པར་
སའི་སྟེང་ན་དེ་བཞིན་དུ་ཉལ་ཉལ་ཏེ་འདིར་འོངས་སོ། །ཁྱོད་ན་རེ། དེ་ཐམས་ཅད་བདག་གིས་དེ་བཞིན་དུ་བགྱིས་སོ། །ཞེས་ཟེར་ན། འདི་ཅི་ཉེས་ཞེས་སྨྲས་པ་དང། ཁྱིམ་བདག་གིས་
འཕགས་པ། ཁོ་བོས་ནི། དེར་མལ་སྟན་དང། སྣོད་སྤྱད་དང། ཡོ་བྱད་རྣམས་མང་དུ་སྦྱར་ན། འཕགས་པ། དེ་དག་གིས་གཙུག་ལག་ཁང་གཞན་དུ་གདོན་མ་ཟོས་པར་བཏང་ངོ། །ཞེས་
སྨྲས་པ་དང། དེས་ཁྱིམ་བདག་ཉིད་ཀྱི་གཙུག་ལག་ཁང་གི་ལྡེ་མིག་ཀྱོག་པོ་དང། ལྡེ་མིག་གི་ངོ་ཤེས་སམ་ཞེས་སྨྲས་པ་དང། འཕགས་པ། ཤིན་ཏུ་འཚལ་ཏོ། །དེས་དེ་བསྟན་པ་དང་
དེས། འཕགས་པ། བཞུད་ཅིག་བདག་ཀྱང་མཆིའོ། །ཞེས་སྨྲས་སོ། །དེ་ནས་བསོད་སྙོམས་པ་སོང་བ་དང་ཁྱིམ་བདག་ཀྱང་རྗེས་བཞིན་དུ་འོངས་ནས་དེས་དགེ་སློང་རྣམས་བསྡུས་ནས་འཕགས་

[238A]༄༅། །པ༑ བདག་གི་འདིར་མལ་སྟན་དང། སྣོད་སྤྱད་དང། ཡོ་བྱད་མང་དུ་ཕུལ་ན། དེ་དག་གར་མཆིས་ཞེས་སྨྲས་པ་དང། དེས་ཇི་ལྟར་གྱུར་པ་དེ་དག་ཐམས་ཅད་ཁྱིམ་
བདག་ལ་སྨྲས་པ་དང། དེས་ཉེས་པ་ངོར་བརྗོད་དེ། སྨྲས་པ། ཁྱོད་ཀྱིས་མ་ལེགས་པར་བྱས་ཏེ། དེ་ཡང་དེར་བས་ན། ད་ཅི་སླར་བླང་དུ་རུང་ངམ། འོན་ཏེ་མི་རུང། དེ་དག་གིས་སྨྲས་པ་
མི་རུང་ངོ། །འཕགས་པ། ཁོ་བོས་ནི། དེར་མ་ཕུལ་གྱི། སོང་ལ་སླར་ལོངས་ཤིག་དེ་ལྟར་གྱུར་པ་དགེ་སློང་དག་གིས་བཅོམ་ལྡན་འདས་ལ་གསོལ་པ་དང། བཅོམ་ལྡན་འདས་
ཀྱིས་བཀའ་སྩལ་པ། གཙུག་ལག་ཁང་གཞན་དུ་མ་དབུལ་ཅིག་ཇི་ལྟར་དམིགས་པ་དེ་བཞིན་དུ་སྤྱད་པར་བྱའོ། །གཞན་དུ་ན། གང་གིས་བྱིན་པ་དེ་ལ་རིན་ཐང་བཞིན་དུ་ཕོབས་
ཤིག་གླེང་གཞི་ནི། མཉན་དུ་ཡོད་པ་ན་སྟེ། དྲུག་སྡེ་རྣམས་འགྲོན་པ་མང་པོ་དང་ལྷན་ཅིག་ཏུ་ལྗོངས་སྤྱད་པ་སྤྱོད་ཅིང་དོང་བ་དང། དེ་དག་ཆོས་ཀྱིས་རྡུལ་གྱིས་འཇིགས་པ་ན། ཡང་
ན་ནི༑ འགྲོན་པ་དག་གི་མདུན་དུ་འདོང། ཡང་ན་ནི། ཕྱི་བཞིན་འདོང་ངོ། །ཇི་ཙམ་ན་འགྲོན་པ་མང་པོ་རྣམས་རྐུན་པོས་བཅོམ་ནས་སྐྱེ་བོ་མང་པོ་རྣམས་ཀྱིས་ནོར་བོར་ཏེ་བྲོས་པ་དང་
རྐུན་པོ་རྣམས་ཀྱིས་ནོར་ཀུན་བཀུར་མ་ནུས་ནས་དེ་དག་གིས་བཟང་བ་འདམས་ཏེ་ཁྱེར་ཏེ་དོང་ངོ། །དྲུག་སྡེ་རྣམས་འགྲོན་པ་མང་པོའི་ཕྱི་བཞིན་དུ་འབྲངས་ཏེ་དོང་བ་ལས་གནས་དེར་

[238B] དེ་དག་གིས་ནོར་མང་པོ་བོར་བ་མཐོང་སྟེ། དེ་ནས་དགའ་བོ་ཉེ་དགའ་བོ། ཕྱག་དར་ཁྲོད་བརྙེད་ཀྱི། བླང་ངོ་།ཞེས་སྨྲས་པ་དང། དེ་དག་གིས་དེ་ལས་ཀྱང་གོས་རྣམས་བདམས་
ཏེ་ཁྱེར་རོ། །འགྲོན་པ་མང་པོ་ར་མདའ་དང་ལམ་སྲུང་དུ་བཅས་ཏེ་སླར་ལོག་པ་དེ་དག་གིས་དྲུག་སྡེ་དག་གིས་ཁྱེར་བ་རྣམས་ངོ་ཤེས་ནས་དེ་དག་གིས། གང་རྐུན་པོ་རྣམས་ཀྱིས་བོར་བ་དེ་
ཡང་དགེ་སྦྱོང་མགོ་རེག་རྣམས་ཀྱིས་བརྐུས་སོ། །ཞེས་བསམ་མོ། །དྲུག་སྡེ་རྣམས་ལ་ཁ་ངན་དུ། འཕགས་པ་དག་དྲང་སྲོང་གི་རྒྱལ་མཚན་འཛིན་ལ། དེ་ལྟ་བུའི་ལོག་པར་སྤྱོད་པ་
དག་སྤྱོད་ཅེས་སྤྱོས་ཏེ། ཉེས་པ་ངོར་བརྗོད་པ་དང། དེ་དག་གིས་འགྲོན་པ་མང་པོ་རྣམས་རྐུན་པོས་བཅོམ་སྟེ། ངེད་ཀྱིས་ནི། མ་ཡིན་གྱི། ངེད་ཀྱི་ཕྱག་དར་ཁྲོད་ཀྱི་གོས་རྙེད་དོ། །ཞེས་
སྨྲས་པ་དང། དེ་དག་གིས་ཕྱག་དར་ཁྲོད་ཀྱི་གོས་ནི། མ་ལགས་སོ་།ཞེས་སྨྲས་པ་དང། དེ་ལན་མེད་ནས་ཅང་མི་སྨྲ་བར་འདུག་གོ་དེ་ལྟར་གྱུར་པ་དགེ་སློང་དག་གིས་བཅོམ་ལྡན་འདས་
ལ་གསོལ་པ་དང་བཅོམ་ལྡན་འདས་ཀྱིས་བཀའ་སྩལ་པ། དགེ་སློང་རྣམས། འགྲོན་པ་མང་པོ་འཕྱ་བ་ནི། ཡུས་ཏེ། དེ་བས་ན། དགེ་སློང་དག་གིས་འགྲོན་པ་མང་པོ་བཅོམ་པའི་གོས་མ་
བཀུར་ཅིག་དགེ་སློང་དག་གིས་འགྲོན་པ་མང་པོ་བཅོམ་པའི་གོས་ཁྱེར་ན། འདས་པ་དང་བཅས་པར་འགྱུར་རོ། །གཞན་ཡང་དད་པར་གྱུར་པ་དེ་དག་གིས། འཕགས་པ་དག་ཅི་བདེར་

[239A]༄༅། །སྣོམས་ཤིག་ཅེས་སྨྲས་ན། དགེ་སློང་དག་ཐེ་ཚོམ་དུ་གྱུར་ནས་མི་ལེན་ཏོ། །བཅོམ་ལྡན་འདས་ཀྱིས་བཀའ་སྩལ་པ། དེ་སྟེ་ཅི་བདེར་ཁྱེར་ཅིག་ཅེས་སྨྲ་ན།།
ལོངས་ལ་ཐེ་ཚོམ་དུ་མ་བྱེད་ཅིག་གླེང་གཞི་ནི། རྒྱལ་པོའི་ཁབ་ན་སྟེ། དགེ་སློང་དྲུག་སྡེ་དག་གིས་བསིལ་བ་ཚལ་གྱི་དུར་ཁྲོད་དུ་དོང་བ་དང། ཤི་བའི་ཡོ་བྱད་གདུགས་དང། ཤིང་དང་
གོས་དག་མང་པོ་བོར་བ་དེ་དག་གིས་མཐོང་ནས་དེའི་ནང་ནས་གཅིག་གིས། དགའ་བོ་ཉེ་དགའ་བོ། ཕྱག་དར་ཁྲོད་ཀྱི་གོས་རྙེད་ཀྱི། བཀུར་རོ། །ཞེས་སྨྲས་པ་དང། དགའ་བོས་ལེགས་ཀྱི་
བཀུར་རོ། །ཞེས་སྨྲས་ནས་དེ་དག་གིས་བླངས་ཏེ་དོང་ངོ། །དུར་ཁྲོད་ཀྱི་སྲུང་མ་རིགས་ངན་དག་འོངས་ནས་དེས་བསམ་པ། དུར་ཁྲོད་འདི་ན་ཅུང་ཟད་ཀྱང་མེད་པས་ན། ཁ་ཅིག་གིས་དུར་
བརྐུས་པར་གདོན་མི་ཟའོ། །སྙམ་བསམ་ནས་ཡང་འདི་སྙམ་དུ། གང་གིས་བརྐུས་པ་དེ་རྙོགས་པས་སླར་ཡང་འོངས་པར་གདོན་མི་ཟའི་མངོན་པར་གབ་སྟེ་འདུག་གོ་སྙམ་དུ་བསམ་
སྟེ་དེ་ནགས་སྟུག་པོའི་ནང་དུ་ཞུགས་ནས་ཉིན་གཅིག་བཞིན་དུ་སྡོད་ཅིང་འདུག་པ་དང། དྲུག་སྡེ་ཞག་བདུན་ནམ་བརྒྱད་ལོན་ཏེ་དགའ་བོ་ཉེ་དགའ་བོ། བདག་ཅག་གིས་དུར་ཁྲོད་དུ་
མ་དོང་ནས་ད་རིང་ཞིག་ལོན་ཏེ་ཅུང་ཟད་ཙམ་རྙེད་ཀྱང་སྲིད་ཀྱི། ཡང་འདོང་ངོ། །ཞེས་སྨྲས་ནས་དེ་དག་དོང་ངོ། །ཇི་ཙམ་ན་དེ་ན་གོས་དང། གདུགས་དང། ཤིང་དག་བོར་བ་དེ་དག་གིས་

[239B] རིགས་ངན་ནགས་ཚལ་སྟུག་པོ་ན་འདུག་པ་དེས་མཐོང་ནས་རྒྱུགས་ཏེ་འོངས་ནས་དེས། འཕགས་པ་དག་བདག་ཅག་ཕུ་ནུ་དང། གཉེན་དང། གྲོགས་པོ་དག་རྒྱལ་
པོའི་བཀའ་བཞིན་དུ་བྱེད་པ་ཡང་དུར་ཁྲོད་ཀྱི་གོས་འདིའི་ཕྱིར་ཡིན་ན། ཁྱེད་ཅག་གིས་ཅིའི་ཕྱིར་བདག་པོ་ཡོད་པའི་དུར་ཁྲོད་ཀྱི་ཤི་བའི་ཡོ་བྱད་དག་བཀུར་པར་བྱ་ཞེས་སྨྲས་པ་དང། དེ་
དག་གིས། བཞིན་བཟང། ངེད་ཅག་གིས་ནི། ཕྱག་དར་ཁྲོད་པའི་གོས་བླངས་སོ། །དེས། འཕགས་པ། འདི་ལ་དེ་དག་ཕྱག་དར་ཁྲོད་ཀྱི་གོས་ཡིན་ན་རབ་ཏུ་ལེགས་སོ། །ཞེས་སྨྲས་པ་དང་
དེ་དག་ལན་མེད་ནས་ཅང་མི་ཟེར་བར་འདུག་གོ་དེ་ལྟར་གྱུར་པ་དགེ་སློང་དག་གིས་བཅོམ་ལྡན་འདས་ལ་གསོལ་པ་དང་བཅོམ་ལྡན་འདས་ཀྱིས་བཀའ་སྩལ་པ། དགེ་སློང་དག་རིགས་ངན་
འཕྱ་བ་ནི། ཡུས་ཏེ། དེ་བས་ན། དགེ་སློང་དག་བདག་པོ་ཡོད་པའི་དུར་ཁྲོད་ནས་ཕྱག་དར་ཁྲོད་ཀྱི་གོས་མ་ལེན་ཅིག་དགེ་སློང་དག་གིས་བདག་པོ་ཡོད་པའི་དུར་ཁྲོད་ཀྱི་ཕྱག་དར་ཁྲོད་པའི་
གོས་བླངས་ན། འདས་པ་དང་བཅས་པར་འགྱུར་རོ། །གཞན་ཡང་དད་པར་གྱུར་པ་དག་གིས་དེ་དག་ལ། འཕགས་པ་དག་ཅི་བདེ་བར་ཁྱེར་ཅིག་ཅེས་སྨྲས་པ་དང། དགེ་སློང་དག་ཐེ་ཚོམ་དུ་གྱུར་ཏེ་
མ་བླངས་པ་དང། བཅོམ་ལྡན་འདས་ཀྱིས་བཀའ་སྩལ་པ། དེ་སྟེ་ཅི་བདེ་བར་ལོངས་ཤིག་ཅེས་ཟེར་ན། བླང་བར་བྱ་སྟེ། དེ་ལ་ཐེ་ཚོམ་དུ་མ་བྱེད་ཅིག་རྐྱང་པའི་སྒོ་གཉིས་པའི་མདོའི་ཚིགས་སུ་བཅད་པ་དང་པོའོ།། །།

[240A]༄༅། །འདུལ་བ་གཞུང་དམ་པ། བམ་པོ་བཞི་བཅུ་པ། མདོར་ན། གོས་ལ་སོགས་པ་ཤིང་བལ་དང། །ལྷ་ཁང་ནས་འཕྲོག་དེ་བཞིན་ཏེ་།དགེ་འདུན་གྱི་ནི་ཆོས་གོས་
གསུམ། །གང་ཟག་དག་ལས་བླང་མི་བྱ། །སངས་རྒྱས་བཅོམ་ལྡན་འདས་མཉན་དུ་ཡོད་པའི་ཛེ་ཏའི་ཚལ་མགོན་མེད་ཟས་སྦྱིན་གྱི་ཀུན་དགའ་ར་བ་ན་བཞུགས་ཏེ། དྲུག་སྡེ་བཞོན་པ་མང་པོ་
ཤིང་རྟ་དང་ལྷན་ཅིག་ལམ་དུ་ཞུགས་ནས་ལམ་གྱི་ཕྱེད་དུ་ཕྱིན་པ་དང། ཤིང་རྟ་གཅིག་གི་སྲོག་ཤིང་ཆག་ནས་ཚོང་པ་དེས་སྲོག་ཤིང་ཡང་བརྗེས་ནས་སྲོག་ཤིང་ཆག་པ་བོར་ཏེ་སོང་ངོ། །
ཉེ་དགའ་བོས་ཤིང་རྟའི་སྲོག་ཤིང་དེ་བླངས་ཏེ་ལམ་པོ་ཆེའི་བཞི་མདོར་བོར་ནས་སྨྲས་པ། དགའ་བོ་ཉེ་དགའ་བོ། འདི་ནི། བདག་ཅག་གི་སྲོག་ཤིང་དབང་ཕྱུག་ཅེས་བྱ་བའི་ལྷ་རྟེན་དུ་བཅའ་
བའི་ཕྱིར་བཙུགས་སོ། །ཞེས་བྱས་ཏེ་དོང་བ་ལས། ཁྱིམ་བདག་གཞན་དག་གིས་ཀྱང་དེར་སྟེགས་སུ་བརྩིགས་སོ། །གཞན་ཞིག་གིས་ཀྱང་དེ་ལ་གསོལ་བ་བཏབ་སྟེ། གལ་ཏེ་བདག་གི་དོན་
འདི་དང་འདི་ལྟ་བུ་ཞིག་གྲུབ་ན། བདག་གིས་འདིར་ཁང་པ་བརྩིགས་ལ་བྲམ་ཟེ་བརྒྱ་རྩ་བརྒྱད་ལ་སྟོན་མོ་བྱའོ། །ཞེས་སྨྲས་པ་ལས། དེའང་རྟེན་ཅིང་འབྲེལ་པར་འབྱུང་བ་དང་ལྡན་པས་དེའི་
དེའང་གྲུབ་ནས་དེས་དེར་དམ་ཇི་ལྟར་བཅས་པ་ཐམས་ཅད་བསྒྲུབས་ནས་དེ་ལོག་པའི་ལྷ་ཁང་དུ་གྱུར་ཏེ་ལྷ་ཁང་བས་ཀྱང་བྱིན་གྱིས་བརླབས་སོ། །དེ་ནས་ཚོང་པ་འགྲོན་པོ་མང་པོ་དག་ཅིག་ལམ་

[240B] དེར་གོས་དང། བལ་དང། ཤིང་བལ་ངག་མང་དུ་ཕུལ་ལོ། །དྲུག་སྡེ་དག་སླར་ལོག་པའི་ཚེ་ལྷ་ཁང་དེ་རབ་ཏུ་རྒྱས་པར་མཐོང་ནས་དེ་དག་གིས་སྨྲས་པ། དགའ་བོ་ཉེ་དགའ་བོ་ཤིང་
རྟའི་སྲོག་ཤིང་དབང་ཕྱུག་གོས་དང། བལ་དང། ཤིང་བལ་དག་རབ་ཏུ་མང་ཞིང་ཕུན་སུམ་ཚོགས་པ་དེ་བཀུར་རོ། །ཞེས་དེ་དག་གིས་བླང་བར་བརྩམས་པ་དང། ལྷ་ཁང་པ་དག་ལྷགས་ཏེ་དེ་
དག་གིས། འཕགས་པ་དག་ལྷ་ཁང་འདི་ནི། བདག་ཅག་གི་སྟེ། འདི་ནི། ལས་དང། བྱི་དོར་བདག་ཅག་གིས་བགྱིས་ན། ལྷའི་གོས་རྣམས་ཅིའི་ཕྱིར་ལེན་ཅིང་དབྲོག་ཁྱེད་ཅག་མ་
བྱིན་པར་ལེན་པ་མ་སྤངས་སམ་ཞེས་སྨྲས་པ་དང། དེ་དག་གིས་བཀྲེན་པ། འདི་ཇི་ལྟར་ཁྱེད་ཀྱི་ལྷ་ཁང། དེད་ཅག་གིས་ཤིང་རྟ་སྲོག་ཤིང་ཆག་པ་ཞིག་རྟེན་ཐབས་སུ་བཙུགས་ཏེ་བཞག་གོ་
ཞེས་སྨྲས་སོ། །ལྷ་ཁང་པ་དེས་ཀུ་ཅོ་བཏོན་པ་དང། དེ་ནས་ཉེ་དགའ་བོ་ཁྲོས་ནས་དེ་རྡོག་པ་གཅིག་བརྒྱབ་ནས་བསྒྱེལ་བར་བྱས་སོ་།དེ་ནས་དེ་སྙེམས་ཤིང་དྲེགས་པ་རྣམས་སྤ་གོང་ནས་འཕགས་
པ༑ ཁྱེད་དམ། གཞན་ཞིག་གིས་བྱས་པར་གྱུར་ཀྱང་བདག་ཅག་ནི་འདི་ལ་བརྟེན་ཅིང། འཚོ་བ་ཡང་འདི་ལ་ལྟོས་ན། ཅིའི་ཕྱིར་ཁྱེད་ཀྱིས་འཕགས་པའི་ཆོས་མ་ཡིན་པ་བྱེད་ཅེས་སྨྲས་པ་དང། དེ་
དག་མ་སྤོབས་ཏེ་ཅང་མི་ཟེར་བར་འདུག་གོ་དེ་ལྟར་གྱུར་པ་དགེ་སློང་དག་གིས་བཅོམ་ལྡན་འདས་ལ་གསོལ་པ་དང། བཅོམ་ལྡན་འདས་ཀྱིས་བཀའ་སྩལ་པ། དགེ་སློང་དག་ལོག་པར་ལྟ་བའི་

[241A]༄༅། །ལྷ་ཁང་ན་གནས་པ་དག་འཕྱ་བ་ནི། ཡུས་ཏེ། དེ་ལྟ་བས་ན། དགེ་སློང་གིས་ལྷ་ཁང་བདག་པོ་ཡོད་པའི་གོས་ལ་སོགས་པ་བླང་བར་མི་བྱའོ། །དགེ་སློང་དག་གིས་ལྷ་
ཁང་བདག་པོ་ཡོད་པའི་གོས་ལ་སོགས་པ་བླངས་ན། འདས་པ་དང་བཅས་པར་འགྱུར་རོ། །ལོག་པའི་ལྷ་ཁང་པ་དད་པ་གཞན་གྱིས་ཅི་བདེ་བར་སྤྱོད་ཅིག་ཅེས་སྨྲས་པ་དང། དགེ་སློང་དེ་དག་ཐེ་
ཚོམ་སྐྱེས་ཏེ་མ་བླངས་པ་དང། བཅོམ་ལྡན་འདས་ཀྱིས་བཀའ་སྩལ་པ། གལ་ཏེ་ཅི་བདེར་བྱས་པ་ནི། བླང་བར་བྱ་སྟེ། དེ་ལ་ཐེ་ཚོམ་དུ་མ་བྱེད་ཅིག་གླེང་གཞི་མཉན་དུ་ཡོད་པ་ན་སྟེ། བཅོམ་
ལྡན་འདས་ཀྱིས་ནད་པ་ལ་སྐུལ་ཅིག་ཅེས་གསུངས་པ་དང། ཇི་ཙམ་ཞིག་ན་དགེ་སློང་ཞིག་ན་བར་གྱུར་པ་དེའི་ནད་གཡོག་གིས། ཚེ་དང་ལྡན་པ། དགེ་འདུན་ལ་ཅུང་ཟད་ཅིག་ཕུལ་ཅིག་ཅེས་སྨྲས་
པ་དང༑ དེས་ཀྱང་བདག་ལ་ཅུང་ཟད་ཙམ་ཡང་མེད་མོད་ཀྱི། ཆོས་གོས་གསུམ་དབུལ་ལོ། །ཞེས་སྨྲས་པ་དང། དེ་ཅང་མི་ཟེར་བར་འདུག་གོ། དེས་ཆོས་གོས་གསུམ་ཕུལ་ནས་དེ་དག་གིས་
བཙོངས་ཏེ་བགོས་སོ། །དགེ་སློང་དེ་ཕྱིས་སོས་ཏེ་ལངས་ནས་ཆོས་གོས་གསུམ་གྱིས་ཕོངས་པར་གྱུར་ཏེ། དེ་ལྟར་གྱུར་པ་བཅོམ་ལྡན་འདས་ལ་དགེ་སློང་རྣམས་ཀྱིས་གསོལ་པ་དང། བཅོམ་
ལྡན་འདས་ཀྱིས་བཀའ་སྩལ་པ། དགེ་སློང་དག་གིས་དགེ་སློང་ལ་དགེ་འདུན་གྱིས་ཆོས་གོས་གསུམ་མ་བླང་ཅིག་བླངས་ན། འདས་པ་དང་བཅས་པར་འགྱུར་རོ། །དགེ་འདུན་གྱིས་

[241B]དེ་སྟེ་བླངས་ན་ཡང་མ་འགེད་ཅིག་བགོས་ན། འདས་པ་དང་བཅས་པར་འགྱུར་རོ། །རྐྱང་པའི་སྒོ་གཉིས་ཀྱི་མདོའི་ཚིགས་སུ་བཅད་པ་གཉིས་པའོ། །མདོར་ན། གཉི་
ག་ལ་ཡང་གནང་བ་དང། །རྣམ་པ་ཐ་དད་རྗེས་སུ་གནང། །སུམ་ཆ་དང་ཡང་དགེ་ཚུལ་དང། །དགེ་སློབ་མ་དང་དགེ་ཚུལ་མ་།སངས་རྒྱས་བཅོམ་ལྡན་འདས་མཉན་དུ་ཡོད་པའི་ཛེ་ཏའི་ཚལ་མགོན་
མེད་ཟས་སྦྱིན་གྱི་ཀུན་དགའ་ར་བ་ན་བཞུགས་སོ། །དགེ་སློང་དྲུག་ཅུ་ཞིག་ལྗོངས་རྒྱུ་བ་སྤྱོད་ཅིང་རི་བྲག་གི་གྲོང་ཞིག་ཏུ་ཕྱིན་ནས་དེ་ན་ཁྱིམ་བདག་དད་པ་ཞིག་གནས་པ་དེས་དེ་དག་དེའི་ཁྱིམ་དུ་བཤོས་
ལ་སྤྱན་དྲངས་ནས་དེས་དགེ་སློང་རེ་རེ་ཞིང་རས་ཡུག་རེ་རེ་དབུལ་ལོ། །སྙམ་དུ་བསམ་མོ། །དེ་དག་ཟ་བ་ལ་ཞུགས་པ་དང། དགེ་སློང་མ་དྲུག་ཅུ་ཞིག་ཀྱང་ལྗོངས་རྒྱུ་བ་སྤྱོད་ཅིང་རི་བྲག་གི་གྲོང་དེར་ཕྱིན་པ་
དང་བསོད་སྙོམས་སློང་བ་ལ་ཞུགས་སོ། །གཞན་ཞིག་གིས་ཁྱིམ་བདག་འདིའི་ཁྱིམ་ན། དགེ་སློང་དག་བཤོས་གསོལ་གྱི། དེར་བཞུད་ཅིག་ཅེས་སྨྲས་པ་དང། དེ་དག་དེར་སོང་སྟེ་དེ་དག་གིས་ཀྱང་
ཟན་ཟོས་པ་དང། དེ་ནས་ཁྱིམ་བདག་དེས་རས་ཡུག་དྲུག་ཅུ་ཞིག་རྒན་རིམ་གྱི་མདུན་དུ་བཞག་གོ་དགེ་སློང་དག་ཇི་ལྟ་བུར་བགོ་བ་མི་ཤེས་ནས་དེ་ལྟར་གྱུར་པ་དགེ་སློང་དག་གིས་བཅོམ་ལྡན་
འདས་ལ་གསོལ་པ་དང། བཅོམ་ལྡན་འདས་ཀྱིས་བཀའ་སྩལ་པ། དགེ་འདུན་སྡེ་གཉིས་ཀྱིས་འཐོབ་པ་ཡིན་གྱི། དགེ་འདུན་སྡེ་གཉིས་སུ་བགོས་ཤིག་།གླེང་གཞི་ནི། མཉན་དུ་ཡོད་

[242A]༄༅། །པ་ན་སྟེ། མཉན་དུ་ཡོད་པ་ན་ཁྱིམ་བདག་གཞན་ཞིག་གིས་གཙུག་ལག་ཁང་ཞིག་བརྩིགས་ཏེ། དེས་དེའི་ཞལ་བསྲོས་ཏེ་དགེ་འདུན་སྡེ་གཉིས་བཤོས་གསོལ་ནས་
རྙེད་པ་ཡང་མང་དུ་ཕུལ་ཏེ་དགེ་སློང་དག་གིས་བགོས་པ་དང། དགེ་སློང་དག་ངེད་ཅག་ལ་ནི། ཆོས་གོས་གསུམ་དགོས་ཀྱི། དགེ་ཚུལ་ཕ་དག་ལ་ནི། སྟོད་གཡོགས་དང་
མཐང་གོས་སུ་ཟད་ན། ཇི་ལྟར་བདག་ཅག་དང་མཐང་གོས་སུ་མཉམ་པར་བགོ་ཞེས་བྱའོ། །དེ་ལྟར་གྱུར་པ་དགེ་སློང་དག་གིས་བཅོམ་ལྡན་འདས་ལ་གསོལ་པ་དང། བཅོམ་ལྡན་འདས་
ཀྱིས་བཀའ་སྩལ་པ། དགེ་སློང་དང་དགེ་སློང་མ་ནི། སྐལ་བ་མཉམ་པར་བགོས་ཤིག་དགེ་ཚུལ་ཕ་དང། དགེ་ཚུལ་མ་དང། དགེ་སློབ་མ་དག་ལ་ནི། སུམ་ཆ་གཅིག་བྱིན་ཅིག་
བཅོམ་ལྡན་འདས་ཀྱིས་དགེ་ཚུལ་ཕ་དག་ལ་སུམ་ཆ་གཅིག་བྱིན་ཅིག་ཅེས་བཀའ་སྩལ་པ་དང། ཇི་ཙམ་ཞིག་ན་དགེ་ཚུལ་ཕ་གཞན་ཞིག་ལོ་ཉི་ཤུ་ཡང་ཚང་ཞིང་བསྙེན་པར་རྫོགས་པར་
འདོད་ན། དེ་ལ་དགེ་སློང་གིས་ཚེ་དང་ལྡན་པ་ལོ་ཡང་ཉི་ཤུ་ཚང་ན། ཅིའི་ཕྱིར་བསྙེན་པར་རྫོགས་པར་མི་བྱེད་ཅེས་སྨྲས་པ་དང། དེས་ཀྱང་བཅོམ་ལྡན་འདས་ཀྱིས་ནི། བདག་ཅག་གི་རྙེད་པ་འདི་
ལྟ་བུར་བཅས་ན། སྟོད་གཡོགས་དང་མཐང་གོས་སུ་མི་ལྡན་ན། ཆོས་གོས་གསུམ་དུ་ལྟ་ཅི་སྨོས་ཏེ། ཇི་ལྟར་བསྙེན་པར་རྫོགས་པར་བྱ་ཞེས་སྨྲས་སོ། །དེ་ལྟ་བུར་གྱུར་པ་དགེ་སློང་དག་གིས་

[242B] བཅོམ་ལྡན་འདས་ཀྱིས་བཀའ་སྩལ་པ། དགེ་ཚུལ་ཕ་བསྙེན་པར་རྫོགས་པར་འདོད་པ་དང། དགེ་སློབ་མ་ལ་སུམ་གཉིས་བྱིན་ཅིག་དགེ་ཚུལ་དང་དགེ་
ཚུལ་མ་གཞན་ནི། སྐལ་བ་སུམ་ཆར་ཟད་དོ། །རྐྱང་པའི་སྒོ་གཉིས་པའི་མདོའི་ཚིགས་སུ་བཅད་པ་གསུམ་པའོ། །མདོར་ན། ཀོ་ས་ལ་ན་དྲུག་ཅུ་དང། །བརྒྱ་ཕྲག་ཕྱེད་དང་བཅུ་གསུམ་དང། །སྒྲ་གཅན་འཛིན་
དང་དཔལ་སྦེད་དང། །གཙུག་ལག་ཁང་དང་མཆོད་རྟེན་ཏེ། །གདུགས་དང་བྲིས་པ་དེ་བཞིན་སྦྱར། །ཟན་ལ་མགྲོན་དུ་བོས་པའོ། །སངས་རྒྱས་བཅོམ་ལྡན་འདས་ཀོ་ས་ལར་ལྗོངས་རྒྱུ་ཞིང་སྤྱོད་པ་ན་
རི་བྲག་གི་གྲོང་གཞན་ཞིག་ཏུ་བྱོན་ནས་རི་བྲག་གི་གྲོང་དེ་ན་ཁྱིམ་བདག་ཅིག་གནས་པས། བཅོམ་ལྡན་འདས་ཉན་ཐོས་ཀྱི་དགེ་འདུན་དུ་བཅས་པ་ཁྱིམ་དུ་བཤོས་ལ་སྤྱན་དྲངས་སོ། །དགེ་སློང་མ་དྲུག་
ཅུ་ཞིག་ལྗོངས་རྒྱུ་བ་སྤྱོད་པ་ན། རི་བྲག་གི་གྲོང་དེར་ཕྱིན་ནས་དེ་དག་ཀྱང་དེར་ཟན་ཟོས་པ་དང། བཅོམ་ལྡན་འདས་འཁོར་བརྒྱ་ཕྲག་ཕྱེད་དང་བཅུ་གསུམ་དང་ལྷན་ཅིག་ཏུ་བཤོས་གསོལ་ནས་ཁྱིམ་
བདག་དེས་རས་ཡུག་བརྒྱ་ཕྲག་ཕྱེད་དང་བཅུ་གསུམ་ཞིག་རྒན་རིམ་གྱི་མདུན་དུ་བཞག་གོ་དགེ་སློང་དག་གིས་ཇི་ལྟར་བགོ་བ་མི་ཤེས་ནས་དགེ་སློང་མ་དག་གིས་དེ་ལ་གཞན་བྱར་ཅི་ཡོད། སྔོན་ཡང་
དགེ་འདུན་སྡེ་གཉིས་བཤོས་གསོལ་བ་ལས་བདག་ཅག་གིས་རྙེད་པའི་ཕྱེད་ཐོབ་ན། ད་ཡང་བདག་ཅག་ལ་རྙེད་པའི་ཕྱེད་བྱིན་ཅིག་ཅེས་སྨྲས་སོ། །དེ་ལྟ་བུར་གར་པ་དགེ་སློང་དག་གིས་བཅོམ་

[243A]༄༅། །ལྡན་འདས་ལ་གསོལ་པ་དང། བཅོམ་ལྡན་འདས་ཀྱིས་བཀའ་སྩལ་པ། གང་དུ་དགེ་སློང་མ་མང་ལ་དགེ་སློང་ཕ་ཉུང་ན་དེར་རྙེད་པ་དགེ་འདུན་གཉི་གར་བགོས་ཤིག་གང་
ན་དགེ་སློང་ཕ་མང་ལ་དགེ་སློང་མ་ཉུང་ན། དེར་མགོ་གྲངས་བཞིན་དུ་བགོས་ཤིག་གླེང་གཞི་ནི། མཉན་དུ་ཡོད་པ་ན་སྟེ། ཁྱིམ་བདག་ཅིག་གིས་སངས་རྒྱས་ལ་སོགས་པ་དགེ་སློང་གི་དགེ་འདུན་
དག་བཤོས་ལ་སྤྱན་དྲངས་སོ། །དགེ་སློང་གི་དགེ་འདུན་དག་ནི་དོང། བཅོམ་ལྡན་འདས་ནི། གཙུག་ལག་ཁང་ན་བཞུགས་ཏེ། བཤོས་ཚུར་མནོས་སོ། །རྣམ་པ་ལྔའི་ཕྱིར་སངས་རྒྱས་བཅོམ་
ལྡན་འདས་གཙུག་ལག་ཁང་ན་བཞུགས་ཤིང་བཤོས་མནོས་ཏེ་གསོལ་ལོ་།ལྔ་གང་ཞེ་ན། ལྷ་རྣམས་ལ་ཆོས་འཆད་པར་བཞེད་པ་ཡིན། ནད་པ་དག་གཟིགས་པར་བཞེད་པ་ཡིན། མལ་སྟན་དག་
གཟིགས་པར་བཞེད་པ་ཡིན། ནང་དུ་ཡང་དག་འཇོག་ལ་འཇུག་པར་བཞེད་པ་ཡིན། ཉན་ཐོས་རྣམས་ཀྱིས་འདུལ་བ་ལ་བསླབ་པའི་གནས་འཆའ་བར་བཞེད་པ་ཡིན་ནོ། །དོན་འདི་ནི། བཅོམ་ལྡན་
འདས་ཉན་ཐོས་རྣམས་འདུལ་བ་ལ་བསླབ་པའི་གནས་འཆའ་བར་བཞེད་པའི་ཕྱིར་གཙུག་ལག་ཁང་ན་བཞུགས་ཤིང་བཤོས་མནོས་ཏེ་གསོལ་ལོ་།ཁྱིམ་བདག་དེ་རྒན་པ་དག་ལ་མངོན་པར་དད་
ནས་དེ་རྒན་རིམ་དུ་མར་དང། མར་ལ་བཙོས་པའི་བཅའ་བ་རྣམས་བྲིམས། བར་མ་དག་ལ་ནི། འབྲུ་མར་དང། འབྲུ་མར་ལ་བཙོས་པའི་བཅའ་བ་དག་བྲིམས། གཞོན་ནུ་ལ་ནི། འབྲུ་མར་གྱི་ཚིགས་

[243B] །དེའི་ཚེ་ན་ཚེ་དང་ལྡན་པ་སྒྲ་གཅན་འཛིན་བཅོམ་ལྡན་འདས་ཀྱིས་བཤོས་མནོས་ཏེ། དེས་བཅོམ་ལྡན་འདས་ཀྱིས་བཤོས་མནོས་ནས་འོངས་པ་དང། བཅོམ་ལྡན་འདས་ཀྱི་སྒྲ་
གཅན་འཛིན་ལ་དགེ་སློང་གི་དགེ་འདུན་རྣམས་བསོད་པའི་ཟས་ཀྱིས་ཚིམ་པར་བྱས་སམ་ཞེས་སྨྲས་པ་དང། དེས་གསོལ་པ། བཙུན་པ། རྒན་པ་རྣམས་ཚིམ་མོ། །སྒྲ་གཅན་འཛིན། ཁྱོད་ཅིའི་ཕྱིར་
རིང་ཅིང་ཉམ་ཆུང་ཞིང་དེ་སྐད་ཟེར་བ་སྨྲོས་ཤིག་དེས་ཚིགས་སུ་བཅད་དེ་སྨྲས་པ། འབྲུ་མར་གྱིས་ནི་མཐུར་གྱུར་ཏེ། །མར་གྱིས་ཀྱང་ནི་མདངས་སུ་འགྱུར། །འབྲུ་མར་ཚིགས་ཀྱི་ཚོད་མས་ནི་།མདངས་
མཆིས་སྟོབས་ལྟ་ག་ལ་ཞིག་བཅོམ་ལྡན་འདས་ཀྱིས་བཀའ་སྩལ་པ་སྒྲ་གཅན་འཛིན། ཅི་ཡིན་པ་དེ་སྨྲོས་ཤིག་དེས་དེ་ལྟར་གྱུར་པ་བཅོམ་ལྡན་འདས་ལ་ཞིབ་མོར་གསོལ་ཏོ། །བཅོམ་ལྡན་འདས་
ཀྱིས་སྒྲ་གཅན་འཛིན་ལ། དེ་ན་གནས་བརྟན་སུ་ཞིག་འདུག་ཅེས་བཀའ་སྩལ་པ་དང། བཅོམ་ལྡན་འདས། མཁན་པོ་མཆིས་སོ། །སྒྲ་གཅན་འཛིན་ལ། དགེ་སློང་ཤཱ་རིའི་བུས་ནི། འོག་མ་དག་མ་
བརྟགས་པས་ན། ངན་དུ་ཟོས་པ་ཡིན་ན། དེ་ལྟ་བུའི་བྱུང་བའི་ཕྱིར་བཅོམ་ལྡན་འདས་ཀྱིས་དགེ་སློང་གི་དགེ་འདུན་དག་བསྡུས་ནས་དགེ་སློང་གི་དགེ་འདུན་གྱི་མདུན་དུ་གདན་བཏིང་བ་ལ་བཞུགས་ཏེ་ཉན་
ཐོས་རྣམས་ལ་འདུལ་བ་ལ་བསླབ་པའི་གནས་བཅའ་བའི་ཕྱིར་དགེ་སློང་དག་དགེ་འདུན་གྱི་གནས་བརྟན་དགེ་སློང་གི་མཚུངས་པར་སྤྱད་པའི་ཆོས་ངས་བཅའ་སྟེ། དགེ་འདུན་གྱི་གནས་བརྟན་དགེ་སློང་

[244A]༄༅། །གིས་ཟས་འབྲིམ་པའི་ཚེ་སྙོམས་པར་བྲིམས་ཤིག་ཅེས་སྒོས་ཤིག་དེས་ཚད་མ་སྣ་རེ་རེ་ལའང་སྨྲས་པ་དང། བཅོམ་ལྡན་འདས་ཀྱིས་བཀའ་སྩལ་པ། ལན་ཚྭ་
འམ༑ དང་པོར་གང་བྲིམས་པ་དེའི་ཚེ་སྨྲོས་ཤིག་ཐམས་ཅད་ལ་ནི་མ་ཡིན་ནོ། །དགེ་འདུན་གྱི་གནས་བརྟན་དགེ་སློང་གིས་ཇི་ལྟར་བུར་མཚུངས་པར་སྤྱད་པའི་ཆོས་བཞིན་མ་བྱས་ན། འདས་
པ་དང་བཅས་པར་འགྱུར་རོ། །ཚེ་དང་ལྡན་པ་ཤཱ་རིའི་བུ། བཅོམ་ལྡན་འདས་ཀྱིས་བདག་གིས་ཟན་ཟོས་པ་སྨད་དོ། །ཞེས་ཐོས་ནས་དེས་བདག་སྟོན་པས་ཟན་ཟེས་པ་སྨད་ན། འདི་ལྟར་འདུག་
པ་མི་རིགས་སོ། །ཞེས་བསམ་ནས་དེས་བསྐྱུགས་ཏེ་བཏང་ངོ། །དགེ་སློང་དག་ཐེ་ཚོམ་སྐྱེས་ནས་ཐེ་ཚོམ་ཐམས་ཅད་གཅོད་པ་སངས་རྒྱས་བཅོམ་ལྡན་འདས་ལ་ཞུས་པ། བཙུན་པ། བཅོམ་
ལྡན་འདས་ཀྱིས་ཚེ་དང་ལྡན་པ་ཤཱ་རིའི་བུ་ལ་ཟན་ཟོས་པ་སྨད་པ་དང། དེས་སླར་བསྐྱུགས་པ་ལ་གཟིགས་སུ་གསོལ། བཅོམ་ལྡན་འདས་ཀྱིས་བཀའ་སྩལ་པ། དགེ་སློང་དག་འདི་འབའ་
ཞིག་མ་ཡིན་གྱི། སྔོན་འདས་པའི་དུས་ན་ཡང་ངས་དེ་ལ་ཟན་ཟོས་པ་ལ་སྨད་པ་དང། དེས་ཕྱིར་བསྐྱུགས་སོ། །དགེ་སློང་དག་ཉོན་ཅིག་།དེ་སྔོན་བྱུང་བ་ནི། གྲོང་ཁྱེར་གཞན་ཞིག་ན་མང་པོར་འཆད་
པའི་བྲམ་ཟེ་ཞིག་གནས་ཏེ། དེ་བྲམ་ཟེའི་བུ་དང་ལྷན་ཅིག་ཏུ་ལྗོངས་རྒྱུ་ཞིང་སྤྱོད་པ་ན། རི་བྲག་གི་གྲོང་ཞིག་ཏུ་ཕྱིན་ནས་དེས་རྫིང་ཞིག་གི་འགྲམ་དུ་བྲམ་ཟེ་དེས་བྲམ་ཟེའི་བུ་དེར་བཞག་ནས་ཅུང་

[244B] ང་གྲོང་དུ་ཕྱེ་ལ་སོགས་པ་བསླངས་ཏེ་སླར་འོང་ངོ། །དེ་དེ་ན་འདུག་པ་དང། ཁྱི་ཤ་ཅན་ཞིག་རྫིང་དུ་ཆུ་བྲོག་འཐུང་དུ་འོངས་སོ། །དེ་ལ་བྲམ་ཟེའི་བུས་ཀྱེ་སྐྱེས་བུ། བདག་ཀྱང་ཆུ་བྲོག་
ཅིག་སྩོལ་ཅིག་ཅེས་སྨྲས་སོ། །དེས་ཀྱང་ལོ་མ་ལ་སྣོད་དྲུབས་ཤིག་ཅེས་སྨྲས་པ་དང། དེས་སྣོད་དྲུབས་སོ། །དེས་དེ་ལ་ཁྱིའི་པགས་པ་ལ་བྱས་པའི་སྒྱེའུ་ནང་ནས་བྱུང་བའི་ཕྱེ་བྱིན་ནོ། །དེ་སྣུམ་པ་
དང་བྲམ་ཟེའི་བུས་ཕྱེ་འདི་སྣུམ་ན། ཅི་ཞིག་ཅེས་དྲིས་པ་དང་འདི་ནི། པགས་པ་ལ་སྒྱེའུ་བྱས་པའི་མཐུ་སྟེ། དེས་སྒྱེའུ་དེ་དག་ཅི་ལ་བྱས་པ་ཞིབ་མོར་བྱས་ན། བྲམ་ཟེའི་བུ་དེས་མ་གོའོ། །
བྲམ་ཟེ་དེ་སླར་འོངས་ནས་དེས། བྲམ་ཟེའི་བུ། ཁྱོད་སོང་ལ་ཆུ་བྲོག་རྒྱུ་སློངས་ཤིག་ཅེས་སྨྲས་པ་དང། དེས་ཀྱང་ཆུ་བྲོག་འཚལ་ལགས་སོ། །ཞེས་སྨྲས་པ་དང། སུས་བྱིན། མི་ཕ་བིས་བྱིན་ནོ། །
དེས་ཕ་བི་ཁྱི་ཤ་ཅན་ཏེ། དེས་ཁྱོད་ལ་ཕྱེ་བྱིན་ན། དེ་ཁྱོད་ཀྱིས་སྡིག་པར་གྱུར་ཏོ། །ཞེས་སྨྲས་ནས་དེས་དེ་ལ་སྨད་པ་དང་དེས་ཟོས་པ་སླར་བསྐྱུགས་སོ། །དགེ་སློང་དག་མི་ཤེས་སམ། གང་
མང་པོ་འཆད་པའི་བྲམ་ཟེ་དེ་ནི། ད་ལྟར་ང་ཉིད་ཡིན་ནོ། །དེའི་ཚེ་དེའི་དུས་ན་བྲམ་ཟེའི་བུ་དེ་ནི། ད་ལྟར་གྱི་དགེ་སློང་ཤཱ་རིའི་བུ་སྟེ། དེའི་ཚེ་ན་ཡང་ངས་ཟས་པ་ལ་རབ་ཏུ་སྨད་ནས་དེ་སླར་
བསྐྱུགས་སོ། །ད་འདིར་ཡང་ངས་ཟས་ཟོས་པ་ལ་སྨད་ནས་འདིར་ཡང་སླར་བསྐྱུགས་པར་གྱུར་ཏོ། །གླེང་གཞི་ནི་རྒྱལ་པོའི་ཁབ་ན་སྟེ་དེའི་ཚེས་ན་རྒྱལ་པོའི་ཁབ་ཀྱི་གྲོང་ཁྱེར་ན་ཁྱིམ་བདག་མེ་

[245A]༄༅། །སྐྱེས་ཀྱི་སྲིང་མོའི་ཁྱོ་གཅེར་བུ་པའི་དགེ་བསྙེན་དཔལ་སྦེད་ཅེས་བྱ་བ་ཞིག་འདུག་སྟེ། ཁྱིམ་བདག་མེ་སྐྱེས་དད་པ་དེས་འདི་སྙམ་དུ། དཔལ་སྦེད་འདི་དགེ་འདུན་དག་ལ་ཡོན་
འབུལ་དུ་བསྐུལ་ལོ། །སྙམ་བསམ་ནས་དེས་དེ་ལ་དཔལ་སྦེད། དགེ་འདུན་ལ་མཆོད་པ་དང། ཡོན་ཕུལ་ཅིག་དང། ཁྱོད་ཀྱི་བསོད་ནམས་སུ་འགྱུར་རོ། །ཞེས་སྨྲས་སོ། །དཔལ་སྦེད་ཀྱིས་སྨྲས་
པ༑ ངས་ཀྱང་དགེ་འདུན་དག་མཆོད་ཅིང་ཡོན་དབུལ་བར་བྱའོ། ཁྱོད་ཀྱིས་ཀྱང་གང་པོ་ལ་སོགས་ཏེ་རབ་ཏུ་བྱུང་བའི་དགེ་འདུན་དག་ལ་མཆོད་ཅིང་བཤོས་གསོལ་ཅིག་མེ་སྐྱེས་ཀྱིས་འདི་སྙམ་དུ་
བསམ་པ། དེ་སྟེ་ཁས་མ་བླངས་ན། དཔལ་སྦེད་ཀྱིས་དགེ་འདུན་ལ་མཆོད་པའི་བར་ཆད་དུ་འགྱུར་ན། སེམས་ཅན་ཐམས་ཅད་ལ་སྦྱིན་པ་ལྟ་ཉེས་མེད་ཀྱི། གཅེར་བུ་པའི་དགེ་འདུན་དག་ལ་
ཟན་བྱིན་ཏེ། བདག་གིས་དེས་དགེ་འདུན་ལ་མཆོད་ཅིང་ཡོན་དབུལ་བའི་ཆེད་དུ་བྱའོ། །སྙམ་བསམ་ནས་དེས་ཟན་སྦྱིན་ནོ། །ཞེས་ཁས་བླངས་ནས་དཔལ་སྦེད་ཀྱིས་འདི་སྙམ་དུ། བདག་གིས་དང་པོར་
སངས་རྒྱས་ལ་སོགས་ཏེ་དགེ་སློང་གི་དགེ་འདུན་དག་སྔར་བཤོས་གསོལ་ན་ནི། མེ་སྐྱེས་ཀྱིས་ཕྱིས་ཟན་མི་སྦྱིན་གྱི། གང་པོ་ལ་སོགས་ཏེ་རབ་ཏུ་བྱུང་བའི་དགེ་འདུན་དག་བཤོས་སྔར་གསོལ་བ་དང་
ངས་ཕྱིས་ཟན་སྦྱིན་ནོ། །སྙམ་བསམ་ནས་མེ་སྐྱེས་ལ་འདི་སྐད་ཅེས་སྨྲས་སོ། ཁྱོད་ཀྱིས་དང་པོ་ཟན་བྱིན་ཅིག་དང། ངས་ཀྱང་ཕྱིས་དགེ་སློང་གོའུ་ཏ་མ་དང། ཉན་ཐོས་ཀྱི་དགེ་འདུན་

[245B] །དེས་ཀྱང་ཁས་བླངས་ནས་དེ་ནས་ཁྱིམ་བདག་མེ་སྐྱེས་ཀྱིས་གང་པོ་དག་གང་ན་འདུག་པ་དེར་ཕྱིན་ནས་གང་པོ་དང་ལྷན་ཅིག་རབ་ཏུ་དགའ་ཞིང་མགུ་བའི་གཏམ་སྣ་ཚོགས་དག་བྱས་ནས་
ཕྱོགས་གཅིག་ཏུ་འདུག་གོ་ཕྱོགས་གཅིག་ཏུ་འདུག་ནས་ཁྱིམ་བདག་མེ་སྐྱེས་ཀྱིས་གང་པོ་ལ་འདི་སྐད་ཅེས་སྨྲས་སོ། །གང་པོ། ཁྱོད་སང་བདག་གི་ཁྱིམ་དུ་གཅེར་བུ་པ་མང་པོ་དང། དགེ་འདུན་དང་ལྷན་
ཅིག་ཏུ་བཤོས་གསོལ་གྱི། ཁས་ལོངས་ཤིག་གང་པོས་བསམ་པ། ཁྱིམ་བདག་འདི་ནི། གོར་མ་ཆག་པར་དགེ་སྦྱོང་གོའུ་ཏ་མ་ལ་སུན་པར་གྱུར་ནས་བདག་ཅག་ལ་རབ་ཏུ་དད་པར་གྱུར་ཏེ། དེ་ནི་
བདག་ཅག་གི་རྙེད་པ་རབ་ཏུ་རྙེད་པ་སྟེ། གང་པོ་བདག་ཅག་གི་དགེ་འདུན་གྱི་རིགས་ལ་རབ་ཏུ་དད་པར་གྱུར་ཏོ། །སྙམ་ནས་དེས་ཁས་བླངས་སོ། །དེ་ནས་ཁྱིམ་བདག་མེ་སྐྱེས་དེ་དག་སྤྱན་དྲངས་ནས་
སོང་ངོ༑ ༑དེ་ནས་ཁྱིམ་བདག་མེ་སྐྱེས་ཀྱིས་དེའི་ནུབ་མོ་རབ་ཏུ་བསོད་པའི་བཟའ་བ་དང། བཅའ་བའི་ཁ་ཟས་དག་སྦྱར་ནས་ནང་པར་སྔར་ལངས་ཏེ་སྔར་ལངས་ནས་སྟན་བཏིང། རིལ་བ་དག་ཆུས་
བཀང་སྟེ་བཞག་ནས་གང་པོ་དག་ལ་སྤྱན་འདྲེན་པས་དུས་གསོལ་པ་ཀྱེ་གང་པོ། བཤོས་རྣམས་བཤམས་ཀྱི། དུས་མཁྱེན་པར་མཛོད་ཅིག་དེ་དག་དོང་བ་དང། དཔལ་སྦེད་ཀྱིས་དེའི་གན་དུ་
འོངས་ཏེ་སྨྲས་པ། འཕགས་པ་གང་པོ། དགེ་སྦྱོང་གོའུ་ཏ་མ་ནི་ཁྱིམ་བདག་གི་ཁྱིམ་དུ་བཞུད་དེ། དེ་ནང་དུ་བཞུད་ཀར་སྒོའི་ཐེམ་པ་ལ་ཞབས་བཞག་ནས་འཛུམ་པ་སྟོན་ཏེ། དེ་ནས་ཉན་ཐོས་ཀུན་

[246A]༄༅། །དགའ་བོ་ཞེས་བྱ་བས་སྟོད་གཡོགས་ཕྱོགས་གཅིག་ཏུ་གཟར་པུས་མོ་གཡས་པའི་ལྷ་ང་ས་ལ་བཙུགས་ཏེ་ཐལ་མོ་སྦྱར་ནས་དེ་བཞིན་གཤེགས་པ་དང། དེ་བཞིན་
གཤེགས་པའི་ཉན་ཐོས་དག་ནི། རྒྱུ་མ་མཆིས། རྐྱེན་མ་མཆིས་པར་འཛུམ་པ་མི་མཛད་ན། བཙུན་པ། ཅིའི་རྒྱུ། ཅིའི་རྐྱེན་གྱིས་ན་འཛུམ་པ་མཛད་ཅེས་ཞུས་པ་དང། དེས་ཀྱང་ཀུན་
དགའ་བོ། དེ་དེ་བཞིན་ནོ། །དེ་དེ་བཞིན་ཏེ། ཀུན་དགའ་བོ། དེ་བཞིན་གཤེགས་པ་དང། དེ་བཞིན་གཤེགས་པའི་ཉན་ཐོས་དག་ནི། རྒྱུ་མེད་རྐྱེན་མེད་པར་འཛུམ་པ་སྟོན་པར་མི་མཛད་དེ། ཇི་
ལྟ་བུར་དགོངས་པ་བཞིན་ལུང་སྟོན་ཏོ། །ཞེས་སྨྲས་ནས་དེ་ལ་སྐྱེ་བོ་མང་པོ་དག་ཀྱང་རབ་ཏུ་དད་པར་གྱུར་གྱི། ཁྱོད་ཀྱིས་ཀྱང་ཁྱིམ་བདག་མེ་སྐྱེས་ཀྱི་ཁྱིམ་དུ་འགྲོ་བའི་ཚེ་དེ་ལྟར་བྱ་བའི་རིགས་
སོ། །འོན་ཀྱང་སྐྱེ་བོ་མང་པོ་དག་རབ་ཏུ་དད་པར་འགྱུར་རོ། །དེས་ཁས་བླངས་སོ། །དེ་ནས་གང་པོ་གཅེར་བུ་པ་མང་པོས་བསྐོར་ནས་ཁྱིམ་བདག་མེ་སྐྱེས་ཀྱི་ཁྱིམ་དུ་ཕྱིན་པ་དང། ཁྱིམ་བདག་མེ་
སྐྱེས་ཀྱི་སྒོའི་ཐེམ་པ་ལ་རྐང་པ་བཞག་སྟེ་རྟ་གད་དུ་བགད་པ་དང། དེའི་ནང་ནས་གཅེར་བུ་པ་ཞིག་གིས་རྐང་པ་ལ་བཏུད་དེ། བཅོམ་ལྡན་འདས་སྐྱེས་བུ་དམ་པ་ཁྱོད་ལྟ་བུ་རྒྱུ་མེད་རྐྱེན་མེད་པར་
འཛུམ་པ་མི་མཛད་དོ། །ཞེས་དྲིས་པ་དང། ཀྱེ། ཆུ་བོ་དྲེགས་བྲལ་གྱི་འགྲམ་ན་སྤྲེའུ་ཕོ་ཞིག་གིས་སྤྲེའུ་མོ་ཞིག་མཐོང་ནས་དེ་ལ་སེམས་རབ་ཏུ་ཆགས་ཏེ་སྤྲེའུ་མོ་དེ་ལ་བརྒལ་

[246B] །སྙམ་ནས་བརྒྱུགས་པ་དང། དྲེད་དེ་ཤིང་གི་རྩེ་མོ་ནས་རྡེག་འཆོས་ནས་དུས་འདས་སོ། །དེའི་ཚེ་ན་ང་འདི་སྙམ་དུ་སེམས་ཏེ། སེམས་ཅན་འདི་ནི། འདོད་པའི་རྒྱུས་སྡུག་བསྔལ་བ་ཆེར་
གྱུར་ཏོ། །སྙམ་མོ། །དེ་སྐད་དུ་ཁ་ནས་བྱུང་མ་ཐག་ཏུ་ཁྱིམ་བདག་མེ་སྐྱེས་ཀྱིས་ཐོས་ནས་དེས་བསམ་པ། བུ་ཟན་མོའི་བུ་གང་པོ་ནི། ཁབ་འཚོང་པ་སླར་ཁབ་རྡུང་པའི་ཁྱིམ་དུ་ཁབ་ཚོང་པར་སེམས་
པ་བཞིན་ཏེ། ཅི་ནས་འདི་ལ་ཀྱལ་ཀ་ཞིག་བྱའོ། །སྙམ་ནས་དེ་ནས་དབྱུག་གུ་ཅན་མང་པོ་ཐམས་ཅད་བདེ་བར་འདུག་པ་དང། ཁྱིམ་བདག་དེས་གཙང་ཞིང་བསོད་པའི་བཅའ་བ་དང། བཟའ་བས་
ཕོར་པ་བཀང་ནས་སྟེང་དུ་ཚོད་མ་བླུགས་ཏེ་བྱིན་ནོ། །གང་པོ་གཅིག་པུ་ལ་ནི། ཕོར་པའི་ཞབས་སུ་ཚོད་མ་བླུགས་ནས་སྟེང་དུ་འབྲས་ཀྱིས་གཡོགས་ཏེ་བྱིན་ནོ། །གཅེར་བུ་པ་ཕལ་དག་ཟ་ཞིང་འདུག་པ་
དང། གང་པོས་བསམ་པ། གོར་མ་ཆག་པར་དེས་ནི། ང་ལ་སྟོན་པར་དམིགས་ཏེ། དེས་ཚོད་མ་ཞིམ་པོ་དང། ཁ་ཟས་བཟང་པོ་སྦྱིན་པར་བསམ་མོ། །སྙམ་ནས་ཇི་ཙམ་ཚོད་མ་བྲིམས་ཟིན་པ་དང་
དེས་བསམ་པ། དེ་ནི། བྲེལ་བས་བརྗེད་ཀྱི། བདག་གིས་བསྐུལ་ལོ། །སྙམ་ནས་དེས་བོས་ནས་ཁྱིམ་བདག་ང་ལ་ནི། འབྲས་ཆན་འབའ་ཞིག་འོངས་ཀྱི། ཚོད་མ་ནི། མེད་དོ། །ཞེས་སྨྲས་པ་
དང། དེས་སླར་ཚིགས་སུ་བཅད་དེ་སྨྲས་པ། མི་མཐོང་བ་ནི་མཐོང་བར་བྱེད། །མཐོང་བར་བྱ་བ་མི་མཐོང་སྟེ། །དྲེགས་བྲལ་འགྲམ་གྱི་སྤྲེའུ་མཐོང་ལ། །ཕོར་བུའི་ནང་ག་ཚོད་མ་མིན། །གང་པོ་

[247A]༄༅། །ཡང་དེའི་གདོང་བལྟས་པ་དང། དེས་ཕོར་བུའི་ཞབས་ན་ཚོད་མ་འདུག་པ་བསྟན་ཏེ། གང་པོ། ཁྱོད་ཀྱིས་ཆུ་བོ་དྲེགས་བྲལ་གྱི་འགྲམ་ན་སྤྲེའུ་འདུག་པ་ནི། མཐོང། ཕོར་བུའི་ནང་ན་
ཚོད་མ་འདུག་པ་མ་མཐོང་ངོ། །ཞེས་སྨྲས་པ་དང། དེས་བསམ་པ་འདིས་བདག་སྐྱེངས་པར་བྱས་ཀྱི། ཅི་ནས་ཀྱང་འཇིག་རྟེན་འདི་དང་ཕ་རོལ་གཉིས་ཀར་ཕན་པར་མི་འགྱུར་བ་དེ་ལྟར་སྦྱིན་པའི་
ཡོན་ཏན་བརྗོད་དོ། །སྙམ་དུ་བསམ་པ་དང། མེ་སྐྱེས་ཀྱིས་དེ་སྐྱེངས་པར་ཤེས་ནས་སྦྱིན་པའི་ཡོན་ཏན་བརྗོད་པའི་ཚེ་དེའི་མདུན་ན་མི་འདུག་གོ། །དེས་ཟན་ཟོས་ནས་སྦྱིན་པའི་ཡོན་ཏན་བཀླགས་
པ། སྦྱིན་བདག་གིས་ནི་སྦྱིན་པའི་དུས། །དགེ་སྦྱོང་གཞན་ནི་ཟ་བའི་དུས། །ལྷག་མ་གཞན་ལ་འོངས་པའི་དུས། །བསོད་ནམས་མི་དགེ་ཡོད་མ་ཡིན། །སྒོ་བ་ཞིག་འདུག་པ་དེས་སྦྱིན་པའི་ཡོན་ཏན་
བརྗོད་པ་ལ་ཉན་ཉན་ཏེ་ཐོས་ནས་ཁྲོས་པ། འདི་འདྲ་བའི་སྡིག་ཅན་ཟན་ཟོས་པ་ལ་སྲུང་ཡང་མི་ནུས་ཏེ། འདི་འདྲ་བའི་སྦྱིན་པའི་ཡོན་ཏན་ལྟ་ག་ལ་སྲིད་ཀྱི། བུ་ཟན་མོའི་བུ་འདི་ལ་ཀྱལ་ཀ་ཞིག་བྱའོ། །སྙམ་
ནས་དེས་འབྲས་ཁུ་བུམ་པ་གང་སྒོ་དྲུང་དུ་ཕོའོ། །སྒོ་གཏན་གྱི་གདང་ཕྱེད་ཙམ་དྲངས་ཏེ་བཞག་པ་དང། གཅེར་བུ་པ་ཕྱིར་བྱུང་བ་དང། འབྲས་ཁུ་ལས་དྲེད་དེ་ཀླད་པ་སྒོ་གཏན་ལ་ཕོག་ནས་ཁྲག་བྱུང་ངོ། །དེ་
ནས་སྒོ་བ་དེས་མཐོང་སྟེ་ཚིགས་སུ་བཅད་དེ་སྨྲས་པ། སྒོ་གཏན་ཕྱུང་བའི་དུས་ལ་བབ། །འབྲས་ཁུ་ཕོ་བའི་དུས་བབ་པས། །མགོ་བོ་སྣད་པའི་དུས་ཡིན་གྱི། །དགེ་དང་མི་དགེའི་དུས་མེད་དོ། །དེ་

[247B]བ་དེར་སོང་སྟེ་ཕྱིན་པ་དང། དཔལ་སྦེད་ཀྱིས་མཐོང་ནས་བཙུན་པ་གང་པོ། འདི་ཅི་ཉེས་ཞེས་དྲིས་པ་དང། དེས་སྨྲས་པ། མེ་སྐྱེས་ཀྱིས་འདི་
འདྲ་བའི་གནོད་པ་བྱས་སོ། །དཔལ་སྦེད་ཀྱིས་སྨྲས་པ། ཁྱེད་ནི་གསོན་པོར་ཐར་གྱི། སྡོད་ཅིག་དང། ཅི་ནས་འདི་ལྟར་དགེ་སྦྱོང་གོའུ་ཏ་མ་ཉན་ཐོས་ཀྱི་དགེ་འདུན་དང་བཅས་པ་ཁོ་བོའི་ཁྱིམ་ནས་
གསོན་བཞིན་དུ་ཕྱིར་མི་འབྱུང་བར་བྱའི། མི་དགར་མ་བྱེད་ཅིག་།དཔལ་སྦེད་ཀྱིས་བསམ་པ། འདིའི་དགྲ་ལ་ལན་གླན་གྱི། སྤྱན་དྲང་དུ་འགྲོའོ། །དེ་སྟེ་དགེ་སྦྱོང་གོའུ་ཏ་མ་དེ་ཐམས་ཅད་མཁྱེན་
པ་ཡིན་ན་ནི། མགྲོན་དུ་བོས་ཀྱང་ཁས་ལེན་དུ་མི་བཏུབ་བོ། །དེ་སྟེ་ཐམས་ཅད་མཁྱེན་པ་མ་ཡིན་ན་ནི། ཁས་ལེན་ཏོ། །སྙམ་དུ་བསམ་ནས་བཅོམ་ལྡན་འདས་ག་ལ་བ་དེར་སོང་སྟེ་ཕྱིན་པ་དང་
བཅོམ་ལྡན་འདས་དང་ལྷན་ཅིག་ཏུ་དགའ་བའི་གཏམ་སྣ་ཚོགས་བྱས་ནས་ཕྱོགས་གཅིག་ཏུ་འདུག་གོ་ཕྱོགས་གཅིག་ཏུ་འདུག་ནས་ཁྱིམ་བདག་དཔལ་སྦེད་ཀྱིས། བཅོམ་ལྡན་འདས་ལ་
འདི་སྐད་ཅེས་གསོལ་ཏོ། །ཀྱེ་གོའུ་ཏ་མ། སང་བདག་གི་ཁྱིམ་དུ་དགེ་སློང་གི་དགེ་འདུན་དང་ལྷན་ཅིག་བཤོས་ལ་གཤེགས་པར་ཞལ་གྱིས་བཞེས་ཤིག་ཅེས་སྤྱན་དྲངས་པ་དང། བཅོམ་ལྡན་
འདས་ཀྱིས་དགོངས་པ། གང་གིས་ང་ལས་བདེན་པ་མཐོང་བར་འགྱུར་བ་དེ་འདི་ལྟར་བྱེད་དོ། །དེ་སྟེ་ངས་ཁས་མ་བླངས་ན་ནི་བདེན་པའི་བར་ཆད་དག་ཏུ་འགྱུར་ཏེ། ཅི་ནས་ཁས་བླང་ངོ། །སྙམ་ནས་

[248A]༄༅། །གཤེགས་པར་ཞལ་གྱིས་བཞེས་སོ། །དཔལ་སྦེད་ཀྱིས་བསམ་པ་འདི་ནི། ཐམས་ཅད་མཁྱེན་པ་མ་ཡིན་ཏེ། དེ་སྟེ་ཐམས་ཅད་མཁྱེན་པ་ཡིན་ན་ནི། འདི་ལྟར་
ཁས་མི་ལེན་པའི་རིགས་ན། ཅི་ནས་འདི་ཐམས་ཅད་མཁྱེན་པ་ཉིད་དུ་མི་འགྱུར་བར་དགྲའི་ལན་གླན་ནོ། །སྙམ་ནས་དེ་ནས་དེའི་ཁྱིམ་དུ་སོང་སྟེ། དེའི་ཁྱིམ་གྱི་སྒོ་ཁར་དོང་ཆེན་པོ་བརྐོས་
ནས་ནང་དུ་ཤིང་ཀ་དི་དེའི་མེ་མདག་དུད་པ་མེད་པས་བཀང་ནས་དེའི་སྟེང་དུ་རྩྭས་གཡོགས་ནས་སས་བཀབ་སྟེ་བཞག་གོ་དུག་རྣོན་པོས་བཟའ་བ་དང། བཏུང་བ་སྦྱར་ཏོ། །དེ་ནས་མེ་སྐྱེས་
ཀྱི་སྲིང་མོས་དཔལ་སྦེད་ལ་ཇོ་བོ་ཅི་ཞིག་མཛད་ཅེས་དྲིས་པ་དང་དེས་སྨྲས་པ། དགྲ་གསད་པར་བྱའོ། །ཇོ་བོ་ལ་དགྲ་སུ་མཆིས། དགེ་སྦྱོང་གོའུ་ཏ་མའོ། །དེ་སྟེ་ཇོ་བོ་ཁྱོད་ཀྱི་དགྲ་བཅོམ་ལྡན་འདས་
ཡིན་ན། མཛའ་བོ་སུ་ཞིག་མཆིས་ཀྱི། ཇོ་བོ་འདི་ལྟ་བུ་འཕགས་པའི་ཆོས་མ་ཡིན་པའི་ལས་བྱ་བར་མི་རིགས་པར་སོམས་ཤིག་ཅེས་སྨྲས་པ་དང། དེ་ནས་དཔལ་སྦེད་ཀྱིས་བསམ་པ་
འྡིའང་མེ་སྐྱེས་ཀྱི་གཉེན་དུ་འོང་སྟེ། དགེ་སྦྱོང་གོའུ་ཏ་མ་ལ་དད་པས་ན་གསང་ཤོར་བར་འགྱུར་རོ། །སྙམ་ནས་དེས་མོ་མཛོད་ཀྱི་ནང་དུ་བཅུག་སྟེ་སྒོ་ལྕགས་བཅུག་སྟེ་བཞག་གོ་གང་པོ་
ལ་སོགས་པ་གཅེར་བུ་པ་ཐམས་ཅད་བོས་ནས་ངས་དགྲ་གསད་པས་བལྟར་ཤོག་ཅིག་དགེ་སྦྱོང་གོའུ་ཏ་མ་གསད་པའི་ཕྱིར་སྒོར་དོང་ཆེན་པོ་བརྐོས་ནས་ནང་དུ་སེང་ལྡེང་གི་མེ་མདག་གིས་བཀང་

[248B]ཁ་ཟས་དང་སྐོམ་གྱི་ནང་དུ་དུག་རྣོན་པོས་བཀང་ངོ། །དེ་དག་ཡིད་རབ་ཏུ་དགའ་ནས་མྱུར་ཞིང་རིངས་སུ་དོང་སྟེ་ཡང་ཐོག་གི་སྟེང་དུ་འཛེགས་ཏེ་འཁོད་ནས་དེང་བདག་ཅག་བདེ་བར་འཁོད་དོ། །
དགེ་སྦྱོང་གོའུ་ཏ་མ་མེའི་དོང་གི་ནང་དུ་ཇི་ལྟར་ཚིག་པ་དང་དུག་རྣོན་པོས་རབ་ཏུ་ཞེན་པ་དང། ཡན་མན་དུས་ལ་ཇི་ལྟར་འགྱེལ་བ་དག་ལ་བལྟའོ། །དཔལ་སྦེད་ཀྱིས་གདན་བཏིང་ནས་བཅོམ་ལྡན་
འདས་ལ་སྤྱན་འདྲེན་པས་དུས་གསོལ་ཏོ། །གོའུ་ཏ་མ་བཤོས་ཀྱང་སྦྱར་ལགས་ཀྱི། ཀྱེ་གོའུ་ཏ་མ་དུས་ལ་བབ་པར་དགོངས་ཤིག་དེ་ནས་བཅོམ་ལྡན་འདས་ཀྱིས་ཚེ་དང་ལྡན་པ་ཀུན་དགའ་བོ་ལ་
བཀའ་སྩལ་པ། ཀུན་དགའ་བོ། ཁྱོད་སོང་ལ་དགེ་སློང་དག་ལ་འདི་སྐད་དུ། དཔལ་སྦེད་ཀྱི་ཁྱིམ་དུ་དེ་བཞིན་གཤེགས་པ་མ་གཤེགས་པར་དགེ་སློང་སུའང་སྔར་མ་འདོང་ཞིག་ཅེས་སྒོས་
ཤིག་བཙུན་པ། དེ་བཞིན་དུ་བགྱིའོ། །ཞེས་ཚེ་དང་ལྡན་པ་ཀུན་དགའ་བོས་བཅོམ་ལྡན་འདས་ལ་མཉན་ཏེ་དགེ་སློང་དག་ལ། ཚེ་དང་ལྡན་པ་དག་བཅོམ་ལྡན་འདས་ཀྱིས་དཔལ་སྦེད་ཀྱི་ཁྱིམ་དུ་
དེ་བཞིན་གཤེགས་པ་མ་གཤེགས་པར་སྔར་དགེ་སློང་སུའང་མ་འདོང་ཞིག་ཅེས་བཀའ་སྩལ་ཏོ། །ཞེས་བསྒོའོ། །དེ་ནས་བཅོམ་ལྡན་འདས་སྔ་དྲོའི་དུས་ཤམ་ཐབས་མནབས། ལྷུང་བཟེད་
དང་ཆོས་གོས་བསྣམས་ཏེ་དགེ་སློང་མང་པོས་བསྐོར་ནས་དགེ་སློང་གི་དགེ་འདུན་གྱིས་མདུན་དུ་བྱས་ཏེ་དཔལ་སྦེད་ཀྱི་ཁྱིམ་ག་ན་བར་དེ་ལོགས་སུ་གཤེགས་སོ། །དེ་ནས་འོད་མའི་ཚལ་ན་གནས་

[249A]༄༅། །པའི་ལྷ་བྲན་རྣམས་སྡུག་བསྔལ་ཞིང་ཡིད་མི་དགའ་བས་གཟིར་ཏེ་མྱུར་ཞིང་རིངས་པར་བཅོམ་ལྡན་འདས་གང་ན་བ་དེར་སོང་སྟེ་ཕྱིན་པ་དང། བཅོམ་ལྡན་འདས་ཀྱི་ཞབས་
ལ་གཏུགས་ཏེ་སྙིང་རྗེ་བའི་ཚིག་གིས་འདི་སྐད་དུ། བཅོམ་ལྡན་འདས་དཔལ་སྦེད་ཀྱི་ཁྱིམ་དུ་གཤེགས་པར་མི་རིགས་སོ། །ཞེས་གསོལ་པ་དང་བཅོམ་ལྡན་འདས་ཀྱིས་བཀའ་སྩལ་
པ། ལྷ། དེ་ན་གནོད་པ་ཅི་ཞིག་ཡོད། བཅོམ་ལྡན་འདས། དཔལ་སྦེད་ནི་བཅོམ་ལྡན་འདས་ལ་མ་རུང་པར་བགྱི་བའི་སླད་དུ་བཤམས་སོ། །ཞེས་གསོལ་པ་དང། བཅོམ་ལྡན་འདས་
ཀྱིས་བཀའ་སྩལ་པ། ལྷ། དེ་བཞིན་གཤེགས་པ་ནི། གནོད་པ་ཐམས་ཅད་དང་བྲལ་ན། དེས་ང་ལ་གནོད་པ་ཅི་ཞིག་བྱར་ཡོད། ལྷ་བྲན་གྱིས་གསོལ་པ། བཅོམ་ལྡན་འདས། བཅོམ་
ལྡན་འདས་དེས་དགྲོངས་པའི་སླད་དུ་དོང་ཆེན་པོའི་ནང་དུ་སེང་ལྡེང་གི་མེ་མདག་གིས་བཀང་ངོ། །ཞེས་སྨྲས་པ་དང། བཅོམ་ལྡན་འདས་ཀྱིས་བཀའ་སྩལ་པ། ལྷ། གང་འདོད་ཆགས་ཀྱི་མེ་
དང། ཞེ་སྡང་གི་མེ་དང། གཏི་མུག་གི་མེ་དག་ཀྱང་ཡེ་ཤེས་ཀྱི་ཆུས་བཏབ་ན་ཞི་བར་འགྱུར་ན། མེའི་ནང་ན་ཐ་མ་དེས་ཅི་ཞིག་བྱར་ཡོད་ཀྱི། མྱ་ངན་མ་བྱེད་པར་འདུག་ཅིག་ལྷ་བྲན་གྱིས་གསོལ་པ་
དེ་གཅིག་པུ་མ་ལགས་ཀྱི། གཞན་དག་གིས་ཀྱང་བཅོམ་ལྡན་འདས་དགྲོངས་པའི་སླད་དུ་བྱ་བར་སྦྱར་ཏེ། དུག་རྣོན་པོ་མི་བཟད་པས་ཁ་ཟས་དང། བཏུང་བའི་ནང་དུ་སྦྱར་ཏོ། །ཞེས་སྨྲས་པ་དང་

[249B] ལྷ། དུག་གི་གཉེན་པོ་ཡེ་ཤེས་ཀྱིས་འདོད་ཆགས་ཀྱི་དུག་དང། ཞེ་སྡང་གི་དུག་དང། གཏི་མུག་གི་དུག་ཀྱང་རབ་ཏུ་བཏང། རབ་ཏུ་བསྐྱུགས། རབ་ཏུ་བོར་ན་
དུག་གི་ནང་ན་ཐ་མ་དེས་བྱར་ཅི་ཞིག་ཡོད། བདག་སླར་ལོག་ལ་བདག་གི་ལས་ལ་ནན་ཏན་དུ་བྱོས་ཤིག་དེ་ནས་བཅོམ་ལྡན་འདས་རྒྱལ་པོའི་ཁབ་ཏུ་བྱོན་པ་དང། རྒྱལ་པོའི་ཁབ་ན་གནས་པའི་ལྷ་
དག་གིས་སྔ་མ་བཞིན་དུ་གསོལ་པ་དང། ལྷ་དེ་དག་ལ་བཅོམ་ལྡན་འདས་ཀྱིས་ལྷ་སྔ་མ་བཞིན་དུ་བསྒོས་ཏེ་སླར་བཀྱེའོ། །དེ་ནས་དཔལ་སྦེད་ཀྱི་ཁང་པའི་སྒོར་བྱོན་པ་དང། དཔལ་སྦེད་ཀྱི་ཁྱིམ་གྱི་ལྷས་
སྔ་མ་བཞིན་དུ་གསོལ་པ་དང། བཅོམ་ལྡན་འདས་ཀྱིས་ལྷ་དེ་དག་ཀྱང་སྔ་མ་བཞིན་དུ་བསྒོས་ཏེ་སླར་བཀྱེའོ། །དེ་ནས་དཔལ་སྦེད་ཀྱི་ཆུང་མས་བསམ་པ། ད་ནི། བཅོམ་ལྡན་འདས་སྒོ་དང་པོར་ཕྱིན་ཅིང་
ད་ཙམ་ནི། དོང་གི་སྟེང་དུ་ཞབས་བཞག་གོ་ད་ཙམ་ནི། དོང་གི་ཁ་རྩྭས་གཡོགས་པའི་སྟེང་ནས་ལྷུང་ངོ། །ད་ཙམ་ནི། བཅོམ་ལྡན་འདས་མེའི་ནང་དུ་ལྷུང་ནས་དུད་པས་ཀྱང་འཚལ། མཆི་མ་ཡང་
བྱུང། མེ་ལྕེས་ཆོས་གོས་ཚིག་པའི་དུད་པ་ཡང་བྱུང་ངོ། །སྙམ་ནས་མི་དགའ་བ་དེས་ཁང་པའི་ནང་དུ་བཅུག་པས་ཡིད་མི་དགའ་བ་སྐྱེས་ནས་མིག་མཆི་མས་གང་ཞིང་ངོ་འཛུམ་གནས་ནས་རྟགས་མི་
དགེ་བ་ལ་རྟོག་སྟེ་ངུ་ཞིང་འདུག་གོ་དེ་ནས་བཅོམ་ལྡན་འདས། སེམས་ཅན་ཐམས་ཅད་ལ་ཕན་པ་ལ་རབ་ཏུ་འཇུག་པའི་ཡིད་ཀྱིས་སྒོ་བར་མར་བྱོན་ནས་མེ་དོང་གི་སྟེང་དུ་ཞབས་བཞག་པ་དང། དེ་

[250A]༄༅། །ནས་མེའི་དོང་གི་སྟེང་དུ་ཞབས་བཞག་མ་ཐག་ཏུ་དེ་ཐམས་ཅད་མཚེའུ་པདྨ་ཅན་དུ་གྱུར་ཏེ། ཨུཏྤ་ལ་དང། པདྨོ་དང་ཀུ་མུ་ད་དང། པུཎྜ་རཱི་ཀ་དག་གིས་ནི། ཁེབས་
བྱ་ངང་པ་དང། ཀ་རནྡ་དང། ངུར་པ་ལ་སོགས་པ་ཆུ་ན་སྤྱོད་པའི་བྱ་རྣམས་ཀྱིས་བརྒྱན་ཏེ། བྱ་དེ་དག་ཀྱང་སྐད་སྣ་ཚོགས་འབྱིན་པ་ནི། ཇི་ལྟར་ལྷའི་རྫིང་མན་ད་ཀ་བཞིན་ནོ། །ནམ་མཁའ་ལ་
གནས་པའི་ལྷ་དག་གིས་ཀྱང་ལྷའི་མེ་ཏོག་ཀུ་མུ་ད་དང། ལྷའི་མེ་ཏོག་ཁ་ཏོག་དང་ལྡན་པས་སྟེང་ནས་གཏོར་ཏོ། །དེ་ནས་བཅོམ་ལྡན་འདས་པདྨའི་སྙིང་པོའི་སྟེང་དག་ཏུ་ཞབས་བཞག་སྟེ་དཔལ་སྦེད་
ཀྱི་ཁྱིམ་དུ་བྱོན་པ་དང། ཁྱིམ་བདག་དཔལ་སྦེད་ངོ་མཚར་ཆེ་བའི་མིག་གིས་བགྲད་དེ་བལྟས་ནས། བཙུན་པ་གང་པོ། བཅོམ་ལྡན་འདས་ཀྱི་རྫུ་འཕྲུལ་དང་ཆོ་འཕྲུལ་ལ་ལྟོས་ཤིག་ཅེས་སྨྲས་
པ་དང། གང་པོ་མི་དགའ་བའི་བཞིན་དུ་བསྒྱུར་ནས། ཁྱིམ་བདག་།དགེ་སློང་གོའུ་ཏ་མ་དད་དམ། དེའི་སྒྱུ་མ་ལ་དད་དམ་ཞེས་སྨྲས་པ་དང། དཔལ་སྦེད་ཀྱིས་སྨྲས་པ། བཙུན་པ་གང་པོ་
དེ་ལྟར་འདི་ལྟ་བུས་བསྒྲུབ་ཏུ་རུང་ན་ནི། ཁྱོད་ཀྱང་ཐམས་ཅད་མཁྱེན་པ་ན་སྒྱུ་མ་དེ་ལྟ་བུ་བྱོས་ལ་སྟོན་ཅིག་དེ་ལྟ་བུས་ང་དང། ངའི་མཛའ་བོ་དང། ཕུ་ནུ་དག་ཀྱང་བསྒྲུབ་པར་གྱིས་ཤིག་།གང་
པོས་བསམ་པ། དགོས་པ་མ་གྲུབ་པར་གྱུར་ཏེ། སླར་འགྲོའོ། །སྙམ་ནས་དེས་དེ་ལ་སྤྱོས་ཏེ་ཁང་པའི་སྟེང་ནས་བབས་ཏེ་སྐྱེངས་ནས་བཅོམ་ལྡན་འདས་ལ་མངོན་དུ་འབྱུང་བར་མ་ནུས་ཏེ། དེ་

[250B]བལྟས་ཏེ་དཔལ་སྦེད་ཀྱི་ཁྱིམ་ནས་བྱུང་སྟེ་བྲོས་ཏེ་སོང་ངོ། །དེ་ནས་ཁྱིམ་བདག་དཔལ་སྦེད་ཁྱིམ་བདག་མེ་སྐྱེས་ཀྱི་སྲིང་མོ་གང་ན་བ་དེར་སོང་སྟེ་
ཕྱིན་ནས་སྒོ་ལྕགས་ཕྱེ་སྟེ། བཟང་མོ་ཚུར་ཤོག་དེ་བཞིན་གཤེགས་པའི་ཞབས་ལ་ཕྱག་ཚོལ་ཅིག་ཅེས་སྨྲས་པ་དང། དེས་བསམ་པ། འདི་བདག་སླུ་བར་བྱེད་དོ། །སྙམ་ནས་སྙིང་རྗེ་
བའི་ཚིག་གིས་དལ་བུས་སྨྲས་པ། སྡིག་པའི་གྲོགས་པོས་བསླུས་ཏེ་བསད་ན། བདག་ལ་བགམ་དུ་ཅི་ཞིག་ཡོད་ཅེས་སྨྲས་པ་དང། དེས། བཟང་མོ་བདེན་པར་ཟེར་ཏེ། བགམ་པ་ནི། མ་ཡིན་གྱི་
བཅོམ་ལྡན་འདས་དགྲོངས་པར་མ་ནུས་པས། བཅོམ་ལྡན་འདས་ལ་མངོན་དུ་འབྱུང་བར་མི་ནུས་ཀྱི། ང་ཁྲིད་ལ་སོང་ཞིག་ཅེས་སྨྲས་པ་དང་དེས་དཔལ་སྦེད་ཀྱི་ཆུང་མ་དེ་དགའ་བ་སྐྱེས་ནས་མགུ་
བའི་ཡིད་ཀྱིས་དཔལ་སྦེད་ཁྲིད་དེ། བཅོམ་ལྡན་འདས་གང་ན་བ་དེར་སོང་ནས་ཕྱིན་པ་དང། བཅོམ་ལྡན་འདས་ཀྱི་ཞབས་ལ་མགོ་བོས་ཕྱག་འཚལ་ཏེ་བཅོམ་ལྡན་འདས་ལ་འདི་སྐད་ཅེས་གསོལ་ཏོ།།
བཙུན་པ། བཟོད་པ་མཛོད་ཅིག་ཁྱིམ་བདག་འདི། མི་དགེ་བའི་གྲོགས་པོས་བསླུས་པས་ན། བཅོམ་ལྡན་འདས་ལ་མི་དགེ་བའི་རྣམ་པ་འདི་ལྟ་བུ་དག་བགྱིས་སོ། །ཞེས་སྨྲས་པ་དང། དེ་ནས་བཅོམ་
ལྡན་འདས་ཀྱིས་གླང་པོ་ཆེའི་སྣ་འདྲ་བའི་ཕྱག་བརྐྱངས་ནས་གསུངས་པ། ཁྱིམ་བདག་ལོངས་ཤིག་དང་བཟོད་དོ། །དེ་བཞིན་གཤེགས་པ་ལ་ནི། མཛའ་བ་དང། དགྲར་བྱེ་བྲག་མི་འབྱེད། དེ་

[251A]༄༅། །བཞིན་གཤེགས་པ་དགྲ་བཅོམ་པ་ཡང་དག་པར་རྫོགས་པའི་སངས་རྒྱས་ནི། མཛའ་བ་དང་དགྲར་བྱེ་བྲག་མི་འབྱེད། ཙནྡན་དང་སྟེའུ་མཚུངས་སོ། །ཞེས་སྨྲས་པ་
དང༑ དེ་ནས་ཁྱིམ་བདག་དཔལ་སྦེད་དེ་བཞིན་གཤེགས་པ་ལ་རབ་ཏུ་དགའ་བ་སྐྱེས་ནས་མོས་པའི་ཡིད་ཀྱིས་བཅོམ་ལྡན་འདས་ལ་ཅུང་ཟད་ཅིག་གཞེས་ཤིག་བདག་གིས་བཤོས་དེ་
གདོད་སྦྱར་རོ། །ཞེས་གསོལ་པ་དང། བཅོམ་ལྡན་འདས་ཀྱིས་བཀའ་སྩལ་པ། ཁྱིམ་བདག་དེ་བཞིན་གཤེགས་པ་ལ་སྤྱན་འདྲེན་པས་དུས་གསོལ་ཏོ། །གོའུ་ཏ་མ་བཤོས་དག་སྦྱར་ལགས་
ཀྱི༑ ཀྱེ་གོའུ་ཏ་མ་དུས་མཁྱེན་པར་མཛོད་ཅིག་ཅེས་ཟེར་ན། ད་ཡང་ཅིའི་ཕྱིར་ན། འདི་སྐད་དུ་སྨྲ། དེས་གསོལ་པ། བཙུན་པ། བདག་ནི་མི་དགེ་བའི་གྲོགས་པོ་ལ་བལྟས་པར་གྱུར་
པའི་བློས་ལོག་པར་ལྟ་བ་གསུམ་དུ་འགྲོ་བའི་སྡིག་པས་དེ་ལ་གཞོལ་ཏེ་ཀུན་ལ་སྡུག་པར་འགྲོ་བ་གཉིས་ཀྱང་བགགས་ནས་བཅོམ་ལྡན་འདས་ལ་གནོད་པར་བྱ་བའི་ཕྱིར་ཞུགས་སོ། །ཞེས་
སྨྲས་པ་དང། བཅོམ་ལྡན་འདས་ཀྱིས་བཀའ་སྩལ་པ། ཁྱིམ་བདག། དེ་བཞིན་གཤེགས་པ་ནི། གནོད་པ་ཐམས་ཅད་དང་བྲལ་ན། ཅིའི་ཕྱིར་ང་ལ་གནོད་པར་འགྱུར། བཙུན་པ་
བདག་གིས་དུག་རྣོན་པོས་ཞལ་ཟས་དང། སྐྱེམས་ཀྱི་ནང་དུ་སྦྱར་གྱི། དེ་དག་ཕོ་ལ་གདོད་སྦྱར་རོ། །ཞེས་སྨྲས་པ་དང། བཅོམ་ལྡན་འདས་ཀྱིས་བཀའ་སྩལ་པ། ཁྱིམ་བདག་གང་འདོད་

[251B] ཞེ་སྡང་གི་དུག་དང། གཏི་མུག་གི་དུག་ཀྱང་རབ་ཏུ་བསྐྱུགས་ཤིང་བོར་ན། དུག་ངན་པ་འདི་ལྟ་བུས་ཅི་ཞིག་བྱར་ཡོད་ཀྱི། གང་སྦྱར་བ་དེ་ཁྱེར་ཏེ་ཤོག་ཅིག་དེ་ནས་བཅོམ་ལྡན་འདས་
དགེ་སློང་གི་དགེ་འདུན་གྱི་མདུན་དུ་གདན་བཏིང་བ་ལ་བཞུགས་ཏེ་བཞུགས་ནས་ཚེ་དང་ལྡན་པ་ཀུན་དགའ་བོ་ལ་བཀའ་སྩལ་པ། ཀུན་དགའ་བོ། སོང་ལ་དགེ་སློང་དག་ལ་འདི་སྐད་དུ། ནམ་རྒན་རིམ་
དུ་འབྱོར་ཚོགས་སོ། །ཞེས་སྐད་མ་བྱུང་གི་བར་དུ་སུ་ཡང་ཟན་མ་ཟ་ཞིག་པར་སྒོས་ཤིག་དེ་ནས་ཚེ་དང་ལྡན་པ་ཀུན་དགའ་བོས་དགེ་སློང་དག་ལ། ཚེ་དང་ལྡན་པ། བཅོམ་ལྡན་འདས་ཀྱིས་
བཀའ་སྩལ་པ་ནི། རྒན་རིམ་དུ་འབྱོར་ཚོགས་སོ། །ཞེས་སྐད་མ་བྱུང་གི་བར་དུ་སུའང་མ་ཟ་ཞིག་ཅེས་བྱུང་ངོ། །དེ་ནས་དགེ་སློང་གི་དགེ་འདུན་དག་བདེ་བར་འཁོད་ནས་ཁ་ཟས་དག་བསྙེན་པ་
དང། རྫུ་འཕྲུལ་དང། ཆོ་འཕྲུལ་གྱིས་དཔལ་སྦེད་ཀྱི་ཁྱིམ་རྒན་རིམ་དུ་འབྱོར་ཚོགས་ཞེས་སྐད་ཕྱུང་བ་དང། ཁ་ཟས་དང། སྐོམ་དག་ཀྱང་དུག་མེད་པར་གྱུར་ཏོ། །དཔལ་སྦེད་དེ་དོགས་བཞིན་
དུ་ཁ་ཟས་དང། སྐོམ་དག་འབྲིམ་ཞིང་བསམ་པ། རྒན་རིམ་ནས་གཞོན་ནུ་དག་གི་དྲུང་དུ་འོངས་པ་དང། ད་ཙམ་དགེ་སློང་རྒན་རིམ་དག་ནི། དུག་རྣོན་པོས་འགྱེལ་གོར་མ་ཆག་གོ། གཞོན་ནུ་ནས་
ཡང་རྒན་རིམ་གྱི་དྲུང་དུ་འོངས་ནས་ཡང་འདི་སྙམ་དུ་སེམས་ཏེ་དེའི་བློ་ཡང་དེ་ལྟ་བུར་སྐྱེས་ནས། བཅོམ་ལྡན་འདས་ནི། འདོད་ཆགས་དང། ཞེ་སྡང་དང། གཏི་མུག་གི་དུག་སྤངས་ཀྱི། ཉན་

[252A]༄༅། །ཐོས་ཐམས་ཅད་མ་ཡིན་ནོ། །སྙམ་དུ་བསམ་ནས། དེ་ལྟར་དགེ་སློང་ཐམས་ཅད་ཀྱིས་བཤོས་གསོལ་ན། གཅིག་ལ་ཡང་གནོད་པར་མ་གྱུར་ཏོ། །ཆུང་དུ་ན། དེའི་ལྷག་
མ་ཟོས་པ་དག་ལ་ཡང་གནོད་པར་མ་གྱུར། དེ་ནས་ཁྱིམ་བདག་དཔལ་སྦེད་ཕྱི་ཕྱིར་དད་པ་སྐྱེས་སོ། །དེ་ཆུང་མ་དང་གཉིས་ཀྱིས་བཅོམ་ལྡན་འདས་བཤོས་གསོལ་ནས་ལྷུང་བཟེད་ཕྱུང་སྟེ་ཕྱག་
བཅབས་པར་ཤེས་ནས་སྟན་དམའ་བ་ཞིག་བླངས་ཏེ་བཅོམ་ལྡན་འདས་ཀྱི་སྤྱན་སྔར་ཆོས་ཉན་པའི་ཕྱིར་འདུག་གོ། དེ་ནས་བཅོམ་ལྡན་འདས་ཀྱིས་དཔལ་སྦེད་དང། ཆུང་མའི་བསམ་པ་དང། བག་
ལ་ཉལ་བ་དང། ཁམས་དང། རང་བཞིན་དག་མཁྱེན་ནས་འཕགས་པའི་བདེན་པ་བཞིའི་ཆོས་རབ་ཏུ་རྟོགས་པར་འགྱུར་བ་དེ་ལྟ་བུ་བཤད་དོ། །ཁྱིམ་བདག་དཔལ་སྦེད་ཀྱིས་དེ་ཐོས་ནས་འཇིག་ཚོགས་
ལ་ལྟ་བའི་རིའི་རྩེ་མོ་ཉི་ཤུ་ཡེ་ཤེས་ཀྱི་རྡོ་རྗེས་བཅོམ་ནས་རྒྱུན་དུ་ཞུགས་པའི་འབྲས་བུ་མངོན་དུ་བྱས་སོ། །དེས་བདེན་པ་མཐོང་ནས་དགའ་བའི་ཚིག་ལན་གསུམ་སྨྲས་ཏེ། བཙུན་པ། བཅོམ་ལྡན་
འདས་ཀྱིས་ཕན་བཏགས་པ་འདི་ལྟ་བུ་ནི། བདག་ལ་ཕས་ཀྱང་མ་བགྱིས། མས་ཀྱང་མ་བགྱིས། སྡུག་པ་དང། མཛའ་བ་དང། གཉེན་དང། འཁོར་གྱིས་ཀྱང་མ་བགྱིས། རྒྱལ་པོས་ཀྱང་མ་བགྱིས་
ལྷས་ཀྱང་མ་བགྱིས། སྔ་མའི་ཕ་མེས་དག་གིས་མ་བགྱིས། དགེ་སྦྱོང་དང་བྲམ་ཟེ་དག་གིས་ཀྱང་མ་བགྱིས་ཏེ། བཅོམ་ལྡན་འདས་ཀྱིས་བདག་གིས་མཆི་མ་དང། ཁྲག་གི་རྒྱ་མཚོ་ནི། བསྐམས་

[252B] བསྒྲལ། ངན་སོང་གི་སྒོ་ནི། བཅད། མཐོ་རིས་ཀྱི་སྒོ་ནི། ཕྱེ་སྟེ། བདག་ནི། ལྷ་དང། མིའི་གནས་སུ་བཞག་གོ་ཞེས་སྨྲས་ནས་ཡང་གསོལ་པ། ཉེས་པ་མང་བ་མ་རུངས་པ་
ངན་དུ་འགྲོ་བའི་ལམ་རྣམས་ཏེ། །ཁྱོད་ཀྱི་མཐུས་ནི་དེ་དག་བཅད་མཐོ་རིས་འགྲོ་བའི་སྒོ་ཕྱེ་བསོད་ནམས་ཅན། །མྱ་ངན་འདའ་བའི་ལམ་ཡང་བདག་གིས་ཐོབ། །ཁྱོད་ལ་བརྟེན་པས་ཐོབ་པ་ཉེས་
བྲལ་བའི། བདག་གི་མིག་ནི་དག་ཅིང་རྣམ་པར་དག་འཕགས་པ་དགྱེས་པའི་གནས་བཞི་ཐོབ། །སྡུག་བསྔལ་རྒྱ་མཚོ་ཕ་རོལ་བརྒལ། །སྐྱེ་བོ་ལྷ་མིན་ལྷ་དང་མིས་མཆོད་པ། །སྐྱེ་བ་ན་བ་རྒ་ཤི་
རྣམ་པར་བྲལ། །སྲིད་པ་སྟོང་དུའང་རྙེད་པར་ཤིན་ཏུ་དཀའ་།ཐུབ་པ་ཁྱོད་མཐོང་དང་ནི་འབྲས་བུར་ལྡན། །བཙུན་པ། བདག་ནི་མངོན་པར་བརྒལ་ཏེ། མངོན་པར་བརྒལ་ལོ། །ད་ནི། བདག་
བཅོམ་ལྡན་འདས་དང། ཆོས་དང། དགེ་སློང་གི་དགེ་འདུན་དུ་སྐྱབས་སུ་མཆིའི། དེང་ཕན་ཆད་ནམ་འཚོའི་བར་སྲོག་དང་ཡང་བསྔོས་ཏེ་སྐྱབས་སུ་མཆི་ནས་མངོན་དུ་དད་ཀྱི། བདག་དགེ་བསྙེན་
དུ་ཟུངས་ཤིག་བཙུན་པ། དེང་ཕན་ཆད་མུ་སྟེགས་ཅན་གཅེར་བུ་པ་དང། གཅེར་བུ་མ་དང། གཅེར་བུ་པའི་ཉན་ཐོས་རྣམས་ལ་ནི། སྒོ་བཅད། བཅོམ་ལྡན་འདས་ཀྱི་ཉན་ཐོས་དང། དགེ་སློང་དང་
དགེ་སློང་མ་དང། དགེ་བསྙེན་ཕ་དང། དགེ་བསྙེན་མ་ལ་ནི། སྒོ་དབྱེའོ། །དེ་ནས་བཅོམ་ལྡན་འདས་ཀྱིས་ཁྱིམ་བདག་དཔལ་སྦེད་ལ་ཆོས་ཀྱི་གཏམ་གྱིས་ཡང་དག་པར་བསྟན། ཡང་དག་པར་བསྟབས་

[253A]༄༅། །ཡང་དག་པར་གཟེངས་བསྟོད། རབ་ཏུ་དགའ་བར་བྱས་ནས་གདན་ལས་བཞེངས་ཏེ་བཞུད་དོ། །དེ་ནས་བཅོམ་ལྡན་འདས་གཙུག་ལག་ཁང་དུ་བྱོན་ནས་དགེ་སློང་གི་དགེ་
འདུན་གྱི་མདུན་དུ་གདན་བཏིང་པ་ལ་བཞུགས་སོ། །བཞུགས་ནས་བཅོམ་ལྡན་འདས་ཀྱི་དགེ་སློང་དག་ལ་བཀའ་སྩལ་པ། དགེ་སློང་དག་།ཁྱིམ་བདག་དཔལ་སྦེད་ཀྱི་ཁྱིམ་དུ་དེ་ལྟ་བུའི་གནོད་པ་
དག་བྱུང་བ་དེ་ལ་དེར་དེ་བཞིན་གཤེགས་པས་མཁྱེན་པར་མ་གྱུར་ན་གོར་མ་ཆག་པར་དགེ་སློང་རབ་ཏུ་མང་པོ་ཞིག་དུག་གིས་དུས་འདས་པར་འགྱུར། ཁྱིམ་བདག་དེའང་ངན་དུ་སྤྱད་པས་མཚམས་
མེད་པའི་སེམས་ཅན་དམྱལ་བར་ལྟུང་ངོ། །དེ་བས་ན། དགེ་འདུན་གྱི་གནས་བརྟན་གྱི་དགེ་སློང་ལ་མཚུངས་པར་སྤྱོད་པའི་ཆོས་བཅའོ་།དགེ་འདུན་གྱི་གནས་བརྟན་དགེ་སློང་གི་རྒན་རིམ་དུ་
འདུག་ནས་ཁ་ཟས་དག་བཤམས་ཏེ་འོངས་པ་དང། སྔར་ཆུང་དུ་ན་ལན་ཚྭ་ཙམ་ཡང་མ་བླང་ཞིག། ནམ་རྒན་རིམ་དུ་འབྱོར་ཚོགས་ཞེས་སྐད་མ་ཕྱུང་བ་བླངས་ན། འདས་པ་དང་བཅས་པར་འགྱུར་
རོ༑ ༑གླེང་གཞི་ནི། མཉན་དུ་ཡོད་པ་ན་སྟེ། དེའི་ཚེ་ཁྱིམ་བདག་གཞན་ཞིག་གིས་གཙུག་ལག་ཁང་ཆེན་པོ་ཞིག་རྩིག་པ་ལ་ཞུགས་པ་ལ། དེས་ཕྱེད་ཙམ་བརྩིགས་པ་དང་དུས་འདས་སོ། །དེའི་བུ་
ཁྱིམ་གྱི་བདག་པོར་གྱུར་ནས་དགེ་སློང་དག་གིས་དེའི་གན་དུ་སོང་སྟེ་བཞིན་བཟང། ཁྱོད་ཀྱི་ཕས་གཙུག་ལག་ཁང་རྩིག་པ་ལ་ཞུགས་པ་དང། དེའང་ཕྱེད་ཙམ་ཟིན་པ་དང་དུས་འདས་སོ། །དེ་ནི། ཁྱོད་ཀྱིས་

[253B] །ཞེས་སྨྲས་པ་དང། དེ་དད་པ་ཆུང་སྟེ། གཙུག་ལག་ཁང་དེ་ནི། ཆེ་བས་ན། དེ་ཙམ་རྩིག་སུས་ནུས་ཀྱི། དེ་སྟེ་བཅོམ་ལྡན་འདས་ཀྱིས་གནང་ན་ནི། ཆེན་པོ་དེ་བཤིག་ལ་ཆུང་ངུར་
བསྐྱུངས་ཏེ་བགྱིའོ། །ཞེས་སྨྲས་པ་དང། དེ་ལྟར་གྱུར་པ་དགེ་སློང་དག་གིས་བཅོམ་ལྡན་འདས་ལ་གསོལ་བ་དང། བཅོམ་ལྡན་འདས་ཀྱིས་བཀའ་སྩལ་པ། དེ་སྟེ་རྩིག་མི་ནུས་ན། བཤིག་ལ་ཆུང་ངུར་
གྱིས་ཤིག་དེ་ལ་ཐེ་ཚོམ་དུ་མ་བྱེད་ཅིག་གླེང་གཞི་ནི། མཉན་དུ་ཡོད་པ་ན་སྟེ། ཁྱིམ་བདག་གཞན་ཞིག་གིས་གཙུག་ལག་ཁང་ཆུང་ངུ་ཞིག་རྩིག་པ་ལ་ཞུགས་པ་ལས། དེའང་ཕྱེད་ཙམ་ཟིན་པ་དང་
དེ་དུས་འདས་སོ། །དེའི་བུའང་ཁྱིམ་གྱི་བདག་པོར་གྱུར་ནས་དེས་དགེ་སློང་དག་གིས་དེ་ལ་བཞིན་བཟང། ཁྱོད་ཀྱི་ཕས་གཙུག་ལག་ཁང་ཕྱེད་བརྩིགས་ནས་ལུས་པ་དེ། ད་ཁྱོད་ཀྱིས་མཇུག་སྒྲུབས་ཤིག་
ཅེས་སྨྲས་པ་དང། དེ་རབ་ཏུ་དད་པ་ཞིག་སྟེ། འཕགས་པ་དག་བདག་ནི། ཆེར་བགྱིད་པར་དད་ན། དེ་ནི། ཆུང་སྟེ། བཅོམ་ལྡན་འདས་ཀྱིས་རྗེས་སུ་གནང་ན། སྔ་མ་བཤིག་ལ་ཆེན་པོ་ཞིག་བརྩིག་
གོ་ཞེས་སྨྲས་པ་དང། དེ་ལྟར་གྱུར་པ་དགེ་སློང་དག་གིས་བཅོམ་ལྡན་འདས་ལ་གསོལ་ནས་བཅོམ་ལྡན་འདས་ཀྱིས་བཀའ་སྩལ་པ། དེ་སྟེ་ནུས་ན། ཆུང་ངུ་བཤིག་ལ་ཆེར་རྩིག་ཏུ་གནང་གི། དེ་ལ་ཐེ་
ཚོམ་དུ་མ་བྱེད་ཅིག་དེ་བཞིན་དུ་ཁྱིམ་བདག་གཞན་ཞིག་གིས་མཆོད་རྟེན་ཆེན་པོ་ཞིག་བརྩིགས་པར་བྱས་པ་ལ་ཕྱེད་ཙམ་ཟིན་པ་དང་དེ་དུས་འདས་སོ། །དེའི་བུའང་ཁྱིམ་གྱི་བདག་པོར་གྱུར་ནས་

[254A]༄༅། །དེ་ལ་དགེ་སློང་དག་གིས་བཞིན་བཟང། ཁྱོད་ཀྱི་ཕས་མཆོད་རྟེན་ཕྱེད་ཙམ་བརྩིགས་ཤིང་འདུག་ན། དེ་ཁྱོད་ཀྱིས་མཇུག་སྒྲུབས་ཤིག་ཅེས་སྨྲས་པ་དང། དེའང་མ་དད་
པ་ཞིག་སྟེ། འཕགས་པ། དེ་ཚེ་ཆེས་པས་རྩིག་མི་ནུས་ན། དེ་སྟེ་བཅོམ་ལྡན་འདས་ཀྱིས་གནང་ན། དེ་ལ་བདག་གིས་དེ་སླར་བཤིག་ལ་ཆུང་ངུར་བགྱིའོ། །ཞེས་སྨྲས་པ་དང། དེ་ལྟར་གྱུར་པ་
དགེ་སློང་དག་གིས་བཅོམ་ལྡན་འདས་ལ་གསོལ་པ་དང། བཅོམ་ལྡན་འདས་ཀྱིས་བཀའ་སྩལ་པ། དགེ་སློང་དག་གཙུག་ལག་ཁང་ཆེན་པོ་ལས་ཆུང་ངུར་བསྐྱུང་དུ་ཡང་རུང། ཆེར་ཡང་རུང་གི་
མཆོད་རྟེན་ནི། ཆེན་པོ་ལས་ཆུང་ངུར་མ་སྐྱུངས་ཤིག་ཆུང་ངུར་བྱས་ན། འདས་པ་དང་བཅས་པར་འགྱུར་རོ། །ཁྱིམ་བདག་གཞན་ཞིག་ཡང་མཆོད་རྟེན་ཆུང་ངུ་ཞིག་རྩིག་པ་ལ་ཞུགས་པ་ལས་
ཕྱེད་ཙམ་ཟིན་པ་དང་དེ་དུས་འདས་སོ། །དེའི་བུ་ཡང་ཁྱིམ་གྱི་བདག་པོར་གྱུར་ནས་དགེ་སློང་དག་གིས་དེ་ལ་བཞིན་བཟང། ཁྱོད་ཀྱི་ཕས་མཆོད་རྟེན་རྩིག་ཏུ་ཞུགས་པ་ལས་ཕྱེད་ཟིན་པ་དང་
དེའང་དུས་ལས་འདས་ན། ཁྱོད་ཀྱིས་མཇུག་སྒྲུབས་ཤིག་ཅེས་སྨྲས་པ་དང། དེའང་རབ་ཏུ་དད་པ་ཞིག་སྟེ། བདག་ནི། ཆེར་དད་པ་ལགས་ཀྱི། དེ་སྟེ་བཅོམ་ལྡན་འདས་ཀྱིས་གནང་ན་
བདག་གིས་ཆེར་བསྐྱེད་པར་བགྱིའོ། །ཞེས་སྨྲས་པ་དང། དེ་ལྟར་གྱུར་པ་དགེ་སློང་དག་གིས་བཅོམ་ལྡན་འདས་ལ་གསོལ་པ་དང། བཅོམ་ལྡན་འདས་ཀྱིས་བཀའ་སྩལ་པ། དེ་ཆུང་ངུ་

[254B] གནང་གི། བྱོས་ཤིག་དེ་ལ་ཐེ་ཚོམ་དུ་མ་བྱེད་ཅིག་མཆོད་རྟེན་དང་གདུགས་རྙིང་ཞིང་ཞིག་པའང་དེ་བཞིན་ནོ། །བཅོམ་ལྡན་འདས་ཀྱིས་ཆོས་ཤིག་ཅེས་བཀའ་སྩལ་
པ་དང། གཞན་ཞིག་གིས་གདུགས་ཕབ་ནས་སླར་མ་བསྒྲུབས་ཀྱི་བར་དུ་དུས་འདས་པ་དང། བཅོམ་ལྡན་འདས་ཀྱིས་བཀའ་སྩལ་པ། རྗེས་མ་མ་ཟིན་གྱི་བར་དུ་སྔ་མ་དབབ་པར་མ་བྱེད་ཅིག་དེ་
བཞིན་དུ་སྐུ་གཟུགས་འཇིམ་པ་ལ་བྱས་པ་དག་རྙིང་ནས་དགེ་སློང་དག་ཐེ་ཚོམ་སྐྱེས་ནས་མ་བྱས་པ་དང། བཅོམ་ལྡན་འདས་ཀྱིས་བཀའ་སྩལ་པ། དེ་དང་འདྲ་བའམ། དེ་ལས་ལྷག་པར་ནི། བྱོས་
ཤིག་ཆུང་ངུ་ནི། མ་ཡིན་ནོ། །དེ་བཞིན་དུ་རི་མོར་བྲིས་པ་དག་ཀྱང་རི་མོར་བྱེད་པ་དང། དགེ་སློང་དག་ཐེ་ཚོམ་སྐྱེས་ནས་རི་མོར་མ་བྲིས་ནས་བཅོམ་ལྡན་འདས་ཀྱིས་བཀའ་སྩལ་པ། བྱིད་ན། དེ་ཉིད་ཀྱི་
རྒྱུ་སླར་བྲིས་ཤིག་དེ་བཞིན་དུ་སངས་རྒྱས་ཀྱི་བཀའི་གླེགས་བམ་དག་བྱེད་པར་གྱུར་པ་ན། དགེ་སློང་དག་གིས་ཐེ་ཚོམ་སྐྱེས་ནས་མ་བྲིས་པ་དང། བཅོམ་ལྡན་འདས་ཀྱིས་བཀའ་སྩལ་པ། བྱིད་ན་
སངས་རྒྱས་ཀྱི་བཀའ་སླར་བྲིས་ཤིག་དེ་ལ་ཐེ་ཚོམ་དུ་མ་བྱེད་ཅིག་རྐྱང་པའི་སྒོ་གཉིས་པའི་མདོའི་ཚིགས་སུ་བཅད་པ་བཞི་པའོ།། །།འདུལ་བ་གཞུང་དམ་པ། བམ་པོ་ཞེ་གཅིག་
པ༑ མདོར་ན། གསར་བུ་འཇུག་པར་བྱ་བ་དང། འཁོར་རྣམས་རྣམ་པ་ལྔ་ཡིས་དང། །ཡོན་དང་སྣོད་དང་རོལ་མོ་དང། །དགེ་བསྙེན་དག་ནི་བསྒྲགས་པའོ། །གླེང་གཞི་ནི། མཉན་དུ་ཡོད་པ་ན་

[255A]༄༅། །སྟེ༑ བཅོམ་ལྡན་འདས་ཀྱིས་འཛམ་བུའི་གྲིབ་མ་ན་བཞུགས་པའི་སྐུ་གཟུགས་ལ་དུས་ཀྱི་མཆོད་སྟོན་ཆེན་པོ་དང་བཅས་པར་བྱོས་ལ། གྲོང་ཁྱེར་གྱི་ནང་དུ་བཀུར་བར་གྱིས་
ཤིག་ཅེས་བཀའ་སྩལ་པ་དང། དགེ་སློང་དག་གིས་སུས་བཀུར་བར་མི་ཤེས་ནས་བཅོམ་ལྡན་འདས་ཀྱིས་བཀའ་སྩལ་པ། དགེ་སློང་གཞོན་ནུ་དག་གིས་ཁྱེར་ཅིག་བཅོམ་ལྡན་འདས་ཀྱིས་
དགེ་སློང་གཞོན་ནུ་དག་གིས་ཁྱེར་ཅིག་པར་བཀའ་སྩལ་པ་དང། དེ་འཁོར་མེད་པར་གྱུར་པས་ན། མི་མཛེས་ནས་བཅོམ་ལྡན་འདས་ཀྱིས་བཀའ་སྩལ་པ། དགེ་སློང་དང། དགེ་སློང་མ་དང། དགེ་
སློབ་མ་དང། དགེ་ཚུལ་དང། དགེ་ཚུལ་མའི་འཁོར་ལྔ་དང་ཆོས་ཤིག་དད་པའི་བྲམ་ཟེ་དང་ཁྱིམ་བདག་གིས་ཡོན་ཕུལ་ན། སུས་ཀྱང་མ་བླངས་པ་དང། བཅོམ་ལྡན་འདས་ཀྱིས་བཀའ་སྩལ་པ་
དགེ་སློང་དག་གིས་བླང་བར་བྱོས་ཤིག་གཞོན་ནུས་བླང་ངམ། རྒན་པོ་རྣམས་ཀྱིས་བླང་བ་དེ་དག་གིས་མ་ཤེས་ནས་བཅོམ་ལྡན་འདས་ཀྱིས་བཀའ་སྩལ་པ། རྒན་པོ་རྣམས་ཀྱིས་ལོངས་ཤིག་
བཅོམ་ལྡན་འདས་ཀྱིས་བཀའ་སྩལ་པ། དགེ་སློང་དག་གིས་བཀུར་བར་བྱོས་ཤིག་དགེ་སློང་གནས་བརྟན་དག་གིས་ཁྱེར་ཏེ་ངལ་བར་གྱུར་ནས་བཅོམ་ལྡན་འདས་ཀྱིས་བཀའ་སྩལ་པ་
དགེ་སློང་གནས་བརྟན་དག་གིས་བསྲུངས་ལ་གཞན་གྱིས་བཀུར་བར་གྱིས་ཤིག་དགེ་སློང་དག་གིས་རོལ་མོ་མི་བྱེད་པར་དོང་བ་དང། ཁྱིམ་བདག་མགོན་མེད་ཟས་སྦྱིན་གྱིས་བཅོམ་ལྡན་

[255B] སྐུ་གཟུགས་གཤེགས་པའི་ཚེ་བདག་གིས་རོལ་མོ་སྦྱར་རོ། །ཞེས་སྨྲས་པ་དང། བཅོམ་ལྡན་འདས་ཀྱིས་བཀའ་སྩལ་པ། ཁྱིམ་བདག། དེ་ལྟར་ན། གནང་གི་སྦྱོར་ཅིག་
སངས་རྒྱས་བཅོམ་ལྡན་འདས་ལ་ཚེ་དང་ལྡན་པ་ཨུ་པ་ལིས་ཞུས་པ་བཙུན་པ། དགེ་སློང་གིས་རོལ་མོ་བགྱིར་རུང་ངམ། ཨུ་པ་ལི། མི་རུང་ངོ། །ནམ་མཆོད་པའི་དུས་ན་འདི་སྐད་དུ། བཞིན་བཟང་
སྟོན་པ་ལ་མཆོད་པར་བྱོས་ཤིག་ཅེས་སྒོས་ཤིག་རྐྱང་པའི་སྒོ་གཉིས་པའི་མདོ་ཚིགས་སུ་བཅད་པ་ལྔ་པའོ། །མདོར་ན། སྒྲོག་པར་བྱེད་དང་སྣོད་སྦེད་དང། ཤིང་རྟ་ཐ་དད་པ་བྱེད་པ་དང། སྣོད་རྣམས་
བགེད་པ་དད་པ་དང། མདོ་ཡི་ཚིགས་སུ་བཅད་པར་བརྗོད། །སངས་རྒྱས་བཅོམ་ལྡན་འདས་ཛེ་ཏའི་ཚལ་མགོན་མེད་ཟས་སྦྱིན་གྱི་ཀུན་དགའ་ར་བ་ན་བཞུགས་སོ། །བཅོམ་ལྡན་འདས་ཀྱིས་དུས་སྟོན་
ཆེན་པོ་གྱིས་ལ་ཤིང་འཛམ་བུའི་གྲིབ་མ་ན་བཞུགས་པའི་སྐུའི་གཟུགས་གྲོང་ཁྱེར་དུ་གཤེགས་པ་རྒྱས་པར་བྱོས་ཤིག་ཅེས་བཀའ་སྩལ་པ་དང། དགེ་སློང་དག་གིས་བྲམ་ཟེ་དང། ཁྱིམ་བདག་དག་
ལ་མ་སྦྲན་པར་དོང་ངོ། །དེ་དག་གིས་ཨེ་མའོ། །འཕགས་པ་དག་།ངེད་ཅག་ལ་སྔར་སྦྲན་ན་ནི། ངེད་ཀྱིས་ཡོན་རྣམས་སྟ་གོན་བྱ་བ་ཞིག་ཅེས་སྨྲས་པ་དང། དེ་ལྟར་གྱུར་པ་དགེ་སློང་དག་གིས་བཅོམ་
ལྡན་འདས་ལ་གསོལ་པ་དང། བཅོམ་ལྡན་འདས་ཀྱིས་བཀའ་སྩལ་པ་ཞག་བདུན་ནམ་བརྒྱད་ཀྱི་སྔ་རོལ་ནས་དུས་ཀྱི་མཆོད་སྟོན་ཆེན་པོ་བྱེད་དོ། །ཞེས་གྲོང་ཁྱེར་དང། ཚོང་འདུས་དང། སྲང་དང་

[256A]༄༅། །ལམ་དང། ལམ་གྱི་བཞི་མདོ་དག་ཏུ་བསྒྲགས་པར་བྱོས་ཤིག་།དེ་དག་གིས་དུས་སྟོན་ནོ། །དུས་སྟོན་ནོ། །ཞེས་བསྒྲགས་པ་དང་བཅོམ་ལྡན་འདས་ཀྱིས་བཀའ་སྩལ་པ། ཞག་
དུས་ཐོབ་ལ་ཞག་འདི་སྙེད་ཅིག་ན་དུས་སྟོན་བྱེད་དོ། །ཞེས་སྦྲོན་ཅིག་དེ་ལྟར་བྱས་ཀྱང་འཇིག་རྟེན་ཐམས་ཅད་ཀྱིས་མ་ཐོས་ནས་བཅོམ་ལྡན་འདས་ཀྱིས་བཀའ་སྩལ་པ། གྲོ་བ་ལ་བྲིས་ལ་བལ་གླང་
གི་སྟེང་དུ་ཞོན་ཏེ་ཚོང་འདུས་དང། སྲང་དང། ལམ་དང། ལམ་གྱི་བཞི་མདོ་དག་ཏུ་བསྒྲགས་པར་གྱིས་ཤིག་གང་གི་ཉིན་མོ་བཅོམ་ལྡན་འདས་ཀྱི་དུས་སྟོན་ཆེན་པོ་བྱེད་པ་ན། བཅོམ་ལྡན་འདས་
ཀྱིས་དགེ་སློང་གནས་བརྟན་དང། གནས་བརྟན་དག་གིས་ནི། ཡོན་རྣམས་སྲུངས་ཤིག་གཞོན་རྣམས་ཀྱིས་ཁྱེར་ཅིག། ཅེས་བཀའ་སྩལ་པ་དང་དེས་ཁྱེར་ཏེ་བབ་བབ་ཏུ་བོར་བ་དང། མ་བྱིན་པར་
ལེན་པ་དག་གིས་བརྐུས་ནས་བཅོམ་ལྡན་འདས་ཀྱིས་བཀའ་སྩལ་པ། སྣོད་སྤྱད་སྦེད་པའི་དགེ་སློང་སྐོས་ཤིག། བསྐོ་བ་ནི། འདི་ལྟར་བསྐོའོ་།སྟན་ཐིངས་ལ་གཎྜཱི་བརྡུངས་ཤིང་དྲིས་པ་ལ་ལན་ལྡོན་
པའི་དགེ་སློང་བསྐོས་ཏེ་དགེ་སློང་གི་དགེ་འདུན་རྣམས་ཚོགས་ཤིང་འཁོད་པ་དང། སྔར་ནི། དད་པར་བྱོས་ཤིག་ཁྱོད་མིང་འདི་ཞེས་བྱ་བ་དགེ་འདུན་གྱི་སྣོད་སྦེད་པར་བསྐོ་ན། དད་དམ་ཞེས་དྲི་སྟེ་
དད་ན། དེས་ཀྱང་དད་དོ། །ཞེས་སྨྲོས་ཤིག་དེའི་འོག་ཏུ་དགེ་སློང་ཞིག་གིས་གསོལ་པ་དང་ལས་བྱོས་ཤིག་གསོན་ཅིག་བཙུན་པའི་དགེ་འདུན་རྣམས། མིང་འདི་ཞེས་

[256B] དེ་སྟེ་དགེ་འདུན་གྱིས་དུས་ལ་བབ་ཤིང་བཟོད་ན། དགེ་འདུན་གྱིས་གནོང་ཞིག་མིང་འདི་ཞེས་བགྱི་བ་སྣོད་སྦེད་པར་བསྐོས་ཏེ་སྣོད་སྦེད་པ་མིང་འདི་
ཞེས་བགྱི་བ་དགེ་འདུན་གྱི་སྣོད་སྦེད་དེ། འདི་ནི། གསོལ་པའོ། །ལས་ཀྱང་འདི་ལྟར་བྱ་སྟེ། གསོན་ཅིག་བཙུན་པའི་དགེ་འདུན་རྣམས། མིང་འདི་ཞེས་བྱ་བ་འདི། དགེ་འདུན་གྱི་སྨོད་སྦེད་པར་
དད་དེ། དགེ་འདུན་གྱིས་མིང་འདི་ཞེས་བགྱི་བ་འདི། སྣོད་སྦེད་པར་བསྐོས་ཏེ། མིང་འདི་ཞེས་བགྱི་བ་འདི་དགེ་འདུན་གྱི་སྣོད་སྦེད་ན་ཚེ་དང་ལྡན་པ་རྣམས་ལས་གང་ལ་མིང་འདི་ཞེས་བགྱི་བ་སྣོད་
སྦེད་དུ་བསྐོ་བར་བཟོད་པ་དེ་དག་ནི། ཅང་མ་གསུངས་ཤིག་གང་གིས་མི་བཟོད་པ་དེ་དག་ནི། སྨྲོས་ཤིག། དགེ་འདུན་གྱིས་མིང་འདི་ཞེས་བགྱི་བ་འདི་སྣོད་སྦེད་པར་བསྐོས་ཏེ་དགེ་འདུན་གྱིས་བཟོད་
ཅིང་གནང་བས་ན། ཅང་མི་གསུང་སྟེ། དེ་དེ་བཞིན་དུ་འཛིན་ཏོ་།དེར་ཡང་རྙེད་པ་དག་མང་དུ་བྱུང་ནས་དགེ་སློང་མ་དག་གིས་འཕགས་པ། བདག་ཅག་ལ་རྙེད་པའི་སྐལ་པ་སྩོལ་ཅིག་ཅེས་
སྨྲས་ཀྱང། དགེ་སློང་དག་གིས་མ་བྱིན་ནོ། །དེ་དག་གིས་ཕྱི་དེ་ཉིན་མོ་ཤིང་རྟ་གཞན་ཞིག་བཤམས་པ་དང། བྲམ་ཟེ་དང། ཁྱིམ་བདག་གིས་འཕགས་མ་དང། ཤིང་རྟ་འདི་ཉིད་དམ། འོན་
ཏེ་གཞན་ཞིག་ཅེས་དྲིས་ནས། དགེ་སློང་མ་དག་གིས་ཀྱང་རྙེད་པ་མང་དུ་གྱུར་ཏོ། །དགེ་སློང་མ་དག་གིས་རྙེད་པ་དང། བཀུར་སྟི་ལ་ངོམ་པར་གྱུར་པ་དགེ་སློང་དག་གས་མཐོང་ནས་འཕགས་པ་

[257A]༄༅། །ཁྱོད་ཀྱིས་ཁོ་མོ་ཅག་ལ་རྙེད་པ་མ་བྱིན་མོད་ཀྱི། བདག་ཅག་གིས་ཀྱང་ཤིང་རྟ་ལོགས་ཤིག་ཏུ་བཤམས་པས། བདག་ཅག་ལ་རྙེད་པ་ཡང་མང་དུ་ཐོབ་པར་གྱུར་ཏོ། །
སྨྲས་པ་དང། དེ་ལྟར་གྱུར་པ་དགེ་སློང་དག་གིས་བཅོམ་ལྡན་འདས་ལ་གསོལ་ནས་བཅོམ་ལྡན་འདས་ཀྱིས་དགོངས་པ། དགེ་སློང་དག་གང་ཉེས་པའི་དམིགས་སུ་གྱུར་པ་ནི། དགེ་སློང་
མ་དག་གིས་དུས་སྟོན་གྱི་ཚེ་ཤིང་རྟ་གུད་དུ་བཤམས་པས་དེ་བས་ན། དགེ་སློང་དང། དགེ་སློང་མ་དག་གིས་ཤིང་རྟ་ལོགས་ཤིག་ཏུ་མི་བཤམས་པར་དགོངས་ནས་བཅོམ་ལྡན་འདས་ཀྱིས་
བཀའ་སྩལ་པ། དགེ་སློང་དག་དགེ་སློང་མས་མི་རིགས་པ་བྱས་ཏེ་དེ་བས་ན། དགེ་སློང་མས་དུས་སྟོན་གྱི་ཚེ་ཤིང་རྟ་ལོགས་ཤིག་ཏུ་མ་ཤོམས་ཤིག་དགེ་སློང་མ་དག་གིས་དུས་སྟོན་གྱི་
ཚེ་ཤིང་རྟ་ལོགས་ཤིག་ཏུ་བཤམས་ན། དབྱེན་བྱས་པ་དང་ཉེ་བའི་ཉེས་པ་སྦོམ་པོར་འགྱུར་རོ། །སྣོད་དེ་དག་དེ་བཞིན་དུ་འདུག་པ་དང་དགེ་སློང་དག་གིས་ཇི་ལྟར་བྱ་བ་མི་ཤེས་ནས་བཅོམ་
ལྡན་འདས་ཀྱིས་བགོས་ཤིག་ཅེས་གསུངས་པ་དང། དེ་དག་གིས་ཇི་ལྟར་བསྒོ་བ་མི་ཤེས་ནས་བཅོམ་ལྡན་འདས་ཀྱིས་བཀའ་སྩལ་པ། སྣོད་འགེད་པའི་དགེ་སློང་ཞིག་སྐོས་ཤིག་བསྐོ་
བ་ནི། འདི་ལྟར་བྱའོ། །སྟན་བཏིང་སྟེ་གཎྜཱི་བརྡུངས་ལ་དྲིས་པ་ལ་ལན་ལྡོན་པའི་དགེ་སློང་བསྐོས་ལ་དགེ་འདུན་ཐམས་ཅད་འདུས་ཏེ་འཁོད་པ་དང་སྔར་དད་པར་བྱོས་ཤིག་ཁྱོད་དགེ་འདུན་གྱི་

[257B] དད་དམ་ཞེས་དྲིས་ལ། དེ་སྟེ་དད་དོ་།ཞེས་ཟེར་ན། དེའི་འོག་ཏུ་དགེ་སློང་ཞིག་གིས་གསོལ་བ་དང་ལས་བྱོས་ཤིག། གསོན་ཅིག་བཙུན་པའི་དགེ་འདུན་རྣམས། སྣོད་འགེད་
པ་མིང་འདི་ཞེས་བགྱི་བ་འདི། དགེ་འདུན་གྱི་སྣོད་འགེད་པར་དད་ན་དེ་སྟེ་དགེ་འདུན་གྱིས་དུས་ལ་བབ་ཅིང་བཟོད་ན། དགེ་འདུན་གྱིས་གནོང་ལ་དགེ་འདུན་གྱིས་མིང་འདི་ཞེས་བགྱི་བ་འདི་སྣོད་འགེད་
པར་སྐོས་ཤིག་མིང་འདི་ཞེས་བགྱི་བ་དགེ་འདུན་གྱི་སྣོད་འགེད་དེ་འདི་ནི། གསོལ་བའོ། །ལས་ཀྱང་འདི་ལྟར་བྱོས་ཤིག་གསོན་ཅིག་བཙུན་པའི་དགེ་འདུན་རྣམས། མིང་འདི་ཞེས་བགྱི་
བ་སྣོད་འགེད་པར་དད་ན། དགེ་འདུན་གྱི་སྣོད་འགེད་དེ། དགེ་འདུན་གྱིས་མིང་འདི་ཞེས་བགྱི་བ་དགེ་འདུན་གྱི་སྣོད་འགེད་པར་ཚེ་དང་ལྡན་པ་རྣམས་གང་བཟོད་པ་ནི། ཅང་མ་གསུངས་ཤིག་
གང་མི་བཟོད་པ་དེ་དག་ནི། སྨྲོས་ཤིག་དགེ་འདུན་གྱིས་མིང་འདི་ཞེས་བགྱི་བ་འདི་སྣོད་འགེད་པར་བསྐོས་ཏེ། དགེ་འདུན་གྱིས་བཟོད་ཅིང་གནང་བས་ན། ཅང་མི་གསུང་སྟེ། དེ་དེ་བཞིན་
བཞིན་དུ་འཛིན་ཏོ། །རྐྱང་པའི་སྒོ་གཉིས་པའི་མདོའི་ཚིགས་སུ་བཅད་པ་དྲུག་པའོ། །མདོ་བར་མ་སྟེ། རྣམ་པ་ཐ་དད་བྱས་དང་ཡོན། །གང་གི་ཚེ་ན་གཅིག་ལ་ལྷག་གང་གི་ཚེ་ན་གཉིས་ལས་
གཅིག་བདག་གིར་བྱ་བར་མི་རུང་ངོ། །སངས་རྒྱས་བཅོམ་ལྡན་འདས་མཉན་དུ་ཡོད་པའི་ཛེ་ཏའི་ཚལ་མགོན་མེད་ཟས་སྦྱིན་གྱི་ཀུན་དགའ་ར་བ་ན་བཞུགས་སོ། །གང་གི་ཚེ་དུས་སྟོན་ཆེན་པོ་

[258A]༄༅། །བྱུང་བ་ན་རྙེད་པ་མང་པོ་དང་ལྡན་པར་གྱུར་ནས་དགེ་སློང་དག་གིས་ཇི་ལྟར་བྱ་བའི་ཐབས་མི་ཤེས་ནས་བཅོམ་ལྡན་འདས་ཀྱིས་བཀའ་སྩལ་པ། གོས་སྦེད་པའི་དགེ་
སློང་གིས་སྟན་ཐིངས་ལ་གཎྜཱི་བརྡུངས་ཏེ་དྲིས་པ་ལ་ལན་ལྡོན་པའི་དགེ་སློང་བསྐོས་ལ་དགེ་འདུན་ཐམས་ཅད་འདུས་ཤིང་འཁོད་པའི་ནང་དུ་བཙོང་པར་བྱའོ། །དེ་དག་གིས་སུས་རིན་ཐང་གདབ་པ་མ་
ཤེས་ནས་བཅོམ་ལྡན་འདས་ཀྱིས་བཀའ་སྩལ་པ། དགེ་འདུན་གྱི་གནས་བརྟན་གྱིས་ཐོབ་ཅིག་དེ་དག་གིས་དེ་ཉིད་ཉོར་བཅུག་པ་དང། དེ་ཉིད་ལ་ཉོར་མ་གཞུག་ཅིག་དགེ་འདུན་གྱི་
གནས་བརྟན་གྱིས་རིན་ཆེར་བཏབ་སྟེ་སུས་ཀྱང་མ་ཉོས་ནས་བཅོམ་ལྡན་འདས་ཀྱིས་བཀའ་སྩལ་པ། ཆེར་མ་གདབ་ཅིག་ཅེས་གསུངས་པ་དང་ཤིན་ཏུ་ཆུང་དུ་བཏབ་བོ། །ཤིན་ཏུ་
ཆུང་ངུར་ཡང་མ་གདབ་པར་རན་པར་ཐོབ་ཅིག་གང་གིས་ཐོག་མར་རིན་སྐྱེད་པ་དེ་ཉིད་ཉོར་ཆུག་ཅིག་ཅེས་སྨྲས་པ་དང། དེ་ལ་མ་བཙོང་པར་གང་གི་ཚེ་རིན་ཐང་སུས་ཀྱང་མ་སྐྱེད་ན། གདོད་
དེ་ཉིད་ལ་ཚོངས་ཤིག་དྲུག་སྡེ་དག་གིས་རིན་ཆེར་བཏབ་སྟེ་རིན་བླངས་ན། དགེ་འདུན་གྱི་དོན་གྱི་ཕྱིར་ངེད་ཀྱིས་རིན་ཐང་བསྐྱེད་དོ། །ཞེས་སྨྲས་པ་དང། བཅོམ་ལྡན་འདས་ཀྱིས་བཀའ་
སྩལ་པ། གང་ཉོ་བ་དེས་རིན་ཐང་སྐྱེད་ཅིག་གཞན་གྱིས་རིན་ཐང་བསྐྱེད་ན། འདས་པ་དང་བཅས་པར་འགྱུར་རོ། །དྲུག་སྡེ་དག་གིས་རིན་ཐང་བསྐྱེད་དེ་ཉོས་ནས་བཀྲུས་ཤིང་བགོས་སོ།།

[258B] །བཅོམ་ལྡན་འདས་ཀྱིས་བཀའ་སྩལ་པ། རིན་འོངས་ཀྱི་བར་དུ་དེ་ལ་མ་བྱིན་ཅིག་རིན་མ་བྱིན་པར་བགོས་ན། འདས་པ་དང་བཅས་པར་འགྱུར་རོ། །རྐྱང་པའི་སྒོ་
གཉིས་པའི་མདོའི་ཚིགས་སུ་བཅད་པ་བདུན་པའོ།། །།མདོར་ན། གཙུག་ལག་ཁང་ནི་ཞིག་པ་སྟེ། །ལྕི་བའི་ཕྱིར་ནི་གཞིག་པར་བྱ། །ནམ་ཞིག་འཇིགས་པར་གྱུར་པ་ན། །སྐད་ཅིག་
རྙེད་པ་དགེ་འདུན་གྱི། །སངས་རྒྱས་བཅོམ་ལྡན་འདས་མཉན་དུ་ཡོད་པའི་ཛེ་ཏའི་ཚལ་མགོན་མེད་ཟས་སྦྱིན་གྱི་ཀུན་དགའ་ར་བ་བཞུགས་སོ། །བཅོམ་ལྡན་འདས་ཀྱིས་དགེ་སློང་དག་གནས་
ཁང་ལྔ་བརྩེགས་སུ་བྱོས་ཤིག་དྲི་གཙང་ཁང་ནི། བདུན་བརྩེགས། སྒོ་ཁང་ཡང་བདུན་བརྩེགས་སུ་བྱོས་ཤིག་ཅེས་བཀའ་སྩལ་ཏོ། །དགེ་སློང་མའི་གནས་ཁང་ནི། སུམ་བརྩེགས་
སོ༑ ༑དྲི་གཙང་ཁང་ནི། ལྔ་བརྩེགས་སོ། །སྒོ་ཁང་ཡང་ལྔ་བརྩེགས་སོ། །སྟེང་གི་ལྕིད་ཀྱིས་རྩིག་པ་འཇིག་ཏུ་བྱེད་དེ། དེ་ལྟར་གྱུར་པ་དགེ་སློང་རྣམས་ཀྱིས་བཅོམ་ལྡན་འདས་ལ་གསོལ་པ་དང་
བཅོམ་ལྡན་འདས་ཀྱིས་བཀའ་སྩལ་པ། སྟེང་མའི་རིམ་གཅིག་ཕྲི་ཞིག་།འོན་ཀྱང་འཇིག་པར་གྱུར་པ་དང། བཅོམ་ལྡན་འདས་ཀྱིས་བཀའ་སྩལ་པ། དེ་བཞིན་དུ་རིམ་པ་གཉིས་ནས་བཞིའི་
བར་དུ་ཕྲི་ལ་འོག་ཁང་གཅིག་པུ་ཞོག་ཅིག་གླེང་གཞི་ནི། མཉན་དུ་ཡོད་པ་ན་སྟེ། དགེ་སློང་རྣམས་ལ་འཇིགས་པ་དག་བྱུང་ནས་གཙུག་ལག་ཁང་སྟོང་པར་བྱས་ཏེ་དགེ་འདུན་གྱི་མལ་སྟན་ཡང་

[259A]༄༅། །བོར་ནས་བྲོས་ཏེ་དོང་བ་དང། མ་བྱིན་པར་ལེན་པ་དག་གིས་བརྐུས་སོ། །བརྐུས་པས་དགེ་སློང་དག་ཕོངས་པར་གྱུར་ཏོ། །དེ་ལྟར་གྱུར་པ་དགེ་སློང་རྣམས་ཀྱིས་བཅོམ་
ལྡན་འདས་ལ་གསོལ་པ་དང། བཅོམ་ལྡན་འདས་ཀྱིས་བཀའ་སྩལ་པ། དགེ་འདུན་གྱི་མལ་སྟན་བོར་ཏེ་མ་འདོང་ཞིག་གང་དུ་འདོང་བ་དེར་ཁྱེར་ཅིག་བཅོམ་ལྡན་འདས་ཀྱིས་གང་དུ་འདོང་བར་
ཁྱེར་ཅིག་ཅེས་བཀའ་སྩལ་པ། དགེ་སློང་ཞིག་གིས་བགོ་བ་དག་ཁྱེར་ཏེ་དགེ་སློང་དག་དང་ལྷན་ཅིག་ཏུ་བྲོས་ཏེ་དོང་བ་དང། དེ་ན་ནུབ་མོ་དགེ་སློང་ཞིག་གིས་ཚེ་དང་ལྡན་པ། འདི་ནི། དགེ་འདུན་གྱི་
ནང་ན་རྒན་ཏེ། ཇི་ལྟར་རྒན་རིམ་དུ་དབང་ངོ། །ཞེས་སྨྲས་པ་དང་དེ་བྱིན་ནོ། །དེས་དེ་བྱིན་ནས་ཇི་ཙམ་ནམ་ནངས་པ་དང། དེས་བགོ་བ་འདི་ཁྱེར་ཅིག་ཅེས་སྨྲས་པ་དང། དེས་སྨྲས་པ། གང་གི་ཚེ་
བགོ་བ་བགོས་པ་དེའི་ཚེ་ན་ནི། ཁྱེད་རྒན་པོས་ཁྱེར་ལ། ད་བཀུར་བའི་ཚེ་ན་ནི། ང་ལ་སྦྱིན་ནམ། ཁྱོད་ཉིད་ཁྱེར་ཅིག་དེ་ལྟར་གྱུར་པ་དགེ་སློང་དག་གིས་བཅོམ་ལྡན་འདས་ལ་གསོལ་པ་དང་
བཅོམ་ལྡན་འདས་ཀྱིས་བཀའ་སྩལ་པ། གང་གིས་འཇིགས་པའི་ཚེ་ཁྱེར་བ་དེ་དེ་ཉིད་ཀྱིའོ། །གང་གི་ཚེ་འཇིགས་པ་མེད་པར་གྱུར་ན་ཡང་བཅོམ་ལྡན་འདས་ཀྱིས་གནང་ངོ། །ཞེས་སླར་མ་ཕུལ་
བ་དང། དེ་ལྟར་གྱུར་པ་དགེ་སློང་དག་གིས་བཅོམ་ལྡན་འདས་ལ་གསོལ་པ་དང། བཅོམ་ལྡན་འདས་ཀྱིས་བཀའ་སྩལ་པ། དགེ་སློང་དག་རེ་ཞིག་ངས་དགེ་འདུན་གྱི་མལ་སྟན་དག་གནང་

[259B]གཏན་དུ་ནི། མ་ཡིན་གྱི། འཇིགས་པ་དང་བྲལ་ན། སླར་ཕུལ་ལ་རྒན་རིམ་དུ་བྱིན་ཅིག་རྐྱང་པའི་སྒོ་གཉིས་པའི་མདོའི་ཚིགས་སུ་བཅད་པ་བརྒྱད་པའོ།། །།མདོར་ན། ཛེ་ཏའི་ཚལ་
དུ་མཆོད་སྟོན་ཆེ། །རྔ་ཆེན་གྱིས་ནི་འདུ་བར་བྱ། །གྲལ་ནི་འཆོལ་བར་འཁོད་པ་དང། །དགེ་སློང་ལས་ནི་ཞལ་ཏར་བསྒོ། །སངས་རྒྱས་བཅོམ་ལྡན་འདས་མཉན་དུ་ཡོད་པའི་ཛེ་ཏའི་ཚལ་མགོན་
མེད་ཟས་སྦྱིན་གྱི་ཀུན་དགའ་ར་བ་ན་བཞུགས་སོ། །ཁྱིམ་བདག་མགོན་མེད་ཟས་སྦྱིན་པས། བཅོམ་ལྡན་འདས་ལ་དེ་སྟེ་བཅོམ་ལྡན་འདས་ཀྱིས་གནང་ན། བདག་གིས་དུས་སྟོན་ཆེན་
པོ་བགྱིའོ། །ཞེས་གསོལ་པ་དང། བཅོམ་ལྡན་འདས་ཀྱིས་བཀའ་སྩལ་པ་ཁྱིམ་བདག་ངས་གནང་གི་བྱོས་ཤིག་དེ་ཛེ་ཏའི་ཚལ་དུ་དུས་སྟོན་ཆེན་པོ་བྱས་པ་དང། དགེ་སློང་མང་པོ་
འདུས་པར་གྱུར་ནས་སངས་རྒྱས་བཅོམ་ལྡན་འདས་ཀྱིས་མཆོད་སྟོན་ཆེན་པོ་བྱེད་པ་ན་གཎྜཱི་དང། རྔ་དང། དུང་བུས་ཤིག་དང། དགེ་སློང་དག་གདུགས་ཚོད་ལ་བབ་པར་དུས་རིག་པར་འགྱུར་རོ། །
ཞེས་བཀའ་སྩལ་པ་དང། དགེ་སློང་དག་རྔ་དང་དུང་དག་གི་སྒྲས་བརྡེགས་ན། འཆོལ་བར་འཁོད་དོ། །དེ་ལྟར་གྱུར་པ་དགེ་སློང་དག་གིས་བཅོམ་ལྡན་འདས་ལ་གསོལ་པ་དང། བཅོམ་ལྡན་
འདས་ཀྱིས་བཀའ་སྩལ་པ། དགེ་སློང་ལས་ཞལ་ཏ་བ་བསྐོས་ཏེ། ཅི་ནས་རྒན་རིམ་དུ་འཁོད་པ་དང། ནམ་ཟས་དག་རྒན་རིམ་ནས་བྲིམས་ཏེ་གཞོན་ནུའི་གན་དུ་ཕྱིན་ཙམ་ནས་གདུགས་ཚོད་ཀྱང་

[260A]༄༅། །ཡོལ་ཏེ་དགེ་སློང་དག་ཟས་ཀྱི་བར་ཆད་དུ་གྱུར་ཏོ། །དེ་ལྟར་གྱུར་པ་དགེ་སློང་དག་གིས་བཅོམ་ལྡན་འདས་ལ་གསོལ་བ་དང་བཅོམ་ལྡན་འདས་ཀྱིས་བཀའ་སྩལ་པ་
ལྔ་བརྒྱ་ཕྲང་དུ་གྱིས་ལ། ཁ་ཟས་ནི། རྒན་རིམ་གྱི་མདུན་དུ་ཞོག་ཅིག་དགེ་སློང་དག་གིས་དེ་བཞིན་དུ་བྱས་པ་དང། ཁྱིམ་བདག་ནི། བཟའ་བ་དག་འབྲིམ་པ་ལ་རྐུའོ། །དེ་ལྟར་གྱུར་
པ་དགེ་སློང་དག་གིས་བཅོམ་ལྡན་འདས་ལ་གསོལ་པ་དང། བཅོམ་ལྡན་འདས་ཀྱིས་བཀའ་སྩལ་པ། འབྲིམ་པའི་སྤྱན་པ་དགེ་སློང་སྐོས་ཤིག་།དེ་དག་ཀྱང་ཁ་ཟས་ཀྱི་བར་ཆད་དུ་གྱུར་ནས་
བཅོམ་ལྡན་འདས་ཀྱིས་བཀའ་སྩལ་པ། དེ་དག་སྔར་དང་ཟན་བྱིན་ལ་ཕྱིས་ཞལ་ཏ་བྱེད་དུ་ཆུག་ཅིག་རྐྱང་པའི་སྒོ་གཉིས་པའི་མདོའི་ཚིགས་སུ་བཅད་པ་དགུ་པའོ།། །།མདོར་
ན༑ དགེ་སློང་མ་ནི་མང་དུ་གྱུར། །དགེ་སློང་དང་པོས་རྗེས་ཡི་རང། །གཅིག་དང་གཉིས་དང་མང་པོ་དང། །བུ་ཆུང་རབ་ཏུ་དག་གྱུར་པའོ། །སངས་རྒྱས་བཅོམ་ལྡན་འདས་ཛེ་ཏའི་ཚལ་མགོན་
མེད་ཟས་སྦྱིན་གྱི་ཀུན་དགའ་ར་བ་ན་བཞུགས་ཏེ། རི་བྲག་གི་གྲོང་གཞན་ཞིག་ན། ཁྱིམ་བདག་ཅིག་གནས་པ་དེས་དགེ་སློང་མ་མང་ཞིག་བཤོས་ལ་སྤྱན་དྲངས་པ་དང། ཇི་ཙམ་ཞིག་
ན༑ དགེ་སློང་གཅིག་ཅིག་འགྲོན་པ་མང་པོ་དང་ལྷན་ཅིག་ཏུ་ལྗོངས་རྒྱུ་བ་སྤྱོད་ཅིང་རི་བྲག་གི་གྲོང་དེར་ཕྱིན་པ་དང། དེ་དེར་བསོད་སྙོམས་ལ་ཞུགས་ན། དེ་ན་གཞན་ཞིག་གིས་དེ་ལ་

[260B] ཁྱིམ་འདི་ན་དགེ་སློང་མ་དག་བཤོས་གསོལ་ཞིང་འཁོད་ཀྱི། དེར་བཞུད་ཅིག་ཅེས་སྨྲས་པ་དང། དེའང་དེར་སོང་ན་དགེ་འདུན་མའི་གནས་བརྟན་སྦོམ་མོ་དགའ་ལྡན་འདུག་སྟེ་
དེས་འཕགས་པ། དེ་སྟེ་སྦྱིན་པའི་ཡོན་ཏན་བརྗོད་ནུས་ན་ནི། རྒན་རིམ་དུ་བཞུགས་ཤིག་དེ་སྟེ་མི་ནུས་ན་ནི། ཕྱོགས་གཅིག་ཏུ་བཤོས་སྣོམས་ལ་བཞུད་ཅིག་ཅེས་སྨྲས་པ་དང། དེ་
སྐྱེངས་ནས་དེས་བསམ་པ། དེ་སྟེ་བདག་གིས་སྦྱིན་པའི་ཡོན་ཏན་བརྗོད་ཀྱི་བར་དུ་འདུག་ན་ནི། འགྲོན་པ་མང་པོ་དག་ཀྱང་དོང་བར་འགྱུར་གྱི། ཕྱོགས་གཅིག་ཏུ་ཟན་ཟོས་ཏེ་འགྲོའོ། །སྙམ་
ནས་ཕྱོགས་གཅིག་ཏུ་ཟན་ཟོས་ཏེ་སོང་ངོ། །རིམ་བཞིན་དུ་མཉན་དུ་ཡོད་པར་ཕྱིན་པ་དང། དགེ་སློང་དག་གིས་ཚེ་དང་ལྡན་པ་བདེ་བར་འོངས་སམ། ཅི་བདེ་བར་སྤྱད་དམ་ཞེས་སྨྲས་པ་དང། དེས་
སྨྲས་པ། ག་ལ་ཞིག་བདེ་བར་སྤྱད། དགེ་སློང་མས་ཀྱལ་ཀ་བྱས་སོ། །དེ་ཇི་ལྟར་བྱས་ཞེས་སྨྲས་པ་དང། དེ་ལྟར་གྱུར་པ་རྒྱས་པར་དགེ་སློང་དག་ལ་སྨྲས་སོ། །དགེ་སློང་དག་གིས་བཅོམ་ལྡན་
འདས་ལ་གསོལ་པ་དང། བཅོམ་ལྡན་འདས་ཀྱིས་བཀའ་སྩལ་པ། གང་ན་དགེ་སློང་གཅིག་དང། དགེ་སློང་མ་གཅིག་པ་དེ་ན་དགེ་སློང་དེ་གྲལ་ཡང་དང་པོ། ཆུ་ཡང་དང་པོ། ཟན་ཡང་དང་པོར་
ཟོ་ཞིག་གང་ན་དགེ་སློང་མ་གཉིས་སམ། གསུམ་མམ། དེ་ལས་ཀྱང་ལྷག་པ་ཞིག་ལ་དགེ་སློང་གཅིག་ཅིག་འོངས་ན། དགེ་སློང་གཅིག་པུ་དེ་ལྟ་ན་ཡང་དང་པོ། ཆུ་ཡང་དང་པོ། ཟན་ཡང་དང་

[261A]༄༅། །པོར་ཟོ་ཞིག་གང་དེ་སྟེ་དགེ་སློང་མ་དག་འབའ་ཞིག་ན་ཡང་རྟག་ཏུ་གྲལ་གྱི་དང་པོར་སྟན་གཅིག་ལྷག་པར་ཞོག་ལ་འཁོད་ཅིག་དེ་སྟེ་དགེ་ཚུལ་ཞིག་འོངས་ན་
ཡང་དེ་དེར་འདུག་ལ་ཟོ་ཞིག་དེ་སྟེ་དེས་མི་ནུས་པར་གྱུར་ན་ཡང་དགེ་སློང་མས་སྦྱིན་པའི་ཡོན་ཏན་ལྷོགས་ཤིག་དགེ་སློང་མས་དེ་ལྟར་མ་བྱས་ན། འདས་པ་དང་བཅས་པར་འགྱུར་རོ། །
གླེང་གཞི་ནི། མཉན་དུ་ཡོད་པ་ན་སྟེ། ཁྱིམ་བདག་མགོན་མེད་ཟས་སྦྱིན་པས་ཛེ་ཏའི་ཚལ་དུ་དུས་སྟོན་ཆེན་པོ་བྱས་ནས་བུ་དང་ཆུང་མ་དགེ་འདུན་ལ་ཡོན་དུ་ཕུལ་བ་དང། དགེ་སློང་དག་
གིས་ཇི་ལྟར་བྱ་བ་མི་ཤེས་ནས་དེ་ལྟར་གྱུར་པ་དགེ་སློང་དག་གིས་བཅོམ་ལྡན་འདས་ལ་གསོལ་པ་དང། བཅོམ་ལྡན་འདས་ཀྱིས་བཀའ་སྩལ་པ། ཁྱིམ་བདག་ལ་བྲིས་ཤིག་དྲིས་པ་
དང། ཕ་དེས་སྨྲས་པ། འཕགས་པ་དག་རིན་ཐང་ཆོད་ཅིག་དང་བདག་གིས་བླུར་གསོལ་ལོ། །དྲུག་སྡེ་དག་གིས་དེ་ལ་འགྲན་ཅིང་སྤེལ་བ་ལ་ཞུགས་པ་དང། དེའི་ནང་ནས་ཆུང་མ་བུ་
ཆུང་དུ་ཅན་གྱིས་ཁྱིམ་བདག་མགོན་མེད་ཟས་སྦྱིན་གྱི་རྐང་པ་ལ་བཏུད་དེ། ཇོ་བོ། །བདག་གི་བུ་ཆུང་གི་བདག་མ་གཏང་ཞིག་ཅེས་སྨྲས་པ་དང། དེ་ལྟར་གྱུར་པ་དགེ་སློང་དག་གིས་
བཅོམ་ལྡན་འདས་ལ་གསོལ་པ་དང། བཅོམ་ལྡན་འདས་ཀྱིས་བཀའ་སྩལ་པ། དགེ་སློང་དག། སེམས་ཅན་གྱི་ནང་ན་བུད་མེད་ལས་སྙིང་ཆུང་པ་མེད་ཀྱི། འཇིགས་པར་མ་བྱ་ཞིག་དེ་

[261B] དགེ་སློང་གིས་བུད་མེད་ཀྱི་རིན་ཐང་མ་གཅོད་ཅིག་།བཅད་ན། འདས་པ་དང་བཅས་པར་འགྱུར་རོ། །སྦྱིན་བདག་གིས་ཇི་ལྟར་དགའ་སྟེ་བྱིན་པ་བཞིན་དུ་ལོངས་ཤིག། རྐྱང་
པའི་མདོའི་ཚིགས་སུ་བཅད་པ་བཅུ་པ་རྫོགས་སོ།། །།མདོར་ན། བསྡུས་པར་ན། ཡོ་བྱད་བུས་པ་བླུན་པ་དང། །གང་གི་བ་དང་དེ་ཡི་སྟེ་།དེ་ལྟར་ཁྱེའུ་ལས་བསླང་མི་བྱ། །མགོན་
མེད་ཟས་སྦྱིན་དེ་བཞིན་ཏེ། །སྤུ་ཡི་གྲི་དང་འཁོར་རྣམས་དང་།ཆུ་དང་བསྡུས་པར་གསུངས་པའོ། །མདོར་ན། ཡོ་བྱད་རྣམས་དང་གནང་བ་དང། །ཨུ་པ་ལིས་ནི་དྲིས་པ་སྟེ། །ཇི་ལྟར་བྱིན་གྱིས་
བརླབ་པར་བྱ། །ཡིད་གཅུགས་ཚིགས་བཅད་མདོར་གསུངས་པའོ། །སངས་རྒྱས་བཅོམ་ལྡན་འདས་མཉན་དུ་ཡོད་པའི་ཛེ་ཏའི་ཚལ་མགོན་མེད་ཟས་སྦྱིན་གྱི་ཀུན་དགའ་ར་བ་ན་བཞུགས་ཏེ་
དགེ་སློང་དག་ལྗོངས་རྒྱུ་བ་སྤྱོད་པས་ན། ན་བར་གྱུར་ཏེ། ཁ་ཅིག་ལ་སྨན་མེད་ནས་ལྷུང་བཟེད་བཙོངས་ཀྱང་ཁྱིམ་བདག་གིས་མ་ཉོས་ནས་དུས་འདས་པར་གྱུར་ཏོ། །དེ་ལྟར་གྱུར་པ་དགེ་
སློང་དག་གིས་བཅོམ་ལྡན་འདས་ལ་གསོལ་པ་དང། བཅོམ་ལྡན་འདས་ཀྱིས་བཀའ་སྩལ་པ། དེ་ལྟ་བས་ན། གནང་གི། ཡོ་བྱད་དང། གོས་ཆོངས་ཤིག་བཅོམ་ལྡན་འདས་ཀྱིས་ཡོ་
བྱད་དང། གོས་ཆོངས་ཤིག་ཅེས་གསུངས་པ་དང། དགེ་སློང་དག་གིས་བཀྲུས་ནས་ཁ་བསྒྱུར་ཏེ་བཅངས་པ་དང། རིན་ཆུང་ངུར་གྱུར་ཏོ་།བཅོམ་ལྡན་འདས་ཀྱིས་བཀའ་སྩལ་པ། མ་

[262A]༄༅། །བཀྲུས། ཁ་མ་བསྒྱུར། གསར་བ་བཏགས་མ་ཐག་ཆོངས་ཤིག་།སངས་རྒྱས་བཅོམ་ལྡན་འདས་ལ་ཚེ་དང་ལྡན་པ་མུ་པ་ལས་ཞུས་པ། བཙུན་པ། བཅོམ་ལྡན་
འདས་ཀྱིས་དགེ་སློང་དག་གིས་ཡོ་བྱད་བཅུ་གསུམ་ཆོངས་ཤིག་ཅེས་བཀའ་སྩལ་ན། ཇི་ལྟར་བྱིན་གྱིས་བརླབ་པར་བགྱི། ཨུ་པ་ལི། སོ་སོར་བྱིན་གྱིས་བརླབ་པར་བྱ་སྟེ། ཆོས་གོས་
འདི་ནི། སྦྱར་མར་བྱིན་གྱིས་བརླབ་པར་བྱ་སྟེ། བྱ་བ་ཟིན་པ་ཡོངས་སུ་སྤྱད་པའོ། །དེ་བཞིན་དུ་སྟོད་གཡོགས་དང། མཐང་གོས་དང། ཤམ་ཐབས་དང། ཤམ་ཐབས་ཀྱི་འཐེབ་
དང། སྟོད་ཆགས་དང། སྟོད་ཆགས་ཀྱི་འཐེབ་དང། གདོང་ཕྱིས་དང། ལུས་ཕྱིས་དང། གཡན་པའི་གོས་དང། སྐྲ་བཟེད་དང། གཡོགས་མ་དང། རས་ཆེན་ཏེ། གོས་འདི་ནི། ཡོ་
བྱད་ཀྱི་གོས་སུ་བྱིན་གྱིས་བརླབས་ཏེ་ན་བ་ལ་དགོས་ཏེ། བདག་དང་ཚངས་པ་མཚུངས་པར་སྤྱོད་པའི་ཕྱིར་བྱིན་གྱིས་བརླབ་བོ། །ཡང་སངས་རྒྱས་བཅོམ་ལྡན་འདས་ལ་ཚེ་དང་ལྡན་པ་ཨུ་པ་ལིས་
ཞུས་པ༑ བཙུན་པ། བཅོམ་ལྡན་འདས་ཀྱིས་ཡོ་བྱད་བཅུ་གསུམ་བྱིན་གྱིས་རློབས་ཤིག་ཅེས་བཀའ་སྩལ་ན། དེ་ལས་ལྷག་པའི་གོས་རྣམས་ཇི་ལྟར་བགྱི། བཅོམ་ལྡན་འདས་ཀྱིས་བཀའ་
སྩལ་པ། ཨུ་པ་ལི། དེ་ནི། སློབ་དཔོན་དང། །མཁན་པོ་དང། ཡིད་གཅུགས་པ་རྣམས་ལ་བསྔོས་ལ་བཅང་བར་བྱ་སྟེ། དེ་ཡང་འདི་ལྟར་བསྔོ་བར་བྱ་སྟེ། དགེ་སློང་གཅིག་གི་མདུན་དུ་

[262B]དགོངས་ཤིག་ཚེ་དང་ལྡན་པ་བདག་མིང་འདི་ཞེས་བགྱི་བ་ལ་གོས་འདི་ལྷག་པར་བསྔོ་སྟེ། བསྔོ་བའི་རིགས་པས་ནི། མཁན་པོ་ལ་བསྔོ་སྟེ། མཁན་པོ་ལ་ཡིད་
གཅུགས་པས་བཅང་བར་བགྱིའོ། །དེ་བཞིན་དུ་ལན་གཉིས་གསུམ་དུ་བརྗོད་པར་བྱའོ། །རྐྱང་བའི་ནང་ནས་སྒོ་གསུམ་བའི་མདོའི་ཚིགས་སུ་བཅད་པ་དང་པོའོ།། །།མདོར་ན། བུས་
པ་བླུན་ལ་སོགས་པ་ཤེས། །བཅུ་གཉིས་ཀྱི་ནི་གང་ཟག་དང། །དེ་བཞིན་རྣམ་པར་དབྱེ་བ་དང། །ཚུལ་བཞིན་པ་ནི་གསུམ་པའོ། །སངས་རྒྱས་བཅོམ་ལྡན་འདས་མཉན་དུ་ཡོད་པའི་ཛེ་ཏའི་ཚལ་
མགོན་མེད་ཟས་སྦྱིན་གྱི་ཀུན་དགའ་ར་བ་ན་བཞུགས་སོ། །བཅོམ་ལྡན་འདས་ལ་ཚེ་དང་ལྡན་པ་ཨུ་པ་ལིས་ཞུས་པ། བཙུན་པ། གང་ཟག་དུའི་སླར་བཟློག་པ་མི་བཙན། བཅོམ་ལྡན་འདས་
ཀྱིས་བཀའ་སྩལ་པ། ཨུ་པ་ལི། བཅུ་གཉིས་ཏེ། བུས་པ་དང། བླུན་པོ་དང། མི་གསལ་བ་དང། མི་མཁས་པ་དང། ངོ་ཚ་མེད་པ་དང་འཁོན་དུ་འཛིན་པ་དང། མཚམས་ཀྱི་ཕྱི་རོལ་ན་
འདུག་པ་དང། སྤངས་པ་དང། ཚིག་མི་བརྟན་པ་དང། སྤྱོད་ལམ་ལས་འགལ་བ་དང། ཚུལ་བཞིན་དུ་མི་གནས་པ་དང། བསླབ་པ་བྱིན་པའོ། །ཡང་ཞུས་པ། བཙུན་པ། ཇི་ཙམ་གྱིས་ན་
བྱིས་པ་ལྟ་བུ་ནས་ཇི་ཙམ་གྱིས་ན། བསླབ་པ་སྩལ་བའི་བར་དུ་ལགས། ཨུ་པ་ལིས་གང་ལོག་པར་བསམ་པ་སེམས་པ་དང། ལོག་པར་སྨྲ་བ་སྨྲ་བ་དང། བཟློག་དཀའ་བ་བཟློག་པ་ཡིན་ཏེ་

[263A]༄༅། །ཨུ་པ་ལི། དེ་ལྟར་ན། བྱིས་པར་འགྱུར་རོ། །བཙུན་པ། ཇི་ཙམ་གྱིས་ན། གླེན་པ་ལགས། མདོ་སྡེ་མི་འཛིན་པ། འདུལ་བ་མི་འཛིན་པ། མ་ལྟ་བུ་མི་འཛིན་
པ་སྟེ། འདི་ཙམ་གྱིས་ན། ཨུ་པ་ལི། གླེན་པ་ཡིན་ན། །བཙུན་པ། ཇི་ཙམ་གྱིས་ན། མི་གསལ་བ་ལགས། །ཨུ་པ་ལི། མདོ་སྡེ་ཡང་འཛིན་འདུལ་བ་ཡང་འཛིན། མ་ལྟ་བུ་ཡང་འཛིན་
མོད་ཀྱི། འོན་ཀྱང་མདོ་སྡེ་དང། འདུལ་བ་དང། ཆོས་མངོན་པའི་དོན་མི་ཤེས་པ་སྟེ། འདི་ཙམ་གྱིས་ན། ཨུ་པ་ལི། མི་གསལ་བ་ཡིན་ནོ། །བཙུན་པ། ཇི་ཙམ་གྱིས་ན། མི་མཁས་པ་
ལགས༑ ཨུ་པ་ལི། གང་མདོ་སྡེ་དང། འདུལ་བ་དང། མ་ལྟ་བུ་ཡང་འཛིན། དེ་དག་གི་དོན་ཀྱང་ཤེས་མོད་ཀྱི། གཞན་ཤེས་པར་བྱེད་མི་ནུས་པ་ནི། ཨུ་པ་ལི། མི་མཁས་པ་སྟེ། འདི་
ཙམ་གྱིས་ན། ཨུ་པ་ལི། མི་མཁས་པ་ཡིན་ནོ། །བཙུན་པ། ཇི་ཙམ་གྱིས་ན། ངོ་ཚ་མེད་པ་ལགས། ཨུ་པ་ལི། དེ་ནི། ཕས་ཕམ་པ་བཞི་ལས་གང་ཡང་རུང་བའི་ཉེས་པ་བྱུང་བར་གྱུར་
པ་སྟེ༑ ཨུ་པ་ལི། དེ་ནི། ངོ་ཚ་མེད་པར་གྱུར་པའོ། །བཙུན་པ། ཇི་ཙམ་གྱིས་ན། འཁོན་དུ་འཛིན་པ་ལགས། ཨུ་པ་ལི། དེ་ནི། ཁྲོ་བ་དང། འཐབ་མོ་དང། །གཞན་ཡང་གང་དང་གང་དུ་
འཐབ་པའི་སྒོར་གྱུར་པ་སྟེ། ཨུ་པ་ལི། དེ་ཙམ་གྱིས་ན། འཁོན་དུ་འཛིན་པའོ། །བཙུན་པ། ཇི་ཙམ་གྱིས་ན། མཚམས་ཀྱི་སླད་རོལ་ན་མཆིས་པ་ལགས། དེ་ནི། ཨུ་པ་ལི། དགེ་

[263B] ཨུ་པ་ལི། དེ་ཙམ་གྱིས་ན། མཚམས་ཀྱི་ཕྱི་རོལ་ན་འདུག་པའོ། །བཙུན་པ༑ ཇི་ཙམ་གྱིས་ན། སྤངས་པ་ལགས། ཨུ་པ་ལི། དེ་ནི། དགེ་
འདུན་གྱིས་གསོལ་པ་དང་བཞིའི་ལས་ཀྱིས་སྤངས་པ་སྟེ། ཨུ་པ་ལི་དེ་ཙམ་གྱིས་ན། སྤངས་པར་གྱུར་པ་ཞེས་བྱའོ། །བཙུན་པ། ཇི་ཙམ་གྱིས་ན། ཚིག་མི་བརྟན་པར་གྱུར་པ་ལགས། ཨུ་
པ་ལི༑ དེ་ནི། ཚིག་མི་བརྟན་པར་གྱུར་པ་དང། བརྫུན་དུ་སྨྲ་བ་དང། ཕྲ་མ་དང། ཚིག་རྩུབ་པོ་དང། ཚིག་འཁྱལ་པར་སྨྲ་བའོ། །ཨུ་པ་ལི། དེ་ཙམ་གྱིས་ན། ཚིག་མི་བརྟན་པར་གྱུར་པའོ། །
བཙུན་པ། ཇི་ཙམ་ན། སྤྱོད་ལམ་འགལ་བར་གྱུར་པ་ལགས། ཨུ་པ་ལི་དེ་ནི། དགེ་འདུན་གྱི་ནང་ནས་ལངས་ནས་སོང་བའོ། །ཨུ་པ་ལི། དེ་ལྟར་ན། སྤྱོད་ལམ་ལས་འགལ་བར་གྱུར་
པའོ༑ ༑བཙུན་པ། ཇི་ཙམ་གྱིས་ན། ཚུལ་བཞིན་ལ་མི་གནས་པར་གྱུར་པ་ཞེས་བགྱི། ཨུ་པ་ལི། དེ་ནི། མི་སྤྱོད་པ་ནི། སྤྱོད། དགེ་སློང་གི་བསླབ་པ་ནི། མི་སློབ་པའོ། །ཨུ་པ་ལི། དེ་ཙམ་
གྱིས་ན༑ ཚུལ་བཞིན་ལ་མི་གནས་པར་གྱུར་པ་ཞེས་བྱའོ། །བཙུན་པ་ཇི་ཙམ་གྱིས་ན། བསླབ་པ་སྩལ་བར་གྱུར་པ་ཞེས་བགྱི། ཨུ་པ་ལི་དེ་ནི། དགེ་སློང་ལ་དགེ་འདུན་གྱིས་གསོལ་བ་
དང་བཞིའི་ལས་ཀྱིས་ནམ་འཚོའི་བར་དུ་བསླབ་པ་བྱིན་པར་གྱུར་པ་སྟེ། ཨུ་པ་ལི། དེ་ལྟ་བུ་ནི། བསླབ་པ་བྱིན་པར་གྱུར་པའོ། །ཡང་གསོལ་པ། བཙུན་པ། ཇི་ཙམ་གྱིས་ན། གང་ཟག་

[264A]༄༅། །གིས་སླར་བཟློག་པ་ལ་བཙན་པ་ལགས། བཅོམ་ལྡན་འདས་ཀྱིས་བཀའ་སྩལ་པ། ཨུ་པ་ལི། རྣམ་པ་གསུམ་སྟེ། ཚུལ་བཞིན་ལ་གནས་པ་དང། ཚིག་བརྟན་པ་དང་
སྤྱོད་ལམ་ལས་མ་འགལ་བའོ། །རྐྱང་པའི་སྒོ་གསུམ་པའི་མདོའི་ཚིགས་སུ་བཅད་པ་གཉིས་པའོ། །།མདོར་ན། གང་གི་ཕྱིར་ནི་བྱ་བ་དག། གང་ཟག་ཀྱང་ནི་བཅུ་གཉིས་ཏེ།།
བསྙེན་པར་རྫོགས་པར་བྱེད་པ་དང། །ཁྱིམ་པ་ཡིན་པར་ཁས་བླངས་པའོ། །སངས་རྒྱས་བཅོམ་ལྡན་འདས་ཛེ་ཏའི་མགོན་མེད་ཟས་སྦྱིན་གྱི་ཀུན་དགའ་ར་བ་ན་བཞུགས་སོ། །སངས་
རྒྱས་བཅོམ་ལྡན་འདས་ལ་ཚེ་དང་ལྡན་པ་ཨུ་པ་ལིས་ཞུས་པ། བཙུན་པ། བཅོམ་ལྡན་འདས་ཀྱིས་གང་ལ་ལས་བྱ་བ་དེའི་སླར་བཟློག་པ་མི་བཙན་ནོ། །ཞེས་བཀའ་སྩལ་པ། བཙུན་པ་
གང་ཟག་བཅུ་གཉིས་སོ་སོར་བསྐོ་བའི་ཚེ་དེ་དག་འདི་སྐད་མཆི་སྟེ་ཚེ་དང་ལྡན་པ་དག། ངེད་ཅག་ལ་ནི་མ་བསྐོ་ཞིག་ཅེས་མཆི་ན་ཅི། དེ་དག་གི་སླར་བཟློག་པ་ཡང་མི་བཙན་ནམ་
ཨུ་པ་ལི༑ བཙན་ནོ། །དེ་ནི། ཆད་པའི་ལས་ལངས་དགོངས་ཏེ་གསུངས་སོ། །བཙུན་པ། བསྙེན་པར་རྫོགས་པར་བགྱིད་པ་ཁྱིམ་པ་ལགས་པར་ཁས་བླངས་ན། བསྙེན་པར་རྫོགས་
བར་ཞེས་བྒྱིའམ། བསྙེན་པར་མ་རྫོགས་པ་ཞེས་བགྱི། ཨུ་པ་ལི་བསྙེན་པར་རྫོགས་ཟིན་ཀྱང་ཁྱིམ་པ་ཡིན་པར་ཁས་བླངས་ན། དེ་ཡང་བསྙེན་པར་མ་རྫོགས་ཞེས་བྱ་ན། བསྙེན་པར་

[264B] རྐྱང་བའི་སྒོ་གསུམ་པའི་མདོའི་ཚིགས་སུ་བཅད་པ་གསུམ་པའོ།། །།མདོར་ན་ཚལ་བུ་དག་ནི་མི་རུང་བ། །ལྔ་པ་གང་གིས་རྐང་མི་
བསྐུ༑ ༑དབང་ཕྱུག་བསྒྲག་པར་བྱ་བ་དང། །ཞིང་གི་དངོས་པོ་དགེ་འདུན་གྱིའོ། །སངས་རྒྱས་བཅོམ་ལྡན་འདས་ཛེ་ཏའི་ཚལ་མགོན་མེད་ཟས་སྦྱིན་གྱི་ཀུན་དགའ་ར་བ་ན་བཞུགས་སོ། །སངས་རྒྱས་བཅོམ་
ལྡན་འདས་ཀྱིས་མི་རུང་བ་རྣམ་པ་ལྔའི་ལྷམ་མ་འཆང་ཞིག༑ ཅེས་བཀའ་སྩལ་པ་དང། དྲུག་སྡེ་དག་གིས་མི་རུང་བ་རྣམ་པ་ལྔ་པོ་དེ་དག་གི་ཚིལ་བུས་རྐང་བ་བྱུགས་ནས་ཡུལ་ཀོ་ས་ལའི་རྒྱལ་པོ་
གསལ་རྒྱལ་གྱི་བལ་གླང་གི་དྲུང་དུ་སོང་སྟེ་རྫི་ཕྱོགས་སུ་འཁོད་པ་དང། བལ་གླང་དག་གི་དྲི་ཚོར་ནས་བྲོས་པ་དང། དེ་དག་གིས་ཚེ་དང་ལྡན་པ་དག། ཟུངས་ཤིག་ཅེས་སྨྲས་པ་དང། །དེ་དག་
གིས་སྨྲས་པ། བདག་ཅག་གིས་གཟུང་བར་མི་ནུས་སོ། །བཞིན་བཟང་ངེད་ཀྱིས་གཟུང་ངམ། འཕགས་པ་དག། ཟུངས་ཤིག། ངེད་ལ་ཅི་སྦྱིན། བཅའ་བའི་རིན་ནོ། །དེས་དེ་དག་གིས་
མདུན་དུ་སོང་སྟེ་རྫི་མི་ལྡང་བའི་ཕྱོགས་སུ་འདུག་པ་དང། བལ་གླང་དེ་དག་ཀྱང་འཁོད་དོ། །དེ་དག་གིས་སྨྲས་པ། འཕགས་པ་དག་།ཅི། ཁྱེད་རིག་པ་མཁྱེན་ཏམ། བཞིན་བཟང། ངེད་
རིག་པ་མི་ཤེས་མོད་ཀྱི། ངེད་ཀྱི་བལ་གླང་ཅང་ཤེས་ཀྱི་ཚིལ་བུས་རྐང་པ་བསྐུས་པས་སོ། །འཕགས་པ་དག་རྒྱལ་པོའི་བལ་གླང་མཆོག་དག་བྲོས་པར་གྱུར་ན། ཁྱོད་ཀྱིས་རྒྱལ་པོ་ལ་

[265A]༄༅། །གནོད་པ་བྱས་པར་མི་འགྱུར་རམ་ཞེས་སྨྲས་ནས་དེ་དག་ཉེས་པ་དོར་བརྗོད་ཅིང་འཕྱས་འདོགས་ཏེ་མི་སྙན་པ་ཟེར་རོ། །དེ་ལྟར་གྱུར་བར་དགེ་སློང་དག་གིས་བཅོམ་ལྡན་
འདས་ལ་གསོལ་པ་དང། བཅོམ་ལྡན་འདས་ཀྱིས་བཀའ་སྩལ་པ། དགེ་སློང་དག་གིས་བལ་གླང་ཅང་ཤེས་ཀྱི་ཚིལ་གྱིས་རྐང་བ་བྱུག་པར་མ་བྱེད་ཅིག་དགེ་སློང་གིས་བལ་གླང་ཅང་ཤེས་
ཀྱི་ཚིལ་གྱིས་རྐང་པ་ལ་བྱུགས་ན། འདས་པ་དང་བཅས་པར་འགྱུར་རོ། །ཇི་ལྟར་བལ་གླང་ཅང་ཤེས་པ་བཞིན་དུ་རྟ་ཅང་ཤེས་དང་སེངྒེ་དང། སྟག་དང། གཟིག་ལས་སོགས་པ་རྒྱས་པར་
བརྗོད་པར་བྱའོ། །གླེང་གཞི་ནི། རྒྱལ་པོའི་ཁབ་ན་སྟེ། དེ་ནས་རྒྱལ་པོ་གཟུགས་ཅན་སྙིང་པོ་ཚེ་དང་ལྡན་པ་ཀུན་དགའ་བོ་གང་ན་བར་སོང་སྟེ་དྲུང་དུ་ཕྱིན་པ་དང། ཚེ་དང་ལྡན་པ་ཀུན་དགའ་
པོའི་རྐང་པ་ལ་མགོ་བོས་ཕྱག་འཚལ་ནས་ཕྱོགས་གཅིག་ཏུ་འདུག་གོ་།ཕྱོགས་གཅིག་ཏུ་འདུག་ནས་རྒྱལ་བོ་གཟུགས་ཅན་སྙིང་པོས་ཚེ་དང་ལྡན་པ་ཀུན་དགའ་བོ་ལ་འདི་སྐད་ཅེས་
སྨྲས་སོ། །འཕགས་པ་ཀུན་དགའ་བོ། སེངྒེའི་གདན་བཤམས་པ་འདི་ཅི་ཞིག་བགྱི། ཅི། དེང་ཆོས་བསྒྲགས་སམ། དེའི་ཚེ་གསོ་སྦྱོང་གི་དུས་ལ་བབ་སྟེ། དེས་རྒྱལ་པོ་ཆེན་
པོ། དགེ་སློང་གིས་མཚུངས་པར་བཟུང་བ་ལགས་ཀྱི། ཁྱིམ་པས་མཚུངས་པར་བཟུང་བ་མ་ལགས་སོ། །ཞེས་སྨྲས་པ་དང། རྒྱལ་པོས་རྐང་པ་ལ་ཕྱག་འཚལ་ཏེ་སོང་ངོ། །མཁྱེན་

[265B] སངས་རྒྱས་བཅོམ་ལྡན་འདས་ཏེ། སངས་རྒྱས་བཅོམ་ལྡན་འདས་ཀྱིས་ཚེ་དང་ལྡན་པ་ཀུན་དགའ་བོ། ཅིའི་ཕྱིར་རྒྱལ་པོ་ཆེན་པོ་ཆོས་མ་མཉན་པར་སོང་ཞེས་སྨྲས་པ་དང་དེ་ལྟར་
གྱུར་པ་བཅོམ་ལྡན་འདས་ལ་ཞིབ་མོར་གསོལ་པ་དང། བཅོམ་ལྡན་འདས་ཀྱིས་བཀའ་སྩལ་པ། ཀུན་དགའ་བོ། ཁྱོད་ཀྱིས་ཉེས་སོ། །དེ་སྟེ་རྒྱལ་པོ་གཟུགས་ཅན་སྙིང་པོ་སོ་སོར་ཐར་པ་ཐོས་པར་
གྱུར་ན༑ ངེས་པར་དེ་སྔོན་པས་ཀྱང་མངོན་དུ་དགའ་བར་གྱུར་ཏེ་དགའ་ནས་དགའ་བའི་དབང་གིས་བྱ་བ་བྱེད་དུ་གདོན་མི་ཟའོ། །དེ་བས་ན། ངས་གནང་གིས། འདི་འདྲ་བའི་སྐྱེས་བུ་དམ་པ་
དད་པ་དེ་དག་ལ་ནི། ཐོས་པར་གྱིས་ཤིག་གཞན་ཡང་རབ་ཏུ་ཕྱུག་ལ་མ་དད་དབུལ་ལ་རབ་ཏུ་དད་དེ། བཅོམ་ལྡན་འདས་ཀྱིས་བཀའ་སྩལ་པ། དེ་ལྟ་བུ་དག་ལའང་ཐོས་པར་གྱིས་ཤིག་
གང་གི་ཚེ་ཚེ་དང་ལྡན་པ་གྲོ་བཞིན་བྱེ་བ་ཉི་ཤུ་པ་ཞེས་བྱ་བ་སྐྱ་བོ་སེང་སེང་པོ་སྐེམ་ཞིང་རིད་ལ་རྨྱ་ཞིང་ལུས་ཉམ་ཆུང་བར་གྱུར་པ་དང། བཅོམ་ལྡན་འདས་ཀྱིས་གཟིགས་ཏེ་ཚེ་དང་ལྡན་པ་ཀུན་དགའ་
པོ་ལ་བཀའ་སྩལ་པ། ཀུན་དགའ་བོ། ཅིའི་ཕྱིར་ན་གྲོ་བཞིན་བྱེ་བ་ཉི་ཤུ་ཞེས་བྱ་བ་སྐྱ་བོ་སེང་སེང་བོ་སྐེམ་ཞིང་རིད་ལ་རྨྱ་ཞིང་ཉམ་ཆུང་པར་གྱུར། དེས་བཅོམ་ལྡན་འདས་དེ་དང་པོ་བཙས་ནས་
ཐུག་པ་འབའ་ཞིག་གིས་ལུས་བསྐྱེད་པ་ལགས་སོ། །ཞེས་གསོལ་པ་དང་བཅོམ་ལྡན་འདས་ཀྱིས་བཀའ་སྩལ་པ། ཀུན་དགའ་བོ། །དེ་ལྟར་ན། ངས་གནང་གི་གྲོ་བཞིན་བྱེ་བ་ཉི་ཤུ་པ་ལ་

[266A]༄༅། །ཐུག་པ་ལུད་ཅིག་དེ་ནས་ཚེ་དང་ལྡན་པ་ཀུན་དགའ་བོས་གྲོ་བཞིན་བྱེ་བ་ཉི་ཤུ་པ་ལ་ཚེ་དང་ལྡན་པ་གྲོ་བཞིན། བཅོམ་ལྡན་འདས་ཀྱིས་ཁྱོད་ནི། ཐུག་པ་ཐུང་ཞིག་
བར་གནང་ངོ། །ཞེས་བསྒོས་པ་དང། དེས་སྨྲས་པ། བཙུན་པ། ཀུན་དགའ་བོ་བདག་གཅིག་པུ་ལའམ། དེ་སྟེ་དགེ་འདུན་ཐམས་ཅད། དེས་སྨྲས་པ། ཁྱོད་གཅིག་པུའི། །བཙུན་པ་ཀུན་
དགའ་བོ་འདིས་གླེང་བས་ན། ཚངས་པ་མཚུངས་པར་སྤྱོད་པ་དག་གིས་ཀྱང་འདི་སྐད་དུ། གྲོ་བཞིན་བྱེ་བ་ཉི་ཤུ་པ་བསྟན་པ་ལ་རབ་ཏུ་བྱུང་བ། སྔོན་གྲོང་ཁྱེར་ཙམ་པ་ན་ལོ་ལེགས་
པར་གྱུར་པའི་ཚེ་བལ་གླང་བདུན་གྱིས་དྲང་བ་སྤངས་ཏེ་རབ་ཏུ་བྱུང་ནས་ད་ཐུག་པ་ཙམ་ལ་ཡང་ཆགས་སོ། །ཞེས་ཟེར་གྱི། བཅོམ་ལྡན་འདས་ཀྱིས་བདག་གི་ཕྱིར་དགེ་འདུན་ཐམས་ཅད་
ཀྱང་ཐུག་པ་གནང་ན། བདག་ཀྱང་གཟོད་འཚལ་བར་བགྱིའོ། །ཞེས་གསོལ་པ་དང། དེ་ལྟར་གྱུར་པ་དགེ་སློང་དག་གིས་བཅོམ་ལྡན་འདས་ལ་གསོལ་ཏོ། །བཅོམ་ལྡན་འདས་ཀྱིས་
བཀའ་སྩལ་པ། དེ་ལྟར་ན། གནང་གི་གྲོ་བཞིན་བྱེ་བ་ཉི་ཤུ་བའི་ཕྱིར་དགེ་འདུན་ཐམས་ཅད་ཀྱང་ཐུག་པ་འཐུང་ཞིག་གང་གི་ཚེ་རྒྱལ་པོ་གཟུགས་ཅན་སྙིང་པོ། བཅོམ་ལྡན་འདས་
ཀྱིས་དགེ་འདུན་རྣམས་ཐུག་པ་འཐུང་བར་གནང་ངོ། །ཞེས་ཐོས་ནས་དེས་དགེ་འདུན་ལས་བོན་བུམ་པ་སྟོང་གིས་གདབ་པའི་ཞིང་དག་ཕུལ་བ་དང། དགེ་སློང་དག་གིས་མ་བླངས་ནས་

[266B] དགེ་འདུན་གྱི་ཕྱིར་བླང་བར་བྱ་སྟེ། དེ་ལ་ཐེ་ཚོམ་དུ་མ་བྱེད་ཅིག་དེ་བས་ན་ཞིང་ལས་བྱུང་བ་རྣམས་དགེ་འདུན་གྱིས་སྤྱད་པར་གྱིས་ཤིག་རྐྱང་པའི་
སྒོ་གསུམ་པའི་མདོའི་ཚིགས་སུ་བཅད་པ་བཞི་པའོ།། །།མདོར་ན། གདིང་དང་བསྙེན་པར་རྫོགས་པ་དང། །དགེ་ཚུལ་ཕ་དང་གསར་བུ་དང་།སྙོམས་ཞུགས་དང་ནི་མི་གནང་
བ། །བསླབ་པ་བྱིན་པ་གཉིས་པའོ། །སངས་རྒྱས་བཅོམ་ལྡན་འདས་མཉན་དུ་ཡོད་པ་ན་ཛེ་ཏའི་ཚལ་མགོན་མེད་ཟས་སྦྱིན་གྱི་ཀུན་དགའ་ར་བ་ན་བཞུགས་སོ། །སངས་རྒྱས་བཅོམ་ལྡན་འདས་
ལ་ཚེ་དང་ལྡན་པ་ཨུ་པ་ལིས་ཞུས་པ། བཙུན་པ། དགེ་སློང་དང་ཁྱིམ་པ་གཉིས་ལྷན་ཅིག་ཏུ་གདིང་བ་གཅིག་ལ་མཆིས་སུ་རུང་ངམ་ཨུ་པ་ལི། དེ་ནི། མི་རུང་མོད་ཀྱི། དེ་ལྟ་བུའི་རྐྱེན་
ཞིག་བྱུང་ན། གནང་ངོ། །བཙུན་པ། དགེ་ཚུལ་ཕ་དང། དགེ་སློང་གསར་བུ་དང། མ་ནིང་དང། ཟ་མ་དང། དགེ་སློང་མ་སུན་ཕྱུང་བ་དང། ཕ་བསད་པ་དང། མ་བསད་པ་དང། དགྲ་བཅོམ་
པ་བསད་པ་དང། དེ་བཞིན་གཤེགས་པ་ལ་ངན་སེམས་ཀྱིས་ཕྲག་ཕྱུང་བ་དང། མུ་སྟེགས་ཅན་དང། མུ་སྟེགས་ཅན་དུ་སོང་བ་དང་རྐུན་གནས་དང། སོ་སོར་གནས་དང། མི་གནས་པ་
དག་ལ་སོགས་པ་དང། གདིང་བ་གཅིག་གི་སྟེང་ན་ལྷན་ཅིག་ཏུ་མཆིས་པར་རུང་ངམ། ཨུ་པ་ལི། དེ་ལྟར་ནི། མི་རུང་མོད་ཀྱི། དེ་ལྟ་བུའི་རྐྱེན་ཞིག་བྱུང་ན། དེ་བཞིན་དུ་སྟན་གཅིག་གམ། །ཁྲི་

[267A]༄༅། །གཅིག་གམ། ཁྲིའུ་གཅིག་གམ། པར་གཏང་གཅིག་ཏུ་རུང་ངམ་མི་རུང་མོད་ཀྱི། དེ་ལྟ་བུའི་རྐྱེན་ཞིག་བྱུང་ན། རུང་ངོ་།བཙུན་པ། ཁྱིམ་པ་དང་སྟེགས་བུ་ལ་སྟན་
བཏིང་བའི་སྟེང་ན་ལྷན་ཅིག་ཏུ་མཆིས་པར་རུང་ངམ། མི་རུང་མོད་ཀྱི། དེ་ལྟ་བུའི་རྐྱེན་ཞིག་བྱུང་ན། རུང་ངོ། །པར་ཏང་དག་གདིང་ཡང་མི་རུང་མོད་ཀྱི། དེ་ལྟ་བུའི་རྐྱེན་ཞིག་བྱུང་ན། པར་
ཏང་དག་བཏིང་བར་གྱུར་པའང་དེ་བཞིན་ནོ། །དེ་བཞིན་དུ་དགེ་ཚུལ་ཕ་དང། དགེ་སློང་གསར་བུ་ནས་སོ་སོར་གནས་པའི་བར་དུ་སྟེ། དེ་བཞིན་དུ་གནས་ལ་ཉེས་པའི་དམིགས་སུ་མ་བྱུང་
གི་བར་དུ་ལྷན་ཅིག་འདུག་ན། འདས་པ་དང་བཅས་པར་འགྱུར་རོ་།བཙུན་པ། བསླབ་པ་སྩལ་པ་གཉིས་ཤིག་སྟན་གཅིག་གི་སྟེང་ན་ལྷན་ཅིག་མཆིས་སུ་རུང་ངམ། ཨུ་པ་ལི། དེ་ནི་
མི་རུང་ངོ། །རྐྱང་པའི་སྒོ་གསུམ་པའི་མདོའི་ཚིགས་སུ་བཅད་པ་ལྔ་པའོ།། །།འདུལ་པ་གཞུང་དམ་པ། བམ་པོ་ཞེ་གཉིས་པ། མདོར་ན། མི་བསླང་བ་དང་ཁྲིའུ་གཅིག་
བྲེལ་བར་གྱུར་པའང་དེ་བཞིན་ཏེ། །ཅུང་ཟད་བྲེལ་བར་གྱུར་པ་དང། །རྩྭ་དང་ཤིང་ཡང་དགེ་འདུན་གྱིའོ། །སངས་རྒྱས་བཅོམ་ལྡན་འདས་མཉན་དུ་ཡོད་པའི་ཛེ་ཏའི་ཚལ་མགོན་མེད་ཟས་
སྦྱིན་གྱི་ཀུན་དགའ་ར་བ་ན་བཞུགས་པའི་ཚེ་དགེ་སློང་དག་ཁྲིའུ་སྟེང་ན་བཙོ་བླག་གི་ལས་བྱེད་ཅིང་འདུག་པ་དང། དྲུག་སྡེ་དག་དེ་ཉིད་དུ་འདུག་ཅིང་གནོད་པར་བྱེད། དེ་དག་བྲེལ་བཞིན་

[267B] དེ་དག་ལ་གནོད་པར་གྱུར་ནས་དེ་ལྟར་གྱུར་པ་དགེ་སློང་དག་གིས་བཅོམ་ལྡན་འདས་ལ་གསོལ་པ་དང། བཅོམ་ལྡན་འདས་ཀྱིས་བཀའ་སྩལ་པ། དགེ་སློང་བཙོ་བླག་གི་ལས་
བྱེད་ཅིང་བྲེལ་བ་ལ་དགེ་སློང་དག་གིས་མ་བསླང་ཞིག་བསླངས་ན། འདས་པ་དང་བཅས་པར་འགྱུར་རོ། །གླེང་གཞི་ནི། མཉན་དུ་ཡོད་པ་ན་སྟེ། དགེ་སློང་དག་ཟན་ཟ་ཞིང་འཁོད་པ་རྣམས་ལ་
དྲུག་སྡེ་དག་གིས་རྒན་རིམ་བཞིན་དུ་བྱའོ། །ཞེས་བསླང་བ་དང་དགེ་སློང་དག་ལྡང་དུ་མ་བཏུབ་ནས་བཅོམ་ལྡན་འདས་ཀྱིས་བཀའ་སྩལ་པ། ཇི་ལྟར་རྒན་རིམ་བཞིན་དུ་འདུག་ཅིག་བཅོམ་ལྡན་
འདས་ཀྱིས་ཇི་ལྟར་རྒན་རིམ་བཞིན་དུ་འདུག་ཅིག་ཅེས་བཀའ་སྩལ་པ་དང། དྲུག་སྡེ་དག་ཕྱིས་འོངས་ནས་དགེ་སློང་སྔ་མ་ཟས་ཟ་ཞིང་བྲེལ་བ་དག་བསླང་བ་དང། བཅོམ་ལྡན་འདས་ཀྱིས་བཀའ་
སྩལ་པ། དགེ་སློང་གིས་དགེ་སློང་ཟན་ཟ་ཞིང་བྲེལ་བ་དག་མ་བསླང་བར་གུད་དུ་འདུག་པར་བྱ་སྟེ། བསླངས་ན། འདས་པ་དང་བཅས་པར་འགྱུར་རོ། །སངས་རྒྱས་བཅོམ་ལྡན་འདས་ལ་ཚེ་དང་ལྡན་
པ་ཨུ་པ་ལིས་ཞུས་པ། བཙུན་པ། ཇི་ཙམ་གྱིས་ན། དགེ་སློང་དག་ཟན་ཟ་ཞིང་བྲེལ་བ་ཞེས་བགྱི། བཅོམ་ལྡན་འདས་ཀྱིས་བཀའ་སྩལ་པ། ཆུང་དུ་ལན་ཚའམ། ཤང་ཙེའམ། ལ་ཕུག་
ཀྱང་རུང། བྲིམ་པར་གྱུར་པའོ། །བཅོམ་ལྡན་འདས་ཀྱིས་དགེ་སློང་ཟན་ཟ་ཞིང་བྲེལ་པ་ལ་མ་བསླང་ཞིག་ཅེས་བཀའ་སྩལ་པ་དང་དྲུག་སྡེ་དག་རྒན་རིམ་གྱིས་དང་པོར་འདུག་ནས་ཟན་ཟ་ཞིང་ཆེད་

[268A]༄༅། །དུ་བྲེལ་བར་བྱེད་པ་དང། བཅོམ་ལྡན་འདས་ཀྱིས་བཀའ་སྩལ་པ། དགེ་སློང་དག་གིས་གྲལ་མ་ཡིན་པར་འདུག་པ་ལ་ཟན་ཟ་ཞིང་བྲེལ་བར་མ་བྱེད་ཅིག། བྱས་ན་
འདས་པ་དང་བཅས་པར་འགྱུར་རོ། །དགེ་སློང་དག་གྲལ་རིམ་ལ་མཁས་པར་གྱིས་ཤིག་དེ་ལས་གཞན་དུ་ན། འདས་པ་དང་བཅས་པར་འགྱུར་རོ། །དགེ་འདུན་གྱི་བཙོ་བླག་གི་བུམ་པ་དང་
གཞོང་ཁུང་དག་དགེ་སློང་དག་གིས་བླངས་ནས་བཙོ་བླག་གི་ལས་བྱེད་པ་དང། དྲུག་སྡེ་དག་གིས་ཚེ་དང་ལྡན་པ་དག་ངེད་རྒན་པས་ངེད་སྔར་དབང་ངོ། །ཞེས་སྨྲས་ནས་ཚོན་རྩི་དག་ཕོ་སྟེ་ཁྱེར་
བ་དང། དགེ་སློང་དག་བྲེལ་བར་གྱུར་ནས་དེ་ལྟར་གྱུར་པ་དགེ་སློང་དག་གིས་བཅོམ་ལྡན་འདས་ལ་གསོལ་པ་དང། བཅོམ་ལྡན་འདས་ཀྱིས་བཀའ་སྩལ་པ། དགེ་སློང་དག་གིས་བུམ་པ་
འམ། གཞོང་ཁུང་དག་བྲེལ་བ་ལ་མ་བླང་བར་བྱ་བ་རྣམས་ཟིན་ནས་གདོད་ལོངས་ཤིག་བཅོམ་ལྡན་འདས་ཀྱིས་དགེ་སློང་དག་གིས་བུམ་པའམ། གཞོང་ཁུང་དག་བྲེལ་བ་ལ་མ་
བླང་ཞིག་ཞེས་བཀའ་སྩལ་པ། དྲུག་སྡེ་དག་གིས་བསམ་བཞིན་དུ་སྣོད་རྣམས་ཚོན་ཅུང་ཟད་ཙམ་གྱིས་བྲེལ་བར་བྱས་ཏེ་བཞག་པ་དང། བཅོམ་ལྡན་འདས་ཀྱིས་བཀའ་སྩལ་པ། ཚོན་
རྩི་ཐམས་ཅད་སྣོད་གཅིག་གི་ནང་དུ་བླུགས་ལ་དགོས་ན། བླང་བར་གྱིས་ཤིག་དགེ་སློང་གིས་སྣོད་དག་གི་ནང་དུ་ཚོན་རྩི་ཅུང་ཟད་ཀྱིས་བྲེལ་བར་བྱས་ཏེ་མ་གཞག་ཅིག་བཞག་ན་

[268B] །གླེང་གཞི་ནི། མཉན་དུ་ཡོད་པ་ན་སྟེ། ཁྱིམ་བདག་མགོན་མེད་ཟས་སྦྱིན་གྱིས་ཛེ་ཏའི་ཚལ་ཤིང་ཐགས་ཀྱིས་བསྐོར་བ་དང། ཁྱིམ་བདག་དག་གིས་བདག་བཅག་ཅིང་
བཅག་ཅིང་ཁྱེར་ནས་བཅོམ་ལྡན་འདས་ཀྱིས་བཀའ་སྩལ་པ། མ་བཀུར་ཤིག་ཅེས་སྒོས་ཤིག་དེ་དག་གིས་བསྒོས་པ་དང། ཤིང་དང། རྩྭ་ཡང་བོར་ཏེ་དོང་ངོ། །དེ་དག་ཆུད་ཟོས་ནས་བཅོམ་ལྡན་
འདས་ཀྱིས་བཀའ་སྩལ་པ། སྤྱད་དུ་མི་རུང་བ་དག་ནི། ཚང་མང་དུ་སྐྱོལ་ཅིག་ལྷག་མ་དག་ནི། ལས་གསར་དུ་བྱེད་པ་ལ་ཕུལ་ཅིག་།དྲུག་སྡེ་དག་གིས་ལས་གསར་དུ་བྱར་རུང་བའི་ཤིང་
དག་གཤེགས་ནས་མེར་བུས་ཏེ་བཙོ་བླག་གི་ལས་བྱེད་པ་དང། བཅོམ་ལྡན་འདས་ཀྱིས་བཀའ་སྩལ་པ། ལས་གསར་དུ་བྱར་རུང་བའི་ཤིང་དག་ནི། མ་འབུད་ཅིག་བུས་ན། འདས་པ་
དང་བཅས་པར་འགྱུར་རོ། །རྐྱང་བའི་སྒོ་གསུམ་པའི་མདོའི་ཚིགས་སུ་བཅད་པ་དྲུག་པའོ།། །།མདོར་ན། མགོན་མེད་ཟས་སྦྱིན་གྱི་རྒྱན་དང་།འདུག་པ་བསླང་བར་མི་བྱ་དང། །
སྣོད་སྤྱད་ལག་ན་ཐོགས་པ་དང། །ལམ་ཡང་ཕྱི་བར་བྱ་བའོ་།སངས་རྒྱས་བཅོམ་ལྡན་འདས་མཉན་དུ་ཡོད་པའི་ཛེ་ཏའི་ཚལ་མགོན་མེད་ཟས་སྦྱིན་གྱི་ཀུན་དགའ་ར་བ་ན་བཞུགས་སོ། །དེ་ནས་ཁྱིམ་
བདག་མགོན་མེད་ཟས་སྦྱིན་གྱིས་བཅོམ་ལྡན་འདས་ཀྱིས་དེ་སྟེ་གནང་ན་བདག་གིས་ཛེ་ཏའི་ཚལ་ཡང་དབུལ་བར་བགྱིའོ། །ཞེས་གསོལ་པ་དང་བཅོམ་ལྡན་འདས་ཀྱིས་བཀའ་སྩལ་པ། ཁྱིམ་

[269A]༄༅། །བདག་ངས་གནང་གིས་ཕུལ་ཅིག་དེས་ཤིང་གང་ཕོའི་མིང་དུ་བྱ་བ་ལ་ནི། ཕོའི་རྒྱན་གྱིས་བརྒྱན། གང་མོའི་མིང་དུ་བྱ་བ་ནི། མོའི་རྒྱན་གྱིས་བརྒྱན་པ་དང། དགེ་
སློང་དག་གིས་ཇི་ལྟར་བྱ་བར་མི་ཤེས་ནས་དེ་ལྟར་གྱུར་པ་དགེ་སློང་དག་གིས་བཅོམ་ལྡན་འདས་ལ་གསོལ་པ་དང། བཅོམ་ལྡན་འདས་ཀྱིས་བཀའ་སྩལ་པ། ཁྱིམ་བདག་ཉིད་ལ་དྲིས་ཤིག་
དེ་དག་གིས་ཁྱིམ་བདག་ཉིད་ལ་དྲིས་པ་དང། དེས་སྨྲས་པ། འཕགས་པ། ཇི་ལྟར་བསྔོས་པ་དེ་བཞིན་དུ་མཛོད་ཅིག་དེ་ལྟར་གྱུར་པ་དགེ་སློང་དག་གིས་བཅོམ་ལྡན་འདས་ལ་གསོལ་པ་དང་
བཅོམ་ལྡན་འདས་ཀྱིས་བཀའ་སྩལ་པ། གང་ཤིང་ཕོའི་མིང་དུ་བྱ་བ་དང། གང་ཤིང་མོའི་མིང་བྱ་བ་རྣམས་ཀྱི་རྒྱན་སོ་སོར་བསྡུས་ལ་ཐུམ་པོར་བྱོས་ཏེ་ཞོག་ཅིག་ནམ་དུས་སྟོན་གྱི་ཚེ་ཡང་དེ་
བཞིན་དུ་བརྒྱན་པར་གྱིས་ཤིག་རྩིག་པའི་ནི། རི་མོའི་ཡོ་བྱད་དུ་བྱོས་ཤིག་བསྲོ་ཁང་གི་རྩིག་པ་དང། ཀ་བ་དག་གི་ནི། ལས་གསར་དུ་བྱོས་ཤིག་དེའི་སའི་ནི། དགེ་འདུན་གྱི་སྣང་མར་
བྱོས་ཤིག་ནད་པའི་སྨན་ཁང་གི་རྩིག་པ་དང། ཀ་བའི་དེ་དག་ནི། ལས་གསར་དུ་བྱོས་ཤིག་དེས་སའི་ནི། སྨན་གྱི་ཡོ་བྱད་བྱོས་ཤིག་ཚང་མང་གི་རྩིག་པ་དང། ཀ་བའི་ནི། དེ་དག་ལས་
གསར་དུ་བྱོས་ཤིག་དེའི་སའི་ནི། དགེ་འདུན་གྱི་བཤོས་སུ་གྱིས་ཤིག་།ཆུ་ཁང་གི་རྩིག་པ་དང། ཀ་བའི་ནི། དེའི་ལས་གསར་དུ་བྱོས་ཤིག་དེའི་སའི་ནི། སྐོམ་དུ་བྲིམས་ཤིག་དུགས་

[269B] ཀ་བའི་ནི། དེའི་ལས་གསར་དུ་གྱིས་ཤིག་དེའི་སའི་ནི། དུགས་ཁང་དུ་གྱིས་ཤིག་བཀད་སའི་ཁང་བའི་རྩིག་པ་དང། ཀ་བ་དག་གི་ནི། ལས་གསར་དུ་གྱིས་ཤིག་དེའི་
སའི་ནི། སྣུམ་པའི་ཟོང་གྱིས་ཤིག་ཁྱམས་དང། སྟེགས་བུ་དང་འཆགས་དང། སྒོ་ཁང་དང། ཡང་ཐོག་གི་རྩིག་པ་དང། ཀ་བ་དག་གི་ནི། ལས་གསར་དུ་གྱིས་ཤིག་དེའི་སའི་ནི། དགེ་
འདུན་སྤྱི་བོར་བགོས་ཤིག་གང་རྫིང་བུའི་བདེ་ནི། ཕྱོགས་བཞིའི་དགེ་སློང་གི་དགེ་འདུན་དག་སྤྱིར་ཞོག་ཅིག་དགེ་སློང་སྤང་བའི་ཁང་བུའི་ནང་ན་འདུག་ཅིང་དགེ་བའི་ཕྱོགས་སྤྱོད་པ་དང། དྲུག་སྡེ་
དག་དེར་འོངས་ནས་ངེད་རྒན་ནོ། །ཞེས་ཟེར་ནས་དེ་དག་བསླངས་ཏེ་བཏང་བ་དང། བཅོམ་ལྡན་འདས་ཀྱིས་བཀའ་སྩལ་པ། རྒན་རིམ་མོ་།ཞེས་དགེ་སློང་གིས་དགེ་སློང་འཁོད་པ་ལ་མ་གསུང་ཞིག་བསླང་
ན། འདས་པ་དང་བཅས་པར་འགྱུར་རོ། །དགེ་སློང་དག་བྱ་བ་བྱས་ནས་སྟན་ལས་ལངས་ཏེ་འཆག་ཅིང་འདུག་བཞིན་དུ་གཞན་གྱིས་སྟན་བླངས་ན། མ་སྟེར་ནས་དགེ་སློང་དག་བྲེལ་བར་གྱུར་ཏོ། །དེ་ལྟར་གྱུར་
པ་དགེ་སློང་དག་གིས་བཅོམ་ལྡན་འདས་ལ་གསོལ་པ་དང། བཅོམ་ལྡན་འདས་ཀྱིས་བཀའ་སྩལ་པ། བྱ་བ་བྱས་ནས་སྟན་ལས་ལངས་ནས་སྟན་མ་འཛིན་ཅིག་དགེ་སློང་དག་རིང་ཞིག་ཏུ་སྟན་ལ་འདུག་
ནས་ལངས་ཏེ་འཆག་པ་དང། དེའི་སར་དྲུག་སྡེ་དག་འདུག་ནས་དེ་ལྟར་གྱུར་པ་དགེ་སློང་དག་གིས་བཅོམ་ལྡན་འདས་ལ་གསོལ་པ་དང་བཅོམ་ལྡན་འདས་ཀྱིས་བཀའ་སྩལ་པ། དེར་མ་འདུག་ཅིག་

[270A]༄༅། །ལངས་ཏེ་འཆག་ཏུ་འགྲོ་ན་ཡང་དེའི་སྟེང་དུ་ཆོས་གོས་སམ་བུས་ཁྱུད་ཅིག་ཞོག་ལ་ཆོངས་ཤིག་གླེང་གཞི་ནི། མཉན་དུ་ཡོད་པ་ན་སྟེ། དགེ་སློང་དག་སྣོད་རྣམས་ཐོགས་
བཞིན་དུ་བཙུག་[*GTZUG]ལག་ཁང་དུ་འོངས་པ་དང། དེ་ནས་དགེ་སློང་ཞིག་གིས་ཐོགས་བཞིན་དུ་ཕྱག་བྱས་པ་དང། དེའི་རིལ་བ་ཆག་པར་གྱུར་ཏོ། །གཞན་ཞིག་གིས་ཀྱང་ཁང་བཟང་གི་ཀ་པ་ལ་ལྷ་མ་བརྡབས་
པ་དང། དགེ་སློང་དག་འཕྱ་བར་གྱུར་ནས་དེ་ལྟར་གྱུར་པ་དགེ་སློང་དག་གིས་བཅོམ་ལྡན་འདས་ལ་གསོལ་པ་དང། བཅོམ་ལྡན་འདས་ཀྱིས་བཀའ་སྩལ་པ། ངས་དགེ་སློང་ལམ་དུ་འཇུག་པའི་མཚུངས་
པར་སྤྱད་པའི་ཆོས་བཅའོ། །དགེ་སློང་ལམ་དུ་འཇུག་པས་ཆུ་མཐོང་ན། ལྷུང་བཟེད་དང། ཆོས་གོས་ཕོག་སྟེ་ཕྱོགས་གཅིག་ཏུ་ཞོག་ལ། དེ་ནས་གོས་དག་ཀྱང་སྤྲུགས་ཏེ་ཁྲུས་བྱོས་ལ། དེ་ནས་
རྐང་པ་དང་ལག་པ་ཁྲུས་ལ་ཆུ་ཡང་ཆུ་ཚགས་ཀྱིས་བཙོགས་ཏེ་རས་གཤེར་བས་ལྷམ་ཕྱིས་ལ། དེའི་འོག་ཏུ་ལག་པ་བསྙལ་ནས་བླ་འོག་གི་བགོ་བ་ལེགས་པར་གྱོན་ལ་སྤྱོད་ལམ་ཞི་བཞིན་དུ་
གཙུག་ལག་ཁང་དུ་འགྲོ་བར་བྱའོ། །དེ་ལས་གཞན་དུ་ན། འདས་པ་དང་བཅས་པར་འགྱུར་རོ། །རྐྱང་བའི་སྒོ་གསུམ་པའི་མདོའི་ཚིགས་སུ་བཅད་པ་བདུན་པའོ།། །།མདོར་ན། སྤུ་
གྲི་བརྡར་དང་སེན་མོ་བཅད། །སྨད་ཚེར་རྐང་པའི་རྟེན་དང་ནི་།བཤད་པར་བྱ་བ་དང་གཅིག་བའི་གནས། །བྱ་བ་བྱས་པ་མི་བཅང་ངོ། །སངས་རྒྱས་བཅོམ་ལྡན་འདས་མཉན་དུ་ཡོད་པའི་ཛེ་ཏའི་ཚལ་མགོན་

[270B] །བཅོམ་ལྡན་འདས་ཀྱིས་དགེ་འདུན་གྱི་ཕྱིར་སྤུ་གྲིའི་སྣོད་ཆོངས་ཤིག་ཅེས་བཀའ་སྩལ་པ་དང། དྲུག་སྡེ་དག་གིས་དགེ་འདུན་གྱི་སྤུ་གྲི་ཁྱེར་ཏེ་བྱ་བ་བྱས་
ཀྱང་སྤུ་གྲི་བླངས་ན། ད་དུང་བྱ་བ་ཡོད་ཅེས་ཟེར་ནས་སྤུ་གྲི་མི་སྟེར་རོ། །དེ་ལྟར་གྱུར་པ་དགེ་སློང་དག་གིས་བཅོམ་ལྡན་འདས་ལ་གསོལ་པ་དང། བཅོམ་ལྡན་འདས་ཀྱིས་བཀའ་སྩལ་པ། སྤུ་གྲི་བྱ་བ་བྱས་
ནས་མ་འཆང་ཞིག་འཆང་ན། འདས་པ་དང་བཅས་པར་འགྱུར་རོ་།སྤུ་གྲི་ཇི་ལྟ་བ་བཞིན་དུ་བརྡར་དང། སེན་མོ་གཅད་པ་དང་སྨང་ཚེར་དང། རྐང་པ་རྟེན་པ་རྣམས་སོ། །དྲུག་སྡེ་དག་གིས་གཅི་པའི་
གནས་སུ་ཞུགས་ཏེ་བྱ་བ་བྱས་ཀྱང། ད་དུང་ཡང་སླར་འཇུག་གོ་།ཞེས་སྨྲས་ནས་དགེ་སློང་ལྷགས་པ་རྣམས་འཇུག་ཏུ་མི་སྟེར་རོ། །དེ་ལྟར་གྱུར་པ་དགེ་སློང་དག་གིས་བཅོམ་ལྡན་འདས་ལ་གསོལ་པ་དང་
བཅོམ་ལྡན་འདས་ཀྱིས་བཀའ་སྩལ་པ། དགེ་སློང་གིས་གཅི་བའི་གནས་སུ་ཞུགས་ཏེ་བྱ་བ་བྱས་ནས་དགེ་སློང་དག་མ་བགགས་ཤིག་བགགས་ན་འདས་པ་དང་བཅས་པར་འགྱུར་རོ། །བཤང་པའི་སར་
ཡང་དེ་བཞིན་ནོ། །རྐྱང་བའི་སྒོ་གསུམ་པའི་མདོའི་ཚིགས་སུ་བཅད་པ་བརྒྱད་པའོ།། །།མདོར་ན། གཡོག་དང་དུས་སྟོན་ཆེན་པོ་དང་།རྙོག་པ་ཅན་གྱི་ཆུ་དང་ནི། །ཕྱེ་ལས་རྫིས་དང་སྐྱོ་མ་དང། །
སྡེ་རེ་བ་སྡུས་དེ་བཞིན་བསྒྲགས་པའོ། །སངས་རྒྱས་བཅོམ་ལྡན་འདས་མཉན་དུ་ཡོད་པའི་ཛེ་ཏའི་ཚལ་མགོན་མེད་ཟས་སྦྱིན་གྱི་ཀུན་དགའ་ར་བ་ན་བཞུགས་སོ། །ཁྱིམ་བདག་མགོན་མེད་ཟས་སྦྱིན་གྱིས་

[271A]༄༅། །བཅོམ་ལྡན་འདས་ཀྱིས་དེ་སྟེ་གནང་ན། བདག་གིས་སེན་མོ་དང། དབུ་སྐྲའི་མཆོད་རྟེན་ལ་དུས་སྟོན་ཆེན་པོ་བགྱིའོ། །ཞེས་གསོལ་པ་དང། བཅོམ་ལྡན་འདས་ཀྱིས་བཀའ་སྩལ་
པ། དེ་ལྟར་ན། གནང་གི། གྱིས་ཤིག་བཅོམ་ལྡན་འདས་ཀྱིས་དབུ་སྐྲ་དང། སེན་མོའི་མཆོད་རྟེན་ལ་དུས་སྟོན་གསོལ་ཅིག་ཅེས་བཀའ་སྩལ་པ་དང། དགེ་སློང་དག་དུས་སྟོན་ཆེན་པོའི་ཚེ་འདུས་
ནས་དེ་དག་རྫིང་བུའི་ནང་དུ་ལྷུང་བཟེད་རྣམས་བཀྲུས་པ་དང་གཙུག་ལག་ཁང་དུ་གནས་པ་དང། དགེ་བསྙེན་དག་གིས་ཀྱང་མར་དང། འབྲུ་མར་དང། ཞོ་དང། སྦྲང་རྩིའི་བུམ་པ་རྣམས་ཀྱང་རྫིང་བུར་
བཀྲུས་པས་ན། ལྷུང་བཟེད་རྣམས་དང། བུམ་པ་དེ་རྣམས་ཀྱི་སྣུམ་དག་གིས་ཆུའི་སྟེང་དུ་ཞག་ཆགས་པར་གྱུར་ཏེ། དེ་ལ་དགེ་སློང་དག་ཐེ་ཚོམ་སྐྱེས་ནས་ཆུ་མི་འཐུང་ངོ། །དེ་ལྟར་གྱུར་པ་དགེ་སློང་
དག་གིས་བཅོམ་ལྡན་འདས་ལ་གསོལ་པ་དང། བཅོམ་ལྡན་འདས་ཀྱིས་བཀའ་སྩལ་པ། དེའི་ཁ་ཟས་ཀྱི་བྱ་བ་བྱེད་མི་ནུས་ཀྱི། དཀྲུགས་ལ་འཐུངས་ཤིག་དེ་ལ་ཐེ་ཚོམ་མ་བྱེད་ཅིག་ཆུ་དེ་
ཁོ་ར་ཁོར་ཡུག་ཏུ་སྐྱེ་བོ་མང་པོ་དག་གིས་དཀྲུགས་པས་ན། ཐམས་ཅད་ཀྱང་རྙོག་པས་གང་སྟེ། གདོང་གི་གཟུགས་བརྙན་ཡང་མི་སྣང་བར་གྱུར། ཆུ་ཚགས་ཀྱང་རྙོག་པས་འགགས་ནས་ཆུ་
མི་ཟག་པ་དང། དེ་དག་ལ་གནོད་པར་གྱུར་ཏོ། །དེ་ལྟར་གྱུར་པ་དགེ་སློང་དག་གིས་བཅོམ་ལྡན་འདས་ལ་གསོལ་པ་དང། བཅོམ་ལྡན་འདས་ཀྱིས་བཀའ་སྩལ་པ། གང་ན་གདོང་གི་གཟུགས་

[271B] སྣོད་གཞན་གྱིས་ཆུས་ལ་ཤིང་ཏོག་ཀ་ཏ་ཀའི་འབྲས་བུ་ཆུག་སྟེ་སྐད་ཅིག་སྡོད་ལ་རྟོགས་ཤིག་དང། ངེས་པར་གདོང་གི་གཟུགས་བརྙན་ཡང་སྣང་བར་འགྱུར་
རོ། །དེ་ལྟ་བུ་མེད་ན་ཟན་གྱི་ཆང་བུ་ཆུག་ཅིག་དེ་སྣུམ་མེད་པས་ཞིག་པ་དང། བཅོམ་ལྡན་འདས་ཀྱིས་བཀའ་སྩལ་པ། ཕྱེ་མར་གྱིས་ལ་དེར་ཆུག་ཅིག་ཆུ་བ་ཚྭ་ཅན་དུ་གྱུར་ནས་དགེ་སློང་དག་ཐེ་
ཚོམ་སྐྱེས་པ་དང། བཅོམ་ལྡན་འདས་ཀྱིས་བཀའ་སྩལ་པ། དེ་སྟེ་དེས་ལན་ཚྭའི་བྱ་བ་བྱེད་ནུས་ན། བྱིན་ལེན་བྱོས་ལ་འཐུངས་ཤིག་དེ་སྟེ་བྱ་བ་བྱེད་མི་ནུས་ན། ཆུས་ལ་འཐུངས་ཤིག་དེ་ལ་ཐེ་
ཚོམ་དུ་མ་བྱེད་ཅིག་རྐྱང་པའི་སྒོ་གསུམ་པའི་མདོའི་ཚིགས་སུ་བཅས་པ་དགུ་པའོ།། །།མདོར་ན། ཆུ་དང་ཞོ་ལས་ཆུར་གྱུར་དང་།བུམ་པ་བུང་པ་དེ་བཞིན་ཏེ། །ལག་པ་བསྙལ་ནས་བཏུང་བ་དང།།
དགེ་ཚུལ་ཕ་ལའང་རྣམ་བཞིར་བྱ། །ལྷུང་བཟེད་དང་ནི་གདོང་བཀྲུ་དང། །བསོད་སྙོམས་པ་ལ་རྣམ་པ་གཉིས། །རྒྱགས་དང་འབྲས་བུ་མེ་ཏོག་དག་ཕོངས་ན་རུང་གི་བཟའ་བར་བྱའོ། །སངས་རྒྱས་བཅོམ་
ལྡན་འདས་མཉན་དུ་ཡོད་པའི་ཛེ་ཏའི་ཚལ་མགོན་མེད་ཟས་སྦྱིན་གྱི་ཀུན་དགའ་ར་བ་ན་བཞུགས་སོ། །དགེ་སློང་དག་ཁྲོན་པའི་ནང་ནས་ཆུ་བཅུས་ཏེ་དེ་དག་གིས་བཅགས་ཏེ། འབྲས་ཆན་བྲུལ་མ་དང། ཁུར་
བའི་དུམ་བུ་དག་བྱུང་ངོ། །དེ་དག་ཐེ་ཚོམ་སྐྱེས་ནས་ཆག་པ་དང། དུམ་བུ་དག་ཀྱང་འཁྲུག་པར་གྱུར་ནས་དེ་ལྟར་གྱུར་པ་དགེ་སློང་དག་གིས་བཅོམ་ལྡན་འདས་ལ་གསོལ་བ་དང། བཅོམ་ལྡན་འདས་ཀྱིས་

[272A]༄༅། །བཀའ་སྩལ་པ། དེས་ཁ་ཟས་ཀྱི་བྱ་བ་བྱེད་མི་ནུས་ཀྱི་ཕྱུང་སྟེ་བོར་ལ་ཚོགས་ཤིག་དེ་ལ་ཐེ་ཚོམ་དུ་མ་བྱེད་ཅིག་དགེ་སློང་དག་རྫིང་ནས་ཆུ་འཆུ་བ་དང། དེར་ཆུའི་བུམ་
པ་དང། སྦྲང་རྩིའི་བུམ་པ་དག་བཀྲུས་པ་དང། དགེ་སློང་དག་གིས་ཀྱང་ལྷུང་བཟེད་སྣུམ་ཅན་དག་དེར་བཀྲུས་སོ། །དེ་དག་གིས་སྣུམ་གྱིས་ཆུའི་སྟེང་ཞག་ཆགས་པར་གྱུར། ཞོའི་དུམ་བུ་དག་
ཀྱང་སྣང་བར་གྱུར་ནས་དགེ་སློང་དག་ཐེ་ཚོམ་སྐྱེས་ཏེ་མ་བཅུས་པ་དང། བཅོམ་ལྡན་འདས་ཀྱིས་བཀའ་སྩལ་པ། དེས་ཁ་ཟས་ཀྱི་བྱ་བ་བྱེད་མི་ནུས་ཀྱི། ཆུས་ཤིག་ཕྱི་དྲོ་མི་འཐུངས་ནས་བཅོམ་
ལྡན་འདས་ཀྱིས་བཀའ་སྩལ་པ། འཐུངས་ཤིག་བུམ་པ་དང། རིལ་བ་དག་གི་ནང་དུ་མི་ལྡུགས་ཏེ་བཅོམ་ལྡན་འདས་ཀྱིས་བཀའ་སྩལ་པ། དེར་ཡང་ལུགས་ཤིག་དགེ་སློང་དག་ཅིག་
ལམ་དུ་ཞུགས་ཏེ་དོང་བ་དང། དེ་ན་ཆུ་མེད་དེ་ཁྱིམ་བདག་གི་སྣོད་ནས་ཆུ་འགྲོན་པ་མང་པོ་ལ་བྱིན་པ་དང། དགེ་སློང་དག་གིས་མ་འཐུངས་པ་དང། བཅོམ་ལྡན་འདས་ཀྱིས་བཀའ་སྩལ་པ། དེ་སྟེ་
གཞན་མེད་ན། རྟོགས་ལ་འཐུངས་ཤིག་དེ་དག་བུམ་པ་དང་རིལ་པའི་ནང་དུ་མི་ལྡུགས་པ་དང། བཅོམ་ལྡན་འདས་ཀྱིས་བཀའ་སྩལ་པ། དེར་ཡང་ལུགས་ཤིག་ཕྱི་དྲོ་མི་འཐུངས་པ་
དང། བཅོམ་ལྡན་འདས་ཀྱིས་བཀའ་སྩལ་པ། འཐུངས་ཤིག་ལམ་ན་རྡོ་ཆུ་སྒྲོམ་ཡོད་པ་དང། དགེ་སློང་དག་ཐེ་ཚོམ་སྐྱེས་ཏེ་ཆུ་མ་བླངས་པ་དང། བཅོམ་ལྡན་འདས་ཀྱིས་བཀའ་

[272B] དགེ་སློང་རྣམས་རྔོ་ཆུ་སྒྲོམ་ནི། བཀྲུ་བཀྲུ་བ་ཡིན་གྱི། རྟོགས་ལ་འཐུངས་ཤིག་རིལ་བ་དང། བུམ་པ་དག་ཏུ་མི་ལྡུགས་པ་དང། བཅོམ་ལྡན་འདས་ཀྱིས་བཀའ་སྩལ་པ། དེར་ཡང་
ལུགས་ཤིག་ཕྱི་དྲོ་མི་འཐུངས་པ་དང། བཅོམ་ལྡན་འདས་ཀྱིས་བཀའ་སྩལ་པ། འཐུངས་ཤིག་དེ་ལ་ཐེ་ཚོམ་དུ་མ་བྱེད་ཅིག་དེ་བཞིན་དུ་ཤིང་སྒྲོམ་དང། རྐྱལ་བའི་ནང་ན་འདུག་པ་ཡང་
རྟོགས་ལ་འཐུངས་ཤིག་ཕྱི་དྲོ་དང། རིལ་བ་དང། བུམ་པའི་ནང་དུའང་ལུགས་ཤིག་དེ་ལ་ཐེ་ཚོམ་དུ་མ་བྱེད་ཅིག་དགེ་སློང་དག་གིས་དགེ་འདུན་ལ་ཆུ་བྲིམས་པ་དང། དེ་ན་དགེ་སློང་དག་གིས་
ཚེ་དང་ལྡན་པ། ཆུ་རྒྱུན་ལྷུང་བཟེད་ཀྱི་ནང་ནས་མ་ཆད་པས་ན། བཞག་པར་གྱུར་ཏོ། །ཞེས་སྨྲས་ཏེ། དེ་དག་གིས་མ་བླངས་སོ་།དེ་ལྟར་གྱུར་པ་དགེ་སློང་དག་གིས་བཅོམ་ལྡན་འདས་ལ་གསོལ་པ་དང་
བཅོམ་ལྡན་འདས་ཀྱིས་བཀའ་སྩལ་པ། དགེ་སློང་དག་ཁུ་བ་ཐམས་ཅད་ཀྱི་རྒྱུན་ནི་ཐུར་དུ་འབབ་ཀྱི། སྟེང་དུ་མི་འགྱུར་གྱི། འཐུངས་ལ་དེ་ལ་ཐེ་ཚོམ་དུ་མ་བྱེད་ཅིག་དེ་བཞིན་དུ་འོ་མ་དང། ཞོ་དང་
ཞོའི་ཆུ་དང། དར་བ་དང། རྩབ་མོ་དང། ཚྭ་ལ་སོགས་པ་ལ་རྒྱས་པར་བརྗོད་དོ། །གླེང་གཞི་ནི། མཉན་དུ་ཡོད་པ་ན་སྟེ། དགེ་སློང་དག་ལྗོངས་རྒྱུ་ཞིང་སྤྱོད་པ་ལས། བ་ལང་གི་ལྷས་སུ་ཕྱིན་པ་
དང། དེ་དག་ལ་དེ་ན་ཆུ་མེད་དེ། དེ་དག་གིས་ཞོའི་ཆུ་བྱིན་པ་དང། དགེ་སློང་དག་ཐེ་ཚོམ་སྐྱེས་ནས་མི་འཁྲུའོ། །དེ་ལྟར་གྱུར་པ་དགེ་སློང་དག་གིས་བཅོམ་ལྡན་འདས་ལ་གསོལ་བ་དང། བཅོམ་

[273A]༄༅། །ལྡན་འདས་ཀྱིས་བཀའ་སྩལ་པ། གང་ན་ཆུ་མེད་པ་དེར་ཞོའི་ཆུ་དང། དར་བ་དང་བས་ཁྲུས་ཤིག་དེ་ལ་ཐེ་ཚོམ་དུ་མ་བྱེད་ཅིག་དགེ་སློང་དག་གིས་བ་ལང་རྫི་
ལ་བུམ་པ་བརྙས་པ་དང། དེ་དག་གིས་མར་གྱི་བུམ་པ་དང། འོ་མའི་བུམ་པ་དག་རྙེད་ན། དེ་དག་ཐེ་ཚོམ་སྐྱེས་ནས་མ་བླངས་སོ། །དེ་ལྟར་གྱུར་པ་དགེ་སློང་དག་གིས་བཅོམ་ལྡན་འདས་
ལ་གསོལ་བ་དང། བཅོམ་ལྡན་འདས་ཀྱིས་བཀའ་སྩལ་པ། དགེ་སློང་དག་བུམ་པ་ལ་རྣམ་པ་ལྔ་སྟེ། བཤང་བའི་བུམ་པ་དང། གཅི་བའི་བུམ་པ་དང། ཆང་གི་བུམ་པ་དང་
འབྲུ་མར་གྱི་བུམ་པ་དང། མར་གྱི་བུམ་པའོ། །དེ་ལ་སྔ་མ་གསུམ་པོ་ནི། མ་བཞག་པ་ཡང་མ་གཞག་ཅིག་བཞག་ན་ནི། རྒྱང་རིང་པོར་འོར་ཅིག་འབྲུ་མར་གྱི་བུམ་པ་དང། མར་
གྱི་བུམ་པ་ནི། མེའི་ནང་དུ་བསྲེགས་ལ་དེ་ནས་ལྕི་བའི་རི་ལུའམ་བ་ལང་གི་ལྕི་བས་རུང་བར་གྱིས་ལ། ཆུ་བཅུས་ཏེ་དེ་སྔ་དྲོ་དང། ཕྱི་དྲོ་ཡང་སྤྱོད་ཅིག་དེ་ལ་ཐེ་ཚོམ་དུ་མ་བྱེད་ཅིག་
གླེང་གཞི་ནི། མཉན་དུ་ཡོད་པ་ན་སྟེ། དགེ་སློང་གཞན་ཞིག་གིས་བུམ་པའི་ནང་ནས་ཆུ་འཐུངས་པ་དང། བུང་བས་ཟོས་སོ། །དེ་ལྟར་གྱུར་པ་དགེ་སློང་དག་གིས་བཅོམ་ལྡན་འདས་ལ་
གསོལ་པ་དང། བཅོམ་ལྡན་འདས་ཀྱིས་བཀའ་སྩལ་པ། དགེ་སློང་དག་བུམ་པ་ནས་ཆུ་མ་འཐུངས་ཤིག་འཐུངས་ན། འདས་པ་དང་བཅས་པར་འགྱུར་རོ། །སྔར་ལག་པ་སྙོལ་

[273B] ཆུ་འཐུངས་ཤིག་བུམ་པའི་ཁ་གབ་མེད་པར་མ་གཞག་ཅིག་དེ་བས་ན། ངས་གནང་གི་བུམ་པའི་ཁ་གབ་ཆོངས་ཤིག་བཅོམ་ལྡན་འདས་ཀྱིས་བུམ་པའི་ཁ་གབ་ཆོངས་
ཤིག་ཅེས་བཀའ་སྩལ་ན། དགེ་སློང་དག་གིས་ཁ་གབ་ཇི་ལྟ་བུ་བཅང་བར་མི་ཤེས་ནས་བཅོམ་ལྡན་འདས་ཀྱིས་བཀའ་སྩལ་པ། ཤིང་ལས་བྱས་པའམ། རྡོ་ལས་བྱས་པའམ། ས་ལས་བྱས་
པའོ། །བཅོམ་ལྡན་འདས་ཀྱིས་ལག་པ་སྙོལ་ལ་ཆུ་འཐུངས་ཤིག་ཅེས་བཀའ་སྩལ་ན། ལམ་དུ་ཞུགས་པ་དག་ཅིག་ལ་ཆུ་ཉུང་བར་གྱུར་ནས་བཅོམ་ལྡན་འདས་ཀྱིས་བཀའ་སྩལ་པ། འདབ་
མ་རང་ལྷགས་པ་ཚོལ་ལ་དེའི་ནང་ནས་འཐུངས་ཤིག་དེའང་མེད་པར་གྱུར་ནས་བཅོམ་ལྡན་འདས་ཀྱིས་བཀའ་སྩལ་པ། བག་ཡོད་བཞིན་དུ་ཤིང་ལ་ཆགས་པ་ལས་འཐུངས་ཤིག་དེའང་
མེད་པར་གྱུར་ནས་བཅོམ་ལྡན་འདས་ཀྱིས་བཀའ་སྩལ་པ། དབེན་པར་འདུག་ལ་བུམ་པ་ཉིད་ནས་ཆུ་འཐུངས་ཤིག་གཞན་གྱིས་མ་མཐོང་བ་དང་མཛེས་པར་གྱིས་ཤིག་དགེ་སློང་དག་ངས་
ཕོངས་པ་ན་གནང་བ་དེ། མ་ཕོངས་པའི་ཚེ་མ་སྤྱོད་ཅིག་སྤྱད་ན། འདས་པ་དང་བཅས་པར་འགྱུར་རོ། །གླེང་གཞི་ནི། མཉན་དུ་ཡོད་པ་ན་སྟེ། དགེ་སློང་དག་ལྗོངས་རྒྱུ་བ་སྤྱོད་དོང་པ་ལས་དེ་
དག་གིས་རྒྱགས་དགེ་ཚུལ་ཕ་དག་ལ་བསྐུར་བ་དང། དེ་དག་མ་ཐེག་ནས་དེ་དག་གིས་ཐེག་པ་ལ་སྐུར་ཅིག་ཅེས་སྨྲས་པ་དང། དགེ་སློང་དག་ཐེ་ཚོམ་སྐྱེས་ནས་མ་བཏེག་གོ་དེ་ལྟར་གྱུར་པ་དགེ་

[274A]༄༅། །སློང་དག་གིས་བཅོམ་ལྡན་འདས་ལ་གསོལ་པ་དང། བཅོམ་ལྡན་འདས་ཀྱིས་བཀའ་སྩལ་པ། ཐེ་གཅིག་དགེ་ཚུལ་ཕ་དག་ངལ་ནས་ཕོག་སྟེ་སློངས་ཞེས་སྨྲས་པ་དང་
དགེ་སློང་དག་གིས་མ་ཕོག་ནས་དེ་ལྟར་གྱུར་པ་དགེ་སློང་དག་གིས་བཅོམ་ལྡན་འདས་ལ་གསོལ་པ་དང། བཅོམ་ལྡན་འདས་ཀྱིས་བཀའ་སྩལ་པ། ཕོ་གཅིག་དགེ་ཚུལ་ཕས་མ་བཟུང་བཞིན་
གདེག་པ་དང། དབབ་པ་དག་བྱས་ནས་བཅོམ་ལྡན་འདས་ཀྱིས་བཀའ་སྩལ་པ། དགེ་ཚུལ་ཕས་མ་བཟུང་བར་གདེག་པ་དང། དབབ་པར་མ་བྱེད་ཅིག་།དགེ་ཚུལ་ཕ་དག་གིས་བདག་ཅག་ཆད་དེ་
ངལ་བསོའི་ཁྱེད་ཀྱིས་ཅུང་ཞིག་ཁྱེར་ཅིག་ཅེས་སྨྲས་པ་དང། དགེ་སློང་དག་གིས་མ་ཁྱེར་བ་དང། བཅོམ་ལྡན་འདས་ཀྱིས་བཀའ་སྩལ་པ། ཐ་གུས་བཅིངས་ལ། ཐ་གུའི་རྩེ་མོ་དགེ་ཚུལ་ཕས་
བཟུང་སྟེ་ཕྱི་བཞིན་དུ་འབྲང་དུ་ཆུག་ལ་དགེ་སློང་གིས་ཁྱེར་ཅིག་།དགེ་སློང་དག་ཐེ་ཚོམ་སྐྱེས་ནས་དེ་ལ་མི་ཟ་བ་དང། བཅོམ་ལྡན་འདས་ཀྱིས་བཀའ་སྩལ་པ། དེ་ལ་ཐེ་ཚོམ་དུ་མ་བྱེད་པར་ཟོ་ཞིག་
དགེ་སློང་འགྲོན་པ་མང་པོ་དང་ལྷན་ཅིག་ཏུ་འགྲོགས་ཏེ་ལམ་དུ་ཞུགས་པ་དང། འགྲོན་པ་མང་པོ་དག་རྐུན་པོས་བཅོམ་པ་དང། དགེ་ཚུལ་གྱིས་རྒྱགས་རྣམས་བོར་ནས་བྲོས་ཏེ་དོང་ངོ། །དགེ་
སློང་དག་གིས་རྒྱགས་ཁྱེར་ནས་དེ་ཉིད་ན་བོར་ཞིང་འདུག་པ་དང་འགྲོན་པ་མང་པོ་དག་གིས་འཕགས་པ། ཁྱེད་ཀྱི་རྒྱགས་ནི། རྐུན་པོས་མ་ཁྱེར་རོ། །ཞེས་སྨྲས་པ་དང། དགེ་སློང་དག་གིས་

[274B]ཅེས་སྨྲས་པ་དང། དེ་དག་སྐྲག་ནས་འདོང་དུ་མ་བཏུབ་སྟེ། ཁྱེད་ཉིད་ཅིའི་ཕྱིར་མི་འདོང། ངེད་ཅག་རྐུན་པོས་གསད་མོད་ཅེས་སྨྲས་པ་དང་
དེ་ལྟར་གྱུར་པ་དགེ་སློང་དག་གིས་བཅོམ་ལྡན་འདས་ལ་གསོལ་པ་དང་བཅོམ་ལྡན་འདས་ཀྱིས་བཀའ་སྩལ་པ། ལོངས་ལ་གཟོད་དགེ་ཚུལ་ཕ་ལ་བྱིན་ཅིག་དགེ་སློང་དག་གིས་ཐེ་ཚོམ་སྐྱེས་
ནས་དེ་དག་མ་ཟོས་པ་དང། བཅོམ་ལྡན་འདས་ཀྱིས་བཀའ་སྩལ་པ། དེ་ལ་ཐེ་ཚོམ་དུ་མ་བྱེད་པར་ཟོ་ཞིག་ཀླུང་བརྒལ་བར་གྱུར་པ་དང་བཅོམ་ལྡན་འདས་ཀྱིས་བཀའ་སྩལ་པ། དགེ་ཚུལ་ཕ་
དག་ལ་ཁྱེད་ཉིད་ཀྱིས་ཁྱེར་ཏེ་བརྒལ་བར་ནུས་སམ་ཞེས་དྲིས་ལ་དེ་སྟེ་ནུས་ཞེས་ཟེར་ན། ལེགས། དེ་སྟེ་མི་ནུས་སོ། །ཞེས་ཟེར་ན་རྒྱགས་བདག་ཅག་གིས་ཁྱེར་ལ་རྒོལ་ཅིག་དེ་ལ་དགེ་སློང་དག་
གིས་རྒྱགས་དག་ཕ་རོལ་ཏུ་བསྒྲལ་བར་བྱ་ན། དགེ་ཚུལ་ཕས་བསྒྲལ་བར་གྱིས་ལ་བརྟག་པར་གྱིས་ཤིག་དེ་སྟེ་དགེ་ཚུལ་ཕ་ཡང་མི་ནུས་ན། དགེ་སློང་དག་གིས་རྒྱགས་ཕ་རོལ་ཏུ་སྒྲོལ་ལ་དེའི་
འོག་ཏུ་དགེ་ཚུལ་ཕ་ཡང་བསྒྲལ་བར་གྱིས་ཤིག་དེ་སྟེ་གཉི་ག་ནུས་ན། དགེ་ཚུལ་ཕ་དང་རྒྱགས་ལྷན་ཅིག་ཏུ་བསྒྲལ་བར་གྱིས་ཤིག་།གཉིས་ཀ་ལྷན་ཅིག་ཏུ་བསྒྲལ་བ་དགེ་སློང་རྣམས་ཐེ་ཚོམ་
སྐྱེས་ནས་མ་ཟོས་སོ། །དེ་ལྟར་གྱུར་པ་དགེ་སློང་རྣམས་ཀྱིས་བཅོམ་ལྡན་འདས་ལ་གསོལ་པ་དང། བཅོམ་ལྡན་འདས་ཀྱིས་བཀའ་སྩལ་པ། དེ་ལ་ཐེ་ཚོམ་དུ་མ་བྱེད་པར་བཟའ་བར་གྱིས་ཤིག་

[275A]༄༅། །བཅོམ་ལྡན་འདས་ཀྱིས་དགེ་སློང་དག་ལྷུང་བཟེད་དུ་ཟོ་ཞིག་ཅེས་བཀའ་སྩལ་པ་དང། དགེ་སློང་ཞིག་གིས་ལྷུང་བཟེད་བཀྲུས་ནས་མཐེ་བོས་བརྡབས་ན། སྒྲ་མི་
གསང་ནས་དགེ་སློང་དེ་ལ་ཐེ་ཚོམ་སྐྱེས་ནས་བཅོམ་ལྡན་འདས་ཀྱིས་བཀའ་སྩལ་པ། སྒྱུ་མེད་པར་ལན་གསུམ་དུ་བཀྲུ་བས་ཁྲུས་ལ་མཐེ་བོས་བརྡབས་ན་སྒྲ་གསང་བར་བྱུང་ན། དེ་ལ་ཐེ་ཚོམ་
དུ་མ་བྱེད་པར་ཟོ་ཞིག་དགེ་སློང་གཞན་ཞིག་གིས་ལྷུང་བཟེད་བཀྲུས་ཏེ་དེ་བུ་གུ་ནས་ཟས་ཀྱི་ཚིགས་མ་ཞིག་མཐོང་བ་དང། དེ་ཐེ་ཚོམ་སྐྱེས་ནས་བཅོམ་ལྡན་འདས་ཀྱིས་བཀའ་སྩལ་པ། དེ་ལ་
ཤིང་བུས་བྲུད་དེ་ལན་གསུམ་གྱི་བར་དུ་ཁྲུས་ལ་དེ་ལ་ཐེ་ཚོམ་དུ་མ་བྱེད་ཅིག་དགེ་སློང་གཞན་ཞིག་གིས་ཡང་ལྷུང་བཟེད་གས་པ་ཞིག་གི་ནང་དུ་ཁུ་བ་དྲོན་པོ་ཞིག་གི་བླངས་པ་དང། དེའི་འཕྲོ་ནས་
སྣུམ་བྱུང་སྟེ་ཞག་སྟེང་དུ་བྱུང་བ་དང། དགེ་སློང་དེ་ཐེ་ཚོམ་སྐྱེས་ནས་བཅོམ་ལྡན་འདས་ཀྱིས་བཀའ་སྩལ་པ། སྟེང་གི་ཞག་ཞོམས་ལ་བཏུང་བར་གྱིས་ཤིག་དགེ་སློང་ཞིག་རླུང་ནད་ཀྱིས་བཏབ་
ནས་དེས་ཕྱི་དྲོ་ཁུ་བ་ཞིག་འཐུངས་ཏེ། ནུབ་ཀར་ལྷུང་བཟེད་དེའི་ནང་དུ་སྐོམ་བཏུང་ཞེས་བྱས་པ་དང། ལྷུང་བཟེད་ཀྱི་ནང་དུ་སྣུམ་ལངས་ནས་དེའི་སྟེང་དུ་ཞག་ཆགས་པ་དང། དགེ་སློང་དེ་ཐེ་ཚོམ་
སྐྱེས་ནས་སྐོམ་ཡང་མ་འཐུངས་སོ། །དེ་ལྟར་གྱུར་པ་དགེ་སློང་དག་གིས་བཅོམ་ལྡན་འདས་ལ་གསོལ་བ་དང། བཅོམ་ལྡན་འདས་ཀྱིས་བཀའ་སྩལ་པ། ལག་པ་དང་ཁ་བཀྲུས་ནས་སྣུམ་

[275B]།བཅོམ་ལྡན་འདས་ཀྱིས་ཁ་ཁྲུས་ཤིག་ཅེས་བཀའ་སྩལ་ན། དགེ་སློང་དག་ཁ་ཅིག་བཀྲུ་བ་མི་ཤེས་ནས་བཅོམ་ལྡན་འདས་ཀྱིས་བཀའ་སྩལ་པ་
ལྕི་བའམ། སའམ། ཤིང་གི་ཤུན་ཕྲགས་ལ་སོགས་པ་གཞན་གྱིས་སོ་།སངས་རྒྱས་བཅོམ་ལྡན་འདས་ལ་ཚེ་དང་ལྡན་པ་ཨུ་པ་ལིས་ཞུས་པ། བཙུན་པ། ཇི་ཙམ་གྱིས་ན། ཁ་བཀྲུས་པ་ཞེས་བགྱི། བཅོམ་
ལྡན་འདས་ཀྱིས་བཀའ་སྩལ་པ། ཁ་དང་རྨ་གཉིས་མཚུངས་ཏེ་རྟག་ཏུ་ཟུག་པས་མ་འབགས་པར་མི་ནུས་མོད་ཀྱི། ལན་གསུམ་དུ་ཁ་བཀྲུས་ཏེ་ཆུ་བོར་བ་ནི། ཁ་བཀྲུས་པ་ཞེས་བྱའོ། །དགེ་སློང་ཞིག་
གིས་བསོད་སྙོམས་བསླངས་ཏེ་གནས་ཁང་དུ་བཞག་ནས་ཕྱི་རོལ་ཏུ་བྱུང་བ་དང། ཁྱིམ་བདག་གཞན་ཞིག་གིས་དེའི་སྟེང་དུ་ཟས་ཤིག་བླུགས་ཏེ་བཞག་པ་དང། ཇི་ཙམ་བསོད་སྙོམས་པ་དེར་སླར་
འོངས་ནས་བསོད་སྙོམས་ཀྱི་སྟེང་ན་ཟས་གཞན་ཞིག་བླུགས་པར་མཐོང་སྟེ། དེ་ཐེ་ཚོམ་སྐྱེས་ནས་ཟན་མ་ཟོས་སོ། །དེ་ལྟར་གྱུར་པ་དགེ་སློང་དག་གིས་བཅོམ་ལྡན་འདས་ལ་གསོལ་བ་དང། བཅོམ་ལྡན་
འདས་ཀྱིས་བཀའ་སྩལ་པ། དེ་སྟེ་བྱིན་ལེན་བྱེད་པ་ཡོད་ན། བྱིན་ལེན་བྱོས་ལ་ཟོ་ཞིག་དེ་སྟེ་མེད་ན། སྟེང་གི་གསར་པ་དེ་ལོགས་ཤིག་ཏུ་འོར་ལ་དེ་ལ་ཐེ་ཚོམ་དུ་མ་བྱེད་པར་ཟོ་ཞིག། དགེ་སློང་གཞན་
ཞིག་གིས་བསོད་སྙོམས་བླངས་ནས་གནས་ཁང་དུ་བཞག་སྟེ་ཕྱི་རོལ་ཏུ་སོང་བ་དང། དེ་ཁྱིམ་པ་ཞིག་གིས་རེག་པར་མཐོང་སྟེ། དགེ་སློང་དེ་ཐེ་ཚོམ་སྐྱེས་ནས་མ་ཟོས་སོ། །དེ་ལྟར་གྱུར་པ་དགེ་སློང་དག་གིས་

[276A]༄༅། །བཅོམ་ལྡན་འདས་ལ་གསོལ་པ་དང། བཅོམ་ལྡན་འདས་ཀྱིས་བཀའ་སྩལ་པ། ཁྱིམ་བདག་དེ་ལ་ཅིའི་ཕྱིར་རེག་ཅེས་དྲིས་ལ། དེས་རྩྭ་དང། སྦྲང་མ་དག་བསལ་པའི་ཕྱིར་
རེག་ཅེས་ཟེར་ན། བྱིན་ལེན་བྱོས་ལ་ཟོ་ཞིག་དེ་སྟེ་འདོད་པའི་ཕྱིར་རེག་གོ་ཞེས་ཟེར་ན། དེའང་ཕྱེ་མར་བགོས་ལ་བྱིན་ལེན་བྱོས་ཏེ། དེ་ལ་ཐེ་ཚོམ་དུ་མ་བྱེད་པ་ར་ཟི་ཞིག་བཅོམ་ལྡན་འདས་ཀྱིས་
དགེ་སློང་དག་རྒྱགས་ཁྱེར་ཅིག་ཅེས་བཀའ་སྩལ་ན། ཁྱིམ་པ་དང་དགེ་ཚུལ་ཕ་དག་མེད་ནས་དེ་ལྟར་གྱུར་པ་དགེ་སློང་དག་གིས་བཅོམ་ལྡན་འདས་ལ་གསོལ་པ་དང། བཅོམ་ལྡན་འདས་ཀྱིས་
བཀའ་སྩལ་པ། སྦྱིན་པའི་བདག་པོ་སྤྲོ་བ་སྐྱེད་ཅིག་སྦྱིན་བདག་ཀྱང་མེད་ན། བདག་ཉིད་ཀྱིས་སླར་ཁྱེར་ལ་དེ་ཁྱིམ་པ་དང་བརྗེས་ལ་ཟོ་ཞིག་དེ་སྟེ་དེ་ལ་མེད་ན། སྐལ་པ་གཉིས་སུ་ཆོད་ལ་ཁྱིམ་པ་ལ་
བྱིན་ཏེ༑ དེས་ཁྱེར་ན་ནི། དེའི་སྐལ་བ་སླར་བསླངས་ཏེ་བྱིན་ལེན་བྱོས་ལ་ཟོ་ཞིག། བདག་གི་སྐལ་བ་ནི། དེ་ལ་བྱིན་ཅིག། དེ་སྟེ་དེ་ལྟར་ཡང་མ་འབྱོར་ན། ཉི་མ་དང་པོའི་ཚེ་ནི། སྙུང་བར་འདུག་ཅིག་ཕྱི་དེ་
ཉིད་ཀྱང་བྱིན་ལེན་བྱེད་པ་མེད་ན། སྟག་གི་སྦར་ཐབས་ཤིག་ཟོ་ཞིག་ཡང་ཕྱི་དེ་ཉིན་མོ་ཡང་བྱིན་ལེན་བྱེད་པ་མེད་ན། སྟག་གི་སྤར་ཐབས་གཉིས་ཟོ་ཞིག། དེ་སྟེ་ཞག་བཞིའི་ཉིན་མོ་ཡང་བྱིན་ལེན་བྱེད་པ་
མེད་ན། ཇི་ཙམ་འགྲངས་པའི་བར་དུ་ཟོ་ཞིག་དེ་ལ་ཐེ་ཚོམ་དུ་མ་བྱེད་ཅིག་དེ་སྟེ་རྒྱགས་མེད་ན། འབྲས་བུ་རང་ལྷུང་བ་དེ་ལ་ལོངས་ལ་གདུགས་ཚོད་ལ་བབ་ཀྱི་བར་དུ་ཁྱེར་ཏེ་སོང་ལ། དེ་སྟེ་ཁྱིམ་པ་

[276B] སྐལ་བ་གཉིས་སུ་ཆོད་ལ་གཅིག་ནི། དེ་ལ་བྱིན་ཏེ། དེའི་སྐལ་བ་སླར་བདག་གིས་སློངས་ལ་རུང་བར་བྱོས་ཏེ་ཟོ་ཞིག་།བདག་གི་དེ་བྱིན་ཅིག་དེ་སྟེ་མ་ཕྲད་ན། སྔ་དྲོའམ། ཕྱི་དྲོ་ཡང་རུང། རུང་བར་བྱ་བའི་
ཕྱིར་རྒྱུ་མེད་ན། སྲོག་དང་འབྲལ་བས་ཐེ་ཚོམ་དུ་མ་བྱེད་པར་ཟོ་ཞིག། དེ་སྟེ་ཡང་ལྷུང་བ་མེད་ན། ཤིང་ལ་འཛེགས་ཏེ་ཐོགས་ཤིག་།ཡང་ན་སྤྲུགས་ལ་བྱང་ཕྱོགས་ཀྱི་དུས་སུ་བསྔོས་ཏེ་ཟོ་ཞིག་དེ་བཞིན་
དུ་རྩ་བ་ལ་སོགས་པ་འང་ས་ལས་རང་གིས་བརྐོས་ཏེ་ཕྱུང་ལ་ཐེ་ཚོམ་དུ་མ་བྱེད་པར་ཟོ་ཞིག་ངས་ཁྱོད་ལ་ཕོངས་པའི་ཚེ་གནང་བ་དེ། མ་ཕོངས་པའི་ཚེ་མ་སྤྱོད་ཅིག་སྤྱད་ན། འདས་པ་དང་བཅས་པར་འགྱུར་
རོ། །རྐྱང་པའི་སྒོ་གསུམ་པའི་མདོའི་ཚིགས་སུ་བཅད་པ་བཅུ་སྟེ་སྒོ་གསུམ་པ་རྫོགས་སོ།། །།མདོར་བསྡུས་པ་སྟེ། ས་བོན་བུམ་པ་རྐུན་པོ་རྐུ་བ་དང། །ལུས་ཀྱི་རེག་པ་དེ་བཞིན་ཏེ། །འབྲས་ཆན་
ལན་ཚྭ་སོང་བ་དང། །བུ་རམ་ཤིང་དང་རྐུན་འབྲུམ་དང། །གློ་བུར་འོངས་དང་གནས་པའོ། །མདོར་ན། ས་བོན་བུམ་པ་ཤིང་རྟ་གྲུ་།ཁུར་དང་འོ་མ་ཚོང་དེ་བཞིན། །བྱ་རོག་སྦྲང་མ་བཙོ་བླག་ལས། །ཨུ་པ་
ལི་བཞི་ཆོག་ཀུན་ཤེས་པའོ། །སངས་རྒྱས་བཅོམ་ལྡན་འདས་རྒྱལ་པོའི་ཁབ་བྱ་ཀ་ལནྡ་ཀ་གནས་པ་ན་བཞུགས་ཏེ། གང་གི་ཚེ་རྒྱལ་པོ་གཟུགས་ཅན་སྙིང་པོས་བུམ་པ་སྟོང་གི་ས་བོན་བཏབ་པ་ཕུལ་བ་དེའི་
ཚེ་དགེ་སློང་དག་གིས་དེའི་ཐོག་ཟེས་ནས་ཞིང་ཀུན་ཐ་བར་བོར་ཏེ་རྩྭ་ཀུ་ཤའི་གནས་སུ་གྱུར་ཏོ། །དེ་ནས་རྒྱལ་པོ་གཟུགས་ཅན་སྙིང་པོ་ཕྱི་རོལ་ཏུ་བྱུང་བས་དེ་དག་མཐོང་ནས་དེས་བློན་པོ་ལ། ཀྱེ་སུས་འདི་

[277A]༄༅། །ལྟར་ཞིང་ཀུན་ཐ་བར་བོར་ནས་ཀུ་ཤའི་གནས་སུ་གྱུར་ཅེས་སྨྲས་པ་དང། དེས་ལྷས་འཕགས་པ་དག་ལ་བུམ་པ་སྟོང་གི་ས་བོན་གྱིས་བཏབ་པ་ཕུལ་བ་དེ་དག་གིས་ལེགས་པར་
བླངས་པ་དེ་དག་གཟིགས་མོད་ཅེས་སྨྲས་པ་དང། རྒྱལ་པོས་ཅི་འཕགས་པ་དེ་དག་གིས་ཐུན་ཤས་སུའང་མ་བཏང་ངམ་ཞེས་དེ་དག་གིས་དགེ་སློང་དག་ལ་སྨྲས་པ་དང། དེ་ལྟར་གྱུར་པ་དགེ་
སློང་དག་གིས་བཅོམ་ལྡན་འདས་ལ་གསོལ་པ་དང། བཅོམ་ལྡན་འདས་ཀྱིས་བཀའ་སྩལ་པ། དགེ་འདུན་གྱི་ཞིང་དག་ནི། ཐུན་ཤས་སུ་ཐོངས་ཤིག་དགེ་སློང་དག་གིས་ཐུན་ཤས་སུ་
བྱིན་ནོ། །ཞིང་པས་ཞིང་གཤིན་པའི་རྣམས་ན་ཐམས་ཅད་བདག་ཅག་ཁྱེར་ཡང་དེ་དག་གིས་དེ་དག་གི་སྐལ་པ་མ་བླངས་པ་དང། དེ་ལྟར་གྱུར་པ་དགེ་སློང་དག་གིས་བཅོམ་ལྡན་འདས་ལ་གསོལ་
པ་དང། བཅོམ་ལྡན་འདས་ཀྱིས་བཀའ་སྩལ་པ། ཞིང་ཤས་ཀྱི་སྐལ་པ་ལོངས་ཤིག། དགེ་སློང་དག་གིས་བླངས་ཏེ་དེ་ཉིད་དུ་བཞག་ནས་བཅོམ་ལྡན་འདས་ཀྱིས་བཀའ་སྩལ་པ། སྐལ་པ་གཙུག་
ལག་ཁང་དུ་སྐྱོས་ཤིག་ཅེས་གསུངས་པ་དང། སྔར་ཞིང་པ་ཉིད་ཀྱིས་དེར་བསྐྱས་སོ། །དེ་ནས་བཅོམ་ལྡན་འདས་ཀྱིས་བཀའ་སྩལ་པ་སྔོན་དུ་ཞིང་བདག་གིས་དེར་སྐྱོས་ཤིག་དེ་དག་སྐྱེད་པ་ན་
ཡང་བརྐུས་སོ། །དེ་ལྟར་གྱུར་པ་དགེ་སློང་དག་གིས་བཅོམ་ལྡན་འདས་ལ་གསོལ་པ་དང། བཅོམ་ལྡན་འདས་ཀྱིས་བཀའ་སྩལ་པ། སྲུང་བའི་དགེ་སློང་རྣམས་སྐོས་ཤིག། ཤིང་རྟའི་ནང་དུ་སྐྱེད་

[277B]དང། ཁྱིམ་བདག་མི་དགའ་བར་གྱུར་ནས་སྨྲས་པ། འཕགས་པ། འདི་ནི། ཁྱེད་ཀྱིས་ཅིའི་ཕྱིར་གྲོགས་མི་བྱ། དེས་སྨྲས་པ། བཅོམ་ལྡན་
འདས་ཀྱིས་མ་གནང་ངོ། །དེ་ལྟར་གྱུར་པ་དགེ་སློང་དག་གིས་བཅོམ་ལྡན་འདས་ལ་གསོལ་པ་དང། བཅོམ་ལྡན་འདས་ཀྱིས་བཀའ་སྩལ་པ་ཤིང་རྟ་ལས་ཕྱུགས་འདེབས་པའི་ས་མ་རྟོགས་པར་
དེར་བསྐྱ་བ་དང་ཞིང་པའི་གྲོགས་ཀྱིས་ཤིག་དགེ་སློང་གཞན་ཞིག་ན་བར་གྱུར་ནས་ཤིང་རྟ་པ་དག་གིས་ཤིང་རྟའི་སྟེང་དུ་ཞོན་ཅིག། ཅེས་སྨྲས་པ་དང། དེ་ཐེ་ཚོམ་སྐྱེས་ཏེ་མ་ཞོན་ནས་བཅོམ་ལྡན་འདས་
ཀྱིས་བཀའ་སྩལ་པ། ན་ན་ཤིང་རྟ་ལ་ཞོན་ཅིག་དེ་ལ་ཐེ་ཚོམ་དུ་མ་བྱེད་ཅིག་གྲུའི་ནང་དུ་ཐུན་ཤས་ཀྱི་སྐལ་པ་སྐྱེད་པ་ལས་གྲུའང་ཆག་པར་གྱུར་ནས་དགེ་སློང་དག་གིས་གྲོགས་མ་བྱས་པ་དང་
ཁྱིམ་བདག་མི་དགའ་བར་གྱུར་ནས་སྨྲས་པ། འདི་ནི། ཁྱེད་ཀྱི་ན་ཁྱེད་ཀྱིས་ཅིའི་ཕྱིར་གྲོགས་མི་བྱ། དེ་དག་གིས་སྨྲས་པ། བཅོམ་ལྡན་འདས་ཀྱིས་མ་གནང་ངོ། །དེ་ལྟར་གྱུར་པ་དགེ་སློང་དག་གིས་
བཅོམ་ལྡན་འདས་ལ་གསོལ་པ་དང། བཅོམ་ལྡན་འདས་ཀྱིས་བཀའ་སྩལ་པ། གྲུའི་དང། མ་གཏོགས་པར་ཕུལ་བའི་གྲོགས་དང། ཞིང་པའི་གྲོགས་གྱིས་ཤིག་དགེ་སློང་གཞན་ཞིག་ཡང་ཀླུང་
གི་འགྲམ་ནས་སོང་བ་ལས་ན་བར་གྱུར་ནས་མཉན་པས། འཕགས་པ་འདིའི་ནང་དུ་ཞུགས་ཞེས་སྨྲས་པ་དང། དེ་ཐེ་ཚོམ་སྐྱེས་ནས་ནང་དུ་མ་ཞུགས་སོ། །དེ་ལྟར་གྱུར་བ་དགེ་སློང་དག་གིས་བཅོམ་

[278A]༄༅། །ལྡན་འདས་ལ་གསོལ་པ་དང། བཅོམ་ལྡན་འདས་ཀྱིས་བཀའ་སྩལ་པ། དོང་མ་གཏོགས་པར་ནང་དུ་ཞུགས་ལ་དེ་ལ་ཐེ་ཚོམ་དུ་མ་བྱེད་ཅིག་གཞན་ཡང་ཁུར་གྱིས་
བསྐྱས་པ་ལས་དེ་ཆད་པར་གྱུར་ནས་དེས་འཕགས་པ། འདི་མར་ཕོག་ཅིག་ཅེས་སྨྲས་པ་དང། དགེ་སློང་དག་ཐེ་ཚོམ་སྐྱེས་ནས་མ་ཕོག་གོ། བཅོམ་ལྡན་འདས་ཀྱིས་བཀའ་སྩལ་པ། ཕོག་
ཅིག་དགེ་སློང་དག་གིས་ཕབ་ནས་སླར་མ་བཏེག་པ་དང། བཅོམ་ལྡན་འདས་ཀྱིས་བཀའ་སྩལ་པ། ཇི་ལྟར་དབོག་པ་དེ་བཞིན་དུ་ཐོག་ཅིག་།ལྷ་ཁང་གི་སྒོར་བོར་ཏེ་དོང་བ་དང། མ་བྱིན་པར་ལེན་
པ་དག་གིས་བརྐུས་ནས་བཅོམ་ལྡན་འདས་ཀྱིས་བཀའ་སྩལ་པ། ནང་དུ་སྐྱོས་ཤིག་དགེ་སློང་དག་གིས་སུས་ནང་དུ་བསྐྱ་བ་མི་ཤེས་ནས་བཅོམ་ལྡན་འདས་ཀྱིས་བཀའ་སྩལ་པ། ཁྱིམ་པས་
སོ། །ཁྱིམ་པ་མེད་ན། དགེ་ཚུལ་ཕས་སོ། །དགེ་ཚུལ་ཕའང་མེད་ནས། བཅོམ་ལྡན་འདས་ཀྱིས་བཀའ་སྩལ་པ། བདག་ཅག་ཉིད་ཀྱིས་ནང་དུ་སྐྱོས་ཤིག། དགེ་སློང་དག་གིས་ནང་དུ་བསྐྱས་ན་
བདག་ཅག་གིས་བསྐྱས་པ་ཡིན་ནོ། །སྙམ་ནས་མ་ཟོས་པ་དང། དེ་ལྟར་གྱུར་པ་དགེ་སློང་དག་གིས་བཅོམ་ལྡན་འདས་ལ་གསོལ་ནས་བཅོམ་ལྡན་འདས་ཀྱིས་བཀའ་སྩལ་པ། དེ་ལ་ཐེ་ཚོམ་
མ་བྱེད་པར་ཟོ་ཞིག། དགེ་འདུན་གྱིས་ཟངས་ཀྱི་ནང་དུ་མེ་ཆེར་འབར་བས་འོ་མ་ལ་སོགས་པ་ནི། ཁོལ་རུང་བར་བྱེད་པ་ནི། སྒོར་སོང་ནས་བོ་བ་དང། བཅོམ་ལྡན་འདས་ཀྱིས་བཀའ་སྩལ་པ། དེ་

[278B]དེ་རྐྱེན་ཞིག་བྱུང་ནས་ཕྱི་རོལ་ཏུ་སོང་ན། མགལ་བ་དག་ཕྱིར་དྲོངས་ཤིག་འོན་ཀྱང་དེ་བཞིན་དུ་ལུད་པ་དང། བཅོམ་ལྡན་འདས་ཀྱིས་བཀའ་སྩལ་པ། མ་དག་མ་དག་ཕྱིར་དབྱུང་
བར་གྱིས་ཤིག། མདག་མ་ཕྱིར་ཕྱུང་ཡང་ལུད་པ་དང། བཅོམ་ལྡན་འདས་ཀྱིས་བཀའ་སྩལ་པ། ཆོས་གོས་ཀྱི་ཐམས་གཡོབས་ཤིག། འོན་ཀྱང་ལུད་པར་གྱུར་ན། བདག་ཉིད་ཀྱིས་གཟར་བུ་ལོངས་ལ་
དཀྲུག་པར་གྱིས་ཤིག། དགེ་སློང་དག། ངས་ཕོངས་པ་ལ་གནང་བ་དེ། མ་ཕོངས་པའི་ཚེ་མ་སྤྱོད་ཅིག་སྤྱད་ན། འདས་པ་དང་བཅས་པར་འགྱུར་རོ། །དེ་བཞིན་དུ་སྨན་དག་ཀྱང་དགེ་ཚུལ་ཕའམ། ལྷ་
ཁང་ན་གནས་པས་དཀྲུག་པར་གྱིས་ཤིག་དེའང་ཕྱི་རོལ་ཏུ་སོང་ན། དེའི་ཐབས་སྔ་མ་བཞིན་ནོ། །གླེང་གཞི་ནི། མཉན་དུ་ཡོད་པ་ན་སྟེ། ཚོང་པ་མང་པོ་དག་ཅིག་གིས་སངས་རྒྱས་དང། དགེ་སློང་གི་དགེ་
འདུན་ལ་སོགས་པ་བཤོས་ལ་སྤྱན་དྲངས་སོ། །དེ་དག་གིས་བཤོས་སྦྱར་ཏེ་དྲོ་སར་བསྐྱས་ནས་མ་དྲངས་ཀྱི་བར་དུ་ཚོང་ཁང་དུ་མེ་ཤོར་ཏེ་དེ་དག་མེ་གསོད་དུ་སོང་བ་དང། གདུགས་ཚོད་ཡོལ་ལ་ཐུག་ནས་
དགེ་སློང་དག་གིས་ཇི་ལྟར་གྱུར་པ་བཅོམ་ལྡན་འདས་ལ་གསོལ་པ་དང་བཅོམ་ལྡན་འདས་ཀྱིས་བཀའ་སྩལ་པ། དེའི་སེམས་ཀྱིས་ཡོངས་སུ་བཏང་བས་ན། དགེ་སློང་དག་དེ་ལ་ཐེ་ཚོམ་མ་བྱེད་པར་བཟའ་
བར་བྱའོ། །ཟོས་ནས་བྱང་གི་སྒྲ་མི་སྙན་གྱི་དུས་སུ་བྱིན་གྱིས་རློབས་ཤིག་དགེ་འདུན་གྱི་དྲོ་སར་བྱ་རོག་མཆུས་ཟས་ལ་རེག་པ་དང། དགེ་སློང་དག་ཐེ་ཚོམ་སྐྱེས་ནས་ཟན་མ་ཟོས་སོ། །དེ་ལྟར་གྱུར་པ་

[279A]༄༅། །དགེ་སློང་དག་གིས་བཅོམ་ལྡན་འདས་ལ་གསོལ་པ་དང། བཅོམ་ལྡན་འདས་ཀྱིས་བཀའ་སྩལ་པ། མཆུའི་ཐན་ཀོར་འོར་ལ། དེ་ལ་ཐེ་ཚོམ་མ་བྱེད་པར་ཟོ་ཞིག་དགེ་སློང་
དག་གི་ལྷུང་བཟེད་ཀྱི་ནང་དུ་བྱ་རོག་དག་གིས་རེག་ནས་དེ་དག་ཁ་ཟས་མ་ཟོས་པ་དང། བཅོམ་ལྡན་འདས་ཀྱིས་བཀའ་སྩལ་པ། དེའི་མཆུའི་ཐན་ཀོར་དགའོ་ལ། ཐེ་ཚོམ་མ་བྱེད་པར་བཟའ་བར་
གྱིས་ཤིག་ཚེ་དང་ལྡན་པ་ནམ་གྲུ་ནི། ཅི་ལའང་ཐེ་ཚོམ་ཟ་སྟེ། ནམ་གྲུ་ཐེ་ཚོམ་ཅན། ནམ་གྲུ་ཐེ་ཚོམ་ཅན་ཞེས་མིང་དུ་གྱུར་ཏོ། །དེ་བཤང་སར་འོངས་པ་དང་སྦྲང་མ་ཞིག་མཐོང་ངོ་།ཕྱིས་ཡང་
དེ་དང་འདྲ་བ་ཞིག་བསྐོས་ན་ཟས་ཀྱི་སྟེང་ན་འདུག་པ་མཐོང་བ་དང། དེས་ཚེ་དང་ལྡན་པ་དག་བཤང་ས་ན་མཐོང་བའི་སྦྲང་མ་དེས་འདིར་འོངས་ཏེ་ཁ་ཟས་ལ་འབགས་ཏེ་མ་རུང་བར་བྱས་སོ་།ཞེས་
སྨྲས་པ་དང། དེ་ཐོས་པ་དང། དགེ་སློང་མང་ཞིག་གིས་ཟས་མ་ཟོས་པར་གྱུར་ཏོ། །དེ་ལྟར་གྱུར་པ་དགེ་སློང་དག་གིས་བཅོམ་ལྡན་འདས་ལ་གསོལ་པ་དང། བཅོམ་ལྡན་འདས་ཀྱིས་བཀའ་སྩལ་
པ། དགེ་སློང་རྣམས། སྦྲང་མ་ནི། མཐོན་དམན་ཀུན་ཏུ་རྒྱུ་སྟེ་དེས་གང་དུ་རེག་པ་དེ་འོར་ལ། དེ་ལ་ཐེ་ཚོམ་མ་བྱེད་པར་ཟོ་ཞིག་།དགེ་སློང་དག་ཚོན་རྩིའི་ལས་བྱེད་པ་ན། དེ་དག་གི་སེམས་
འཁྲུལ་པས་ཚོན་རྩིའི་བུམ་པ་ཡིན་ནོ། །སྙམ་ནས་དེས་དགེ་འདུན་གྱི་འབྲུ་མར་གྱི་བུམ་པ་དང། མར་གྱི་བུམ་པ་དག་སྟེང་དུ་བཏེག་སྟེ་ཁྱེར་བ་དང། དེ་ན་གང་གི་ཚེ་ངོ་ཤེས་པ་དེའི་ཚེ་ན་འགྲེང་

[279B] དེ་ལྟར་གྱུར་པ་དགེ་སློང་དག་གིས་བཅོམ་ལྡན་འདས་ལ་གསོལ་པ་དང། བཅོམ་ལྡན་འདས་ཀྱིས་བཀའ་སྩལ་པ། ཐང་མ་སྐས་ལ་འཛེག་པ་ལས་ཅུང་ཟད་ཙམ་ཞིག་ནི་
འཛེག། མང་དུ་ལུས་ན། སླར་བོབས་ལ་གནས་གར་བདེ་བར་མ་འགྱེལ་བར་ཞོག་ཅིག། ཐང་མ་སྐས་ལ་མང་དུ་འཛེག་པ་ཐུང་དུ་འཛེག་དགོས་ན། སྟེང་དུ་འཛེག་ལ་གནས་བདེ་བར་མ་འགྱེལ་བར་ཞོག་
ཅིག་དགེ་སློང་དག་ཐེ་ཚོམ་སྐྱེས་ནས་མ་ཟོས་པ་དང། དེ་ལྟར་གྱུར་པ་དགེ་སློང་དག་གིས་བཅོམ་ལྡན་འདས་ལ་གསོལ་པ་དང། བཅོམ་ལྡན་འདས་ཀྱིས་བཀའ་སྩལ་པ། དེ་ལ་ཐེ་ཚོམ་དུ་མ་བྱེད་པར་ཟོ་
ཞིག་སངས་རྒྱས་བཅོམ་ལྡན་འདས་ལ་ཚེ་དང་ལྡན་པ་ཨུ་པ་ལིས་ཞུས་པ། བཙུན་པ། བཞག་པ་རྣམ་པ་དུ་འཚལ་དུ་རུང། ཨུ་པ་ལི་རྣམ་པ་གཉིས་ཀྱིས་ཏེ། ངོ་ཚ་མེད་ཅིང་བསླབ་པ་ལ་མི་མོས་པ་
དང། གང་ལ་ངོ་ཚ་ཡོད་ཀྱང་དྲན་པ་ཉམས་པ་སྟེ། དེ་གཉིས་ཀྱིས་བཞག་པ་རུང་གི། གཉིས་ཀ་ཟོ་ཞིག། བཅོམ་ལྡན་འདས་ཀྱིས་བཀའ་སྩལ་པ། བྱོལ་སོང་གི་སྐྱེ་གནས་སུ་སོང་བའི་སེམས་ཅན་ལ་
སྦྱིན་པ་བྱིན་ན་ནི། རྣམ་པར་སྨིན་པ་བརྒྱར་རེ་བར་བྱའོ། །ཚུལ་ཁྲིམས་ངན་པས་ཟིན་པའི་མི་ལ་སྦྱིན་པ་བྱིན་ན་ནི། རྣམ་པར་སྨིན་པ་སྟོང་དུ་རེ་བར་བྱའོ། །ཚུལ་ཁྲིམས་དང་ལྡན་པའི་སྐྱེས་བུ་གང་ཟག་
ལ་སྦྱིན་པ་བྱིན་ན་ནི། རྣམ་པར་སྨིན་པ་བརྒྱ་ཕྲག་སྟོང་དུ་རེ་བར་བྱའོ། །ཕྱི་རོལ་གྱི་དྲང་སྲོང་འདོད་པའི་འདོད་ཆགས་དང་བྲལ་བ་དག་ལ་སྦྱིན་པ་བྱིན་ན་ནི། རྣམ་པར་སྨིན་པ་ས་ཡ་ཕྲག་བརྒྱ་སྟོང་དུ་རེ་

[280A]༄༅། །བར་བྱའོ། །རྒྱུན་དུ་ཞུགས་པའི་འབྲས་བུ་མངོན་དུ་བྱེད་པར་ཞུགས་པ་ལ་ནི། ཚད་མེད་དོ། །རྒྱུན་དུ་ཞུགས་པ་ལ་ནི། དེ་བས་ཀྱང་ཚད་མེད་དོ། །ལན་གཅིག་ཕྱིར་
འོང་བའི་འབྲས་བུ་མངོན་དུ་བྱེད་པར་ཞུགས་པ་ལ་དེ་བས་ཀྱང་ཚད་མེད་དོ། །ལན་གཅིག་ཕྱིར་ལྡོག་པར་རྒྱུན་དུ་ཞུགས་པ་ལ་དེ་བས་ཀྱང་ཚད་མེད་དོ། །ཕྱིར་མི་འོང་བའི་འབྲས་བུ་མངོན་དུ་བྱེད་
བར་ཞུགས་པ་ལ་དེ་བས་ཀྱང་ཚད་མེད་དོ། །ཕྱིར་འོང་བའི་རྒྱུན་དུ་ཞུགས་པ་ལ་དེ་བས་ཀྱང་ཚད་མེད་དོ། །དགྲ་བཅོམ་པའི་འབྲས་བུ་མངོན་དུ་བྱེད་པར་ཞུགས་པ་ལ་དེ་བས་ཀྱང་ཚད་མེད་དོ། །
དགྲ་བཅོམ་པ་ལ་དེ་བས་ཀྱང་ཚད་མེད་དོ། །རང་སངས་རྒྱས་དང་དེ་བཞིན་གཤེགས་པ་དགྲ་བཅོམ་པ་ཡང་དག་པར་རྫོགས་པའི་སངས་རྒྱས་ལྟ་སྨོས་ཀྱང་ཅི་དགོས་བྲམ་ཟེ་དང། ཁྱིམ་
བདག་དད་པ་དག་གིས་དགེ་སློང་དག་མཆོད་རྟེན་ལ་ཕྱག་འཚལ་དུ་དོང་བ་ལ་གདུགས་དང། རྒྱལ་མཚན་དང། བ་དན་དག་བསྐུར་བ་དང། དགེ་སློང་དག་རྣམ་པ་དེ་ལྟ་བུའི་རྐྱེན་བྱུང་ནས་དེ་དག་གིས་གང་
དུ་བསྐུར་བར་བསྐུར་མ་ནུས་སོ། །དེ་དག་གི་ནང་ནས་ཁ་ཅིག་གིས་སྨྲས་པ། ཚེ་དང་ལྡན་པ་དག། བཅོམ་ལྡན་འདས་ཀྱིས་བཀའ་སྩལ་པ་ནི། གཞན་དུ་བསྔོས་ལ་གཞན་དུ་དབུལ་བར་མ་བྱེད་ཅིག་
ཅེས་འབྱུང། ཁ་ཅིག་གིས་ཡང་སྨྲས་པ། དེ་ལ་གཞན་བྱར་ཅི་ཡོད་བཅོམ་ལྡན་འདས་ལ་ཞུའོ། །དེ་ལྟར་གྱུར་པ་དགེ་སློང་དག་གིས་བཅོམ་ལྡན་འདས་ལ་གསོལ་པ། བཅོམ་ལྡན་འདས་ཀྱིས་

[280B] དགེ་སློང་དག། རྣམ་པ་བཞི་ལ་ནི། ངེས་པར་དབུལ་དགོས་ཏེ། བྱང་ཆུབ་པ་དང། ཆོས་ཀྱི་འཁོར་ལོ་དང། ཆོ་འཕྲུལ་ཆེན་པོ་དང། ལྷའི་ཡུལ་ནས་གཤེགས་པའོ། འདི་དག་ལས་
བསྔོས་ན། གཞན་དུ་བསྔོ་བར་མ་བྱེད་ཅིག་དེ་ལས་གཞན་ལ་བསྔོས་པའི་རྐྱེན་རྣམ་པ་དེ་ལྟ་བུས་ན། གཞན་དག་ཏུ་བསྔོར་རུང་གི། དེ་ལ་ཐེ་ཚོམ་དུ་མ་བྱེད་ཅིག་དགེ་སློང་རྣམས། ངས་ཕོངས་
པའི་ཚེ་གནང་བ་དེ་བཞིན་དུ་མ་ཕོངས་པའི་ཚེ་མ་སྤྱོད་ཅིག་།སྤྱོད་ན། འདས་པ་དང་བཅས་པར་འགྱུར་རོ། །སངས་རྒྱས་བཅོམ་ལྡན་འདས་ལ་ཚེ་དང་ལྡན་པ་ཨུ་པ་ལིས་ཞུས་པ། བཙུན་པ། དགེ་
སློང་གཉིས་ཤིག་འཁྲུགས་པར་གྱུར། རྩོད་པར་གྱུར། འཐབ་པར་གྱུར་པ་དེ་ལ་གང་མེད་པར་གཟུང། བཅོམ་ལྡན་འདས་ཀྱིས་བཀའ་སྩལ་པ་གང་ཚུལ་ཁྲིམས་དང་ལྡན་པའོ། །གཉིས་ཀ་ཚུལ་
ཁྲིམས་དང་ལྡན་ན། གང་མང་དུ་ཐོས་པའོ། །གཉིས་ཀ་མང་དུ་ཐོས་ན། གང་ཆོག་ཤེས་པའོ། །གཉི་ག་ཆོག་ཤེས་ན། གང་ཆེར་ཆོག་ཤེས་པའོ། །གཉི་ག་ཆེར་ཆོག་ཤེས་ན་ཨུ་པ་ལི། གཉི་
ག་ཆེར་ཆོག་ཤེས་པ་ལས་ཆེར་ཆོག་པ་མེད་མི་སྲིད་དོ། །གནས་མེད་དེ། དེ་གཉིས་ལྟ་བུ་ལ་ནི། འཁྲུག་པའམ། རྩོད་པའམ། འཐབ་པར་གྱུར་པ་འབྱུང་བའི་གནས་མ་ཡིན་ནོ། །རྐྱང་པའི་སྒོའི་མདོ་
བཞི་པའི་ཚིགས་སུ་བཅད་པ་དང་པོའོ། །འདུལ་བ་གཞུང་དམ་པ། བམ་པོ་བཞི་བཅུ་རྩ་གསུམ་པ། མདོར་ན། རྐུན་གནས་དང་ནི་ཟ་མ་དང་།སྔར་འཁྲུགས་པ་ལ་རྣམ་པ་བཞི། །

[281A]༄༅། །བསླབ་པ་བྱིན་པ་ཚུལ་ཤིང་བྲིམས། །དེ་དག་དགེ་འདུན་དབྱེན་མི་འགྱུར། །སངས་རྒྱས་བཅོམ་ལྡན་འདས་མཉན་དུ་ཡོད་པའི་ཛེ་ཏའི་ཚལ་མགོན་མེད་པས་སྦྱིན་གྱི་ཀུན་དགའ་
ར་བ་ན་བཞུགས་སོ། །སངས་རྒྱས་བཅོམ་ལྡན་འདས་ལ་ཚེ་དང་ལྡན་པ་ཨུ་པ་ལིས་ཞུས་པ། བཙུན་པ། ཚུལ་ཤིང་འབྲིམ་པ་རྐུ་གནས་ཀྱིས་ཚུལ་ཤིང་བྲིམས་ན། དགེ་འདུན་གྱི་དབྱེན་དུ་མི་འགྱུར་
རམ༑ ཨུ་པ་ལི། མི་འགྱུར་རོ། །བཙུན་པ། མ་ནིང་དང། ཟ་མ་དང་དགེ་སློང་མ་སུན་ཕྱུང་བ་དང། ཕ་བསད་པ་དང། མ་བསད་པ་དང། དགྲ་བཅོམ་པ་བསད་པ་དང། དེ་བཞིན་གཤེགས་
པ་ལ་ངན་སེམས་ཀྱིས་ཁྲག་ཕྱུང་བ་དང། མུ་སྟེགས་ཅན་དང། མུ་སྟེགས་ཅན་དུ་སོང་བ་དང། ཐ་དད་དུ་གནས་པ་དང། མི་གནས་པ་དག་གིས་ཚུལ་ཤིང་བྲིམས་ན། དགེ་འདུན་གྱི་དབྱེན་དུ་
འགྱུར་རམ། ཨུ་པ་ལི། མི་འགྱུར་རོ། །བཙུན་པ། སྔར་འཁྲུགས་པ་བཞིས་ཚུལ་ཤིང་བྲིམས་ན། དགེ་འདུན་གྱི་དབྱེན་དུ་འགྱུར་རམ། ཨུ་པ་ལི། མི་འགྱུར་རོ། །བཙུན་པ། བསླབ་པ་བྱིན་པས་
ཚུལ་ཤིང་བྲིམས་ན། དགེ་འདུན་གྱི་དབྱེན་དུ་འགྱུར་རམ། ཨུ་པ་ལི་མི་འགྱུར་རོ། །རྐྱང་པའི་སྒོ་བཞི་པའི་མདོའི་ཚིགས་སུ་བཅད་པ་གཉིས་པའོ།། །།མདོར་ན། ལུས་ལ་རེག་
དང་རྡུལ་གཟན་དང། །ཆར་པ་འབབ་པར་བཅད་མི་བྱ། །ཚང་མང་དང་ནི་བཤང་གཅིའི་ས། །མ་རུང་ནས་ནི་མི་དོར་བའོ། །སངས་རྒྱས་བཅོམ་ལྡན་འདས་མཉན་དུ་ཡོད་པའི་ཛེ་ཏའི་ཚལ་མགོན་

[281B] །དྲུག་སྡེ་དག་གིས་དགེ་འདུན་གྱི་མལ་སྟན་དག་ཀྱང་ལུས་ལ་རེག་པར་བགོས་རྐང་པ་ནས་མགོའི་བར་དུ་ཐང་ཆད་པར་བགོས་པ་དང། དེ་ལྟར་གྱུར་པ་
དགེ་སློང་དག་གིས་བཅོམ་ལྡན་འདས་ལ་ཞུས་པ། བཅོམ་ལྡན་འདས་ཀྱིས་བཀའ་སྩལ་པ། དགེ་སློང་དག་གིས་དགེ་འདུན་གྱི་མལ་སྟན་ལུས་ལ་རེག་པར་མ་བགོ་ཞིག་བགོས་ན། འདས་པ་དང་
བཅས་པར་འགྱུར་རོ། །བཅོམ་ལྡན་འདས་ཀྱིས་དགེ་སློང་དག་དགེ་འདུན་གྱི་མལ་སྟན་ལུས་ལ་རེག་པར་མ་བགོ་ཞིག་ཅེས་བཀའ་སྩལ་པ་དང་དགེ་སློང་དག་གིས་ཇི་ལྟར་བགོ་བ་མི་ཤེས་ནས་དེ་ལྟར་
གྱུར་པ་དགེ་སློང་དག་གིས་བཅོམ་ལྡན་འདས་ལ་གསོལ་པ་དང། བཅོམ་ལྡན་འདས་ཀྱིས་བཀའ་སྩལ་པ། གང་ཟག་གིས་རྡུལ་གཟན་གྱི་སྟེང་དུ་ཤེས་བཞིན་དུ་དལ་ནས་ཁད་ཀྱིས་བགོ་བར་གྱིས་ཤིག་
དྲུག་སྡེ་དག་གིས་དགེ་འདུན་གྱིས་གོས་བགོས་ནས་དབྱར་ཆར་གྱི་ནང་ན་བླ་གབ་མེད་པར་འདུག་གོ། དེ་ཆར་གྱིས་མ་རུང་བར་གྱུར་ནས་དེ་ལྟར་གྱུར་པ་དགེ་སློང་དག་གིས་བཅོམ་ལྡན་འདས་ལ་གསོལ་
པ་དང། བཅོམ་ལྡན་འདས་ཀྱིས་བཀའ་སྩལ་པ། དགེ་སློང་དག་གིས་དགེ་འདུན་གྱི་གོས་གྱོན་ནས་དབྱར་ཆར་གྱི་ནང་ན་བླ་གབ་མེད་པར་མ་འདུག་ཅིག་འདུག་ན། འདས་པ་དང་བཅས་པར་འགྱུར་
རོ། །དྲུག་སྡེ་དག་གིས་དགེ་འདུན་གྱི་གོས་བགོས་ནས་ཚང་མང་དུ་སོང་བ་དང། དེ་དུད་པས་མ་རུང་བར་གྱུར་ནས་དེ་ལྟར་གྱུར་པ་དགེ་སློང་དག་གིས་བཅོམ་ལྡན་འདས་ལ་གསལ་པ་དང། བཅོམ་ལྡན་འདས་

[282A]༄༅། །ཀྱིས་བཀའ་སྩལ་པ། དགེ་སློང་དག་གིས་དགེ་འདུན་གྱི་གོས་གྱོན་ནས་ཚང་མང་དུ་འགྲོ་བར་མ་བྱེད་ཅིག་སོང་ན། འདས་པ་དང་བཅས་པར་འགྱུར་རོ། །དྲུག་སྡེ་དག་གིས་
དགེ་འདུན་གྱི་མལ་སྟན་དག་བགོས་ནས་བཤང་གཅིའི་སར་སོང་བ་དང་བཤང་གཅིའི་ཟེར་མ་དག་གིས་ཕོག་ནས་མ་རུང་བར་གྱུར་ཏོ། །དེ་ལྟར་གྱུར་པ་དགེ་སློང་དག་གིས་བཅོམ་ལྡན་འདས་ལ་
གསོལ་པ་དང། བཅོམ་ལྡན་འདས་ཀྱིས་བཀའ་སྩལ་པ། དགེ་སློང་དག་།དགེ་འདུན་གྱི་མལ་སྟན་གྱོན་ནས་བཤང་གཅིའི་སར་མ་འགྲོ་ཞིག་།སོང་ན། འདས་པ་དང་བཅས་པར་འགྱུར་རོ། །གླེང་གཞི་ནི་
མཉན་དུ་ཡོད་པ་ན་སྟེ། དགེ་སློང་རྣམས་དགེ་འདུན་གྱི་མལ་སྟན་རྡོལ་བ་དང། རལ་པ་རྣམས་གར་བབ་བབ་ཏུ་འདོར་ཏེ། དེ་དེ་དག་མི་སྤྱོད་པ་དང། དེ་ཉིད་མ་རུང་བར་གྱུར་ནས་དེ་ལྟར་གྱུར་པ་དགེ་
སློང་དག་གིས་བཅོམ་ལྡན་འདས་ལ་གསོལ་པ་དང། བཅོམ་ལྡན་འདས་ཀྱིས་བཀའ་སྩལ་པ། དགེ་འདུན་གྱི་མལ་སྟན་ཅུང་ཟད་རྡོལ་ཏམ་རལ་ན། མ་དོར་བར་རྡོལ་ན་ནི། ལྷན་པས་གློན་ཅིག་
རལ་ན་ནི། སླར་དྲུབས་ཤིག་དེའི་ནང་ན་རྙིང་པ་དག་ནི། ཁོལ་ཕྱུང་ལ་གསར་པས་གློན་ཅིག་དེ་རྙིང་པ་ལས་རུང་བ་ཡོད་ན། མེ་མར་གྱི་སྙིང་པོར་གྱིས་ཤིག་དེར་ཡང་མི་རུང་ན། བ་ལང་གི་
ལྕི་བའམ། ས་དང་བསྲེས་ལ་ཀ་བའི་སེར་ཀའམ། རྩིག་པའི་སེར་ཀ་དག་གི་ཞལ་ཞལ་དུ་གྱིས་ཤིག་དང། སྦྱིན་པར་བྱེད་པ་དང། ཡོན་བདག་གིས་ཡུན་རིང་དུ་སྤྱད་པར་འགྱུར་རོ། །རྐྱང་པའི་

[282B]། །།མདོར་ན་ཁ་ཟས་དེ་སྟེ་མེ་མར་དང། །བྱུག་པར་བྱ་དང་ལྷམ་རྣམས་དང་།གོས་དང་གདུགས་དང་ཤིང་དག་དང། །རྩ་བ་སྨན་རྣམས་
ཐ་མའོ། །སངས་རྒྱས་བཅོམ་ལྡན་འདས་མཉན་དུ་ཡོད་པའི་ཛེ་ཏའི་ཚལ་མགོན་མེད་ཟས་སྦྱིན་གྱི་ཀུན་དགའ་ར་བ་ན་བཞུགས་སོ། །མཉན་དུ་ཡོད་པ་ན་ཁྱིམ་བདག་གཞན་ཞིག་འདུག་སྟེ། དེས་ཡོ་བྱད་ཐམས་
ཅད་དང་ལྡན་པའི་གཙུག་ལག་ཁང་བརྩིགས་ཏེ། འཁོར་མང་པོའི་དགེ་སློང་དག་ཅིག་ལ་ཕུལ་ལོ། །དེ་འཁོར་དྲུག་ཅུ་དང་དེར་དབྱར་ཚུལ་དུ་ཞུགས་སོ། །ཚུལ་དེ་ནས་བྱུང་ནས་ལྷན་ཅིག་སྤྱོད་པ་དང་ཉེ་གནས་དག་
ལྗོངས་དང། ཕྱོགས་གང་དང་གང་ན་འཁོད་འཁོད་པ་དེ་དང་དེ་དག་ནས་དེའི་རྐང་པ་ལ་ཕྱག་བྱ་བར་ལྷགས་ནས་དེ་དག་གིས་དེའི་རྐང་པ་ལ་ཕྱག་བྱས་ཏེ་དོང་བ་དང། དེས་ཚེ་དང་ལྡན་པ་རྣམས། ང་ཁྱིམ་བདག་
འདི་ཞེས་བྱ་བས་མགྲོན་དུ་བོས་ཀྱི། ཁྱེད་འདི་ཉིད་དུ་འཁོད་ཅིག་ཅེས་སྨྲས་པ་དང། དེ་དག་གིས་སྨྲས་པ། མཁན་པོ། མཆིའོ། །དེས་སྨྲས་པ། འོ་ན་འཁོད་དེ་ཟན་ཟོས་ལ་དེངས་ཤིག་དེ་དག་གིས་
སྨྲས་པ༑ ཟས་དང། ཡོ་བྱད་ཁྱེར་ཏེ་མཆིས་ལ་དེ་ཉིད་བདག་ཅག་འཚལ་ལོ། །དེས། འོ་ན་ལེགས་ཀྱི། དེ་བཞིན་དུ་གྱིས་ཤིག་ཅེས་སྨྲས་པ་དང། ཟས་དང། ཡོ་བྱད་དག་ཁྱེར་ཏེ་དོང་ངོ། །དེ་བཞིན་དུ་ཁ་
ཅིག་གིས་མེ་མར་གྱི་མར། ཁ་ཅིག་གིས་ནི། རྐང་པ་བྱུག་པ། ཁ་ཅིག་གིས་ནི། ལྷམ་དག་ཁ་ཅིག་གིས་ནི། གོས་དག་ཁ་ཅིག་གིས་ནི། གདུགས་དག། ཁ་ཅིག་གིས་ནི། ཤིང་དག་ཁ་ཅིག་

[283A]༄༅། །གིས་ནི། རྩ་བ་དང། སྡོང་བུ་དང། ལོ་མ་དང། མེ་ཏོག་དང། འབྲས་བུའི་སྨན་རྣམས་ཁྱེར་ཏེ་དོང་བ་དང། རིང་པོ་མ་ལོན་པར་གཙུག་ལག་ཁང་དེ་ཡོ་བྱད་ཀྱིས་བྲེལ་བར་གྱུར་ནས་
དགེ་སློང་དེ་ཁྱིམ་བདག་ག་ན་བ་དེར་སོང་སྟེ་ཕྱིན་པ་དང་ཁྱིམ་བདག། ཁྱོད་ཀྱིས་ཡོ་བྱད་དག་ནི། ཟད་དོ། །ཞེས་སྨྲས་པ་དང། འཕགས་པ། དེ་ན་དགེ་སློང་དག་ཉུང་ལ་ཡོ་བྱད་མང་དུ་ཕུལ་ན། ཅིའི་ཕྱིར་
མྱུར་དུ་བས་ཞེས་སྨྲས་པ་དང། དེ་དག་གིས་རྒྱས་པར་སྨྲས་པ་ནས་དེས་འཕགས་པ། བདག་གིས་ནི། དེ་ན་བཞུགས་པ་རྣམས་ཀྱི་ཕྱིར་ཕུལ་ན། དེ་དག་གཞན་དུ་གནས་ལ་ཅིའི་ཕྱིར་གཞན་དུ་སྤྱོད་
ཅེས་ཉེས་པ་ངོར་བརྗོད་དོ། །དེ་ལྟར་གྱུར་པ་དགེ་སློང་དག་གིས་བཅོམ་ལྡན་འདས་ལ་གསོལ་པ་དང། བཅོམ་ལྡན་འདས་ཀྱིས་བཀའ་སྩལ་པ། དགེ་སློང་དག་ཡོན་བདག་དེ་འཕྱ་བ་ནི། ཡུས་ཏེ། དེ་
བས་ན། དགེ་སློང་དག་གིས་གཞན་དུ་གནས་ཤིང་གཞན་གྱིས་འཁྱེར་བར་མ་སྤྱོད་ཅིག་དགེ་སློང་དག་གཞན་དུ་གནས་ལ་གཞན་གྱིས་སྤྱད་ན། དེ་དག་ཇི་ཙམ་སྤྱད་པ་ཐམས་ཅད་རིན་ཐང་བཞིན་དུ་
ཕོབ་ཅིག་རྐྱང་པའི་སྒོ་བཞི་པའི་མདོའི་ཚིགས་སུ་བཅད་པ་བཞི་པའོ།། །།མདོར་ན། མཚན་མ་དང་ཡང་མངོན་མཚན་དང། པར་ཏང་དག་དང་རི་མོ་ཅན། །ཁྲིའུ་རྐང་པ་རི་མོ་ཅན། །
རལ་ཚེམ་བྱ་བ་དབྱར་མོ་ཁང། །སངས་རྒྱས་བཅོམ་ལྡན་འདས་མཉན་དུ་ཡོད་པའི་ཛེ་ཏའི་ཚལ་མགོན་མེད་ཟས་སྦྱིན་གྱི་ཀུན་དགའ་ར་བ་ན་བཞུགས་སོ། །མཉན་དུ་ཡོད་པ་ན་མི་སྤུན་གཉིས་ཤིག་

[283B] དེ་ལས་གཅིག་ནི། ཞལ་ཏ་བའི་གནས་ཁང་ན་འདུག་གོ། གཅིག་ནི། ཛེ་ཏའི་ཚལ་ནའོ། །ཇི་ཙམ་ན་ཞལ་ཏ་པ་དེ་དོན་ཞིག་གི་ཕྱིར་རི་བྲག་གི་གྲོང་དུ་སོང་ངོ། །དགེ་སློང་དེ་ཕུ་ནུ་བོ་བལྟ་བའི་ཕྱིར་
བགོ་བ་དེ་བགོས་ནས་དེའི་ཐད་དུ་སོང་ངོ། །དེས་དགེ་འདུན་གྱི་བགོ་བའི་ནང་དུ་གང་ཟག་གི་བགོ་བ་དེ་བཞག་ནས་གཏམ་འཛེར་ཅིང་འཁོད་དོ། །དེ་ནས་ནོར་ཏེ་དགེ་འདུན་གྱི་བགོ་བ་ཞིག་གྱོན་ཏེ་སོང་ངོ། །དེ་ནས་
ཞལ་ཏ་པ་དེ་སླར་འོངས་ནས་དེ་ན་བགོ་བ་ཆུང་ངུ་ཞིག་མཐོང་སྟེ། དེས་ཚེ་དང་ལྡན་པ་ཅི། དགེ་འདུན་གྱིས་རྙེད་པ་གྲུབ་བམ་ཞེས་སྨྲས་པ་དང། དེས་སྨྲས་པ། དགེ་འདུན་གྱིས་རྙེད་པ་ཅང་མེད་དོ། །བགོ་བ་འདི་
སུའི། འདི་དག་ནི། དགེ་འདུན་གྱིའོ། །དེས་སྨྲས་པ། ངེད་ཅག་གི་ནི་ཚེ། འདི་ནི། ཆུང་ན། འདིར་སུའང་བགོ་བ་གྱོན་ཏེ་མ་འོངས་སམ་འདིར་བདག་གི་ཕུ་ནུ་བོ་ཞིག་འོངས་སོ། །སོང་ལ་དྲིས་ཤིག་དེ་
སོང་ནས་དྲིས་ཏེ། དེས་བལྟས་ན། དགེ་འདུན་གྱི་ཡིན་ནས་དེས་སྨྲས་པ། བདག་གིས་ནོར་ཏེ། དགེ་འདུན་གྱི་ནི། བདག་གིས་ཁྱེར། བདག་གི་ནི་དེ་ན་འདུག་པའི་རིགས་སོ། །དེས་ཁྱེར་ཏེ་འོངས་སོ། །
དེ་ལྟར་གྱུར་པ་དགེ་སློང་དག་གིས་བཅོམ་ལྡན་འདས་ལ་གསོལ་པ་དང་བཅོམ་ལྡན་འདས་ཀྱིས་བཀའ་སྩལ་པ། དགེ་འདུན་གྱི་མཚན་མ་ཐོབ་ཅིག་།དགེ་སློང་དག་གིས་ཇི་ལྟར་མཚན་མ་གདབ་པ་མི་ཤེས་
ནས་བཅོམ་ལྡན་འདས་ཀྱིས་བཀའ་སྩལ་པ། དགེ་སློང་འདི་ཞེས་བྱ་བས་ཕུལ་བའོ། །ཞེས་ཡི་གེར་བྲིས་ཤིག་དགེ་སློང་དག་གིས་དགེ་འདུན་གྱི་དང། གང་ཟག་གི་གཉི་ག་དེ་བཞིན་དུ་བྲིས་སོ། །དེ་ལྟར་གྱུར་

[284A]༄༅། །པ་དགེ་སློང་དག་གིས་བཅོམ་ལྡན་འདས་ལ་གསོལ་ནས་བཅོམ་ལྡན་འདས་ཀྱིས་བཀའ་སྩལ་པ། གང་ཟག་གི་ནི། མངོན་མཚན་ཐོབ་ཅིག། གླེང་གཞི་ནི། མཉན་དུ་ཡོད་པ་ན་
སྟེ། བཅོམ་ལྡན་འདས་ཀྱིས་དགེ་འདུན་གྱིའམ། གང་དག་གི་ཡང་རུང་སྟེ། རི་མོ་ཅན་ནི། གདིང་བ་མེད་ཀྱི་བར་དུ་མ་སྤྱོད་ཅིག་ཅེས་བཀའ་སྩལ་པ་དང། དགེ་སློང་དག་གང་ཟག་གི་པར་ཏང་སྟན་
མེད་པ་ལ་ཞུགས་པ་དང། དེའི་ནང་ནས་ཁ་ཅིག་གིས་སྨྲས་པ། བཅོམ་ལྡན་འདས་ཀྱིས་ནི། རི་མོ་ཅན་རྙེད་པ་ནི། གནང་གི། བདག་ཉིད་ཀྱིས་བྱ་བར་ནི། མ་ཡིན་ནོ། །ཞེས་གསུངས་སོ། །གཞན་
ཞིག་གིས་ཡང་བྱས་པའི་དངོས་པོ་སྤོངས་ཤིག་ཅེས་སྨྲས་པ་དང་དེ་ལྟར་གྱུར་པ་དགེ་སློང་དག་གིས་བཅོམ་ལྡན་འདས་ལ་གསོལ་པ་དང་བཅོམ་ལྡན་འདས་ཀྱིས་བཀའ་སྩལ་པ། དེ་བས་ན་
དགེ་འདུན་གྱི་ནི། པར་ཏང་རི་མོ་ཅན་རྙེད་དམ། བྱས་ན་ཡང་རུང་ངོ། །གང་ཟག་གི་ནི། གཞན་གྱིས་བྱིན་ན། ཡོན་བདག་ཉིད་ལ་བསྔོས་ན། འཆང་བར་གནང་གི། རང་བྱེད་དུ་ནི། མི་གནང་ངོ་
བཅོམ་ལྡན་འདས་ཀྱིས་དགེ་འདུན་ལ་ནི། པར་ཏང་རི་མོ་ཅན་རྙེད་པའམ། བྱས་པའང་འཆང་དུ་གནང་གི། གང་ཟག་ལ་ནི། གཞན་གྱིས་བྱིན་པ་དེ་ཉིད་ལ་བསྔོས་ན། འཆང་དུ་གནང་ངོ། །ཅེས་
བཀའ་སྩལ་ནས་དགེ་སློང་གཞན་ཞིག་གིས་ཁྲིའུ་རྐང་པ་རི་མོ་ཅན་ཞིག་བདག་གིས་ནི། མ་བྱས། གཞན་གྱིས་བྱིན་པ་འཆང་ངོ། །དེ་ལྟར་གྱུར་པ་དགེ་སློང་དག་གིས་བཅོམ་ལྡན་འདས་ལ་གསོལ་བ་དང་

[284B] དགེ་སློང་དག་ངས་རི་མོ་ཅན་ནི། །དགོངས་ཏེ་གསུངས་ཀྱི། ཁྲིའུ་རྐང་པ་རི་མོ་ཅ་ལ་མ་ཡིན་གྱི། དེ་བས་ན། དགེ་འདུན་གྱིས་ཁྲིའུ་རྐང་པ་རི་མོ་ཅན་རྙེད་དམ། བྱས་
ཀྱང་རུང་གནང་གི། གང་ཟག་ལ་ནི། རྗེས་སུ་མི་གནང་ངོ། བཅོམ་ལྡན་འདས་ཀྱིས་དགེ་སློང་མ་དབྱར་ཚུལ་ནས་བྱུང་ནས་ལྗོངས་རྒྱུ་བ་སྤྱོད་ཅིག་ཅེས་གསུངས་པ་དང། དབྱར་ཚུལ་དུ་ཞུགས་པ་དང་ཁང་
པའི་རལ་ཚེམ་དག་མ་བྱས་པར་དོང་ནས་དེ་དག་གིས་རལ་ཚེམ་མ་བྱས་པས་མ་རུང་བར་གྱུར་ཏོ། །དེ་ལྟར་གྱུར་པ་དགེ་སློང་དག་གིས་བཅོམ་ལྡན་འདས་ལ་གསོལ་བ་དང། བཅོམ་ལྡན་འདས་ཀྱིས་བཀའ་
སྩལ་པ༑ དགེ་སློང་མ་དབྱར་ཚུལ་དུ་ཞུགས་ན། རལ་ཚོམ་མ་བྱས་ན། འདས་པ་དང་བཅས་པར་འགྱུར་རོ། །རྐྱང་པའི་སྒོ་བཞི་པའི་མདོའི་ཚིགས་སུ་བཅད་པ་ལྔ་པའོ།། །།མདོར་ན། སོང་
ནས་སླར་འོང་སྦྱིན་པ་མེད། །བྱིན་ནས་ཕྱིར་ཡང་འོངས་པར་འགྱུར་།དགེ་འདུན་གྱིས་ཀྱང་སྦྱིན་པར་བྱ། །གང་ལས་སྐྱིད་པར་གྱུར་པའོ། །སངས་རྒྱས་བཅོམ་ལྡན་འདས་མཉན་དུ་ཡོད་པ་ཛེ་ཏའི་ཚལ་
མགོན་མེད་ཟས་སྦྱིན་གྱི་ཀུན་དགའ་ར་བ་ན་བཞུགས་སོ། །ཁྱིམ་པ་ཞིག་གི་གཉེན་ཞིག་དུས་འདས་ཏེ་མཆོད་པའི་ཕྱིར་རྒྱལ་མཚན་དང་བ་དན་དག་གིས་དྲངས་ནས་དུར་ཁྲོད་དུ་བསྐྱལ་ཏེ་སླར་ཁྱེར་ཏེ་
འོངས་ནས་དགེ་འདུན་ལ་ཕུལ་བ་དང། དགེ་སློང་དག་གིས་མ་བླངས་སོ། །དེ་ལྟར་གྱུར་པ་དགེ་སློང་དག་གིས་བཅོམ་ལྡན་འདས་ལ་གསོལ་པ་དང། བཅོམ་ལྡན་འདས་ཀྱིས་བཀའ་སྩལ་པ། སོང་ནས་སླར་

[285A]༄༅། །འོངས་པ་ཞེས་བྱོས་ལ་ལོངས་ཤིག་ཁ་ཅིག་ནི། དབུལ་ཏེ་ཕུལ་བ་དེ་སླར་ཡང་བརྙས་པ་དང། དགེ་སློང་དག་གིས་མ་སྟེར་ཏོ། །བཅོམ་ལྡན་འདས་ཀྱིས་བཀའ་སྩལ་པ། དེ་
སྟེ་སླར་སློང་ན། བྱིན་ཅིག་དེ་བརྙས་ནས་དེ་སླར་འགྱོད་པ་སྐྱེས་ནས་མི་དེས་སླར་ཡང་ཕུལ་བ་དང། དགེ་སློང་དག་གིས་མ་བླངས་ཏེ། དེ་ལྟར་གྱུར་པ་དགེ་སློང་དག་གིས་བཅོམ་ལྡན་འདས་ལ་གསོལ་པ་
དང། བཅོམ་ལྡན་འདས་ཀྱིས་བཀའ་སྩལ་པ། དེ་ནས་སླར་ཡང་འོངས་སོ། །ཞེས་བྱོས་ཏེ་ལོངས་ཤིག་དེ་ལ་ཐེ་ཚོམ་དང། ཁྲོ་བར་མ་བྱེད་ཅིག་གླེང་གཞི་ནི། མཉན་དུ་ཡོད་པ་ན་སྟེ། ཞལ་ཏ་བྱེད་
པའི་དགེ་སློང་ཞིག་གིས། དགེ་འདུན་གྱི་ཕྱིར་ཁྱིམ་པ་ཞིག་ལས་ནོར་ཞིག་བསྐྱིས་པ་དང། དེ་དུས་འདས་སོ། །དེ་དུས་འདས་སོ། །ཞེས་ཐོས་ནས་དེ་གཙུག་ལག་ཁང་དུ་འོངས་ནས་དྲིས་པ། དགེ་སློང་མིང་
འདི་ཞེས་བགྱི་བ་ཞིག་ག་རེ་ཞེས་སྨྲས་པ་དང། དགེ་སློང་དག་གིས་སྨྲས་པ། དེ་དུས་ལས་འདས་སོ། །དེས་སྨྲས་པ། འཕགས་པ། བདག་གི་ནོར་ཞིག་བསྐྱིས་སོ། །དགེ་སློང་དག་གིས་སྨྲས་པ། སོང་ལ་
དེ་ཉིད་ལ་དོས་ཤིག་དེ་དགེ་འདུན་གྱི་ཕྱིར་ཁྱེར་གྱི། ཕ་མ་དང། བདག་གི་ཕྱིར་མ་ལགས་ཀྱི། ཁྱེད་ཀྱིས་སྩོལ་ཅིག་དེ་ལྟར་གྱུར་པ་དགེ་སློང་དག་གིས་བཅོམ་ལྡན་འདས་ལ་གསོལ་པ་དང་
བཅོམ་ལྡན་འདས་ཀྱིས་བཀའ་སྩལ་པ། དེ་སྟེ་དགེ་འདུན་གྱི་ཕྱིར་དེས་ཁྱེར་བར་ཤེས་ན། དགེ་འདུན་གྱིས་སྐྱིན་པ་བྱིན་ཅིག་དགེ་སློང་རྣམས། ངས་ལས་གསར་དུ་བྱེད་པའི་མཚུངས་པའི་དགེ་སློང་

[285B] །ལས་གསར་དུ་བྱེད་པའི་དགེ་སློང་གིས་བསྐྱི་བ་དག་རྒན་ཞིང་རྒན་པ་དག་ལ་དྲིས་ལ་ལོངས་ཤིག་ལས་གསར་དུ་བྱེད་པ་རྣམས་ཀྱིས་མཚུངས་པར་སྤྱད་པའི་ཆོས་བཅས་པ་བཞིན་དུ་མ་བྱས་
ན༑ འདས་པ་དང་བཅས་པར་འགྱུར་རོ། །རྐྱང་པའི་སྒོ་བཞི་པའི་མདོའི་ཚིགས་སུ་བཅད་པ་དྲུག་པའོ།། །།མདོར་ན། བུ་རམ་ཤིང་དང་དགེ་སློང་རྣམས། །ཟ་ཞིང་བགོ་བ་ཅན་གདགས་པ། །
མི་བགོ་བ་དང་བཞི་པ་དང། །སྐར་མ་བསྟན་པར་མི་བྱའོ། །སངས་རྒྱས་བཅོམ་ལྡན་འདས་མཉན་དུ་ཡོད་པའི་ཛེ་ཏའི་ཚལ་མགོན་མེད་ཟས་སྦྱིན་གྱི་ཀུན་དགའ་ར་བ་ན་བཞུགས་སོ། །དགེ་སློང་དག་གིས་བཅའ་
བ་བུ་རམ་ཤིང་ཞིག་རྙེད་དེ། བཅོམ་ལྡན་འདས་ཀྱིས་དགེ་ཚུལ་ཕ་དག་ལ་ནི། སུམ་ཆ་བྱིན་ཅིག་ཅེས་བཀའ་སྩལ་ནས། དེ་དག་ལ་བུ་རམ་ཤིང་གི་སུམ་ཆ་རེ་རེ་བྱིན་ནོ། །དགེ་སློང་དག་རིམ་དུ་འཁོད་ནས་
གྲལ་ཉིས་རིམ་དུ་གྱུར་པས་སླར་ཡང་རྒན་རིམ་གྱི་ཐོག་ཏུ་འོངས་སོ། །ཚེ་དང་ལྡན་པ་སྒྲ་གཅན་འཛིན་བཅོམ་ལྡན་འདས་ཀྱི་སྤྱན་སྔར་འདུག་སྟེ། དེ་བུ་རམ་ཤིང་གི་དུམ་བུ་ཟ་ཞིང་བཅོམ་ལྡན་འདས་ཀྱི་ཞལ་དུ་
མིག་ལྟ་ཞིང་འདུག་གོ་བཅོམ་ལྡན་འདས་ཀྱིས་བཀའ་སྩལ་པ། ཚེ་དང་ལྡན་པ་སྒྲ་གཅན་འཛིན། ཁྱོད་བུ་རམ་ཤིང་འདོད་དམ། །དེས་སྨྲས་པ། བཅོམ་ལྡན་འདས། འཚལ་ལོ། །དེ་ནས་བཅོམ་ལྡན་འདས་
ཀྱི་སྐུ་སྐལ་ལས་བཅད་དེ་དུམ་བུ་ཞིག་དེ་ལ་བྱིན་ནས་དགེ་སློང་གི་དགེ་འདུན་རྣམས་བུ་རམ་ཤིང་གི་བྱ་བ་བྱས་ཏེ་གཙུག་ལག་ཁང་དུ་འོངས་པ་དང། ཚེ་དང་ལྡན་པ་སྒྲ་གཅན་འཛིན། བཅོམ་ལྡན་འདས་ཀྱི་

[286A]༄༅། །ཞབས་ལ་ཕྱག་བྱ་བའི་ཕྱིར་བཅོམ་ལྡན་འདས་ཀྱི་དྲུང་དུ་འོངས་པ་དང། བཅོམ་ལྡན་འདས་ཀྱིས་བཀའ་སྩལ་པ། ཚེ་དང་ལྡན་པ་སྒྲ་གཅན་འཛིན། བུ་རམ་ཤིང་གི་
བཟའ་བས་ཚིམ་པར་གྱུར་ཏམ། དེས་གསོལ་པ། བཅོམ་ལྡན་འདས་ཀྱིས་བདག་ཅག་གི་རྙེད་པ་ནི། སུམ་ཆ་གཅིག་སྩོལ་ཅིག་ཅེས་བཀའ་སྩལ་པས་ག་ལ་ཚིམ་མོད་ཀྱི། བཅོམ་ལྡན་
འདས་ཀྱིས་བཀའ་སྩལ་པ་དེས་ན། གདོད་ཚིམ་པར་གྱུར་ཏོ། །བཅོམ་ལྡན་འདས་ཀྱིས་དགེ་སློང་གི་དགེ་འདུན་དག་བསྡུས་ནས་དགེ་སློང་དག་ལ་འདི་སྐད་ཅེས་བཀའ་སྩལ་ཏོ། །ངས་གོས་ཀྱི་ཐོབ་
པ་ནི། དགེ་ཚུལ་ཕ་དག་སུམ་ཆ་གཅིག་བྱིན་ཅིག་ཅེས་བྱས་ཀྱི། ཁ་ཟས་ཀྱི་ཐོབ་པ་དག་ནི། མཚུངས་པར་བགོས་ཤིག་ཆུང་དུ་ན་ཤིང་བུ་ལ་སའི་ལོ་མ་ཙམ་ཡང་མཉམ་པར་བགོས་ཤིག་
དེ་ལས་ཆེ་ཆུང་དུ་བགོས་ན། འདས་པ་དང་བཅས་པར་འགྱུར་རོ་།གླེང་གཞི་ནི། མཉན་དུ་ཡོད་པ་ན་སྟེ། མཉན་དུ་ཡོད་པ་ན་ཁྱིམ་བདག་གནས་པ་དེ་དུས་དུས་སུ་ཛེ་ཏའི་ཚལ་དུ་འགྲོ་བ་ལས། དགེ་
སློང་ཞིག་གིས་དེ་ལ་ནོར་ལས་བྱུང་བའི་བསོད་ནམས་ཀྱི་དངོས་པོ་བདུན་རྒྱ་ཆེར་སྙན་པར་བཤད་པ་དང། དེ་དད་པ་སྐྱེས་ནས་གཙུག་ལག་ཁང་ཞིག་བརྩིགས་ཏེ། དེར་དགེ་སློང་གང་དག་གནས་པ་
དེ་དག་ཁ་ཟས་འཕྲལ་འཕྲལ་དུ་འབྱོར་བར་བྱེད་པ་ལས། དེས་དེ་དག་གིས་ཁ་ཟས་ཀྱི་རྒྱུར་ཀརཤ་པ་ཎ་དག་ཅིག་བྱིན་པ་ལས་དེ་དག་གིས་སྨྲས་པ། ཚེ་དང་ལྡན་པ། བདག་ཅག་བསོད་སྙོམས་ལ་འགྲོ་

[286B] ཟས་ཀྱིས་ནི། མ་ཡིན་གྱི། ཀརཤ་པ་ཎ་ནི། ཆོས་གོས་ཀྱི་ཕྱིར་བགོའོ། །དགེ་སློང་བདག་ཅག་ལས་སུ་ཡང་ཁྱིམ་བདག་དེའི་ཁྱིམ་དུ་མ་འདོང་ཞིག་ཅེས་དེ་དག་གིས་དམ་བཅས་
སོ༑ ༑དེ་ནས་དུས་ཕྱི་ཞིག་ན་བསོད་སྙོམས་པ་ཞིག་ལྗོངས་རྒྱུ་བ་སྤྱོད་ཅིང་མཉན་དུ་ཡོད་པར་ཕྱིན་ཏེ། དེ་ཁྱིམ་བདག་དེའི་གཙུག་ལག་ཁང་དུ་འོངས་ནས་དགེ་སློང་དག་གིས་དེ་ངལ་བསོར་བཅུག་སྟེ་གནས་དང་
མལ་སྟན་དག་བྱིན་ནས་དེས་བསམ་པ། དེ་རིང་ལ་ངལ་བསོ་ཞིང་ཟན་ཡང་གྲལ་དུ་ཟོས་ལ། སང་ནས་བསོད་སྙོམས་བླང་ངོ། །སྙམ་དུ་སེམས་ཤིང་འདུག་པ་ལས། དགེ་སློང་གཞི་ན་འཁོད་པ་དག་ལྷུང་བཟེད་
དང་ཆོས་གོས་ཁྱེར་ཏེ་བསོད་སྙོམས་ལ་དོང་བ་དང། བསོད་སྙོམས་པ་དེས་བསམ་པ། གཞི་ན་གནས་པའི་དགེ་སློང་དག་ནི། དེ་ལྟར་ཕོངས་པ་ལྟ་ན། བདག་ཀྱང་དེ་འདྲ་བར་འགྱུར་གྱི། བསོད་སྙོམས་སློང་
དུ་འགྲོའོ། །སྙམ་ནས་དེ་ལྷུང་བཟེད་དང། ཆོས་གོས་དང། ལྡེ་མིག་དང། ལྡེ་མིག་ཀྱོག་པོ་དང། སྒོ་ལྕགས་ཀྱང་ཁྱེར་ནས་མཉན་དུ་ཡོད་པར་རིམ་གྱིས་བསོད་སྙོམས་ལ་ཞུགས་པ་ལས། ཁྱིམ་བདག་དེའི་
ཁྱིམ་དུ་འོངས་ནས་དེས་དེ་ལ་བདེ་བར་ཕྱིན་ཏམ་ཞེས་ཚིག་ཏུ་སྨྲས། སྟན་བཏིང། རྐང་པ་ལ་ཕྱག་བྱས་ནས་དེའི་མདུན་དུ་འདུག་གོ་དེ་དེའི་མདུན་དུ་འདུག་ནས་དེས་དེ་ལ་ནོར་ལས་བྱུང་བའི་བསོད་ནམས་
ཀྱི་དངོས་པོ་བདུན་དུ་ཡོན་ཏན་བཤད་པ་དང། ཁྱིམ་བདག་དེས་སྨྲས་པ། འཕགས་པ། བདག་གིས་དེ་ཐམས་ཅད་བསྒྲུབས་ལགས་སོ། །བསོད་སྙོམས་པས་སྨྲས་པ། ཁྱིམ་བདག་ཁྱོད་ཀྱིས་ཅུང་ཟད་

[287A]༄༅། །ཟད་ཀྱང་སྦྱར་བ་མེད་དེ། ཁྱོད་ཀྱིས་གཙུག་ལག་ཁང་ན་ཐོག་མར་ཁ་ཟས་མེད་དེ། །དེས་སྨྲས་པ། འཕགས་པ། ཅི་གསུང་བདག་གིས་དེར་མང་དུ་ཕུལ་ན། འཕགས་
པས་གཞན་ཞིག་ཏུ་བྱོན་ཏེ་ནོར་བསྙམ། བསོད་སྙོམས་པ་དེས་སྨྲས་པ། ཁྱིམ་བདག། ཁྱོད་ཀྱི་གཙུག་ལག་ཁང་གི་ལྡེ་མིག་དང། ལྡེ་མིག་ཀྱོག་པོ་དག་ཤེས་སམ། འཕགས་པ། འཚལ་ལོ། །
དེས་ལྡེ་མིག་དང། ལྡེ་མིག་ཀྱོག་པོ་དག་བསྟན་པ་དང། དེས་སྨྲས་པ། འཕགས་པ། དེའི་དོན་གློ་བར་ཆུད་དོ། །ཞེས་སྨྲས་པ་དང་བསོད་སྙོམས་པས་དེ་ཁྱེར་ནས་སླར་སོང་ངོ། །ཁྱིམ་བདག་
ཀྱང་དེའི་ཕྱི་བཞིན་དུ་སོང་སྟེ་གཙུག་ལག་ཁང་དུ་འདུག་ནས་ཇི་ཙམ་དགེ་སློང་དེ་དག་བསོད་སྙོམས་ཁྱེར་ཏེ་འོང་བ་མཐོང་སྟེ་མཐོང་ནས་དེས་འཕགས་པ། ཁྱེད་ཅག་གང་ནས་བྱོན་ཅེས་སྨྲས་པ་དང་
དེ་དག་གིས་སྨྲས་པ། ཁྱིམ་བདག་སྤྱོད་ཡུལ་ལ་དད་པ་བསྐྱེད་པའི་ཕྱིར་རོ། །འཕགས་པ། ཀརཤ་པ་ཎ་གར་མཆིས། ཁྱིམ་བདག་གནས་ཁང་ན་ཡོད་དོ། །བསྣམས་ཏེ་སྤྱོན། དེ་དག་གིས་ཕྱུང་
སྟེ་བྱིན་ནོ། །དེས་སྨྲས་པ། ད་སྤྱོད་ཡུལ་གྱི་དད་པ་བསྐྱེད་དུ་བཞུད་ཅིག་དེ་དག་གིས་མ་སྤོབས་ནས་ཅང་མི་ཟེར་བར་འདུག་ནས་དེ་ལྟར་གྱུར་པ་དགེ་སློང་དག་གིས་བཅོམ་ལྡན་འདས་ལ་གསོལ་པ་
དང། བཅོམ་ལྡན་འདས་ཀྱིས་བཀའ་སྩལ་པ། དགེ་སློང་དག་ཁྱིམ་བདག་དེ་འཕྱ་བ་ནི། ཡུས་ཏེ། དེ་བས་ན། རྣམ་པ་བཞི་ནི། མ་བགོ་ཞིག་དེ་ནི་མཆོད་རྟེན་ཐམས་ཅད་ཀྱི་དང། ཕྱོགས་

[287B] ནད་གསོས་ཀྱི་རིན་ཐམས་ཅད་དང། ཟས་ནར་མ་ཐམས་ཅད་དོ། །གླེང་གཞི་ནི། མཉན་དུ་ཡོད་པ་ན་སྟེ། དྲུག་སྡེ་དག་ལྗོངས་རྒྱུ་བ་སྤྱོད་ཅིང་སྐར་མ་ཤར་ཙམ་ཞིག་
ན༑ གཙུག་ལག་ཁང་ཞིག་ཏུ་ཕྱིན་པ་དང། དགེ་སློང་དེ་དག་གིས་གང་མཛའ་བའི་གནས་སུ་ངལ་བསོ་ཞིང་འདུག་ཏུ་བཅུག་པ་དང། དེ་དག་གིས་སྨྲས་པ། ཚེ་དང་ལྡན་པ་དག་ཅི་ཞིག་བསྡད་དུ་ཡོད་
སྟོན་པ་བཞུགས་བཞིན་དུ་བསྟན་པ་ཞིག་པར་བྱའམ། རྒན་རིམ་བཞིན་དུ་ཅིའི་ཕྱིར་མི་བགོ། དེ་དག་ཇི་ལྟར་རྒན་རིམ་བཞིན་དུ་འགེད་པ་ལ་ཞུགས་པ་དང། གསར་བུ་དག་མ་བགོས་པར་ནམ་
ནངས་སོ། །དེ་དག་ནམ་ནངས་པ་དང་ལངས་ཏེ། ཚེ་དང་ལྡན་པ་དག་ངེད་ཅག་འདོང་གི། མལ་སྟན་ལོངས་ཤིག་དགེ་སློང་དག་གིས་སྨྲས་པ། ཚེ་དང་ལྡན་པ་དག་ཁྱེད་ཅག་སྐད་ཅིག་འཁོད་
པའི་ཕྱིར་ཁྱེད་ཀྱིས་དགེ་འདུན་ཐམས་ཅད་ལ་གནོད་པ་བྱས་སོ། །དེ་དག་གིས་སྨྲས་པ། དེ་ནི། སྟོན་པའི་བཀའ་ལུང་བཞིན་ནོ། །དེ་ལྟར་གྱུར་པ་དགེ་སློང་དག་གིས་བཅོམ་ལྡན་འདས་ལ་གསོལ་པ་
དང༑ བཅོམ་ལྡན་འདས་ཀྱིས་བཀའ་སྩལ་པ། དགེ་སློང་དག་སྐར་མ་ཤར་ཕན་ཆད་མལ་སྟན་མ་བགོ་ཞིག་བགོས་ན། འདས་པ་དང་བཅས་པར་འགྱུར་རོ། །མལ་སྟན་འགེད་པས་ཀྱང་མ་བགོ་
ཞིག་བགོས་ན། འདས་པ་དང་བཅས་པར་འགྱུར་རོ། །རྐྱང་པའི་སྒོ་བཞི་པའི་མདོའི་ཚིགས་སུ་བཅད་པ་བདུན་པའོ།། །།མདོར་ན། རྒུན་འབྲུམ་དང་ཡང་འབྲས་བུ་གཞན། །

[288A]༄༅། །མེས་རུང་བ་ཡང་དེ་བཞིན་ཏེ། །ཞུགས་ཐབས་མར་མེ་སྡོང་པོ་དང། དྲང་སྲོང་ཆེན་པོས་གནང་བའོ། །སངས་རྒྱས་བཅོམ་ལྡན་འདས་ཡུལ་ཀུན་ནས་ལྗོངས་རྒྱུ་བ་
སྤྱོད་ཅིང་རོ་ཧི་ཏ་ཀར་གཤེགས་ཏེ་རོ་ཧ་ཏི་ཀའི་གནོད་སྦྱིན་བལ་གླང་ལྡན་ཞེས་བྱ་བའི་གནས་ན་བཞུགས་སོ། །དེ་ནས་གནོད་སྦྱིན་བལ་གླང་ལྡན་བཅོམ་ལྡན་འདས་གང་ན་བ་དེར་སོང་སྟེ་ཕྱིན་
པ་དང། བཅོམ་ལྡན་འདས་ཀྱི་ཞབས་ལ་མགོ་བོས་ཕྱག་འཚལ་ནས་འདི་སྐད་ཅེས་གསོལ་ཏོ། །བཙུན་པ། དོ་ནུབ་བདག་གི་གནས་སུ་དགེ་སློང་གི་དགེ་འདུན་དང་ཐབས་ཅིག་ཏུ་བཞུགས་པར་ཅི་
གནང། དེ་ནས་གནོད་སྦྱིན་བལ་གླང་ལྡན་ལ་བཅོམ་ལྡན་འདས་ཅང་མི་གསུང་བར་ཞལ་གྱིས་བཞེས་སོ། །དེ་ནས་གནོད་སྦྱིན་བལ་གླང་ལྡན་བཅོམ་ལྡན་འདས་ཅང་མི་གསུང་བར་ཞལ་གྱིས་
བཞེས་པར་རིག་ནས་དེས་གཙུག་ལག་ཁང་ལྔ་བརྒྱ་སྤྲུལ། སྟན་པར་ཚངས་ཅན་དང། ལ་བ་དང། སྔས་གྲུ་བཞི་པ་དག་ཀྱང་ལྔ་བརྒྱ་ལྔ་བརྒྱ་སྤྲུལ། མེ་མདག་དུད་པ་མེད་པ་བཀང་པ་ལྔ་བརྒྱ་
ཡང་སྤྲུལ་ཏེ། དེ་ནས་བཅོམ་ལྡན་འདས་ལ་ནི། གཙུག་ལག་ཁང་ཆེན་པོ་བསྐོས། དེའི་ལྷག་མ་དག་ནི། དགེ་སློང་དག་ལ་བསྐོས་ཏེ། གཙུག་ལག་ཁང་གི་ལྷག་མ་དགེ་སློང་དག་ལ་བསྐོས་
ནས་བཅོམ་ལྡན་འདས་ག་ན་བ་དེར་སོང་སྟེ་ཕྱིན་པ་དང། བཅོམ་ལྡན་འདས་ཀྱི་ཞབས་ལ་མགོ་བོས་ཕྱག་འཚལ་ནས་བཅོམ་ལྡན་འདས་ལ་འདི་སྐད་ཅེས་གསོལ་ཏོ། །བཅོམ་ལྡན་འདས། སང་

[288B]བཤོས་གསོལ་བར་ཅིག་ནང། བཅོམ་ལྡན་འདས་ཀྱིས་གནང་བས་ན། གནོད་སྦྱིན་བལ་གླང་ལྡན་ལ་ཅང་མི་གསུང་བས་ཞལ་གྱིས་བཞེས་
པ་དང་གནོད་སྦྱིན་བལ་གླང་ལྡན་གྱི་གྲོགས་པོ་ཁ་ཆེའི་ཡུལ་ན་གནོད་སྦྱིན་ཨུ་ནི་ཀོ་ཞེས་བྱ་བ་ཞིག་ཡོད་དེ། དེས་དེ་ལ་སང་བདག་གིས་བཅོམ་ལྡན་འདས་ཉན་ཐོས་ཀྱི་དགེ་འདུན་དང་བཅས་པ་བཤོས་ལ་
སྤྱན་དྲངས་ཀྱི། སྟོང་ཕྱོགས་ཀྱི་ནགས་ཀྱི་ཤིང་ཐོག་ལས་སྐུར་ཅིག་ཅེས་སྤྲིང་བ་དང། དེས་རྒུན་འབྲུམ་དང། བལ་པོ་སེའུ་དང་འབྲ་གོ་ལ་སོགས་པས་སྣོད་བཀང་སྟེ་གནོད་སྦྱིན་གྱི་ལག་ཏུ་བསྐུར་རོ། །དེས་
གཙུག་ལག་ཁང་གི་དག་རར་སྤུངས་ཏེ་བཞག་གོ། །དགེ་སློང་དག་གིས་བཅོམ་ལྡན་འདས་ལ་གསོལ་ནས་བཅོམ་ལྡན་འདས། འདི་ཅི་ཞིག་ལགས། བཅོམ་ལྡན་འདས་ཀྱིས་བཀའ་སྩལ་པ། དགེ་སློང་རྣམས་
འདི་ནི། སྟོད་ཕྱོགས་ཀྱི་ནགས་ཀྱི་ཤིང་ཐོག་གོ་དགེ་སློང་དག་གིས་ཇི་ལྟར་བགྱི་ཞེས་གསོལ་པ་དང། བཅོམ་ལྡན་འདས་ཀྱིས་བཀའ་སྩལ་པ། མེས་རུང་བར་གྱིས་ལ་ཟོ་ཞིག་དགེ་སློང་དག་གིས་རེ་
རེ་ནས་རུང་བར་བྱས་པ་དང། བཅོམ་ལྡན་འདས་ཀྱིས་བཀའ་སྩལ་པ་ཕུང་བར་སྤུངས་ལ་ཁ་གསུམ་མམ། བཞིར་མེས་རེག་པར་བྱས་པས་རུང་བར་འགྱུར་རོ། །དགེ་སློང་རྣམས་ཀྱིས་རུང་བར་བྱས་ནས་
དགེ་འདུན་དག་ལ་བྲིམས་པ་དང། ལྷག་ནས་དགེ་སློང་རྣམས་ཀྱིས་ཇི་ལྟར་བྱ་བ་མི་ཤེས་ནས་བཅོམ་ལྡན་འདས་ཀྱིས་བཀའ་སྩལ་པ། དེ་དག་ཀུན་མ་ཉེས་ལ་ནང་དུ་ཆུས་བླུགས་ཏེ་དེར་ཚགས་ཀྱིས་ཚོགས་

[289A]༄༅། །ལ་ཕྱི་དྲོའི་སྐོམ་དུ་འཐུངས་ཤིག་དེ་དག་གིས་ཕྱི་དྲའི་སྐོམ་དུ་བྲིམས་ན། འོན་ཀྱང་ལྷག་ནས་བཅོམ་ལྡན་འདས་ཀྱིས་བཀའ་སྩལ་པ། བསྐོལ་ཏེ་ཞོག་ལ། དེའི་
ཕྱི་དེ་ཉིན་སྐོམ་དུ་བྲིམས་ཤིག་གླེང་གཞི་ནི། མཉན་དུ་ཡོད་པ་ན་སྟེ། དགུན་གྱི་དུས་ལ་བབ་པས་དགེ་སློང་རྣམས་གྲང་སྟེ་གཞི་བསྟར་བའི་སྟེང་དུ་མེ་བུས་པ་དང། གཞི་བསྟར་བ་དག་མ་
རུང་བར་གྱུར་ནས་བཅོམ་ལྡན་འདས་ཀྱིས་བཀའ་སྩལ་པ། གཞི་བསྟར་བའི་སྟེང་དུ་མེ་མ་འབུད་པར་ཞུགས་ལིང་གི་སྟེང་དུ་མེ་བུས་ཤིག་།ཞུགས་ལིང་གི་སྟེང་དུ་མེ་བུས་པ་དང། དུད་
པར་གྱུར་ནས་བཅོམ་ལྡན་འདས་ཀྱིས་བཀའ་སྩལ་པ། ཕྱི་རོལ་ཏུ་ཞུགས་ལིང་གི་ནང་དུ་བུས་ལ་དུད་པ་མེད་པ་དང། མདག་མ་ལ་ཅི་བདེར་སྤྱོད་ཅིག་གླེང་གཞི་ནི། མཉན་དུ་ཡོད་པ་ན་སྟེ། བཟོ་
བོ་ཞིག་གིས་དགེ་སློང་རྣམས་ལ་མེ་མར་གྱི་སྡོང་བུ་ཡལ་ག་གཅིག་པ་ཞིག་བྱིན་པ་དང། དེ་དག་གིས་མ་བླངས་སོ། །དེ་ལྟར་གྱུར་པ་དགེ་སློང་དག་གིས་བཅོམ་ལྡན་འདས་ལ་གསོལ་པ་དང། བཅོམ་
ལྡན་འདས་ཀྱིས་བཀའ་སྩལ་པ། དགེ་འདུན་ལ་མར་མེའི་སྡོང་པོ་ཡལ་ག་གཅིག་པ་གྲུབ་ན། གནང་ངོ། །གང་ཟག་ལ་ཡང་གནང་ངོ། །ཡལ་ག་གཉིས་པའམ། ཡལ་ག་མང་པོ་དག་ནི། དགེ་འདུན་
ལ་གནང་གི་གང་ཟག་ལ་ནི། མི་གནང་ངོ། །རྐྱང་པའི་སྒོ་བཞི་པའི་མདོའི་ཚིགས་སུ་བཅད་པ་བརྒྱད་པའོ།། །།མདོར་ན། གློ་བུར་གཉིས་པོ་བྱ་བ་དང། ཆུ་ཀླུང་ཕ་རོལ་གཉིས་པོ་དང།།

[289B] ལུས་ཚད་ཀྱི་ནི་ཆོས་གོས་སོ་།སངས་རྒྱས་བཅོམ་ལྡན་འདས་མཉན་དུ་ཡོད་པའི་ཛེ་ཏའི་ཚལ་མགོན་མེད་ཟས་སྦྱིན་གྱི་ཀུན་དགའ་ར་བ་ན་བཞུགས་སོ། །དགེ་སློང་གློ་བུར་དུ་ལྷགས་
པ་དག་ཅིག་གཙུག་ལག་ཁང་དུ་ཕྱིན་པ་དང། གཞི་ན་གནས་པའི་དགེ་སློང་གིས་ངལ་བསོར་བཅུག་གོ་དེ་དག་ངལ་སོས་ཟིན་པ་དང། དེ་དག་གིས་ཅི་ཡོད་པ་དག་བརྐུས་ཏེ་དོང་ངོ། །དེ་ལྟར་གྱུར་པ་དགེ་སློང་
དག་གིས་བཅོམ་ལྡན་འདས་ལ་གསོལ་པ་དང། བཅོམ་ལྡན་འདས་ཀྱིས་བཀའ་སྩལ་པ། གང་ངོ་མི་ཤེས་པ་རྣམས་ངལ་བསོར་མ་གཞུག་ཅིག་བཅོམ་ལྡན་འདས་ཀྱིས་ངོ་མི་ཤེས་པར་ངལ་
བསོར་མ་གཞུག་ཅིག་ཅེས་བཀའ་སྩལ་ནས་ངོ་ཤེས་པ་ཞིག་ངལ་བསོར་བཅུག་པ་དང། དེ་དེའི་ཕྱི་བཞིན་དུ་ངོ་མི་ཤེས་པའི་དགེ་སློང་ཞིག་འོངས་ཏེ་དགེ་སློང་དེ་ཕྱི་རོལ་ཏུ་སོང་བ་དང། དེས་དེའི་ལྷུང་
བཟེད་དང་ཆོས་གོས་དག་ལེན་པ་ལ་ཞུགས་པ་དང། གཞི་ན་གནས་པའི་དགེ་སློང་གིས་བསམ་པ། འདི་ནི། གདོན་མི་ཟ་བར་དེའི་གྲོགས་པོ་ཞིག་གོ་སྙམ་ནས་དེས་དེ་མ་བགས་ནས་དེས་དེ་ཁྱེར་ཏེ་བྲོས་སོ། །ཕྱིས་
དགེ་སློང་དེ་སླར་འོངས་ནས་ལྷུང་བཟེད་དང། ཆོས་གོས་མི་སྣང་ནས་དེས་སྨྲས་པ། ཚེ་དང་ལྡན་པ། བདག་གི་ལྷུང་བཟེད་དང། ཆོས་གོས་དག་སུས་ཁྱེར། གཞི་ན་གནས་པའི་དགེ་སློང་གིས་སྨྲས་པ་ཁྱོད་ཀྱི་
གྲོགས་པོས་ཁྱེར་རོ། །དེས་སྨྲས་པ། ང་དང་ངོ་ཤེས་པ་ནི། མེད་ཀྱི། ངའི་ལྷུང་བཟེད་དང། ཆོས་གོས་ཁྱོད་ཀྱིས་བོར་གྱི། ཁྱོད་ཀྱིས་སྐྱིན་པ་བྱིན་ཅིག་དེ་དང་དགེ་སློང་གཞི་ན་གནས་པ་དག་ལྷན་ཅིག་ཏུ་

[290A]༄༅། །གཅིག་ལ་གཅིག་རྩོད་པར་གྱུར་ནས་དེ་ལྟར་གྱུར་པ་དགེ་སློང་དག་གིས་བཅོམ་ལྡན་འདས་ལ་གསོལ་པ་དང། བཅོམ་ལྡན་འདས་ཀྱིས་བཀའ་སྩལ་པ། གློ་བུར་དུ་འོངས་པའི་
དགེ་སློང་ལ་འདི་སུ་ཞིག་ཅེས་དྲིས་ཤིག་དེ་སྟེ་དགེ་སློང་དེ་ངས་ངོ་ཤེས་སོ། །ཞེས་ཟེར་ན། དགེ་སློང་དེ་ལ་དེ་སྟེ་ཁྱོད་ཀྱི་ལྷུང་བཟེད་དང། ཆོས་གོས་སམ། ངའི་ཡང་རུང་འདི་བརྙ་ཞེས་ཟེར་ན་
སྦྱིན་ནམ་མི་སྦྱིན་ཞེས་དྲིས་ཤིག་དེ་སྟེ་མ་སྦྱིན་ཅིག་ཅེས་ཟེར་ན། རིན་ཐང་བཞིན་དུ་ཆོད་ལ་ཕོབ་ཅིག་དེ་སྟེ་བྱིན་ཅིག་ཅེས་ཟེར་བ་ལས་ཁྱེར་ན་ཁྱེར་དུ་ཟད་དོ། །གླེང་གཞི་ནི། མཉན་དུ་ཡོད་
པ་ན་སྟེ། དགེ་སློང་གློ་བུར་དུ་འོངས་པ་གཞན་ཞིག་གཞི་ན་འདུག་པའི་དགེ་སློང་ཞིག་གིས་ངལ་བསོར་བཅུག་ནས་དེའི་ཕྱི་བཞིན་དུ་ངོ་མི་ཤེས་པའི་དགེ་སློང་ཞིག་འོངས་ཏེ་ཇི་ཙམ་ན་གཞི་ན་གནས་
པའི་དགེ་སློང་དེ་སོ་ཤིང་དོར་དུ་ཕྱི་རོལ་ཏུ་སོང་ངོ། །དེ་ནས་དེའི་ལྷུང་བཟེད་དང། ཆོས་གོས་དག་ཁྱེར་བ་དང། གློ་བུར་དུ་འོངས་པའི་དགེ་སློང་དག་གིས་བསམ་པ། འདི་ཡང་སྔོན་ཁྱིམ་འདི་ན་གནས་
པ་ཞིག་ཡིན་ནོ། །སྙམ་ནས་དོས་ཀྱང་ཅུང་ཟད་ཀྱང་མ་སྨྲས་ནས་དེ་ཁྱེར་ཏེ་བྲོས་སོ། །གཞི་ན་གནས་པའི་དགེ་སློང་དེ་སླར་འོངས་པ་དང། ལྷུང་བཟེད་དང། ཆོས་གོས་མི་སྣང་ནས་དེས་སྨྲས་པ། ཚེ་
དང་ལྡན་པ། ངའི་ལྷུང་བཟེད་དང། ཆོས་གོས་སུས་ཁྱེར་དེས་སྨྲས་པ། གནས་ཁང་ན་འདུག་པས་ཁྱེར་རོ། །ངའི་གནས་ཁང་ན་གནས་པ་གང་ཡིན། ཁྱོད་ཀྱིས་ལྷུང་བཟེད་དང། ཆོས་གོས་

[290B] སྐྱིན་པ་བྱིན་ཅིག་དེ་དང་དེ་གཉིས་ལྷན་ཅིག་རྩོད་པར་གྱུར་ནས་དེ་ལྟར་གྱུར་པ་དགེ་སློང་དག་གིས་བཅོམ་ལྡན་འདས་ལ་གསོལ་པ་དང། བཅོམ་ལྡན་འདས་ཀྱིས་བཀའ་སྩལ་པ། གློ་བུར་དུ་
འོངས་པའི་དགེ་སློང་གིས་གཞི་ན་གནས་པའི་དགེ་སློང་ལ་དགེ་སློང་འདི་ཁྱོད་ཀྱི་ཅུང་ཟད་ཅིའང་རུང་སློང་ན། སྦྱིན་ནམ་མི་སྦྱིན་ཞེས་དྲིས་ཤིག་དེ་སྟེ་མ་སྦྱིན་ཅིག་ཅེས་ཟེར་ན། རིན་ཐང་བཞིན་དུ་ཕོབ་ཅིག་
དེ་སྟེ་བྱིན་ཅིག་ཅེས་ཟེར་བ་ལས་ཁྱེར་ན་ཁྱེར་དུ་ཟད་དོ། །གླེང་གཞི་ནི་མཉན་དུ་ཡོད་པ་ན་སྟེ། དགེ་སློང་ཞིག་གིས་གཞི་ན་གནས་པའི་དགེ་སློང་ཞིག་ལ་ཆོས་གོས་བཞག་ནས་ཆེམས་བཞག་པ། དེ་སྟེང་སོང་
གི་འོག་ཏུ་ངའི་སློབ་མ་དག་འོངས་ཏེ་འདོད་ཅེས་ཟེར་ན། བྱིན་ཅིག་ཅེས་སྨྲས་ནས་སོང་ངོ། །དེའི་སློབ་མ་ཞིག་གིས་ཆོས་གོས་ཁྱེར་ཏེ་བྲོས་སོ། །དེ་ལ་དགེ་སློང་དེས་བླངས་པ་དང། ཕན་ཚུན་རྩོད་པར་གྱུར་ནས་
དེ་ལྟར་གྱུར་པ་དགེ་སློང་དག་གིས་བཅོམ་ལྡན་འདས་ལ་གསོལ་པ་དང་བཅོམ་ལྡན་འདས་ཀྱིས་བཀའ་སྩལ་པ། དེ་སྟེ་སློབ་མ་ལ་བྱིན་ཅིག་ཅེས་ཟེར་ན། དེས་ཁྱེར་བ་ནི་ཁྱེར་རྒྱལ་དུ་ཟད་མོད་ཀྱི། གཏན་ཚིགས་
ཡོད་ན། བྱིན་ཅིག་བཅོམ་ལྡན་འདས་ཀྱིས་གཏན་ཚིགས་ཡོད་ན། བྱིན་ཅིག་ཅེས་བཀའ་སྩལ་པ་དང། གཏན་ཚིགས་ཀུན་གྱིས་ཤེས་ཤིང་གྲགས་པར་སྤྲིང་སྟེ། གཞན་གྱིས་ཐོས་ནས་བརྐུས་པ་དང་
བཅོམ་ལྡན་འདས་ཀྱིས་བཀའ་སྩལ་པ། གསང་སྟེ་གཏན་ཚིགས་སྨྲོས་ཤིག་དེའང་གཏན་ཚིགས་འདི་འདྲ་བར་ཤེས་པ་ཞིག་འོངས་ན། དེ་ལ་བྱིན་ཅིག་ཅེས་སྒོས་ཤིག་དགེ་སློང་དག་ཅིག་ལམ་དུ་ཞུགས་

[291A]༄༅། །ནས་ཀླུང་གི་འགྲམ་དུ་ཕྱིན་ཏེ་དེ་གྲུའི་ནང་དུ་ཞུགས་པ་དང་དེ་ན་དགེ་སློང་གཞན་ཞིག་འདུག་པ་ལ་གྲུའི་ནང་དུ་ཞུགས་པས་སྨྲས་པ། བདག་གི་ཚད་ཐུར་འོ་ནི། ཚུར་སྩོལ་ཅིག་ཅེས་
སྨྲས་པ་དང། དེས་ཚད་ཐུར་བྱིན་པ་ཞུགས་པ་ལས་ལྷུང་སྟེ་ཆུས་ཁྱེར་བ་དང། དེས་སྨྲས་པ། ཁོ་བོའི་ཚད་ཐུར་ཁྱོད་ཀྱིས་བོར་གྱི། ཁྱོད་ཀྱིས་སྐྱིན་པ་བྱིན་ཅིག་དེ་གཉིས་རྩོད་པར་གྱུར་པ་དང། དགེ་སློང་
དག་གིས་བཅོམ་ལྡན་འདས་ལ་གསོལ་པ་དང། བཅོམ་ལྡན་འདས་ཀྱིས་བཀའ་སྩལ་པ། ཁྱོད་ཀྱི་ལག་ཏུ་འོངས་སམ་ཞེས་སྨྲོས་ལ་འོངས་སོ་།ཞེས་ཟེར་ན། གདོད་བྱིན་ཅིག་དེ་ལས་གཞན་
དུ་ན་ནི། རིན་ཐང་བཞིན་དུ་ཆོད་ལ་ཕོབ་ཅིག་ཡོ་བྱད་གཞན་དག་ཀྱང་དེ་བཞིན་དུ་སྦྱོར་ཅིག་ཇི་ལྟར་ཀླུང་བཞིན་དུ་རི་ལ་འཛེག་པ་དང། འོབས་ལ་སོགས་པ་ལ་ཡང་དེ་བཞིན་དུ་སྦྱར་ཏེ། ལག་ཏུ་
འོངས་ཀྱི། ཐོང་ཞེས་ཟེར་ཏེ་བཏང་བ་ལས་སྟོར་ན་ནི། སྟོར་དུ་ཟད་དོ། །གླེང་གཞི་ནི། མཉན་དུ་ཡོད་པ་ན་སྟེ། གཙུག་ལག་ཁང་ཞིག་ན་གཙུག་ལག་ཁང་སྐྱོང་གིས་སྒོ་རབ་ཏུ་མ་བསྡམས་ནས་རབ་
ཏུ་མ་བརྟགས་པས། རྐུན་པོ་དག་གིས་གླགས་རྙེད་དེ་བརྐུས་སོ། །དགེ་སློང་དག་ཅིག་དེའི་སྐྱིན་པ་ནི། གཙུག་ལག་ཁང་སྐྱོང་ལ་དབབ་པོ། །ཞེས་འཕྱའོ། །དེ་ལྟར་གྱུར་པ་དགེ་སློང་དག་གིས་བཅོམ་ལྡན་
འདས་ལ་གསོལ་པ་དང། བཅོམ་ལྡན་འདས་ཀྱིས་བཀའ་སྩལ་པ། དགེ་སློང་དག་སྒོ་[?]བསྡམ་པ་ནི། རྣམ་པ་ལྔ་སྟེ། ལྔ་གང་ཞེ་ན། རྒྱ་གཏན་དང། སྒོ་གཏན་དང། འཁོར་ལོ་དང། སྒོ་ལྕགས་དང་

[291B] གལ་ཏེ་དེ་ཐམས་ཅད་གཙུག་ལག་ཁང་ན་ཡོད་ལ། གཙུག་ལག་ཁང་སྐྱོང་གིས་བཞི་ནི། བཅུག་ལ་གཅིག་མ་བཅུག་ན། ཆ་གཅིག་དེ་ལ་ཕོབ་ཅིག་གསུམ་བཅུག་ལ་གཉིས་མ་
བཅུག་ན། སུམ་གཉིས་དེ་ལ་ཕོབ་ཅིག་གཉིས་བཅུག་ལ། གསུམ་མ་བཅུག་ན། སུམ་ཆ་དེ་ལ་ཕོབ་ཅིག། གཅིག་བཅུག་ལ་བཞི་མ་བཅུག་ན། བཞི་ཆ་དེ་ལ་ཕོབ་ཅིག་དེ་སྟེ་ཐམས་ཅད་མ་བཅུག་ན་
ཇི་ཙམ་སྤྱོད་པ་དེ་ཐམས་ཅད་དེ་ལ་ཕོབ་ཅིག། དེ་སྟེ་བསྡམ་པ་རྣམ་པ་ལྔས་བསྡམས་ན། སྟོར་བ་ནི། སྟོར་དུ་ཟད་དོ། །གཙུག་ལག་ཁང་ན་གཙུག་ལག་ཁང་སྐྱོང་ལ་སྐྱིན་པ་མ་དབབ་ཅིག། གླེང་གཞི་ནི་
མཉན་དུ་ཡོད་པ་ན་སྟེ། སངས་རྒྱས་བཅོམ་ལྡན་འདས་ལ་ཚེ་དང་ལྡན་པ་ཨུ་པ་ལིས་ཞུས་པ། བཙུན་པ། བཅོམ་ལྡན་འདས་ཀྱིས་དགེ་སློང་དག་གིས་ཆོས་གོས་ཁྲུ་ཚད་དུ་གྱིས་ཤིག་ཅེས་བཀའ་
སྩལ་ན། བཙུན་པ། ཁྲུ་ཐུང་ལ་ལུས་རིང་ན། དེའང་ཆོས་གོས་ཁྲུ་ཚད་དུ་བྒྱིའམ། ཨུ་པ་ལི། དེ་ནི། ལུས་ཀྱི་ཚད་དུ་གྱིས་ཤིག་།གང་ལུས་ཐུང་ལ་ཁྲུ་རིང་ན། ཅི། དེའང་ལུས་ཀྱི་ཚད་དུ་བྒྱིའམ་
བཅོམ་ལྡན་འདས་ཀྱིས་བཀའ་སྩལ་པ། ཨུ་པ་ལི། ལུས་ཐུང་ལ་ཁྲུ་རིང་ན། དེ་ཡང་ལུས་ཀྱི་ཚད་དུ་གྱིས་ཤིག་ལུས་ཀྱང་ཆེ་ལ་ཁྲུ་ཡང་རིང་ན། ཁྲུ་ཚད་དུ་གྱིས་ཤིག་གཞན་དུ་ན། འདས་པ་དང་
བཅས་པ་སྟེ། ཇི་ལྟར་བཅས་པ་ལས་ལྷག་པ་ཞིག་རྙེད་ན་ཡང་དེ་ལ་བྱིན་གྱིས་མི་བརླབ་མོད་ཀྱི། འོན་ཀྱང་རུང་བ་ལ་བྱིན་གྱིས་བརླབས་ཏེ་རུང་བར་བྱས་ན། སློབ་དཔོན་ནམ། མཁན་པོའམ། མཛའ་

[292A]༄༅། །བོའི་ཡིན་པར་བསྔོས་ལ་སྤྱོད་ཅིག་རྐྱང་པའི་སྒོ་བཞི་པའི་མདོའི་ཚིགས་སུ་བཅད་པ་དགུ་པའོ།། །།མདོར་ན། ཤམ་ཐབས་རྗེས་སུ་གནང་བ་དང། །
ཤམ་ཐབས་འཐེབ་ཀྱང་དེ་བཞིན་ཏེ། །སྟོད་ཆགས་མཆོད་པར་བྱ་བ་དང། །བྱིན་ལེན་མ་བྱས་དེ་བཞིན་ཏེ། །རྡུལ་དང་རྐྱང་པ་བསྟན་པ་བརྗོད། །སངས་རྒྱས་བཅོམ་ལྡན་འདས་མཉན་དུ་ཡོད་པའི་ཛེ་
ཏའི་ཚལ་མགོན་མེད་ཟས་སྦྱིན་གྱི་ཀུན་དགའ་ར་བ་ན་བཞུགས་སོ་།དགེ་སློང་དག་དཔྱིད་ཀྱི་དུས་ལ་བབ་པས། ཤམ་ཐབས་རྣམས་རྡུལ་གྱིས་དྲི་མི་ཞིམ་པར་གྱུར་ནས་བཅོམ་ལྡན་འདས་ཀྱིས་
བཀའ་སྩལ་པ། ཤམ་ཐབས་ཀྱི་འཐབ་ཆོངས་ཤིག་སྦྱར་མ་ཡང་རྡུལ་ཏེ་དྲི་མི་ཞིམ་པར་གྱུར་ནས་བཅོམ་ལྡན་འདས་ཀྱིས་བཀའ་སྩལ་པ། སྟོད་ཆགས་ཆོངས་ཤིག་དེའང་དེ་བཞིན་
དུ་དྲི་མི་ཞིམ་པར་གྱུར་ནས་བཅོམ་ལྡན་འདས་ཀྱིས་བཀའ་སྩལ་པ་སྟོད་ཆགས་ཀྱི་འཐེབ་བཅང་བར་བྱ་སྟེ། དེའང་དུས་སུ་ཁྲུས་ཤིག་།གླེང་གཞི་ནི། མཉན་དུ་ཡོད་པ་ན་སྟེ། དགེ་སློང་
རྣམས་ཆོས་གོས་གྱོན་ཏེ་མཆོད་པའི་ལས་དག་བྱེད་པ་ན། དེ་དག་དྲི་དང། ཕྱེ་མ་དང། འབྲུ་མར་དག་གིས་མ་རུང་བར་གྱུར་ནས་བཅོམ་ལྡན་འདས་ཀྱིས་བཀའ་སྩལ་པ། གང་དྲི་དག་གིས་
མ་རུང་བར་གྱུར་པ་ནི། ཁྲུས་ལ་གྱོན་ཅིག་གང་ཕྱེ་མས་མ་རུང་བར་གྱུར་པ་ནི། སྤྲུགས་ལ་གྱོན་ཅིག་གང་འབྲུ་མར་གྱིས་མ་རུང་བར་གྱུར་པ་ལ་ནི། སྣུམ་འདག་པ་གང་ཡིན་པས་ཁྲུས་ལ་གྱོན་

[292B]གླེང་གཞི་ནི། མཉན་དུ་ཡོད་པ་ན་སྟེ། དགེ་སློང་རྣམས་ཟན་ཟ་བ་ལས་བྱིན་ལེན་མ་བྱས་པར་ལྷུང་བཟེད་དུ་ལྷུང་ནས་ཐེ་ཚོམ་སྐྱེས་ཏེ་མི་ཟ་བ་དང། བཅོམ་ལྡན་འདས་ཀྱིས་བཀའ་སྩལ་པ་
བྱིན་ལེན་བྱོས་ལ་ལོངས་ཤིག་བྱིན་ལེན་བྱེད་པ་མེད་ནས་བཅོམ་ལྡན་འདས་ཀྱིས་བཀའ་སྩལ་པ། དེའི་ཐན་ཀོར་ཆེར་ལོངས་ཏེ་འོར་ལ་ཐེ་ཚོམ་དུ་མ་བྱེད་པར་ཟོ་ཞིག་ཁུ་བའི་ནང་དུ་ལྷུང་ནས་བཅོམ་
ལྡན་འདས་ཀྱིས་བཀའ་སྩལ་པ། ཡང་ཐན་ཀོར་ཆེར་འོར་ལ་ཟོ་ཞིག་།གང་དགེ་སློང་དག་ཕོངས་པའི་ཚེ་ངས་གནང་བ་དེ། མ་ཕོངས་པའི་ཚེ་དེ་ལྟར་མ་སྤྱོད་ཅིག་སྤྱད་ན། འདས་པ་དང་བཅས་
པར་འགྱུར་རོ། །དགེ་སློང་རྣམས་བསོད་སྙོམས་ལ་ཞུགས་པ་དང་རླུང་དང། ཆར་པ་དག་བབ་ནས་ལྷུང་བཟེད་ཀྱི་ནང་དུ་རྡུལ་སོང་སྟེ་ཐེ་ཚོམ་སྐྱེས་ནས་མ་ཟོས། གྲལ་ན་ཟ་བའི་ཚེ་ཡང་དེ་བཞིན་ཏེ་
བཅོམ་ལྡན་འདས་ཀྱིས་བཀའ་སྩལ་པ། དགེ་སློང་རྣམས། རྡུལ་ནི། རྣམ་པ་འདི་ལྔ་སྟེ། རུང་བའི་རྡུལ་དང། མི་རུང་བའི་རྡུལ་དང་བཞག་པའི་རྡུལ་དང། མ་བཞག་པའི་རྡུལ་དང། རྡུལ་གྱི་རྡུལ་
དང་ལྔའོ། །གཞན་ཡང་རྡུལ་རྣམ་པ་ལྔ་སྟེ། བཟའ་པའི་རྡུལ་དང། བཏུང་བའི་རྡུལ་དང། གོས་ཀྱི་རྡུལ་དང། མེ་ཏོག་གི་རྡུལ་དང། འབྲས་བུའི་རྡུལ་ཏེ། མངོན་པར་གསལ་བ་མེད་པས་ན། དེ་
ཐམས་ཅད་ཀྱང་རུང་བ་ཡིན་གྱི། ཐེ་ཚོམ་དུ་མ་བྱེད་པར་ཟོ་ཞིག་།རྐྱང་པའི་སྒོ་བཞི་པའི་མདོའི་ཚིགས་སུ་བཅད་པ་བཅུ་པའོ་།རྐྱང་པའི་སྒོ་རྣམས་རྫོགས་སོ།། །།འདུལ་བ་གཞུང་དམ་

[293A]༄༅། །པ༑ བམ་པོ་ཞེ་བཞི་པ། ནོངས་པ་དམིགས་པ་ཞེས་བྒྱིའམ་མི་དམིགས་པ་ཞེས་བགྱི། གསུངས་པ། ཉེས་པ་མི་དམིགས་པ་ཞེས་བྱའོ་།ནོངས་པ་གཟུགས་མ་
མཆིས་པ་ཞེས་བྒྱིའམ། གཟུགས་མཆིས་པ་ཞེས་བགྱི། གསུངས་པ། ཉེས་པ་གཟུགས་མེད་པ་ཞེས་བྱའོ། །ནོངས་པ་བསྟན་དུ་མཆིས་པ་ཞེས་བྒྱིའམ། བསྟན་དུ་མ་མཆིས་པ་ཞེས་བགྱི་
གསུངས་པ། ཉེས་པ་བསྟན་དུ་མེད་པ་ཞེས་བྱའོ། །ནོངས་པ་བར་དུ་ཐོགས་པ་དང་བཅས་པ་ཞེས་བྒྱིའམ། བར་དུ་ཐོགས་པ་མ་མཆིས་པ་ཞེས་བགྱི། གསུངས་པ། ཉེས་པ་བར་དུ་ཐོགས་པ་དང་
བཅས་པ་ཞེས་མི་བྱའོ། །ནོངས་པ་ཟག་པ་དང་བཅས་པ་ཞེས་བྒྱིའམ། ཟག་པ་མ་མཆིས་པ་ཞེས་བགྱི། གསུངས་པ། ཉེས་པ་ཟག་པ་དང་བཅས་པ་ཞེས་བྱའོ། །ནོངས་པ་འདུས་བྱས་པ་ཞེས་བགྱི་
འམ། འདུས་མ་བྱས་པ་ཞེས་བགྱི། གསུངས་པ། ཉེས་པ་འདུས་བྱས་པ་ཞེས་བྱའོ། །ནོངས་པ་འཇིག་རྟེན་པ་ཞེས་བྒྱིའམ། འཇིག་རྟེན་ལས་འདས་པ་ཞེས་བགྱི། གསུངས་པ། ཉེས་པ་
འཇིག་རྟེན་པ་ཞེས་བྱའོ། །ནོངས་པ་ཕུང་པོར་གཏོགས་པ་ཞེས་བྒྱིའམ། མ་གཏོགས་པ་ཞེས་བགྱི། གསུངས་པ། ཉེས་པ་ཕུང་པོར་གཏོགས་པ་ཞེས་བྱའོ། །ནོངས་པ་ཁམས་སུ་གཏོགས་པ་
ཞེས་བྒྱིའམ། ཁམས་སུ་མི་གཏོགས་པ་ཞེས་བགྱི། གསུངས་པ། ཉེས་པ་ཁམས་སུ་གཏོགས་པ་ཞེས་བྱའོ། །ནོངས་པ་བཟུང་བ་ཞེས་བྒྱིའམ། མ་བཟུང་བ་ཞེས་བགྱི། གསུངས་པ། ཉེས་པ་

[293B] །ནོངས་པ་ལུང་བསྟན་པ་ཞེས་བྒྱིའམ། ལུང་མ་བསྟན་པ་ཞེས་བགྱི། གསུངས་པ། ཉེས་པ་ལུང་བསྟན་པ་ཞེས་ཀྱང་བྱ། ལུང་མ་བསྟན་པ་ཞེས་ཀྱང་བྱའོ། །ལུང་བསྟན་པ་གང་ཞེ་ན་
གང་བཅོམ་ལྡན་འདས་ཀྱིས་བསླབ་པ་བཅས་པ་ལས་བསམ་བཞིན་དུ་འདའ་བར་བྱེད་པ་ནི། ལུང་བསྟན་པའོ། །ལུང་བསྟན་པ་གང་ཞེ་ན། གང་བཅོམ་ལྡན་འདས་ཀྱིས་བསླབ་པ་བཅས་པ་ལས་མ་
བསམ་པར་འདའ་བ་ནི། ལུང་མ་བསྟན་པ་ཞེས་བྱའོ། །ནོངས་པ་འབྱུང་བ་ཆེན་པོར་ལུང་བསྟན་པ་ཞེས་བྒྱིའམ། འབྱུང་བ་ཆེན་པོར་ལུང་མ་བསྟན་པ་ཞེས་བགྱི། གསུངས་པ། ཉེས་པ་འབྱུང་བ་ཆེན་པོར་
ལུང་བསྟན་པ་ཞེས་བྱའོ། །ནོངས་པ་ཀུན་ཏུ་སྦྱོར་བ་ཞེས་བྒྱིའམ་མི་སྦྱོར་བ་ཞེས་བགྱི། གསུངས་པ། ཉེས་པ་ཀུན་ཏུ་སྦྱོར་བ་ཞེས་བྱའོ། །ནོངས་པ་བསྒྲིབས་པ་ཞེས་བྒྱིའམ། མ་བསྒྲིབས་པ་ཞེས་
བགྱི༑ གསུངས་པ། ཉེས་པ་བསྒྲིབས་པ་ཞེས་བྱའོ། །ནོངས་པ་ཉོན་མོངས་པ་ཞེས་བྒྱིའམ། ཉོན་མ་མོངས་པ་ཞེས་བགྱི། གསུངས་པ་ཉེས་པ་ཉོན་མོངས་པ་ཞེས་ཀྱང་བྱ། ཉོན་མ་མོངས་པ་ཞེས་ཀྱང་
བྱའོ། །ཉོན་མོངས་པ་གང་ཞེ་ན། གང་སངས་རྒྱས་ཀྱིས་བསླབ་པ་བཅས་པ་ལས་བསམ་བཞིན་དུ་འདའ་བ་འདི་ནི། ཉོན་མོངས་པའོ། །ཉོན་མ་མོངས་པ་གང་ཞེ་ན། གང་སངས་རྒྱས་ཀྱིས་བསླབ་པ་བཅས་
པ་ལས་མ་བསམ་པར་འདའ་བ་འདི་ནི། ཉོན་མ་མོངས་པའོ། །ནོངས་པ་ཟང་ཟིང་དང་བཅས་པ་ཞེས་བྒྱིའམ། ནོངས་པ་ཟང་ཟིང་མ་མཆིས་པ་ཞེས་བགྱི། གསུངས་པ། ཉེས་པ་ཟང་ཟིང་དུ་བཅས་པ་

[294A]༄༅། །ཞེས་བྱའོ། །ནོངས་པ་ཆགས་པ་ལ་གནས་ཞེས་བྒྱིའམ་འབྱུང་བ་ལ་གནས་པ་ཞེས་བགྱི། གསུངས་པ། ཉེས་པ་ཆགས་པ་ལ་གནས་པ་ཞེས་བྱའོ། །ནོངས་པ་དགྲར་བཅས་པ་
ཞེས་བྒྱིའམ། དགྲར་མ་བཅས་པ་ཞེས་བགྱི། གསུངས་པ། དགྲར་བཅས་པ་ཞེས་བྱའོ། །ནོངས་པ་དམིགས་པ་ཞེས་བྒྱིའམ། མི་དམིགས་པ་ཞེས་བགྱི། གསུངས་པ། མི་དམིགས་པ་ཞེས་བྱའོ།།
ནོངས་པ་སེམས་ཞེས་བྒྱིའམ། སེམས་མ་ལགས་པ་ཞེས་བགྱི། གསུངས་པ་ཉེས་པ་སེམས་མ་ཡིན་པ་ཞེས་བྱའོ། །ནོངས་པ་རྣམ་པར་སྨིན་པ་ཞེས་བྒྱིའམ། རྣམ་པར་མི་སྨིན་པ་ཞེས་བགྱི་
གསུངས་པ། རྣམ་པར་སྨིན་པ་ཞེས་ཀྱང་བྱ། མ་སྨིན་པ་ཞེས་ཀྱང་བྱའོ། །སྨིན་པ་གང་ཞེ་ན། གང་སངས་རྒྱས་ཀྱི་བསླབ་པ་བཅས་པ་ལས་བསམ་བཞིན་དུ་འདས་པ་འདི་ནི། སྨིན་པ་ཞེས་བྱའོ། །མ་སྨིན་པ་
གང་ཞེ་ན། གང་སངས་རྒྱས་ཀྱིས་བསླབ་པ་བཅས་པ་ལས་མ་བསམ་པར་འདས་པ་ནི། མ་སྨིན་པའོ། །ནོངས་པ་ལས་ཞེས་བྒྱིའམ། ལས་མ་ལགས་པ་ཞེས་བགྱི། གསུངས་པ། ཉེས་པ་ལས་ཞེས་
བྱའོ༑ ༑ནོངས་པ་ནང་གི་སྐྱེ་མཆེད་དུ་གཏོགས་པ་ཞེས་བྒྱིའམ་ཕྱིའི་སྐྱེ་མཆེད་དུ་གཏོགས་པ་ཞེས་བགྱི། གསུངས་པ། ཕྱིའི་སྐྱེ་མཆེད་དུ་གཏོགས་པ་ཞེས་བྱའོ། །ནོངས་པ་སྔར་འདས་པ་ཞེས་བགྱི་
འམ། མ་འོངས་པ་ཞེས་བྒྱིའམ། ད་ལྟར་བྱུང་བ་ཞེས་བགྱི། གསུངས་པ། ཉེས་པ་སྔར་འདས་པ་ཞེས་ཀྱང་བྱ། མ་འོངས་པ་ཞེས་ཀྱང་བྱ། ད་ལྟར་བྱུང་བ་ཞེས་ཀྱང་བྱའོ། །སྔར་འདས་པ་གང་ཞེ་ན་

[294B] ཉེས་པ་དེ་ལས་ལངས་ཏེ། དེ་ནི། སྔར་འདས་པའོ། །མ་འོངས་པ་གང་ཞེ་ན་ཉེས་པ་མ་བྱུང་མོད་ཀྱི། ངེས་པར་འབྱུང་བ་དེ་ནི། མ་འོངས་པ་ཞེས་བྱའོ། །ད་ལྟར་བྱུང་
བ་གང་ཞེ་ན། ཉེས་པ་བྱུང་བ་དེ་ནི། ད་ལྟར་ཞེས་བགྱིའོ་།ནོངས་པ་དགེ་བ་ཞེས་བགྱི་བའམ། མི་དགེ་བ་ཞེས་བྒྱིའམ། ལུང་དུ་མི་སྟོན་པ་ཞེས་བགྱི། གསུངས་པ། ཉེས་པ་མི་དགེ་བ་ཞེས་ཀྱང་བྱ། ལུང་དུ་མ་
བསྟན་པ་ཞེས་ཀྱང་བྱ། མི་དགེ་བ་གང་ཞེ་ན། གང་སངས་རྒྱས་ཀྱི་བསླབ་པ་བཅས་པ་ལས་བསམ་བཞིན་དུ་འདས་པ་འདི་ནི། མི་དགེ་བའོ། །ལུང་དུ་མ་བསྟན་པ་གང་ཞེ་ན། གང་སངས་རྒྱས་ཀྱིས་བསླབ་པ་བཅས་པ་
ལས་མ་བསམ་བཞིན་འདས་པ་དེ་ནི། ལུང་དུ་མ་བསྟན་པའོ། །ནོངས་པ་འདོད་པའི་ཁམས་སུ་གཏོགས་པ་ཞེས་བྒྱིའམ། གཟུགས་ཀྱི་ཁམས་སུ་གཏོགས་པ་ཞེས་བྒྱིའམ། གཟུགས་མེད་པའི་ཁམས་སུ་
གཏོགས་པ་ཞེས་བགྱི། གསུངས་པ། ཉེས་པ་འདོད་པའི་ཁམས་སུ་གཏོགས་པ་ཞེས་བྱའོ། །ནོངས་པ་སློབ་པ་ཞེས་བྒྱིའམ། མི་སློབ་པ་ཞེས་བྒྱིའམ། སློབ་པ་ཡང་མ་ལགས། མི་སློབ་པའང་མ་ལགས་ཞེས་
བགྱི། གསུངས་པ། ཉེས་པ་སློབ་པ་ཡང་མ་ཡིན། མི་སློབ་པ་ཡང་མ་ཡིན་པ་ཞེས་བྱའོ། །ནོངས་པ། མཐོང་བས་སྤང་བ་ཞེས་བྒྱིའམ་སྒོམ་པས་སྤང་བ་ཞེས་བགྱི། གསུངས་པ། སྒོམ་པས་སྤང་བ་ཞེས་བྱའོ། །
ནོངས་པ། ལུས་ལས་བྱུང་བ་ཞེས་བྒྱིའམ། ངག་ལས་བྱུང་བ་ཞེས་བྒྱིའམ། སེམས་ལས་བྱུང་བ་ཞེས་བགྱི། གསུངས་པ། ཉེས་པ་ལུས་ལས་བྱུང་བ་ཡང་ཡོད། ངག་ལས་བྱུང་བ་ཡང་ཡོད། སེམས་ལས་

[295A]༄༅། །བྱུང་བ་ཡང་ཡོད་དེ། ལུས་ལས་བྱུང་བ་གང་ཞེ་ན། མི་ཚངས་པར་སྤྱོད་པར་བྱེད་པ་དང། མ་བྱིན་པར་ལེན་པ་དང། མིའི་འཚོ་བ་དང་བྲལ་བར་བྱེད་པ་དང། བསམ་བཞིན་ཁུ་བར་འབྱིན་
པ་དང། ལུས་ཀྱིས་རེག་པར་བྱེད་པ་དང། རྩྭ་སྔོན་པོ་གཅོད་པ་དང། ཕྱི་དྲོ་ཟ་བ་དང། བཏུང་བ་ཆང་འཐུང་བ་ནི། ལུས་ལས་བྱུང་བའོ། །ངག་ལས་བྱུང་བ་གང་ཞེ་ན། གང་མེད་ལ་མེད་བཞིན་དུ་དཀྱིལ་
འཁོར་བླ་མར་གྱུར་པའི་ཆོས་སུ་བདག་ཉིད་སྨྲ་བ་དང། བུད་མེད་དེ་ལ་ཉེས་པ་སྦོམ་པོའི་ཚིག་སྨྲ་བ་དང། བུད་མེད་ཀྱི་མདུན་དུ་བདག་གི་ལུས་ཀྱིས་ཀུན་སྤྱད་པའི་ཡོན་ཏན་བརྗོད་པ་དང། བུད་མེད་ལ་ཚིག་
ལྔའམ། དྲུག་ལས་ལྷག་པར་ཆོས་སྟོན་པ་སྟེ། འདི་ནི། ངག་ལས་བྱུང་བའོ། །སེམས་ལས་བྱུང་བ་གང་ཞེ་ན། འདི་ལྟ་སྟེ། དགེ་སློང་གཅིག་པུ་དགོན་པ་ན་གནས་ན། དེ་དེ་ན་གསོ་སྦྱོང་ལ་སེམས་མི་སྐྱེད་
ཚིག་ཏུའང་མི་སྨྲ། དེའི་སེམས་ལས་བྱུང་བའི་ཉེས་པ་མ་དག་པ་སྟེ། འོན་ཀྱང་འདི་སྐད་དུ་སྨྲའོ། །སེམས་ལས་བྱུང་བའི་ཉེས་པ་དག་མེད་ཀྱི། འོན་ཀྱང་འདི་ནི། དགེ་བའི་རྩ་བ་མི་སྦྱོར་བའོ་།གང་གི་དངོས་
པོ་ལས་ནོངས་པར་འགྱུར་བ་དེ་ལ་བརྟུན་ཏེ་བགྱིས་ན། དངོས་པོ་དེ་ཉིད་ལ་བརྟུན་ཏེ་བགྱིས་ཀྱང་ནོངས་པར་མི་འགྱུར་བ་མཆིས་སམ་གསུངས་པ། དངོས་པོ་དེ་ཉིད་ལ་བརྟུན་ཏེ་མ་བྱས་ན་ཉེས་པར་
འགྱུར་བ་ཡང་ཡོད། དངོས་པོ་དེ་ཉིད་ལ་བརྟུན་ཏེ་བྱས་ན། ཉེས་པར་མི་འགྱུར་བ་ཡང་ཡོད་དོ། །དངོས་པོ་དེ་ལ་བརྟུན་ཏེ་བྱས་ན། ཉེས་པར་འགྱུར་བ་གང་ཞེ་ན། འདི་ལྟ་སྟེ། དགེ་སློང་གཏན་པ་མ་བཏིང་བ་

[295B]འཇུག་པ་དང། མགྲོན་དུ་མ་བོས་པར་གྲོང་དུ་འཇུག་པ་དང། འདུས་ཤིང་ཟ་བ་དང། ཡང་ཡང་ཟ་བ་ནི། ཉེས་པའོ། །གང་དངོས་པོ་དེ་ཉིད་ལ་བརྟུན་ཏེ་བྱས་
ཀྱང་ནོངས་པར་མི་འགྱུར་བ་གང་ཞེ་ན། འདི་ལྟ་སྟེ། དགེ་སློང་གཏན་པ་བཏིང་ལ། ཆོས་གོས་ཅི་འདོད་པ་འཆང་སྟེ་སྦྱར་མ་མེད་པར་གྲོང་དུ་འཇུག་པ་དང། མགྲོན་དུ་མ་བོས་པར་གྲོང་དུ་འཇུག་པ་དང་ཡང་ཡང་ཟ་
བ་དང། འདུས་ཤིང་ཟ་བ་ལ་ཉེས་པ་མེད་དོ། །དེ་ལྟར་ན། དངོས་པོ་གང་ལ་བརྟུན་ཏེ་བྱས་ན། ཉེས་པར་འགྱུར་བའི་དངོས་པོ་དེ་ཉིད་ལ་བརྟུན་ཏེ་བྱས་ཀྱང་ཉེས་པར་མི་འགྱུར་རོ། །ལས་བགྱིས་ན། ནོངས་པར་འགྱུར་
བའི་ལས་དེ་ཉིད་བགྱིས་ཀྱང་ནོངས་པར་འགྱུར་བ་མཆིས་སམ། གསུངས་པ། ལས་བྱས་ན། ཉེས་པར་འགྱུར་བའི་ལས་དེ་ཉིད་བྱས་པ་ལས་ཉེས་པར་མི་འགྱུར་བའང་ཡོད་དོ། །ལས་གང་བྱས་པ་ལས་ཉེས་
པར་འགྱུར་བའི་ལས་དེ་ཉིད་བྱས་ཀྱང་ཉེས་པར་མི་འགྱུར་བ་གང་ཞེ་ན། དགེ་སློང་རྣམས་ཀྱིས་དགེ་སློང་མ་མཐོང་ངོ། །ཞེས་སྤངས་པ་དང། སླར་ལས་མི་བྱེད་པ་དང། སྡིག་པ་ལ་ལྟ་བ་མི་གཏོང་སྟེ་སྤངས་པ་ལས་
དེ་དག་དགེ་སློང་རྣམས་ལ་དབྱུང་བར་གསོལ། སྤུ་སྙོལ་བར་བྱེད་པ་ལས་མཚམས་ཀྱི་ཕྱི་རོལ་ཏུ་འབྱིན་ན། ཉེས་པར་འགྱུར་རོ། །ལས་དེ་ཉིད་བྱས་པ་ཉེས་པར་མི་འགྱུར་བ་གང་ཞེ་ན། འདི་ལྟ་སྟེ། དགེ་སློང་རྣམས་
ཀྱིས་དགེ་སློང་མ་མཐོང་ངོ། །ཞེས་སྤངས་པ་དང། སླར་ལས་མི་བྱེད་པ་དང། སྡིག་པ་ལ་ལྟ་བ་མི་གཏོང་བ་སྤངས་པ་ལས། དེ་ཉིད་ཀྱིས་དགེ་སློང་རྣམས་ལས་དབྱུང་བར་གསོལ། སྤུ་སྙོལ་བར་བྱེད། ཐལ་མོ་

[296A]༄༅། །མོ་སྦྱར་ཏེ་ཕྱག་འཚལ་བར་སྟོན་པ་མཚམས་ཀྱི་ནང་དུ་ཕྱུང་ན། ཉེས་པ་མེད་དོ། །དེ་ལྟར་ན། གང་ལས་བྱས་པ་ལས་ཉེས་པར་འགྱུར་པའི་ལས་དེ་ཉིད་བྱས་ཀྱང་ཉེས་པ་མེད་དོ། །
ལས་དེ་ཉིད་འཚལ་ཀྱང་ནོངས་པར་ཡང་འགྱུར་ལ། ལས་དེ་ཉིད་འཚལ་ལ་ནོངས་པར་མི་འགྱུར་བ་མཆིས་སམ། གསུངས་པ། ལས་དེ་ཤེས་ལ་ཉེས་པར་འགྱུར་བ་དང། ལས་དེ་ཉིད་ཤེས་ལ་
ཉེས་པར་མི་འགྱུར་བ་ཡོད་དོ། །ཇི་ལྟར་ན། ལས་གང་འཚལ་ལ་ནོངས་པར་འགྱུར་ལ། ལས་དེ་ཉིད་འཚལ་ལ་ནོངས་པར་མི་འགྱུར་བ་ལགས། དེ་འདི་ལྟར་དགེ་སློང་རྣམས་ཀྱིས་དགེ་སློང་མ་མཐོང་ངོ། །
ཞེས་སྤངས་པ་དང། སླར་ལས་མི་བྱེད་པ་དང། སྡིག་པ་ལ་ལྟ་བ་མི་གཏོང་བས་སྤངས་པ་དེ། དགེ་སློང་རྣམས་ལ་འབྱུང་བར་གསོལ་སྤུ་ཉལ་བར་བྱེད། ཐལ་མོ་སྦྱར་ཏེ་ཕྱག་འཚལ་བར་སྟོན། མཚམས་
ཀྱི་ཕྱི་རོལ་ཏུ་ཕྱུང་ནས་དགེ་སློང་རྣམས་དེ་ལ་འདུས་པར་བྱེད་ལྷན་ཅིག་གནས། གནས་ཁང་གཅིག་ན་ལྷན་ཅིག་ཉལ་བར་བྱེད་པ་དང་དགེ་སློང་གཞན་དག་གིས་སྨྲས་པ། ཀྱེ་ཚེ་དང་ལྡན་པ་དག། དགེ་
སློང་འདི་དགེ་འདུན་འདུས་པས། ཆོས་བཞིན་མ་མཐོང་ངོ། །ཞེས་སྤངས་ན། དགེ་སློང་དེ་ལ་དགེ་སློང་རྣམས་རྗེས་སུ་འཇུག་གམ་ཞེས་སྨྲས་པ་དང། དེ་དག་འདི་སྐད་ཅེས། དེ་ནི། བདེན་ཏེ། དགེ་སློང་
འདི་ནི། དབྱུང་བར་གསོལ། སྤུ་ཉལ་བར་བྱེད། ཐལ་མོ་སྦྱར་ཏེ་ཕྱག་འཚལ་བར་སྟོན་ནས་ཕྱུང་ངོ། །གང་དུ་མཚམས་ཀྱི་ཕྱི་རོལ་ཏུའོ། །ཞེས་སྨྲ་བ་ནི། ཉེས་པ་བྱུང་བའོ། །འདི་ལྟར་ཡང་དགེ་སློང་རྣམས་

[296B] །ཞེས་སྤངས་པ་དང། སླར་ལས་མི་བྱེད་པ་དང། སྡིག་པ་ལ་ལྟ་བ་སླར་མི་གཏོང་ནས་སྤངས་ཏེ། དགེ་སློང་རྣམས་ལ་དབྱུང་བར་གསོལ། སྤུ་ཉོལ་བར་བྱེད། ཐལ་མོ་སྦྱར་ཏེ་ཕྱག་འཚལ་
བར་སྟོན་ནས་མཚམས་ཀྱི་ནང་དུ་ཕྱུང་སྟེ། དེ་ལ་དགེ་སློང་རྣམས་དེ་དང་འདུས་པར་བྱེད། ལྷན་ཅིག་ཏུ་གནས། གནས་ཁང་གཅིག་ན་ལྷན་ཅིག་ཏུ་ཉལ་བར་བྱེད་པ་དང། དགེ་སློང་གཞན་དག་གིས་སྨྲས་པ་ཀྱེ་ཚེ་དང་ལྡན་
པ་དག་དགེ་སློང་འདི་ནི། དགེ་འདུན་འདུས་པས་ཆོས་བཞིན་མ་མཐོང་ངོ། །ཞེས་སྤངས་ན་དགེ་སློང་རྣམས་དགེ་སློང་དེའི་རྗེས་སུ་འཇུག་གམ་ཞེས་སྨྲས་པ་དང། དེ་དག་གིས་འདི་སྐད་དུ་སྨྲའོ། །དེ་ནི་བདེན་ཏེ་
དགེ་སློང་འདི་དབྱུང་བར་གསོལ། སྤུ་སྙོལ་བར་བྱེད་དེ་ཐལ་མོ་སྦྱར་ཅིང་ཕྱག་འཚལ་བར་སྟོན་ནས་ཕྱུང་ངོ། །གང་དུ། མཚམས་ཀྱི་ནང་དུའོ། །ཞེས་ཟེར་ན། ཉེས་པ་མེད་དོ། །དེ་ལྟར་ན། ལས་ཤེས་ལ་ཉེས་པར་
འགྱུར་པ་དང། ལས་དེ་ཉིད་ཤེས་ལ་ཉེས་པར་མི་འགྱུར་བའོ། །བདག་གི་ཡི་དམ་ལས་ནོངས་པ་དང། གཞན་གྱི་ཡི་དམ་ལས་ནོངས་པར་འགྱུར་བ་མཆིས་སམ། གསུངས་པ། བདག་གི་ཡི་དམ་ལས་ཉེས་པ་
དང། གཞན་གྱི་ཡི་དམ་ལས་ཉེས་པར་འགྱུར་པ་ཡོད་དོ། །ཇི་ལྟར་ན་བདག་གི་ཡི་དམ་ལས་ནོངས་པ་ལགས། དེ་འདི་ལྟར་དགེ་སློང་གི་ཉེས་པའི་ཕུང་པོ་ལྔའི་ནང་ནས་གང་ཡང་རུང་བའི་ཉེས་པ་བྱུང་ནས་རང་
ཉིད་བྱིས་ཤེས་པ་ནི། ཉེས་པའོ། །གཞན་གྱི་ཡི་དམ་ལས་ནོངས་པ་གང་ལགས། ཇི་ལྟར་ཡང་དགེ་སློང་གིས་ཉེས་པའི་ཕུང་པོ་ལྔའི་ནང་ནས་གང་ཡང་རུང་བའི་ཉེས་པ་བྱུང་བ་ལས། དད་པའི་དགེ་བསྙེན་གྱི་

[297A]༄༅། །ཚིག་བཞིན་ཉེས་པ་དེ་ཆོས་བཞིན་དུ་བྱེད་པའོ། །དེ་ལྟར་ན། རང་གི་ཡི་དམ་ལས་ཉེས་པ་དང། གཞན་གྱི་ཡི་དམ་ལས་ཉེས་པའོ། །དྲན་པ་ལས་ནོངས་པར་འགྱུར་བ་དང། མི་
དྲན་པ་ལས་ནོངས་པར་འགྱུར་བ་མཆིས་སམ། གསུངས་པ། ཡོད་དེ། །དེ་ལྟར་ན། དྲན་པ་ལས་ནོངས་པ་གང་ལགས། དེ་འདི་ལྟར་དགེ་སློང་ཉེས་པའི་ཕུང་པོ་ལྔའི་ནང་ནས་གང་ཡང་རུང་བའི་ཉེས་པ་བྱུང་བ་དྲན་
པ་དེ་ནི། དྲན་པའི་ཉེས་པའོ། །ཇི་ལྟར་ན། མི་དྲན་པ་ལས་ནོངས་པ་ལགས། དེ་འདི་ལྟར་དགེ་སློང་ཉེས་པའི་ཕུང་པོ་ལྔའི་ནང་ནས་གང་ཡང་རུང་བའི་ཉེས་པ་བྱུང་བ་མི་དྲན་ཏེ། དེས་ཅུང་ཟད་མི་དྲན་དུ་ཟིན་ཀྱང་དེ་
ཉེས་པར་འགྱུར་རོ། །དེ་ལྟར་དྲན་ན་ཡང་ཉེས་པ། མི་དྲན་ཀྱང་ཉེས་པའོ། །མངོན་སུམ་དུ་གྱུར་པ་ལས་ནོངས་པ་དང། མངོན་སུམ་དུ་མ་གྱུར་པ་ལས་ནོངས་པ་མཆིས་སམ། གསུངས་པ། ཡོད་དོ། །ཇི་ལྟར་ན་
མངོན་སུམ་དུ་གྱུར་པ་ལས་ནོངས་པ་ལགས། དེ་འདི་ལྟར་དགེ་སློང་གིས་ཉེས་པའི་ཕུང་པོ་ལྔའི་ནང་ནས་གང་ཡང་རུང་བའི་ཉེས་པ་བྱུང་བ་དེ་ནི། མངོན་སུམ་དུ་གྱུར་པའི་ཉེས་པའོ། །ཇི་ལྟར་ན་མངོན་སུམ་
དུ་མ་གྱུར་པའི་ནོངས་པ་ལགས། དེ་འདི་ལྟར་དགེ་སློང་གིས་ཉེས་པའི་ཕུང་པོ་ལྔའི་ནང་ནས་གང་རུང་ཉེས་པ་མ་བྱུང་བ་ཡང་འབྱུང་བར་གདོན་མི་ཟའོ། །དེ་ལྟ་བུ་ནི། མངོན་སུམ་དུ་མ་གྱུར་ཀྱང་ཉེས་པ་དང་
མངོན་སུམ་དུ་གྱུར་ཀྱང་ཉེས་པའོ། །དངོས་པོ་གང་གིས་མི་གནས་པ་དང། དངོས་པོ་དེ་ཉིད་ཀྱིས་སོ་སོར་གནས་པར་འགྱུར་བ་མཆིས་སམ་གསུངས་པ། ཡོད་དོ། །དེ་འདི་ལྟར་དགེ་སློང་རྣམས་ཀྱིས་དགེ་

[297B] །ཞེས་སྤངས་པ་དང། སླར་ལས་མི་བྱེད་པ་དང། སྡིག་པ་ལ་ལྟ་བ་སླར་མི་གཏོང་སྟེ་སྤངས་པ་དེ་ནི་དངོས་པོ་གང་གིས་མི་གནས་པ་དང། དངོས་པོ་དེ་ཉིད་ཀྱིས་སོ་སོར་གནས་པའོ། །ལས་གང་
བགྱིས་པས་མི་གནས་པ་དང། ལས་དེ་ཉིད་བགྱིས་པས་སོ་སོར་གནས་པར་འགྱུར་བ་མཆིས་སམ། གསུངས་པ། ལས་གང་བྱས་པས་མི་གནས་པ་དང་ལས་དེ་ཉིད་བྱས་པས་སོ་སོར་གནས་པ་ཡོད་དོ། །ཇི་
ལྟར་ན༑ ལས་གང་བྱས་པས་མི་གནས་ཤིང། ལས་དེ་ཉིད་བྱས་པས་སོ་སོར་གནས་པ་ལགས། དེ་འདི་ལྟར་དགེ་སློང་རྣམས་ཀྱིས་དགེ་སློང་མ་དེ་མཐོང་ངོ། །ཞེས་སྤངས་པ་དང། སླར་ལས་མི་བྱེད་པ་དང་
སྡིག་པ་ལ་ལྟ་བ་སླར་མི་གཏོང་ནས་སྤངས་པ་དེ་ལྟ་བུ་ནི། ལས་གང་བྱས་པས་མི་གནས་པའི་ལས་དེ་ཉིད་བྱས་ཀྱང་སོ་སོར་གནས་པའོ། །ལས་གང་འཚལ་ན། མི་གནས་པར་འགྱུར་པ་དང། ལས་དེ་ཉིད་འཚལ་
ན༑ སོ་སོར་གནས་པར་འགྱུར་བ་མཆིས་སམ། གསུངས་པ། ལས་གང་ཤེས་ནས་མི་གནས་པ་དང། ལས་དེ་ཉིད་ཤེས་ཀྱང་སོ་སོར་གནས་པར་འགྱུར་བ་ཡོད་དོ། །ཇི་ལྟར་ལས་གང་འཚལ་ཀྱང་མི་གནས་པ་
དང༑ ལས་དེ་ཉིད་འཚལ་བ་སོ་སོར་གནས་པར་འགྱུར་བ་ལགས། དེ་འདི་ལྟར་དགེ་སློང་རྣམས་ཀྱིས་དགེ་སློང་མ་མཐོང་ངོ། །ཞེས་སྤངས་པ་དང། སླར་ལས་མི་བྱེད་པ་དང། སྡིག་པ་ལ་ལྟ་བ་མ་སྤངས་པ་དེ་
ལྟ་བུ་ནི༑ ལས་གང་ཤེས་ཀྱང་མི་གནས་པ་དང། ལས་དེ་ཉིད་ཤེས་ཀྱང་སོ་སོར་གནས་པའོ། །རང་གི་ཡི་དམ་གྱིས་མི་གནས་པ་དང་རང་གི་ཡི་དམ་གྱིས་སོ་སོར་གནས་པར་འགྱུར་བ་མཆིས་སམ། གསུངས་

[298A]༄༅། །པ༑ རང་གི་ཡི་དམ་གྱིས་མི་གནས་པ་དང། རང་གི་ཡི་དམ་གྱིས་སོ་སོར་གནས་པར་འགྱུར་བ་ཡོད་དོ། །ཇི་ལྟར་ན། རང་གི་ཡི་དམ་གྱིས་མི་གནས་པ་དང། རང་གི་ཡི་དམ་གྱིས་སོ་
སོར་གནས་པར་འགྱུར་བ་ལགས། དེ་འདི་ལྟར་དགེ་སློང་རྣམས་ཀྱིས་དགེ་སློང་མ་མཐོང་ཞེས་པས་ཕྱིར་སྤངས་པ་དང། སླར་ལས་མི་བྱེད་པ་དང། སྡིག་པ་ལ་ལྟ་བ་སླར་མི་གཏོང་བས་སྤངས་པ་དེ་ལྟ་བུ་
ནི༑ རང་གི་ཡི་དམ་གྱིས་མི་གནས་པ་དང། རང་གི་ཡི་དམ་གྱིས་སོ་སོར་གནས་པའོ། །གཞན་གྱི་ཡི་དམ་ལས་མི་གནས་པ་དང། གཞན་གྱི་ཡི་དམ་ལས་སོ་སོར་གནས་པར་འགྱུར་བ་མཆིས་སམ། བཀའ་
སྩལ་པ༑ གཞན་གྱི་ཡི་དམ་ལས་མི་གནས་པ་དང། གཞན་གྱི་ཡི་དམ་ལས་སོ་སོར་གནས་པ་ཡོད་དོ། །ཇི་ལྟར་ན། གཞན་གྱི་ཡི་དམ་ལས་མི་གནས་པ་དང། གཞན་གྱི་ཡི་དམ་ལས་སོ་སོར་གནས་པར་
འགྱུར་བ་ལགས། དེ་འདི་ལྟར་དགེ་སློང་རྣམས་ཀྱིས་དགེ་བསྙེན་དད་པའི་ཚིག་བཞིན་དགེ་སློང་དེ་མ་མཐོང་ངོ། །ཞེས་སྤངས་པ་དང་སླར་ལས་མི་བྱེད་པ་དང། སྡིག་པ་ལ་ལྟ་བ་སླར་མི་གཏོང་བའི་ཕྱིར་
སྤངས་པ་དེ་ལྟ་བུ་ནི། གཞན་གྱི་ཡི་དམ་ལས་མི་གནས་པ་དང་གཞན་གྱི་ཡི་དམ་ལས་སོ་སོར་གནས་པའོ། །དྲན་ཀྱང་མི་གནས་པ་དང། དྲན་ཀྱང་སོ་སོར་གནས་པར་འགྱུར་བ་མཆིས་སམ། བཀའ་
སྩལ་པ། དྲན་ཀྱང་མི་གནས་པ་དང། དྲན་ཀྱང་སོ་སོར་གནས་པ་ཡོད་དོ། །ཇི་ལྟར་དྲན་ཀྱང་མི་གནས་པ་དང། དྲན་ཀྱང་སོ་སོར་གནས་པར་འགྱུར་བ་ལགས། དེ་འདི་ལྟར་དགེ་སློང་རྣམས་ཀྱིས་དགེ་

[298B] སླར་ལས་མི་བྱེད་པ་དང། སྡིག་པ་ལ་ལྟ་པ་སླར་མི་གཏོང་བའི་ཕྱིར་སྤངས་པ་དེ་ལྟ་བུ་ནི། དྲན་ཀྱང་མི་གནས་པ་དང། དྲན་ཀྱང་སོ་སོར་གནས་པར་འགྱུར་བའོ། །མི་དྲན་ཀྱང་
མི་གནས་པ་དང། མི་དྲན་ཀྱང་སོ་སོར་གནས་པར་འགྱུར་བ་མཆིས་སམ། བཀའ་སྩལ་པ། མི་དྲན་ཀྱང་མི་གནས་པ་དང། མི་དྲན་ཀྱང་སོ་སོར་གནས་པར་འགྱུར་བ་ཡོད་དོ། །དེ་ལྟར་དགེ་སློང་རྣམས་ཀྱིས་
དགེ་སློང་མ་མཐོང་ངོ། །ཞེས་སྤངས་པ་དང། སླར་ལས་མི་བྱེད་པ་དང། སྡིག་པ་ལ་ལྟ་བ་སླར་མི་གཏོང་བའི་ཕྱིར་སྤངས་པ་དེ་ལྟ་བུ་ནི། མི་དྲན་ཀྱང་མི་གནས་པ་དང། མི་དྲན་ཀྱང་སོ་སོར་གནས་པའོ། །
མངོན་སུམ་དུ་གྱུར་པ་ལས་མི་གནས་པ་དང། མངོན་སུམ་དུ་གྱུར་པ་ལས་སོ་སོར་གནས་པར་འགྱུར་བ་མཆིས་སམ། བཀའ་སྩལ་པ། མངོན་སུམ་དུ་གྱུར་པ་ལས་མི་གནས་པ་དང། མངོན་སུམ་དུ་
གྱུར་པ་ལས་སོ་སོར་གནས་པ་ཡང་ཡོད་དེ། །ཇི་ལྟར་ན། མངོན་སུམ་དུ་གྱུར་པ་ལས་མི་གནས་པ་ལ་སོགས་པ་ལགས། དེ་ལྟར་དགེ་སློང་རྣམས་ཀྱིས་དགེ་སློང་གིས་མ་མཐོང་ཞེས་སྤངས་པ་དང་
སླར་ལས་མི་བྱེད་པ་དང། སྡིག་པ་ལ་ལྟ་བ་མི་གཏོང་བའི་ཕྱིར་སྤངས་པ་དེ་ལྟ་བུ་ནི། །མངོན་སུམ་དུ་གྱུར་པ་ལས་མི་གནས་པ་དང། མངོན་སུམ་དུ་གྱུར་པ་ལས་སོ་སོར་གནས་པའོ། །མངོན་སུམ་དུ་མ་
གྱུར་ཀྱང་མི་གནས། མངོན་སུམ་དུ་མ་གྱུར་ཀྱང་སོ་སོར་གནས་པ་མཆིས་སམ། གསུངས་པ། ཡོད་དོ། །ཇི་ལྟར་ན། མངོན་སུམ་དུ་མ་གྱུར་ཀྱང་མི་གནས་པ་དང། མངོན་སུམ་དུ་མ་གྱུར་ཀྱང་སོ་སོར་

[299A]༄༅། །གནས་པ་ལགས། དེ་འདི་ལྟར་དགེ་སློང་རྣམས་ཀྱིས་དགེ་སློང་གིས་མ་མཐོང་ཞེས་སྤངས་པ་དང། སླར་ལས་མི་བྱེད་པ་དང། སྡིག་པ་ལ་ལྟ་བ་སླར་མི་གཏོང་བའི་ཕྱིར་སྤངས་པ་དེ་ལྟ་
བུ་ནི༑ མངོན་སུམ་དུ་མ་གྱུར་ཀྱང་མི་གནས་པ་དང། མངོན་སུམ་དུ་མ་གྱུར་ཀྱང་སོ་སོར་གནས་པའོ། །དངོས་པོ་གང་གི་ཕྱིར་དགེ་འདུན་གྱི་ལས་བགྱི་བ་དངོས་པོ་མང་པོའམ། གཉིས་སམ། གཅིག་
གིས་བགྱི་བ་མཆིས་སམ། གསུངས་པ། དངོས་པོ་གང་གི་ཕྱིར་དགེ་འདུན་གྱིས་ལས་བགྱི་བའི་དངོས་པོ་དེ་མང་པོའམ། གཉིས་སམ། གཅིག་གིས་བྱ་བ་ཡང་ཡོད་དེ། ཇི་ལྟར་ན། དངོས་པོ་
གཅིག་གིས་དགེ་འདུན་གྱི་ལས་བགྱི་བའི་དངོས་པོ་དེ་མང་པོའམ། གཉིས་སམ། གཅིག་གིས་བགྱི་བར་འགྱུར་བ་ལགས། དེ་འདི་ལྟར་དགེ་སློང་རྣམས་ཀྱིས་དགེ་སློང་ལ་ཕྱག་མི་འཚལ་བར་
བཅས་པ་དང། གཏམ་མི་སྨྲ་བར་བཅས་པ་དང། ལོངས་སྤྱོད་པ་མི་གཅིག་པར་བཅས་ནས་བསྐོས་ཏེ་དེ་ལྟ་བུའི་དངོས་པོ་གང་གི་ཕྱིར་དགེ་འདུན་གྱི་ལས་བྱས་པའི་དངོས་པོ་དེ་མང་པོའམ། གཉིས་སམ་
གཅིག་གིས་ཀྱང་བྱ་བའོ། །ལས་གང་དགེ་འདུན་གྱིས་ལས་སུ་བགྱི་བའི་ལས་དེ་མང་པོའམ། གཉིས་སམ། གཅིག་གིས་ཀྱང་དེ་བཞིན་མཆིས་སམ་གསུངས་པ། ཡོད་དོ། །ཇི་ལྟར་སྔ་མ་བཞིན་
དུ་དགེ་སློང་རྣམས་ཀྱིས་དགེ་སློང་ལ་ཕྱག་མི་འཚལ་བར་བཅས་པ་དང། གཏམ་མི་སྨྲ་བར་བཅས་པ་དང། ལོངས་སྤྱོད་མི་གཅིག་པར་བཅས་ནས་བསྐོས་ཏེ། དེ་ལྟར་ན། ལས་གང་དགེ་འདུན་གྱིས་

[299B] གཉིས་སམ། གཅིག་གིས་ཀྱང་དེ་བཞིན་ནོ། །ལས་འཚལ་བཞིན་དུ་དགེ་འདུན་གྱིས་བགྱིད་པའི་ལས་དེ་ཉིད་འཚལ་ན། གཉིས་སམ། གཅིག་གིས་ཀྱང་དེ་བཞིན་མཆིས་
སམ༑ གསུངས་པ། ལས་གང་ཤེས་བཞིན་དུ་དགེ་འདུན་གྱིས་བྱ་བའི་ལས་དེ་ཉིད་ཤེས་ཀྱང་མང་པོའམ། གཉིས་སམ། གཅིག་གིས་བྱ་བ་ཡང་ཡོད་དེ། ཇི་ལྟར་ན། ལས་འཚལ་བཞིན་དུ་དགེ་འདུན་གྱིས་
བགྱིད་པའི་ལས་དེ་ཉིད་འཚལ་ན། མང་པོའམ། གཉིས་སམ། གཅིག་གིས་བགྱི་བ་ལགས། དེ་འདི་ལྟར་དགེ་སློང་ལ་དགེ་སློང་རྣམས་ཀྱིས་ཕྱག་མི་འཚལ་བར་བཅས་པ་དང། གཏམ་མི་སྨྲ་བར་བཅས་
པ་དང། ལོངས་སྤྱོད་མི་གཅིག་པར་བཅས་ནས་བསྐོས་པ་དེ་ལྟ་བུ་ནི་གང་ཤེས་བཞིན་དུ་དགེ་འདུན་གྱིས་བྱ་བའི་ལས་དེ་ཉིད་ཤེས་ཀྱང་མང་པོའམ། གཉིས་སམ། གཅིག་གིས་ཀྱང་དེ་བཞིན་ནོ། །རང་
གི་ཡི་དམ་བཞིན་དགེ་འདུན་ལས་མཛད་ན། རང་གི་ཡི་དམ་བཞིན་མང་པོའམ། གཉིས་སམ། གཅིག་གིས་དེ་བཞིན་དུ་འགྱུར་བ་མཆིས་སམ། གསུངས་པ། རང་གི་ཡི་དམ་བཞིན་དགེ་འདུན་ལས་བྱེད་
ནའང་རང་གི་ཡི་དམ་བཞིན་མང་པོའམ། གཉིས་སམ། གཅིག་གིས་བྱ་བ་ཡོད་དོ། །ཇི་ལྟར་ན། རང་གི་ཡི་དམ་བཞིན་དགེ་འདུན་ལས་མཛད་པ་རང་གི་ཡི་དམ་བཞིན་མང་པོའམ། གཉིས་སམ། གཅིག་
གིས་བགྱི་བ་ལགས། དེ་འདི་ལྟར་དགེ་སློང་ལ་དགེ་སློང་རྣམས་ཀྱིས་ཕྱག་མི་བྱ་བར་བཅས་པ་དང། གཏམ་མི་སྨྲ་བར་བཅས་པ་དང་ལོངས་སྤྱོད་མི་གཅིག་པར་བཅས་ནས་བསྐོས་པ་དེ་ལྟ་བུ་ནི། རང་

[300A]༄༅། །གི་ཡི་དམ་བཞིན་དགེ་འདུན་ལས་བྱེད་ནའང་རང་གི་ཡི་དམ་བཞིན་མང་པོའམ། གཉིས་སམ། གཅིག་གིས་ཀྱང་དེ་བཞིན་ནོ། །གཞན་གྱི་ཡི་དམ་གྱིས་ཀྱང་དགེ་འདུན་ལས་མཛད་
ན༑ གཞན་གྱི་ཡི་དམ་གྱིས་མང་པོའམ། གཉིས་སམ། གཅིག་གིས་ཀྱང་དེ་བཞིན་དུ་བགྱི་བར་འགྱུར་བ་མཆིས་སམ། གསུངས་པ། ཡོད་དོ། །དེ་འདི་ལྟར་དགེ་སློང་ལ་དགེ་སློང་རྣམས་ཀྱིས་ཕྱག་མི་བྱ་
བར་བཅས་པ་དང། གཏམ་མི་སྨྲ་བར་བཅས་པ་དང། ལོངས་སྤྱོད་མི་གཅིག་པར་བཅས་ནས་བསྐོས་པ་དེ་ལྟ་བུ་ནི། གཞན་གྱི་ཡི་དམ་གྱིས་ཀྱང་དགེ་འདུན་ལས་བྱེད་ན། གཞན་གྱི་ཡི་དམ་གྱིས་མང་པོ་
འམ༑ གཉིས་སམ། གཅིག་གིས་ཀྱང་སྔ་མ་བཞིན་ནོ། །དྲན་བཞིན་དུའང་དགེ་འདུན་གྱིས་ལས་མཛད་ན། དྲན་བཞིན་དུའང་མང་པོའམ་གཉིས་སམ། གཅིག་གིས་ཀྱང་དེ་བཞིན་དུ་འགྱུར་བ་
མཆིས་སམ། བཀའ་སྩལ་པ། དྲན་བཞིན་དུའང་དགེ་འདུན་གྱི་ལས་བྱེད་ནའང་དྲན་བཞིན་དུའང་མང་པོའམ། གཉིས་སམ། གཅིག་གིས་ཀྱང་དེ་བཞིན་དུ་འགྱུར་བ་ཡོད་དོ། །དེ་འདི་ལྟར་དགེ་སློང་
ལ་དགེ་སློང་རྣམས་ཀྱིས་ཕྱག་མི་བྱ་བར་བཅས་པ་དང། གཏམ་མི་སྨྲ་བར་བཅས་པ་དང། ལོངས་སྤྱོད་མི་གཅིག་པར་བཅས་ནས་བསྐོས་པ་དེ་ལྟ་བུ་ནི། དྲན་བཞིན་དུ་ཡང་དགེ་འདུན་གྱིས་ལས་བྱེད་
ན༑ དྲན་བཞིན་དུའང་མང་པོའམ། གཉིས་སམ། གཅིག་གིས་ཀྱང་སྔ་མ་བཞིན་ནོ། །མི་དྲན་པ་ལས་ཀྱང་མཆིས་སམ། སྔ་མ་བཞིན་ཏེ་མི་དྲན་ཀྱང་མང་པོའམ། གཉིས་སམ། གཅིག་གིས་ཞེས་

[300B] །མངོན་སུམ་དུ་གྱུར་ཀྱང་དགེ་འདུན་གྱིས་ལས་མཛད་ན། མངོན་སུམ་དུ་གྱུར་ཀྱང་མང་པོའམ། གཉིས་སམ། གཅིག་གིས་ཀྱང་དེ་བཞིན་དུ་འགྱུར་བ་མཆིས་སམ། གསུངས་པ་
མངོན་སུམ་དུ་གྱུར་ཀྱང་མང་པོའམ། གཉིས་སམ། གཅིག་གིས་དེ་བཞིན་དུ་འགྱུར་བ་ཡོད་དེ། དེ་འདི་ལྟར་དགེ་སློང་ལ་དགེ་སློང་རྣམས་ཀྱིས་ཕྱག་མི་བྱ་བར་བཅས་པ་དང། གཏམ་མི་སྨྲ་བར་བཅས་པ་དང་
ལོངས་སྤྱོད་མི་གཅིག་པར་བཅས་ནས་བསྐོས་པ་དེ་ལྟ་བུ་ནི། མངོན་སུམ་དུ་གྱུར་ཀྱང་དགེ་འདུན་གྱི་ལས་བྱེད་ན། མངོན་སུམ་དུ་གྱུར་ཀྱང་མང་པོའམ། གཉིས་སམ། གཅིག་གིས་སྔ་མ་བཞིན་ནོ། །མངོན་སུམ་དུ་
གྱུར་ཀྱང་དགེ་འདུན་གྱི་ལས་བགྱིས་ན། མངོན་སུམ་དུ་མ་གྱུར་ཀྱང་དེ་བཞིན་དུ་འགྱུར་བ་མཆིས་སམ། གསུངས་པ། ཡོད་དེ། དེ་འདི་ལྟར་དགེ་སློང་ལ་དགེ་སློང་རྣམས་ཀྱིས་ཀྱང་ཕྱག་མི་བྱ་བར་བཅས་པ་དང་
གཏམ་མི་སྨྲ་བར་བཅས་པ་དང། ལོངས་སྤྱོད་མི་གཅིག་པར་བཅས་ནས་བསྐོས་པ་དེ་ལྟ་བུ་ནི། མངོན་སུམ་དུ་མ་གྱུར་ཀྱང་དགེ་འདུན་གྱི་ལས་བྱེད་ན། མངོན་སུམ་དུ་མ་གྱུར་ཀྱང་མང་པོའམ། གཉིས་སམ་
གཅིག་གིས་ཀྱང་སྔ་མ་བཞིན་ནོ། །སྨ་དབབ་པ་ལས་བསྡིགས་པ་དང་སྨད་པ་དང། བསྐྲད་པ་དང། སླར་བསྡུམ་པ་བཞི་སྟེ། བསྡིགས་པའི་ལས་སུ་རིགས་པ་ལས། སྨད་པ་དང། བསྐྲད་པ་དང། སླར་
བསྡུམ་པའི་ལས་བགྱིས་ན། བགྱིས་པ་ཞེས་བྒྱིའམ། བཅོམ་ལྡན་འདས་ཀྱིས་བཀའ་སྩལ་པ། དོན་གང་གི་དབང་དུ་བྱས་པ་གསུམ་པོ་དེས་སམ་ལྔ་པོ་དེས་བྱས་ན། བྱས་པ་ཞེས་བྱའོ། །དེ་སྟེ་མདོ་

[301A]༄༅། །སྡེའི་དབང་གིས་བྱེད་ན། མ་བྱས་པ་ཞེས་བྱའོ། །དེ་ཅིའི་ཕྱིར་ཞེ་ན། བསྡིགས་པའང་གཞན། སྨད་པའང་གཞན། བསྐྲད་པའམ་གཞན། སླར་བསྡུམ་པའང་གཞན་པའི་ཕྱིར་རོ། །
བཙུན་པ། སྨད་པའི་ལས་སུ་རིགས་པ་ལས། བསྐྲད་པ་དང། སླར་བསྡུམ་པ་དང། བསྡིགས་པའི་ལས་བགྱིས་ན། བགྱིས་ཞེས་བྒྱིའམ། བཅོམ་ལྡན་འདས་ཀྱིས་བཀའ་སྩལ་པ། དོན་གང་གི་དབང་
དུ་བྱས་པ་གསུམ་པོ་དེས་སམ། ལྔ་པོ་དེས་བྱས་ན། བྱས་པ་ཞེས་བྱའོ། །དེ་སྟེ་མདོ་སྡེའི་དབང་གིས་བྱེད་ན། མ་བྱས་པ་ཞེས་བྱའོ། །དེ་ཅིའི་ཕྱིར་ཞེ་ན། སྨད་པའང་གཞན། བསྐྲད་པའང་གཞན། སླར་བསྡུམ་
པའང་གཞན། བསྡིགས་པའང་གཞན་པའི་ཕྱིར་རོ། །བཙུན་པ་བསྐྲད་པའི་ལས་སུ་རིགས་པ་ལས། སླར་བསྡུམ་པ་དང། བསྡིགས་པ་དང། སྨད་པའི་ལས་བགྱིས་ན། བགྱིས་པ་ཞེས་བྒྱིའམ། བཅོམ་
ལྡན་འདས་ཀྱིས་བཀའ་སྩལ་པ། དོན་གང་གི་དབང་དུ་བྱས་པ་གསུམ་པོ་དེས་སམ། ལྔ་པོ་དེས་བྱས་ན། བྱས་པ་ཞེས་བྱའོ། །དེ་སྟེ་མདོ་སྡེའི་དབང་གིས་བྱས་ན། མ་བྱས་པ་ཞེས་བྱའོ། །དེ་ཅིའི་ཕྱིར་ཞེ་ན། བསྐྲད་
པའང་གཞན། སླར་བསྡུམ་པའང་གཞན། བསྡིགས་པའང་གཞན། སྨད་པའང་གཞན་པའི་ཕྱིར་རོ། །བཙུན་པ། སླར་བསྡུམ་པའི་ལས་སུ་རིགས་པ་ལས། བསྡིགས་པ་དང། སྨད་པ་དང་
བསྐྲད་པའི་ལས་བགྱིས་ན། བགྱིས་པ་ཞེས་བྒྱིའམ། བཅོམ་ལྡན་འདས་ཀྱིས་བཀའ་སྩལ་པ། དོན་གང་གི་དབང་དུ་བྱས་པ་གསུམ་པོ་དེས་སམ་ལྔ་པོ་དེས་བྱས་ན། བྱས་པ་ཞེས་བྱའོ། །དེ་སྟེ་

[301B] མ་བྱས་པ་ཞེས་བྱའོ། །དེ་ཅིའི་ཕྱིར་ཞེ་ན། སླར་བསྡུམ་པའང་གཞན། བསྡིགས་པ་ལ་སོགས་པའང་གཞན་པའི་ཕྱིར་རོ། །དངོས་པོ་གང་གིས་བསྐྲད་པའི་ལས་སུ་
བགྱི་བའི་དངོས་པོ་དེས་སྨད་པ་དང། བསྡིགས་པ་དང། སླར་བསྡུམ་པར་རུང་ངམ། བཅོམ་ལྡན་འདས་ཀྱིས་བཀའ་སྩལ་པ། དེའི་དོན་གྱི་དབང་དུ་བྱས་ན། རུང་ངོ། །དངོས་པོ་གང་གིས་སྨད་པའི་
ལས་སུ་བགྱི་བའི་དངོས་པོ་དེས་བསྐྲད་པ་དང། བསྡིགས་པ་དང་སླར་བསྡུམ་པར་རུང་ངམ། བཅོམ་ལྡན་འདས་ཀྱིས་བཀའ་སྩལ་པ། དེའི་དོན་གྱི་དབང་དུ་བྱས་ན། རུང་ངོ། །དངོས་པོ་གང་གིས་
བསྡིགས་པའི་ལས་སུ་བགྱི་བའི་དངོས་པོ་དེས་སླར་བསྡུམ་པ་དང་བསྐྲད་པ་དང། སྨད་པར་རུང་ངམ། བཅོམ་ལྡན་འདས་ཀྱིས་བཀའ་སྩལ་པ། དེའི་དོན་གྱི་དབང་དུ་བྱས་ན། རུང་ངོ། །དངོས་
པོ་གང་གིས་སླར་བསྡུམ་པའི་ལས་སུ་བགྱི་བའི་དངོས་པོ་དེས་བསྐྲད་པ་དང། བསྡིགས་པ་དང། སྨད་པར་རུང་ངམ། བཅོམ་ལྡན་འདས་ཀྱིས་བཀའ་སྩལ་པ། དེའི་དོན་གྱི་དབང་དུ་བྱས་ན། རུང་ངོ། །
དངོས་པོ་གང་གིས་ལྷག་མ་མེད་པའི་ནོངས་པར་འགྱུར་བའི་དངོས་པོ་དེས་ལྷག་མ་དང་བཅས་པར་འགྱུར་བ་མཆིས་སམ། བཅོམ་ལྡན་འདས་ཀྱིས་བཀའ་སྩལ་པ། ཡོད་དོ། །འདི་ལྟར་དགེ་སློང་
མཐུན་མོང་མ་ཡིན་པའི་ཕས་ཕམ་པ་བཞི་བྱས་ན། ལྷག་མ་མེད་པར་འགྱུར་རོ། །དགེ་སློང་ལ་ནི། ལྷག་མ་དང་བཅས་པར་འགྱུར་རོ་།དངོས་པོ་གང་གིས་ཕས་ཕམ་པའི་ནོངས་པར་འགྱུར་

[302A]༄༅། །བའི་དངོས་པོ་དེས། དགེ་འདུན་གྱི་ལྷག་མར་འགྱུར་བ་མཆིས་སམ། བཅོམ་ལྡན་འདས་ཀྱིས་བཀའ་སྩལ་པ། ཡོད་དེ། དགེ་སློང་མ་ལ་ནི། ལུས་ཀྱིས་རེག་པར་སྤྱོད་པས་
ཕས་ཕམ་པར་འགྱུར་རོ། །དགེ་སློང་ལ་དགེ་འདུན་གྱི་ལྷག་མར་འགྱུར་རོ། །དངོས་པོ་གང་གིས་ཕས་ཕམ་པའི་ནོངས་པར་འགྱུར་བའི་དངོས་པོ་དེས། ལྟུང་བར་འགྱུར་བ་མཆིས་སམ། བཅོམ་
ལྡན་འདས་ཀྱིས་བཀའ་སྩལ་པ། ཡོད་དེ། དགེ་སློང་མས་ཤེས་བཞིན་དུ་དགེ་སློང་མའི་ཉེས་པ་སྦོམ་པོའི་ཉེས་པ་སྐྱ་རེངས་བྱུང་གི་བར་དུ་བཅབས་ན། ཕས་ཕམ་པར་འགྱུར་རོ། །དགེ་སློང་
དག་གིས་དགེ་སློང་གི་བཅབས་ན། ལྟུང་བར་འགྱུར་རོ། །དངོས་པོ་གང་གིས་ཕས་ཕམ་པར་འགྱུར་བའི་དངོས་པོ་དེས་ཉེས་བྱས་སུ་འགྱུར་བ་མཆིས་སམ། བཅོམ་ལྡན་འདས་ཀྱིས་བཀའ་
སྩལ་པ། ཡོད་དེ། དགེ་སློང་མས་འདི་ལྟར་དགེ་འདུན་འདུས་པས་ཆོས་བཞིན་དུ་དགེ་སློང་མ་མཐོང་ངོ། །ཞེས་སྤངས་པའི་རྗེས་སུ་ཞུགས་པ་དེ་ལ་དགེ་འདུན་གྱི་ནང་དུ་ལན་གསུམ་གྱི་བར་དུ་བསྒོ་
ཡང་མི་གཏོང་ན། དགེ་སློང་མ་ལ་ནི། ཕས་ཕམ་པར་འགྱུར་རོ་།དགེ་སློང་གིས་བསྒོས་ཏེ་མ་བཏང་ན། ཉེས་བྱས་སུ་འགྱུར་རོ་།དངོས་པོ་གང་གིས་དགེ་འདུན་གྱི་ལྷག་མར་འགྱུར་ལ། དངོས་
པོ་དེ་ཉིད་ཀྱིས་ལྟུང་བར་འགྱུར་བ་མཆིས་སམ། བཅོམ་ལྡན་འདས་ཀྱིས་བཀའ་སྩལ་པ། ཡོད་དེ། དགེ་སློང་གིས་བསམ་བཞིན་དུ་ཁུ་བ་ཕྱུང་ན། དགེ་འདུན་གྱི་ལྷག་མར་འགྱུར་རོ། །དགེ་སློང་མས་

[302B] ལྟུང་བར་འགྱུར་རོ། །དངོས་པོ་གང་གིས་དགེ་འདུན་གྱི་ལྷག་མར་འགྱུར་ལ། དངོས་པོ་དེ་ཉིད་ཀྱིས་ཉེས་བྱས་སུ་འགྱུར་བ་མཆིས་སམ། བཅོམ་ལྡན་འདས་ཀྱིས་བཀའ་སྩལ་པ། ཡོད་དེ་
དགེ་སློང་མ་དུས་མ་ཡིན་པར་དོན་གྱི་ཕྱིར་ཕྱི་རོལ་ཏུ་བྱུང་ན་དགེ་འདུན་གྱི་ལྷག་མར་འགྱུར་རོ། །དགེ་སློང་ལ་ནི། ཉེས་བྱས་སུ་འགྱུར་རོ། །གང་གི་དངོས་པོས་ལྟུང་བར་འགྱུར་ལ། དེའི་དངོས་
པོས་སོ་སོར་བཤགས་པར་འགྱུར་བ་མཆིས་སམ། བཅོམ་ལྡན་འདས་ཀྱིས་བཀའ་སྩལ་པ། ཡོད་དེ། དགེ་སློང་གིས་གཉེན་མ་ཡིན་པ་ལས་བསོད་པའི་ཟས་བླངས་ན། ལྟུང་བར་འགྱུར་
རོ༑ ༑དགེ་སློང་མས་བླངས་ན། སོ་སོར་བཤགས་པར་འགྱུར་རོ། །གང་གི་དངོས་པོས་ལྟུང་བར་འགྱུར་བ་དེའི་དངོས་པོ་དེ་ཉིད་ཀྱིས་ཉེས་བྱས་སུ་འགྱུར་བ་མཆིས་སམ། བཅོམ་ལྡན་འདས་ཀྱིས་
བཀའ་སྩལ་པ། ཡོད་དེ། དགེ་སློང་མས་རྩྭ་སྔོན་པོའི་སྟེང་དུ་བཤང་གཅི་བྱས་ན། ལྟུང་བར་འགྱུར་རོ། །དགེ་སློང་གིས་བྱས་ན་ཉེས་བྱས་སུ་འགྱུར་རོ། །དངོས་པོ་གང་གིས་སོ་སོར་བཤགས་
པར་འགྱུར་ལ། དེའི་དངོས་པོ་དེ་ཉིད་ཀྱིས་ཉེས་བྱས་སུ་འགྱུར་བ་མཆིས་སམ། བཅོམ་ལྡན་འདས་ཀྱིས་བཀའ་སྩལ་པ། ཡོད་དེ། དམ་བཅས་པའི་སློབ་པའི་རིགས་པ་ལས། བདག་གིས་ལག་གིས་
བསྟར་ཏེ་བཟའ་བ་དང། བཅའ་བ་དག་བླངས་ནས་སོ་སོར་ཆགས་པར་འགྱུར་རོ། །དགེ་སློང་མས་བླངས་ན། ཉེས་བྱས་སུ་འགྱུར་རོ། །རྐུན་གནས་སུ་ཡི་དམ་འཆའ་བཞིན་བསྙེན་པར་མ་རྫོགས་ན་ཡང་

[303A]༄༅། །བསྙེན་པར་རྫོགས་པར་མི་བགྱི་བ་དང། བསྙེན་པར་རྫོགས་པ་ལས་སླར་དབྱུང་བར་བགྱི་བ་དང། བསྙེན་པར་མ་རྫོགས་པ་ལས་བསྙེན་པར་རྫོགས་པར་བགྱི་བ་དང་
བསྙེན་པར་རྫོགས་པ་ལ་མི་དབྱུང་བ་མཆིས་སམ། བཅོམ་ལྡན་འདས་ཀྱིས་བཀའ་སྩལ་པ། ཡོད་དེ། ལན་གཉིས་སམ། ལན་གསུམ་གྱི་བར་དུ་གསོ་སྦྱོང་མངོན་དུ་མྱོང་ན། དེ་བསྙེན་
པར་མ་རྫོགས་ན། བསྙེན་པར་རྫོགས་པར་མི་བྱ། བསྙེན་པར་རྫོགས་ན་ཡང་སླར་དབྱུང་བར་བྱ། གང་ཞིག་གིས་གསོ་སྦྱོང་ལན་གཅིག་མྱོང་ན། དེ་བསྙེན་པར་མ་རྫོགས་ན་ཡང་བསྙེན་
པར་རྫོགས་པར་བྱ། བསྙེན་པར་རྫོགས་ན་ཡང་དབྱུང་བར་མི་བྱའོ། །དགེ་སློང་མ་སུན་ཕྱུང་བ་ཡི་དམ་འཆའ་བཞིན་དུ་བསྙེན་པར་མ་རྫོགས་ན་ཡང་བསྙེན་པར་རྫོགས་པར་མི་བགྱི་བ་དང་བསྙེན་
པར་རྫོགས་པ་ན་ཡང་སླར་དབྱུང་བ་དང། བསྙེན་པར་མ་རྫོགས་ན་ཡང་བསྙེན་པར་རྫོགས་པར་བགྱི་བ་དང། བསྙེན་པར་རྫོགས་ན་ཡང་མི་དབྱུང་བ་མཆིས་སམ། བཅོམ་ལྡན་འདས་ཀྱིས་བཀའ་
སྩལ་པ། ཡོད་དེ། མི་ཚངས་པར་སྤྱོད་པ་གང་གིས་དགེ་སློང་མ་སུན་ཕྱུང་བར་གྱུར་པ་དེ་ནི། བསྙེན་པར་མ་རྫོགས་ན་ཡང་བསྙེན་པར་རྫོགས་པར་མི་བྱ། བསྙེན་པར་རྫོགས་ན་ཡང་སླར་དབྱུང་
བར་བྱ། གང་གིས་ལུས་ཀྱིས་རེག་པས་དགེ་སློང་མ་སུན་ཕྱུང་བ་དེ་ནི། བསྙེན་པར་མ་རྫོགས་ན་ཡང་བསྙེན་པར་རྫོགས་པར་བྱ་བསྙེན་པར་རྫོགས་ན་ཡང་སླར་མི་དབྱུང་བར་བྱའོ། །དགེ་འདུན་

[303B]ན་ཡང་བསྙེན་པར་རྫོགས་པར་མི་བྱ། བསྙེན་པར་རྫོགས་ན་ཡང་སླར་དབྱུང་བ་དང། བསྙེན་པར་མ་རྫོགས་ན་ཡང་བསྙེན་པར་རྫོགས་
པར་བགྱི་བ་དང། བསྙེན་པར་རྫོགས་ན་ཡང་སླར་མི་དབྱུང་བ་མཆིས་སམ། བཅོམ་ལྡན་འདས་ཀྱིས་བཀའ་སྩལ་པ། ཡོད་དེ། གང་ཆོས་མ་ཡིན་པ་ལ་ཆོས་མ་ཡིན་པར་འདུ་ཤེས་པ་དང་དབྱེན་ཀྱང་
ཆོས་མ་ཡིན་པར་མཐོང་བཞིན་དགེ་འདུན་ཕྱེ་བར་གྱུར་པ་དང། ཆོས་མ་ཡིན་པ་ལ་ཆོས་སུ་འདུ་ཤེས་ཤིང་དབྱེན་ཆོས་མ་ཡིན་པར་མཐོང་བཞིན་དགེ་འདུན་ཕྱེ་བར་གྱུར་པ་དང། ཆོས་མ་ཡིན་པ་ལ་
ཐེ་ཚོམ་དུ་གྱུར་ཅིང་དབྱེན་ཡང་ཆོས་མ་ཡིན་པར་མཐོང་བཞིན་དགེ་འདུན་ཕྱེ་བར་གྱུར་པ་དེ། བསྙེན་པར་མ་རྫོགས་ན་བསྙེན་པར་རྫོགས་པར་མི་བྱ། བསྙེན་པར་རྫོགས་ན་ཡང་སླར་དབྱུང་བར་བྱ་
གང་གིས་ཆོས་མ་ཡིན་པ་ལ་ཆོས་སུ་འདུ་ཤེས་བཞིན་དགེ་འདུན་གྱི་དབྱེན་དུ་གྱུར་ཅིང་དབྱེན་ལའང་ཆོས་སུ་མཐོང་ན། དེ་བསྙེན་པར་མ་རྫོགས་ན་ཡང་བསྙེན་པར་རྫོགས་པར་བྱ། བསྙེན་པར་རྫོགས་
ན་ཡང་མི་དབྱུང་བར་བྱའོ། །མ་བསད་པར་ཁས་ལེན་བཞིན་དུ་བསྙེན་པར་མ་རྫོགས་ན་ཡང་བསྙེན་པར་རྫོགས་པར་མི་བགྱི་བ་དང། བསྙེན་པར་རྫོགས་ན་ཡང་སླར་དབྱུང་བར་བགྱི་བ་དང་བསྙེན་
པར་མ་རྫོགས་ན་ཡང་བསྙེན་པར་རྫོགས་པར་བགྱི་བ་དང། བསྙེན་པར་རྫོགས་ན་ཡང་མི་དབྱུང་བ་མཆིས་སམ། བཅོམ་ལྡན་འདས་ཀྱིས་བཀའ་སྩལ་པ། ཡོད་དེ། རང་གི་ལག་གིས་བསམ་བཞིན་

[304A]༄༅། །དུ་མི་འཚོ་བ་དང་ཕྲལ་བར་གྱུར་པ་དེ་ནི། བསྙེན་པར་མ་རྫོགས་ན་བསྙེན་པར་རྫོགས་པར་མི་བྱ། བསྙེན་པར་རྫོགས་ན་ཡང་སླར་དབྱུང་བར་བྱའོ། །གང་གིས་གཞན་གྱི་
འདུ་ཤེས་པས་མའི་འཚོ་བ་དང་ཕྲལ་བར་གྱུར་པ་དེ་ནི། བསྙེན་པར་མ་རྫོགས་ན་ཡང་བསྙེན་པར་རྫོགས་པར་གྱིས་ཤིག་བསྙེན་པར་རྫོགས་ན་ཡང་སླར་མ་དབྱུང་ཞིག་དེ་བཞིན་དུ་ཕ་དང་
དགྲ་བཅོམ་པ་ཉན་ཐོས་ཀྱང་ངོ། །བཙུན་པ། ཅི། དགེ་སློང་དགེ་བའི་སེམས་ཀྱིས་མ་འཚོ་བ་དང་ཕྲལ་ལམ། འོན་ཏེ་མི་དགེ་བའི་སེམས་སམ། འོན་ཏེ་ལུང་མི་སྟོན་པའི་སེམས་ཀྱིས་མའི་
སྲོག་གཅོད། བཅོམ་ལྡན་འདས་ཀྱིས་བཀའ་སྩལ་པ། ཨུ་པ་ལི། དགེ་སློང་དགེ་བའི་སེམས་དང། མི་དགེ་བའི་སེམས་དང། ལུང་དུ་མི་སྟོན་པའི་སེམས་ཀྱིས་ཀྱང་མ་འཚོ་བ་དང་བྲལ་
བར་བྱེད་དོ། །བཙུན་པ། ཅི། དགེ་སློང་དགེ་བའི་སེམས་ཀྱིས་མ་འཚོ་བ་དང་ཕྲལ་ན། ཕས་ཕམ་པའི་ནོངས་པར་འགྱུར་ཞིང། མཚམས་མེད་པའི་ལས་སུ་འགྱུར་བ་ཡང་མཆིས་སམ་
བཅོམ་ལྡན་འདས་ཀྱིས་བཀའ་སྩལ་པ། ཨུ་པ་ལི། དགེ་སློང་མི་དགེ་བའི་སེམས་ཀྱིས་མ་འཚོ་བ་དང་ཕྲལ་ན། ཕས་ཕམ་པའི་ཉེས་པར་ཡང་འགྱུར་ལ། མཚམས་མེད་པའི་ལས་སུ་ཡང་
འགྱུར་རོ། །དགེ་བའི་སེམས་ཀྱིས་མ་འཚོ་བ་དང་ཕྲལ་ན། ཕས་ཕམ་པར་ཡང་མི་འགྱུར་ཞིང། མཚམས་མེད་པའི་ལས་སུ་མི་འགྱུར་བ་ཡང་ཡོད་དོ། །བཙུན་པ། ཅི། དགེ་སློང་གིས་མི་

[304B] ཕས་ཕམ་པར་ཡང་འགྱུར་ལ། མཚམས་མེད་པའི་ལས་སུ་ཡང་འགྱུར་རམ། དགེ་བའི་སེམས་ཀྱིས་མ་འཚོ་བ་དང་ཕྲལ་ན། ཕས་ཕམ་པར་ཡང་མི་
འགྱུར་ལ། མཚམས་མེད་པའི་ལས་སུ་ཡང་མི་འགྱུར་བ་མཆིས་སམ། བཅོམ་ལྡན་འདས་ཀྱིས་བཀའ་སྩལ་པ། ཨུ་པ་ལི། མི་དགེ་བའི་སེམས་ཀྱིས་མ་འཚོ་བ་དང་ཕྲལ་ན། ཕས་ཕམ་པར་
ཡང་འགྱུར་ལ། མཚམས་མེད་པའི་ལས་སུ་ཡང་འགྱུར་རོ། །དགེ་བའི་སེམས་ཀྱིས་མ་འཚོ་བ་དང་ཕྲལ་ན། ཕས་ཕམ་པར་ཡང་མི་འགྱུར་ལ། མཚམས་མེད་པའི་ལས་སུ་ཡང་མི་འགྱུར་རོ། །བཙུན་
པ༑ ཅི། དགེ་སློང་ལུང་དུ་མི་སྟོན་པའི་སེམས་ཀྱིས་མ་འཚོ་བ་དང་ཕྲལ་ན། ཕས་ཕམ་པར་ཡང་འགྱུར་ལ། མཚམས་མེད་པའི་ལས་སུ་འགྱུར་བ་མཆིས་སམ། ལུང་དུ་མི་སྟོན་པའི་སེམས་ཀྱིས་མ་འཚོ་བ་
དང་ཕྲལ་ན། ཕས་ཕམ་པར་ཡང་འགྱུར་ལ། མཚམས་མེད་པའི་ལས་སུ་ཡང་མི་འགྱུར་བ་མཆིས་སམ། བཅོམ་ལྡན་འདས་ཀྱིས་བཀའ་སྩལ་པ་ཨུ་པ་ལི། དགེ་སློང་ལུང་དུ་མི་སྟོན་པའི་སེམས་ཀྱིས་
མ་འཚོ་བ་དང་ཕྲལ་ན། ཕས་ཕམ་པར་ཡང་འགྱུར་ལ། མཚམས་མེད་པའི་ལས་སུ་ཡང་འགྱུར་རོ། །ལུང་དུ་མི་སྟོན་པའི་སེམས་ཀྱིས་མ་འཚོ་བ་དང་ཕྲལ་ན། ཕས་ཕམ་པར་ཡང་མི་འགྱུར་ལ་
མཚམས་མེད་པའི་ལས་སུ་ཡང་མི་འགྱུར་རོ། །བཙུན་པ། ཇི་ལྟར་དགེ་སློང་གིས་མི་དགེ་བའི་སེམས་ཀྱིས་མ་འཚོ་བ་དང་ཕྲལ་ན། ཕས་ཕམ་པའི་ནོངས་པར་འགྱུར་ལ། མཚམས་མེད་པའི་ལས་སུ་

[305A]༄༅། །ཡང་འགྱུར། ཇི་ལྟར་དགེ་སློང་དགེ་བའི་སེམས་ཀྱིས་མ་འཚོ་བ་དང་ཕྲལ་ན། ཕས་ཕམ་པའི་ནོངས་པར་ཡང་མི་འགྱུར་ལ་མཚམས་མེད་པའི་ལས་སུ་ཡང་མི་
འགྱུར་བ་ལགས། བཀའ་སྩལ་པ། ཨུ་པ་ལི། འདི་ལྟར་དགེ་སློང་གིས་མ་ཞིག་ནད་བུ་ཅན། ཡུན་རིང་ཞིག་ནས་མི་བདེ། སྡུག་བསྔལ་གྱིས་དྲག་ཏུ་གཟིར་ཅིང། གནོད་པ་ཆེར་གྱུར་པ་མྱོང་བ་
དེས་དེ་ལྟ་བུའི་རྐྱེན་གྱིས་མ་འཚོ་བ་དང་ཕྲལ་ན། ཕས་ཕམ་པའི་ཉེས་པར་ཡང་འགྱུར་ལ། མཚམས་མེད་པའི་ལས་སུ་ཡང་འགྱུར་རོ། །འདི་ལྟར་དགེ་སློང་དེས་མ་ན་བ་ལ་འབྲས་ཅན་དང། ནས་
ཐུག་དང། ཁུ་བ་དང། ཤ་དང། རི་དྭགས་ཀྱི་ཤ་བྱིན་པ་ལས་དེ་ཡང་དེའི་རྐྱེན་གྱིས་དུས་འདས་ན། དེ་དེ་ལ་ཕས་ཕམ་པའི་ཉེས་པར་མི་འགྱུར་ཞིང། མཚམས་མེད་པའི་ལས་སུ་ཡང་མི་འགྱུར་
རོ༑ ༑དེ་ལྟར་ན། དགེ་སློང་དགེ་བའི་སེམས་ཀྱིས་མ་འཚོ་བ་དང་ཕྲལ་ན། ཕས་ཕམ་པའི་ཉེས་པར་ཡང་འགྱུར་ལ། དེ་མཚམས་མེད་པའི་ལས་སུ་ཡང་འགྱུར་རོ། །དེ་ལྟར་ན། དགེ་སློང་དགེ་བའི་སེམས་
ཀྱིས་མ་འཚོ་བ་དང་ཕྲལ་ན། ཕས་ཕམ་པའི་ཉེས་པར་ཡང་མི་འགྱུར་ལ། མཚམས་མེད་པའི་ལས་སུ་ཡང་མི་འགྱུར་རོ། །བཙུན་པ། ཇི་ལྟར་ན། དགེ་སློང་མི་དགེ་བའི་སེམས་ཀྱིས་མ་འཚོ་བ་
དང་ཕྲལ་ན། ཕས་ཕམ་པའི་ནོངས་པར་ཡང་འགྱུར་ལ། མཚམས་མེད་པའི་ལས་སུ་ཡང་འགྱུར། ཇི་ལྟར་ན། དགེ་སློང་མི་དགེ་བའི་སེམས་ཀྱིས་མ་འཚོ་བ་དང་ཕྲལ་ན། ཕས་ཕམ་པའི་

[305B] མཚམས་མེད་པའི་ལས་སུ་ཡང་མི་འགྱུར་བ་གང་ལགས། གསུངས་པ། ཨུ་པ་ལི། འདི་ལྟར་དགེ་སློང་གིས་ནོར་གྱི་ཕྱིར་རམ། རྐང་འགྲོས་ཀྱི་ཕྱིར་ཡང་རུང། མའི་འཚོ་
བ་དང་ཕྲལ་ན། ཕས་ཕམ་པའི་ཉེས་པར་ཡང་འགྱུར་ལ། མཚམས་མེད་པའི་ལས་སུ་ཡང་འགྱུར་རོ། །འདི་ལྟར་ཡང་དགེ་སློང་མི་དགེ་བའི་སེམས་ཀྱིས་བལ་གླང་ལ་བརྡེག་གམ། ལུག་གམ། ར་ལ་
བརྡེག་སྙམ་པ་ལས། མ་ལ་ཕོག་སྟེ་དེའི་རྐྱེན་གྱིས་དེ་དུས་འདས་ན། དེ་ལ་ཕས་ཕམ་པའི་ཉེས་པར་ཡང་མི་འགྱུར་ལ། མཚམས་མེད་པའི་ལས་སུ་ཡང་མི་འགྱུར་རོ། །དེ་བཞིན་དུ་དགེ་སློང་མི་དགེ་བའི་སེམས་
ཀྱིས་མ་འཚོ་བ་དང་ཕྲལ་ན། ཕས་ཕམ་པའི་ཉེས་པར་མི་འགྱུར་ལ། མཚམས་མེད་པའི་ལས་སུ་ཡང་མི་འགྱུར་རོ། །དེ་ལྟར། མི་དགེ་བའི་སེམས་ཀྱིས་མ་འཚོ་བ་དང་ཕྲལ་ན། ཕས་ཕམ་པའི་ཉེས་
པར་ཡང་འགྱུར་ལ། མཚམས་མེད་པའི་ལས་སུ་ཡང་འགྱུར་རོ། །མི་དགེ་བའི་སེམས་ཀྱིས་མ་འཚོ་བ་དང་ཕྲལ་ན། ཕས་ཕམ་པར་ཡང་མི་འགྱུར་ལ། མཚམས་མེད་པའི་ལས་སུ་ཡང་མི་འགྱུར་རོ། །
ཇི་ལྟར་ན། ལུང་དུ་མི་སྟོན་པའི་སེམས་ཀྱིས་མ་འཚོ་བ་དང་ཕྲལ་ན། ཕས་ཕམ་པའི་ནོངས་པར་འགྱུར་ལ། མཚམས་མེད་པའི་ལས་སུ་ཡང་འགྱུར་བ་ལགས། ལུང་དུ་མི་སྟོན་པའི་སེམས་ཀྱིས་མ་
འཚོ་བ་དང་ཕྲལ་ན། ཕས་ཕམ་པའི་ནོངས་པར་ཡང་མི་འགྱུར་ལ་མཚམས་མེད་པའི་ལས་སུ་ཡང་མི་འགྱུར་བ་གང་ལགས། བཀའ་སྩལ་པ་འདི་ལྟར་ཡང་དགེ་སློང་ལ་ལས་མ་བསད་པའི་ཕྱིར་

[306A]༄༅། །ཐབས་བྱར་ཏེ་དེ་ཉལ་ལོ། །དེ་ཉལ་བའི་འོག་ཏུ་འཚོ་བ་དང་ཕྲལ་ན། ཕས་ཕམ་པའི་ཉེས་པར་ཡང་འགྱུར་ལ། མཚམས་མེད་པའི་ལས་སུ་ཡང་འགྱུར་རོ། །འདི་ལྟར་དགེ་
སློང་ལུང་དུ་མི་སྟོན་པའི་སེམས་ཀྱིས་ས་ལ་བརྡེག་ཤིང་གི་ལོ་མ་ལ་བརྡེག་གོ་སྙམ་པ་ལས་མ་ལ་ཕོག་སྟེ་དེའི་རྐྱེན་གྱིས་དེ་དུས་བྱས་ན། ཕས་ཕམ་པའི་ཉེས་པར་མི་འགྱུར་ལ། མཚམས་མེད་
པའི་ལས་སུ་ཡང་མི་འགྱུར་རོ། །དེ་ལྟར་ན། དགེ་སློང་ལུང་དུ་མི་སྟོན་པའི་སེམས་ཀྱིས་མ་བསད་ན། ཕས་ཕམ་པའི་ལྟུང་བར་ཡང་འགྱུར། མཚམས་མེད་པའི་ལས་སུ་ཡང་འགྱུར་རོ། །ལུང་
དུ་མི་སྟོན་པའི་སེམས་ཀྱིས་མ་བསད་ན། ཕས་ཕམ་པའི་ཉེས་པར་ཡང་མི་འགྱུར་ལ། མཚམས་མེད་པའི་ལས་སུ་ཡང་མི་འགྱུར་རོ། །དེ་བཞིན་དུ་ཕ་དང། ཉན་ཐོས་ཀྱི་དགྲ་བཅོམ་པ་ཡང་དེ་བཞིན་
ནོ།། །།འདུལ་བ་གཞུང་དམ་པ། བམ་པོ་ཞེ་ལྔ་པ། བཙུན་པ། དགེ་སློང་མཚམས་ཀྱི་ནང་དུ་ལྷན་ཅིག་གནས་པ་ལས། ཐོག་མ་ནས་མ་སྤངས་པར་དགེ་འདུན་ཀྱང་མ་འདུས་པ་
དེའི་ཚེ་ཚིག་ཙམ་གྱིས་ལས་ཐམས་ཅད་བགྱིས་ན། བགྱིས་པ་ཞེས་ཀྱང་བགྱི་ལ། ནོངས་པར་མི་འགྱུར་བ་མཆིས་སམ། བཅོམ་ལྡན་འདས་ཀྱིས་བཀའ་སྩལ་པ། ཡོད་དེ། དེ་བཞིན་གཤེགས་
པ་དགྲ་བཅོམ་པ་ཡང་དག་པར་རྫོགས་པའི་སངས་རྒྱས་ཏེ། དེ་ལྟ་བས་ན། དེའི་ཕྱིར་ངས་མོའུ་འགལ་གྱི་བུ་ལ། ཁྱེད་ཅག་གིས་སོ་སོར་ཐར་པའི་མདོ་ལྷོགས་ཤིག་དེ་བཞིན་གཤེགས་པ་ལ་

[306B]ཅེས་བསྒོ་བ་ཡིན་ནོ། །ཡང་དགེ་སློང་ལ་ལ་གསོ་སྦྱོང་ལྔ་ལས་གང་ཡང་རུང། གསོ་སྦྱོང་མངོན་དུ་མ་མྱོང་ན། གསོ་སྦྱོང་མ་བགྱིས་ཤིང་ནོངས་པར་མི་འགྱུར་བ་
མཆིས་སམ། བཅོམ་ལྡན་འདས་ཀྱིས་བཀའ་སྩལ་པ། ཡོད་དེ། གསོ་སྦྱོང་བྱིན་གྱིས་བརླབས་པའོ། །བཙུན་པ། བཅོམ་ལྡན་འདས་ཀྱིས་ཁྱིམ་པ་འདུག་པར་གསོ་སྦྱོང་མི་བྱ་ཞིང། སོ་སོར་ཐར་པ་མ་ཀློགས་
ཤིག་ཅེས་གསུངས་ན། ཁྱིམ་པ་མཆིས་བཞིན་དུ་དགེ་འདུན་གྱིས་གསོ་སྦྱོང་བགྱིས་ཏེ་སོ་སོར་ཐར་པའི་མདོ་བཀླགས་ན། བཀླགས་པ་ཞེས་ཀྱང་བགྱི་ལ། ནོངས་པར་ཡང་མི་འགྱུར་བ་མཆིས་སམ་
བཅོམ་ལྡན་འདས་ཀྱིས་བཀའ་སྩལ་པ། དེ་ལྟ་བུ་ཡང་ཡོད་དེ། ངས་འདི་ལྟར་དགེ་སློང་རྣམས། ཁྱེད་ཀྱིས་ཀོ་ས་ལའི་རྒྱལ་པོ་གསལ་རྒྱལ་གྱི་མདུན་དུ་འཁོར་གཞན་མེད་པར་བྱོས་ལ་སོ་སོར་ཐར་པའི་མདོ་
ལྷོགས་ཤིག་དང། དེ་རབ་ཏུ་དད་པར་འགྱུར་རོ། །ཞེས་བསྒོ་བ་ཡིན་ནོ། །བཅོམ་ལྡན་འདས། དགེ་སློང་དགེ་བའི་སེམས་དང་ལྡན་པས་ནོངས་པར་འགྱུར་རམ། དེ་སྟེ་མི་དགེ་བའི་སེམས་དང། ལུང་དུ་མི་སྟོན་
པའི་སེམས་ཀྱིས་ནོངས་པར་འགྱུར། བཅོམ་ལྡན་འདས་ཀྱིས་བཀའ་སྩལ་པ། དགེ་སློང་དགེ་བའི་སེམས་དང། མི་དགེ་བའི་སེམས་དང། ལུང་དུ་མི་སྟོན་པའི་སེམས་ཀྱིས་ཉེས་པར་འགྱུར་བ་ཡོད་དོ། །
དགེ་བའི་སེམས་ཀྱིས་ཉེས་པ་ཇི་ལྟར་ཞེ་ན། འདི་ལྟར་དགེ་སློང་གསར་བུ་བསླབ་པའི་ཡི་དམ་ལ་མི་མཁས་པས་མཆོད་རྟེན་འཁོར་གྱི་རྩྭ་རྔའམ། འཆགས་དང་ཁྱམས་ཀྱི་རྩྭ་རྔའམ། མེ་ཏོག་འཐོག་བ་ནི་

[307A]༄༅། །དགེ་བའི་སེམས་ཀྱིས་སོ། །མི་དགེ་བའི་སེམས་ཀྱིས་ཉེས་པ་ཇི་ལྟར་ཞེ་ན། སངས་རྒྱས་ཀྱིས་བསླབ་པ་བཅས་པ་ལས་བསམ་བཞིན་དུ་འདའ་བ་འདི་ནི། མི་དགེ་བའི་སེམས་
སོ༑ ༑ལུང་དུ་མི་སྟོན་པའི་སེམས་ཀྱིས་ཉེས་པ་ཇི་ལྟར་ཞེ་ན། སངས་རྒྱས་ཀྱིས་བསླབ་པ་བཅས་པ་ལས་མ་བསམ་བཞིན་དུ་འདའ་བ་སྟེ། དེ་ལྟ་བུ་ནི། ལུང་དུ་མི་སྟོན་པའི་སེམས་ཀྱིས་སོ། །བཙུན་
པ༑ དགྲ་བཅོམ་པ་དག་དགེ་བའི་སེམས་ཀྱིས་ནོངས་པར་འགྱུར་རམ། དེ་སྟེ་ལུང་དུ་མི་སྟོན་པའི་སེམས་ཀྱིས་ནོངས་པར་འགྱུར། བཅོམ་ལྡན་འདས་ཀྱིས་བཀའ་སྩལ་པ། ཨུ་པ་ལི། དགྲ་བཅོམ་པ་
བྱེད་ན། ཐམས་ཅད་ཀྱང་ལུང་དུ་མི་སྟོན་པའི་སེམས་ཀྱིས་ཉེས་པར་འགྱུར་བ་ཞེས་བྱའོ། །བཙུན་པ། ཇི་ལྟར་ན། དགེ་སློང་དགྲ་བཅོམ་པ་ནོངས་པ་བགྱིད་ན། དེ་དག་ཐམས་ཅད་ཀྱང་ལུང་དུ་མི་སྟོན་
པའི་སེམས་ཀྱིས་བགྱིས་པ་ཞེས་བགྱི། ཨུ་པ་ལི། ཇི་ལྟར་དགེ་སློང་དགྲ་བཅོམ་པས་བརྒྱ་ལམ་བརྒྱ་ལམ་ན་དྲན་པ་ཉམས་པར་གྱུར་ནས་ཆོས་གོས་ཅི་ཆོག་ཏུ་འཆང་ལ། སྦྱར་མ་མེད་པར་གྲོང་དུ་
འཇུག་ཡང་ཡང་ཟ། འདུས་ཤིང་ཟ། གཉིད་ལོག་པའི་ཚེ་མལ་སྟན་ཆེན་པོའི་སྟེང་དུ་བཞག་པ་དང། གཉིད་ལོག་པའི་ཚེ་བུད་མེད་ཀྱི་མལ་དུ་བསྙལ་བ་དང། བསྙེན་པར་མ་རྫོགས་པ་རྣམས་དོང་
བའི་ཚེ་ཉལ་ལ། ཕྱིས་བསྙེན་པར་མ་རྫོགས་པ་རྣམས་འོངས་ན་དེ་སུ་དང་ལྷན་ཅིག་འདུག་འདུག་པ་དེ་ལ་ལངས་པའི་ཚེ་ཆོས་བཞིན་དུ་བཤགས་པ་དེ་ལྟ་བུ་དག་ནི། དགེ་སློང་དགྲ་བཅོམ་པ་ཉེས་པ་

[307B] ཐམས་ཅད་ཀྱང་ལུང་དུ་མི་སྟོན་པའི་སེམས་ཀྱིས་བྱེད་ཅེས་བྱའོ། །གང་དགེ་འདུན་ཕྱེ་བ་དེ་ཐམས་ཅད་འཁྲུགས་པ་ཞེས་བྒྱིའམ། དགེ་འདུན་འཁྲུགས་པ་ཐམས་ཅད་བྱེ་བ་ཞེས་བགྱི། དགེ་འདུན་བྱེ་
ལ༑ དགེ་འདུན་འཁྲུགས་པའང་ཡོད། དགེ་འདུན་འཁྲུགས་ལ་དགེ་འདུན་མ་བྱེ་བ་ཡང་ཡོད་དོ། །དགེ་འདུན་བྱེ་ལ་དགེ་འདུན་མ་འཁྲུགས་པའང་ཡོད་དོ། །དགེ་འདུན་མ་བྱེ་ལ་དགེ་འདུན་མ་འཁྲུགས་པའང་
ཡོད་དོ། །དགེ་འདུན་བྱེ་ལ་དགེ་འདུན་མ་འཁྲུགས་པ་གང་ཞེ་ན། འདི་ལྟར་དགེ་འདུན་དག་བྱེ་བར་ནི། གྱུར་གྱི། དགེ་འདུན་ཕྱེ་བར་བྱ་བའི་དངོས་པོ་བཅུ་བཞི་པོ་ཤིན་ཏུ་རུང་བར་བྱས་ཤིང་མ་བཟུང་བ་ཡིན་
ཏེ། དེ་ལྟར་ན། དགེ་འདུན་བྱེ་ལ་མ་འཁྲུགས་པ་ཡིན་ནོ། །དགེ་འདུན་འཁྲུགས་ལ་དགེ་འདུན་མ་བྱེ་བ་གང་ཞེ་ན། དེ་འདི་ལྟར་དགེ་འདུན་བྱེ་བར་བྱེད་པའི་དངོས་པོ་བཅུ་བཞི་པོ་ཤིན་ཏུ་རུང་བར་བྱས་ཤིང་བཟུང་བ་ཡིན་གྱི་
དགེ་འདུན་ནི། བྱེ་བར་མ་གྱུར་ཏེ། དེ་ལྟར་དགེ་འདུན་འཁྲུགས་ལ་བྱེ་བར་མ་གྱུར་བའོ། །དགེ་འདུན་བྱེ་ལ་འཁྲུགས་པར་གྱུར་པ་གང་ཞེ་ན། འདི་ལྟར་དགེ་འདུན་བྱེ་བར་ཡང་གྱུར་ཏེ། བྱེ་བར་བྱེད་པའི་
དངོས་པོ་བཅུ་བཞི་པོ་ཡང་ཤིན་ཏུ་རུང་བར་བྱས་ཤིང་བཟུང་བ་ནི། དགེ་འདུན་བྱེ་ལ་དགེ་འདུན་འཁྲུགས་པ་ཡིན་ནོ། །དགེ་འདུན་འཁྲུགས་པའང་མ་ཡིན་ལ་དགེ་འདུན་བྱེ་བའང་མ་ཡིན་པ་གང་ཞེ་ན་
རྣམ་པ་འདི་རྣམས་མ་གཏོགས་པའོ། །གང་དགེ་འདུན་བྱེ་བ་དེ་ཐམས་ཅད་དགེ་འདུན་ཐ་དད་པ་ཞེས་བྒྱིའམ། གང་དགེ་འདུན་ཐ་དད་པ་དེ་ཐམས་ཅད་བྱེ་བ་ཞེས་བགྱི། དགེ་འདུན་བྱེ་ལ་དགེ་འདུན་ཐ་དད་

[308A]༄༅། །པ་མ་ཡིན་པའང་ཡོད། དགེ་འདུན་ཡང་ཐ་དད་ལ་དགེ་འདུན་མ་བྱེ་བ་ཡང་ཡོད། དགེ་འདུན་བྱེ་བའང་ཡིན་ལ་དགེ་འདུན་ཐ་དད་པར་གྱུར་པའང་ཡོད། དགེ་འདུན་བྱེ་བ་ཡང་མ་
ཡིན་ལ་དགེ་འདུན་ཐ་དད་པར་མ་གྱུར་པ་ཡང་ཡོད་དོ། །དགེ་འདུན་བྱེ་ལ་དགེ་འདུན་ཐ་དད་པར་མ་གྱུར་པ་གང་ཞེ་ན། དེ་འདི་ལྟར། དགེ་འདུན་བྱེ་བར་ནི། གྱུར་ལ། དགེ་འདུན་གཉིས་ཐ་དད་དུ་མི་གནས་
དོན་གྱིས་མ་བྱེ། མཚམས་ཀྱིས་མ་བྱེ། རྙེད་པ་ལ་མ་བྱེ། ཟས་ལ་མ་བྱེ་བ་ནི། དགེ་འདུན་བྱེ་ལ་དགེ་འདུན་ཐ་དད་དུ་མ་གྱུར་པ་ཡིན་ནོ། །དགེ་འདུན་ཐ་དད་ལ་དགེ་འདུན་བྱེ་བ་མ་ཡིན་པ་གང་ཞེ་ན་དེ་
འདི་ལྟར། དགེ་འདུན་གཉིས་ཐ་དད་དུ་གནས། དོན་གྱིས་བྱེ། མཚམས་ཀྱིས་བྱེ། རྙེད་པ་ལ་བྱེ། ཟས་ལ་བྱེ་བ་དེ་ནི། དགེ་འདུན་གཉིས་ཐ་དད་དུ་གྱུར་ལ་དགེ་དུན་མ་བྱེ་བ་སྟེ། དེ་ནི། དགེ་འདུན་ཐ་དད་
ལ་དགེ་འདུན་བྱེ་བ་མ་ཡིན་པའོ། །དགེ་འདུན་བྱེ་ལ་དགེ་འདུན་ཐ་དད་པ་གང་ཞེ་ན། དེ་འདི་ལྟར་དགེ་འདུན་ཡང་བྱེ་བར་གྱུར་ལ། དགེ་འདུན་གཉིས་ཐ་དད་དུ་གནས། དོན་གྱིས་བྱེ། མཚམས་ཀྱིས་བྱེ་
རྙེད་པ་ལ་བྱེ། ཟས་ལ་བྱེ་བ་དེ་ནི། དགེ་འདུན་བྱེ་ལ་དགེ་འདུན་ཐ་དད་དུ་གྱུར་པ་ཡིན་ནོ། །དགེ་འདུན་བྱེ་བ་ཡང་མ་ཡིན། དགེ་འདུན་ཐ་དད་པ་ཡང་མ་ཡིན་པ་གང་ཞེ་ན། རྣམ་པ་འདི་དག་མ་གཏོགས་
པའོ། །གང་དགེ་འདུན་བྱེ་བ་དེ་ཐམས་ཅད་དགེ་འདུན་ཐ་དད་དུ་གནས་པ་ཞེས་བྒྱིའམ། གང་དགེ་འདུན་ཐ་དད་པར་གནས་པ་དེ་ཐམས་ཅད་དགེ་འདུན་བྱེ་བ་ཞེས་བྒྱིའམ། དགེ་འདུན་བྱེ་ལ་དགེ་

[308B] དགེ་འདུན་ཐ་དད་དུ་གནས་ལ་དགེ་འདུན་མ་བྱེ་བ་ཡང་ཡོད། དགེ་འདུན་བྱེ་ལ་དགེ་འདུན་ཐ་དད་པར་གནས་པ་ཡང་ཡོད། དགེ་འདུན་མ་བྱེ་ལ་དགེ་འདུན་ཐ་དད་དུ་མི་གནས་
པ་ཡང་ཡོད་དོ། །དགེ་འདུན་བྱེ་ལ་དགེ་འདུན་ཐ་དད་པར་མི་གནས་པ་གང་ཞེ་ན། དེ་འདི་ལྟར་དགེ་འདུན་དེ་དག་བྱེ་བར་གྱུར་ཀྱང་དགེ་འདུན་གཉིས་ཐ་དད་དུ་མི་གནས་པ་ཡིན་ཏེ། དོན་གྱིས་ཐ་མི་དད་མཚམས་ཀྱིས་ཐ་
མི་དད། རྙེད་པས་ཐ་མི་དད། ཟས་ལ་ཐ་མི་དད་པ་དེ་ནི། དགེ་འདུན་བྱེ་ལ་དགེ་འདུན་ཐ་དད་དུ་མི་གནས་པའོ། །དགེ་དུན་ཐ་དད་པར་གནས་ལ་དགེ་དུན་མ་བྱེ་བ་གང་ཞེ་ན། དེ་འདི་ལྟར་དགེ་འདུན་གཉིས་ཐ་དད་
དུ་གྱུར་ཏེ། དོན་གྱིས་ཐ་དད། མཚམས་ཀྱིས་ཐ་དད། རྙེད་པས་ཐ་དད། ཟས་ལ་ཐ་དད་པ་དེ་ནི། དགེ་འདུན་གཉིས་ཐ་དད་པར་གནས་ཀྱང་མ་བྱེ་བ་སྟེ། དེ་ནི། དགེ་འདུན་ཐ་དད་པར་གནས་ལ་དགེ་འདུན་མ་བྱེ་
བའོ། །དགེ་འདུན་བྱེ་ལ་དགེ་འདུན་ཐ་དད་པར་གནས་པ་གང་ཞེ་ན་དེ་འདི་ལྟར་དགེ་འདུན་བྱེ་བར་གྱུར། དགེ་འདུན་གཉིས་ཐ་དད་དུ་གནས་པར་གྱུར་ཏེ་དོན་ལ་ཐ་དད། མཚམས་ལ་ཐ་དད། རྙེད་པ་ལ་ཐ་དད་
ཟས་ལ་ཐ་དད་པ་དེ་ནི། དགེ་འདུན་བྱེ་ལ་ཐ་དད་པར་གནས་པའོ་།དགེ་འདུན་མ་བྱེ་ལ་དགེ་འདུན་ཐ་དད་དུ་གནས་པའང་མ་ཡིན་པ་གང་ཞེ་ན། དེ་འདི་ལྟར་རྣམ་པ་འདི་དག་མ་གཏོགས་པའོ། །དགེ་འདུན་གྱི་འབྱེད་
པ་དེ་དག་ཐམས་ཅད་བསྐལ་པར་མཆིས་པ་ལགས་སམ། གང་བསྐལ་པར་མཆིས་པ་ཐམས་ཅད་དགེ་འདུན་གྱི་དབྱེན་བགྱིས་པ་ལགས་སམ་ཞེས་གསོལ་པ་དང། དགེ་འདུན་གྱི་དབྱེན་བྱས་ལ་བསྐལ་པར་མི་

[309A]༄༅། །གནས་པའང་ཡོད། བསྐལ་པར་གནས་ལ་དགེ་འདུན་གྱི་དབྱེན་མ་བྱས་པའང་ཡོད། དགེ་འདུན་གྱི་དབྱེན་ཡང་བྱས་ལ་བསྐལ་པར་གནས་པའང་ཡོད། དགེ་འདུན་གྱི་དབྱེན་ཡང་
མི་བྱེད་ལ་བསྐལ་པར་མི་གནས་པ་ཡང་ཡོད་དོ། །དགེ་འདུན་གྱི་དབྱེན་བྱས་ལ་བསྐལ་པར་མི་གནས་པ་གང་ཞེ་ན། གང་གིས་ཆོས་བཞིན་དུ་འདུ་ཤེས་པས་དགེ་འདུན་ཕྱེ་བར་གྱུར་པ་དེ་ནི་དགེ་འདུན་ཕྱེ་ལ་
བསྐལ་པར་མི་གནས་པའོ། །བསྐལ་པར་གནས་ལ་དགེ་འདུན་མ་བྱེ་བ་གང་ཞེ་ན། ཀླུའི་རྒྱལ་པོ་ཤུགས་ལྡན་དང། ཀླུའི་རྒྱལ་པོ་ཤིན་ཏུ་གནས་པ་དང། ཀླུའི་རྒྱལ་པོ་ཡིད་དུ་འོང་བ་དང། ཀླུའི་རྒྱལ་པོ་
དགའ་བོ་དང། བསྙེན་དགའ་བོ་དང། ལ་བ་ཅན་དང། རྟ་བཟང་དང། གཤིན་རྗེའི་རྒྱལ་པོ་དང། ཚངས་རིས་ཀྱི་ལྷ་དང། འདི་དག་ནི་བསྐལ་པར་གནས་པ་སྟེ། དགེ་འདུན་གྱི་དབྱེན་མ་བྱས་སོ། །དགེ་
འདུན་འབྱེད་པའང་ཡིན་ལ་བསྐལ་པར་གནས་པ་གང་ཞེ་ན། ལྷས་སྦྱིན་ཡིན་ཏེ། འདི་ནི་དགེ་འདུན་འབྱེད་པའང་ཡིན་ལ་བསྐལ་པར་གནས་པའང་ཡིན་ནོ། །དགེ་འདུན་འབྱེད་པ་ཡང་མ་ཡིན་ལ་བསྐལ་པར་
གནས་པ་ཡང་མ་ཡིན་པ་གང་ཞེ་ན། རྣམ་པ་འདི་དག་མ་གཏོགས་པའོ། །གང་ཅུང་ཟད་དགེ་འདུན་གྱི་དབྱེན་བགྱིས་པ་དེ་ཐམས་ཅད་བསྐལ་པར་གནས་པའི་ཁ་ན་མ་ཐོ་བར་འགྱུར་རམ། གང་བསྐལ་པར་
གནས་པའི་ཁ་ན་མ་ཐོ་བར་གྱུར་བ་དེ་ཐམས་ཅད་དགེ་འདུན་གྱི་དབྱེན་བགྱིས་པ་ལགས་སམ། དགེ་འདུན་གྱི་དབྱེན་བྱས་ལ་བསྐལ་པར་གནས་པའི་ཁ་ན་མ་ཐོ་བར་མི་འགྱུར་བའང་ཡོད། བསྐལ་

[309B]མ་བྱས་པ་ཡང་ཡོད། དགེ་འདུན་ཡང་འབྱེད་ལ་བསྐལ་པར་གནས་པའི་ཁ་ན་མ་ཐོ་བར་འགྱུར་བ་ཡང་ཡོད། དགེ་འདུན་ཡང་མ་
བྱེ་ལ་བསྐལ་པར་གནས་པའི་ཁ་ན་མ་ཐོ་བར་མི་འགྱུར་བ་ཡང་ཡོད་དོ། །དགེ་འདུན་ཕྱེ་ལ་བསྐལ་པར་གནས་པའི་ཁ་ན་མ་ཐོ་བར་མི་འགྱུར་བ་གང་ཞེ་ན། གང་གིས་ཆོས་བཞིན་དུ་འདུ་ཤེས་བས་དགེ་འདུན་ཕྱེ་བར་གྱུར་
པ་འདི་ནི་དགེ་འདུན་ཕྱེ་བ་ཡིན་ལ་བསྐལ་པར་གནས་པའི་ཁ་ན་མ་ཐོ་བར་མི་འགྱུར་པའོ། །བསྐལ་པར་གནས་པའི་ཁ་ན་མ་ཐོ་བར་འགྱུར་ལ་དགེ་འདུན་མ་ཕྱེ་བ་གང་ཞེ་ན། ཀླུའི་རྒྱལ་པོ་ཤུགས་ལྡན་དང། ཀླུའི་རྒྱལ་པོ་
ཤིན་ཏུ་གནས་པ་དང། ཀླུའི་རྒྱལ་པོ་ཡིད་དུ་འོང་བ་དང། ཀླུའི་རྒྱལ་པོ་དགའ་བོ་དང། ཀླུའི་རྒྱལ་པོ་བསྙེན་དགའ་དང། ཀླུའི་རྒྱལ་པོ་ལ་བ་ཅན་དང། ཀླུའི་རྒྱལ་པོ་རྟ་བཟང་དང། གཤིན་རྗེའི་རྒྱལ་པོ་དང། ཚངས་རིས་ཀྱི་
ལྷ་དང། འདི་དག་ནི་བསྐལ་པར་གནས་པའི་ཁ་ན་མ་ཐོ་བར་འགྱུར་ལ། དགེ་འདུན་མ་ཕྱེ་བའོ། །དགེ་འདུན་ཡང་འབྱེད་ལ་བསྐལ་པར་གནས་པའི་ཁ་ན་མ་ཐོ་བར་འགྱུར་བ་ནི་ལྷས་སྦྱིན་ཏེ། འདིས་དགེ་འདུན་ཡང་ཕྱེ་ལ་བསྐལ་
པར་གནས་པའི་ཁ་ན་མ་ཐོ་བར་ཡང་འགྱུར་རོ། །དགེ་འདུན་འབྱེད་བ་ཡང་མ་ཡིན་ལ་བསྐལ་པར་གནས་པའི་ཁ་ན་མ་ཐོ་བར་ཡང་མི་འགྱུར་བ་གང་ཞེ་ན། རྣམ་པ་འདི་དག་མ་གཏོགས་པའོ། །གང་གིས་དགེ་འདུན་ཕྱེ་བ་དེ་
ཐམས་ཅད་ལོག་པར་ངེས་པ་ལགས་སམ། ལོག་པར་ངེས་པ་དེ་ཐམས་ཅད་དགེ་འདུན་འབྱེད་པ་ལགས་སམ། གསུངས་པ། དགེ་འདུན་འབྱེད་པར་བྱེད་ལ་ལོག་པར་མ་ངེས་པའང་ཡོད། ལོག་པར་ངེས་པ་དགེ་འདུན་མི་

[310A]༄༅། །འབྱེད་པའང་ཡོད། དགེ་འདུན་འབྱེད་ལ་ལོག་པར་ངེས་པ་ཡང་ཡོད། དགེ་འདུན་ཡང་མི་འབྱེད་ལ་ལོག་པར་མ་ངེས་པ་ཡང་ཡོད་དོ། །དགེ་འདུན་འབྱེད་ལ་ལོག་པར་མ་ངེས་པ་གང་ཞེ་ན་
གང་གིས་ཆོས་བཞིན་དུ་འདུ་ཤེས་པས་དགེ་འདུན་ཕྱེ་བར་གྱུར་པ་དེ་ནི། དགེ་འདུན་འབྱེད་པར་བགྱིད་ལ་ལོག་པར་མ་ངེས་པའོ། །ལོག་པར་ངེས་ལ་དགེ་འདུན་མི་འབྱེད་པ་གང་ཞེ་ན། ཕ་བསད་པ་དང་
མ་བསད་པ་དང། དགྲ་བཅོམ་པ་བསད་པ་དང། དེ་བཞིན་གཤེགས་པ་ལ་ངན་སེམས་ཀྱིས་ཁྲག་ཕྱུང་བ་དེ་དག་ནི། ལོག་པར་ངེས་ལ་དགེ་འདུན་གྱི་དབྱེན་མི་བྱེད་པའོ། །དགེ་འདུན་གྱི་དབྱེན་ཡང་བྱས་ལ་
ལ་ལོག་པར་ཡང་ངེས་པ་གང་ཞེ་ན། ལྷས་སྦྱིན་ཡིན་ཏེ། དགེ་འདུན་ཡང་ཕྱེ་ལ་ལོག་པར་ཡང་ངེས་པའོ། །དགེ་འདུན་ཕྱེ་བ་ཡང་མ་ཡིན་ལ་ལོག་པར་མ་ངེས་པ་གང་ཞེ་ན། དེ་རྣམས་མ་གཏོགས་པའོ། །
གང་དགེ་འདུན་གྱི་དབྱེན་བྱེད་པ་དེ་ཐམས་ཅད་མི་མཁས་པ་ལགས་ལ་མི་མཁས་པར་སྨྲ་བའང་ལགས་སམ། མི་མཁས་ལ་མི་མཁས་པར་སྨྲ་བ་དེ་ཐམས་ཅད་དགེ་འདུན་གྱི་དབྱེན་བགྱིད་པ་ལགས་
སམ། གསུངས་པ། དགེ་འདུན་གྱི་དབྱེན་བྱེད་ལ། མི་མཁས་པ་མ་ཡིན་ལ་མི་མཁས་པར་སྨྲ་བ་མ་ཡིན་པ་ཡང་ཡོད། མི་མཁས་ལ་མི་མཁས་པར་སྨྲ་ཞིང། དགེ་འདུན་གྱི་དབྱེན་དུ་མི་འགྱུར་བ་ཡང་
ཡོད༑ དགེ་འདུན་གྱི་དབྱེན་ཡང་བྱས་ཤིང་མི་མཁས་ལ་མི་མཁས་པར་སྨྲ་བ་ཡང་ཡོད། དགེ་འདུན་གྱི་དབྱེན་ཡང་མ་བྱས་ལ། མི་མཁས་པ་ཡང་མ་ཡིན་ལ་མི་མཁས་པར་སྨྲ་བ་མ་ཡིན་པའང་ཡོད་

[310B] ༑དགེ་འདུན་གྱི་དབྱེན་བྱས་ལ། མི་མཁས་པ་ཡང་མ་ཡིན་མི་མཁས་པར་སྨྲ་བ་ཡང་མ་ཡིན་པ་གང་ཞེ་ན། གང་གིས་ཆོས་བཞིན་དུ་འདུ་ཤེས་པས། དགེ་འདུན་གྱི་དབྱེན་བྱས་པར་གྱུར་ན། དེ་ལྟ་བུ་ནི་
དགེ་འདུན་གྱི་དབྱེན་བྱས་ལ། མི་མཁས་པ་ཡང་མ་ཡིན་མི་མཁས་པར་སྨྲ་བ་ཡང་མ་ཡིན་པའོ། །མི་མཁས་ལ་མི་མཁས་པར་སྨྲ་ཡང་དགེ་འདུན་གྱི་དབྱེན་དུ་མི་འགྱུར་བ་གང་ཞེ་ན། སྟོན་པ་དྲུག་པོར་
ཡི་དམ་བཅས་པ་སྟེ། དེ་ནི། མི་མཁས་ལ་མི་མཁས་པར་སྨྲས་ཀྱང་དགེ་འདུན་གྱི་དབྱེན་དུ་མི་འགྱུར་བའོ། །དགེ་འདུན་གྱི་དབྱེན་ཡང་བྱས་ལ། མི་མཁས་ལ་མི་མཁས་པར་སྨྲ་བ་གང་ཞེ་ན། ལྷས་སྦྱིན་ཡིན་
ཏེ༑ དེ་ནི། དགེ་འདུན་གྱི་དབྱེན་ཡང་བྱས་ལ། མི་མཁས་ལ་མི་མཁས་པར་སྨྲ་བའོ། །དགེ་འདུན་གྱི་དབྱེན་ཡང་མ་བྱས་ལ། མི་མཁས་པ་ཡང་མ་ཡིན་མི་མཁས་པར་སྨྲ་བ་ཡང་མ་ཡིན་པ་གང་ཞེ་ན། དེ་རྣམས་
མ་གཏོགས་པའོ། །བཙུན་པ། དགེ་སློང་གིས་དགེ་སློང་གི་དགེ་འདུན་གྱི་དབྱེན་དུ་འགྱུར་རམ། འོན་ཏེ་དགེ་སློང་མའམ། དགེ་སློབ་མའམ། དགེ་ཚུལ་ཕའམ། དགེ་ཚུལ་མས་དགེ་འདུན་གྱི་དབྱེན་དུ་འགྱུར་
བཅོམ་ལྡན་འདས་ཀྱིས་བཀའ་སྩལ་པ། དགེ་སློང་གིས་དགེ་འདུན་གྱི་དབྱེན་དུ་འགྱུར་གྱི། དགེ་སློང་མའམ། དགེ་སློབ་མའམ། དགེ་ཚུལ་ཕའམ། དགེ་ཚུལ་མས་དགེ་འདུན་གྱི་དབྱེན་དུ་མི་འགྱུར་རོ། །བཙུན་
པ། དགེ་སློང་མས་དགེ་འདུན་མའི་དབྱེན་དུ་འགྱུར་རམ། འོན་ཏེ་དགེ་སློང་འམ། དགེ་སློབ་མའམ། དགེ་ཚུལ་ཕའམ། དགེ་ཚུལ་མས་དགེ་སློང་མའི་དགེ་འདུན་གྱི་དབྱེན་དུ་འགྱུར། བཅོམ་ལྡན་འདས་

[311A]༄༅། །ཀྱིས་བཀའ་སྩལ་པ། དགེ་སློང་མས་དགེ་འདུན་མའི་དབྱེན་དུ་འགྱུར་གྱི། དགེ་སློང་ངམ། དགེ་སློང་མའམ། དགེ་ཚུལ་ཕའམ་དགེ་ཚུལ་མས་དགེ་སློང་མའི་དགེ་
འདུན་གྱི་དབྱེན་དུ་མི་འགྱུར་རོ། །བཙུན་པ། དགེ་འདུན་ཕྱེ་བ་དང་ལྡན་ནམ། འོན་ཏེ་ཁ་ན་མ་ཐོ་བ་དང་ལྡན། བཅོམ་ལྡན་འདས་ཀྱིས་བཀའ་སྩལ་པ། དགེ་འདུན་ལ་ནི་བྱེ་བ་དང་ལྡན། འབྱེད་
པའི་གང་ཟག་ལ་ནི་ཁ་ན་མ་ཐོ་བ་དང་ལྡན། དགེ་འདུན་གྱི་དབྱེན་བགྱིས་ན་ནོངས་པ་ཅིར་འགྱུར། བཅོམ་ལྡན་འདས་ཀྱིས་བཀའ་སྩལ་པ། ཉེས་པ་སྦོམ་པོར་འགྱུར་རོ། །དགེ་
འདུན་ཕྱེ་ན་ནོངས་པ་གང་བཤགས་པར་བགྱི། བཅོམ་ལྡན་འདས་ཀྱིས་བཀའ་སྩལ་པ། ཉེས་པ་སྦོམ་པོའོ། །གང་ཉེ་བར་ཕྱོགས་པ་དེ་ཐམས་ཅད་མི་གནས་པའམ། དེ་སྟེ་གང་མི་གནས་པ་
དེ་ཐམས་ཅད་ཉེ་བར་ཕྱོགས་པ་ལགས། བཀའ་སྩལ་པ། ཉེ་བར་ཕྱོགས་པ་ལ་མི་གནས་པ་ལ་མ་ཡིན་པ་ཡང་ཡོད། མི་གནས་ལ་ཉེ་བར་མི་ཕྱོགས་པའང་ཡོད། ཉེ་བར་ཕྱོགས་ལ་མི་གནས་
པར་འགྱུར་བའང་ཡོད། ཉེ་བར་ཡང་མ་ཕྱོགས་ལ་མི་གནས་པ་ཡང་ཡོད་དོ། །ཉེ་བར་ཕྱོགས་ལ་མི་གནས་པ་མ་ཡིན་པ་གང་ཞེ་ན། གང་གིས་དངོས་པོ་ལྔ་ལ་ཉེ་བར་ཕྱོགས་པར་གྱུར་ཅིང་ཉེས་པ་རྣམ་པ་
བཞི་པོ་ལས་གང་ཡང་རུང་ཉེས་པ་མ་བྱུང་བར་མ་གྱུར་པ་དེ་ནི་ཉེ་བར་ཕྱོགས་པ་སྟེ། མི་གནས་པར་འགྱུར་བ་མ་ཡིན་ནོ། །མི་གནས་པར་འགྱུར་ལ་ཉེ་བར་ཕྱོགས་པ་མ་ཡིན་པ་གང་ཞེ་ན། གང་

[311B] ཉེས་པ་ནི་བྱུང་བར་གྱུར་གྱི། དངོས་པོ་ལྔ་ལ་ཁས་བླངས་པར་མ་གྱུར་པ་དེ་ནི་མི་གནས་པ་སྟེ། ཉེ་བར་ཕྱོགས་པ་མ་ཡིན་ནོ། །ཉེ་བར་ཕྱོགས་ལ་མི་གནས་པར་
འགྱུར་བ་གང་ཞེ་ན། དངོས་པོ་ལྔ་ཁས་བླངས་པར་གྱུར་ཅིང་ཉེས་པ་བཞི་ལས་གང་ཡང་རུང། ཉེས་པ་བྱུང་བ་དེ་ནི་ཉེ་བར་ཕྱོགས་ལ་མི་གནས་པར་ཡང་འགྱུར་བའོ། །ཉེ་བར་མ་ཕྱོགས་ལ་མི་གནས་
པར་ཡང་མི་འགྱུར་བ་གང་ཞེ་ན། རྣམ་པ་དེ་རྣམས་མ་གཏོགས་པའོ་།གང་མི་གནས་པ་དེ་ཐམས་ཅད་སོ་སོར་གནས་པ་ལགས་སམ། གང་སོ་སོར་གནས་པ་དེ་ཐམས་ཅད་མི་གནས་པ་ལགས་སམ། གསུངས་པ། མི་
གནས་ལ་སོ་སོར་གནས་པ་མ་ཡིན་པ་ཡང་ཡོད། སོ་སོར་གནས་ལ་མི་གནས་པ་མ་ཡིན་པ་ཡང་ཡོད། མི་གནས་པ་ཡིན་ལ་སོ་སོར་གནས་པ་ཡང་ཡོད་མི་གནས་པ་ཡང་མ་ཡིན་ལ་སོ་སོར་གནས་
པ་མ་ཡིན་པའང་ཡོད་དོ། །མི་གནས་ལ་སོ་སོར་གནས་པ་མ་ཡིན་པ་གང་ཞེ་ན། དེ་འདི་ལྟར་ཉེས་པ་རྣམ་པ་བཞི་ལས་གང་ཡང་རུང་བ་བྱུང་བར་ནི་གྱུར་གྱི། དགེ་འདུན་གྱིས་མ་མཐོང་བའི་ཕྱིར་སྤངས་པ་
དང། སླར་ལས་མི་བྱེད་པ་དང། སྡིག་པ་ལ་ལྟ་བ་སླར་མ་བཏང་བས་སྤངས་པར་མ་གྱུར་པ་དེ་ནི་མི་གནས་པ་སྟེ། སོ་སོར་གནས་པ་མ་ཡིན་ནོ། །སོ་སོར་གནས་ལ་མི་གནས་པ་མ་ཡིན་པ་གང་ཞེ་ན་
དེ་འདི་ལྟར་དགེ་འདུན་གྱིས་མ་མཐོང་བའི་ཕྱིར་སྤངས་པ་དང་སླར་ལས་མི་བྱེད་པ་དང། སྡིག་པ་ལ་ལྟ་བ་སླར་མ་བཏང་ནས་སྤངས་པར་ནི་གྱུར་གྱི། ཉེས་པ་བཞི་ལས་གང་ཡང་རུང། ཉེས་པར་མ་

[312A]༄༅། །གྱུར་པ་དེ་ནི་སོ་སོར་གནས་ལ་སོ་སོར་གནས་ལ་མི་གནས་པ་མ་ཡིན་པའོ། །མི་གནས་པ་ཡང་ཡིན་ལ་སོ་སོར་གནས་པ་གང་ཞེ་ན་ཉེས་པ་བཞི་ལས་
གང་ཡང་རུང། ཉེས་པ་ཡང་བྱུང་བར་གྱུར། མ་མཐོང་བའི་ཕྱིར་སྤངས་པ་དང། སླར་ལས་མི་བྱེད་པ་དང། སྡིག་པ་ལ་ལྟ་བ་སླར་མ་བཏང་ནས་སྤངས་པར་ཡང་གྱུར་ལ། ཉེས་པ་བཞི་ལས་གང་ཡང་
རུང། ཉེས་པ་བྱུང་བར་གྱུར་པ་དེ་ནི་མི་གནས་ལ་སོ་སོར་གནས་པའོ། །མི་གནས་པ་ཡང་མ་ཡིན་ལ། སོ་སོར་གནས་པར་ཡང་མི་འགྱུར་བ་གང་ཞེ་ན། དེ་རྣམས་མ་གཏོགས་པའོ། །དེ་རྣམས་ལ་གཏོགས་པ་
ནི་མི་གནས་པ་དང། སོ་སོར་གནས་པ་མ་ཡིན་ནོ། །གང་གིས་སྤངས་པར་བགྱི་བ་དེ་བཀར་བ་ཞེས་ཀྱང་བྒྱིའམ། གསུངས་པ། གང་གིས་སྤངས་པ་དེ་བཀར་བ་ཡང་དེ་ཉིད་དོ། །ལས་གང་ལགས། དངོས་པོ་གང་
ལགས། ཉེས་པ་འབྱིན་པར་བྱེད་པ་ལགས་སོ། །བཤགས་པ་ནི་དངོས་པོའོ། །གཏན་པ་ནི་གང་ལགས། གཏན་པ་གདིང་བ་ནི་གང་ལགས། གཏན་པ་དབྱུང་བ་ནི་གང་ལགས། ཨུ་པ་ལི། གོས་དེའི་མིང་ནི་གཏན་པ་
ཞེས་བྱའོ། །དེར་སེམས་བསྐྱེད་པ་ནི་གཏན་པ་བཏིང་བའོ། །རྣམ་པ་བརྒྱད་དུ་བསམ་པ་ནི་གཏན་པ་ཕྱུང་བའོ། །དགེ་སློང་མ་ལགས་པར་ནོངས་པར་གྱུར་ལ། དགེ་སློང་དུ་གྱུར་ན་ཚངས་པར་འགྱུར་བ་མཆིས་
སམ། དགེ་སློང་གི་ཚེ་ནོངས་པ་བྱུང་ལ་དགེ་སློང་མར་གྱུར་ན་ཚངས་པར་འགྱུར་བ་མཆིས་སམ། བཅོམ་ལྡན་འདས་ཀྱིས་བཀའ་སྩལ་པ་ཡོད་དེ། ཇི་ལྟར་དགེ་སློང་མ་ཡིན་པ་ལ་ཉེས་པ་བྱུང་ལ། དགེ་སློང་དུ་གྱུར་ན། ཚངས་པར་

[312B] འདི་ལྟར་དགེ་སློང་མའི་ཚེ་ཐུན་མོང་མ་ཡིན་པའི་དགེ་འདུན་གྱི་ལྷག་མའི་ཉེས་པ་བྱུང་བ་ལས། དེ་མཚན་འཕོས་ཏེ། མཚན་འཕོས་ནས་དགེ་སློང་ཕའི་ནང་དུ་འོངས་ན། ཉེས་པ་ཚངས་པ་ཞེས་
བྱའོ༑ ༑ཇི་ལྟར་ན། དགེ་སློང་གི་ཚེ་ནོངས་པར་བྱུང་ལ། དགེ་སློང་མ་ལགས་པའི་ཚེ་ཚངས་པ་ཞེས་བགྱི། དེ་འདི་ལྟར་དགེ་སློང་གི་ཚེ་མི་འདྲ་བ་དགེ་འདུན་གྱི་ལྷག་མའི་ཉེས་པ་བྱུང་བ་ལས། དེ་མཚན་
འཕོས་ཏེ། མཚན་འཕོས་ནས་དགེ་སློང་མར་གྱུར་ན། དེ་ཉེས་པ་ཚངས་པ་ཞེས་བྱའོ། །མ་འཚལ་བཞིན་དུ་ནོངས་པ་བྱུང་ལ། འཚལ་བཞིན་དུ་ཚངས་པར་འགྱུར་པ་མཆིས་སམ། འཚལ་བཞིན་དུ་
ནོངས་པ་བྱུང་ལ་མ་འཚལ་བཞིན་དུ་ཚངས་པར་འགྱུར་བ་མཆིས་སམ། བཅོམ་ལྡན་འདས་ཀྱིས་བཀའ་སྩལ་པ། ཡོད་དེ། ཇི་ལྟར་མི་ཤེས་བཞིན་དུ་ཉེས་པ་བྱུང་ལ། ཤེས་བཞིན་ཚངས་པར་འགྱུར་ཞེ་
ན༑ དེ་འདི་ལྟར་དགེ་སློང་གཉིད་ཀྱིས་ལོག་པ་ལས་བཏེག་སྟེ་མལ་སྟན་ཆེན་པོ་མཐོན་པོའི་སྟེང་དུ་བཞག་པའོ། །ཡང་ན་གཉིད་ཀྱིས་ལོག་པ་ལས་བུད་མེད་ཀྱི་མལ་དུ་བཞག་པའོ། །བསྙེན་པར་མ་རྫོགས་
པ་ཕྱིར་ཕྱུང་སྟེ་ཉལ་བ་དང། དེའི་འོག་ཏུ་བསྙེན་པར་མ་རྫོགས་པ་དེ་སླར་འོངས་ཏེ་འདུག་ནས་བདག་སད་ནས་ཉེས་པ་དེ་ཉིད་ཇི་ལྟར་ཆོས་བཞིན་པར་སླར་བྱེད་པ་དེ་ནི་སླར་མི་ཤེས་བཞིན་དུ་ཉེས་པ་
བྱུང་སྟེ། ཤེས་ནས་ཚངས་པར་གྱུར་པའོ། །ཤེས་བཞིན་དུ་ཉེས་པ་བྱུང་ལ་མི་ཤེས་བཞིན་དུ་ཚངས་པར་འགྱུར་བ་གང་ཞེ་ན། དེ་འདི་ལྟར་དགེ་སློང་དགེ་འདུན་གྱི་ལྷག་མའི་ཉེས་པ་བྱུང་སྟེ། དེ་དབྱུང་

[313A]༄༅། །བར་ལས་ཀྱི་ཚིག་རྣམས་བྱེད་དེ། གསོལ་བ་བྱས་པ་དང་དེ་དག་གཉིད་ཀྱིས་ལོག་ནས་ལས་ཀྱི་ཚིག་གསུམ་འཇུག་ཏུ་ཕྱིན་པ་དང་ལངས་པ་དེ་ལྟ་བུ་ནི་ཤེས་བཞིན་དུ་
ཉེས་པ་བྱུང་ལ། མི་ཤེས་བཞིན་ཚངས་པར་འགྱུར་བའོ། །གཉིད་ལོག་པའི་ཚེ་ནོངས་པ་བྱུང་ལ། སད་པའི་ཚེ་ཚངས་པར་འགྱུར་བ་མཆིས་སམ། སད་པའི་ཚེ་ནོངས་པ་བྱུང་ལ་གཉིད་ལོག་པའི་
ཚེ་ཚངས་པར་འགྱུར་བ་མཆིས་སམ། བཅོམ་ལྡན་འདས་ཀྱིས་བཀའ་སྩལ་པ། ཡོད་དེ། གཉིད་ལོག་པའི་ཚེ་ཉེས་པ་བྱུང་བ་ལ་སད་པའི་ཚེ་ཚངས་པར་འགྱུར་བ་གང་ཞེ་ན། དེ་འདི་ལྟར་དགེ་
སློང་གཉིད་ཀྱིས་ལོག་པ་ལས་མལ་སྟན་མཐོན་པོ་མལ་སྟན་ཆེན་པོའི་སྟེང་དུ་བཏེག་སྟེ་བཞག་པ་དང། ཡང་གཉིད་ཀྱིས་ལོག་པ་ལས་བུད་མེད་ཀྱི་མལ་དུ་བཞག་པ་དང། བསྙེན་པར་མ་རྫོགས་
པ་ཕྱིར་བྱུང་སྟེ་ཉལ་བའི་འོག་ཏུ་བསྙེན་པར་མ་རྫོགས་པ་དེ་སླར་འོངས་ཏེ་འདུ་གནས་བདག་སད་ནས་ཉེས་པ་འདི་ཉིད་ཇི་ལྟར་ཆོས་བཞིན་སླར་བྱེད་པ་དེ་ནི་གཉིད་ལོག་བཞིན་ཉེས་པ་བྱུང་ལ་
སད་ནས་ཚངས་པར་གྱུར་བའོ། །སད་བཞིན་དུ་ཉེས་པ་བྱུང་ལ་གཉིད་ལོག་བཞིན་ཚངས་པར་འགྱུར་བ་གང་ཞེ་ན། འདི་ལྟར་དགེ་སློང་དགེ་འདུན་གྱི་ལྷག་མའི་ཉེས་པ་བྱུང་སྟེ། དེ་དབྱུང་བར་
ལས་ཀྱི་ཚིག་རྣམས་བྱེད་དེ། གསོལ་བ་བྱས་པ་དང། དེ་གཉིད་ཀྱིས་ལོག་ནས་ལས་ཀྱི་ཚིག་གསུམ་མཇུག་ཏུ་ཕྱིན་པ་དང་ལངས་པ་དེ་ལྟ་བུ་ནི་སད་བཞིན་ཉེས་པ་བྱུང་ལ་གཉིད་ལོག་བཞིན་

[313B] །དགེ་སློང་གིས་གཅིག་སྨྲས་པ་མཇུག་ཏུ་ཕྱིན་ན་དེས་ཕས་ཕམ་པ་གསུམ་འབྱུང་བར་འགྱུར་བ་མཆིས་སམ་བཅོམ་ལྡན་འདས་ཀྱིས་བཀའ་སྩལ་པ། ཡོད་དེ། དེ་འདི་ལྟར་དགེ་
སློང་གིས་དགེ་སློང་མ་དང་ལྷན་ཅིག་ཏུ་འདི་སྐད་དུ། གང་གི་ཚེ་མཐོང་བ་ན་ཁྱིམ་བདག་འདི་ཞེས་བྱ་བ་རྫས་རིན་ཐང་ཆེ་བ་ཞིག་མ་བྱིན་པར་བླངས་པ་དང། མི་འཚོ་བ་དང་བྲལ་བ་དང་ངས་དགྲ་བཅོམ་པ་ཡང་ཐོབ་
པར་ཁྱོད་ཀྱིས་ཤེས་པར་གྱིས་ཤིག་དེ་ཐམས་ཅད་དགེ་སློང་མས་ཚིག་གཅིག་རྫོགས་པར་སྨྲས་ནའོ། །དགེ་སློང་གིས་གཅིག་སྨྲས་པ་མཇུག་ཏུ་ཕྱིན་ན་དེས་ཕས་ཕམ་པ་བཞི་འབྱུང་བར་འགྱུར་བ་མཆིས་སམ་
བཅོམ་ལྡན་འདས་ཀྱིས་བཀའ་སྩལ་པ། ཡོད་དེ། འདི་ལྟར་དགེ་སློང་ཞིག་དགེ་སློང་མ་དང་ལྷན་ཅིག་འདི་སྐད་དུ། གང་གི་ཚེ་ཁྱོད་ཁོ་བོ་མཐོང་བ་ན། ཁྱིམ་བདག་འདི་ཞེས་བྱ་བ་ལས་རྫས་ཤིག་མ་བྱིན་པར་
བླངས༑ མི་འཚོ་བ་དང་ཕྲལ་བ་དང། འདི་ཞེས་བྱ་བའི་རྫས་འཕྲོག་པ་དང། ཁོ་བོས་དགྲ་བཅོམ་པ་ཐོབ་པ་དེ་ལྟར་ཤེས་པར་བྱོས་ཤིག་དགེ་སློང་གནས་གཅིག་ན་མཆིས་བཞིན་དུ་ནོངས་པའི་ཕུང་པོ་ལྔ་འབྱུང་
བ་མཆིས་སམ། བཅོམ་ལྡན་འདས་ཀྱིས་བཀའ་སྩལ་པ། ཡོད་དེ། སྟོན་པའི་ཆོས་གོས་ཀྱི་ཚད་ཙམ་སྤྱད་ན། ཉེས་བྱས་སུ་འགྱུར། བསླབ་པའི་སྡོམ་པ་བཅས་པའི་གྲོང་ནས་རང་གི་ལག་གིས་བཟའ་བ་དང་བཅའ་
བ་བླངས་ན། སོ་སོར་བཤགས་པར་འགྱུར་རོ། །བུད་མེད་ལ་ཚིག་ལྔའམ་དྲུག་ལས་ལྷག་པར་ཆོས་བསྟན་ན། ལྟུང་བའོ། །བུད་མེད་ལ་གནས་ངན་ལེན་གྱི་ཚིག་སྨྲས་ན། དགེ་འདུན་གྱི་ལྷག་མར་

[314A]༄༅། །འགྱུར་རོ། །མེད་ལ་ཀུན་ཏུ་མེད་བཞིན་དུ་མི་ལས་བླ་མར་གྱུར་པའི་ཆོས་བདག་ཉིད་ཀྱིས་སྨྲས་ན། ཕས་ཕམ་པར་འགྱུར་རོ་།དགེ་སློང་སྦྱོང་བ་གཅིག་གིས་ནོངས་པ་བྲྒྱའམ་
སྟོང་ངམ། དེ་བས་ཀྱང་མང་དུ་འགྱུར་བ་མཆིས་སམ། བཅོམ་ལྡན་འདས་ཀྱིས་བཀའ་སྩལ་པ། ཡོད་དེ། འདི་ལྟར་དགེ་སློང་ཞིག་འཚིག་།ཁྲོས། ཚིག་པ་ཟོས་ཏེ་ཡིད་འཁྲུགས་ནས་སྐྱེ་བོ་མང་པོ་
འདུས་ཤིང་འཁོད་པ་ལ་སྲན་མ་སྤར་བ་གང་ངམ། ཕྱེ་སྤར་བ་གང་ཡང་རུང། དེས་གཏོར་ན། དེས་ཇི་སྙེད་ཕོག་པ་དེ་སྙེད་ཀྱི་ཉེས་པར་འགྱུར་རོ། །དགེ་སློང་ཞིག་གིས་རྫས་རིན་ཐང་ཆེ་བ་ཞིག་གནས་
ནས་གནས་སུ་བསྐྱོད་ཀྱང་ཕས་ཕམ་པར་མི་འགྱུར་བ་མཆིས་སམ་བཅོམ་ལྡན་འདས་ཀྱིས་བཀའ་སྩལ་པ། ཡོད་དེ། མི་མ་ཡིན་པའི་རྫས་རིན་ཐང་ཆེ་བའམ། དེ་སྟེ་མ་ཤ་ལྔར་མི་ཆོག་པའོ། །དགེ་
སློང་གིས་མ་ཤ་གསུམ་བརྐུས་ན། ཕས་ཕམ་པར་འགྱུར་བ་མཆིས་སམ་བཅོམ་ལྡན་འདས་ཀྱིས་བཀའ་སྩལ་པ། ཡོད་དེ། མ་ཤ་རིན་ཆེན་ཆེ་བར་གྱུར་པའོ། །དགེ་སློང་གིས་མ་ཤ་ལྔ་བརྐུས་ཀྱང་
ཕས་ཕམ་པར་མི་འགྱུར་བ་མཆིས་སམ། བཅོམ་ལྡན་འདས་ཀྱིས་བཀའ་སྩལ་པ། ཡོད་དེ། ཀརཤ་པ་ཎ་རིན་ཐང་ཆུང་བར་གྱུར་པའོ་།ཆུང་ངུ་ཞིག་མ་བྱིན་པར་བླངས་པས་ནོངས་པར་འགྱུར་བ་དང་
ཆུང་ངུ་དེ་ཉིད་མ་བྱིན་པར་བླངས་པས་ནོངས་པར་མི་འགྱུར་བ་མཆིས་སམ། བཅོམ་ལྡན་འདས་ཀྱིས་བཀའ་སྩལ་པ། ཡོད་དེ། ཤོག་བལ་ལས་ཆུང་ངུ་བླངས་ན། ཉེས་པར་འགྱུར་རོ། །བལ་ནག་

[314B] ཉེས་པར་མི་འགྱུར་རོ། །མཉམ་པར་འགྱུར་བ་ལས་ལྷག་པར་བགྱིས་ཀྱང་ནོངས་པར་འགྱུར་བ་དང། མཉམ་པར་བགྱི་བ་ལས་ལྷག་པར་བགྱིས་ཀྱང་ནོངས་པར་མི་འགྱུར་བ་མཆིས་
སམ༑ བཅོམ་ལྡན་འདས་ཀྱིས་བཀའ་སྩལ་པ། ཡོད་དེ། ནག་པོ་མཉམ་པར་བྱ་བ་ལས་ལྷག་པར་བྱས་ན། ཉེས་པར་འགྱུར། ཤོག་བལ་མཉམ་པར་བྱ་བ་ལས་ལྷག་པར་བྱས་པ་ལ་ཉེས་པར་མི་འགྱུར་
རོ༑ ༑བགྱི་བ་ལས་མ་བགྱིས་ཏེ་ནོངས་པར་འགྱུར་བ་དང། བགྱིས་ཏེ་ནོངས་པར་མི་འགྱུར་བ་མཆིས་སམ། བཅོམ་ལྡན་འདས་ཀྱིས་བཀའ་སྩལ་པ། ཡོད་དེ། གོས་གསར་པ་རྙེད་པའི་དགེ་སློང་གིས་ཁ་དོག་
བསྒྱུར་བ་གསུམ་ལས་གང་ཡང་རུང། ཁ་དོག་བསྒྱུར་བ་མ་བྱས་ན་ཉེས་པའོ། །དེ་ལྟར་བྱས་ན། ཉེས་པ་མེད་དོ། །ཚད་བཞིན་བགྱིས་ན། ནོངས་པར་འགྱུར་བ་དང། ཚད་བཞིན་བགྱིས་ན། ནོངས་པར་
མི་འགྱུར་བ་མཆིས་སམ། བཅོམ་ལྡན་འདས་ཀྱིས་བཀའ་སྩལ་པ། ཡོད་དེ་དེ་བཞིན་གཤེགས་པའི་ཆོས་གོས་ཀྱི་ཚད་དུ་བགྱིས་ན། ཉེས་པར་འགྱུར་རོ། །དཀྱིལ་འཁོར་གྱི་ཚང་དུ་བགྱིས་ན། ཉེས་
པར་མི་འགྱུར་རོ། །དངོས་པོ་གང་གིས་བསམ་གཏན་དང་པོ་ལ་སྙོམས་པར་ཞུགས་ན། དགེ་འདུན་གྱི་ལྷག་མར་འགྱུར་བའི་དངོས་པོ་དེ་ཉིད་ཀྱིས་བསམ་གཏན་གཉིས་པ་དང། གསུམ་པ་དང། བཞི་པ་
ལ་སྙོམས་པར་ཞུགས་ན། དགེ་འདུན་གྱི་ལྷག་མར་འགྱུར་བ་མཆིས་སམ་བཅོམ་ལྡན་འདས་ཀྱིས་བཀའ་སྩལ་པ། ཡོད་དེ། འདི་ལྟར་དགེ་སློང་དེས་བསམ་གཏན་དང་པོ་ལ་སྙོམས་པར་འཇུག་

[315A]༄༅། །པ་ན་བདག་གི་ཁང་པ་རྩིགས་ཤིག་ཅེས་བསྒོ་ན། དེ་སྐད་བསྒོས་མ་ཐག་ཏུ་བསམ་གཏན་དང་པོ་ལ་སྙོམས་པར་ཞུགས། དེ་བསམ་གཏན་དང་པོ་ལ་སྙོམས་པར་ཞུགས་པའི་
ཚེ་ཁང་པ་ཡང་ཟིན་པར་གྱུར་ན། དེ་ལ་དགེ་འདུན་གྱི་ལྷག་མར་འགྱུར་རོ། །དེའི་དངོས་པོ་དེ་ཉིད་ཀྱིས་ཕྱིར་བསམ་གཏན་གཉིས་པ་དང། གསུམ་པ་དང། བཞི་པ་ལ་སྙོམས་པར་འཇུག་པ་ན། དེས་
ངའི་ཁང་པ་རྩིགས་ཤིག་ཅེས་བསྒོ་སྟེ། བསྒོས་མ་ཐག་ཏུ་བསམ་གཏན་གཉིས་པ་དང། གསུམ་པ་དང། བཞི་པ་ལ་སྙོམས་པར་ཞུགས་ཏེ་དེ་བསམ་གཏན་བཞི་པ་ལ་སྙོམས་པར་ཞུགས་
པ་དང། ཁང་པ་ཡང་ཟིན་པར་གྱུར་ན། དགེ་འདུན་གྱི་ལྷག་མར་འགྱུར་རོ། །དགེ་སློང་གིས་གང་ན་ཡང་ནོངས་པར་མ་བགྱིས་ལ་ཆུང་ངུ་ན་ཉེས་བྱས་ཙམ་ཡང་མ་བགྱིས་ན། དགེ་སློང་དུ་མི་
རུང་བ་མཆིས་སམ། བཅོམ་ལྡན་འདས་ཀྱིས་བཀའ་སྩལ་པ། ཡོད་དེ་མཚན་འཕོས་པར་གྱུར་པའོ། །དགེ་སློང་མས་གང་ན་ཡང་ནོངས་པ་མ་བགྱིས་ལ། ཆུང་དུ་ན་སྨད་གཡོགས་རྐེད་པ་
ལས་བརླབས་ཏེ་བགོ་བ་ཙམ་ཡང་མ་བགྱིས་པར་དགེ་སློང་མར་མི་རུང་བ་མཆིས་མ། བཅོམ་ལྡན་འདས་ཀྱིས་བཀའ་སྩལ་པ། ཡོད་དེ། མཚན་འཕོས་པའོ། །དགེ་སློང་གཙུག་ལག་ཁང་
གི་ནང་དུ་ཞུགས་ལ། དེ་ཉིད་ཀྱི་ནང་ན་ཆོས་གོས་འདུག་བཞིན་དབྱར་ཞིག་པ་ཞེས་ཀྱང་བགྱི། ཆོས་གོས་དང་བྲལ་བ་ཞེས་ཀྱང་བགྱི། ཡི་དམ་ལས་འདས་པ་དང་བཅས་པར་འགྱུར་བ་མཆིས་སམ་

[315B] ཡོད་དེ། འདི་ལྟར་དགེ་སློང་དབྱར་ཚུལ་དུ་ཞུགས་པ་ལས། ཐ་མའི་བདུན་པོ་ལ་བབ་སྟེ་བྱིན་གྱིས་མ་བརླབས་པར་ཆོས་གོས་ཀྱང་ཁྲིའམ། ཁྲིའུ་འམ། གདང་ལ་
བཞག་ནས་སྟེང་གི་ནམ་མཁའ་ལ་འདུག་བཞིན་དུ་སྐྱ་རེངས་ཤར་ན་དེ་དབྱར་ཞིག་པ་ཞེས་ཀྱང་བྱ། ཆོས་གོས་དང་བྲལ་བ་ཞེས་ཀྱང་བྱ། ཡི་དམ་ལས་འགལ་བས་འདས་པ་དང་བཅས་པ་ཞེས་ཀྱང་
བྱའོ༑ ༑དགེ་སློང་གཅིག་པུ་གཙུག་ལག་ཁང་གི་ནང་དུ་ཞུགས་ན་ཕས་ཕམ་པར་འགྱུར་བ་མཆིས་སམ། བཅོམ་ལྡན་འདས་ཀྱིས་བཀའ་སྩལ་པ། ཡོད་དེ། མི་ཚངས་པར་སྤྱོད་པ་སྟེ། གང་ཞེ་ན་
མཚན་རིང་དང། རྒྱབ་མཉེན་ནོ། །མ་བྱིན་པར་ལེན་པ་དང། སྲོག་གཅོད་པ་གང་ཞེ་ན། དགེ་སློང་དེས་ཐབས་སྦྱར་ཏེ་ནང་དུ་ཞུགས་པ་དང། དེས་བརྐུས་པར་ཡང་གྱུར། སྲོག་བཅད་པར་ཡང་གྱུར་པའོ། །
བརྫུན་དུ་སྨྲ་བའི་རྒྱུ་གང་ཞེ་ན། དེ་འདི་ལྟར་ང་ནི། དགྲ་བཅོམ་པའོ། །ང་ནི། སངས་རྒྱས་སོ། །ཞེས་ཟེར་བའོ། །དགེ་སློང་གིས་དགེ་སློང་གི་འཚོ་བ་དང་ཕྲལ་ན། ཕ་ཡང་མ་ལགས། མ་ཡང་མ་ལགས་
བཞིན་དུ་ཕས་ཕམ་པར་ཡང་འགྱུར་ལ། དེ་མཚམས་མེད་པའི་ལས་སུ་ཡང་འགྱུར་བ་མཆིས་སམ། བཅོམ་ལྡན་འདས་ཀྱིས་བཀའ་སྩལ་པ། ཡོད་དེ། དེ་འདི་ལྟར་དགེ་སློང་དེའི་མ་རབ་ཏུ་བྱུང་སྟེ་
བསྙེན་པར་རྫོགས་པར་གྱུར་པ་ལས་མཚན་འཕོས་ཏེ། མཚན་འཕོས་པར་གྱུར་པ་ལས་སྲོག་བཅད་ན། ཕས་ཕམ་པ་ཡིན་ལ། དེ་མཚམས་མེད་པའི་ལས་ཀྱིས་ཀྱང་རེག་པར་འགྱུར་རོ། །དགེ་སློང་

[316A]༄༅། །མས་དགེ་སློང་མའི་འཚོ་བ་དང་ཕྲལ་ན། མ་ཡང་མ་ལགས། དགྲ་བཅོམ་པ་ཡང་མ་ལགས་ན། ཕས་ཕམ་པར་འགྱུར་ཞིང། དེ་མཚམས་མེད་པའི་ལས་སུ་ཡང་འགྱུར་
བ་མཆིས་སམ། བཅོམ་ལྡན་འདས་ཀྱིས་བཀའ་སྩལ་པ། ཡོད་དེ། དགེ་སློང་མ་དེའི་ཕ་རབ་ཏུ་ཕྱུང་ཞིང་བསྙེན་པར་རྫོགས་པར་གྱུར་པ་དེའི་མཚན་འཕོས་ཏེ། མཚན་འཕོས་ནས་དེའི་འཚོ་བ་
དང་ཕྲལ་ན། ཕས་ཕམ་པ་ཡང་ཡིན་ལ། དེ་མཚམས་མེད་པའི་ལས་སུ་ཡང་འགྱུར་རོ། །གཞན་གྱིས་སྨྲས་ལ་དེས་སྨྲས་པའི་རྐྱེན་གྱིས་གཞན་ལ་ཕས་ཕམ་པར་འགྱུར་བ་མཆིས་སམ། བཅོམ་
ལྡན་འདས་ཀྱིས་བཀའ་སྩལ་པ། ཡོད་དེ། དེ་འདི་ལྟར། དགེ་སློང་མས་དགེ་འདུན་འདུས་པ་དགེ་འདུན་གྱིས་མ་བཅིངས་པའི་ཕྱིར་དེའི་རྗེས་སུ་ཕྱོགས་ཏེ། དེ་ཡང་དགེ་འདུན་གྱི་དབུས་སུ་ལན་
གསུམ་གྱི་པར་བསྒོ་ཡང་མི་གཏོང་བ་དེ་ནི། ཕས་ཕམ་པར་འགྱུར་རོ་།གཞན་གྱིས་སྨྲས་ན། དེས་སྨྲས་པའི་རྐྱེན་གྱིས་གཞན་ལ་དགེ་འདུན་གྱི་ལྷག་མར་འགྱུར་བ་མཆིས་སམ། བཅོམ་ལྡན་
འདས་ཀྱིས་བཀའ་སྩལ་པ། ཡོད་དེ། དེ་འདི་ལྟར། གང་གིས་དགེ་འདུན་གྱི་དབྱེན་བྱས་པ་དང། དེའི་རྗེས་སུ་ཕྱོགས་པ་དང། བཀའ་བློ་མི་བདེ་བའི་ཚིག་དགེ་འདུན་གྱི་ནང་དུ་ལན་གསུམ་གྱི་བར་དུ་བསྒོ་
ཡང་སླར་མི་གཏོང་བ་ནི། དགེ་འདུན་གྱི་ལྷག་མར་འགྱུར་རོ། །གཞན་གྱིས་སྨྲས་ན། དེའི་རྐྱེན་གྱིས་གཞན་ལ་ནོངས་པར་འགྱུར་བ་མཆིས་སམ། བཅོམ་ལྡན་འདས་ཀྱིས་བཀའ་སྩལ་པ། ཡོད་དེ། དེ་

[316B] དགེ་སློང་གང་གིས་སྡིག་པ་ལ་ལྟ་བ་བཟུང། རབ་ཏུ་བཟུང་ནས་སླར་མི་གཏོང་བ་དེ། དགེ་འདུན་གྱི་ནང་དུ་ལན་གསུམ་གྱི་བར་དུ་བསྒོ་ཡང་སླར་མི་གཏོང་བ་ནི། ལྟུང་བར་འགྱུར་རོ་།གཞན་གྱིས་
སྨྲས་པའི་རྐྱེན་གྱིས་གཞན་ལ་སླར་བཤགས་པར་འགྱུར་བ་མཆིས་སམ། བཅོམ་ལྡན་འདས་ཀྱིས་བཀའ་སྩལ་པ། ཡོད་དེ། དེ་འདི་ལྟར། དགེ་སློང་གང་གིས་གྲོང་དུ་མགྲོན་དུ་བོས་ཏེ་ཟས་ཟ་བའི་ཚེ་དེ་
ན་ཡང་དགེ་སློང་མ་ཞིག་སྒོ་ཞིང་འདུག་སྟེ། འདི་ལ་འབྲས་བྱིན་འདི་ལ་སྲན་ཚོད་བྱིན། འདི་ལ་ཡང་བྱིན་ཞེས་ཟེར་བ་དེ་ལ་མ་བསྒོ་བར་ཟོས་ན། སླར་བཤགས་པར་འགྱུར་རོ། །གཞན་གྱིས་སྨྲས་པ་
དེའི་རྐྱེན་གྱིས་གཞན་ལ་ནོངས་པར་འགྱུར་བ་མཆིས་སམ། བཅོམ་ལྡན་འདས་ཀྱིས་བཀའ་སྩལ་པ། ཡོད་དེ། དེ་འདི་ལྟར། དགེ་སློང་གང་གིས་སོ་སོར་ཐར་པའི་མདོ་ཀློག་པའི་ཚེ་དགེ་འདུན་གྱི་
ནང་དུ་ལན་གསུམ་གྱི་བར་དུ་བསྒྲགས་ཀྱང་ཉེས་པ་དྲན་བཞིན་དུ་སླར་མི་འཆགས་པ་ནི། ཉེས་བྱས་སུ་འགྱུར་རོ། །བཙུན་པ། བཅོམ་ལྡན་འདས་ཀྱིས་དགེ་སློང་མས་བསླབ་པ་ཕུལ་ན། སླར་དགེ་
སློང་མའི་དངོས་པོར་བསྙེན་པར་རྫོགས་སུ་མི་རུང་སྟེ། དགེ་སློང་མ་གང་དག་གིས་སླར་རབ་ཏུ་ཕྱུང་ངམ། བསྙེན་པར་རྫོགས་པར་བྱས་ན། དེ་དག་ཉེས་པ་དང་བཅས་སོ། །ཞེས་གསུངས་ན། དགེ་སློང་མས་
བསླབ་པ་ཕུལ་ཏེ་བབས་པ་ལས། དེ་དེ་དག་གིས་རབ་ཏུ་ཕྱུང་ཞིང་བསྙེན་པར་རྫོགས་པར་བགྱིས་ན། བསྙེན་པར་རྫོགས་པ་ཡང་ལགས་ལ། དེ་དག་ལ་ཡང་ནོངས་པར་མི་འགྱུར་བ་མཆིས་སམ་

[317A]༄༅། །བཅོམ་ལྡན་འདས་ཀྱིས་བཀའ་སྩལ་པ། ཡོད་དེ། དེ་འདི་ལྟར་དགེ་སློང་མ་དེ་བསླབ་པ་ཕུལ་ཏེ་བབས་པ་ལས། དེའི་མཚན་འཕོས་ཏེ་མཚན་འཕོས་པར་གྱུར་པ་དེ། རབ་
ཏུ་བྱུང་ཞིང་བསྙེན་པར་རྫོགས་པར་བྱས་ན། ཉེས་པར་མི་འགྱུར་རོ། །བཙུན་པ། བཅོམ་ལྡན་འདས་ཀྱིས་སྔར་འཁྲུགས་པ་དེ་རབ་ཏུ་མ་དབྱུང་ཞིག་བསྙེན་པར་རྫོགས་པར་མ་བྱེད་ཅིག་ཅེས་
གསུངས་ན། སྔར་འཁྲུགས་པ་དེ་རབ་ཏུ་ཕྱུང་ལ་བསྙེན་པར་རྫོགས་པར་བགྱིས་ཀྱང་བསྙེན་པར་རྫོགས་པར་ཡང་འགྱུར་ལ་ནོངས་པར་ཡང་མི་འགྱུར་བ་མཆིས་སམ། བཅོམ་ལྡན་འདས་ཀྱིས་
བཀའ་སྩལ་པ། ཡོད་དེ། དེ་འདི་ལྟར། དགེ་སློང་མཐུན་མོང་མ་ཡིན་པའི་ཕས་ཕམ་པའི་ཉེས་པ་བྱུང་ལ། དེས་བསླབ་པ་ཕུལ་ནས་བབས་པ་དང། དེའི་མཚན་འཕོས་ཏེ་མཚན་འཕོས་ནས་སྐྱེས་པར་
གྱུར་པ་དེ། རབ་ཏུ་ཕྱུང་ཞིང་བསྙེན་པར་རྫོགས་པར་བྱས་ཀྱང་ཉེས་པར་མི་འགྱུར་རོ། །ལས་རྣམ་པ་དུས་ན། ཐམས་ཅད་འདུས་པར་འགྱུར། བཅོམ་ལྡན་འདས་ཀྱིས་བཀའ་སྩལ་པ། རྣམ་པ་གསུམ་
སྟེ། གསོལ་བ་དང། གསོལ་བ་དང་གཉིས་དང། གསོལ་བ་དང་བཞིའི་ལས་སོ། །བཙུན་པ། བཅོམ་ལྡན་འདས་ཀྱིས་ལས་བརྒྱ་རྩ་གཅིག་གོ་།ཞེས་བཀའ་སྩལ་ན། དེ་དག་ལས་གསོལ་བའི་ལས་
ཀྱིས་ནི། དུ་བསྡུས། གསོལ་བ་དང་གཉིས་ཀྱི་ལས་ཀྱིས་དུ། གསོལ་པ་དང་བཞིའི་ལས་ཀྱིས་དུ། བཅོམ་ལྡན་འདས་ཀྱིས་བཀའ་སྩལ་པ། གསོལ་བའི་ལས་ཀྱིས་ནི། ཉི་ཤུ་རྩ་བཞིའོ། །གསོལ་

[317B] བཞི་བཅུ་རྩ་བདུན་ནོ། །གསོལ་བ་དང་བཞིས་ནི། སུམ་ཅུའོ། །ཚིག་ཏུ་ཡང་མི་སྨྲ། ལུས་ཀྱིས་ཀྱང་མ་རྩལ་ཀྱང་དགེ་སློང་དུ་མི་རུང་བ་མཆིས་སམ། བཅོམ་ལྡན་འདས་ཀྱིས་བཀའ་སྩལ་
པ། ཡོད་དེ། དེ་འདི་ལྟར་དགེ་སློང་མས་དགེ་སློང་མའི་ཕས་ཕམ་པའི་ལྟུང་བ་བྱུང་བར་མཐོང་ལ་བཅབས་ཏེ་སྐྱ་རེངས་ཤར་ན་ཕས་ཕམ་པར་འགྱུར་རོ། །དགེ་སློང་གིས་ཉེས་པའི་ཕུང་པོ་བཞི་བྱུང་ལ་
མ་བཤགས་སླར་མ་བགྱིས་པར་ཕྱིན་ཅིང་ནོངས་པ་མ་མཆིས་པར་འགྱུར་བ་མཆིས་སམ། བཅོམ་ལྡན་འདས་ཀྱིས་བཀའ་སྩལ་པ། ཡོད་དེ་མཚན་འཕོས་པའོ། །དགེ་སློང་མས་ཉེས་པ་སྡེ་ལྔ་བྱུང་
ལ་མ་བཤགས་སམ། སླར་ལས་མ་བགྱིས་ཀྱང་ཕྱིན་ཅིང་ནོངས་པར་མི་འགྱུར་བ་མཆིས་སམ། བཅོམ་ལྡན་འདས་ཀྱིས་བཀའ་སྩལ་པ། ཡོད་དེ་མཚན་འཕོས་པའོ། །དགེ་སློང་གིས་མིའི་འཚོ་བ་
དང་ཕྲལ་ན། ཕས་ཕམ་པའི་ནོངས་པར་མི་འགྱུར་བ་མཆིས་སམ་བཅོམ་ལྡན་འདས་ཀྱིས་བཀའ་སྩལ་པ། ཡོད་དེ། དེ་འདི་ལྟར། གཉིས་ལྷན་ཅིག་འཁོད་པ་ལས་གཅིག་གསད་དོ། །སྙམ་པ་ལས་
གཞན་བསད་པའོ། །མི་ཚངས་པར་སྤྱོད་པ་གཞན་གྱིས་བགྱིས་ལ་གཞན་ལ་ཕས་ཕམ་པར་འགྱུར་བ་མཆིས་སམ། བཅོམ་ལྡན་འདས་ཀྱིས་བཀའ་སྩལ་པ། ཡོད་དེ། དེ་འདི་ལྟར། དགེ་སློང་མ་
མི་ཚངས་པར་སྤྱོད་པར་མཐོང་བ་བཅབས་ན། སྐྱ་རེངས་ཤར་བ་དང་ཕས་ཕམ་པར་འགྱུར་རོ། །དགེ་སློང་མི་ཚངས་པར་སྤྱོད་པ་ལས་ཕས་ཕམ་པའི་ནོངས་པར་འགྱུར་བ་དང། མི་ཚངས་པར་སྤྱོད་པ་

[318A]༄༅། །བགྱིས་ཀྱང་ཕས་ཕམ་པའི་ནོངས་པར་མི་འགྱུར་བ་མཆིས་སམ། བཅོམ་ལྡན་འདས་ཀྱིས་བཀའ་སྩལ་པ། ཡོད་དེ། དེ་འདི་ལྟར། མ་ཉམས་པ་དང་ལྷན་ཅིག་ཏུ་མི་ཚངས་
པར་སྤྱད་ན། ཕས་ཕམ་པར་འགྱུར་རོ། །ཉམས་པ་དང་ལྷན་ཅིག་ཏུ་སྤྱད་ན། དེ་ལ་ཕས་ཕམ་པར་མི་འགྱུར་རོ། །དགེ་སློང་གིས་མ་བྱིན་པར་བླངས་པ་ལས་ཕས་ཕམ་པར་འགྱུར་བ་དང་
མ་བྱིན་པར་བླངས་པ་ལས་ཕས་ཕམ་པར་མི་འགྱུར་བ་མཆིས་སམ་བཅོམ་ལྡན་འདས་ཀྱིས་བཀའ་སྩལ་པ། ཡོད་དེ། དེ་འདི་ལྟར་མིའི་ཡོ་བྱད་རིན་པོ་ཆེ་མ་བྱིན་པར་བླངས་ན། དེ་
ཕས་ཕམ་པར་འགྱུར་རོ། །གང་གིས་མི་མ་ཡིན་པའི་ཡོ་བྱད་རིན་པོ་ཆེ་བླངས་ཀྱང་ཕས་ཕམ་པའི་ཉེས་པར་མི་འགྱུར་རོ། །དགེ་སློང་གིས་མིའི་འཚོ་བ་དང་བྲལ་ན། ཕས་ཕམ་པར་འགྱུར་བ་
དང། མིའི་འཚོ་བ་དང་བྲལ་ཀྱང་ཕས་ཕམ་པར་མི་འགྱུར་བ་མཆིས་སམ། བཅོམ་ལྡན་འདས་ཀྱིས་བཀའ་སྩལ་པ། ཡོད་དེ། གང་རང་གི་ལག་གིས་མིའི་འཚོ་བ་དང་བྲལ་ན། ཕས་
ཕམ་པར་འགྱུར་རོ། །མིའི་འཚོ་བ་དང་བྲལ་ན། ཕས་ཕམ་པའི་ཉེས་པར་མི་འགྱུར་བ་ཡང་ཡོད་དེ། གང་གིས་འདུ་ཤེས་གཞན་དུ་སྦྱོར་བ་ལས་མིའི་འཚོ་བ་དང་ཕྲལ་ན། ཕས་ཕམ་
པར་མི་འགྱུར་རོ། །དགེ་སློང་གིས་མེད་ལ་མེད་བཞིན་དུ་མི་ལས་བླ་མར་གྱུར་པའི་ཆོས་བདག་ཉིད་ཀྱིས་སྨྲས་ན། ཕས་ཕམ་པར་འགྱུར་བ་དང། མེད་ལ་ཀུན་ཏུ་མེད་བཞིན་དུ་མི་ལས་བླ་མར་

[318B] ཕས་ཕམ་པར་མི་འགྱུར་བ་མཆིས་སམ། བཅོམ་ལྡན་འདས་ཀྱིས་བཀའ་སྩལ་པ། ཡོད་དེ། དེ་འདི་ལྟར། འདུ་ཤེས་བཅབས་ནས་བཀའ་ལ་ལུང་
བསྟན་ན། ཕས་ཕམ་པར་འགྱུར་རོ། །རྡེང་ཡོད་དེ་བཀའ་ལ་ལུང་བསྟན་ན་ནི། དེ་ལ་ཕས་ཕམ་པར་མི་འགྱུར་རོ། །དངོས་པོ་གང་གིས་ཕས་ཕམ་པའི་ནོངས་པར་འགྱུར་བའི་དངོས་པོ་དེ་ཉིད་ཀྱིས་
ཕས་ཕམ་པའི་ནོངས་པར་མི་འགྱུར་བ་མཆིས་སམ། བཅོམ་ལྡན་འདས་ཀྱིས་བཀའ་སྩལ་པ། ཡོད་དེ། དགེ་སློང་མས་ལུས་ལ་ཀུན་རེག་པར་བྱས་ན། ཕས་ཕམ་པར་འགྱུར་རོ། །དགེ་སློང་
གིས་བྱས་ན། དེ་ལ་ཕས་ཕམ་པའི་ཉེས་པར་མི་འགྱུར་རོ། །དགེ་སློང་མས་ཤེས་བཞིན་དུ་དགེ་སློང་མའི་ཉེས་པ་སྦོམ་པོ་བཅབས་ན་སྐྱ་རེངས་ཤར་བ་ན་ཕས་ཕམ་པའི་ཉེས་པར་འགྱུར་རོ། །
དགེ་སློང་གིས་བཅབས་ན། ཕས་ཕམ་པའི་ཉེས་པར་མི་འགྱུར་རོ། །དགེ་འདུན་ཆོས་བཞིན་དུ་འདུས་པས་དགེ་སློང་ལ་མ་མཐོང་བའི་ཕྱིར་སྤངས་པར་དགེ་སློང་མས་ཤེས་བཞིན་དུ་དེའི་རྗེས་སུ་
ཕྱོགས་ན། དེ་དགེ་འདུན་གྱི་ནང་དུ་ལན་གསུམ་གྱི་བར་དུ་བསྒོ་ཡང་སླར་ཡང་མི་གཏོང་བ་ནི། ཕས་ཕམ་པར་འགྱུར་རོ། །དགེ་སློང་ལ་བསྒོ་ནས་སླར་མ་བཏང་ན། ཕས་ཕམ་པའི་ཉེས་པར་མི་འགྱུར་
རོ། །དངོས་པོ་གང་གིས་དགེ་འདུན་གྱི་ལྷག་མར་འགྱུར་བའི་དངོས་པོ་དེ་ཉིད་ཀྱིས་དགེ་འདུན་གྱི་ལྷག་མའི་ནོངས་པར་མི་འགྱུར་བ་མཆིས་སམ། བཅོམ་ལྡན་འདས་ཀྱིས་བཀའ་སྩལ་པ། ཡོད་དེ། དགེ་

[319A]༄༅། །སློང་གིས་བསམ་བཞིན་དུ་ཁུ་བ་ཕྱུང་ན། དགེ་འདུན་གྱི་ལྷག་མར་འགྱུར་རོ། །དགེ་སློང་མས་ཁུ་བ་ཕྱུང་ན། དེ་ལ་དགེ་འདུན་གྱི་ལྷག་མའི་ཉེས་པར་མི་འགྱུར་རོ། །དགེ་
སློང་གིས་ལུས་ཀྱིས་ཀུན་ཏུ་རེག་ན། དགེ་འདུན་གྱི་ལྷག་མར་འགྱུར་རོ་།དགེ་སློང་མས་རེག་ན། དེ་ལ་དགེ་འདུན་གྱི་ལྷག་མར་མི་འགྱུར་རོ་།དགེ་སློང་མས་གནས་བོར་ཏེ་རེག་ན། དགེ་འདུན་གྱི་ལྷག་མར་
འགྱུར་རོ། །དགེ་སློང་གིས་སྤྱད་ན། དགེ་འདུན་གྱི་ལྷག་མར་མི་འགྱུར་རོ། །དངོས་པོ་གང་གིས་ལྟུང་བར་འགྱུར་བའི་དངོས་པོ་དེ་ཉིད་ཀྱིས་ལྟུང་བར་མི་འགྱུར་བ་མཆིས་སམ། བཅོམ་ལྡན་འདས་ཀྱིས་
བཀའ་སྩལ་པ། ཡོད་དེ། དགེ་སློང་མས་བསམ་བཞིན་དུ་ཁུ་བ་ཕྱུང་ན། ལྟུང་བར་འགྱུར་རོ། །དགེ་སློང་གིས་ཕྱུང་ན། ལྟུང་བར་མི་འགྱུར་རོ། །དགེ་སློང་གིས་གཉེན་མ་ཡིན་པ་ལས་བསོད་པའི་
བཟའ་བ་དང། བཅའ་བ་བླངས་ན། ལྟུང་བར་འགྱུར། དགེ་སློང་མས་བླངས་ན། ལྟུང་བར་མི་འགྱུར་རོ། །དགེ་སློང་མས་རྩྭ་སྔོན་པོའི་སྟེང་དུ་བཤང་གཅི་བྱས་ན། ལྟུང་བར་འགྱུར་རོ། །དགེ་སློང་གིས་
བྱས་ན། ལྟུང་བར་མི་འགྱུར་རོ། །དངོས་པོ་གང་གིས་སླར་བཤགས་པའི་དངོས་པོ་དེ་ཉིད་ཀྱིས་སླར་བཤགས་པར་མི་འགྱུར་བ་མཆིས་སམ་བཅོམ་ལྡན་འདས་ཀྱིས་བཀའ་སྩལ་པ། དགེ་སློང་མས་
གཉེན་མ་ཡིན་པ་ལས་བསོད་པའི་བཟའ་བ་དང། བཅའ་བ་བསླངས་ན་སླར་བཤགས་པར་འགྱུར་རོ། །དགེ་སློང་གིས་བསླངས་ན། སླར་བཤགས་པའི་ཉེས་པར་མི་འགྱུར་རོ། །དགེ་སློང་གིས་

[319B]བ་དང། བཅའ་བ་བསླངས་ན། སླར་བཤགས་པར་འགྱུར་རོ། །དགེ་སློང་མས་བསླངས་ན། སླར་བཤགས་པར་མི་འགྱུར་རོ། །དངོས་
པོ་གང་གིས་ནོངས་བགྱིས་སུ་འགྱུར་བའི་དངོས་པོ་དེ་ཉིད་ཀྱིས་ནོངས་བགྱིས་སུ་མི་འགྱུར་བ་མཆིས་སམ། བཅོམ་ལྡན་འདས་ཀྱིས་བཀའ་སྩལ་པ། དགེ་སློང་གིས་རྩྭ་སྔོན་པོའི་སྟེང་དུ་བཤང་གཅི་བྱས་
ན། ཉེས་བྱས་སུ་འགྱུར་རོ། །དགེ་སློང་མས་བྱས་ན། ཉེས་བྱས་སུ་མི་འགྱུར་རོ། །དགེ་སློང་མས་ཤམ་ཐབས་ཀྱིས་རྐེད་པ་འདས་ཙམ་དུ་བགོས་ན། ཉེས་བྱས་སུ་འགྱུར་རོ། །དགེ་སློང་གིས་ཤམ་ཐབས་
ཀྱིས་རྐེད་པ་འདས་པར་བགོས་ཀྱང་ཉེས་པ་མེད་དོ། །དགེ་སློང་ཕྱིན་ཏོ། །སྙམ་པ་ལས་ལྟུང་བར་འགྱུར་བ་དང། ལྟུང་བའོ། །སྙམ་པ་ལས་ཕྱིན་པར་འགྱུར་བ་མཆིས་སམ། བཅོམ་ལྡན་འདས་ཀྱིས་
བཀའ་སྩལ་པ། ཡོད་དེ། དེ་འདི་ལྟར། དགེ་སློང་ལ་དགེ་འདུན་གྱི་ལྷག་མའི་ནོངས་པ་བྱུང་ནས་དེ་ལ་དབྱུང་བའི་ལས་བྱེད་པའི་ཚེ་ལྷམ་གྱོན་ཞིང་འདུག་པ་དང། ལག་པས་པུས་མོ་གཉི་ག་འཁྱུད་ཅིང་
འདུག་པ་དང། མགོ་གཡོགས་དང། རྩྭ་སྔོན་པོ་གཅོད་པ་དང། ས་ལ་རི་མོ་འབྲི་བ་ལས་ཉེས་པ་བྱུང་བ་ནི། འདི་འདི་ལྟར་ཕྱིན་ཏོ་།སྙམ་པ་ལས་ཉེས་པ་བྱུང་བའོ། །དགེ་སློང་གིས་ཉེས་པ་བྱུང་ངོ། །
སྙམ་པ་ལས་ཕྱིན་པ་གང་ཞེ་ན། དེ་འདི་ལྟར། དགེ་སློང་དེ་དགེ་འདུན་གྱི་ལྷག་མའི་ཉེས་པ་མི་མཐུན་པ་བྱུང་ངོ། །སྙམ་པ་ལས་དེའི་མཚན་འཕོས་ཏེ། མཚན་འཕོས་པ་དགེ་སློང་མ་ལ་ནི། ཕྱིན་ཏེ་དེ་

[320A]༄༅། །ལྟར་ན། ཉེས་པ་བྱུང་ངོ། །སྙམ་པ་ལས་ཕྱིན་པ་ཡིན་ནོ། །མཚམས་བཀྲོལ་ལོ། །སྙམ་པ་ལས་བཅད་པར་འགྱུར་བ་མཆིས་སམ་བཅོམ་ལྡན་འདས་ཀྱིས་བཀའ་སྩལ་པ། ཡོད་
དེ། ལས་ཀྱི་མཚམས་བཀྲོལ་ཡང་གྲོང་གི་མཚམས་མ་བཀྲོལ་བར་འགྱུར་རོ། །སོང་བའི་རྗེས་སུ་སོང་བ་གང་ལགས། བཅོམ་ལྡན་འདས་ཀྱིས་བཀའ་སྩལ་པ། མཚམས་སོ། །དགེ་སློང་གིས་ཉེས་
པ་སྡེ་ལྔ་བྱུང་བ་མཆིས་སམ། བཅོམ་ལྡན་འདས་ཀྱིས་བཀའ་སྩལ་པ། ཡོད་དེ། བུད་མེད་ཀྱི་གོས་བྱས་ན། ཉེས་བྱས་སུ་འགྱུར་རོ་།བསླབ་པའི་སྡོམ་པ་བཅས་པའི་གྲོང་ནས་རང་གི་ལག་གིས་
བཟའ་བ་དང། བཅའ་བ་བསླངས་ན། སོ་སོར་བཤགས་པར་འགྱུར་རོ་།བུད་མེད་ལ་ཚིག་ལྔའམ་དྲུག་ལས་ལྷག་པར་ཆོས་བསྟན་ན། ལྟུང་བར་འགྱུར་རོ། །བུད་མེད་ལ་གནས་ངན་ལེན་གྱི་ཚིག་
སྨྲས་ན། དགེ་འདུན་གྱི་ལྷག་མའི་ཉེས་པ་སྦོམ་པོར་འགྱུར་རོ། །བུད་མེད་ལ་མེད་བཞིན་དུ་མི་ལས་བླ་མར་གྱུར་པའི་ཆོས་སྨྲས་ན། ཕས་ཕམ་པར་འགྱུར་རོ། །བཙུན་པ། བདག་ཅག་ལ་འདུལ་བ་
འདྲི་བ་ཞིག་མཆིས་ན། བདག་ཅག་གིས་གང་ནས་བཙལ་བར་བགྱི། བཅོམ་ལྡན་འདས་ཀྱིས་བཀའ་སྩལ་པ། སོ་སོར་ཐར་པ་གཉིས་དང། འབྱེད་པ་དང་བཅས་པ་ལས་སོ། །འདུལ་བའི་དངོས་པོ་
བཅོ་བརྒྱད་དང། རྐྱང་པ་དང། གླེང་གཞི་གཉིས་དང། འདུལ་བ་གཅིག་གིས་ལྷག་པའི་རྒྱུད་རྣམས་དང། ཐུན་མོང་བ་དང། ཐུན་མོང་མ་ཡིན་པ་དང། ས་དང། བར་སྣང་ལས་མཚན་འཕོས་པ་

[320B] བཅོམ་ལྡན་འདས་འགྲོ་བ་ཐམས་ཅད་དུའང་མི་གཏོགས་ལ་བསྟན་པ་ལས་ཀྱང་བསྟན་པ་ཡོངས་སུ་མྱ་ངན་ལས་འདས་པའང་མ་ལགས། ཡོངས་སུ་མྱ་ངན་ལས་འདས་པར་ཡང་མི་འགྱུར་
བ་དེ་གང་ལགས། བཅོམ་ལྡན་འདས་ཀྱིས་བཀའ་སྩལ་པ། ཨུ་པ་ལི། དེ་ནི། སྤྲུལ་པའོ། །དེ་བཀུམ་ན། ནོངས་པ་ཅིར་འགྱུར། བཅོམ་ལྡན་འདས་ཀྱིས་བཀའ་སྩལ་པ། ཉེས་པ་སྦོམ་པོའོ། །དེ་
བཀུམ་ན། ནོངས་པ་གང་བཤགས་པར་བགྱི། བཅོམ་ལྡན་འདས་ཀྱིས་བཀའ་སྩལ་པ། ཉེས་པ་སྦོམ་པོའོ། །འདུལ་བའི་གཞུང་དམ་པ་ལས། གཏམ་གྱི་དངོས་པོ་རྫོགས་སོ།། །།
འདུལ་བ་གཞུང་དམ་པ། བམ་པོ་ཞེ་དྲུག་པ། མ་ན་བི་ཀའི་མདོའི་མདོ་བསྡུས་པ་སྟེ། འདུས་པ་བུ་རམ་ཆུ་དང་རང་བ་གཉིས། །ཤ་དང་སྲིན་བུ་པད་པེ་རྣམ་པ་ལྔ། །སྔ་དྲོ་བ་དང་བྱིན་ལེན་བྱས་པ་དང། །
སྨྱོས་པ་དགེ་བསྙེན་ན་བ་དགེ་སློང་མའོ། །མདོར་ན། འདུས་པ་དང་ནི་འོན་པ་དང། །དམུས་ལོང་དང་ཡང་རི་མོ་ཅན། །བཞོན་པ་རྣམས་ནི་མ་གཏོགས་ཏེ། །ལྷག་མ་རྣམས་ནི་རུང་བའོ། །སངས་རྒྱས་བཅོམ་
ལྡན་འདས་ལ་ཚེ་དང་ལྡན་པ་ཨུ་པ་ལིས་ཞུས་པ། བཙུན་པ། བཅོམ་ལྡན་འདས་ཀྱིས་ཡུལ་མཐའ་འཁོབ་ཏུ་འདུལ་བ་འཛིན་པ་དང་ལྔས་བསྙེན་པར་རྫོགས་པར་རུང་ངོ། །ཞེས་བཀའ་སྩལ་ན། དེར་
བཅུ་འཁོད་པ་ལས། འདུལ་བ་འཛིན་པ་དང་ལྔས་བསྙེན་པར་རྫོགས་པར་བགྱིས་ན། བསྙེན་པར་རྫོགས་པ་ཞེས་བྒྱིའམ། བསྙེན་པར་མ་རྫོགས་པ་ཞེས་བགྱི། ཨུ་པ་ལི། དེ་ནི། དགེ་སློང་དུ་བསྙེན་པར་

[321A]༄༅། །རྫོགས་པ་ཞེས་བྱ་སྟེ། དགེ་འདུན་རྣམས་ནི། འདས་པ་དང་བཅས་པར་འགྱུར་རོ། །བཙུན་པ། བཅོམ་ལྡན་འདས་ཀྱིས་ཆོས་གོས་རྙེད་ལ་ཞག་བཅུ་ལས་འདས་ན། སྤང་
བའི་ལྟུང་བར་འགྱུར་རོ། །ཞེས་བཀའ་སྩལ་ན། ཇི་ཙམ་གྱིས་ན་འོན་བས་ཆོས་གོས་ཐོབ་པར་འགྱུར། གང་གིས་ཚེ་རྙེད་པ་ན་མཐོང་ལ། ལག་པས་རེག་གམ་པང་དུ་བླངས་པར་གྱུར་ལ་
འདི་ནི། བདག་གི་གོས་སོ། །སྙམ་དུ་དེས་འདུ་ཤེས་པ་དེ་ལྟ་བུ་ནི་འོན་བས་གོས་ཐོབ་པར་གྱུར་པའོ། །ཇི་ཙམ་གྱིས་ན། དམུས་ལོང་གིས་གོས་ཐོབ་པར་འགྱུར། གང་གི་ཚེ་དེས་ཐོས་ལ་ལག་
ཏུ་བླངས་སམ། པང་དུ་བླངས་པར་གྱུར་ལ། འདི་ནི། བདག་གི་གོས་སོ། །སྙམ་དུ་དེས་འདུ་ཤེས་ཀྱང་བསྐྱེད་ན། དེ་ལྟ་བུ་ནི། དམུས་ལོང་གིས་གོས་ཐོབ་པར་གྱུར་པའོ། །སངས་རྒྱས་བཅོམ་
ལྡན་འདས་ལ་ཚེ་དང་ལྡན་པ་ཨུ་པ་ལིས་ཞུས་པ། ཕྱེད་རི་མོ་བྲིས་ལ་ཕྱེད་རི་མོ་མ་བྲིས་པ་ལ་མཆིས་སུ་རུང་ངམ། ཨུ་པ་ལི། མི་རུང་སྟེ། དེའི་སྟེང་དུ་གདིང་བ་གཞན་ཡོད་དམ། དེ་སྟེ་རྙིང་པར་
གྱུར་ན། རུང་ངོ། །བཙུན་པ། བཅོམ་ལྡན་འདས་ཀྱིས་བལ་འཇུས་ཏེ་ཀླུང་མ་རྒལ་ཅིག་ཅེས་བཀའ་སྩལ་ན། བཞོན་པ་མ་གཏོགས་པར་གཞན་ལ་འཇུ་ཞིང་ཀླུང་རྒལ་དུ་གནང་ངམ། གནང་སྟེ། བ་ལང་
ངམ༑ རྟའམ། མ་ཧེའམ། གཡག་ལ་འཇུས་ཤིང་ཀླུང་བརྒལ་ན། ཉེས་པ་མེད་དོ། །མདོར་ན། བུ་རམ་ཤིང་དང་ཞག་བདུན་དང། །ལན་ཚྭ་དང་ནི་འབྲུ་མར་རུང། །དགེ་སློང་གིས་ནི་རུང་བར་བྱས། །

[321B] །སངས་རྒྱས་བཅོམ་ལྡན་འདས་ལ་ཨུ་པ་ལིས་ཞུས་པ། བཙུན་པ། བུ་རམ་ཆང་ཞག་བདུན་དུ་བྱིན་གྱིས་བརླབ་ཏུ་རུང་ངམ། ཨུ་པ་ལི། རུང་ངོ། །ཇི་སྲིད་དུ་བཏུང་བར་བགྱི་
ནམ་མྱོས་བར་མི་འགྱུར་བ་དང། ཟས་དང་མ་འདྲེས་པ་དང་མ་རྙོག་པ་དང། བསྔལ་བར་མ་གྱུར་ཅིང་ཉིད་ཀྱི་བྲོ་ལས་མ་གྱུར་པའོ་།སངས་རྒྱས་བཅོམ་ལྡན་འདས་ལ་ཚེ་དང་ལྡན་པ་ཨུ་པ་ལིས་ཞུས་
པ༑ བཙུན་པ། མི་རུང་བའི་ཚིལ་ལས་ལན་ཚྭ་བཙོས་ཏེ་འཚལ་དུ་རུང་ངམ། ཨུ་པ་ལི། མི་རུང་ངོ། །ཐལ་བར་བྱས་ཏེ་ཟོས་ན། ཉེས་པ་མེད་དོ། །བཙུན་པ། མི་རུང་བའི་སྨན་ལས་འབྲུ་མར་བཙོས་པ་
འཚལ་དུ་རུང་ངམ། ཨུ་པ་ལི། མི་རུང་སྟེ། མིག་གམ། རྣ་བའམ་སྣ་ལ་བསྐུས་ན། ཉེས་པ་མེད་དོ། །དགེ་སློང་རང་གིས་མེའམ། མཚོན་ནམ། སེན་མོས་ས་བོན་དུ་འགྱུར་བ་རྣམ་པ་ལྔ་བོ་
རུང་བར་བགྱིས་ན། རུང་བར་བགྱིས་པ་ཞེས་བྒྱིའམ་འཚལ་དུ་རུང་ངམ། རུང་སྟེ། མེས་རུང་བར་བྱས་པ་མ་གཏོགས་ཏེ། གང་རུང་བར་བྱེད་པ་དེ་ནི། ས་བོན་མ་རུང་བར་བྱས་པའི་ཉེས་པ་འབྱུང་
བར་འགྱུར་རོ། །མི་རུང་བའི་སར་ཤིང་སྐྱེས་ལ་རུང་བའི་སར་འབྲས་བུ་ལྷུང་ན། འཚལ་དུ་རུང་ངམ། ཨུ་པ་ལི། མི་རུང་ངོ་།རུང་བའི་སར་ཤིང་སྐྱེས་ལ་མི་རུང་བའི་སར་འབྲས་བུ་ལྷུང་ན་འཚལ་
དུ་རུང་ངམ། ཨུ་པ་ལི། རུང་སྟེ། ཞག་མ་ལོན་པར་གྱུར་བའོ་།མདོར་ན། རུང་བར་འགྱུར་བའི་ས་གཉིས་ཏེ། །བཟའ་བར་བྱ་བ་མ་ཡིན་དང། །མི་ཡི་འོ་མར་རིག་པ་དང། །སྐྱུར་པོ་ཁུ་བར་གྱུར་བའོ། །

[322A]༄༅། །རུང་བའི་ས་ན་ས་བོན་རྣམ་པ་ལྔ་བོ་དང་མི་མཆིས་ལ། མི་རུང་བའི་སར་རུང་བར་བགྱིད་པ་མཆིས་ཏེ། མེའམ། མཚོན་ཏམ། སེན་མོས་རུང་བར་བགྱིས་ན། རུང་བར་
བགྱིས་པ་ཞེས་བྒྱིའམ། མ་བགྱིས་པ་ཞེས་བགྱི། བྱས་པ་ཞེས་བྱའོ་།འཚལ་དུ་རུང་ངམ། ཨུ་པ་ལི། མི་རུང་ངོ། །རུང་བའི་ས་ན་དགེ་སློང་མཆིས་ཏེ། རུང་བའི་སར་ས་བོན་རྣམ་པ་ལྔ་པོ་ལ་མེ་
འམ༑ མཚོན་ཏམ། སེན་མོས་རུང་བར་བགྱིས་ན། བགྱིས་པ་ཞེས་བྒྱིའམ་མ་བགྱིས་པ་ཞེས་བགྱི། བྱས་པ་ཞེས་བྱའོ། །འཚལ་དུ་རུང་ངམ་རུང་སྟེ། མེས་རུང་བར་བྱས་པ་མ་གཏོགས་ཏེ། གང་
ཡང་རུང་བར་བྱེད་པ་ལ་ས་བོན་གྱི་གྲོང་བ་ཤིག་པའི་ཉེས་པར་འགྱུར་རོ། །ཁུར་སླང་ངམ། མ་བསྲེགས་པའམ། ཁྲིའུ། སློབ་མའི་ནང་དུ་བཞག་སྟེ་འཚལ་དུ་རུང་ངམ། ཨུ་པ་ལི། མི་རུང་ངོ་།མིའི་
འོ་མ་འཚལ་དུ་རུང་ངམ། ཨུ་པ་ལི། མི་རུང་སྟེ། མིག་སྨན་དུ་བསྒོས་པ་ནི། མ་གཏོགས་སོ། །དུས་མ་ལགས་པར་སྐྱུར་པོའི་ཁུ་བ་འཚལ་དུ་རུང་ངམ། ཨུ་པ་ལི། མི་རུང་ངོ། །མདོར་ན། མི་ཡི་ཤ་
དང་ཆེད་དུ་ནི། བསད་པར་གྱུར་པ་ཤེས་པ་དང། མི་རུང་བ་ཡི་ཤ་རྣམས་དང། །འདི་རྣམས་ཀུན་ཏུ་བཟའ་མི་བྱ། །སངས་རྒྱས་བཅོམ་ལྡན་འདས་ལ་ཚེ་དང་ལྡན་པ་ཨུ་པ་ལིས་ཞུས་པ། བཙུན་
པ༑ མིའི་ཤ་འཚལ་དུ་རུང་ངམ། ཨུ་པ་ལི། མི་རུང་ངོ། །བཙུན་པ། ནོངས་པ་ཅིར་འགྱུར། ཉེས་པ་སྦོམ་པོའོ། །མིའི་ཤ་མ་གཏོགས་པར་དེ་ལས་རུང་བ་གཞན་རྣམས་དེའི་ཆེད་དུ་བསད་པའི་ཤ་

[322B] ཨུ་པ་ལི། མི་རུང་ངོ། །མི་རུང་བའི་ཤ་རྣམས་འཚལ་དུ་རུང་ངམ། ཨུ་པ་ལི། མི་རུང་ངོ། །མདོར་ན་སྲིན་བུ་པད་པ་དང་ནི་ཤིང་རྟ་དང། །སྦལ་པ་ཡི་ཡང་བཟའ་བར་མི་བྱ་སྟེ། །གཟུགས་
པ་དེ་དག་ཐམས་ཅད་ནི། །བཟའ་བར་བྱ་བ་མ་ཡིན་ནོ། །སངས་རྒྱས་བཅོམ་ལྡན་འདས་ལ་ཚེ་དང་ལྡན་པ་ཨུ་པ་ལིས་ཞུས་པ། བཙུན་པ་སྲིན་བུ་པད་པའི་ཤ་འཚལ་དུ་རུང་ངམ། ཨུ་པ་ལི། མི་རུང་
ངོ༑ ༑བྱ་ཤིང་རྟ་མོའི་ཤ་འཚལ་དུ་རུང་ངམ། ཨུ་པ་ལི། མི་རུང་ངོ། །སྦལ་པའི་ཤ་འཚལ་དུ་རུང་ངམ། ཨུ་པ་ལི། མི་རུང་ངོ། །གཟུགས་པ་དག་གི་ཤ་འཚལ་དུ་རུང་ངམ། ཨུ་པ་ལི། མི་རུང་ངོ། །
མདོར་ན། རུང་བ་དག་དང་འདྲེས་པ་དང། །ཞག་བདུན་དུ་ཡང་བཟའ་མི་བྱ། །ཚིལ་བུ་དང་ཡང་དེ་བཞིན་ཏེ། །བུ་རམ་ཤིང་དང་སྔ་དྲོར་སྦྱར། །སངས་རྒྱས་བཅོམ་ལྡན་འདས་ལ་ཚེ་དང་ལྡན་པ་ཨུ་པ་
ལིས་ཞུས་པ། སྔ་དྲོའི་སྨན་དང། ཕྱི་དྲོའི་སྨན་དུ་བསྲེས་ན་འཚལ་དུ་རུང་ངམ། ཨུ་པ་ལི། མི་རུང་ངོ། །ཕྱི་དྲོ་པ་དང་བདུན་པར་བསྲེས་ན། འཚལ་དུ་རུང་ངམ། ཨུ་པ་ལི། མི་རུང་ངོ། །བདུན་པ་དང་
ནམ་འཚོའི་བར་དུ་བསྲེས་ན། འཚལ་དུ་རུང་ངམ། ཨུ་པ་ལི། མི་རུང་ངོ། །བཙུན་པ། དེ་ཉིད་སྔ་དྲོ་པ་ལགས་ལ། དེ་ཉིད་ཕྱི་དྲོ་བ་དང། བདུན་པ་དང། ནམ་འཚོའི་བར་དུ་རུང་ངམ། ཨུ་པ་ལི། མི་རུང་སྟེ་
བུ་རམ་ཤིང་ནི། སྔ་དྲོ་ལ། དེའི་འོག་ཏུ་ཁུ་བ་བཙིར་བ་ནི་ཕྱི་དྲོ་བའོ། །དེའི་འོག་ཏུ་ཁུ་བ་བསྐོལ་ཏེ་བུ་རམ་དུ་བྱས་པ་ནི་བདུན་པའོ། །དེའི་འོག་ཏུ་བདུན་པ་བསྲེགས་པ་ནི། ནམ་འཚོའི་བར་དུའོ། །

[323A]༄༅། །དེ་ཉིད་ལ་སྔ་དྲོ་བ་དང། དེ་ཉིད་བདུན་པ་དང། དེ་ཉིད་ལ་ནམ་འཚོའི་བར་དུ་རུང་ངམ། རུང་སྟེ། ཤ་ནི། སྔ་དྲོ་བའོ། །དེའི་འོག་ཏུ་བཙོས་པའི་ཞག་ནི། བདུན་པའོ། །བདུན་པ་དེའི་འོག་
ཏུ་བསྲེགས་པའི་ཐལ་བ་ནི། ནམ་འཚོའི་བར་དུའོ། །མདོར་ན། དེ་ལྟར་བྱིན་ལེན་བྱས་པ་དང། །དེ་ཡང་བྱིན་གྱིས་མ་བརླབས་དང། །ནད་པ་ནད་ཀྱིས་གཟིར་བ་དང། །བསྔལ་བའི་བཏུང་བ་བརྒྱད་པའོ། །
སྔ་དྲོ་བའི་སྨན་འདི་དག་གཞག་པར་བྱིན་གྱིས་བརླབ་ཏུ་རུང་ངམ། ཨུ་པ་ལི། མི་རུང་སྟེ། དེ་བཞིན་དུ་ཕྱི་དྲོ་པ་དང། བདུན་པ་དང། ནམ་འཚོའི་བར་དུ་ཡང་མི་རུང་ངོ། །དེ་བཞིན་དུ་བྱིན་ལེན་མ་བགྱིས་
པ་དང། ནང་དུ་བཙོས་པ་དང། བླངས་པ་དང། མི་རུང་བ་རྣམས་འཚལ་དུ་རུང་ངམ། ཨུ་པ་ལི། མི་རུང་ངོ། །ཚུལ་བཞིན་པས་བླངས་ལ་བྱིན་གྱིས་མ་བརླབས་པ་དེ་འཚལ་དུ་རུང་ངམ། ཨུ་པ་ལི་
མི་རུང་ངོ། །སླར་བླངས་པ་དང། བྱིན་གྱིས་མ་བརླབས་པ་མི་ན་བར་འཚལ་དུ་རུང་ངམ། ཨུ་པ་ལི། མི་རུང་ངོ། །སླར་བླངས་པ་དང་བྱིན་གྱིས་མ་བརླབས་པ་ནད་པས་འཚལ་དུ་རུང་ངམ། ཨུ་པ་ལི་
མི་རུང་ངོ། །དེ་ནས་སངས་རྒྱས་བཅོམ་ལྡན་འདས་ལ་ཚེ་དང་ལྡན་པ་ཨུ་པ་ལིས་ཞུས་པ། ནད་པ་ལ་ཅི་སྩལ་པར་བགྱི། གང་གིས་ནད་སོས་པར་འགྱུར་བ་བཅས་པའི་ཁ་ན་མ་ཐོ་བ་དེ། ནད་པ་ལ་
བྱིན་ཅིག་བཅོམ་ལྡན་འདས་ཀྱིས་བཏུང་བ་རྣམ་པ་འདི་བརྒྱད་གནང་ན། དེ་ལ་རྩ་བའི་བསྔལ་བ་དང། སྡོང་བུའི་བསྔལ་བ་དང། ལོ་མའི་དང། མེ་ཏོག་གི་བསྔལ་བར་འདྲེས་ན། འཚལ་དུ་

[323B] ཨུ་པ་ལི། རུང་ངོ། །ཇི་སྲིད་དུ་རུང་ངམ། མྱོས་པར་མ་གྱུར། ཟས་མ་འདྲེས། རྙོག་པར་མ་གྱུར། ནམ་བསྔལ་བའི་བར་དུའོ། །མདོར་ན། སྨྱོན་པར་གྱུར་བར་བྱིན་གྱིས་བརླབས། །གཅིག་པུ་འདུག་
པར་གྱུར་པ་དང། །གོས་ལ་བྱིན་གྱིས་མི་བརླབ་དང། །མཚམས་ཀྱི་ཕྱི་རོལ་དགེ་འདུན་གྱིའོ། སྨྱོན་པ་ལས་གོས་བླང་བར་བྒྱིའམ་གསུངས་པ། ཁ་ཅིག་ལས་ནི། བླང་བར་བྱའོ། །ཁ་ཅིག་ལས་ནི། མི་
བླང་བར་བྱའོ། །གང་ལས་བླང་བར་བགྱི། གང་ལ་ཕ་དང། མ་དང། ཕུ་ནུ་བོ་དང། སྲིང་མོ་ཡོད་པའམ། བདག་གི་ཁྱིམ་ནས་བྱིན་པ་དེ་ནི། བླང་བར་བྱའོ། །གང་ལས་མི་བླང་བར་བགྱི། གསུངས་པ་
གང་ལ་ཕ་དང། མ་དང། ཕུ་ནུ་བོ་དང། སྲིང་མོ་དང། རང་གི་ཁྱིམ་མེད་པས་བྱིན་པ་དེ་ནི། བླང་བར་མི་བྱའོ། །སྨྱོན་པས་གང་ནས་བཟུང་སྟེ་ཆོས་གོས་བྱིན་གྱིས་བརླབ་པར་བགྱི། གང་གི་ཚེ་རང་གི་སེམས་
མལ་དུ་ཕེབས་པར་གྱུར་པ་ནའོ། །བཙུན་པ། དགེ་སློང་གང་གཅིག་པུ་གནས་ན་མཆིས་པ་དེར་མི་དག་གིས་དགེ་འདུན་གྱི་ཕྱིར་གོས་ཕུལ་བ་དེ། དགེ་འདུན་གྱིས་མངོན་དུ་བགོ་བར་བགྱི་བ་ཞིག་ལགས་ན་
དགེ་སློང་དེས་གོས་རྙེད་པ་ཇི་ལྟར་བགྱི། གསུངས་པ། ཨུ་པ་ལི་དེའི་ཕྱིར་ན། དགེ་སློང་དེར་སེམས་འདི་ལྟར་བསྐྱེད་ལ་ཚིག་ཏུ་ཡང་འདི་སྐད་རྗོད་ཅིག་གནས་འདི་ན་བདག་གཅིག་པུ་འདུག་སྟེ། གོས་
འདི་ནི། དགེ་འདུན་གྱི་ཕྱིར་ཏེ། དགེ་འདུན་གྱིས་མངོན་དུ་བསྒོ་བར་རིགས་པ་ཞིག་ལས་བགོས་ནས་བདག་དབང་སྟེ། བྱི་བདར་བྱའོ། །སྦའོ་།བྱིན་གྱིས་བརླབ་པར་བྱ་སྟེ། བྱི་བདར་བྱས། སྦས་ཤིང་

[324A]༄༅། །བྱིན་གྱིས་བརླབས་ལ། དེ་ལྟར་བྱས་ན། ལས་བྱས་པ་ཞེས་བྱའོ། །དགེ་སློང་གཞན་དག་ཅིག་འོངས་སུ་ཟིན་ཀྱང་དེ་དག་ལ་སྐལ་པ་མ་སྦྱིན་ཅིག་དེ་ལྟར་མ་བྱས་ན། དགེ་སློང་དེ་
གཅིག་པུས་གོས་དེ་མ་བཀུར་ཅིག་ཁྱེར་ན། འདས་པ་དང་བཅས་པར་འགྱུར་རོ། །དགེ་སློང་དག་ཀྱང་མཚུངས་པར་དབང་བ་ལས་དེ་གཅིག་པུས་དགེ་འདུན་གྱི་ཕྱིར་བྱིན་གྱིས་བརླབས་པ་ལས་
མཚམས་ཀྱིས་ཕྱི་རོལ་ཏུ་སོང་ནས་ཁྱེར་ན། ཉེས་བྱས་སུ་འགྱུར་རོ་།དེ་སྟེ་རྐུ་སེམས་སུ་གྱུར་ན། འདས་པ་དང་བཅས་པར་འགྱུར་རོ་།མདོར་ན། དགེ་བསྙེན་པའི་ནི་བུ་དང་སྟེ། དབྱར་གནས་མངོན་
དུ་གྱུར་པ་དང། །འདས་དང་མ་འོངས་དགེ་སློང་དག་འདི་ལྟར་དབྱར་ནི་ཞིག་པར་གྱུར། །དགེ་བསྙེན་གྱིས་བུ་སྨ་ཕབ་པར་གྱུར་ན་དེ་ལས་གོས་བླང་བར་བྒྱིའམ། མི་བླང་བར་བགྱི། བཅོམ་ལྡན་འདས་
ཀྱིས་བཀའ་སྩལ་པ། དེ་མི་བླང་བ་ཞེས་བྱའོ། །གོས་འདི་དབྱར་གནས་པའི་དགེ་འདུན་ལ་ཕུལ་ན་ཡང། དེ་དབྱར་གྱི་ཟླ་བ་ཐ་མ་ཡང་མ་ཡིན་ལ་གནས་དེར་གཏན་པ་ཡང་བཏིང་བར་མ་གྱུར་ཏེ་དབྱར་གྱི་ཟླ་
བ་ཐ་མ་ཡིན་ལ། དེ་གནས་དེར་གཏན་པ་མ་བཏིང་དུ་ཟིན་གྱིས་ཀྱང་དབྱར་གནས་པའི་རྣམས་ལ་གོས་དེ་དབང་བར་འགྱུར་རོ། །གོས་འདི་ནི་དགེ་འདུན་མངོན་དུ་གྱུར་པ་རྣམས་ཀྱི་ཡིན་ནོ། །ཞེ་ན། དེ་
ཡང་དབྱར་གྱི་ཟླ་བ་ཐ་མར་ཡང་གྱུར། དེ་གནས་དེར་གཏན་པ་ཡང་བཏིང་བར་གྱུར་ན། ཟླ་བའི་ཐ་མ་ཡང་ཡིན་ཞིང་གནས་དེར་གཏན་པ་བཏིང་བར་གྱུར་ཏུ་ཟིན་ཀྱང། གང་དབྱར་དེར་མ་གནས་པ་

[324B] །གོས་འདི་དགེ་འདུན་མངོན་སུམ་དུ་ཚོགས་པ་ལ་ཕུལ་བར་གྱུར་ཏེ། དགེ་སློང་གང་གནས་འདིར་ལོ་ཕྱི་མར་གནས། ཡང་ཕྱིར་གནས། སུམ་ཕྱིར་གནས། དེ་བཞིན་དུ་
ལོ་ཕྱི་མ་བཅུའི་བར་དུ་གནས་པ་དེ་དག་ལ་འབུལ་ལོ། །ཞེ་ན། དེ་དབྱར་གྱི་ཟླ་བ་ཐ་མར་ཡང་གྱུར་ལ། གཏན་པ་བཏིང་བར་གྱུར་ཏོ་།དེ་དབྱར་གྱི་ཟླ་བ་ཐ་མར་གྱུར་ཏུ་ཟིན་ཀྱང་གང་ལ་བྱིན་པ་དེ་དག་དབང་
སྟེ༑ སྔ་མའི་ཟླ་བ་དང་པོ་དང། གཉིས་པ་ནས་བཅུའི་བར་དུ་རྒྱས་པར་བརྗོད་དོ། །དགེ་སློང་དབྱར་གནས་པ་ལས་དགེ་འདུན་གྱི་དོན་ཞིག་ལ་མཚམས་ཀྱི་ཕྱི་རོལ་ཏུ་སོང་ན། དེའི་དབྱར་གྱི་སྐལ་བ་དབང་བ་
གང་ནས་སྩལ། གང་གི་དོན་གྱི་ཕྱིར་སོང་བ་དང། གང་དུ་རིང་དུ་གནས་པར་གྱུར་པའོ། །དབྱར་ཞིག་པ་ལ་གོས་ཀྱི་སྐལ་བ་སྩལ་བར་བྒྱིའམ། ཁ་ཅིག་ལ་ནི། སྦྱིན་པར་བྱའོ། །ཁ་ཅིག་ལ་ནི། མི་སྦྱིན་པར་
བྱའོ༑ ༑གང་ལ་སྩལ་བར་བགྱི། གང་ལ་སྔ་མ་དང། ཕྱི་མ་ཡོད་པ་དང། གང་དུ་རིང་དུ་གནས་པར་གྱུར་པ་ལའོ། །གང་ལ་མི་སྩལ་བར་བགྱི། གང་ལ་སྔ་མ་ཡང་མེད་ལ། ཕྱི་མ་ཡང་མེད་པ་དང་གང་རིང་དུ་
གནས་པར་མ་གྱུར་པའོ། །མདོར་ན། ནད་པ་ཡི་ནི་དོན་ལ་སྟེ། །ནད་གཡོག་ཏུ་ནི་གྱུར་པ་དང། །རུང་བ་བྱས་དང་བསླབ་པ་བྱིན། །ནོར་རྣམས་རུང་བར་ཇི་ལྟར་བྱ། །དགེ་སློང་ནད་གཡོག་བགྱིད་པ་དེས་དོན་ཞིག་
ལ་མཚམས་ཀྱི་སླད་རོལ་ཏུ་མཆིས་པ་དང། དེ་མཚམས་ཀྱི་སླང་རོལ་ཏུ་མཆིས་པའི་འོག་ཏུ་ནད་པ་དུས་འདས་ན། ནད་གཡོག་ལ་གོས་རྣམས་སྩལ་བར་བྒྱིའམ། མི་སྩལ་བར་བགྱི། ཁ་ཅིག་ལ་ནི། སྦྱིན་

[325A]༄༅། །པར་བྱའོ། །ཁ་ཅིག་ལ་ནི། མི་སྦྱིན་པར་བྱའོ། །གང་ལ་སྩལ་པར་བགྱི། གང་ནད་པའི་དོན་གྱི་ཕྱིར་བྲེལ་བར་གྱུར་བ་དེ་ལ་ནི། སྦྱིན་པར་བྱའོ། །གང་རང་གི་དོན་ནམ། གཞན་
གྱི་དོན་ལ་བྲེལ་བར་གྱུར་པ་དེ་ལ་ནི། མི་སྦྱིན་ནོ། །ཁྱིམ་པ་ཞིག་ནད་པའི་གཡོག་བགྱིད་ན། གོས་སྩལ་པར་བྒྱིའམ། མི་སྩལ་བར་བགྱི། གསུངས་པ། མི་སྦྱིན་ཏེ། དགེ་སློང་མ་དང། དགེ་
སློབ་མ་དང། དགེ་ཚུལ་མ་ཡང་དེ་བཞིན་དུ་མི་སྦྱིན་ནོ། །དགེ་ཚུལ་ཕ་ཞིག་ནད་གཡོགས་བགྱིད་ན། དེ་ལ་ནད་གཡོག་གི་གོས་སྩལ་བར་བྒྱིའམ། མི་སྩལ་བར་བགྱི། གསུངས་པ། སྦྱིན་པར་བྱའོ། །
ཇི་ཙམ་ཞིག་སྩལ། ཀུན་དང་ཡང་མཉམ་པར་རོ། །ནད་གཡོག་དབྱར་གནས་གཞན་དུ་ཚུལ་དུ་ཞུགས་པ་ཞིག་ན། དེ་ལ་ནད་གཡོག་གི་གོས་སྩལ་བར་བྒྱིའམ། མི་སྩལ་བར་བགྱི། བཅོམ་
ལྡན་འདས་ཀྱིས་བཀའ་སྩལ་པ། སྦྱིན་པར་བྱའོ། །ནད་གཡོག་སུས་བགྱི། མཁན་པོ་དང། སློབ་དཔོན་དང། མཁན་པོ་གཅིག་པ་དང། སློབ་དཔོན་གཅིག་པ་དང། སྨྲ་བ་དང། ཀུན་ཏུ་སྨྲ་
བ་དང། སྟོན་པ་དང། ལྷན་ཅིག་སྤྱོད་པ་དང། སློབ་མས་སོ། །དེ་སྟེ་མེད་ན། དགེ་འདུན་གྱིས་ནད་གཡོག་སྐོས་ཤིག་དེ་སྟེ་དགེ་འདུན་གྱིས་ཀྱང་ནད་གཡོག་མ་བསྐོས་ན། འདས་པ་དང་
བཅས་པའོ། །ནད་གཡོག་གིས་ཀྱང་ནད་པའི་གཡོག་མ་བྱས་ན། ཉེས་བྱས་སུ་འགྱུར་རོ། །དེ་སྟེ་ནད་བས་ནད་གཡོག་ལ་ཆོས་བཞིན་དུ་བསྒོ་བ་མ་མཉན་ན། ཉེས་བྱས་སུ་འགྱུར་རོ། །ནད་

[325B] །ནད་པ་ལ་ཇི་སྲིད་དུ་ནད་གཡོག་བགྱི། ཇི་སྲིད་ནད་པ་ཤི་བའམ། དེ་སྟེ་སོས་པར་གྱུར་གྱི་བར་དུ་མི་ཕན་པ་རྣམས་སྤོང་བར་བྱེད། ཕན་པ་རྣམས་ནི། སྒྲུབ་པར་བྱེད་དོན་རྣམས་ཀྱང་
ཉམས་པར་མི་བྱེད་པའོ། །བསླབ་པ་སྩལ་བས་གང་ནས་བཟུང་ཞིང་གོས་རྣམས་བྱིན་གྱིས་བརླབ་པར་བགྱི། ནམ་རྙེད་ནའོ། །ནོར་རྣམས་ཇི་ལྟར་རུང་བར་བགྱི། མི་རུང་བ་འདིས་རུང་བ་བསྒྲུབ་པར་བྱ་ཞིང་ན་བའི་
སྨན་རྣམས་གཞག་པར་བྱའོ། །སྙམ་དུའོ། །མདོར་ན། དགེ་སློང་གནས་པ་རྣམ་བཞི་ནི། །གནང་བ་དང་ནི་རས་རྣམས་དང། །སོང་ནས་སླར་འོངས་སྤངས་པ་དང། །སྦོམ་པོ་མུ་སྟེགས་ཅན་དང་གསུམ། །དགེ་སློང་
གིས་སྔར་ཡང་མ་ལགས། སླད་ཀྱིས་ཀྱང་མ་ལགས་པར་གནས་བཞིར་དབྱར་གཅིག་ཅར་ཚུལ་དུ་ཡང་ཞུགས་ལ། ནོངས་པར་ཡང་མི་འགྱུར་བ་མཆིས་སམ། ཡོད་དེ། འདི་ལྟར། དགེ་སློང་དེ་ཁྲིའམ་
རེ་ལྡེའམ། ར་གོང་ཡང་རུང་སྟེ། གནས་བཞིའི་མཚམས་སུ་མནན་ནས་དབྱར་ཚུལ་དུ་ཞུགས་ན། ཚུལ་དུ་ཞུགས་པ་ཞེས་བྱ་སྟེ། ཉེས་པ་ཡང་མེད་དོ། །དེའི་གོས་ཀྱི་བགོ་སྐལ་གང་ནས་ཐོབ། ཐམས་ཅད་
ནས་སོ། །དབྱར་གྱི་རས་ཆེན་ཆོད་ལས་ཆུང་དུ་འཆང་ན། དེའི་ནོངས་པ་གང་ལགས། གསུངས་པ། ཉེས་བྱས་སུ་འགྱུར་རོ། །དེ་བཞིན་དུ་གཡན་པ་དགབ་པ་དང། གདིང་བ་ཡང་དེ་བཞིན་ནོ། །སོང་ནས་
སླར་མཆིས་པའི་གོས་ཀྱི་གཏན་པ་བཏིང་ན། གཏན་པ་བཏིང་བ་ཞེས་བྒྱིའམ། མ་བཏིང་པ་ཞེས་བགྱི། གསུངས་པ། གཏན་པ་མ་བཏིང་བ་ཞེས་བྱའོ། །གོས་དེ་གང་ལགས། ལམ་ཕྲན་ནས་རྙེད་པའོ། །

[326A]༄༅། །སྤང་བ་བྱུང་བའི་གོས་རྣམས་བགོས་ན། དེའི་ལྟུང་བ་གང་ལགས། གསུངས་པ། ཉེས་བྱས་སོ། །མུ་སྟེགས་ཅན་གྱི་རྒྱལ་མཚན་གོས་མ་མཆིས་པ་དང། འོལ་བའི་སྒྲོ་དང། སྐྲའི་
ལ་བ་དང་གསུམ་འཆང་ན། དེའི་ལྟུང་བ་གང་ལགས། ཉེས་པ་སྦོམ་པོར་འགྱུར་རོ། །མུ་སྟེགས་ཅན་གྱི་རྒྱལ་མཚན་གསུམ་པོ་མ་གཏོགས་པར་མུ་སྟེགས་ཅན་གྱི་རྒྱལ་མཚན་གཞན་འཛིན་ན། ཅིར་
འགྱུར༑ བཅོམ་ལྡན་འདས་ཀྱིས་བཀའ་སྩལ་པ། ཉེས་བྱས་སོ། །འདུལ་བའི་གཞུང་དམ་པ་ལས། མ་ན་བི་ཀ་བའི་སྒོ་དང་པོ་སྟེ། རྫོགས་སོ།། །།མདོར་བསྡུས་པར་ན། རྙིང་
བ་གདིང་དང་རིང་པ་གསུམ། །གཟུ་བོ་ཉེས་བ་ཇི་ཙམ་གྱིས། །ཀོའུ་ཤམྦྷིས་ནི་ཇི་ལྟར་ལས་བྱས་པ། །ལས་དང་གཟུ་བོ་རྗེས་སུ་བསྒྲགས། །བསྡིགས་པ་བསྡུས་ནས་བསྒྲགས་པའོ། །མདོར་ན་
རྙིང་པ་གསར་པ་གཉིས་པོ་དང། །ཁ་དོག་ཅན་དང་མ་བཞག་པ་།མི་རུང་དང་ཡང་དེ་བཞིན་ཏེ། །ཡོངས་སྤྱད་མ་བགོས་རུང་བའོ་།བཙུན་པ། །བཅོམ་ལྡན་འདས་ཀྱིས་གོས་རྙིང་པ་གཏན་པར་
བཏིང་ན། གཏན་པར་མ་བཏིང་བའོ། །ཞེས་གསུངས་ན། གོས་རྙིང་པ་གང་ལགས། གོས་གང་ཡང་གཏན་པར་བཏིང་བར་གྱུར་པའོ། །བཅོམ་ལྡན་འདས་ཀྱིས་གོས་གསར་པ་གཏན་པར་བཏིང་ན་
གཏན་པར་བཏིང་བ་ཡིན་ནོ། །ཞེས་གསུངས་ན། གོས་གསར་པ་གང་ལགས་གོས་གང་གཏན་པར་གདོད་བཏིང་བའོ། །བཅོམ་ལྡན་འདས་ཀྱིས་གཏན་པ་འདིང་བའི་དགེ་སློང་གིས་གོས་ལེན་པའི་ཚེ་

[326B] །ཐོག་མར་འགྲོ་བར་བྱའོ། །གང་གི་ཚེ་མཐར་ཕྱིན་ན་སྐུད་ཁམ་གསུམ་ཙམ་ཡང་དྲུབས་ལ་སེམས་རྣམ་པ་གསུམ་ཡང་བསྐྱེད་པར་བྱའོ། །འཁྲུ་བ་དང། འདྲ་བ་དང། བཙོ་
བ་དང། དཀྱིལ་འཁོར་ཕྱེད་དང་གསུམ་པ་ཡང་བྱོས་ཤིག་ཅེས་གསུངས་ན། གཏན་པ་གདིང་བས་སེམས་རྣམ་པ་གསུམ་བསྐྱེད་ན། གཏན་པར་བཏིང་བ་ཞེས་བྒྱིའམ། དེ་སྟེ་གོས་འདི་ནི། དགེ་
འདུན་གྱི་གཏན་པ་བཏིང་སྟེ། བདག་གིས་ཞེས་སེམས་རྣམ་པ་གཉིས་བསྐྱེད་པར་བགྱི། སེམས་དེ་ལྟར་རྣམ་པ་གཉིས་བསྐྱེད་དེ་གཏན་པར་བཏིང་ན། གཏན་པ་བཏིང་བ་ལ་ཉེས་བྱས་སུ་འགྱུར་རོ། །སྤང་
པའི་གོས་གཏན་པར་བཏིང་ན། གཏན་པར་བཏིང་བར་མི་འགྱུར་རོ། །ཞེས་གསུངས་ན། སྤང་བའི་གོས་གང་ལགས། ཞག་བཅུ་ལས་འདས་པའམ། ནུབ་གཅིག་བྲལ་བར་གྱུར་པའོ། །མི་རུང་བའི་ཆོས་
གོས་གཏན་པར་བཏིང་ན། གཏན་པར་བཏིང་བ་མ་ཡིན་ནོ། །ཞེས་གསུངས་ན། མི་རུང་བའི་གོས་གང་ལགས། གོས་གང་རྒྱུ་མི་རུང་བར་གྱུར་པའོ། །བཙུན་པ། བཅོམ་ལྡན་འདས་ཀྱིས་གོས་བགོས་པ་
རྙིང་པ་གཏན་པར་བཏིང་ན། གཏན་པར་བཏིང་བ་མ་ཡིན་ནོ། །ཞེས་གསུངས་ན། གོས་རྙིང་པ་བགོས་པ་དེ་གང་ལགས། གོས་གང་དགེ་སློང་གིས་རྟག་ཏུ་བགོས་པའོ། །མ་བགོས་པའི་གོས་གཏན་
པར་བཏིང་ན། གཏན་པར་བཏིང་བ་ཡིན་ནོ། །ཞེས་གསུངས་ན། མ་བགོས་པའི་གོས་གང་ལགས། གོས་གང་རྒྱུ་ལས་གསར་དུ་བཏགས་པའོ། །མ་བགོས་པ་རུང་བའི་གོས་གཏན་པར་བཏིང་ན་

[327A]༄༅། །གཏན་པར་བཏིང་བ་ཡིན་ནོ། །ཞེས་གསུངས་ན། མ་བགོས་པ་རུང་བའི་གོས་གང་ལགས། གོས་གང་ཁོད་དང་ལྡན་པ་དེ་གཏན་པར་བཏིང་ན། གཏན་པར་བཏིང་བ་ཞེས་བྱའོ། །མདོར་ན་
མ་བཏིང་བར་ནི་དགེ་འདུན་བྱེ། །བཏིང་ནས་བྱེ་བར་གྱུར་པ་ནི་།ཕྱོགས་གཅིག་པོ་ན་གང་གིས་བགྱི། །ཟིན་པར་བྱ་བར་གྱུར་པའོ་།བཙུན་པ། གཏན་པ་མ་བཏིང་བའི་གནས་སུ་དགེ་འདུན་བྱེ་ནས་དེ་དེ་
དག་ལས་ཕྱོགས་གཅིག་གམ། གཉིས་པས་གཏན་པ་བཏིང་ན། གཏན་པ་བཏིང་བ་ཞེས་བྒྱིའམ། ཨུ་པ་ལི། གཏན་པ་བཏིང་བ་ཞེས་བྱའོ། །དེ་ཐམས་ཅད་ཀྱིས་ཅི། གཏན་པ་བཏིང་བ་ཞེས་བགྱི་
འམ༑ ཨུ་པ་ལི། མ་ཡིན་ཏེ། གང་གིས་བཏིང་བ་དེ་དག་ནི། བཏིང་བ་ཞེས་བྱའི། གང་གིས་མ་བཏིང་བ་དེ་དག་ནི། གཏན་པ་མ་བཏིང་བ་ཞེས་བྱའོ། །བཙུན་པ། བཏིང་བའི་གནས་སུ་དགེ་འདུན་བྱེ་
ནས་དེ་དག་ལས་ཕྱོགས་གཅིག་པོའམ། ཕྱོགས་གཉིས་པས་ཀྱང་རུང་གཏན་པ་ཕྱུང་ན། གཏན་པར་ཕྱུང་བ་ཞེས་བྒྱིའམ། ཨུ་པ་ལི་ཕྱུང་བའོ། །ཅི། ཐམས་ཅད་ཀྱིས་ཕྱུང་བ་ཞེས་བྒྱིའམ་
ཨུ་པ་ལི། མ་ཡིན་ཏེ། གང་གིས་གཏན་པ་ཕྱུང་བ་དེ་དག་ལ་ནི་ཕྱུང་བ་ཞེས་བྱའི། གང་གིས་མ་ཕྱུང་བ་དེ་དག་ལ་ནི། གཏན་པ་ཕྱུང་བ་ཞེས་མི་བྱའོ། །དགེ་འདུན་ཕྱོགས་དང། ཕྱོགས་མ་ཡིན་པར་
བྱེ་སྟེ་མཆིས་ན། གང་གིས་གཏན་པ་བཏིང་བར་བགྱི། བཅོམ་ལྡན་འདས་ཀྱིས་བཀའ་སྩལ་པ། ཆོས་བཞིན་དུ་སྨྲ་བ་རྣམས་ཀྱིས་སོ། །བཙུན་པ། གོས་མ་ལགས་པར་དགེ་འདུན་གྱི་གཏན་པར་

[327B] གཏན་པ་བཏིང་ཞེས་བྒྱིའམ། གཏན་པ་མ་བཏིང་བ་ཞེས་བགྱི། ཨུ་པ་ལི། མ་བཏིང་བ་ཞེས་བྱའོ། །བཙུན་པ། གོས་ཟིན་ནས་གཏན་པར་བཏིང་ན། གཏན་པ་བཏིང་བ་ཞེས་བྒྱིའམ། ཨུ་པ་ལི་
བཏིང་བ་ཞེས་བྱའོ། །མདོར་ན། སེམས་གསུམ་བསྐྱེད་དང་བག་ཡངས་དང། །རྐྱེན་དང་གཏན་པ་དེ་ཡི་དོན། །ཨུ་པ་ལི། གནས་བྲེལ་བའོ་།གཏན་པ་གདིང་བའི་དགེ་སློང་གིས་མཇུག་ཏུ་ཁབ་སོ་འདྲུབ་
པའི་ཚེ་སེམས་གསུམ་བསྐྱེད་པར་བྱོས་ཤིག་ཅེས་གསུངས་ན། དེ་གང་ལགས། གོས་འདི་དགེ་འདུན་གྱི་གཏན་པར་གདིང་བར་བྱའོ། །གོས་འདི་ནི་གདིང་ངོ། །གོས་འདི་ནི། བཏིང་ངོ། །ཞེས་བརྗོད་དོ།།
གཏན་པ་བཏིང་བ་དེ་ལྟར་སེམས་གསུམ་བསྐྱེད་ན། གཏན་པ་བཏིང་བ་ཞེས་བྒྱིའམ། མ་བཏིང་བ་ཞེས་བགྱི། བཏིང་བ་ཞེས་བྱའོ། །འོན་ཀྱང་སེམས་བསྐྱེད་པ་རྣམ་པ་གཉིས་ནི། སྔ་མ་བཞིན་དུ་གྱིས་ཤིག་
སེམས་དེ་གཉིས་མ་བསྐྱེད་ན། ཅིར་འགྱུར། གཏན་པ་བཏིང་བ་ཞེས་ནི་བྱ་སྟེ། གཏན་པ་འདིང་བ་ནི། ཉེས་བྱས་སུ་འགྱུར་རོ། །གཏན་པ་བཏིང་བའི་གནས་རྐྱེན་དུས་བག་ཡངས་སུ་འགྱུར། ལྔ་སྟེ། གོས་
ཅི་རྙེད་འཆང་ཡང་རུང་བ་དང། སྦྱར་མ་མེད་བཞིན་དུ་གྲོང་དུ་འཇུག་པ་དང། འདུས་ཤིང་ཟ་བ་དང། ཡང་ཡང་ཟ་བ་དང། མ་བསྒོ་བར་སྤྱོད་པ་དང། སྟེང་གོས་དང། མཐང་གོས་ཀྱིས་ལྗོངས་སྤྱོད་དུ་འགྲོ་
པའོ། །བཙུན་པ། རྒྱུ་དུ་རྐྱེན་དུས་ན། སྦྱར་མ་བཞག་ཀྱང་མི་འབྲལ་བར་འགྱུར། ལྔ་སྟེ། ཇི་ལྟར་འདུལ་བ་ལས་འདུས་པར་འབྱུང་བ་བཞིན། དབྱར་གྱི་རས་ཆེན་བཞག་པའང་དེ་བཞིན་ནོ། །གཏན་

[328A]༄༅། །པ་ཞེས་བགྱི་བའི་དོན་ཅི་ལྟ་བུ་ལགས། གཏན་པ་ཞེས་བྱ་བ་ནི། གོས་ལ་བྱ་སྟེ། གོས་གང་དགེ་འདུན་གྱི་གཏན་པར་བཏིང་བའོ་།བཙུན་པ། བཅོམ་ལྡན་འདས་ཀྱིས་ཨུ་པ་
ལི༑ ཁྱོད་གནས་བྲེལ་བའོ། །ཞེས་གསུངས་པའི་དོན་ཇི་ལྟ་བུ་ལགས་གནས་གང་ན་གོས་རྙེད་པར་གྱུར་པ་ནི། བྲེལ་བ་ཞེས་བྱའོ། །མདོར་ན། བརྟད་དང་ཟླ་བ་གསུམ་པ་དང། དུས་དང་ཞིག་
པར་གྱུར་པ་དང། །གང་ཟག་ལྔ་དང་མ་ལྟ་བུ། །གང་ཟག་གསུམ་གདིང་བ་འབྱིན་པ་ཐ་མའོ། །བརྟད་པའི་གོས་གཏན་པར་བཏིང་ན་གཏན་པ་བཏིང་བ་ཡིན་ནོ། །ཞེས་གསུངས་ན། བརྟད་
པའི་གོས་གང་ལགས། ཞག་འདི་ཙམ་ན་སྐབས་འབྱེད་པའི་ཚེ་རྙེད་པའོ། །ཟླ་བ་གསུམ་འདས་ནས་གོས་རྙེད་པ་དེ་གཏན་པར་བཏིང་ན་གཏན་བ་བཏིང་བ་ཡིན་ནོ། །ཞེས་གསུངས་ན། ཟླ་བ་གསུམ་
འདས་པའི་གོས་གང་ལགས། གཞི་ན་འཁོད་པ་རྣམས་ཀྱི་ནི། བཅོ་ལྔ་ར་གྱུར། གློ་བུར་དུ་ཡང་དགེ་སློང་མང་ཞིག་ལྷགས་ཏེ། དེ་དག་ལྟ་བ་མཐུན་པ། ཡོངས་སུ་དག་པ་དེ་དག་གི་ནི། དེའི་ཉིན་
པར་བཅུ་བཞིར་གྱུར་ལ། དེ་སྟེ་བཞིན་འཁོད་པ་ལྟར་གློ་བུར་དུ་ལྷགས་པའི་རྣམས་བྱེད་ན་ནི། དེའི་ཚེ་གོས་གང་རྙེད་པ་དེ་ཟླ་བ་གསུམ་འདས་ནས་རྙེད་པའི་གོས་ཡིན་ཏེ། དེ་གཏན་པར་བཏང་ན་
གཏན་པ་བཏིང་བ་ཞེས་བྱའོ། །དུས་ཀྱི་གོས་གཏན་པར་བཏིང་ན། གཏན་པ་བཏིང་བ་ཡིན་ནོ། །ཞེས་གསུངས་ན། དུས་ཀྱི་གོས་གང་ལགས། གོས་གང་དབྱར་གྱི་ཟླ་བ་ཐ་མ་ལ་རྙེད་པའོ། །གོས་

[328B] གཏན་པ་བཏིང་བ་མ་ཡིན་ནོ་།ཞེས་གསུངས་ན། གོས་ཞིག་པ་གང་ལགས། གང་དགེ་སློང་གི་ལུས་ལས་དེངས་པའོ། །གང་ཟག་ལྔས་གཏན་པར་བཏིང་ན། གཏན་པ་
བཏིང་བ་མ་ཡིན་ཏེ། ལྔ་གང་ཞེ་ན། དབྱར་མེད་པ་དང། དབྱར་ཞིག་པ་དང། དབྱར་ཕྱི་མར་ཞུགས་པ་དང། སྤངས་པ་དང། རྗེས་སུ་ཕྱོགས་པའོ། །མ་ལྟ་བུའི་གཞི་ལས་རྣམ་པ་འདི་བརྒྱད་ཀྱིས་ནི་
གཏན་པ་ཕྱུང་བར་འགྱུར་རོ། །མཐུན་པར་གཟུང་བ་གང། ཐ་མ་གཉིས་ཀྱི་ཆ་མ་གཏོགས་པའི་ལྷག་མ་རྣམས་ནི། མཐུན་པར་གཟུང་བ་མ་ཡིན་ནོ། །བཞི་ལས་ཉུང་བས་གཏན་པ་བཏིང་ན། གཏན་པ་
བཏིང་བ་ཞེས་བྒྱིའམ། མ་བཏིང་བ་ཞེས་བྱའོ། །དེ་བཞིན་དུ་བཞི་པོ་ཁྱིམ་པའམ། དེ་བཞིན་གཤེགས་པ་ལ་ངན་སེམས་ཀྱིས་ཁྲག་ཕྱུང་བའི་བར་དང་བཞི་པོས་གཏན་པ་བཏིང་ན། གཏན་པ་བཏིང་
བ་མ་ཡིན་ནོ། །གང་གི་ཉིན་པར་གཏན་པ་བཏིང་ན། དེའི་ཉིན་པར་གསོལ་བ་དང། ལས་མ་བགྱིས་པར་ཕྱུང་བར་འགྱུར་བ་མཆིས་སམ། ཡོད་དེ། དེ་འདི་ལྟར། གཞི་ན་གནས་པ་རྣམས་ཀྱིས་ཚེས་
བཅུ་དྲུག་ལ་གཏན་པ་བཏིང་བ་དང། གློ་བུར་དུ་དགེ་སློང་མང་ཞིག་ལྷགས་ཏེ། དེ་དག་ཀྱང་ཡོངས་སུ་དག་ལ་ལྟ་བ་མཐུན། གནས་མཐུན་ཏེ་དེ་དག་གི་ནི། དེའི་ཉིན་པར་ཚེ་བཅོ་ལྔ་ཡིན་ཏེ། དེ་ན་གཞི་
ན་འཁོད་པ་རྣམས་ཀྱིས་ཀྱང་དེ་དག་དེ་ལྟ་བུར་བྱས་ཏེ་དེའི་ཉིན་པར་གསོ་སྦྱོང་བྱས་ན། གསོལ་བ་དང། ལས་མ་བྱས་པར་གཏན་པ་ཕྱུང་བར་འགྱུར་རོ། །མདོར་ན། ཇི་ཙམ་གྱིས་ནི་དགེ་འདུན་ལ། །

[329A]༄༅། །དེ་ཡི་ཚུལ་ལ་རྣམ་པ་གསུམ་གཞན་གྱིས་གཞན་ལ་བདེ་བ་དང། །དགེ་སློང་རྣམས་ཀྱི་གསོ་སྦྱོང་ངོ། །ཇི་ཙམ་གྱིས་ན། དགེ་འདུན་གྱི་དབྱེན་བགྱིས་པའི་གང་ཟག་ལགས་
དེ་བཞིན་གཤེགས་པའི་ཉན་ཐོས་འདུས་པའི་དགེ་འདུན་ཕྱེ་ན། མནར་མེད་པའི་ཁ་ན་མ་ཐོ་བར་འགྱུར་ལ། དེ་མཚམས་མེད་པའི་ཁ་ན་མ་ཐོ་བའི་ལས་སུ་ཡང་འགྱུར་རོ། །ཨུ་པ་ལི། འདི་
ལྟ་སྟེ། དགེ་སློང་གིས་ཆོས་མ་ཡིན་པ་ལ་ཆོས་བཞིན་མ་ཡིན་པའི་འདུ་ཤེས་ཀྱིས་རྒྱས་པར་ཏེ། རྣམ་པ་བཅོ་བརྒྱད་དུ་ཇི་ལྟར་འདུལ་བ་ལས་འབྱུང་བ་བཞིན་ནོ། །གང་དགེ་འདུན་གྱི་དབྱེན་
བགྱིས་པ་དེ་ཐམས་ཅད་དགེ་འདུན་འཁྲུགས་པ་ལགས་སམ། གང་དགེ་འདུན་འཁྲུགས་པ་དེ་ཐམས་ཅད་དགེ་འདུན་གྱི་དབྱེན་ལགས། དགེ་འདུན་གྱི་དབྱེན་ཡིན་ལ་འཁྲུགས་པ་མ་ཡིན་པར་འགྱུར་
བ་རྣམ་པ་བཞིར་སྦྱར་བ་ཡང་ཡོད་དོ། །དགེ་འདུན་གྱི་དབྱེན་ཡིན་ལ་འཁྲུགས་པ་མ་ཡིན་པར་འགྱུར་བ་གང་ཞེ་ན། དེ་འདི་ལྟར། དགེ་འདུན་ཕྱེ་བར་ནི། གྱུར་ལ། དགེ་འདུན་གྱི་དབྱེན་དུ་འགྱུར་བའི་
དངོས་པོ་བཅུ་བཞི་ནི། བཟུང་བར་གྱུར་པའོ། །དེ་ནི། དགེ་འདུན་ཕྱེ་བ་ཡིན་ཏེ། དགེ་འདུན་འཁྲུགས་པ་ནི། མ་ཡིན་ནོ། །དགེ་འདུན་འཁྲུགས་པར་གྱུར་ལ་དགེ་འདུན་ཕྱེ་བ་མ་ཡིན་པ་གང་ཞེ་ན། དེ་
འདི་ལྟར། དགེ་འདུན་གྱི་དབྱེན་དུ་འགྱུར་བའི་དངོས་པོ་བཅུ་བཞི་བཟུང་བར་གྱུར་བ་དེ་ནི། དགེ་འདུན་འཁྲུགས་པར་གྱུར་གྱི། དགེ་འདུན་གྱི་དབྱེན་མ་ཡིན་པའོ། །དགེ་འདུན་འཁྲུགས་ལ་དགེ་

[329B] དེ་འདི་ལྟར། དགེ་འདུན་ཕྱེ་བར་ཡང་གྱུར་ལ་དབྱེན་དུ་འགྱུར་པའི་དངོས་པོ་བཅུ་བཞི་ཡང་ཤིན་ཏུ་ངེས་པར་བཟུང་བ་དེ་ནི། དགེ་འདུན་ཕྱེ་ལ་དགེ་འདུན་འཁྲུགས་པར་ཡང་
གྱུར་པའོ། །དགེ་འདུན་གྱི་དབྱེན་ཡང་མ་ཡིན་ལ། འཁྲུགས་པར་ཡང་མ་གྱུར་བ་གང་ཞེ་ན། རྣམ་པ་དེ་དག་མ་གཏོགས་པའོ། །གང་དགེ་འདུན་ཕྱེ་བའི་དགེ་འདུན་དེ་ཐམས་ཅད་ཐ་དད་དུ་གྱུར་པ་ལགས་
སམ༑ གང་དགེ་འདུན་ཐ་དད་དུ་གྱུར་པ་དེ་ཐམས་ཅད་དགེ་འདུན་བྱེ་བ་ལགས། དགེ་འདུན་བྱེ་ལ་དགེ་འདུན་ཐ་དད་དུ་མ་གྱུར་པའང་ཡོད་དེ། རྣམ་པ་བཞིར་སྦྱར་རོ། །དྲིས་པ། དགེ་འདུན་བྱེ་ལ་དགེ་
འདུན་ཐ་དད་དུ་གྱུར་པ་གང་ཞེ་ན། དེ་འདི་ལྟར། དགེ་འདུན་བྱེ་བར་ནི། གྱུར་ན། དགེ་འདུན་གནས་ཐ་དད་པའམ། གོས་ཐ་དད་དུ་གྱུར་པ་མེད་པ་དེ་ནི། དགེ་འདུན་བྱེ་མོད་ཀྱི། དགེ་འདུན་ཐ་དད་དུ་གྱུར་པ་
མ་ཡིན་ནོ། །དགེ་འདུན་ཐ་དད་དུ་གྱུར་ལ་དགེ་འདུན་མ་བྱེ་བ་གང་ཞེ་ན། དེ་འདི་ལྟར། དགེ་འདུན་གཉིས་ཐ་དད་དུ་གྱུར་བ་ནས་རྒྱས་པར་ཏེ། དགེ་འདུན་བྱེ་བར་མ་གྱུར་པའི་བར་དུ་དགེ་འདུན་ཐ་དད་དུ་
གྱུར་མོད་ཀྱི། མ་བྱེ་བའོ། །དགེ་འདུན་བྱེ་ལ་དགེ་འདུན་ཐ་དད་དུའང་སྤྱོད་པ་གང་ཞེ་ན། དེ་འདི་ལྟར། དགེ་འདུན་དེ་དག་བྱེ་བར་ཡང་གྱུར་ལ། དགེ་འདུན་གཉིས་སུ་གནས་ཀྱིས་ཐ་དད་པའམ། མཚམས་
ཀྱིས་ཐ་དད་པའམ། རྙེད་པ་ཐ་དད་པའམ། གོས་ཐ་དད་པར་སྤྱོད་པར་གྱུར་པ་དེ་ནི། དགེ་འདུན་བྱེ་ལ། དགེ་འདུན་ཐ་དད་དུ་གྱུར་པ་ཡང་ཡིན་ནོ། །དགེ་འདུན་བྱེ་བའང་མེད་ལ། དགེ་འདུན་ཐ་དད་

[330A]༄༅། །དུ་གྱུར་པ་ཡང་མ་ཡིན་པ་གང་ཞེ་ན། རྣམ་པ་དེ་ལྟ་བུ་མ་གཏོགས་པའོ། །གང་དགེ་འདུན་བྱེ་བ་དེ་ཐམས་ཅད་དགེ་འདུན་སོ་སོར་གྱུར་པ་ལགས་ལ། གང་དགེ་འདུན་སོ་སོར་
གྱུར་པ་དེ་ཐམས་ཅད་དགེ་འདུན་བྱེ་བར་འགྱུར་རམ། དགེ་འདུན་བྱེ་ལ་དགེ་འདུན་ཐ་དད་དུ་གྱུར་པ་མ་ཡིན་པ་ཡང་ཡོད་དེ། དེ་ཡང་རྣམ་པ་བཞིར་སྦྱར་རོ། །དགེ་འདུན་བྱེ་ལ་ཐ་དད་དུ་གྱུར་པ་མ་ཡིན་
པ་གང་ཞེ་ན། དེ་འདི་ལྟར། དགེ་འདུན་བྱེ་བར་གྱུར་ཀྱང་དགེ་འདུན་གཉིས་གནས་ལས་སོ་སོའམ། གོས་ལས་སོ་སོར་སྤྱོད་པ་མེད་པ་དེ་ནི་དགེ་འདུན་བྱེ་མོད་ཀྱི། དགེ་འདུན་ཐ་དད་དུ་གནས་
པ་མ་ཡིན་ནོ། །དགེ་འདུན་ཐ་དད་དུ་གྱུར་ཅིང། དགེ་འདུན་མ་བྱེ་བ་གང་ཞེ་ན། དེ་འདི་ལྟར། དགེ་འདུན་གཉིས་གནས་དང། མཚམས་དང་རྙེད་པ་སོ་སོར་གྱུར་པ་དེ་ནི། དགེ་འདུན་ཐ་དད་
དུ་གྱུར་ཅིང། དགེ་འདུན་བྱེ་བ་མ་ཡིན་པའོ། །དགེ་འདུན་བྱེ་ལ། དགེ་འདུན་ཐ་དད་དུ་གྱུར་པ་གང་ཞེ་ན། དེ་འདི་ལྟར། དགེ་འདུན་བྱེ་བར་ཡང་གྱུར་ལ། གཉིས་གནས་ཐ་དད་དུ་འཁོད་པ་ལ་
སོགས་པ་སྔ་མ་བཞིན་ནོ། །དགེ་འདུན་བྱེ་བའང་མ་ཡིན་ལ། དགེ་འདུན་ཐ་དད་དུ་གནས་པའང་མ་ཡིན་པ་གང་ཞེ་ན། རྣམ་པ་དེ་ལྟ་བུ་མ་གཏོགས་པའོ། །དགེ་འདུན་བྱེ་ནས་ཐ་དད་དུ་སྤྱོད་པ་
ལས༑ ཕྱོགས་གཅིག་གམ། གཉིས་པོས་མཚམས་བཀྲོལ་ན། བཀྲོལ་བ་ཞེས་བྒྱིའམ། དེ་སྟེ་ཆོས་བཞིན་སྨྲ་བས་བཀྲོལ་ན་ནི། བཀྲོལ་བ་ཞེས་བྱའོ། །དགེ་འདུན་ཕྱེ་ནས་ཕྱོགས་སོ་སོར་གནས་

[330B] དགེ་སློང་མ་རྣམས་ཀྱིས་གསོ་སྦྱོང་བྒྱིའམ་བྱའོ། །དེ་ཅིའི་ཕྱིར་ཞེ་ན། དགེ་སློང་མ་དང། དགེ་སློང་རྣམས་སོ་སོར་གནས་པའི་ཕྱིར་རོ། །མདོར་ན། གཟུ་བོ་ལ་ནི་གཉིས་སུ་བྱ། །
སྤངས་པ་དེ་ཡང་གྲོགས་མེད་པར། །སྤངས་པར་གྱུར་པ་མི་ཤེས་ནས་།རྗེས་སུ་ཕྱོགས་དང་སྤྱོད་པ་དང། དབྱེན་བྱེད་རྗེས་སུ་འཇུག་པའོ་།དགེ་འདུན་བྱེ་ནས་ཕྱོགས་དང། ཕྱོགས་མ་ཡིན་པར་གནས་
ན༑ གཟུ་བོ་རྣམས་ཀྱིས་ཇི་ལྟ་བུར་བགྱི། མཚམས་ཀྱི་ཕྱི་རོལ་ཏུ་དོང་ལ་གསོ་སྦྱོང་བྱོས་ཤིག་དགེ་འདུན་བྱེ་ནས་ས་ཕྱོགས་དང་ཕྱོགས་མཚམས་པར་འཁོད་ན། དགེ་སློང་མ་ལ་བསྟན་པ་སུས་
བགྱི༑ ཆོས་བཞིན་དུ་སྨྲ་བས་སོ། །དེ་སྟེ་ཆོས་བཞིན་དུ་སྨྲ་བ་གཟུ་བོ་རྣམས་ཀྱིས་མཚམས་ཀྱི་ཕྱི་རོལ་ཏུ་དེངས་ལ་སྟོན་ཅིག་།སྤངས་པའི་རྗེས་སུ་ཕྱོགས་ན། ཉེས་པ་ཅིར་འགྱུར། གཉིས་ལ་ནི་ཉེས་
བྱས་སོ༑ ༑གཅིག་ལ་ནི། ལྟུང་བའོ། །སྤངས་པ་དང། སྤངས་པ་གྲོགས་དང་བཅས་པ་ཞེས་བྒྱིའམ། གྲོགས་མ་མཆིས་པ་ཞེས་བགྱི་སྤངས་པ་ནི། ཐམས་ཅད་ཀྱང་གཅིག་པུ་སྟེ། གཉིས་སུ་མ་
ཡིན་པ༑ གྲོགས་མེད་པ་ཞེས་བྱའོ། །སྤངས་པ་དང་ལྷན་ཅིག་ཏུ་སྤྱད་པར་བྒྱིའམ། མི་སྤྱད་པར་བགྱི། སྤངས་པ་ནི། ཐམས་ཅད་དང་ཡང་ལྷན་ཅིག་ཏུ་མི་སྤྱད་པར་བྱའོ། །གང་སྤངས་པར་མ་འཚལ་ན་
དེ་དང་ལྷན་ཅིག་སྤྱོད་པར་བྒྱིའམ། གང་ལ་སྤངས་པར་མི་ཤེས་ན། དེ་དང་ལྷན་ཅིག་གནས་ལྷན་ཅིག་སྤྱད་ཀྱང་ཉེས་པ་མེད་དོ་།ཉེ་བར་ཕྱོགས་པ་དང། ཉེ་བར་མ་ཕྱོགས་པ་ལྷན་ཅིག་ཏུ་སྤྱོད་ན་

[331A]༄༅། །ཉེས་བྱས་སུ་འགྱུར་རོ། །ཉེ་བར་མ་ཕྱོགས་པ་དང། ཉེ་བར་ཕྱོགས་པ་དང་ལྷན་ཅིག་ཏུ་སྤྱོད་ན། ཉེས་བྱས་སུ་འགྱུར་རོ་།དབྱེན་བྱེད་པའི་རྗེས་སུ་ཕྱོགས་པ་གང་ཟག་བཞི་
ཡོད་ན༑ དགེ་འདུན་བྱེ་བ་ཞེས་བྱའོ། །ཇི་ཙམ་གྱིས་ན། དགེ་འདུན་གྱི་དབྱེན་དུ་འགྱུར། སྐྱེ་བོ་བཞི་དབྱེན་བྱེད་པའི་རྗེས་སུ་ཕྱོགས་པར་གྱུར་པའོ། །མདོར་ན། དེ་འདྲ་བ་དང་ངད་པ་དང། །ཆོས་དང་
ཆོས་བཞིན་འདུ་བ་དང། །ཉེས་ལས་དབྱུང་བ་སྤངས་པ་དང་།དབྱེན་པ་མཐོང་དང་ཡན་ལག་གོ། བཙུན་པ། བཅོམ་ལྡན་འདས་ཀྱིས་དེ་འདྲ་བའི་དགེ་སློང་སྤང་བར་མ་བྱེད་ཅེས་གསུངས་ན། དེ་
འདྲ་བའི་དགེ་སློང་གང་ལགས། དགེ་སློང་གང་གྲགས་པ། བསོད་ནམས་ཆེ་བ། མང་དུ་ཐོས་པ། མདོ་སྡེ་འཛིན་པ། འདུལ་བ་འཛིན་པ། མ་ལྟ་བུ་འཛིན་པ། གཡོག་མང་བ། འཁོར་མང་བ་དེ་ལྟ་
བུ་ནི། དེ་འདྲའི་དགེ་སློང་ཞེས་བྱའོ། །དེ་འདྲ་བའི་དགེ་སློང་སྤངས་ན། ལྟུང་བ་ཅིར་འགྱུར། ཉེས་བྱས་སོ། །དེ་སྟེ་དབྱེ་བའི་དེ་གང་ལགས། དེ་ལ་དད་པའི་དགེ་སློང་ཞེས་ངས་དགོངས་ཏེ་གསུངས་ན་
དད་པའི་དགེ་སློང་གི་ཚིག་བཞིན་དུ་ཉེས་པ་ཆོས་བཞིན་སླར་བྱོས་ཤིག། བྲམ་ཟེ་དད་པ་ཟེར་པ་ལྟར། དགེ་སློང་གིས་ཉེས་པ་སླར་ཆོས་བཞིན་མ་བྱས་ན། ཉེས་བྱས་སུ་འགྱུར་རོ། །ཆོས་བཞིན་
དུ་སྨྲ་བའི་དགེ་སློང་སྟན་གྱི་བར་དུ་འདུག་ཅིག་ཅེས་གསུངས་ན་ཆོས་བཞིན་དུ་སྨྲ་བ་གང་ལགས། གང་ཉེས་པ་གཅིག་ལ་གཅིག་སྤུ་སྙོལ་བ་དང། འབྱུང་བར་རྩོལ་བ་དང། ཕྱག་འཚལ་བར་

[331B] །དགེ་འདུན་ཕྱེ་ནས་ཕྱོགས་དང། ཕྱོགས་མ་ཡིན་པར་གནས་ན། གཏན་པ་བཏིང་བ་སུས་དབྱུང་བར་བགྱི། ཆོས་བཞིན་སྨྲ་པ་དག་གིས་དབྱུང་ངོ། །སྤངས་པའི་དགེ་སློང་དག་སྤུ་ཉལ་བ་དང་
དབྱུང་བར་རྩོལ་བ་དང། ཕྱག་འཚལ་བར་སྟོན་པར་བགྱིད་ན། དེ་དག་སུས་བཟོད་པར་གསོལ་བར་བགྱི། གང་སྤངས་པ་དང་རྗེས་སུ་ཕྱོགས་པས་སོ། །ཤཱ་རིའི་བུ། མལ་སྟན་རྣམས་ནི། རིགས་
པར་བགོས་ཤིག་ཅེས་གསུངས་ན། རིགས་པ་གང་ལགས། དེ་ནི། ཕྱོགས་གཅིག་ཏུ་རིགས་པར་བྱས་པའོ། །སྐྲ་བརྒྱར་གྱེས་པའི་ཡན་ལག་གི་དུམ་བུ་ཚོལ་ལ་སྦྱོར་ཅིག་སོ་སོར་དབྱེ་བ་ནི། མ་
བྱེད་ཅིག། ཅེས་གསུངས་ན། དེ་སྐད་དུ་གསུངས་པའི་དོན་གང། ཡན་ལག་གི་དུམ་བུ་ནི། དད་པ་བླང་བའོ། །ཡན་ལག་བཙལ་བར་བྱ། དུམ་བུ་བཙལ་བར་བྱ། དགེ་འདུན་འདུས་པ་བཙལ་བར་
བྱའི༑ དབྱེན་དུ་གྱུར་པ་ལ་ནི། འཇུག་པར་མི་བྱའོ། །མདོར་ན། ཀོའུ་ཤམྦྷི་ཡི་ཕྱོགས་གཉིས་དང། །གསོ་སྦྱོང་དང་ནི་ཆོས་གོས་དང་།ཀོའུ་ཤམྦྷི་ཡི་ཕྱོགས་གཅིག་དང། །ཡངས་པ་ཅན་གྱི་གཟུ་
བོ་སྟེ། །གཟུ་བོས་ཀྱང་ནི་ཕྱོགས་གཉིས་སུ། །ཡངས་པ་ཅན་གྱི་གཟུ་བོའོ། །ཀོའུ་ཤམྦྷིའི་ཕྱོགས་གཉིས་པོ་གཅིག་ཏུ་འདུས་ནས་གསོ་སྦྱོང་ལ་ཞུགས་ན། གཟུ་བོ་རྣམས་ཀྱིས་ཇི་ལྟར་ཚོལ་ཅིག་
མཚམས་ཀྱི་ཕྱི་རོལ་ཏུ་དེངས་ལ་གསོ་སྦྱོང་བྱོས་ཤིག་ཀོའུ་ཤམྦྷིའི་ཕྱོགས་གཉི་ག་གཅིག་ཏུ་འདུས་ཤིང་འཁོད་པ་ལ། དེ་ན་མི་ཞིག་གིས་དགེ་འདུན་ལ་གོས་ཕུལ་ན། དེ་གང་དབང། གནས་བརྟན་

[332A]༄༅། །གང་ན་འདུག་བ་དབང་ངོ། །ཕྱོགས་གཅིག་ན་ནི། གནས་བརྟན་མཆིས། ཕྱོགས་གཅིག་ན་ནི། གནས་བརྟན་འོག་མ་མཆིས་ན། གང་དབང། དེ་གཉིས་ལས་གང་ལ་ཆུ་རྒྱུན་
བྲིམས་པ་དེ་དབང་ངོ། །ཐམས་ཅད་ཀྱིས་ཇི་ལྟར་བགོ་བར་བགྱི། གང་ཐོབ་པ་དེ་རྣམས་ལ་རིམ་བཞིན་དུའོ། །ཡུལ་ཡངས་པ་ཅན་དང། ཀོའུ་ཤམྦྷི་པ་གཉིས་ལྷན་ཅིག་གསོ་སྦྱོང་བགྱིད་ན། བགྱིས་
པ་ཞེས་བྒྱིའམ། ཨུ་པ་ལི། མ་ཡིན་ནོ། །གཟུ་བོ་རྣམས་ཀོའུ་ཤམྦྷི་པ་དང་གསོ་སྦྱོང་བགྱིད་ན། བགྱིས་པ་ཞེས་བྒྱིའམ། ཨུ་པ་ལི། མ་ཡིན་ནོ། །གཟུ་བོ་རྣམས་ཡངས་པ་ཅན་དག་དང་གསོ་
སྦྱོང་བགྱིད་ན། གསོ་སྦྱོང་བགྱིས་པ་ཞེས་བྒྱིའམ། ཨུ་པ་ལི། མ་ཡིན་ནོ། །མདོར་ན། གང་གིས་དུས་སུ་བྱེ་བར་གྱུར། །སྲིང་མོ་རྣམས་ལའང་རྗེས་བསྒྲགས་པ། །ཕྱོགས་དང། དགེ་སློང་
མའི་དགེ་འདུན་དང། གང་གི་དུས་སུ་ཀོའུ་ཤམྦྷིའི་དགེ་འདུན་རྣམས་བྱེ་བར་གྱུར། གང་གི་ཚེ་དེ་དག་མཚམས་ཀྱི་ནང་དུ་གསོ་སྦྱོང་ཐ་དད་དུ་བྱས་པའོ། །གང་གི་དུས་སུ་དགེ་སློང་གང་གིས་
ཀོའུ་ཤམྦྷི་ཡི་དགེ་སློང་ཕྱེ། ཆོས་བཞིན་སྨྲ་བ་མ་ཡིན་པ་དག་གིས་ཏེ། མཚམས་ཀྱི་ནང་དུ་ལྷན་ཅིག་གནས་པ་ལ་གསོ་སྦྱོང་ཐ་དད་པས་སོ། །དགེ་སློང་མའི་དགེ་འདུན་ཡང་བྱེ་ནས་
ཐ་དད་དུ་གནས་པ་ཞེས་བྱའོ། །ཅི། དགེ་སློང་མའི་དགེ་འདུན་བྱེ་བ་ལ་ཟླ་བ་ཕྱེད་ཕྱེད་ཅིང་ལུང་བསྟན་པར་བྒྱིའམ། བཅོམ་ལྡན་འདས་ཀྱིས་བཀའ་སྩལ་པ། བསྟན་པར་མི་བྱ་སྟེ། སྲིང་མོ་

[332B]ཅེས་སྔར་བསྒོ་བར་བྱའོ། །རྣམ་པ་གཉིས་ཀྱི་ཕྱིར་དགེ་འདུན་བྱེ་བར་རྗེས་སུ་བསྒྲགས་པ་དང། ཚུལ་ཤིང་བྲིམས་པ་ལགས་སོ། །ཞེས་གསུངས་ན། གང་གིས་དབྱེ་
ཞིང་གནོད་པར་བསམ་སྟེ་རྗེས་སུ་བསྒྲགས་སམ། ཚུལ་ཤིང་བྲིམས་པ་ལས་བླངས་ན། དགེ་འདུན་བྱེ་བ་ཞེས་བྒྱིའམ། ཨུ་པ་ལི། མ་ཡིན་ནོ་།ལས་བགྱིད་པ་ལ་ཅིར་འགྱུར། དབྱེན་གྱི་འཁོར་དུ་
གཏོགས་པས་ན། དེ་སྟེ་དགེ་འདུན་ཐམས་ཅད་ཀྱིས་ཤེས་ན། དགེ་འདུན་ཐམས་ཅད་ཀྱང་འདས་པ་དང་བཅས་པར་འགྱུར་རོ། །ཕྱི་རོལ་ན། དགེ་སློང་མའི་དགེ་འདུན་ཕྱོགས་དང། ཕྱོགས་མ་ཡིན་པར་
གནས་པར་གྱུར་ན། དེ་དག་ལ་ཟླ་བ་ཕྱེད་ཕྱེད་ཅིང་ལུང་བསྟན་པ་སྩལ་བར་བྒྱིའམ། དགེ་སློང་མའི་དགེ་འདུན་ཀྱང་བྱེ་བར་འགྱུར་གྱི། སྦྱིན་པར་བྱའོ། །ཡངས་པ་ཅན་གྱི་དགེ་སློང་མ་རྣམས་ལ་
ལུང་བསྟན་པར་བགྱི་བ་ལས། དེ་ན་ཀོའུ་ཤམྦྷི་ཡང་མཆིས་པར་གྱུར་ན། དེ་དག་ལ་ཇི་ལྟར་བུར་བསྟན་པར་བགྱི། མཚམས་ཀྱི་ཕྱི་རོལ་ཏུ་སོང་ལ་བསྟན་པར་བྱའོ། །མདོར་ན། གཅིག་གིས་གཅིག་
ལ་སྤངས་པ་དང། །གཉིད་ཀྱིས་ལོག་ནས་སྤངས་པ་དང། །གཞན་དག་གིས་ཀྱང་གང་ཟག་ལ། །ཚུལ་བཞིན་དུ་ཡང་མ་བྱས་པའོ། །བཙུན་པ། བཅོམ་ལྡན་འདས་ཀྱིས་ཆོས་བཞིན་མ་ཡིན་པར་
བྱས་ལ་མ་འདུས་པ་དང། ཆོས་བཞིན་མ་ཡིན་པ་ལ་འདུས་པ་དང་ཆོས་བཞིན་མ་ཡིན་པ་དེ་དང་འདྲ་བ་ལ་འདུས་པ་དང། ཆོས་བཞིན་མ་ཡིན་པ་དང་འདྲ་བ་ལ་མ་འདུས་པའོ། །ཞེས་གསུངས་ན་

[333A]༄༅། །ཆོས་བཞིན་མ་ཡིན་པར་བགྱིས་ལ་མ་འདུས་པ་གང་ལགས་བསྡིགས་པའི་ལས་བྱ་བར་རིགས་པ་ལས་སྤངས་ནས་མ་འདུས་པ་སྟེ། དེ་ལྟར་ན། ཆོས་བཞིན་མ་ཡིན་པར་བྱས་
ལ་མ་འདུས་པའོ། །ཆོས་བཞིན་མ་ཡིན་པ་ལ་འདུས་པ་གང་ཞེ་ན་བསྡིགས་པའི་ལས་སུ་རིགས་པ་ལས་སྤངས་ལ་འདུས་པར་ཡང་གྱུར་ཏེ་དེ་ལྟར་ན། ཆོས་བཞིན་མ་ཡིན་པ་ལ་འདུས་པའོ།།
ཆོས་བཞིན་མ་ཡིན་པ་དང་འདྲ་བ་ལ་འདུས་པ་གང་ཞེ་ན། སྤང་བར་རིགས་པ་ལ་ཐོག་མར་རྗེས་སུ་བསྒྲགས་ཏེ། དེའི་འོག་ཏུ་གསོལ་བ་བྱས་ཏེ་སྤངས་ན། དེ་ནི། ཆོས་བཞིན་མ་ཡིན་པ་དང་
འདྲ་བ་ལ་མ་འདུས་པའོ། །ཆོས་བཞིན་མ་ཡིན་པ་དང་འདྲ་བ་ལ་འདུས་པ་གང་ཞེ་ན། སྤང་བར་རིགས་པ་ལ་སྔར་རྗེས་སུ་བསྒྲགས་ཏེ། དེའི་འོག་ཏུ་གསོལ་བ་བྱས་ཏེ་སྤངས་ལ་འདུས་པར་
ཡང་གྱུར་བ་སྟེ། དེ་ནི། ཆོས་བཞིན་མ་ཡིན་པ་དང་འདྲ་ལ་འདུས་པའོ། །ཆོས་བཞིན་དུ་མ་འདུས་པ་གང་ཞེ་ན། སྤངས་བར་རིགས་པ་སྤངས་ལ་མ་འདུས་པར་ཡང་གྱུར་པ་སྟེ། དེ་ནི། ཆོས་བཞིན་
དུ་མ་འདུས་པའོ། །གཅིག་གིས་གཅིག་སྤངས་ན། ཉེས་བྱས་སུ་འགྱུར་རོ་།གཅིག་གིས་གཉིས་སམ་མང་པོ་སྤངས་ནས་བཞིའི་བར་དུ་ནི། བསྐོར་ཞིང་བསྡུ་བར་བྱའོ། །བཞིས་པ་བཞི་སྤངས་ན་
དབྱེན་གྱི་འཁོར་དུ་གཏོགས་པའི་ཉེས་པ་སྦོམ་པོར་འགྱུར་རོ། །དགེ་འདུན་ཐམས་ཅད་གཉིད་ཀྱིས་ལོག་པ་ལ་དགེ་སློང་སྤངས་ན། སྤངས་པ་ཞེས་བྒྱིའམ། དེ་སྟེ་གསོལ་བ་བྱས་ནས་ཉལ་ཏེ་སྤངས་

[333B] སྤངས་པ་ཞེས་བྱའོ། །དེ་སྟེ་སྔར་ཉལ་ལ་ཕྱིས་གསོལ་བ་བྱས་ན། སྤངས་པ་ཞེས་མི་བྱའོ། །ལས་གཞན་དུ་བསྒྲགས་ལ་གཞན་དུ་སྤངས་ན། སྤངས་པ་ཞེས་བྱ་སྟེ། དགེ་འདུན་ཐམས་ཅད་ཀྱིས་མི་
ཤེས་ན། དབྱེན་གྱི་འཁོར་དུ་གཏོགས་པས། ལས་བྱེད་པ་ལ་ནི། ཉེས་པ་སྦོམ་པོར་འགྱུར་རོ། །དེ་སྟེ་དགེ་འདུན་ཐམས་ཅད་ཀྱིས་ཤེས་ན། དགེ་འདུན་ཐམས་ཅད་འདས་པ་དང་བཅས་པའོ། །དགེ་
སློང་བཞི་ལས་ཉུང་བས་སྤངས་ན། སྤངས་པ་ཞེས་བྒྱིའམ། ཨུ་པ་ལི། མ་ཡིན་ཏེ། ཁྱིམ་པ་ནས་དེ་བཞིན་གཤེགས་པ་ལ་ངན་སེམས་ཀྱིས་ཁྲག་ཕྱུང་བའི་བར་དུ་དེ་དག་གིས་གྲངས་སུ་བསྐངས་
ཏེ་དགེ་སློང་སྤངས་ན། སྤངས་པ་ཞེས་མི་བྱའོ། །མདོར་ན། ལས་ལ་ཕྱིན་དང་བཟློག་པ་དང། །ཉལ་བ་སྙེམས་པར་ཞུགས་པ་དང། །དགེ་སློང་གཅིག་ལ་བསྒོ་བ་དང། །ལྔ་པོས་སྤང་བར་མི་བྱའོ། །
བཙུན་པ། བཅོམ་ལྡན་འདས་ཀྱིས་དགེ་སློང་ཇི་སྙེད་ལས་ལ་ཕྱིན་ཅིང་མངོན་དུ་གྱུར་པ་ལ་དད་པ་བླང་བར་རིགས་པར་རྣམས་ལ་དད་པའང་བླངས་པར་གྱུར། གང་གིས་བཟློག་པར་བྱས་ན་ཡང་བཟློག་
པར་བརྩོན་པའི་དགེ་སློང་དག་ཀྱང་མངོན་གསུམ་དུ་གྱུར་ལ། འགག་པའང་མེད། བཟློག་པའང་མེད་དོ། །ཞེས་གསུངས་ན། དགེ་སློང་ལས་ལ་ཕྱིན་པ་ནི། གང་ལགས། དགེ་སློང་བཞི་འདུས་ནས་ལས་
བྱ་བའི་རིགས་པ་ལས་དགེ་སློང་ཡོངས་སུ་དག་པ་ཐམས་ཅད་ལའང་མཚུངས་པར་གནས་པ་བཞི་ཚོགས་པ་ན། ལས་ལ་ཕྱིན་པ་ཞེས་བྱའོ་།དགེ་སློང་ལྔ་འདུས་ནས་བྱ་བ་དང། བཅུ་འདུས་ནས་བྱ་བ་དང་

[334A]༄༅། །ཉི་ཤུ་འདུས་ནས་བྱ་བ་རྣམས་ལས་ལའང་ཕྱིན་ལ། དགེ་སློང་དེ་དག་ཀྱང་ཡོངས་སུ་དག་པ། ལྟ་བ་མཐུན་པ་རྣམས་ཚོགས་པ་ནི། ལས་ལ་ཕྱིན་པ་ཞེས་བྱའོ། །གང་ལ་བཟློག་
པ་ལགས། གང་གིས་བཟློག་པ་བརྩན་པ་སྟེ། ས་ལ་ག་ནས་པ་ལ་ནི་ནམ་མཁའ་ལ་གནས་པས་བཟློག་པ་མི་བརྩོན་ནོ། །དེ་བཞིན་དུ་མཚམས་ཀྱི་ཕྱི་རོལ་ན་འདུག་པས་མཚམས་ཀྱི་ནང་ན་འདུག་པ་
ལ་བཟློག་པའང་མི་བརྩན་ནོ། །ཨུ་པ་ལི། བརྩན་པ་ནི། དགེ་ཚུལ་བསླབ་པ་སྟོན་པའི་ཚེ་བདག་ལ་བསླབ་པ་མ་སྟོན་ཅིག་ཅེས་ཟེར་ན་དེའི་བཟློག་པ་བརྩན་ནོ། །དགེ་ཚུལ་བསྙེན་པར་རྫོགས་པར་བྱ་
བ་བདག་ལ་བསྙེན་པར་རྫོགས་པར་མ་བྱེད་ཅིག་ཅེས་ཟེར་ན། ཡང་དེའི་བཟློག་པ་བརྩན་ནོ། །ཆད་པས་གཅད་པ་ལ་ཆད་པས་བཅད་པའི་ཚེ། བདག་ཆད་པས་མ་གཅོད་ཅིག། ཅེས་ཟེར་བ་དང། དེ་བཞིན་
དུ་གཞི་ནས་བསླང་སྟེ་ཡིད་མགུ་བར་བྱ་བ་དང། དབྱུང་བར་བྱ་བ་དང། དེ་བཞིན་གང་ཟག་བཅུ་གཉིས་བསྒོ་བ་ཐམས་ཅད་ཀྱིས་ཀྱང་བཟློག་པ་བརྩན་ནོ། །ཉལ་བ་སྤངས་པ་ཞེས་བྒྱིའམ། དེ་སྟེ་གསོལ་བ་ཐོས་
ནས་ཉལ་ན། སྤངས་པ་ཞེས་བྱའོ། །དེ་སླར་ཉལ་ལ་གསོལ་བ་ཕྱིས་བྱས་ན། མ་སྤངས་པ་ཞེས་བྱའོ། །སྙོམས་པར་ཞུགས་པའང་དེ་བཞིན་ནོ། །དགེ་སློང་གཅིག་པུ་ཞིག་གིས་བསྒོ་ན་ཡང་བཟློག་པ་ཞེས་
བྱའོ༑ ༑དགེ་འདུན་བྱེ་སྟེ་ཕྱོགས་དང། ཕྱོགས་མ་ཡིན་པར་གནས་པ་ཕྱོགས་གང་ཡང་རུང་བ་ཞིག་སྤངས་ན། སྤངས་པ་ཞེས་བྒྱིའམ་མ་སྤངས་པ་ཞེས་བགྱི། གསུངས་པ། མ་སྤངས་པ་ཞེས་བྱའོ།།

[334B] གཟུ་བོས་གྲངས་སུ་བསྐངས་པ་དང། །ཆོས་མིན་ཆོས་སུ་བསྒྲགས་པ་དང། །དགེ་འདུན་དབུས་སུ་བསྒོ་བ་དང། །བཅས་པ་རྣམ་པར་བསྒོ་བའོ། །གཟུ་བོས་མང་པོར་བསྐངས་ཏེ་དགེ་སློང་གིས་
སྤངས་ན། སྤངས་པ་ཞེས་བྒྱིའམ། མ་སྤངས་པ་ཞེས་བགྱི། གསུངས་པ། སྤངས་པ་ཞེས་ནི། བྱ་སྟེ། གཟུ་བོའི་དངོས་པོ་ནི། མེད་པར་འགྱུར་རོ། །གང་ཅུང་ཟད་ཆོས་བཞིན་མ་ཡིན་པའི་ལས་དེ་ལ་
ཐམས་ཅད་མ་འདུས་པའི་ལས་སམ། དེ་སྟེ་གང་ཅུང་མ་འདུས་པའི་ལས་དེ་ཐམས་ཅད་ཆོས་བཞིན་མ་ལགས་པའི་ལས་ཞེས་བྒྱིའམ། ཨུ་པ་ལི་མ་ཡིན་ཏེ། ཆོས་བཞིན་མ་ཡིན་པའི་ལས་
ཀྱང་གཞན་ལ། འདུས་པའི་ལས་ཀྱང་གཞན་ནོ། །ཆོས་བཞིན་མ་ཡིན་པའི་ལས་ལམ་འདུས་པའི་ལས་མ་ཡིན་པ་གང་ཞེ་ན། གང་ལ་བྱ་བ་དེ་མངོན་སུམ་དུའང་མ་གྱུར། གླེང་པའང་མེད། དྲན་པར་
བྱས་པའང་མེད། དམ་འཆར་ཡང་མ་བཅུག་པ་ལ་བྱེད་པ་དང། དགེ་སློང་ཇི་སྙེད་པ་ཀུན་ལས་ལ་ཕྱིན་ཅིང་འདུས་ནས་མངོན་སུམ་དུ་གྱུར། དད་པ་བླང་བའི་རིགས་པ་ལས་དད་པ་ཡང་བླངས་ནས་གང་གིས་
བཟློག་ན། བཟློག་པ་བརྩན་པའི་དགེ་སློང་རྣམས་མངོན་སུམ་དུ་གྱུར་ཀྱང་འགོག་པར་མི་བྱེད། ཟློག་པར་མི་བྱེད་པ་འདི་ནི། ཆོས་བཞིན་མ་ཡིན་པའི་ལས་ཡིན་ལ་མ་འདུས་པའི་ལས་ནི། མ་ཡིན་པའོ། །མ་
འདུས་པའི་ལས་ཡིན་ལ་ཆོས་བཞིན་མ་ཡིན་པའི་ལས་མ་ཡིན་པ་གང་ཞེ་ན། གང་ལ་བྱ་བ་མངོན་སུམ་དུ་གྱུར་ལ། གླེང་བར་བྱས། དྲན་པར་བྱས། དམ་འཆར་བཅུག་ནས་བྱེད་པ་དང། དགེ་སློང་ཇི་སྙེད་

[335A]༄༅། །ལས་ལ་ཕྱིན་པར་བྱེད་པ་དེ་ཐམས་ཅད་ཀྱང་མ་འདུས་མངོན་སུམ་དུ་མ་གྱུར། དད་པ་བླང་བའི་རིགས་པ་ལས་དད་པའང་མ་བླངས། དགེ་སློང་མངོན་སུམ་དུ་གྱུར་པ་གང་གིས་
དགག་པ་དང། བཟློག་པའང་བརྩན་པར་གྱུར་པ་དེ་ནི། མ་འདུས་པའི་ལས་ཡིན་ལ་ཆོས་བཞིན་མ་ཡིན་པའི་ལས་ནི། མ་ཡིན་པའོ། །གང་ཆོས་བཞིན་པའི་ལས་དེ་ཐམས་ཅད་འདུས་པའི་ལས་ལགས་
སམ། ཨུ་པ་ལི། མ་ཡིན་ཏེ། ཆོས་བཞིན་གྱི་ལས་ཀྱང་གཞན་ལ། འདུས་པའི་ལས་ཀྱང་གཞན་ནོ། །ཆོས་བཞིན་གྱི་ལས་ལགས་ལ་འདུས་པའི་ལས་མ་ལགས་པ་གང་ལགས། གསུངས་པ། དེ་ལ་
མངོན་སུམ་དུ་བྱེད་ཅིང་གླེང་བ་དང། དགེ་སློང་ཇི་སྙེད་ལས་ལ་ཕྱིན་པར་བྱེད་པ་དེ་ཐམས་ཅད་མ་འདུས། མངོན་སུམ་དུའང་མ་གྱུར་དད་པ་བླང་པའི་རིགས་པ་ཡང་མ་བླངས། དགེ་སློང་གང་གིས་བཟློག་པ་
བརྩན་པ་དེ་དག་ཀྱང་མངོན་སུམ་དུ་གྱུར་ཅིག། འགོག་པ་བཟློག་པ་འདི་ནི། ཆོས་བཞིན་གྱི་ལས་ཡིན་ལ་འདུས་པའི་ལས་མ་ཡིན་ནོ། །འདུས་པའི་ལས་ལགས་ལ། ཆོས་བཞིན་གྱི་ལས་མ་ལགས་པ་
གང་ལགས། གསུངས་པ། མངོན་སུམ་དུ་མ་གྱུར་པར་དེ་ལ་བྱེད་ཅིང་མ་གླེང། དྲན་པར་མ་བྱས། དངོས་པོ་མ་ཡིན། དམ་འཆར་མ་བཅུག་པར་བྱེད་པ་དང། དགེ་སློང་ཇི་སྙེད་ལས་ལ་ཕྱིན་པར་བྱ་བ་
དེ་ཐམས་ཅད་འདུས་ཤིང་མངོན་སུམ་དུ་གྱུར་ལ། དད་པ་བླང་པའི་རིགས་པ་ལས་དད་པ་བླངས། དགེ་སློང་གང་མངོན་སུམ་དུ་གྱུར་ན་བཟློག་པ་བརྩན་པ་དེ་དག་ཀྱང་མི་འགོག་མི་བཟློག་པ་འདི་ནི་

[335B] །གང་སུ་ལ་དགེ་འདུན་གྱི་དབུས་སུ་ལན་གསུམ་གྱི་བར་དུ་བསྒོ་ན། དེ་ཐམས་ཅད་ནོངས་པར་འགྱུར་རམ། གསུངས་པ། འགྱུར་བའང་ཡོད། མི་འགྱུར་
བའང་ཡོད་དེ། གང་ལ་དགེ་འདུན་གྱི་དབུས་སུ་ལན་གསུམ་གྱི་བར་དུ་བསྒོ་ན། དེ་ཐམས་ཅད་ཉེས་པར་འགྱུར་རོ། །ནོངས་པར་འགྱུར་ལ་དགེ་འདུན་གྱི་ནང་དུ་ལན་གསུམ་གྱི་བར་དུ་སྒོ་མི་འཚལ་བ་མཆིས་
སམ༑ གསུངས་པ། བསྒོ་བ་རྣམས་མ་གཏོགས་པར་ཉེས་པ་གཞན་འབྱུང་བའོ། །ཇི་ཙམ་གྱིས་ན། ཐ་མར་གྱུར་པ་ལ་ཡི་དམ་བརྗོད་པ་ཞེས་བགྱི། གསུངས་པ། གང་ལ་ཕས་ཕམ་པ་བཞི་ལས་གང་ཡང་
རུང། ཉེས་པ་བྱུང་ནས་དགེ་འདུན་གྱི་དབུས་སུ་ལན་གསུམ་དུ་ཁས་ལེན་པ་ནི། ཐ་མའི་དངོས་པོས་དམ་འཆའ་བར་བྱེད་པ་ཞེས་བྱའོ། །ཆད་པས་བཅད་པའི་བསྒོ་བ་སྟེ། དགེ་སློང་གིས་སྤངས་ན། སྤངས་
པ་ཞེས་བྒྱིའམ། གསུངས་པ། མངོན་སུམ་དུ་གནས་པའི་སྡོམ་པ་མ་གཏོགས་པར་གཞན་ཐམས་ཅད་ཀྱི་ལས་སུ་བྱས་པ་ཞེས་བྱའོ།། །།འདུལ་བ་གཞུང་དམ་པ། བམ་པོ་ཞེ་བདུན་པ་
མདོར་ན། དང་པོར་རྗེས་སུ་བསྒོ་བ་དང། །དད་པ་བདག་ཉིད་དམ་འཆའ་བ། །བཞི་ལ་བསླབ་པ་བྱིན་པ་དང། །ཚུལ་ཤིང་ལེན་པར་བྱས་པ་དང། །སོ་སོར་གནས་པ་ཐ་མའོ། །ལས་སྔར་བསྒོས་ནས་ཕྱིས་གསོལ་
བ་བགྱིས་ཏེ་དགེ་སློང་སྤངས་ན། སྤངས་པ་ཞེས་བྒྱིའམ། མ་སྤངས་པ་ཞེས་བྱའོ། །ཆད་པ་བགྱི་བ་ལ་ཅིར་འགྱུར། དེ་སྟེ་དགེ་འདུན་ཐམས་ཅད་མི་ཤེས་ན། དབྱེན་གྱི་འཁོར་དུ་གཏོགས་པས་ཉེས་པ་སྦོམ་

[336A]༄༅། །པོའོ། །དེ་སྟེ་དགེ་འདུན་ཐམས་ཅད་ཀྱིས་ཤེས་ན། དགེ་འདུན་ཐམས་ཅད་ལའང་འདས་པ་དང་བཅས་པར་འགྱུར་རོ། །ཆད་པ་བགྱིས་པས་དད་པ་བླངས་ཏེ་དགེ་སློང་ལ་སྤངས་ན་
སྤངས་པ་ཞེས་བྒྱིའམ། ཉེ་གཡོག་གི་སྦོམ་པོ་མ་གཏོགས་ཏེ། ལས་ཐམས་ཅད་བྱས་པ་ཞེས་བྱའོ། །བདག་ཉིད་ལ་ལས་བགྱིས་ན། བགྱིས་པ་ཞེས་བྒྱིའམ། དེ་སྟེ་དོགས་པ་མེད་ན། བྱས་པ་
ཞེས་བྱའོ། །དེ་སྟེ་དོགས་པ་ཡོད་ན། མ་བྱས་པ་ཞེས་བྱའོ། །བདག་ཉིད་ལ་སླར་ལས་བྱེད་པ་ནི། འདི་རྣམས་ཏེ། བདག་ཉིད་ལ་ཆད་པའི་ལས་བྱས་ནས་བདག་ཉིད་ལ་བདག་ཉིད་ཀྱིས་བཟོད་པ་གསོལ་
བའོ༑ ༑བཙུན་པ། གང་ལ་བསྡིགས་པའི་ལས་བགྱི་བ་དང། བསྐྲད་པར་བགྱི་བ་དེ་དག་ལ་ཆོས་བཞིན་དུ་ཡི་དམ་འཆར་སྩལ་ཏེ། དེ་དག་ཀྱང་དགེ་འདུན་གྱི་ནང་དུ་ལན་གསུམ་གྱི་བར་དུ་ཁས་བླངས་
ལ་བསླབ་པ་སྩལ་པའི་རིགས་པ་བཞི་ལ་བསྒྲགས་པ་གཅིག་གིས་བསླབ་པ་སྩལ་བར་རུང་ངམ། བཅོམ་ལྡན་འདས་ཀྱིས་བཀའ་སྩལ་པ། ཨུ་པ་ལི། མི་རུང་ངོ། །བསྒྲགས་པ་གཅིག་གིས་བཞི་
བསྙེན་པར་རྫོགས་པར་རུང་ངམ། ཨུ་པ་ལི། མི་རུང་ངོ། །ཚུལ་ཤིང་འབྲིམ་པ་དང་བཞིས་དགེ་སློང་ལ་སྤངས་ན། སྤངས་པ་ཞེས་བྒྱིའམ། སྤངས་པ་ཞེས་བྱའོ། །མདོར་ན། བསྡིགས་པ་སྤངས་
པའི་དགེ་སློང་དག་དབྱེན་བྱེད་གཅིག་པུ་མ་གཏོགས་ཏེ། །བསྡིགས་པ་ཞེས་བྱ་ཅི་ཡི་དོན། །ལྷག་པར་ཉེ་བར་བརྟགས་པའོ། །བསྡིགས་པའི་ལས་བགྱིས་པ་ལ་སྨད་པའི་ལས་བགྱིད་ན། བགྱིས་

[336B] མ་བགྱིས་པ་ཞེས་བགྱི། གསུངས་པ། བྱས་པ་ནི། ཡིན་མོད་ཀྱི། བསྡིགས་པའི་ལས་ནི། མེད་པར་འགྱུར་རོ། །བསྡིགས་པའི་ལས་བགྱིས་པ་ལ་བསྐྲད་པ་དང། སླར་བསྡུམ་པའི་ལས་
བགྱིད་ན། བགྱིས་པ་ཞེས་བྒྱིའམ། མ་བགྱིས་པ་ཞེས་བགྱི། གསུངས་པ། བྱས་པ་ནི། ཡིན་མོད་ཀྱི། བསྡིགས་པ་ནི། མེད་པར་འགྱུར་རོ། །ཇི་ལྟར་བསྡིགས་པའི་ལས་བྱས་པ་དེ་བཞིན་དུ་སྨད་པའི་
ལས་བྱས་པ་དང། བསྐྲད་པའི་ལས་བྱས་པ་དང། སླར་བསྡུམ་པའི་ལས་བྱས་པ་ལའང་རྒྱས་པར་ཏེ། རྣམ་པ་བཞིར་བསྐོར་བར་བརྗོད་པར་བྱའོ། །སྤངས་པ་ལ་བསྡིགས་པའི་ལས་བགྱིས་ན། བགྱིས་
པ་ཞེས་བྒྱིའམ། ཨུ་པ་ལི། མ་ཡིན་ཏེ། དེ་ནི། མཚུངས་པར་སྤྱོད་པ་མ་ཡིན་པའི་ཕྱིར་རོ། །དེ་བཞིན་དུ་སྨད་པ་དང། སླར་བསྡུམ་པའི་ལས་བགྱིད་པ་དེ་དག་བགྱིས་པ་ཞེས་བྒྱིའམ། ཨུ་པ་ལི། མ་
ཡིན་ཏེ། དེ་ནི། མཚུངས་པར་སྤྱོད་པ་མ་ཡིན་པའི་ཕྱིར་རོ། །དགེ་སློང་དག་མ་གཏོགས་པར་གཞན་ལ་དབྱེན་བྱས་པ་ནི། ཉེས་བྱས་སུ་འགྱུར་རོ། །བསྡིགས་པ་ཞེས་བགྱི་བའི་དོན་ཇི་ལྟ་བུ། ཨུ་པ་ལི་
དེ་ནི༑ མིང་ཙམ་མོད་ཀྱི། དགེ་སློང་གང་འཐབ་མོ་ཅན་དུ་གྱུར་པ་དེ་ལ་ཁྱོད་ནམ་འཐབ་མོ་དེ་ལས་སླར་ལོག་པར་མ་གྱུར་པ་དེའི་བར་ཁྱོད་ལ་དགེ་འདུན་གྱིས་ཕྱི་ཕྱིར་ཉེ་བར་རྟོག་གོ་ཞེས་བསྒོའོ།།
སྨད་པ་ཞེས་བྱ་བའི་དོན་ཇི་ལྟ་བུ་ལགས། ཨུ་པ་ལི། སྨད་པ་ཞེས་བྱ་བ་དེ་ནི། མིང་ཙམ་མོད་ཀྱི། དགེ་སློང་གང་ཕྱི་ཕྱིར་དགེ་འདུན་གྱི་ལྷག་མའི་ལྟུང་བར་གྱུར་ལ། ཁྱོད་ཀྱིས་ནམ་ཕྱི་ཕྱིར་ལྟུང་བ་དེ་ལས་སླར་

[337A]༄༅། །མ་ལོག་པ་དེའི་བར་དུ་གནས་འཆའ་ཞིང་འདུག་ཅིག། ཅེས་བསྒོ་བའོ། །བསྐྲད་དོ། །ཞེས་བགྱི་བའི་དོན་ཅི་ལགས། ཨུ་པ་ལི་བསྐྲད་དོ། །ཞེས་བྱ་བ་ནི། མིང་ཙམ་མོད་ཀྱི། དགེ་
སློང་གང་གིས་རིགས་སུན་པར་གྱུར་པ་སྟེ། དེ་གནས་དེ་ན་མ་འདུག་ཅིག་ཅེས་བསྒོ་བའོ། །སླར་བསྡུམ་པ་ཞེས་བགྱི་བའི་དོན་ཅི་ལགས། ཨུ་པ་ལི། དེ་ནི། མིང་ཙམ་མོད་ཀྱི། དགེ་སློང་
གང་ཁྱིམ་པ་ལ་དཔྱས་པ་དེ་ལ་ཁྱོད་ཁྱིམ་བདག་དེ་ལ་བཟོད་པར་གསོལ་ཅིག་ཅེས་བསྒོ་བའོ། །ཁྱོད་ལ་དགེ་འདུན་གྱིས་ཕྱི་ཕྱིར་ཉེ་བར་རྟོག་པར་འགྱུར་རོ། །ཞེས་གསུངས་ན། གསུངས་པ་
དེའི་དོན་ཅི་ལགས། གསུངས་པ། ཁྱོད་ཀྱི་ལྟུང་བ་གང་བྱུང་བ་དེ་ལ་དགེ་འདུན་གྱིས་ཆོས་བཞིན་དུ་ལས་བྱེད་དུ་འཇུག་གོ་ཞེས་བྱ་བའོ། །ཁྱོད་ཀྱིས་གཞན་ལ་གནས་ཤིང་འདུག་ཅིག་ཅེས་
གསུངས་ན། དེའི་དོན་ཅི་ལགས། གསུངས་པ། གང་ཟག་གང་ལ་མཛའ་བའམ། བླ་མར་བྱེད་པའམ། ངོ་ཚ་བ་དང། ཁྲེལ་བ་འབྱུང་བར་གྱུར་པ་དེ་ལ་གནས་བརྟན་པར་བྱའོ། །མདོར་ན་
ཞར་བ་མ་ཡིན་ཞར་ཞེས་སྨྲ། །དགེ་སློང་གནོད་པ་ལྟུང་བ་དང་།ནང་ངམ་དེ་སྟེ་ཕྱི་ཡང་རུང། །བར་ཆད་དག་ཏུ་གྱུར་པའོ་།ཞར་བ་མ་ཡིན་པ་ལ་ཞར་ཞེས་སྨྲས་ན། ཅིར་འགྱུར། ཤེས་བཞིན་པའི་
བརྫུན་སྨྲས་པས་ལྟུང་བའོ། །ཞར་བ་ལ་ཞར་བ་ཞེས་སྨྲས་ན་མིའི་སྐྱོན་སྨྲས་པས་ལྟུང་བར་འགྱུར་རོ། །དགེ་སློང་ལ་གནོད་པ་ནི། ནང་ངམ་ཕྱིའོ། །ཞེས་གསུངས་ན། ནང་ནི། གང། ཕྱི་ནི་གང་

[337B] ནང་ངོ། །མཚམས་ཀྱི་ཕྱི་རོལ་ནི། ཕྱི་རོལ་ལོ། །གཅིག་ཏུ་ན་ཡང་གཙུག་ལག་ཁང་གི་ནང་ནི། ནང་ངོ་།བླ་གབ་མེད་པ་ནི། ཕྱི་རོལ་ལོ། །རྣམ་གྲངས་དུ་མར་བར་དུ་གཅོད་པའོ། །ཞེས་བཅོམ་
ལྡན་འདས་ཀྱིས་གསུངས་པ། བར་དུ་གཅོད་པའི་ཆོས་དེ་གང་ལགས་འདོད་པ་ནི། བར་དུ་གཅོད་པའི་ཆོས་ཏེ། ཨུ་པ་ལི། འདོད་པ་ནི། བར་དུ་གཅོད་པའི་ཆོས་སུ་ངས་གསུངས་སོ། །འདུལ་བའི་
གཞུང་དམ་པ་མན་པི་ཀ་ཞེས་བྱ་བའི་འདུལ་བའི་རིམ་པ་རྫོགས་སོ།། །།སངས་རྒྱས་བཅོམ་ལྡན་འདས་ཛེ་ཏའི་ཚལ་མགོན་མེད་ཟས་སྦྱིན་གྱི་ཀུན་དགའ་ར་བ་ན་བཞུགས་སོ། །དེ་ནས་
ཚེ་དང་ལྡན་པ་ཨུ་པ་ལི་སངས་རྒྱས་བཅོམ་ལྡན་འདས་གང་ན་བ་དེར་སོང་སྟེ་དྲུང་དུ་ཕྱིན་པ་དང། ཞབས་ལ་མགོ་བོས་ཕྱག་འཚལ་ཏེ་ཕྱོགས་གཅིག་ཏུ་འདུག་གོ་ཕྱོགས་གཅིག་ཏུ་འདུག་ནས་སངས་རྒྱས་
བཅོམ་ལྡན་འདས་ལ་ཚེ་དང་ལྡན་པ་ཨུ་པ་ལིས་འདི་སྐད་ཅེས་གསོལ་ཏོ། །བཙུན་པ། འདུལ་བའི་ཕུང་པོ་དུ་མཆིས། ཨུ་པ་ལི། གསུམ་སྟེ་བསྙེན་པར་རྫོགས་པའི་ཕུང་པོ་དང། རབ་ཏུ་ལྡན་པའི་ཕུང་
པོ་དང། འཚོ་བའི་ཕུང་པོའོ། །བསྙེན་པར་རྫོགས་པའི་ཕུང་པོ་གང་ཞེ་ན། བསྙེན་པར་རྫོགས་པར་འོས་པ་དང། བསྙེན་པར་རྫོགས་པར་མི་འོས་པ་དང། བསྙེན་པར་རྫོགས་པར་བྱ་བ་དང། བསྙེན་པར་
རྫོགས་པར་མི་བྱ་བ་དང། བསྙེན་པར་རྫོགས་པ་དང། བསྙེན་པར་མ་རྫོགས་པ་དང། ལས་དང། ལས་ཀྱི་དངོས་པོ་དང། གཞག་པར་འོས་པའི་ལས་དང། མི་གཞག་པར་འོས་པའི་ལས་དང། དབྱུང་

[338A]༄༅། །བའི་ལས་དང། བཟོད་པར་གསོལ་བའི་ལས་དང། བསྡིགས་པའི་དངོས་པོ་དང། གླེང་བའི་དངོས་པོ་དང། གདུལ་བའི་དངོས་པོ་དང་ཞི་བར་བྱ་བའི་དངོས་པོ་དང། རྒྱུའི་
དངོས་པོ་དང། བསླབ་པ་དང། བསླབ་པ་མ་ཕུལ་བ་དང། བསླབ་པ་ཕུལ་བ་དང། བསླབ་པ་ཉམས་པར་བརྗོད་པ་དང། རྩོད་པ་དང་རྩོད་པ་བསྡུམ་པ་དང། རྩོད་པ་ལས་ཞི་བ་དང། རྩོད་པ་ལས་
རབ་ཏུ་ཞི་བ་དང། ཀློག་པ་དང། མི་ཀློག་པ་དང། བྱིན་གྱིས་བརླབ་པ་དང། སྨྱོན་པའི་སྡོམ་པ་དང། མ་སྨྱོས་པའི་སྡོམ་པ་དང། དད་པས་བྱིན་པ་མ་རུང་བར་བྱེད་པ་དང། ལས་དང། ལས་མ་
ཡིན་པ་དང། འདུལ་བ་དང། ལྟ་བ་བརྗོད་པ་དང། གསོལ་བ་དང་གསོལ་བའི་ལས་དང། གསོལ་བ་དང་གཉིས་ཀྱི་ལས་དང། གསོལ་བ་དང་བཞིའི་ལས་དང། བསྡིགས་པའི་ལས་དང་
སྨད་པའི་ལས་དང། བསྐྲད་པའི་ལས་དང། སླར་བསྡུམ་པའི་ལས་དང། མ་མཐོང་བའི་ཕྱིར་སྤངས་པའི་ལས་དང། སླར་ལས་མི་བྱེད་པའི་ལས་སྤངས་པའི་ལས་དང། སྡིག་པ་ལ་ལྟ་བ་
སླར་མ་བཏང་བའི་ཕྱིར་སྤངས་པའི་ལས་དང། ཆད་པ་དང། གཞི་ནས་བསླང་བ་དང། ཡིད་མགུ་བར་བྱེད་པ་དང། དབྱུང་བ་དང། དྲི་བ་དང། ཆོས་བཞིན་པ་དང་ཆད་པའི་ཡོན་ཏན་གང་ཡིན་པ་
དང། གཞི་ནས་བཟླས་པ་དང། ཡིད་མགུ་བ་ཅིའི་ཕྱིར་བྱ་བ་དང་དབྱུང་བའི་ཡོན་ཏན་གང་ཡིན་པ་དང། དེའི་ངོ་བོ་ཉིད་ཚོལ་བས་ཆད་པས་གཅད་པ་དང། ཉེས་པ་དང། ཉེས་པ་མེད་པ་

[338B] ལྕི་བའི་ཉེས་པ་དང། ཡང་བའི་ཉེས་པ་དང། ལྷག་མར་བཅས་པའི་ཉེས་པ་དང། ལྷག་མ་མེད་པའི་ཉེས་པ་དང། ཉེས་པ་སྦོམ་པོའི་ཉེས་པ་དང། ཉེས་པ་སྦོམ་པོ་མ་ཡིན་པའི་ཉེས་
པ་དང། ལས་སུ་བཅས་པའི་ཉེས་པ་དང། ལས་མེད་པའི་ཉེས་པ་དང། ཉེས་པ་སླར་ལས་བྱེད་པ་དང། ཉེས་པ་སླར་ལས་མི་བྱ་བ་དང། ཉེས་པ་བསླང་བ་དང། གླེང་བ་དང། དྲན་པར་བྱེད་པ་དང། རྩོད་པ་
ཡོད་པའི་ལས་དང། འཚེ་བའི་ལས་དང། ལུང་མི་བསྒོ་བ་དང། ལུང་བསྒོ་བ་དགག་པ་དང། ལུང་བསྒོ་བ་རྫོགས་པར་མི་བྱ་བ་དང་སྐབས་དབྱེ་བ་དང། སྐབས་མི་དབྱེ་བའི་ལས་དང། སྐབས་
དབྱེ་བར་གསོལ་བ་དང། གསོ་སྦྱོང་འགོག་པ་དང། སྐབས་དབྱེ་བ་དགག་པ་དང། ནང་དུ་བཞག་པ་དང། ནང་དུ་བཙོས་པ་དང། བདག་གིས་བཙོས་པ་དང། དགེ་སློང་གིས་བཙོས་པ་དང། བླངས་པ་
དང། སླར་མ་བླངས་པ་དང། བླངས་ནས་སླར་ལེན་པ་དང། སྔ་དྲོའི་ཟས་ཀྱི་ཚེ་བྱིན་ལན་བྱས་པ་དང། དེའི་ལྷག་མ་སླར་ཁྱེར་བ་དང། ནགས་ཀྱི་ཚིག་གུ་དང། རྫིང་གི་དང། བཏིང་བ་དང། མ་བཏིང་བ་དང་
ཕྱུང་བ་དང། མ་ཕྱུང་བ་དང། ལྕི་བའི་ཡོ་བྱད་དང། ཡང་བའི་ཡོ་བྱད་དང། བསྒོ་བར་བྱ་བའི་ཡོ་བྱད་དང། མི་བསྒོ་བའི་ཡོ་བྱད་དང། མིའི་ཡོ་བྱད་དང། མི་མ་ཡིན་པའི་ཡོ་བྱད་དང་ཡོངས་སུ་ཟིན་
པའི་ཡོ་བྱད་དང། ཡོངས་སུ་མ་ཟིན་པའི་ཡོ་བྱད་དང། བྱིན་ལེན་བྱ་བའི་ཡོ་བྱད་དང། བྱིན་ལེན་མི་བྱ་བའི་ཡོ་བྱད་དང། ཤི་བའི་གོས་དང། དངོས་པོའི་གོས་དང། མཚན་མའི་གོས་དང། ཕྱག་དར་ཁྲོད་པའི་གོས་

[339A]༄༅། །དང། སྣའི་ལས་དང། མས་གཏང་བའི་ལས་དང། མཚོན་གྱི་ལས་དང། བྲེག་པའི་ལས་དང། སྐྲ་བྲེག་བའི་ལས་དང། ཆེད་དུ་བྱས་པ་ཟ་བ་དང། འབྲས་བུ་ཟ་བ་དང། མིའི་
ལ་ཡོངས་སུ་སྤྱོད་པ་དང། མི་མ་ཡིན་པའི་ལ་ཡོངས་སུ་སྤྱོད་པ་དང། ལྔ་བརྒྱས་འདུལ་བ་བསྡུས་པ་དང། བདུན་བརྒྱས་འདུལ་བ་བསྡུས་པ་དང། འདུལ་བ་ཡང་དག་པའི་མདོ་དང། ནག་པོར་
སྟོན་པ་དང། ཆེར་སྟོན་པ་དང། འདྲེས་པ་དང། ཤིན་ཏུ་འདྲེས་པ་དང། ཀུན་དགའི་རུང་བ་དང། ནགས་སུ་རུང་བ་དང། འཁོར་གྱི་རུང་བ་དང། ཡུལ་གྱི་རུང་བ་དང། ཕྱོགས་ཀྱི་རུང་བ་དང་
ལྗོངས་ཀྱི་རུང་བ་དང། གོས་ཀྱི་རུང་བ་དང། ཁུ་བ་སྐྱུར་པོའི་རུང་བའོ། །བསྙེན་པར་རྫོགས་པར་འོས་པ་གང་ཞེ་ན། ཁས་བླངས་པས་གྲུབ་པས་ན། བསྙེན་པར་རྫོགས་པ་སྟེ། བསྙེན་པར་
རྫོགས་པར་འོས་པ་ལ་རྣམ་པ་བཅུའོ། །དེ་བཞིན་གཤེགས་པ་རང་བྱུང་དང། རང་སངས་རྒྱས་ནི། སློབ་དཔོན་མེད་པས་བསྙེན་པར་རྫོགས་པ་དང། ལྔ་པོ་རྣམས་ཡེ་ཤེས་མངོན་དུ་ཆུད་པས་
བསྙེན་པར་རྫོགས་པ་དང། ཚེ་དང་ལྡན་པ་འོད་སྲུང་ཆེན་པོ་སྟོན་པར་ཁས་བླངས་བས་བསྙེན་པར་རྫོགས་པ་དང། ཚེ་དང་ལྡན་པ་འཆར་ལྡན་དྲིས་ནས་ལུང་བསྟན་པས་བསྙེན་པར་རྫོགས་པ་
དང། དགེ་སློང་ཚུར་ཤོག་ཅེས་གསུངས་པས་བསྙེན་པར་རྫོགས་པ་དང། སྐྱབས་སུ་འགྲོ་བའི་ཚིག་གསུམ་གྱིས་བསྙེན་པར་རྫོགས་པ་དང། ཡུལ་མཐའ་འཁོབ་ན་འདུལ་བ་འཛིན་པ་དང་ལྔའི་

[339B] ཡུལ་གྱི་དབུས་སུ་བཅུ་འདུས་པའམ། དེ་ལས་ལྷག་པ་ལས་བསྙེན་པར་རྫོགས་པ་དང། བླ་མའི་ཆོས་ཁས་བླངས་པ་དང། ཕོ་ཉས་བསྙེན་པར་རྫོགས་པ་དང་
དགེ་འདུན་སྡེ་གཉིས་ལས་བསྙེན་པར་རྫོགས་པའོ། །དེ་ལ་གང་གསོལ་བ་དང་བཞིའི་ལས་ཀྱིས་མ་བཅས་པ་ན། སྐྱབས་སུ་འགྲོ་བའི་ཚིག་གསུམ་གྱིས་བསྙེན་པར་རྫོགས་པ་ནི། ལེགས་པར་བསྙེན་པར་
རྫོགས་པ་ཞེས་བྱའོ། །གང་གིས་གསོལ་བ་དང་བཞིའི་ལས་བཅས་པ་དེ་ནི། སྐྱབས་སུ་འགྲོ་བའི་ཚིག་གསུམ་གྱིས་བསྙེན་པར་རྫོགས་པ་ནི། བསྙེན་པར་མ་རྫོགས་པའོ། །དགེ་སློང་ཚུར་ཤོག་ཅེས་པ་
ནི། ཐོག་མ་དང་ཐ་མར་འདྲ་སྟེ། བསྙེན་པར་རྫོགས་པ་དེ་ནི་ལེགས་པར་བསྙེན་པར་རྫོགས་པའོ། །དེ་ཅིའི་ཕྱིར་ཞེ་ན། ཨུ་པ་ལི་དགེ་སློང་ཚུར་ཤོག་ཅེས་བྱ་བ་དེ་ནི། ངས་མངོན་དུ་བསྙེན་པར་རྫོགས་
པ་སྟེ། དགེ་སློང་ཚུར་ཤོག་ཅེས་བྱ་བ་ཐམས་ཅད་ཀྱང་སྲིད་པ་ཐ་མ་པ་སྟེ། དགེ་སློང་ཚུར་ཤོག་ཅེས་བྱ་བ་དེ་དག་ཐམས་ཅད་སློབ་བཞིན་དུ་དུས་འདའ་བ་མ་ཡིན་ཏེ། དེ་ལྟ་བས་ན། དེ་དག་ལེགས་པར་
བསྙེན་པར་རྫོགས་པ་ཞེས་བྱའོ། །དེ་ལས་དགེ་སློང་མ་དག་ནི་རྣམ་པ་གསུམ་གྱིས་བསྙེན་པར་རྫོགས་པར་འོས་པ་སྟེ། བླ་མའི་ཆོས་ཁས་བླངས་པ་དང། འཕྲིན་པ་དང། དགེ་འདུན་སྡེ་གཉིས་ལས་
སོ༑ ༑བླ་མའི་ཆོས་ཁས་བླངས་པ་ནི། ཇི་ལྟར་སྐྱེ་རྒུའི་བདག་མོ་ཆེན་མོ་ལ་སོགས་པ་སྟེ། རྒྱས་པར་ནི། མདོ་ལས་འབྱུང་བ་བཞིན་བརྗོད་དོ། འཕྲིན་ནི། སྐྱེ་བོ་དགེ་བ་ཅན་མ་དང་འདྲ་བ་གང་ཕྱིར་བྱུང་ན་

[340A]༄༅། །བར་ཆད་དུ་འགྱུར་བ་དེ་ལ་ཡང་ཕོ་ཉས་ལས་སུ་བྱའོ་།འཕྲིན་གྱིས་བསླབ་པ་ཉན་ཏེ་དེ་དག་ལ་ཟློས་པ་ལ། ཆེ་ཞེ་ཁྱེད་ལེགས་པར་བསྙེན་པར་རྫོགས་པ་ནི། ཆོས་སྦྱིན་མ་དང་
འདྲའོ། །ལུང་བསྒོ་བ་ནི། རྒྱས་པར་སྦྱར་ཏེ། ཇི་ལྟར་འདུལ་བ་ལས་འབྱུང་བ་བཞིན་ནོ། །དེ་ལས་ཐུ་བ་དག་ནི། དགེ་འདུན་སྡེ་གཉིས་ཀྱིས་བསྙེན་པར་རྫོགས་པར་གྱིས་ཤིག་སྐྱོ་བ་མེད་པ། གཞག་
པ་མེད་པར་གསོལ་བ་དང་བཞིའི་ལས་ཀྱིས་བསྙེན་པར་རྫོགས་པ་དེ་ནི། བསྙེན་པར་རྫོགས་པ་ཞེས་ནི། བྱ་སྟེ། གཞན་ཡང་གསུང་རབ་འདི་ལ་བསྙེན་ནས་ལེན་ཅིང་ཤིན་ཏུ་ཁས་བླངས་ནས་ཐོབ་
སྟེ། བདེ་བ་མྱོང་ནས་མངོན་དུ་བྱེད་པ་སྟེ། དེ་ལྟ་བས་ན། བསྙེན་པར་རྫོགས་པར་འོས་པའོ། །ཞེས་གསུངས་སོ། །བསྙེན་པར་རྫོགས་པར་མི་རིགས་པ་གང་ཞེ་ན། དེ་ལ་སླར་བཟློག་ན། བསྙེན་པར་
རྫོགས་པ་སྟེ། གསུང་རབ་དེ་ལ་བརྟེན་ཅིང་ཁས་མ་བླངས་ནས་ཤིན་ཏུ་ཁས་མ་བླངས་པས་མ་ཐོབ་སྟེ། བདེ་བ་མ་མྱོང་ན་མངོན་དུ་མི་བྱེད་པ་འདི་ནི། བསྙེན་པར་རྫོགས་པར་མི་འོས་པ་ཞེས་
བྱའོ། །བསྙེན་པར་རྫོགས་པར་བྱ་བ་གང་ཞེ་ན། མིའི་སྐྱེས་པའི་འཚོ་བ་དང་ལྡན་པ་བར་ཆད་མེད་པ་དང། མིའི་བུད་མེད་འཚོ་བ་དང་ལྡན་པ་བར་ཆད་མེད་པ་དེ་དག་ནི། བསྙེན་པར་རྫོགས་པར་
བྱ་བའོ། །བསྙེན་པར་རྫོགས་པར་མི་བྱ་བ་གང་ཞེ་ན། ཕ་བསད་པ་དང། མ་བསད་པ་དང། དགྲ་བཅོམ་པ་བསད་པ་དང། དགེ་འདུན་གྱི་དབྱེན་བྱས་པ་དང། དེ་བཞིན་གཤེགས་པ་ལ་ངན་

[340B] སློབ་དཔོན་མེད་པ་དང་མཁན་པོ་མེད་པ་དང། ལྷུང་བཟེད་དང་ཆོས་གོས་མེད་པ་དང། ཆད་པའི་ལས་མི་བྱེད་པ་དང། མུ་སྟེགས་དང། མུ་སྟེགས་དང། མུ་སྟེགས་ཅན་དུ་སོང་བ་
དང། རྐུན་གནས་དང། ཐ་དད་དུ་སོ་སོར་གནས་པ་དང། མི་གནས་པ་དང། ཟ་མ་དང། མ་ནིང་དང། དགེ་སློང་མ་སུན་ཕྱུང་བ་དང་ལོ་ཉི་ཤུ་མ་ཚང་བ་དང། ཡི་དམ་སྨྲ་བ་དང། མ་རུང་བར་
བྱས་པ་དང། མ་རུང་བར་བྱ་བར་རིགས་པ་དང། མི་མ་ཡིན་པ་ཐམས་ཅད་དེ། འདི་དག་ནི། བསྙེན་པར་རྫོགས་པར་མི་བྱ་བ་སྟེ། དེ་སྟེ་བསྙེན་པར་རྫོགས་པར་བྱས་ན་ཡང་བསྙེན་པར་རྫོགས་པ་
མ་ཡིན་ཏེ། བསྙེན་པར་རྫོགས་པར་བྱེད་པ་ཡང་འདས་པ་དང་བཅས་པར་འགྱུར་རོ། །དེ་ཅིའི་ཕྱིར་ཞེ་ན། གང་ཟག་དེ་དག་ནི། འཁོར་སུན་ཕྱུང་བར་བྱེད་པ་ཞེས་བྱ་སྟེ། ཐམས་ཅད་ཀྱང་འཁོར་སུན་
པར་བྱེད་པ་སྟེ། བསྙེན་པར་རྫོགས་པར་བྱ་བ་མ་ཡིན་པའོ་།བསྙེན་པར་རྫོགས་པ་གང་ཞེ་ན། གང་ཟག་འདི་ཞེས་བྱ། མིང་འདི་ཞེས་བྱ། རིགས་འདི་ཞེས་བྱ། རུས་འདི་ཞེས་བྱ། འདི་ལྟར་
ཆོས་བཞིན་འདུས་པའི་དགེ་འདུན་གྱིས་བསྙེན་པར་རྫོགས་པར་བྱ་སྟེ་མངོན་དུ་སྐྱོ་བ་མེད་པ་དང། གཞག་པ་མེད་པར་གསོལ་བ་དང་བཞིའི་ལས་ཀྱིས་བསྙེན་པར་རྫོགས་པ་འདི་ནི། བསྙེན་
པར་རྫོགས་པ་ཞེས་བྱ་སྟེ། གང་རྗེས་སུ་གནང་བཞིན་བསྙེན་པར་རྫོགས་པ་ནི། ལེགས་པར་བསྙེན་པར་རྫོགས་པའོ། །བསྙེན་པར་མ་རྫོགས་པ་གང་ཞེ་ན། ཕ་བསད་པ་དང། མ་བསད་པ་དང། དགྲ་

[341A]༄༅། །བཅོམ་པ་བསད་པ་དང། དགེ་འདུན་གྱི་དབྱེན་བྱས་པ་དང་དེ་བཞིན་གཤེགས་པ་ལ་ངན་སེམས་ཀྱིས་ཁྲག་ཕྱུང་བ་དང། མུ་སྟེགས་ཅན་དང། མུ་སྟེགས་ཅན་དུ་སོང་
བ་དང། རྐུན་གནས་དང། ཐ་དད་དུ་གནས་པ་དང། ཟ་མ་དང། མ་ནིང་དང། དགེ་སློང་མ་སུན་ཕྱུང་བ་དང། སྔར་ཉམས་པ་འདི་དག་ནི། བསྙེན་པར་མ་རྫོགས་པ་ཞེས་བྱ་སྟེ། འདི་ནི། ཆོས་
འདུལ་བ་འདི་ལ་མི་སྐྱེ་བའི་ཆོས་ཅན་ནོ། །ཅིའི་ཕྱིར་ན་བསྙེན་པར་མ་རྫོགས་པ་ཞེས་བྱ་ཞེ་ན། མཚུངས་པར་བསླབ་པ་མ་ཐོབ་པ་སྟེ། དེའི་ཕྱིར་བསྙེན་པར་མ་རྫོགས་པ་ཞེས་བྱའོ། །གང་ཟག་
བཅུ་གསུམ་པོ་འདི་མ་གཏོགས་པ་རྣམས་ནི། བསྙེན་པར་རྫོགས་པར་བྱའོ། །འདི་ནི། བསྙེན་པར་རྫོགས་པར་བྱས་ན། བསྙེན་པར་རྫོགས་པ་ཞེས་ཀྱང་མི་བྱ་ལ། བསྙེན་པར་རྫོགས་པར་བྱེད་
པའང་འདས་པ་དང་བཅས་པར་འགྱུར་ཏེ། དེ་ལྟ་བས་ན། ངས་བསྙེན་པར་མ་རྫོགས་པ་ཞེས་གསུངས་སོ། །ལས་གང་ཞེ་ན། གསོལ་བའི་ལས་དང། གསོལ་བ་དང་གཉིས་ཀྱི་ལས་དང་
གསོལ་བ་དང་བཞིའི་ལས་སོ། །ཅིའི་ཕྱིར་ན། ལས་ཞེས་བྱ་ཞེ་ན་རྣམ་པ་གཉིས་ཀྱི་ཕྱིར་ལས་ཞེས་བྱ་སྟེ། ཆད་པས་གཅད་པའི་ལས་སྨྲ་དབབ་པའི་ལས་དང། ཆོས་དཀར་པོ་ལ་ཡི་དམ་
འཆའ་བའི་ལས་སོ། །ཆད་པའི་ལས་སྨྲ་དབབ་པའི་ལས་གང་ཞེ་ན་འདི་ལྟ་སྟེ། བསྡིགས་པ་དང། སྨད་པ་དང། བསྐྲད་པ་དང། སླར་བསྡུམ་པ་དང། སྤངས་པའི་ལས་དང། ཆད་པ་

[341B] གཞི་ནས་སློང་བ་དང། ཡིད་མགུ་བར་བྱེད་པ་དང་གཞི་ནས་ཡིད་མགུ་བར་བྱེད་པའོ། །གཞན་ཡང་ཆད་པའི་ལས་སྨ་དབབ་པའི་ལས་སུ་བྱེད་པའོ། །ཆོས་དཀར་པོ་ལ་ཡི་དམ་འཆའ་བའི་
ལས་གང་ཞེ་ན། འདི་ལྟ་སྟེ། གསོ་སྦྱོང་དང། སྐབས་དབྱེ་བ་དང། བསྙེན་པར་རྫོགས་པ་དང། དབྱུང་བ་དང། རྩྭ་བཏིང་བ་དང། གཞན་གང་ཡང་རུང། ཆོས་དཀར་པོ་ལ་ཡི་དམ་འཆའ་བའི་ལས་བྱེད་པ་
དེ་དག་ནི། ལས་སུ་བྱེད་པ་སྟེ། དེ་ལྟ་བས་ན། ལས་ཞེས་གསུངས་སོ་།ལས་ཀྱི་དངོས་པོ་གང་ཞེ་ན། རྒྱུ་གང་རྐྱེན་གང་གིས་དངོས་པོ་གང་ལ་ལས་བྱེད་པ་སྟེ། རྒྱུ་དེ་དང་རྐྱེན་དེས་དངོས་པོ་དེ་ལ་ལས་བྱེད་པ་ནི་
ལས་ཀྱི་དངོས་པོ་ཞེས་བྱའོ། །གཞག་པར་རིགས་པའི་ལས་གང་ཞེ་ན། ལས་གང་གསོལ་བ་ཉམས་པ། བསྒྲགས་པ་ཉམས་པ། ཆོས་བཞིན་མ་ཡིན་པ། དགེ་འདུན་མ་འདུས་པར་བྱས་པ་སྟེ། བསྐྱོས་
པ་དེ་ནི། གཞག་པར་རིགས་པའི་ལས་ཞེས་བྱའོ། །གཞག་པར་མི་རིགས་པའི་ལས་གང་ཞེ་ན། ལས་གང་གསོལ་བར་ལྡན་པ། བསྒྲགས་པར་ལྡན་པ། ཆོས་བཞིན་དུ་དགེ་འདུན་འདུས་པས་བྱས་པ་
སྟེ༑ མ་བསྐྱོས་པ་འདི་ནི། གཞག་པར་མི་རིགས་པའི་ལས་ཞེས་བྱའོ་།དབྱུང་བའི་ལས་གང་ཞེ་ན། དབྱུང་བ་ཞེས་བྱ་བ་ནི། སྤངས་པ་ཡིན་ཏེ། སྤངས་པ་དང་དགེ་འདུན་དག་ཏུ་ལྷན་ཅིག་ལས་མི་བྱ་སྟེ་
གསོ་སྦྱོང་ཡང་མ་ཡིན། སྐབས་དབྱེ་བ་མ་ཡིན། གནས་མ་ཡིན། ལྷན་ཅིག་སྤྱད་པ་མ་ཡིན། ལྷན་ཅིག་གཏམ་བྱ་བ་མ་ཡིན། མཐུན་པ་མ་ཡིན་པ་དེ་ནི། དབྱུང་བའི་ལས་ཞེས་བྱའོ། །ཅིའི་ཕྱིར་

[342A]༄༅། །དབྱུང་བའི་ལས་ཞེས་བྱ་ཞེ་ན། དགེ་འདུན་གྱིས་ཕྱུང་བས་ན། དེའི་ཕྱིར་ཕྱུང་བའི་ལས་ཞེས་བྱའོ། །བཟོད་པ་གསོལ་བའི་ལས་གང་ཞེ་ན། ལས་གང་བྱས་པ་ལས་སླར་ཡང་
དགེ་འདུན་དང་ལྷན་ཅིག་ཏུ་གནས་པ་དང། སྤྱོད་པ་གཅིག་པ་དང་འཐམ་པ་གཅིག་པ་དང། འདུག་པ་གཅིག་པར་འགྱུར་པ་དེ་ནི། བཟོད་པར་གསོལ་བའི་ལས་ཞེས་བྱའོ། །བསྡིགས་པའི་དངོས་
པོ་གང་ཞེ་ན། དགེ་སློང་གང་འཐབ་པར་བྱེད་པ་དང། མཚང་འདྲུ་བར་བྱེད་པ་དང། འཁྲུགས་པར་བྱེད་པ་དང། འཁོན་པར་བྱེད་པ་དང། རྩོད་པར་བྱེད་པ་འདི་ནི། བསྡིགས་པའི་དངོས་པོ་ཞེས་
བྱའོ༑ ༑གླེང་བའི་དངོས་པོ་གང་ཞེ་ན། གླེང་བའི་དངོས་པོ་གསུམ་སྟེ། མཐོང་བ་དང། ཐོས་པ་དང། དོགས་པ་སྟེ། བྱུང་བར་གྱུར་ཉེས་པ་ཡིན་ལ། དེ་ཡང་བདེན་པ་སྟེ། བརྫུན་པས་མ་ཡིན་
དུས་སུ་ཡིན་གྱི། དུས་མ་ཡིན་པར་མ་ཡིན། དོན་དང་ལྡན་པར་ཡིན་གྱི་དོན་དང་མི་ལྡན་པར་མ་ཡིན། འཇམ་པར་ཡིན་གྱི། རྩུབ་པར་མ་ཡིན་བྱམས་པར་ཡིན་གྱི། ཞེ་སྡང་དུ་མ་ཡིན་པ་འདི་
ནི༑ གླེང་བའི་དངོས་པོ་ཞེས་བྱའོ། །འདུལ་བའི་དངོས་པོ་གང་ཞེ་ན། ནན་ཏན་གྱི་ལས་ལྔ་སྟེ། བསྡིགས་པའི་ལས་དང། སྨད་པའི་ལས་དང། ཡིད་མགུ་བར་བྱ་བའི་བར་དུ་སྔ་མ་བཞིན་དུ་འདི་
ནི༑ འདུལ་བའི་དངོས་པོ་ཞེས་བྱའོ། །ཞི་བར་བྱ་བའི་དངོས་པོ་གང་ཞེ་ན། རྒྱུ་གང་རྐྱེན་གང་གིས་རྩོད་པ་བྱུང་བ་རྣམས་འདུལ་བར་འགྱུར་བ་སྟེ། ཞི་བ་དང། རྣམ་པར་ཞི་བའི་ཕྱིར་རོ་།འདི་ལྟ་སྟེ་

[342B] འབྱུང་བར་བྱེད་པ་དང། བཏུད་པས་སྟོན་པ་དང། ཕྱག་འཚལ་བས་སྟོན་པ་འདི་ནི། ཞི་བར་བྱ་བའི་དངོས་པོ་ཞེས་བྱའོ། །རྒྱུའི་དངོས་པོ་གང་ཞེ་ན། རྒྱུ་གང་རྐྱེན་གང་གིས་རྒྱུ་གང་ལ་བརྟེན་ནས་
ལས་བྱེད་པ་སྟེ། ཇི་ལྟར་མདོ་སྡེ་བྷ་དཱ་ལ་ལས་འབྱུང་བ་བཞིན་བྱེད་པ་སྟེ། འདིའི་འོག་ཏུ་དགེ་འདུན་གྱིས་དཔྱད་པར་བྱ་བར་ཇི་ལྟར་མདོ་སྡེ་བྷ་དཱ་ལ་ལས་འབྱུང་བ་བཞིན་རྒྱས་པར་བརྗོད་དེ། འདི་ནི་
རྒྱུའི་དངོས་པོ་ཞེས་བྱའོ། །བསླབ་པ་གང་ཞེ་ན། བསླབ་པ་གསུམ་སྟེ། ལྷག་པའི་ཚུལ་ཁྲིམས་སུ་བསླབ་པ་དང། ལྷག་པའི་སེམས་དང་ལྷག་པའི་ཤེས་རབ་ཏུ་བསླབ་པའོ། །གཞན་ཡང་བསླབ་
པ་གསུམ་སྟེ། ལྷག་པར་སྤྱོད་པར་བསླབ་པ་དང། ལྷག་པར་འདུལ་བ་དང། ལྷག་པར་སོ་སོར་ཐར་པ་ལ་བསླབ་པའོ། །ཇི་ཙམ་གྱིས་ན་བསླབ་པ་མ་ཕུལ་བ་ཞེས་བགྱི། སྨྱོན་པའི་དྲུང་དུ་བསླབ་པ་
འབུལ་བ་ནི། བསླབ་པ་མ་ཕུལ་བ་ཞེས་བྱའོ། །སེམས་འཁྲུགས་པ་དང། ནད་ཀྱིས་གཟིར་བའི་དྲུང་དུ་བསླབ་པ་ཕུལ་བ་ནི། བསླབ་པ་མ་ཕུལ་བ་ཞེས་བྱའོ། །གླེན་པ་དང། ལྐུགས་པ་དང། འོན་པ་དང་
གཉིད་ཀྱིས་ལོག་པ་དང། སྙོམས་པར་ཞུགས་པ་དང། ར་རོ་བ་དང་རབ་ཏུ་ར་རོ་བ་དང། ཁྲོས་པ་དང། དགོད་པ་ལ་ཞུགས་པ་དང། མི་ཤེས་པ་དང། འགྲོ་བ་གཞན་དུ་གནས་པའི་དྲུང་དུ་བསླབ་
པ་འབུལ་བ་ནི། བསླབ་པ་མ་ཕུལ་བ་ཞེས་བྱའོ། །འཕྲིན་གྱིས་བསླབ་པ་འབུལ་ན་ཡང་བསླབ་པ་མ་ཕུལ་བ་ཞེས་བྱའོ། །སྤྲིང་ཡིག་དང་ལག་བརྡ་དང། གཞན་ཟེར་བ་དང། བརྡ་དང། མཚན་མས་

[343A]༄༅། །བསླབ་པ་འབུལ་ན་ཡང་བསླབ་པ་མ་ཕུལ་བ་ཞེས་བྱའོ་།འཕགས་པས་འཕགས་པའི་སྐད་ཀྱིས་མཐའ་འཁོབ་པའི་དྲུང་དུ་བསླབ་པ་འབུལ་ན། མཐའ་འཁོབ་པ་དེས་ཀྱང་
འཕགས་པའི་སྐད་མི་ཤེས་ན། བསླབ་པ་མ་ཕུལ་བ་ཞེས་བྱའོ་།འཕགས་པས་མཐའ་འཁོབ་པའི་སྐད་ཀྱིས་འཕགས་པའི་དྲུང་དུ་བསླབ་པ་ཕུལ་ན། འཕགས་པ་དེས་ཀྱང་མཐའ་འཁོབ་པའི་
སྐད་མི་ཤེས་ན། བསླབ་པ་མ་ཕུལ་བ་ཞེས་བྱའོ། །མཐའ་འཁོབ་པས་འཕགས་པའི་སྐད་ཀྱིས་མཐའ་འཁོབ་པའི་དྲུང་དུ་བསླབ་པ་འབུལ་ན་མཐའ་འཁོབ་པ་དེས་འཕགས་པའི་སྐད་མི་ཤེས་
ན༑ བསླབ་པ་མ་ཕུལ་བ་ཞེས་བྱའོ། །མཐའ་འཁོབ་པས་མཐའ་འཁོབ་པའི་སྐད་ཀྱིས་འཕགས་པའི་དྲུང་དུ་བསླབ་པ་འབུལ་ན། འཕགས་པ་དེས་ཀྱང་མཐའ་འཁོབ་པའི་སྐད་མི་ཤེས་ན། བསླ་
པ་མ་ཕུལ་བ་ཞེས་བྱའོ། །དབེན་པ་ལ་དབེན་པར་འདུ་ཤེས་ཤིང་བསླབ་པ་འབུལ་ན། བསླབ་པ་མ་ཕུལ་བ་ཞེས་བྱའོ། །དབེན་པ་ལ་མི་དབེན་པར་འདུ་ཤེས་ཤིང་བསླབ་པ་འབུལ་ནའང་བསླབ་པ་
མ་ཕུལ་བ་ཞེས་བྱའོ། །མི་དབེན་པ་ལ་དབེན་པར་འདུ་ཤེས་ཤིང་བསླབ་པ་ཕུལ་ནའང་བསླབ་པ་མ་ཕུལ་བ་ཞེས་བྱའོ། །མི་དབེན་པ་ལ་མི་དབེན་པར་འདུ་ཤེས་ཤིང་བསླབ་པ་ཕུལ་ན། བསླབ་པ་
མ་ཕུལ་བ་ཞེས་བྱའོ། །ཅ་ཅོ་ཅན་གྱི་ནང་དུ་བསླབ་པ་ཕུལ་ན་བསླབ་པ་མ་ཕུལ་བ་ཞེས་བྱའོ། །འཇིག་རྟེན་ཚུལ་བཞིན་གནས་པ་མ་ཡིན་པ་ལ་བསླབ་པ་འབུལ་བར་སྨྲས་ཀྱང་བསླབ་པ་མ་

[343B] མདོ་འམ་རྒྱས་པར་ཡང་རུང་སྟེ། བཟོད་པ་གསོལ་བའི་སེམས་ཀྱང་མི་བྱེད་ལ། དགེ་སློང་གི་དངོས་པོ་ལ་ནི་དགོས་པར་བྱེད། ཁྱིམ་པའི་དངོས་པོ་ལ་ནི་
མི་དགོས་པར་བྱེད་ལ། རང་བཞིན་དུ་གནས་པ་མ་ཡིན་པ་ལ་ཚིག་ཏུ་སྨྲས་ཀྱང་བསླབ་པ་མ་ཕུལ་བ་ཡིན་ཏེ། འདི་ནི། བསླབ་པ་མ་ཕུལ་བ་ཞེས་བྱའོ། །བསླབ་པ་ཕུལ་བ་གང་ཞེ་ན། འདི་ལྟ་སྟེ། དགེ་
སློང་དེ་ཆགས་པར་གྱུར་ལ་མི་དགའ་བའམ། འདོད་དམ། དགེ་སློང་གི་ལ་མི་དགོས་པར་གྱུར་ཏམ། དགེ་སློང་གི་གཏོང་བར་བྱེད་དམ། སྨོད་དམ། ངོ་ཚའམ། ཁྲེལ་ལམ། འགྱོད་ཀྱང་རུང་སྟེ་
དེ་དགེ་སློང་གི་དྲུང་དུ་སོང་ནས་བསླབ་པ་འབུལ་ལོ། །ཞེས་སྨྲས་ན། བསླབ་པ་ཕུལ་བ་ཞེས་བྱའོ། །སངས་རྒྱས་དང། ཆོས་དང་དགེ་འདུན་དང། མདོ་སྡེ་དང། འདུལ་བ་དང། མ་ལྟ་བུ་དང། མཁན་
པོ་དང། སློབ་དཔོན་རྣམས་འབུལ་ལོ། །བདག་ཁྱིམ་པར་ཟུངས་ཤིག་དགེ་ཚུལ་དང། མ་ནིང་དང། ཟ་མ་དང། དགེ་སློང་མ་སུན་ཕྱུང་བ་དང། ཕ་དང། མ་དང། དགྲ་བཅོམ་པ་བསད་པ་དང་
དགེ་འདུན་གྱི་དབྱེན་བགྱིས་པ་དང། དེ་བཞིན་གཤེགས་པ་ལ་ངན་སེམས་ཀྱིས་ཁྲག་ཕྱུང་བ་དང། མུ་སྟེགས་ཅན་དང། མུ་སྟེགས་ཅན་དུ་སོང་བ་དང། རྐུན་གནས་པ་དང། སོ་སོར་གནས་པ་
དང། མི་གནས་པར་ཟུངས་ཤིག་ཅེས་ཟེར་རམ། ཆུང་དུ་ན་འདི་སྐད་དུ། ཁྱེད་ཅག་དང་ཆོས་མཚུངས་པ་དང། ཚངས་པ་མཚུངས་པར་སྤྱོད་པས་ཆོག་གོ་ཞེས་སྨྲས་ན་ཡང་བསླབ་པ་ཕུལ་ཞེས་

[344A]༄༅། །བྱ་སྟེ། གང་དེ་ལྟར་ཆགས་ཤིང་མི་དགའ། འབབ་པར་འདོད་ཀྱང་རུང་སྟེ། དེས་ངག་དང། ཚིག་དང། བརྗོད་པ་དང་སྐད་དང། དབྱངས་དང། ངེས་པའི་ཚིག་
དང། ངག་གི་ལམ་དང། ངག་གི་སྒྲ་དང། ངག་གི་ལས་དང། ངག་གི་དམིགས་པས་བརྗོད་པ་འདི་ནི། བསླབ་པ་ཕུལ་བ་ཞེས་བྱའོ། །ཚུལ་ཁྲིམས་ཉམས་པར་བརྗོད་པ་གང་ཞེ་ན། འདི་
ལྟ་སྟེ། དགེ་སློང་དེ་ཆགས་པར་གྱུར་པ་ནས་འགྱོད་པའི་བར་དུ་སྔ་མ་བཞིན་ཏེ། དེ་དགེ་སློང་གི་དྲུང་དུ་སོང་ནས་འདི་སྐད་ཅེས་ཚངས་པར་སྤྱོད་པ་ནི། སྤྱད་པར་དཀའོ། །རབ་ཏུ་དབེན་པ་ནི་
ཤིན་ཏུ་དཀའོ། །གཅིག་ཏུ་མངོན་པར་དགའ་བ་ཡང་དཀའོ། །ནགས་ཚལ་ན་གནས་པ་དང། བས་མཐར་གནས་ཤིང་མངོན་དུ་ཆུད་པར་ཡང་དཀའོ། །ནམ་འཚོའི་བར་བདག་གཅིག་པུ་
དགོན་པ་ན་གནས་ཤིང། གཅན་གཟན་ཁྲོ་བོ་དང་ལྷན་ཅིག་གནས་པར་བྱ་བ་དང། རྩྭ་གདིང་བའམ། ལོ་མ་བཏིང་བ་ལ་མལ་སྟན་དུ་སྦྱོར་བའང་དཀའོ། །ནམ་འཚོའི་བར་དུ་བདག་གཞན་ལ་
འཚོ་བ་ལྟོས་པའང་དཀའ། ནམ་འཚོའི་བར་དུ་གོས་དང། ཟས་དང་མལ་སྟན་དང། ན་བའི་རྐྱེན་གྱི་སྨན་དང། ཡོ་བྱད་རྣམས་གཞན་ནས་བཙལ་བར་བྱ་བའང་སྡུག་བསྔལ་ལོ། །མ་དྲན་ནོ། །
ཕ་དང། ཕུ་ནུ་དང། སྲིང་མོ་རྣམས་ཀྱང་དྲན་ནོ། །ཞེས་ཟེར་བ་དང། བདག་ནི། བཟོ་སློབ་ཏུ་ཆུག་ཅིག་ལས་རྣམས་ལ་ཆུག་ཅིག་རིགས་པའི་ཕྱོགས་སུ་བདག་ཞོག་ཅིག། དགེ་བའི་རིགས་

[344B]གང་དེ་ལྟར་ཆགས་པ་ནས་སྔ་མ་བཞིན་དུ་ངག་གིས་བརྗོད་པའི་བར་དུ་སྟེ། འདི་ནི། བསླབ་པ་ཉམས་པར་བརྗོད་པ་ཞེས་བྱའོ། །བསླབ་པ་ཕུལ་བ་དང། བསླབ་པ་ཉམས་པར་
བརྗོད་པ་ལ་ཁྱད་པར་ཅི་མཆིས། ཡི་གེ་ལ་ཡང་ཁྱད་པར་མེད་དོ་།སྡོམ་པ་ལ་ཡང་ཁྱད་པར་མེད་དེ། གཅིག་གིས་ཀྱང་སྡོམ་པ་བཏང་བར་གྱུར། གཉིས་ཀྱིས་ཀྱང་དེ་བཞིན་ནོ། །རྩོད་པ་གང་ཞེ་ན་རྩོད་
པ་རྣམ་པ་བཞི་སྟེ། འཁྲུགས་པས་རྩོད་པ་དང། ལུང་མི་བསྒོ་བའི་རྩོད་པ་དང། ཉེས་པའི་རྩོད་པ་དང། བྱ་བའི་རྩོད་པ་སྟེ་འདི་ནི། རྩོད་པ་ཞེས་བྱའོ། །ཅིའི་ཕྱིར་རྩོད་པ་ཞེས་བགྱི། དེ་དག་གི་མཐུས་
འཐབ་པ་འབྱུང་སྟེ། དེའི་ཕྱིར་རྩོད་པ་ཞེས་བྱའོ། །རྩོད་པ་སྡུད་པ་གང་ཞེ་ན། རྒྱུ་གང་རྐྱེན་གང་གིས་རྒྱུའི་དབང་དུ་བྱས་ཏེ། རྩོད་པ་འབྱུང་བ་དེ་ནི། རྩོད་པ་སྡུད་པ་ཞེས་བྱའོ་།རྩོད་པ་ཞི་བ་གང་ཞེ་ན་
རྩོད་པ་ཞི་བའི་ཆོས་བདུན་ཏེ། མངོན་སུམ་གྱིས་འདུལ་བ་དང། དྲན་པས་འདུལ་བ་དང། མ་ཡེངས་པས་འདུལ་བ་དང། དེའི་རང་བཞིན་ཚོལ་བ་དང། གང་མང་དུ་བྱ་བ་དང། ཡི་དམ་འཆར་གཞུག་པ་
དང། རྩྭ་བཏིང་བ་ལྟ་བུ་དེ་ནི། རྩོད་པ་ཞི་བར་བྱེད་པ་ཞེས་བྱའོ། །ཅིའི་ཕྱིར་ན། རྩོད་པ་ཞི་བའི་ཆོས་ཞེས་བགྱི། རྩོད་པ་ཞི་བ་དེ་དག་ནི། ཆོས་འདི་བདུན་གྱིས་འདུལ་བར་འགྱུར་བ་དང། ཞི་བ་དང་
རྣམ་པར་ཞི་བ་དང། འདུལ་བ་དང། སྤོང་བ་དང། འགོག་པའི་ཕྱིར་དེ་ལྟར་རྩོད་པ་ཞི་བའི་ཆོས་ཞེས་བྱའོ། །རྩོད་པ་རབ་ཏུ་ཞི་བ་གང་ཞེ་ན། ཆོས་ལྔ་དང་ལྡན་ན། རྩོད་པ་ལེགས་པར་ཞི་བར་མི་འགྱུར་

[345A]༄༅། །ཏེ༑ ལྔ་གང་ཞེ་ན། དགེ་འདུན་ལ་མ་གསོལ་པ་ཡིན། རྒྱལ་པོས་གསུང་དང་མི་མཐུན་པ་ཡིན། ཕྱོགས་དང་མི་མཐུན་པའི་ཕྱོགས་ཀྱི་དགེ་སློང་རྣམས་ལ་མ་བསྒོ་བ་ཡིན། ཆོས་
དང་མཐུན་པར་རྒོལ་བ་དང། ལན་ལྡོན་པའི་དགེ་སློང་རྣམས་གུས་པར་མ་བཟློག་པ་ཡིན། ཉེས་པ་བྱུང་བའི་དགེ་སློང་གི་ཉེས་པ་མ་སྦྱངས་པའང་ཡིན་ཏེ། ཆོས་འདི་ལྔ་དང་ལྡན་ན། རྩོད་པ་
ལེགས་པར་མ་ཞི་བ་ཡིན་ནོ། །ཆོས་ལྔ་དང་ལྡན་ན། རྩོད་པ་ལེགས་པར་ཞི་བ་ཡིན་ཏེ། ལྔ་གང་ཞེ་ན། དགེ་འདུན་ལ་གསོལ་བ་བྱས་པ་ཡིན། རྒྱལ་བའི་གསུང་དང་མཐུན་པ་ཡིན། ཕྱོགས་དང་
ཕྱོགས་མི་མཐུན་པའི་དགེ་སློང་རྣམས་ལ་བསྒོ་བ་ཡིན། ཆོས་དང་མཐུན་པར་རྒོལ་བ་དང། ལན་ལྡོན་པའི་དགེ་སློང་རྣམས་གུས་པར་བཟློག་པ་ཡིན། ཉེས་པ་བྱུང་བའི་དགེ་སློང་གི་ཉེས་
པ་སྦྱངས་པ་ཡིན་ཏེ། ཆོས་དེ་ལྔ་དང་ལྡན་ན། རྩོད་པ་ལེགས་པར་ཞི་བ་ཡིན་ཏེ། དེ་ནི། རྩོད་པ་རབ་ཏུ་ཞི་བ་ཞེས་བྱའོ་།ཀློག་པ་གང་ཞེ་ན། གང་བཞི་པའམ། བཅུ་གསུམ་པའང་སྟེ། རྒྱས་
པར་ཀློག་པ་དེ་ནི། ཀློག་པ་ཞེས་བྱའོ། །མི་ཀློག་པ་གང་ཞེ་ན་གནས་གང་ན་སོ་སོར་ཐར་པའི་མདོ་ཀློག་པའི་དགེ་སློང་གིས་སོ་སོར་ཐར་པའི་མདོ་མི་ཀློག་ན། དེའི་རྗེས་ནས་སློབ་པ་གཞན་གྱིས་
བཀླག་པར་བྱའོ། །དེས་ཀྱང་མ་བཀླགས་ལ་མི་སྦོབས་ན། དེའི་ཡང་རྗེས་ནས་སློབ་པ་གཞན་གྱིས་ལྷོགས་ཤིག་དེས་ཀྱང་མི་ནུས་ལ་མ་སྤོབས་ཏེ། དེ་བཞིན་དུ་རྗེས་ནས་སློབ་པའི་

[345B] དེ་མ་བཀླགས་པ་ཞེས་བྱའོ། །བྱིན་གྱིས་རློབ་པ་གང་ཞེ་ན། དགེ་སློང་གང་གནས་ན་གཅིག་པུ་འདུག་ན། དེས་བཅོ་ལྔའི་གསོ་སྦྱོང་དེ་ཉིད་དུ་སྔར་
ལངས་ཏེ་མཆོད་རྟེན་དང། ཁང་པར་ཕྱག་དར་བྱ། ཁྱམས་ཀྱང་ཕྱག་དར་བྱ། གསོ་སྦྱོང་གི་གནས་ཀྱང་ཕྱར་དར་བྱ་ལ། ཤིན་ཏུ་གསང་བའི་བ་ལང་གི་ལྕི་བས་འཇམ་པོར་བྱུགས་ཏེ་
དུས་སུ་རིམ་བཞིན་དུ་སྟན་རྣམས་བཏིང་ལ་ཆུ་གཙང་མའི་རིལ་བ་རྣམས་དང། བཤང་སའི་རིལ་པའང་ཆུས་དགང་བར་བྱ། མེའང་ཉེ་བར་གཞག་པར་བྱ། མེ་མར་དང། མེ་
མར་གྱི་རྐོང་བུ་དང། མེ་མར་གྱི་སྡོང་བུ་དང། ལག་གི་ཚུལ་ཤིང་ཡང་ཉེ་བར་གཞག་པར་བྱ་སྟེ། གལ་ཏེ་གསོ་སྦྱོང་མ་བྱས་པའི་དགེ་སློང་དག་འོངས་ན། དེ་དང་ལྷན་ཅིག་ཏུ་
གསོ་སྦྱོང་བྱ་ཞིང་སོ་སོར་ཐར་པའི་མདོ་ཀློག་པའང་བསྒྲག་པར་བྱའོ། །གལ་ཏེ་མ་འོངས་ནས་ཕྱོགས་མཐོ་བར་དེར་འཛེགས་ཏེ། དེར་འགྲེང་ནས་ཕྱོགས་བཞི་ཀུན་ཏུ་བལྟས་ལ། དེ་
སྟེ་འགའ་ཞིག་འོངས་ན། དེས་ཚེ་དང་ལྡན་པ་མྱུར་དུ་ཤོག་ཅིག་།གསོ་སྦྱོང་བྱའོ། །ཞེས་འབོད་དེ། དེ་སྟེ་སུའང་མི་འོང་ན། དེས་དེ་ནས་བབས་ཏེ་དུས་ཀྱི་མཐའ་གྱུར་གྱི་
བར་སྡོད་ལ་འདུག་སྟེ། རྐྱང་པ་གསུམ་པ་བརྗོད་པར་བྱ། སྦྱིན་པའི་ཡོན་ཏན་བཀླག་པར་བྱ། སེམས་བསྐྱེད་པར་བྱ། ཁ་ནས་ཀྱང་དེང་ནི། དགེ་འདུན་གྱི་བཅོ་ལྔའི་གསོ་སྦྱོང་

[346A]༄༅། །སྟེ༑ བདག་དགེ་སློང་མིང་འདི་ཞེས་བྱ་བའི་ཡང་དེར་བཅོ་ལྔའི་གསོ་སྦྱོང་སྟེ། བར་ཆད་ཀྱི་ཆོས་རྣམས་ཀྱང་ཡོངས་སུ་དག་གོ། ལྷ་རྣམས་
ཀྱིས་ཀྱང་བདག་དགེ་སློང་མིང་འདི་ཞེས་བགྱི་བ་ཡོངས་སུ་དག་པར་ཟུངས་ཤིག་འདིར་ནི། ཚུལ་ཁྲིམས་ཀྱི་ཕུང་པོ་ཡོངས་སུ་བསྐང་བའི་ཕྱིར་གསོ་སྦྱོང་བྱིན་གྱིས་བརླབ་
པར་བྱ་སྟེ། ནམ་དགེ་འདུན་མཐུན་པར་ཚོགས་པ་དེ་ནས་གསོ་སྦྱོང་རྒྱས་པར་མྱོང་བ་དང། སོ་སོར་ཐར་པའི་མདོ་ཡང་མྱོང་བར་བྱའོ། །ཞེས་དེ་ལྟར་ལན་གཉིས་ལན་
གསུམ་དུ་བརྗོད་པར་བྱའོ། །ཇི་ལྟར་དགེ་སློང་གཅིག་པ་དེ་བཞིན་དུ་དགེ་སློང་གཉིས་སམ། གསུམ་གནས་ཀྱང་རུང་སྟེ། དེ་བཞིན་དུ་མངོན་དུ་སྤྱད་པར་བྱ། སེམས་བསྐྱེད་
པར་བྱའོ། །གཅིག་ལ་གཅིག་བརྗོད་པར་བྱའོ། །དེ་ལྟར་བྱས་ན། གསོ་སྦྱོང་བྱས་པ་ཡིན་ཏེ། འདི་ནི། བྱིན་གྱིས་བརླབས་པ་ཞེས་བྱའོ་།སྨྱོན་པའི་སྡོམ་པ་
གང་ཞེ་ན། དགེ་སློང་གང་སྨྱོས་པར་གྱུར་ལ་སེམས་འཁྲུགས་ཤིང་ནད་ཀྱིས་གཟིར་བ་དེ་ལ་སྨྱོན་པའི་སྡོམ་པ། གསོལ་བ་དང་གཉིས་ཀྱི་ལས་ཀྱིས་སྦྱིན་པར་བྱ་བ་ནི་
ཇི་ལྟར་ཚེ་དང་ལྡན་པ་བྱེ་མ་ཅན་བཞིན་རྒྱས་པར་སྦྱར་ཏེ། ཇི་ལྟར་འདུལ་བ་དེ་ནི། སྨྱོན་པའི་སྡོམ་པ་ཞེས་བྱའོ། །མ་སྨྱོས་པའི་སྡོམ་པ་གང་ཞེ་ན། སྨྱོན་པའི་སྡོམ་པ་དེ་

[346B] མ་སྨྱོས་པའི་སྡོམ་པ་ཞེས་བྱའོ། །དད་པས་བྱིན་པ་མ་རུང་བར་བྱེད་པ་གང་ཞེ་ན། ཚུལ་ཁྲིམས་ཉམས་པ་ལ་བྱིན་ན་
དད་པས་བྱིན་པ་མ་རུང་བ་ཞེས་བྱའོ། །ཡང་དག་པར་ཞུགས་པ་ལ་བྱིན་པ་ལས་ལོག་པར་ཞུགས་པ་ལ་བྱིན་ན། ཁམ་གཅིག་ཀྱང་རུང་དད་པས་བྱིན་པ་མ་རུང་བར་བྱས་པ་ཞེས་བྱ་
སྟེ༑ དེ་ནི། དད་པས་བྱིན་པ་མ་རུང་བ་ཞེས་བྱའོ། །ལས་རྣམས་གང་ཞེ་ན། ལས་མངོན་སུམ་དུ་མ་གྱུར་ནས་བྱ་བའི་ལས་བཅུའོ། །དེ་འདི་ལྟ་སྟེ། ལྷུང་བཟེད་ཁས་ཕུབ་
པ་དང། ལྷུང་བཟེད་བཀན་པ་དང། བསླབ་པ་ལ་སྡོམ་པ་དང། བསླབ་པའི་སྡོམ་པ་བཀྲོལ་བ་དང། གཙུག་ལག་ཁང་གི་སྡོམ་པ་དང། དགེ་ཚུལ་གྱི་སྡོམ་པ་དང། སྨྱོན་པའི་
སྡོམ་པ་དང། མི་སྨྲ་བའི་སྡོམ་པ་དང། ཕྱག་མི་བྱ་བར་རིགས་པའི་སྡོམ་པ་དང། སྤྱོད་པ་མི་གཅིག་པའི་སྡོམ་པ་སྟེ། འདི་དག་ནི་ལས་རྣམས་ཞེས་བྱའོ། །ལས་
མ་ཡིན་པ་གང་ཞེ་ན། བཞི་འདུས་ཏེ་ལས་སུ་བྱ་བ་ལ་བཞི་མ་འདུས་པར་བྱེད་ན། དེ་ལས་མ་ཡིན་ཏེ། དེ་ལྟར་ནི། མི་བྱའོ། །ཁྱིམ་པས་བཞིར་བསྐངས་ཏེ་བྱིན་ན། ལས་མ་
ཡིན་ཏེ༑ དེ་ལྟར་ཡང་མི་བྱའོ། །དགེ་ཚུལ་ཕ་དང། ཟ་མ་དང། མ་ནིང་དང། དགེ་སློང་མ་སུན་ཕྱུང་བ་དང། ཕ་བསད་པ་དང། མ་བསད་པ་དང། དགྲ་བཅོམ་པ་བསད་པ་དང་

[347A]༄༅། །དགེ་འདུན་ཕྱེ་བ་དང། དེ་བཞིན་གཤེགས་པ་ལ་ངན་སེམས་ཀྱིས་ཁྲག་ཕྱུང་བ་དང། མུ་སྟེགས་ཅན་དང། མུ་སྟེགས་ཅན་དུ་སོང་བ་དང། ཀུན་
གནས་དང། སྔར་ཉམས་པ་དང། སྔར་འཁྲུགས་པ་དང། རྒྱུད་གཞན་དུ་གནས་པ་དང། མི་གནས་པ་དང། ཐ་དད་དུ་གནས་པ་དང་གནས་པར་མི་བྱ་བ་
དང༑ བསླབ་པ་བྱིན་པ་དང། ཆད་པ་བྱེད་པ་དང། ཆད་པ་མ་བྱས་པ་དང། ཡིད་མགུ་བར་མ་བྱས་པ་དང། ཡིད་མགུ་བར་མི་བྱེད་པ་དང། བསླབ་པ་བྱིན་
པ་རྣམས་ཀྱིས་བྱེད་པ་ནི། ལས་མ་ཡིན་ཏེ། དེ་ལྟར་ཡང་མི་བྱའོ་།ཇི་ལྟར་བཞི་འདུས་ནས་ལས་སུ་བྱ་བ་དེ་བཞིན། ལྔ་འདུས་ནས་བྱ་བ་དང། བཅུ་འདུས་ནས་
བྱས་པ་དང། ཉི་ཤུ་འདུས་ནས་ལས་སུ་བྱ་བ་ནི། རྒྱས་པར་སྦྱར་ཏེ། འདི་ནི། ལས་མ་ཡིན་པ་རྣམས་ཞེས་སོ། །འདུལ་བ་ཞེས་བྱ་བ་གང་ཞེ་ན། འདི་ལྟར་འདུལ་
བ་ལས་བྱུང་བ་བཞིན་ཏེ། འདུལ་བ་རྒྱས་པར་བྱ་བ་དེ་ནི། འདུལ་བ་ཞེས་བྱའོ། །ལྟ་བ་བརྗོད་པ་གང་ཞེ་ན། ལྟ་བ་བརྗོད་པ་ཆོས་བཞིན་མ་ཡིན་པ་ལྔ་དང། ཆོས་
བཞིན་པ་ལྔའོ། །ལྟ་བ་བརྗོད་པ་ཆོས་བཞིན་མ་ཡིན་པ་གང་ཞེ་ན། མི་གནས་པའི་དྲུང་དུ་ལྟ་བ་བརྗོད་པ་དང། སོ་སོར་གནས་པའི་དྲུང་དུ་ལྟ་བ་བརྗོད་པ་དང། ཉེ་བར་ཕྱོགས་

[347B] བསྙེན་པར་མ་རྫོགས་པའི་དྲུང་དུ་ལྟ་བ་བརྗོད་པ་དང། ལྷག་མ་མ་ལུས་པའི་དངོས་པོའི་ལྟ་བ་བརྗོད་པ་དེ་དག་ནི། ཆོས་བཞིན་མ་ཡིན་པར་ལྟ་བ་བརྗོད་པ་ལྔའོ། །
ཆོས་བཞིན་དུ་ལྟ་བ་བརྗོད་པ་ལྔ་གང་ཞེ་ན། མི་གནས་པའི་དྲུང་དུ་ལྟ་བ་མ་བརྗོད་པ་དང། སོ་སོར་གནས་པའི་དྲུང་དུ་ལྟ་བ་མ་བརྗོད་པ་དང། ཉེ་བར་ཕྱོགས་པའི་དྲུང་དུ་ལྟ་བ་མ་བརྗོད་པ་དང་
བསྙེན་པར་མ་རྫོགས་པའི་དྲུང་དུ་ལྟ་བ་མ་བརྗོད་པ་དང། དངོས་པོའི་ལྷག་མ་མ་ལུས་པའི་དྲུང་དུ་ལྟ་བ་མ་བརྗོད་པ་འདི་ནི། ཆོས་བཞིན་དུ་ལྟ་བ་བརྗོད་པ་ལྔའོ། །གསོལ་བ་གང་
ཞེ་ན། གསོལ་བ་ཞེས་བྱ་བ་ནི། གོ་བར་བྱ་བའི་ཚིག་གི་ལས་ཏེ་ཇི་ལྟར་བྱེད་པའི་ཚེ་གོ་བར་བྱ་བ་ཡིན། ཇི་ལྟར་གང་ལ་དེའི་དོན་ཚིག་གིས་བརྗོད་པ་ནི། གསོལ་བ་ཞེས་
བྱའོ༑ ༑གསོལ་བའི་ལས་གང་ཞེ་ན། གསོལ་བ་དང་ལས་ཀྱིས་དགེ་འདུན་ལ་བསྒོ་བ་སྟེ། ཇི་ལྟར་སྐབས་དབྱེ་བ་དང། དབྱུང་བ་དང། ལྷུང་བཟེད་བྲིམ་པ་དང། རྩྭ་
བཏིང་བའམ། གཞན་ཡང་གསོལ་བའི་ལས་ཀྱིས་བྱ་བ་དེ་ལྟ་བུ་ཐམས་ཅད་ནི། གསོལ་བའི་ལས་སུ་བལྟ་སྟེ། དེ་ནི། གསོལ་བའི་ལས་ཞེས་བྱའོ། །གསོལ་བ་དང་གཉིས་
གང་ཞེ་ན། གསོལ་བ་བྱས་ནས་རྗེས་སུ་བསྒྲགས་པ་གཅིག་པུ་བྱེད་པ་ནི། གསོལ་བ་དང་གཉིས་པ་ཡིན་ཏེ། འདི་ནི། གསོལ་བ་དང་གཉིས་ཀྱི་ལས་ཞེས་བྱའོ། །གསོལ་

[348A]༄༅། །བ་དང་བཞིའི་ལས་གང་ཞེ་ན། གསོལ་བ་བྱས་ལ་རྗེས་སུ་བསྒྲགས་པ་གསུམ་བརྗོད་པ་དེ་ནི། གསོལ་བ་དང་བཞི་པ་ཡིན་ཏེ། དེ་ནི། གསོལ་བ་དང་
བཞིའི་ལས་ཞེས་བྱའོ། །གསོལ་བར་བྱ་བའི་ལས་ལ་གསོལ་བར་མ་བྱས་པར་བྱེད་ན། ཉེས་པའོ། །གསོལ་བ་མ་བྱས་པར་རྗེས་སུ་བསྒྲགས་པར་བྱེད་ན། ཉེས་པའོ། །གསོལ་
བ་དང་གཉིས་ཀྱི་ལས་ལ་གསོལ་བ་མ་བྱས་པར་རྗེས་སུ་བསྒྲགས་པར་བྱེད་ན། ཉེས་པའོ། །གསོལ་བ་བྱས་ལ་རྗེས་སུ་མ་བསྒྲགས་ན། ཉེས་བྱས་སོ། །རྗེས་སུ་བསྒྲགས་པ་
བྱས་ལ་གསོལ་བ་མ་བྱས་ནའང་ཉེས་པའོ། །གསོལ་བ་དང་བཞིའི་ལས་ལ་གསོལ་བ་མ་བྱས་པར་རྗེས་སུ་བསྒྲགས་པ་བྱས་ན། ཉེས་པའོ་།གསོལ་བ་བྱས་ལ་རྗེས་སུ་བསྒྲགས་
པ་མ་བྱས་ན། ཉེས་པའོ། །རྗེས་སུ་བསྒྲགས་པ་བྱས་ལ་གསོལ་བ་མ་བྱས་ན། ཉེས་པའོ། །གསོལ་བའི་ལས་ལ་གསོལ་བ་བྱས་ན། ཉེས་པ་མེད་དོ། །གསོལ་བ་བྱས་ལ་རྗེས་
སུ་བསྒྲགས་པ་བྱས་ན། ཉེས་པ་མེད་དོ། །གསོལ་བ་དང་གཉིས་ཀྱི་ལས་ལ་གསོལ་བ་བྱས་ནས། རྗེས་སུ་བསྒྲགས་པ་གཅིག་བྱས་ན། ཉེས་པ་མེད་དོ། །གསོལ་བ་བྱས་
ནས་རྗེས་སུ་བསྒྲགས་པ་མང་པོ་བྱས་ན། ཉེས་པ་མེད་དོ། །གསོལ་བ་དང་བཞིའི་ལས་ལ་གསོལ་བ་བྱས་ནས་རྗེས་སུ་བསྒྲགས་པ་མང་པོ་བྱས་ན། ཉེས་པ་མེད་དོ། །དེ་དག་དེ་

[348B] །དེ་ལྟར་ལས་མང་པོ་བྱས་ཀྱང་ཉེས་པ་མེད་དེ། ཕྱུང་བར་བྱས་པ་ཞེས་བྱའོ། །དེ་སྟེ་གསོལ་བ་བྱས་ནས་རྗེས་སུ་བསྒྲགས་པ་སྒྲོག་པའི་ཚེ་དགེ་འདུན་དག་རྣམ་
གྲངས་གཞན་ཞིག་གི་ཕྱིར་སྟན་ལས་ལངས་ཏེ་འདོང་ན། མ་ལངས་པ་ཕྱི་མའི་འཁོར་རྣམས་ལ་དེ་བཞིན་དུ་གསོལ་བ་བྱོས་ཤིག་དེ་སྟེ་གསོལ་བ་གཞན་དུ་འདོད་པར་གྱུར་ན། རྗེས་སུ་
བསྒྲགས་པ་ཉེས་པ་མེད་པར་བྱོས་ཤིག་ཚིག་གིས་ཀྱང་དགེ་འདུན་ལ་བཙུན་པ་རྣམས་གསོལ་བ་སླར་བགྱིད་དོ། །རྗེས་སུ་བསྒྲགས་པ་ཡང་བགྱིད་དོ། །ཞེས་གསོལ་བ་བྱོས་
ཤིག་དེ་སྟེ་དེས་གསོལ་བ་རྫོགས་པར་མ་གྱུར་ན། སུ་ལ་བསྡིགས་པའི་ལས་བགྱི། དགེ་སློང་གང་འཐབ་མོ་བྱེད་པ་དང། རྩོད་པ་བྱེད་པ་ལ་གསོལ་བ་དང་བཞིའི་ལས་ཀྱིས་
མི་བསྐྱོ། མི་གཞག་པར་རིགས་པས་བྱ་སྟེ། འདི་ནི། བསྡིགས་པའི་ལས་ཞེས་བྱའོ། །སྨད་པའི་ལས་གང་ཞེ་ན། དགེ་སློང་གང་ལྟུང་བ་ཕྱི་ཕྱིར་འབྱུང་བར་འགྱུར་བ་དེ་
ལ༑ སྨད་པའི་ལས་གསོལ་བ་དང་བཞིའི་ལས་ཀྱིས་བསྐྱོ་བ་མེད་པ་དང། གཞག་པ་མེད་པར་བྱ་སྟེ། འདི་ནི། སྨད་པའི་ལས་ཞེས་བྱའོ་།བསྐྲད་པའི་ལས་གང་ཞེ་ན། དགེ་
སློང་གང་རིགས་སུན་གྱུར་པ་དེ་ལ་བསྐྲད་པའི་ལས་གསོལ་བ་དང་བཞིའི་ལས་ཀྱིས་བསྐྱོ་བ་མེད་པ་དང། གཞག་པ་མེད་པར་བྱ་སྟེ་དེ་ནི། བསྐྲད་པའི་ལས་ཞེས་བྱའོ། །སླར་

[349A]༄༅། །བསྡུམ་པའི་ལས་གང་ཞེ་ན། དགེ་སློང་གང་ཁྱིམ་པ་ལ་སྨོད་པར་གྱུར་པ་དེ་ལ་བསྡུམ་པའི་ལས་གསོལ་བ་དང་བཞིའི་ལས་ཀྱིས་བསྐྱོ་བ་མེད་པ་དང། གཞག་
པ་མེད་པར་བྱ་སྟེ། འདི་ནི། བསྡུམ་པའི་ལས་ཞེས་བྱའོ། །མ་མཐོང་བའི་ཕྱིར་སྤངས་པའི་ལས་གང་ཞེ་ན། དགེ་སློང་གང་ལྟུང་བ་བྱུང་བ་ལས་ལྟུང་བ་བྱུང་བ་མ་མཐོང་ངོ། །ཞེས་
ཟེར་བ་དེ་ལ་མ་མཐོང་བའི་ཕྱིར་སྤངས་པའི་ལས་གསོལ་བ་དང་བཞིའི་ལས་ཀྱིས་བསྐྱོ་བ་མེད་པ་དང། གཞག་པ་མེད་པར་བྱ་སྟེ་འདི་ནི། མ་མཐོང་བའི་ཕྱིར་སྤངས་པའི་ལས་ཞེས་
བྱའོ༑ ༑སླར་ལས་མི་བྱེད་པའི་ཕྱིར་སྤངས་པའི་ལས་གང་ཞེ་ན་གང་ལྟུང་བ་ཕྱུང་བ་ལས་ཆོས་བཞིན་དུ་སླར་ལས་མི་བྱེད་པ་དེ་སྤངས་པའི་ཕྱིར་གསོལ་བ་དང་བཞིའི་ལས་ཀྱིས་བསྐྱོ་བ་
མེད་པ་དང། གཞག་པ་མེད་པར་བྱ་བ་དེ་ནི། སླར་ལས་མི་བྱེད་པའི་ཕྱིར་སྤངས་པའི་ལས་ཞེས་བྱའོ། །སྡིག་པར་ལྟ་བ་སླར་མ་བཏང་བའི་ཕྱིར་སྤངས་པའི་ལས་གང་ཞེ་ན། དགེ་སློང་
གང་སྡིག་པར་ལྟ་བ་བྱུང་བར་གྱུར་པ་བཟུང་ནས་རབ་ཏུ་འཛིན་པ་སྤྱོད་དེ། སླར་མི་གཏོང་བ་དེ་ལ་སྡིག་པར་ལྟ་བ་དེ་སླར་མ་བཏང་བའི་ཕྱིར་སྤངས་པའི་ལས་གསོལ་བ་དང་བཞིའི་ལས་
ཀྱིས་བསྐྱོ་བ་མེད་པ་དང། གཞག་པ་མེད་པར་བྱེད་པ་དེ་ནི། སྡིག་པར་ལྟ་བ་སླར་མ་བཏང་བའི་ཕྱིར་སྤངས་པའི་ལས་ཞེས་བྱའོ་།ཆད་པས་བཅད་པ་གང་ཞེ་ན། མུ་སྟེགས་

[349B] གཞན་ཞིག་ཐོག་མ་མུ་སྟེགས་ཅན་ལས་དགེ་བར་གསུངས་པའི་ཆོས་འདུལ་བ་ལ་རབ་ཏུ་བྱུང་ཞིང་བསྙེན་པར་རྫོགས་ནས་དགེ་སློང་གི་དངོས་པོར་འདོད་པ་དེ་ལ་མཁན་
པོས་སྔར་གོས་སྦྱོར་ཞིང་ཟླ་བ་བཞིའི་བར་དུ་ཆད་པས་བཅད་ལ་གསོལ་བ་དང་བཞིའི་ལས་ཀྱིས་བསྐྱོ་བ་མེད་པ་དང། གཞག་པ་མེད་པར་བྱའོ། །ཆད་པས་བཅད་པ་
ཡང་འདི་ལྟར་བྱ་སྟེ། དགེ་སློང་གང་དངོས་པོ་བཅུ་གསུམ་ལས་གང་ཡང་རུང། དངོས་པོ་གཅིག་བྱས་ཏེ་བཅབས་ན། དེས་ཇི་སྲིད་དུ་བཅབས་པར་ཤེས་པ་དེ་སྲིད་དུ་
མ་དད་བཞིན་དུ་ཆད་པས་བཅད་པ་དེ་ལ་གསོལ་བ་དང་བཞིའི་ལས་ཀྱིས་བསྐྱོ་བ་མེད་པ་དང། གཞག་པ་མེད་པར་སྦྱིན་པར་བྱ་བ་ནི་ཆད་པས་བཅད་པ་ཞེས་བྱའོ། །གཞི་
ནས་བསླངས་པས་བཅད་པ་གང་ཞེ་ན། དགེ་སློང་གང་ཆད་པ་བྱེད་དེ། ཆད་པ་བྱེད་བཞིན་པའི་སྐབས་སུ་ཉེས་པ་དེས་གཞི་ནས་བསླངས་པའི་ལས་བྱ་བར་གསོལ་བ་
དང་བཞིའི་ལས་ཀྱིས་བསྐྱོ་བ་མེད་པ་དང། གཞག་པ་མེད་པར་བཅད་པས་དགེ་སློང་དེས་སླར་ཡང་ཆད་པ་བྱས་ཏེ། སྔ་མ་མ་བྱས་པའི་ཕྱིར་རོ། །རྣམ་གྲངས་གཞན་
དུ་ན་ཆད་པ་བྱས་ཀྱང་རུང། མ་བྱས་ཀྱང་རུང། ལས་དེ་ཉིད་གཞི་ནས་ཟློས་སུ་གཞུག་པ་ཡོད་དེ། དེ་ནི། གཞི་ནས་བཟློས་པས་བཅད་པ་ཞེས་བྱའོ། །ཡིད་མགུ་

[350A]༄༅། །བར་བྱེད་པས་བཅད་པ་གང་ཞེ་ན། དགེ་སློང་གང་དགེ་འདུན་གྱི་ལྷག་མའི་ཆོས་བཅུ་གསུམ་ལས་གང་ཡང་རུང་བ་བྱས་པ་ལས་མ་བཅབས་སམ། ཆད་པ་
བྱས་པར་གྱུར་ཀྱང་རུང། དེ་ལ་ཞག་དྲུག་ཏུ་ཡིད་མགུ་བར་བྱེད་པ་གསོལ་བ་དང་བཞིའི་ལས་ཀྱིས་བསྐྱོ་བ་མེད་ཅིང། གཞག་པ་མེད་པས་བཅད་པ་སྟེ། དགེ་སློང་དེས་ཀྱང་དགེ་སློང་ཐམས་
ཅད་ལ་ཡིད་མགུ་བར་བྱེད་པ་དེ་ནི། མགུ་བས་བཅད་པ་ཞེས་བྱའོ་།དབྱུང་བ་གང་ཞེ་ན། དགེ་སློང་ཆད་པ་འཁོར་ནས་ཞག་དྲུག་ཏུ་ཡིད་མགུ་བར་བྱ་བའང་སྤྱད་པར་གྱུར་ན། དེ་ལ་
གསོལ་བ་དང་བཞིའི་ལས་ཀྱིས་བསྐྱོ་བ་མེད་ཅིང་གཞག་པ་མེད་པར་བྱ་སྟེ། དེ་ནི། དབྱུང་བ་ཞེས་བྱའོ། །ཅིའི་ཕྱིར་ན། དབྱུང་བ་ཞེས་བྱ་ཞེ་ན། མི་དགེ་བའི་གནས་ནས་ཕྱུང་སྟེ་དགེ་
བའི་གནས་སུ་རབ་ཏུ་བཞག་པ་སྟེ། དེ་ལྟ་བུའི་ཕྱིར་ན། དབྱུང་བ་ཞེས་བྱའོ། །དྲི་ཞེས་བྱ་བ་ནི། ཆོས་རྣམས་ལའོ། །ཆད་པ་བགྱིད་པ་ལ་ཡོན་ཏན་ཅི་མཆིས། ཅིའི་སླད་དུ་གཞི་
ནས་བཟླས་པར་བགྱི། ཡིད་མགུ་བར་བགྱིད་པ་ལ་ཡོན་ཏན་ཅི་མཆིས་ཅིའི་སླད་དུ་ན་དབྱུང། ཆོས་རྣམས་བཅབས་པ་ལ་ཆད་པ་བྱེད་པ་ནི། ཡོན་ཏན་ནོ། །ཆད་པ་བྱས་པ་ལ་ཡིད་
མགུ་བར་བྱེད་པ་ནི། ཡོན་ཏན་ནོ། །ཅིའི་ཕྱིར་ན། གཞི་ནས་བཟླས་ཞེས་བྱ་བ་ནི། ནན་ཏུར་བྱ་བའི་ཕྱིར་གཞི་ནས་བཟླས་པའོ། །ཡིད་མགུ་བར་བྱ་བའི་ཕྱིར་ཡོན་ཏན་ནི། དབྱུང་

[350B] །ཅིའི་ཕྱིར་ནི། དབྱུང་བ་ཞེས་བྱ་ཞེ་ན་དབྱུང་བ་ནི། རྣམ་པར་དག་པའི་ཕྱིར་རོ། །ཅིའི་སླད་དུ་ན་ཆད་པ་བགྱིས་པས་ཡིད་མགུ་བར་བྱས་པའི་ཡོན་ཏན་དུ་འགྱུར། ཆད་པ་བྱས་པའི་
དགེ་སློང་ཚེགས་མི་ཚེ་བར་དགེ་སློང་རྣམས་ལ་ཡིད་མགུ་བར་བྱེད་དོ། །ཡིད་མགུ་བར་བྱས་ན། དགེ་སློང་རྣམས་དེ་ལ་ཡིད་མགུ་བར་བྱས་སོ་པར་སེམས་ཏེ། དེ་ལྟ་བུའི་ཕྱིར་ན། ཆད་པ་བྱས་
པ་ནི། ཡིད་མགུ་བའི་ཡོན་ཏན་ནོ། །ཅིའི་སླད་དུ་ན། གཞི་ནས་བཟླས་པས་ནན་ཏུར་དུ་འགྱུར། གཞི་ནས་བཟླས་ན། གང་ཟག་ལ་ནན་ཏུར་དུ་བྱས་པ་ཡིན་ཏེ། འཇིགས་པས་ཕྱིན་ཆད་དེ་ལྟ་བུ་
མི་བྱེད་པ་དང། དགེ་སློང་རྣམས་ཀྱིས་ཀྱང་ཤེས་པར་འགྱུར་ཏེ། དེ་ལྟར་ན། ཉོན་མོངས་པ་ཆེ་བ་ཚེ་དང་ལྡན་པ་ངོ་ཚ་བའི་ཕྱིར་ཕྱིས་མི་བྱེད་པར་འགྱུར་ཏེ། དེ་ལྟ་བུའི་ཕྱིར་ན། གཞི་ནས་
བཟླས་པ་ནི། ནན་ཏུར་བྱས་པར་འགྱུར་རོ། །ཅིའི་སླད་དུ་ན་ཡིད་མགུ་བས་དབྱུང་བའི་ཡོན་ཏན་དུ་འགྱུར། དགེ་སློང་ཡིད་མགུ་བ་སྤྱོད་པའི་ཚེ་བར་དགེ་སློང་རྣམས་ལ་
ཡིད་མགུ་བར་བྱེད། ཡིད་མགུ་བ་བྱས་པས་དགེ་སློང་རྣམས་དེ་ལ་དབྱུང་བར་སེམས་ཏེ། ཚེ་དང་ལྡན་པ་ཕྱིན་པར་འདོད་ཀྱི། ཚེ་དང་ལྡན་པ་འདི་ནི། ཉོན་མོངས་པ་མི་འདོད་དོ། །ཞེས་
ནས་ཚེ་དང་ལྡན་པ་འདི་ནི། དགེའོ། །ཞེས་གསོལ་ཏེ། ཚེ་དང་ལྡན་པ་འདི་ནི། དབྱུང་བར་བྱ་བའི་ཕྱིར་ཏེ། དེ་ལྟ་བུས་ན། ཡིད་མགུ་བར་བྱ་བ་ནི། དབྱུང་བའི་ཡོན་ཏན་ནོ། །ཅིའི་སླད་

[351A]༄༅། །དུ་ན། དབྱུང་བར་བགྱི། རྣམ་པར་དག་པའི་ཕྱིར་དབྱུང་བར་བྱ་སྟེ། ཕྱུང་ན། དགེ་སློང་དག་པར་འགྱུར་ཞིང་ལྟུང་བ་མེད་དེ། ཇི་ལྟར་ན། གང་ཟག་འདི་
གཉིས་ནི། རྣམ་པར་དག་པ་དང། ཉོན་མི་མོངས་པ་ཡིན་ནོ། །ཞེས་གསུངས་ཏེ། གང་ལ་ལྟུང་བ་མི་འབྱུང་བ་དང། གང་ལ་བྱུང་ནའང་ཇི་ལྟར་ཆོས་བཞིན་སླར་བྱེད་པ་ཡིན་ཏེ་
ཕྱུང་བ་ཡང་དེ་ལ་དག་པར་འགྱུར་ཏེ། དེའི་ཕྱིར་ན། དབྱུང་བ་ཡང་རྣམ་པར་དག་པའི་ཕྱིར་རོ། །དེའི་ངོ་བོ་ཉིད་ཚོལ་བའི་ཕྱིར་སྦྱིན་པ་གང་ཞེ་ན། དགེ་སློང་གང་ཉེས་པ་ལས་བསྙོན་
བསྙོན་པ་ལས་ཁས་བླངས། ཁས་བླངས་པ་ལས་ཡང་བསྙོན་ཡང་བསྙོན་པ་དེ་ལ་ནི། ངོ་བོ་ཉིད་ཚོལ་བའི་ཕྱིར་གསོལ་བ་དང་བཞིའི་ལས་ཀྱིས་བསྐྱོ་བ་མེད་ཅིང་གཞག་པ་མེད་པར་
བྱ་སྟེ། འདི་ནི། ངོ་བོ་ཉིད་ཚོལ་བའི་ཕྱིར་བཅད་པ་ཞེས་བྱའོ་།ཉེས་པ་གང་ཞེ་ན། ཉེས་པ་སྡེ་ལྔ་པོ་ནི། ཉེས་པའི་ཕུང་པོ་ཞེས་བྱ་སྟེ། ཕས་ཕམ་པ་དང། དགེ་འདུན་གྱི་ལྷག་མ་དང་
ལྟུང་བ་དང། སོ་སོར་བཤགས་པ་དང། ཉེས་བྱས་ཏེ། གང་དེ་རྣམས་ལ་སྤྱོད་ཅིང་བྱས་པས་བསྐྱོ་བར་མི་བྱེད་པ་དེ་ནི། ཉེས་པ་ཞེས་བྱའོ། །ཉེས་པ་མེད་པ་གང་ཞེ་ན། ཉེས་པའི་རིགས་
ལྔ་པོ་དེ་དག་གི་ཉེས་པ་མེད་པས་ན། ཉེས་པ་མེད་པའི་ཕུང་པོ་ཞེས་བྱ་སྟེ། ཕས་ཕམ་པ་དང། དགེ་འདུན་གྱི་ལྷག་མ་དང། ལྟུང་བ་དང། སོ་སོར་བཤགས་པ་དང། ཉེས་བྱས་དག་ལས་

[351B] མ་སྤྱད་ཅིང་མ་བྱས་པས་བསྒོ་བ་འདི་ནི། ཉེས་པ་མེད་པ་ཞེས་བྱའོ། །ཉེས་པ་ལྕི་བ་གང་ཞེ་ན། གང་དབྱུང་དུ་མེད་པའོ། །ཉེས་པ་ཡང་བ་གང་ཞེ་ན། གང་དབྱུང་དུ་
ཡོད་པའོ། །ལྷག་མར་བཅས་པའི་ཉེས་པ་གང་ཞེ་ན། ཉེས་པའི་རིགས་འོག་མ་རྣམས་ཏེ། དགེ་འདུན་གྱི་ལྷག་མ་དང། ལྟུང་བ་དང། སོ་སོར་འཆགས་པ་དང། ཉེས་བྱས་སོ། །ལྷག་མ་མེད་
པའི་ཉེས་པ་གང་ཞེ་ན། ཉེས་པའི་རིགས་དང་པོ་ལྟུང་བ་བཞི་པོའོ། །ཉེས་པ་སྦོམ་པོའི་ཉེས་པ་གང་ཞེ་ན། ཕས་ཕམ་པ་དང་དགེ་འདུན་གྱི་ལྷག་མའོ། །ཅིའི་ཕྱིར་ན། ཉེས་པ་སྦོམ་པོའི་ཉེས་
པ་ཞེས་བྱ་ཞེ་ན། རྣམ་པ་གཉིས་ཀྱི་ཕྱིར་ན། ཉེས་པ་སྦོམ་པོ་ཞེས་བྱ་བ་སྟེ། ཉེས་པ་སྦོམ་པོ་བས་ན་ཉེས་པ་སྦོམ་པ་ཞེས་བྱ་བ་དང། རང་བཞིན་གྱིས་ཉེས་པ་སྦོམ་པོ་བས་ན། ཉེས་པ་སྦོམ་
པ་སྟེ། དེ་ནི། ཉེས་པ་སྦོམ་པོ་ཞེས་བྱའོ། །ཉེས་པ་སྦོམ་པོ་མེད་པའི་ཉེས་པ་གང་ཞེ་ན། ཉེས་པའི་རིགས་ལྷག་མ་གསུམ་པོ་སྟེ་ལྟུང་བ་དང། སླར་འཆགས་པ་དང། ཉེས་བྱས་ཏེ། འདི་
ནི༑ ཉེས་པ་སྦོམ་པོ་མེད་པའི་ཉེས་པ་ཞེས་བྱའོ། །ལས་དང་བཅས་པའི་ཉེས་པ་གང་ཞེ་ན། བཤགས་པར་བྱ་བ་དང། བསྡམ་པར་བྱ་བའོ། །ལས་སུ་མི་བྱ་བའི་ཉེས་པ་གང་ཞེ་ན། ཉེས་པ་
དང་པོ་རྣམས་སོ།། །།འདུལ་བ་གཞུང་དམ་པ། བམ་པོ་ཞེ་བརྒྱད་པ་ཉེས་པ་སླར་ལས་བྱ་བ་གང་ཞེ་ན། དགེ་སློང་གང་བཞི་པོའམ་ལྔ་པའི་ཆོས་ནང་དུ་དྲན་

[352A]༄༅། །པ་ཉེ་བར་བཞག་ཅིང་དད་པས་ཉེས་པ་ཇི་ལྟར་ཆོས་བཞིན་དུ་སླར་བྱེད་པ་དེ་ནི། ཉེས་པ་སླར་ལས་བྱ་བའོ། །ཉེས་པ་སླར་ལས་མི་བྱ་བ་གང་ཞེ་ན། དགེ་སློང་གང་ཆོས་
བཞི་པ་ཡང་མེད། ཆོས་ལྔ་པ་ཡང་མེད་ལ། ནང་དུ་དྲན་པ་ཉེ་བར་བཞག་ཅིང་དད་པས་ཉེས་པ་ཇི་ལྟར་ཆོས་བཞིན་དུ་སླར་མི་བྱེད་པ་དེ་ནི། ཉེས་པ་སླར་ལས་མི་བྱ་བ་ཞེས་བྱའོ། །ཉེས་པ་བསླང་
བ་གང་ཞེ་ན། རྣམ་པ་གཅིག་གིས་ན་ཉེས་པ་ཐམས་ཅད་བསྡུས་པར་འགྱུར་ཏེ། དེ་ནི། སྦོམ་པོའོ། །རྣམ་པ་གཅིག་གིས་ན། ཉེས་པ་ཐམས་ཅད་མ་བསྡུས་པར་འགྱུར་ཏེ། དེ་ནི། སྦོམ་པ་
མེད་པའོ། །འདི་ནི། ཉེས་པ་བསླང་བ་ཞེས་བྱའོ། །གླེང་པ་གང་ཞེ་ན། དེ་འདི་ལྟར། དགེ་སློང་དེ་འདི་སྐད་དུ། ཚེ་དང་ལྡན་པ་ཁྱོད་ལ་འདི་དང། འདི་ལྟ་བུའི་ཉེས་པ་བྱུང་བ་དེ་སླར་མཐོལ་
ཞིག་ཤོགས་ཤིག་ཇི་ལྟར་སླར་ཆོས་བཞིན་དུ་བྱོས་ཤིག་ཅེས་སྨྲས་པ་དེ་ནི། གླེང་བའོ། །དྲན་པར་བྱེད་པ་གང་ཞེ་ན། འདི་ལྟ་སྟེ་དགེ་སློང་དེས་དགེ་སློང་ལ་འདི་སྐད་དུ། ཚེ་དང་ལྡན་
པ༑ འདི་དང། འདི་ལྟ་བུའི་ཉེས་པ་བྱུང་བ་མི་དྲན་ནམ་ཞེས་སྨྲས་པ་དེ་ནི། དྲན་པར་བྱེད་པའོ། །ཚིག་དང་བཅས་པའི་ལས་གང་ཞེ་ན། གང་ཚིག་དང་བཅས་པའི་ལས་སོ། །དེ་ཡང་གང་
ཞེ་ན། དེ་འདི་ལྟར། དགེ་སློང་གིས་དགེ་སློང་ལ་ཚིག་དང་བཅས་པས་ཚེ་དང་ལྡན་པ་ལ་རྨ་བ་ཞིག་ཡོད་ཀྱི། ཁྱོད་གནས་འདི་ནས་ང་ལ་མ་སྦྲན་གྱི་བར་དུ་མ་འགྲོ་ཞིག་ཚེ་དང་ལྡན་པ་

[352B] །ཞེས་སྨྲས་པ་ནི། ཚིག་དང་བཅས་པའི་ལས་ཞེས་བྱའོ། །ཚིག་འཇེབས་པའི་ལས་གང་ཞེ་ན། ཚིག་འཇེབས་པའི་ལས་རྣམ་པ་ལྔ་སྟེ། གང་ཟག་
གི་སྐབས་ཕྱེ་བ་ལ་འདི་སྐད་ཅེས་ཟེར་ཏེ། ཁྱོད་ཀྱིས་དངོས་པོ་ཇི་ལྟ་བུ་ཞིག་སྨྲས་པའོ། །ཞེས་ཚིག་འཇེབས་པར་བྱེད་པ་དང། ཁྱོད་ཀྱིས་དངོས་པོ་ཇི་ལྟ་བུའི་གནས་དེར་སྨྲའོ། །ཞེས་ཚིག་འཇེབས་
པར་བྱེད་པ་དང། ཁྱོད་ཀྱིས་དངོས་པོ་དེ་གནས་པོ་འདིར་སྨྲའོ་།ཞེས་ཚིག་འཇེབས་པར་བྱེད་པ་དང། ཁྱོད་ཀྱིས་དངོས་པོ་དེ་གང་དུ་དགའ་བ་དེར་སྨྲའོ། །ཞེས་ཚིག་འཇེབས་པར་བྱེད་པ་དང་
མིང་སྨོས་པར་བྱེད། དེ་ལ་ཉེས་པ་སྐྱེད། ཉེས་པ་སྟོན། ཚིག་འཇེབས་པ་དང། ཚིག་གསོབ་ཏུ་བྱས་ནས་གཏོང་བའོ། །འདི་ལྟ་སྟེ། དཔེར་ན་ཁ་ལོ་སྒྱུར་བས་གང་དེའི་རྟ་མ་རུང་བ་འདུལ་
བའི་གནས་སུ་འགྲོ་བར་མི་བཏུབ་པ་དེ་ལ་ཁ་ལོ་སྒྱུར་བ་དེ་ཉིད་ཀྱིས་ཐག་པ་དང་བཅས། ཁ་ལྕགས་དང་བཅས་པས་གནོད་པ་དང་བཅས་ནས་བཏགས་ཏེ་བོར་བ་ལྟ་བུ་འདི་ནི། ཚིག་འཇེབས་
པའི་ལས་ཞེས་བྱའོ། །ལུང་མི་བསྒོ་བ་གང་ཞེ་ན། གང་ལུང་དུ་མི་བསྒོ་བ་དེ་ནི། ཚིག་ཏུ་མི་བརྗོད་པ་སྟེ། མཐོང་བའམ། ཐོས་པའམ། དོགས་པའི་ཕྱིར་ཚིག་མི་སྨྲ་བ་སྟེ། དེ་ནི། ལུང་དུ་
མི་བསྒོ་བ་ཞེས་བྱའོ། །ལུང་བསྒོ་བ་འགོག་པ་གང་ཞེ་ན། གང་ལུང་དུ་མི་བསྒོ་བ་དེ་ལ་བརྩོན་པའོ། །ལུང་བསྒོ་བ་ཡོངས་སུ་རྫོགས་པར་མི་བྱ་བ་གང་ཞེ་ན། གང་དེས་ལུང་དུ་མི་བསྒོ་བ་ལ་

[353A]༄༅། །ཕྱལ་བར་བོར་བའོ། །སྐབས་འབྱེད་པ་གང་ཞེ་ན། སྐབས་ཕྱེ་ནས་བཟོད་གླེང་བར་བྱ། དྲན་པར་བྱ་བ་འདི་ནི། སྐབས་འབྱེད་པ་ཞེས་བྱའོ། །སྐབས་དབྱེ་བའི་
ལས་གང་ཞེ་ན། སྐབས་དབྱེ་བའི་ལས་ལྔ་སྟེ། འདི་སྐད་དུ། ཁྱོད་ཀྱིས་ང་ལ་སྐབས་ཕྱེ་ཞིག་དང། ངས་ཁྱོད་ལ་སྨྲའོ། །ཁྱོད་ལ་བརྗོད་དོ། །ཁྱོད་ལ་གླེང་ངོ། །ཁྱོད་ལ་དྲན་པར་བྱའོ། །
ཞེས་ཟེར་བ་འདི་ནི། སྐབས་འབྱེད་པ་ཞེས་བྱའོ། །སྐབས་འབྱེད་པར་གསོལ་བ་གང་ཞེ་ན། སྐབས་འབྱེད་པའི་ལས་དེ་དག་གིས་གཞན་ལ་གསོལ་བའོ། །གསོ་སྦྱོང་འགོག་པ་གང་ཞེ་
ན༑ ཆོས་བཞིན་མ་ཡིན་པ་བཅུ་ནི། གསོ་སྦྱོང་འགོག་པའོ། །ཆོས་བཞིན་པ་ཡང་བཅུའོ། །ཆོས་བཞིན་མ་ཡིན་པའི་གསོ་སྦྱོང་འགོག་པ་བཅུ་གང་ཞེ་ན། ཕས་ཕམ་པར་གྱུར་བ་མ་
ཡིན༑ ཕས་ཕམ་པའི་གཏམ་དུ་བརྗོད་པ་མ་ཡིན། བསླབ་པ་ཕུལ་བ་མ་ཡིན། བསླབ་པ་ཕུལ་བར་གཏམ་དུ་བརྗོད་པ་མ་ཡིན། དགེ་འདུན་ལ་སྨོད་པ་གཏམ་དུ་བརྗོད་པ་མ་ཡིན། ཚུལ་
ཁྲིམས་ཉམས་པ་མ་ཡིན། ལྟ་བ་ཉམས་པ་མ་ཡིན། སྤྱོད་པ་ཉམས་པ་མ་ཡིན། འཚོ་བ་ཉམས་པ་མ་ཡིན་པའོ། །ཇི་ལྟར་ན། ཕས་ཕམ་པར་གྱུར་པ་མ་ཡིན་པ་གང་ཞེ་ན། གང་གི་རྣམ་
པ་དང། གང་གི་མཚན་མ་དང། གང་གི་རྟགས་ཀྱི་དགེ་སློང་དེ་ཕས་ཕམ་པར་བྱེད་པར་འགྱུར་བ་དེ་ལྟ་བུའི་རྣམ་པ་དང། མཚན་མ་དང། རྟགས་ཀྱིས་དགེ་སློང་དེ་ཕས་ཕམ་པའི་ཉེས་པར་

[353B] དེས་དེ་ལ་གསོ་སྦྱོང་འགོག་པ་ནི། ཆོས་བཞིན་མ་ཡིན་པར་འགོག་སྟེ། དེ་ལྟར་ན། ཕས་ཕམ་པ་མ་ཡིན་པའོ། །ཇི་ལྟར་ན། ཕས་ཕམ་པར་གཏམ་དུ་བརྗོད་པ་མ་ཡིན་པ་གང་ཞེ་
ན༑ དེ་འདི་ལྟར། གཙུག་ལག་ཁང་གི་ནང་ངམ། ཕྱི་རོལ་ཏུ་ཡང་རུང། དགེ་སློང་མང་པོ་ལྷན་ཅིག་འདུས་ཤིང་འཁོད་ནས་དེ་དག་ཀྱང་དེ་ལས་བྱུང་ངམ། དེའི་རང་བཞིན་ནམ། དེ་ལས་མཐུན་
པའི་གཏམ་དུ་བརྗོད་པ་ཡང་མ་ཡིན། དད་པ་ལས་ཐོས་པའང་མེད། དེ་རང་གི་རྣམ་པ་ལ་རྣམ་པར་རྟོག་པ་ལས་བྱུང་བའང་མེད་དེ། དེ་ཐོས་པ་མེད་བཞིན་དུ་གསོ་སྦྱོང་འགོག་པ་ནི། ཆོས་
བཞིན་མ་ཡིན་པར་གསོ་སྦྱོང་འགོག་པ་སྟེ། དེ་ལྟ་བུ་ནི། ཕས་ཕམ་པར་གཏམ་དུ་བརྗོད་པ་མ་ཡིན་པའོ། །ཇི་ལྟར་ན། བསླབ་པ་ཕུལ་བ་མ་ཡིན་པ་གང་ཞེ་ན། དགེ་སློང་གིས་གང་གི་རྣམ་
པ་དང། གང་གི་མཚན་མ་དང། གང་གི་རྟགས་ཀྱིས་བསླབ་པ་ཕུལ་བར་འགྱུར་བ་དེ་ལྟ་བུའི་རྣམ་པ་དང། དེ་ལྟ་བུའི་མཚན་མ་དང་དེ་ལྟ་བུའི་རྟགས་དགེ་སློང་གིས་མཐོང་བ་མེད་བཞིན་
དུ་བསླབ་པ་ཕུལ་བ་ཡིན་ནོ། །ཞེས་དེས་དེ་མ་མཐོང་བར་གསོ་སྦྱོང་འགོག་ན། ཆོས་བཞིན་དུ་གསོ་སྦྱོང་འགོག་པ་མ་ཡིན་ཏེ། དེ་ལྟར་ན་བསླབ་པ་ཕུལ་བ་མ་ཡིན་ནོ། །ཇི་ལྟར་ན། བསླབ་
པ་ཕུལ་བར་གཏམ་དུ་བརྗོད་པ་མ་ཡིན་པ་གང་ཞེ་ན། དེ་འདི་ལྟར་གཙུག་ལག་ཁང་གི་ནང་ངམ། ཕྱི་རོལ་ཏུའང་རུང། དགེ་སློང་མང་པོ་ལྷན་ཅིག་འདུས་ཤིང་འཁོད་ནས་དེ་དག་ཀྱང་དེ་ལས་

[354A]༄༅། །བྱུང་བའམ། དེའི་རང་བཞིན་ནམ། མཐུན་པའི་གཏམ་དུ་བརྗོད་པའང་མ་ཡིན། དད་པ་ལས་ཐོས་པའང་མེད་དེ། རང་གི་རྣམ་པ་ལ་རྣམ་པར་རྟོག་པ་ལས་བྱུང་བའང་
མེད་དེ། དེས་ཐོས་པའང་མེད། དོགས་པའང་མེད་བཞིན་དུ་གསོ་སྦྱོང་འགོག་པ་ནི། ཆོས་བཞིན་མ་ཡིན་པར་གསོ་སྦྱོང་འགོག་པ་སྟེ། དེ་ལྟ་བུ་ནི། བསླབ་པ་ཕུལ་བར་གཏམ་དུ་བརྗོད་
པ་མ་ཡིན་ནོ། །ཇི་ལྟར་ན། དགེ་འདུན་ལ་སྨོད་པ་མ་ཡིན་ཞེ་ན། དགེ་སློང་གིས་གང་གི་རྣམ་པ་དང། གང་གི་མཚན་མ་དང། གང་གི་རྟགས་ཀྱིས་དགེ་སློང་དེ་དགེ་འདུན་ལ་སྨོད་པར་
བྱེད་པ་དེ་ལྟ་བུའི་རྣམ་པ་དང། མཚན་མ་དང། དེའི་རྟགས་ཀྱིས་དགེ་སློང་དེ་དགེ་འདུན་ལ་སྨོད་པར་བྱེད་པ་མ་མཐོང་ན། དེས་དེ་ལ་གསོ་སྦྱོང་འགོག་པ་དེ་ནི། ཆོས་བཞིན་མ་ཡིན་པར་
གསོ་སྦྱོང་འགོག་པ་སྟེ། དེ་ལྟ་བུ་ནི། དགེ་འདུན་ལ་སྨོད་པར་བྱེད་པ་མ་ཡིན་པ་ཞེས་བྱའོ། །ཇི་ལྟར་ན། དགེ་འདུན་ལ་སྨོད་པར་གཏམ་དུ་བརྗོད་པ་མ་ཡིན་ཞེ་ན། འདི་ལྟ་སྟེ། དེའི་
གཙུག་ལག་ཁང་གི་ནང་ངམ། ཕྱི་རོལ་དུའང་རུང། དགེ་སློང་མང་པོ་དང་ལྷན་ཅིག་ཏུ་འདུས་ཤིང་འཁོད་ནས་དེ་དག་ཀྱང་དེ་ལས་བྱུང་བའམ། དེའི་རང་བཞིན་ནམ། དེ་ལས་མཐུན་
པའི་གཏམ་དུ་བརྗོད་པའང་མེད། དད་པ་ལས་ཐོས་པའང་མེད་དེ་རང་གི་རྣམ་པ་ལ་རྣམ་པར་རྟོགས་པ་ལས་བྱུང་བའང་མེད། དེས་ཐོས་པའང་མེད། དོགས་པའང་མེད་བཞིན་དུ་

[354B] ཆོས་བཞིན་མ་ཡིན་པར་གསོ་སྦྱོང་འགོག་པ་སྟེ། དེ་ལྟ་བུ་ནི། དགེ་འདུན་ལ་སྨོད་པར་གཏམ་དུ་བརྗོད་པ་མ་ཡིན་པའོ། །ཇི་ལྟར་ན་ཚུལ་ཁྲིམས་ཉམས་པ་མ་ཡིན་
པ་གང་ཞེ་ན། ཕས་ཕམ་པའི་ཆོས་བཞིའི་ནང་ནས་གང་ཡང་རུང། ཕས་ཕམ་པའི་ཆོས་ལས་འདས་པར་མ་གྱུར་པ་སྟེ། དེ་ལྟ་བུ་ནི་ཚུལ་ཁྲིམས་ཉམས་པ་མ་ཡིན་པའོ། །ཇི་ལྟར་ན། ལྟ་བ་ཉམས་
པ་མ་ཡིན་ཞེ་ན། ལྟ་བ་དྲུག་ཅུ་རྩ་གཉིས་སུ་གཏོགས་པའི་ལྟ་བ་ལས་ལྟ་བ་གང་ཡང་རུང་བ་དེར་མ་གྱུར་པ་ཡིན་ཏེ། དེ་ལྟ་བུ་ནི་ལྟ་བ་མ་ཉམས་པའོ། །ཇི་ལྟར་ན། སྤྱོད་པ་མ་ཉམས་པ་ཡིན་
ཞེ་ན། མི་སྤྱོད་པ་མི་སྤྱོད་ཅིང་དགེ་སློང་གིས་བསླབ་པ་ལ་ཡང་སློབ་པ་སྟེ། དེ་ལྟ་བུ་ནི། སྤྱོད་པ་མ་ཉམས་པ་ཞེས་བྱའོ། །ཇི་ལྟར་འཚོ་བ་མ་ཉམས་པ་ཡིན་ཞེ་ན། འཚོ་བ་ཡོངས་སུ་དག་པ་ཡིན་
ཏེ༑ དེ་ལྟ་བུ་ནི། འཚོ་བ་མ་ཉམས་པ་ཞེས་བྱ་སྟེ། འདི་དག་ནི་ཆོས་བཞིན་མ་ཡིན་པས་གསོ་སྦྱོང་འགོག་པ་བཅུའོ། །ཆོས་བཞིན་གྱིས་གསོ་སྦྱོང་འགོག་པ་བཅུ་གང་ཞེ་ན། ཕས་ཕམ་པར་
གྱུར་པ་དང། ཕས་ཕམ་པར་གཏམ་དུ་བརྗོད་པར་གྱུར་པ་དང། བསླབ་པ་ཕུལ་བར་གྱུར་པ་དང། བསླབ་པ་ཕུལ་བར་གཏམ་དུ་བརྗོད་པར་གྱུར་པ་དང། དགེ་འདུན་ལ་སྨོད་པར་གྱུར་པ་
དང། དགེ་འདུན་ལ་སྨོད་པར་གཏམ་དུ་བརྗོད་པར་གྱུར་པ་དང། ཚུལ་ཁྲིམས་ཉམས་པར་གྱུར་པ་དང། ལྟ་བ་ཉམས་པར་གྱུར་པ་དང་སྤྱོད་པ་ཉམས་པར་གྱུར་པ་དང། འཚོ་བ་ཉམས་

[355A]༄༅། །པར་གྱུར་པའོ། །ཇི་ལྟར་ན། ཕས་ཕམ་པར་གྱུར་ཅེ་ན་གང་གི་རྣམ་པ་དང། གང་གི་མཚན་མ་དང། གང་གི་རྟགས་ཀྱིས་དགེ་སློང་དེ་ཕས་ཕམ་པར་བྱེད་
པར་གྱུར་པ་དེ་ལྟ་བུའི་རྣམ་པ་དང། མཚན་མ་དང། རྟགས་ཀྱིས་དགེ་སློང་དེ་ཕས་ཕམ་པའི་ཉེས་པ་བྱེད་པར་མཐོང་ན། དེས་དེ་ལ་གསོ་སྦྱོང་འགོག་པ་ནི། ཆོས་བཞིན་དུ་གསོ་སྦྱོང་
འགོག་པ་སྟེ། དེ་ལྟ་བུ་ནི། ཕས་ཕམ་པར་གྱུར་བའོ། །ཇི་ལྟར་ན་ཕས་ཕམ་པར་གཏམ་དུ་བརྗོད་པར་གྱུར་པ་གང་ཞེ་ན། དེ་འདི་ལྟར་གཙུག་ལག་ཁང་གི་ནང་ངམ། ཕྱི་རོལ་ཏུའང་རུང་
དགེ་སློང་མང་པོ་དང་ལྷན་ཅིག་འདུས་ཤིང་འཁོད་ནས་དེ་དག་ཀྱང་དེ་ལས་བྱུང་བ་དང། དེའི་རང་བཞིན་དང། དེ་དང་མཐུན་པའི་གཏམ་དུའང་བརྗོད། །དད་པ་ལས་ཐོས་པ་ཡང་ཡོད་
དེ༑ རང་གི་རྣམ་པ་ལ་རྣམ་པར་རྟོག་པ་ལས་བྱུང་བའང་ཡིན། དེས་ཐོས་པའང་ཡིན། དོགས་པའང་ཡིན་བཞིན་དུ་གསོ་སྦྱོང་འགོག་པ་ཆོས་བཞིན་དུ་གསོ་སྦྱོང་འགོག་པ་ཞེས་བྱ་
སྟེ༑ དེ་ལྟ་བུ་ནི། ཕས་ཕམ་པར་གཏམ་དུ་བརྗོད་པ་ཞེས་བྱའོ། །ཇི་ལྟར་ན། བསླབ་པ་ཕུལ་བ་ཡིན་ཞེ་ན། དགེ་སློང་གིས་གང་གི་རྣམ་པ་དང། གང་གི་མཚན་མ་དང། གང་གི་
རྟགས་ཀྱིས་བསླབ་པ་ཕུལ་བ་དེའི་རྣམ་པ་དང། དེའི་མཚན་མ་དང། དེའི་རྟགས་ཀྱིས་དགེ་སློང་དེ་བསླབ་པ་ཕུལ་བར་མཐོང་ན་དེས་དེ་ལ་གསོ་སྦྱོང་འགོག་པ་ནི། ཆོས་བཞིན་དུ་

[355B] དེ་ལྟ་བུ་ནི། བསླབ་པ་ཕུལ་བ་ཞེས་བྱའོ། །ཇི་ལྟར་ན། བསླབ་པ་ཕུལ་བར་གཏམ་དུ་བརྗོད་པ་ཡིན་ཞེ་ན། དེ་འདི་ལྟར། གཙུག་ལག་ཁང་གི་ནང་ངམ། ཕྱི་རོལ་
དུའང་རུང། དགེ་སློང་མང་པོ་འདུས་ཤིང་འཁོད་ནས་དེ་དག་ཀྱང་དེ་ལས་བྱུང་བ་དང། དེའི་རང་བཞིན་ནམ། དེ་དང་མཐུན་པའི་གཏམ་དུའང་བརྗོད། དད་པ་ལས་ཐོས་པའང་ཡིན། རང་གི་
རྣམ་པ་ལས་རྣམ་པར་རྟོག་པ་ལས་བྱུང་བའང་ཡིན། དས་ཐོས་པའང་ཡིན། དོགས་པའང་ཡིན་བཞིན་དུ་གསོ་སྦྱོང་འགོག་པ་སྟེ། དེ་ལྟ་བུ་ནི། བསླབ་པ་ཕུལ་བར་གཏམ་དུ་བརྗོད་པ་ཞེས་བྱའོ། །
དགེ་འདུན་ལ་སྨོད་པར་གྱུར་བ་གང་ཞེ་ན། དགེ་སློང་གིས་གང་གི་རྣམ་པ་དང། གང་གི་མཚན་མ་དང། གང་གི་རྟགས་ཀྱིས་དགེ་སློང་དེ་དགེ་འདུན་ལ་སྨོད་པར་གྱུར་པ་དེ་ལྟ་བུའི་རྣམ་པ་དང་
དེའི་མཚན་མ་དང། དེའི་རྟགས་ཀྱིས་དགེ་སློང་དེ་དགེ་འདུན་ལ་སྨོད་པར་བྱེད་པར་མཐོང་ན། དེས་དེ་ལ་གསོ་སྦྱོང་འགོག་པ་ནི། ཆོས་བཞིན་དུ་གསོ་སྦྱོང་འགོག་པ་སྟེ། དེ་ལྟ་བུ་ནི། དགེ་འདུན་
ལ་སྨོད་པར་གྱུར་པ་ཞེས་བྱའོ། །དགེ་འདུན་ལ་སྨོད་པར་གཏམ་དུ་བརྗོད་པར་གྱུར་པ་གང་ཞེ་ན། དེ་འདི་ལྟར། གཙུག་ལག་ཁང་གི་ནང་ངམ། ཕྱི་རོལ་ཏུའང་རུང། དགེ་སློང་མང་པོ་ལྷན་
ཅིག་ཏུ་འདུས་ཤིང་འཁོད་ནས་དེ་དག་ཀྱང་དེ་ལས་བྱུང་བའམ། དེའི་རང་བཞིན་ནམ། དེ་ལས་མཐུན་པའི་གཏམ་དུ་བརྗོད་པའང་ཡིན། དད་པ་ལས་ཐོས་པའང་ཡིན། རང་གི་རྣམ་པ་ལ་

[356A]༄༅། །རྣམ་པར་རྟོག་པ་ལས་བྱུང་བའང་ཡིན། དེས་ཐོས་པའང་ཡིན། དོགས་པའང་ཡིན་བཞིན་དུ་གསོ་སྦྱོང་འགོག་པ་སྟེ། དེ་ལྟ་བུ་ནི། དགེ་འདུན་ལ་སྨོད་པར་
གཏམ་དུ་བརྗོད་པར་གྱུར་པ་ཞེས་བྱའོ། །ཚུལ་ཁྲིམས་ཉམས་པར་གྱུར་པ་གང་ཞེ་ན། ཕས་ཕམ་པའི་ཆོས་བཞི་ལས་གང་ཡང་རུང་བའི་ཕས་ཕམ་པའི་ཆོས་ཤིག་བྱུང་བར་གྱུར་པ་དེ་
ལྟ་བུ་ནི། ཚུལ་ཁྲིམས་ཉམས་པ་ཞེས་བྱའོ། །ལྟ་བ་ཉམས་པར་གྱུར་པ་གང་ཞེ་ན། ལྟ་བ་དྲུག་ཅུ་རྩ་གཉིས་སུ་གཏོགས་པའི་ལྟ་བ་ལས་གང་ཡང་རུང། ལྟ་བར་གྱུར་པ་དེ་ལྟ་བུ་ནི་
ལྟ་བ་ཉམས་པ་ཞེས་བྱའོ། །སྤྱོད་པ་ཉམས་པ་གང་ཞེ་ན། མི་སྤྱོད་པ་སྤྱོད་ཅིང། དགེ་སློང་གི་བསླབ་པ་ལ་མི་སློབ་པ་དེ་ལྟ་བུ་ནི། སྤྱོད་པ་ཉམས་པ་ཞེས་བྱའོ། །འཚོ་བ་ཉམས་པ་
གང་ཞེ་ན། འཚོ་བ་ཡོངས་སུ་མ་དག་པ་ཡིན་ཏེ། དེ་ལྟ་བུ་ནི་འཚོ་བ་ཉམས་པ་ཞེས་བྱ་སྟེ། འདི་བཅུ་ནི། ཆོས་བཞིན་དུ་གསོ་སྦྱོང་འགོག་པར་བྱེད་པའོ། །སྐབས་འབྱེད་པ་འགོག་
པར་བྱེད་པ་གང་ཞེ་ན། ཆོས་བཞིན་མ་ཡིན་པའི་སྐབས་འབྱེད་པ་འགོག་པ་བཞི་དང། ཆོས་བཞིན་སྐབས་འབྱེད་པ་འགོག་པ་བཞིའོ་།ཆོས་བཞིན་མ་ཡིན་པའི་སྐབས་འབྱེད་པ་
འགོག་པར་བྱེད་པ་བཞི་གང་ཞེ་ན། ཚུལ་ཁྲིམས་ཉམས་པའི་རྩ་བ་མེད་བཞིན་སྐབས་འབྱེད་པ་འགོག་པ་ནི། ཆོས་བཞིན་མ་ཡིན་པའི་སྐབས་འབྱེད་པ་འགོག་པའོ། །ལྟ་བ་ཉམས་

[356B] སྤྱོད་པ་ཉམས་པ་དང། འཚོ་བ་ཉམས་པའི་རྩ་བ་མེད་པར་སྐབས་འབྱེད་པ་འགོག་པ་ནི། ཆོས་བཞིན་མ་ཡིན་པར་སྐབས་འབྱེད་པ་འགོག་པ་སྟེ། རྣམ་པ་དེ་བཞི་ནི། ཆོས་བཞིན་མ་ཡིན་
པར་སྐབས་འབྱེད་པ་འགོག་པའོ། །ཆོས་བཞིན་དུ་སྐབས་འབྱེད་པ་འགོག་པར་བྱེད་པ་བཞི་གང་ཞེ་ན། ཚུལ་ཁྲིམས་ཉམས་པའི་རྩ་བ་ཡོད་པས་སྐབས་འབྱེད་པ་འགོག་པ་ནི། ཆོས་བཞིན་དུ་
སྐབས་འབྱེད་པ་འགོག་པའོ། །ལྟ་བ་ཉམས་པ་དང། སྤྱོད་པ་ཉམས་པ་དང། འཚོ་བ་ཉམས་པའི་རྩ་བ་ཡོད་པ་ལ་སྐབས་འབྱེད་པ་ནི་ཆོས་བཞིན་དུ་སྐབས་འབྱེད་པ་འགོག་པ་སྟེ། འདི་བཞི་ནི་
ཆོས་བཞིན་དུ་སྐབས་འབྱེད་པ་འགོག་པའོ། །ནང་དུ་བཞག་པ་གང་ཞེ་ན། ཀུན་དགའི་ནང་དུ་རུང་བའི་སར་མ་བསྐོས་བར་བཞག་པར་གྱུར་པ་དེ་ནི། བསྙེན་པར་རྫོགས་པའི་དགེ་སློང་རྣམས་
ཀྱིས་བཟར་མི་རུང་བའོ། །རུང་བའི་སར་བསྐོས་པ་ནི། བཟར་རུང་བའོ། །ནང་དུ་བཙོས་པའི་བཟའ་བ་དང། བཅའ་བ་གང་ཞེ་ན། ནང་དུ་བཙོས་པའི་བཟའ་བ་དང། བཅའ་བ་རྣམས་བསྙེན་
པར་རྫོགས་པའི་དགེ་སློང་གིས་བཟར་མི་རུང་བའོ། །བཟར་མི་རུང་བ་དེ་ནི། ནང་དུ་བཙོས་པ་ཞེས་བྱའོ། །རང་གིས་བཙོས་པ་གང་ཞེ་ན། ཡངས་པའི་གྲོང་ཁྱེར་དུ་ལོ་ཉེས་པའོ། །དཀོན་ཤིང་
རྙེད་དཀའ་བར་གྱུར་པ་ན་བྲམ་ཟེ་དང། ཁྱིམ་བདག་དག་གིས་དགེ་འདུན་གྱི་ཟས་སྦྱར་བར་འདོད་པར་གྱུར་ནས་དེ་དག་འདི་སྙམ་དུ་སེམས་ཏེ། ཅི་སྟེ་ཁྱིམ་དུ་གཡོས་བྱས་ན་ནི། གཉེན་མང་

[357A]༄༅། །པོ་དང། མཛའ་བོ་མང་པོ་དང། སྐྱེ་བོ་མང་པོ་ལ་སྦྱིན་པར་བྱ་དགོས་པར་འགྱུར་ཏེ། དེ་དག་གིས་དགེ་སློང་རྣམས་ལ་གནོད་པར་མཐོང་ནས་དེ་དག་གིས་དགེ་
སློང་རྣམས་ཀྱི་དྲུང་དུ་སོང་ནས་བཙུན་པ་རྣམས། གང་གཙུག་ལག་ཁང་གི་ནང་དུ་གཡོས་བྱས་ཏེ་འབྲིམ་པར་བྱས་ན། ཉེས་པ་ཅིར་འགྱུར་ཞེས་སྨྲས་པ་དང། དེ་ལྟར་གྱུར་པ་དགེ་སློང་
རྣམས་ཀྱིས་བཅོམ་ལྡན་འདས་ལ་གསོལ་ནས་བཅོམ་ལྡན་འདས་ཀྱིས་བཀའ་སྩལ་པ། གཙུག་ལག་ཁང་གི་ཕྱི་རོལ་ཏུ་གཡོས་བྱས་ལ་བྲིམ་པར་ནི། གནང་ངོ། །བཅོམ་ལྡན་འདས་
ཀྱིས་གཙུག་ལག་ཁང་གི་ཕྱི་རོལ་ཏུ་གཡོས་བྱོས་ལ་བྲིམ་པར་བྱོས་ཤིག་ཅེས་གསུངས་པ་དང། དེར་དུད་པ་ཆེ་ཞིང་མི་དབེན་པར་གྱུར་སྐྱེ་བོ་མང་པོ་དག་འོངས་པས་ལང་ལོང་དུ་གྱུར་
ནས་དགེ་སློང་དེ་དག་གིས་ཀུན་ལ་བགོས་པ་དང། དགེ་སློང་དེ་དག་ལ་ཤིན་ཏུ་ཉུང་བར་གྱུར་པས་དགེ་སློང་དེ་དག་རྨྱ་བར་གྱུར་ཏོ། །དེ་ལྟ་བུར་གྱུར་པ་དགེ་སློང་རྣམས་ཀྱིས་བཅོམ་
ལྡན་འདས་ལ་གསོལ་ནས་བཅོམ་ལྡན་འདས་ཀྱིས་བཀའ་སྩལ་པ། གཙུག་ལག་ཁང་གི་ནང་དུ་བརྟགས་པའི་ས་བསྐོས་ཏེ་དེར་གཡོས་བྱོས་ལ་བྲིམ་པར་བྱོས་ཤིག་བཅོམ་ལྡན་
འདས་ཀྱིས་གཙུག་ལག་ཁང་གི་ནང་དུ་བརྟགས་པའི་ས་བསྐོས་ལ། དེར་གཡོས་བྱོས་ལ་བྲིམས་ཤིག་ཅེས་གསུངས་ནས་དགེ་སློང་དེ་དག་གིས་དེ་བཞིན་དུ་བྱས་པས། དེར་གཙུག་ལག་

[357B] དགེ་ཚུལ་ཕ་རྣམས་ཀྱིས་སྔར་རང་གི་དོན་དུ་དེ་བླངས་ནས་དེའི་འོག་ཏུ་གཡོས་བྱས་པའི་དགེ་སློང་རྣམས་ལ་ཅི་ཐོབ་ཐོབ་ཏུ་བྱིན་པ་དང། དགེ་སློང་དེ་དག་གི་ཉུང་བར་གྱུར་
ནས་དགེ་སློང་དེ་དག་རྨྱ་བར་གྱུར་ཏེ། དེ་ལྟ་བུར་གྱུར་པ་དགེ་སློང་རྣམས་ཀྱིས་བཅོམ་ལྡན་འདས་ལ་གསོལ་ནས་བཅོམ་ལྡན་འདས་ཀྱིས་བཀའ་སྩལ་པ། དེ་ལྟ་བུའི་ལོ་ཉེས་པ་ལ་དཀོན་ཞིང་
རྙེད་དཀའ་བའི་ཚེ་རང་གིས་གཡོས་བྱ་ཞིང་བཟའ་བར་རྗེས་སུ་གནང་ངོ། །དེ་ཡང་བརྟགས་པའི་སར་བསྐོས་ན། དེར་ནི། ནང་དུ་འཇོག་པ་དང། ནང་དུ་བཙོ་བའི་གནས་གཉིས་སུ་བདེ་བར་
འགྱུར་རོ། །དེ་ལྟ་བུའི་ལོ་ཉེས་པས་དཀོན་པའི་ཚེ་རྙེད་དཀའ་བར་གྱུར་པ་མ་གཏོགས་པར་གང་རུང་བའི་སར་བསྐོས་པ་དང། མ་བསྐོས་པ་ཡང་རུང་སྟེ། རང་གིས་བཙོས་པ་ནི། བཟའ་མི་
རུང་སྟེ། དེ་ནི། རང་གིས་བཙོས་པ་ཞེས་བྱའོ། །དགེ་སློང་གིས་བཙོས་པ་གང་ཞེ་ན། དགེ་སློང་ལ་ལ་ནི། མང་དུ་ཟ་བར་འགྱུར་ལ་ལ་ནི། ཉུང་དུ་ཟ་སྟེ། དེ་ལ་གང་མང་དུ་ཟ་བ་དེ་དག་
ནི། མི་འགྲངས། གང་ཉུང་དུ་ཟ་བ་དེ་དག་ནི། ལྷག་ནས་དེ་གཞན་དག་ལ་བྱིན་ན། དེ་དག་བཅོམ་ལྡན་འདས་ཀྱིས་བཟར་མ་གནང་བས་མི་ཟའོ། །དེ་ལྟ་བུར་གྱུར་པ་དགེ་སློང་རྣམས་
ཀྱིས་བཅོམ་ལྡན་འདས་ལ་གསོལ་ནས་བཅོམ་ལྡན་འདས་ཀྱིས་བཀའ་སྩལ་པ། དེ་ལྟ་བུའི་ལོ་ཉེས་ཤིང་དཀོན་ལ་དཀའ་ན་ནི། དགེ་སློང་གིས་བཙོས་པ་བཟར་གནང་ངོ། །དེ་ཡང་གང་

[358A]༄༅། །ཞེ་ན། གང་བསྙེན་པར་རྫོགས་པའི་དགེ་སློང་གིས་བཙོས་པ་སྟེ། འདི་ནི། དགེ་སློང་གིས་བཙོས་པ་ཞེས་བྱའོ། །བླངས་པ་གང་ཞེ་ན། གང་ངོ་ཚ་བའི་དགེ་
སློང་གིས་ཤེས་བཞིན་དུ་བླངས་པར་གྱུར་པ་སྟེ། འདི་ནི། བླངས་པ་ཞེས་བྱའོ། །བྱིན་ལེན་མ་བྱས་པ་གང་ཞེ་ན། གང་བུད་མེད་དམ་སྐྱེས་པའམ། མ་ནིང་ངམ། ཟ་མའམ་
མཚན་གཉིས་པའང་རུང་སྟེ། བྱིན་ལེན་མ་བྱས་པ་ཞེས་བྱའོ་།བླངས་པ་སླར་ལེན་པ་གང་ཞེ་ན། བདག་གིས་སླར་བླངས་པ་ལས་ཕྱིས་གཞན་ལས་བྱིན་ལེན་བྱེད་པ་ནི། བླངས་
པ་ལས་སླར་ལེན་པ་ཞེས་བྱའོ། །སྔ་དྲོའི་བྱིན་ལེན་གང་ཞེ་ན་གང་མ་ཟོས་པར་བྱིན་ལེན་བྱེད་པ་ཡིན་ཏེ། བཅོམ་ལྡན་འདས་ཀྱིས་ཡངས་པའི་གྲོང་ཁྱེར་དེ་ཉིད་དུ་གནང་བ་ནི་
དེ་ལྟ་བུའི་ལོ་ཉེས་ཤིང་དཀོན་པ་རྙེད་དཀའ་བའི་ཚེ་དགེ་སློང་གིས་ཆོག་པར་བྱས་པ་ལས། སྔ་དྲོའི་བྱིན་ལེན་བྱས་པའི་འོག་ཏུ་ལྷག་མར་མ་བྱས་ཀྱང་བླའི། ཟོ་ཞིག་འདི་ནི། སྔ་
དྲོའི་དུས་སུ་བྱིན་ལེན་བྱས་པ་ཞེས་བྱའོ། །དེ་ནས་སླར་ཁྱེར་བ་གང་ཞེ་ན། དགེ་སློང་གང་དེར་ཟོས་ནས་ཀྱང་ཟས་ཁྱེར་ཞིང་འགྲོ་བ་སྟེ། དེ་ཡང་བཅོམ་ལྡན་འདས་ཀྱིས་ཡངས་
པའི་གྲོང་ཁྱེར་དེ་ཉིད་ན་གནང་བ་ནི། དེ་ལྟ་བུའི་ལོ་ཉེས་ཤིང་དཀོན་པ་རྙེད་དཀའ་བར་གྱུར་པའི་ཆེ་དགེ་སློང་གིས་སླར་ཁྱེར་བ་ལྷག་མར་མ་བྱས་ཀྱང་ཟོ་ཞིག་ཅེས་གསུངས་པ་

[358B] སླར་ཁྱེར་བ་ཞེས་བྱའོ། །ནགས་ཀྱི་ཚེ་གུ་ཅན་གང་ཞེ་ན། སྟར་ག་དང། ཨོ་རུ་མ་ན་དང། བྷ་ཏ་མ་ལ་སོགས་པ་གང་གཞན་ཡང་ནགས་ཀྱི་ཚི་གུ་ཅན་གྱི་བཟའ་ཤིང་གི་འབྲས་བུ་
རྣམས་ཏེ། དེ་དག་ཀྱང་བཅོམ་ལྡན་འདས་ཀྱིས་ཡངས་པའི་གྲོང་ཁྱེར་ན་གནང་བར་གསུངས་ཏེ། དེ་འདྲ་བའི་ལོ་ཉེས་པ་དཀོན་པ་རྙེད་དཀའ་བའི་ཚེ་ནི། དགེ་སློང་གིས་ཆོག་པར་བྱས་
ཀྱང་ནགས་ཀྱི་ཚི་གུ་དེ་ལྷག་མར་མ་བྱས་པ་ཡང་ཟོ་ཞིག་ཅེས་གསུངས་པ་ནི། ནགས་ཀྱི་ཚི་གུ་ཞེས་བྱའོ། །རྫིང་བུ་གང་ཞེ་ན་ཚེ་དང་ལྡན་པ་ཤཱ་རིའི་བུ་མཁྲིས་པ་དམར་པོའི་ནད་ཀྱིས་
གཟིར་བ་ལ་སྨན་པས་པདྨོའི་རྩ་བ་བཟའ་བའི་ཕྱིར་རུང་བར་ཐབས་བསྟན་ནས། དེ་ནས་ཚེ་དང་ལྡན་པ་མོའུ་དགལ་གྱི་བུ་ཆེན་པོས་པདྨོ་ཅན་གྱི་རྫིང་བུ་ནས་པདྨོའི་རྩ་བ་བླངས་ནས་ཚེ་
དང་ལྡན་པ་ཤཱ་རིའི་བུ་ལ་བྱིན་པ་དང། དེས་ཀྱང་ཅུང་ཟད་ཅིག་ཟོས་ནས་ཕལ་ཆེར་མ་འདོད་དེ། དགེ་སློང་རྣམས་ལ་བྱིན་པ་དང་དགེ་སློང་རྣམས་ཀྱིས་ཀྱང་བདག་ཅག་ཆོག་པར་བྱས་
ཟིན་གྱི། མི་ཟའོ། །ཞེས་སྨྲས་པ་དང། དེ་ལྟར་གྱུར་པ་དགེ་སློང་རྣམས་ཀྱིས་བཅོམ་ལྡན་འདས་ལ་གསོལ་ནས་བཅོམ་ལྡན་འདས་ཀྱིས་བཀའ་སྩལ་པ། འདི་ལྟར་ལོ་ཉེས་ཤིང་དཀོན་
ལ་རྙེད་དཀའ་བའི་ཚེ་ནི། དགེ་སློང་གིས་ཆོག་པར་བྱས་ཀྱང་རྫིང་བུའི་ལྷག་མར་མ་བྱས་ཀྱང་ཟོ་ཞིག་དེ་ཡང་གང་ཞེ་ན་འདི་ལྟ་སྟེ། རི་ཤིང་གྷ་ཏི་ཀ་དང། ཁར་ཀ་ཏི་ཀ་དང། ཀར་ཤིང་

[359A]༄༅། །ག་ཀ་ཏ་ལ་སོགས་ཏེ། གང་གཞན་ཡང་ཆུའི་ནང་གི་འབྲས་བུ་རྣམས་སོ། །ཞེས་བྱ་བ་འདི་ནི། རྫིང་བུ་ནས་སྐྱེས་པ་ཞེས་བྱའོ། །དེ་ནས་བཅོམ་ལྡན་འདས་
ཀྱིས་དེ་ལྟར་ལོ་ཉེས་ཤིང་དཀོན་པ་རྙེད་དཀའ་བའི་ཚེ་ཡངས་པ་ཅན་ན་ཇི་སྲིད་དགྱེས་ཀྱི་བར་དུ་བཞུགས་ནས་མཉན་དུ་ཡོད་པ་གང་ན་བ་དེར་སྤྱོད་ཅིང་གཤེགས་སོ། །རིམ་གྱིས་
སྤྱོད་པ་སྤྱད་ནས་མཉན་དུ་ཡོད་པར་བྱོན་པ་དང། མཉན་དུ་ཡོད་པ་ཇེ་ཏའི་ཚལ་མགོན་མེད་ཟས་སྦྱིན་གྱི་ཀུན་དགའ་ར་བ་ན་བཞུགས་སོ་།དེར་བཅོམ་ལྡན་འདས་ཀྱིས་ཚེ་དང་
ལྡན་པ་ཀུན་དགའ་བོ་ལ་བཀའ་སྩལ་པ། ཀུན་དགའ་བོ། ངས་གང་ཡངས་པའི་གྲོང་ཁྱེར་ཆེན་པོ་ན་ལོ་ཉེས་ཤིང་དཀོན་ལ་དཀའ་བའི་ཚེ་དགེ་སློང་རྣམས་ལ་དངོས་པོ་བརྒྱད་
གནང་བ་ནི། འདི་ལྟ་སྟེ། ནང་དུ་བཞག་པ་དང། ནང་དུ་བཙོས་པ་དང། རང་གིས་བཙོས་པ་དང། དགེ་སློང་གིས་བཙོས་པ་དང། སྔ་དྲོའི་དུས་སུ་བྱིན་ལེན་བྱས་པ་དང། དེ་ནས་
སླར་ཁྱེར་བ་དང། ནགས་ཀྱི་ཚི་གུ་ཅན་དང། རྫིང་བུའི་རྣམས་གནང་ན། དངོས་པོ་དེ་དག་ཙམ་ད་དུང་ཡང་དེར་རུང་བ་བཞིན་དུ་ཟའམ། བཙུན་པ། ཁ་ཅིག་ནི། འཚལ། ཁ་
ཅིག་ནི། མི་འཚལ་ལོ། །དེ་ནས་བཅོམ་ལྡན་འདས་ཀྱིས་གླེང་གཞི་དེ་ཉིད་ཀྱི་ཕྱིར་དགེ་སློང་གི་དགེ་འདུན་བསྡུས་ནས་དགེ་སློང་རྣམས་ལ་བཀའ་སྩལ་པ། དགེ་སློང་རྣམས། གང་

[359B]རྙེད་དཀའ་བའི་དངོས་པོ་བརྒྱད་པོ་འདི་དག་བརྩེ་བའི་ཕྱིར་དགེ་སློང་རྣམས་ཀྱིས་ཆོག་པར་བྱས་ཀྱང་རྗེས་སུ་གནང་བ་དག་ནི། ལོ་ཉེས་
པའི་ཚེ་ནི། ཟོ་ཞིག། ལོ་ལེགས་པའི་ཚེ་ནི། བཟའ་བར་མི་བྱའོ་།གང་གིས་ཟོས་པ་དེ་ནི། འདས་པ་དང་བཅས་པར་འགྱུར་རོ། །བཏིང་བ་གང་ཞེ་ན། སེམས་བསྐྱེད་པ་དགུས་ན། གཏན་
པ་བཏིང་བར་འགྱུར་རོ། །དེ་ཡང་གང་ཞེ་ན། གཏན་པ་འདིང་བའི་དགེ་སློང་གིས་ཐོག་མ་ནས་དེ་ལྟར་གཏན་པ་ལེན་པ་དང། བཀྲུ་བ་དང། འཚེད་པ་དང། བརྐྱང་བ་དང། འདྲ་བ་དང་
འཚེམ་པ་ན་སེམས་རྣམ་པ་གསུམ་བསྐྱེད་དེ། དགེ་སློང་བདག་མིང་འདི་ཞེས་བགྱི་བས་གོས་འདི་དགེ་འདུན་གྱི་གཏན་པ་བཏིང་བར་འགྱུར་རོ་།གདིང་བར་བྱའོ། །བདག་གིས་བཏིང་ངོ། །
བར་དུ་ཡང་སེམས་རྣམ་པ་གསུམ་བསྐྱེད་པར་བྱ་སྟེ། བདག་དགེ་སློང་མིང་འདི་ཞེས་བྱ་བས་གོས་འདི་དགེ་འདུན་གྱི་གཏན་པ་བཏིང་བར་འགྱུར། གདིང་བར་བྱའོ། །བདག་གིས་བཏིང་
ངོ། །ཟིན་པའི་མཇུག་གི་ཁབ་སོའི་ཚེ་ཡང་སེམས་རྣམ་པ་གསུམ་བསྐྱེད་པར་བྱ་སྟེ། བདག་དགེ་སློང་མིང་འདི་ཞེས་བྱ་བས། གོས་འདི་དགེ་འདུན་གྱི་གཏན་པ་བཏིང་བར་འགྱུར་རོ། །
གདིང་བར་བྱའོ། །བདག་གིས་བཏིང་ངོ། །འདི་ལྟར་ཡང་གནས་གང་ན་དགེ་འདུན་འཁོད་པས་ཐོག་མར་གཏན་པ་བཏིང་བའི་ཚེ། མཚམས་དེའི་ནང་ན་དགེ་སློང་ཇི་སྙེད་མཚུངས་པར་

[360A]༄༅། །གནས་པ་རྒྱུད་ཤིན་ཏུ་ཡོངས་སུ་དག་པ་རྣམས་ཀྱིས་ཀྱང་དགེ་འདུན་གྱི་གཏན་པ་བཏིང་ངོ། །ཞེས་ཐོས་པ་ལས་ཀྱང་རྗེས་སུ་ཡི་རང་ན། དེ་དག་ཐམས་ཅད་ཀྱིས་
ཀྱང་གཏན་པ་བཏིང་བ་ཞེས་བྱ་སྟེ། དེ་ལྟར་ན། བཏིང་བ་ཞེས་བྱའོ། །མ་བཏིང་བ་གང་ཞེ་ན། དེ་ལས་ལྡོག་པ་ནི། མ་བཏིང་བ་ཡིན་ཏེ། འདི་ལྟར་ཡང་ཟླ་བ་གསུམ་མ་ཚང་བར་དགེ་སློང་
རྣམས་ཀྱིས་གཏན་པ་བཏིང་ན། གཏན་པ་མ་བཏིང་བ་ཞེས་བྱ་སྟེ་འདི་ནི། གཏན་པ་མ་བཏིང་བ་ཞེས་བྱའོ། །ཕྱུང་བ་གང་ཞེ་ན་མ་ལྟ་བུའི་ཚིག་བརྒྱད་ཀྱིས་ནི། གཏན་པ་ཕྱུང་བར་
འགྱུར་ཏེ། དེ་ཡང་གང་ཞེ་ན། འདི་ལྟ་སྟེ། ཕྱུང་སྟེ་སོང་བ་དང། ཟིན་པ་དང། ཀུན་ཟིན་པ་དང། ཉམས་པ་དང། ཐོས་པ་དང་མཚམས་ལས་འདས་པ་དང། བསམ་པ་ཆད་པ་དང། གསོལ་
བའི་ལས་དང། ཚིག་བརྒྱད་དེ། འདི་ནི། ཕྱུང་བ་ཞེས་བྱའོ། །མ་ཕྱུང་བ་གང་ཞེ་ན། འདི་ལས་བཟློག་པ་ནི། མ་ཕྱུང་བ་སྟེ། འོན་ཀྱང་བར་དུ་གཅོད་པ་བརྒྱད་ཀྱི་ནང་ནས་གང་ཡང་རུང་བ་བྱུང་བ་
སྟེ། དགེ་སློང་བཏིང་བའི་ནང་ནས་དམིགས་བཞིན་དུ་བྱུང་སྟེ་སོང་ན་ཡང་གཏན་པ་མ་ཕྱུང་བ་ཞེས་བྱ་སྟེ། དེ་ལྟར་ན། གཏན་པ་མ་ཕྱུང་བ་ཞེས་བྱའོ། །ལྕི་བའི་ཡོ་བྱད་གང་ཞེ་ན། གང་བགོ་
བར་མི་རིགས་པའོ། །ཡང་བའི་ཡོ་བྱད་གང་ཞེ་ན། གང་བགོ་བར་རིགས་པའོ། །བགོ་བར་རིགས་པའི་ཡོ་བྱད་གང་ཞེ་ན། གང་དགེ་སློང་ཤི་བའི་རྫས་རྣམས་བགོ་བར་བྱ་སྟེ། དེ་ཡང་

[360B] གང་ཤི་བའི་ཆོས་གོས་མ་གཏོགས་པར་གང་དེ་ལས་གཞན་པ་ཡང་བའི་ཡོ་བྱད་རྣམས་ཏེ། འདི་ནི། བགོ་བར་རིགས་པའི་ཡོ་བྱད་ཅེས་བྱའོ། །བགོ་བར་མི་རིགས་པའི་ཡོ་བྱད་
གང་ཞེ་ན། གང་དགེ་སློང་ཤི་བའི་རྫས་མི་བགོ་བར་བྱ་བ་རྣམས་ཏེ། དེ་ཡང་གང་ཞེ་ན། ཤི་བའི་ཆོས་གོས་མ་གཏོགས་པར་གང་དེ་ལས་གཞན་པའི་ལྕི་བ་རྣམས་ཏེ། འདི་ནི། བགོ་བར་
མི་རིགས་པའི་ཡོ་བྱད་ཅེས་བྱའོ། །དེ་ལ་ཆོས་གོས་ཀྱི་སྣོད་པས་ལྕི་བའི་ཡོ་བྱད་དུ་བཞག་པ་ནི། ནད་གཡོག་གི་ཆོས་གོས་ཏེ། གང་དེ་ལས་གཞན་པའི་ཡོ་བྱད་ཡང་བ་ལྕགས་ལས་བྱས་
པའི་སྣོད་ལྷུང་བཟེད་དང། ལྷུང་བཟེད་ཆུང་ངུ་དང། ལྷུང་བཟེད་མ་ཡིན་པ་རྣམས་ཀྱང་བགོ་བར་རིགས་པའི་ཡོ་བྱད་དོ། །འཁར་བ་ལས་བྱས་པ་དང། ཆོལ་ཟངས་དང། ལྡེ་མིག་དང། གྲི་
ཁབ་དང། སེན་མོ་གཅད་པ་དང། ནལ་ཟེ་དང། ཞུགས་ལིང་དང། སྟ་རེ་དང། ཐལ་ཕྱགས་དང། ཆུ་ཚགས་དང། འདི་རྣམས་ནི། བགོ་བར་རིགས་པའི་ཡོ་བྱད་དོ། །གང་ཡང་དེ་
བས་ཡང་བའི་ཡོ་བྱད་དེ་དག་ཀྱང་བགོ་བར་རིགས་པའོ། །གང་ཡང་དེ་ལས་གཞན་པའི་ལྕི་བའི་ཡོ་བྱད་དེ་དག་ནི། བགོ་བར་མི་རིགས་པ་སྟེ། དེ་ཐམས་ཅད་ཕྱོགས་བཞིའི་དགེ་འདུན་
གྱི་ཕྱིར་གཞག་པར་བྱའོ། །ཤིང་གི་སྣོད་རྣམས་ལས་ཡང་མིག་དང། ཆོས་ཀྱི་ཆུ་ཚགས་དང། ཕོར་བུ་ཆེན་པོ་དང། ཁམ་བུའི་ཕོར་བུ་དང། འདི་རྣམས་ཀྱང་བགོ་བར་རིགས་པའི་

[361A]༄༅། །ཡོ་བྱད་དོ། །གང་དེ་ལས་གཞན་པའི་ཡོ་བྱད་ཡང་བའི་རྣམ་པ་དེ་དག་ཀྱང་བགོ་བར་རིགས་པའོ། །གང་དེ་ལས་གཞན་པའི་ཡོ་བྱད་ལྕི་བའི་རྣམ་པ་དེ་
དག་ནི། བགོ་བར་མི་རིགས་པ་སྟེ། ཐམས་ཅད་ཕྱོགས་བཞིའི་དགེ་འདུན་གྱི་ཕྱིར་གཞག་པར་བྱའོ། །ཁམ་པའི་སྣོད་དུ་གཏོགས་པའི་ལྷུང་བཟེད་དང། ལྷུང་བཟེད་ཆུང་ངུ་དང་
ལྷུང་བཟེད་མ་ཡིན་པ་དང། རྫ་མ་དང། བུམ་པ་དང། བུམ་བུ་དང། རིལ་བ་སྤྱི་བླུགས་དང། འདི་རྣམས་ནི། བགོ་བར་རིགས་པའི་ཡོ་བྱད་དོ། །གང་དེ་ལས་གཞན་པའི་ཡོ་བྱད་ཡང་
བའི་རྣམ་པ་དེ་དག་ནི། བགོ་བར་རིགས་པའོ། །གང་ཡང་དེ་ལས་ལྕི་བའི་ཡོ་བྱད་དེ་དག་ཀྱང་བགོ་བར་མི་རིགས་པ་དང། ཐམས་ཅད་ཕྱོགས་བཞིའི་དགེ་འདུན་གྱི་ཕྱིར་གཞག་པར་
བྱའོ༑ ༑ཚོན་རྩི་གང་བསྐོལ་བར་གྱུར་པ་ནི། ཕྱོགས་བཞིའི་དགེ་འདུན་གྱི་གོས་བཙོ་བར་བྱའོ། །གང་ཡང་མ་བསྐོལ་བའི་ཚོན་རྩི་ནི། བགོའོ། །ཚོན་ཆེན་པོ་ལྔ་ནི། མི་བགོའོ། །
རིན་པོ་ཆེ་རྣམས་ཀྱི་ཁྲི་ཡིན་ན། བསྒྱུར་ལ་བགོ་བར་བྱའོ། །ཆུང་ངུ་ན་གལ་ཏེ་ལྕགས་ལས་བྱས་པ་ཡིན་ན། ཡོ་བྱད་དུ་རུང་ན་ནི་གཞག་གོ་དེ་ལས་གཞན་དུ་ལྕི་བའི་ཡོ་བྱད་ཡིན་ན་
དེ་ནི༑ བགོ་བར་མི་རིགས་སོ། གཞན་ཡང་མི་འཚོང་བ་རྣམས་དང་གང་མི་བཅང་བ་རྣམས་དང། གང་མི་དགོས་པ་རྣམས་དང། གང་མི་བགོ་བ་དང། གང་གཞན་དུ་མི་སྦྱིན་

[361B] གང་སུ་ལའང་སྦྱིན་དུ་མི་རུང་བའི་དངོས་པོ་ལྔ་ཡོད་དེ། དེ་ཡང་གང་ཞེ་ན། གཙུག་ལག་ཁང་གི་དངོས་པོ་དང། གནས་ཁང་གི་དངོས་པོ་དང། ཀུན་དགའི་དྲི་གཙང་ཁང་
དང། མལ་སྟན་དང། མིའི་ཡོ་བྱེད་དོ། །མིའི་ཡོ་བྱད་གང་ཞེ་ན་བཅོམ་ལྡན་འདས་ཀྱིས་གསུངས་པ་དགེ་འདུན་གྱིའམ། མཆོད་རྟེན་གྱི་ཡང་རུང། འདི་ནི། མིའི་ཡོ་བྱད་ཅེས་བྱའོ། །མི་མ་
ཡིན་པའི་ཡོ་བྱད་གང་ཞེ་ན། བ་ལང་དང། ར་དང། ལུག་དང། མ་ཧེ་སྟེ། དེ་དག་ཀྱང་དགེ་འདུན་གྱི་ཡང་རུང། མཆོད་རྟེན་གྱི་ཡང་རུང་སྟེ། བཅོམ་ལྡན་འདས་ཀྱིས་མ་གནང་བར་གསུངས་
པའོ༑ ༑འདི་ནི། མི་མ་ཡིན་པའི་ཡོ་བྱད་ཅེས་བྱའོ། །ཡོངས་སུ་ཟིན་པའི་ཡོ་བྱད་གང་ཞེ་ན། གང་གྲོང་ངམ། ནགས་ཚལ་ཏེ། གང་བུད་མེད་དམ། སྐྱེས་པའམ། མ་ནིང་ངམ། ཟ་མའམ། མཚན་
གཉིས་པའང་རུང་སྟེ། གཞན་གྱིས་ཟིན་པ་འདི་ནི། ཡོངས་སུ་ཟིན་པའི་ཡོ་བྱད་ཅེས་བྱའོ། །ཡོངས་སུ་མ་ཟིན་པའི་ཡོ་བྱད་གང་ཞེ་ན། གྲོང་ངམ། ནགས་ཚལ་ཏེ། བུད་མེད་དམ། སྐྱེས་
པའམ༑ ཟ་མའམ། མ་ནིང་ངམ། མཚན་གཉིས་པ་གང་གིས་ཀྱང་ཡོངས་སུ་མ་ཟིན་པར་གྱུར་པ་འདི་ནི། ཡོངས་སུ་མ་ཟིན་པའི་ཡོ་བྱད་ཅེས་བྱའོ། །བྱིན་ལེན་བྱ་བའི་ཡོ་བྱད་གང་ཞེ་ན། གང་
དགེ་སློང་རྣམས་ཀྱིས་གཞན་ལས་བྱིན་ལེན་བྱས་ཤིང་བཟའ་བ་སྟེ་དེ་ཡང་གང་ཞེ་ན། ཆུ་དང། སོ་ཤིང་མ་གཏོགས་པར་གང་དེ་ལས་གཞན་པའི་ཁར་བཟའ་བ་ཐམས་ཅད་བྱིན་ལེན་བྱ་

[362A]༄༅། །བའི་ཡོ་བྱད་དེ། འདི་ནི། བྱིན་ལེན་བྱ་བའི་ཡོ་བྱད་ཅེས་བྱའོ། །བྱིན་ལེན་མི་བྱ་བའི་ཡོ་བྱད་གང་ཞེ་ན། གང་དགེ་སློང་རྣམས་ལ་གཞན་གྱིས་མ་བྱིན་ཀྱང་
མི་བཟའ་བ་རྣམས་ཏེ། དེ་ཡང་གང་ཞེ་ན། ཡོངས་སུ་སྤྱད་པའི་ཡོ་བྱད་ཐམས་ཅད་དང། ཁར་བཟའ་བའི་ཆུ་དང། སོ་ཤིང་སྟེ། འདི་ནི། བྱིན་ལེན་མི་བྱ་བའི་ཡོ་བྱད་ཅེས་བྱའོ། །ཤི་
བའི་ཆོས་གོས་གང་ཞེ་ན། གང་སྡེ་ལྔ་རྣམས་ཤི་བའི་ཆོས་གོས་དེ་ནི། བཅོམ་ལྡན་འདས་ཀྱིས་སྡེ་ལྔ་རྣམས་ལ་དབྱར་གྱི་ནང་དུའམ། དབྱར་གྱི་ཕྱི་རོལ་མ་གཏོགས་པར་ཡང་ཤི་
བའི་ཆོས་གོས་སོ། །ཞེས་དུས་ཐམས་ཅད་དུའང་བགོ་བར་བྱའོ། །ཞེས་གནང་བར་གསུངས་ཏེ། འདི་ནི། ཤི་བའི་ཆོས་གོས་ཞེས་བྱའོ། །མཚན་མའི་ཆོས་གོས་གང་ཞེ་ན། ལོ་ལྔ་
པའམ། ལོ་དྲུག་པའམ། དུས་ཆེན་པོའམ། བཏད་པ་ན་ཐོབ་པའི་ཆོས་གོས་གང་རྙེད་པ་དེ་ནི། བཅོམ་ལྡན་འདས་ཀྱིས་དབྱར་གྱི་ནང་དུའམ། དབྱར་གྱི་ཕྱི་རོལ་དུའང་རུང་སྟེ། དུས་
ཐམས་ཅད་དུའང་བགོ་བར་བྱའོ། །ཞེས་གནང་བར་གསུངས་ཏེ། འདི་ནི། མཚན་མའི་ཆོས་གོས་ཞེས་བྱའོ། །ཕྱག་དར་ཁྲོད་པའི་གོས་གང་ཞེ་ན། དགེ་སློང་རྣམས་ཀྱིས་ཕྱག་དར་
ཁྲོད་པའི་གོས་ལྔ་འཆང་དུ་གནང་སྟེ། མེས་ཚིག་པ་དང། བ་ལང་གིས་ཟོས་པ་དང། བྱི་བས་ཟོས་པ་དང། སླར་འོངས་པའི་གོས་དང། རུལ་པ་སྟེ། འདི་ནི། ཕྱག་དར་ཁྲོད་པའི་

[362B] །སྣ་ནས་བླུགས་པའི་ལས་གང་ཞེ་ན། སྣ་ནས་བླུགས་པའི་ལས་སུ་བཅོམ་ལྡན་འདས་ཀྱིས་དགེ་སློང་རྣམས་ལ་གནང་བ་ནི། མིག་ནད་ཀྱིས་ན་བའི་རྣམས་ཏེ། ཇི་ལྟར་ཚེ་
དང་ལྡན་པ་ལི་ལིནྡའི་བུ་ལ་གནང་བཞི་རྒྱས་པར་ཇི་ལྟར་འདུལ་བ་བཞིན་ཏེ། འདི་ནི། སྣ་ནས་བླུགས་པའི་ལས་ཞེས་བྱའོ། །བཤང་ལམ་ནས་བླུགས་པའི་ལས་གང་ཞེ་ན། དགེ་
སློང་རྣམས་ཀྱིས་བྱ་བའི་ཐབས་གཞན་ཡོད་ཀྱི་བར་དུ་བཤང་ལམ་ནས་བླུགས་པའི་ལས་མི་བྱ་སྟེ། བྱེད་ན། ཉེས་པ་སྦོམ་པོར་འགྱུར་རོ། །བྱ་བའི་ཐབས་གཞན་མེད་ན། གདོད་བྱ་སྟེ། འདི་
ནི༑ བཤང་ལམ་ནས་བླུགས་པའི་ལས་ཞེས་བྱའོ། །མཚོན་གྱི་ལས་གང་ཞེ་ན། དགེ་སློང་རྣམས་ཀྱིས་བྱ་བའི་ཐབས་གཞན་ཡོད་བཞིན་དུ་གདོང་ལ་མཚོན་གྱིས་ལས་བྱ་བར་མི་བྱའོ། །བྱས་ན་
ཉེས་བྱས་སུ་འགྱུར་རོ། །བྱ་བའི་ཐབས་གཞན་མེད་ན། བྱ་བར་བྱ་སྟེ། འདི་ནི། མཚོན་གྱི་ལས་ཞེས་བྱའོ། །འབྲེག་པའི་ལས་གང་ཞེ་ན། དགེ་སློང་རྣམས་ཀྱིས་སྐྲ་དང། ཁ་སྤུ་མ་གཏོགས་
པར་དེ་ལས་གཞན་པའི་ཡན་ལག་གི་སྤུ་རྣམས་མི་འབྲེག་གོ། དེ་སྟེ་བྲེགས་ན། ཉེས་བྱས་སུ་འགྱུར་ཏེ། འདི་ནི། འབྲེག་པའི་ལས་ཞེས་བྱའོ། །སྐྲ་བྲེག་པའི་ལས་གང་ཞེ་ན། དགེ་སློང་
རྣམས་ཀྱིས་བབ་བབ་ཏུ་སྐྲ་བྲེག་པར་མི་བྱ་སྟེ། ཕྱོགས་གཅིག་ཏུ་སྐྲ་བྲེག་པར་བྱ་ཞིང་རྒན་རིམ་བཞིན་དུ་བྲེག་པར་བྱའོ། །ཡང་ན་སྤུ་གྲི་སོ་གང་གིས་བྲེགས་པར་གྱུར་ན་ཡང་བླང་བར་

[363A]༄༅། །མི་བྱའོ། །དེ་སྟེ་བླངས་ན། ཉེས་བྱས་སུ་འགྱུར་ཏེ། འདི་ནི། སྐྲ་བྲེག་པ་ཞེས་བྱའོ། །ཆེད་དུ་བྱས་ཏེ་བཟའ་བ་གང་ཞེ་ན། ས་བོན་གྱི་རིགས་ལྔ་རྣམས་ལ་རུང་
བའི་ཚད་ལྔས་རུང་བར་བྱས་ཏེ། བཟའ་བར་བྱའོ། །བཏུང་བ་བརྒྱད་ལ་ནི། ཆུས་བླུགས་པར་བྱའོ། །གོས་བཅུ་རྣམས་ནི། ཁ་དོག་ངན་པར་བྱ་བ་གསུམ་གྱི་ཁ་དོག་ངན་པར་བྱས་ཏེ་
བཅང་བར་བྱའོ། །དེ་ལྟར་ན། ཆེད་དུ་བྱས་ཏེ་བགོ་བར་བྱའོ་།འབྲས་བུ་ཟ་བ་གང་ཞེ་ན། ཡངས་པའི་གྲོང་ཁྱེར་ན་འབྲས་བུ་མང་པོ་ཞིག་དགེ་སློང་རྣམས་གང་ཟག་གིར་བཟའ་བར་
བྱས་ནས་ཟ་བ་དང། བཅོམ་ལྡན་འདས་ཀྱིས་བཀའ་སྩལ་པ། གང་ཟག་གིར་བཟའ་བར་བྱས་ནས་བཟའ་བར་མི་བྱའི། དགེ་འདུན་ལ་བྲིམ་པར་བྱའོ། །བཅོམ་ལྡན་འདས་ཀྱིས་དགེ་
འདུན་ལ་བྲིམ་པར་བྱོས་ཤིག་ཅེས་གསུངས་པ་དང། དེ་ན་གཅིག་གམ་གཉིས་སམ། གསུམ་རྣམས་ཀྱིས་ཀྱང་ལེན་པ་དང། ཁ་ཅིག་གིས་ནི། མ་ཐོབ། ཁ་ཅིག་ལ་ནི། ལྷག་ནས་དེ་
ལྟར་གྱུར་པ་དགེ་སློང་རྣམས་ཀྱིས་བཅོམ་ལྡན་འདས་ལ་གསོལ་ནས་བཅོམ་ལྡན་འདས་ཀྱིས་བཀའ་སྩལ་པ། ཐམས་ཅད་ལ་སྙོམས་པར་བྲིམ་པར་བྱའོ། །དེ་དག་ཡང་གདམས་
ཤིང་བྲིམ་པ་དང། བཅོམ་ལྡན་འདས་ཀྱིས་བཀའ་སྩལ་པ། དེ་བཞིན་དུ་བལྟས་ནས་གདམས་ཤིང་བྲིམ་པར་མི་བྱའོ། །དེ་དག་ཡང་སོར་མོས་སྟོན་ཅིང་ལེན་པ་དང། བཅོམ་ལྡན་

[363B] སོར་མོས་སྟོན་ཅིང་བླང་བར་མི་བྱའོ། །དེ་དག་གིས་ཐམས་ཅད་ལ་སྙོམས་པར་བྲིམ་མ་ནུས་ནས་འཁྲུགས་པར་གྱུར་པ་དང། དེ་ལྟར་གྱུར་པ་དགེ་སློང་རྣམས་
ཀྱིས་བཅོམ་ལྡན་འདས་ལ་གསོལ་ནས་བཅོམ་ལྡན་འདས་ཀྱིས་བཀའ་སྩལ་པ། གསོལ་བ་ཉི་ཚེ་བ་བྱོས་ལ་གང་ཡོངས་སུ་བཟའ་བར་འདོད་པས་རུང་བར་བྱེད་པ་དེས། དགེ་སློང་གི་རུང་བར་
བྱེད་པ་ལྔས་རུང་བར་བྱས་ཏེ་བྱིན་ལེན་བྱས་ལ་བཟའ་བར་བྱའོ་།འདི་ནི། འབྲས་བུའི་ཡོངས་སུ་སྤྱོད་པ་ཞེས་བྱའོ། །མིའི་ལས་ཡོངས་སུ་སྤྱོད་པ་གང་ཞེ་ན། མིའི་སྟན་གསེར་ལས་བྱས་པའམ།།
དངུལ་ལས་བྱས་པའམ། ཤེལ་ལས་བྱས་པའམ། བཻ་ཌཱུརྱ་ལས་བྱས་པའང་རུང། དགེ་སློང་སྟན་ལ་འདུག་ཅིང་སྣོད་དུ་བཟར་མི་རུང་སྟེ། འདི་ནི། མིའི་ལས་ཡོངས་སུ་སྤྱད་པ་ཞེས་བྱའོ། །
མི་མ་ཡིན་པའི་ལས་སྤྱོད་པ་གང་ཞེ་ན། ལྷའི་ཁང་པར་རམ་ཀླུའི་ཁང་པར་རམ། གནོད་སྦྱིན་གྱི་ཁང་པར་ཡང་རུང་སྟེ། གསེར་ལས་བྱས་པའམ། དངུལ་ལས་བྱས་པའམ། ཤེལ་ལས་
བྱས་པའམ། བཻ་ཌཱུརྱ་ལས་བྱས་པའི་ས་གཞི་ལས་འགྲོ་བ་དང་སྐས་ལ་འཛེག་པ་དང། སྟན་ལ་འདུག་པ་དང། སྣོད་ལ་ཡོངས་སུ་སྤྱོད་པ་ནི། དགེ་སློང་རྣམས་ཀྱིས་རུང་བ་བྱ་སྟེ། འདི་ནི། མི་
མ་ཡིན་པའི་ལས་ཡོངས་སུ་སྤྱོད་པ་ཞེས་བྱའོ། །འདུལ་བ་བསྡུས་པ་ལྔ་བརྒྱ་གང་ཞེ་ན། སངས་རྒྱས་བཅོམ་ལྡན་འདས་ཡོངས་སུ་མྱ་ངན་ལས་འདས་ནས་རིང་པོ་མ་ལོན་པ་ན་རྒྱལ་པོའི་ཁབ་

[364A]༄༅། །ཀྱི་གྲོང་ཁྱེར་དུ་དགེ་སློང་ལྔ་བརྒྱ་འདུས་ནས་མདོ་སྡེ་ཐམས་ཅད་དང། འདུལ་བ་ཐམས་ཅད་དང། མངོན་པའི་ཆོས་ཐམས་ཅད་བསྡུས་པར་བྱས་པ་འདི་ནི་
འདུལ་བ་བསྡུས་པ་ལྔ་བརྒྱ་ཞེས་བྱའོ། །བདུན་བརྒྱས་འདུལ་བ་བསྡུས་པ་བདུན་བརྒྱ་པ་གང་ཞེ་ན། སངས་རྒྱས་བཅོམ་ལྡན་འདས་ཡོངས་སུ་མྱ་ངན་ལས་འདས་ནས་ལོ་བརྒྱ་རྩ་བཅུའི་
འོག་ཏུ་ཡངས་པ་ཅན་ན་གནས་པའི་དགེ་སློང་རྣམས་ཀྱིས་མི་རུང་བའི་དངོས་པོ་བཅུ་རྣམས་ཕྱུང་སྟེ། མདོ་སྡེ་ངན་པ་དང། འདུལ་བ་ངན་པ་དང། སྟོན་པས་བསྟན་པ་ངན་པ་དང། མདོ་
སྡེ་ལས་འགལ། འདུལ་བ་ལས་མི་འབྱུང། ཆོས་ཉིད་དང་མི་མཐུན་པ་ཡངས་པའི་དགེ་སློང་རྣམས་ཀྱིས་འདི་ནི། རུང་བའོ། །ཞེས་ཏེ་སྤྱོད་པར་བྱེད། ཤིན་ཏུ་སྤྱོད་པར་བྱེད། སྒྲོག་
པར་བྱེད་པ་དེ་ཡང་དགེ་སློང་བདུན་བརྒྱ་རྣམས་གཅིག་ཏུ་འདུས་ནས་འདི་ནི། ཆོས་མ་ཡིན་ནོ། །འདི་ནི། འདུལ་བ་མ་ཡིན་ནོ། །འདི་ནི། སྟོན་པས་བསྟན་པ་མ་ཡིན་ནོ། །ཞེས་ཏེ། མངོན་
དུ་ཞི་བར་བྱས་པ་འདི་ནི། འདུལ་བ་སྡུད་པ་བདུན་བརྒྱ་པའོ། །འདུལ་བ་བྱུང་བ་གང་ཞེ་ན། སོ་སོར་ཐར་པ་གཉིས་རྣམ་པར་འབྱེད་པ་དང་བཅས་པ། འདུལ་བའི་དངོས་པོ་བཅོ་བརྒྱད་རྣམས་
དང། འདུལ་བ་གཅིག་གིས་ལྷག་པ་དང། འདུལ་བའི་མ་ལྟ་བུ་དང་འདུལ་བ་ལྔ་པོ་དང། འདུལ་བ་བཅུ་དྲུག་དང། འདུལ་བ་མ་ན་བི་ཀ་ཞེས་བྱ་བ་དང། འདུལ་བ་ཕྲན་ཚེགས་དང་

[364B] གླེང་གཞི་དང། གཏམ་གྱི་དངོས་པོ་དང། ཨུ་པ་ལིས་ཞུས་པ་དང། ཐུན་མོང་བ་དང། ཐུན་མོང་མ་ཡིན་པ་རྣམས་དང། བསླབ་པའི་གནས་དང། ལུང་བསྒོ་བ་ལྔ་བརྒྱ་དང། སྐྱེས་པའི་
རབས་ཀྱི་སྡེ་ལྔ་བརྒྱ་དང། སྔོན་གྱི་སྦྱོར་བ་ལྔ་བརྒྱ་པོ་འདི་རྣམས་ནི། འདུལ་བ་བྱུང་བ་ཞེས་བྱའོ། །ནག་པོར་སྟོན་པ་གང་ཞེ་ན། ནག་པོར་སྟོན་པ་བཞི་སྟེ། བཞི་གང་ཞེ་ན། འདིར་དགེ་སློང་
ཞིག་འོངས་པ་ལ་དེ་འདི་སྐད་དུ། ངས་དེ་ཉིད་མངོན་སུམ་དུ་བཅོམ་ལྡན་འདས་ཀྱི་དྲུང་ནས་ཐོས་ཏེ་མངོན་སུམ་དུ་བླངས་པ་ནི། འདི་ལྟ་སྟེ། ཆོས་འདི་དང། འདུལ་བ་འདི་སྟེ། འདི་ནི། སྟོན་
པས་བསྟན་པའོ། །ཞེས་སྨྲས་པ་དང། དེས་དགའ་བར་ཡང་མི་བྱ་སྨད་པར་ཡང་མི་བྱའོ། །དགའ་བར་ཡང་མི་བྱེད། སྨོད་པར་ཡང་མི་བྱེད་ཅིང། རྣ་བས་ཉན་ལ་ཆོས་ཀྱི་ཚིག་དང། ཡི་གེ་
རྣམས་བླངས་ནས་མདོ་སྡེ་དང་བསྟུན་པར་བྱ། འདུལ་བ་དང་བསྟུན་པར་བྱ་སྟེ། གལ་ཏེ་མདོ་སྡེ་དང་ཡང་བསྟུན། འདུལ་བ་དང་ཡང་བསྟུན་ན། མདོ་སྡེ་དང་ཡང་མི་མཐུན། འདུལ་བ་ལྟར་
ཡང་མི་སྣང། ཆོས་ཉིད་དང་ཡང་མི་མཐུན་ཏེ། དེ་ལྟ་བུར་གྱུར་ན། ཚིག་འདི་སྐད་ཅེས་སྨྲ་བར་བྱའོ། །ཚེ་དང་ལྡན་པ། དེ་ལྟར་འདི་ལྟ་བུའི་ཆོས་ནི། བཅོམ་ལྡན་འདས་ཀྱིས་ཀྱང་མ་གསུངས་
ཚེ་དང་ལྡན་པས་ཀྱང་འདྲ་བ་ཉིད་ཆོས་ཉིད་དུ་མ་གཟུང་ཞིག་དེ་ལྟ་བུའི་ཆོས་ནི། བདག་གིས་མདོ་སྡེ་དང་བསྟུན། འདུལ་བ་དང་བསྟུན་ན། མདོ་སྡེ་དང་ཡང་མི་མཐུན། འདུལ་བ་ལྟར་

[365A]༄༅། །ཡང་མ་གྱུར། ཆོས་ཉིད་དང་ཡང་འགལ་ཏེ། འདི་ནི། ཆོས་མ་ཡིན། འདི་ནི། འདུལ་བ་མ་ཡིན། སྟོན་པས་ཀྱང་དེ་ལྟར་མ་བསྟན་ཏོ། །ཞེས་ཤེས་པར་བྱ་སྟེ་
དོར་བར་བྱའོ། །གཞན་དགེ་སློང་ཞིག་འོངས་པ་ལ་དེས་འདི་སྐད་ཅེས་ཟེར་ཏེ། གནས་འདི་ཞེས་བྱ་བ་ན་དགེ་སློང་གི་དགེ་འདུན་ཆེན་པོ་དག་ཅིག་གནས་བརྟན་དང་བཅས། སོ་སོར་ཐར་
པ་དང་བཅས་ཤིང་འཁོད་པའི་དགེ་སློང་གི་དགེ་འདུན་དེ་དག་གི་དྲུང་ནས་བདག་གིས་མངོན་སུམ་དུ་ཐོས་ནས་མངོན་སུམ་དུ་བླངས་པ་ནི། འདི་ལྟ་སྟེ། ཆོས་ནི། འདིའོ། །ཞེས་བྱ་བ་ནས་
སྔ་མ་བཞིན་ཏེ། དེ་ལྟ་བུ་དེ་ལ་འདི་སྐད་སྨྲ་བར་བྱ་སྟེ། ཚེ་དང་ལྡན་པ། དེ་ལྟར་འདི་ལྟ་བུའི་ཆོས་དག་ནི། དགེ་སློང་གི་དགེ་འདུན་དེ་དག་གིས་ཆོས་སུ་འདུ་ཤེས་པ་དང། འདུལ་བར་
འདུ་ཤེས་ཏེ་སྨྲས་པ་ལས། ཆོས་མ་ཡིན་པ་དང། འདུལ་བ་མ་ཡིན་པར་སྨྲས་པས་ཚེ་དང་ལྡན་པ་ཁྱོད་ཀྱིས་དེ་ལྟར་ཆོས་མ་ཡིན་པར་བླངས་སོ། །ཞེས་བྱ་བ་ནས་སྔ་མ་བཞིན་དུ་དོར་
བར་བྱའོ། །གཞན་ཡང་དགེ་སློང་ཞིག་འོངས་པ་ལ་དེ་དག་འདི་སྐད་ཅེས་ཟེར་ཏེ། གནས་འདི་ཞེས་བྱ་བ་ན་མདོ་སྡེ་འཛིན་པ་དང། འདུལ་བ་འཛིན་པ་དང། མ་ལྟ་བུ་འཛིན་པའི་དགེ་
སློང་རབ་ཏུ་མང་བ་ཞིག་འཁོད་པའི་དགེ་སློང་དེ་དག་གི་དྲུང་ནས་བདག་གིས་མངོན་སུམ་དུ་ཐོས་ནས་མངོན་སུམ་དུ་བླངས་པ་ནི། འདི་ལྟ་སྟེ། འདི་ནི། ཆོས་སོ། །ཞེས་བྱ་བ་ནས་སྔ་

[365B] དེས་འདི་སྐད་དུ་སྨྲ་བར་བྱ་སྟེ་ཚེ་དང་ལྡན་པ། དེ་ལྟར་འདི་ལྟ་བུའི་ཆོས་དག་ནི། དགེ་སློང་དེ་དག་གིས་ཆོས་སུ་འདུ་ཤེས། འདུལ་བར་འདུ་ཤེས་ཏེ་ཆོས་མ་ཡིན་
པ་དང། འདུལ་བ་མ་ཡིན་པར་སྨྲས་པ་ལས། ཚེ་དང་ལྡན་བས་ལོག་པའི་ཆོས་བླངས་སོ། །ཞེས་བྱ་བ་ནས་སྔ་མ་བཞིན་དུ་དོར་བར་བྱའོ། །གཞན་ཡང་དགེ་སློང་ཞིག་འོངས་པ་ལ་དེས་འདི་
སྐད་དུ་སྨྲས་ཏེ། གནས་འདི་ཞེས་བྱ་བ་ན་དགེ་སློང་གནས་བརྟན་དང། གནས་བརྟན་གང་ཡང་རུང་བ་དང། ཤེས་བ་དང། ཤེས་པ་གང་ཡང་རུང་བ་དང། གཙོ་བོ་དང། གཙོ་བོ་གང་ཡང་
རུང་བ་དགེ་གནས་པའི་དགེ་སློང་དེ་དག་ལས་བདག་གིས་མངོན་སུམ་དུ་ཐོས་ནས་མངོན་སུམ་དུ་བླངས་སོ། །ཞེས་བྱ་བ་ནས་སྔ་མ་བཞིན་དུ་སྟེ། དེས་འདི་སྐད་སྨྲ་བར་བྱའོ། །ཚེ་དང་ལྡན་
པ༑ དེ་ལྟར་དགེ་སློང་དེས་ཆོས་སུ་འདུ་ཤེས། འདུལ་བར་འདུ་ཤེས་ཏེ་ཆོས་མ་ཡིན་པ་དང། འདུལ་བ་མ་ཡིན་པར་སྨྲས་པ་ལས། ཚེ་དང་ལྡན་པས་དེ་ལྟར་ཆོས་མ་ཡིན་པར་བླངས་སོ། །
ཞེས་བྱ་བ་ནས་སྔ་མ་བཞིན་དུ་དོར་བར་བྱའོ། །ཅིའི་ཕྱིར་ནག་པོར་སྟོན་པ་ཞེས་བྱ་ཞེ་ན། དེ་དང་དེ་དག་ནི། ནག་པོར་སྟོན་པས་ན། ནག་པོར་བསྟན་པ་སྟེ། ནག་པོར་བསྟན་པའོ། །འཕགས་
པ་མ་ཡིན་པ་བསྟན་པའོ། །དེའི་ཕྱིར་ནག་པོར་བསྟན་པ་ཞེས་བྱའོ་།ཅིའི་ཕྱིར་ན། དེས་དེ་དག་སྨྲས་ཤེ་ན། ཆོས་མ་ཡིན་པ་ཚར་གཅད་པ་དང། ཆོས་བསྡུ་བ་དང། དམ་པའི་ཆོས་ཀྱི་

[366A]༄༅། །གཟུགས་བརྙན་སོ་སོར་བསལ་བའི་ཕྱིར་འཇིགས་པ་མེད་པས་བདག་ཉན་ཐོས་སུ་འགྱུར་བ་ནི། འདི་ལྟ་སྟེ། སངས་རྒྱས་ཀྱི་གསུང་འདིས་སོ། །འདི་ནི། ནག་པོར་
བསྟན་པ་ཞེས་བྱའོ། །ཆེར་སྟོན་པ་གང་ཞེ་ན། ཆེར་སྟོན་པ་བཞི་སྟེ། བཞི་གང་ཞེ་ན། འདིར་དགེ་སློང་ཞིག་འོངས་ནས་དེས་འདི་སྐད་དུ་སྨྲ་སྟེ། བཅོམ་ལྡན་འདས་ཀྱིས་དྲུང་ནས་བདག་གིས་
མངོན་སུམ་དུ་ཐོས་ནས་མངོན་སུམ་དུ་བླངས་པ་ནི། འདི་ལྟ་སྟེ། འདི་ནི། ཆོས་སོ། །འདི་ནི། འདུལ་བའོ། །འདི་ནི། སྟོན་པས་བསྟན་པའོ་།ཞེས་དེ་དེ་སྐད་དུ་སྨྲས་པ་ལ་དགའ་བར་ཡང་
མི་བྱ༑ སྨད་པར་ཡང་མི་བྱའོ། །དགའ་བར་ཡང་མི་བྱ། སྨད་པར་ཡང་མི་བྱ་བར་རྣ་བས་མཉན་ལ་ཆོས་ཀྱི་ཚིག་དང། ཡི་གེ་རྣམས་བླངས་ཏེ་མདོ་སྡེ་དང་ཡང་བསྟུན་པར་བྱ། འདུལ་
བ་དང་ཡང་བསྟུན་པར་བྱ་སྟེ། དེ་སྟེ། མདོ་སྡེ་དང་ཡང་བསྟུན་འདུལ་བ་དང་ཡང་བསྟུན་ནའང་མདོ་སྡེ་དང་མཐུན། འདུལ་བ་ལས་སྣང། ཆོས་ཉིད་དང་ཡང་མི་འགལ་ན། དེས་དེ་ལ་
འདི་སྐད་དུ་སྨྲ་བར་བྱ་སྟེ། ཚེ་དང་ལྡན་པ། དེ་ལྟར་འདི་ལྟ་བུའི་ཆོས་ནི། བཅོམ་ལྡན་འདས་ཀྱིས་གསུངས་ཏེ། ཚེ་དང་ལྡན་པས་ཀྱང་ཆོས་བཞིན་དུ་བླངས་སོ། །བདག་གིས་ཀྱང་དེ་བཞིན་
དུ་ཆོས་དེ་མདོ་སྡེ་དང་ཡང་བསྟུན། འདུལ་བ་དང་ཡང་བསྟུན་ན་མདོ་སྡེ་དང་མཐུན། འདུལ་བ་ལས་ཀྱང་འབྱུང། ཆོས་ཉིད་དང་ཡང་མི་འགལ་ཏེ། འདི་ནི། ཆོས་སོ། འདི་ནི། འདུལ་

[366B] ༑འདི་ནི། སྟོན་པས་བསྟན་པའོ། །སྙམ་དུ་ཤེས་པར་བྱ་སྟེ། བཅང་བར་བྱའོ། །གཞན་ཡང་དགེ་སློང་ཞིག་འོངས་ནས་དེ་འདི་སྐད་དུ་སྨྲ་སྟེ། གནས་འདི་ཞེས་བྱ་བ་ན་དགེ་སློང་ཆེན་
པོའི་དགེ་འདུན་དག་ཅིག་གནས་བརྟན་དང་བཅས། སོ་སོར་ཐར་པ་དང་བཅས་ཤིང་འཁོད་པའི་དགེ་སློང་གི་དགེ་འདུན་དེ་དག་ལས་བདག་གིས་མངོན་སུམ་དུ་ཐོས་ནས་མངོན་སུམ་དུ་བླངས་
པ་ཞེས་བྱ་བ་ནས་སྔ་མ་བཞིན་དུ་སྟེ། དེ་སྐད་སྨྲ་བ་དེ་ལ་དེས་འདི་སྐད་སྨྲ་སྟེ། ཚེ་དང་ལྡན་པ། དེ་ལྟར་ཆོས་འདི་ནི། དགེ་སློང་གི་དགེ་འདུན་དེས་ཆོས་སུ་འདུ་ཤེས། འདུལ་བར་འདུ་
ཤེས་ཏེ་ཆོས་དང་འདུལ་བར་སྨྲས་པ་ལས། ཚེ་དང་ལྡན་པས་ཀྱང་ཆོས་འདི་བཞིན་དུ་ལེགས་པར་བླངས་སོ། །ཞེས་བྱ་བ་ནས་སྔ་མ་བཞིན་དུ་བཅང་བར་བྱའོ། །གཞན་ཡང་དགེ་སློང་ཞིག་
འོངས་ནས་དེས་འདི་སྐད་དུ་སྨྲས་ཏེ། གནས་འདི་ཞེས་བྱ་བ་ན་མདོ་སྡེ་འཛིན་པ། འདུལ་བ་འཛིན་པ། མ་ལྟ་བུ་འཛིན་པའི་དགེ་སློང་རབ་ཏུ་མང་བ་དག་ཅིག་འཁོད་པའི་དགེ་སློང་དེ་དག་
ལས་བདག་གིས་མངོན་སུམ་དུ་ཐོས་ནས་མངོན་སུམ་དུ་བླངས་པ་ནི། འདི་ལྟ་སྟེ། ཆོས་འདི་ཞེས་བྱ་བ་ནས་སྔ་མ་བཞིན་དུ་དེ་སྐད་སྨྲ་བ་ལ། དེས་འདི་སྐད་དུ་སྨྲ་བར་བྱ་སྟེ། ཚེ་དང་ལྡན་
པ༑ དེ་ལྟར་ཆོས་འདི་ནི། དགེ་སློང་དག་གིས་ཆོས་སུ་འདུ་ཤེས། འདུལ་བར་འདུ་ཤེས་ཏེ་ཆོས་དང། འདུལ་བར་སྨྲས་པ་ལས། ཚེ་དང་ལྡན་པས་ཀྱང་དེ་ལྟ་བུའི་ཆོས་དགེ་བར་བླངས་

[367A]༄༅། །སོ༑ ༑ཞེས་བྱ་བ་ནས་སྔ་མ་བཞིན་དུ་བཅང་བར་བྱའོ་།གཞན་ཡང་དགེ་སློང་ཞིག་འོངས་ནས་དེ་འདི་སྐད་དུ་སྨྲས་ཏེ་གནས་འདི་ཞེས་བྱ་བ་ན་དགེ་སློང་གནས་
བརྟན་དང། གནས་བརྟན་གང་ཡང་རུང་བ་དང། ཤེས་པ་དང། ཤེས་པ་གང་ཡང་རུང་བ་དང། གཙོ་བོ་དང། གཙོ་བོ་གང་ཡང་རུང་བ་ཞིག་གནས་པའི་དགེ་སློང་དེ་དག་ལས་བདག་གིས་
མངོན་སུམ་དུ་ཐོས་ནས་མངོན་སུམ་དུ་བླངས་པ་ནི། འདི་ལྟ་སྟེ་ཆོས་འདིའོ། །ཞེས་བྱ་བ་ནས་སྔ་མ་བཞིན་དུ་སྟེ། དེ་སྐད་སྨྲ་བ་དེ་ལ་དེས་འདི་སྐད་དུ་སྨྲ་བར་བྱ་སྟེ། ཚེ་དང་ལྡན་པ། དེ་
ལྟར་ཆོས་འདི་ནི། དགེ་སློང་དེས་ཆོས་སུ་འདུ་ཤེས། འདུལ་བར་འདུ་ཤེས་ཏེ་ཆོས་དང། འདུལ་བར་སྨྲས་པ་ལས། ཚེ་དང་ལྡན་པས་ཀྱང་ཆོས་འདི་ནི། ལེགས་པར་བླངས་སོ། །ཞེས་
བྱ་བ་ནས་སྔ་མ་བཞིན་དུ་བཅང་བར་བྱའོ། །ཅིའི་ཕྱིར་ཞེ་ན་ཆེར་སྟོན་པ་ཞེས་བྱ་ཞེ་ན། ཚིག་འདི་ཆེར་སྟོན་པ་སྟེ། ཆེར་སྟོན་པས་བསྟན་པའོ། །དེ་དག་ནི། འཕགས་པ་ལྟར་
ཡང་སྟོན་པ་སྟེ། དེའི་ཕྱིར་ན། ཆེར་སྟོན་པ་ཞེས་བྱའོ། །ཅིའི་ཕྱིར་དེ་དག་སྨྲས་ཤེ་ན། ཆོས་མ་ཡིན་པ་ཚར་གཅད་པ་དང། ཆོས་བསྡུ་བ་དང། དམ་པའི་ཆོས་ཀྱི་གཟུགས་བརྙན་
སོ་སོར་བསལ་བའི་ཕྱིར་མི་འཇིགས་པས་བདག་ནི། ཉན་ཐོས་སུ་འགྱུར་བ་སྟེ། འདི་ལྟ་སྟེ། ཆོས་མ་ཡིན་པ་ཚར་གཅད་པ་དང། ཆོས་བསྡུ་བའི་ཕྱིར་འདི་ནི། ཆེར་སྟོན་པ་ཞེས་

[367B] ༑དེ་ལ་དགེ་སློང་རྣམས་གང་འདི་སྔ་མའི་ནག་པོར་སྟོན་པ་བཞི་པོ་རྣམས་ནི། དགེ་སློང་རྣམས་ཀྱིས་ལེགས་པར་ཤིན་ཏུ་ཡང་དག་པར་རྗེས་སུ་སྦྱོར། ཡང་དག་པར་རྗེས་སུ་བསྟན་ཏེ་
འདི་ནི། ཆོས་མ་ཡིན། འདི་ནི། འདུལ་བ་མ་ཡིན། འདི་ནི། སྟོན་པས་བསྟན་པ་མ་ཡིན་པའོ། །ཞེས་ཤེས་པར་བྱ་སྟེ། དོར་བར་བྱའོ། །དེ་ལ་གང་འདི་ཕྱི་མའི་ཆེར་སྟོན་པ་བཞི་པོ་ནི། དགེ་
སློང་རྣམས་ཀྱིས་ལེགས་པར་ཤིན་ཏུ་ཡང་དག་པར་རྗེས་སུ་སྦྱོར་ཡང་དག་པར་རྗེས་སུ་བསྟན་ཏེ། འདི་ནི། ཆོས་སོ། །འདི་ནི། འདུལ་བའོ། །འདི་ནི། སྟོན་པས་བསྟན་པའོ། །ཞེས་
ཤེས་པར་བྱ་སྟེ། བཅང་བར་བྱའོ། །འདྲེས་པ་གང་ཞེ་ན། གང་རྩ་བ་དང། སྡོང་བུ་དང། ལོ་མ་དང། མེ་ཏོག་དང། འབྲས་བུའི་སྨན་རྣམས་སུ་སོ་སོར་རྣམ་པར་གཞག་པའི་རྒྱུ་ལས་འདྲེས་
པར་གྱུར་པ་ནི། འདྲེས་པ་ཞེས་བྱའོ། །ཤིན་ཏུ་འདྲེས་པ་གང་ཞེ་ན། དེ་ནས་བླངས་ནས་སྔ་དྲོའི་དང། དེ་ནས་བླངས་ནས་ཕྱི་དྲོའི་དང། ཞག་བདུན་གྱི་དང། ནམ་འཚོའི་བར་གྱི་སྟེ། ཕན་ཚུན་
འདྲེས་ནས་སྔ་དྲོ་བཟའ་བར་བྱའོ། །སྔ་དྲོ་བར་གཏོགས་པ་ལས་སྔ་དྲོ་འདས་ནས་བཟའ་བར་མི་བྱའོ། །དེ་ནས་བླངས་ནས་ཕྱི་དྲོ་དང། དེ་ནས་བླངས་ནས་ཞག་བདུན་པའི་དང། ནམ་འཚོའི་
བར་དུ་ཕན་ཚུན་འདྲེས་ན། ཕྱི་དྲོ་བཟའ་བར་བྱ་སྟེ། ཕྱི་དྲོ་ལས་འདས་ན། བཟའ་བར་མི་བྱའོ། །དེ་ནས་བླངས་ནས་ཞག་བདུན་པའི་དང། དེ་ནས་བླངས་ནས་ནམ་འཚོའི་བར་དུ་ཕན་ཚུན་

[368A]༄༅། །འདྲེས་ནས་ཞག་བདུན་པར་བཟའ་བར་བྱའོ། །ཞག་བདུན་པ་ལས་ཞག་བདུན་འདས་ན། བཟའ་བར་མི་བྱའོ། །ནམ་འཚོའི་བར་དུ་ནི་ནམ་འཚོའི་བར་དུ་དེ་
བཞིན་དུ་བཟའ་བར་བྱའོ། །འདི་ནི། ཤིན་ཏུ་འདྲེས་པ་ཞེས་བྱའོ་།ཀུན་དགར་རུང་བ་གང་ཞེ་ན། དགེ་སློང་གིས་རུང་བ་ནི། ཀུན་དགའི་ནང་དུ་འདུག་པའམ། ཀུན་དགའི་གནས་ཁང་
གི་ནང་དུ་འདུག་པ་བླངས་སམ། ལེན་དུ་བཅུག་ཀྱང་རུང་སྟེ། འདི་ནི། སུའི་ཡིན་པ་དེ་ལ་འདི་སྦྱིན་ནོ། །ཞེས་དེ་ལྟ་བུས་བླངས་ན་ནི། ཀུན་དགར་རུང་བ་ཞེས་བྱའོ། །ནགས་སུ་རུང་བ་གང་
ཞེ་ན། ནགས་ཞེས་བྱ་བ་ནི། ཤིང་གི་ནགས་ཏེ། དེ་ལ་ཇི་སྙེད་ཀྱི་ཡལ་ག་དང། ལོ་མ་དང། འདབ་མ་དང། མེ་ཏོག་རྣམས་གཅིག་ལ་གཅིག་ཁྱབ་པར་གྱུར་པ་རྒྱང་གྲགས་གཅིག་གི་
མཐའ་ཚུན་ཆད་ལ་དེར་དགེ་སློང་གིས་གང་དུ་དགའ་བར་ཆོས་གོས་རྣམས་བཞག་ལ། དེ་ལ་གང་དུ་དགའ་བར་སྐྱ་རེངས་ཤར་གྱི་བར་དུ་གནས་པར་བྱ་སྟེ། འདི་ནི། ནགས་སུ་རུང་བ་
ཞེས་བྱའོ། །འཁོར་གྱི་རུང་བ་གང་ཞེ་ན། དགེ་འདུན་གྱི་གཙུག་ལག་ཁང་ན་སོ་སོའི་ཁང་པའི་འཁོར་མང་དུ་གྱུར་ཏེ། དེ་དག་ཏུ་ཇི་ལྟར་རྙེད་པ་སོ་སོར་བྱིན་གྱིས་བརླབས་པ་བཞིན་
བགོ་ཞིང་སྤྱད་པར་བྱ་བ་ནི། འཁོར་གྱི་རུང་བ་ཞེས་བྱའོ། །ཡུལ་གྱི་རུང་བ་གང་ཞེ་ན། འཛམ་བུའི་གླིང་གི་དུས་སུ་བྱང་གི་སྒྲ་མི་སྙན་གྱི་གླིང་དུ་དགེ་སློང་ཟན་རུང་སྟེ། ཡུལ་གྱི་རུང་

[368B] འཛམ་བུའི་གླིང་འདིའི་དུས་ཀྱི་ཚེ་ན་བྱང་གི་སྒྲ་མི་སྙན་གྱི་གླིང་གི་ནམ་ཕྱེད་དེ། ཇི་ལྟར་འཛམ་བུའི་གླིང་གི་དུས་ཀྱི་ཚེ་གླིང་བཞི་པོ་ཀུན་ཏུ་ཡང་སྦྱར་ཞིང་ཡུལ་དེར་བཟར་རུང་བ་ནི། ཡུལ་
གྱི་རུང་བ་ཞེས་བྱའོ། །ཕྱོགས་ཀྱི་རུང་བ་གང་ཞེ་ན། སྨོད་པ་ཅན་གྱི་ལྗོངས་སུ་ལེན་པ་དང། བླངས་ནས་ཟ་བ་ནི། དགེ་སློང་གིས་རུང་སྟེ། རྫུ་འཕྲུལ་ཆེན་པོ་དང། མཐུ་ཆེན་པོའི་དགེ་སློང་རྣམས་
སྨོད་པ་ཅན་གྱི་ལྗོངས་དེར་བསོད་སྙོམས་ཀྱི་ཕྱིར་དོང་བ་དང། དེ་དག་ལ་སྨོད་པ་ཅན་གྱི་མི་རྣམས་ཀྱིས་རང་གི་ལག་ནས་བྱིན་ལེན་མི་བྱེད་པར་མདུན་དུ་དོར་བ་བྱེད་པ་དང། དགེ་སློང་དེ་རྣམས་
ཇི་ལྟར་བསྒྲུབ་པ་མི་ཤེས་ནས་དེ་ལྟར་གྱུར་པ་དགེ་སློང་རྣམས་ཀྱིས་བཅོམ་ལྡན་འདས་ལ་གསོལ་ནས་བཅོམ་ལྡན་འདས་ཀྱིས་བཀའ་སྩལ་པ། བྱིན་ལེན་ནི། རྣམ་པ་ལྔར་ཤེས་པར་
བྱ་སྟེ། བྱིན་ལེན་རྣམ་པ་ལྔ་གང་ཞེ་ན། ལུས་ཀྱིས་ལུས་ལ་བྱ་བ་དང། ལུས་ཀྱིས་ལུས་ལ་ཟིན་པ་ལ་བྱ་བ་དང། ལུས་ཀྱིས་ཟིན་པས་ལུས་ལ་བྱ་བ་དང། ལུས་ཀྱིས་ཟིན་པས་ལུས་ཀྱིས་ཟིན་
པ་ལ་བྱ་བ་དང། པོར་བའི་བྱིན་ལེན་བྱས་པ་དང་ལྔ་སྟེ། འདི་ནི། ཕྱོགས་ཀྱི་རུང་བ་ཞེས་བྱའོ། །ལྗོངས་ཀྱི་རུང་བ་གང་ཞེ་ན། ཁ་བ་ཅན་གྱི་ལྗོངས་སུ་ལྷམ་ཡུ་བ་ཅན་དང། ཡུ་མེད་པ་གནང་
བར་གསུངས་ཏེ། ལྗོངས་གཞན་དུ་མི་གནང་ངོ། །ལྗོངས་ཨསྨ་པ་རན་ཏ་ཀར་ནི། པགས་པ་དང། རྟག་ཏུ་ཁྲུས་གནང་བར་གསུངས་ཏེ་ལྗོངས་གཞན་དུ་མ་ཡིན་ནོ། །མཐའ་འཁོབ་ཀྱི་

[369A]༄༅། །ལྗོངས་སུ་ནི། དགེ་འདུན་མང་པོ་བཅུར་ལོངས་པ་མེད་ན་འདུལ་བ་འཛིན་པ་དང་ལྔས་བསྙེན་པར་རྫོགས་པར་གནང་བར་གསུངས་ཏེ། ལྗོངས་གཞན་དུ་ནི་
མ་ཡིན་ནོ། །འདི་ནི། ལྗོངས་ཀྱི་རུང་བ་ཞེས་བྱའོ། །གོས་ཀྱི་རུང་བ་གང་ཞེ་ན། གོས་རྣམ་པ་བཅུ་ཚོན་གྱིས་བཅད་ཅིང་ཁ་དོག་ངན་པར་བྱས་ཏེ་བཅང་བ་ནི། དགེ་སློང་གི་རུང་བ་སྟེ། འདི་
ལྟ་སྟེ། བལ་དང། ལྡུམ་བུ་ཤ་ན་ཀ་དང། ཟར་མ་དང། རྩྭ་དུ་ཀུ་ལ་དང། རས་བལ་དང། སྲིན་བལ་དང། གོས་འཇམ་པོ་དང། ཁ་ཆེའི་དར་དང། རྩྭ་ཀོ་ཏམ་བྷ་ཀ་དང། ཀེ་ཡུ་ར་ཀ་
དང། དེ་བཅུའོ། །གཞན་ཡང་དགེ་སློང་གི་གོས་སུ་རུང་བ་རྣམ་པ་བདུན་རུང་བར་བྱ་མི་དགོས་པར་བཅང་དུ་རུང་བ་ནི། འདི་ལྟ་སྟེ་སྦྱར་མ་དང། བླ་གོས་དང། ཐང་གོས་དང། སྟོད་
གཡོགས་དང། དབྱར་གྱི་རས་ཆེན་དང། གཡན་པའི་གཡོགས་མ་དང་ཡོ་བྱད་ཀྱི་གོས་དང་འདི་བདུན་ཏེ། དེ་ནི། གོས་ཀྱི་རུང་བ་ཞེས་བྱའོ། །ཁུ་བ་སྐྱུར་པོའི་རུང་བ་གང་ཞེ་ན་
དགེ་སློང་ན་བར་གྱུར་ནས་སྨན་པ་ལ་དྲིས་པ་དང། སྨན་པས་ཁུ་བ་སྐྱུར་པོ་བཏུང་བར་བྱའོ། །ཞེས་སྨྲས་པ་དང། དགེ་སློང་དེ་དག་གིས་ཇི་ལྟར་བསྒྲུབ་པ་མ་ཤེས་ནས་དེ་ལྟར་གྱུར་
པ་དགེ་སློང་རྣམས་ཀྱིས་བཅོམ་ལྡན་འདས་ལ་གསོལ་ནས་བཅོམ་ལྡན་འདས་ཀྱིས་བཀའ་སྩལ་པ། དགེ་སློང་རྣམས་ལ་རྗེས་སུ་གནང་བ་ནི། དྲོད་ཆུང་ཞིང་ཡི་ག་འཆུས་པར་

[369B]ཁུ་བ་སྐྱུར་པོ་ཇི་ལྟར་བྱ་ཞེ་ན། འབྲས་ཆན་བཅོས་པའི་ཁུ་བ་དང་འབྲས་བཀྲུས་པའི་ཁུ་བ་དང། ཞབས་ཀྱི་ཚིགས་མ་ལྷན་ཅིག་ཏུ་ཆུ་
དྲོན་པོའི་ནང་དུ་བསྲེས་ལ། ཇི་ལྟར་རྩ་བ་བཞིན་དུ་སྐྱུར་བ་ན་བཏུང་བར་བྱ་སྟེ། དེ་ནི། དགེ་སློང་རྣམས་ཀྱིས་དུས་མ་ཡིན་པའི་ཡང་དགོས་པར་འགྱུར་བ་སྟེ། བཅོམ་ལྡན་འདས་ཀྱིས་བཀའ་
སྩལ་པ། དེ་ཡང་རྗེས་སུ་གནང་གི། སླར་ཞིང་གསལ་བ་དང་རྙོག་པ་མེད་པ་ལས། རས་ལ་བཙགས་ཏེ་ཆུས་བསླད་ལ་ཉིན་པར་དང། མཚན་མོ་ཐུན་དང་པོའི་བར་དུ་བཏུང་བར་བྱ་སྟེ། འདི་
ནི༑ ཁུ་བ་སྐྱུར་པོའི་རུང་བའོ། །འདུལ་བ་གཞུང་དམ་པ་ལས། མ་ལྟ་བུའི་བསྙེན་པར་རྫོགས་པའི་ཕུང་པོ་དང་པོ་རྫོགས་སོ།།།།འདུལ་བ་གཞུང་དམ་པ། བམ་པོ་ཞེ་དགུ་པ། རབ་
ཏུ་ལྡན་པའི་ཕུང་པོ་གང་ཞེ་ན། སྐབས་འབྱེད་པའི་རབ་ཏུ་ལྡན་པ་དང། སྐབས་ཕྱེ་བ་འབུལ་བའི་རབ་ཏུ་ལྡན་པ་དང། སྐབས་ཕྱེ་བ་ལེན་པའི་རབ་ཏུ་ལྡན་པ་དང། སྐབས་ཕྱེ་བར་སྒྲོག་པའི་
རབ་ཏུ་ལྡན་པ་དང། གསོ་སྦྱོང་རབ་ཏུ་ལྡན་པ་དང། གསོ་སྦྱོང་དབུལ་བའི་རབ་ཏུ་ལྡན་པ་དང། གསོ་སྦྱོང་ལེན་པའི་རབ་ཏུ་ལྡན་པ་དང། གསོ་སྦྱོང་སྒྲོག་པའི་རབ་ཏུ་ལྡན་པ་དང་
དད་པའི་རབ་ཏུ་ལྡན་པ་དང། དད་པ་འབུལ་བའི་རབ་ཏུ་ལྡན་པ་དང། དད་པ་ལེན་པའི་རབ་ཏུ་ལྡན་པ་དང། དད་པ་སྒྲོག་པའི་རབ་ཏུ་ལྡན་པ་དང། ཡོངས་སུ་དག་པའི་རབ་ཏུ་ལྡན་

[370A]༄༅། །པ་དང། ཡོངས་སུ་དག་པ་འབུལ་བའི་རབ་ཏུ་ལྡན་པ་དང་ཡོངས་སུ་དག་པ་ལེན་པའི་རབ་ཏུ་ལྡན་པ་དང། ཡོངས་སུ་དག་པ་སྒྲོག་པའི་རབ་ཏུ་ལྡན་པ་དང། དད་
པ་དང་ཡོངས་སུ་དག་པའི་རབ་ཏུ་ལྡན་པ་དང། དད་པ་དང་ཡོངས་སུ་དག་པ་འབུལ་བའི་རབ་ཏུ་ལྡན་པ་དང། དད་པ་དང་ཡོངས་སུ་དག་པ་ལེན་པའི་རབ་ཏུ་ལྡན་པ་དང། དད་པ་དང་ཡོངས་
སུ་དག་པ་སྒྲོག་པའི་རབ་ཏུ་ལྡན་པ་དང། མཆོད་རྟེན་གྱི་རབ་ཏུ་ལྡན་པ་དང། མཆོད་རྟེན་གྱི་དངོས་པོའི་རབ་ཏུ་ལྡན་པ་དང་མཆོད་རྟེན་གྱི་ཁྱམས་ཀྱི་ཕྲེང་གི་རབ་ཏུ་ལྡན་པ་དང་
མཆོད་རྟེན་གྱི་མི་ཟད་པའི་རབ་ཏུ་ལྡན་པ་དང། མཆོད་རྟེན་སླར་བཅོས་པའི་རབ་ཏུ་ལྡན་པ་དང། མཆོད་རྟེན་གྱི་རྒྱན་གྱི་རབ་ཏུ་ལྡན་པ་དང། མཆོད་རྟེན་ལ་མཆོད་པའི་རབ་ཏུ་ལྡན་
པ་དང། ཟས་ཀྱི་རབ་ཏུ་ལྡན་པ་དང། ཟས་དང་བཅས་པའི་རབ་ཏུ་ལྡན་པ་དང། ཐུག་པའི་རབ་ཏུ་ལྡན་པ་དང། བཅའ་བའི་རབ་ཏུ་ལྡན་པ་དང། མྱང་བའི་རབ་ཏུ་ལྡན་
པ་དང། བཟའ་བའི་རབ་ཏུ་ལྡན་པ་དང། ལྷུང་བཟེད་ཀྱི་རབ་ཏུ་ལྡན་པ་དང། གོས་ཀྱི་རབ་ཏུ་ལྡན་པ་དང། གདིང་བའི་རབ་ཏུ་ལྡན་པ་དང། ཁབ་ཀྱི་རབ་ཏུ་ལྡན་པ་
དང། ཁབ་རལ་གྱི་རབ་ཏུ་ལྡན་པ་དང། གནས་འཆའ་བའི་རབ་ཏུ་ལྡན་པ་དང། གནས་འཆའ་བ་བླང་བའི་རབ་ཏུ་ལྡན་པ་དང། གནས་འཆའ་བ་སྦྱིན་པའི་རབ་ཏུ་ལྡན་པ་དང་

[370B] མཁན་པོའི་རབ་ཏུ་ལྡན་པ་དང། ལྷན་ཅིག་སྤྱོད་པའི་རབ་ཏུ་ལྡན་པ་དང། སློབ་དཔོན་གྱི་རབ་ཏུ་ལྡན་པ་དང། ཉེ་གནས་ཀྱི་རབ་ཏུ་
ལྡན་པ་དང། མཁན་པོ་དང། སློབ་དཔོན་དང། ལྷན་ཅིག་སྤྱོད་པ་དང། ཉེ་གནས་ཀྱི་རབ་ཏུ་ལྡན་པ་དང། དགེ་སློང་གི་རབ་ཏུ་ལྡན་པ་དང། དགེ་ཚུལ་གྱི་རབ་ཏུ་ལྡན་པ་དང། དངོས་པོའི་
རབ་ཏུ་ལྡན་པ་དང། གཙུག་ལག་ཁང་གི་རབ་ཏུ་ལྡན་པ་དང། མལ་སྟན་གྱི་རབ་ཏུ་ལྡན་པ་དང། ལས་གསར་གྱི་རབ་ཏུ་ལྡན་པ་དང་ལས་གསར་དུ་བྱེད་པའི་རབ་ཏུ་ལྡན་པ་དང་
ཕྱག་འཚལ་བའི་རབ་ཏུ་ལྡན་པ་དང། ཁུ་བ་སྐྱུར་པོའི་རབ་ཏུ་ལྡན་པ་དང། ཕྱེ་མའི་རབ་ཏུ་ལྡན་པ་དང། སྨན་གྱི་རབ་ཏུ་ལྡན་པ་དང། བཏུང་བའི་རབ་ཏུ་ལྡན་པ་དང། པགས་པའི་རབ་ཏུ་
ལྡན་པ་དང། ལྷམ་གྱི་རབ་ཏུ་ལྡན་པ་དང། ཤིང་ལྷམ་གྱི་རབ་ཏུ་ལྡན་པ་དང། དྲུད་པའི་རབ་ཏུ་ལྡན་པ་དང། འཁར་བའི་རབ་ཏུ་ལྡན་པ་དང། དྲ་བའི་རབ་ཏུ་ལྡན་པ་དང། འཁར་བ་དང་
དྲ་བའི་རབ་ཏུ་ལྡན་པ་དང། སྒོག་སྐྱའི་རབ་ཏུ་ལྡན་པ་དང་སྤུ་གྲིའི་རབ་ཏུ་ལྡན་པ་དང། སྤུ་གྲིའི་ཤུབས་ཀྱི་རབ་ཏུ་ལྡན་པ་དང། ལྡེ་མིག་ཀྱོག་པོའི་རབ་ཏུ་ལྡན་པ་དང། སྒོ་ལྕགས་ཀྱི་
རབ་ཏུ་ལྡན་པ་དང། བཞོན་པའི་རབ་ཏུ་ལྡན་པ་དང། གདུགས་པའི་རབ་ཏུ་ལྡན་པ་དང། བསིལ་ཡབ་ཀྱི་རབ་ཏུ་ལྡན་པ་དང། རྔ་མའི་སྦྲང་ཡབ་ཀྱི་རབ་ཏུ་ལྡན་པ་དང། སྦྲང་ཡབ་ཀྱི་ཡུ་

[371A]༄༅། །བའི་རབ་ཏུ་ལྡན་པ་དང། མེ་ལོང་གི་རབ་ཏུ་ལྡན་པ་དང། ཕྲེང་བ་དང། དྲི་དང། བྱུག་པའི་རབ་ཏུ་ལྡན་པ་དང་གར་དང། གླུ་དང། རོལ་མོ་དང། རྒྱན་གྱི་
རབ་ཏུ་ལྡན་པ་དང། ཚུལ་ཤིང་གི་རབ་ཏུ་ལྡན་པ་དང། མིག་སྨན་གྱི་རབ་ཏུ་ལྡན་པ་དང། མིག་སྨན་གྱི་ཐུར་མའི་རབ་ཏུ་ལྡན་པ་དང། མིག་སྨན་གྱི་སྣོད་ཀྱི་རབ་ཏུ་ལྡན་པ་དང། གཏུན་
དང་རབ་ཏུ་ལྡན་པ་དང། ཉལ་བ་དང་རབ་ཏུ་ལྡན་པ་དང། འདུག་པའི་རབ་ཏུ་ལྡན་པ་དང། པུས་འཁྱུད་ཀྱི་རབ་ཏུ་ལྡན་པ་དང་བརྡུང་བའི་རབ་ཏུ་ལྡན་པ་དང། སྐ་རགས་ཀྱི་རབ་ཏུ་ལྡན་
པ་དང། འུར་རྡོའི་རབ་ཏུ་ལྡན་པ་དང། གོས་ཀྱིས་དཀྲིས་ཤིང་མདུད་པ་བོར་བའི་རབ་ཏུ་ལྡན་པ་དང། སའི་རབ་ཏུ་ལྡན་པ་དང། བསྐྱེད་ཤིང་གི་རབ་ཏུ་ལྡན་པ་དང། དངོས་པོའི་རབ་
ཏུ་ལྡན་པ་དང། ཚལ་གྱི་རབ་ཏུ་ལྡན་པ་དང། རྩོད་པའི་རབ་ཏུ་ལྡན་པ་དང། དབྱེན་གྱི་རབ་ཏུ་ལྡན་པ་དང། འདུས་པའི་རབ་ཏུ་ལྡན་པ་དང། འདུད་པའི་རབ་ཏུ་ལྡན་པའོ། །མ་
ལྟ་བུ་ལས། དངོས་པོ་གཉིས་ཀྱི་ལེའུ་སྟེ། དང་པོ་རྫོགས་སོ།།།།སྐབས་འབྱེད་པའི་རབ་ཏུ་ལྡན་པ་གང་ཞེ་ན། བཅོམ་ལྡན་འདས་ཀྱིས་དགེ་སློང་རྣམས་ལ་མཐོང་བ་
དང། ཐོས་པ་དང། དོགས་པའི་གནས་གསུམ་གྱི་སྐབས་ཕྱེ་ཞིག་པར་རྗེས་སུ་གནང་སྟེ། དབྱར་གནས་པའི་དགེ་སློང་རྣམས་གཅིག་ཏུ་འདུས་ནས་མཐོང་བ་དང། ཐོས་པ་དང་

[371B] །ཅིའི་ཕྱིར་ན་སྐབས་དབྱེ་བར་རྗེས་སུ་གནང། དགེ་སློང་ལ་ངན་གྲོགས་སུ་འགྱུར་བའི་ཕྱིར་ཏེ། གཅིག་ལ་གཅིག་གླེང་བར་བྱེད། དྲན་
པར་བྱེད། རྗོད་པ་དང། རྗེས་སུ་སྟོན་པར་བྱེད་ཅིང། དེ་དག་ལ་མཐུས་ཆད་པ་དང། བསྡིགས་པ་དང། འཇིགས་པས་བསྡིགས་ན། གཙང་བ་དང། ཉེས་པ་མེད་པ། ཁ་ན་མ་ཐོ་མེད་པར་
དེས་དེ་མ་ཐག་ཏུ་བྱས་པར་འགྱུར་ཏེ། འདི་ལྟར། བདག་ནི། དག་པའོ་།བདག་ནི། ཉེས་པ་མེད་པའོ། །ཞེས་ཟེར་བ་འདི་ནི། སྐབས་འབྱེད་པའི་རབ་ཏུ་ལྡན་པ་ཞེས་བྱའོ། །སྐབས་ཕྱེ་བ་
འབུལ་བའི་རབ་ཏུ་ལྡན་པ་གང་ཞེ་ན། དགེ་སློང་གང་ནད་པའི་སྐབས་འབྱེད་པའི་གནས་སུ་འགྲོ་མི་ནུས་པའི་སྐབས་ཕྱེ་བ་འབུལ་བར་བྱའོ། །གལ་ཏེ་ནད་པ་མ་ཡིན་པ་ལས་མ་སོང་ན་
ཉེས་བྱས་སུ་འགྱུར་རོ། །གལ་ཏེ་དེ་ལ་འཚོ་བའི་བར་དུ་གཅོད་པའམ་ཚངས་པར་སྤྱོད་པའི་བར་དུ་གཅོད་པའམ། བར་དུ་གཅོད་པ་བརྒྱད་ལས་གང་ཡང་རུང་བའི་འཇིགས་པར་འགྱུར་
བ་ཞིག་མངོན་སུམ་དུ་གནས་པ་ཡོད་ན། དེས་ཀྱང་སྐབས་ཕྱེ་བ་འབུལ་བར་བྱའོ། །གཞན་གྱིས་བཟུང་སྟེ་དབང་མེད་པར་གྱུར་པས་ཀྱང་སྐབས་ཕྱེ་བ་འབུལ་བར་བྱའོ། །འབུལ་བ་ནི། འདི་
ལྟར་བྱ་སྟེ། སྟན་ལས་ལངས་ནས་བླ་གོས་ཕྲག་པ་གཅིག་ཏུ་བྱས་ཏེ་ལྷམ་ཕུད་ལ་དགེ་སློང་གི་མདུན་དུ་ཙོག་པུར་འདུག་སྟེ། ཐལ་མོ་རབ་ཏུ་སྦྱར་ལ་འདི་སྐད་ཅེས་སྨྲ་བར་བྱའོ། །

[372A]༄༅། །ཚེ་དང་ལྡན་པ་དགོངས་ཤིག་དེང་ནི། དགེ་འདུན་གྱི་བཅོ་ལྔའི་སྐབས་འབྱེད་པ་སྟེ། བདག་དགེ་སློང་མིང་འདི་ཞེས་བགྱི་བ་ལ་ཡང་དེང་བཅོ་ལྔའི་སྐབས་
འབྱེད་པ་དེ་ལས། བདག་དགེ་སློང་མིང་འདི་ཞེས་བགྱི་བ་ལ་ཡང་མཐོང་བ་དང། ཐོས་པ་དང། དོགས་པའི་གནས་གསུམ་དུ་བཙུན་པའི་དགེ་འདུན་གྱིས་སྐབས་འབྱེད་ཀྱི་
ཚེ་དང་ལྡན་པ་བདག་ལ་བརྩེ་བར་གྱིས་ཤིག། བརྩེ་བ་ཅན་བརྩེ་བའི་ཕྱིར་ཉེས་པ་ཤེས་པ་དང། མཐོང་བ་རྣམས་ཚེ་དང་ལྡན་པས་བདག་ལ་སྨྲོས་ཤིག། ཚེ་དང་ལྡན་པས་བདག་
ལ་རྗེས་སུ་སྟོན་ཅིག་དང། ཆོས་བཞིན་དུ་སླར་བགྱིའོ། །ཞེས་དེ་ལྟར་ལན་གཉིས། ལན་གསུམ་དུ་སྨྲ་བར་བྱའོ། །དེས་ཀྱང་རིགས་སོ་།ཞེས་སྨྲོས་ཤིག་གཉིས་པས་ནི་
ལེགས་སོ། །ཞེས་བྱའོ། །དེ་སྟེ་དེ་ལྟར་ནུས་ན་ནི། ལེགས། མི་ནུས་ན་འདུག་སྟེ་དབུལ་བར་བྱའོ། །འདུག་ཀྱང་མི་ནུས་ན། ཉལ་ཏེ་དབུལ་བར་བྱའོ། །ཉལ་ཏེའང་མི་ནུས་
ན༑ ཆུང་དུ་ན་འདི་སྐད་དུ། སྐབས་ཕྱེ་བ་འབུལ་ལོ། །ཞེས་སྨྲས་ནའང་སྐབས་ཕྱེ་བ་ཕུལ་བ་ཡིན་ནོ། །བདག་གི་ཕྱིར་སྐབས་ཕྱེ་བ་རྗོད་ཅིག་ཅེས་སྨྲས་ན་ཡང་སྐབས་ཕྱེ་བ་ཕུལ་
བ་ཡིན་ནོ། །གང་གིས་ཀྱང་སྐབས་ཕྱེ་བ་འབུལ་མི་ནུས་ན། ལུས་ཀྱི་དམིགས་པས་ཕུལ་ན་ཡང་སྐབས་ཕྱེ་བ་ཕུལ་བ་ཞེས་བྱའོ། །ལུས་ཀྱིས་ཀྱང་མི་ནུས་ན། ཚིག་གི་བརྡ་ཙམ་གྱིས་

[372B] །ལུས་ཀྱི་དམིགས་པས་ཀྱང་མི་ནུས། ཚིག་གིས་ཀྱང་མི་ནུས་ན། དགེ་འདུན་ཐམས་ཅད་དེར་དེངས་ཤིག་ཡང་ན་དགེ་སློང་དེ་ཚུར་ཁུག་
ཅིག་དགེ་འདུན་ཐམས་ཅད་ཀྱང་དེར་མ་དོང་ལ་དགེ་སློང་དེའང་དེར་མ་བཀུག་ན། དགེ་འདུན་གྱིས་ལས་མ་འདུས་པར་བྱས་པས་འདས་པ་དང་བཅས་པར་འགྱུར་རོ། །སྐབས་ཕྱེ་བ་
ལེན་པའི་དགེ་སློང་གིས་སྐབས་ཕྱེ་བ་བླངས་པ་ལས་དེས་དུས་བྱས་ཏེ་ཤི་ན། སྐབས་ཕྱེ་བ་མ་ཕུལ་བ་ཞེས་བྱ་སྟེ། གཞན་ལ་སྐབས་ཕྱེ་བ་དབུལ་བར་བྱའོ། །དེ་ཡང་བདག་ཉིད་ཁྱིམ་པ་
ཡིན་པར་ཁས་བླངས་ནའང་སྐབས་ཕྱེ་བ་མ་ཕུལ་བ་ཞེས་བྱ་སྟེ་གཞན་ལ་སྐབས་ཕྱེ་བ་དབུལ་བར་བྱའོ། །དེ་ཡང་དགེ་སྦྱོང་ངམ་མ་ནིང་ངམ། དགེ་སློང་མ་སུན་ཕྱུང་བའམ། ཕ་
བསད་པའམ། མ་བསད་པའམ། དགྲ་བཅོམ་པ་བསད་པའམ། དགེ་འདུན་ལ་དབྱེན་བྱས་པའམ། དེ་བཞིན་གཤེགས་པའི་སྐུ་ལ་ངན་སེམས་ཀྱིས་ཁྲག་ཕྱུང་བའམ། མུ་སྟེགས་
ཅན་ནམ། མུ་སྟེགས་ཅན་དུ་སོང་བའམ། རྐུན་གནས་ཅན་ནམ། སྔོན་དུ་ཉམས་པའམ། སྔར་ཉེས་པ་བྱུང་བའམ། འགྲོ་བ་གཞན་དུ་གནས་པ་རྣམས་ཡིན་པར་བདག་ཉིད་ཀྱིས་
བས་བླངས་ནའང་སྐབས་ཕྱེ་བ་མ་ཕུལ་བ་ཡིན་ཏེ། གཞན་ལ་སྐབས་དབྱེ་བ་དབུལ་བར་བྱའོ། །དེ་སྟེ་ཟ་མ་ཡིན་པར་བདག་ཉིད་ཀྱིས་ཁས་བླངས་ནའང་སྐབས་ཕྱེ་བ་མ་ཕུལ་བ་ཞེས་

[373A]༄༅། །བྱའོ༑ ༑དགེ་འདུན་ལ་དབྱེན་བྱས་པ་དང། མི་གནས་པ་དང་སོ་སོར་གནས་པ་དང། ཉེ་བར་ཕྱོགས་པ་དང། བསླང་པ་བྱིན་པ་རྣམས་ཡིན་པར་བདག་ཉིད་
ཀྱིས་ཁས་བླངས་ནའང་སྐབས་ཕྱེ་བ་མ་ཕུལ་བ་ཞེས་བྱ་སྟེ་འདི་ནི། སྐབས་ཕྱེ་བ་དབུལ་བའི་རབ་ཏུ་ལྡན་པ་ཞེས་བྱའོ། །སྐབས་ཕྱེ་བ་ལེན་པའི་རབ་ཏུ་ལྡན་པ་གང་ཞེ་ན། དགེ་སློང་
གང་དགེ་སློང་གི་དྲུང་ནས་སྐབས་ཕྱེ་བ་ལེན་པ་ན་དེས་འདི་ལྟར་བླང་བར་བྱའོ། །གཅིག་གིས་གཅིག་གིའམ། གཅིག་གིས་གཉིས་ཀྱིའམ་གཅིག་གིས་མང་པོའི་ཡང་རུང་སྟེ། ཇི་སྙེད་
ཀྱི་མིང་སྨོས་ནུས་པ་དེ་སྙེད་ཀྱིས་བླང་བར་བྱའོ། །སྐབས་ཕྱེ་བ་ལེན་པའི་དགེ་སློང་གིས་སྐབས་ཕྱེ་བ་བླངས་ནས་བརྒྱུག་པར་མི་བྱ། མཆོང་པར་མི་བྱ། འཕར་བར་མི་བྱ། སའི་འོག་
ནས་འགྲོ་བར་མི་བྱ། ནམ་མཁའ་ལ་འགྲོ་བར་མི་བྱ། མཚམས་ཀྱི་ཕྱི་རོལ་ཏུ་སྐབས་ཕྱེ་བ་བླང་བར་མི་བྱ། མཚམས་ཀྱི་ནང་ནས་ཤེས་བཞིན་པས་སྐབས་ཕྱེ་བ་བླང་བར་བྱའོ། །དེ་
སྟེ་མཚམས་ཀྱི་ཕྱི་རོལ་ནས་ལེན་ན། ཉེས་བྱས་སུ་འགྱུར་རོ། །དེ་སྟེ་མཚམས་ཀྱི་ནང་ནས་བླངས་པ་ལས་འཚོ་བའི་བར་དུ་གཅོད་པའམ། ཚངས་པར་སྤྱོད་པའི་བར་དུ་གཅོད་
པའམ། བར་དུ་གཅོད་པ་བརྒྱད་ལས་གང་ཡང་རུང་བའི་བར་དུ་གཅོད་པས་འཇིགས་པར་འགྱུར་བ་ཞིག་མངོན་སུམ་དུ་གནས་པར་གྱུར་ན། དེའི་མཚམས་ཀྱི་ཕྱི་རོལ་ནས་འོངས་

[373B] སྐབས་ཕྱེ་བ་ལེན་པའི་རབ་ཏུ་ལྡན་པ་ཞེས་བྱའོ། །སྐབས་ཕྱེ་བ་བརྗོད་པའི་རབ་ཏུ་ལྡན་པ་གང་ཞེ་ན་སྐབས་ཕྱེ་བ་བརྗོད་པའི་དགེ་སློང་དགེ་འདུན་གྱི་ནང་དུ་མ་འོངས་པ་ལས་
དུས་འདས་ན། སྐབས་ཕྱེ་བ་མི་བརྗོད་པ་ཞེས་བྱའོ། །ཁྱིམ་པ་ཡིན་པར་བདག་ཉིད་ཀྱིས་ཁས་བླངས་ན་ཡང་སྐབས་ཕྱེ་བ་མ་བརྗོད་པ་ཞེས་བྱའོ། །དགེ་སྦྱོང་དང། མ་ནིང་དང། དགེ་སློང་མ་
སུན་ཕྱུང་བ་དང། ཕ་བསད་པ་དང། མ་བསད་པ་དང། དགྲ་བཅོམ་པ་བསད་པ་དང། དགེ་འདུན་ལ་དབྱེན་བྱས་པ་དང། དེ་བཞིན་གཤེགས་པའི་སྐུ་ལ་ངན་སེམས་ཀྱིས་ཁྲག་ཕྱུང་བ་དང་
མུ་སྟེགས་ཅན་དང། མུ་སྟེགས་ཅན་དུ་སོང་བ་དང། རྐུན་གནས་དང་སྔོན་དུ་ཉམས་པ་དང། སྔར་ཉེས་པ་བྱུང་བ་དང། འགྲོ་བ་གཞན་དུ་གནས་པ་རྣམས་སུ་བདག་ཉིད་ཀྱིས་ཁས་བླངས་
ནའང་སྐབས་ཕྱེ་བ་མ་བརྗོད་པ་ཞེས་བྱའོ། །དེ་སྟེ་ཟ་མ་ཡིན་པར་བདག་ཉིད་ཀྱིས་ཁས་བླངས་ནའང་སྐབས་ཕྱེ་བ་མ་བརྗོད་པ་ཞེས་བྱའོ། །དགེ་འདུན་ལ་དབྱེན་བྱས་པ་དང། མི་གནས་པ་
དང། སོ་སོར་གནས་པ་དང། ཉེ་བར་ཕྱོགས་པ་དང། བསླབ་པ་བྱིན་པར་བདག་ཉིད་ཀྱིས་ཁས་བླངས་ནའང་སྐབས་ཕྱེ་བ་མ་བརྗོད་པ་ཞེས་བྱའོ། །སྐབས་ཕྱེ་བ་རྗོད་པའི་དགེ་སློང་གིས་སྐབས་
ཕྱེ་བ་བླངས་ནས་ཉལ་བར་མི་བྱའོ། །སྙོམས་པར་འཇུག་པར་མི་བྱ་སྟེ། ཤེས་བཞིན་དུ་སྐབས་ཕྱེ་བ་བརྗོད་པར་བྱའོ། །དེ་ཡང་འདི་ལྟར་བརྗོད་དེ། གསོལ་བར་བྱས་པའི་འོག་ཏུ་སྟན་

[374A]༄༅། །ལས་ལངས་ཏེ་བླ་གོས་ཕྲག་པ་གཅིག་ཏུ་བྱས་ལ། སྐབས་འབྱེད་པའི་དགེ་སློང་གི་དྲུང་དུ་ཙོག་ཙོག་ཕུར་འདུག་ལ་ཐལ་མོ་རབ་ཏུ་སྦྱར་ཏེ་འདི་སྐད་སྨྲོས་
ཤིག་དགོངས་ཤིག་ཚེ་དང་ལྡན་པ། དེང་དགེ་འདུན་གྱིས་བཅོ་ལྔའི་སྐབས་འབྱེད་པ་སྟེ། དགེ་སློང་མིང་འདི་ཞེས་བགྱི་བའི་ཡང་དེང་བཅོ་ལྔའི་སྐབས་འབྱེད་པ་ལགས་ན། དགེ་སློང་
མིང་འདི་ཞེས་བགྱི་བ་དེ་ལ་མཐོང་བ་དང། ཐོས་པ་དང། དོགས་པའི་གནས་གསུམ་དུ་བཙུན་པ། དགེ་འདུན་ལ་སྐབས་འབྱེད་ཀྱི། ཚེ་དང་ལྡན་པ་བདག་ལ་བརྩེ་བར་གྱིས་ཤིག་བརྩེ་
བ་ཅན་བརྩེ་བའི་ཕྱིར་བདག་གི་ཉེས་པ་ཤེས་པ་དང། མཐོང་བ་རྣམས་ཚེ་དང་ལྡན་པས་བདག་ལ་སྨྲོས་ཤིག་ཚེ་དང་ལྡན་པས་བདག་ལ་རྗེས་སུ་སྟོན་ཅིག་དང་ཆོས་བཞིན་དུ་སླར་
བགྱིའོ། །ཞེས་དེ་ལྟར་ལན་གཉིས། ལན་གསུམ་གྱི་བར་དུ་སྨྲ་བར་བྱ་སྟེ། དེས་ཀྱང་རིགས་སོ། །ཞེས་སྨྲོས་ཤིག་གཉིས་པས་ནི། ལེགས་སོ་།ཞེས་བྱའོ། །རྣམ་པ་བཞི་ནི། །སྐབས་
ཕྱེ་བ་མ་བརྗོད་པ་ཞེས་བྱ་སྟེ། བཞི་གང་ཞེ་ན། ངོ་ཚ་བ་མེད་པ་དང། བག་མེད་པ་དང། གཉིད་ཀྱིས་ལོག་པ་དང། སྙོམས་པར་ཞུགས་པའོ། །དེ་ལས་གང་ངོ་ཚ་མེད་པ་དང། བག་
མེད་པ་དང་རྣམ་པ་གཉིས་ལ་ནི། ཉེས་པ་དང་བཅས་པར་འགྱུར་རོ་།དེ་ལ་གང་གཉིད་ཀྱིས་ལོག་པ་དང། སྙོམས་པར་ཞུགས་པ་དང་རྣམ་པ་གཉིས་ལ་ནི། ཉེས་པ་མེད་པར་

[374B] འདི་ནི། སྐབས་ཕྱེ་བ་བརྗོད་པ་རབ་ཏུ་ལྡན་པ་ཞེས་བྱའོ། །གསོ་སྦྱོང་གི་རབ་ཏུ་ལྡན་པ་གང་ཞེ་ན། བཅོམ་ལྡན་འདས་ཀྱིས་དགེ་སློང་རྣམས་ལ་གསོ་སྦྱོང་རྗེས་སུ་གནང་བ་ནི་
ཟླ་བ་ཕྱེད་ཕྱེད་ཅིང་དགེ་སློང་རྣམས་གཅིག་ཏུ་འདུས་ནས་རང་གི་རྒྱུད་ལ་སོ་སོར་བལྟ་བར་བྱ་སྟེ། མཚན་མོའི་རྒྱུད་དང། ཉིན་པར་གྱི་རྒྱུད་དང། ཟླ་བ་གཅིག་གི་རྒྱུད་ལ་བདག་གིས་དེའི་བར་
སྐབས་སུ་ལྟུང་བ་འགའ་ཞིག་བྱུང་ངམ་མ་བྱུང། དེ་སྟེ་བྱུང་བར་གྱུར་ན། ཡིད་བརྟན་པའི་དགེ་སློང་ཞིག་རྙེད་ན། མཐོལ་བར་བྱའོ་།མ་རྙེད་ན། སེམས་ཀྱིས་བསྔོ་བར་བྱའོ། །སྙམ་པ་
འདི་ནི། གསོ་སྦྱོང་གི་རབ་ཏུ་ལྡན་པ་ཞེས་བྱ་སྟེ། ཅིའི་ཕྱིར་གསོ་སྦྱོང་ཞེས་བྱ་ཞེ་ན། སྡིག་པ་མི་དགེ་བའི་ཆོས་དང། ཉོན་མོངས་པ་དང། རྣམ་པར་མ་བྱང་བ་དང། རང་བཞིན་གྱིས་མ་
དག་པའི་རྣམས་ངེས་པར་སྤོང་བར་འགྱུར་ཞིང། དག་པའི་རང་བཞིན་ཉེ་བར་ཐོབ་པར་འགྱུར་ཏེ། དེ་ལྟ་བུའི་ཕྱིར་གསོ་སྦྱོང་ཞེས་བྱའོ། །འདི་ནི། གསོ་སྦྱོང་གི་རབ་ཏུ་ལྡན་པ་ཞེས་བྱའོ།།
གསོ་སྦྱོང་དབུལ་བའི་རབ་ཏུ་ལྡན་པ་གང་ཞེ་ན། དགེ་སློང་གང་ནད་པ་གསོ་སྦྱོང་གི་གནས་སུ་འགྲོ་བར་མི་ནུས་པ་ནི། གསོ་སྦྱོང་དབུལ་བར་བྱའོ། །ནད་པ་མ་ཡིན་པར་མ་སོང་ན་
ཉེས་བྱས་སུ་འགྱུར་རོ། །གལ་ཏེ་དེའི་འཚོ་བའི་བར་དུ་གཅོད་པའམ་ཚངས་པར་སྤྱོད་པའི་བར་དུ་གཅོད་པའམ། བར་དུ་གཅོད་པ་བརྒྱད་ལས་གང་ཡང་རུང་བའི་བར་དུ་གཅོད་པས་

[375A]༄༅། །འཇིགས་པར་འགྱུར་བ་ཞིག་མངོན་སུམ་དུ་གནས་པར་གྱུར་ན་དེས་ཀྱང་གསོ་སྦྱོང་དབུལ་བར་བྱའོ། དེས་ཀྱང་གསོ་སྦྱོང་དབུལ་བར་བྱའོ། །དབང་མེད་པ་ཞིག་ཏུ་ཟིན་པར་གྱུར་ཀྱང། གསོ་སྦྱོང་
དབུལ་བར་བྱའོ། །དེ་ཡང་འདི་ལྟར་དབུལ་ཏེ། སྟན་ལས་ལངས་ནས་བླ་གོས་ཕྲག་པ་གཅིག་ཏུ་བྱས་ཏེ། དགེ་འདུན་གྱི་མདུན་དུ་ཙོག་ཙོག་པུར་འདུག་ནས་ཐལ་མོ་རབ་ཏུ་སྦྱར་ཏེ་ཚིག་
འདི་སྐད་ཅེས་བརྗོད་དོ། །དགོངས་ཤིག་ཚེ་དང་ལྡན་པ། དེང་དགེ་འདུན་གྱི་བཅོ་ལྔའི་གསོ་སྦྱོང་སྟེ། བདག་དགེ་སློང་མིང་འདི་ཞེས་བྱ་བའི་ཡང་བཅོ་ལྔའི་གསོ་སྦྱོང་ན། བདག་དགེ་སློང་
མིང་འདི་ཞེས་བགྱི་བ་གསོ་སྦྱོང་ལ་དད་པ་དང། ཡོངས་སུ་དག་པ་དབུལ་ལོ། །དེ་བཞིན་དུ་ལན་གཉིས། ལན་གསུམ་དུ་རྗོད་ཅིག་དེས་ཀྱང་རིགས་སོ། །ཞེས་སྨྲོས་ཤིག་གཉིས་
པས་ནི༑ ལེགས་སོ། །ཞེས་བྱའོ། །དེ་ལྟར་སྦྱིན་ནུས་ན་ནི། ལེགས། མི་ནུས་ན། འདུག་ལ་གསོ་སྦྱོང་ཕུལ་ཅིག་དེའང་ཕུལ་བ་ཞེས་བྱའོ་འདུག་སྟེའང་མི་ནུས་ན། ཉལ་བས་ཀྱང་
ཕུལ་ན། དེའང་ཕུལ་བ་ཞེས་བྱའོ། །དེའང་མི་ནུས་ན། ཆུང་དུན་གསོ་སྦྱོང་འབུལ་ལོ། །ཞེས་སྨྲས་ནའང་ཕུལ་བ་ཡིན་ནོ། །བདག་གི་ཕྱིར་རྗོད་ཅིག་ཅེས་ཟེར་ནའང་གསོ་སྦྱོང་ཕུལ་བ་
ཡིན་ནོ། །ངག་གིས་མ་ཡིན་གྱི། ལུས་ཀྱིས་དམིགས་ནའང་གསོ་སྦྱོང་ཕུལ་བ་ཡིན་ནོ། །ལུས་ཀྱིས་མ་ཡིན་གྱི། ངག་གིས་བརྗོད་ནའང་གསོ་སྦྱོང་ཕུལ་བ་ཡིན་ནོ། །ལུས་ཀྱིས་ཀྱང་

[375B] ཚིག་གིས་ཀྱང་མ་ཡིན་ན། དགེ་འདུན་ཐམས་ཅད་དེའི་དྲུང་དུ་དེངས་ཤིག་ཡང་ན་དེ་དགེ་འདུན་གྱི་ནང་དུ་ཁུག་ཅིག་༑དགེ་འདུན་ཡང་དེར་མ་དོང་ངམ། དེའང་དགེ་འདུན་གྱི་ནང་དུ་
མ་བཀུག་པར་དགེ་འདུན་གྱིས་མ་འདུས་པར་ལས་བྱས་ན། འདས་པ་དང་བཅས་པར་འགྱུར་ཏེ། འདི་ནི། གསོ་སྦྱོང་དབུལ་བའི་རབ་ཏུ་ལྡན་པ་ཞེས་བྱ་སྟེ། གསོ་སྦྱོང་ལེན་པའི་གང་ཟག་གསོ་
སྦྱོང་བླངས་ནས་དེ་ཉིད་དུ་འདས་ན། གསོ་སྦྱོང་མ་ཕུལ་བ་ཡིན་ཏེ། གཞན་ལ་གསོ་སྦྱོང་དབུལ་བར་བྱའོ། །བདག་ཉིད་ཁྱིམ་པ་ཡིན་པར་ཁས་བླངས་ན། གསོ་སྦྱོང་མ་ཕུལ་བ་ཡིན་ཏེ། གཞན་
ལ་གསོ་སྦྱོང་དབུལ་བར་བྱའོ། །དགེ་སྦྱོང་ངམ། མ་ནིང་ངམ། དགེ་སློང་མ་སུན་ཕྱུང་བའམ། ཕ་བསད་པའམ། མ་བསད་པའམ། དགྲ་བཅོམ་པ་བསད་པའམ། དགེ་འདུན་གྱི་དབྱེན་
བྱས་པའམ། དེ་བཞིན་གཤེགས་པའི་སྐུ་ལ་ངན་སེམས་ཀྱི་ཁྲག་ཕྱུང་བའམ། མུ་སྟེགས་ཅན་དུ་སོང་བའམ། རྐུན་གནས་སམ། སྔོན་ཉམས་པའམ། སྔར་ཉེས་པ་བྱུང་བའམ། འགྲོ་བ་
གཞན་དུ་གནས་པར་བདག་ཉིད་ཁས་བླངས་ན། གསོ་སྦྱོང་མ་ཕུལ་བ་ཡིན་ཏེ། གཞན་ལ་གསོ་སྦྱོང་དབུལ་བར་བྱའོ། །དེ་སྟེ་ཟ་མ་ཡིན་པར་བདག་ཉིད་ཀྱིས་ཁས་བླངས་ནའང་གསོ་སྦྱོང་
མ་ཕུལ་བ་ཡིན་ཏེ། གཞན་ལ་དབུལ་བར་བྱའོ། །མི་གནས་པ་དང། སོ་སོར་གནས་པ་དང། བསླབ་པ་བྱིན་པར་བདག་ཉིད་ཀྱིས་ཁས་བླངས་ནའང་གསོ་སྦྱོང་ཕུལ་བ་མ་ཡིན་ཏེ། གསོ་

[376A]༄༅། །སྦྱོང་གཞན་ལ་དབུལ་བར་བྱ་སྟེ། དེ་ནི། གསོ་སྦྱོང་དབུལ་བའི་རབ་ཏུ་ལྡན་པ་ཞེས་བྱའོ། །གསོ་སྦྱོང་ལེན་པའི་རབ་ཏུ་ལྡན་པ་གང་ཞེ་ན། གསོ་སྦྱོང་ལེན་
པའི་དགེ་སློང་གིས་གསོ་སྦྱོང་བླངས་ནས་བརྒྱུག་པར་མི་བྱ་མཆོང་བར་མི་བྱ། འཕར་བར་མི་བྱ། སའི་འོག་ནས་འགྲོ་བར་མི་བྱ། ནམ་མཁའ་ལས་འགྲོ་བར་མི་བྱ། མཚམས་ཀྱི་
ཕྱི་རོལ་ཏུ་གསོ་སྦྱོང་བླང་བར་མི་བྱ། མཚམས་ཀྱི་ནང་ནས་ཤེས་བཞིན་པས་གསོ་སྦྱོང་བླང་བར་བྱའོ། །དེ་སྟེ་མཚམས་ཀྱི་ཕྱི་རོལ་ནས་ལེན་ན། ཉེས་བྱས་སུ་འགྱུར་རོ། །དེ་སྟེ་མཚམས་
ཀྱི་ནང་ནས་ལེན་པ་ལ་འཚོ་བའི་བར་དུ་གཅོད་པའམ། ཚངས་པར་སྤྱོད་པའི་བར་དུ་གཅོད་པའམ། བར་དུ་གཅོད་པ་བརྒྱད་ལས་གང་ཡང་རུང་བའི་བར་དུ་གཅོད་པས་འཇིགས་པར་
འགྱུར་བ་ཞིག་མངོན་སུམ་དུ་གནས་པར་གྱུར་ན། དེས་མཚམས་ཀྱི་ཕྱི་རོལ་ནས་ལེན་ཀྱང་ཉེས་པ་མེད་དེ། འདི་ནི། གསོ་སྦྱོང་ལེན་པའི་རབ་ཏུ་ལྡན་པ་ཞེས་བྱའོ། །གསོ་སྦྱོང་
བརྗོད་པའི་རབ་ཏུ་ལྡན་པ་གང་ཞེ་ན། གསོ་སྦྱོང་བརྗོད་པའི་དགེ་སློང་དེ་དགེ་འདུན་གྱི་ནང་དུ་མ་འོངས་པ་ལས་དུས་འདས་ཏེ་ཤིན་གསོ་སྦྱོང་མ་བརྗོད་པ་ཞེས་བྱའོ། །ཁྱིམ་པ་ཡིན་
པར་བདག་ཉིད་ཀྱིས་ཁས་བླངས་ནའང་གསོ་སྦྱོང་མ་བརྗོད་པ་ཞེས་བྱའོ། །དགེ་སྦྱོང་ངམ། མ་ནིང་ངམ། དགེ་སློང་མ་སུན་ཕྱུང་བའམ་ཞེས་བྱ་བ་ནས་འགྲོ་བ་གཞན་དུ་གནས་པ་

[376B] བདག་ཉིད་ཀྱིས་ཁས་བླངས་ནའང་གསོ་སྦྱོང་མ་བརྗོད་པ་ཞེས་བྱའོ། །དེ་སྟེ་ཟ་མ་ཡིན་པར་བདག་ཉིད་ཀྱིས་ཁས་བླངས་ནའང་གསོ་སྦྱོང་མ་བརྗོད་པ་ཞེས་
བྱའོ༑ ༑དགེ་འདུན་ལ་དབྱེན་བྱས་པ་དང། མི་གནས་པ་དང། སོ་སོར་གནས་པ་དང། ཉེ་བར་ཕྱོགས་པ་དང། བསླབ་པ་བྱིན་པར་བདག་ཉིད་ཀྱིས་ཁས་བླངས་ནའང་གསོ་སྦྱོང་མ་བརྗོད་པ་ཞེས་
སྟེ༑ འདི་ནི། གསོ་སྦྱོང་བརྗོད་པའི་རབ་ཏུ་ལྡན་པ་ཞེས་བྱའོ་།དད་པའི་རབ་ཏུ་ལྡན་པ་གང་ཞེ་ན། དད་པ་ཞེས་བྱ་བ་ནི། དགེ་འདུན་གྱི་ཆོས་བཞིན་དུ་བྱ་བ་རྣམས་ལ་ལྟ་བ་དང། བློ་གྲོས་
དང། འདོད་པ་དང། བསམ་པས་དད་པ་འབུལ་བ་དང། དགེ་འདུན་གྱི་ཆོས་བཞིན་དུ་བྱ་བ་རྣམས་ལ་རྗེས་སུ་ཡི་རང་བ་དང། ཉེ་བར་ཕྱོགས་པ་དང། ཁས་བླངས་པ་དང། ཁས་ལེན་པར་
བྱེད་པ་འདི་ནི། དད་པའི་རབ་ཏུ་ལྡན་པ་ཞེས་བྱའོ། །དད་པ་འབུལ་བའི་རབ་ཏུ་ལྡན་པ་གང་ཞེ་ན། དགེ་སློང་གང་ནད་པ་གསོ་སྦྱོང་གི་གནས་སུ་འགྲོ་མི་ནུས་པས་ནི། དད་པ་དབུལ་བར་
བྱའོ༑ ༑དེ་སྟེ་མི་ན་བར་མ་སོང་ན། ཉེས་བྱས་སུ་འགྱུར་རོ། །གལ་ཏེ་འཚོ་བའི་བར་དུ་གཅོད་པའམ། ཚངས་པར་སྤྱོད་པའི་བར་དུ་གཅོད་པའམ། བར་དུ་གཅོད་པ་བརྒྱད་ཀྱི་ནང་
ནས་གང་ཡང་རུང་བའི་བར་དུ་གཅོད་པས་འཇིགས་པར་འགྱུར་བ་ཞིག་མངོན་སུམ་དུ་གནས་པར་གྱུར་ན། དེས་ཀྱང་དད་པ་དབུལ་བར་བྱའོ་།དབང་མེད་པས་ཟིན་པར་གྱུར་པ་

[377A]༄༅། །ཡང་དད་པ་དབུལ་བར་བྱའོ། །དེ་ཡང་འདི་ལྟར་དབུལ་བར་བྱའོ། །སྟན་ལས་ལངས་ཏེ་བླ་གོས་ཕྲག་པ་གཅིག་ཏུ་བྱས་ནས་དགེ་སློང་གི་མདུན་དུ་ཙོག་ཙོག་
པུར་འདུག་སྟེ། ཐལ་མོ་རབ་ཏུ་སྦྱོར་ལ་འདི་སྐད་སྨྲོས་ཤིག་དགོངས་ཤིག་ཚེ་དང་ལྡན་པ་དག་དགེ་སློང་མིང་འདི་ཞེས་བགྱི་བ་ཡང་དགེ་འདུན་གྱི་ཆོས་བཞིན་དུ་བྱ་བ་ལ་དད་པ་
འབུལ་ལོ། །དགེ་འདུན་གྱི་ཆོས་བཞིན་དུ་བྱ་བ་རྣམས་ལ་རྗེས་སུ་ཡི་རང་ངོ། །ཁས་ལེན་ཏོ། །ཁས་བླང་པར་བགྱིའོ། །ཞེས་དེ་ལྟར་ལན་གཉིས། །ལན་གསུམ་དུ་སྨྲ་བར་བྱའོ། །
དེས་ཀྱང་རིགས་སོ། །ཞེས་སྨྲོས་ཤིག་གཉིས་པས་ནི། ལེགས་སོ། །ཞེས་བྱ་བའོ། །དེ་སྟེ་དེ་ལྟར་འབུལ་ནུས་ན་ནི། ལེགས། མི་ནུས་ན། འདུག་སྟེ་དབུལ་བར་བྱའོ། །འདུག་
སྟེའང་མི་ནུས་ན། ཉལ་ཏེ་དབུལ་བར་བྱའོ། །ཉལ་ཏེའང་མི་ནུས་ན། ཆུང་ངུ་ན་འདི་སྐད་དུ། དད་པ་འབུལ་ལོ། །ཞེས་སྨྲས་ནའང་དད་པ་ཕུལ་བ་ཡིན་ནོ། །བདག་གི་ཕྱིར་ཡང་
དད་པ་རྗོད་ཅིག་ཅེས་ཟེར་ནའང་དད་པ་ཕུལ་བ་ཡིན་ནོ། །ངག་གིས་མ་ནུས་ཏེ་ལུས་ཀྱི་དམིགས་པས་བྱས་ནའང་དད་པ་ཕུལ་བ་ཡིན་ནོ་།ལུས་ཀྱིས་མ་ནུས་ཏེ་ཚིག་གིས་བརྡ་བྱས་
ནའང་དད་པ་ཕུལ་བ་ཡིན་ནོ། །ལུས་དང་ཚིག་གཉིས་ཀས་བརྡ་བྱས་ནའང་དད་པ་བྱིན་པ་ཡིན་ནོ། །ལུས་ཀྱིས་ཀྱང་མི་ནུས། ཚིག་གིས་ཀྱང་མི་ནུས་ན། དེར་དགེ་འདུན་ཐམས་

[377B]ཡང་ན་དགེ་འདུན་ཐམས་ཅད་ཀྱིས་དེས་ཁུག་ཅིག། དགེ་འདུན་ཐམས་ཅད་ཀྱང་དེར་མ་དོང་ལ། དགེ་སློང་དེ་ཡང་དེར་མ་བཀུག་ན། མ་འདུས་པ་ཞེས་བྱ་སྟེ། དགེ་
འདུན་ལས་བྱེད་པ་རྣམས་ཀྱང་འདས་པ་དང་བཅས་པར་འགྱུར་རོ། །དད་པ་ལེན་པའི་དགེ་སློང་གིས་དད་པ་བླངས་ནས་དེ་ཉིད་དུ་དུས་འདས་ཏེ་ཤི་ན། དད་པ་མ་ཕུལ་བ་ཞེས་བྱ་སྟེ། གཞན་
ལ་དད་པ་དབུལ་བར་བྱ། ཁྱིམ་པ་ཡིན་པར་བདག་ཉིད་ཀྱིས་ཁས་བླངས་ནའང་དད་པ་མ་ཕུལ་བ་ཞེས་བྱ་སྟེ། གཞན་ལ་དད་པ་དབུལ་བར་བྱ། དགེ་སྦྱོང་ངམ། མ་ནིང་ངམ། དགེ་སློང་
མ་སུན་ཕྱུང་བ་ཞེས་བྱ་བ་ནས་འགྲོ་བ་གཞན་དུ་གནས་པའི་བར་སྔ་མ་བཞིན་ནོ། །བདག་ཉིད་ཀྱིས་ཁས་བླངས་ནའང་དད་པ་མ་ཕུལ་བ་ཞེས་བྱ་སྟེ། གཞན་ལ་དད་པ་དབུལ་བར་བྱའོ།།
དེ་སྟེ་ཟ་མ་ཡིན་པར་བདག་ཉིད་ཀྱིས་ཁས་བླངས་ནའང་དད་པ་མ་ཕུལ་བ་ཞེས་བྱའོ། །དགེ་འདུན་ཕྱེ་བའམ། མི་གནས་པའམ། སོ་སོར་གནས་པའམ། ཉེ་བར་ཕྱོགས་པའམ། བསླབ་
པ་བྱིན་པར་བདག་ཉིད་ཀྱིས་ཁས་བླངས་ནའང་དད་པ་མ་ཕུལ་བ་ཞེས་བྱ་སྟེ། འདི་ནི། དད་པ་དབུལ་བའི་རབ་ཏུ་ལྡན་པ་ཞེས་བྱའོ་།དད་པ་ལེན་པའི་རབ་ཏུ་ལྡན་པ་གང་ཞེ་ན། དགེ་སློང་
གང་དགེ་སློང་གི་དྲུང་ནས་དད་པ་ལེན་པ་དེས་འདི་ལྟར་བྱ་སྟེ་གཅིག་གིས་གཅིག་གིའམ། གཅིག་གིས་གཉིས་ཀྱིའམ། གཅིག་གིས་མང་པོའི་འམ། ཇི་སྙེད་ཀྱི་མིང་སྨོས་ནུས་པ་

[378A]༄༅། །དེ་སྙེད་ཀྱིས་བླང་བར་བྱའོ། །དད་པ་ལེན་པའི་དགེ་སློང་གིས་དད་པ་བླངས་ནས་བརྒྱུག་པར་མི་བྱ། མགྱོགས་པར་འགྲོ་བར་མི་བྱ། མཆོང་བར་མི་བྱ། འཕར་བར་མི་བྱ་
སའི་འོག་ནས་འགྲོ་བར་མི་བྱ། ནམ་མཁའ་ལས་འགྲོ་བར་མི་བྱ་མཚམས་ཀྱི་ཕྱི་རོལ་ནས་བླང་བར་མི་བྱ། མཚམས་ཀྱི་ནང་ནས་ཤེས་བཞིན་པས་དད་པ་བླང་བར་བྱའོ། །དེ་སྟེ་མཚམས་ཀྱི་
ཕྱི་རོལ་ནས་ལེན་ན། ཉེས་བྱས་སུ་འགྱུར་རོ། །དེ་སྟེ་མཚམས་ཀྱི་ནང་ནས་ལེན་དུ་འཚོ་བའི་བར་དུ་གཅོད་པའམ། ཚངས་པར་སྤྱོད་པའི་བར་དུ་གཅོད་པའམ། བར་དུ་གཅོད་པ་བརྒྱད་ལས་
གང་ཡང་རུང་བའི་བར་དུ་གཅོད་པས། འཇིགས་པར་འགྱུར་བ་ཞིག་མངོན་སུམ་དུ་གནས་པར་གྱུར་ན། དེས་མཚམས་ཀྱི་ཕྱི་རོལ་ནས་བླངས་ཀྱང་ཉེས་པ་མེད་དེ། འདི་ནི། དད་པ་ལེན་
པའི་རབ་ཏུ་ལྡན་པ་ཞེས་བྱའོ། །དད་པ་བརྗོད་པའི་རབ་ཏུ་ལྡན་པ་གང་ཞེ་ན། དད་པ་བྱིན་པའི་དགེ་སློང་དགེ་འདུན་གྱི་ནང་དུ་འོངས་པ་ལས་དུས་འདས་ཏེ་ཤི་ན། དད་པ་མ་བརྗོད་པ་ཞེས་
བྱའོ༑ ༑ཁྱིམ་པ་ཡིན་པར་བདག་ཉིད་ཀྱིས་ཁས་བླངས་ན། དད་པ་མ་བརྗོད་པ་ཞེས་བྱའོ། །དགེ་སྦྱོང་ངམ། མ་ནིང་ངམ། དགེ་སློང་མ་སུན་ཕྱུང་བ་ཞེས་བྱ་བ་ནས་འགྲོ་བ་གཞན་དུ་
གནས་པའི་བར་དུ་སྔ་མ་བཞིན་དུ་སྟེ། བདག་ཉིད་ཀྱིས་ཁས་བླངས་ནའང་དད་པ་མ་བརྗོད་པ་ཞེས་བྱའོ། །དེ་སྟེ་ཟ་མ་ཡིན་པར་བདག་ཉིད་ཀྱིས་ཁས་བླངས་ནའང་དད་པ་མ་བརྗོད་པ་

[378B] །དགེ་འདུན་ཕྱེ་བའམ། མི་གནས་པའམ། སོ་སོར་གནས་པའམ། ཉེ་བར་ཕྱོགས་པའམ། བསླབ་པ་བྱིན་པར་བདག་ཉིད་ཀྱིས་ཁས་བླངས་ནའང་དད་པ་མ་བརྗོད་པ་ཞེས་བྱའོ། །དད་པ་
བརྗོད་པའི་དགེ་སློང་གིས་དད་པ་བླངས་ནས་མི་ཉལ་བར་བྱ་སྙོམས་པར་འཇུག་པར་མི་བྱ། ཤེས་བཞིན་པས་དད་པ་བརྗོད་པར་བྱ་དེ་ཡང་འདི་ལྟ་བུར་བརྗོད་པར་བྱའོ། །སྟན་ལས་ལངས་ཏེ་
བླ་གོས་ཕྲག་པ་གཅིག་ཏུ་བྱས་ནས་དགེ་སློང་གི་མདུན་དུ་ཙོག་ཙོག་པུར་འདུག་སྟེ། ཐལ་མོ་རབ་ཏུ་སྦྱོར་ལ་འདི་སྐད་དུ་སྨྲ་བར་བྱ་སྟེ། དགོངས་ཤིག་ཚེ་དང་ལྡན་པ། བདག་དགེ་སློང་མིང་
འདི་ཞེས་བགྱི་བ་དགེ་འདུན་གྱི་ཆོས་བཞིན་དུ་མཛད་པ་ལ་དད་པ་འབུལ་ལོ། །དགེ་འདུན་གྱི་ཆོས་བཞིན་མཛད་པ་ལ་རྗེས་སུ་ཡི་རང་ངོ། །རྗེས་སུ་མངོན་པར་འགྲོའོ། །ཞེས་དེ་ལྟར་ལན་གཉིས་
ལན་གསུམ་དུ་སྨྲ་བར་བྱའོ། །དེས་ཀྱང་རིགས་སོ། །ཞེས་སྨྲོས་ཤིག་གཉིས་པས་ནི། ལེགས་སོ། །ཞེས་བྱ་བའོ། །རྣམ་པ་བཞིས་ན། དད་པ་མ་བརྗོད་པ་ཞེས་བྱའོ། །བཞི་གང་ཞེ་ན། ངོ་
ཚ་མེད་པ་དང། བག་མེད་པ་དང། གཉིད་ཀྱིས་ལོག་པ་དང། སྙོམས་པར་ཞུགས་པའོ། །དེ་ལ་གང་ངོ་ཚ་མེད་པ་དང། བག་མེད་པ་དང་ལྡན་པ་རྣམ་པ་འདི་གཉིས་ནི། ཉེས་པ་དང་བཅས་
བར་འགྱུར་རོ། །གང་གཉིད་ཀྱིས་ལོག་པ་དང། གང་སྙོམས་པར་ཞུགས་པ་རྣམ་པ་འདི་གཉིས་ནི། ཉེས་པ་མེད་པར་འགྱུར་བ་སྟེ། འདི་ནི་དད་པ་བརྗོད་པའི་རབ་ཏུ་ལྡན་པ་ཞེས་བྱའོ། །

[379A]༄༅། །ཡོངས་སུ་དག་པའི་རབ་ཏུ་ལྡན་པ་གང་ཞེ་ན། འདི་ལྟར་བདག་ནི། ཉེས་པ་མེད་པ། འདི་ལྟར་བདག་ནི། དག་པ། འདི་ལྟར་བདག་ནི། ཉེས་པ་མ་བྱུང་མོད་ཀྱི། འོན་
ཀྱང་ཟླ་བ་ཕྱེད་ཕྱེད་ཅིང་དགེ་སློང་གིས་སེམས་རྩེ་གཅིག་པས་བདག་གི་སེམས་ལ་བདག་གིས་ཇི་ལྟར་བླངས་པའི་ཚུལ་ཁྲིམས་ཀྱི་ཕུང་པོ་དང་ལྡན་པ་ལས་མ་གོད་དམ། མ་ཉམས་སམ་
མ་རལ་ལམ། འདྲེས་པར་མ་བྱས་སམ། ཡོངས་སུ་དག་གམ། བདག་ལ་ཉེས་པ་མ་བྱུང་ངམ། ཉེས་པ་མེད་པ་ཡིན་ནམ་བརྟག་པར་བྱ་སྟེ། འདི་ནི། ཡོངས་སུ་དག་པའི་རབ་ཏུ་ལྡན་པ་
ཞེས་བྱའོ། །ཡོངས་སུ་དག་པ་འབུལ་བའི་རབ་ཏུ་ལྡན་པ་གང་ཞེ་ན། དགེ་སློང་གང་ནད་པ་གསོ་སྦྱོང་གི་གནས་སུ་འགྲོ་མི་ནུས་པས་ནི། ཡོངས་སུ་དག་པ་འབུལ་བར་བྱའོ། །དེ་སྟེ་མི་ན་
བར་མ་སོང་ན། ཉེས་བྱས་སུ་འགྱུར་རོ། །ཅི་སྟེ་དེའི་འཚོ་བའི་བར་དུ་གཅོད་པའམ། ཚངས་པར་སྤྱོད་པའི་བར་དུ་གཅོད་པའམ། བར་དུ་གཅོད་པ་བརྒྱད་ལས་གང་ཡང་རུང་བའི་བར་དུ་
གཅོད་པས་འཇིགས་པར་འགྱུར་བ་ཞིག་མངོན་སུམ་དུ་གནས་པར་གྱུར་ན་དེས་ཀྱང་ཡོངས་སུ་དག་པ་དབུལ་བར་བྱའོ། །དབང་མེད་པས་ཟིན་པར་གྱུར་པ་ཡང་ཡོངས་སུ་དག་པ་དབུལ་
བར་བྱའོ། །དེ་ཡང་འདི་ལྟར་དབུལ་བར་བྱ་སྟེ། སྟན་ལས་ལངས་ཏེ་བླ་གོས་ཕྲག་པ་གཅིག་ཏུ་བྱས་ནས་དགེ་སློང་གི་མདུན་དུ་ཙོག་ཙོག་པོར་འདུག་ལ་ཐལ་མོ་རབ་ཏུ་སྦྱར་ཏེ་འདི་སྐད་

[379B]དགོངས་ཤིག་ཚེ་དང་ལྡན་པ། དེང་དགེ་འདུན་གྱི་བཅོ་ལྔའི་གསོ་སྦྱོང་སྟེ། བདག་དགེ་སློང་མིང་འདི་ཞེས་བགྱི་བའི་ཡང་དེང་བཅོ་ལྔའི་གསོ་སྦྱོང་སྟེ། བདག་གི་བར་ཆད་ཀྱི་
ཆོས་རྣམས་ཀྱང་ཡོངས་སུ་དག་ན། ཚེ་དང་ལྡན་པས་བདག་ལ་ཡོངས་སུ་དག་པར་ཟུངས་ཤིག་དང། དགེ་སློང་མིང་འདི་ཞེས་བགྱི་བའང་གསོ་སྦྱོང་གི་ཕྱིར་ཡོངས་སུ་དག་པ་འབུལ་གྱི། གང་
གི་ཕྱིར་ཚེ་དང་ལྡན་པས་དད་པ་འབུལ་བའི་ཚེ་ལོངས་ལ་ཡོངས་སུ་དག་པར་རྗོད་ཅིག་བརྗོད་པས་ན། གོ་བར་འགྱུར་རོ། །ཞེས་དེ་ལྟར་ལན་གཉིས། ལན་གསུམ་དུ་སྨྲོས་ཤིག་དེས་
ཀྱང་རིགས་སོ། །ཞེས་སྨྲོས་ཤིག་གཉིས་པས་ནི། ལེགས་སོ། །ཞེས་བྱའོ། །དེ་སྟེ་དེ་ལྟར་འབུལ་ནུས་ན་ནི། ལེགས། མི་ནུས་ན། འདུག་སྟེ་དབུལ་བར་བྱའོ། །འདུག་སྟེའང་མི་ནུས་ན་
ཉལ་ཏེ་དབུལ་བར་བྱའོ། །ཉལ་ཏེའང་མི་ནུས་ན། ཆུང་ངུ་ན་འདི་སྐད་དུ། ཡོངས་སུ་དག་པ་སྦྱིན་ནོ། །ཞེས་སྨྲ་ནའང་ཡོངས་སུ་དག་པ་ཕུལ་བ་ཞེས་བྱའོ། །བདག་གི་ཡོངས་སུ་དག་པ་
རྗོད་ཅིག་ཅེས་ཟེར་ནའང་ཡོངས་སུ་དག་པ་ཕུལ་བ་ཞེས་བྱའོ། །ཚིག་གིས་མི་ནུས་ཏེ་ལུས་ཀྱིས་དམིགས་པས་ཕུལ་ནའང་ཡོངས་སུ་དག་པ་ཕུལ་བ་ཞེས་བྱའོ། །ལུས་ཀྱིས་མི་ནུས་ཏེ་ཚིག་
གིས་བརྡ་བྱས་ན་ཡང་ཡོངས་སུ་དག་པ་ཕུལ་བ་ཞེས་བྱའོ། །ལུས་དང། ངག་གཉིས་ཀས་བརྡ་བྱས་ནའང་ཡོངས་སུ་དག་པ་ཕུལ་བ་ཞེས་བྱའོ། །ལུས་དང་ངག་གིས་བརྡ་བྱེད་མི་ནུས་ན་

[380A]༄༅། །དགེ་འདུན་ཐམས་ཅད་དེར་དེངས་ཤིག་ཡང་ན་དགེ་སློང་དེ་ཚུར་ཁུག་ཅིག། དགེ་འདུན་ཐམས་ཅད་ཀྱང་དེར་མ་དོང་ལ། དགེ་སློང་དེའང་དེར་མ་བཀུག་ན། ལས་
མ་འདུས་པར་བྱས་པ་སྟེ། དགེ་འདུན་ཐམས་ཅད་ཀྱང་འདས་པ་དང་བཅས་པར་འགྱུར་རོ། །ཡོངས་སུ་དག་པ་ལེན་པའི་དགེ་སློང་གིས་ཡོངས་སུ་དག་པ་བླངས་པ་ལས་དེ་ཉིད་དུ་དུས་
འདས་ཏེ་ཤི་ན། ཡོངས་སུ་དག་པ་མ་ཕུལ་བ་ཞེས་བྱ་སྟེ། གཞན་ལ་ཡོངས་སུ་དག་པ་དབུལ་བར་བྱའོ། །ཁྱིམ་པ་ཡིན་པར་བདག་ཉིད་ཀྱིས་ཁས་བླངས་ནའང་ཡོངས་སུ་དག་པ་མ་ཕུལ་
བ་ཞེས་བྱ་སྟེ། གཞན་ལ་ཡོངས་སུ་དག་པ་དབུལ་བར་བྱའོ། །དགེ་ཚུལ་ཕའམ། མ་ནིང་ངམ། དགེ་སློང་མ་སུན་ཕྱུང་བ་ཞེས་བྱ་བ་ནས་འགྲོ་བ་གཞན་དུ་གནས་པའི་བར་སྔ་མ་
བཞིན་ཏེ། བདག་ཉིད་ཀྱིས་ཁས་བླངས་ནའང་ཡོངས་སུ་དག་པ་མ་ཕུལ་བ་ཞེས་བྱ་སྟེ། ཡོངས་སུ་དག་པ་གཞན་ལ་དབུལ་བར་བྱའོ་།དེ་སྟེ་མ་ནིང་ཡིན་པར་བདག་ཉིད་ཀྱིས་ཁས་
བླངས་ནའང་ཡོངས་སུ་དག་པ་མ་ཕུལ་བ་ཞེས་བྱའོ། །དགེ་འདུན་ཕྱེ་བའམ། མི་གནས་པའམ། སོ་སོར་གནས་པའམ། ཉེ་བར་ཕྱོགས་པའམ། བསླབ་པ་བྱིན་པར་བདག་ཉིད་ཀྱིས་
ཁས་བླངས་ནའང་ཡོངས་སུ་དག་པ་མ་ཕུལ་བ་ཞེས་བྱ་སྟེ། འདི་ནི། ཡོངས་སུ་དག་པ་དབུལ་བའི་རབ་ཏུ་ལྡན་པ་ཞེས་བྱའོ། །ཡོངས་སུ་དག་པ་ལེན་པའི་རབ་ཏུ་ལྡན་པ་གང་ཞེ་ན་

[380B]ན། དེས་འདི་ལྟར་བླང་བར་བྱ་སྟེ། གཅིག་གིས་གཅིག་གིའམ། གཅིག་གིས་གཉིས་ཀྱིའམ། གཅིག་གིས་མང་པོ་རྣམས་ཀྱིའམ་
ཇི་སྙེད་ཀྱི་མིང་སྨོས་ནུས་པ་དེ་སྙེད་ཀྱི་བླང་བར་བྱའོ་།ཡོངས་སུ་དག་པ་ལེན་པའི་དགེ་སློང་གིས་ཡོངས་སུ་དག་པ་བླངས་ནས་བརྒྱུག་པར་མི་བྱ། མགྱོགས་པར་འགྲོ་བར་མི་བྱ། མཆོད་བར་
མི་བྱ༑ འཕར་བར་མི་བྱ། སའི་འོག་ནས་འགྲོ་བར་མི་བྱ། ནམ་མཁའ་ལས་འགྲོ་བར་མི་བྱ། མཚམས་ཀྱི་ཕྱི་རོལ་ནས་ཡོངས་སུ་དག་པ་བླང་བར་མི་བྱ། གལ་ཏེ་མཚམས་ཀྱི་ཕྱི་རོལ་ནས་
ལེན་ན། ཉེས་བྱས་སུ་འགྱུར་རོ། །དེ་སྟེ་མཚམས་ཀྱི་ནང་ནས་ལེན་དུ་འཚོ་བའི་བར་དུ་གཅོད་པའམ། ཚངས་པར་སྤྱོད་པའི་བར་དུ་གཅོད་པའམ། བར་དུ་གཅོད་པ་བརྒྱད་ལས་གང་ཡང་རུང་
བའི་བར་དུ་གཅོད་པས་འཇིགས་པ་ཞིག་མངོན་སུམ་དུ་གནས་པར་གྱུར་ན་དེས་མཚམས་ཀྱི་ཕྱི་རོལ་ནས་བླངས་ཀྱང་ཉེས་པ་མེད་དོ། །འདི་ནི་ཡོངས་སུ་དག་པ་ལེན་པའི་རབ་ཏུ་ལྡན་པ་
ཞེས་བྱའོ། །ཡོངས་སུ་དག་པ་བརྗོད་པའི་བར་དུ་ལྡན་པ་གང་ཞེ་ན། ཡོངས་སུ་དག་པ་ལེན་པའི་དགེ་སློང་གིས་ཡོངས་སུ་དག་པ་བླངས་ནས་དགེ་འདུན་གྱི་ནང་དུ་མ་འོངས་པ་ལས་དུས་འདས་ཏེ་
ཤི་ན། ཡོངས་སུ་དག་པ་མ་བརྗོད་པ་ཞེས་བྱའོ། །ཁྱིམ་པ་ཡིན་པར་བདག་ཉིད་ཀྱིས་ཁས་བླངས་ནའང་ཡོངས་སུ་དག་པ་མ་བརྗོད་པ་ཞེས་བྱའོ། །དགེ་སྦྱོང་དང། མ་ནིང་དང། དགེ་སློང་མ་

[381A]༄༅། །སུན་ཕྱུང་བ་ཞེས་བྱ་བ་ནས་འགྲོ་བ་གཞན་དུ་གནས་པའི་བར་དུ་སྔ་མ་བཞིན་ཏེ། བདག་ཉིད་ཀྱིས་ཁས་བླངས་ནའང་ཡོངས་སུ་དག་པ་མ་བརྗོད་པ་ཞེས་བྱའོ། །
དེ་སྟེ་ཟ་མ་ཡིན་པར་བདག་ཉིད་ཀྱིས་ཁས་བླངས་ནའང་ཡོངས་སུ་དག་པ་མ་བརྗོད་པ་ཞེས་བྱའོ། །དགེ་འདུན་ཕྱེ་བའམ། མི་གནས་པའམ། སོ་སོར་གནས་པའམ། ཉེ་བར་ཕྱོགས་པའམ་
བསླབ་པ་བྱིན་པར་བདག་ཉིད་ཀྱིས་ཁས་བླངས་ནའང་ཡོངས་སུ་དག་པ་མ་བརྗོད་པ་ཞེས་བྱའོ། །ཡོངས་སུ་དག་པ་བརྗོད་པའི་དགེ་སློང་དེས་ཡོངས་སུ་དག་པ་བླངས་ནས་ཉལ་བར་མི་བྱ་
སྙོམས་པར་འཇུག་པར་མི་བྱ་སྟེ། ཤེས་བཞིན་པས་ཡོངས་སུ་དག་པར་བརྗོད་པར་བྱ་སྟེ། དེའང་སྟན་ལས་ལངས་ནས་བླ་གོས་ཕྲག་པ་གཅིག་ཏུ་བྱོས་ལ། དགེ་སློང་གིས་མདུན་
དུ་ཙོག་ཙོག་པོར་འདུག་སྟེ་ཐལ་མོ་རབ་ཏུ་སྦྱོར་ལ་ཚིག་འདི་སྐད་སྨྲོས་ཤིག་དགོངས་ཤིག་ཚེ་དང་ལྡན་པ། དེང་དགེ་འདུན་གྱི་བཅོ་ལྔའི་གསོ་སྦྱོང་ལ། དགེ་སློང་མིང་འདི་ཞེས་
བགྱི་བའི་ཡང་བཅོ་ལྔའི་གསོ་སྦྱོང་སྟེ། དགེ་སློང་མིང་འདི་ཞེས་བྱ་བའི་བར་ཆད་ཀྱི་ཆོས་རྣམས་ཀྱང་དག་གོ། ཞེས་བདག་ཉིད་མཆི་སྟེ། དེས་གསོ་སྦྱོང་ལ་ཡོངས་སུ་དག་པའང་
འབུལ་ན། བདག་གིས་དེའི་མིང་ནས་བརྗོད་པར་བྱའོ། །ཚུལ་ཤིང་ཡང་ལོངས་ཤིག་ཅེས་ལན་གཉིས། ལན་གསུམ་དུ་སྨྲོས་ཤིག། དེས་ཀྱང་རིགས་སོ། །ཞེས་སྨྲོས་ཤིག་

[381B] ལེགས་སོ། །ཞེས་བྱའོ། །རྣམ་པ་བཞིས་ནི་ཡོངས་སུ་མ་བརྗོད་པ་ཞེས་བྱའོ། །བཞི་གང་ཞེ་ན། ངོ་ཚ་མེད་པ་དང། བག་མེད་པ་དང། གཉིད་ཀྱིས་ལོག་པ་དང། སྙོམས་པར་
ཞུགས་པའོ། །དེ་ལ་གང་ངོ་ཚ་མེད་པ་དང། བག་མེད་པ་དང་རྣམ་པ་འདི་གཉིས་ནི། ཉེས་པ་དང་བཅས་པར་འགྱུར་རོ། །གང་གཉིད་ཀྱིས་ལོག་པ་དང། སྙོམས་པར་ཞུགས་པ་དང་རྣམ་པ་འདི་
གཉིས་ནི། ཉེས་པ་མེད་པར་འགྱུར་བ་སྟེ། འདི་ནི། ཡོངས་སུ་དག་པ་བརྗོད་པའི་རབ་ཏུ་ལྡན་པ་ཞེས་བྱའོ། །དད་པ་དང་ཡོངས་སུ་དག་པའི་རབ་ཏུ་ལྡན་པ་གང་ཞེ་ན། གང་དུ་གསོ་སྦྱོང་དང་དགེ་འདུན་
གྱི་ལས་བྱེད་པ་ན་དེར་དད་པ་དང་ཡོངས་སུ་དག་པ་བསྲེས་ཏེ་དབུལ་བར་བྱའོ། །འདི་ནི། དད་པ་དང་ཡོངས་སུ་དག་པའི་རབ་ཏུ་ལྡན་པ་ཞེས་བྱའོ། །དད་པ་དང་ཡོངས་སུ་དག་པ་འབུལ་བའི་རབ་ཏུ་
ལྡན་པ་གང་ཞེ་ན། དགེ་སློང་གང་ནད་པ་གསོ་སྦྱོང་གི་གནས་སུ་འགྲོ་མི་ནུས་པས་ནི། དད་པ་དང། ཡོངས་སུ་དག་པ་དབུལ་བར་བྱའོ་།དེ་སྟེ་མི་ན་བར་མ་སོང་ན། ཉེས་བྱས་སུ་འགྱུར་རོ། །
དེ་སྟེ་དེའི་འཚོ་བའི་བར་དུ་གཅོད་པའམ། ཚངས་པར་སྤྱོད་པའི་བར་དུ་གཅོད་པའམ། བར་དུ་གཅོད་པ་བརྒྱད་ལས་གང་ཡང་རུང་བའི་བར་དུ་གཅོད་པས་འཇིགས་པར་འགྱུར་བ་ཞིག་མངོན་
སུམ་དུ་གནས་པར་གྱུར་ན། དེས་དད་པ་དང། ཡོངས་སུ་དག་པ་འབུལ་བར་བྱའོ། །དབང་མེད་པས་ཟིན་པར་གྱུར་པ་ཡང་དད་པ་དང། ཡོངས་སུ་དག་པ་དབུལ་བར་བྱའོ། །དེ་ཡང་འདི་ལྟར་

[382A]༄༅། །དབུལ་བར་བྱ་སྟེ། སྟན་ལས་ལངས་ནས་བླ་གོས་ཕྲག་པ་གཅིག་ཏུ་བྱས་ཏེ་ལྷམ་ཕུད་ལ་དགེ་སློང་གི་མདུན་དུ་ཙོག་ཙོག་པོར་འདུག་སྟེ། ཐལ་མོ་སྦྱར་ཏེ་ཚིག་
འདི་སྐད་དུ་སྨྲོས་ཤིག། དགོངས་ཤིག་ཚེ་དང་ལྡན་པ། དེང་དགེ་འདུན་གྱི་བཅོ་ལྔའི་གསོ་སྦྱོང་སྟེ། བདག་དགེ་སློང་མིང་འདི་ཞེས་བགྱི་བའི་ཡང་བཅོ་ལྔའི་གསོ་སྦྱོང་ན། བར་ཆད་
ཀྱི་ཆོས་རྣམས་ཀྱང་ཡོངས་སུ་དག་གི་ཚེ་དང་ལྡན་པས་ཀྱང་བདག་ལ་ཡོངས་སུ་དག་པར་ཟུངས་ཤིག་བདག་དགེ་སློང་མིང་འདི་ཞེས་བགྱི་བ་དགེ་འདུན་གྱི་ཆོས་བཞིན་གྱི་བྱ་བ་ལ་
དད་པ་དང། གསོ་སྦྱོང་དང། ཡོངས་སུ་དག་པ་དབུལ་གྱི། བདག་གི་ཕྱིར་ཚེ་དང་ལྡན་པས་ཚུལ་ཤིང་ལོངས་ལ་ཡོངས་སུ་དག་པ་རྗོད་ཅིག་བརྗོད་ན། དེ་བཞིན་དུ་ཤེས་སོ། །དེ་
ལྟར་ལན་གསུམ་དུ་སྨྲོས་ཤིག་དེས་ཀྱང་རིགས་སོ། །ཞེས་སྨྲོས་ཤིག་།གཉིས་པས་ནི། ལེགས་སོ། །ཞེས་བྱའོ། །དེ་སྟེ་དེ་ལྟར་འབུལ་ན་ནི་ལེགས། མི་ནུས་ན། འདུག་སྟེ་དབུལ་
བར་བྱའོ། །འདུག་སྟེ་འདི་མ་ནུས་ན། ཉལ་ཏེ་དབུལ་བར་བྱའོ། །ཉལ་ཏེའང་མི་ནུས་ན། ཆུང་ངུ་ན་འདི་སྐད་དུ། དད་པ་དང། ཡོངས་སུ་དག་པ་འབུལ་ལོ། །ཞེས་སྨྲས་ན་ཡང་དད་པ་
དང། ཡོངས་སུ་དག་པ་ཕུལ་བ་ཞེས་བྱའོ། །བདག་གི་དད་པ་དང་ཡོངས་སུ་དག་པ་རྗོད་ཅིག་ཅེས་སྨྲས་ནའང་དད་པ་དང། ཡོངས་སུ་དག་པ་ཕུལ་བ་ཞེས་བྱའོ། །ཚིག་གིས་མ་ཡིན་པར་

[382B] ཡོངས་སུ་དག་པ་ཕུལ་བ་ཞེས་བྱའོ། །ལུས་ཀྱིས་མ་ཡིན་ཏེ། ངག་གིས་དམིགས་ན་ཡང་དད་པ་དང། ཡོངས་སུ་དག་པ་ཕུལ་བ་ཞེས་བྱའོ། །ལུས་
དང་ཚིག་གཉི་གས་བརྡ་བྱེད་ནའང་དད་པ་དང་ཡོངས་སུ་དག་པ་བྱིན་པ་ཞེས་བྱའོ། །ལུས་དང་ཚིག་གཉིས་ཀས་བརྡ་བྱེད་མི་ནུས་ན་དེར་དགེ་འདུན་ཐམས་ཅད་དེངས་ཤིག། ཡང་ན་དགེ་སློང་
དེ་དེར་ཁུག་ཅིག། དགེ་འདུན་ཐམས་ཅད་ཀྱང་དེར་མ་དོང་ལ། དགེ་སློང་དེ་ཡང་དེར་མ་བཀུག་ན། ལས་མ་འདུས་པར་བྱས་པ་སྟེ། དགེ་འདུན་ཐམས་ཅད་འདས་པ་དང་བཅས་པར་འགྱུར་རོ།།
དད་པ་དང། ཡོངས་སུ་དག་པ་ལེན་པའི་དགེ་སློང་གིས་དད་པ་དང་ཡོངས་སུ་དག་པ་བླངས་ནས་དེ་ཉིད་དུ་འདས་ཏེ་ཤི་ན། དད་པ་དང། ཡོངས་སུ་དག་པ་མ་ཕུལ་བ་ཞེས་བྱ་སྟེ། དད་པ་དང་
ཡོངས་སུ་དག་པ་གཞན་ལ་དབུལ་བར་བྱའོ། །ཁྱིམ་པ་ཡིན་པར་བདག་ཉིད་ཀྱིས་ཁས་བླངས་ནའང་དད་པ་དང། ཡོངས་སུ་དག་པ་མ་ཕུལ་བ་ཞེས་བྱ་སྟེ། གཞན་ལ་དད་པ་དང། ཡོངས་སུ་དག་
པ་དབུལ་བར་བྱའོ། །དགེ་ཚུལ་ཕའམ། མ་ནིང་ངམ། དགེ་སློང་མ་སུན་ཕྱུང་བ་ཞེས་བྱ་བ་ནས་འགྲོ་བ་གཞན་དུ་གནས་པ་ཞེས་བྱ་བའི་བར་དུ་སྔ་མ་བཞིན་ཏེ། བདག་ཉིད་ཀྱིས་ཁས་བླངས་
ནའང་དད་པ་དང། ཡོངས་སུ་དག་པ་མ་ཕུལ་བ་ཞེས་བྱ་སྟེ་གཞན་ལ་དད་པ་དང། ཡོངས་སུ་དག་པ་དབུལ་བར་བྱའོ། །དེ་སྟེ་ཟ་མ་ཡིན་པར་བདག་ཉིད་ཀྱིས་ཁས་བླངས་ནའང་དད་པ་དང། ཡོངས་

[383A]༄༅། །སུ་དག་པ་མ་ཕུལ་བ་ཞེས་བྱའོ། །དགེ་འདུན་ཕྱེ་བ་དང། མི་གནས་པ་དང། སོ་སོར་གནས་པ་དང། ཉེ་བར་ཕྱོགས་པ་དང། བསླབ་པ་བྱིན་པར་བདག་ཉིད་ཀྱིས་ཁས་
བླངས་ནའང་དད་པ་དང། ཡོངས་སུ་དག་པ་མ་ཕུལ་བ་ཞེས་བྱ་སྟེ། འདི་ནི། དད་པ་དང། ཡོངས་སུ་དག་པ་དབུལ་བའི་རབ་ཏུ་ལྡན་པ་ཞེས་བྱའོ། །དད་པ་དང། ཡོངས་སུ་དག་པ་ལེན་པའི་རབ་
ཏུ་ལྡན་པ་གང་ཞེ་ན། དགེ་སློང་གང་དགེ་སློང་གི་དྲུང་ནས་དད་པ་དང། ཡོངས་སུ་དག་པ་ལེན་པ་དེས་འདི་ལྟར་བླང་བར་བྱའོ་།གཅིག་གིས་གཅིག་གིའམ། གཅིག་གིས་གཉིས་ཀྱིའམ་
གཅིག་གིས་མང་པོའི་འམ། ཇི་སྙེད་ཀྱི་མིང་སྨོས་ནུས་པ་དེ་སྙེད་ཀྱི་བླང་བར་བྱའོ། །དད་པ་དང། ཡོངས་སུ་དག་པ་ལེན་པའི་དགེ་སློང་གིས་དད་པ་དང། ཡོངས་སུ་དག་པ་བླངས་ནས་
བརྒྱུག་པར་མི་བྱ། མགྱོགས་པར་འགྲོ་བར་མི་བྱ། འཕར་བར་མི་བྱ་མཆོང་བར་མི་བྱ། སའི་འོག་ནས་འགྲོ་བར་མི་བྱ། ནམ་མཁའ་ལས་འགྲོ་བར་མི་བྱ། མཚམས་ཀྱི་ཕྱི་རོལ་ནས་
ཡོངས་སུ་དག་པ་དང། དད་པ་བླང་བར་མི་བྱ། མཚམས་ཀྱི་ནང་ནས་ཤེས་བཞིན་པས་དད་པ་དང། ཡོངས་སུ་དག་པ་བླང་བར་བྱའོ་།དེ་སྟེ་མཚམས་ཀྱི་ཕྱི་རོལ་ནས་དད་པ་དང། ཡོངས་
སུ་དག་པ་བླངས་ན། ཉེས་བྱས་སུ་འགྱུར་རོ། །དེ་སྟེ་མཚམས་ཀྱི་ནང་ནས་ལེན་དུ་འཚོ་བའི་བར་དུ་གཅོད་པའམ། ཚངས་པར་སྤྱོད་པའི་བར་དུ་གཅོད་པའམ། བར་དུ་གཅོད་

[383B]འཇིགས་པར་འགྱུར་བ་ཞིག་མངོན་སུམ་དུ་གནས་ན། དེས་མཚམས་ཀྱི་ཕྱི་རོལ་ནས་བླངས་ཀྱང་ཉེས་བ་མེད་དོ། །འདི་ནི། ཡོངས་སུ་
དག་པ་དང། དད་པ་ལེན་པའི་རབ་ཏུ་ལྡན་པ་ཞེས་བྱའོ། །དད་པ་དང། ཡོངས་སུ་དག་པ་བརྗོད་པའི་རབ་ཏུ་ལྡན་པ་གང་ཞེ་ན་ཡོངས་སུ་དག་པ་དང། དད་པ་བརྗོད་པའི་དགེ་སློང་གིས་དགེ་འདུན་
གྱི་ནང་དུ་མ་འོངས་ནས་དུས་འདས་ཏེ་ཤི་ན། ཡོངས་སུ་དག་པ་དང། དད་པ་མ་བརྗོད་པ་ཞེས་བྱའོ། །ཁྱིམ་པ་ཡིན་པར་བདག་ཉིད་ཀྱིས་ཤེས་པར་ཁས་བླངས་ནའང་ཡོངས་སུ་དག་པ་དང། དད་
པ་མ་བརྗོད་པ་ཞེས་བྱའོ། །དགེ་སྦྱོང་ངམ། མ་ནིང་ངམ། དགེ་སློང་མ་སུན་ཕྱུང་བ་ཞེས་བྱ་བ་ནས་འགྲོ་བ་གཞན་དུ་གནས་པ་ཞེས་བྱ་བའི་བར་དུ་སྔ་མ་བཞིན་ཏེ། བདག་ཉིད་ཀྱིས་ཁས་བླངས་
ནའང་ཡོངས་སུ་དག་པ་དང། དད་པ་མ་བརྗོད་པ་ཞེས་བྱའོ། །དེ་སྟེ་ཟ་མ་ཉིད་དུ་བདག་ཉིད་ཀྱིས་ཁས་བླངས་ནའང་ཡོངས་སུ་དག་པ་དང། དད་པ་མ་བརྗོད་པ་ཞེས་བྱའོ། །དགེ་འདུན་ཕྱ་བའམ་
མི་གནས་པའམ། སོ་སོར་གནས་པའམ། ཉེ་བར་ཕྱོགས་པའམ། བསླབ་པ་བྱིན་པར་བདག་ཉིད་ཀྱིས་ཁས་བླངས་ནའང་ཡོངས་སུ་དག་པ་དང་དད་པ་མ་བརྗོད་པ་ཞེས་བྱའོ། །ཡོངས་སུ་
དག་པ་དང། དད་པ་བརྗོད་པའི་དགེ་སློང་གིས་ཡོངས་སུ་དག་པ་དང། དད་པ་བླངས་ནས་ཉལ་བར་མི་བྱ། སྙོམས་པར་ཞུགས་པར་མི་བྱ། ཤེས་བཞིན་པས་ཡོངས་སུ་དག་པ་དང། དད་པ་

[384A]༄༅། །བརྗོད་པར་བྱའོ། །དེ་ཡང་འདི་ལྟ་བུ་བརྗོད་པར་བྱ་སྟེ་སྟན་ལས་ལངས་ནས་བླ་གོས་ཕྲག་པ་གཅིག་ཏུ་བྱས་ནས་དགེ་སློང་གི་མདུན་དུ་ཙོག་ཙོག་པོར་འདུག་
སྟེ་ཐལ་མོ་སྦྱར་ལ་ཚིག་འདི་སྐད་སྨྲོས་ཤིག་དགོངས་ཤིག་ཚེ་དང་ལྡན་པ། དེང་དགེ་འདུན་གྱི་བཅོ་ལྔའི་གསོ་སྦྱོང་སྟེ། དགེ་སློང་མིང་འདི་ཞེས་བྱ་བའི་ཡང་བཅོ་ལྔའི་གསོ་སྦྱོང་སྟེ་
བདག་དགེ་སློང་མིང་འདི་ཞེས་བྱ་བས་ཡོངས་སུ་དག་པར་བདག་ཉིད་སྨྲ་སྟེ། བར་ཆད་ཀྱི་ཆོས་རྣམས་ཀྱང་མེད་དེ། དགེ་འདུན་གྱི་ཆོས་བཞིན་གྱི་བྱ་བ་ལ་དད་པ་དང། གསོ་སྦྱོང་དང། ཡོངས་
སུ་དག་པ་དབུལ་ལོ། །ཞེས་དེ་ལྟར་ལན་གཉིས། ལན་གསུམ་དུ་སྨྲོས་ཤིག་དེས་ཀྱང་རིགས་སོ། །ཞེས་སྨྲོས་ཤིག་གཉིས་པས་ནི། ལེགས་སོ་།ཞེས་བྱའོ། །རྣམ་པ་བཞིས་ན་
ཡོངས་སུ་དག་པ་དང། དད་པ་མ་བརྗོད་པ་ཞེས་བྱའོ། །བཞི་གང་ཞེ་ན། ངོ་ཚ་མེད་པ་དང། བག་མེད་པ་དང། གཉིད་ཀྱིས་ལོག་པ་དང། སྙོམས་པར་ཞུགས་པའོ། །དེ་ལ་ངོ་ཚ་མེད་པ་
དང། བག་མེད་པ་དང་རྣམ་པ་འདི་གཉིས་ནི། ཉེས་པ་དང་བཅས་པར་འགྱུར་རོ། །གཉིད་ཀྱིས་ལོག་པ་དང། སྙོམས་པར་ཞུགས་པ་དང་རྣམ་པ་འདི་གཉིས་ནི། ཉེས་པ་མེད་པར་འགྱུར་
རོ༑ ༑འདི་ནི། ཡོངས་སུ་དག་པ་དང། དད་པ་བརྗོད་པའི་རབ་ཏུ་ལྡན་པ་ཞེས་བྱའོ། །མཆོད་རྟེན་གྱི་རབ་ཏུ་ལྡན་པ་གང་ཞེ་ན། བཅོམ་ལྡན་འདས་ཀྱིས་གསུངས་པ། དབུ་སྐྲའི་

[384B] སེན་མོའི་མཆོད་རྟེན་ཏེ། ཇི་ལྟར་འདུལ་བ་ལས་མགོན་མེད་པ་ལ་ཟས་སྦྱིན་པའི་ཁྱིམ་བདག་གིས་མཆོད་རྟེན་གྱི་རབ་ཏུ་ལྡན་པ་བཞིན་དུ་རྒྱ་ཆེར་བརྗོད་པར་བྱ་སྟེ། དེ་ཡང་
སེམས་ཅན་ལ་ཕན་པའི་ཕྱིར་བཅོམ་ལྡན་འདས་ཀྱིས་དབུ་སྐྲའི་མཆོད་རྟེན་དང། སེན་མོའི་མཆོད་རྟེན་དུ་གསུངས་སོ། །དེ་ལ་སངས་རྒྱས་བཅོམ་ལྡན་འདས་ཀྱི་མཆོད་རྟེན་ནི། ཐམས་ཅད་དུ་
རྫོགས་པར་བྱའོ། །རང་སངས་རྒྱས་ཀྱི་ནི། བུམ་པ་སུལ་ཅན་མེད་པར་བྱའོ། །དགྲ་བཅོམ་པའི་ནི། འཕང་ལོ་བཞི་པའོ། །ཕྱིར་མི་འོང་བའི་ནི། འཕང་ལོ་གསུམ་པའོ། །ལན་གཅིག་ཕྱིར་འོང་བའི་ནི་
འཕང་ལོ་གཉིས་པའོ། །རྒྱུན་དུ་ཞུགས་པའི་ནི། འཕང་ལོ་གཅིག་པའོ། །སོ་སོའི་སྐྱེ་བོ་དགེ་བ་ཅན་དག་གི་ནི། མགོ་ཡུ་བོར་བྱའོ་།མཆོད་རྟེན་གྱི་ཕྱི་རོལ་གྱི་དག་རའི་ཕྱིར་མགོན་མེད་པ་ལ་ཟས་སྦྱིན་
པའི་ཁྱིམ་བདག་རབ་ཏུ་དད་པ་མངོན་པར་དང་བ་ཅན་དེས་བཅོམ་ལྡན་འདས་གང་ན་བ་དེར་སོང་ནས་དྲུང་དུ་ཕྱིན་པ་དང་བཅོམ་ལྡན་འདས་ཀྱི་ཞབས་ལ་མགོ་བོས་ཕྱག་འཚལ་ཏེ་ཕྱོགས་གཅིག་ཏུ་
འདུག་ནས་བཅོམ་ལྡན་འདས་ལ་ཁྱིམ་བདག་མགོན་མེད་ཟས་སྦྱིན་པས་གང་གི་ཚེ་ན་བཅོམ་ལྡན་འདས་ལྗོངས་རྒྱུ་ཞིང་གཤེགས་པར་གྱུར་པ་དེའི་ཚེ་བཅོམ་ལྡན་འདས་ཀྱི་ཞལ་མི་མཐོང་
བས་ཤིན་ཏུ་ཡོངས་སུ་གདུང་བར་གྱུར་ན། བཅོམ་ལྡན་འདས་ཀྱི་དབུ་སྐྲ་དང། སེན་མོ་བདག་ལ་སྩལ་ན། བདག་གིས་མཆོད་དོ། །ཞེས་གསོལ་པ་དང། བཅོམ་ལྡན་འདས་ཀྱིས་དེ་ལ་

[385A]༄༅། །ཁྱོད་ཀྱི་མཆོད་གནས་འདིའོ། །ཞེས་བྱས་ནས་དེ་ལ་དབུ་སྐྲ་དང། སེན་མོ་བྱིན་པ་དང། དེས་འདི་སྐད་ཅེས་སྨྲས་སོ། །གལ་ཏེ་བཅོམ་ལྡན་འདས་ཀྱི་བཀས་གནང་ན་
དབུ་སྐྲ་དང། སེན་མོ་ལས་མཆོད་རྟེན་བགྱིའོ། །བཅོམ་ལྡན་འདས་ཀྱིས་བཀའ་སྩལ་པ། ཁྱིམ་བདག། །རྗེས་སུ་གནང་ངོ། །དབུ་སྐྲའི་མཆོད་རྟེན་དང། སེན་མོའི་མཆོད་རྟེན་ཀྱང་
བྱོས་ཤིག་འདི་ནི། མཆོད་རྟེན་གྱི་རབ་ཏུ་ལྡན་པ་ཞེས་བྱའོ་།མཆོད་རྟེན་གྱི་དངོས་པོའི་རབ་ཏུ་ལྡན་པ་གང་ཞེ་ན། གང་མཆོད་རྟེན་གྱི་ཞིང་ངམ། ནགས་ཚལ་ལམ། གང་དུ་ཡང་
རུང་བའི་ཕྱོགས་སུ་ཐོག་མར་མཆོད་རྟེན་གཞག་པར་བྱ་སྟེ། མཆོད་རྟེན་དེའི་དངོས་པོའི་ཁོ་ར་ཁོར་ཡུག་ཏུ་མཆོད་རྟེན་གྱི་དངོས་པོ་གཞག་པར་བྱ་སྟེ། འདི་ནི། མཆོད་རྟེན་གྱི་དངོས་པོའི་
རབ་ཏུ་ལྡན་པ་ཞེས་བྱའོ། །མཆོད་རྟེན་གྱི་ཁྱམས་ཀྱི་ཕྲེང་གི་རབ་ཏུ་ལྡན་པ་གང་ཞེ་ན། མཆོད་རྟེན་གྱི་ཁྱམས་དང། ཀ་བ་ནི་བཅོམ་ལྡན་འདས་ཀྱིས་ཇི་ལྟར་འདུལ་བ་ལས་གསུངས་
པ་བཞིན་དུ་རྒྱ་ཆེར་བརྗོད་པར་བྱ་སྟེ། འདི་ནི། མཆོད་རྟེན་གྱི་ཁྱམས་ཀྱི་ཕྲེང་གི་རབ་ཏུ་ལྡན་པ་ཞེས་བྱའོ། །མཆོད་རྟེན་གྱི་མི་ཟད་པའི་རབ་ཏུ་ལྡན་པ་གང་ཞེ་ན། ཡངས་པའི་གྲོང་
ཁྱེར་གྱི་ཚོང་པས་བཅོམ་ལྡན་འདས་ཀྱི་མཆོད་རྟེན་ཞིག་བྱས་ནས་མཆོད་རྟེན་གྱི་ཁྱམས་ཀྱང་བྱས་ཏེ་དགེ་སློང་རྣམས་ལ་མཆོད་རྟེན་གྱི་མི་ཟད་པ་ཕུལ་བ་དང། དགེ་སློང་རྣམས་

[385B] དེ་ལྟ་བུར་གྱུར་པ་དགེ་སློང་རྣམས་ཀྱིས་བཅོམ་ལྡན་འདས་ལ་གསོལ་ནས་བཅོམ་ལྡན་འདས་ཀྱིས་བཀའ་སྩལ་པ། རྗེས་སུ་གནང་གི། ཀུན་དགའ་
ར་བ་ན་གནས་པའམ། དགེ་བསྙེན་གྱིས་མཆོད་རྟེན་གྱི་མི་ཟད་པ་དེ་ལོངས་ཤིག་མཆོད་རྟེན་ལ་རིམ་གྲོ་བྱ་བའི་ཕྱིར་སྤེལ་བར་བྱ་སྟེ། གང་དེའི་རྙེད་པ་བསྐྱེད་ནས་དེ་མཆོད་རྟེན་ལ་མཆོད་པར་
བྱ། གང་དེ་ལས་ཀྱང་ཡང་ལྷག་ན། དེས་མཆོད་རྟེན་ལ་ཡོན་ཏུ་དབུལ་བར་བྱ་སྟེ། འདི་ནི། མཆོད་རྟེན་གྱི་མི་ཟད་པའི་རབ་ཏུ་ལྡན་པ་ཞེས་བྱའོ། །མཆོད་རྟེན་སླར་བཅོས་པའི་རབ་ཏུ་ལྡན་པ་
གང་ཞེ་ན། འཇིམ་པའི་གོང་བུའམ། རྡོ་ཐལ་གྱི་གོང་བུའམ། ས་དམར་གྱི་གོང་བུས་མཆོད་རྟེན་སླར་བཅོས་པར་བྱ་སྟེ། འདི་ནི། མཆོད་རྟེན་སླར་བཅོས་པའི་རབ་ཏུ་ལྡན་པ་ཞེས་བྱའོ། །མཆོད་
རྟེན་གྱི་རྒྱན་དང་རབ་ཏུ་ལྡན་པ་གང་ཞེ་ན། མཆོད་རྟེན་བརྒྱན་པར་བྱ་བ་གདུགས་དང། རྒྱལ་མཚན་དང། བ་དན་ལ་སོགས་པ་དབྱངས་པ་རྣམས་དང། དྲིལ་བུ་དང། འཁོར་ལོ་དང་
གཡུང་དྲུང་རིས་དང། དཔལ་གྱི་ཕྲུ་གུ་རིས་དང། དགའ་བ་ཅན་གྱིས་བསྐོར་བ་དང། ཕྲེང་བ་དང། སེན་མོ་དེ་དང། མུ་ཏིག་གི་ཕྲེང་བ་དང། དར་དང། སེང་དར་དང། ཀོ་ཤོན་དང། རས་
བལ་དང། སྲིན་བལ་དང། གསེར་དང། དངུལ་དང། བཻ་ཌཱུརྱ་དང་ཤེལ་དང། དུང་དང། མལ་ཤེལ་དང། བྱི་རུ་དང། དངུལ་དང། ས་ལེ་སྦྲམ་དང། ཨསྨ་གརྦྷ་དང། མུ་ས་

[386A]༄༅། །ར་གརྦྷ་དང། མུ་ཏིག་དམར་པོ་དང། གཡས་སུ་འཁྱིལ་བས་བསྐོར་བ་ཞེས་བྱ་བ་ལ་སོགས་ཏེ། གང་གཞན་ཡང་མཆོད་རྟེན་ལ་རྒྱན་དུ་བྱ་བའི་རབ་
ཏུ་སྦྱོར་བ་ཐམས་ཅད་ཀྱིས་མཆོད་རྟེན་ལ་བརྒྱན་པར་བྱ་སྟེ། འདི་ནི། མཆོད་རྟེན་གྱི་རྒྱན་གྱི་རབ་ཏུ་ལྡན་པ་ཞེས་བྱའོ། །མཆོད་རྟེན་ལ་མཆོད་པའི་རབ་ཏུ་ལྡན་པ་གང་ཞེ་ན། མཆོད་
རྟེན་ལ་མཆོད་པར་བྱ་བ་ནི། ཕྲེང་བ་དང། དྲི་དང། བྱུག་པ་དང། བདུག་པ་དང། མེ་ཏོག་དང། གུར་གུམ་གྱི་ཆག་ཆག་དང་ལྡོང་རོས་དང། ཡུངས་མར་གྱི་བྱུག་པ་དང། མེ་ཏོག་གི་ཕྲེང་
བ་དང། མེ་མར་གྱི་ཕྲེང་བ་དང། དྲིའི་ཕྲེང་བ་དང། ཨ་རུ་རའི་ཕྲེང་བ་དང། ཨ་ག་རུའི་ཕྱེ་མ་དང། ཙནྡན་གྱི་ཕྱེ་མ་དང། ཀ་ལ་ནུ་ས་རི་དང། གསེར་གྱི་མེ་ཏོག་དང། དངུལ་གྱི་མེ་ཏོག་དང་
རིན་པོ་ཆེའི་མེ་ཏོག་དང། རོལ་མོ་ལ་སོགས་པ་དང། གང་གཞན་ཡང་འཇིག་རྟེན་པའི་མཆོད་པའི་ཡོ་བྱད་དུ་སྦྱོར་བ་ཐམས་ཅད་ཀྱིས་ཀྱང་མཆོད་རྟེན་ལ་མཆོད་པར་བྱ། ཕྱི་ཕྱིར་ཞིང་ཕྱག་
དར་བྱ༑ ཕྱག་འཚལ་བར་བྱའོ། །མཆོད་རྟེན་ལ་ཕྲེང་བའི་ཆུན་པོ་གདགས་པའམ། མཆོད་རྟེན་གྱི་ཕྱིར་རྣམ་པ་གཞན་དུ་བྱེད་ཅིང་འཇོག་པ་ནི། དགེ་སློང་གི་རུང་བ་སྟེ། འདི་ནི། མཆོད་
རྟེན་ལ་མཆོད་པའི་རབ་ཏུ་ལྡན་པ་ཞེས་བྱའོ། །ཟས་ཀྱི་རབ་ཏུ་ལྡན་པ་གང་ཞེ་ན། གཙུག་ལག་ཁང་གང་དུ་ཡང་རུང་སྟེ། དགེ་སློང་གནས་པ་ལ་དེར་ཟས་ཤིག་འཐོབ་པར་བྱེད་པ་འདི་ནི་

[386B] །ཟས་དང་བཅས་པའི་རབ་ཏུ་ལྡན་པ་གང་ཞེ་ན། དགེ་སློང་གང་བཟའ་བ་ཞིག་ཆོས་དང་བཅས་པར་རྙེད་པ་དེའི་རྐྱེན་གྱི་ཕྱིར་འདུས་ཏེ་ཟ་བ་དང། ཡང་ཡང་ཟ་བ་
ཡོད་ན་ཡང་གནས་གཉིས་ཀར་བག་ཡངས་སུ་ཟ་བ་སྟེ། འདི་ནི། ཟས་དང་བཅས་པའི་རབ་ཏུ་ལྡན་པ་ཞེས་བྱའོ། །ཐུག་པའི་རབ་ཏུ་ལྡན་པ་གང་ཞེ་ན། བཅོམ་ལྡན་འདས་ཀྱིས་དགེ་སློང་རྣམས་ལ་
ཐུག་པ་རྣམ་པ་བཅུ་གསུངས་པ་ནི། འདི་ལྟ་སྟེ། འོ་མའི་ཐུག་པ་དང། ཞོའི་ཐུག་པ་དང། དར་བའི་ཐུག་པ་དང། ཤའི་ཐུག་པ་དང། མར་གྱི་ཐུག་པ་དང། འབྲུ་མར་གྱི་ཐུག་པ་དང། ཏིལ་གྱི་ཐུག་
པ་དང། བལ་སྲན་གྱི་ཐུག་པ་དང། སེའུ་ཐུག་པ་དང། ཆུའི་ཐུག་པ་དང། ཐུག་པ་འདི་རྣམ་པ་བཅུ་ནི། དགེ་སློང་རྣམས་ཀྱིས་ཤེས་བཞིན་དུ་སྒྲ་ཆུང་བ་དང། ཧུབ་ཧུབ་མེད་པ་དང། ན་
བའི་འདུ་ཤེས་དང། རྐྱེན་གྱི་འདུ་ཤེས་ཉེ་བར་བཞག་སྟེ་བཏུང་བར་བྱའོ། །གཞན་ཡང་ཐུག་པ་ལ་ཡོན་ཏན་རྣམ་པ་གཉིས་ཡོད་དེ་བཀྲེས་པ་གཞོམ་པ་དང། སྐེམ་པ་གཞོམ་པ་ཞེས་
བའོ༑ ༑བཅའ་བའི་རབ་ཏུ་ལྡན་པ་གང་ཞེ་ན། བཅོམ་ལྡན་འདས་ཀྱིས་དགེ་སློང་རྣམས་ལ་བཅའ་བ་རྣམ་པ་དགུ་གསུངས་པ་ནི། འདི་ལྟ་སྟེ་རྩ་བའི་བཅའ་བ་དང། སྡོང་བུའི་བཅའ་བ་དང་
ལོ་མའི་བཅའ་བ་དང། མེ་ཏོག་གི་བཅའ་བ་དང། འབྲས་བུའི་བཅའ་བ་དང། ཁ་རའི་བཅའ་བ་དང། ཏིལ་གྱི་བཅའ་བ་དང། འབྲས་ཁུར་གྱི་བཅའ་བ་དང། བུ་རམ་གྱི་བཅའ་བ་དང། བཅའ་

[387A]༄༅། །བ་འདི་རྣམས་དགུ་ནི། དགེ་སློང་རྣམས་ཀྱིས་ཤེས་བཞིན་པས་སྒྲ་ཆུང་ངུ་དང། ཅག་སྒྲ་མེད་པར་ན་བའི་འདུ་ཤེས་དང་སྨན་གྱི་འདུ་ཤེས་དང། ཕྱིར་ཕན་
པའི་འདུ་ཤེས་དང། རྐྱེན་གྱི་འདུ་ཤེས་ཉེ་བར་བཞག་སྟེ་བཅའ་བར་བྱའོ། །འདི་ནི། བཅའ་བའི་རབ་ཏུ་ལྡན་པ་ཞེས་བྱའོ། །མྱང་བའི་རབ་ཏུ་ལྡན་པ་གང་ཞེ་ན། བཅོམ་ལྡན་འདས་
ཀྱིས་དགེ་སློང་རྣམས་ལ་མྱང་བ་རྣམ་པ་ལྔ་གསུངས་པ་ནི། འདི་ལྟ་སྟེ། མར་དང། འབྲུ་མར་དང། སྦྲང་རྩི་དང། བུ་རམ་དང་མར་གསར་དང། མྱང་བ་འདི་ལྔ་རྣམས་ནི། དགེ་སློང་
རྣམས་ཀྱིས་ཤེས་བཞིན་དུ་སྒྲ་ཆུང་བ་དང། ཅག་སྒྲ་མེད་པར་ན་བའི་འདུ་ཤེས་དང། སྨན་གྱི་འདུ་ཤེས་དང། ཕྱིར་ཕན་པའི་འདུ་ཤེས་དང། རྐྱེན་གྱི་འདུ་ཤེས་ཉེ་བར་བཞག་སྟེ་
མྱང་བར་བྱའོ། །འདི་ནི། མྱང་བའི་རབ་ཏུ་ལྡན་པ་ཞེས་བྱའོ་།བཟའ་བའི་རབ་ཏུ་ལྡན་པ་གང་ཞེ་ན། བཅོམ་ལྡན་འདས་ཀྱིས་དགེ་སློང་རྣམས་ལ་བཟའ་བ་རྣམ་པ་ལྔ་གསུངས་པ་
འདི་ལྟ་སྟེ། འབྲས་ཆན་དང། ནས་ཆན་དང། འབྲས་ཕྱེ་དང། ཤ་དང། ཁུར་བ་དང། བཟའ་བ་འདི་ལྔ་སྟེ། དགེ་སློང་རྣམས་ཀྱིས་ཤེས་བཞིན་དུ་སྒྲ་ཆུང་བ་དང། ཅག་སྒྲ་མེད་པར་
ན་བའི་འདུ་ཤེས་དང། སྨན་གྱི་འདུ་ཤེས་དང། རྐྱེན་གྱི་འདུ་ཤེས་དང། ཕྱིར་ཕན་པའི་འདུ་ཤེས་ཉེ་བར་བཞག་སྟེ་བཟའ་བར་བྱའོ་།འདི་ནི། བཟའ་བའི་རབ་ཏུ་ལྡན་པ་ཞེས་བྱའོ། །

[387B] བཅོམ་ལྡན་འདས་ཀྱིས་དགེ་སློང་རྣམས་ལ་ལྷུང་བཟེད་རྣམ་པ་གཉིས་གསུངས་ཏེ། ལྕགས་ལས་བྱས་པ་དང། ཁམ་པ་ལས་བྱས་པའོ། །ལྷུང་བཟེད་རྣམ་
པ་བརྒྱད་ནི། མ་གནང་བ་སྟེ། གསེར་དང། དངུལ་དང། བཻ་ཌཱུརྱ་ལས་བྱས་པ་དང། ཤིང་ལས་བྱས་པ་དང། རྡོ་ལས་བྱས་པ་དང་མཆིང་བུ་ལས་བྱས་པ་དང། འཁར་བ་ལས་བྱས་པ་སྟེ་
འདི་ནི༑ ལྷུང་བཟེད་ཀྱི་རབ་ཏུ་ལྡན་པ་ཞེས་བྱའོ། །གོས་ཀྱི་རབ་ཏུ་ལྡན་པ་གང་ཞེ་ན། བཅོམ་ལྡན་འདས་ཀྱིས་དགེ་སློང་རྣམས་ལ་གོས་རྣམ་པ་བཅུ་གསུམ་གསུངས་ཏེ། འདི་ལྟ་སྟེ། སྦྱར་
མ་དང། སྟོད་གཡོགས་དང། མཐང་གོས་དང། གདིང་བ་དང། ཁྲུས་རས་དང། གཡན་པ་གཡོགས་པ་དང། སྟོད་ཆགས་དང། སྟོད་ཆགས་ཀྱི་འཐེབ་དང། སྨད་གཡོགས་དང། སྨད་གཡོགས་
ཀྱི་འཐེབ་དང། ལུས་ཕྱི་བ་དང། སྐྲ་བཟེད་པ་དང། ཡོ་བྱད་ཀྱི་གོས་དང་བཅུ་གསུམ་སྟེ། ཆོས་གོས་བཅུ་གསུམ་པོ་འདི་རྣམས་མཚོན་གྱིས་བཅད་ཅིང་ཁ་དོག་བསྒྱུར་ཏེ་རུང་བར་བྱ་མི་དགོས་པར་
བྱིན་གྱིས་བརླབས་པའི་དབང་གིས་ཡོངས་སུ་སྤྱད་པར་བྱའོ། །འདི་ནི། གོས་ཀྱི་རབ་ཏུ་ལྡན་པ་ཞེས་བྱའོ། །སྟེང་གཡོགས་ཀྱི་རབ་ཏུ་ལྡན་པ་གང་ཞེ་ན། བཅོམ་ལྡན་འདས་ཀྱིས་དགེ་
སློང་རྣམས་ལ་མལ་སྟན་དགབ་པའི་ཕྱིར་སྟེང་གཡོགས་གཉིས་སུ་གསུངས་ཏེ། སྟུག་ན་ནི། ཆིག་རིམ། སྲབ་ན་ནི། སྦྱར་མའོ། །འདི་ནི་སྟེང་གཡོགས་ཀྱི་རབ་ཏུ་ལྡན་པ་ཞེས་

[388A]༄༅། །བྱའོ༑ ༑ཁབ་ཀྱི་རབ་ཏུ་ལྡན་པ་གང་ཞེ་ན། བཅོམ་ལྡན་འདས་ཀྱིས་དགེ་སློང་རྣམས་ལ་གོས་འཚེམ་པའི་ཕྱིར་ལྕགས་དང་འཁར་བ་དང། ཟངས་དང། ར་གན་
གྱི་ཁབ་གནང་སྟེ། འདི་ནི། ཁབ་ཀྱི་རབ་ཏུ་ལྡན་པ་ཞེས་བྱའོ་།ཁབ་རལ་གྱི་རབ་ཏུ་ལྡན་པ་གང་ཞེ་ན། བཅོམ་ལྡན་འདས་ཀྱིས་དགེ་སློང་རྣམས་ལ་ཁབས་པ་བའི་ཕྱིར་ཁབ་རལ་གནང་
སྟེ༑ འདི་ནི། ཁབ་རལ་གྱི་རབ་ཏུ་ལྡན་པ་ཞེས་བྱའོ།། །།འདུལ་བ་གཞུང་དམ་པ། བམ་པོ་ལྔ་བཅུ་པ། གནས་འཆའ་བའི་རབ་ཏུ་ལྡན་པ་གང་ཞེ་ན། སངས་རྒྱས་
བཅོམ་ལྡན་འདས་ཀྱིས་གློ་བུར་དུ་ལྷགས་པའི་དགེ་སློང་ནི། གནས་བཅའ་བའི་དོན་གྱི་ཕྱིར་དགེ་འདུན་གྱི་གཙུག་ལག་ཁང་དུ་འོངས་མ་ཐག་ཏུ་གནས་མ་བཅས་ཀྱི་བར་དུ་རྐང་པའི་
རྡུལ་མ་ཕྱི་ཞིག་ཆུ་སྣོད་མ་ལེན་ཅིག་ཅེས་གསུངས་པ་དང། དགེ་སློང་གཞན་ཞིག་གློ་བུར་དུ་འོངས་པས་གནས་བཅའ་བའི་དོན་གྱི་ཕྱིར་གཙུག་ལག་ཁང་དུ་འོངས་ན། དེས་
བཅོམ་ལྡན་འདས་ཀྱིས་དགེ་སློང་གློ་བུར་དུ་འོངས་པས་གནས་བཅའ་བའི་དོན་གྱི་ཕྱིར་དགེ་འདུན་གྱི་གཙུག་ལག་ཁང་དུ་འོངས་ན། གནས་མ་བཅས་ཀྱི་བར་དུ་རྐང་པའི་རྡུལ་མ་ཕྱི་
ཞིག་ཆུ་སྣོད་ཀྱང་མ་ལེན་ཅིག་ཅེས་བསླབ་པའི་གནས་བཅས་སོ་།ཞེས་ཐོས་ནས་དེས་གནས་བཅའ་བའི་ཕྱིར་ལུས་ངལ། ལུས་ཚེགས་ཆེ་ལུས་དུབ་བཞིན་དུ་ཕན་ཚུན་དུ་

[388B] དེ་ལྟ་བུར་གྱུར་པ་དགེ་སློང་དག་གིས་བཅོམ་ལྡན་འདས་ལ་གསོལ་ནས་བཅོམ་ལྡན་འདས་ཀྱིས་བཀའ་སྩལ་པ། ལྷུང་བཟེད་དང་
ཆོས་གོས་ཞོག་ལ་རྐང་པའི་རྡུལ་ཕྱིས། ཆུ་སྣོད་ལོངས་ལ་གདོད་གནས་ཆོས་ཤིག་དགེ་སློང་དེ་དག་སུ་ལས་ཀྱང་རུང་གནས་བབ་བབ་ཏུ་བཅས་པ་དང། དགེ་བའི་ཆོས་ཡལ་བར་གྱུར་
ནས་དེ་ལྟ་བུར་གྱུར་པ་དགེ་སློང་དག་གིས་བཅོམ་ལྡན་འདས་ལ་གསོལ་པ་དང། བཅོམ་ལྡན་འདས་ཀྱིས་བཀའ་སྩལ་པ། གནས་འཆའ་བའི་དགེ་སློང་གིས་གནས་འཆའ་བར་འདོད་ན་
རིངས་ཐབས་བབ་བབ་ཏུ་གནས་མ་འཆའ་བར་ཞག་གསུམ་གྱི་བར་དུ་བསམ་པ་ཤིན་ཏུ་སོམས། བརྟག་པ་ཤིན་ཏུ་རྟོགས། དཔྱད་པ་ཤིན་ཏུ་དཔྱོད་ལ་གདོད་གནས་བཅའ་བར་བྱའོ།།
གང་ལས་གནས་འཆའ་བར་འདོད་པའི་དགེ་སློང་དེའི་སྤྱོད་པ་ཅི་འདྲ་བ་དང། འཁོར་ཅི་འདྲ་བ་དང། དེའི་གཉིས་པོ་ཕྱི་བཞིན་འབྲང་བའི་གྲོགས་རྣམས་ཅི་འདྲ་བ་དང། ལུང་སྒོའམ་མི་
སྒོ་བ་དང། རྗེས་སུ་སྟོན་ནམ་མི་སྟོན་པ་དྲིས་ཤིག་བདག་དགེ་སློང་དེ་ལ་འཇིགས་པ་དང། རིམ་གྲོ་བཀུར་སྟི་བྱེད་པར་འགྱུར་རམ་མི་འགྱུར། དགེ་བའི་ཆོས་རྣམས་སྐྱེའམ། དེ་སྟེ་
འགྲིབ་པར་འགྱུར་ཞེས་བསམ་པ་ཤིན་ཏུ་སོམས། བརྟག་པ་ཤིན་ཏུ་རྟོགས། དཔྱད་པ་ཤིན་ཏུ་དཔྱོད་ལ་གདོད་གནས་ཆོས་ཤིག་གནས་སྦྱིན་པའི་དགེ་སློང་གིས་ཀྱང་གནས་

[389A]༄༅། །སྦྱིན་པར་འདོད་ན། གང་ལའང་རུང་རིངས་པར་བབ་བབ་ཏུ་མ་སྦྱིན་པར་ཞག་གསུམ་གྱི་བར་དུ་བསམ་པ་ཤིན་ཏུ་སོམས། བརྟག་པ་ཤིན་ཏུ་རྟོགས་
དཔྱད་པ་ཤིན་ཏུ་དཔྱོད་ལ་གདོད་གནས་བྱིན་ཅིག་གང་ལ་གནས་སྦྱིན་པར་འདོད་པའི་དགེ་སློང་དེའི་སྤྱོད་པ་ཅི་འདྲ་བ་དང། དེའི་སྤྱོད་ལམ་ཅི་འདྲ་བ་དང། ཀུན་ཏུ་སྤྱོད་པ་ཅི་འདྲ་
པ་དྲིས་ཤིག་དགེ་སློང་དེ་བདག་ལ་འཇིགས་པ་དང། རིམ་གྲོ་བཀུར་སྟི་བྱེད་པ་དང། དགེ་བའི་ཆོས་རྣམས་སྐྱེ་བར་འགྱུར་རམ། དེ་སྟེ་འགྲིབ་པར་འགྱུར་རམ། དགེ་སློང་དེ་
བདག་ལ་འཇིགས་པར་འགྱུར་རམ་མི་འགྱུར། མོས་ཤིང་བཀུར་སྟི་དང་དགེ་བའི་ཆོས་འཕེལ་ལམ་མི་འཕེལ་ཞེས་ཤིན་ཏུ་བསམ་པ་བསམས་བརྟག་པ་ཤིན་ཏུ་བརྟགས། དཔྱད་
པ་ཤིན་ཏུ་དཔྱད་ལ། དེ་སྟེ་སེམས་མགུ་བར་བྱེད་ན། གདོད་ལ་གནས་བྱིན་ཅིག་དེ་ནི། གནས་འཆའ་བའི་རབ་ཏུ་ལྡན་པ་ཞེས་བྱའོ། །གནས་འཆའ་བ་བླང་བའི་རབ་ཏུ་ལྡན་པ་གང་
ཞེ་ན། གནས་འཆའ་བ་ལེན་པར་འདོད་པའི་དགེ་སློང་གིས་གནས་བཅའ་བ་བླང་བར་འདོད་ན། འདི་བཞིན་དུ་གནས་ལོངས་ཤིག་སྟན་ལས་ལངས་ཏེ་བླ་གོས་ཕྲག་པ་གཅིག་
ཏུ་བྱོས་ལ། ལག་པ་གཉིས་ཀྱིས་རྐང་པ་གཉིས་ལ་བཟུང་སྟེ་ལན་གཉིས་སུ་ཚིར་ལ་ཚིག་འདི་སྐད་དུ་སྨྲོས་ཤིག་དགོངས་ཤིག་བཙུན་པ། དགེ་སློང་མིང་འདི་ཞེས་བགྱི་

[389B] བཙུན་པས་བདག་ལ་གནས་བཅའ་བ་སྩོལ་ཅིག་བདག་བཙུན་པ་ལ་གནས་འཆའ་ཞིང་མཆིས་སོ། །ཞེས་དེ་བཞིན་ལན་གཉིས། ལན་
གསུམ་དུ་སྨྲོས་ཤིག་དེས་ཀྱང་རིགས་སོ། །ཞེས་སྨྲོས་ཤིག་དེས་ཡང་སླར་ལེགས་སོ། །ཞེས་སམ། ཤིན་ཏུ་ལེགས་སོ། །ཞེས་བྱའོ། །སླར་ཡང་བག་ཡོད་པར་སྒྲུབས་ཤིག་ཅེས་
བྱ་བ་འདི་ནི། གནས་འཆའ་བ་བླང་བའི་རབ་ཏུ་ལྡན་པ་ཞེས་བྱའོ། །གནས་འཆའ་བ་སྦྱིན་པའི་རབ་ཏུ་ལྡན་པ་གང་ཞེ་ན། དགེ་སློང་ལོ་བཅུ་མ་ལོན་པས་གནས་འཆའ་བ་མི་སྦྱིན་ནོ། །
ལོ་བཅུ་ལོན་དུ་ཟིན་ཀྱང་མི་ཤེས་པ། གླེན་པ། མི་མཁས་པ། མི་གསལ་བ། མི་མཁས་པར་གྲགས་ན། དེས་ཀྱང་གནས་འཆའ་བ་མ་སྦྱིན་ཅིག་།ཆོས་ལྔ་དང་ལྡན་པའི་དགེ་སློང་གིས་
གནས་འཆའ་བ་སྦྱིན་པར་བྱ་སྟེ། ཉེས་པ་ཤེས་པ་དང། ཉེས་པ་མེད་པ་ཤེས་པ་དང། ལྕི་བ་ཤེས་པ་དང། ཡང་བ་ཤེས་པ་དང་སོ་སོར་ཐར་པའི་མདོ་ང་རྒྱས་པར་ཤེས་པར་གྱུར་པ་
སྟེ༑ འདི་ནི། གནས་འཆའ་བ་སྦྱིན་པའི་རབ་ཏུ་ལྡན་པ་ཞེས་བྱའོ་།གནས་བཅའ་བ་སོ་སོར་བཏང་བའི་རབ་ཏུ་ལྡན་པ་གང་ཞེ་ན། ཆོས་ལྔ་དང་ལྡན་ན། གནས་བཅའ་བ་བཏང་བར་འགྱུར་
ཏེ༑ ལྔ་གང་ཞེ་ན། དད་པ་མེད་པ་ཡིན། ལེ་ལོ་ཅན་དང། བཀུར་སྟི་མེད་པ་དང། ཚིག་ངན་དུ་སྨྲ་བ་དང། སྡིག་པའི་གྲོགས་པོ་ཅན་ཡིན་ནོ། །གཞན་ཡང་རྒྱུ་ལྔ་དང། རྐྱེན་ལྔས་ན་

[390A]༄༅། །གནས་འཆའ་བ་བཏང་བར་འགྱུར་ཏེ། སྤྱོ་བ་དང། སོང་བ་དང། ཕྱོགས་ལས་གཞན་པའི་ཕྱོགས་སུ་སོང་བ་དང། མཁན་པོ་མཐོང་མ་ཐག་ཏུ་གནས་འཆའ་བ་
བཏང་བར་འགྱུར་བ་དང། གཉི་གས་བཏང་བར་འགྱུར་བ་འདི་ནི། གནས་འཆའ་བ་བཏང་བའི་རབ་ཏུ་ལྡན་པ་ཞེས་བྱའོ། །མཁན་པོའི་རབ་ཏུ་ལྡན་པ་གང་ཞེ་ན། དགེ་སློང་དེ་དག་
མཁན་པོ་མེད་པར་རབ་ཏུ་འབྱུང་ཞིང་བསྙེན་པར་རྫོགས་པར་བྱས་པས་ན། མ་དུལ་བར་གྱུར། ངན་པར་དུལ་བ་དང། ཚུལ་དང་མི་ལྡན་སྨད་གཡོགས་མི་སྡུག་པར་གྱོན། བླ་གོས་
མི་སྡུག་པར་གྱོན། སྤྱོད་པ་ཉམས་ཤིང་མི་སྡུག་པར་སྤྱོད་ལམ་ཞུགས་པ་དང། ཆ་ལུགས་ངན། ཆ་ལུགས་མི་སྡུག་ཕ་ལ་ཞུགས་ནས་དེ་ལ་སུ་ཡང་ནད་གཡོག་མི་བྱེད་པར་གྱུར་
པ་དང། དེ་ལྟར་གྱུར་པ་དགེ་སློང་དག་གིས་བཅོམ་ལྡན་འདས་ལ་གསོལ་ནས་བཅོམ་ལྡན་འདས་ཀྱིས་བཀའ་སྩལ་པ། མཁན་པོ་ཡོད་པ་དང། དེས་དེ་དག་འདུལ་བར་བྱེད། ལུང་
སྒོ་བར་བྱེད། རྗེས་སུ་ཡང་སྟོན་པར་བྱེད། འཆོས་པར་བྱེད་ན་ཡང་བསྙེན་བཀུར་དང། ནད་གཡོག་བྱེད་པར་འགྱུར་རོ། །ཞེས་གསུངས་སོ་།བཅོམ་ལྡན་འདས་ཀྱིས་བསྙེན་བཀུར་
བྱོས་ཤིག་ཅེས་གསུངས་པ་འདི་ནི། མཁན་པོའི་རབ་ཏུ་ལྡན་པ་ཞེས་བྱའོ། །ལྷན་ཅིག་སྤྱོད་པའི་རབ་ཏུ་ལྡན་པ་གང་ཞེ་ན། དེ་དགེ་སློང་གིས་རབ་ཏུ་ཕྱུང། བསྙེན་པར་རྫོགས་

[390B] མཁན་པོ་ལ་རིམ་གྲོ་མི་བྱེད་ནས་དེ་ལྟ་བུར་གྱུར་པ་དགེ་སློང་དག་གིས་བཅོམ་ལྡན་འདས་ལ་གསོལ་ནས་བཅོམ་ལྡན་འདས་ཀྱིས་བཀའ་སྩལ་པ། ལྷན་ཅིག་སྤྱོད་པས་ནི། མཁན་
པོ་ལ་རིམ་གྲོ་བྱོས་ཤིག་གཞར་བར་བྱོས་ཤིག་བལྟ་བར་བྱོས་ཤིག་།མགུ་བར་བྱོས་ཤིག་རྗེས་བཞིན་དུ་འབྲང་བར་བྱོས་ཤིག་བསྙེན་བཀུར་བྱོས་ཤིག་བྱ་བ་ཐམས་ཅད་ཀྱང་མཁན་
པོ་ལ་མ་དྲིས་ཀྱི་བར་དུ་མ་བྱེད་ཅིག་རྣམ་པ་གསུམ་མ་གཏོགས་ཏེ་བཤང་གཅི་དང། སོ་ཤིང་འདོར་བ་དང། མཚམས་ཀྱི་ནང་ན་མཆོད་རྟེན་ལ་ཕྱག་འཚལ་བ་མ་གཏོགས་སོ། །ལྷན་ཅིག་
སྤྱོད་པ་དང་ལྡན་པས་ཀྱང་བྱ་བ་ཐམས་ཅད་མཁན་པོ་ལ་དྲིས་ཤིང་བྱོས་ཤིག་བཤང་གཅི་དང། སོ་ཤིང་འདོར་བ་དང། མཚམས་ཀྱི་ནང་དུ་མཆོད་རྟེན་ལ་ཕྱག་འཚལ་བ་མ་གཏོགས་
སོ༑ ༑ལྷན་ཅིག་སྤྱོད་པ་དང་ལྡན་པ་དག་གིས་ཀྱང་ལྷན་ཅིག་སྤྱོད་པའི་མཁན་པོ་ལ་བཀུར་སྟི་བྱོས་ཤིག་བླ་མར་བྱོས་ཤིག་མཆོད་པར་བྱོས་ཤིག། མགུ་བར་བྱོས་ཤིག་དེའི་བྱ་བ་
ཞིག་ཡོད་ནའང་ལེ་ལོ་མི་བྱ་ཞིང། ཤེས་བཞིན་དུ་མྱུར་དུ་གྱིས་ཤིག་རིམ་གྲོ་དང་བཅས། འཛེམ་པ་དང་བཅས། འཇིགས་པ་དང་བཅས་པར་འགྱུར་བར་བྱོས་ཤིག་ངོ་ཚ་བ་དང། སེམས་
དམན་པ་དང། བདག་གི་དགེ་བ་ཅིར་འགྱུར་སྙམ་པ་དང། དེ་ལོག་པ་ཞིག་ལ་འཇུག་ན་ཡང་མཁན་པོས་བཟློག་པར་གྱིས་ཤིག་མཁན་པོ་ལ་ཡང་དེས་བཟློག་པར་གྱིས་ཤིག་མཁན་པོ་ན་ན་

[391A]༄༅། །དེས་ནད་གཡོག་གུས་པར་བྱ། བདག་གི་དོན་ཡང་མ་ཉམས་པ་བྱ་བ་དེ་ནི། སྤྱོད་པའི་རབ་ཏུ་ལྡན་པ་ཞེས་བྱའོ། །སློབ་དཔོན་གྱི་རབ་ཏུ་ལྡན་པ་གང་ཞེ་ན་
དགེ་སློང་དེ་དག་སློབ་དཔོན་མེད་པར་རབ་ཏུ་བྱུང་ཞིང་བསྙེན་པར་རྫོགས་པར་བྱས་པས་ན། མ་དུལ་བར་གྱུར། ངན་པར་དུལ་བ་དང་ཚུལ་དང་མི་ལྡན། ཤམ་ཐབས་མི་སྡུག་པར་གྱོན་
བླ་གོས་མི་རན་པར་གྱོན། སྤྱོད་པ་ཉམས་ཤིང་མི་སྡུག་པར་སྤྱོད་པ་ལ་ཞུགས་པ་དང། ཆ་ལུགས་མི་སྡུག་ཆ་ལུགས་ལོག་པ་ལ་ཞུགས་ནས་དེ་ལ་སུ་ཡང་ནད་གཡོག་མི་བྱེད་པར་གྱུར་
པ་དང། དེ་ལྟ་བུར་གྱུར་པ་དགེ་སློང་དག་གིས་བཅོམ་ལྡན་འདས་ལ་གསོལ་པ་དང། བཅོམ་ལྡན་འདས་ཀྱིས་བཀའ་སྩལ་པ། སློབ་དཔོན་ཡོད་ཀྱང་དེས་དེ་དག་འདུལ་བར་བྱེད། ལུང་
སྒོ་བར་བྱེད། རྗེས་སུ་ཡང་སྟོན་པར་བྱེད། འཆོས་པར་བྱེད། ན་ན་ཡང་བསྙེན་བཀུར་དང། ནད་གཡོག་བྱེད་པར་འགྱུར་རོ། །ཞེས་གསུངས་སོ། །བཅོམ་ལྡན་འདས་ཀྱིས་བསྙེན་བཀུར་
བྱོས་ཤིག་ཅེས་གསུངས་པ་འདི་ནི། སློབ་དཔོན་གྱི་རབ་ཏུ་ལྡན་པ་ཞེས་བྱའོ། །ཉེ་གནས་ཀྱི་རབ་ཏུ་ལྡན་པ་གང་ཞེ་ན། དེ་དགེ་སློང་དག་གིས་རབ་ཏུ་ཕྱུང། བསྙེན་པར་རྫོགས་པར་བྱས་
ན༑ སློབ་དཔོན་ལ་རིམ་གྲོ་མི་བྱེད་ནས་དེ་ལྟར་གྱུར་པ་དགེ་སློང་དག་གིས་བཅོམ་ལྡན་འདས་ལ་གསོལ་པ་དང། བཅོམ་ལྡན་འདས་ཀྱིས་བཀའ་སྩལ་པ། ཉེ་གནས་ཀྱིས་ནི། སློབ་དཔོན་

[391B]གཞར་བར་བྱོས་ཤིག་བལྟ་བར་བྱོས་ཤིག་མགུ་བར་བྱོས་ཤིག་རྗེས་སུ་འབྲང་བར་བྱོས་ཤིག་བསྙེན་བཀུར་བྱོས་ཤིག་བྱ་བ་ཐམས་ཅད་ཀྱང་སློབ་དཔོན་ལ་
མ་དྲིས་ཀྱི་བར་དུ་མ་བྱེད་ཅིག་རྣམ་པ་གསུམ་མ་གཏོགས་ཏེ། བཤང་གཅི་དང། སོ་ཤིང་འདོར་བ་དང། མཚམས་ཀྱི་ནང་ན་མཆོད་རྟེན་ལ་ཕྱག་འཚལ་བ་མ་གཏོགས་སོ། །ཉེ་གནས་དང་ལྡན་
པས་ཀྱང་བྱ་བ་ཐམས་ཅད་སློབ་དཔོན་ལ་དྲིས་ཤིང་བྱོས་ཤིག་།བཤང་གཅི་དང། སོ་ཤིང་འདོར་བ་དང། མཚམས་ཀྱི་ནང་དུ་མཆོད་རྟེན་ལ་ཕྱག་འཚལ་བ་ནི། མ་གཏོགས་སོ། །ཉེ་གནས་དང་
ལྡན་པ་དག་གིས་ཀྱང་ཉེ་གནས་ཀྱི་སློབ་དཔོན་ལ་བཀུར་སྟི་བྱོས་ཤིག་བླ་མར་བྱོས་ཤིག་མཆོད་པར་བྱོས་ཤིག། མགུ་བར་བྱོས་ཤིག་དེའི་བྱ་བ་ཞིག་ཡོད་ན་ཡང་ལེ་ལོ་མི་བྱ་ཞིང། ཤེས་
བཞིན་དུ་མྱུར་དུ་གྱིས་ཤིག། རིམ་གྲོ་དང་བཅས། འཛེམ་པ་དང་བཅས། འཇིགས་པ་དང་བཅས་པར་བྱོས་ཤིག། ངོ་ཚ་བ་དང། སེམས་དམན་པ་དང། བདག་གི་དགེ་བ་ཅིར་འགྱུར་སྙམ་པ་དང་
དེ་ལོག་པ་ཞིག་ལ་འཇུག་པ་ན་ཡང་སློབ་དཔོན་གྱིས་བཟློག་པར་གྱིས་ཤིག། སློབ་དཔོན་ལ་ཡང་དེས་བཟློག་པར་གྱིས་ཤིག། སློབ་དཔོན་ན་ན་དེས་ནད་གཡོག་གུས་པར་བྱ། བདག་གི་དོན་
ཡང་མ་ཉམས་པར་བྱ་བ་འདི་ནི། ཉེ་གནས་ཀྱི་རབ་ཏུ་ལྡན་པ་ཞེས་བྱའོ། །མཁན་པོ་དང། སློབ་དཔོན་དང། ལྷན་ཅིག་སྤྱོད་པ་དང་ཉེ་གནས་ཀྱི་རབ་ཏུ་ལྡན་པ་གང་ཞེ་ན། མཁན་པོ་དང་

[392A]༄༅། །སློབ་དཔོན་གྱིས། ལྷན་ཅིག་སྤྱོད་པ་དང། ཉེ་གནས་ལ་བུའི་འདུ་ཤེས་མངོན་དུ་ཞོག་ཅིག། ལྷན་ཅིག་སྤྱོད་པ་དང། ཉེ་གནས་ཀྱིས་ཀྱང་མཁན་པོ་དང། སློབ་
དཔོན་ལ་ཕར་འདུ་ཤེས་མངོན་དུ་གཞག་པར་བྱ་སྟེ། འདི་ནི། མཁན་པོ་དང། སློབ་དཔོན་དང། ལྷན་ཅིག་སྤྱོད་པ་དང། ཉེ་གནས་ཀྱི་རབ་ཏུ་ལྡན་པ་ཞེས་བྱའོ། །དགེ་ཚུལ་གྱི་རབ་ཏུ་ལྡན་
པ་གང་ཞེ་ན། བཅོམ་ལྡན་འདས་ཀྱིས་དགེ་སློང་རྣམས་ལ་དགེ་ཚུལ་ཕ་ཆོངས་ཤིག་པར་གནང་སྟེ། ཐ་མ་ནི། བྱ་རོག་སྐྲོད་ནུས་ལ་ལོ་བདུན་པའོ། །དེ་ལ་ཉེས་པའི་དམིགས་ཤིག་བྱུང་ན་
དགེ་བསྙེན་དད་པའི་མདུན་དུ་སྤྱོ་ཞིང་སྤོངས་ཤིག། སྒྲེན་མོར་མ་སྤངས་ཤིག། གོས་གཅིག་པར་མ་སྤངས་པར་སྟོད་གཡོགས་དང། མཐང་གོས་དང་ལྡན་པར་སྤང་སྟེ། འདི་
ནི༑ དགེ་ཚུལ་གྱི་རབ་ཏུ་ལྡན་པ་ཞེས་བྱའོ། །དངོས་པོའི་རབ་ཏུ་ལྡན་པ་གང་ཞེ་ན། ཕྱོགས་གང་ཐོག་མ་གཙུག་ལག་ཁང་བརྩིགས་པ་དེར་ལས་གསར་དུ་བྱེད་པའི་དགེ་སློང་གིས་
རྟོགས་ཤིག། སྔར་གཙུག་ལག་ཁང་གི་དངོས་པོ་བརྟགས་པ་ནི། འོས་པ་དང་ལྡན་ནམ། སྐྱེད་ཤིང་དང་ལྡན་ནམ། ཆུ་དང་ལྡན་ནམ་འཆག་ས་དང་ལྡན་ནམ། ཉེ་འཁོར་དང་ལྡན་
ནམ༑ རྩོད་པ་མེད་དམ། དོགས་པ་མེད་དམ། སྤྱོད་ཡུལ་དང་མི་རིང་ངམ། ཧ་ཅང་ཡང་མི་ཉེའམ། ཉིན་པར་ལྡུགས་མི་མང་ངམ། འཁྲུག་པ་མི་ཆེའམ། མཚན་མོ་ཡང་སྒྲ་མི་

[392B] ཅ་ཅོ་མི་ཆེའམ། གདུག་པའི་སྲོག་ཆགས་དང། སྦྲང་བུ་དང། སྦྲུལ་དང། རླུང་དང། ཚབས་མི་བདེ་བ་ལྟ་མེད་དམ། ཞི་བ། དབེན་པ། བསམ་གཏན་གྱི་རྗེས་སུ་མཐུན་ནམ། ནང་
དུ་ཡང་དག་འཇོག་པའི་གཞིར་རུང་ངམ་མི་རུང་ཞེས་ཤིན་ཏུ་རྟོགས་པར་བྱས་ལ་གདོད་གཙུག་ལག་ཁང་བརྩིག་གོ། ལས་གསར་དུ་བྱེད་པའི་དགེ་སློང་གིས་ཤིན་ཏུ་མ་བརྟགས་པར་གཙུག་
ལག་ཁང་བརྩིགས་ན། འདས་པ་དང་བཅས་པར་འགྱུར་ཏེ། འདི་ནི་དངོས་པོའི་རབ་ཏུ་ལྡན་པ་ཞེས་བྱའོ། །གཙུག་ལག་ཁང་གི་རབ་ཏུ་ལྡན་པ་གང་ཞེ་ན། བཅོམ་ལྡན་འདས་ཀྱིས་དགེ་
སློང་རྣམས་ལ་གཙུག་ལག་ཁང་རབ་ཏུ་གནང་བ་ནི། ཁང་བཟང་ཁྱམས་བཞི་པ་དག་གམ། ཁང་བཟང་ཁྱམས་བཅུ་གཉིས་པ་སྟེ། སྒོ་ཁང་ནི། བཞི་བརྩེགས་སམ། བདུན་བརྩེགས་སོ། །
ཁང་པ་བརྩེགས་པ་དང། བསྲོ་གང་དང། ཚང་མང་དང། བཀད་ས་དང། འཆགས་དང། དུགས་ཁང་དང། རྐང་པའི་བཀྲུ་ཁང་དང། གནས་ཁང་དང། སྔ་ཁང་དང། ཁང་པ་འཁོར་དུ་
བཅས་པ་དང། ཁང་པ་གློ་འབུར་ཏེ། དགེ་འདུན་གྱི་ཡང་རུང། གང་ཟག་གི་ཡང་རུང། སློབ་པ་དང། མི་སློབ་པའི་ཡང་རུང་སྟེ། སྤྱོད་ལམ་བཞིར་རུང་བར་འགྱུར་བ་ནི། གཙུག་ལག་ཁང་
གི་རབ་ཏུ་ལྡན་པ་ཞེས་བྱའོ། །མལ་སྟན་གྱི་རབ་ཏུ་ལྡན་པ་གང་ཞེ་ན། བཅོམ་ལྡན་འདས་ཀྱིས་དགེ་སློང་རྣམས་ལ་མལ་སྟན་རྗེས་སུ་གནང་བ་ནི། འདི་ལྟ་སྟེ། ཁྲི་དང། ཁྲིའུ་དང། སྟན་

[393A]༄༅། །ནང་ཚངས་ཅན་དང། ལ་བ་དང། སྔས་རྟེན་དང། གྲུ་བཞི་པ་སྟེ། དགེ་འདུན་གྱིའང་རུང། གང་ཟག་གིའང་རུང། གདིང་བ་དང། བགོ་བ་འདི་ནི། མལ་སྟན་གྱི་རབ་
ཏུ་ལྡན་པ་ཞེས་བྱའོ། །ལས་གསར་གྱི་རབ་ཏུ་ལྡན་པ་གང་ཞེ་ན་དེ་ནི། འདི་ལྟར་བཅོམ་ལྡན་འདས་ཀྱིས་གང་གི་ཚེ་གཙུག་ལག་ཁང་བྱོས་ཤིག་པར་རྗེས་སུ་གནང་བ་དེ་ན། དགེ་སློང་རྣམས་
ཀྱིས་ཇི་ལྟར་དགའ་བ་བཞིན་དུ་ལས་གསར་པ་བྱེད་དེ། དེ་ལས་ཁ་ཅིག་ནི། བརྩམས་པ་ལས་དུས་འདས་པར་གྱུར། ཁ་ཅིག་གིས་ནི། བརྩམས་ནས་དོང། ཁ་ཅིག་གིས་ནི། ཟིན་པར་བྱེད་
དོ༑ ༑སངས་རྒྱས་བཅོམ་ལྡན་འདས་འབྲོག་དགོན་པ་ན་འབྲོག་དགོན་པའི་མཆོག་གི་ནགས་ན་བཞུགས་ཏེ། དེའི་ཚེ་ན་དགོན་པའི་གཙུག་ལག་ཁང་རྣམས་ཞིག་ཀྱང་ལས་གསར་པ་མི་བྱེད་
དེ༑ དགོན་པའི་གཙུག་ལག་ཁང་ཞིག་ཀྱང་ལས་གསར་པ་མི་བྱེད་པར་བཅོམ་ལྡན་འདས་ཀྱིས་གཟིགས་སོ། །དེ་ལྟར་གཟིགས་ནས་ཡང་ཚེ་དང་ལྡན་པ་ཀུན་དགའ་བོ་ལ། ཀུན་དགའ་བོ་
ཅིའི་རྒྱུ་ཅིའི་རྐྱེན་གྱིས་ན། དགོན་པ་པ་འདི་དག་ལས་གསར་པ་མི་བྱེད་ཅེས་གསུངས་པ་དང། བཙུན་པ། དེ་འདི་ལྟར། དགོན་པའི་དགེ་སློང་དག་ལས་ཁ་ཅིག་ནི། དུས་འདས། ཁ་ཅིག་ནི་
དོང། ཁ་ཅིག་ནི། ལེགས་པར་བགྱིས་པས་ན། བཙུན་པ། རྒྱུ་དེ་དང་རྐྱེན་དེ་ལྟ་བུའི་ཕྱིར་དགོན་པ་པ་དག་ལས་གསར་པ་མི་བྱེད་དོ་།ཞེས་སྨྲས་པ་དང། བཅོམ་ལྡན་འདས་ཀྱིས་བཀའ་སྩལ་

[393B] ལས་གསར་དུ་བྱེད་པའི་དགེ་སློང་སྐོས་ཤིག། དེ་ཡང་རིམ་བཞིན་དུ་མ་ཡིན་གྱི། གང་རང་བཞིན་གྱིས་དགེ་བ་ལ་བརྩོན་ཞིང་ལེ་ལོ་མེད་ལ་བརྩོན་འགྲུས་ཀྱི་ནན་ཏན་དང་ལྡན་པ། ལས་གསར་
དུ་བྱེད་ནུས་པ། ལས་གསར་པ་ལ་དོན་བྱེད་པ་དེ་ལྟ་བུ་ནི། ལས་གསར་དུ་བྱེད་པར་གསོལ་བ་དང་གཉིས་ཀྱི་ལས་ཀྱིས་བསྐོ་བར་བྱའོ། །དེ་ན་དགེ་སློང་རྣམས་འདི་ལྟར་རྩིག་པ་རལ་བ་ལས་སླར་
རྩིག་པ་ཙམ་མམ། བ་ལང་གི་ལྕི་བ་བྱུགས་བ་ཙམ་དང། གང་ཅི་ལ་ཡང་རུང་ཞག་གཅིག་ཙམ་གྱི་ཕྱིར་ཡང་ལས་གསར་དུ་བྱེད་པའི་དགེ་སློང་བསྐོ་བ་དང། བཅོམ་ལྡན་འདས་ཀྱིས་བཀའ་སྩལ་
པ༑ གང་ཅི་ལ་ཡང་རུང་ཞག་གཅིག་ཙམ་གྱི་ཕྱིར་ལས་གསར་པ་བྱེད་པའི་དགེ་སློང་མ་བསྐོ་བར་གང་མཆོད་རྟེན་ནམ། གཙུག་ལག་ཁང་རྙིང་པ་སླར་བཅོས་སམ། དེ་སྟེ་གསར་པ་བྱེད་ཀྱང་རུང་
གི༑ དེའི་ཕྱིར་ལས་གསར་པ་བྱེད་པ་སྐོས་ཤིག། དེ་དག་ནམ་འཚོའི་བར་དུ་སྐོ་སྟེ། དུད་པ་ཅན་གྱི་ནང་ན་འཁོད་པ་དེ་ཉིད་དུ་འཁོད་པར་བྱེད་པ་དང། བཅོམ་ལྡན་འདས་ཀྱིས་བཀའ་སྩལ་པ་
ནམ་འཚོའི་བར་དུ་མ་བསྐོ་ཞིག། དུད་པ་ཅན་གྱི་ནང་ན་འཁོད་པར་ཡང་མ་བྱེད་ཅིག། ལས་གསར་དུ་བྱེད་པ་ཡང་གནས་ཁང་རྙིང་པ་འཆོས་ན། ལོ་དྲུག་ཏུ་སྐོས་ཤིག། གནས་ཁང་གསར་པ་
ལ་ནི། ལོ་བཅུ་གཉིས་སོ། །ལས་གསར་དང་རབ་ཏུ་ལྡན་པའི་དགེ་སློང་དེས་ཀྱང་གཙུག་ལག་ཁང་གང་ན་གནས་པར་དགེ་སློང་དེས་གཙུག་ལག་ཁང་དེར་དུས་དུས་སུ་ཀུན་ཏུ་བྱུལ་ཞིང་རྟོགས་

[394A]༄༅། །ཤིག། དེ་སྟེ་གཙུག་ལག་ཁང་དེ་ན་རལ་ཞིང་ཞིག་པར་མཐོང་ན། དེ་སྟེ་བདག་ཉིད་ཀྱིས་ནུས་པར་གྱུར་ན་ནི། བདག་ཉིད་ཀྱིས་སླར་གསོ་བར་བྱོས་ཤིག། བདག་
ཉིད་ཀྱིས་བྱ་བར་མི་ནུས་ན། ཚངས་པ་མཚུངས་པར་སྤྱོད་པ་གཞན་དག་ལ་སྟོན་ཅིག། སྟོན་ལ་བདག་གིས་མངོན་སུམ་དུ་ཞལ་ཏ་གྱིས་ལ་སླར་ཆོས་ཤིག། དེ་ཡལ་བར་མ་དོར་ཅིག་
ཕྱལ་བར་བོར་ན། འདས་པ་དང་བཅས་པར་འགྱུར་རོ། །འདི་ནི། ལས་གསར་གྱི་རབ་ཏུ་ལྡན་པ་ཞེས་བྱའོ། །ལས་གསར་དུ་བྱེད་པ་དང་རབ་ཏུ་ལྡན་པ་གང་ཞེ་ན། དེ་ལ་ལས་གསར་དུ་
བྱེད་པའི་དགེ་སློང་གིས་དགེ་འདུན་གྱི་ལས་གསར་དུ་བྱེད་པ་ལ་ཞུགས་ན། དེ་དགེ་འདུན་གྱིས་ལས་ཀྱིས་རྨོངས་པས་ན། ལས་གསར་དུ་བྱ་བ་ཡང་ཤོར་བར་གྱུར་ནས་དེ་ལྟ་བུར་གྱུར་པ་
དགེ་སློང་དག་གིས་བཅོམ་ལྡན་འདས་ལ་གསོལ་པ་དང། བཅོམ་ལྡན་འདས་ཀྱིས་བཀའ་སྩལ་པ། ངས་རྗེས་སུ་གནང་གི། ལས་གསར་དུ་བྱེད་པའི་དགེ་སློང་ལ་དགེ་འདུན་གྱི་ལས་མ་
བསྐོ་ཞིག། གཙུག་ལག་ཁང་རྙིང་པ་སླར་གསོ་བ་དེ་ལ་ནི། ལོ་བཅུ་གཉིས་སུ་ལས་ཀྱི་རེས་སུ་མི་བསྐོ་སྟེ། ནམ་བརྩིགས་གཡོགས་སྐྱང་ནུལ་ཟིན་གྱི་བར་དུའོ། །གང་གིས་གནས་ཁང་
བཞི་པའི་གཙུག་ལག་ཁང་ཞིག་རྩིག་ན། དེ་ལ་ལོ་བཞིའི་བར་དུ་ལས་སུ་མི་བསྐོ་སྟེ། ནམ་བརྩིགས་གཡོགས་སྐྱང་ནུལ་ཟིན་གྱི་བར་དུའོ། །གང་གནས་ཁང་བརྒྱད་པའི་གཙུག་ལག་ཁང་

[394B] དེ་ལ་ལོ་བརྒྱད་ཀྱི་བར་དུ་ལས་ཀྱི་རེས་སུ་མི་བསྐོ་སྟེ། ནམ་བརྩིགས་གཡོགས་སྐྱང་ནུལ་ཟིན་གྱི་བར་དུའོ། །གནས་ཁང་ཁྱམས་བཅུ་གཉིས་པའི་གཙུག་ལག་ཁང་ཞིག་རྩིག་ན་
དེ་ལ་ལོ་བཅུ་གཉིས་ཀྱི་བར་དུ་ལས་ཀྱི་རེས་སུ་མི་བསྐོ་སྟེ། ནམ་བརྩིགས་གཡོགས་སྐྱང་ནུལ་ཟིན་གྱི་བར་དུའོ། །གང་མཆོད་རྟེན་དང་བཅས་པའི་དགེ་འདུན་ཀུན་དགའ་ར་བ་ཞིག་རྩིག་ལ་
མལ་སྟན་རྣམས་ཀྱང་སྦྱར་བར་བྱེད་ན། ནམ་འཚོའི་བར་དུ་ལས་ཀྱི་རེས་སུ་མི་བསྐོ་སྟེ། ལས་གསར་གྱི་རབ་ཏུ་ལྡན་པ་དེ་ཡང་ཆོས་ལྔ་དང་ལྡན་པའི་དགེ་སློང་ལས་གསར་ལ་མ་བསྐོས་ན་ནི་
མ་བསྐོ་ཞིག། བསྐོས་ན་ནི། ཕྱུང་ཞིག། ལྔ་གང་ཞེ་ན། མི་བརྩོན་པ་དང། ལེ་ལོ་ཅན་དང། ནན་ཏན་ཏུ་མི་བྱེད་པ་དང། མྱུར་དུ་མི་བྱེད་པ་དང། ལས་གསར་བྱས་པ་དང་མ་བྱས་པ་མི་ཤེས་
པའོ༑ ༑ཆོས་རྣམ་པ་ལྔ་དང་ལྡན་པའི་དགེ་སློང་ལས་གསར་བྱེད་པར་མ་བསྐོས་ན་ནི། སྐོས་ཤིག། བསྐོས་ན་ནི། མ་དབྱུང་ཞིག། ལྔ་གང་ཞེ་ན། བརྩོན་པ་ཅན་དང། ལེ་ལོ་མེད་པ་དང། ནན་ཏན་
དང་ལྡན་པ་དང། མྱུར་བར་བྱེད་པ་དང། ལས་གསར་བྱས་པ་དང་མ་བྱས་པ་ཤེས་པའོ། །ལས་གསར་བྱེད་པའི་དགེ་སློང་གིས་ཀྱང་གཙུག་ལག་ཁང་དུས་དུས་སུ་བྱུལ་ཅིག། ཅི་ནས་གཙུག་ལག་
ཁང་ལ་ལས་གསར་བྱེད་པ་དེས་ཀུན་ཏུ་སྤྲོ་བར་བྱ་བ་ནི། ཇི་ལྟར་གཙུག་ལག་ཁང་ཐམས་ཅད་ལ་ལས་གསར་བྱ་བ་ཉམས་པར་མི་འགྱུར་བ་དེ་ལྟ་བུར་སྤྲོ་བ་བསྐྱེད་པར་བྱ་བ་སྟེ། དེ་ལྟར་བྱས་ན་

[395A]༄༅། །ནི༑ ལེགས། དེ་ལྟར་མ་བྱས་ན། འདས་པ་དང་བཅས་པར་འགྱུར་ཏེ། དེ་ལྟ་བུ་ནི། ལས་གསར་བྱེད་པ་དང་རབ་ཏུ་ལྡན་པ་ཞེས་བྱའོ། །ཕྱག་འཚལ་བའི་རབ་ཏུ་ལྡན་
པ་གང་ཞེ་ན། བཅོམ་ལྡན་འདས་ཀྱིས་དགེ་སློང་རྣམས་ལ་ཕྱག་འཚལ་བ་རྣམ་པ་གཉིས་གནང་སྟེ། དགེ་སློང་ལ་ཕྱག་བྱ་བ་དང་སྟོན་པ་ལ་བྱའོ། །དགེ་སློང་གིས་ནི། ཇི་ལྟར་རྒན་རིམ་
གྱི་དགེ་སློང་ལ་སྔོན་དུ་ཚིག་སྙན་པ་དང། ཕྱག་བྱ་བ་དང་མངོན་དུ་ལྡང་བ་དང། ཐལ་མོ་སྦྱར་བ་དང། ཕྱག་བྱ་བར་བྱ་སྟེ། མགོས་རྐང་པ་ལ་ཕྱག་བྱ་བ་དང། ལག་པ་གཉིས་ཀྱིས་
རྐང་པ་གཉིས་ནས་བཟུང་ཞིང་བཙིར་བའོ། །དེ་བཞིན་གཤེགས་པ་ལ་ནི། དཀྱིལ་འཁོར་ལྔས་ཕྱག་བྱ་སྟེ། དེ་ནི། ཕྱག་བྱའི་རབ་ཏུ་ལྡན་པ་ཞེས་བྱའོ། །ཁུ་བ་སྐྱུར་པོའི་རབ་ཏུ་ལྡན་
པ་གང་ཞེ་ན། ཁུ་བ་སྐྱུར་པོ་ནི། དགེ་སློང་ན་བ་དང། རླུང་ནད་ཅན་རྣམས་ལ་གནང་སྟེ། ཇི་ལྟར་ཚེ་དང་ལྡན་པ་ཤཱ་རིའི་བུ་ལ་གནང་བ་བཞིན་ནོ། །རྫས་གང་ལས་ཁུ་བ་སྐྱུར་པོ་བྱ་ཞེ་ན་
རྩ་བ་དང། སྡོང་བུ་དང། ལོ་མ་དང། མེ་ཏོག་དང། སྨན་དང་ས་བོན་ཐམས་ཅད་དེ་དག་གཅིག་ཏུ་སྤངས་ནས་ནམ་སྐྱུར་བར་གྱུར་པ་དེ་ན་དང་བ། མ་རྙོགས་པ། དར་ཚོགས་ཀྱིས་
བཙགས་ལ། ཆུས་བསླད་དེ་དང་བར་བྱས་ནས་ཉིན་པར་དང། སྲོད་ཀྱི་བར་དུ་བཏུང་སྟེ། དེ་ནི། ཁུ་བ་སྐྱུར་པོའི་རབ་ཏུ་ལྡན་པ་ཞེས་བྱའོ། །ཕྱེ་མའི་རབ་ཏུ་ལྡན་པ་གང་ཞེ་ན། བཅོམ་ལྡན་

[395B]གནང་སྟེ། སྨན་གྱི་ཕྱེ་མ་དང། བཀྲུ་བའི་ཕྱེ་མའོ། །སྨན་གྱི་ཕྱེ་མ་དགེ་སློང་རྣམས་ལ་ནད་གཞིལ་བའི་ཕྱིར་གནང་ངོ། །བཀྲུ་བའི་ཕྱེར་
མ་དགེ་སློང་རྣམས་ལ་གནང་བ་ནི། རྒྱགས་པའི་ཕྱིར་མ་ཡིན་དྲེགས་པའི་ཕྱིར་མ་ཡིན། མཛེས་པའི་ཕྱིར་མ་ཡིན། བརྒྱན་པའི་ཕྱིར་མ་ཡིན་གྱི། ལུས་ཀྱི་དྲི་མ་བསལ་བའི་ཕྱིར་རོ། །ཅི་ལས་བཀྲུ་
བའི་ཕྱེ་མ་བྱ་ཞེ་ན། སྲན་གྲེའུ་དང། སྲན་མ་ཤ་དང། རྒྱ་སྲན་དང། སྲན་མ་དང། དེ་རྣམས་ཀྱི་ཕྱི་ཤུན་དང། འབྲུ་ཧྲི་མིན་ཏ་རྣམས་ལ་བྱ་སྟེ། དགེ་སློང་རྣམས་ལ་དྲི་སྣ་ཚོགས་ཀྱིས་སྤགས་པ་
དེ་བརྒྱན་པའི་ཕྱིར་མ་ཡིན་གྱི། བཀྲུ་བའི་ཕྱིར་ཡོངས་སུ་སྤྱད་པར་བྱའོ། །མ་བླངས་པར་དྲི་དང་སྤགས་པ་ཞིག་རྙེད་པར་གྱུར་ན། ཉེས་པ་མེད་དེ། དེ་དང་མཐུན་པའི་སྨན་རྣམས་ཀྱིས་རང་གིས་
ཀྱང་སྤགས་ཤིང་སྤྱོད་ན་ཡང་དེ་བཞིན་ཏེ། དེ་ནི། ཕྱེ་མའི་རབ་ཏུ་ལྡན་པ་ཞེས་བྱའོ། །སྨན་གྱི་རབ་ཏུ་ལྡན་པ་གང་ཞེ་ན། བཅོམ་ལྡན་འདས་ཀྱིས་དགེ་སློང་ནད་པ་རྣམས་ལ་ནད་གཞིལ་བའི་ཕྱིར་
སྨན་རྗེས་སུ་གནང་སྟེ། སྔ་དྲོ་དང། ཕྱི་དྲོ་དང། བདུན་པ་དང། ནམ་འཚོའི་བར་དུ་སྟེ། རྩ་བའི་སྨན་དང། སྡོང་བུའི་སྨན་དང། ལོ་མའི་སྨན་དང། མེ་ཏོག་གི་སྨན་དང། འབྲས་བུའི་སྨན་ནོ་།དགེ་
སློང་མིན་བས་ནི། ན་བའི་སྨན་ཡོངས་སུ་མི་སྤྱད་དེ། དེ་ནི། སྨན་གྱི་རབ་ཏུ་ལྡན་པ་ཞེས་བྱའོ། །བཏུང་བའི་རབ་ཏུ་ལྡན་པ་གང་ཞེ་ན། བཅོམ་ལྡན་འདས་ཀྱིས་དགེ་སློང་རྣམས་ལ་དྲང་སྲོང་ཀོའུ་

[396A]༄༅། །དི་ནྱ་ཞེས་བྱ་བ་ལས་ཏེ། དགེ་སློང་རྣམས་ལ་བཏུང་བ་རྣམ་པ་བརྒྱད་རྗེས་སུ་གནང་ངོ། །དེ་དག་ཀྱང་གང་ཞེ་ན། འདི་ལྟ་སྟེ། ཤིང་ཐོག་ཙོ་ཙའི་དང། མོ་ཙའི་དང་
རྒྱ་ཤུག་གི་དང། འབྲ་གོའི་དང། པ་རུ་ཤའི་དང། ཨ་ཤཏའིཐ་དང། ཨུ་དུམ་ཝ་རའི་དང། རྒུན་འབྲུམ་གྱི་སྟེ། བཏུང་བ་རྣམ་པ་བརྒྱད་པོ་འདི་དག་ནི། དགེ་སློང་རྣམས་ལ་གནང་གི་
ཁ་ཟས་དང་མ་འབགས་པ་དང། མི་མྱོས་པ་དང། མི་སྐྱུར་བ་དང་སངས་པ་དང། དང་བ་དང། མ་རྙོག་པར་དར་ཚགས་ཀྱིས་ཚོགས་ལ། ཆུས་བསླད་དེ་ཕྱི་དྲོ་བྱས་པ་བཏང་སྟེ། འདི་ནི་
བཏུང་བའི་རབ་ཏུ་ལྡན་པ་ཞེས་བྱའོ། །པགས་པའི་རབ་ཏུ་ལྡན་པ་གང་ཞེ་ན། དགེ་སློང་གིས་པགས་པ་གཞག་པར་མི་བྱ། བཅང་བར་མི་བྱ། བྱིན་གྱིས་བརླབ་པར་མི་བྱ། གདིང་བར་མི་
བྱ༑ དེ་ལ་འདུག་པར་མི་བྱ། སྟན་དུ་གདིང་བར་མི་བྱ། དེ་ལ་འཇུག་པར་མི་བྱ། དེ་ལ་འདྲེས་པར་མི་བྱ། ལྷམ་གོང་རལ་སྦུ་གུ་ཅན་དང། མཆིལ་ཅན་དང། གོང་ཅན་དང། ཡུ་ཐུང་སྟེ་
ཁྱིམ་པའི་ནང་དུ་དེ་འདྲ་བའི་རྐྱེན་ཞིག་བྱུང་ན་ནི། པགས་པ་ལ་འདུག་པར་བྱའོ། །ནད་པས་ནི། པགས་པ་ལ་འདུག་པར་བྱ་སྟེ། འདི་ནི། པགས་པའི་རབ་ཏུ་ལྡན་པ་ཞེས་བྱའོ། །ལྷམ་
གྱི་རབ་ཏུ་ལྡན་པ་གང་ཞེ་ན། བཅོམ་ལྡན་འདས་ཀྱིས་དགེ་སློང་རྣམས་ལ་ལྷམ་རྣམ་པ་གཉིས་གནང་སྟེ། ལྷམ་མཆིལ་རིམ་གཅིག་པ་དང། ཁྱིམ་པའི་ལྷམ་རིམ་པ་མང་པོ་ཡང་རུང་

[396B] །དགེ་སློང་གིས་རི་མོར་བྲིས་པའི་ལྷམ་མ་འཆང་ཞིག་།དེ་ནི། ལྷམ་གྱི་རབ་ཏུ་ལྡན་པ་ཞེས་བྱའོ། །ཤིང་ལྷམ་གྱི་རབ་ཏུ་ལྡན་པ་གང་ཞེ་ན། བཅོམ་ལྡན་འདས་ཀྱིས་དགེ་སློང་རྣམས་ལ་ཤིང་ལྷམ་
རྣམ་པ་གཉིས་གནང་སྟེ། བཤང་གཅིའི་ཤིང་ལྷམ་དང། ཁྲི་རྟེན་གྱི་ཤིང་ལྷམ་མོ། །དགེ་སློང་གིས་དེ་མ་ཡིན་པར་གཞན་དུ་ཤིང་ལྷམ་མི་བཅང་སྟེ། གཞན་དུ་བཅངས་ན། འདས་པ་དང་
བཅས་པར་འགྱུར་ཏེ། འདི་ནི། ཤིང་ལྷམ་གྱི་རབ་ཏུ་ལྡན་པ་ཞེས་བྱའོ། །དྲུད་པའི་རབ་ཏུ་ལྡན་པ་གང་ཞེ་ན། དགེ་སློང་གིས་རྟའི་དྲུད་པའམ། མཚོའི་སྦུ་པའམ། གྱོ་མོས་རྐང་པ་དྲུད་པ་མ་
འཆང་ཞིག། དེ་ནི། དྲུད་པའི་རབ་ཏུ་ལྡན་པ་ཞེས་བྱའོ། །འཁར་བའི་རབ་ཏུ་ལྡན་པ་གང་ཞེ་ན། བཅོམ་ལྡན་འདས་ཀྱིས་དགེ་སློང་ནད་པ་དང། རྒན་པོ་ལ་འཁར་བ་རྗེས་སུ་གནང་ངོ། །དེ་སྟེ་
རྩ་བར་གས་ན་ནི། ལྕགས་ཀྱིས་བསྐོར་ཅིག་རྩེ་མོར་གས་ན་ནི། སྦུ་གུར་ཆུག་ཅིག་དེ་ནི། འཁར་བའི་རབ་ཏུ་ལྡན་པ་ཞེས་བྱ་སྟེ་རྒྱལ་པོའི་ཁབ་ཀྱི་གྲོང་ཁྱེར་གྱི་བསིལ་ཚལ་གྱི་དུར་
ཁྲོད་ན་སྦྲུལ་ཡོད་དེ། དགེ་སློང་རྣམས་དུར་ཁྲོད་ཀྱི་ལམ་དུ་དོང་བ་དང་སྦྲུལ་གྱིས་རེག་པར་གྱུར་ནས་དེ་ལྟ་བུར་གྱུར་པ་དགེ་སློང་རྣམས་ཀྱིས་བཅོམ་ལྡན་འདས་ལ་གསོལ་པ་དང་
བཅོམ་ལྡན་འདས་ཀྱིས་བཀའ་སྩལ་པ། སྦྲུལ་རྣམས་བསྐྲད་པའི་ཕྱིར་སྒྲ་དང་བཅས་པའི་འཁར་བ་བཅང་བར་གནང་སྟེ། འདི་ནི། འཁར་བའི་རབ་ཏུ་ལྡན་པ་ཞེས་བྱའོ། །དྲ་བའི་རབ་

[397A]༄༅། །ཏུ་ལྡན་པ་གང་ཞེ་ན། བཅོམ་ལྡན་འདས་ཀྱིས་དགེ་སློང་ན་བ་དང། རྒས་པ་ལ་དྲ་བ་གནང་སྟེ། དགེ་སློང་གིས་ཚོན་སྣ་ཚོགས་ཀྱི་དྲ་བ་བརྒྱན་པའི་ཕྱིར་མ་འཆང་
ཞིག། འདི་ནི། དྲ་བའི་རབ་ཏུ་ལྡན་པ་ཞེས་བྱའོ། །འཁར་བ་དང་དྲ་བའི་རབ་ཏུ་ལྡན་པ་གང་ཞེ་ན། བཅོམ་ལྡན་འདས་ཀྱིས་དགེ་སློང་ན་བ་དང། རྒས་པ་ལ་འཁར་བ་དང་དྲ་བའི་སྡོམ་
པ་གསོལ་བ་དང་གཉིས་ཀྱི་ལས་ཀྱིས་བྱིན་ཅིག་པར་རྗེས་སུ་གནང་སྟེ། རྒྱས་པར་ནི། འདུལ་བ་ལས་འབྱུང་བ་བཞིན་ཏེ། འདི་ནི། འཁར་བ་དང་དྲ་བའི་རབ་ཏུ་ལྡན་པ་ཞེས་བྱའོ། །སྒོག་
སྐྱའི་རབ་ཏུ་ལྡན་པ་གང་ཞེ་ན། བཅོམ་ལྡན་འདས་ཀྱིས་ན་བ་རླུང་ནད་ཅན་ལ་སྒོག་སྐྱ་རྗེས་སུ་གནང་སྟེ། ཇི་ལྟར་ཚེ་དང་ལྡན་པ་ཤཱ་རིའི་བུ་ལ་གནང་བ་བཞིན་ནོ། །དགེ་སློང་མི་ན་
བར་སྒོག་སྐྱ་མ་ཟ་ཞིག། ཟ་ན། འདས་པ་དང་བཅས་པར་འགྱུར་རོ་།དེ་སྟེ་ན་ན། ཟོ་ལ་ཚུལ་བཞིན་དུ་བྱོས་ཤིག། སྒོག་སྐྱའི་ཚུལ་དེ་ནི། འདི་ལྟ་བུ་སྟེ། དགེ་སློང་གིས་སྒོག་སྐྱ་
ཟོས་ན། སྟོན་པ་ལ་བལྟར་མ་འགྲོ་ཞིག། མཁན་པོ་དང། སློབ་དཔོན་གྱི་དྲུང་དུའང་མ་འགྲོ་ཞིག། བླ་མ་ལ་ཡང་མ་ཡིན། བླ་མའི་གནས་སུ་འགྱུར་བ་ལ་ཡང་མ་ཡིན། སྟོན་པར་
ཡང་མ་བྱེད་ཅིག་ནོད་པར་ཡང་མ་བྱེད་ཅིག། དྲན་པར་ཡང་མ་ཡིན་འདྲི་བར་ཡང་མ་ཡིན། གྲོང་དུའང་མ་འཇུག་ཅིག། ཟས་ལ་གྲལ་དུའང་མི་བཀང། ཐུག་པ་འཐུང་བར་

[397B] སྐྱོ་མ་འཐུང་བར་ཡང་མ་ཡིན། ཆོས་ཉན་པར་ཡང་མ་ཡིན། དགེ་སློང་རྣམས་དང་ལྷན་ཅིག་ཏུ་འདུག་པར་ཡང་མ་བྱེད་ཅིག། འདུ་བར་ཡང་མ་ཡིན། གཞན་ཅིའི་དོན་ལ་ཡང་
རུང་སྟེ། ལྷན་ཅིག་མི་འདུག། གནས་ཁང་དབེན་པར་འདུག་པར་བྱ། དེ་སྟེ་གང་ཟག་གི་གདིང་བ་དང། བགོ་བ་མེད་པར་གྱུར་ན། ཕྱོགས་བཞིའི་དགེ་འདུན་གྱི་ངན་པ་ལས་ལོངས་ཤིག་བཤང་
གཅིའི་ས་ཡང་ལོགས་ཤིག་ཏུ་བྱོས་ཤིག། དེ་སྟེ་ཞག་གཅིག་སྒོག་སྐྱ་ཟོས་ན། ཞག་བདུན་གྱི་བར་དུ་སོང་ཞིག། བདུན་དུ་ཟོས་ན་ཡང་བདུན་དུ་སོང་ཞིག། བདུན་འདས་ནས་ནི། གདིང་བ་
དང་བགོ་བ་ཡང་ཁྲུས་ཤིག་གནས་ཁང་ཡང་བྱི་བདར་གྱིས་ཤིག་གནས་ཁང་གི་ཟླ་རྣམས་ཀྱང་ཕྱག་དར་བྱོས་ཤིག། ཞལ་ཞལ་གྱིས་འཇམ་པོར་གྱིས་ཤིག། བ་ལང་གི་ལྕི་བས་ཡུགས་
ཤིག། བཤང་གཅིའི་ས་ཡང་བྱི་བདར་གྱིས་ཤིག། ཆོས་གོས་ཁྲུས་ཤིག། ཁྲུས་བྱོས་ཤིག། དེའི་འོག་ཏུ་ཅི་བདེར་སྟོན་པ་ལ་བལྟར་སོང་ཞིག། དེ་མཁན་པོ་དང། སློབ་དཔོན་དང། བླ་མའི་
གནས་སུ་གྱུར་པ་རྣམས་ལ་བལྟར་སོང་ཞིག། སྟོན་པའང་བྱིན་ཅིག་ནོད་པ་དང། དྲན་པར་བྱ་བ་དང། དྲི་བ་ཡང་བྱོས་ཤིག། གྲོང་དུ་ཡང་ཞུགས་ཤིག། ཟས་ལ་གྲལ་དུའང་བཀང་བར་
བྱའོ༑ ༑སྐྱོ་མ་དང་ཐུག་པ་འཐུང་བའི་གྲལ་དུའང་བཀང་བར་བྱ། ཆོས་མཉན་པར་བྱ། དགེ་སློང་ལྷན་ཅིག་འདུག་པ་དང་འདུ་བར་བྱའོ། །སྒོག་སྐྱ་ཟ་བའི་དགེ་སློང་གིས་ཇི་ལྟར་མཚུངས་

[398A]༄༅། །པར་སྤྱད་པའི་ཆོས་བཅས་པ་བཞིན་མཚུངས་པར་ལ་སྒྱེད་ན། འདས་པ་དང་བཅས་པར་འགྱུར་ཏེ། འདི་ནི། སྒོག་སྐྱའི་རབ་ཏུ་ལྡན་པ་ཞེས་བྱའོ། །སྤུ་གྲིའི་རབ་ཏུ་ལྡན་
པ་གང་ཞེ་ན། བཅོམ་ལྡན་འདས་ཀྱིས་དགེ་སློང་རྣམས་ལ་སྐྲ་འབྲེག་པའི་ཕྱིར་སྤུ་གྲི་རྗེས་སུ་གནང་བ་དེ་ནི། སྤུ་གྲིའི་རབ་ཏུ་ལྡན་པ་ཞེས་བྱའོ། །སྤུ་གྲིའི་ཤུབས་རབ་ཏུ་ལྡན་པ་གང་ཞེ་ན་
བཅོམ་ལྡན་འདས་ཀྱིས་དགེ་སློང་རྣམས་ལ་སྤུ་གྲིའི་ཚས་ཀྱི་ཕྱིར་སྤུ་གྲིའི་ཤུབས་རྗེས་སུ་གནང་བ་དེ་ནི། སྤུ་གྲིའི་ཤུབས་རབ་ཏུ་ལྡན་པ་ཞེས་བྱའོ། །ལྡེ་མིག་ཀྱོག་པོའི་རབ་ཏུ་ལྡན་པ་
གང་ཞེ་ན། བཅོམ་ལྡན་འདས་ཀྱིས་དགེ་སློང་རྣམས་ལ་མལ་སྟན་རུང་བ་དང། དགེ་འདུན་ལ་བདེ་བ་དང། དགེ་འདུན་ལ་དགེ་བར་སྤྱོད་པའི་ཕྱིར་ལྡེ་མིག་ཀྱོག་པོ་རྗེས་སུ་གནང་སྟེ། འདི་
ནི༑ ལྡེ་མིག་ཀྱོག་པོའི་རབ་ཏུ་ལྡན་པ་ཞེས་བྱའོ། །སྒོ་ལྕགས་ཀྱི་རབ་ཏུ་ལྡན་པ་གང་ཞེ་ན། བཅོམ་ལྡན་འདས་ཀྱིས་དགེ་སློང་རྣམས་ལ་སྒོ་ལྕགས་རྗེས་སུ་གནང་བ་འདི་ནི། འཁྲུལ་
འཁོར་དུ་བྱས་པ་ལྡེ་མིག་གིས་རབ་ཏུ་དབྱེ་བ་བྱས་ཏེ། འདི་ནི། སྒོ་ལྕགས་ཀྱི་རབ་ཏུ་ལྡན་པ་ཞེས་བྱའོ། །བཞོན་པའི་རབ་ཏུ་ལྡན་པ་གང་ཞེ་ན། བཅོམ་ལྡན་འདས་ཀྱིས་དགེ་སློང་རྒན་
པ་དང། རྒས་འཁོགས་པ་དང། ན་བ་དང། རྩོལ་མི་ནུས་པ་དང་དར་ལ་བབ་པ་རྣམས་ཀྱི་ཕྱིར་བཞོན་པ་རྗེས་སུ་གནང་སྟེ། དགེ་སློང་གིས་བརྒྱན་པའི་ཕྱིར་རི་མོ་བྲིས་པའི་བཞོན་

[398B] བཞོན་པ་མོ་ལ་རང་གི་བཞོན་པར་མ་བྱེད་ཅིག། འདི་ནི། བཞོན་པའི་རབ་ཏུ་ལྡན་པ་ཞེས་བྱའོ། །གདུགས་ཀྱི་རབ་ཏུ་ལྡན་པ་གང་ཞེ་ན། བཅོམ་ལྡན་འདས་ཀྱིས་དགེ་སློང་
རྣམས་ལ་ཆར་དང་ཚ་བའི་གཉེན་པོའི་ཕྱིར་གདུགས་རྗེས་སུ་གནང་སྟེ། གདུགས་བྲིས་པ་རི་མོ་ཅན་བརྒྱན་པའི་ཕྱིར་མ་འཆང་ཞིག། ཡུ་བ་རིང་པོ་མ་འཆང་ཞིག། གདུགས་ཐོགས་བཞིན་
གྲོང་དུ་འགྲོ་བར་མི་བྱ་སྟེ། འདི་ནི། གདུགས་ཀྱི་རབ་ཏུ་ལྡན་པ་ཞེས་བྱའོ། །བསིལ་ཡབ་ཀྱི་རབ་ཏུ་ལྡན་པ་གང་ཞེ་ན། བཅོམ་ལྡན་འདས་ཀྱིས་དགེ་སློང་རྣམས་ལ་ཚ་བའི་གཉེན་པོའི་ཕྱིར་བསིལ་
ཡབ་གནང་སྟེ། དགེ་སློང་གིས་བསིལ་ཡབ་རི་མོ་ཅན་བརྒྱན་པའི་ཕྱིར་མ་འཆང་ཞིག། འདི་ནི། བསིལ་ཡབ་ཀྱི་རབ་ཏུ་ལྡན་པ་ཞེས་བྱའོ་།རྔ་མའི་སྦྲང་ཡབ་ཀྱི་རབ་ཏུ་ལྡན་པ་གང་ཞེ་ན། བཅོམ་
ལྡན་འདས་ཀྱིས་དགེ་སློང་རྣམས་ལ་སྲོག་ཆགས་གདུག་པ་དང་སྦྲང་བུ་བསྐྲད་པའི་ཕྱིར་རྔ་མའི་སྦྲང་ཡབ་གནང་སྟེ། སྦྲང་ཡབ་རྔ་མ་གང་ལས་བྱ་ཞེ་ན། རྔ་མོ་དང། རི་དྭགས་དང། སྐུད་
པའམ་ར་ད་ལས་ཏེ། དགེ་སློང་གིས་སྦྲང་ཡབ་རི་མོ་ཅན་བརྒྱན་པའི་ཕྱིར་མ་འཆང་ཞིག། སྦྲང་ཡབ་རྣམ་པ་གཉིས་ཏེ། གཅིག་ནི་རང་བཞིན་གྱིས་པའོ། །གཅིག་ནི། སྨུག་པའོ། །
འདི་ནི། རྔ་མའི་སྤྲང་ཡབ་ཀྱི་རབ་ཏུ་ལྡན་པ་ཞེས་བྱའོ་།སྦྲང་ཡབ་ཀྱི་ཡུ་བའི་རབ་ཏུ་ལྡན་པ་གང་ཞེ་ན། དགེ་སློང་གིས་རྔ་ཡབ་ཀྱི་ཡུ་བ་རིན་པོ་ཆེ་ཅན་མ་འཆང་ཞིག། དེ་སྟེ་རྙེད་ན་

[399A]༄༅། །ལོངས་ཤིག། ལོངས་ལ་སངས་རྒྱས་ཀྱི་མཆོད་རྟེན་ནམ་ཉན་ཐོས་ཀྱི་མཆོད་རྟེན་ལ་དབུལ་ཏེ། འདི་ནི། སྦྲང་ཡབ་ཀྱི་ཡུ་བའི་རབ་ཏུ་ལྡན་པ་ཞེས་བྱའོ། །
མེ་ལོང་གི་རབ་ཏུ་ལྡན་པ་གང་ཞེ་ན། དགེ་སློང་རྣམས་མེ་ལོང་ངམ། ལྷུང་བཟེད་ཀྱི་མེ་ལོང་ངམ། ཆུ་ལོངས་ལ་གདོང་མ་བལྟ་ཞིག། དེ་སྟེ་གདོང་ལ་རྨ་ཡོད་དམ། གདོང་སྔོན་གྱི་
དང། དའང་ཅི་འདྲ་བའི་ཕྱིར་བླྟའམ། གདོང་གི་གཉེར་མ་དང་སྐྲ་དཀར་ལ་བླྟའམ། འདུས་བྱས་ཀྱི་དངོས་པོ་འདི་རྙིང་པར་འགྱུར་བའོ། །འཇིག་པར་འགྱུར་བའོ། །སྙམ་དུ་བལྟ་
འདོད་པ་ལ་ནི། ཉེས་པ་མེད་དེ། འདི་ནི། མེ་ལོང་གི་རབ་ཏུ་ལྡན་པ་ཞེས་བྱའོ། །ཕྲེང་བ་དང། དྲི་དང། བྱུག་པའི་རབ་ཏུ་ལྡན་པ་གང་ཞེ་ན། དགེ་སློང་གིས་ཕྲེང་བ་དང། དྲི་དང་
བྱུག་པ་རང་ལ་ཡང་མ་འཆང་ཞིག། གཞན་ལ་ཡང་མ་སྦྱིན་ཅིག་།དེ་སྟེ་རྙེད་ན། ལོངས་ཤིག། ལོངས་ལ་སངས་རྒྱས་ཀྱི་མཆོད་རྟེན་ནམ། ཉན་ཐོས་ཀྱི་མཆོད་རྟེན་ལ་ཕུལ་ཅིག་
འདི་ནི། ཕྲེང་བ་དང། དྲི་དང། བྱུག་པའི་རབ་ཏུ་ལྡན་པ་ཞེས་བྱའོ། །གར་དང། གླུ་དང། བརྡུང་བའི་རབ་ཏུ་ལྡན་པ་གང་ཞེ་ན། དགེ་སློང་གིས་གར་དང། གླུ་དང། བརྡུང་བ་རང་གིས་
ཀྱང་མ་བྱེད་ཅིག། གཞན་ལ་ཡང་བྱེད་དུ་མ་འཇུག་ཅིག། བལྟར་ཡང་མ་འགྲོ་ཞིག། ཅི་ནས་གར་དང། གླུ་དང། བརྡུང་བ་སྤང་བར་བྱ་སྟེ། འདི་ནི། གར་དང། གླུ་དང། བརྡུང་

[399B] །ཚུལ་ཤིང་གི་རབ་ཏུ་ལྡན་པ་གང་ཞེ་ན། བཅོམ་ལྡན་འདས་ཀྱིས་དགེ་སློང་བགྲང་བའི་ཕྱིར་ཚུལ་ཤིང་རྗེས་སུ་གནང་སྟེ། ཚུལ་ཤིང་ཤིན་ཏུ་རིང་བ་
ཡང་མ་ཡིན། ཐུང་བ་ཡང་མ་ཡིན། སྦོམ་པ་ཡང་མ་ཡིན། ཕྲ་བ་ཡང་མ་ཡིན། འཁྱོར་བ་ཡང་མ་ཡིན། རྩུབ་པ་ཡང་མ་ཡིན་པར་སྙོམས་པར་བྱ། དྲང་བ་དང་
འཇམ་པ་དང། བཞིན་སྣང་བ་ལྟ་བུར་བྱའོ། །འདི་ནི། ཚུལ་ཤིང་གི་རབ་ཏུ་ལྡན་པ་ཞེས་བྱའོ། །མིག་སྨན་གྱི་རབ་ཏུ་ལྡན་པ་གང་ཞེ་ན། བཅོམ་ལྡན་འདས་ཀྱིས་དགེ་སློང་མིག་ན་བ་ལ་
མིག་སྨན་རྣམ་པ་ལྔ་གནང་བ་ནི། འདི་ལྟ་སྟེ། མེ་ཏོག་གི་མིག་སྨན་དང། ཕྱེ་མའི་མིག་སྨན་དང། རི་ལུའི་མིག་སྨན་དང། བྲོའི་མིག་སྨན་དང། མིག་སྨན་ནག་པོའོ། །དགེ་སློང་རྣམས་
སྒེག་ཅིང་ཆ་བའི་ཕྱིར་ནི། མིག་སྨན་མི་བཅང་བར་བྱའོ། །དེ་བསྟེན་པར་གྱུར་ན། རྗེས་སུ་མཐུན་པའི་སྨན་དེ་བསྐུ་བར་བྱའོ། །དེ་ནི། མིག་སྨན་གྱི་རབ་ཏུ་ལྡན་པ་ཞེས་བྱའོ། །མིག་སྨན་གྱི་
ཐུར་མའི་རབ་ཏུ་ལྡན་པ་གང་ཞེ་ན། བཅོམ་ལྡན་འདས་ཀྱིས་དགེ་སློང་རྣམས་ལ་མིག་སྨན་དང་ཐུར་མ་གནང་བ་ནི། ཇི་ལྟར་འདུལ་བ་ལས་རྒྱས་པར་འབྱུང་བ་བཞིན་ཏེ། དེ་ནི། མིག་སྨན་
གྱི་ཐུར་མའི་རབ་ཏུ་ལྡན་པ་ཞེས་བྱའོ། །མིག་སྨན་གྱི་སྣོད་ཀྱི་རབ་ཏུ་ལྡན་པ་གང་ཞེ་ན། བཅོམ་ལྡན་འདས་ཀྱིས་དགེ་སློང་རྣམས་ལ་མིག་སྨན་གྱི་སྣོད་གནང་བ་ནི། ཇི་ལྟར་འདུལ་བ་

[400A]༄༅། །ལས་རྒྱས་པར་འབྱུང་བ་བཞིན་ཏེ། དེ་ནི། མིག་སྨན་གྱི་སྣོད་རབ་ཏུ་ལྡན་པ་ཞེས་བྱའོ། །གཏུན་དང་རབ་ཏུ་ལྡན་པ་གང་ཞེ་ན། བཅོམ་ལྡན་འདས་ཀྱིས་དགེ་སློང་
རྣམས་ལ་སྨན་འཐག་པའི་ཕྱིར་གཏུན་དང། གཏུན་བུ་གནང་བ་དེ་ནི་གཏུན་གྱི་རབ་ཏུ་ལྡན་པ་ཞེས་བྱའོ། །ཉལ་བ་དང་རབ་ཏུ་ལྡན་པ་གང་ཞེ་ན། དགེ་སློང་རྣམས་ཉིན་པར་མི་ཉལ་བར་
བྱ༑ མེ་འབར་བ་ལའང་མ་ཡིན། དེ་སྟེ་སྡུར་བ་ཅན་ཞིག་ན་ནི་ལངས་ཏེ་བཅག་པར་བྱ། དེ་སྟེ་མི་ནུས་ན། གཞན་དུ་འགྲོ་བར་བྱའོ་།དེའི་རྐྱེན་གྱིས་གཞན་ལ་ཡང་མི་གནོད་པར་
བྱ་བ་དེ་ནི། ཉལ་བ་དང་རབ་ཏུ་ལྡན་པ་ཞེས་བྱའོ། །འདུག་པ་དང་རབ་ཏུ་ལྡན་པ་གང་ཞེ་ན། ཉིན་པར་འཆག་གམ་འདུག་པའི་ཚེ་སྒྲིབ་པའི་ཆོས་རྣམས་སེམས་ལ་ཡོངས་སུ་སྦྱང་
བར་བྱའོ། །ཉིན་པར་འཆག་ཅིང་འདུག་པའི་ཚེ་སྒྲིབ་པའི་ཆོས་རྣམས་སེམས་ལ་ཡོངས་སུ་སྦྱངས་ནས་མཚན་མོ་མེལ་ཚེ་དང་པོ་ལ་འཆག་ཅིང་འགྲོ་བའི་ཚེ་ཡང་སྒྲིབ་པའི་ཆོས་རྣམས་
སེམས་ལ་ཡོངས་སུ་སྦྱང་བར་བྱ། མེལ་ཚེ་དང་པོའི་ཚེ་འཆག་ཅིང་འགྲོ་བ་ན་སྒྲིབ་པའི་ཆོས་རྣམས་སེམས་ལ་ཡོངས་སུ་སྦྱངས་ནས་མཚན་མོ་མེལ་ཚེ་བར་མའི་ཚེ་གཙུག་ལག་ཁང་གི་
ཕྱི་རོལ་ཏུ་བྱུང་སྟེ་རྐང་པ་བཀྲུས་ནས་གནས་ཁང་དུ་ཞུགས་ནས་བླ་གོས་བཞི་ལྟབ་ཏུ་བཏིང། སྦྱར་མ་སྟུག་པོར་བལྟབ་སྟེ་སྔས་སུ་བཅུག་ལ་གཡས་ཕྱོགས་ཀྱིས་ཉལ་བར་བྱ་སྟེ་

[400B]སེམས་མི་གཡེང་བ་དང། གོས་མ་གྱེས་པ་དང། སྣང་བར་འདུ་ཤེས་པ་དང། དྲན་ཞིང་ཤེས་པ་དང། ལྡང་བའི་འདུ་ཤེས་ཡིད་ལ་
བྱ་སྟེ༑ ཐོ་རངས་མྱུར་ཞིང་རིངས་པར་ལངས་ཏེ་འཆག་གམ་འདུག་པའི་ཚེ་སྒྲིབ་པའི་ཆོས་རྣམས་སེམས་ལ་ཡོངས་སུ་སྦྱོང་བ་དེ་ནི་འདུག་པ་དང་རབ་ཏུ་ལྡན་པ་ཞེས་བྱའོ། །པུས་འཁྱུད་དང་
རབ་ཏུ་ལྡན་པ་གང་ཞེ་ན། བཅོམ་ལྡན་འདས་ཀྱིས་དགེ་སློང་རྣམས་ལ་ན་བ་དང། རྒྱབ་ན་བའི་ཕྱིར་ཇི་ལྟར་ཚེ་དང་ལྡན་པ་ཤཱ་རིའི་བུ་ལ་པུས་འཁྱུད་གནང་བ་བཞིན་ཏེ། དགེ་སློང་གིས་པུས་
འཁྱུད་རི་མོ་ཅན་བརྒྱན་པའི་ཕྱིར་མི་བཅང་བར་བྱ་སྟེ། དེ་ནི་པུས་འཁྱུད་དང་རབ་ཏུ་ལྡན་པ་ཞེས་བྱའོ། །བརྡུང་ཤིང་གི་རབ་ཏུ་ལྡན་པ་གང་ཞེ་ན། བཅོམ་ལྡན་འདས་ཀྱིས་དགེ་སློང་རྣམས་
ལ་ཆོས་གོས་བརྡུང་བའི་ཕྱིར་ཤིང་གི་བརྡུང་གཞི་དང་བརྡུང་ཐོ་གནང་བ་དེ་ནི་བརྡུང་ཤིང་གི་རབ་ཏུ་ལྡན་པ་ཞེས་བྱའོ་།སྐ་རགས་ཀྱི་རབ་ཏུ་ལྡན་པ་གང་ཞེ་ན། སྐ་རགས་ལ་རྣམ་པ་གསུམ་སྟེ་
བཅོམ་ལྡན་འདས་ཀྱིས་དགེ་སློང་རྣམས་ལ་འདི་ལྟ་སྟེ། སྐ་རགས་ལྷས་མ་དང། རྒྱ་ཅང་དང། ལྕགས་པོད་རྣམས་གནང་སྟེ། དགེ་སློང་རྣམས་བརྒྱན་པའི་ཕྱིར་སྐ་རགས་ཁྲ་བོ་མ་འཆང་ཞིག་
སྐ་རགས་མེད་པར་གྲོང་དུ་མ་འགྲོ་ཞིག་མདུད་པ་གཅིག་བོར་བ་ཡང་གྲོང་དུ་མ་འགྲོ་ཞིག། སོང་ན། ཉེས་བྱས་སུ་འགྱུར་ཏེ། དེ་ནི། སྐ་རགས་ཀྱི་རབ་ཏུ་ལྡན་པ་ཞེས་བྱའོ། །འུ་རྡོའི་རབ་ཏུ་

[401A]༄༅། །ལྡན་པ་གང་ཞེ་ན། བཅོམ་ལྡན་འདས་ཀྱིས་དགེ་སློང་རྣམས་ལ་སྒྲས་རྐུན་པོ་རྣམས་བསྐྲད་པར་བྱ་བའི་ཕྱིར་ནི། འུར་རྡོ་གནང་སྟེ། རྣམ་གྲངས་གང་གིས་ཀྱང་ཕོག་
པར་མི་བྱ་སྟེ། དེ་ནི། འུར་རྡོའི་རབ་ཏུ་ལྡན་པ་ཞེས་བྱའོ། །གོས་དཀྲིས་ཤིང་མདུད་པ་བོར་བའི་རབ་ཏུ་ལྡན་པ་གང་ཞེ་ན། དགེ་སློང་རྣམས་གོས་དཀྲིས་ཤིང་མདུད་པ་བོར་ཏེ་འགྲོ་བར་མ་
བྱེད་ཅིག་ཁང་སྟེང་ན་ལས་བྱེད་པ་ནི། མ་གཏོགས་ཏེ། དེ་ནི། གོས་དཀྲིས་ཤིང་མདུད་པ་བོར་བའི་རབ་ཏུ་ལྡན་པ་ཞེས་བྱའོ། །སའི་རབ་ཏུ་ལྡན་པ་གང་ཞེ་ན། ས་ལ་རྣམ་པ་གཉིས་ཏེ་
བཅོམ་ལྡན་འདས་ཀྱིས་དགེ་སློང་རྣམས་ལ་འཆག་པའི་ས་དང། ལྷ་ཁང་གིས་ནི། རྗེས་སུ་གནང་ངོ། །དེ་ནི། སའི་རབ་ཏུ་ལྡན་པ་ཞེས་བྱའོ། །སྐྱེད་ཤིང་གི་རབ་ཏུ་ལྡན་པ་གང་ཞེ་ན་
བཅོམ་ལྡན་འདས་ལ་དགེ་སློང་དག་གིས་རི་བྱ་རྒོད་ཕུང་པའི་ཤུལ་དེར་ཤིང་དག་མ་མཆིས་ལ་ནམ་མཁའ་མ་བསྒྲིབས་པས་བྱ་རྒོད་ཕུང་པའི་རི་ལ་འཛེག་ཅིང་འབབ་པའི་ཚེ་ཚ་བས་
རྨྱ་བར་གྱུར་ཏོ། །ཞེས་གསོལ་པ་དང། བཅོམ་ལྡན་འདས་ཀྱིས་བཀའ་སྩལ་པ། དེར་གྲིབ་མར་འགྱུར་བའམ། མེ་ཏོག་ཏུ་འགྱུར་བའམ། འབྲས་བུར་འགྱུར་བ་དེ་དག་བསྐྱེད་པར་
གནང་ངོ། །དེ་དང་དེ་དག་ཏུ་སྐྱེད་ཤིང་བསྲུང་བའི་ཕྱིར་འོད་མའི་ར་བས་ཀྱང་བསྐོར་བ་དེ་ནི། སྐྱེད་ཤིང་གི་རབ་ཏུ་ལྡན་པ་ཞེས་བྱའོ། །དངོས་པོའི་རབ་ཏུ་ལྡན་པ་གང་ཞེ་ན། བཅོམ་

[401B]རྗེས་སུ་གནང་ངོ། །ལྡུམ་ར་ནི། བཅོམ་ལྡན་འདས་ཀྱིས་གཙུག་ལག་ཁང་གི་ཕྱིར་རྗེས་སུ་གནང། ཞིང་གི་དངོས་པོ་དང། ལྡུམ་ར་
དང། གཙུག་ལག་ཁང་ནི། བཅོམ་ལྡན་འདས་ཀྱིས་དགེ་སློང་གི་ཕྱིར་རྗེས་སུ་གནང་སྟེ། དེ་ནི། དངོས་པོའི་རབ་ཏུ་ལྡན་པ་ཞེས་བྱའོ་།ཚལ་གྱི་རབ་ཏུ་ལྡན་པ་གང་ཞེ་ན། ཚལ་ཞེས་བྱ་བ་
ནི༑ སྐྱེད་ཤིང་གི་ཚལ་ཏེ། དེར་ཇི་ལྟར་རྒན་རིམ་བཞིན་དུ་བྱ་བ་ནི། རྒྱས་པར་འདུལ་བ་ལས་འབྱུང་བ་བཞིན་ཏེ། དེ་ནི། ཚལ་གྱི་རབ་ཏུ་ལྡན་པ་ཞེས་བྱའོ། །རྩོད་པའི་རབ་ཏུ་ལྡན་པ་གང་
ཞེ་ན༑ རྩོད་པ་ཞེས་བྱ་བ་ནི། འཐབ་པ་དང། མཚང་འདྲུ་བ་དང། འཁྲུག་པ་དང། རྩོད་པ་དང། ཕྲ་མ་དང། རྣར་གསང་བ་དང། ཕན་ཚུན་ཚིག་མི་འཕྲོད་པ་དང། མི་འདུམ་པ་དང། མི་མཐུན་
པ་དང། ཡིད་མི་གཅིག་པ་དང། དགེ་འདུན་དབྱེ་བ་དང། དགེ་འདུན་སྒྲོག་པ་དང། དགེ་འདུན་གཉིས་སུ་ཆད་པ་དང། དགེ་འདུན་ཐ་དད་དུ་གྱུར་པ་དང། དགེ་འདུན་གཅིག་ཏུ་མི་སྦྱོར་བ་
དང། དགེ་འདུན་གཅིག་ཏུ་མི་སྦྱོར་བའི་གཙོར་གྱུར་པ་དང། དུས་མ་ཡིན་པར་མི་བྱ་བ་དང། གནོད་པར་འགྱུར་བ་མི་བྱ་བ་དང། མཐུ་མེད་ན་ཆོས་བཞིན་དུ་མི་བྱ་བ་དང། ཕྱོགས་མེད་དམ་
གྲོགས་མེད་ན་ཡང་མི་བྱ་བ་དང། འཁོར་མེད་ན་ཡང་མི་བྱ་བ་དང། བདག་ཉིད་ལ་གནོད་པར་གྱུར་ན་ཡང་རྩོད་པར་མི་བྱ། ཕ་རོལ་ལ་ཡང་འཇིགས་པ་དང། གནོད་པར་འགྱུར་བས་ན། རྩོད་

[402A]༄༅། །པར་མི་བྱའོ། །འདི་ལྟ་བུ་དང། གཞན་ལ་གཟིགས་ནས་ཉེས་པའི་དམིགས་སུ་གྱུར་ཏེ། རྩོད་པར་མི་བྱ་བ་དེ་ནི། རྩོད་པ་དང་རབ་ཏུ་ལྡན་པ་ཞེས་བྱའོ། །དབྱེན་གྱི་
རབ་ཏུ་ལྡན་པ་གང་ཞེ་ན། དབྱེན་ལ་རྣམ་པ་གཉིས་ཏེ། དགེ་འདུན་གྱི་དབྱེན་དང། འཁོར་ལོའི་དབྱེན་ནོ། །འཁོར་ལོའི་དབྱེན་མ་ཡིན་གྱི། དགེ་འདུན་གྱི་དབྱེན་གང་ཞེ་ན། དབྱེན་དུ་འགྱུར་
བའི་དངོས་པོ་བཅུ་བཞིའི་ནང་ནས་གང་ཡང་རུང། དངོས་པོ་གཅིག་ལ་ཤིན་ཏུ་ལེགས་སོ། །ཞེས་འཛིན་པ་ཡིན་ཏེ། ཆོས་བཞིན་ཀྱང་རུང་ཆོས་བཞིན་མ་ཡིན་ཀྱང་རུང། འདུལ་བ་
བཞིན་ཀྱང་རུང། འདུལ་བ་བཞིན་མ་ཡིན་ཀྱང་རུང། ལྟུང་བ་ཡང་རུང། ལྟུང་བ་མ་ཡིན་ཀྱང་རུང། ལྕི་བ་ཡང་རུང། ཡང་བ་ཡང་རུང། ལྷག་མར་བཅས་པའང་རུང། ལྷག་མ་མ་ལུས་
པའང་རུང། བཤགས་པར་བྱ་བའང་རུང། བསྡམ་པར་བྱ་བའང་རུང། འདུལ་བ་ལས་ཤིན་ཏུ་འདས་པའང་རུང། མི་སྙན་པར་སྨྲ་བ་ལས་བྱུང་བའང་རུང་སྟེ། དགེ་སློང་རྣམས་མཚམས་ཀྱི་
ནང་ན་མཚུངས་པར་གནས་པ་རྣམས་འདུས་པར་དགེ་འདུན་གྱི་ལས་བྱེད་དེ། དགེ་འདུན་གྱི་བྱ་བའི་གསོ་སྦྱོང་དང། སྐབས་དབྱེ་བ་དང་གསོལ་བ་དང། གསོལ་བ་དང་གཉིས་དང་
གསོལ་བ་དང་བཞིའི་ལས་བྱེད་པ་དེ་ནི། དགེ་འདུན་གྱི་དབྱེན་ཞེས་བྱའི་འཁོར་ལོའི་དབྱེན་མ་ཡིན་ནོ། །འཁོར་ལོའི་དབྱེན་གང་ཞེ་ན་དེ་འདི་ལྟར། དགེ་སློང་བདག་ཉིད་སྟོན་པར་རྣམ་

[402B] ཚུལ་ཤིང་བྲིམས་ནས་གསོལ་བ་བྱས་ཏེ་འཁོར་དེ་ནས་འགྲོ་བ་ནི། འཁོར་ལོའི་དབྱེན་ཞེས་བྱ་སྟེ། འཕགས་པའི་ལམ་གྱི་ཡན་ལག་བརྒྱད་པ་ལས་དེ་སྤངས་ནས་གཞན་གྱི་
ལམ་དུ་འཇོག་པ་འདི་ནི། འཁོར་ལོའི་དབྱེན་ཞེས་བྱ་སྟེ། སྔ་མ་དགེ་འདུན་གྱི་དབྱེན་དང་འཁོར་ལོའི་དབྱེན་གཉིས་གཅིག་ཏུ་བསྡུས་པ་དེ་ནི། དབྱེན་གྱི་རབ་ཏུ་ལྡན་པ་ཞེས་བྱའོ། །འདུས་པའི་
རབ་ཏུ་ལྡན་པ་གང་ཞེ་ན། འདུས་པ་ཞེས་བྱ་བ་ནི། དགེ་འདུན་འདུས་པ་སྟེ། དགེ་སློང་ཇི་སྙེད་པ་མཚམས་ཀྱི་ནང་ན་འཁོད་པ་དང་ལས་ལ་འདུ་བ་དེ་དག་ཐམས་ཅད་འདུས་ཤིང་འཁོད་པ་ཡིན་
ཏེ༑ དད་པ་ལེན་པས་ཀྱང་དད་པ་བླངས་པ་ཡིན། གང་གིས་བསྐྱོད་པ་དང། གང་གིས་བཞག་པར་བྱས་ནའང་བཙན་པར་འགྱུར་བའི་དགེ་སློང་རྣམས་ཀྱིས་ཀྱང་སྤྱོད་པ་ཡང་མེད། གཞག་པར་བྱ་བ་
ཡང་མེད་དོ། །ལས་ཀྱང་བྱེད་པ་འདི་ནི། འདུས་པའི་རབ་ཏུ་ལྡན་པ་ཞེས་བྱའོ། །ཕྱག་གི་རབ་ཏུ་ལྡན་པ་གང་ཞེ་ན། དེ་བཞིན་གཤེགས་པ་ལ་འདི་ལྟར་ཕྱག་བྱའོ། །དེ་ལྟར་མཁན་པོ་ལའང་དེ་བཞིན་
སློབ་དཔོན་ལའང་དེ་བཞིན། བླ་མ་ལའང་དེ་བཞིན། བླ་མའི་གནས་སུ་འགྱུར་བ་ལའང་དེ་བཞིན། རྒན་རིམ་རྣམས་ལའང་དེ་བཞིན་གཞོན་ནུ་རྣམས་ལའང་དེ་བཞིན་ཏེ། དེ་ལྟར་ན། ཐམས་
ཅད་དུའང་ཕྱག་བྱ་བ་ལ་མཁས་པར་བྱ་བ་དེ་ནི། ཕྱག་གི་རབ་ཏུ་ལྡན་པ་ཞེས་བྱའོ། །མ་ལྟ་བུའི་རབ་ཏུ་ལྡན་པའི་ཕུང་པོ་ཞེས་བྱ་བ་ཕུང་པོ་གཉིས་པ་རྫོགས་སོ།། །།བྱ་བའི་ཕུང་

[403A]༄༅། །པོ་གང་ཞེ་ན། ཕྱུང་བས་བྱ་བ་དང། སོ་སོར་གནས་པས་བྱ་བ་དང། གཟུ་བོས་བྱ་བ་དང། དེའི་ངོ་བོ་ཉིད་ཚོལ་བ་བྱིན་པས་བྱ་བ་དང། བསླབ་པ་བྱིན་པས་བྱ་བ་དང། མཚམས་
མ་བཅད་པའི་གནས་བརྟན་གྱི་བྱ་བ་དང། ཀུན་དགའ་ར་བའི་བྱ་བ་དང། ཀུན་དགའ་ར་བའི་གནས་བརྟན་གྱི་བྱ་བ་དང། གནས་ཁང་གི་བྱ་བ་དང། གནས་ཁང་གི་གནས་བརྟན་གྱི་བྱ་བ་
དང། ཁང་པ་འཁོར་དུ་བཅས་པའི་བྱ་བ་དང། ཁང་པ་འཁོར་དུ་བཅས་པའི་གནས་བརྟན་གྱི་བྱ་བ་དང། ནགས་ཀྱི་བྱ་བ་དང། མལ་སྟན་གྱི་བྱ་བ་དང། སྒོ་གླེགས་ཀྱི་བྱ་བ་དང། འཁོར་ལོའི་བྱ་
བ་དང། གནས་སྟོང་པའི་བྱ་བ་དང། གནས་སྟོང་པའི་གནས་བརྟན་གྱི་བྱ་བ་དང། ལྷུང་བཟེད་ཀྱི་བྱ་བ་དང། ཆོས་གོས་ཀྱི་བྱ་བ་དང། གདིང་བའི་བྱ་བ་དང། ཁབ་ཀྱི་བྱ་བ་དང། ཁབ་རལ་
གྱི་བྱ་བ་དང། ཐུག་པའི་བྱ་བ་དང། ཆུའི་བྱ་བ་དང། ཆུ་རྫའི་བྱ་བ་དང། ཡོངས་སུ་སྦྱར་བའི་ཆུ་རྫའི་བྱ་བ་དང་གཙང་མའི་རིལ་པའི་བྱ་བ་དང། ཟས་ཀྱི་བྱ་བ་དང། བཟའ་བའི་བྱ་བ་དང་
ཟས་གཏད་པའི་བྱ་བ་དང། བསོད་སྙོམས་ཀྱི་བྱ་བ་དང། བསོད་སྙོམས་སྤྱོད་པའི་བྱ་བ་དང། ཟན་ནོད་པའི་བྱ་བ་དང། དགོན་པའི་བྱ་བ་དང། དགོན་པའི་གནས་བརྟན་གྱི་བྱ་བ་དང། གྲོང་
འདབ་ཀྱི་བྱ་བ་དང། གྲོང་འདབ་ཀྱི་གནས་བརྟན་གྱི་བྱ་བ་དང་གློ་བུར་དུ་འོངས་པའི་བྱ་བ་དང། གློ་བུར་དུ་འོངས་པའི་གནས་བརྟན་གྱི་བྱ་བ་དང། འགྲོ་བའི་བྱ་བ་དང། འགྲོ་བའི་

[403B] རྐང་པ་བཀྲུ་བའི་བྱ་བ་དང་རྐང་པ་བཀྲུ་བའི་གནས་བརྟན་གྱི་བྱ་བ་དང། འདུག་པའི་བྱ་བ་དང། འདུག་པའི་གནས་བརྟན་གྱི་བྱ་དང། ཆོས་འཆད་པའི་བྱ་བ་དང་
ཆོས་འཆད་པའི་གནས་བརྟན་གྱི་བྱ་བ་དང། དུས་ཀྱི་བྱ་བ་དང་དུས་མ་ཡིན་པའི་བྱ་བ་དང། དུས་མ་ཡིན་པར་དགེ་འདུན་འདུ་བའི་བྱ་བ་དང། དུས་མ་ཡིན་པར་དགེ་འདུན་འདུ་བའི་གནས་
བརྟན་གྱི་བྱ་བ་དང། སྨྲ་བའི་བྱ་བ་དང། མི་སྨྲ་བའི་བྱ་བ་དང། དབྱར་ཚུལ་དུ་འཇུག་པའི་བྱ་བ་དང། དབྱར་ཚུལ་དུ་ཞུགས་པའི་བྱ་བ་དང། དབྱར་ཚུལ་དུ་ཞུགས་པའི་གནས་བརྟན་གྱི་བྱ་བ་དང་
དབྱར་ཚུལ་ན་གནས་པའི་བྱ་བ་དང། འཁོར་གྱི་བྱ་བ་དང། འཁོར་གྱི་ནང་དུ་འགྲོ་བའི་བྱ་བ་དང། འཁོར་གྱི་ནང་དུ་ཞུགས་པའི་བྱ་བ་དང། འཁོར་གྱི་ནང་དུ་ཞུགས་པའི་གནས་བརྟན་
གྱི་བྱ་བ་དང། གསོ་སྦྱོང་གི་བྱ་བ་དང། གསོ་སྦྱོང་མངོན་སུམ་དུ་བྱ་བ་དང། གསོ་སྦྱོང་གི་ལས་བྱ་བ་དང། སོ་སོར་ཐར་པའི་བྱ་བ་དང། སོ་སོར་ཐར་པ་བཀླག་པའི་བྱ་བ་དང། སོ་སོར་ཐར་
པ་ཀློག་པར་བྱེད་པའི་གནས་བརྟན་གྱི་བྱ་བ་དང། བར་མའི་བྱ་བ་དང། གསར་པའི་བྱ་བ་དང། གནས་བརྟན་གྱི་དང། བར་མ་དང་གསར་བུའི་བྱ་བ་དང། དུགས་ཁང་དུ་བྱ་བ་དང་
དུགས་ཁང་དུ་ཁྲུས་བྱ་བ་དང། དུགས་ཁང་དུ་གནས་བརྟན་གྱི་བྱ་བ་དང། མཁན་པོའི་བྱ་བ་དང། ལྷན་ཅིག་སྤྱོད་པའི་བྱ་བ་དང་སློབ་དཔོན་གྱི་བྱ་བ་དང། ཉེ་གནས་ཀྱི་བྱ་བ་དང། དགེ་

[404A]༄༅། །ཚུལ་གྱི་བྱ་བ་དང། ནན་ཏན་དུ་བྱ་བ་དང། ཕྱི་བཞིན་འབྲང་བའི་དགེ་སྦྱོང་གི་བྱ་བ་དང། གྲོང་དུ་ཉེ་བར་འགྲོ་བའི་བྱ་བ་དང། གྲོང་དུ་ཉེ་བར་འགྲོ་བའི་གནས་
བརྟན་གྱི་བྱ་བ་དང། གྲོང་དུ་ཉེ་བར་སོང་བའི་བྱ་བ་དང་གྲོང་དུ་ཉེ་བར་སོང་བའི་གནས་བརྟན་གྱི་བྱ་བ་དང། གཞི་ན་གནས་པའི་བྱ་བ་དང། ངལ་གསོ་བའི་བྱ་བ་དང། བར་སྣང་གི་
བྱ་བ་དང། བརྟན་པའི་བྱ་བ་དང། ཆུ་ཚགས་ཀྱི་བྱ་བ་དང་འཆག་སའི་བྱ་བ་དང། འཆག་པའི་བྱ་བ་དང། འཕྱན་གྱི་བྱ་བ་དང། བཞར་བའི་བྱ་བ་དང། བཤང་བའི་བྱ་བ་དང་
བཤང་སའི་བྱ་བ་དང། བཤང་སའི་ཁུད་བུའི་བྱ་བ་དང་བཤང་སས་གནས་བརྟན་གྱི་བྱ་བ་དང། བཤང་སའི་ཁོར་ཡུག་གི་བྱ་བ་དང། གཅི་བའི་བྱ་བ་དང། གཅི་བའི་སའི་བྱ་བ་དང་
གཅི་ཁུང་གི་བྱ་བ་དང། གཅི་སར་གནས་བརྟན་གྱི་བྱ་བ་དང། གཅི་སའི་འཁོར་ཕྱོགས་ཀྱི་བྱ་བ་དང། བཀྲུ་བའི་བྱ་བ་དང། བཀྲུ་བའི་སའི་བྱ་བ་དང། ཁྲུས་ཀྱི་སའི་བུ་གུའི་བྱ་བ་དང་
ཁྲུས་ཀྱི་སར་གནས་བརྟན་གྱི་བྱ་བ་དང། ཁྲུས་སའི་ཉེ་འཁོར་གྱི་བྱ་བ་དང། མཆིལ་མའི་བྱ་བ་དང། མཆིལ་མའི་སྣོད་ཀྱི་བྱ་བ་དང། སོ་ཤིང་གི་བྱ་བ་དང། སོ་དྲུད་པའི་བྱ་བ་དང། ལྕེ་
བཞར་བའི་བྱ་བ་དང། རྣ་སྤབས་བྲུ་བའི་བྱ་བ་དང། སྤྱད་པ་དང་མི་སྤྱད་པའོ། །མ་ལྟ་བུའི་དུམ་བུ་གསུམ་པའི་དངོས་པོ་རྫོགས་སོ།། །།འདུལ་བ་གཞུང་དམ་པ་

[404B] ཕྱུང་བས་བྱ་བ་གང་ཞེ་ན། ཕྱུང་བ་ཞེས་བྱ་བ་ནི། སྤངས་པ་ཡིན་ཏེ། སྤངས་པའི་དགེ་སློང་གིས་ནི། བྱ་བ་འདི་ལྟ་བུ་ལ་འཇུག་པར་བྱའོ། །སྤངས་པའི་དགེ་སློང་གིས་རབ་ཏུ་
དབྱུང་བར་མི་བྱ། བསྙེན་པར་རྫོགས་པར་མི་བྱ། གནས་སྦྱིན་པར་མི་བྱ། ལུང་བསྟན་པར་མི་བྱ། དྲན་པར་མི་བྱ། དྲི་བར་མི་བྱ་དགེ་ཚུལ་ཕ་ཉེ་བར་མི་གཞག། དགེ་སློང་མ་ལ་ལུང་སྟོན་པ་མི་
བསྐོ། སྡོམ་པར་མི་བསྐོ། སྔར་བསྐོས་ན་ཡང་དགེ་སློང་མ་ལ་སྟོན་ཅིང་ལས་མ་བྱེད་ཅིག། དགེ་སློང་དེ་ལས་བྱེད་པར་མི་བསྐོ། ལས་བསྐོ་བར་མ་བྱེད་ཅིག། ལས་བྱེད་པའི་དགེ་སློང་ལ་དགག་
པར་མ་བྱེད་ཅིག། འདུལ་བ་འཛིན་པ་གཞན་ཡོད་ན། དགེ་འདུན་གྱི་ནང་དུ་འདུལ་བ་མ་འཆད་ཅིག། སོ་སོར་ཐར་པའི་མདོ་ཀློག་པ་གཞན་ཡོད་ན། དགེ་འདུན་གྱི་ནང་དུ་སོ་སོར་ཐར་པའི་
མདོ་ཀློག་པར་མ་བྱེད་ཅིག་ཆོས་འཆད་པ་གཞན་ཡོད་ན། དགེ་འདུན་གྱི་ནང་དུ་ཆོས་མ་འཆད་ཅིག། ཚུལ་བཞིན་གནས་པའི་དགེ་སློང་ལུང་སྟོན་པ་ལ་འགོག་པར་མ་བྱེད་ཅིག། ཚུལ་
བཞིན་གནས་པའི་དགེ་སློང་ལ་གསོ་སྦྱོང་འགོག་པར་མ་བྱེད་ཅིག་།ཚུལ་བཞིན་གནས་པའི་དགེ་སློང་ལ་སྐབས་འབྱེད་པ་འགོག་པར་མ་བྱེད་ཅིག། ཚུལ་བཞིན་གནས་པའི་དགེ་སློང་
ལ་མ་གླེང་ཞིག། དྲན་པར་མ་བྱེད་ཅིག། དེ་དག་དང་ལྷན་ཅིག་སྟེན་པར་མ་བྱེད་ཅིག། གང་དགེ་འདུན་གྱིས་ཕྱུང་བའི་ལས་བྱས་པ་དང་གང་དེ་དང་འདྲ་བའི་ལས་གཞན་ཡང་རུང་

[405A]༄༅། །སྟེ༑ དེས་དེ་ལྟ་བུའི་ཉེས་པ་ཕྱིས་ཀྱང་མ་བྱེད་ཅིག་དེ་ལས་ཐུ་བ་ཡང་མ་བྱེད་ཅིག། དེ་ཕྱི་ཕྱིར་སྤུ་ཉལ་བ་ལྟ་བུར་བྱ། འབྱུང་བ་ལ་འཇུག་པར་བྱ། ཕྱག་འཚལ་བ་
ཉེ་བར་བསྟན་པར་བྱ། ཚུལ་བཞིན་གནས་པའི་དགེ་སློང་གིས་ལྷུང་བཟེད་བྱིན་ན་ཡང་དེས་མ་ལེན་ཅིག། ཆོས་གོས་ཀྱང་མ་ལེན་ཅིག་ཟས་ཀྱང་མ་ལེན་ཅིག་དེ་ལ་སྐྲ་འབྲེག་པ་
ཡང་མ་འཆོལ་ཅིག། དུགས་ཁང་དུ་ཡང་ལས་མ་བྱེད་ཅིག། མི་ན་བའི་བར་དུ་ལས་ཐམས་ཅད་ལའང་ཚུལ་བཞིན་གནས་པའི་དགེ་སློང་གིས་ལས་ཉམས་སུ་བླང་བར་མི་བྱའོ། །དགེ་
འདུན་ཐམས་ཅད་འདུས་ཤིང་འཁོད་པས་གཅེས་སུ་གསང་བའི་གནས་སུ་སྡོམ་པས་མི་བསྐོ། དབང་གི་གནས་ཐམས་ཅད་དུའང་སྡོམ་པས་མི་བསྐོ། གང་ཟག་བཅུ་གཉིས་ཀྱི་
གནས་སུ་ཡང་སྡོམ་པས་བྱིན་གྱིས་བརླབ་པར་མི་བྱ་བ་ནི། ཕྱུང་བའི་བྱ་བ་ཞེས་བྱའོ། །སོ་སོར་གནས་པའི་བྱ་བ་གང་ཞེ་ན། སོ་སོར་གནས་པ་ལ་རྣམ་པ་གཉིས་ཏེ། གང་བདག་
ཉིད་ཀྱིས་བདག་སོ་སོར་གནས་པར་བྱེད་པ་དང། དགེ་འདུན་གྱིས་ཆོས་བཞིན་དུ་བྱས་པའོ། །བདག་ཉིད་ཀྱིས་བདག་སོ་སོར་གནས་པར་བྱེད་པ་གང་ཞེ་ན། བསམ་བཞིན་དུ་
ཆོས་ཀྱི་ཕྱོགས་ལས་ཆོས་མ་ཡིན་པའི་ཕྱོགས་སུ་སོང་བ་སྟེ། དེ་ལྟར་ན། བདག་ཉིད་ཀྱིས་བདག་སོ་སོར་གནས་པར་བྱེད་པའོ། །དགེ་འདུན་གྱིས་ཆོས་བཞིན་དུ་བྱས་པ་གང་

[405B] དགེ་འདུན་གྱིས་བསྐྱོ་བ་མེད་པ་གཞག་པ་མེད་པར་རིགས་པའི་གསོལ་བ་དང་བཞིའི་ལས་ཀྱིས་ཆོས་བཞིན་དུ་འདུས་པའི་དགེ་འདུན་གྱིས་སྤངས་པ་ཡིན་ཏེ། དེ་ལྟར་ན། དགེ་
འདུན་གྱིས་ཆོས་བཞིན་དུ་སྤངས་པའོ། །མཚུངས་པར་ལྷན་ཅིག་གནས་པའང་གཉིས་ཏེ། བདག་ཉིད་ཀྱིས་བདག་ཉིད། ལྷན་ཅིག་གནས་པར་བྱེད་པ་དང། དགེ་འདུན་གྱིས་ཆོས་བཞིན་དུ་བྱས་
པའོ། །བདག་ཉིད་ཀྱིས་བདག་ཉིད་ལྷན་ཅིག་གནས་པར་བྱེད་པ་གང་ཞེ་ན། བསམ་བཞིན་ཆོས་མ་ཡིན་པའི་ཕྱོགས་ལས་ཆོས་ཀྱི་ཕྱོགས་སུ་འོངས་པ་སྟེ། དེ་ལྟར་ན། བདག་ཉིད་ཀྱིས་
བདག་ཉིད་ལྷན་ཅིག་ཏུ་གནས་པར་བྱེད་པའོ། །དགེ་འདུན་གྱིས་ཆོས་བཞིན་དུ་བྱས་པ་གང་ཞེ་ན། དགེ་འདུན་གྱིས་མི་བསྐྱོ་བ། གཞན་པར་མི་རིགས་པས་ཆོས་བཞིན་དུ་འདུས་པའི་
དགེ་འདུན་གྱིས་སྤངས་པ་དེ་མངོན་སུམ་དུ་གསོལ་བ་དང་བཞིའི་ལས་ཀྱིས་ཕྱུང་བ་ཡིན་ཏེ། དེ་ལྟར་ན། དགེ་འདུན་གྱིས་ཆོས་བཞིན་དུ་བྱས་པའི་སོ་སོར་གནས་པའི་དགེ་སློང་དེས་རབ་
ཏུ་དབྱུང་བར་མི་བྱ་བ་ནས། སྔ་མ་བཞིན་ཏེ། ཇི་ལྟར་དགེ་འདུན་གྱིས་གང་ལ་སྤང་བའི་ལས་བྱས་པ་དང། གཞན་ཡང་དེ་དང་འདྲ་བ་སྟེ། དེས་དེ་ལྟ་བུའི་ཉེས་པ་ཡང་མི་བྱ། དེ་ལས་
ཐུ་བ་ཡང་མི་བྱ་བའི་བར་དུ་སྟེ། གང་ཟག་བཅུ་གཉིས་ལས་སུ་ཡང་སྦོམ་པས་ཀྱང་མི་བསྒོ། སོ་སོར་གནས་པའི་དགེ་སློང་གིས་ཚངས་པ་མཚུངས་པར་སྤྱོད་པའི་གནས་བརྟན་དང་

[406A]༄༅། །བར་མ་དང། གསར་བུ་པ་ཡང་རུང། དབབ་པར་བྱ། ཉེས་པ་མི་བྱ། ཉེས་པ་ཞིག་བྱས་ན་ཡང་སླར་དབྱུང་བའི་ཚུལ་དུ་བྱའོ། །དེ་སྟེ་སླར་དབྱུང་བའི་ཚུལ་དུ་
མི་བྱེད་ན། སོ་སོར་གནས་པར་བྱ་བ་ཉིད་ཡིན་ཏེ། དེ་ལ་འདི་སྐད་ཅེས་བསྒོ་བར་བྱའོ། །དགེ་འདུན་གྱིས་ཁྱོད་ལ་ཐིག་བཏབ་པ་བཞིན་དུ་བྱེད་དོ། །ཕུར་པ་བཙུགས་པ་བཞིན་
དུ་བྱེད་དོ། །ཉེས་པ་དེ་ཡང་དགེ་འདུན་ལ་འདི་ཉིད་དུ་བཤགས་པར་བྱའི། འདི་ལས་ཕྱི་རོལ་ཏུ་ནི་མ་ཡིན་ནོ། །ཁྱོད་ཀྱི་ལས་དེའང་དགེ་འདུན་དེ་དག་ཉིད་ཀྱིས་སླར་བདེ་བར་བྱེད་
ཀྱི༑ འདི་ལས་ཕྱི་རོལ་ཏུ་ནི་མ་ཡིན་ནོ། །ཁྱོད་ཀྱིས་ཉེས་པ་དེའང་མ་བཤགས་སམ། སླར་མ་བྱས་ན་ནི། ཚངས་པ་མཚུངས་པར་སྤྱོད་པ་ཤེས་པ་དག་གིས་གང་དུ་འདོད་པ་དེར་གླེང་
བར་བྱེད་དོ། །དེ་སྟེ་ཡང་དེ་བཞིན་དུ་བྱས་པ་ལས་ཀྱང་དུལ་བར་མ་གྱུར་ན། གང་ཟག་དེ་ཐིག་བཏབ་པ་བཞིན་བྱས། ཕུར་བ་བཙུགས་པ་བཞིན་བྱས་ལ། ཕུབ་མ་བཞིན་དུ་བྱས་
ལ་སྤང་པར་བྱའོ། །དེ་འདི་ལྟ་སྟེ། རྟ་རྒོད་བཞིན་ཏེ། དེ་ནི། སོ་སོར་གནས་པའི་བྱ་བ་ཞེས་བྱའོ། །གཟུ་བོས་བྱ་བ་གང་ཞེ་ན་རྩོད་པ་ཞི་བར་བྱེད་པའི་ཕྱིར་དགེ་སློང་གཟུ་བོ་ཆོས་
ཉི་ཤུ་གཉིས་དང་ལྡན་པ་བཙལ་བར་བྱའོ། །ཉི་ཤུ་རྩ་གཉིས་གང་ཞེ་ན། ཚུལ་ཁྲིམས་དང་ལྡན་པའི་སྔར་བ་ཉེན་པར་རྫོགས་པར་གྱུར་པ་དང། ངོ་ཚ་ཞིང་འགྱོད་པ་ཅན་དང་

[406B] མང་དུ་ཐོས་ལ་མང་དུ་ཐོས་པ་འཛིན་ཅིང་མང་དུ་ཐོས་པ་བསགས་པ་དང། གཞུང་ཁ་ཏོན་ལོབས་པ་དང། འདུལ་བ་དང་འདུལ་བ་ལ་ལྷག་པ་ཤིན་ཏུ་
རྟོགས་པ་དང། རྩོད་པ་ལ་མཁས་པ་དང། རྩོད་པ་འབྱུང་བ་ལ་མཁས་པ་དང། རྩོད་པ་ཞི་བར་བྱ་བ་ལ་མཁས་པ་དང། རྩོད་པ་ཞི་བར་གྱུར་པ་ཕྱིས་མི་འབྱུང་བ་ལ་མཁས་པ་དང། བསྟན་
བཅོས་ལ་མཁས་པ་དང། དངོས་པོ་ལ་མཁས་ཤིང་དངོས་པོ་སྤྱོད་པ་ལ་མཁས་པ་དང། ཁྲོ་བ་མེད་ཅིང་ཁྲོ་བཞིན་མི་སྨྲ་བ་ཁྲོ་བར་མི་འགྱུར་བ་དང། འཇམ་ཞིང་སྦྱོར་བ་དང། ལུས་དང་ངག་
གིས་བསྒོ་ཞིང་བསྒོ་བ་ཡང་རྟོགས་པར་བྱེད་པ་དང། རྫོགས་པར་བསྒོ་ཞིང་རྫོགས་པར་བསྒོ་བ་ཡང་རྟོགས་པར་བྱེད་པ་དང། གོ་བར་བྱེད་ཅིང་གོ་བར་བྱས་པ་ཡང་ཆུད་པར་བྱེད་པ་དང་
བརྟགས་ནས་སྨྲ་ཞིང་བརྟགས་ནས་སྨྲས་པ་རྟོགས་པར་བྱེད་པ་དང་འདོད་པར་མི་འགྲོ་བ་དང། ཞེ་སྡང་དུ་མི་འགྲོ་བ་དང། གཏི་མུག་ཏུ་མི་འགྲོ་བ་དང། འཇིགས་པར་མི་འགྲོ་བ་སྟེ། གཟུ་
བོ་དགེ་སློང་ཆོས་ཉི་ཤུ་རྩ་གཉིས་པོ་འདི་དང་ལྡན་ན། གཞན་ལ་མི་བརྟེན་པ་ཡིན་ཞིང་ཕྱོགས་གཉི་ག་ཡང་ཆོས་ཀྱི་ལོངས་སྤྱོད་དུ་འགྱུར་རོ། །འདི་ལྟར་ཡང་གཟུ་པོའི་དགེ་སློང་གིས་རྒོལ་
པ་དང། ལན་གློན་པའི་དགེ་སློང་རྣམས་ལས་ཚིག་ཏུ་སྨྲ་བ་དང་ཕྱག་བྱེད་པ་དང། སྔར་ལྡང་བ་དང། ཐལ་མོ་སྦྱོར་བ་དང་ཕྱག་བྱས་པར་གྱུར་པ་རྣམས་བདག་གིར་མ་བྱེད་ཅིག་

[407A]༄༅། །དེ་དག་བསྙེན་བཀུར་བྱེད་ན་ཡང་ཉམས་སུ་མ་ལེན་ཅིག་།ལྷུང་བཟེད་འབུལ་ན་ཡང་མི་བླང། ཆོས་གོས་འབུལ་ན་ཡང་མི་བླང། ཟས་འབུལ་ན་ཡང་མི་བླང། ཡོ་
བྱད་གཞན་ཅི་ཡང་རུང། དབུལ་བ་བདག་གིར་མི་བྱའོ། །དེས་ཀྱང་དེ་དག་ལ་བསྙེན་བཀུར་མི་བྱ། ལྷུང་བཟེད་མི་སྦྱིན། ཆོས་གོས་མི་སྦྱིན། དེ་དག་ལས་ལུང་སྟོན་པ་ཡང་མི་བླང། དྲན་
པར་བྱ་བ་ཡང་མ་ཡིན། རྣལ་འབྱོར་ཡང་མ་ཡིན། ཡིད་ལ་བྱ་བའང་མ་འདྲི་ཞིག་དེས་ཀྱང་དེ་དག་ལ་ལུས་བསྟན་པ་མ་སྦྱིན་ཅིག་དྲན་པར་བྱ་བ་མ་ཡིན། ཀུན་དྲི་བར་བྱ་བ་མ་ཡིན་
རྣལ་འབྱོར་མ་ཡིན། ཡིད་ལ་བྱ་བའང་མི་བསྒོའོ། །སྟན་གཅིག་ལ་འདུག་པར་མི་བྱ། འཆག་ས་གཅིག་ཏུ་འཆག་པར་མི་བྱ། གནས་ཁང་གཅིག་ཏུ་འཁོད་པར་མི་བྱའི། གཞན་
དུ་ན་ཚིག་འདི་སྐད་ཅེས་བརྗོད་དོ། །ཚེ་དང་ལྡན་པ་ཁྱོད་ཀྱིས་འདི་ལྟ་བུ་ལས་ལེགས་བ་རྙེད་པ་ཅི་ཡོད་ན། འདི་ལྟར་ཁྱེད་ཀྱིས་ལེགས་པར་གསུངས་པ་ཆོས་འདུལ་བ་ལས་རབ་ཏུ་
བྱུང་ན། འཐབ་མོ་བྱེད་པ་ལ་ཞུགས་ཤིང་རྣམ་པར་བཟུང་ནས་རྩོད་པ་ལ་ཞུགས་ཏེ་ཚེ་དང་ལྡན་པ་རྣམས་རྩོད་པ་གཉིས་སུ་གྱུར་པ་ནི། གཉི་ག་རྒྱལ་བར་མི་འགྱུར་གྱི། དེ་དག་
གཏན་ལ་ཕབ་ན། གཅིག་ནི། རྒྱལ་བར་འགྱུར། གཅིག་ནི། ཕམ་པར་འགྱུར་གྱི། ཚེ་དང་ལྡན་པ་རྣམས་འདི་ལྟར་སོ་སོར་རྩོད་པ་དང་རྣམ་པར་རྩོད་པ་དང། མི་མཐུན་པར་

[407B]ཅེས་བྱ་བ་དེ་ནི། གཟུ་བོའི་བྱ་བ་ཞེས་བྱའོ། །དེའི་ངོ་བོ་ཉིད་ཚོལ་བ་བྱིན་པས་བྱ་བ་གང་ཞེ་ན། དགེ་སློང་གང་གིས་ཉེས་པ་སྤྱོད་པ་དེ་ཁས་ལེན། ཁས་བླང་བ་ལས་
བསྙོན། བསྙོན་པ་ལས་ཀྱང་ཁས་བླངས་པ་དེ་ལ་དགེ་འདུན་གྱིས་གཞག་པ་མ་ཡིན་པ། བསྐྱོ་བ་མ་ཡིན་པ། གསོལ་བ་དང་བཞིའི་ལས་ཀྱིས་དེའི་ངོ་བོ་ཉིད་ཚོལ་བ་བྱིན་ཅིག་དེའི་ངོ་བོ་ཉིད་
ཚོལ་བ་བྱིན་པའི་དགེ་སློང་གིས་བྱ་བ་འདི་ལྟ་བུ་ལ་འཇུག་པར་བྱའོ། །དེའི་ངོ་བོ་ཉིད་ཚོལ་བ་བྱིན་པའི་དགེ་སློང་གིས་རབ་ཏུ་དབྱུང་བར་མི་བྱ་བ་ནས་སྔ་མ་བཞིན་ཏེ། གང་ལ་དགེ་འདུན་
གྱིས་དེའི་ངོ་བོ་ཉིད་ཚོལ་བ་བྱིན་པ་དང། གང་དེ་དང་འདྲ་བས་ཀྱང་རུང་སྟེ། ཉེས་པ་དེ་ལྟ་བུ་བྱུང་བ་མི་བྱ། དེ་བས་ཐུ་བ་ཡང་མ་བྱེད་ཅིག་པའི་བར་དུ་སྟེ། སྔ་མ་བཞིན་འདི་ལྟར་གང་ཟག་
བཅུ་གཉིས་ཀྱི་སྡོམ་པས་མི་བསྐོ་བ་དེ་ནི། དེའི་ངོ་བོ་ཉིད་ཚོལ་བས་བྱིན་པས་བྱ་བ་ཞེས་བྱའོ། །བསླབ་པ་བྱིན་པས་བྱ་བ་གང་ཞེ་ན། དགེ་སློང་གང་མི་ཚངས་པར་སྤྱོད་པ་འཁྲིག་པའི་
ཆོས་བྱས་ཀྱང་དེ་ལ་སེ་གོལ་གཅིག་གཏོགས་པ་ཙམ་དུ་ཡང་འཆབ་པའི་སེམས་མ་བསྐྱེད་པ་སྟེ། དེ་ལ་དགེ་འདུན་གྱིས་བསྐྱོ་བ་མེད་གཞག་པ་མེད་པར་གསོལ་བ་དང་བཞིའི་ལས་
ཀྱིས་བསླབ་པ་སྦྱིན་པར་བྱ་སྟེ། ཇི་ལྟར་ཚེ་དང་ལྡན་པ་དགའ་ལྡན་བཞིན་པ་ནི། རྒྱས་པར་འདུལ་བ་ལས་འབྱུང་བ་དང་སྦྱར་རོ་།བསླབ་པ་བྱིན་པའི་དགེ་སློང་གིས་རབ་ཏུ་དབྱུང་བར་

[408A]༄༅། །མི་བྱ་བ་ནས་སྔ་མ་བཞིན་ཏེ། གང་ལ་དགེ་འདུན་གྱིས་བསླབ་པ་བྱིན་པ་དང། གང་དེ་དང་འདྲ་བ་གཞན་ཡང་རུང་སྟེ་ཉེས་པ་དེ་ལྟ་བུའི་ལྟུང་བ་ཕྱིས་ཀྱང་མ་
བྱེད་ཅིག་དེ་བས་ཐུ་བ་ཡང་མ་བྱེད་ཅིག་པའི་བར་དུ་སྟེ། སྔ་མ་བཞིན་ཏེ། འདི་ལྟར་གང་ཟག་བཅུ་གཉིས་ཀྱི་སྡོམ་པས་མི་བསྐོའོ་།བསླབ་པ་བྱིན་པའི་དགེ་སློང་གིས་དགེ་སློང་གི་
བསླབ་པ་ཐམས་ཅད་ལ་བསླབ་པར་བྱའོ། །དགེ་འདུན་གྱི་མཐར་འདུག་པར་བྱ། དེས་བསྙེན་པར་རྫོགས་པ་རྣམས་ལ་ནི། བྱིན་ལེན་བྱོས་ཤིག་།དེ་ལ་བསྙེན་པར་མ་རྫོགས་པས་བྱིན་
ལེན་བྱོས་ཤིག་དེ་བསྙེན་པར་རྫོགས་པ་དང་ལྷན་ཅིག་ཉལ་བ་བསྒྱུར་ཞིང་གུད་དུ་བྱུང་ཞིག་བསླབ་པ་བྱིན་པའི་དགེ་སློང་གིས་ལས་རྣམ་པ་གཉིས་བྱ་སྟེ། གསོ་སྦྱོང་དང། སྐབས་
དབྱེ་བའོ། །བསླབ་པ་བྱིན་པས་གྲངས་སུ་བསྐངས་ཏེ་གསོ་སྦྱོང་མ་བྱེད་ཅིག་དགེ་འདུན་གྱི་ལས་གཞན་ལ་ཡང་དེ་བཞིན་ནོ། །དེ་སྟེ་བསླབ་པ་བྱིན་པ་གསོ་སྦྱོང་གི་ནང་དུ་འོངས་ན་
ནི༑ མ་སྤྱོ་ཞིག། །དེ་སྟེ་འགྲོ་ན་ཡང་མ་གཟུང་ཞིག་དེ་ཅིའི་ཕྱིར་ཞེ་ན། དགེ་འདུན་མ་འདུས་པར་མི་འགྱུར། འདུས་པར་ཡང་མི་འགྱུར་ཏེ། འདི་ནི། བསླབ་པ་བྱིན་པས་བྱ་བ་ཞེས་
བྱའོ༑ ༑མཚམས་མ་བཅད་པའི་གནས་བརྟན་གྱི་བྱ་བ་གང་ཞེ་ན་མཚམས་མ་བཅད་པའི་གནས་བརྟན་གྱིས་བྱ་བ་འདི་ལྟ་བུ་ལ་འཇུག་པར་བྱའོ། །དེ་ལ་གང་གསར་བུའི་དགེ་སློང་

[408B] བསྐྱང་བར་བྱ། རྗེས་སུ་བསྟན་པར་བྱ། སྡིག་པ་ལས་བཟློག་པར་བྱ། དགེ་བ་ལ་གཞུག་པར་བྱ། ཁ་ཏོན་བྱེད་པ་དང། ཀུན་འདྲི་བ་དང། སྤོང་
བ་དང། སོ་སོར་དབེན་པར་འཇུག་པ་དང། རྣལ་འབྱོར་དང། ཡིད་ལ་བྱེད་པ་རྣམས་དེ་དག་ལ་སོ་སོར་ལུང་བསྒོ་བར་བྱ། ཀུན་མཚུངས་པར་སྤྱོད་པ་ལ་གཞུག་པར་བྱ། བསླབ་པར་བྱ་བ་ལ་སོ་
སོར་བལྟ་བར་བྱ། རྙེད་པ་གྲུབ་པར་བྱ། ནམ་སོ་སོར་འགེད་པའི་ཚེ་སོ་སོར་བགོ་སྐལ་སྙོམས་པར་མིག་སྔར་བགོའོ། །ནད་པ་ལ་བལྟ་བར་བྱ། ནད་པའི་ནད་གཡོག་ཏུ་དགེ་སློང་རྣམས་སྤྲོ་བར་
བྱ༑ ནད་པ་རྣམས་ལ་ཆོས་ཀྱི་གཏམ་བྱ། ལམ་དང་ལམ་མ་ཡིན་པ་ཡང་དག་པར་བསྒྲག་པར་བྱ། མཐོང་བ་རྣམ་པར་སྦྱོང་བའི་རྒྱུད་མི་གཏང་བར་བྱ། རྣམ་པ་ཐམས་ཅད་དུའང་ནད་པ་ལ་
གཡེལ་བར་མི་བྱ། མཚམས་མ་བཅད་པའི་གནས་སུ་དགེ་སློང་རྣམས་ལྷགས་པ་ལ་གང་གཞན་ཅི་ཡང་རུང་བར་གྱུར་པ་དེ་ཐམས་ཅད་ལ་དགེ་སློང་གནས་བརྟན་གྱིས་ཐོག་མར་འཇུག་
པར་བྱ་བ་འདི་ནི། མཚམས་མ་བཅད་པའི་གནས་བརྟན་གྱི་བྱ་བ་ཞེས་བྱའོ། །ཀུན་དགའ་ར་བའི་བྱ་བ་གང་ཞེ་ན། ཀུན་དགའ་ར་བའི་ཞེས་བྱ་བ་ནི། དགེ་འདུན་རྣམས་ཀུན་ཏུ་དགའ་བའི་
གནས་ཏེ། དེ་སོ་སོ་ནས་དགེ་སློང་དག་ལྷགས་པ་རྣམས་བྱ་བར་བཅས་པ་ཡང་ཐ་དད་པས་ན། དགེ་སློང་དེས་འདི་དག་གི་བྱ་བ་བཅས་པ་དེ་ཆོས་བཞིན་ནམ། འོན་ཏེ་ཆོས་བཞིན་མ་ཡིན་

[409A]༄༅། །ཞེས་བརྟག་པར་བྱའོ། །དེ་སྟེ་ཆོས་བཞིན་མ་ཡིན་ལ་བདག་ལ་ཡང་གནོད་པར་མི་འགྱུར། གཞན་ལ་ཡང་གནོད་པར་མི་འགྱུར་ན་གཡེལ་བར་གཞག་གོ་
དེ་སྟེ་ཆོས་བཞིན་མ་ཡིན་ལ་བདག་ལ་ཡང་གནོད་པར་འགྱུར། གཞན་ལ་ཡང་གནོད་པར་འགྱུར་བར་ཤེས་ལ། བདག་གི་ཕྱོགས་མཐུ་དང་ལྡན་གྲོགས་དང་ལྡན། འཁོར་དང་ལྡན་
པར་གྱུར་ཅིང། དེ་ལྟ་བུའི་ཕྱིར་དགེ་འདུན་གྱི་དབྱེན་དང། དགེ་འདུན་འཁྲུགས་པ་དང། དགེ་འདུན་གཉིས་སུ་ཆད་པ་དང། དགེ་འདུན་སོ་སོར་ཡང་མི་འགྱུར། བདག་གིས་ཆོས་བཞིན་
མ་ཡིན་པར་བྱ་བ་ལ་བཅས་པ་དེ་ཕྱུང་ནས་ཆོས་བཞིན་བྱའོ་།སྙམ་དུ་ནུས་པ་དང། དེས་དགེ་འདུན་རྣམས་ལ། ཀྱེ། འདི་ནི། ཆོས་བཞིན་དུ་བྱ་བར་བཅས་པ་མ་ཡིན་གྱི། འདི་ཕྱུང་ལ་
ཆོས་བཞིན་པ་གཞན་བྱའོ། །ཞེས་གོ་བར་སྒོས་ཤིག་དེ་སྟེ་བདག་གི་ཕྱོགས་མཐུ་ཆུང་ངམ། འགྲོན་པ་མེད་དམ། འཁོར་མེད་པར་གྱུར་པ་དེའི་ཕྱིར་དགེ་འདུན་ཀྱང་འབྱེ། དགེ་འདུན་
ཀྱང་འཁྲུག་དགེ་འདུན་སོ་སོར་ཡང་འགྱུར་ཞིང། བདག་གིས་ཆོས་མ་ཡིན་པར་བཅས་པ་འདི་ཕྱུང་ལ་ཆོས་བཞིན་དུ་བྱ་བར་མི་ནུས་པར་ཤེས་པ་དང། དེ་ཅང་མ་ཟེར་བར་འདུག་ཅིག་
ཡང་ན་གུད་དུ་སོང་ཞིག་དེ་ལྟ་བུའི་རྐྱེན་གྱིས་རྣམ་པར་འཛིན་ཅིང་མ་འདུག་ཅིག་ཀུན་དགའ་ར་བ་ཞེས་བྱ་བ་ནི། འདི་རྣམས་ཀྱང་ཡིན་ཏེ། ཀུན་དགའ་ར་བའི་ནང་ན་ཁང་ཕྲན་

[409B] ཁང་པ་དང། ཁང་བུ་བརྩེགས་པ་དང། ཁང་པ་འཁོར་དུ་བཅས་པ་དང། སྤྱིལ་པོ་དང། སྤྱིལ་པོའི་དངོས་པོ་དང་འཆགས་དང། སྐྱེད་ཤིང་དང། གསིང་མ་རྣམས་ཐམས་ཅད་ཀྱང་ཇི་ལྟར་
རྒན་རིམ་བཞིན་དུ་བསྐོ་བར་བྱའོ། །བྱི་བདར་བྱ་བ་དེ་ནི། ཀུན་དགའ་ར་བའི་བྱ་བ་ཞེས་བྱའོ། །ཀུན་དགའ་ར་བའི་གནས་བརྟན་གྱི་བྱ་བ་གང་ཞེ་ན། ཀུན་དགའ་ར་བའི་དགེ་སློང་གནས་བརྟན་
གྱིས་བྱ་བ་འདི་ལྟ་བུ་ལ་འཇུག་པར་བྱའོ། །ཀུན་དགའ་ར་བའི་དགེ་སློང་གནས་བརྟན་གྱིས་བཞིན་མདོག་གསལ་བར་བྱའོ། །ཁྲོ་གཉེར་མེད་པར་བྱ། སྔར་འཛུམ་པར་བྱ། སྔར་སྨྲ་བར་བྱའོ། །
སྙན་པར་སྨྲ་བར་བྱ། ཚུར་ཤོག་བདེ་བར་འོངས་སམ་ཞེས་སྙན་ཚིག་སྨྲ་བར་བྱ། ཚིག་སྙན་ཞིང་མི་རྩུབ་པ་མགུ་ཞིང་རངས་པར་སྨྲ་བར་བྱའོ། །གང་དེ་ན་དགེ་སློང་གཞོན་ནུ་གསར་བུ་འཁོད་
པར་གྱུར་པ་དེ་དག་ནི། ཤེས་པར་བྱ་བ་ནས་སྔར་བཞིན་ཏེ། ཐམས་ཅད་དུའང་དགེ་སློང་གནས་བརྟན་གྱིས་ཐོག་མར་འཇུག་པར་བྱའོ་།རྒྱུད་མི་གཏང་བར་བྱ་བའི་བར་དུ་སྟེ། འཐབ་
པ་དང། མཚང་འདྲུ་བ་དང། འཁྲུག་པ་དང། རྩོད་པ་རྣམས་བྱུང་བར་གྱུར་ན། གདུལ་བའི་ཕྱིར་རིག་པར་བྱ། ཞི་བའི་ཕྱིར་རིག་པར་བྱ། རྣམ་པར་ཞི་བའི་ཕྱིར་རིག་པར་བྱ། འདི་ལྟར་
ཡང་དགེ་སློང་ཀུན་དགའ་ར་བའི་གནས་བརྟན་གྱིས་ཐོག་མར་བཟའ་བའམ། བཅའ་བའམ། སྐྱོ་མའམ། ཐུག་པའམ། ནང་པར་སྒོའམ་གཎྜཱི་བརྡུངས་ན། སྔར་མྱུར་དུ་འགྲོ་བར་བྱ་

[410A]༄༅། །སྔར་འདུག་པར་བྱ། བཀུར་སྟིར་བཅས། སྤྱི་དམའ་བར་བཅས་འཇིགས་པའི་དབང་དུ་བཅས། སེམས་དམན་པ་དང། རྡུལ་ཕྱགས་པའི་སེམས་ལྟ་བུར་བྱས་
ལ་དགེ་འདུན་གྱི་ནང་དུ་འགྲོ་བར་བྱའོ། །སོང་ནས་ཀྱང་རྒན་རིམ་གྱི་མཐར་ཕྱག་བྱས་ལ་རང་གི་སྟན་ག་ན་བ་དེར་འདུག་པར་བྱའོ་།གནས་བརྟན་དང། བར་མ་དང། གསར་བུ་ལ་
བྱམས་པའི་སེམས་དང། ཕན་པའི་སེམས་དང། རྗེས་སུ་བརྩེ་བའི་སེམས་དང། ཕ་དང། མ་དང། ཕུ་ནུ་བོར་འདུ་ཤེས་བསྐྱེད་དེ་འཁོར་ཐམས་ཅད་ལ་བརྟག་པར་བྱ་སྟེ། ལེགས་
པ་བཟང་པོར་བཅས་སམ། སུ་ལེགས་པར་བགོས། སུ་ལེགས་པར་མ་བགོས་བརྟག་སྟེ། གང་བཟང་ཞིང་ལེགས་པར་འཆོས་པ་དེ་དག་ལ་ནི། གཡེལ་བར་གཞག་གང་ལེགས་
པར་མ་འཆོས་ཤིང་མི་སྡུག་པ་དེ་དག་ནི། བསྒོ་ཞིང་བཅོས་པར་བྱ་ལེགས་པར་བགོས་པ་ནི། དེས་གཡེལ་བར་གཞག་ལེགས་པར་མ་བགོས་པ་དེ་ལ་ནི། བརྡ་དང། མཚན་
མ་བྱ། དེས་མཚན་མ་མ་ཚོར་ན་ཡང་དྲུང་ན་འདུག་པ་ལ་བརྡ་བྱ། དྲུང་ན་འདུག་པས་ཀྱང་མ་ཚོར་ན། དེར་དགེ་སློང་གནས་བརྟན་ཉིད་ཀྱིས་ཅི་ནས་ལེགས་པར་གྱོན་པ་དང། སྒྲ་མ་
ཆེ་བར་སྒོས་ཤིག་དགེ་སློང་གནས་བརྟན་གྱིས་རྒན་རིམ་དུ་གཟར་བུ་ཐོགས་ནས་ཁ་ཟས་འབྲིམ་པར་ཤོམ་པའི་ཚེ་རུང་བར་བྱས་སམ་མ་བྱས་ཞེས་སྨྲོས་ཤིག་འབྱོར་ཚོགས་

[410B]སྙོམས་པར་བྲིམས་ཤིག་ཅེས་སྨྲ་བར་བྱའོ། །དགེ་སློང་གནས་བརྟན་གྱིས་གནས་བརྟན་དང། བར་མ་དང། གསར་བུ་དག་གི་རྗེས་
སུ་མཐུན་པར་བྱ། གནས་བརྟན་དང། བར་མ་དང། གསར་བུས་ཀྱང་དེའི་རྗེས་སུ་མཐུན་པར་གྱིས་ཤིག་དེ་སྟེ་དད་པའི་བྲམ་ཟེ་དང་ཁྱིམ་བདག་རྣམས་ལྷགས་ན། དེ་དག་ལ་ཡང་
མཚུངས་པར་བགོ་ཞིང་སྦྱིན་པར་བྱའོ། །དེ་སྟེ་དེ་དག་བསྒོ་བར་མ་དད་དམ། དད་པའི་བྲམ་ཟེ་དང། ཁྱིམ་བདག་མ་འདོད་ན་ཡང་དགེ་སློང་གནས་བརྟན་གྱིས་ཆོས་ཀྱི་གཏམ་ཡང་དག་
པར་བསྟན་པར་བྱ། བསྟབ་པར་བྱ། ཡང་དག་པར་གཟེངས་བསྟོད་པར་བྱ། ཡང་དག་པར་དགའ་བར་བྱས་ལ། བདག་ཅག་ལ་ནི། འདི་ཡོད་དོ་།ཞེས་སྨྲ་བར་བྱ་སྟེ། འདི་ནི། ཀུན་
དགའ་ར་བའི་གནས་བརྟན་གྱི་བྱ་བ་ཞེས་བྱའོ། །གནས་ཁང་གི་བྱ་བ་གང་ཞེ་ན། དགེ་སློང་གང་གནས་ཁང་ན་འདུག་པ་དེས་གནས་ཁང་དེ་དུས་དུས་སུ་ཆག་ཆག་གདབ། ཕྱག་དར་
བྱ༑ ཕྱགས་པ་དོར་བར་བྱ། ལྕི་བས་ཤིན་ཏུ་འཇམ་པོར་བྱུག་པར་བྱ། སྔོ་ཅུང་ཟད་བྱུང་ན་ཡང་མེད་པར་བྱ། གས་པ་དང། ཞིགས་པ་དང། གོགས་པ་རྣམས་སླར་བཅོས་པར་བྱ་
བུམ་པ་ཆུས་བཀང་སྟེ་གཞག་པར་བྱ་སྟེ། ཡོངས་སུ་སྤྱད་པའི་བུམ་པ་དང། གཙང་མའི་རིལ་བ་དང། སྣམ་ཕྱི་སའི་རིལ་བ་དང་རྐང་པ་བཀྲུ་བའི་རིལ་བ་རྣམས་བཀང་སྟེ་བཞག་

[411A]༄༅། །པ་དེ་ནི། གནས་ཁང་གི་བྱ་བ་ཞེས་བྱའོ། །གནས་ཁང་གི་གནས་བརྟན་གྱི་བྱ་བ་གང་ཞེ་ན། གནས་ཁང་གི་དགེ་སློང་གནས་བརྟན་གྱིས་བྱ་བ་འདི་ལྟ་བུ་ལ་འཇུག་པར་བྱའོ། །
དགེ་སློང་གསར་བུ་གང་དེ་ན་འཁོད་པར་གྱུར་པ་དེ་དག་ཤེས་པར་བྱ་བ་ནས་སྔ་མ་བཞིན་ཏེ། དགེ་སློང་གནས་བརྟན་གྱིས་ཐམས་ཅད་ལ་ཐོག་མར་འཇུག་པར་བྱ། རྒྱུད་མི་གཏང་
བར་བྱ་བའི་བར་དུ་སྟེ། འདི་ནི། གནས་ཁང་གི་དགེ་སློང་གནས་བརྟན་གྱི་བྱ་བ་ཞེས་བྱའོ། །ཁང་པ་འཁོར་དུ་བཅས་པའི་བྱ་བ་གང་ཞེ་ན། ཁང་པ་འཁོར་དུ་བཅས་པ་ན། དགེ་སློང་
གང་འདུག་པ་དེས་ཁང་པའི་འཁོར་དང་བཅས་པ་དེ། དུས་དུས་སུ་བྱི་བདར་བྱ་བ་ནི། སྔ་མ་བཞིན་ཏེ། རྐང་པ་བཀྲུ་བའི་རིལ་བ་རྣམས་བཀང་སྟེ་བཞག་པའི་བར་དུའོ། །ཁང་པ་དང་
འཁོར་དང་བཅས་པ་དེ་ནི། དགེ་སློང་གྲོགས་པོ་གང་འཁོད་པ་རྣམས་ལ་ཡང་བྱམས་པའི་ལུས་ཀྱི་ལས་ཀྱི་མཚུངས་པར་སྤྱད་པར་བྱ་བྱམས་པའི་ངག་གི་ལས་དང། བྱམས་
པའི་ཡིད་ཀྱི་ལས་ཀྱང་མཚུངས་པར་སྤྱད་པར་བྱ། དེར་ཡང་འཐབ་མོ་མི་འབྱུང་བར་བྱ། མཚང་འདྲུ་བ་དང། འཁྲུག་པ་དང། རྩོད་པ་མི་འབྱུང་བར་བྱ། དེ་སྟེ་དེར་འཐབ་པ་དང། སྨོད་
པ་དང། འཁྲུག་པ་དང། རྩོད་པ་ཞིག་བྱུང་ན། ཞི་བར་ནུས་ན་ནི། དེ་བཞིན་ལེགས། དེ་སྟེ་ཡང་མི་ནུས་ན། གུད་དུ་སོང་ཞིག་འདི་ནི། ཁང་པ་འཁོར་དུ་བཅས་པའི་བྱ་བ་ཞེས་བྱའོ་

[411B]ན། ཁང་པ་འཁོར་དུ་བཅས་པའི་དགེ་སློང་གནས་བརྟན་གྱིས་བྱ་བ་འདི་ལྟ་བུ་ལ་འཇུག་པར་བྱའོ། །དེ་ན་དགེ་སློང་གསར་བུ་གང་
འཁོད་པར་གྱུར་པ་དེ་དག་ཀུན་ཤེས་པར་བྱ་བ་ནས་སྔ་མ་བཞིན་ཏེ། ཐམས་ཅད་དུའང་དགེ་སློང་གནས་བརྟན་ཐོག་མར་འཇུག་པར་བྱ་བ་དང། རྒྱུད་མི་གཏོང་བར་བྱ་བའི་བར་དུ་སྟེ། འདི་
ནི༑ ཁང་པ་འཁོར་དང་བཅས་པའི་གནས་བརྟན་གྱི་བྱ་བ་ཞེས་བྱའོ། །ནགས་ཀྱི་བྱ་བ་གང་ཞེ་ན། ནགས་ཞེས་བྱ་བ་ནི། སྐྱེད་ཤིང་གི་ནགས་ཏེ། དེ་ན་དགེ་སློང་འཁོད་པ་རྣམས་ཀྱིས་བདག་ཅག་
གནས་འདི་ན་འཁོད་ལ་འཚོ་བའི་བར་ཆད་དུ་འགྱུར་བའམ། ཚངས་པར་སྤྱོད་པའི་བར་ཆད་དུ་འགྱུར་བ་ལྟ་ཡོད་དམ་མེད་ཅེས་རྒྱང་གྲགས་གཅིག་ཚུན་ཆད་ཁོར་ཡུག་ཏུ་བརྟག་པར་བྱའོ། །དེ་
སྟེ་ཡོད་པར་མཐོང་ན་ནི། རིང་དུ་དོར་བར་བྱའོ། །དེ་སྟེ་མེད་པར་མཐོང་ལ་དགོས་པར་གྱུར་དང་རྒྱང་གྲགས་གཅིག་ཚུན་ཆད་དུ་སྡོམ་པས་བསྐོ་བར་བྱ། རུང་བའི་ས་ལའང་བསྐོ་བར་བྱ། གསོ་
སྦྱོང་གི་གནས་ཀྱང་བསྐོ་བར་བྱ། དེ་ན་ཕན་ཚུན་ཁ་ཟས་ཀྱི་ལོངས་སྤྱོད་དང། ཆོས་ཀྱི་ལོངས་སྤྱོད་ཀྱིས་སྤྲོ་བ་བསྐྱེད་པར་བྱ། དེ་ན་འཐབ་མོ་མི་འབྱུང་བ་དང། མཚང་འདྲུ་བ་མི་འབྱུང་བ་
དང། འཁོན་པ་མི་འབྱུང་བ་དང། རྩོད་པ་མི་འབྱུང་བར་བྱ་བ་དེ་ནི། ནགས་ཀྱི་བྱ་བ་ཞེས་བྱའོ། །མལ་སྟན་གྱི་བྱ་བ་གང་ཞེ་ན། དགེ་སློང་རྣམས་ཀྱིས་མལ་སྟན་དུས་དུས་སུ་བརྟག་པར་

[412A]༄༅། །བྱ༑ བསྐམ་པར་བྱ། སྤྲུག་པར་བྱ། བགྲང་བར་བྱ། སྦ་བར་བྱ། དེ་སྟེ་དྲི་མ་ཅན་དུ་གྱུར་ན། བཀྲུ་བར་བྱ། བརྡོལ་ཏ་མ་ཟད་པའི་ཆོས་སུ་གྱུར་ན། ཅི་ནུས་སུ་
བཙེམ་ཞིང་གླན་པར་བྱ། འཚེམ་ཞིང་གློན་དུ་གཞུག་པར་བྱ། དགེ་སློང་རྣམས་ཀྱིས་ཕྱོགས་བཞིའི་དགེ་འདུན་གྱི་གོས་བགོས་ནས་བཤང་བའི་སར་འགྲོ་བར་མི་བྱ། གཅི་བའི་
སར་འགྲོ་བར་མི་བྱའོ། །དུགས་ཁང་དུ་མ་ཡིན། རྐང་པ་བཀྲུ་བའི་སར་མ་ཡིན། ཚང་མང་དུ་མ་ཡིན། ཆར་འབབ་པ་ལ་གྱོན་ཏེ་འདུག་པར་མི་བྱ། ཉི་མ་ཚ་བ་ལ་མ་ཡིན། བསྲོ་
ཁང་དུ་གཞག་པར་མི་བྱ། ཅི་ནས་གནོད་པར་འགྱུར་བའི་ས་ཐམས་ཅད་དུ་ཕྱོགས་བཞིའི་དགེ་འདུན་གྱི་གོས་དང་འཇུག་པར་མི་བྱ། བགོ་བར་མི་བྱ། གཞག་པར་མི་བྱ། དགེ་
སློང་རྣམས་ཀྱིས་མལ་སྟན་རྣམ་པ་འདི་ལྔར་སྤྱད་པར་མི་བྱ་སྟེ་ལྔ་གང་ཞེ་ན། དུད་པ་དང། རྡུལ་དང། ཆུ་དང། བཤལ་བ་དང། དྲུད་པའོ། །དགེ་སློང་རྣམས་ཀྱིས་ཕྱོགས་བཞིའི་
དགེ་འདུན་གྱི་གོས་བགོས་བཞིན་གཙུག་ལག་ཁང་ཆག་ཆག་མི་གདབ། ས་མི་འཕྱག་ཕྱག་དར་མི་དོར། ལྕི་བར་ཞལ་ཞལ་མི་བྱ། ཆུའི་བུམ་པ་དགང་བར་མི་བྱ། ཡོངས་
སུ་སྤྱོད་པའི་བུམ་པར་མ་ཡིན། གཙང་མའི་རིལ་བར་མ་ཡིན། བཤང་བའི་རིལ་བར་མ་ཡིན། རྐང་པ་བཀྲུ་བའི་རིལ་བ་དགང་བར་མི་བྱ་སྣོད་འབྲིམ་པར་མ་ཡིན། གཙུག་

[412B] ལྷུང་བཟེད་ཀྱི་ལས་བྱེད་པར་མ་ཡིན། གོས་ཀྱི་ལས་བྱེད་པར་མ་ཡིན། དགེ་སློང་རྣམས་ཀྱིས་ཕྱོགས་བཞིའི་དགེ་འདུན་གྱི་གོས་ལུས་ཀྱི་མཐང་ལ་བགོ་བར་མི་
བྱ། རྡུལ་གཟན་མེད་པར་བགོ་བར་མི་བྱ། དགེ་སློང་དག་གིས་ཕྱོགས་བཞིའི་དགེ་འདུན་གྱི་མལ་སྟན་རྣམས་བླ་གབ་མེད་པ་ལ་བཏིང་བ་དང། སྒོ་གང་ཕན་ཆད་ཉེ་འཁོར་འདོམ་བཞི་
བཅུ་རྩ་དགུའི་བར་དུ་བོར་ཏེ་མ་འགྲོ་ཞིག་དེ་སྟེ་བཤང་པའམ་གཅི་བའི་སར་འགྲོན་ཡང། དགེ་སློང་འཁོད་པ་རྣམས་ལ་བསྒོ་ལ་སོང་ཞིག་ཇི་ལྟར་བདག་ཉིད་ཀྱི་ལྷུང་བཟེད་དང་
ཆོས་གོས་དང། ལུས་ཀྱི་པགས་པ་བཞིན་དུ་དགེ་སློང་དག་གིས་ཕྱོགས་བཞིའི་དགེ་འདུན་གྱི་མལ་སྟན་རྣམས་ཡོངས་སུ་བསྲུང་བར་བྱའོ་།དགེ་སློང་དག་གིས་ཅིའི་མཐའ་ནས་ཀྱང་
ཕྱོགས་བཞིའི་དགེ་འདུན་གྱི་མལ་སྟན་ཡལ་བར་མི་བྱ་སྟེ། འདི་ནི་དགེ་འདུན་གྱི་མལ་སྟན་གྱི་བྱ་བ་ཞེས་བྱའོ། །སྒོ་ལེབ་ཀྱི་བྱ་བ་གང་ཞེ་ན། སྒོ་ལེབ་ཅེས་བྱ་བ་ནི། སྒོའི་འཕར་མ་
སྟེ༑ དགེ་སློང་གིས་དེ་ལ་བརྡུང་ན། ཡུན་རིང་དུ་བརྡུང་བར་མི་བྱ། སྔར་ནང་ན་འཁོད་པ་རྣམས་ཀྱིས་ཚོར་བར་བྱ་བའི་ཕྱིར་དལ་ནས་པགས་ཀྱིས་བརྡུང་བར་བྱའོ། །དབྱེ་བའི་ཚེ་ཡང་དྲག་
ཏུ་མི་དབྱེ། གཅད་པའི་ཚེ་ཡང་དྲག་ཏུ་མི་གཅད། ཤེས་བཞིན་དུ་དལ་ནས་བགས་ཀྱིས་འཇུག་ཅིང་འབྱུང་བར་བྱ། སྒོའི་ཕྱོགས་གཉི་གར་ཡང་མི་འདྲུད་བཞིན་འབྱུང་བར་བྱ་སྟེ། འདི་

[413A]༄༅། །ནི༑ སྒོ་ལེབ་ཀྱི་བྱ་བ་ཞེས་བྱའོ། །འཁོར་ལོའི་བྱ་བ་གང་ཞེ་ན། འཁོར་ལོ་ཞེས་བྱ་བ་ནི། སྒོའི་གཏན་པ་བླ་འོག་སྟེ་དེ་ཤིན་ཏུ་འབྱོར་བར་བྱའོ། །དགེ་སློང་
གཙུག་ལག་ཁང་ནས་གུད་དུ་འདོད་ན། བླ་འོག་གཉིས་ཆུག་ལ་དོངས་ཤིག་དང། གཙུག་ལག་ཁང་རུབ་པར་འགྱུར་རོ། །གཙུག་ལག་ཁང་རུབ་ན། བདག་ཉིད་དང། ལྷུང་བཟེད་དང་
ཆོས་གོས་དང། མལ་སྟན་རྣམས་ཀྱང་རུབ་པར་འགྱུར་ཏེ། འདི་ནི་འཁོར་ལོའི་བྱ་བ་ཞེས་བྱའོ། །གནས་སྟོང་པའི་བྱ་བ་གང་ཞེ་ན། དགེ་སློང་གིས་གནས་སྟོང་པ་དེ་ཆག་ཆག་གདབ་
པར་བྱ། ས་ཕྱག་དར་བྱ། ཕྱག་དར་དོར་བར་བྱ། ཅི་ནུས་སུ་ལྕི་བས་ཞལ་ཞལ་འཇམ་པོར་བྱ། གས་པ་དང། ཞིག་པ་དང། གོགས་པ་རྣམས་སླར་བཅོས་པར་བྱ། དེ་སྟེ་སྣོད་
རྣམས་སོ་སོ་ན་འདུག་པར་གྱུར་ན་ཡང་སྤྱད་དུ་བཟོད་ན་ནི། བཀྲུ་ཞིང་གཞག་པར་བྱ། མི་བཟོད་ན། དོར་བར་བྱ། དེ་སྟེ་རུང་བར་བྱེད་པ་ཡོད་ན་ཡང་རྩྭ་སྔོན་པོ་རྣམས་བྲེགས་ཤིག་
ཁྱིམ་པ་དག་ལྷགས་ན་ཡང་དེ་དག་ལ་ཆོས་ཀྱི་གཏམ་བྱ་བར་བྱ་དགེ་སློང་གིས་གནས་སྟོང་པར་ཞུགས་ན་ཡང་ཡལ་བར་དོར་བར་མི་བྱ། དེ་སྟེ་དེར་གནས་པར་འདོད་ན། དེས་
ག་ལས་གར་འགྲོ་བ་བརྟག་པར་བྱ། འགྲོ་བའི་ཉེ་འཁོར་དང་བཤང་ས་དང། གཅི་ས་དང། སྐས་ཀ་དང། ཐེམ་སྐས་དང། སྒོ་གཅད་པ་དང། སྤྱོད་ཡུལ་རྣམས་ཀྱང་བརྟགས་ལ་

[413B] །ཇི་ལྟར་དེ་དག་གི་ཕྱིར་བྲེལ་བ་དང། གནོད་པར་མི་འགྱུར་བར་བྱ་སྟེ། དེ་ནི། གནས་སྟོང་པའི་བྱ་བ་ཞེས་བྱའོ། །གནས་སྟོང་པའི་གནས་བརྟན་གྱི་བྱ་བ་གང་ཞེ་ན། གནས་
སྟོང་པའི་དགེ་སློང་གནས་བརྟན་གྱིས་བྱ་བ་འདི་ལྟ་བུ་ལ་འཇུག་པར་བྱའོ། །གནས་སྟོང་པའི་དགེ་སློང་གནས་བརྟན་གྱིས་བཞིན་གསལ་བ་དང། ཁྲོ་གཉེར་མེད་པར་བྱ་བ་ནས་སྔ་མ་བཞིན་
འཐབ་མོ་དང། མཚང་འདྲུ་བ་དང། འཁོན་པ་དང། རྩོད་པ་རྣམས་བྱུང་བར་གྱུར་པ་གདུལ་བར་ནན་ཏན་བྱ། ཞི་བར་བྱ། རྣམ་པར་ཞི་བར་བྱ་བའི་བར་དུ་སྟེ། འདི་ནི། གནས་སྟོང་པའི་གནས་
བརྟན་གྱི་བྱ་བ་ཞེས་བྱའོ། །ལྷུང་བཟེད་ཀྱི་བྱ་བ་གང་ཞེ་ན་དགེ་སློང་གིས་ཐལ་བ་མ་བཙགས་པས་ལྷུང་བཟེད་བཀྲུ་བར་མི་བྱ་ལྕི་བ་གསེག་མ་ཅན་གྱིས་བཀྲུ་བ་མ་ཡིན། བྱེ་མ་དང། འདྲེས་
པའི་སས་མ་ཡིན། བྱེ་མ་དང་འདྲེས་པའི་ལྕི་བའི་རིལ་བུས་མ་ཡིན་གྱི། སྲན་ཕྱེས་ལྷུང་བཟེད་བཀྲུ་བར་མི་བྱ། ལྷུང་བཟེད་ལངས་ཏེ་བཀྲུ་བར་མི་བྱ། བསྐམ་པར་མི་བྱ། སྣོད་དུ་གཞུག་
པར་མི་བྱ། སྦ་བར་མི་བྱ། ལམ་དུ་འགྲོ་བ་ལ་མ་ཡིན། ཆུ་ལ་རྒལ་བ་ལ་མ་ཡིན། ས་མི་བདེ་བར་ལྷུང་བཟེད་གཞག་པར་མི་བྱ། དགེ་སློང་གིས་ལྷུང་བཟེད་ཀྱིས་གནས་ཁང་དུ་ཆག་ཆག་
གདབ་པར་མི་བྱ། ཕྱག་དར་དོར་བར་མི་བྱ། ལྕི་བས་ཞལ་ཞལ་འཇམ་པོར་བྱུག་པར་མི་བྱ། ལག་པ་བཀྲུ་བའི་ཆུ་བླང་བར་མི་བྱ། རྐང་པ་བཀྲུ་བའི་ཆུ་ལ་མ་ཡིན། གདོང་པ་བཀྲུ་བའི་ཆུ་ལ་

[414A]༄༅། །མ་ཡིན། ལུས་བཀྲུ་བའི་ཆུ་ལ་མ་ཡིན། དེས་ཆུའི་བུམ་པ་དགང་བར་མི་བྱ། དགེ་སློང་གིས་ལྷུང་བཟེད་བཤང་སར་བཀུར་བར་མི་བྱ། གཅི་བའི་སར་ཡང་
མ་ཡིན། དུགས་ཁང་དུ་མ་ཡིན། རྐང་པ་བཀྲུ་བའི་སར་མ་ཡིན་ཏེ་ཅི་ནས་དགེ་སློང་གིས་ས་མི་གཙང་པ་ཐམས་ཅད་དུ་ལྷུང་བཟེད་བཀུར་བར་མི་བྱ། དགེ་སློང་ལྷུང་བཟེད་ཐོགས་བཞིན་
དུ་མཆོད་རྟེན་ལ་ཕྱག་བྱ་བར་མི་བྱ། གླན་པའི་རིགས་ན་གླན་པར་བྱ། ཤིན་ཏུ་གཤེར་བཞིན་གཞག་པར་མི་བྱ། ཤིན་ཏུ་བསྐམ་པར་གཡེལ་བར་མི་བྱ། དལ་ནས་བགས་ཀྱིས་ཤེས་
བཞིན་དུ་ཡོངས་སུ་སྤྱད་པར་བྱ་སྟེ། ནམ་ཞིག་པའི་མཐར་ཐུག་གི་བར་དུ་བཅང་བར་བྱ་སྟེ། དགེ་སློང་གིས་ལྷུང་བཟེད་མིག་བཞིན་དུ་བསྲུང་བར་བྱའོ། །ཅི་ནས་ཀྱང་ཕྱིན་ཆད་བཙལ་
མི་དགོས་པར་བྱ་སྟེ། དེ་ནི། ལྷུང་བཟེད་ཀྱི་བྱ་བ་ཞེས་བྱའོ་།ཆོས་གོས་ཀྱི་བྱ་བ་གང་ཞེ་ན། བཅོམ་ལྡན་འདས་ཀྱིས་དགེ་སློང་རྣམས་ཀྱི་ཆོས་གོས་གསུམ་རྗེས་སུ་གནང་སྟེ། དྲེགས་
པའི་ཕྱིར་མ་ཡིན། རྒྱགས་པ་བསྐྱེད་པའི་ཕྱིར་མ་ཡིན། བརྒྱན་པའི་ཕྱིར་མ་ཡིན། གཞག་པའི་ཕྱིར་མ་ཡིན་གྱི། དེ་འདི་ལྟར་དགེ་སློང་རྣམས་བདེ་བར་སྤྱོད་པའི་ཕྱིར་ཏེ། སྦྲང་
བུ་དང། སྦྲང་མ་དང། རླུང་དང། ཚ་བ་དང། སྦྲུལ་ལ་སོགས་པས་རེག་ན་མི་བདེ་བའི་གཉེན་པོའི་ཕྱིར་དང། ངོ་ཚ་བ་དང་ཁྲེལ་བ་གཡོགས་པའི་ཕྱིར་རོ། །དེ་ཡང་དགེ་སློང་

[414B]པར་བྱའོ། །དེ་ལ་སྦྱར་མ་ཡང་སྦྱར་བའི་སྤྱད་པ་བཞིན་སྤྱད་པར་བྱའོ། །སྟོད་གཡོགས་ཀྱང་སྟོད་གཡོགས་ཀྱི་སྤྱད་པ་བཞིན་སྤྱད་
པར་བྱ། མཐང་གོས་ཀྱང་མཐང་གོས་ཀྱི་སྤྱད་པ་བཞིན་སྤྱད་པར་བྱའོ། །དེ་ལ་སྦྱར་མས་མི་སྤྱད་པ་ནི། འདི་རྣམས་ཏེ། དགེ་སློང་རྣམས་སྦྱར་མ་གྱོན་བཞིན་དུ་གཙུག་ལག་ཁང་ཆག་ཆག་
གདབ་པར་མི་བྱ། ས་འཕྱག་པར་མི་བྱ། ཕྱག་དར་དོར་བར་མི་བྱ་ལྕི་བས་ཞལ་ཞལ་འཇམ་པོར་བྱུག་པར་མི་བྱ། ཆུའི་སྣོད་དགང་བར་མི་བྱ། སྤྱད་པའི་བུམ་པར་མ་ཡིན། གཙང་བའི་རིལ་
བར་མ་ཡིན། བཤང་བའི་རིལ་བར་མ་ཡིན། རྐང་པ་བཀྲུ་བའི་སར་མ་ཡིན། སྣོད་བགེད་པར་མ་ཡིན། གཙུག་ལག་ཁང་སྐྱོང་དུ་མ་ཡིན་ལྷུང་བཟེད་ཀྱི་ལས་སུ་མ་ཡིན། ཆོས་གོས་ཀྱི་ལས་
སུ་མ་ཡིན། ཁྲུས་མི་བྱ། སྦྱར་མ་བགོས་ནས་རྩའམ། ཤིང་ངམ་ལྕི་བའམ། སའང་རུང། བཀུར་བར་མི་བྱ། སྦྱར་མ་བགོས་ནས་བཤང་སར་མི་འཇུག་གཅི་སར་མ་འཇུག་དུགས་
ཁང་དུ་མ་ཡིན། རྐང་པ་བཀྲུ་བའི་སར་མ་ཡིན། ཅི་ནས་སྦྱར་མ་བགོས་ལ་མི་གཙང་བའི་ས་ཐམས་ཅད་འགྲོ་བར་མི་བྱ། མཐང་ལ་བགོ་བར་མི་བྱ། གདིང་བར་མི་བྱ། དེ་རྒྱུན་དུ་བགོ་བར་མི་
བྱ༑ སྦྱར་མ་ལ་འཇུག་པར་མི་བྱ། ཉལ་བར་མི་བྱ་སྟེ། འདི་ནི་སྦྱར་མ་དེ་ལྟ་བུར་མི་སྤྱད་པའོ། །སྦྱར་མ་འདི་ལྟར་སྤྱད་པར་བྱ་སྟེ། དགེ་སློང་སྦྱར་མ་བགོས་ནས་བསོད་སྙོམས་ལ་འཇུག་

[415A]༄༅། །པར་བྱ། གྲོང་དུ་འཇུག་པར་བྱ། སྤྱོད་ཡུལ་དུ་འཇུག་པར་བྱ། ཟས་ལ་འཇུག་པར་བྱ། སྐྱོ་མ་དང་ཐུག་པ་ལའང་འཇུག་པར་བྱ། འདི་ལྟར། ཡང་སྦྱར་མ་ནི་
རྣམ་པ་གཉིས་སུ་སྤྱད་པ་བཞིན་སྤྱད་པར་བྱ་སྟེ། ཡང་ན་སྟེང་དུ་བགོ་བར་བྱ། ཡང་ན་སྔས་སུ་གཞུག་པར་བྱའོ། །སྟོད་གཡོགས་སྤྱད་པ་ཡང་འདི་ལྟར་སྤྱད་དེ། དགེ་སློང་རྣམས་སྟོད་
གཡོགས་བགོས་ནས་གཙུག་ལག་ཁང་དུ་ཆག་ཆག་གདབ་པར་མི་བྱ། ས་འཕྱག་པར་མི་བྱ། ཕྱག་དར་དོར་བར་མི་བྱ། ལྕི་བས་ཞལ་ཞལ་འཇམ་པོར་བྱུག་པར་མི་བྱ། ལྷུང་བཟེད་ཀྱི་
ལས་མི་བྱ། ཆོས་གོས་ཀྱི་ལས་མི་བྱ། བཀྲུ་བར་མི་བྱ། སྟོད་གཡོགས་བགོས་བཞིན་དུ་རྩའམ། ཤིང་ངམ། ས་བཀུར་བར་མི་བྱ། སྟོད་གཡོགས་དང་བཅས་བཤང་བའི་སར་འཇུག་པར་མི་བྱ་
གཅི་བའི་སར་འཇུག་པར་མི་བྱ། དུགས་ཁང་དུ་མ་ཡིན། རྐང་པ་བཀྲུ་བའི་སར་མ་ཡིན་ཏེ། སྟོད་གཡོགས་དང་བཅས་མི་གཙང་བའི་ས་ཐམས་ཅད་དུ་འཇུག་པར་མི་བྱའོ། །ལུས་ཀྱི་མཐང་
ལ་བགོ་བར་མི་བྱ། རྡུལ་གཟན་དུ་གདིང་བར་མི་བྱ། རྒྱུན་དུ་སྤྱོད་ཅིང་བགོ་བར་མི་བྱ་སྟེ། འདི་ནི། སྟོད་གཡོགས་ཏེ། འདི་ལྟར་ནི་སྟོད་གཡོགས་མི་སྤྱད་པའོ། །སྟོད་གཡོགས་
དེ་འདི་ལྟར་སྤྱད་དེ། སྟོད་གཡོགས་བགོས་ནས་ཆུའི་རྫ་མ་དགང་བར་བྱ། སྤྱད་པའི་རྫ་མ་དགང། གཙང་མའི་རིལ་བ་དགང་བཤང་བའི་རིལ་བ་དགང། རྐང་པ་བཀྲུ་བའི་རིལ་བ་

[415B] སྣོད་བགོ་བར་བྱ། གཙུག་ལག་ཁང་སྐྱོང་བར་བྱ། གཞན་དང་ཡང་རུང་སྟེ། རུང་བར་གྱུར་པ་ཐམས་ཅད་ལའང་སྟོད་གཡོགས་བགོས་ཏེ། མཐང་གོས་ནི། ཐམས་ཅད་དུ་
བགོ་སྟེ། ལུས་ཀྱི་མཐང་ལ་ཡང་བགོ། རྟག་ཏུ་ཡང་བགོ་ཞིང་སྤྱད་པར་བྱའོ། །དགེ་སློང་གིས་མི་གཙང་བའི་སར་ཆོས་གོས་གཞག་པར་མི་བྱ། ལྗིད་ཀྱིས་མནན་པར་མི་བྱ། དྲུབ་པར་རིགས་ན་
དྲུབ་པར་བྱ། བཀྲུ་བར་རིགས་ན། བཀྲུ་བར་བྱ། ཁ་བསྒྱུར་པར་རིགས་ན། ཁ་བསྒྱུར་པར་བྱ། དགེ་སློང་གིས་ཚོན་ཆེན་པོ་རྣམ་པ་ལྔ་པོ་ཉིད་བཅང་བར་མི་བྱ་སྟེ། ཚོན་ཆེན་པོ་རྣམ་པ་ལྔ་གང་ཞེ་ན་
འདི་ལྟ་སྟེ། མཐིང་ཤུན་དང། ལེབ་རྒན་རྩི་དང། རྒྱ་སྐྱེགས་དང། གུར་གུམ་དང། མཚལ་ལོ། །ཤུན་ཕྲག། དཀྲི་མ་ཤ་མ་གཏོགས་ཏེ་གཞན་ཁ་དོག་ངུར་སྨྲིག་ཏུ་འགྱུར་པ་ཤིང་གི་ཤུན་
ཕྲག་ཁ་དོག་ཅན་ཆོངས་ཤིག་དེ་ཡང་གཞན་མེད་པར་གྱུར་ན་གདོད་ཉེས་པ་མེད་དོ། །སྦྱར་མ་ངེས་པར་མཚན་མ་ཅན་དུ་བྱའོ་།སྟོད་གཡོགས་ལ་ངེས་པ་མེད་ལ་མཐང་གོས་ལ་ཡང་ངེས་
པ་མེད་དོ། །དགེ་སློང་ལ་ཆོས་གོས་ངན་ནམ། ཉུང་ན། ཚལ་བུས་ལོགས་ཤིག་ནས་གླན་པར་བྱ་སྟེ། ལྔའམ། བདུན་ནམ། དྒུའམ། བཅུ་གཅིག་གམ། ལྷག་པར་ཡང་རུང་སྟེ། དེ་ལྟར་དགེ་
སློང་གིས་སྦྱར་མ་སྤྱོད་པ་ནི། སྦྱར་མར་སྤྱོད་ཅིག་སྟོད་གཡོགས་སུ་སྤྱོད་པ་ནི། སྟོད་གཡོགས་སུ་སྤྱོད་ཅིག་མཐང་གོས་སུ་སྤྱོད་པ་ནི། མཐང་གོས་སུ་སྤྱོད་ཅིག་དགེ་སློང་གིས་ཇི་ལྟར་

[416A]༄༅། །རང་གི་པགས་པ་བཞིན་དུ་ཆོས་གོས་ལ་བསྲུང་བར་བྱའོ་།ཅི་ནས་དེ་ཕྱི་ཕྱིར་བཙལ་མི་དགོས་པར་བྱ་སྟེ། འདི་ནི། ཆོས་གོས་ཀྱི་བྱ་བ་ཞེས་བྱའོ། །གདིང་བའི་
བྱ་བ་གང་ཞེ་ན། བཅོམ་ལྡན་འདས་ཀྱིས་དགེ་སློང་རྣམས་ལ་གདིང་བ་རྣམ་པ་གཉིས་རྗེས་སུ་གནང་སྟེ། མལ་སྟན་ལ་གདིང་བའི་ཕྱིར་རོ། །སྟུག་ན་ནི། རིམ་གཅིག་བྱ། སྲབ་ན་ནི། རིམ་
པ་གཉིས་སུ་བྱའོ། །དགེ་སློང་གིས་གདིང་བ་མ་བཏིང་གི་བར་དུ་འདུག་པར་མི་བྱ། ཉལ་བར་མི་བྱའོ། །གདིང་བ་ཆིག་རྐྱང་ལ་བསྔོ་བར་མི་བྱ། གདིང་བ་མེད་པར་ཞག་ཏུ་གནས་པར་མི་
བྱ༑ དགེ་སློང་གིས་གདིང་བ་ལ་ནན་ཏན་དུ་བྱ། ལེགས་པར་བྱ། ཅི་ནས་དེ་ཕྱི་ཕྱིར་བཙལ་མི་དགོས་པར་བྱ་སྟེ། འདི་ནི། གདིང་བའི་བྱ་བ་ཞེས་བྱའོ། །ཁབ་ཀྱི་བྱ་བ་གང་ཞེ་ན། བཅོམ་
ལྡན་འདས་ཀྱིས་དགེ་སློང་རྣམས་ལ་ཁབ་རྣམ་པ་གཉིས་རྗེས་སུ་གནང་སྟེ། ཆོས་གོས་དྲུབ་པའི་ཕྱིར་ཏེ། ལྕགས་དང། ཟངས་ཀྱིའོ་།དགེ་སློང་རྣམས་ཀྱིས་ཁབ་མེད་བཞིན་ལྗོངས་ཀྱི་
སྤྱད་པ་མ་སྤྱོད་ཅིག་དགེ་སློང་གིས་ཁབ་ལེགས་པར་ཞོག་ཅིག་ལེགས་པར་བྱོས་ཤིག། ཅི་ནས་ཕྱི་ཕྱིར་དེ་བཙལ་མི་དགོས་པར་བྱ་སྟེ་འདི་ནི། ཁབ་ཀྱི་བྱ་བ་ཞེས་བྱའོ། །ཁབ་
རལ་གྱི་བྱ་བ་གང་ཞེ་ན། བཅོམ་ལྡན་འདས་ཀྱིས་དགེ་སློང་རྣམས་ལ་ཁབ་རལ་རྗེས་སུ་གནང་སྟེ། ཁབ་རྣམས་སྦ་བའི་ཕྱིར་རོ། །དགེ་སློང་གིས་ངོ་ཚ་མེད་པའི་དགེ་ཚུལ་རྣམས་ལ་

[416B] མི་སྟོར་བར་བྱ། བསྙེན་པར་རྫོགས་ཀྱང་ཡིད་མི་ཆེས་ན། མ་ཡིན། འདི་ལྟར་ཡང་གང་ཟག་ལྔ་ལ་ཁབ་རལ་གཞག་པར་མི་བྱ་སྟེ། ངོ་ཚ་མེད་པ་དང། འཁོན་ཡོད་པ་
དང། མི་མཛའ་བ་དང། དྲན་པ་ཉམས་པ་དང། ཚུལ་བཞིན་མི་གནས་པ་ལའོ། །དགེ་སློང་གིས་ཁབ་རལ་ལེགས་པར་གཞག་པར་བྱ། ནན་ཏན་དུ་བྱ། ཅི་ནས་ཕྱི་ཕྱིར་དེ་བཙལ་མི་དགོས་པར་བྱ་སྟེ་
འདི་ནི། ཁབ་རལ་གྱི་བྱ་བ་ཞེས་བྱའོ། །ཐུག་པའི་བྱ་བ་གང་ཞེ་ན། བཅོམ་ལྡན་འདས་ཀྱིས་ཐུག་པ་རྗེས་སུ་གནང་སྟེ། བདེ་བར་སྤྱོད་པའི་ཕྱིར་དང། སྦྱིན་པ་དང་སྦྱིན་བདག་རྣམས་ལ་སྦྱིན་པའི་
ཆོས་རྣམས་ཡོངས་སུ་སྤྱོད་པའི་ཕྱིར་རོ། །དགེ་སློང་གིས་སྒྲ་འབྱིན་བཞིན་དུ་ཐུག་པ་མ་འཐུང་ཞིག། ཤེས་བཞིན་དུ་ཐུག་པ་སྒྲ་བསྐྱུངས་ཏེ་བཏུང་བར་བྱ། དྲེགས་པའི་ཕྱིར་མ་ཡིན། ང་རྒྱལ་གྱི་
ཕྱིར་མ་ཡིན། སྙེམས་པའི་ཕྱིར་མ་ཡིན། བཟང་བའི་ཕྱིར་མ་ཡིན་གྱི། ལུས་འདི་རྨ་གསོ་བའི་ཕྱིར་གཟུང་བའི་ཕྱིར་ཏེ། འདི་ནི། ཐུག་པའི་བྱ་བ་ཞེས་བྱའོ། །ཆུའི་བྱ་བ་གང་ཞེ་ན། དགེ་སློང་གིས་
ཆུ་ཤིན་ཏུ་བརྟག་པར་བྱ། དང་བ། གསལ་བ། མ་རྙོགས་པ། མ་འདྲེས་པ། སངས་པ། གཙང་མ་ཡོངས་སུ་སྤྱད་པར་བྱ་སྟེ། འདི་ནི་ཆུའི་བྱ་བ་ཞེས་བྱའོ། །ཆུ་རྫའི་བྱ་བ་གང་ཞེ་ན། བཅོམ་ལྡན་འདས་
ཀྱིས་དགེ་སློང་རྣམས་ལ་ཆུ་སྣོད་རྗེས་སུ་གནང་སྟེ། དགེ་འདུན་དང། གང་ཟག་ལའང་རུང། ཞབས་རྟེན་དང། ཆུ་དགབ་པའི་ཁ་གབ་ཏུ་བཅས་པའོ། །དགེ་སློང་རྣམས་ཀྱིས་ཤིན་ཏུ་ལེགས་པར་

[417A]༄༅། །བཀྲུས་ཏེ་བསྐམས་ལ་གཙང་མར་བྱས་ཏེ་བཅང་བར་བྱ་ལག་པ་རུང་བ་དང། གོས་རུང་བས་ཆུ་གཞག་པར་བྱ། བྲིམ་པར་བྱ། བྲམ་ཟེ་དང། ཁྱིམ་བདག་ལྷགས་ན་
ཡང་བླུད་པར་བྱ། དགེ་སློང་རྣམས་ཀྱིས་ཆུ་རྫ་ཤིན་ཏུ་སྦ་བར་བྱ། ནན་ཏན་ཏུ་བྱ། ཅི་ནས་ཕྱི་ཕྱིར་དེ་བཙལ་མི་དགོས་པར་བྱ་སྟེ། འདི་ནི། ཆུ་སྣོད་ཀྱི་བྱ་བ་ཞེས་བྱའོ། །ཡོངས་སུ་སྤྱད་པའི་
ཆུ་རྫའི་བྱ་བ་གང་ཞེ་ན། བཅོམ་ལྡན་འདས་ཀྱིས་དགེ་སློང་རྣམས་ལ་ཡོངས་སུ་སྤྱད་པའི་ཆུ་རྫ་རྗེས་སུ་གནང་སྟེ། ཤིན་ཏུ་བཀྲུས་བསྐམས་ལ་གཙང་མར་བྱས་ཏེ་བཅང་བར་བྱ། བཀང་
ནས་གཙུག་ལག་ཁང་གི་སྒོར་གཞག་པར་བྱ། ཡོངས་སུ་སྤྱད་པའི་རྫ་མ་དེ་དགེ་སློང་རྣམས་ཀྱིས་དབེན་པར་བྱ། ནན་ཏན་དུ་བྱ། ཅི་ནས་ཕྱི་ཕྱིར་དེ་བཙལ་མི་དགོས་པར་བྱ་སྟེ། འདི་ནི་
ཡོངས་སུ་སྤྱད་པའི་ཆུའི་རྫ་མའི་བྱ་བ་ཞེས་བྱའོ། །གཙང་མའི་རིལ་བའི་བྱ་བ་གང་ཞེ་ན། བཅོམ་ལྡན་འདས་ཀྱིས་དགེ་སློང་རྣམས་ལ་རིལ་བ་རྗེས་སུ་གནང་སྟེ། དེ་མཆོད་རྟེན་གྱི་དྲུང་
དུ་གཞག་པར་མི་བྱ། དགེ་སློང་གིས་དེ་དུས་དུས་སུ་བརྟག་པར་བྱ་བསྐམ་པར་བྱ། དགང་བར་བྱ་སྟེ། འདི་ནི། གཙང་མའི་རིལ་བའི་བྱ་བ་ཞེས་བྱའོ། །ཟས་ཀྱི་བྱ་བ་གང་ཞེ་ན། བཅའ་བ་
ལྔ་དང། བཟའ་བ་ལྔ་སྟེ། དགེ་སློང་རྣམས་ཀྱིས་བཅའ་བ་དང་བཟའ་བ་རྣམས་ལས་གང་ཡང་རུང་སྟེ། བཟའ་བའི་ཚེ་དྲན་ལྡན་པ་མངོན་པར་གཞག་པར་བྱ། ཟས་ལ་བརྟག་པར་བྱ། བཙལ་

[417B] ༑ནན་ཏན་གྱིས་བསྒྲུབ་པའོ། །དེ་དང་འདྲ་བའོ། །ཡོངས་སུ་སྤྱད་པའོ། །ཉམས་སུ་འགྱུར་བའོ། །འགྱེས་པའོ། །སྙམ་དུ་ཤེས་པར་བྱས་ལ་བཟའ་བར་བྱའོ། །དྲན་པ་ཉེ་བར་བཞག་ཅིང་སེམས་
མི་གཡེང་བར་ཟས་ལ་རྒྱུ་མཐུན་པར་འདུ་ཤེས། ནད་པར་འདུ་ཤེས་གཞན་ལ་རག་ལས་པར་འདུ་ཤེས། རྐྱེན་ཏུ་འདུ་ཤེས། རྟེན་ཅིང་འབྲེལ་པར་འདུ་ཤེས་མངོན་དུ་བཞག་ལ་ཟས་བཟའ་བར་
བྱ༑ འདུས་ཏེ་ཟ་བ་དང། ཡང་ཡང་ཟ་བ་དང། ཆོག་པར་བྱ་བ་ལའང་ཟ་བ་རྣམ་པར་མངོན་དུ་གཞག་པར་བྱ་སྟེ། དེ་ནི། ཟས་ཀྱི་བྱ་བ་ཞེས་བྱའོ། །བཟའ་བའི་བྱ་བ་གང་ཞེ་ན། དགེ་སློང་གིས་
ཟན་ཟ་བའི་ཚེའམ། སྐྱོ་མའི་ཚེའམ། ཐུག་པ་འཐུང་བའི་ཚེའང་རུང། །དུས་བསྒོ་བའམ། གཎྜཱི་བརྡུངས་མ་ཐག་ཏུ་མྱུར་དུ་འོང་བར་བྱ། མྱུར་དུ་འདུ་བར་བྱ། ཤེས་བཞིན་དུ་འགྲེང་བར་
བྱ། ཤེས་བཞིན་དུ་འདུག་པར་བྱ། ཤེས་བཞིན་དུ་བཟའ་བར་བྱ། དྲན་པ་ཉེ་བར་བཞག་ཅིང་སེམས་མི་གཡེང་བར་བྱ་བ་དང། ཆས་བཟང་བ་དང། སྤྱོད་ལམ་དུ་ལྡན་པ་དང། ཤིན་ཏུ་བསྡམས་
ཤིང་རབ་ཏུ་དབེན་པར་བྱས་ལ། སྒྲ་བསྐྱུངས་ཤིང་མིག་མི་གཡེང་ལ་མིག་གཉའ་ཤིང་གང་ཙམ་དུ་བལྟ། རིམ་གྲོར་བཅས། བདག་དམན་པར་བཅས། འཇིགས་པ་དང་གཞན་གྱི་དབང་དུ་ཡིད་
ལ་བསམ་ནས་རྡུལ་འཕྱག་གོ་སྙམ་པའི་སེམས་དང། གནས་བརྟན་དང། བར་མ་དང། གསར་བུ་རྣམས་ལ་བྱམས་པའི་སེམས་དང། བརྩེ་བའི་སེམས་དང། ཕ་དང། བུ་དང། ཕུ་ནུ་བོར་

[418A]༄༅། །འདུ་ཤེས་མངོན་དུ་བཞག་སྟེ་སྟན་ལ་འདུག་པར་མཁས་པར་བྱ། བཟའ་བ་ལ་མཁས་པར་བྱ་སྟེ། འདི་ནི། བཟའ་བའི་བྱ་བ་ཞེས་བྱའོ། །ཟས་གཏང་བའི་བྱ་བ་གང་ཞེ་ན་
དགེ་སློང་གིས་ཟས་བླངས་ནས་སླར་གཏང་བར་མི་བྱ། བབ་བབ་ཏུ་གཏང་བར་མི་བྱ། ཟས་གང་ལ་གཏང་བར་བྱ་ཞེ་ན། མ་ལ་སྦྱིན་པར་བྱ། ཕ་དང། ཕུ་ནུ་བོ་དང། སྲིང་མོ་ལ་སྦྱིན་པར་བྱ་
གཉེན་ལའང་སྦྱིན་པར་བྱ། ཀུན་དགའ་ར་བའི་ནང་དུ་ཁྱིམ་པ་འོངས་པ་ལ་ཡང་སྦྱིན་པར་བྱ། ཕན་གདགས་པ་ལ་སྦྱིན་པར་བྱ་མི་ཕན་པ་ལའང་སྦྱིན་པར་བྱ། ནད་པ་དང། བཟུང་བ་དང་འབྲེལ་
པར་གྱུར་པ་ལའང་སྦྱིན་པར་བྱ། དེ་སྟེ་བུད་མེད་སྦྲུམ་མ་ཞིག་འོངས་ན་ཡང་དྲན་པ་ཉེ་བར་བཞག་སྟེ་སྦྱིན་པར་བྱ། བྱོལ་སོང་ལའང་ཟན་ཆང་གཅིག་སྦྱིན་པར་བྱ། རབ་ཏུ་འབྱུང་བར་འདོད་པ་
ལའང་སྦྱིན་པར་བྱ། དེ་ཡང་དུམ་བུར་བྱས། ལྷག་མར་བྱས་ལ་སྦྱིན་པར་བྱ་སྟེ། འདི་ནི། ཟས་གཏང་བའི་བྱ་བ་ཞེས་བྱའོ་།བསོད་སྙོམས་ཀྱི་བྱ་བ་གང་ཞེ་ན། དགེ་སློང་གིས་བསོད་སྙོམས་
གུས་པར་བླང་བར་བྱ། རིམ་བཞིན་དུ་བླང་བར་བྱ། མུ་དང་མཉམ་པར་མ་ཡིན། ཚོད་མ་དང་མཉམ་པར་མ་ཡིན། ཤེས་བཞིན་པ་དང་དྲན་པ་ཉེ་བར་བཞག་པ་དང། སེམས་མི་གཡེང་
བ་དང། མི་བོ་བ་དང། ཇི་ཙམ་གྱིས་དེ་ཆོག་པར་གྱུར་པ་དེ་ཙམ་དུ་བླང་བར་བྱ་སྟེ། འདི་ནི། བསོད་སྙོམས་ཀྱི་བྱ་བ་ཞེས་བྱའོ་།བསོད་སྙོམས་སྤྱོད་པའི་བྱ་བ་གང་ཞེ་ན་བསོད་སྙོམས་

[418B] ཤེས་བཞིན་དུ་འགྲེང་བར་བྱ། དྲན་པ་ཉེ་བར་གཞག་པ་དང། སེམས་མི་གཡེང་བ་དང། མཛེས་པ་དང། སྤྱོད་ལམ་དུ་ལྡན་པ་དང། ཤིན་ཏུ་
བསྡམས་པ་དང། ཤིན་ཏུ་གཡོགས་པ་དང། སྒྲ་བསྐྱུངས་པ་དང་མིག་མི་གཡེང་ཞིང་གཉའ་ཤིང་གང་ཙམ་དུ་བརྟག་པ་དང། དབང་པོ་བསྡམས་པ་དང། ཡིད་ཕྱིར་མི་གཡེང་བ་དང། སྔ་ཕྱིར་འདུ་
ཤེས་པ་དང། མ་ལྟ་བུའི་བུད་མེད་མཐོང་ན། མར་འདུ་ཤེས་ཉེ་བར་གཞག། སྲིང་མོ་ལྟ་བུའི་བུད་མེད་མཐོང་ན། སྲིང་མོར་འདུ་ཤེས་ཉེ་བར་གཞག། བུ་མོ་ལྟ་བུའི་བུད་མེད་མཐོང་ན། བུ་མོར་འདུ་
ཤེས་མངོན་པར་གཞག་བསོད་སྙོམས་སྤྱོད་པའི་དགེ་སློང་གིས་སྲང་དང། ཚོང་འདུས་དང། བཞི་མདོ་དང། སུམ་མདོ་དང། སྒོ་ཁང་དག་གི་མཚན་མ་གཟུང་བར་བྱ། ཁྱིམ་གྱི་སྒོར་སོང་ནས་འཁར་
གསིལ་དཀྲོགས་ཏེ་དལ་ནས་བགས་ཀྱིས་སྒོ་ལ་གཏུགས་པར་བྱ། དེ་སྟེ་བུད་མེད་གཉིད་ཀྱིས་ལོག་ན། སེ་གོལ་གཏོགས་ལ་སད་པར་བྱ། དེ་སྟེ་རྡུང་བ་ཞིག་ལ་ཞུགས་ན། གཏུན་བུ་ཐབས་གཉིས་
གསུམ་རྡུང་བའི་བར་དུ་བསྡད་པར་བྱ། འོན་ཏེ་བསྲེག་པ་ཞིག་ལ་ཞུགས་ན། ཁུར་བ་གཅིག་བསྲེགས་ཀྱི་བར་ལ་བསྡད་པར་བྱ། དེ་སྟེ་འཐག་པ་ཞིག་ཏུ་གྱུར་ན། ལན་གཉིས་ལན་གསུམ་
བསྐོར་གྱི་བར་དུ་བསྡད་པར་བྱ། དྲན་པ་ཉེ་བར་གཞག་སེམས་མི་གཡེལ་བར་བསོད་སྙོམས་བླང་བར་བྱའོ། །ཇི་ཙམ་ཆོག་པ་དེ་ཙམ་བླང་བར་བྱ། དེ་སྟེ་དགེ་སློང་བསོད་སྙོམས་སྤྱོད་

[419A]༄༅། །པས་འདོད་ན། དགེ་འདུན་གྱི་ནང་དུ་བཟའ་བར་བྱ། མགྲོན་དུ་བོས་ན་ཡང་བདག་གིར་བྱ་སྟེ། བསོད་སྙོམས་སྤྱོད་པའི་བྱ་བ་ནི། དེས་གཏང་བར་བྱ་སྟེ། འོད་ནི། བསོད་
སྙོམས་སྤྱོད་པའི་བྱ་བ་ཞེས་བྱའོ། །ཟས་ནོད་པའི་བྱ་བ་གང་ཞེ་ན། ཟས་ནོད་པའི་དགེ་སློང་གིས་དུས་དང་ཚོད་རིག་པར་བྱོས་ལ་བསོད་སྙོམས་ལོངས་ཤིག། ཤེས་པར་བྱ། དྲན་པ་མངོན་
པར་གཞག་པར་བྱ། སེམས་མི་གཡེལ་བར་བྱ། མི་རྙོག་པར་བྱ། མི་འདྲེས་པར་བྱ། ཅི་ནས་ཀྱང་མཛེས་ཤིང་དབེན་པར་བྱ། ཅི་ནས་ཀྱང་དེ་ལ་མི་གཙང་བ་འབགས་པ་དང། རིངས་
ཤིང་བརྟུན་པའི་ཚུལ་དུ་མི་བྱ། གཙང་ཞིང་མཛེས་པར་བྱ་རིངས་ཤིང་འདུན་པ་ལྟར་འོངས་པར་བྱ། སྐབས་སུ་མ་བབ་པའི་དོན་གཞན་མི་གཉེར། གཙུག་ལག་ཁང་དུ་སོང་བ་ནས་
དགེ་སློང་དེ་ལ་བཞིན་གྱི་མདངས་བཟང་བ་དང། ཁྲོ་གཉེར་མེད་པ་དང། ཚིག་སྙན་པ་དང། མགུ་བར་བྱོས་ལ་ཟན་ལོངས་ཤིག། འདི་ནི་ཟས་ནོད་པའི་བྱ་བ་ཞེས་བྱའོ། །དགོན་
པའི་བྱ་བ་གང་ཞེ་ན། དགོན་པའི་དགེ་སློང་གིས་མདངས་བཟང་བར་བྱ། ཁྲོ་གཉེར་མེད་པར་བྱ། དྲན་པ་མངོན་པར་གཞག་ཐོག་མར་སྙན་ཚིག་བྱ། ཚུར་ཤོག། བདེ་བར་འོངས་
སམ་ཞེས་ཚིག་སྙན་པས་བསུ། ཁྱེད་ཅག་ལེགས་པར་གནས་སམ། ལེགས་པར་སྤྱད་དམ། ལེགས་པར་བྱ་བ་བྱས་སམ་ཞེས་ཐོག་མར་དྲིས་ཤིག་དགོན་པའི་དགེ་སློང་རྣམས་

[419B] ཆུ་སྣོད་ཀྱང་ཞོག་ཅིག། ཁ་ཟས་ཀྱང་བཟོས་ལ་ཞོག་ཅིག། ཟས་ཀྱི་སྣོད་ཀྱང་ཞོག་ཅིག་།མེའང་གསོས་ཏེ་ཞོག་ཅིག་ཞུགས་ལིང་ཡང་བཟོས་ཏེ་
ཞོག་ཅིག་མར་མེ་དག་ཀྱང་བཟོས་ཏེ་ཞོག་ཅིག་མེ་མར་གྱི་སྣོད་ཀྱང་བཟོས་ཏེ་ཞོག་ཅིག། མེ་མར་གྱི་སྙིང་པོ་ཡང་བཟོས་ཏེ་ཞོག་ཅིག། མར་དང། འབྲུ་མར་དང། སྦྲང་རྩི་དང། སྣད་པའི་
བཅིང་བ་ཡང་བཤམས་ཏེ་ཞོག་ཅིག། ཀོ་བའི་དུམ་བུ་ཡང་བཤམས་ཏེ་ཞོག་ཅིག། རྒྱུས་པ་དང། འབྲེང་བུ་དང། སྙུང་ཡང་བཤམས་ཏེ་ཞོག་ཅིག། ཁབ་དང། གྲི་དང། སྐུད་པ་དང། ཟས་
རྣམས་ཀྱང་བཤམས་ཏེ་ཞོག་ཅིག། སྨན་རྣམས་ཀྱང་ཆོངས་ཤིག་བརྟན་པའི་འཁར་བ་ཡང་ཆོངས་ཤིག། དགོན་པའི་དགེ་སློང་རྣམས་ཀྱིས་མེ་ཤེལ་དང། ཆུ་ཤེལ་གཞན་ལ་མ་སྟོན་ཅིག་
དགོན་པའི་དགེ་སློང་གིས་ཁྲོན་པའི་རྒྱུས་ཤེས་པར་གྱིས་ཤིག། ཉེ་སྤྱོད་ལ་མཁས་པ་དང། མཚན་མོ་ལ་མཁས་པ་དང། ཡུལ་ཕྱོགས་ལ་མཁས་པ་དང། དགོན་པའི་དགེ་སློང་གིས་མདོ་སྡེ་ལ་
མཁས་པར་བྱ། འདུལ་བ་ལ་མཁས་པར་བྱ། མ་ལྟ་བུ་ལ་མཁས་པར་བྱ། སྨྲ་བ་ལ་མཁས་པ་དང། ཆོས་སྟོན་པ་ལ་མཁས་པ་དང་ཕུང་པོ་ལ་མཁས་པ་དང། ཁམས་ལ་མཁས་པ་དང། སྐྱེ་
མཆེད་ལ་མཁས་པ་དང། རྟེན་ཅིང་འབྲེལ་བར་འབྱུང་བ་ལ་མཁས་པ་དང། གནས་དང་གནས་མ་ཡིན་པ་ལ་མཁས་པར་བྱ། དགོན་པའི་དགེ་སློང་རྣམས་ཀྱིས་ཆོས་ཤེས་པར་བྱ། དོན་ཤེས་

[420A]༄༅། །པར་བྱ། དུས་ཤེས་པར་བྱ། ཚོད་ཤེས་པར་བྱ། བདག་ཉིད་ཤེས་པ་དང། འཁོར་ཤེས་པ་དང། གང་ཟག་ཤེས་པ་དང། གང་ཟག་གི་ཁྱད་པར་ཤེས་པར་བྱ། དགོན་
པའི་དགེ་སློང་རྣམས་ཀྱིས་དྲེགས་པ་མི་བསྐྱེད། གཅམ་བུ་མི་བྱ་བཀུར་སྟིར་བཅས། དབང་གཞན་ལ་རག་ལས་པར་བཅས། ཁ་མི་རྒོད་ཚིག་བརྟན་པར་བྱ། ངོ་ཚ་བ་དང། ཁྲེལ་ཡོད་
པར་བྱ། གཏམ་མི་མང་བ་དང། འཐབ་མོར་འགྱུར་བ་རྣམས་མི་སྨྲ་བརྩོན་འགྲུས་སུ་བྱ། ལེ་ལོར་མི་བྱ། དྲན་པ་ཅན་དང། ཤེས་བཞིན་དུ་སྤྱོད་པར་བྱ། དབང་པོ་བསྡམ་པར་བྱ། ཟས་
ལ་ཚོད་ཟིན་པར་བྱ། བདག་གིས་ཤེས་པར་མི་བྱ། སྲོད་དང་ཐོ་རངས་ཀྱི་ཚེ་རྣལ་འབྱོར་བྱ་བ་ལ་ནན་ཏན་དུ་བྱ། གཉིད་ཀྱི་བདེ་བ་དང། འཕྲེས་པའི་བདེ་བ་དང། མལ་སྟན་གྱི་བདེ་བ་ཉམས་
སུ་མི་བླང། དུས་སུ་སྤྱོད་པ་དང། དུས་མ་ཡིན་པར་སྤྱོད་པ་ཤེས་པར་བྱ། སྟན་ལ་འདུག་པ་ལ་མཁས་པ་དང། དགེ་སློང་གནས་བརྟན་རྣམས་ལ་མི་སྨོད་པ་དང། དགེ་སློང་གསར་བུ་རྣམས་
ལ་ཡང་མི་སྨོད་པ་དང། དགོན་པའི་དགེ་སློང་གིས་བརྩོན་འགྲུས་ཡལ་བར་མི་བྱ། མ་ཐོབ་པ་ཐོབ་པ་དང། མ་ཆུད་པ་ཆུད་པ་དང་མངོན་དུ་མ་བྱས་པ་མངོན་དུ་བྱ་བ་དང། དགོན་པ་
ལ་གནས་པའི་དགེ་སློང་གིས་ཆོས་ཀྱི་དབྱུག་པ་དང། རིལ་བུ་དང་ཕོ་ལོང་གིས་སྲོད་དང། ཐོ་རངས་ལ་རྣལ་འབྱོར་བྱོས་ཤིག། དགོན་པའི་དགེ་སློང་གིས་མཚུངས་པར་སྤྱད་པའི་

[420B] འདས་པ་དང་བཅས་པར་འགྱུར་ཏེ། འདི་ནི། དགོན་པའི་བྱ་བ་ཞེས་བྱའོ། །དགོན་པའི་གནས་བརྟན་གྱི་བྱ་བ་གང་ཞེ་ན། དགོན་པའི་དགེ་
སློང་གིས་བྱ་བ་དེ་ལྟ་བུ་ལ་འཇུག་པར་བྱའོ། །དགེ་སློང་གསར་བུ་རྣམས་དེ་ན་འཁོད་པ་ཀུན་ཤེས་པར་བྱ་བ་ནས་སྔ་མ་བཞིན་ཏེ་ཐམས་ཅད་དུའང་དགེ་སློང་གནས་བརྟན་གྱིས་ཐོག་མར་འཇུག་
པར་བྱའོ། །རྒྱུད་གཏང་བར་མི་བྱ་བའི་བར་དུ་སྟེ། དགོན་པ་ན་བྱ་བ་རྣམས་གཟུང་བར་བྱ། དགོན་པའི་བྱ་བ་རྣམས་ལ་གཟུད་པར་བྱ། དེ་དག་གིས་ཀྱང་དེས་རྗེས་སུ་བསྟན་པའི་ཚིག་ལ་
མཉན་ཅིང་བསྒྲུབ་པར་བྱ་སྟེ། འདི་ནི། དགོན་པའི་གནས་བརྟན་གྱི་བྱ་བ་ཞེས་བྱའོ། །གྲོང་འདབ་ཀྱི་བྱ་བ་གང་ཞེ་ན། གྲོང་འདབ་ཀྱི་དགེ་སློང་གིས་མདངས་བཟང་བར་བྱ་བ་ནས་སྔ་མ་བཞིན་
ཏེ༑ བདེ་བར་སྤྱོད་པའི་བར་དུའོ། །དགེ་སློང་དག་འོངས་ཤིང་ལྷགས་པ་རྣམས་ལ་བདེ་བར་ཕྱིན་ཏམ་ཞེས་དྲི་བར་བྱ། ཇི་ལྟར་རྒན་རིམ་པ་དང། ཇི་ལྟར་རིགས་པར་ངལ་བསོ་བར་བྱ་
མལ་སྟན་དག་ཀྱང་ཇི་ལྟ་བུ་ཡོད་པ་སྦྱིན་པར་བྱ། དེ་སྟེ་སྔ་དྲོ་ལྷགས་ན་ནི། ཁ་ཟས་ཅི་འབྱོར་པ་བཞིན་དུ་བགོ་ཞིང་སྦྱིན་པར་བྱ། དེས་ཟས་ཀྱི་འོག་ཏུ་འོངས་ན། བཏུང་བ་དང། བུ་རམ་དང་
ཤ་ཁར་དང། ཧྭགས་དང། ཧ་སེ་རྣམས་ཅི་འབྱོར་པ་སྦྱིན་ཞིང་ཚིམ་པར་བྱ། ནུབ་མོ་མལ་སྟན་ཀྱང་བགོ་ཞིང་སྦྱིན་བར་བྱ་རྐང་པ་བཀྲུ་བ་དང། རྐང་པ་བསྐུ་བ་ཡང་སྦྱིན་པར་བྱ། ཀུན་

[421A]༄༅། །དགའ་ར་བའི་ཕྱིར་འབྱུང་བ་དང། ནང་དུ་འཇུག་པ་དང། ཉེ་འཁོར་དང། བཤང་བའི་ས་དང། གཅི་བའི་ས་དང། སྐས་ཀ་དང། ཐེམ་སྐས་དང། གཅད་པ་དང། དབྱེ་
བ་རྣམས་སོ་སོར་སྟོན་ཅིག་དགེ་འདུན་གྱི་བྱ་བ་བཅས་པ་རྣམས་ཀྱང་སྒྲོགས་ཤིག་དེ་སྟེ་བསོད་སྙོམས་པ་ཞིག་ཡིན་ན་ཡང་སྤྱོད་ཡུལ་རྣམས་རིགས་པར་སྟོན་ཅིག་འོངས་པ་ལ་ཡང་
ཁ་ཟས་དང། སྐོམ་རྣམས་སྦྱར་བར་བྱ། དེ་སྟེ་འདུག་པར་གྱུར་ན་དེ་ལ་དྲིས་ཏེ་གནས་པར་གྱུར་ན་གནས་ཁང་དང། ཁང་བུ་བརྩེགས་པའང་རུང། དབེན་པར་རུང་བ་ཞིག་བྱིན་ཅིག་
དེ་སྟེ་འགྲོ་བར་གྱུར་ན། རབ་ཏུ་མགུ་བར་བྱོས་ལ་ཕྱི་བཞིན་དུ་བསྐྱལ་བར་གྱིས་ཤིག་དེ་སྟེ་ཁྱིམ་བ་དག་ལྷགས་ན་ཡང་གྲོང་འདབ་པའི་དགེ་སློང་གིས་མགུ་བའི་བཞིན་དང་ཁྲོ་གཉེར་
མེད་པར་གྱིས་ལ་མདུན་དུ་བསུས་ཏེ་ཚིག་སྙན་པར་གྱིས་ཤིག་སྟན་ཐིངས་ཤིག་དེ་སྟེ་ཁ་ཟས་དང། སྐོམ་དགོས་ན་ཡང་བྱིན་ཅིག་།ཉལ་ན་ཡང་མལ་སྟན་བྱིན་ཅིག་དེ་སྟེ་ཆོས་ཉན་
པར་འདོད་ན། དེས་ནུས་ན། བདག་ཉིད་ཀྱིས་ཆོས་ཀྱི་གཏམ་བྱོས་ཤིག་།དེ་སྟེ་བདག་ཉིད་ཀྱིས་མི་ནུས་ན། དགེ་སློང་གཞན་བསྐོས་ལ་ཆོས་ཀྱི་གཏམ་སྒྲོགས་ཤིག། གྲོང་མཐའི་དགེ་
སློང་གིས་བྲམ་ཟེ་དང། ཁྱིམ་བདག་རྣམས་འོངས་ཤིང་ལྷགས་པ་ལ་སྦྱིན་པ་དང། སྦྱིན་པ་ལ་འཇུག་པ་དང། སྐྱབས་སུ་འགྲོ་བ་དང་བསླབ་པའི་གཞི་འཛིན་པ་བསྟབ་པར་བྱོས་ཤིག་

[421B] དྲི་དང། མེ་ཏོག་ཀྱང་སྦྱིན་པར་བྱོས་ཤིག་མཆོད་རྟེན་ལ་བསྐོར་ཞིང་ཕྱག་འཚལ་དུ་ཆུག་ཅིག་ཅི་ནུས་སུ་བསླབ་པ་བསྟན་ཏེ་གཏང་བར་བྱ་སྟེ། འདི་ནི། གྲོང་འདབ་ཀྱི་བྱ་བ་ཞེས་བྱའོ། །
གྲོང་འདབ་ཀྱི་གནས་བརྟན་གྱི་བྱ་བ་གང་ཞེ་ན། གྲོང་འདབ་ཀྱི་དགེ་སློང་གནས་བརྟན་བྱི་བྱ་བ་འདི་ལྟ་བུ་ལ་འཇུག་པར་བྱའོ་།དགེ་སློང་གསར་བུ་དེ་ན་གང་འཁོད་པ་དེ་ཀུན་ཤེས་པར་བྱ་བ་ནས་སྔ་མ་
བཞིན་ཏེ། གྲོང་འདབ་ཀྱི་དགེ་སློང་གནས་བརྟན་གྱིས་ཐམས་ཅད་དུའང་ཐོག་མར་འཇུག་པར་བྱ། རྒྱུད་མི་གཏང་བར་བྱ་བའི་བར་དུ་སྟེ། གྲོང་འདབ་ཀྱི་བྱ་བ་རྣམས་ལ་དེ་དག་གཟུད་པར་བྱ། གྲོང་
འདབ་པའི་བྱ་བ་རྣམས་ལ་འཛིན་དུ་གཞུག་པར་བྱ། བྱ་བ་བཟང་པོ་ལ་གཟུད་པར་བྱ། འདི་སྐད་ཅེས་བསྒོ་བར་བྱ་སྟེ། ཚེ་དང་ལྡན་པ་རྣམས། དྲན་པ་ཉེ་བར་ཞོག་ལ་གྲོང་འདབ་ཏུ་གནས་པར་
བྱ་སྟེ། ཀུན་དགའ་ར་བ་པ་དང། དགེ་ཚུལ་ཕ་དང། བུད་མེད་རྣམས་ལ་རྒྱུན་དུ་བལྟ་བ་སྤངས་པར་བྱས་ལ་ལྟ་ན་ཡང་དྲན་ལ་ཉེ་བར་བཞག་ལ་བལྟ་ཞིང་སྨྲ་བར་གྱིས་ཤིག་དྲེགས་པར་
མ་བྱེད་ཅིག་དུས་དུས་སུ་ཆོས་ཀྱི་གཏམ་བྱ་བར་བྱ། སྤྱོད་ཡུལ་མ་ཡིན་པར་རྣམས་ལས་ནི། བཟློག་པར་བྱ། སྤྱོད་ཡུལ་རྣམས་ལ་ནི། གཟུད་པར་བྱ། དེ་དག་གིས་ཀྱང་དེས་བསྒོ་བ་དང་
བསྟན་པའི་ཚིག་རྣམས་མཉན་ཅིང་འཇུག་པར་བྱ་སྟེ། འདི་ནི། དགེ་སློང་གྲོང་འདབ་ཀྱི་གནས་བརྟན་གྱི་བྱ་བ་ཞེས་བྱའོ། །གློ་བུར་ངུ་འོངས་པའི་བྱ་བ་གང་ཞེ་ན། གློ་བུར་ངུ་འོངས་པའི་དགེ་

[422A]༄༅། །སློང་གིས་བབ་བབ་ཏུ་ཀུན་དགའ་ར་བའི་ནང་དུ་འཇུག་པར་མི་བྱ། ཀུན་དགའ་ར་བའི་སྒོ་གར་ལྷུང་བཟེད་དང་ཆོས་གོས་ཞོག་ལ། དེ་སྟེ་ཆུ་ཡོད་ན་ནི། རྐང་པ་
ཁྲུས་ཤིག་ཆུ་མེད་ན་ནི། རྡུལ་ཕྱི་བའི་ར་དའམ། ལོ་མ་དང་ལོ་མ་རྙིས་པས་རྡུལ་ཕྱིས་ཤིག་བཤང་བ་བྲོའམ། གཅི་བ་བྲོ་ན་ཡང་ཤོངས་ཤིག་གཅིས་ཤིག་དེ་ནས་ཆོས་གོས་
གྱོན་ལ་ཕྲག་པ་གཡོན་པས་ཆོས་གོས་ཀྱི་ཚད་ཐུར་དང་ལྷུང་བཟེད་ཀྱི་སྣོད་རྣམས་ཐོགས་ཤིག་ལག་པ་གཡས་པས་ནི། འཁར་གསིལ་ཐོགས་ཤིག་ལག་པ་གཡོན་པས་ནི། ལྷམ་
ཁྱེར་ཅིག་དེ་ཀུན་དགའ་ར་བ་རྩིག་པས་བསྐོར་ཏམ། ཤིང་ཐགས་ཀྱིས་བསྐོར་ཏམ། འོབས་ཀྱིས་བསྐོར་བར་གྱུར་ན། ཤེས་བཞིན་དུ་སྒོ་ལ་མི་འདྲུད་བཞིན་དུ་ནང་དུ་ཞུགས་
ཤིག་མཆོད་རྟེན་རྣམས་ལ་བསྐོར་བར་བྱ། ཤེས་བཞིན་དུ་དྲན་པ་ཉེ་བར་བཞག་ལ་སེམས་མི་གཡེང། སྤྱོད་ལམ་མཛེས་པར་སྦྱར་ཞིང་རབ་ཏུ་བཀབ་ནས་སྒྲ་བསྐྱུངས་ལ་མིག་
མི་གཡེང་ཞིང་གཉའ་ཤིང་གང་ཙམ་དུ་བལྟ་ཞིང་གཙུག་ལག་ཁང་གི་ནང་དུ་ཞུགས་ལ་སྣང་གཡེལ་ཆེ་བའི་ཕྱོགས་སུ་འདུག་ཅིག་དང། ཅི་ནས་གཞི་ན་གནས་པའི་དགེ་སློང་དག་གིས་
མཐོང་ནས་དགེ་སློང་འདི་ནི། གློ་བུར་དུ་འོངས་པ་ཞིག་གོ། །ཞེས་ནས་དེ་དག་གིས་དེ་ངལ་བསོ་བར་བྱ་བར་འགྱུར། གློ་བུར་དུ་འོངས་པའི་དགེ་སློང་གཙུག་ལག་ཁང་གི་ནང་དུ་ཞུགས་

[422B] གར་རིགས་པར་ཆོས་གོས་ཀྱི་ཚད་ཐུར་དང། ལྷུང་བཟེད་ཀྱི་སྣོད་དང། རིལ་བ་དང། ལྷམ་རྣམས་གཞག་པར་བྱའོ། །དེ་ནས་དགེ་སློང་གནས་བརྟན་དག་ལ་བཀུར་སྟིར་བཅས། རི་མོར་
བཅས། འཇིགས་པའི་དབང་དུ་གྱིས་ལ་རྐང་པ་ལ་ཕྱག་བྱོས་ཤིག་།དགེ་སློང་གསར་བུ་རྣམས་ལ་ཚིག་སྙན་པས་དགའ་བར་བྱོས་ཤིག་།སྟན་ཇི་ལྟ་བུ་ཐོབ་པ་དེ་ལ་འདུག་པར་བྱ། གློ་བུར་
དུ་འོངས་པའི་དགེ་སློང་ཟས་ཀྱི་ཚེའམ། བཏུང་བའི་ཚེ་འམ། ཐུག་པ་འཐུང་བའི་ཚེའམ། ཕྱག་བྱ་བའི་ཚེའང་རུང། སྒོའམ་གཎྜཱི་བརྡུངས་ནས་དགེ་འདུན་འདུ་བའི་ཁར་འདུས་ཤིག་ལོ་གྲངས་
དྲིས་ལ་གར་བབ་པའི་རིམ་བཞིན་དུ་འདུག་ཅིག། དེ་སྟེ་མལ་སྟན་འབྲིམ་ན། ཤིན་ཏུ་རྟོགས་ལ་ལོངས་ཤིག་གནས་ཁང་བསྐོས་ན། ཅི། འདི་ན་གནས་སམ། མི་གནས་ཞེས་དྲིས་ཤིག་
དེ་སྟེ་གནས་ན་ནི། ཅི་བདེར་བྱོས་ཤིག་དེ་སྟེ་མི་གནས་པ་ཞིག་ཡིན་ན་ནི། དེས་ལྷུང་བཟེད་དང། ཆོས་གོས་ཕྱོགས་གཅིག་ཏུ་ཞོག་ལ་ཕྱག་དར་བྱ་བའི་ཕྱིར་ཕྱགས་མ་ཚོལ་ཅིག་ཆུ་རྫ་དང་
ཤིང་སྟན་ཀྱང་ཚོལ་ཅིག་གནས་ཁང་གི་སྒོ་དྲུང་དུ་འོངས་ན་ཡང་དལ་ནས་རྡུངས་ཤིག་འོན་ཏེ་དེ་ན་སྦྲུལ་ལམ། སྡིག་པའམ་རྐང་མང་ངམ། ཏྲེ་མ་བུ་ཀའམ། ཏྲེ་ལ་ཏ་ཀའམ། སྲོག་
ཆགས་གདུག་པ་གཞན་དག་ཀྱང་རུང་སྟེ། ཡོད་ན། ཚོར་བར་བྱས་པར་འགྱུར་རོ། །དེས་སྒོའི་ཕྱིས་བླ་འོག་ཏུ་རྟོགས་ཤིག་སྒོ་འཕར་ལ་ཡང་རྟོགས་ཤིག་དེ་ནས་སྒོ་དལ་ནས་ཕྱེ་སྟེ་

[423A]༄༅། །ཤེས་བཞིན་དུ་ནང་དུ་ཞུགས་ལ་དབུས་སུ་འདུག་ནས་གྲ་བཞིར་སྦྲུལ་གྱི་གནས་སམ། སྡིག་པའི་གནས་སམ། སྲིན་བུའམ། སྦྲང་མའམ། གྲོག་སྦུར་གཞན་
གྱི་གནས་བལྟས་ཏེ་ཡོད་པར་གྱུར་ན། དེ་དག་མི་གནོད་པའི་ཚུལ་དུ་ལོགས་ཤིག་ཏུ་འགྲོ་བར་གྱིས་ཤིག། དེ་ནས་གནས་ཁང་དུ་ཆག་ཆག་ཐོབ་ཅིག་ཕྱག་དར་བྱོས་ཤིག། ཕྱག་དར་
འོར་ཅིག་ལྕི་བས་ཞལ་ཞལ་འཇམ་པོར་ཡུགས་ཤིག་དེ་ན་འདི་ལྟ་སྟེ་མལ་སྟན་ཁྲིའམ། ཁྲིའུ་ཤིང་ངམ། ཁྲིའུ། ལ་བའམ། སྟན་ནང་ཚངས་ཅན་ནམ། གྲུ་བཞི་པོ་དག་
ཡོད་ན། ཕྱིར་ཕྱུང་ནས་དེ་སྟེ་རྒན་པོ་ཞིག་སྔར་འདུག་ན་ནི་སྐད་ཅིག་སྡོད་ཅིག་མ་ཡིན་ན། སེ་གོལ་གྱིས་དལ་ནས་གཏོགས་ཏེ་ཤེས་བཞིན་དུ་ནང་དུ་ཞུགས་ལ་རྐང་པ་ཁྲུས་ཤིག་
གློ་བུར་དུ་འོངས་པའི་དགེ་སློང་གིས་གཞི་ན་གནས་པའི་དགེ་སློང་རྣམས་ལ། འདི་ན་བསྡིགས་པའི་ལས་བྱས་པའམ། སྨད་པའི་ལས་བྱས་པའམ། བསྐྲད་པའི་ལས་བྱས་པའམ་
སླར་བསྡུམ་པའི་ལས་བྱས་པའམ། མ་མཐོང་བས་སྤངས་པའི་ལས་བྱས་པའམ། སླར་ལས་མ་བྱས་པའི་ཕྱིར་སྤངས་པའི་ལས་བྱས་པའམ། སྡིག་པ་ལ་ལྟ་བ་མ་བཏང་བའི་ཕྱིར་
སྤངས་པའི་ལས་བྱས་པའམ། ཆད་པ་བྱེད་པའམ། གཞི་ནས་བསླང་སྟེ་ཆད་པ་བྱེད་པའམ། ཡིད་མགུ་བར་བྱེད་པའམ། གཞི་ནས་བསླང་སྟེ་ཡིད་མགུ་བར་བྱེད་པ་ཡང་རུང་སྟེ་

[423B]དེ་སྟེ་ཡོད་ན་ཡང་དེ་དང་དེ་ལྟ་བུར་སྤང་བར་བྱའོ། །གཙུག་ལག་ཁང་ན་ཕྱིར་འབྱུང་བ་དང། ནང་དུ་འཇུག་པ་དང། ཉེ་འཁོར་དང། སྣམ་ཕྱི་ས་དང་
གཅིས་དང། སྐས་དང། ཐེམ་སྐས་དང། སྒོ་གཅད་པ་དང། དབྱེ་བ་ལ་སོགས་པ་རྟོགས་ཤིང་དྲིས་ཤིག་དགེ་འདུན་གྱི་བྱ་བ་བཅས་པ་ཇི་ལྟ་བུ་དྲིས་ཤིག་གནས་ཁང་དུ་ཞུགས་ཏེ་
སྟན་ཐིངས་ལ་སྐྱིལ་མོ་ཀྲུང་ཆོས་ཏེ་ལུས་དྲང་པོར་སྲོང་ལ་དྲན་པ་མངོན་དུ་བཞག་སྟེ་རེག་པར་བྱ་བ་བརྒྱད་སྤང་བར་བྱའོ། །དེ་ནི། འདི་ལྟ་སྟེ། ནད་དོ། །སྐྲན་ནོ། །མཚོན་ནོ། །དུག་གོ་
མི་རྟག་པའོ། །སྡུག་བསྔལ་བའོ། །སྟོང་པ་ཉིད་དོ། །བདག་མེད་པའོ། །སྙམ་དུ་བསམ་སྟེ་འདུག་ལ། དེ་སྟེ་ནུས་ན་ནི། ཇི་སྲིད་དུ་ནུས་བཞིན་དུ་འདུག་འོན་ཏེ་ཡང་མི་ནུས་ན། ལངས་ཏེ་
ཀློག་པ་གསུམ་བཀླག་གོ། སྦྱིན་པའི་ཡོན་ཏན་བརྗོད་ལ་སྦྱིན་པའི་ཡོན་ཏན་བརྗོད་ནས་གཡས་ཕྱོགས་སུ་འདྲེས་པར་བྱའོ། །རྐང་པས་རྐང་པ་མནན་ཏེ་སྣང་བའི་དྲན་པ་མངོན་དུ་བཞག་
ནས་ལངས་པར་ཤེས་བཞིན་དུ་འདུ་ཤེས་བཞག་ནས་ཡིད་ལ་བྱེད་བཞིན་དུ་མཚན་མོ་ཟད་པའི་ཐོ་རངས་ཀྱི་ཚེ་རིངས་ཤིང་མྱུར་བར་ལོངས་ལ། དེ་ནས་སྐྱིལ་མོ་ཀྲུང་བཅས་ཤིང་ལུས་དྲང་
ཁོར་བསྲང་སྟེ་འདུག་ལ་སེམས་དྲན་པ་མངོན་དུ་བྱས་ཏེ། ལུས་འདིས་རེག་པར་བྱ་བ་བརྒྱད་སྤང་བར་བྱ་སྟེ། དེ་ནི། འདི་ལྟ་སྟེ། ནད་དོ། །སྐྲན་ནོ། །མཚོན་ནོ། །དུག་གོ། མི་རྟག་པའོ། །

[424A]༄༅། །སྡུག་བསྔལ་བའོ། །སྟོང་པ་ཉིད་དོ། །བདག་མེད་པའོ་།སྙམ་དུ་བསམ་སྟེ། དེ་ནས་ནམ་ནངས་ན་སོ་ཤིང་ཟོ་ལ་འོར་ཅིག་།དེ་ནས་བྱ་བ་རྣམས་བྱོས་ལ། ཅི། དེང་
དགེ་འདུན་གྱི་བཤས་མགྲོན་དུ་བཞུད་དམ། འོན་ཏེ་བསོད་སྙོམས་ལ་འཇུག་ཅེས་དྲིས་ཤིག་དེ་སྟེ་དགེ་འདུན་གྱི་བཤོས་མགྲོན་དུ་བཞུད་ན། དགེ་བའི་ཕྱོགས་ཅིས་དེར་སྤྱོད་ལ་སོང་ཞིག་
དེ་སྟེ་བསོད་སྙོམས་ལ་འཇུག་ན། དེ་ནས་གྲོང་དང། སྤྱོད་ཡུལ་དང་དད་པའི་རིགས་གང་ཡིན་པ་དང། མ་དད་པའི་རིགས་གང་ཡིན་པ་དང། རིགས་འདི་ལྟར་བསླབ་པ་བྱིན་པ་མ་ཡིན་
ནམ་ཞེས་དྲིས་ཤིག་ལྷུང་བཟེད་ཁས་ཕུབ་མ་ཡིན་ནམ་ཞེས་དྲིས་ཤིག་རྟ་མ་རུངས་པ་དང། བ་ལང་མ་རུངས་པ་མེད་དམ་ཞེས་དྲིས་ཤིག་དེ་ནས་སྔ་དྲོ་ཤམ་ཐབས་བགོས། ལྷུང་
བཟེད་དང་ཆོས་གོས་ཁྱེར་ཏེ་ཤེས་བཞིན་དུ་བསོད་སྙོམས་ལ་འཇུག་པར་བྱའོ། །བསོད་སྙོམས་བསྐོར་ནས་ཟས་ཀྱི་བྱ་བ་བྱས་ཏེ་ཕྱིས་བསོད་སྙོམས་བླང་བ་དང་ཟས་ཀྱི་བྱ་བ་སྤངས་ནས་
ཆོས་གོས་དང་ལྷུང་བཟེད་བཞག་ནས་ཅི་བ་དེར་འདུག་པར་བྱ་བ་འདི་ནི། གློ་བུར་དུ་འོངས་པའི་བྱ་བ་ཞེས་བྱའོ། །གློ་བུར་དུ་འོངས་པའི་གནས་བརྟན་གྱི་བྱ་བ་གང་ཞེ་ན། གློ་བུར་དུ་འོངས་
པའི་དགེ་སློང་གནས་བརྟན་གྱིས་གློ་བུར་དུ་ལྷགས་པའི་དགེ་སློང་རྣམས་རིགས་པར་བྱ། དེ་དག་ལའང་མདངས་བཟང་བར་བྱ། ཁྲོ་གཉེར་མེད་པར་བྱ། ཚིག་སྙན་པས་སྔར་དགེ་སློང་

[424B] གློ་བུར་དུ་ལྷགས་པའི་དགེ་སློང་རྣམས་ཀྱི་ཕྱིར་མལ་སྟན་བརྙ་བར་བྱ། འདུག་འདུག་པ་ལས་འགྲོ་ན། རྣམ་པ་ལྔར་བསྒོ་བར་བྱ་སྟེ། གཙུག་ལག་ཁང་དུ་གནས་
ཁང་འདི་ཡིན་གྱི། ལྟོས་ཤིག་ཅེས་བསྒོ་བ་དང། མལ་སྟན་འདི་ཡིན་ན། སྟན་ལྟོས་ཤིག་ཅེས་པ་དང། ལྡེ་མིག་འདི་ཡིན་ནོ། །ཞེས་བསྒོ་ཞིང་གཏད་པ་དང་ལྔ་སྟེ། འདི་ནི། གློ་བུར་དུ་འོངས་
བའི་གནས་བརྟན་གྱི་བྱ་བ་ཞེས་བྱའོ།། །།འདུལ་བ་གཞུང་དམ་པ་བམ་པོ་ང་གཉིས་པ། འགྲོ་བའི་བྱ་བ་གང་ཞེ་ན། འགྲོ་བའི་དགེ་སློང་དེས་ཡུལ་ཕྱོགས་གང་ལོགས་སུ་འགྲོ་
བ་དེའི་ཡུལ་ཕྱོགས་བརྟག་པར་བྱ། དེའི་ཕྱོགས་ནས་འོངས་པའི་དགེ་སློང་རྣམས་ལ་བར་ཆད་དུ་འགྱུར་བ་བརྒྱད་ལས་གང་ཡང་རུང་བར་ཆད་དུ་འགྱུར་བ་མི་འབྱུང་ངམ་ཞེས་དྲི་བར་བྱ། བདག་
དེར་སོང་ན། བསོད་སྙོམས་དང། ན་བའི་སྨན་དང། བསྙེན་བཀུར་བྱེད་པས་བྲེལ་བར་མི་འགྱུར་རམ། བདག་ལ་བསོད་སྙོམས་དང། ན་བའི་སྨན་དང། བསྙེན་བཀུར་བྱེད་པས་ཀྱང་རུང་
བྲེལ་ཅིང་མི་རྙེད་པར་གྱུར་ན། ལུས་ཉམས་ཤིང་དུས་འདའ་བར་མི་འགྱུར་རམ། བདག་དེར་སོང་ན། ལུས་ལ་བདེ་བ་དང། སེམས་ལ་བདེ་བར་འགྱུར་རམ། བདག་དེར་སོང་ན། དགེ་བའི་
ཆོས་རྣམས་འཕེལ་བར་འགྱུར་རམ། བདག་དེར་སོང་ན། དགེ་སློང་ཚུལ་ཁྲིམས་དང་ལྡན་པ། ཡོན་ཏན་དང་ལྡན་པ། དེས་ག་དགེ་བའི་ཆོས་ཅན། ལྟ་བ་མཚུངས་པ། གནས་པ་མཚུངས་

[425A]༄༅། །པར་འགྱུར་རམ། བདག་ཐེ་ཚོམ་མ་སྐྱེས་པ་དེ་དག་མི་སྐྱེ་བར་བྱེད་དམ། སྐྱེས་པ་ཡང་སླར་སེལ་བར་བྱེད་དམ། སྡིག་པར་ལྟ་བ་མ་སྐྱེས་པ་མི་སྐྱེ་བར་བྱེད་
དམ། སྐྱེས་པ་རྣམས་སླར་ཟློག་པར་བྱེད་དམ། བདག་དང་ཚེ་དང་ལྡན་པ་དེ་དག་དང་ལྷན་ཅིག་ལུས་བདེ་བ་དང། སེམས་བདེ་བར་འགྱུར་རམ། བདག་ཚེ་དང་ལྡན་པ་དེ་དག་དང་ལྷན་
ཅིག་ཏུ་དགེ་བའི་ཆོས་རྣམས་བདེ་བར་འགྱུར་རམ་ཞེས་དྲི་བར་བྱ་སྟེ། དེ་ལྟར་ན། ཡུལ་ཕྱོགས་བརྟག་པར་བྱའོ། །གྲོགས་རྣམས་ལ་བརྟག་པར་བྱ་སྟེ། ཚེ་དང་ལྡན་པ་འདི་དག་ཚུལ་ཁྲིམས་
དང་ལྡན་ནམ། ཡོན་ཏན་དང་ལྡན་ནམ། དེས་པ། དགེ་བའི་ཆོས་ཅན་ཡིན་ནམ། ལྟ་བ་མཚུངས་སམ། གནས་པ་མཚུངས་སམ། གལ་ཏེ་འདི་ལྟར་བདག་ལ་ཐེ་ཚོམ་མ་སྐྱེས་པ་མ་སྐྱེད་
པར་བྱེད་དོ། །སྐྱེས་པ་སླར་སེལ་བར་བྱེད་དམ། སྡིག་པར་ལྟ་བ་ལ་ཡང་མ་སྐྱེས་པ་ལས་མི་སྐྱེ་བར་བྱེད་དམ། བདག་ཚེ་དང་ལྡན་པ་དེ་དག་དང་ལྷན་ཅིག་ལུས་དང། སེམས་བདེ་བར་
འགྱུར་རམ། བདག་ཚེ་དང་ལྡན་པ་དེ་དག་དང་ལྷན་ཅིག་ཏུ་དགེ་བའི་ཆོས་འཕེལ་བར་འགྱུར་རམ། གལ་ཏེ་ཚེ་དང་ལྡན་པ་འདི་དག་གིས་བདག་ལམ་དུ་ནད་ཀྱིས་བཏབ་ན། མི་འབོར་
བར་འགྱུར་རམ་སྙམ་དུ་གྲོགས་པོ་ལ་བརྟགས་ནས་ལམ་ལ་བརྟག་པར་བྱ་སྟེ། བདག་ལ་མ་དེར་བར་ཆད་དུ་འགྱུར་བ་བརྒྱད་ལས་གང་ཡང་རུང་བ་འབྱུང་བར་མི་འགྱུར་རམ། བདག་

[425B] ན་བའི་སྨན་དང། བསྙེན་བཀུར་བྱེད་པས་བྲེལ་བར་མི་འགྱུར་རམ། དེ་སྟེ་བསོད་སྙོམས་དང། བསྙེན་བཀུར་བྱེད་པ་མེད་ན། གནོད་ཅིང་དུས་འདས་པར་
མི་འགྱུར་རམ། བདག་ལམ་དེ་ན་ལུས་ལ་བདེ་བའམ། སེམས་ལ་བདེ་བར་འགྱུར་རམ། བདག་ལམ་དེར་དགེ་བའི་ཆོས་རྣམས་འཕེལ་བར་འགྱུར་རམ་དེ་སྟེ་བྲེལ་བར་མི་འགྱུར་ན་
འགྲོ་བར་བྱའོ། །དེ་ལྟ་བུར་ཡུལ་ཕྱོགས་དང། གྲོགས་དང། ལམ་རྣམས་བརྟགས་ལ། དེ་སྟེ་སང་འགྲོའོ། །སྙམ་ན། དེས་མཁན་པོ་དང། སློབ་དཔོན་རྣམས་ལ་བལྟ་བར་བྱ་སྟེ། བདག་ཡུལ་
ཕྱོགས་ནི། འདི་ལྟ་བུར། གྲོང་ཁྱེར་ནི། འདི་ལྟ་བུར་མཆིའོ། །ཞེས་ཞུའོ། །མཁན་པོ་དང། སློབ་དཔོན་གྱིས་ཀྱང་དེའི་ཡུལ་ཕྱོགས་བརྟག་པར་བྱ། ལམ་བརྟག་པར་བྱ། དགེ་སློང་གྲོགས་
པོ་རྣམས་ལ་བརྟག་པར་བྱ་སྟེ། འདིའི་གྲོགས་པོ་དགེ་སློང་རྣམས་ཅི་འདྲ། འདིའི་འཁོར་ཅི་འདྲ། འདིའི་གྲོགས་པོ་རྗེས་བཞིན་དུ་འདོང་བ་ཅི་འདྲ་བ་རྣམས་རྟོགས་ལ། དེ་སྟེ་མཐུན་པར་
གྱུར་ན་ནི། ཞུ་བ་ཡང་བྱིན་ཅིག་མཐུན་པར་མ་གྱུར་ན། མ་སྦྱིན་ཅིག་འགྲོ་བའི་དགེ་སློང་གིས་མ་ཞུས་པར་སོང་ན། འདས་པ་དང་བཅས་པར་འགྱུར་རོ། །དེ་སྟེ་ན་དགེ་བའི་ཆོས་
འཕེལ་བ་ཞིག་ཏུ་འགྱུར་ལ། མཁན་པོ་དང། སློབ་དཔོན་ཡང་ཚུལ་བཞིན་པ་ཞིག་མ་ཡིན་ན། མ་ཞུས་པར་སོང་ན་ཡང་བླའོ། །གནས་ཁང་ན་གནས་པའི་གནས་ཁང་དེ་ཆག་ཆག་

[426A]༄༅། །གིས་གདབ་པར་བྱ། ཕྱག་དར་བྱ། ཕྱག་དར་དོར་བར་བྱ་ལྕི་བས་ཞལ་ཞལ་འཇམ་པོར་བྱུག་པར་བྱ། ནང་བར་སྔར་རྐྱང་བ་གསུམ་ཀློག་པ་བཀླགས་ནས་སྦྱིན་
པའི་ཡོན་ཏན་བརྗོད་པར་བྱ། ནམ་ལངས་ནས་མལ་སྟན་རྣམས་ཇི་ལྟ་བུར་བགོས་པ་དེ་རྣམས་བསྔོས་ལ་གྲོངས་ཏེ་སྤྲུག་ཅིང་བརྡབ་པར་བྱའོ། །དེ་ནས་རྩིག་པ་ལས་སོར་བཞི་ཙམ་གྱིས་སྦགས་ལ་བཅེར་
ཏེ་བཞག་ནས་སྒོ་བཅད་དེ་ནང་གཏན་དང། བླ་གཏན་བཅུག་ལ། དེ་ན་གནས་པ་དང། གཞི་ན་གནས་པའི་དགེ་སློང་རྣམས་ལ་གཏད་དེ་ལྟོས་ཤིག་ཅེས་བསྒོས་ནས་འགྲོ་བར་བྱའོ། །མལ་
སྟན་ལ་སོགས་པ་ལ་ལྟོས་ཤིག་ཅེས་བསྒོ་བ་ལ་རྣམ་པ་ལྔ་སྟེ་གནས་ཁང་འདི་ལའོ། །གནས་ཁང་འདི་ལ་ལྟོས་ཤིག་མལ་སྟན་འདི་རྣམས་ལའོ། །མལ་སྟན་འདི་རྣམས་ལ་ལྟོས་
ཤིག་ལྡེ་མིག་གཏད་པ་དང་ལྔ་ཡིན་ནོ། །ཀུན་དགའ་ར་བའི་ཕྱི་རོལ་ཏུ་བྱུང་ན། དགེ་སློང་དགེ་སློང་གྲོགས་པོ་རྣམས་ལ་གཏད་པར་བྱ་སྟེ། རིང་དུ་མ་སོང་བར་སུ་ལ་ཡང་རུང། བརྗེད་ཅིང་
ལུས་པ་མེད་དམ་ཞེས་ཕན་ཚུན་དུ་དྲིས་ཤིག་དེ་སྟེ་བརྗེད་ཅིང་ལུས་པ་ཞིག་ཡོད་ན། དགེ་སློང་དེ་སླར་ལོག་ལ་བླངས་ཏེ་འོངས་ཀྱི་བར་དུ་བསྡད་པར་བྱ་བ་འདི་ནི། འགྲོ་བའི་བྱ་བ་ཞེས་
བྱའོ། །འགྲོ་བའི་གནས་བརྟན་གྱི་བྱ་བ་གང་ཞེ་ན། འགྲོ་བའི་གནས་བརྟན་གྱིས་ནང་བར་སྔར་ལངས་ནས་འདོང་བའི་དགེ་སློང་རྣམས་ཆར་གཞུག་དེ་དག་ལ་ཚེ་དང་ལྡན་པ་རྣམས་

[426B] ཆོས་གོས་རྣམས་ལེགས་པར་ལོངས་ལ་ཁྱེར་ཏེ་འདོང་ངོ། །སུས་ཀྱང་བརྗེད་པར་མ་བྱེད་ཅིག་ཅེས་བསྒོ་བར་བྱ་དོང་བའི་འོག་ཏུ་དགེ་སློང་གནས་བརྟན་ཉིད་ཀྱིས་དེ་དག་གིས་བརྗེད་
པ་ལྟ་ཡོད་དམ་མེད་ཅེས་བརྟག་པར་བྱས་ལ་ཐམས་ཅད་ཀྱི་མཇུག་ནས་འགྲོ་བར་བྱའོ། །རིང་པོར་མ་འཕགས་པར་དེ་དག་ལ་སུའི་ཡང་རུང་བརྗེད་ཅིང་ལུས་པ་ཅི་ཡོད་ཅེས་སྨྲ་བར་བྱ། དགེ་སློང་གནས་
བརྟན་གྱིས་དགེ་སློང་དེ་ཐམས་ཅད་ལ་རྗེས་སུ་བསྟན་པར་བྱ་སྟེ་ཚེ་དང་ལྡན་པ་རྣམས་ལས་གང་ཡང་རུང་སྔོན་དུ་འདོར་ཏེ་མ་འདོང་ཞིག་ཕྱིར་ནུར་ཏེ་མ་འཁོད་ཅིག། ཐམས་ཅད་ཀྱང་ལྷན་
ཅིག་ཏུ་འདུས་ལ་ཕན་ཚུན་དུ་ལྟ་རྟོག་བཞིན་དུ་འདོང་བར་བྱའོ་།དགེ་སློང་གནས་བརྟན་གྱིས་ལམ་དུ་ཞུགས་པའི་ཚེ་བདེ་བ་དང་ལྡན་མི་ལྡན་རིག་པར་བྱས་ལ་བདག་ཉིད་ཀྱིས་འདི་དག་ལ་སྔོན་
དུ་འདོར་ཏེ་འདོང་བ་ལྟ་ཡོད་དམ་མེད། ཕྱིར་ནུར་ཏེ་ལུས་པ་ལྟ་ཡོད་དམ་མེད། དེ་སྟེ་སྔོན་དུ་འདོར་ཏེ་འདོང་བ་ལྟ་ཡོད་ན་ཡང་དེ་དག་བསྐུལ་ཞིང་འདོང་བར་བྱ། བདག་ཉིད་ཀྱང་དགེ་སློང་རྣམས་
ཀྱི་དབུས་སུ་ཞུགས་ལ་འགྲོ་བར་བྱ། དེ་སྟེ་འགྲོ་མི་ཕོད་ན། ཉིད་ཀྱི་ལྷུང་བཟེད་དང། ཆོས་གོས་ལ་སོགས་པ་དགེ་སློང་དེ་དག་ལ་བགོས་ཤིང་བསྐུར་བར་བྱ། དེ་སྟེ་འགྲོ་མི་ནུས་པ་ཞིག་ཏུ་
གྱུར་ན། དགེ་སློང་དེ་དག་གིས་དགེ་སློང་དེ་ཕྲག་པའམ། ཁུར་དུ་ཁྱེར་ཏེ་དགོན་པ་དེ་ལས་ཕྱུང་ལ་གྲོང་འདབ་ཏུ་ཕྱིན་པར་གྱིས་ཤིག་དགེ་སློང་དེ་ལ་ཉེ་གནས་ཀྱི་དགེ་སློང་དེ་ཡང་བྱིན་

[427A]༄༅། །ཅིག་ཉེ་གནས་དགེ་སློང་དེས་ཀྱང་དེའི་ཟན་དང། སྨན་གཞན་ལས་ཚོལ་ཅིག་དེ་སྟེ་ལམ་དེ་འཇིགས་པ་དང་བཅས་པར་གྱུར་ན་རིངས་ཤིང་མྱུར་བར་དོང་སྟེ་དེ་ལས་བྱུང་
བ་དང། ངལ་བསོ་བར་གྱིས་ཤིག་དེ་སྟེ་ཡང་ནུས་པར་གྱུར་ན་ནི་གང་དུ་ཆུ་འགྲམ་མམ། ནགས་མཐའ་མ། གསིང་མ་སྔོན་པོའམ། ས་ཕྱོགས་གར་དགའ་བ་ཞིག་ཏུ་བརྟགས་ཏེ་དགེ་སློང་
རྣམས་ངལ་བསོར་གཞུག་པར་བྱ། ངལ་བསོས་ནས་ཀྱང་འདོང་བར་བྱ་སྟེ། དགེ་སློང་གནས་བརྟན་གྱིས་དེ་དག་ཀུན་ལ། ཀྱེ། ཐམས་ཅད་ཀྱིས་ཀྱང་འདིར་སྦྱིན་པའི་ཡོན་ཏན་རེ་རེ་རྗོད་ཅིག་
ཅེས་བསྐོ་བར་བྱ། དགེ་སློང་ཐམས་ཅད་ཀྱིས་སྦྱིན་པའི་ཡོན་ཏན་གྱི་ཚིགས་བཅད་བཀླགས་ཟིན་པ་དང། དགེ་སློང་གནས་བརྟན་གྱིས་མཇུག་ཏུ་སྦྱིན་པའི་ཡོན་ཏན་གྱི་ཚིགས་བཅད་
བཀླགས་ཏེ་ས་ཕྱོགས་སུ་ལན་གཉིས་ལན་གསུམ་བརྟགས་ཏེ་འགྲོ་བར་བྱའོ། །གྲོང་འདབ་ཏུ་ཕྱིན་ན་ཡང་དེས་དགེ་སློང་རྣམས་ཀྱི་ཕྱིར་གནས་བཙལ་བར་བྱ། མལ་སྟན་བཙལ་
བར་བྱ། ཡང་ན་རྩྭ་དང། ལོ་མ་བཙལ་ཏེ། དེ་སྟེ་ཡང་འབྱོར་པར་གྱུར་ན། རྐང་པ་བཀྲུ་བ་དང། རྐང་པ་བསྐུ་བ་དང། བཙགས་པའི་བཏུང་བ་དང། བུ་རམ་དང། ཁནྡ་ལ་སོགས་པ་
བསླང་བར་བྱའོ། །གཅི་བ་དང། བཤང་བའི་ས་ཡང་དྲིས་བརྟགས་ལ་མཚན་མོ་གནས་པར་བྱའོ། །ཁྱིམ་གྱི་ལྷ་རྣམས་ཀྱི་ཕྱིར་ཡང་རྐྱང་པ་གསུམ་དང། སྦྱིན་པའི་ཡོན་ཏན་བརྗོད་

[427B] དེར་གནས་ན་ཡང་དགེ་སློང་གནས་བརྟན་གྱིས་དེ་དག་གི་ཟན་དང། ཐུག་པ་དང། སྐྱོ་མ་རྣམས་བསྟབས་ཤིང་བཙལ་ནས་དགེ་སློང་རྣམས་ལ་བསྙོད་པར་བྱ། དེ་ན་དགེ་སློང་གསར་བུ་
འཁོད་པ་རྣམས་ལ་སྨྲ་བར་བྱ། ཡང་དག་པར་སྨྲ་བར་བྱ། ཀུན་ཤེས་པར་བྱ། རྟོག་པར་བྱ། བསྟན་པར་བྱ། རྗེས་སུ་བསྟན་པར་བྱ་སྟེ། ཅི་ནས་དེ་དག་དྲེགས་པ་དང། མི་རིགས་པ་དང། རྩེད་མོ་
ལས་བཟློག་པར་བྱ། འགྲོ་བའི་དགེ་སློང་གནས་བརྟན་གྱིས་ཇི་ལྟར་མཚུངས་པར་སྤྱད་པའི་ཆོས་བཅས་པ་བཞིན་དུ་མི་བྱེད་ན། འདས་པ་དང་བཅས་པར་འགྱུར་རོ། །འདི་ནི། འགྲོ་བའི་གནས་
བརྟན་གྱི་བྱ་བ་ཞེས་བྱའོ། །རྐང་པ་བཀྲུ་བའི་བྱ་བ་གང་ཞེ་ན། བཅོམ་ལྡན་འདས་ཀྱིས་དགེ་སློང་རྣམས་ལ་རྐང་པ་བཀུར་བའི་ཕྱིར་བཀང་བ་རྗེས་སུ་གནང་སྟེ། དེ་དགེ་སློང་དག་གིས་སྣོད་སྟོང་
པར་མཐོང་ན། བདག་ཉིད་ཀྱིས་དགང་བར་གྱིས་ཤིག་ཡང་ན་དགེ་སློང་གིས་ཀུན་དགའ་ར་བ་ན་གནས་པ་རྣམས་ལ་ཁོངས་ཤིག་པར་སྒོས་ཤིག་རྐང་པ་བཀྲུ་བར་བྱ་བ་འདི་ཡང་ཡིན་ཏེ་
དགེ་སློང་གིས་རྐང་པ་བཀྲུ་བར་འདོད་ན། ཤེས་བཞིན་དུ་རྐང་པ་བཀྲུ་བའི་སར་འགྲོ་བར་བྱ། དེ་སྟེ་རྒན་པ་ཞིག་སྔ་ན་འདུག་ན་སྐད་ཅིག་སྡོད་ཅིག་སུའང་མེད་ན། ཤེས་བཞིན་དུ་ཞུགས་
ལ་རྐང་པ་བཀྲུ་བར་བྱ། དགེ་སློང་གིས་རྐང་པ་བཀྲུ་བའི་སར་ཡུན་རིང་དུ་འདུག་པར་མི་བྱ། སྙོམས་པ་ལ་འཇུག་པར་མི་བྱ། ལུང་བསྒོ་བར་མི་བྱ། དྲན་པར་མི་བྱ། འདྲི་བར་མི་བྱ། གཏམ་ལ་

[428A]༄༅། །ཞུགས་ཤིང་མི་འདུག་མྱུར་དུ་རྐང་པ་བཀྲུས་ནས་ཤེས་བཞིན་དུ་སླར་འབྱུང་བར་བྱ་སྟེ། འདི་ནི། རྐང་པ་བཀྲུ་བའི་བྱ་བ་ཞེས་བྱའོ། །རྐང་པ་བཀྲུ་བའི་གནས་བརྟན་
གྱི་བྱ་བ་གང་ཞེ་ན། རྐང་པ་བཀྲུ་བའི་དགེ་སློང་གནས་བརྟན་གྱིས་དགེ་སློང་རྐང་པ་འཁྲུ་བ་ལ་ཞུགས་ནས་ཡང་མ་ཟིན་གྱི་བར་དུ་བསླང་ཞིང་དབྱུང་བར་མ་བྱེད་ཅིག་རྐང་པ་འཁྲུ་བ་ལ་ཞུགས་
པ་ཞེས་བྱ་བ་ནི། ཆུང་དུ་ན་རྐང་པ་ཆུས་གཤེར་བ་ཙམ་དུ་གྱུར་པའོ། །དེ་སྟེ་དགེ་སློང་དག་སྤྱོད་ལམ་མི་མཛེས་པར་གྱུར་ཏམ་གཏམ་ལ་ཞུགས་ཤིང་འཁོད་ན། དགེ་སློང་གནས་བརྟན་གྱིས་
དེ་དག་ཟློག་ཅིག་ལུང་བསྒོ་བར་བྱ། རྗེས་སུ་བསྟན་པར་བྱ། སྤྱོད་ལམ་མཛེས་པ་ལ་གཟུད་པར་བྱ། ཇི་ལྟར་རྐང་པ་བཀྲུ་བའི་གནས་བརྟན་གྱིས་མཚུངས་པར་སྤྱད་པའི་ཆོས་ལ་གཟུད་
པར་བྱ་སྟེ། འདི་ནི། རྐང་པ་བཀྲུ་བའི་གནས་བརྟན་གྱི་བྱ་བ་ཞེས་བྱའོ། །འདུག་པའི་བྱ་བ་གང་ཞེ་ན། གནས་དང། གཞི་ན་གནས་པའི་དགེ་སློང་དག་གིས་ཚེས་བརྒྱད་དང། བཅུ་བཞི་
དང། བཅོ་ལྔ་ལ་གཅིག་ཏུ་འདུས་ཏེ་སངས་རྒྱས་ཀྱིས་གསུངས་པའམ་ཉན་ཐོས་ཀྱིས་གསུངས་པའི་ཆོས་ཀྱང་རུང་སྟེ། སྨྲ་བར་བྱའོ་།དེ་དག་ནང་པར་སྔར་སྒོའམ། གཎྜཱི་བརྡུངས་མ་
ཐག་ཏུ་འདུ་བར་བྱ་སྟེ། མྱུར་དུ་འདུས་ནས་ཤེས་བཞིན་དུ་འཁོད་པར་བྱ། ཤེས་བཞིན་དུ་འཁོད་ནས་དྲན་པ་ཉེ་བར་གཞག་པར་བྱ། སེམས་མི་གཡེང་བར་བྱ། སྤྱོད་ལམ་ཚོགས་

[428B] ཤིན་ཏུ་བསྡམ་པར་བྱ། ཤིན་ཏུ་དགའ་བར་བྱ། སྒྲ་བསྐྱུང་བར་བྱ། མིག་མི་གཡེང་ཞིང་གཉའ་ཤིང་གང་ཙམ་དུ་བལྟ་བར་བྱ། བཀུར་སྟིར་བཅས། བདག་དམན་
པར་བཅས། འཇིགས་པ་དང་དབང་དུ་འགྱུར་བར་བཅས། ཡིད་དམན་པ་ཕྱགས་མ་དང་འདྲ་བའི་སེམས་སུ་བྱ། གནས་བརྟན་དང། བར་མ་དང། གསར་བུ་རྣམས་ལ་བྱམས་པའི་སེམས་སུ་
བྱ། ཕན་པའི་སེམས་སུ་བྱ། རྗེས་སུ་བརྩེ་བའི་སེམས་སུ་བྱ་བ་དང། ཕུ་ནུ་བོ་དང། བུར་འདུ་ཤེས་ཉེ་བར་གཞག་པར་བྱ། སྟན་ལ་འདུག་པ་ལ་མཁས་པ་དང། འདུག་ནས་ཡང་ཕྱི་ཕྱིར་ངེས་
པའི་ཆོས་ཀྱི་གཏམ་གྱིས་མཚན་མོ་ནམ་ཟད་པར་བྱའོ། །དེ་སྟེ་མི་བདེ་ནའང་སྤྱོད་ལམ་གཉིས་ཀྱིས་ནམ་ཟད་པར་བྱ་སྟེ། འཆག་པ་དང། འགྲེང་བས་སོ། །དགེ་སློང་རྣམས་འདུས་ནས་འཁོད་
ན་ཡང་དུས་སུ་ཆོས་མཉན་པར་བྱ་སྟེ། བཀུར་སྟིར་བྱ། མཉན་པར་བྱ། སྨད་པར་མི་བྱ། ཚུལ་བཞིན་དུ་འཇུག་པར་བྱ། གླགས་མི་བཙལ་བར་བྱ། ཆོས་ལ་བཀུར་སྟི་མངོན་དུ་གཞག་
པར་བྱ། ཆོས་སྨྲ་བའི་གང་ཟག་ལའང་བརྙས་པར་མི་བྱ། བདག་ཉིད་ལ་སྨད་པར་མི་བྱ། སེམས་གཅིག་ཏུ་ཐུབ་པ་དང། བཀའ་ཡིན་ནོ་བར་བསམ་པ་དང། རྣ་བ་མི་གཡེང་བ་དང། སེམས་
གུས་པ་དང། སེམས་ཐམས་ཅད་གཅིག་ཏུ་ཐུབ་པར་བསྡུས་ལ་ཆོས་མཉན་པར་བྱའོ། །དེའི་འོག་ཏུ་ལྷ་རྣམས་དང། རྒྱལ་པོ་དང། ཡོན་བདག་དང། སྦྱིན་པ་བྱེད་པ་རྣམས་ཀྱི་ཕྱིར་སྦྱིན་

[429A]༄༅། །པའི་ཡོན་ཏན་གྱི་ཚིགས་བཅད་བཀླག་པར་བྱ་སྟེ། འདི་ནི་འདུག་པའི་བྱ་བ་ཞེས་བྱའོ། །འདུག་པའི་གནས་བརྟན་གྱི་བྱ་བ་གང་ཞེ་ན། འདུག་པའི་དགེ་སློང་
གནས་བརྟན་གྱིས་སྔར་སྒོའམ། གཎྜཱི་བརྡུངས་ཀྱང་རུང་སྟེ། དེ་ཐོག་མར་འགྲོ་བར་བྱ། ཐོག་མར་འགྲེང་བར་བྱ། ཐོག་མར་འདུག་པར་བྱ། འདུག་ནས་ཡང་སྐད་ཅིག་ཅང་མི་སྨྲ་བར་བྱ་
དེ་ནས་བདག་ཉིད་ཀྱིས་ཆོས་སྨྲ་བར་བྱ། ཡང་ན་ནུས་པའི་དགེ་སློང་ཆོས་སྨྲོས་ཤིག་པར་བསྒོ་བར་བྱ། བདག་ཉིད་ཀྱིས་ཆོས་མ་སྨྲས་སམ། དགེ་སློང་ནུས་པ་ཡང་མ་བསྒོ་ན། འདས་པ་
དང་བཅས་པར་འགྱུར་རོ། །དེ་སྟེ་འཁོད་པ་ལ་ཡང་བྲམ་ཟེ་དང་ཁྱིམ་བདག་དག་ལྷགས་ན། དེས་དེ་དག་ལ་ཡང་ཆོས་ཀྱི་གཏམ་བྱ། དེ་སྟེ་གཞན་མུ་སྟེགས་ཅན་ཀུན་ཏུ་རྒྱུ་བ་སྐབས་
ཚོལ་ལམ། གླགས་ཚོལ་ཞིང་ལྷགས་ན། དེ་དག་ལ་ཡང་ཆོས་ཀྱིས་བརྒལ་བ་ལ་འཇུག་པར་བྱ། འདི་ནི། མི་རིགས་པའོ། །འདི་ནི། མི་འདྲ་བའོ། །འདི་ནི། མི་འགྲུབ་པའོ། །ཞེས་རིགས་
པའི་ཆོས་ཀྱིས་གདུལ་བར་བྱ། ཁྲོ་བ་མི་བསྐྱེད་པར་བྱ། མ་ཁྲོས་པར་བྱ། མི་སྨད་པར་བྱ་སྟེ། འདི་ནི། འདུག་པའི་གནས་བརྟན་གྱི་བྱ་བ་ཞེས་བྱའོ། །ཆོས་འཆད་པའི་བྱ་བ་གང་ཞེ་ན་
ཆོས་འཆད་པའི་དགེ་སློང་གིས་བཀུར་སྟིར་བཅས། བདག་ཉིད་དམན་པར་བཅས། འཇིགས་པ་དང་དབང་དུ་འགྱུར་བར་བཅས། ཡིད་དམན་ཞིང་ཕྱགས་མ་དང་འདྲ་བའི་སེམས་སུ་

[429B] འཁོར་གྱི་ནང་དུ་ཞུགས་ལ་ཆོས་བཤད་པར་བྱ་བ་ནི། རིགས་པ་དང། གསལ་བའི་ཚིག་དང། འབྲུ་དང། མ་འཁྲུགས་པ་དང། མ་འདྲེས་པ་དང། འབྲེལ་བ་དང། མ་འཁྲུགས་པ་དང། སེམས་
མི་གཡེང་བ་དང། ཟང་ཟིང་གི་སེམས་སུ་མ་ཡིན་པ་དང། ཆོས་ཉིད་ལ་ཡང་བཀུར་སྟི་མངོན་དུ་བྱ། ཆོས་ཉན་པ་རྣམས་ལ་ཡང་བཀུར་སྟི་མངོན་དུ་བྱ། ཆོས་ལ་བརྙས་པར་མི་བྱ། ཆོས་ཉན་པ་
རྣམས་ལ་ཡང་བརྙས་པར་མི་བྱ། བདག་ཉིད་ལའང་སྨད་པར་མི་བྱ། ཆོས་རྣམས་ལའང་ཆོས་ཉིད་དང་རྟེན་ཅིང་འབྲེལ་བ་ཡིན་པར་ཆུད་པར་བྱ་སྟེ། བྱམས་པའི་ཚུལ་དུ་བྱ། རྗེས་སུ་བརྩེ་བ་
དང། ཆོས་འདི་ཡུན་རིང་དུ་གནས་པར་འགྱུར་བར་བྱ། ཆོས་ཉིད་ལ་བརྟེན་གྱི། ཟང་ཟིང་ལ་བརྟེན་ཏེ་ཆོས་བཤད་པར་མི་བྱ། བཀུར་སྟིའི་ཐོག་མར་འཇུག་ལ། རྗེས་སུ་མཐུན་པ་དང། རྗེས་
སུ་འབྱོར་པར་བྱ། རིམ་དུ་བྱ་སྟེ། མགུ་བ་དང། དད་པ་དང། རངས་པ་དང། སྤྲོ་བ་དང། མོས་པ་དང། རིགས་པར་ལྡན་པ་དང། འཁྲུག་པ་མ་ཡིན་པར་ཆོས་བཤད་པར་བྱ། ཇི་ལྟར་འཁོར་
རྣམས་ལ་བྱམས་པའི་སེམས་དང། རྗེས་སུ་བརྩེ་བའི་སེམས་སུ་གནས་པར་བྱ། རྙེད་པ་དང། བཀུར་སྟི་དང། གྲགས་པ་ནི། མ་ཡིན་ནོ་།ཆོས་འཆད་པའི་ཚེ་བདག་ཉིད་ལ་བསྟོད་པར་ཡང་
མི་བྱ། གཞན་ལ་སྨད་པར་ཡང་མི་བྱ་སྟེ། འདི་ནི། ཆོས་འཆད་པའི་བྱ་བ་ཞེས་བྱའོ། །ཆོས་འཆད་པའི་གནས་བརྟན་གྱི་བྱ་བ་གང་ཞེ་ན། ཆོས་འཆད་པའི་གནས་བརྟན་གྱིས་གང་ན་

[430A]༄༅། །ཆོས་འཆད་པ་དེར་འགྲོ་བར་བྱ། དགེ་སློང་འདི་ཆོས་བཞིན་དུ་འཆད་དམ། འོན་ཏེ་ཆོས་བཞིན་མ་ཡིན་པར་འཆད་མཉན་ལ་དེ་སྟེ་ཆོས་བཞིན་འཆད་ན་ནི། སྒྲོ་
བ་བསྐྱེད་པར་བྱ། ཆོས་མ་ཡིན་པར་འཆད་ན། སླར་བཅོས་པར་བྱ་དེ་སྟེ་སླར་བཅོས་ནུས་ན་ནི། ལེགས། དེ་སྟེ་མི་ནུས་ན། ཇི་ལྟར་ནུས་ཤིང་ཅི་ཐུབ་ཐུབ་ཀྱིས་སྨད་པར་བྱ་སྟེ། དགེ་སློང། འདི་
ནི༑ ཆོས་མ་ཡིན། འདུལ་བ་མ་ཡིན། སྟོན་པས་བསྟན་པ་མ་ཡིན་གྱི་བཅོམ་ལྡན་འདས་ཀྱི་ཆོས་ཀྱི་གཞི་མ་བཤིག་ཤིག་ཆོས་ཀྱི་སྤྱན་མ་གཞར་ཅིག་ཅེས་སྨྲོས་ལ། སྟན་ལས་ལངས་
ཏེ་འགྲོ་བར་བྱ་བ་འདི་ནི། ཆོས་འཆད་པའི་གནས་བརྟན་གྱི་བྱ་བ་ཞེས་བྱའོ། །དུས་ཀྱི་བྱ་བ་གང་ཞེ་ན། དགེ་སློང་རྣམས་དུས་དུས་སུ་འགྲོ་བར་བྱ་སྟེ། འདི་ནི། དུས་ཀྱི་བྱ་བ་ཞེས་བྱའོ། །དུས་
མ་ཡིན་པའི་བྱ་བ་གང་ཞེ་ན། དགེ་སློང་གིས་དུས་མ་ཡིན་པར་གྲོང་དུ་འཇུག་པར་མི་བྱ། དེ་འདྲའི་རྐྱེན་བྱུང་བ་མ་གཏོགས་ཏེ་འཁོད་པའི་དགེ་སློང་ལ་མ་བསྒོ་བར་མི་འགྲོ་བ་ནི། དུས་
མ་ཡིན་པའི་བྱ་བ་ཞེས་བྱའོ། །དུས་མ་ཡིན་པར་དགེ་འདུན་འདུ་བའི་བྱ་བ་གང་ཞེ་ན། ཚེས་བརྒྱད་དང། ཚེས་བཅུ་བཞི་དང། ཚེས་བཅོ་ལྔ་ལ་དགེ་འདུན་འདུ་བ་མ་གཏོགས་པར་དེ་
ལས་གཞན་གྱི་ཕྱིར་དགེ་འདུན་འདུ་ཞིང། དགེ་འདུན་གྱི་ལས་དང་དགེ་འདུན་གྱི་བྱ་བ་དང། དགེ་འདུན་གྱི་བྱེད་པ་རྣམས་ཡིན་ཏེ། དེ་ལ་སྔར་སྒོའམ། གཎྜཱི་བརྡུངས་ཀྱང་རུང་

[430B] ཤེས་བཞིན་དུ་འདོང་བར་བྱ་བ་ནས་སྔ་མ་བཞིན་ཏེ། འདུག་པ་ལ་མཁས་པར་བྱ་བའི་བར་དུ་དེར་དགེ་འདུན་གྱི་གནས་བརྟན་གྱིས་རྒན་རིམ་དུ་ཕྱག་བྱས་ནས་བདག་
གི་སྟན་གང་ན་བར་འདུག་པར་བྱ། གནས་བརྟན་གཉིས་པོས་ཀྱང་དགེ་འདུན་གྱི་གནས་བརྟན་ལ་ཕྱག་བྱས་ནས་རང་གི་སྟན་གང་ན་བར་འདུག་པར་བྱ། དེ་བཞིན་དུ་གནས་བརྟན་གསུམ་པོ་
དང་བཞི་པོ་ནས་དགེ་འདུན་གྱི་གསར་བུའི་བར་དུ་སྟེ། རྒན་རིམ་དུ་ཕྱག་བྱས་ནས་རང་གི་སྟན་གང་ན་བར་འཁོད་པར་བྱའོ། །དེར་དགེ་སློང་གནས་བརྟན་དང། བར་མ་དང། གསར་བུ་རྣམས་
ཀྱིས་ཇི་ལྟར་ཆོས་བཞིན། ཇི་ལྟར་འདུལ་བ་བཞིན། ཇི་ལྟར་སྟོན་པས་བསྟན་པ་བཞིན་དུ་དེ་ལྟར་དགེ་འདུན་གྱི་ལས་བྱ། དགེ་སློང་གནས་བརྟན་གྱིས་དགེ་སློང་རྣམས་ལ་སྤྱོ་བར་མི་བྱ་
སྨད་པར་མི་བྱ། མ་གུས་པར་མི་བྱ་སྟེ། འདི་ནི། དུས་མ་ཡིན་པར་དགེ་འདུན་འདུ་བའི་བྱ་བའོ། །དུས་མ་ཡིན་པར་དགེ་འདུན་འདུ་བའི་གནས་བརྟན་གྱི་བྱ་བ་གང་ཞེ་ན། དུས་མ་ཡིན་
པར་དགེ་འདུན་འདུ་བའི་དགེ་སློང་གནས་བརྟན་གྱིས་དུས་མ་ཡིན་པར་འདུ་བ་ན་སྔར་སྒོའམ། གཎྜཱི་བརྡུངས་ཀྱང་རུང་སྟེ། ཐོག་མར་འགྲོ་བར་བྱ། ཐོག་མར་འགྲེང་བར་བྱ། ཐོག་མར་འདུག་
པར་བྱ་སྟེ། བཀུར་སྟིར་བཅས། ཡིད་དམའ་བར་བཅས། འཇིགས་ཤིང་དབང་དུ་འགྱུར་བར་བཅས། ཡིད་ཕབ་ལ་ཕྱགས་མ་ལྟ་བུའི་སེམས་སུ་བཅས་ལ། དགེ་འདུན་གྱི་ནང་དུ་འགྲོ་བར་བྱ་

[431A]༄༅། །རྒན་རིམ་དུ་ཕྱག་བྱ་ནས་རང་གི་སྟན་ལ་རབ་ཏུ་འཇུག་པར་བྱ། གནས་བརྟན་དང། བར་མ་དང། གསར་བུ་རྣམས་ལའང་བྱམས་པའི་སེམས་སུ་བྱ། ཕན་པའི་
སེམས་སུ་བྱ། རྗེས་སུ་བརྩེ་བའི་སེམས་སུ་བྱ་བ་དང། ཕ་དང་ཕུ་ནུ་བོ་དང། བུར་འདུ་ཤེས་མངོན་དུ་གཞག། འཁོར་རྣམས་ལ་ཡང་བལྟ་བར་བྱ་སྟེ། གང་ཆས་སྡུག། གང་ཆས་མི་
སྡུག། གང་མཛེས་པ་དང། གང་མི་མཛེས་པར་གྱུར། གང་གིས་ལེགས་པར་བགོས། གང་གིས་མི་སྡུག་པར་བགོས། གང་མཛེས་པར་ཆས་པ་དེ་དག་ལ་ནི། གཡེལ་བར་གཞག། གང་
གིས་མི་མཛེས་པར་ཆས་པ་དེ་དག་ལ་ནི། སྦྲན་པར་བྱ། བསྒོ་བར་བྱ། གང་གིས་ལེགས་པར་བགོས་པ་དེ་དག་ལ་ནི། གཡེལ་བར་གཞག་།གང་གིས་མི་སྡུག་པར་བགོས་པ་དེ་དག་ལ་ནི་
བརྡ་བྱ། དེ་སྟེ་བརྡ་མ་ཚོར་ན། དྲུང་ན་འདུག་པ་ལ་བརྡ་བྱ་དྲུང་ན་འདུག་པས་ཀྱང་མ་ཚོར་ན། དགེ་སློང་གནས་བརྟན་གྱིས་དེར་ཅི་ནས་མི་འཁྲུགས་པའི་ཚུལ་དུ་སྦྲན་པར་བྱ། ཅི་ནས་
ལེགས་པར་བགོས་པ་དང། སྒྲ་མི་ཆེ་བར་བྱའོ། །དགེ་སློང་གནས་བརྟན་གྱིས་འཁོར་གྱི་ནང་དུ་བརྟག་པར་བྱ་བ་ནི། ཅི། འཁོར་འདི་དག་ཆོས་བཞིན་དུ་བྱེད་དམ། འོན་ཏེ་ཆོས་བཞིན་
མ་ཡིན། དེ་སྟེ་ཆོས་བཞིན་ཡིན་ན་ནི། ཅི་བདེར་བྱོས་ཤིག། ཅེས་ལས་ཐམས་ཅད་བྱེད་དུ་ཆུག་ཅིག། དེ་སྟེ་ཆོས་བཞིན་མ་ཡིན་ན། ཆོས་བཞིན་པའི་ཕྱོགས་སུ་གནས་པར་བྱ་

[431B] ཡང་ན་ཅང་མི་སྲ་བར་སྟན་ལས་ལངས་ཏེ་འགྲོ་བར་བྱའོ། །དེའི་ཕྱིར་རྩོད་པ་དང་འཁྲུག་པ་རྗེས་སུ་འབྱུང་བར་མི་བྱ་བ་འདི་ནི། དུས་མ་ཡིན་པར་དགེ་འདུན་འདུ་
བའི་གནས་བརྟན་གྱི་བྱ་བ་ཞེས་བྱའོ། །སྨྲ་བར་བྱ་བ་གང་ཞེ་ན། རྒྱལ་པོའི་ཁབ་ཀྱི་གྲོང་ཁྱེར་ན་མུ་སྟེགས་ཅན་ཀུན་ཏུ་རྒྱུ་བ་གཞན་དག་ཅིག་ཚེས་བརྒྱད་དང། བཅུ་བཞི་དང། བཅོ་ལྔའི་ཚེ་གཅིག་
ཏུ་འདུས་ནས་ཆོས་སྨྲ་བ་དང། དེ་ན་དེར་སྐྱེ་བོ་མང་པོ་འདུས་ནས་དེ་དག་ལ་རྙེད་པ་དག་ཀྱང་རྙེད་པར་གྱུར། བཀུར་སྟི་བྱེད། དེ་དག་གི་འཁོར་ཀྱང་མང་དུ་འཕེལ་བར་གྱུར་པ་དང། ཡུལ་མཉམ་
དཀའི་རྒྱལ་པོ་མཁས་པ་ཅན་གཟུགས་ཅན་སྙིང་པོ་གསུང་རབ་འདི་ལ་དད་པར་གྱུར་ནས་དེས་འདི་སྙམ་དུ་བསམ་མོ། །མུ་སྟེགས་ཅན་ཀུན་ཏུ་རྒྱུ་བ་འདི་དག་ཚེས་བརྒྱད་ཅེས་བྱ་བ་ནས་དེ་དག་གི་
འཁོར་དག་ཀྱང་མང་དུ་གྱུར་ཅེས་བྱ་བའི་བར་སྔ་མ་བཞིན་ནོ་།འདི་ལྟར། དགེ་སློང་དག་ཀྱང་ཚེས་བརྒྱད་དང། བཅུ་བཞི་དང་བཅོ་ལྔ་ལ་གཅིག་ཏུ་འདུས་ནས་ཆོས་སྨྲ་ན། བདག་ཀྱང་དེར་འགྲོ་སྟེ་
རྒྱལ་པོ་ཡང་འགྲོའོ། །སྙམ་ནས་སྐྱེ་བོ་མང་པོ་དག་ཀྱང་འདུ་བར་འགྱུར། དགེ་སློང་རྣམས་ཀྱིས་རྙེད་པ་ཡང་རྙེད་ལ། བཀུར་སྟི་ཡང་འབྱུང། འཁོར་རྣམས་ཀྱང་མང་དུ་འཕེལ་བར་འགྱུར། སྐྱེ་བོ་
མང་པོ་ལའང་བསོད་ནམས་མང་དུ་འཕེལ། དགེ་སློང་རྣམས་ཀྱང་མི་འཇིགས་པར་འགྱུར། བསྟན་པ་ཡང་རྒྱས་པར་འགྱུར། དམ་པའི་ཆོས་ཀྱང་ཡུན་རིང་དུ་གནས་པར་འགྱུར། ཆོས་ཀྱི་སྒྲོན་

[432A]༄༅། །མེ་ཡང་འབར་བར་འགྱུར། ཕྱི་མའི་སྐྱེ་བོ་རྣམས་ལའང་སྣང་བ་བྱས་པར་འགྱུར་རོ། །སྙམ་ནས་ཡུལ་མཉམ་དཀའི་རྒྱལ་པོ་མཁས་པ་ཅན་གཟུགས་ཅན་སྙིང་པོ་
བཅོམ་ལྡན་འདས་ག་ལ་བ་དེར་སོང་ནས་དྲུང་དུ་ཕྱིན་པ་དང། བཅོམ་ལྡན་འདས་ཀྱི་ཞབས་ལ་མགོ་བོས་ཕྱག་འཚལ་ནས་ཕྱོགས་གཅིག་ཏུ་འདུག་གོ་ཕྱོགས་གཅིག་ཏུ་འདུག་སྟེ། ཡུལ་
མཉམ་དཀའི་རྒྱལ་པོ་མཁས་པ་ཅན་གཟུགས་ཅན་སྙིང་པོས་བཅོམ་ལྡན་འདས་ལ་འདི་སྐད་ཅེས་གསོལ་ཏོ། །བཙུན་པ། མུ་སྟེགས་ཅན་ཀུན་ཏུ་རྒྱུ་བ་གཞན་ནི། ཚེས་བརྒྱད་ནས་དེ་
དག་གི་འཁོར་དག་ཀྱང་མང་དུ་གྱུར་ཏོ། །ཞེས་བྱ་བའི་བར་དུ་སྔ་མ་བཞིན་ནོ། །འདི་ལྟར། དགེ་སློང་རྣམས་ཀྱང་ཚེས་བརྒྱད་ནས་ཕྱི་མའི་སྐྱེ་བོ་རྣམས་ལ་སྣང་བ་བགྱིས་པར་འགྱུར་ན་
དགོངས་པར་ཅི་གནང་ཞེས་བྱ་བའི་བར་དུ་སྔ་མ་བཞིན་ནོ། །བཅོམ་ལྡན་འདས་ཀྱིས་ཡུལ་མཉམ་དཀའི་རྒྱལ་པོ་མཁས་པ་ཅན་གཟུགས་ཅན་སྙིང་པོ་ལ་ཅང་མི་གསུང་བཞིན་དགོངས་སོ།།
དེ་ནས་ཡུལ་མཉམ་དཀའི་རྒྱལ་པོ་མཁས་པ་ཅན་གཟུགས་ཅན་སྙིང་པོས་བཅོམ་ལྡན་འདས་ཅང་མི་གསུང་བཞིན་དགོངས་པར་ཤེས་ནས་བཅོམ་ལྡན་འདས་ཀྱི་ཞབས་གཉིས་ལ་མགོ་
བོས་ཕྱག་འཚལ་ཏེ་བཅོམ་ལྡན་འདས་ཀྱི་དྲུང་ནས་སོང་ངོ། །དེ་ནས་བཅོམ་ལྡན་འདས་ཀྱིས་ཡུལ་མཉམ་དཀའི་རྒྱལ་པོ་མཁས་པ་ཅན་གཟུགས་ཅན་སྙིང་པོ་སོང་ནས་རིང་པོ་མ་ལོན་

[432B] དེ་ལྟ་བས་ན། དགེ་སློང་རྣམས། ངས་རྗེས་སུ་གནང་གི་ཚེས་བརྒྱད་དང། བཅུ་བཞི་དང། བཅོ་ལྔ་ལ་གཅིག་ཏུ་འདུས་ནས་ཆོས་སྨྲ་བར་བྱའོ།།
དེ་ཡང་འདི་ལྟ་བུར་སྨྲ་བར་བྱ་སྟེ། ཆོས་སྨྲ་བའི་དགེ་སློང་གིས་དོན་དང་ཚིག་གིས་འཁོར་རྣམས་གོ་བར་བྱོས་ཤིག་དེ་ན་དགེ་སློང་དག་ཚིག་ཐ་མལ་བར་སྨྲ་སྟེ། ཚིག་ཐ་མལ་བར་སྨྲས་
པས༑ འཁོར་རྣམས་གོ་བར་མ་གྱུར་པ་དང། དེ་ལྟར་གྱུར་པ་དགེ་སློང་དག་གིས་བཅོམ་ལྡན་འདས་ལ་གསོལ་ནས་བཅོམ་ལྡན་འདས་ཀྱིས་བཀའ་སྩལ་པ། རྗེས་སུ་གནང་གི། དབྱངས་
ཀྱིས་ཆོས་སྨྲ་བར་བྱའོ། །དེ་དག་གིས་ཇི་ལྟར་འདུག་བཞིན་དུ་སྨྲས་པ་དང། འཁོར་དེ་དག་གིས་གོ་བར་མ་གྱུར་ཏེ། བཅོམ་ལྡན་འདས་ཀྱིས་བཀའ་སྩལ་པ། རྗེས་སུ་གནང་གི་སྟན་མཐོན་
པོ་ཆོས་ཤིག་དེ་དག་གིས་མདོ་སྡེ་ཆེན་པོ་བསྡུས་ཤིང་སྨྲས་པ་དང། ཐེ་ཚོམ་དུ་གྱུར། རྒྱས་པར་ཡང་མི་བྱེད་ལ། དེ་ཉིད་ཀྱིས་ཉི་མ་ཟད་པར་བྱེད་དེ་འཁོར་རྣམས་སྐྱོ་བར་གྱུར་ཏེ་བཅོམ་
ལྡན་འདས་ཀྱིས་བཀའ་སྩལ་པ། རྗེས་སུ་གནང་གི་དོན་གྱི་དབང་དུ་ཅི་བདེར་རྒྱས་པར་བྱོས་ཤིག། དེ་དག་མདོ་སྡེ་ལས་དོན་ཉི་ཚེ་ཐུས་ཏེ་གཏམ་བརྗོད་པར་བྱ་གསུངས་པ་བཞིན་
དུ་གཞུང་འཆའ་བར་འདོད་པ་དང། དེ་དག་མདོ་སྡེའི་མཐའ་མ་རུང་བར་མི་འགྱུར་རམ་སྙམ་དུ་ཐེ་ཚོམ་དུ་གྱུར་ནས་བཅོམ་ལྡན་འདས་ཀྱིས་བཀའ་སྩལ་པ། རྗེས་སུ་གནང་གི་

[433A]༄༅། །མདོ་སྡེའི་དོན་ཉི་ཚེ་ཐུས་ལ། སྐབས་སྐབས་སུ་གཏམ་རྒྱུད་དུའང་བྱ་གསུངས་པ་ཡང་གཞུང་བཞིན་བྱོས་ཏེ། དོན་དང་ཚིག་ཏུ་སྦྲེལ་བས་འཁོར་རྣམས་གོ་
བར་གྱིས་ཤིག་མདོ་སྡེ་དག་ཀྱང་དེ་བཞིན་དུ་གཟུང་བར་བྱའོ། །དེ་དག་གཉིས་འཁོར་ལྷན་ཅིག་ཏུ་འཁོར་གཅིག་ལ་འཆད་ནས་བཅོམ་ལྡན་འདས་ཀྱིས་བཀའ་སྩལ་པ། འཁོར་
གཅིག་གི་ནང་དུ་གཉིས་ལྷན་ཅིག་མ་འཆད་ཅིག་གང་འཆད་པ་དེ་ནི་ཉེས་བྱས་སུ་འགྱུར་རོ། །དེ་དག་འཁོར་འཁོར་དུ་འཆད་ནས་དེ་དག་འཁྲུགས་པར་གྱུར་ནས་བཅོམ་ལྡན་
འདས་ཀྱིས་བཀའ་སྩལ་པ། འཁོར་འཁོར་དུ་མ་འཆད་ཅིག་འཆད་ན་འདས་པ་དང་བཅས་པར་འགྱུར་རོ། །དེ་ཡང་འཁོར་གཉིས་ལ་གཅིག་ཅར་འཆད་པར་གྱུར་པ་དང་
བཅོམ་ལྡན་འདས་ཀྱིས་བཀའ་སྩལ་པ། འཁོར་གཉིས་ལ་གཅིག་ཅར་མ་འཆད་ཅིག། གང་འཆད་པ་དེ་ནི། ཉེས་བྱས་སུ་འགྱུར་རོ། །འདི་ལྟར་འཆད་པ་ལས་གཉིས་པོ་འཁྲུགས་
པར་མི་འགྱུར་པ་དེ་ལྟ་བུར་བཤད་པར་བྱའོ། །དེ་དག་འཁོར་དེད་ཅིང་འདོང་ནས་བཅོམ་ལྡན་འདས་ཀྱིས་བཀའ་སྩལ་པ། འཁོར་དེད་ཅིང་མ་འདོང་ཞིག། གང་འཁོར་དེད་
ཅིང་འདོང་ན། འདས་པ་དང་བཅས་པར་འགྱུར་རོ། །བདག་ཅག་ཉིད་དང། དེ་འདོང་བ་ལ་ནི། ཉེས་པ་མེད་དོ། །དེ་དག་ཆོས་ཀྱི་སྒོ་ནས་རྙེད་པ་ཚོལ་ཏེ་ཆོས་འཚོང་པས་འཚོ་བར་བྱེད་པ་

[433B] ཆོས་ཀྱི་སྒོ་ནས་རྙེད་པའང་མ་ཚོལ་ཅིག་ཆོས་འཚོང་ཞིང་འཚོ་བར་ཡང་མ་བྱེད་ཅིག་དེ་ནས་སྨྲ་བ་མེད་ནས་བཅོམ་ལྡན་འདས་ཀྱིས་བཀའ་
སྩལ་པ། རྗེས་སུ་དྲན་པར་བྱེད་པས་རྗེས་སུ་དྲན་པར་གྱིས་ཤིག་།རྗེས་སུ་དྲན་པར་བྱེད་པའང་མེད་ནས་རིམ་གྱིས་སྨྲ་བར་གྱིས་ཤིག་།ཚིགས་བཅད་པ་དང་དབྱངས་སུ་སྦྱར་ཞིང་བྱས་ནས་
བཅོམ་ལྡན་འདས་ཀྱིས་བཀའ་སྩལ་པ། བདག་ཉིད་ཀྱིས་སྨྲོས་ཤིག་།ཡང་ན་དགེ་སློང་གཞན་ལ་ཆོལ་ཅིག་བཅོལ་བའི་གང་ཟས་ཀྱང་རིག་པར་བྱ། བདག་ཉིད་ཀྱིས་ཀྱང་མི་སྨྲ། ཡང་ན་དགེ་
སློང་གཞན་ལ་ཡང་མ་བཅོལ། བཅོལ་བའི་གང་ཟག་ཀྱང་ཤེས་པར་མ་བྱས་ན། འདས་པ་དང་བཅས་པར་འགྱུར་རོ། །དེ་དག་རིམ་བཞིན་དུ་བསྐོས་པ་དང། འདི་ལྟར། ཞར་བ་དང། གླེན་པ་
དང། སྒུར་པོ་དག་ལ་མུ་སྟེགས་ཀུན་ཏུ་རྒྱུ་བ་གཞན་དག། དགེ་སྤྱོད་ཤཱཀྱའི་བུའི་ནང་ན་འདི་དག་ནི། སྐྱེས་བུ་དམ་པའོ། སྐྱེས་བུ་གཙོ་བོའོ། སྐྱེས་བུ་མཆོག་གོ། ཞེས་ཉེས་པ་ངོར་བརྗོད་
ཅིང་འཕྱས་འདོགས། མི་སྙན་པར་ཟེར་བར་གྱུར་ཏོ། །ཇི་ལྟར་གྱུར་པ་དགེ་སློང་དག་གིས་བཅོམ་ལྡན་འདས་ལ་གསོལ་པ་དང། བཅོམ་ལྡན་འདས་ཀྱིས་བཀའ་སྩལ་པ། ནུས་པ་ཡོད་ན་
ཆོས་སྨྲ་བ་རིམ་དུ་མ་བསྐོ་ཞིག། གང་ནུས་པ་དེ་བསྐོ་བར་བྱའི་འཁོར་འཁྲུག་པར་མི་འགྱུར་བ་དེ་ལྟ་བུ་བསྐོ་བར་བྱའོ། །སྨྲ་བའི་བྱ་བ་གཞན་ཡང་དུས་གང་དང་གང་དུའང་རུང་སྟེ། དགེ་

[434A]༄༅། །སློང་རྣམས་འདུས་ཤིང་འཁོད་པ་དང་ཆོས་ཀྱི་གཏམ་ངེས་པ་རྣམས་བརྗོད་པར་བྱའོ། །དེ་སྟེ་མི་ཤེས་ནའང་གཅིག་ལ་གཅིག་དྲི་བར་བྱ། གཅིག་པ་ལ་གཅིག་ཞུ་བར་བྱ་
བགམ་པར་མི་བྱ། གླགས་བཙལ་བའི་ཕྱིར་མི་བྱ། འཕྱས་བྱ་བའི་ཕྱིར་མི་བྱ། ཉམས་བསྐྱེད་པར་མི་བྱའི། ཅི་ནས་ཆོས་ལ་རིམ་གྲོ་དང། བཀུར་སྟིའི་ཕྱིར་དྲི་བར་བྱ། ཞུ་བར་བྱ་སྟེ། ཅི། དགེ་
བའམ༑ འོན་ཏེ་མི་དགེ་བའམ། ཅི། ཁ་ན་མ་ཐོ་བ་དང་བཅས་པའམ་འོན་ཏེ་ཁ་ན་མ་ཐོ་བ་མེད་པ་ཡིན། ཇི་ལྟར་བྱས་ན། དགེ་བར་འགྱུར་རམ། འོན་ཏེ་སྡིག་པར་འགྱུར་བ་ཞེས་བྱ་བ་འདི་ནི་
སྨྲ་བའི་བྱ་བའོ། །མི་སྨྲ་བའི་བྱ་བ་གང་ཞེ་ན། གནས་གང་ན་དགེ་སློང་རྣམས་སྨྲ་ཞིང་གཞན་ལ་བརྗོད་པར་མི་འདོད་པ་དེ་དག་གིས་ཇི་ལྟ་བུར་ཡིད་ལ་བྱ་བ་གྲུབ་པ་དེ་བཞིན་དུ་བསྒོ་བར་བྱ་
སྤྱོད་ལམ་བཞི་ལ་འཇུག་པར་བྱ། ཕན་ཚུན་དུ་མི་སྨྲ་བར་འཇུག་པ་ལ་རྒྱས་པར་བྱ་བ་ནི། འདི་ལྟ་སྟེ། ཀླུང་དགའ་ལྡན་གྱི་དགེ་སློང་རྣམས་ཇི་ལྟ་བ་བཞིན་དུ་བྱ་སྟེ། འདི་ནི། མི་སྨྲ་བའི་
བྱ་བ་ཞེས་བྱའོ། །དབྱར་ཚུལ་དུ་འཇུག་པའི་བྱ་བ་གང་ཞེ་ན་དབྱར་ཚུལ་དུ་འཇུག་པར་འདོད་པའི་དགེ་སློང་གིས་བསམ་པ་ཤིན་ཏུ་བསམ། བརྟག་པ་ཤིན་ཏུ་བརྟགས། དཔྱད་པ་ཤིན་ཏུ་
དཔྱད་དེ་ཚུལ་དུ་འཇུག་པར་བྱ་སྟེ། བདག་གནས་དེ་ན་དགེ་སློང་ཇི་ལྟར་ཚུལ་ཁྲིམས་དང་ལྡན། ཡོན་ཏན་དང་ལྡན། མཁས་པ་དང་ལྡན་པ། དགེ་བའི་ཆོས་དང་ལྡན། ལྟ་བ་མཚུངས་

[434B] གྲོགས་སུ་མཚུངས། ཡིད་གཅུགས་པ་བདག་དང་ལྷན་ཅིག་གང་བདེ་བར་འགྱུར་བ་ནི། འདི་ལྟ་སྟེ། འགྲོ་ཡང་རུང་སྨྲ་ཡང་རུང། བདག་གནས་དེ་ན་དགེ་སློང་མདོ་སྡེ་
འཛིན་པ། འདུལ་བ་འཛིན་པ། མ་ལྟ་བུ་འཛིན་པ་གང་བདག་ཐེ་ཚོམ་མ་སྐྱེས་པ་ལས་ནི། མི་སྐྱེད། སྐྱེས་པ་ནི། དུལ་བར་བྱེད། སྡིག་པ་ལྟ་བུ་མ་སྐྱེས་པ་ལས་ནི། མི་སྐྱེད། སྐྱེས་པ་ལས་ནི་
དུལ་བར་བྱེད་པ་ཡོད་དམ། གནས་དེ་ན་བདག་ན་བ་དང་རྗེས་སུ་མཐུན་པའི་སྨན་དང། ཟས་དང། ཡོ་བྱད་དང། བསྙེན་བཀུར་བྱེད་པ་འབྱོར་པར་འགྱུར་རམ། གནས་དེ་ན་བདག་གི་ལུས་ཀྱང་
རུང༑ སེམས་ཀྱང་རུང། བདེ་བར་འགྱུར་རམ། གནས་དེ་ན་དགེ་སློང་དག་འཐབ་མོ་བྱེད་པ། མཚང་འདྲུ་བར་བྱེད། འཁྲུག་པར་བྱེད་རྩོད་པ་པ་གླེང་བར་བྱེད་པ་ལྟ་མི་གནས་གྲང། དེས་
བདག་ལ་མ་ཐོབ་པ་ལས་ཐོབ་པ་དང། མ་ཆུད་པ་ལས་ཆུད་པར་བྱ་བ་དང། མངོན་དུ་མ་བྱས་པ་ལ་མངོན་དུ་བྱེད་པའི་བར་ཆད་དུ་མི་འགྱུར་རམ། གནས་དེ་ན་དབྱར་གྱི་ནང་དུ་དགེ་འདུན་དབྱེ་
བར་མི་འགྱུར་གྲང་ཞེས་དེ་བཞིན་དུ་བསམ་པ་ཤིན་ཏུ་བསམ། བརྟག་པ་ཤིན་ཏུ་བརྟགས། དཔྱད་པ་ཤིན་ཏུ་དཔྱད་དེ། ན་བའི་བསྙེན་བཀུར་བའི་གྲོགས་མཐུན་པ་དང་འགྲོ་བར་བྱ་སྟེ། འདི་
ནི༑ དབྱར་ཚུལ་དུ་འཇུག་པའི་བྱ་བ་ཞེས་བྱའོ། །དབྱར་ཚུལ་དུ་ཞུགས་པའི་བྱ་བ་གང་ཞེ་ན། དབྱར་ཚུལ་དུ་ཞུགས་པའི་དགེ་སློང་གིས་དོན་མེད་པའི་ཕྱིར་ཞག་གཅིག་ཀྱང་མཚམས་ཀྱི་ཕྱི་

[435A]༄༅། །རོལ་ཏུ་འགྲོ་བར་མི་བྱ༑ དོན་ཞིག་ཡོད་པར་གྱུར་ན། དེས་ཞག་བདུན་ནམ། ཞག་བཞི་བཅུར་བྱིན་གྱིས་བརླབས་ལ་འགྲོ་བར་བྱ་དེ་ཡང་དོན་གྱི་ཕྱིར་ཏེ། དོན་གང་གི་ཕྱིར་
ཞེ་ན༑ དགེ་སློང་གི་དོན་ནམ། དགེ་སློང་མའི་དོན་ནམ། དགེ་ཚུལ་ཕའི་འམ། དགེ་ཚུལ་མའིའམ། དགེ་བསྙེན་ཕའིའམ། དགེ་བསྙེན་མའི་དོན་ཡང་རུང། གཉེན་གྱི་དོན་ཡང་རུང་
བདག་གི་དོན་ཡང་རུང། དེ་སྟེ་སངས་རྒྱས་ལའམ། ཆོས་ལའམ། དགེ་འདུན་ལའམ། སྡུག་བསྔལ་ལའམ། འདུས་པ་ལའམ། འགོག་པ་ལའམ། ལམ་ལ་ཡང་རུང། ཐེ་ཚོམ་དུ་གྱུར་
ཏམ། ཡིད་གཉིས་སུ་གྱུར་ཏམ། དོགས་པར་གྱུར་ཀྱང་རུང། མ་ཐོབ་པ་ལས་ཐོབ་པའི་འདུ་ཤེས་སུ་གྱུར་ཏམ། མ་ཆུད་པ་ལས་ཆུད་པའི་འདུ་ཤེས་དང། མངོན་དུ་མ་བྱས་པ་ལས་
མངོན་དུ་བྱ་བའི་འདུ་ཤེས་ཏེ། དེ་འདི་ལྟར་མུ་སྟེགས་ཅན་ཀུན་ཏུ་རྒྱུ་བ་གཞན་དག་གི་དོན་ལའང་རུང། དེ་སྟེ་དགེ་སློང་དེས་གནས་དེར་དབྱར་དགེ་འདུན་དབྱེ་བར་འགྱུར་རམ། མཆོད་རྟེན་ནམ་
གཙུག་ལག་ཁང་ཡང་རུང། འདྲལ་བར་འགྱུར་རམ། ཚིག་པར་འགྱུར་ཡང་རུང་སྟེ། དེར་དགེ་སློང་དེས་སངས་རྒྱས་ཀྱང་རུང། ཆོས་སམ། དགེ་འདུན་གྱི་དོན་ལ་ཡང་རུང་སྟེ། ཞག་བདུན་
ནམ། ཞག་བཞི་བཅུར་བྱིན་གྱིས་བརླབས་ལ་འགྲོ་བར་བྱ་དེ་སྟེ། དེར་སོང་བ་ལས་ཞག་བདུན་ནམ། ཞག་བཞི་བཅུ་ཡང་རུང། ལོན་པར་གྱུར་ན། དགེ་སློང་དབྱར་ཆད་པའི་ཉེས་

[435B] དེ་ནི་དབར་ཚུལ་དུ་ཞུགས་པའི་བྱ་བ་ཞེས་བྱའོ། །དབྱར་ཚུལ་དུ་ཞུགས་པའི་གནས་བརྟན་གྱི་བྱ་བ་གང་ཞེ་ན། དབྱར་ཚུལ་དུ་ཞུགས་པའི་དགེ་སློང་གནས་
བརྟན་གྱིས་གཙུག་ལག་ཁང་གི་རྣམས་དང། མཆོད་རྟེན་གྱི་རྣམས་ཤེས་པར་བྱ། ཇི་ལྟར་རལ་ཚེམ་བྱ་བ་དང། སུ་བྱེད་པ་ལ་སྤྲོ་བ་བསྐྱེད་པར་བྱ། བསྒྲག་པར་བྱ། སུ་མི་བྱེད་པ་དེ་ལ་ནི་
བསྐུལ་བར་བྱ། དྲན་པར་བྱེད་པ་འདི་ནི་དབྱར་ཚུལ་དུ་ཞུགས་པའི་གནས་བརྟན་གྱི་བྱ་བ་ཞེས་བྱའོ། །དབྱར་ཚུལ་ན་གནས་པའི་བྱ་བ་གང་ཞེ་ན། དབྱར་ཚུལ་ན་གནས་པའི་དགེ་སློང་
རྣམས་ཀྱིས་ལས་རྣམ་པ་གསུམ་བྱ་སྟེ། དབྱར་གང་དུ་གནས་ཁང་དེ་དག་གས་པ་དང། ཞིག་པ་རྣམས་བཅོས་སུ་གཞུག་པར་བྱ། མཚན་རྟོག་པར་བྱ། མཚན་རྟོག་པར་བྱེད་དུ་གཞུག་
གནས་དེར་གོས་གང་རྙེད་པའི་གོས་དེ་གཏན་པར་གདིང་བར་བྱ། ཡང་ན་གདིང་དུ་གཞུག་པར་བྱ་བ་འདི་ནི་དབྱར་ཚུལ་ན་གནས་པའི་བྱ་བ་ཞེས་བྱའོ། །འཁོར་གྱི་བྱ་བ་གང་ཞེ་ན། འཁོར་
གྱི་གཙོ་བོ་དེས་དུས་དུས་སུ་འཁོར་རྣམས་ལ་གང་ལེགས་པར་སྤྱོད་གང་ལེགས་པར་མི་སྤྱོད་པ་དང། གང་མཛེས་པར་སྒྲུབ། གང་མི་མཛེས་པར་སྒྲུབ་པ་བརྟགས་ཏེ། གང་ལེགས་
པར་སྤྱོད་ཅིང་མཛེས་པར་སྒྲུབ་པ་དེ་ལ་ནི་ཡོངས་སུ་བསྐྱང་བར་བྱ་སྟེ། ཚེ་དང་ལྡན་པ། ལེགས་སོ། །ལེགས་སོ། །ཇི་ལྟ་བུར་ཁྱོད་སྤྱོད་པ་དེ་ལྟ་བུར་སྤྱད་པར་བྱའོ་ཞེས་སྤྲོ་བ་བསྐྱེད་

[436A]༄༅། །པར་བྱ། ཡང་དག་པར་དགའ་བར་བྱ། དེ་དུས་དུས་སུ་ཕྱི་ཕྱིར་བསྟེན་པར་བྱ། བསླབ་པར་བྱའོ། །གང་ལེགས་པར་མི་སྤྱོད་དམ། མཛེས་པར་མི་སྒྲུབ་པ་དེ་ལ་གང་ལ་
ཇི་ལྟ་བུར་འོས་པ་དེ་ལྟ་བུར་ཆད་པས་གཅད་པར་བྱ་བ་ནི། འཁོར་གྱི་བྱ་བ་ཞེས་བྱའོ། །འཁོར་གྱི་ནང་ན་བྱ་བ་གང་ཞེ་ན། དགེ་སློང་འཁོར་གྱི་ནང་དུ་དྲན་པ་ཉེ་བར་བཞག་ནས་འཁོར་གྱི་
ནང་དུ་འགྲོ་བར་བྱ་སྟེ། དེ་འདི་རྒྱལ་རིགས་ཀྱི་འཁོར་ཏོ། །འདི་ནི། བྲམ་ཟེའི་འཁོར་ཏོ། །འདི་ནི། དགེ་སྦྱོང་གི་འཁོར་ཡིན་ཏེ། དེར་བདག་འདི་ལྟ་བུར་འགྲོ་བར་བྱ། འདི་ལྟ་བུར་འགྲེང་
བར་བྱ། འདི་ལྟ་བུར་འདུག་པར་བྱ། འདི་ལྟ་བུར་སྨྲ་བར་བྱ། འདི་ལྟ་བུར་སྨྲ་བར་མི་བྱའོ། །ཞེས་བྱ་བ་དེ་ནི། འཁོར་གྱི་ནང་དུ་འགྲོ་བའི་བྱ་བ་ཞེས་བྱའོ། །འཁོར་གྱི་ནང་དུ་ཞུགས་
པའི་བྱ་བ་གང་ཞེ་ན། དགེ་སློང་འཁོར་གྱི་ནང་དུ་ཞུགས་ན་དེས་གཏམ་སྣ་ཚོགས་མི་བྱ། གཏམ་མི་རིགས་པ་རྣམས་མི་བྱ། འཁོར་རྣམས་རིག་པར་བྱས་ལ་དེ་དག་དང་མཐུན་
པའི་གཏམ་བྱ་བར་བྱ། གཏམ་བྱས་ནས་སྟན་ལས་ལྡང་པར་བྱ་བ་དེ་ནི། འཁོར་གྱི་ནང་དུ་ཞུགས་པའི་བྱ་བ་ཞེས་བྱའོ། །འཁོར་གྱི་ནང་དུ་ཞུགས་པའི་གནས་བརྟན་གྱི་བྱ་བ་གང་
ཞེ་ན། འཁོར་གྱི་ནང་དུ་ཞུགས་པའི་དགེ་སློང་གནས་བརྟན་གྱིས་འཁོར་རྣམས་ལ་འདི་དག་ཇི་ལྟ་བུའི་གཏམ་ལ་དྒའམ། འོན་ཏེ་ཅང་མི་སྨྲ་བ་ལ་དགའ་ཞེས་འཁོར་རྣམས་ལ་

[436B] །དེ་སྟེ་གཏམ་ལ་དགའ་བ་དག་ཅིག་ཡིན་ན་ནི་དེ་དག་ལ་དེ་དང་མཐུན་པའི་གཏམ་བྱའོ། །དེ་སྟེ་མི་སྨྲ་བ་ལ་དགའ་བ་དག་ཅིག་ཡིན་ན་ནི། དེར་ཅང་མི་སྨྲ་བར་འདུག་པར་བྱ་
སྟེ༑ འདི་ནི། འཁོར་གྱི་ནང་དུ་ཞུགས་པའི་གནས་བརྟན་གྱི་བྱ་བ་ཞེས་བྱའོ། །གསོ་སྦྱོང་གི་བྱ་བ་གང་ཞེ་ན། བཅུ་བྮིའམ། བཅོ་ལྔའི་གསོ་སྦྱོང་དེ་ཉིད་ཀྱི་ཚེ་རང་གི་རྒྱུད་ལ་བརྟག་པར་བྱ་སྟེ། མཚན་
མོའི་རྒྱུད་དང། ཉིན་པར་གྱི་རྒྱུད་དེར་བདག་ལ་སྐབས་དེར་ལྟུང་བ་ལྟ་བྱུང་ངམ། དེ་སྟེ་བྱུང་བ་ཡོད་ན། དགེ་སློང་ཡིད་བརྟན་པ་ཞིག་རྙེད་ན་ནི། དེའི་མདུན་དུ་བཤགས་པར་བྱ། དེ་སྟེ་མ་རྙེད་ན་
སེམས་ཀྱིས་བྱིན་གྱིས་བརླབ་པ་དང། དེ་སྟེ་ཉེས་པ་མ་བྱུང་ན་ནི་སེམས་བསྐྱེད་པར་བྱ་སྟེ། བདག་གི་ལྟུང་བ་དེ་ལས་ཡོངས་སུ་དག་གོ་།ཞེས་ཚིག་ཏུ་བརྗོད་པར་བྱའོ། གསོ་སྦྱོང་གི་ཚུལ་ཁྲིམས་ཡོངས་
སུ་དག་པར་བྱ་སྟེ། འདི་ནི། གསོ་སྦྱོང་གི་བྱ་བ་ཞེས་བྱའོ། །གསོ་སྦྱོང་མངོན་དུ་བྱ་བའི་བྱ་བ་གང་ཞེ་ན། དགེ་སློང་གསོ་སྦྱོང་མངོན་དུ་བྱུང་ལ་མི་ན་ན། དད་བཞིན་དུ་ཡང་འགྲོ་བར་བྱ་སྟེ་དེའང་ཤེས་
བཞིན་དུ་འགྲོ་བར་བྱ་བ་ནས་སྔ་མ་བཞིན་ཏེ། འདུག་པ་ལ་མཁས་པར་བྱ་བའི་བར་དུའོ། །འདུག་ནས་ཀྱང་སོ་སོར་ཐར་བའི་མདོ་ལ་སྟོན་པའོ། །སྙམ་དུ་འདུ་ཤེས་མངོན་དུ་གཞག་པར་བྱ། བཀུར་
སྟིར་བྱ། རིམ་གྲོར་བྱས་ལ་མཉན། བླ་མར་བྱ། གཅེས་པར་བྱ། ཡིད་ལ་གཟུང་བར་བྱ། སེམས་གཅིག་ཏུ་བྱ། རྣ་བ་མི་གཡེང་པར་བྱ་སེམས་ཐམས་ཅད་གཅིག་ཏུ་དམིགས་ནས་མཉན་པར་བྱའོ། །

[437A]༄༅། །མཉན་ནས་ཀྱང་དེ་ལྟ་བུར་ནན་ཏན་བྱ། བསྒྲུབ་པར་བྱ་བ་འདི་ནི། གསོ་སྦྱོང་མངོན་དུ་བྱ་བའི་བྱ་བ་ཞེས་བྱའོ། །གསོ་སྦྱོང་གི་ལས་བྱ་བ་གང་ཞེ་ན། གསོ་སྦྱོང་
གི་བྱ་བ་རྣམ་པ་ལྔ་སྟེ། གདོན་པ་དང། བསྔོ་བ་དང། དད་པ་དང་ཡོངས་སུ་དག་པ་དང། སྐབས་འབྱེད་པ་དང། སེམས་ཀྱིས་བྱིན་གྱིས་བརླབ་པའོ། །གཞན་ཡང་གསོ་སྦྱོང་གི་ལས་ལ་རྣམ་
བ་བཞི་སྟེ། ཆོས་བཞིན་མ་ཡིན་པ་ལ་མ་འདུས་པར་བྱེད་པ་དང་ཆོས་བཞིན་མ་ཡིན་པ་ལ་འདུས་པར་བྱེད་པ་དང། ཆོས་བཞིན་ལ་མ་འདུས་པར་བྱེད་པ་དང། ཆོས་བཞིན་ལ་འདུས་པར་
བྱེད་པའོ། །དེ་ལ་ཆོས་བཞིན་བྱེད་པའི་གསོ་སྦྱོང་གི་ལས་དེ་ནི་འདི་ལྟ་སྟེ། ཆོས་བཞིན་བྱེད་པ་ཡིན་ནོ། །དེ་ནི། གསོ་སྦྱོང་གི་ལས་བྱ་བ་ཞེས་བྱའོ། །སོ་སོར་ཐར་པའི་བྱ་བ་གང་ཞེ་ན་
བཅུ་བཞིའི་འམ་བཅོ་ལྔའི་གསོ་སྦྱོང་དེ་ཉིད་ཀྱི་ཚེ་མཚམས་དང་ལས་ཀྱི་ནང་དུ་ཕྱིན་པའི་དགེ་སློང་ཇི་སྙེད་པ་དེ་དག་ཐམས་ཅད་གཅིག་ཏུ་འདུས་ཤིང་འཁོད་པ་དང། དགེ་འདུན་གྱི་
གནས་བརྟན་དགེ་སློང་གིས་སོ་སོར་ཐར་པའི་མདོ་སྡེ་བཀླག་པར་བྱ་སོ་སོར་ཐར་བའི་མེད་ལ་ཡང་སྟོན་པར་འདུ་ཤེས་མངོན་པར་གཞག་པར་བྱ། །བཀུར་སྟི་དང། རིམ་གྲོར་བྱས་ལ་
མཉན། བླ་མར་བྱ། གཅེས་པར་བྱ། ཡིད་ལ་གཟུང་བར་བྱ། མཚམས་གཅིག་ཏུ་བྱ། རྣ་བ་མི་གཡེང་བར་བྱ། གཞན་ཐམས་ཅད་གཅིག་ཏུ་ཐུབ་པར་བྱས་ལ་མཉན་པར་བྱ། ཐོས་ནས་

[437B] བསྒྲུབ་པར་བྱ་བ་དེ་ནི། སོ་སོར་ཐར་པའི་བྱ་བ་ཞེས་བྱའོ། །སོ་སོར་ཐར་པ་ཀློག་པའི་བྱ་བ་གང་ཞེ་ན། སོ་སོར་ཐར་པ་ཀློག་པ་ལ་རྣམ་པ་ལྔ་སྟེ། གསོལ་བ་བྱས་ནས་
གླེང་གཞི་བཀླགས་ཏེ་ལྷག་མ་རྣམས་ནི། ཐོས་པ་བཞིན་ནོ། །ཞེས་བསྒྲག་པར་བྱ་བ་དང། དེའང་སོ་སོར་ཐར་པ་བཀླགས་པ་ཞེས་བྱ་སྟེ། འདི་ནི། སོ་སོར་ཐར་པ་ཀློག་པ་དང་པོའོ། །གསོལ་བ་
བྱས་ནས་གླེང་གཞི་བཀླགས། ཕས་ཕམ་པ་བཞི་བཀླགས་ལ་ལྷག་མ་རྣམས་ནི། ཐོས་པ་བཞིན་ནོ། །ཞེས་བསྒྲག་པར་བྱ་སྟེ། དེའང་སོ་སོར་ཐར་པ་ཀློག་པ་གཉིས་པའོ། །གསོལ་བ་བྱས་
ལ་གླེང་གཞི་ཡང་བཀླགས། ཕས་ཕམ་པ་བཞི་ཡང་བཀླགས། དགེ་འདུན་གྱི་ལྷག་མ་བཅུ་གསུམ་ཡང་བཀླགས་ནས་ལྷག་མ་ནི། ཐོས་པ་བཞིན་ནོ། །ཞེས་བསྒྲགས་པ་ནི། སོ་སོར་ཐར་
པ་ཀློག་པ་ཡིན་ཏེ། འདི་ནི། སོ་སོར་ཐར་པ་ཀློག་པ་གསུམ་པའོ་།གསོལ་བ་བྱས་ལ་གླེང་གཞི་བཀླགས། ཕས་ཕམ་པ་བཞི་ཡང་བཀླགས། དགེ་འདུན་གྱི་ལྷག་མ་བཅུ་གསུམ་
ཡང་བཀླགས། མི་མངོན་པའི་ཆོས་གཉིས་པོ་ཡང་བཀླགས་ལ་ལྷག་མ་རྣམས་ནི། ཐོས་པ་བཞིན་ནོ། །ཞེས་བསྒྲགས་པ་ཡང། སོ་སོར་ཐར་པ་ཀློག་པ་ཡིན་ཏེ། འདི་ནི། སོ་སོར་
ཐར་པ་ཀློག་པ་བཞི་པའོ། །རྒྱས་པར་སོ་སོར་ཐར་པ་ཀློག་པ་དང་ལྔ་སྟེ། འདི་ནི། སོ་སོར་ཐར་པ་ཀློག་པའི་བྱ་བའོ། །སོ་སོར་ཐར་པ་ཀློག་པར་བྱེད་པའི་བྱ་བ་གང་ཞེ་ན། སོ་སོར་ཐར་པ་

[438A]༄༅། །ཀློག་པའི་དགེ་སློང་གིས་སོ་སོར་ཐར་པའི་མདོ་དེ་ཁ་ཏོན་དུ་གསལ་པོར་བྱང་བར་བྱ། དྲན་པར་བྱ། གཏན་ལ་ཕེབས་པར་བྱ་ནམ་ཀློག་པའི་ཚེ་མི་འཁྲུལ་བར་
ལེགས་པར་བཀླག་པར་བྱ། དེས་བདག་གི་རྒྱུད་ཀྱང་བརྟག་པར་བྱ་སྟེ། མཚན་མོའི་རྒྱུད་དང། ཉིན་པར་གྱི་རྒྱུད་ལས། བདག་དེའི་དུས་སུ་ཉེས་པ་ལྟ་བྱུང་ངམ་མ་བྱུང་བ་བརྟག་སྟེ། དེ་སྟེ་
ཉེས་པ་བྱུང་བར་གྱུར་ལ་ཡིད་བརྟན་པའི་དགེ་སློང་ཡོད་ན། དེའི་དྲུང་དུ་བཤགས་པར་བྱ། དེ་སྟེ་མེད་ན། རེ་ཞིག་གསོ་སྦྱོང་བྱས་ལ་དེའི་འོག་ཏུ་བདག་གིས་ལྟུང་བ་ཇི་ལྟར་ཆོས་བཞིན་སླར་
བཤགས་པར་བྱའོ། །སྙམ་དུ་སེམས་ཀྱིས་བྱིན་གྱིས་བརླབ་པར་བྱའོ་།ཇི་ལྟར་སོ་སོར་ཐར་པའི་མདོ་ལས་འབྱུང་བ་བཞིན་དུ་དེས་ནན་ཏན་དུ་བྱ་བ་དེ་ནི། སོ་སོར་ཐར་པ་ཀློག་པར་བྱེད་པའི་
བྱ་བ་ཞེས་བྱའོ། །གནས་བརྟན་གྱི་བྱ་བ་གང་ཞེ་ན། དེ་སྟེ་དགེ་སློང་རྣམས་ཁྱིམ་པའི་དེར་ཟན་ལ་མགྲོན་དུ་བོས་ན། དེའི་ཚེ་དགེ་སློང་གནས་བརྟན་གྱིས་སྔ་ཟད་དུ་ཤམ་ཐབས་བགོ་བར་བྱ་
དང་རར་བྱུང་སྟེ་འདུག་པར་བྱ་བ་དེ་ནི། གནས་བརྟན་གྱི་བྱ་བ་ཞེས་བྱའོ། །བར་མའི་བྱ་བ་གང་ཞེ་ན། དགེ་སློང་བར་མས་དགེ་སློང་གནས་བརྟན་མདུན་དུ་བྱས་ནས་གྲོང་དུ་འཇུག་པར་བྱ་
དེ་སྟེ་གནས་བརྟན་བཤང་བའམ་གཅི་བ་ཞིག་ཏུ་ཐོགས་ན། དེས་མི་རིང་བ་ཞིག་ཏུ་སོང་ལ་བསྡད་པར་བྱ། དེ་སྟེ་རིང་དུ་སོང་ན་གྲོང་འདབ་ཏུ་སོང་ལ་བསྡད་པར་བྱ། དེ་བྲམ་ཟེ་དང། ཁྱིམ་

[438B]བར་དུ་ཅུང་ཟད་བསྡད་དེ་བྱའོ། །ཞེས་སྨྲ་བར་བྱ། དེ་སྟེ་ལག་ཆུ་བཏང་ན། གནས་བརྟན་ལ་བསྡད་དོ། །ཞེས་སྨྲ་བར་བྱ། དེ་སྟེ་
གནས་བརྟན་འོངས་པར་གྱུར་ན་ཡང་འཁོད་པ་ཐམས་ཅད་ལྡང་བར་བྱ། འདི་ནི། བར་མའི་བྱ་བ་ཞེས་བྱའོ། །གསར་བུའི་བྱ་བ་གང་ཞེ་ན། དགེ་སློང་གསར་བུས་གཙུག་ལག་ཁང་ཆག་ཆག་གདབ་
པར་བྱ། ས་འཕྱག་པར་བྱ། ཕྱག་དར་དོར་བར་བྱ། ལྕི་བས་ཞལ་ཞལ་འཇམ་པོར་བྱུག་པར་བྱ། ཆུ་རྣམས་སོ་སོར་བཅུ་ཞིང་གཞག་པར་བྱ། སྟན་རྣམས་གདིང་བར་བྱ། ཟན་རྣམས་སྐོ་སར་དྲང་
བར་བྱ། དུགས་ཁང་དུ་བསྒྲུབ་པའི་བྱ་བ་རྣམས་བྱ་སྟེ། དེར་ཤིང་བསྐྱར་བར་བྱ། འབྲུ་མར་གཞག་པར་བྱ། ས་དང་ཕྱེ་མ་གཞག་པར་བྱ། ཆུ་གཞག་པར་བྱ། དགེ་སློང་གང་ལས་ཁས་ལེན་པ་
དེ་དག་ལ་ལས་བྱ་བར་བྱ། གཞན་མཚུངས་པར་སྤྱོད་པ་གང་ཡང་རུང་སྟེ། ཐམས་ཅད་གསར་བུས་བྱ་བར་བྱ། འདི་ལྟར་ཡང་དགེ་སློང་གསར་བུས་དགེ་སློང་གནས་བརྟན་རྣམས་ལ་ཕ་དང་ཕུ་བོ་
ལྟ་བུར་འདུ་ཤེས་ཉེ་བར་བཞག་ཅིང་བཀུར་སྟིར་བཅས། བདག་ལ་དབང་བར་བཅས། འཇིགས་པ་དང་དབང་དུ་འགྱུར་པར་བཅས། སངས་རྒྱས་དང། ཆོས་དང། དགེ་འདུན་ལ་དམིགས་
བཞིན་པའི་སེམས་མངོན་དུ་གཞག་པར་བྱ། མཚུངས་པར་སྤྱོད་པའི་ཆོས་རྣམས་ཇི་ལྟ་བུར་བཅས་པ་བཞིན་དུ་རྫོགས་པར་བྱ་བ་འདི་ནི་གསར་བུའི་བྱ་བ་ཞེས་བྱའོ། །གནས་བརྟན་དང་

[439A]༄༅། །བར་མ་དང། གསར་བུའི་བྱ་བ་གང་ཞེ་ན། དགེ་སློང་གནས་བརྟན་དང། བར་མ་དང། གསར་བུ་ཐམས་ཅད་ཀྱིས་ཀྱང་རབ་ཏུ་བྱུང་བའོ། །སྙམ་དུ་སེམས་མངོན་
དུ་གཞག་པར་བྱ། སངས་རྒྱས་བཅོམ་ལྡན་འདས་མགོན་མཛད་པ་ལ་མགོན་པོའོ། །སྙམ་དུ་འདུ་ཤེས་མངོན་དུ་གཞག་པར་བྱ། མྱ་ངན་ལས་འདས་པ་ལ་གཞོལ་བར་བྱ། བསླབ་
པའི་གཞི་ཇི་ལྟ་བུར་བཅས་པ་ལ་མཚུངས་པར་སྤྱད་པར་བྱ། བླ་མའི་ཁྱད་པར་ཆུད་པའི་ཕྱིར་ནན་ཏན་དུ་བྱ་བ་འདི་ནི། གནས་བརྟན་དང། བར་མ་དང། གསར་བུའི་བྱ་བ་ཞེས་བྱའོ། །
དུགས་ཁང་དུ་བྱ་བ་གང་ཞེ་ན། དགེ་སློང་དུགས་ཁང་དུ་འཇུག་པར་འདོད་ན། དེས་ཤེས་བཞིན་དུ་ནང་དུ་འགྲོ་བར་བྱ། ཞེས་བཞིན་དུ་འགྲེང་བར་བྱ། ཤེས་བཞིན་དུ་འདུག་པར་བྱ་
དྲན་པ་མངོན་དུ་བཞག་ཅིང་སེམས་མི་གཡེང་བར་བྱ། སྤྱོད་ལམ་བཟང་པ་དང། ཤིན་ཏུ་མཛེས་པ་དང། ཤིན་ཏུ་བསྡམས་པ་དང་སྒྲ་བསྐྱུངས་པ་དང། བཀུར་སྟིར་བཅས་
འཇིགས་པ་དང་དབང་དུ་འགྱུར་བར་བཅས། ཡིད་དམན་པའི་སེམས་ཕྱགས་མ་ལྟ་བུར་བྱ། གནས་བརྟན་དང། བར་མ་དང། གསར་བུ་ལ་ཡང་བྱམས་པའི་སེམས་སུ་བྱ། ཕན་པའི་
སེམས་དང། རྗེས་སུ་བརྩེ་བའི་སེམས་སུ་བྱ། ཕ་དང། བུ་དང། ཕུ་ནུ་བོ་ལྟ་བུར་འདུ་ཤེས་མངོན་དུ་གཞག་པར་བྱ། དགེ་སློང་དུགས་ཁང་གི་ནང་དུ་ཞུགས་ན་གཏམ་སྣ་ཚོགས་མི་

[439B] གཏམ་མི་རིགས་པ་མི་བྱ། སྤྱོད་ལམ་གཉིས་ལ་འཇུག་པར་བྱ་སྟེ། འཕགས་པའི་ཅང་མི་སྨྲ་བའམ། ངེས་པའི་ཆོས་ཀྱི་གཏམ་ལ་སྟེ། དེ་ནི། དུགས་ཁང་གི་བྱ་བ་ཞེས་བྱའོ། །དུགས་ཁང་དུ་
ཁྲུས་བྱ་བའི་བྱ་བ་གང་ཞེ་ན། བཅོམ་ལྡན་འདས་ཀྱིས་དགེ་སློང་རྣམས་ལ་དུགས་ཁང་རྗེས་སུ་གནང་བ་ཡང་རྒྱགས་པའི་ཕྱིར་མ་ཡིན། དྲེགས་པའི་ཕྱིར་མ་ཡིན། བརྒྱན་པའི་ཕྱིར་མ་ཡིན། འཁྲུལ་
པའི་ཕྱིར་མ་ཡིན་གྱི། ལུས་འདི་གསོ་བའི་ཕྱིར་རོ། །དུགས་ཁང་པ་ཡོན་ཏན་རྣམ་པ་ལྔ་སྟེ། རྡུལ་དང་དྲི་མ་འབྱང། པགས་པ་མདངས་གསལ། པགས་པ་ལ་ནད་ཡོད་པ་རྣམས་འབྱིན། རླུང་དང་
བད་ཀན་རྣམས་མེད་པར་བྱེད། དུགས་ཁང་ནི། ནད་མེད་པར་བྱེད་པའོ་།གཞན་ཡང་ཡོན་ཏན་རྣམ་པ་ལྔ་སྟེ། རྡུལ་དང་དྲི་མ་འབྱང་པགས་པ་མདངས་གསལ། པགས་པ་ལ་ནད་ཡོད་པ་རྣམས་
འབྱིན། རླུང་དང་བད་ཀན་རྣམས་མེད་པར་བྱེད། དུགས་ཁང་དུ་སྐྱོ་བ་བསྐྱེད་པར་བྱའོ། །དགེ་སློང་གིས་དུགས་ཁང་དུ་ཁྲུས་བྱེད་པར་འདོད་ན། དེས་སྔར་མཁན་པོ་ལ་ཞུ་བར་བྱ། བཀྲུ་བའི་དུས་
བཟོད་པར་བྱ། ཤེས་བཞིན་དུ་དུགས་ཁང་གི་ནང་དུ་འཇུག་པར་བྱ་སྐྱིལ་མོ་ཀྲུང་བཅས་ཏེ་འདུག་ལ་ན་བའི་འདུ་ཤེས་མངོན་དུ་གཞག་པར་བྱ། ཁྲུས་ཀྱི་མདུན་དུ་འདུག་ལ་མི་བདེ་བར་མི་བྱ་
དྲན་པ་མངོན་དུ་བཞག་ལ་ལས་བྱ། དགེ་སློང་དག་ལས་ཀྱང་ལས་བྱེད་པ་ཉམས་སུ་བླང་བར་བྱ། མཁན་པོ་དང། སློབ་དཔོན་ལ་མ་ཞུས་ཀྱི་བར་དུ་མཚུངས་པ་རྣམས་ལ་ལས་མི་བྱ། བྱེད་པ་ཡང་

[440A]༄༅། །བདག་གིར་ཡང་མི་བྱ། མཁན་པོ་དང། སློབ་དཔོན་དག་ཏུ་འཁོན་ཡོད་ན། དེ་དག་གི་དྲུང་དུ་མི་བསྐོར། དེ་སྟེ་ཆུ་བླུགས་པར་འདོད་ན། ཆུ་གྲང་མོ་དང་བསྲེས་ལ་ལུགས་
ཤིག་དེ་སྟེ་ཆུ་ཚ་ན། གྲོགས་ལ་ཡང་ཆུ་ཚའོ། །ཞེས་སྦྲོན་ཅིག་།ཤེས་བཞིན་དུ་ཁྲུས་བྱས་ལ་དུགས་ཁང་དེ་ན་ཁྲིའུ་དང། རིལ་བ་དང། ཉ་ཕྱིས་དང། ཁྲུས་རས་དང། དུགས་ཁང་གི་
སྣོད་སྤྱད་གཞན་ཅི་ཡོད་ཀྱང་རུང། ལེགས་པར་བཀྲུས་ཏེ་གནས་སུ་གཞག་པར་བྱ་བ་འདི་ནི། དུགས་ཁང་དུ་ཁྲུས་བྱེད་པའི་བྱ་བ་ཞེས་བྱའོ། །དུགས་ཁང་དུ་གནས་བརྟན་གྱི་བྱ་བ་གང་ཞེ་
ན༑ དུགས་ཁང་དུ་དགེ་སློང་གནས་བརྟན་གྱིས་གསར་བུ་རྣམས་ཡོ་བྱད་ལ་ཞུགས་ན། བསླང་བར་མི་བྱ། དུགས་ཁང་དེར་ཆུང་དུ་ན་ལུས་ལས་རྡུལ་བྱུང་བ་ཙམ་ཡང་བསླང་བར་མི་བྱ། དེ་སྟེ་
དེ་ན་དགེ་སློང་རྣམས་སྤྱོད་ལམ་རྣམས་མི་མཛེས་སམ། མི་བཟད་པར་འདུག་གམ། འོན་ཏེ་གཏམ་རྒྱུད་ལ་ཞུགས་ན། དགེ་སློང་གནས་བརྟན་གྱིས་སླར་ཟློག་ཅིང་སྒོས་ཤིག་རྗེས་སུ་བསྟན་
པར་བྱ། མཛེས་ཤིང་བཟང་བ་ལ་གཟུད་པར་བྱ། ཇི་ལྟ་བུར་སྤྱད་པའི་ཆོས་བཅས་པ་དེ་ལྟ་བུར་གཟུད་པར་བྱ། དེ་དག་ཆོས་ཀྱི་གཏམ་ལ་གཟུད་པར་བྱ་བ་དེ་ནི། དུགས་ཁང་དུ་གནས་བརྟན་གྱི་
བྱ་བ་ཞེས་བྱའོ། །མཁན་པོའི་བྱ་བ་གང་ཞེ་ན། མཁན་པོས་ལྷན་ཅིག་སྤྱོད་པ་རྣམས་ལ་བསླབ་པར་བྱ། བཙལ་བར་བྱ། བསྒོ་བར་བྱ་རྗེས་སུ་བསྟན་པར་བྱ། དགེ་བ་ལ་གཟུད་པར་བྱ་

[440B] སྡིག་པའི་གྲོགས་པོ་ལས་བསྐལ་པར་བྱ། དགེ་བའི་བཤེས་གཉེན་ལ་གཞར་བར་བྱ། ལྷུང་བཟེད་ཀྱིས་བསྡུ་བར་བྱ། ཆོས་གོས་དང། དྲ་བ་དང། ཕོར་བུ་དང། སྐ་རགས་
དང། རྗེས་སུ་དྲན་པ་དང། སླར་འདྲི་བ་དང། ལུང་བསྒོ་བ་དང་ཁ་ཏོན་ལ་གཞུག་པ་དང། ཡིད་ལ་བྱེད་པ་ལ་གཞུག་པར་བྱ། ཉེས་པ་ལས་བསང་བར་བྱ། ན་ན་གཡོག་བྱ་བ་དང། སྤོང་བ་ལ་གཞུག་
པར་བྱ་བ་དང། ནང་དུ་ཡང་དག་འཇོག་ལ་གཞུག་པ་དང། བླ་མའི་ཁྱད་པར་ཆུད་པར་བྱ་བ་ལ་མཚུངས་པར་སྤྱོད་དུ་གཞུག་པར་བྱ་ལྷན་ཅིག་སྤྱོད་པ་ཕྱོགས་གང་ན་མི་བདེ་བར་གནས་པ་དེ་དག་ནས་
དབྱུང་བར་བྱ་བ་དེ་ནི། མཁན་པོའི་བྱ་བ་ཞེས་བྱའོ།། །།འདུལ་བ་གཞུང་དམ་པ། བམ་པོ་ང་གསུམ་པ་སྟེ། ཐ་མའོ། །ལྷན་ཅིག་སྤྱོད་པའི་བྱ་བ་གང་ཞེ་ན། ལྷན་ཅིག་སྤྱོད་བས་མཁན་
པོ་ལ་སྟོན་པའོ། སྙམ་དུ་འདུ་ཤེས་མངོན་དུ་གཞག་པར་བྱ། རིམ་གྲོ་བྱ། མྱུར་དུ་ལྡང་བར་བྱ། མྱུར་དུ་འགྲོ་བར་བྱ། གུས་པར་བྱ། ཞུ་བར་བྱ་སྟེ། ལྷན་ཅིག་སྤྱོད་པས་མཁན་པོ་ལ་མ་ཞུས་ཀྱི་
བར་དུ་སྤྱད་པ་བྲེམ་པའི་རེས་མི་བྱ། གཙུག་ལག་ཁང་སྐྱོང་བའི་རེས་མི་བྱ། ལྷུང་བཟེད་ཀྱི་ལས་མི་བྱ། ཆོས་གོས་ཀྱི་ལས་མི་བྱ་སྔ་རེས་མི་བྱ། ཕྱེད་རེས་མི་བྱ། ཟླ་རེས་མི་བྱ། ཀླུང་ལ་སྤྱོད་
པར་མི་བྱ། རི་ལ་སྤྱོད་པར་མི་བྱ། དུར་ཁྲོད་དུ་སྤྱོད་པར་མི་བྱ། ལྗོངས་རྒྱུ་བར་མི་བྱ། རྐང་པ་བཀྲུ་བར་མི་བྱ། མལ་བཅའ་བར་མི་བྱ། ཆུ་བཅུ་པར་མི་བྱ། གྲོང་དུ་འཇུག་པར་མི་བྱ། མཚམས་

[441A]༄༅། །ཀྱི་ཕྱི་རོལ་ཏུ་འགྲོ་བར་མི་བྱ། མི་རིགས་པའི་གང་ཟག་གཞར་བར་མི་བྱ། དེ་ལྟ་བུའི་དྲུང་དུ་འདུག་པའང་བདག་གིར་མི་བྱ། དེ་འདྲ་བའི་དྲུང་ནས་བསྙེན་བཀུར་ཡང་བདག་
གིས་བསླང་བར་མི་བྱ། ལྷུང་བཟེད་བླང་བར་མི་བྱ། ཆོས་གོས་བླང་བར་མི་བྱ། ཟན་བླང་བར་མི་བྱ། སྨན་བླང་བར་མི་བྱ། ཡོ་བྱད་གཞན་གང་ཡང་རུང། བྱིན་ན། བདག་གིར་མི་བྱའོ། །དེ་
ལྟ་བུ་ལ་བསྙེན་བཀུར་མི་བྱ། ལྷུང་བཟེད་སྦྱིན་པར་མི་བྱ། ཟས་སྦྱིན་པར་མི་བྱ། སྨན་སྦྱིན་པར་མི་བྱ། ཡོ་བྱད་གཞན་གང་ཡང་རུང། བྱིན་ན། བདག་གིར་མི་བྱ། དེ་འདྲ་བའི་གང་ཟག་གི་དྲུང་
ནས་ལུང་བསྒོ་བ་མི་བླང། དྲན་པར་བྱ་བ་མ་ཡིན། ཡོངས་སུ་དྲི་བར་བྱ་བ་མ་ཡིན། ཡིད་ལ་བྱ་བ་མི་འདྲི། དེ་ལྟ་བུ་དག་ལའང་ལུང་བསྒོ་བ་མི་སྦྱིན། དྲན་པ་མ་ཡིན། ཡོངས་སུ་འདྲི་བ་མ་ཡིན་
ཡིད་ལ་བྱ་བ་ཡང་མི་བསྟན་ཏེ། བྱའོ་ཅོག་ཐམས་ཅད་ཀྱང་མཁན་པོ་ལ་མ་ཞུས་ཀྱི་བར་དུ་མི་བྱའོ། །ལས་རྣམ་པ་གསུམ་ནི། མ་གཏོགས་ཏེ། བཤང་གཅི་དང། སོ་ཤིང་འདོར་བ་དང། མཚམས་
ཀྱི་ནང་དུ་མཆོད་རྟེན་ལ་ཕྱག་བྱ་བའོ། །དེ་སྟེ་མཁན་པོའི་ལྷུང་བཟེད་བྐྲུའམ། བསྲེག་པ་ཞིག་ཏུ་གྱུར་ནའང་དེ་ལ་ཅི་ནས་མཁན་པོའི་ལྷུང་བཟེད་ཀྱི་ལས་བདག་གིས་བྱའོ། །སྙམ་མམ། གཞན་
བྱེད་དུ་གཞུག་གོ་སྙམ་དུ་ལྷན་ཅིག་སྤྱོད་པ་དེས་མྱུར་དུ་སྤྲོ་བ་བསྐྱེད་པར་བྱའོ། །དེ་སྟེ་མཁན་པོའི་ཆོས་གོས་དྲུབ་པར་གྱུར་ཏམ་བཀྲུ་བར་གྱུར་ཏམ། ཁ་བསྒྱུར་བ་ཞིག་ཏུ་གྱུར་ན་ཡང་

[441B]།སྙམ་མམ། གཞན་ལ་བྱེད་དུ་གཞུག་གོ་སྙམ་དུ་ལྷན་ཅིག་སྤྱོད་པས་མྱུར་དུ་སྤྲོ་བ་བསྐྱེད་པར་བྱ། དེ་སྟེ་མཁན་པོ་ན་བ་ཞིག་
ཏུ་གྱུར་ན་ཡང། དེ་ལ་བདག་ཉིད་ཀྱིས་མཁན་པོ་ན་བའི་ནད་གཡོག་བྱའོ། །སྙམ་མམ། གཞན་ལ་ནད་གཡོག་བྱེད་དུ་གཞུག་གོ་སྙམ་དུ་ལྷན་ཅིག་སྤྱོད་པས་མྱུར་དུ་སྤྲོ་བ་བསྐྱེད་པར་བྱ་
དེ་སྟེ་མཁན་པོ་ལ་ཐེ་ཚོམ་ཞིག་སྐྱེས་པར་གྱུར་ན། དེ་ལ་ཅི་ནས་བདག་གིས་མཁན་པོའི་ཐེ་ཚོམ་སྐྱེས་པ་དེ་བདག་ཉིད་ཀྱིས་སླར་བསལ་ལོ། །སྙམ་མམ། གཞན་མཁན་པོའི་ཐེ་ཚོམ་སེལ་
དུ་གཞུག་གོ། སྙམ་དུ་ལྷན་ཅིག་སྤྱོད་པས་མྱུར་དུ་སྤྲོ་བ་བསྐྱེད་པར་བྱའོ། །དེ་སྟེ་མཁན་པོ་སྡིག་པ་ལ་ལྟ་བར་གྱུར་ན་ཡང། དེ་ལ་ཅི་ནས་བདག་གིས་མཁན་པོ་སྡིག་པ་ལ་ལྟ་བར་གྱུར་པ་དེ་
སླར་གཏང་བར་བྱའོ། །སྙམ་མམ། གཞན་ལ་སླར་གཏོང་བར་བྱེད་དུ་གཞུག་གོ། སྙམ་དུ་ལྷན་ཅིག་སྤྱོད་པས་མྱུར་དུ་སྤྲོ་བ་བསྐྱེད་པར་བྱའོ། །དེ་སྟེ་མཁན་པོ་ལ་ཆད་པའི་ལས་ཤིག་མངོན་
དུ་འབྱུང་བར་འགྱུར་ན། དེ་ལ་ཅི་ནས་བདག་གིས་མཁན་པོ་ལ་ཆད་པའི་ལས་ཀྱིས་གཅོད་པར་བྱེད་དམ། བཅད་ཀྱང་རུང་སྟེ། དབྱུང་བར་བྱའོ། །སྙམ་དུ་ལྷན་ཅིག་སྤྱོད་པས་སྤྲོ་བ་མྱུར་དུ་བསྐྱེད་
པར་བྱའོ། །དེ་སྟེ་མཁན་པོ་ལ་སྤང་བའི་ལས་ཤིག་མངོན་དུ་བྱེད་པར་འགྱུར་ར་མ། བྱས་པར་གྱུར་ཀྱང་རུང་སྟེ། དེས་ཅི་ནས་བདག་གིས་མཁན་པོ་ལ་སྤང་བའི་ལས་ཤིག་མངོན་དུ་བྱེད་

[442A]༄༅། །ཀྱང་རུང། བྱས་ཀྱང་རུང་སྟེ། དབྱུང་ངོ། །སྙམ་དུ་ལྷན་ཅིག་སྤྱོད་པས་མྱུར་དུ་སྤྲོ་བ་བསྐྱེད་པར་བྱའོ། །དེ་སྟེ་མཁན་པོ་ལ་དགེ་འདུན་གྱི་ལྷག་མའི་ཉེས་པ་ཞིག་
བྱུང་བར་གྱུར་ན། དེ་ལ་ཅི་ནས་བདག་གིས་མཁན་པོ་ལ་ཆད་པ་བྱེད་པ་བྱིན་ཅིག་པ་དང། གཞི་ནས་བསླང་བའི་ཆད་པའམ། ཆད་པ་བྱས་ཟིན་ནས་ཡིད་མགུ་བར་བྱ་བ་བྱིན་ཅིག་
པའམ། གཞི་ནས་བསླང་སྟེ་ཡིད་མགུ་བར་བྱ་བའམ། ཡིད་མགུ་བར་སྤྱད་ནས་དབྱུང་བ་བྱིན་ཅིག་པར་ལྷན་ཅིག་སྤྱོད་པས་སྤྲོ་བ་བསྐྱེད་པར་གྱུར་ན་ནི། ལེགས། སྤྲོ་བ་མ་བསྐྱེད་ན། འདས་
པ་དང་བཅས་པར་འགྱུར་རོ། །དེ་ལྟར་ལྷན་ཅིག་སྤྱོད་པས་མཁན་པོ་ལ་བྱ་བ་ཅི་དང་ཅི་ཡོད་ཀྱང་རུང། སྤྲོ་བ་བསྐྱེད་པར་བྱ་བ་དེ་བཞིན་དུ་མཁན་པོས་ཀྱང་ལྷན་ཅིག་སྤྱོད་པ་ལ་བྱ་བ་ཅི་དང་
ཅི་ཡོད་ཀྱང་རུང། སྤྲོ་བ་བསྐྱེད་པར་བྱ་སྟེ། ཞུ་བ་རྣམས་ནི་མ་གཏོགས་སོ། །ལྷན་ཅིག་སྤྱོད་པས་མཁན་པོའི་སྟན་གདིང་བར་བྱ་རྐང་པ་བཀྲུ་བའི་ཆུ་དང། ལྷམ་ཡང་བཤམས་
ཏེ་ཕྱོགས་གཅིག་ཏུ་གཞག་པར་བྱ། རྐང་པ་བཀྲུ་བར་བྱ། བསྐུ་བར་བྱ། མལ་བྱའོ། །གཅི་བའི་སྣོད་དང། བཤང་བའི་སྣོད་བཤམས་ཏེ་གཞག་པར་བྱ། དེ་སྟེ་ལུང་ཞིག་ནོད་དགོས་
པར་གྱུར་ན་ཡང་ལུང་ནོད་པར་བྱ། ཡིད་ལ་བྱེད་པ་ཞིག་ནོད་དགོས་པར་གྱུར་ནའང་ཡིད་ལ་བྱེད་པ་ནོད་པར་བྱ་སྟེ། ཕྱོགས་གཅིག་ཏུ་སོང་སྟེ་འདུག་ནས་བསྒོམ་པར་བྱའོ། །ནང་པར་

[442B] བཤང་བའི་སྣོད་དབྱུང་བར་བྱ། མཁན་པོའི་རྐང་པ་ལ་མགོ་བོས་ཕྱག་བྱས་ཏེ་མཁན་པོ་བདེ་བར་མཛད་དམ། བདེ་བར་བགྱིས་སམ། བདེ་བར་སྤྱད་དམ་
ཞེས་དྲི་བར་བྱ། དེ་སྟེན་པར་གྱུར་ན་ཡང་ན་པའི་སྨན་དང། ནད་གཡོག་ལ་སྤྲོ་བ་བསྐྱེད་པར་བྱ། དེ་སྟེ་མི་ན་ན་ནི། བདེ་བར་ཡལ་བར་གཞག་དེ་སྟེ་དགེ་འདུན་གྱི་ཟས་ཤིང་གམ། མགྲོན་
དུ་བོས་པའི་ཟས་ཀྱང་རུང་སྟེ། དགེ་འདུན་གྱི་ཟས་ན་ནི། མཁན་པོ་དང། དགེ་འདུན་གྱི་ཟས་མཆིས་ཀྱི། དེང་དགེ་བ་བདེ་བར་སྤྱོད་ཅིག་ཅེས་བསྒོ་བར་བྱ། དེ་སྟེ་བསོད་སྙོམས་ཀྱི་ཟས་
ནའང་མཁན་པོ། བསོད་སྙོམས་ལ་གཤེགས་ཀྱི། ཆོས་ཤིག་ཅེས་བསྒོའོ། །ལྷན་ཅིག་སྤྱོད་པས་མཁན་པོ་ལ་སོ་ཤིང་དང། བདེ་བའི་ཆུ་དང། ལྕི་བ་དང། ཕྱེ་མ་དབུལ་བར་བྱ་
མཁན་པོས་ལས་དེ་རྣམས་ཟིན་པ་དེ་ན་ལྷུང་བཟེད་དང། ཆོས་གོས་བསྟབ་པར་བྱ། དེ་སྟེ་དགེ་འདུན་དང་ལྷན་ཅིག་བསོད་སྙོམས་ལ་འཇུག་ན་ནི། མཁན་པོ་མདུན་དུ་བཏང་ལ། བདག་
གི་གྲལ་གང་དུ་བབ་པ་ནས་འགྲོ་བར་བྱ། དེ་སྟེ་གང་ཟག་གི་བསོད་སྙོམས་ལ་འཇུག་ན་ནི། མཁན་པོའི་སྦྱར་མ་དང། ལྷུང་བཟེད་དང་འཁར་གསིལ་བསྐུར་བར་བྱ། དེ་སྟེ་རླུང་དང་
ཆར་པ་དང། དུས་གྲང་བ་ཞིག་ཏུ་གྱུར་ན། མཁན་པོའི་སྦྱར་མ་འོག་ཏུ་ཆུག་ལ་བདག་གི་སྟེང་དུ་ཕྱུང་སྟེ། དེ་སྟེ་ཡུལ་དྲོ་ན་བདག་གི་སྦྱར་མ་འོག་ཏུ་ཆུག་ལ་མཁན་པོའི་སྟེང་དུ་ཕྱུང་

[443A]༄༅། །སྟེ༑ ལྷན་ཅིག་སྤྱོད་པ་མཁན་པོའི་མདུན་དུ་སོང་ལ་ཟིལ་པ་ལ་སོགས་པ་བསལ་བར་བྱ། དེ་སྟེ་ཆུ་འགྲམ་མམ། གཡང་ས་ཞིག་ན། མཁན་པོའི་ལག་པ་ནས་
གཟུང་ཞིང་གདེག་པར་བྱ། གྲོང་ནས་གྲོང་འདབ་ཏུ་ཕྱིན་ན། སྦྱར་མ་དང། ལྷུང་བཟེད་དང། འཁར་གསིལ་དབུལ་བར་བྱ། ཕུལ་སྟེ་མཁན་པོ་མདུན་དུ་བཏང་ལ་གྲོང་གི་ནང་དུ་འཇུག་པར་
བྱའོ༑ ༑དེ་སྟེ་སྐས་སམ། ཐེམ་སྐས་ཤིག་ལ་འཛེག་ནའང་ལྷན་ཅིག་སྤྱོད་པ་སྔོན་དུ་འཛེག་ལ་ལག་ནས་དྲང་བར་བྱ། དེ་ན་ཆོས་བཞིན་གྱི་རྙེད་པ་ཞིག་གྲུབ་ན་ཡང་བདག་གིས་བླང་
བར་བྱ། བསོད་སྙོམས་སྤྱད་དེ་སླར་གྲོང་གི་ཕྱི་རོལ་ཏུ་བྱུང་ན་མཁན་པོའི་སྦྱར་མ་དང། ལྷུང་བཟེད་དང། འཁར་གསིལ་བླངས་ལ་མཁན་པོ་མདུན་དུ་བཏང་ནས་གཙུག་ལག་ཁང་
དུ་འདོང་བར་བྱའོ། །དེར་ལྷགས་ནས་ཆོས་གོས་དང། ལྷུང་བཟེད་བཞག་སྟེ་མཁན་པོའི་རྐང་པ་བཀྲུ་བའི་ཆུ་དང། ལྷམ་བསྙེན་ཏེ་བཞག་པ་རྐང་པ་བཀྲུ་བར་བྱའོ། །དེ་ནས་དུས་ལ་བབ་
པར་གྱུར་ན། མཁན་པོའི་ལྷུང་བཟེད་ཀྱི་གཞི་གདིང་ཞིང་ལྷུང་བཟེད་དབུལ་བར་བྱའོ། །བདག་གི་ཟས་བཟང་བ་དང། ཞིམ་པ་དང་དམ་པ་ཅི་ཡོད་པ་མཁན་པོ་ལ་དབུལ་བར་བྱ་
མཁན་པོས་ཀྱང་ཚོད་རིག་པར་བྱ། ཟས་ཀྱི་བྱ་བ་བྱས་པ་དང་མཁན་པོ་ལ་བདེ་བའི་ཆུ་བསྙེན་པར་བྱ། ལྕི་བ་དང། ཕྱེ་མས་ལྷུང་བཟེད་བཀྲུས་ལ་ལྷུང་བཟེད་དང། ཆོས་གོས་སླར་

[443B] མཁན་པོ་ལ་ཕྱག་བྱས་ནས་མཁན་པོ་འདི་བཞིན་དུ་བཞུགས་སམ། ཉིན་པར་སྤྱོད་པར་གཤེགས་སམ་ཞེས་དྲི་བར་བྱ། དེ་སྟེ་ཉིན་པར་སྤྱོད་པར་འགྲོ་ན་ཡང་མཁན་པོའི་
ཁྲིའུ་དང། གདིང་བ་དང། རིལ་བ་སྤྱི་རིང་ཁྱེར་ལ་མཁན་པོ་མདུན་དུ་བཅུག་སྟེ་ཉིན་པར་གང་ན་སྤྱོད་པར་འགྲོའོ། །སོང་ནས་མཁན་པོའི་སྟན་བཏིང་ལ་ལུང་ནོད་དགོས་ན་ཡང་ལུང་
ནོད་པར་བྱ། ཡིད་ལ་བྱེད་པ་ནོད་དགོས་ན་ཡང་ཡིད་ལ་བྱེད་པ་མནོས་ལ་ཕྱོགས་གཅིག་ཏུ་སོང་ནས་བསྒོམ་པར་བྱའོ། །དེ་ནས་དུས་ལ་བབ་ན། མཁན་པོའི་ཁྲིའུ་དང། གདིང་བ་དང། རིལ་
བ་སྤྱི་རིང་ཁྱེར་ཏེ་མཁན་པོ་མདུན་དུ་བྱས་ལ་འགྲོ་བར་བྱའོ་།དེ་སྟེ་གསོ་སྦྱོང་གི་དུས་ལ་བབ་སྟེ་འདུ་བར་གྱུར་ནའང་མཁན་པོའི་སྟན་ལྟེ་བ་ན་ནི། བརྐྱང་བར་བྱ། བརྐྱངས་ན་ནི། ལེགས་པར་
གདིང་བར་བྱ། དེ་ནས་དུས་སུ་བྶྒོའམ། གཎྜཱི་བརྡུངས་ཀྱང་རུང་སྟེ། ལག་པ་གཡོན་པས་ནི། མཁན་པོའི་ལག་ནས་བཟུང། ལག་པ་གཡས་པས་ནི། མར་མེ་ཐོགས་ཏེ། མཁན་པོ་མདུན་དུ་
བྱས་ལ་གསོ་སྦྱོང་གི་གནས་སུ་འདོང་བར་བྱའོ། །ན་མ་སོ་སོར་ཐར་པའི་མདོ་བཀླགས་ཟིན་ནས་མཁན་པོའི་དྲུང་དུ་སོང་ལ་མཁན་པོ། ཅི་གཤེགས་སམ། ཆོས་གསན་ཅིང་བཞུགས་
ཞེས་དྲི་བར་བྱ། དེ་སྟེ་འགྲོ་ན། ལག་པ་གཡོན་པས་མཁན་པོ་བཟུང། ལག་པ་གཡས་པས་ནི། མར་མེ་ཐོགས་ཏེ་མཁན་པོ་མདུན་དུ་བྱས་ལ་གཙུག་ལག་ཁང་དུ་འདོང་བར་བྱའོ། །

[444A]༄༅། །དེ་སྟེ་དུགས་ཁང་དུ་ཁྲུས་བྱེད་པ་ཞིག་ཏུ་གྱུར་ན་ནང་པར་སྔར་ལངས་ནས། མཁན་པོ། དེང་དུགས་ཁང་དུ་ཁྲུས་མཛད་ཀྱི། ཆབ་གསོལ་ཞེས་བསྒོ་བར་བྱ། ལྷན་ཅིག་སྤྱོད་པས་མཁན་པོའི་
ཕྱིར་དུགས་ཁང་དུ་སྟན་དང། ཁྲིའུ་དང། རིལ་བ་སྤྱི་རིངས་དང། ཁྲུས་རས་དང། དུགས་ཁང་གི་ཡོ་བྱད་གཞན་གང་ཡང་རུང་སྟེ། ཁྱེར་ཏེ་མཁན་པོ་མདུན་དུ་བྱས་ནས་དུགས་ཁང་དུ་
འདོང་བར་བྱ། འོངས་ནས་ཀྱང་ཆོས་གོས་ཕྱོགས་གཅིག་ཏུ་བཞག་ལ་མཁན་པོ་ལས་མི་ཉེ་མི་རིང་བར་འདུག་པར་བྱ། ནམ་མཁན་པོ་རྡུལ་པར་གྱུར་ན། དེ་ན་ལྷན་ཅིག་སྤྱོད་པ་དེས་དེ་
ལ་རིམ་བཞིན་རྗེས་སུ་ལས་རྣམས་བྱ་སྟེ། བཀྲུ་བར་བྱའོ། །བཀྲུས་ནས་མདུན་དུ་བཅུག་སྟེ་གཙུག་ལག་ཁང་དུ་བསྐྱལ་བར་བྱ། དེའི་འོག་ཏུ་བདག་ཉིད་བཀྲུ་བར་བྱ། དེ་སྟེ་ལྷན་ཅིག་
སྤྱོད་པ་དེ་མཁན་པོའི་དྲུང་ནས་དགེ་བའི་ཆོས་མི་འཕེལ་བར་གྱུར་ན། མཁན་པོ་ལ། བདག་དགེ་སློང་མིང་འདི་ཞེས་བགྱི་བ་འདི་ལ་གཏད་དུ་གསོལ་ཞེས་སྨྲོས་ཤིག་མཁན་པོས་ཀྱང་
དགེ་སློང་དེ་ལ། དགེ་སློང་འདི་ཅི་འདྲ། དེའི་འཁོར་ཅི་འདྲ། དེའི་རྗེས་སུ་འབྲང་བ་དང། དྲུང་ན་འདུག་པ་ཅི་འདྲ། འདིའི་ལུང་རྣམས་སྟོན་ཏམ། དེ་སྟེ་མི་སྟོན། རྗེས་སུ་སྟོན་ཏམ། དེ་སྟེ་མི་
སྟོན་པ་བརྟག་པར་བྱ། དཔྱད་པར་བྱ། དེ་བཞིན་དུ་བརྟགས་དཔྱད་ནས་དེ་སྟེ་རུང་བ་ཞིག་ཏུ་གྱུར་ན། དེ་ལ་གཏད་པར་བྱ། དེ་སྟེ་རུང་བ་མ་ཡིན་ན། གཞན་ལ་གཏད་པར་བྱའོ། །དེ་སྟེ་མཁན་

[444B] མ་ཞུས་པར་སོང་ཡང་བླ་སྟེ། འདི་ནི། ལྷན་ཅིག་སྤྱོད་པའི་བྱ་བ་ཞེས་བྱའོ་།སློབ་དཔོན་གྱི་བྱ་བ་གང་ཞེ་ན། སློབ་དཔོན་གྱིས་ཉེ་གཡོག་རྣམས་
ཤེས་པར་བྱ་བ་ནས་སྔ་མ་བཞིན་ཏེ༑ ཕྱོགས་གང་ན། ཉེ་གཡོག་དེ་ཉོན་མོངས་ཤིང་འདུག་པ་ཞིག་ཏུ་གྱུར་ན། ཕྱོགས་དེ་ནས་དགུག་པར་བྱ། དགུག་ཏུ་གཞུག་པར་བྱ་སྟེ། འདི་ནི། སློབ་
དཔོན་གྱི་བྱ་བ་ཞེས་བྱའོ། །ཉེ་གཡོག་གི་བྱ་བ་གང་ཞེ་ན། ཉེ་གཡོག་གིས་སློབ་དཔོན་ལ་སྟོན་པའོ། །སྙམ་དུ་འདུ་ཤེས་མངོན་དུ་བཞག་ལ་རིམ་གྲོ་བྱ་བ་ནས་སྔ་མ་བཞིན་མ་ཞུས་ཀྱང་འགྲོ་
བར་བྱ་བའི་བར་དུ་སྟེ། དེ་ནི། ཉེ་གཡོག་གི་བྱ་བ་ཞེས་བྱའོ་།དགེ་ཚུལ་གྱི་བྱ་བ་གང་ཞེ་ན། དགེ་ཚུལ་གྱིས་མཁན་པོ་དང་སློབ་དཔོན་ལ་སྟོན་པའོ། །སྙམ་དུ་འདུ་ཤེས་མངོན་དུ་བཞག་ལ་
རིམ་གྲོ་བྱ་བ་ནས་སྔ་མ་བཞིན་ནོ། །དེ་སྟེ་མཁན་པོའམ། སློབ་དཔོན་སྡིག་པར་ལྟ་བར་གྱུར་ན། རང་གིས་སླར་གཏང་བར་བྱ། ཡང་ན་གཏོང་དུ་འཇུག་པར་བྱ་སྟེ། དེ་ལྟར་སོ་བ་སྐྱེས་ན་ནི་
དེ་བཞིན་ལེགས། མ་སྐྱེས་ན། འདས་པ་དང་བཅས་པར་འགྱུར་རོ། །དེར་ཡང་དགེ་ཚུལ་ཕས་ཇི་ལྟར་མཁན་པོ་དང། སློབ་དཔོན་ལ་བྱུང་ཞིང་གྱུར་པའི་རྣམས་ཇི་ལྟར་གྱིས་ཤིག་ཅེས་སྤྲོ་བ་
བསྐྱེད་པར་བྱ་བ་དེ་བཞིན་དུ་མཁན་པོ་དང། སློབ་དཔོན་གྱིས་ཀྱང་དགེ་ཚུལ་ཕ་ལ་བྱུང་ཞིང་གྱུར་པའི་རྣམས་ཇི་ལྟར་བྱ་ཞེས་བྱ་བ་བསྐྱེད་པར་བྱའོ། །དེ་ལ་ཞུ་བ་རྣམས་ནི། མ་གཏོགས། །

[445A]༄༅། །སོ༑ ༑དགེ་ཚུལ་ཕས་མཁན་པོ་དང། སློབ་དཔོན་གྱི་སྟན་གདིང་བ་ལ་སོགས་པ་བྱ་བ་སྔ་མ་བཞིན་ཏེ། བདག་ཉིད་ཐ་མར་བཀྲུ་བར་བྱ་བའི་བར་དུའོ། །འདི་ལྟར། དགེ་
ཚུལ་ཕས་རྩྭ་སྔོན་པོ་མེད་པར་བྱ། མེ་ཏོག་རྣམས་བཏོག། འབྲས་བུ་རྣམས་བཏོག། སོ་ཤིང་རྣམས་སྦྱིན། ལྷུང་བཟེད་ཀྱི་གཞི་ལོ་མ་རྣམས་སྦྱིན། རུང་བར་བྱ། དགེ་སློང་རྣམས་ལ་བྱིན་
ལེན་བྱེད་དུ་གཞུག་པར་བྱ། མཛེས་པ་དང། བག་ཡོད་པར་བསྒྲུབ་པར་བྱ། དེ་སྟེ་དགེ་ཚུལ་ཕ་དེ་མཁན་པོ་དང། སློབ་དཔོན་གྱི་དྲུང་ནས་དགེ་བའི་ཆོས་འཕེལ་བར་མི་འགྱུར་བ་ནས་སྔ་
མ་བཞིན་མ་ཞུས་ཀྱང་སོང་ཡང་བླ་བའི་ཞེས་བྱ་བའི་བར་དུ་སྟེ། འདི་ནི། དགེ་ཚུལ་ཕའི་བྱ་བ་ཞེས་བྱའོ། །ནན་ཏན་དུ་བྱ་བ་གང་ཞེ་ན། དེ་སྟེ་དགེ་འདུན་གྱི་ཀུན་དགའ་ར་བར་གནོད་
པ་ཞིག་བྱེད་པར་གྱུར་ན། དེར་དགེ་སློང་གིས་ཇི་ལྟར་དེ་མི་ཤོར་ཞིང་ཟིན་པར་བྱ། དེ་སྟེ་རྣམ་གྲངས་གང་གིས་ཀྱང་ཟིན་པར་མ་གྱུར་ན། གཞན་དག་ལ་ནི། བབ་བབ་ཏུ་སྨྲ་བར་མི་བྱའོ།།
ཐོག་མར་རྒྱལ་པོའི་གནང་བ་རྣམས་ལ་བསྒོ་བར་བྱའོ། །དེའི་འོག་ཏུ་བཙུན་མོ་དང། གཞོན་ནུ་དང། བློན་པོ་དང། སྡེ་དཔོན་དང་ཞང་བློན་དང། ཞམ་འབྲིང་བ་རྣམས་ལ་བསྒོ་
བར་བྱ། དེ་ལ་ནན་ཏན་དུ་བྱ་བ་ནི། ཅི་ནས་ཚིག་གིས་བསྟན་པ་ཙམ་གྱིས་ཐར་པར་འགྱུར་གྱི། དེ་ལ་གསང་བའི་རྣམས་མི་འབྱུང་བར་བྱ་སྟེ། དེ་ནི། ནན་ཏན་དུ་བྱ་བ་ཞེས་བྱའོ། །

[445B]ཕྱི་བཞིན་འབྲང་བའི་དགེ་སྦྱོང་གིས་སྔ་ན་མོའི་དགེ་སྦྱོང་ལས་རིང་ནས་ཀྱང་མ་ཡིན། ཤིན་ཏུ་བསྙེན་ཏེ་ཡང་མ་ཡིན། ཕྲག་པ་སྦྱར་ཅིང་
ཡང་མ་འགྲོ་བར་བྱ། ཁྱིམ་གྱི་ནང་དུ་འཇུག་ན་ཡང་གཏམ་གློ་བུར་དུ་དེ་ལ་མི་བྱ། ཕྱི་ནས་སྨྲ་བར་བྱ། དེས་བསྒོ་བ་རྣམས་བྱ་བཀུར་སྟི་བྱ། བདག་དམན་པར་བྱ། འཇིགས་པ་དང་དབང་དུ་
འགྱུར་པར་བྱ། དགེ་སྦྱོང་སྔ་ན་མོ་ཆོས་བཞིན་མ་ཡིན་པ་ཞིག་སྨྲ་ན། སླར་དགག་པར་བྱ། ཆོས་བཞིན་དུ་སྨྲ་ན། རྗེས་སུ་ཡི་རང་བར་བྱ། དེ་ལ་ཆོས་བཞིན་པའི་རྙེད་པ་ཞིག་བྱུང་ན། བླང་བར་
བྱ་སྟེ། འདི་ནི། ཕྱི་བཞིན་འབྲང་བའི་དགེ་སྦྱོང་གི་བྱ་བ་ཞེས་བྱའོ། །གྲོང་དུ་ཉེ་བར་འགྲོ་བའི་བྱ་བ་གང་ཞེ་ན། རིགས་སུ་སྟོན་པའི་དགེ་སློང་གིས་དྲེགས་པར་མི་བྱ། ང་རྒྱལ་མི་བསྐྱེད། མི་
བརྟན་པར་མི་བྱ། བྱུང་རྒྱལ་དུ་མི་སྨྲ། མི་གཙིགས་པར་མི་བྱ་ཡང་དག་པར་ཤེས་པར་བྱ། ཉེ་བར་གཞག་པར་བྱ། སེམས་མི་གཡེང་བར་བྱ། དགའ་བར་འགྱུར་བ་དང། སྤྱོད་ལམ་
མཛེས་པར་བྱ། ཤིན་ཏུ་བསྡམས་པ་དང། ཤིན་ཏུ་བཀབ་པ་དང། སྒྲ་ཆུང་བ་དང། མིག་གཉའ་ཤིང་གང་ཙམ་ལས་མི་གཡེང་བར་བྱ་བཀུར་སྟི་བཅས། བདག་ཉིད་དམན་པར་
བཅས། འཇིགས་པ་དང་དབང་དུ་འགྱུར་བར་བཅས། ཡིད་དམན་པ་དང་སེམས་ཕྱགས་མ་དང་འདྲ་བར་བྱ། རྙེད་པ་དང་བཀུར་སྟི་ལ་འདོད་པར་མི་བྱ། ཕན་པར་བྱེད་པ་དེ་ནི། གྲོང་

[446A]༄༅། །དུ་འཇུག་པར་བྱེད་པའི་བྱ་བ་ཞེས་བྱའོ། །གྲོང་དུ་འགྲོ་བའི་བྱ་བ་གང་ཞེ་ན། དགེ་སློང་གྲོང་དུ་འགྲོ་འདོད་ན། ཤེས་བཞིན་དུ་འགྲོ་བར་བྱ། དྲན་པ་ཉེ་བར་གཞག་
པར་བྱ། སེམས་མི་གཡེང་བར་བྱ། དབང་པོ་བསྡམ་པར་བྱ། ཡིད་མི་གཡེང་བར་བྱ། སྔ་ཕྱི་ལ་འདུ་ཤེས་པ་དང་བླ་འོག་ལ་འདུ་ཤེས་གཞག་དགེ་སློང་དྲན་པ་ཉམས་བཞིན་དུ་གྲོང་
དུ་འགྲོ་ན། ཉེས་པའི་དམིགས་རྣམ་པ་ལྔར་རིག་པར་བྱ་སྟེ། དགེ་སློང་འཁོད་པ་རྣམས་ལ་མ་བསྒོ་བཞིན་དུ་གྲོང་དུ་དུས་མ་ཡིན་པར་འཇུག་པ་དང། མ་བརྟགས་པར་སྟན་ལ་འདུག་པ་དང་
རིག་པའི་སྐྱེས་པ་མེད་བཞིན་དུ་བུད་མེད་ལ་ཆོས་ཚིག་ལྔའམ། དྲུག་ལས་ལྷག་པར་སྟོན་པ་དང། བུད་མེད་དང་ལྷན་ཅིག་གཉིས་སུ་སྐྱབས་ཡོད་པ་དབེན་པ་ན་འདུག་པར་བྱེད་པ་དང་
སྨེན་ངན་དུ་བཅས་པའི་གྲོང་དུ་ནན་གྱིས་སྟན་ལ་འདུག་པར་བྱེད་པའོ། །དགེ་སློང་དྲན་པ་ཉམས་བཞིན་དུ་གྲོང་དུ་འགྲོ་ན། གཞན་ཡང་ཉེས་པའི་དམིགས་རྣམ་པ་ལྔར་རིག་པར་བྱ་སྟེ། ཕྱི་
ཕྱིར་བུད་མེད་ལ་ལྟ་བ་དང། ལྟ་བ་ལས་ཀྱང་གཏམ་འཛེར་བ་དང། གཏམ་ཟེར་བ་ལས་ཆགས་པར་གྱུར་པ་དང། ཆགས་པར་གྱུར་པ་ལས་ཚུལ་བཞིན་མི་བྱེད་པ་དང། ཚུལ་བཞིན་
ཡིད་ལ་མི་བྱེད་པས་ན། མ་དད་བཞིན་མི་ཚངས་པར་སྤྱོད་པར་འགྱུར་ཏེ། ཉེས་པ་འབྱུང་བར་འགྱུར་བའམ། ཡང་ན་བསླབ་པ་ཕུལ་ནས་སླར་བབ་པར་འགྱུར་རོ། །དྲན་པ་ཉེ་བར་

[446B] ཉེས་པའི་དམིགས་དེ་ལྟ་བུ་འབྱུང་བར་མི་འགྱུར་ཏེ། དེ་ནི། གྲོང་དུ་འགྲོ་བའི་བྱ་བ་ཞེས་བྱའོ། །གྲོང་དུ་ཉེ་བར་སོང་བའི་བྱ་བ་གང་ཞེ་ན། གྲོང་དུ་
སོང་བའི་དགེ་སློང་གིས་གཏམ་སྣ་ཚོགས་མི་སྨྲ། གཏམ་ངན་པ་མི་བྱ། ཆོས་ཀྱི་གཏམ་སྨྲ་བར་བྱ། གཏམ་རྒྱུན་མི་འཆད་པར་བྱ་ཁྱིམ་པ་རྣམས་ལ་ཆོས་ཀྱི་གཏམ་ཡང་དག་པར་བསྟན་
བསྟབས། ཡང་དག་པར་གཟེངས་བསྟོད་པར་བྱ། རབ་ཏུ་མགུ་བར་བྱ་སྐྱབས་སུ་འགྲོ་བའི་བསླབ་པའི་གནས་འཛིན་དུ་གཞུག་དུས་ཁྲིམས་ལ་གནས་པ་དང། ཚངས་པར་སྤྱོད་པ་ལ་གནས་
པ་དང། སྦྱིན་པ་དང། དུལ་བ་དང། སྡོམ་པ་དང། སྐྱེས་བུ་དམ་པ་བསྙེན་པའི་ཆོས་ཉན་པ་དང། ཚུལ་བཞིན་ཡིད་ལ་བྱེད་པ་དང་ཆོས་དང་རྗེས་སུ་མཐུན་པའི་ཆོས་ལ་ནན་ཏན་དུ་བྱེད་པ་དང་
ལམ་མ་ཡིན་པ་ལ་ལམ་མ་ཡིན་པར་དེ་ལྟར་ཡང་དག་པར་བསྒྲག་པར་བྱ། ཡེ་ཤེས་དང། ལྟ་བ་རྣམ་པར་སྦྱང་བར་བྱ་སྟེ། དེ་ནི་གྲོང་དུ་སོང་བའི་བྱ་བ་ཞེས་བྱའོ། །གྲོང་དུ་སོང་བའི་གནས་
བརྟན་གྱི་བྱ་བ་གང་ཞེ་ན། གྲོང་དུ་སོང་བའི་དགེ་སློང་གནས་བརྟན་གྱིས་དེ་ན་དགེ་སློང་གསར་བུ་རྣམས་ལ་བསྒོ་བར་བྱ། རྗེས་སུ་བསྟན་པར་བྱ། རྒྱགས་པ་དང། དྲེགས་པ་དང། ལུས་
པར་ཚེགས་པ་དང། རྩེད་མོ་མི་བྱེད་པར་བྱ། དགའ་བར་འགྱུར་བ་ལ་གཞུག་པར་བྱ། ཇི་ལྟར་མཚུངས་པར་སྤྱོད་པ་བཅས་པ་ལ་གཞུག་པར་བྱ། དེ་དག་གིས་ཀྱང་དེས་ཇི་ལྟར་བསྒོ་བ་དང་

[447A]༄༅། །རྗེས་སུ་བསྟན་པའི་ཚིག་རྣམས་ལ་མཉན་པར་བྱ་སྟེ། དེ་ནི། གྲོང་དུ་སོང་བའི་གནས་བརྟན་གྱི་བྱ་བ་ཞེས་བྱའོ། །གཞི་ན་གནས་པའི་བྱ་བ་གང་ཞེ་ན། གཞི་ན་
གནས་པའི་དགེ་སློང་གིས་མདངས་བཟང་བ་དང། ཁྲོ་གཉེར་དང་བྲལ་བ་དང། དྲན་པ་ཐོག་མར་འགྲོ་བ་དང། ཐོག་མར་སྨྲ་བར་བྱ་སྟེ། ཚུར་སྤྱོན། བདེ་བར་བྱོན་ཏམ་ཞེས་ཚིག་སྙན་
པ་དང། ཚིག་ཡིད་དུ་འོང་བ་དང། མགུ་བར་འགྱུར་བས་སྨྲ་བར་བྱ། གློ་བུར་དུ་ལྷགས་པའི་དགེ་སློང་དག་མཐོང་ན། མཛའ་བའི་ཚུལ་གྱིས་མདུན་དུ་བསུ་བར་བྱ། སྙན་པའི་ཚིག་གིས་
རབ་ཏུ་དགའ་བར་བྱ། བདེ་བ་ལ་རེག་པར་སྤྱད་དམ། བདེ་བར་ལྷགས་སམ་ཞེས་དྲི་བར་བྱ། དེ་སྟེ་རྒན་པ་ཞིག་ཡིན་ན་ནི། དེ་ལ་ཕྱག་བྱས་ནས་ལྷུང་བཟེད་དང། ཆོས་གོས་བླངས་ཏེ་
གཙུག་ལག་ཁང་གི་ནང་དུ་བཅུག་ལ་སྟན་གཞག་པར་བྱ། རྐང་པ་བཀྲུ་ཞིང་བླ་མར་བྱ། སྐོམ་ན། ཆུ་གྲང་མོ་བླུད་པར་བྱ། ཇི་ལྟར་ནུས་ཤིང་མགུ་བར་འགྱུར་བའི་ཆོས་བཞིན་བསྒྱུར་
བར་བྱ། ཇི་ལྟར་རིགས་པ་བཞིན་མལ་སྟན་རྣམས་ཀྱང་སྦྱིན་པར་བྱ། ཇི་སྲིད་དུ་འདུག་པ་དེ་ལ་ཕ་དང། ཕུ་ནུ་དང། བུ་ལྟར་འདུ་ཤེས་མངོན་དུ་གཞག་ཅིང་གཟུང་བར་བྱའོ། །ན་ན་
ཡང་ཡལ་བར་མི་འདོར་ཏེ། དེ་ནི། གཞི་ན་གནས་པའི་བྱ་བ་ཞེས་བྱའོ། །ངལ་བསོ་བའི་བྱ་བ་གང་ཞེ་ན། གློ་བུར་དུ་འོངས་པའི་དགེ་སློང་གིས་གཙུག་ལག་ཁང་དུ་འོངས་ན། དེས་

[447B]རིངས་ཐབས་སུ་དགུག་པར་མི་བྱ། སྣང་བའི་གནས་སུ་འདུག་པར་བྱ་སྤྱོད་ལམ་བཟང་བར་བྱ། ལེགས་པར་བསྒོ་བར་
བྱ། ལེགས་པར་བསྡམ་པར་བྱའོ། །འདི་ཡང་ངལ་བསོ་བའི་བྱ་བ་ཡིན་ཏེ། གཞི་ན་གནས་པའི་དགེ་སློང་དག་གིས་དགེ་སློང་གློ་བུར་དུ་ལྷགས་པ་མཐོང་ན། དེ་སྟེ་ངོ་ཤེས་ན། ངལ་བསོ་
བར་བྱ། ཇི་ལྟར་མཚུངས་པར་སྤྱོད་པའི་ཆོས་བཅས་པ་བཞིན་དུ་མཚུངས་པར་སྤྱད་པར་བྱ། དེ་སྟེ་ངོ་མི་ཤེས་ན། བབ་བབ་ཏུ་ངལ་བསོ་བར་མི་བྱ། དགེ་སློང་དག་ལའང་ཚེ་དང་ལྡན་པ་
འདི་སུའི་ལྷན་ཅིག་སྤྱོད་པ་ཡིན། འདིའི་སྤྱོད་པ་ཇི་ལྟ་བུ་ཞེས་དྲི་བར་བྱའོ། །དེ་སྟེ་དེའི་སྤྱོད་པ་དང། སྤྱོད་ཡུལ་དང། ཚུལ་ཁྲིམས་དང། སྡོམ་པ་དང། མཚུངས་པར་སྤྱོད་པ་རྣམས་རྟོགས་
ན། གདོད་ངལ་བསོ་བར་བྱའོ། །དེ་གཅིག་པུ་ལ་གཙུག་ལག་ཁང་གཏད་པར་མི་བྱ། དགེ་འདུན་གྱི་མཛོད་དང། བང་བ་དང། དགེ་འདུན་གྱི་མལ་ལ་དབང་དུ་གཞུག་པར་མི་བྱ། ཤིན་ཏུ་
རྟོགས་པར་བྱས་ལ་གདོད་ཡིད་གཅུགས་པར་བྱ་བ་དེ་ནི། ངལ་བསོ་བའི་བྱ་བ་ཞེས་བྱའོ། །བར་སྣང་གི་བྱ་བ་གང་ཞེ་ན། བར་སྣང་ཐམས་ཅད་ནི། མཚམས་གཅིག་པ་མ་ཡིན་ཏེ། དེར་
གནས་པ་དང། འདི་ན་གནས་པ་ལྷན་ཅིག་ཏུ་ལས་བྱ་ཞིང་བསྐྱོ་བ་ཡང་མི་བརྩན། འདི་ན་གནས་པ་དང། དེ་ན་གནས་པ་དག་ལྷན་ཅིག་ཏུ་ལས་བྱས་པར་མི་འགྱུར། བསྐྱོས་པ་

[448A]༄༅། །ཡང་མི་བརྩན་ནོ། །དགེ་སློང་སྐྱ་རེངས་མ་ཤར་བར་ཆོས་གོས་མེད་བཞིན་དུ་སྟེང་དུ་མི་འབྱུང། དབྱར་ཚུལ་དུ་ཞུགས་ན་ཡང་ཞག་བདུན་ནམ། ཞག་བཞི་
བཅུར་བྱིན་གྱིས་མ་བརླབས་པར་ནམ་མཁའ་ལ་བྱུང་ཞིང་གནས་པར་མི་བྱའོ། །དེ་སྟེ་བྱུང་ཞིང་གནས་ན། ཆོས་གོས་དང་བྲལ་བར་འགྱུར་ལ། དབྱར་ཀྱང་ཞིག་པར་འགྱུར་ཏེ། འདི་ནི་
བར་སྣང་གི་བྱ་བ་ཞེས་བྱའོ། །གཏན་པའི་བྱ་བ་གང་ཞེ་ན་གཏན་པ་ལ་ཡོན་ཏན་ལྔ་སྟེ། ཞག་གཅིག་གིས་འབྲལ་བ་མེད། ཞག་བཅུས་འབྲལ་བ་མེད། ཟླ་བ་གཅིག་གིས་འབྲལ་བ་མེད་
ཇི་སྙེད་དགོས་པའི་གོས་རྣམས་བྱིན་གྱིས་མ་བརླབས་ཀྱང་འཆང་དུ་རུང། སྟོད་གཡོགས་དང་མཐང་གོས་ཀྱིས་ལྗོངས་རྒྱུ་བར་རུང་ངོ་།གཞན་ཡང་གཏན་པ་ལ་ཡོན་ཏན་རྣམ་པ་ལྔ་སྟེ་
འདུས་ཤིང་ཟ་བ་མེད། ཡང་ཡང་ཟ་བ་མེད། ཕྱི་མ་ལ་བསྒོ་བར་འགྲོ་བ་མེད། ཆོས་གོས་ཅི་དགོས་པ་ཚོལ་དུ་རུང། སྟོན་ཟླ་ཐ་ཆུང་ནས་དཔྱིད་ཟླ་ར་བའི་བར་དུ་དབྱར་ཚུལ་དུ་ཞུགས་པའི་
དགེ་སློང་དགེ་འདུན་རྣམས་ཀྱིས་རྙེད་པ་མ་བགོས་ཤིང་བཞག་པ་དེའང་གཏན་པ་བཏིང་བ་རྣམས་ཀྱིས་མ་དད་ན། གཞན་ལ་མི་སྦྱིན་ནོ། །དེ་ནི། གཏན་པའི་བྱ་བ་ཞེས་བྱའོ། །ཆུ་
ཚགས་ཀྱི་བྱ་བ་གང་ཞེ་ན། དགེ་སློང་ཆུ་ཚགས་མེད་ན། ལམ་དུ་ཞུགས་ཤིང་འགྲོ་བར་མི་བྱའོ། །དེ་སྟེ་ཆུ་རྒྱུན་དུ་འབབ་ལ་དེ་ཡང་རུང་བར་གྱུར་ཏེ་ཆུ་གཞན་དང་མ་འདྲེས་པ་ཞིག་

[448B] ཁྲོན་པ་རུང་བ་ཞིག་གམ། རྒྱང་གྲགས་ཕྱེད་ཕྱེད་དུ་གཙུག་ལག་ཁང་རྒྱུན་ཆགས་པར་ཡོད་པ་མ་གཏོགས་ཏེ། དེ་ནི། ཆུ་ཚགས་ཀྱི་རུང་བ་ཞེས་བྱའོ། །འཆག་སའི་བྱ་བ་
གང་ཞེ་ན། བཅོམ་ལྡན་འདས་ཀྱིས་འཆག་ས་རྣམ་པ་གཉིས་རྗེས་སུ་གནང་སྟེ། བསམ་གཏན་ལ་ཞུགས་པ་དང། ཁ་ཏོན་ལ་ཞུགས་པའོ་།བསམ་གཏན་ལ་ཞུགས་པའི་
འཆག་ས་ནི། ཁྲུ་བཅོ་བརྒྱད་དོ། །ཁ་ཏོན་ལ་ཞུགས་པའི་འཆག་ས་ནི། ཁྲུ་བཅུ་གཉིས་ཏེ། དེ་ནི། འཆག་སའི་བྱ་བ་ཞེས་བྱའོ་།འཆག་པའི་བྱ་བ་གང་ཞེ་ན། དགེ་སློང་
འཆག་པར་འདོད་ན། དེས་དྲག་ཏུ་ཡང་མ་ཡིན། དལ་ནས་འཆག་པར་བྱ། ཤེས་བཞིན་དུ་འཆག་པར་བྱ། དྲན་པ་ཉེ་བར་གཞག་དབང་པོ་ནང་དུ་གཞག་ཡིད་ཕྱིར་མི་
དབྱུང་བར་བྱ། བརྡེག་མི་འཆོས་པར་བྱ། ཕན་ཚུན་མི་འཁྱོར་བར་བྱ། དྲང་པོར་འཆག་པར་བྱ། དེ་སྟེ་དྲང་པོར་འཆག་མི་ནུས་ན་སྲད་བུ་བྲེ་བར་བྱ། སྲད་བུ་བྲེས་པ་ལ་སྦུ་གུ་
བཅུག་ནས་དེ་ལ་འཇུ་ཞིང་འཆག་པར་བྱ་སྟེ། དེ་ནི། འཆག་པའི་བྱ་བ་ཞེས་བྱའོ། །འཕྱེན་གྱི་བྱ་བ་གང་ཞེ་ན། སྟོན་པའི་དྲུང་དུ་མི་གཏང། མཆོད་རྟེན་གྱི་དྲུང་དུ་མ་ཡིན། མཁན་
པོ་དང་སློབ་དཔོན་གྱི་དྲུང་དུ་མ་ཡིན། བླ་མའི་དྲུང་དུ་མ་ཡིན་བླ་མར་བྱ་བའི་དྲུང་དུ་མ་ཡིན། གྲོང་གི་ནང་དུ་སྐྱེ་བོ་མང་པོ་བའི་མདུན་དུ་མ་ཡིན། ཕྱི་ཕྱིར་གཏང་བར་མི་

[449A]༄༅། །བྱ། དེ་སྟེ་ཡང་ཕྱི་ཕྱིར་གཏོང་བ་ཞིག་ཏུ་གྱུར་ན་གནས་གུད་དུ་སོང་ལ་གཏང་བར་བྱའི། དེའི་རྐྱེན་གྱིས་གཞན་ལ་མི་བདེ་བར་འགྱུར་བར་
མི་བྱ་སྟེ། འདི་ནི། འཕྱེན་གྱི་བྱ་བ་ཞེས་བྱའོ། །ཕྱི་བའི་བྱ་བ་གང་ཞེ་ན། དགེ་སློང་བཞར་བར་འདོད་ན། རྣོ་བའི་ཡོ་བྱད་ཀྱིས་བཞར་བར་མི་བྱ། རྩྭ་བསྡུས་པས་མི་བྱ་
ལོ་མའམ། ར་དའམ། འཇམ་པ་གཞན་གྱིས་བཞར་བར་བྱ་སྟེ། དེ་ནི་བཞར་བའི་བྱ་བ་ཞེས་བྱའོ། །བཤང་བའི་བྱ་བ་གང་ཞེ་ན་དགེ་སློང་གིས་བབ་བབ་ཏུ་བཤང་བར་
མི་བྱ། རྩིག་པའི་དྲུང་དུ་མ་ཡིན། ཤིང་གི་དྲུང་དུ་མ་ཡིན་ཤེས་བཞིན་དུ་ཕྱོགས་གཅིག་ཏུ་བཤད་བར་བྱའོ། །དེ་སྟེ་ཕྱི་ཕྱིར་བཤང་བ་ཞིག་ཏུ་གྱུར་ན། བཤང་བའི་
གྱོ་མོ་དྲུང་དུ་གཞག་པར་བྱ། ཡང་ན་ཁུང་བུ་བརྐོ་བར་བྱ་སྟེ་འདི་ནི། བཤང་བའི་བྱ་བ་ཞེས་བྱའོ། །བཤང་སའི་བྱ་བ་གང་ཞེ་ན། དགེ་སློང་བཤང་སར་འགྲོ་བར་
འདོད་པས། སྔ་ན་འདུག་པས་ཚོར་བར་བྱ་བའི་ཕྱིར་སེ་གོལ་གཏོགས་པར་བྱ། སྔོན་དུ་ཞུགས་པས་ཀྱང་ལུད་པ་དབྱུང་བར་བྱ། ཤེས་བཞིན་དུ་ནང་དུ་འགྲོ་བར་བྱ་
ཆོས་གོས་ལེགས་པར་བརྫེས་ནས་འདུག་པར་བྱ། བཤང་སའི་ཁུང་བུར་རྐང་རྟེན་གཉིས་ལ་ལེགས་པར་བརྟགས་ནས་དབུས་སུ་འདུག་པར་བྱ་བཤང་བ་མི་

[449B] འོང་བ་ལའང་དགག་པར་མི་བྱ་སྟེ། དེ་ནི། བཤང་སའི་བྱ་བ་ཞེས་བྱའོ། །བཤང་སའི་ཁུང་བུའི་བྱ་བ་གང་ཞེ་ན། དགེ་སློང་བཤང་བར་
འདོད་ན། དལ་ནས་བགས་ཀྱིས་ཤེས་བཞིན་དུ་བཤང་བར་བྱ། བཤང་སའི་ཁུང་ཁ་རྣམས་སུ་གོས་ཤིང་ཆགས་པར་མི་བྱ་སྟེ། འདི་ནི་བཤང་སའི་ཁུང་བུའི་བྱ་བ་ཞེས་བྱའོ་
བཤང་སར་གནས་བརྟན་གྱི་བྱ་བ་གང་ཞེ་ན། བཤང་སར་དགེ་སློང་གནས་བརྟན་གྱིས་གསར་བུ་འདུག་པ་སླར་བསླང་བར་མི་བྱ་བཤང་སར་འདུག་པ་ལས་སླར་བསླང་
བར་མི་བྱ་བ་ནི། ཆུང་དུ་ན་བཤང་སའི་ནང་དུ་ཞུགས་པ་ཡང་སླར་བཟློག་པར་མི་བྱ་སྟེ། དེ་ནི། བཤང་སར་གནས་བརྟན་གྱི་བྱ་བ་ཞེས་བྱའོ། །བཤང་སའི་ཁོར་ཡུག་གི་བྱ་བ་
གང་ཞེ་ན། དགེ་སློང་བཤང་སའི་ཉེ་འཁོར་ན་འགྲེང་བར་མི་བྱ། འདུག་པར་མི་བྱ། འཆག་པར་མི་བྱ། ལུང་བསྒོ་བར་མི་བྱ་ལུང་ནོད་པར་མི་བྱ། དྲན་པར་མི་བྱ། སླར་དྲི་བར་
མི་བྱ། རྣལ་འབྱོར་དང་ཡིད་ལ་བྱེད་པ་མི་བྱ། གཏམ་ལ་ཞུགས་ཤིང་མི་བྱ། ལྷུང་བཟེད་ཀྱི་ལས་མི་བྱ། ཆོས་གོས་ཀྱི་ལས་མི་བྱ་སོ་ཤིང་འཆའ་བར་མི་བྱ། ལག་པ་དང་
རྐང་པ་བཀྲུ་བར་མི་བྱ། བྱའོ་ཅོག་ཐམས་ཅད་ཀྱང་བཤང་སའི་ཕྱོགས་ཀུན་ཏུ་མི་བྱའོ། །བཤང་སའི་གནས་སུ་ངེས་པར་བྱ་བའི་བྱ་བ་རྣམས་ནི། མ་གཏོགས་ཏེ། འདི་ནི་

[450A]༄༅། །བཤང་སའི་ཉེ་འཁོར་གྱི་བྱ་བ་ཞེས་བྱའོ། །གཅི་བའི་བྱ་བ་གང་ཞེ་ན། དགེ་སློང་གིས་བབ་བབ་ཏུ་གཅི་བར་མི་བྱ་རྩིག་དྲུང་དུ་གཅི་བར་མི་
བྱ། ཤིང་དྲུང་དུ་གཅི་བར་མི་བྱ། ཤེས་བཞིན་དུ་ཕྱོགས་གཅིག་ཏུ་གཅི་བར་བྱའོ། །དེ་སྟེ་གཅིན་སྙི་བ་ཞིག་ཏུ་གྱུར་ན། གཅིན་སྣོད་གྱོ་མོ་བཅང་བར་བྱ། ཡང་ན་ཁུང་
བུ་བརྐོ་བར་བྱ་སྟེ། འདི་ནི། གཅི་བའི་བྱ་བ་ཞེས་བྱའོ། །གཅི་བའི་སའི་བྱ་བ་གང་ཞེ་ན། དགེ་སློང་གཅི་སར་འཇུག་པར་འདོད་ན་དེས་སྡ་[*SNGA]ན་འདུག་པས་ཚོར་བར་བྱ་བའི་ཕྱིར་
སེ་གོལ་གཏོགས་པ་ནས་སྔ་མ་བཞིན་ཏེ། མི་བྲོ་བ་ལ་ནི། མི་བཙིར་བྲོ་བ་ལ་ནི། མི་དགག་པའི་བར་དུ་སྟེ། འདི་ནི། གཅི་བའི་སའི་བྱ་བ་ཞེས་བྱའོ། །གཅི་བའི་ཁུང་བུའི་བྱ་
བ་གང་ཞེ་ན། དགེ་སློང་གིས་གཅི་སའི་ཁུང་ཁར་བགས་ཀྱིས་ཤེས་བཞིན་དུ་གཅི་བར་བྱ། གཅིན་ཁུང་གི་ཁར་མི་གཏོར་བ་དང། མི་བྲེས་པར་བྱ་སྟེ། དེ་ནི། གཅི་སའི་བྱ་བ་ཞེས་
བྱའོ། །གཅི་སར་གནས་བརྟན་གྱི་བྱ་བ་གང་ཞེ་ན། གཅི་སར་དགེ་སློང་གནས་བརྟན་གྱིས་གཅི་སར་དགེ་སློང་གསར་བུ་གཅི་ཞིང་འདུག་པ་བསླང་བར་མི་བྱ། གཅི་སར་འདུག་པ་
ལས་མི་བསླང་བར་བྱ་བ་ནི། ཆུང་དུ་ན་གཅི་སར་ཞུགས་པ་ཡང་བཟློག་པར་མི་བྱ་སྟེ། འདི་ནི། གཅི་སར་གནས་བརྟན་གྱི་བྱ་བ་ཞེས་བྱའོ། །གཅི་སའི་ཉེ་འཁོར་གྱི་བྱ་བ་

[450B] དགེ་སློང་གཅི་སའི་ཉེ་འཁོར་དུ་འགྲེང་བར་མི་བྱ་བ་ནས་སྔ་མ་བཞིན་ཏེ། གཅི་སའི་ཉེ་འཁོར་གྱི་བྱ་བ་ནི། མ་གཏོགས་སོ། །ཞེས་བྱ་བའི་བར་དུ་སྟེ། དེ་ནི་
གཅི་སའི་ཉེ་འཁོར་གྱི་བྱ་བ་ཞེས་བྱའོ། །བཀྲུ་བའི་བྱ་བ་གང་ཞེ་ན། དགེ་སློང་གིས་མ་བཀྲུས་ཀྱི་བར་དུ་སྟོན་པ་ལ་བལྟར་འགྲོ་བར་མི་བྱ། མཆོད་རྟེན་ལ་མ་ཡིན། མཁན་
པོ་དང་སློབ་དཔོན་ལ་མ་ཡིན། བླ་མ་ལ་མ་ཡིན། བླ་མར་བྱ་བ་ལ་མ་ཡིན་ཏེ། ཕྱག་མི་བྱ། ཁ་ཏོན་མི་བྱ། ལུང་མི་བསྒོ། བླང་བར་མི་བྱ། དྲན་པར་མི་བྱ། ཀུན་བྲི་བར་མི་
བྱ། གྲོང་དུ་འཇུག་པར་མི་བྱ། ཟན་ལ་འདུག་པར་མི་བྱ། སྐྱོ་མ་ལ་འདུག་པར་མི་བྱ། ཐུག་པ་ལ་འདུག་པར་མི་བྱ། བཏུང་བ་ལ་འདུག་པར་མི་བྱ། ཆོས་བཤད་པ་ལ་
འདུག་པར་མི་བྱ། ཕྱོགས་བཞིའི་དགེ་འདུན་གྱི་མལ་སྟན་ལ་འདུག་པར་མི་བྱ། ན་བར་གྱུར་ན་ནི། ཉེས་པ་མེད་དེ། ཡང་ན་མེའི་ལྷ་ཆུ་ཡིན་པར་གྱུར་ཏམ། དེ་སྟེ་ཆུ་
མ་འབྱོར་ཏམ། དེ་སྟེ་བཀྲུ་བར་མི་རུང་བའི་སྨན་ཞིག་བཏང་བ་ནི་མ་གཏོགས་ཏེ། དེ་ནི། བཀྲུ་བའི་བྱ་བ་ཞེས་བྱའོ། །བཀྲུ་བའི་གནས་ཀྱི་བྱ་བ་གང་ཞེ་ན། བཀྲུ་བའི་
གནས་སུ་འགྲོ་བའི་དགེ་སློང་གིས་སེ་གོལ་གཏོགས་པ་ནས་སྔ་མ་བཞིན། བཀྲུ་བའི་གནས་ཀྱི་དབུས་སུ་འདུག་པར་བྱ་བའི་བར་དུ་སྟེ་འདི་ནི། བཀྲུ་བའི་གནས་ཀྱི་བྱ་བ་

[451A]༄༅། །ཞེས་བྱའོ། །བཀྲུ་བའི་གནས་སུ་རྐང་པ་བཞག་པའི་སའི་བྱ་བ་གང་ཞེ་ན། ཁྲུས་བྱེད་པར་འདོད་པའི་དགེ་སློང་གིས་བཀྲུ་བའི་ཚེ་བཀྲུ་བའི་གནས་
སུ་ཁ་ཆུས་མི་དགང་བ་དང། ཆུས་མི་གཤེར་བར་བྱ་སྟེ། འདི་ནི་བཀྲུ་བའི་གནས་ཀྱི་རྐང་པ་གཞག་པའི་གནས་ཀྱི་བྱ་བ་ཞེས་བྱའོ། །ཁྲུས་ཀྱི་སར་གནས་བརྟན་གྱི་
བྱ་བ་གང་ཞེ་ན། དགེ་སློང་གནས་བརྟན་གྱིས་ཁྲུས་སར་དགེ་སློང་གསར་བུ་བསླང་བར་མི་བྱ། ཁྲུས་ལ་ཞུགས་པ་ལས་མི་བསླང་བ་ནི་ཆུང་ངུ་ན་ཁྲུས་སར་
ཞུགས་པ་ཡང་བཟློག་པར་མི་བྱ་སྟེ། དེ་ནི། ཁྲུས་སར་གནས་བརྟན་གྱི་བྱ་བ་ཞེས་བྱའོ། །ཁྲུས་སའི་ཉེ་འཁོར་གྱི་བྱ་བ་གང་ཞེ་ན། དགེ་སློང་གིས་ཁྲུས་སའི་ཉེ་འཁོར་
དུ་འགྲེང་ཞིང་འདུག་པར་མི་བྱ་བ་ནས་སྔ་མ་བཞིན། ཁྲུས་སའི་ཉེ་འཁོར་དུ་བྱ་བའི་བྱ་བ་རྣམས་ནི། མ་གཏོགས་པའི་བར་དུ་སྟེ་དེ་ནི། ཁྲུས་སའི་ཉེ་འཁོར་གྱི་བྱ་བ་
ཞེས་བྱའོ། །མཆིལ་མའི་བྱ་བ་གང་ཞེ་ན། དེ་ན་དགེ་སློང་གིས་སྒྲ་དང་བཅས་པས་མཆིལ་མ་དོར་བར་མི་བྱ། ལྕེ་དྲིལ་བར་སོས་མནན་པར་མི་བྱ། སྟོན་པའི་སྤྱན་
སྔར་མ་ཡིན། མཆོད་རྟེན་གྱི་དྲུང་དུ་མ་ཡིན། མཁན་པོ་དང་སློབ་དཔོན་གྱི་དྲུང་དུ་མ་ཡིན། བླ་མའི་དྲུང་དུ་མ་ཡིན། བླ་མར་གྱུར་པའི་དྲུང་དུ་མ་ཡིན། ཟན་ཟ་བ་

[451B] འཐུང་བ་ན་མ་ཡིན། ཡོངས་སུ་ལས་བྱ་བའི་སར་མ་ཡིན། དགེ་སློང་གིས་བབ་བབ་ཏུ་མཆིལ་མ་དོར་བར་མི་བྱ། མཆིལ་མ་དོར་ནས་ཕྱལ་བར་མི་བྱ་སྟེ། ཡང་ན་
རྐང་པས་ཉེས་ཤིག་ཡང་ན་སས་ཁོབ་ཅིག་དགེ་སློང་གིས་མཆིལ་མ་ཕྱི་ཕྱིར་དོར་བར་མི་བྱའོ། །དེ་སྟེ་ཕྱི་ཕྱིར་འདོར་ན། དེའི་རྐྱེན་གྱིས་གཞན་མི་བདེ་བར་མི་འགྱུར་བའི་
ཕྱིར་གནས་གཞན་དུ་འགྲོ་བར་བྱ་སྟེ། དེ་ནི། མཆིལ་མའི་བྱ་བ་ཞེས་བྱའོ། །མཆིལ་མའི་སྣོད་ཀྱི་བྱ་བ་གང་ཞེ་ན། བཅོམ་ལྡན་འདས་ཀྱིས་དགེ་སློང་རྣམས་ལ་མཆིལ་མ་
དོར་བར་བྱ་བའི་ཕྱིར་མཆིལ་མའི་སྣོད་རྣམ་པ་གཉིས་གནང་སྟེ་རྫ་མཁན་གྱིས་བྱས་པ་དང། བདག་ཉིད་ཀྱིས་བྱས་པའོ། །དགེ་སློང་གིས་མཆིལ་མའི་སྣོད་དུས་སུ་བརྟག་
པར་བྱ། བསྐམ་པར་བྱ། དབེན་པར་གཞག་པར་བྱ། ཤིན་ཏུ་བཀྲུ་བར་བྱ། ཅི་ནས་དེའི་རྐྱེན་གྱིས་ཕྱི་ཕྱིར་ཚོལ་བར་མི་འགྱུར་བར་བྱ་སྟེ། དེ་ནི། མཆིལ་མའི་སྣོད་ཀྱི་
བྱ་བ་ཞེས་བྱའོ། །སོ་ཤིང་གི་བྱ་བ་གང་ཞེ་ན། དགེ་སློང་གིས་སོ་ཤིང་རིང་པོ་བཅང་བར་མི་བྱ། ཤིན་ཏུ་ཐུང་བའང་མ་ཡིན་ཤིན་ཏུ་སྦོམ་པའང་མ་ཡིན། ཤིན་
ཏུ་ཕྲ་བའང་མ་ཡིན། ཡུན་རིང་དུ་ཡང་མ་ཡིན། སྟོན་པའི་སྤྱན་སྔར་ཡང་མ་ཡིན། མཆོད་རྟེན་གྱི་དྲུང་དུ་ཡང་མ་ཡིན། མཁན་པོ་དང། སློབ་དཔོན་གྱི་ཐད་དུ་ཡང་

[452A]༄༅། །མ་ཡིན། བླ་མའི་ཐད་དུ་ཡང་མ་ཡིན། བླ་མར་གྱུར་པའི་དྲུང་དུ་ཡང་མ་ཡིན། མེ་ཁང་དུ་མ་ཡིན། བཀད་སར་མ་ཡིན། འཆག་སར་མ་ཡིན་
དུགས་ཁང་དུ་མ་ཡིན། རྐང་པ་བཀྲུ་བའི་སར་མ་ཡིན། གནས་ཁང་དུ་མ་ཡིན། རུང་ཁང་དུ་མ་ཡིན། སྒོ་ཁང་དུ་མ་ཡིན། བཤང་སར་མ་ཡིན། རྩིག་པའི་དྲུང་དུ་
མ་ཡིན། ཤིང་དྲུང་དུ་མ་ཡིན། གཙུག་ལག་ཁང་གི་ཕྱག་དར་བྱ་བའི་ཁོ་ར་ཁོར་ཡུག་ཏུ་མ་ཡིན། སྐྱེ་བོ་མང་པོ་འདུ་བ་ཐམས་ཅད་དུ་ཡང་སོ་ཤིང་དོར་བར་མི་བྱ། དགེ་
སློང་གིས་རྣམ་པ་གསུམ་དབེན་པར་བྱ་སྟེ། བཤང་བ་དང། གཅི་བ་དང། སོ་ཤིང་བཅའ་བའོ། །དགེ་སློང་གིས་སོ་ཤིང་འཆོས་ནས་དེ་བཞིན་དུ་མི་འདོར་གྱི། ཆུས་
བཀྲུ་བར་བྱ། ཡང་ན་རྡོག་པས་མཉེ་བར་བྱ། སས་དྲུད་པར་བྱ་སྟེ། འདི་ནི། སོ་ཤིང་གི་བྱ་བ་ཞེས་བྱའོ། །སོ་དྲུད་པའི་བྱ་བ་གང་ཞེ་ན། དགེ་སློང་གིས་སོ་ཤིང་རྣོན་
པོས་སོ་དྲུད་པར་མི་བྱ། བག་མེད་པར་ནང་དུ་གཞུག་པར་མི་བྱ། དལ་ནས་བགས་ཀྱིས་ཤེས་བཞིན་དུ་དྲུད་པར་བྱ། སོ་རྙིལ་དྲུད་པར་མི་བྱ་སྟེ། འདི་ནི། སོ་དྲུད་པའི་བྱ་བ་
ཞེས་བྱའོ། །ལྕེ་བཞར་བའི་བྱ་བ་གང་ཞེ་ན། དགེ་སློང་གི་ལྕེ་བཞར་བ་རྣོན་པོས་བཞར་བར་མི་བྱ། བག་མེད་པར་ནང་དུ་གཞུག་པར་མི་བྱ། བགས་ཀྱིས་དལ་ནས་

[452B] ལྕེའི་ཤ་བཞར་བར་མི་བྱ་སྟེ། འདི་ནི། ལྕེ་བཞར་བའི་བྱ་བ་ཞེས་བྱའོ། །རྣ་སྤབས་བྲུ་བའི་བྱ་བ་གང་ཞེ་ན། དགེ་སློང་གིས་རྩེ་མོ་རྣོན་པོས་
རྣ་སྤབས་བྲུ་བར་མི་བྱ། བག་མེད་པར་ནང་དུ་གཞུག་པར་མི་བྱ་བགས་ཀྱིས་དལ་ནས་ཤེས་བཞིན་དུ་རྣ་སྤབས་བྲུ་བར་བྱ། རྣ་བའི་ཤ་བྲུ་བར་མི་བྱ་སྟེ། འདི་ནི། རྣ་སྤབས་བྲུ་བའི་
བྱ་བ་ཞེས་བྱའོ། །ཀུན་སྤྱད་པ་གང་ཞེ་ན། དགེ་སྦྱོང་གི་ཡོ་བྱད་ཐམས་ཅད་མཚུངས་པར་སྤྱོད་པ་ནི། སྤྱད་པའོ། །མི་སྤྱད་པ་གང་ཞེ་ན། དེ་སླར་བཟློག་པ་ནི། མི་སྤྱད་པའོ། །མ་
ལྟ་བུའི་བྱ་བའི་ཕུང་པོ་གསུམ་པ་རྫོགས་ཏེ། མ་ལྟ་བུ་རྫོགས་སོ།། །།བཙུན་པ། འདུལ་བའི་ལུས་གང་ལགས། དམིགས་པ་གང་ལགས་བྱིན་གྱིས་བརླབ་པ་
གང་ལགས། མཚན་ཉིད་གང་ལགས། གླེང་གཞི་གང་ལགས། ངོ་བོ་ཉིད་གང་ལགས། འབྲས་བུ་གང་ལགས། ཨུ་པ་ལི། འདུལ་བའི་ལུས་ནི་དམིགས་པའོ། །དམིགས་
པ་ནི། ནན་ཏན་ནོ། །བྱིན་གྱིས་བརླབ་པ་ནི། ལུས་དང། ངག་དང་ཡིད་དོ། །མཚན་ཉིད་ནི། ལས་སོ། །གླེང་གཞི་ནི། བསྒྲགས་པའོ་།ངོ་བོ་ཉིད་ནི། ངེས་པའོ། །འབྲས་
བུ་ནི། མཐོ་རིས་དང། ཐར་པའོ། །འདུལ་བ་གཞུང་དམ་པ་རྫོགས་ཏེ། ཨུ་པ་ལིས་ཀུན་དྲིས་པ་རྫོགས་སོ།། །།མཁས་པའི་དབང་ཕྱུག་བུ་སྟོན་ཁ་ཆེས་ཞིབ་

[453A]༄༅། །ཏུ་གཏན་ལ་ཕབ་ཅིང། ཞུས་དག་མཛད་པའི་དཔེ་ལ་ཕྱི་མོ་བགྱིས་ནས་རྒྱུ་སྦྱོར་རྣམས་ཀྱི་དད་པའི་རྫས་ལ་སྙིང་པོ་བླང་བའི་ཕྱིར་ལྷག་བསམ་
དཀར་བས་བསྒྲུབས་པའི་དགེ་བ་སྡིག་པའི་དྲི་མས་མ་གོས་པའི་དངོས་དག་ལགས། འདུལ་བའི་གསུང་རབ་སྡེ་བཞི་ལུང་གི་ཆོས། །རབ་དཀར་འདུན་པས་བཞེངས་པའི་
བསོད་ནམས་འདིས། །དྲིན་ཅན་མར་གྱུར་སེམས་ཅན་མཐའ་ཡས་ཀུན། །རྣམ་དག་ཚུལ་ཁྲིམས་རྒྱན་གྱིས་མཛེས་པར་ཤོག། སརྦ་མངྒ་ལཾ།། །།